
Prefaţă 


Nu este o întâmplare că în România a explodat un interes pentru tematica dezvoltării 
sociale. Consider că au fost mai mulţi factori care au acţionat în această direcţie. 

Poate cel mai important îl constituie ruptura cu socialismul stalinist şi interesul pentru 
angajarea intr-un proces amplu de restructurare social-economică. 

Al doilea este decalajul. România s-a trezit după Revoluţie ca o ţară nu numai prost 
construită, dar şi subdezvoltată. O subdezvoltare accentuată de prăbuşirea produsă de o 
tranziţie şi ea prost concepută şi confuză. Oportunitatea integrării în Uniunea Europeană a 
dramatizat conştiinţa decalajului şi voinţa de lichidare a acestuia. Iată, după aproape un secol 
şi jumătate de preocupări pentru dezvoltarea socială, tema a rămas actuală, dar, desigur, în 
alt context. 

Al treilea factor este reforma administraţiei publice, preocupare mondială, ce are în centru 
orientarea pe programe, proiecte şi planuri de dezvoltare. 

Descentralizarea, o altă componentă a reformei administraţiei publice, a generat un spaţiu 
exploziv al iniţiativei locale. în acest spaţiu s-au creat oportunităţile pentru procese de dez¬ 
voltare locală. 

Al patrulea factor: întreaga lume este angajată intr-un proces de schimbare a atitudinii 
faţă de viitor. Viitorul a devenit o stare de construire nu numai la nivel global, naţional, dar 
şi la nivel local. El nu mai este ceva care vine. Nici ceva care poate veni pe căi diferite, idee 
cristalizată în anii ’70. Nu există un viitor, ci un pachet de viitori posibili. Suntem intr-un proces 
de reorientare istorică şi mai profundă, având un viitor de construit. Este o şansă, dar şi o imensă 
responsabilitate. Pentru prima oară începem, încă timid şi şovăielnic, să devenim responsabili 
de viitorul pe care avem oportunitatea de a-1 construi. în fine, reforma administraţiei este cen¬ 
trată, în fapt, pe descentralizarea şi lărgirea responsabilităţilor autorităţilor locale. 

Acum doi ani, un consorţiu de facultăţi şi institute de cercetare finanţat de un grant 
acordat de CNCSIS a pus bazele unui program sociologic centrat pe paradigma dezvoltării 
sociale. Această enciclopedie este cel de-al doilea produs al programului nostru. 

Am pornit de la o idee fundamentală. Sociologia nu trebuie să fie doar o ştiinţă descriptivă 
şi explicativă a realităţii. Sociologia începe să se dezvolte şi ca o ştiinţă constructivă, să 
dezvolte instrumentele schimbării sociale şi, în mod special, ale dezvoltării viitoare. 

Volumul O nouă provocare : dezvoltarea socială (apărut la Polirom în 2006) este o cule¬ 
gere de studii care orientează atenţia specialiştilor din diferite domenii tematice asupra pro¬ 
cesului dezvoltării sociale. 

Enciclopedia dezvoltării sociale, pe care o supunem acum atenţiei publice, intenţionează 
să facă un pas înainte în procesul de cristalizare a conceptelor, teoriilor, direcţiilor şi metodelor 
noii paradigme. 

Faptul că această enciclopedie a fost elaborată în România nu este, aşadar, o întâmplare. Ea 
este produsul frustrărilor, dezamăgirilor şi speranţelor noastre colective. O asemenea enciclo¬ 
pedie este una dintre puţinele lucrări de acest gen din lume, poate, după câte ştim, chiar prima. 

Enciclopedia a fost concepută nu doar ca un instrument pentru grupul restrâns de spe¬ 
cialişti, ci şi pentru un public mult mai larg, intenţia noastră fiind ca ea să servească la 
promovarea unei culturi a dezvoltării, să constituie o resursă a procesului didactic, universitar 
şi postuniversitar. O resursă a clarificării competenţei celor angrenaţi în procese de dezvoltare 
socială. Ea nu oferă reţete practice, ci un cadru de gândire. 

în elaborarea acestei lucrări au fost antrenaţi specialişti din mai multe centre universitare 
şi de cercetare, în marea lor majoritate tineri. 

Dincolo de contribuţiile punctuale, elaborarea ei a constituit un spaţiu al comunicării 
dintre specialiştii angrenaţi. Fiecare termen a fost citit şi a primit feedbackuri nu numai de la 
coordonatori, ci şi de la cel puţin alţi doi colegi. Producerea acestei enciclopedii a repre¬ 
zentat un prilej de a învăţa cu toţii să comunicăm în spaţiul ştiinţei, să ne cunoaştem şi să ne 
apreciem reciproc. 


Profesor univ. dr. Cătălin Zamfir 


A 


Acţiune colectivă 

J 


Acţiunea colectivă ( a.c .) reprezintă activitatea conştientă a indivizilor aparţinând unui 
grup, orientată spre producerea unui bun comun acestuia. 

Multă vreme s-a considerat că: 

a) atunci când fiecare actor îşi urmăreşte doar interesul personal, toţi indivizii vor 
avea de câştigat. Exemplul clasic este oferit de Adam Smith (1776/1991), care a 
observat cum mâna invizibilă a pieţei, prin acţiunile producătorilor aflaţi în situaţie 
de concurenţă, duce la preţuri din ce în ce mai reduse pentru consumatori şi la 
dezvoltare economică: prin agregarea acţiunilor individuale se ajunge la un echilibru 
optim al sistemului; 

b) este în interesul membrilor unei colectivităţi să-şi mobilizeze resursele pentru a 
atinge un scop comun. Una dintre viziunile cele mai cunoscute este oferită de 
marxism, prin conştiinţa comună şi lupta de clasă pe care proletariatul o duce 
împotriva posesorilor de capital. 

Ambele viziuni au fost contestate, în teoria bunurilor publice de logica acţiunii 
colective (Olson, 1971/2000) şi în teoria jocurilor de dilema prizonierului (Parfit apud 
Elster, 1986). Acestea demonstrează că decizia raţională limitată la nivel individual este 
autodistructivă la nivel colectiv. Nici un individ raţional nu va colabora cu ceilalţi 
membri şi, în final, binele comun nu va fi realizat. 


Problema acţiunii colective 
Dilema prizonierului 

Dilema prizonierului reprezintă un joc la care participă doi indivizi care încearcă să-şi 
maximizeze câştigul personal. Astfel, doi delincvenţi care au comis împreună o infrac¬ 
ţiune, dar nu li se poate stabili întreaga vinovăţie sunt anchetaţi separat de poliţie, fără 
a li se da posibilitatea de a comunica. Li se oferă următorul târg: dacă îşi vor trăda 
complicele, cel care trădează va primi o sancţiune blândă, iar celălalt va primi pedeapsa 
maximă. Dacă amândoi trădează, vor primi jumătate din sancţiunea maximă, iar dacă 
nici unul nu va trăda, vor fi condamnaţi pentru o infracţiune minoră. 

Variantele alternative de pedeapsă în funcţie de opţiunile celor doi prizonieri 

Prizonierul I 

Prizonierul II 

Nu trădează 

Trădează 

Nu trădează 

2,2 

10,1 

Trădează 

1,10 

5,5 


Instrucţiuni de citire : dacă prizonierul numărul I colaborează şi prizonierul numărul 
II trădează, primul va primi 10 ani de închisoare, iar al doilea unul singur. 

Se observă din tabelul 1 că, indiferent ce va face unul dintre complici, este mai bine 
pentru celălalt să-l trădeze, în condiţii de incertitudine. întrucât fiecare va urma acelaşi 
raţionament, rezultatul final va fi că amândoi vor fi condamnaţi la câte 5 ani de închisoare. 
Totuşi, fiecare ar fi obţinut o pedeapsă mai blândă dacă amândoi ar fi colaborat. 
Concluzia este că decizia de a trăda, deşi este raţională la nivel individual, este paradoxal 
distructivă când e luată la nivel colectiv. Cu alte cuvinte, este mai bine pentru fiecare să 
trădeze, dar este mai rău, la nivel agregat, pentru toţi dacă fiecare o va face. 


Logica acţiunii colective 

Lucrarea lui Mancur Olson, Logica acţiunii colective din 1965 (reed. 1971), plasează 
problema în contextul producerii conjugate a unui bun public. Premisele sale sunt că: 

- fiecare individ va plăti un cost pentru contribuţia la producerea unui bun public ; 

- nimeni nu poate fi exclus de la consumarea bunului public ; 

- dacă un număr de indivizi nu va contribui cu un efort total specific, bunul public nu 
va fi produs. 

Concluziile sale sunt că : 

1. Este raţional pentru fiecare individ să evite orice cost şi, în consecinţă, să nu 
participe la producerea bunului şi să îi lase pe ceilalţi să contribuie. 

2. Toţi indivizii vor urma acelaşi raţionament, iar bunul comun nu va fi produs. 

O Exemplu : 

Locuitorii unui sat ar putea beneficia de pe urma instalării unui sistem de iluminat public. 
Dacă străzile vor fi luminate, fiecare va putea profita, indiferent dacă a contribuit sau nu. 
Totuşi, dacă nu se strâng banii necesari pentru cheltuielile ocazionate de instalarea siste¬ 
mului, satul va rămâne în beznă. Fiecare sătean se gândeşte că neparticiparea sa la costuri 
nu va afecta decisiv implementarea proiectului şi speră că ceilalţi vor contribui. Prin 
agregarea tuturor (non-)acţiunilor individuale, rezultă necolectarea fondurilor necesare şi 
eşecul proiectului. 

Teoria lui Olson poate fi înţeleasă ca un joc de tipul „Dilema prizonierului” cu n 
participanţi (Hardin, 1982). Astfel, un individ care nu a contribuit la un bun public care 
este totuşi produs de ceilalţi iese în câştig faţă de aceştia, asemenea unui pasager 

clandestin (free rider) care vrea să ajungă gratis la destinaţie cu trenul fără să plătească 
biletul. Dacă fiecare pasager va încerca în acest fel să-şi maximizeze rezultatele, în final 
bunul nu este produs şi toţi vor pierde (sau, mai bine zis, vor rata un câştig). Iar trenul 
nu va mai pleca niciodată doar cu free riders. 


Ce este problema acţiunii colective şi cine este de vină ? 

Problema acţiunii colective se poate formula ca o situaţie de alegere între două opţiuni 
mutual exclusive cu care se confruntă un grup de indivizi, în condiţiile în care este mai 
bine pentru toţi dacă unii (sau toţi) fac o anumită alegere (cooperarea) decât dacă nu o 
fac, dar este mai bine pentru fiecare să opteze pentru varianta opusă (Elster, 1989a, p. 25). 

Până în acest moment, cititorul ar putea considera că vina pentru eşecul acţiunii 
colective este atribuită comportamentului egoist al individului raţional. Totuşi, a fi 
singurul altruist intr-un grup care îşi urmează interesele nu numai că nu este raţional, dar 
nici măcar nu îmbunătăţeşte situaţia. Paradoxal, infracţionalitatea este mai scăzută dacă 
toţi cetăţenii posedă arme de foc decât dacă doar unii sunt înarmaţi (cu şanse foarte 
ridicate ca aceştia din urmă să fie mânaţi de interese criminale). Evident, dacă nimeni nu 
are nici o armă, se atinge maximumul optim. în concluzie, nu doar situaţiile de colabo¬ 
rare, ci chiar şi cele de noncolaborare totală pot fi preferabile unei situaţii de colaborare 
parţială insuficientă. 

Sursa problemei nu o reprezintă individul, ci conflictul dintre raţionalitatea individuală 
şi optimalitatea colectivă. Interesul individului este de a urma acţiunile care îi maxi¬ 
mizează câştigurile, dar consecinţa neintenţionată a agregării tuturor actelor individuale 
este scăderea generală a bunăstării. Paradoxal, nimeni nu este de vină în mod individual, 
dar toţi sunt vinovaţi în mod colectiv. 


Răul public 

Un simplu exerciţiu de inversare logică a componentelor ne transformă problema acţiunii 
colective pentru obţinerea unui bun public în „tragedia bunurilor comune” (Hardin, 1968). 

[> Exemplu : 

Un număr de pescari recoltează peştele dintr-un lac. Captura totală a acestora este 
maximumul atins în condiţiile în care se permite regenerarea naturală a faunei şi numărul 
de peşti rămâne relativ constant. Orice cantitate suplimentară de peşte prins va scădea 
resursele viitoare disponibile. Dacă un pescar va prinde mai mulţi peşti decât înainte, 
pierderea viitoare de captură va fi suportată în mod egal de toţi pescarii. Aşadar, fiecare 
pescar are interesul să recurgă la suprarecoltare, întrucât încasează întregul beneficiu şi 
împarte costurile cu toţi ceilalţi. Cum toţi pescarii vor urma calea acţiunii care le 
maximizează profiturile, lacul va fi complet depopulat. 

în acest moment, paralela este evidentă. Atunci când resursele sunt limitate şi nere¬ 
generabile, însumarea acţiunilor individuale de obţinere a unui câştig va duce la pierderi 
pentru toţi cei care utilizează un bun comun. Pentru a se evita un rău comun, fiecare 
membru trebuie să-şi refuze un câştig. Cum o singură acţiune individuală contribuie 

foarte puţin la răul comun, dar aduce profituri actorului, fiecare este înclinat să-şi urmeze 
interesele proprii. 


De ce există totuşi acţiune colectivă ? 

Dacă acceptăm concluziile oferite până acum, lumea ar arăta ca imaginea din Mcicbeth 
„o poveste spusă de un nebun, plină de zgomot şi furie, neînsemnând nimic”, iar viaţa 
individului ar fi încă în starea naturală imaginată de Hobbes - „solitară, săracă, grea, 
brutală şi scurtă”. Dar relaţiile sociale depăşesc aceste probleme de coordonare şi 
cooperare, iar a.c. poate apărea din două surse. Prima este acţiunea individuală liberă şi 
descentralizată, iar a doua este impunerea prin forţă a instituţiilor sociale (Elster, 1989, 
p.101). Mecanismele sunt psihologice, respectiv politice. 


Acţiunea individuală 

Uneori, acţiunile actorilor individuali pot duce la atingerea intereselor comune. Actorii 
pot fi privilegiaţi sau ordinari (Olson, 1971/2000). 

Actorul privilegiat 

în grupul care poate beneficia de pe urma unui bun public, poate exista un individ sau 
mai mulţi pentru care beneficiile depăşesc sau sunt apropiate de costurile producerii 
bunului. Aceştia au un interes mai mare faţă de ceilalţi membri şi pot: 

• Să contribuie integral la producerea bunului. 

O Exemplu : 

O stradă într-un cartier este neluminată. Toţi locatarii din zonă ar prefera să existe lumină 
(pentru siguranţă, confort). Pe stradă există un bar de noapte ai cărui clienţi găsesc cu 
greu drumul la venire (şi mai ales la plecare). Dacă profiturile de pe urma creşterii 
numărului de clienţi depăşesc costurile sistemului de iluminat, patronul barului va plăti 
singur instalarea sistemului. 

în acest caz, avem de a face cu paradoxul „exploatării celui puternic de către cel slab” 
(Olson, 1971/2000, p. 35). Locatarii nu vor participa la producerea bunului, dar vor 
beneficia de el, profitând de interesul mai mare al firmei. 

• Să preia iniţiativa coordonării actorilor în vederea promovării interesului comun. 
t> Exemplu : 

Mişcările revoluţionare sunt un caz tipic de acţiune colectivă. Chiar dacă puterea conjugată 
a unui popor oprimat este mai mare decât a opresorilor, slaba coordonare şi oportunismul 
„călătorilor clandestini” ce caracterizează un grup „latent” (Olson, 1971/2000) duce la 
eşec. Totuşi, unul sau mai mulţi revoluţionari îşi pot asuma sarcina coagulării acţiunilor 
individuale spre succes. 

Un segment minoritar al grupului alege acest comportament datorită câştigului 
substanţial mai ridicat al acestor indivizi privilegiaţi, deşi interesele şi resursele nu le 

permit producerea autonomă a bunului comun. Motivaţia este dorinţa de putere şi de 
autorealizare ce caracterizează „antreprenorii politici” (Hardin, 1982). Pentru ca a.c. să 
apară, acest grup privilegiat trebuie să aibă capacitatea de a motiva toţi membrii ordinari. 
Cum această motivare incumbă un preţ, actorii privilegiaţi vor oferi stimulente externe 
condiţionate de participare, în măsura în care costul acestora este mai mic decât 
câştigurile viitoare. 

> Exemplu : 

Să presupunem că patronul barului din exemplul anterior nu are puterea financiară de a 
acoperi singur costul iluminării. El poate totuşi să propună locatarilor un târg : cei care 
participă cu bani sau muncă vor primi săptămânal o băutură din partea casei timp de un 
an. Acest sistem de recompense este avantajos pentru patron doar dacă va cheltui mai 
puţin pentru băuturi decât va câştiga de pe urma potenţialilor clienţi câştigaţi. 

Un tip particular de actor privilegiat îl reprezintă facilitatorul comunitar, al cărui rol 
este de a oferi membrilor unui grup stimulente organizatorice, financiare sau morale în 
vederea coagulării acţiunii concertate a acestora. Chiar dacă facilitatorul de multe ori nu 
este membru al comunităţii şi nu beneficiază direct de bunul produs, scopul inerent activi¬ 
tăţii sale este de a-i face pe actori să se mobilizeze şi să colaboreze (vezi facilitator comu¬ 
nitar şi dezvoltare comunitară participativă ). 


Actorul ordinar 

în situaţia în care grupul nu beneficiază de prezenţa unor membri privilegiaţi, a.c. poate 
totuşi apărea prin comportamente individuale. Situaţia de echilibru descrisă anterior 
trebuie însă să sufere modificări fie prin schimbarea sistemului de cost-beneficiu, fie 
prin schimbarea algoritmului de luare a deciziei. 

A.c. poate îmbrăca şi alte forme decât cea a dilemei prizonierului: 

• Un alt joc care simulează situaţii reale este cel al Asigurării. Diferenţa esenţială este 
că beneficiul cel mai ridicat pentru un individ apare în urma colaborării reciproce, şi 
nu a trădării partenerului bine-intenţionat. 

> Exemplu : 

Doi vecini, A şi B, împart un drum izolat şi deteriorat care poate fi îmbunătăţit doar dacă 
amândoi lucrează împreună. Doar unul dintre ei nu poate să-l repare singur, iar dacă 
încearcă va consuma mult efort fără să obţină vreun câştig pentru vreunul dintre vecini. 
Totuşi, dacă, de exemplu, A începe să lucreze singur, este raţional pentru B să i se alăture. 
Cheia rezolvării stă în informaţia pe care fiecare o are asupra preferinţelor celuilalt. Dacă 
A crede că B poate câştiga dacă nu participă (ca în dilema prizonierului), nu va lucra de 
teamă să nu fie exploatat. Comunicarea reciprocă duce la cooperare, spre deosebire de 
dilema prizonierului, unde noncolaborarea totală este singurul punct de echilibru al 
jocului (Elster, 1978). 

• în alte situaţii, noncooperarea totală este cel mai prost echilibru posibil pentru fiecare 
individ. Să ne imaginăm un teren împărţit în loturi individuale ca în figura 1. Fiecare 
lot este acoperit de teren arabil şi de copaci. Fiecare proprietar doreşte să taie copacii 
de pe lotul său pentru a creşte suprafaţa agricolă, însă terenul este expus eroziunii. 

Un lot va deveni inutilizabil dacă nu există copaci pe loturile imediat alăturate sau pe 
el însuşi. 


1 

2 

3 

4 

5 

6 

7 

8 

* 



* 



* 



Figura nr. 1. Loturi de pământ supuse eroziunii şi o posibilă acţiune de prevenire 


Pentru a se atinge optimul de suprafaţă arabilă, ajunge ca doar trei proprietari să 
păstreze copaci pe loturile lor (în figura 1 este prezentată prin steluţe doar o singură 
combinaţie posibilă). Acest exemplu arată şi că nu este necesară colaborarea fiecăruia, 
ci doar a unui număr limitat de membri. Dar cei trei voluntari nu câştigă nimic, în timp 
ce ceilalţi cinci au un plus de profit. Rezolvarea stă în negocierea dintre proprietari: 
plusul de valoare adus de defrişare poate fi împărţit între cei opt în urma unui contract. 
Spre deosebire de dilema prizonierului, situaţia cea mai rea pentru un individ o reprezintă 
eroziunea datorată noncolaborării totale a proprietarilor, şi nu faptul că ceilalţi profită de 
pe urma lui. Cum teama de pierdere este mare, dar există o şansă reală de câştig, 
colaborarea prin negociere este perfect plauzibilă. 

A.c. poate apărea întrucât oamenii îşi schimbă preferinţele (Parfit apud Elster, 1986). 
Astfel, ei pot să: 

• Aibă încredere în ceilalţi. 

O Exemplu : 

Doi comercianţi cad de acord să schimbe două pachete închise care conţin câte o marfa. 
Dacă schimbul are loc o singură dată, fiecare este înclinat să predea un pachet gol. Dacă 
schimbul are loc în mod repetat, ei pot învăţa din eşecurile anterioare, anticipează inter¬ 
acţiunile viitoare şi pot începe să comunice şi să aibă încredere în partener. 

Acest tip de rezolvare a problemei a. c. ţine de depăşirea viziunii individuale miopice, 
în care actorul renunţă la un câştig mic în prezent pentru câştiguri mai mari pe ter¬ 
men lung. 

• Să urmeze principiile morale, după modelul kantian. Astfel, fiecare individ îşi poate 
pune întrebarea „Dacă urmez această acţiune, ce s-ar întâmpla dacă fiecare ar face la 
fel ca mine ? ”. Dacă fiecare acţionează aşa cum ar dori ca şi ceilalţi să o facă, atunci 
fiecare va coopera. 

• Să devină altruişti. Când fiecare acţionează pentru a face un bine celorlalţi, el va 
coopera pentru a promova interesele comune, în pofida interesului său. 

• Să contribuie la a.c. pentru că se bucură de însuşi procesul creativ implicat, şi nu de 
roadele acestuia. 

Fiecare dintre aceste modele de comportament rezolvă unilateral problema a.c. Totuşi, 
o schimbare într-un singur individ nu aduce o îmbunătăţire a situaţiei. Cum apar însă 
aceste schimbări la un număr suficient de mare de oameni încât să conteze ? 

în acest moment trebuie să considerăm rolul normelor sociale. Acestea reprezintă 
principii de acţiune acceptate de către un grup în virtutea acceptării comune de către toţi 
membrii (Anderson, 2000). Această definiţie circulară surprinde paradoxul existenţei 
normelor sociale : sunt sociale întrucât tot grupul le urmează şi sunt normative întrucât 

fiecare face ceea ce fac ceilalţi din grup 1 . Ceea ce face ca normele sociale să modifice 
comportamentul este internalizarea acestora la nivel individual. Astfel, actorul nu 
urmează raţiunea care îi spune „dacă vrei X, atunci la Y”, ci se supune normei care 
spune „fă Y, indiferent dacă vrei X sau nu” ; normele sociale nu sunt orientate spre 
rezultate, ci spre comportament (Elster, 1989b). Pentru moment, trebuie să înţelegem 
cum deciziile individuale pot fi conduse de reguli sociale în absenţa coerciţiei externe 2 . 

Cele mai simple norme sociale sunt convenţiile. Atunci când oamenii circulă cu 
autovehiculele, oricare sens de mers este la fel de bun, atât timp cât fiecare îl respectă. 
Nimeni nu ar câştiga nimic dacă ar circula pe contrasens, dar toată lumea ar avea de 
pierdut. Explicaţiile devin mai dificile atunci când normele sociale sunt opuse interesului 
individual. Ele implică reciprocitate, solidaritate, respectarea angajamentelor ş.a.m.d. 
Atunci când cineva este împrumutat cu o sumă de bani, ar avea doar de câştigat dacă nu 
i-ar înapoia sau dacă nu ar întoarce gestul. Totuşi, de ce mulţi oameni nu se comportă 
aşa, chiar şi în absenţa pericolului unei sancţiuni ? 

Pentru a înţelege cum funcţionează normele sociale, putem porni de la felul în care 
Elster (1989b) vede procesul prin care individul se protejează împotriva propriilor acţiuni 
ce pot fi distructive. Imaginea propusă este cea a lui Ulise care le cere tovarăşilor săi să-l 
lege de catarg pentru a nu cădea pradă cântecului sirenelor ce l-ar face să distrugă cora¬ 
bia. Analogia la nivel social o găsim la Hobbes şi Rousseau: pentru a depăşi starea 
naturală de conflict, indivizii renunţă la o parte din libertatea lor pentru a trăi în pace. 
Ca în orice contract civil, prevederile ne asigură nu numai că partenerul îşi va respecta 
obligaţiile dar ne şi îngrădesc posibilitatea de a abuza de celălalt. Chiar dacă ne putem 
îndoi asupra intenţionalităţii în supunerea unei ordini supraindividuale, rămâne totuşi 
efectul normelor sociale de a împiedica dorinţele individuale ce duc la comportamente 
distructive. Ele nu sunt iraţionale, ci a-raţionale la nivel individual. Le putem imagina ca 
un scurtcircuit între dorinţe şi acţiune care anulează rolul deciziei raţionale. 

Ultimele paragrafe creează perspectiva unui individ dominat de principii ce îi sunt 
dincolo de control. în realitate, acţiunea umană este influenţată atât de norme sociale, cât 
şi de raţiune (Sen ap ud Ben-Ner şi Putterman, 1998), iar cele două nu sunt niciodată 
independente una de cealaltă. Modul în care normele sociale ar putea influenţa raţiunea 
este greu de imaginat în afara unor modele suprasocializate de interpretare a realităţii, 
însă conexiunea inversă este probabil sursa schimbării regulilor sociale ca răspuns la 
modificările în mediul extern. 


1. O discuţie asupra originii sau schimbării normelor sociale, pornind de la selectivitate genetică 
şi funcţionalism sau teoria jocurilor, depăşeşte obiectivele lucrării, la fel ca o analiză a integrării 
lor în conştiinţa individuală. 

2. Voi trata doar acele norme sociale care facilitează acţiunea socială, de tipul celor prezentate la 
începutul acestei părţi, deşi normele negative ar merita o discuţie aparte. Am putea să ne 
gândim doar la acea regulă ce poate fi exprimată ca „frate, frate, dar brânza e pe bani”. Aşa 
cum normele pot aduce coeziune, o pot şi împiedica. 

Coerciţie 

Privind dintr-o perspectivă instrumentală, implementarea de stimulente externe care să 
promoveze a.c. aduce, probabil, cele mai bune rezultate. în acelaşi timp, este calea cea 
mai grea de translatare a acţiunii orientate individual spre una orientată colectiv. Spre 
deosebire de secţiunea anterioară, această parte este mult mai mică. Motivul îl reprezintă 
o particularitate a coerciţiei care ne aduce din nou la perspectiva individuală. 

Pe scurt, coerciţia trebuie aplicată de către o entitate socială. Dacă ea ar putea fi la 
îndemâna unei singure persoane, atunci rezolvarea ar fi imediată. Din păcate, acel grup 
social însărcinat cu alocarea de recompense şi pedepse este şi el supus problemei a.c. 
Astfel, sancţiunea presupune un cost pentru cel care o duce la capăt, dar de ea benefi¬ 
ciază toţi. 

O Exemplu : 

într-un consiliu comunal se propune ca şanţurile din localitate să fie curăţate de către 
săteni. Instituirea unei amenzi pentru neparticipare ar fi calea cea mai sigură de a obţine 
acest bun public. Totuşi, riscul de a pierde voturi printr-o asemenea măsură nepopulară i-ar 
putea face pe consilieri să nu o susţină. De asemenea, intervin problemele implicate în 
relaţia iniţiator-beneficiar (vezi relaţii iniţiator-agent). 

Cine îi sancţionează pe cei care ar trebui să sancţioneze? Ne întoarcem astfel la 
nivelul individual discutat anterior. Totuşi, câteva caracteristici ale acestui tip de promo¬ 
vare a acţiunii sociale merită discutate. 

Olson (1971/2000) demonstrează că mărimea grupului este invers proporţională cu 
şansele de promovare a a.c. Mai mult, eficienţa comunităţilor bogate în capital social 
este mai ridicată în privinţa producerii de bunuri publice (vezi capital social). Totuşi, 
entităţile sociale compuse din mai multe grupuri sociale strâns coagulate în interior, dar 
fără legături între ele sunt supuse aceloraşi probleme ca şi indivizii atomizaţi (Granovetter, 
1973). 

t> Exemplu : 

Locatarii unui bloc se vor organiza mai uşor pentru a face curăţenie în zona imediat 
înconjurătoare (dată fiind intensitatea mai ridicată a interacţiunilor sociale) decât dacă ar 
participa alături de ceilalţi cetăţenii care locuiesc pe acea stradă la o igienizare colectivă, 
chiar dacă aceasta din urmă ar fi mai puţin costisitoare, date fiind economiile de scală. 

Coerciţia poate îmbrăca forma unor transferuri pozitive sau negative: compor¬ 
tamentul prosocial poate fi stimulat prin recompense, iar cel egoist sancţionat. Elster 
(1989a) remarcă faptul că prima formă de control social este mai costisitoare decât cea 
de-a doua: în timp ce recompensele trebuie implementate, sancţiunile pot servi doar ca 
o ameninţare ce poate nu va fi niciodată pusă în practică. Pe de altă parte, costurile 
noneconomice sunt invers asociate: pedepsele (sau doar imaginea lor) vor scădea 
coeziunea socială necesară a.c. 

Putem facilita acţiunea colectivă ? 

Scopul acestui articol va fi atins dacă cititorul va găsi aici răspunsuri la două întrebări: 
de ce indivizi raţionali adesea nu colaborează spre a-şi atinge interesele comune? Ce 
trebuie să se schimbe pentru ca această colaborare să aibă loc ? Natura paradoxală a 
problemei a.c. duce la imposibilitatea stipulării unor direcţii de bună practică. Mesajul 
optimist este că, în ciuda barierelor evidente ce îi stau în cale, a.c. există. Cu toate 
acestea, ştim prea puţin despre cum putem să o generăm acolo unde lipseşte. Poate că 
această problemă este doar aparentă : ingineria socială nu este infailibilă, iar impunerea 
prin forţă a acţiunii orientate spre colectivitate poate avea efecte perverse. Cunoaşterea 
conduce intervenţia până la un anumit punct de unde practica se mai poate baza doar pe 
propriile sale puteri şi experienţe. Poate că cea mai simplă cale este înţelegerea de către 
indivizi a afirmaţiei lui Friedrich Engels din Anti-Duhring (1878): „Libertatea este 
înţelegerea necesităţii”. 

Radu Gabriel UMBREŞ 


Administraţie publică 

La nivel internaţional, în ultimii 30 de ani sectorul public a suferit schimbări majore ca 
urmare a eforturilor de a face faţă presiunilor economice, schimbărilor la nivelul 
tehnologiei şi efectelor globalizării. Putem aprecia această perioadă ca fiind cea mai 
dinamică din punctul de vedere al transformărilor care au avut loc in sectorul public, ea 
marcând şi trecerea de la modelul clasic de administraţie publică, ce a dominat aproape 
tot secolul XX, la modelul contemporan cunoscut ca „Noul Management Public” (NMP). 

în jurul conceptului de administraţie publică ( a.p .) există o literatură ştiinţifică vastă 
şi cu o îndelungată tradiţie în ştiinţele sociale. Teoriile a.p. reflectă modul în care au loc 
schimbări în practica administrativă a guvernelor. în continuare vom prezenta principalele 
teorii şi principiile cu referire la a.p ., precum şi elementele de tranziţie de la modelul 
tradiţional de a.p. la NMP. 

Principiile a.p. tradiţionale de-a lungul timpului au fost rafinate şi adaptate nevoilor 
societăţii. Aceste principii sunt: funcţionarea administraţiei sub controlul formal al 
conducerii politice, aplicarea modelului birocratic ierarhic, personal permanent şi neutru, 
oficiali „anonimi” şi lucrând în interesul public, servind în egală măsură orice partid 
aflat la guvernare, administraţie care implementează exclusiv deciziile luate de politicieni. 

Modelul tradiţional de a.p. a fost influenţat major de reflecţiile lui Max Weber, 
Lrederick Taylor şi Woodrow Wilson. 

Un element esenţial pentru modelul tradiţional de administraţie îl reprezintă teoria 
birocraţiei propusă de Max Weber. în stabilirea bazelor pentru teoria sa, Weber prezintă 
şi analizează cele trei tipuri de autoritate : charismatică, tradiţională şi raţional-legală. 
Cea din urmă fiind în acelaşi timp raţională şi legală, se opune primelor două forme de 
autoritate care sunt prin esenţa lor non-raţionale şi extralegale. Drept urmare, autoritatea 
raţional-legală este cea mai eficientă dintre formele de autoritate şi constituie baza teoriei 

birocraţiei. Weber stabileşte următoarele principii de funcţionare pentru sistemele biro¬ 
cratice, derivând din ideea de autoritate raţional-legală. 

• Delimitările fixe pentru ariile jurisdicţionale, care funcţionează pe baza regulilor 
stabilite prin legi sau reglementări administrative - autoritatea derivă din lege şi din 
reglementări realizate pe baza legilor. 

• Principiul ierarhiei şi al gradelor de autoritate, prin care nivelurile ierarhice superioare 
supervizează nivelurile ierarhice inferioare - respectarea principiului ierarhiei implică 
faptul că autoritatea raţional-legală şi puterea sunt stabilite şi funcţionează la nivel 
organizaţional, şi nu la nivelul individului (sunt ataşate individului exclusiv conform 
funcţiei pe care o deţine în cadrul ierarhiei). 

• Managementul administraţiei este realizat pe baza unor documente scrise, care sunt 
prezervate - acest element ajută la construirea precedentelor şi îi permite organizaţiei 
să aplice consistent spiritul legii. 

• Pentru funcţionari, sistemul birocratic impune segregarea activităţii publice de viaţa 
privată. Banii publici sunt strict departajaţi de resursele financiare private ale oficia¬ 
lilor - organizaţia are o existenţă proprie, separată de cea privată a angajaţilor din 
organizaţie. 

• Organizarea şi conducerea administraţiei urmează reguli bine stabilite, mai mult sau 
mai puţin exhaustive, care pot fi învăţate. Cunoaşterea acestor reguli şi proceduri 
administrative reprezintă o condiţie pentru a lucra în administraţie. Modul de funcţio¬ 
nare al organizaţiei este ceva ce poate fi învăţat deoarece se bazează pe asimilarea 
regulilor. Aceste reguli pot fi învăţate şi aplicate de către oricine lucrează în orga¬ 
nizaţie. 

Contribuţia lui Weber la modernizarea teoriei administraţiei poate fi înţeleasă mai 
bine dacă o comparăm cu modelele mai timpurii de administraţie. Cea mai importantă 
schimbare propusă de Weber o reprezintă înlocuirea sistemului administraţiei personale 
cu un sistem impersonal, bazat pe reguli. Un sistem impersonal de administraţie bazat pe 
principiile propuse de Weber anulează arbitrarul în decizia administrativă, cel puţin în 
cazul ideal. Existenţa documentelor, arhivarea acestora, documentarea precedentului în 
decizie şi fundamentarea deciziilor pe lege creează uniformitate şi coerenţă în sistemul 
administrativ. 

O altă contribuţie importantă la dezvoltarea modelului tradiţional al administraţiei o 
reprezintă cea adusă de Woodrow Wilson, profesor la Princeton înainte de a deveni 
preşedinte al SUA. El arată importanţa separării politicii de administraţie. în opinia lui 
Wilson, administraţia trebuie să rămână în afara sferei politicii. Chestiunile administra¬ 
tive, consideră el, nu se suprapun cu chestiunile politice. Politica este cea care stabileşte 
sarcini pentru administraţie, dar nu trebuie ca politica să domine administraţia. Rolul 
administraţiei este acela de a pune în practică executarea legilor. 

Prin contribuţia lui, Wilson ridică problema distincţiei şi necesităţii separării politi¬ 
cului de administrativ. Prin înţelegerea acestei necesităţi se deschide calea către stabilirea 
de noi criterii în aprecierea performanţei acţiunii publice, valorizarea profesionalismului, 
a meritocraţiei în activitatea administraţiei. 

Având în vedere dificultatea de a realiza o separare efectivă a politicului de adminis¬ 
trativ, problema ridicată de Wilson rămâne actuală şi astăzi, diverse formule fiind 
încercate în diverse sisteme administrative. 

Alături de Max Weber şi Woodrow Wilson, o contribuţie importantă la dezvoltarea 
modelului tradiţional al administraţiei o are Frederick Taylor. Odată stabilite bazele 
teoretice ale birocraţiei era nevoie de adaptarea unei teorii de management pentru secto¬ 
rul public. Taylor este cel care a răspuns acestei nevoi prin formularea elementelor de 
management ştiinţific. Elementele esenţiale ale teoriei lui Taylor sunt standardizarea 
muncii şi controlul standardelor de calitate. Taylor considera că se pot face schimbări 
importante în organizarea muncii prin înlocuirea sistemului de decizii ad-hoc cu un 
sistem ştiinţific de management. Studierea liniei de asamblare din unităţile industriale a 
influenţat gândirea lui Taylor despre managementul ştiinţific. Taylor punea accentul pe 
flexibilitatea noului sistem de management, considerând că el poate fi aplicat foarte bine 
nu numai în organizaţii private industriale, ci şi în organizaţii publice. Teoria birocraţiei 
şi managementul ştiinţific au dovedit încă de la început un înalt grad de compatibili¬ 
tate. Specializarea sarcinilor, caracterul impersonal al muncii, realizarea şi utilizarea de 
manuale şi proceduri, accentul pe raţionalitate şi impersonalism erau caracteristice 
ambelor teorii. 

Teoria clasică a administraţiei şi aplicarea consecventă a principiilor ei în activitatea 
organizaţiilor publice au cunoscut perioada de glorie între anii 1929 şi 1970. Modelele 
de administraţie derivate din teoria clasică a administraţiei se dovedeau adaptate nevoilor 
societăţii şi ofereau premisele îmbunătăţirii serviciilor publice. începând cu anii ’70, 
odată cu schimbările din societate, acest model începe să-şi arate inadecvarea. Structurile 
ierarhice apăreau ca nefiind în mod necesar cele mai eficiente. Sistemul birocratic apărea 
ca fiind ideal pentru a realiza controlul asupra administraţiei, dar nu neapărat pentru a 
obţine un management de calitate al administraţiei. Birocraţiile erau criticate ca fiind 
greoaie. Sistemul birocratic asigura un anume nivel de certitudine şi predictibilitate, dar 
inhiba inovaţia. Iar modelul de control politic nu părea să ofere rezultatele dorite. 
Modelul tradiţional de a.p. a reprezentat decenii de-a rândul o formulă de succes. Model 
tradiţional de administraţie este supus unor critici majore, în special legate de rigiditatea 
sistemului, de ineficienţa lui, de incapacitatea de a răspunde nevoilor în schimbare ale 
cetăţenilor şi societăţii în ansamblu. Teoriile şi practicile care sunt caracteristice mode¬ 
lului tradiţional de administraţie încep să fie considerate ca depăşite şi nerelevante pentru 
nevoile societăţii contemporane. Astfel, modelul tradiţional de administraţie este supus 
unor transformări majore, având la bază un proces amplu de regândire a rolului statului 
în societate. 

începând cu anii ’80, noile principii de funcţionare a a.p. încep să prindă contur, 
având drept consecinţă declanşarea unui amplu proces de reformă a a.p. cunoscut sub 
numele de „managerialism” (Pollitt et al. , 1993) sau „noul management public” (Hood, 
1991). La sfârşitul anilor ’80, noua concepţie de management al sectorului public reuşise 
să se impună la nivel internaţional, în special în ţările industrializate. La baza dezvoltării 
conceptului de NMP au stat experienţele reformatoare ale unor ţări precum Marea 
Britanie, SUA sau Noua Zeelandă, care au adus inovaţii semnificative în problematica 
gestionării sectorului public şi a relaţiei între acesta, pe de o parte, şi sectorul de afaceri 
şi sectorul neguvernamental, pe de altă parte. 

Organizaţii internaţionale precum OECD au devenit şi ele interesate în a dezvolta 
soluţii pentru creşterea calităţii managementului public pe care să le pună la dispoziţia 
clienţilor, guverne membre sau cu statut de observator. Astfel, Comitetul pentru Manage¬ 
ment Public din cadrul OECD şi-a asumat un rol de stimulare a reformei managementului 

public. într-un raport OECD din 1990 se arată că poate fi identificată o abordare general 
împărtăşită la nivelul ţărilor dezvoltate legată de reforma a.p. în această abordare nouă 
este identificată o schimbare „de cultură organizaţională” la nivelul a.p. centrată pe 
nevoia de sporire a eficienţei şi eficacităţii. în raport se arată că vechea paradigmă de 
management {a.p. tradiţională), bazată pe proces şi logică juridică, a fost depăşită de o 
nouă paradigmă, noul management public, care combină principii moderne de mana¬ 
gement cu logica economică, păstrând esenţa valorilor serviciului public. Noua paradigmă 
pune accentul pe rezultate, pe satisfacţia cetăţeanului-client, consumator de servicii 
publice, pe relaţia echilibrată între input-uh şi output- uri. 

NMP are în centrul concepţiei sale ideea de flexibilitate în utilizarea unor instrumente 
de management privat pentru creşterea performanţei organizaţiilor publice. Ideea de a 
folosi instrumente şi metode de management specifice sectorului privat în cadrul sectoru¬ 
lui public nu este nouă. Taylor sau Weber au reflectat şi ei la acest lucru. Noua concepţie 
asupra realizării unui management mixt de tip public-privat nu face decât să deplaseze 
problematica în altă zonă. 

Motivele principale care au determinat dezvoltarea impetuoasă a noului management 
public sunt în special de natură financiară. Pe fondul crizei economice şi al crizei statului 
bunăstării, diverşi specialişti au început să se interogheze asupra formulelor de reformă 
a sectorului public, devenit ineficient şi incapabil să-şi asume sarcinile în condiţii de 
calitate. începând cu anii ’90 asistăm la apariţia unei noi motivaţii de a susţine reforma 
a.p. , de data aceasta o motivaţie de natură politică. Este vorba despre creşterea „defici¬ 
tului de democraţie”, de ruptura care s-a creat între stat şi cetăţean, cu consecinţe directe 
asupra stabilităţii sistemului politic şi calităţii democraţiei. 

în toate ţările care au trecut sau trec prin procesul de schimbare de la un sistem 
administrativ tradiţional la altul bazat pe principiile NMP s-au făcut şi se fac simţite 
elementele unui conflict de legitimitate, propriu perioadelor de tranziţie. Este vorba 
despre două filosofii, două limbaje, două logici diferite, care intră uneori în conflict. 
Sistemele administrative tradiţionale îşi găseau legitimitatea fondată pe soliditatea reguli¬ 
lor şi procedurilor specifice, pe conformitatea şi predictibilitatea conduitelor şi compor¬ 
tamentelor. în noul tip de administraţie, legitimitatea sistemului rezidă în eficacitatea 
acţiunilor, în capacitatea sistemului de a-şi îndeplini sarcinile şi obiectivele. Dacă primul 
(sistemul administrativ tradiţional) valoriza soliditatea şi predictibilitatea, sistemul de tip 
NMP valorizează schimbarea, inovaţia, mobilitatea. 

NMP este mai mult decât o aplicare în organizaţiile publice a unor principii specifice 
organizaţiilor private. Este vorba despre un nou limbaj administrativ, reflectând o nouă 
concepţie asupra societăţii şi rolului statului în societate. NMP apare într-un moment de 
criză al a.p. şi vine cumva să ofere din nou statului semnele gestiunii raţionale. 
Elementele care caracterizează NMP sunt: 

- accentul pe sistemele de management şi pe managementul rezultatelor; 

- introducerea şi utilizarea indicatorilor de performanţă şi a standardelor de calitate 
pentru serviciile publice; 

- preferinţa pentru structurile administrative specializate, cu scop bine precizat, în 
detrimentul structurilor birocratice mari, cu ierarhii rigide, având scopuri multiple ; 

- utilizarea modelelor contractuale în definirea relaţiilor ierarhice dintre instituţiile 
administrative; 

- utilizare largă a pieţei şi a mecanismelor de piaţă pentru acordarea de servicii 
publice; 

- dispariţia frontierelor clare între soluţiile de management utilizate în organizaţiile 
publice şi cele private ; 

- flexibilitate în a susţine alternative la oferta directă de bunuri şi servicii din partea 
sectorului public, oferind prioritate soluţiilor ce valorizează eficienţa în cheltuirea 
banului public; 

- crearea unui mediu competitiv pentru organizaţiile publice ; 

- noi formule de bugetare şi management financiar care să susţină caracteristicile 
abordării de tip NMP prezentate mai sus. 

Modul de organizare şi funcţionare al serviciilor publice din ţările dezvoltate urmează 
perceptele NMP, continuând să abordeze însă şi elemente specifice modelului tradiţional 
de administraţie. Coexistenţa celor două modele poate să fie uneori dificilă, fiecare ţară 
găsind formule proprii de a asigura tranziţia şi îmbinarea între formulele instituţionale 
ale administraţiei tradiţionale şi principiile NMP. în această formulă de coexistenţă, 
structura formală de putere specifică birocraţiei rămâne, dar condiţiile de angajare şi de 
organizare a muncii pentru funcţionarii publici, modul în care se oferă serviciile publice 
se schimbă în acord cu principiile NMP. 

Dezbaterea asupra managerialismului în a.p. şi a rolului din ce în ce mai mare al 
principiilor NMP ridică noi chestiuni legate de rolul serviciilor publice şi, eventual, 
asupra rolului guvernului în societate. Dezvoltarea reformei modelului birocratic prin 
introducerea formulelor de managerialism public au generat şi discuţii de fond, cu 
privire la rolul guvernului în societate şi rolul serviciilor publice. Serviciile publice 
trebuie să răspundă nevoilor cetăţenilor. Aşa cum au fost ele formulate prin intermediul 
procesului politic, schimbările manageriale nu înseamnă dominaţia tehnocraţiei şi redu¬ 
cerea democraţiei. Reforma managerială îşi propune să ofere un plus de eficienţă şi 
eficacitate în serviciile publice, furnizând informaţii de calitate celor care iau decizii. 

Şi NMP are parte de criticism, de multe ori întemeiat datorat erorilor care s-au făcut 
în implementarea lui. Dar procesul de dezvoltare şi extindere a aplicării principiilor NMP 
este evident, el fiind definitiv instalat ca teorie a managementului pentru organizaţiile 
publice contemporane. 

Mihaela LAMBRU 


Analiza costurilor 

Analiza costurilor (a. c.) - set de tehnici de comparare de proiecte/programe alternative 
pe baza eficienţei acestora. A.c. este specifică evaluărilor ex ante (ce se realizează 
înainte ca programele să fie alese şi implementate), permiţând alegerea celei mai bune 
alternative pe baza unui criteriu riguros - eficienţa (vezi eficienţă-eficacitate). 

Chiar dacă a. c. este identificată cel mai adesea prin analiza cost-beneficiu, în fapt, se 
pot distinge patru tehnici cu avantaje şi dezavantaje distincte: analiza cost-beneficiu 
(a.c.b.), analiza cost-eficacitate (a.c.e.), analiza cost-utilitate (a.c.u.) şi analiza cost-fe- 
zabilitate (a.c.f.). 

A.c.b. este un instrument de evaluare a alternativelor de rezolvare a unor probleme pe 
baza costurilor şi beneficiilor acestora, ambele măsurate în valori monetare. Estimarea 
intrărilor, dar şi a rezultatelor în termeni monetari prezintă o serie de avantaje - putem 
afla dacă costurile unui program sunt mai ridicate decât beneficiile acestuia, putem 
compara atât programe cu obiective diferite (şi, implicit, rezultate distincte), cât şi 
programe ce-şi propun să atingă simultan mai multe obiective. 

De exemplu, măsurarea beneficiilor în valori monetare permite compararea a două 
programe diferite de dezvoltare locală - unul care să implice realizarea de incubatoare de 
afaceri în care indivizii să înveţe cum să-şi deschidă o afacere şi astfel să-şi îmbu¬ 
nătăţească capacităţile antreprenoriale şi altul prin care indivizii să obţină o parte a 
fondurilor de care au nevoie pe baza depunerii de proiecte. Existenţa unor costuri 
monetare clare şi posibilitatea de a măsura beneficiile directe prin profitul obţinut după 
o anumită perioadă permit alegerea celui mai eficient dintre cele două programe. 

Critica cea mai puternică adusă acestei tehnici pleacă tocmai de la punctul ei forte 
(convertirea beneficiilor în bani), întrucât rezultatele sunt puternic dependente de metoda 
de exprimare a acestora sub formă monetară, fiind de cele mai multe ori foarte discutabile 
(de exemplu, este evident că înfiinţarea unui dispensar intr-un sat izolat poate genera o 
creştere a capacităţii de muncă a oamenilor, ce poate fi măsurată ca număr de zile pe care 
nu le-ar fi lucrat din cauza bolii, dar sunt şi alte consecinţe pozitive greu cuantificabile 
monetar - creşterea perioadei de viaţă în general, creşterea calităţii vieţii, o stare de 
sănătate mai bună). 

A.c.c. evită criticile tehnicii de mai sus, comparând programele alternative pe baza 
raporturilor dintre costurile exprimate în unităţi monetare şi beneficiile măsurate prin 
indicatori nonmonetari. Putem astfel compara programe pentru care beneficiile sunt mai 
greu monetizate - de exemplu, influenţa a două programe asupra creşterii coeziunii 
sociale dintr-o comunitate sau influenţa a două programe asupra reducerii ratei de 
abandon şcolar. Deşi absenteismul şcolar are cu siguranţă şi efecte economice, monetare, 
acestea apar pe termen lung şi sunt extrem de dificil de calculat. O soluţie în acest caz 
de alegere a celui mai eficient program nu constă în raportarea beneficiilor monetare la 
costurile fiecăruia dintre programe şi în compararea celor doi indici, ci în compararea 
efortului monetar necesar obţinerii aceluiaşi rezultat (de exemplu reducerea cu un procent 
a absenteismului şcolar). 

Cerinţa necesară în cazul acestei tehnici este ca programele să fie comparate doar pe 
baza unui singur obiectiv comun şi să fie folosiţi aceiaşi indicatori de eficacitate. Dacă 
putem compara eficacitatea a două programe de învăţare a limbii engleze în şcoală, nu 
vom putea compara eficacitatea aceluiaşi program cu unul de îmbunătăţire a abilităţilor 
de lucru cu calculatorul, întrucât atât obiectivele, cât şi indicatorii specifici sunt diferiţi. 
Tehnica devine de asemenea inutilizabilă atunci când programele au mai multe obiective 
ce ar trebui analizate simultan, situaţie destul de întâlnită în viaţa reală. Dacă două 
programe îşi propun atingerea în acelaşi timp a ambelor obiective exemplificate mai sus 
(limbă engleză şi calculator), iar unul dintre ele pare mai eficace în atingerea unui 
obiectiv, pe când celălalt excelează în atingerea celui de-al doilea obiectiv, ne aflăm în 
imposibilitatea de a stabili care dintre cele două programe ar trebui promovat. 

A.c.u. oferă o posibilă soluţie la această problemă prin construirea pentru fiecare 
program a unui indice al beneficiilor care să permită compararea mai multor alternative 
(prin raportarea anterioară a indicilor la costuri). Dacă urmărim exemplul anterior şi 

dorim să îmbunătăţim cunoaşterea limbii engleze şi capacitatea de a lucra pe calculator, 
atunci în funcţie de cum sunt valorizate cele două, unul dintre obiective va avea o 
pondere mai ridicată în indicele construit (ponderea poate fi stabilită pe baza evaluărilor 
experţilor sau actorilor semnificativi implicaţi - în cazul nostru, părinţii şi elevii). 
Valoarea unor teste ponderate în funcţie de semnificaţia obiectivelor pentru actorii 
interesanţi raportate la costurile programelor ar putea, în această situaţie, sta la baza 
alegerii unuia dintre cele două tipuri de acţiuni. 

A.c.f. nu-şi propune să compare costurile cu beneficiile programelor, ci doar să esti¬ 
meze dacă programele se pot realiza cu bugetul actual. în fapt, în acest caz nu mai contează 
care dintre programe este mai eficace sau eficient, ci dacă ele costă mai mult decât îşi 
poate permite organizaţia implicată. 

Indiferent de tehnica utilizată, în toate cele patru tipuri de analiză de mai sus sunt 
urmate aceleaşi etape : identificarea problemei, clarificarea alternativelor, stabilirea 
actorilor pentru care urmează să facem analiza, alegerea tehnicii de comparare a 
alternativelor, evaluarea costurilor şi beneficiilor, realizarea unor indici de raportare a 
costurilor la beneficii şi compararea alternativelor pentru a identifica care dintre ele este 
cea mai eficientă. 

• Identificarea problemei are două componente - pe de o parte, stabilirea fenomenului 
indezirabil şi, pe de altă parte, stabilirea cauzelor/originii care au dus la producerea 
acestuia. în fapt, cea de-a doua componentă reprezintă cheia unei analize relevante a 
costurilor. De exemplu, sărăcia reprezintă o problemă ce trebuie atacată, însă per¬ 
spectiva din care aceasta este privită e esenţială pentru acţiunile ce urmează a fi 
realizate. Dacă plecăm de la premisa că sărăcia este cauzată de lipsa de voinţă a 
indivizilor de a lucra, atunci cu siguranţă soluţiile identificate sunt altele faţă de 
situaţia în care sărăcia este determinată de lipsa oportunităţilor pe piaţa muncii sau de 
lipsa de educaţie etc. 

• Clarificarea alternativelor constă în identificarea posibilelor soluţii de rezolvare a 
problemelor, esenţială în acest caz fiind identificarea tuturor alternativelor posibile în 
contextul dat. Important de subliniat este faptul că una dintre alternative o reprezintă 
chiar situaţia de statu-quo - de exemplu chiar dacă prin a.c.b. observăm că în cazul 
unui program beneficiile sunt mai mari decât costurile, s-ar putea ca prin neimple- 
mentarea programului să se obţină beneficii mai mari (raportate la costurile prezente). 

• Stabilirea grupului /grupurilor pentru care dorim să realizăm a.c.b. este o etapă 
importantă, pe de o parte deoarece tipul de raport este diferit în funcţie de profilul 
audienţei, iar, pe de altă parte, însăşi a.c.b. este diferită. Dacă un program îşi 
propune, de exemplu, să realizeze un drum naţional printr-o comună, atunci s-ar putea 
ca pentru locuitorii localităţii respective costurile (ce includ traficul, poluarea etc.) să 
fie mai ridicate decât beneficiile rezultate. Dacă însă grupul luat în considerare este 
populaţia întregii regiuni sau antreprenorii locali, atunci raportul dintre beneficii şi 
costuri se modifică semnificativ. în plus, chiar dacă este importantă a.c.b. ce revin 
tuturor actorilor implicaţi, există situaţii în care anumite grupuri sunt mai importante 
şi astfel în a.c.b. trebuie să li se acorde o atenţie mai ridicată. De exemplu, o decizie 
politică de reducere a numărului de şcoli s-ar putea să fie o măsură eficientă din 
punctul de vedere al administraţiei publice sau al profesorilor, însă pentru elevi 

costurile ar putea fi mai mari decât beneficiile estimate, confruntându-ne astfel cu 
situaţii de abandon şcolar, scăderea valorii rezultatelor şcolare etc. 

• Alegerea tehnicii de evaluare a eficienţei - în fapt, alegerea uneia dintre cele patru 
metode prezentate pe scurt la început (a. c. b. , a. c. e ., a. c. u ., a. c.f.) . Factorul semnifi¬ 
cativ de stabilire a metodei este dat de tipul problemei ce trebuie să fie rezolvată - 
este evident că a.c.b. poate fi realizată doar atunci când beneficiile pot fi calculate în 
termeni monetari sau când metoda de estimare a valorii monetare a beneficiilor este 
acceptată - în caz contrar, celelalte metode sunt alternative mai viabile. în plus, există 
şi alţi factori care duc la alegerea unei metode sau a alteia - receptivitatea audienţei 
la diferite tehnici (uneori, publicul-ţintă înţelege mai uşor a.c.b. mai intuitive şi mai 
răspândite, decât a.c.f. sau a.c.u.), timpul ce poate fi acordat analizei, expertiza şi 
resursele evaluatorului etc. (Levin şi McEwan, 2000, p. 27). 

• Indiferent de metoda folosită, trebuie identificate costurile programelor alternative şi 
stabilite valorile acestora. Costurile în acest context vor fi privite într-un sens mai 
larg şi definite drept costuri de oportunitate - ca valoarea resurselor dacă ar fi fost 
folosite în cadrul celei mai profitabile alternative. Totodată, prin costuri nu înţelegem 
doar banii folosiţi, ci şi alte resurse antrenate în program - precum timpul necesar des¬ 
făşurării unor activităţi (fie ele şi voluntare), clădirile sau bunurile de lungă durată etc. 
Una dintre cele mai simple forme de identificare a costurilor o reprezintă metoda 
ingredientelor (Levin şi McEwan, 2000, p. 49) ce diferenţiază câteva tipuri principale 
de costuri legate de: personal (resurse umane implicate), facilităţi (clădiri, parcări etc.), 
echipament şi materiale, intrări ale clienţilor (de exemplu, într-o analiză a VMG 
trebuie evaluate şi costurile beneficiarilor - timpul pentru procurarea şi depunerea 
actelor, costul transportului etc.) şi alte intrări. Pentru stabilirea valorii acestor resurse 
trebuie lacută o diferenţă între bunurile ce se tranzacţionează pe piaţă (pentru acestea 
valoarea monetară fiind uşor de estimat) şi bunurile ce nu se găsesc pe piaţă sau 
pentru care piaţa nu este perfectă (bunurile ce au preţuri „umbrite” - shadow prices). 
Astfel, dacă valoarea timpului unui voluntar este destul de simplu de calculat (ca 
valoarea timpului unei persoane angajat să facă acest lucru), îmbolnăvirea datorată 
lucrului într-o mină este mai dificil de estimat (chiar dacă există metode şi pentru 
aceste estimări, ele sunt discutabile). 

• Evaluarea beneficiilor este direct influenţată de tipul tehnicii de analiză a costurilor 
care au fost utilizată - folosindu-se indicatori de rezultat/consecinţă nonmonetari în 
cazul a.c.e, indicatori monetari în cazul a.c.b., indicatori de utilitate în cazul a.c.u. 
şi indicatori ai resurselor existente în cazul a. c.f. în cazul analizei a. c. e. , beneficiile 
se calculează prin raportarea rezultatelor obţinute prin implementarea programului la 
situaţia actuală (neimplementarea programului respectiv) - de exemplu, dacă printr-un 
program de acordare a unei mese gratuite unul dintre beneficiile estimate constă în 
creşterea participării şcolare, beneficiul net se calculează ca diferenţa dintre gradul 
de participare în cazul implementării programului şi participarea în absenţa progra¬ 
mului. în cazul a.c.u. trebuie să estimăm fiecare dintre beneficii, dar totodată şi să 
stabilim ponderile fiecăruia pentru a putea face un indice agregat al acestora. Cel mai 
greu de estimat sunt însă beneficiile în termeni monetari - în special ale bunurilor/ 
caracteristicilor ce nu sunt tranzacţionabile pe piaţă şi astfel nu pot fi evaluate. Cum 
am putea evalua beneficiul monetar al unui program de prevenire HIV/SIDA sau al 
unui program de reducere a poluării? Deşi discutabile, s-au dezvoltat tehnici de 

estimare precum cele de observare a comportamentului (realizarea de analogii cu 
piaţa, stabilirea preţului unei caracteristici prin eliminarea preţului celorlalte caracte¬ 
ristici - de exemplu, preţul panoramei unui apartament se poate estima prin compa¬ 
rarea valorilor apartamentelor fără vedere la parc comparativ cu cele similare cu 
vedere la parc metoda costurilor de deplasare - de exemplu, dacă un obiectiv turistic 
se află intr-un anumit oraş, beneficiul vizitării se estimează prin analiza distanţei de 
la care oamenii sunt dispuşi să vină etc.) sau cele de evaluare a beneficiului prin 
întrebarea directă a individului cât consideră că valorează produsul respectiv şi/sau 
cât ar fi dispus să plătească pentru el. 

• Construirea indicatorilor de eficienţă şi analiza comparativă a acestora. în cazul 
a.c.b. sunt cel mai adesea utilizaţi doi indicatori - raportul dintre beneficii şi costuri 
(ce trebuie să aibă valori mai mari decât 1 pentru ca un program să fie eficient) şi 
diferenţa dintre beneficii şi costuri pentru a calcula beneficiile nete (valoarea trebuind 
să fie pozitivă). în cazul a. c. e. şi a. c. u ., indicatorul cel mai utilizat este tot raportul 
dintre beneficii şi costuri, însă în cazul său nu putem stabili o mărime-prag, întrucât 
valoarea lui se interpretează ca unităţi de beneficiu pentru o unitate monetară. Trebuie 
subliniat faptul că întotdeauna se analizează comparativ alternativele pentru a putea 
stabili care este cel mai eficient program (şi nu doar dacă un program este eficient sau 
nu în sine). De exemplu, un program poate părea ineficient având raportul dintre 
beneficii şi costuri subunitar, însă dacă îl comparăm cu starea de fapt în care costurile 
sunt mult mai mari decât beneficiile (raportul fiind astfel mult mai mic), vom ajunge 
să-l acceptăm întrucât este mai puţin ineficient. Un curs practic intr-un penitenciar 
pare ineficient în cazul în care costurile sunt mai mari decât beneficiile economice, 
însă dacă comparăm efectele sale cu ce s-ar fi întâmplat în absenţa programului, 
perspectiva asupra eficienţei se poate schimba - s-ar putea ca lipsa unui astfel de 
demers să aibă costuri mai mari decât cele pe care le implică programul - întrucât o 
meserie îl poate ajuta pe individ să aibă o purtare bună, să-şi reducă perioada de 
detenţie, să se integreze mai uşor în societate după terminarea pedepsei etc. 

Vlad GRIGORAŞ 


Analiza de impact 

Analiza de impact ( a.i .) reprezintă setul de tehnici de evaluare a sensului şi amplorii 
efectelor pe care un ansamblu de activităţi le produce asupra indivizilor/instituţiilor. A.i. 
(numită uneori şi evaluarea consecinţelor) este un tip particular de evaluare prin care 
putem observa, pe de o parte, dacă programul măsurat îşi atinge obiectivele finale şi, pe 
de altă parte, dacă prin îndeplinirea acestora are un efect real asupra problemei vizate 
spre a fi rezolvată. în plus, faţă de funcţia de bază de estimare a efectelor, a.i. are şi rolul 
de a evalua cauzele/mecanismele care fie au dus la rezolvarea problemei, fie, din contră, 
nu au permis obţinerea rezultatelor aşteptate. 

Realizarea de proiecte/programe în absenţa unui feedback adecvat asupra rezultatelor 
acestora nu poate reprezenta o soluţie eficientă de alocare a resurselor, indiferent de 
popularitatea măsurilor şi de teoriile care au stat la baza acţiunilor. în orice tip de 

program există riscuri fie ca impactul să fie scăzut comparativ cu resursele investite, fie 
chiar ca efectele să aibă un sens negativ faţă de direcţia estimată a consecinţelor (riscurile 
sunt mai mici doar în situaţia în care există alte evaluări ale programului realizate în alte 
contexte similare cu cel în care se doreşte implementarea prezentă). 

Marea provocare metodologică a a.i. constă în încercarea de a clarifica relaţia de 
cauzalitate dintre acţiunile întreprinse şi dinamica fenomenului studiat. Soluţia ce răs¬ 
punde acestei provocări presupune parcurgerea a trei etape distincte: (a) identificarea 
teoriei explicative ce va sta la baza setului de activităţi implementate ; (b) determinarea 
designului de evaluare adecvat caracteristicilor teoriei stabilite anterior şi particularităţilor 
programului (resurse financiare, timp şi expertiză, număr de beneficiari, tipul de 
implementare etc.); şi (c) măsurarea efectivă a eficienţei măsurilor întreprinse (Mohr, 
1995, pp. 2-3). 


Identificarea teoriei programului 

A.i. restrânge lista întrebărilor posibile referitoare la program la o singură întrebare de 
bază, şi anume dacă programul a avut vreun impact în rezolvarea problemei. Devine 
astfel necesară definirea problemei întrucât unele dintre înţelesurile termenului pot 
induce ambiguităţi în analiză. Din punctul de vedere al teoriei evaluării, problema 
trebuie înţeleasă ca „o situaţie nesatisfâcătoare în absenţa intervenţiei programului 
chestionat şi satisfăcătoare sau, cel puţin, acceptabilă, dată fiind intervenţia” (Mohr, 
1995, p. 28). Dacă plecăm de la această caracterizare, observăm că nu orice situaţie 
dramatică reprezintă o problemă, ci doar aceea care îşi poate găsi rezolvarea (chiar dacă 
doar parţială) prin implementarea unui proiect. 

De cele mai multe ori, întrebarea cu privire la amploarea impactului este dublată de 
una referitoare la înţelegerea mecanismelor care au dus la rezolvarea problemei sau care 
au făcut ca programul să nu aibă rezultatele dorite. Pentru rezolvarea problemelor ţintite, 
faptul că un program nu a avut consecinţele scontate nu are semnificaţie în sine în 
absenţa identificării elementelor care au dus la acest rezultat. A spune că un program de 
îmbunătăţire a performanţelor şcolare nu este eficient este mai puţin util decât dacă am 
explica motivele care au făcut ca acesta să fie astfel, pentru a putea face ajustările 
necesare sau pentru a putea concepe alte programe alternative (care să nu repete aceleaşi 
greşeli). în fapt, schimbarea accentului de la prima întrebare (referitoare strict la impact) 
la cea de-a doua (privind mecanismele) reprezintă diferenţa dintre evaluarea de tip 
sumativ şi cea de tip formativ. în plus faţă de avantajele enumerate mai sus, „desfacerea 
cutiei negre” face ca rezultatele evaluării să aibă, pe de o parte, mai multă greutate şi, 
pe de altă parte, să fie într-o mai mare măsură generalizabile (având la dispoziţie un set 
de explicaţii logice, putem avea mai multă încredere că impactul măsurat este cel real şi 
că factorii declanşatori pot produce acelaşi rezultat în alte contexte). 

Cele două întrebări de mai sus nu-şi pot găsi răspunsul în lipsa unei teorii consistente 
a programului, de fapt în absenţa definirii clare a înlănţuirii logice a activităţilor, care, 
odată realizate, vor atinge (direct sau mediat) obiectivul final al proiectului. Prin obiectiv 
final înţelegem elementul care, odată îndeplinit, duce la dispariţia problemei vizate de 
program (uneori, atingerea acestuia reprezintă chiar rezolvarea problemei, alteori este 
doar punctul care va declanşa automat mecanismele de rezolvare a acesteia). 

Indiferent de teorie şi modalitatea definirii obiectivelor, impactul se măsoară prin 
diferenţa dintre amploarea problemei după implementarea programului şi estimarea 
gravităţii acesteia în condiţiile în care acţiunile nu ar fi avut loc (estimarea din urmă 
poartă numele în literatura de specialitate de conîrafactual). Calitatea estimării valorii 
contrafactualului reprezintă elementul cheie al unei a.i ., întrucât de modul în care acesta 
este măsurat depinde încrederea că diferenţa dintre rezultat şi contrafactual (R-C) se 
datorează doar implementării programului. 


Designul evaluării 

Cele mai multe evaluări utilizează două grupuri - cel supus intervenţiei şi cel de control 
ce trebuie să aibă caracteristici iniţiale cât mai asemănătoare pentru ca valoarea contrafac¬ 
tualului după implementarea programului să fie validă (nu puţine sunt însă în ştiinţele 
sociale situaţiile în care un singur grup este analizat şi în care doar se estimează ce s-ar 
fi întâmplat în absenţa programului/măsurilor întreprinse). Modalitatea de selecţie a 
grupurilor/grupului reprezintă o problemă importantă în designul evaluării, prin design 
înţelegând stabilirea paşilor necesari măsurării a ceea ce s-a întâmplat în prezenţa 
programului şi estimării a ceea ce s-ar fi întâmplat în absenţa măsurilor întreprinse. 

în literatura de specialitate există o multitudine de clasificări ale tipurilor de design 
(între unele dintre ele, deosebirile sunt minore, în ciuda denumirilor distincte), însă, în 
general, se impun două criterii de diferenţiere. Primul criteriu se referă la intervenţia 
evaluatorului în selectarea indivizilor/cazurilor care să facă parte din cele două grupuri 
(control şi tratament); aceasta este graduală: de la capacitatea de direcţionare pur 
aleatorie a fiecărui individ, până la lipsa oricărei posibilităţi de a interveni (indivizii 
selectându-se autonom, în funcţie de interese, valori etc.). Cel de-al doilea criteriu de 
diferenţiere a tipurilor de design se referă la momentul de timp când valorile pentru cele 
două grupuri sunt măsurate - evaluările clasificându-se de la cele cu o singură măsurare 
după ce programul a avut loc până la cele cu măsurări succesive atât înainte, cât şi după 
tratament. 

a) Metoda de selecţie a grupurilor 

în funcţie de gradul de control al evaluatorului în selectarea indivizilor, putem distinge 
două situaţii principale: 1. cercetătorul are controlul (cel puţin parţial) asupra aparte¬ 
nenţei indivizilor la unul dintre cele două grupuri; şi 2. indivizii sunt cei care stabilesc 
dacă doresc să facă parte din program sau nu. 

în cazul în care cercetătorul hotărăşte componenţa celor două grupuri, există de 
asemenea două situaţii posibile. Prima dintre ele, ce poartă numele de design de tip 
experimental, constă în direcţionarea pur aleatorie a indivizilor către un grup sau altul. 
Experimentul oferă, aşa cum vom vedea în continuare, cea mai puternică metodă de 
estimare netă a impactului, întrucât randomizarea anulează complet diferenţele structurale 
între grupul supus tratamentului şi cel de control. Efectele unui program de training, de 
exemplu, ar putea fi mai bine evaluate dacă indivizii ar putea fi selectaţi aleatoriu pentru 
a face parte din cele două grupuri (de control şi experimental), întrucât toate îndoielile 

de tipul „indivizii din grupul supus tratamentului sunt mai motivaţi, cu mai multă 
experienţă, mai inteligenţi etc. ” sunt anulate. 

Cea de-a doua situaţie controlată, numită şi design cvasiexperimental, este cea în care 
evaluatorul are capacitatea de a selecta doar grupări de indivizi (de exemplu, localităţi, 
şcoli, spitale etc.) pentru a face parte din cele două grupuri evaluate, fie la întâmplare, 
fie pe baza unor criterii comune stabilite anterior (de exemplu, evaluatorul se asigură că 
în cele două grupuri mărimile localităţilor sunt egale, nivelurile de dezvoltare sunt 
similare, indicatorii de performanţă au valori apropiate etc.). Dezavantajul principal al 
acestui tip de design constă în faptul că regulile probabilităţilor nu funcţionează ca în 
cazul în care indivizii (şi nu doar grupurile) ar fi fost selectaţi aleatoriu. De exemplu, 
chiar dacă atât grupul supus tratamentului cât şi cel de control ar avea 1.000 de indivizi, 
în cazul în care aceştia fac parte fiecare doar din câte un singur liceu, comparaţia este 
puternic distorsionată de diferenţele dintre caracteristicile celor două licee. Pe de altă 
parte, metoda poate fi puternică dacă numărul de grupuri este suficient de mare, iar 
criteriile de control al compoziţiei grupurilor sunt relevante pentru evaluarea respectivă. 

Tipul de evaluare în care cercetătorul nu are nici un control asupra componenţei 
ambelor grupuri (cel supus tratamentului şi cel de control) poartă numele de design 
neexperimental. în această situaţie, opţiunea indivizilor de a aparţine unui grup sau altul 
este luată ca atare, iar provocarea constă în încercarea de a face grupurile cât mai com¬ 
parabile pe baza unor criterii stabilite ulterior. în consecinţă, condiţiile „experimentale” 
de comparabilitate sunt construite doar pe baze statistice, încercându-se controlarea 
factorilor care ar putea influenţa rezultatele într-un sens sau altul; acesta este motivul 
pentru care designul se mai numeşte şi corelaţionist. Un program de calificare a şomerilor 
poate necesita un design de evaluare neexperimental dacă indivizii sunt cei care decid 
dacă vor participa sau nu la program. Singura soluţie a cercetătorului de a face ca 
rezultatele să fie „puternice” constă în alegerea unor indivizi din grupul de control cât 
mai similari (ca vârstă, educaţie, experienţă anterioară etc.) cu cei care s-au autoselectat 
pentru a participa la program. 

b) Momentul când este realizată măsurarea 

Al doilea criteriu de diferenţiere a tipurilor de design este cel al momentelor de măsurare 
a indicatorilor corespunzători problemei analizate şi/sau a altor variabile relevante pentru 
proiect (factori explicativi sau de control). 

Orice tip de design necesită măsurarea indicatorilor atât pentru grupul de control, cât 
şi pentru cel experimental după ce proiectul a fost implementat ( măsurare post-test ), 
pentru a vedea care sunt posibilele rezultate ale proiectului (o primă măsură a impactului 
se poate calcula ca diferenţa dintre valorile pentru cele două grupuri). 

Dacă ne aşteptăm ca diferenţa post-test dintre valorile celor două grupuri să nu fie 
datorată doar proiectului, ci şi unor deosebiri structurale, atunci o soluţie pentru a anula 
punctele de plecare diferite o reprezintă măsurarea indicatorilor şi înaintea declanşării 
programului ( măsurare pre-test). Compararea valorilor iniţiale oferă mai multă încredere 
în date întrucât putem constata dacă diferenţele iniţiale sunt semnificative sau nu. 

Seriile de timp reprezintă tipul de design ce presupune măsurarea repetată a indicato¬ 
rilor atât înainte, cât şi după ce programul a fost implementat. Există mai multe avantaje 

ale seriilor de timp. Primul dintre ele constă în faptul că acum putem să ne asigurăm 
intr-adevăr că diferenţele înainte de test sunt inexistente/reale (să stabilim dacă sunt 
exclusiv rezultatul întâmplării). Apoi seriile de timp ne permit să observăm dacă efectele 
suportă schimbări de structură în funcţie de perioada care trece de la implementarea 
programului - unele programe au efecte vizibile doar pe termen foarte scurt, unele au 
consecinţe semnificative intr-un timp scurt, dar care se păstrează apoi (fără însă a se 
amplifica) şi, în fine, altele au simultan atât efecte consistente pe termen scurt, cât şi 
efecte de multiplicare pe termen mediu sau lung. în plus, seriile de timp pot reprezenta 
o soluţie viabilă atunci când programul este aplicat la nivelul întregii populaţii şi nu 
există astfel un grup de control distinct - singura modalitate de a măsura impactul în 
acest caz constă în urmărirea trendului pe totalul populaţiei înainte şi după ce programul 
a fost implementat. 

Combinarea celor două tipuri de criterii descrise pe scurt mai sus duce la diferenţierea 
a 12 tipuri de design, fiecare cu avantaje şi dezavantaje specifice. 



Tipul grupurilor selectate pentru evaluare 

Doar grupul 
supus 
intervenţiei 

Două sau mai multe grupuri 

Experimental 

Cvasiexperimental 

Corelaţionist 

Doar post-test 

Design 1 

Design 4 

Design 7 

Design 10 

Pre-test şi post-test 

Design 2 

Design 5 

Design 8 

Design 11 

Serii de timp 

Design 3 

Design 6 

Design 9 

Design 12 


Sursa : adaptare după Fitz-Gibbon şi Morris Lynn, 1987, p. 50. 


Puncte tari/slabe ale tipurilor de design în funcţie de problemele 
de validitate internă 

în evaluarea tipurilor de design menţionate anterior, cele mai importante criterii utilizate 
în literatura de specialitate sunt cele referitoare la validitatea lor (Campbell şi Stanley, 
1966, apud Mohr, p. 56). Putem afirma că un design de a.i. nu suferă de probleme de 
validitate internă atunci când avem încredere că impactul este real şi valoarea acestuia nu 
se datorează unor elemente exterioare programului (de exemplu, faptului că subiecţii nu 
au fost selectaţi corect, că au intervenit alţi factori externi, că indicatorii utilizaţi sunt 
irelevanţi pentru ceea ce-şi propun să măsoare etc.). Există totodată probleme posibile de 
validitate externă de care trebuie să ţinem cont, însă acestea nu sunt specifice unui tip de 
design, ci trebuie chestionate indiferent de caracteristicile cercetării. O cercetare este 
validă extern atunci când concluziile acesteia sunt relevante dincolo de contextul parti¬ 
cular în care programul a avut loc (chiar dacă observăm un impact real, se poate întâmpla 
ca acesta să fie consistent doar într-un anumit cadru, cu anumite tipuri de subiecţi, într-o 
anumită perioadă etc.). 

Probleme posibile de validitate externă 

Ameninţarea specifică, ce poate apărea atunci când se estimează impactul unui program 
prin măsurarea indicatorului înainte şi după tratament, o reprezintă istoria, ce sintetizează 
riscul ca, pe lângă acţiunile întreprinse, să existe şi alţi factori care să fi influenţat valorile 
măsurate. în categoria largă a „istoriei” există mai multe tipuri de probleme posibile, 
dintre care enumerăm: evenimentele externe, testarea, maturizarea, regresia şi uzura 
(Mohr, 1995, p. 67). 

• Evenimentele externe reprezintă factori contextuali, exteriori programului, care însă 
pot influenţa valorile indicatorilor utilizaţi. De exemplu, în România scăderea ratei 
sărăciei odată cu desfăşurarea VMG se poate datora în bună măsură unei creşteri 
economice constante şi mai puţin sumei obţinute de la stat de către beneficiari. 

• Testarea se referă la distorsiunile datorate faptului că valorile obţinute la un test după 
ce programul s-a încheiat pot fi influenţate de aplicarea unui test similar înainte de 
implementarea acestuia. în acest caz, testul reprezintă în sine o formă de tratament, 
putând avea efecte specifice. Aplicarea iniţială a unui chestionar de cunoştinţe îi poate 
face pe subiecţi mult mai atenţi la acele informaţii (indiferent dacă vor fi dobândite 
din program sau din surse externe). Impactul poate părea mai mare în acest caz decât 
dacă testul iniţial nu s-ar fi aplicat. 

• Conceptul de maturizare pune în lumină faptul că pot apărea modificări ale valorilor 
şi din cauza îmbătrânirii sau dezvoltării fireşti (independente de program) a indivizilor 
din eşantion. Astfel de ameninţări apar cel mai adesea în cazul testelor de inteligenţă, 
îndemânare etc. sau al altor indicatori puternic influenţaţi de trecerea timpului. De 
exemplu, intr-un program de îmbunătăţire a accesului la instituţii (prin realizarea sau 
îmbunătăţirea de drumuri) durata până la cel mai apropiat spital măsurată pe un eşan¬ 
tion panel de indivizi poate să rămână neschimbată pe termen lung, întrucât vârsta 
subiecţilor se modifică semnificativ. 

• Regresia implică o modificare spre medie a valorilor în general. Datele arată că, în 
general, valorile extreme (pozitive sau negative) tind ca la o a doua măsurare să se 
apropie de medie. Acest lucru este relevant atunci când dorim să analizăm doar valo¬ 
rile cele mai slabe sau cele mai bune şi vrem să tragem concluzii referitoare la îmbu¬ 
nătăţirea situaţiei acestora, existând riscul să evidenţiem un impact acolo unde există 
doar o variaţie statistică. 

• Uzura grupurilor selectate poate induce, de asemenea, distorsiuni atunci când, în 
perioada de timp dintre cele două măsurători, un grup distinct de indivizi dispare din 
eşantion. în acest caz, diferenţele dintre valori se pot datora chiar acestor dispariţii. 
Nici existenţa unui grup de control nu rezolvă întotdeauna această problemă dacă 
tocmai tratamentul este cel care duce la dispariţia unora dintre indivizi. De exemplu, 
presupunând că dorim să observăm efectul unui curs de calificare asupra nivelului de 
cunoştinţe dintr-o firmă, putem observa că nivelul rămâne constant sau se modifică 
foarte puţin, întrucât indivizii care au dobândit mai multe cunoştinţe fie s-au transferat 
la alte departamente, fie şi-au găsit un alt loc de muncă, mai bine plătit. 

Probleme posibile de validitate internă 

• Selecţia este un tip de ameninţare a validităţii interne datorat diferenţelor iniţiale 
dintre cele două grupuri selectate. Trebuie să facem distincţia dintre efecte de selecţie 
şi distorsiunile datorate selecţiei (Mohr, 1995, p. 78): primele se referă la faptul că 
pot exista diferenţe între grupurile selectate, însă unele dintre ele pot fi controlate în 
măsura în care sunt cunoscute. Distorsiunile datorate selecţiei sunt acele efecte de 
selecţie care nu sunt vizibile/cunoscute şi, de aceea, impactul lor nu poate fi estimat. 
De exemplu, dacă dorim să stabilim care este efectul unui program de angajare a 
persoanelor fără loc de muncă, putem să intuim o serie de variabile ce ar putea 
influenţa indicatorul de impact şi să le controlăm - includem aici vârsta, sexul, 
nivelul de educaţie etc. Pot exista însă şi alţi factori mai puţin intuitivi, la care 
cercetătorul uneori nu se gândeşte: nivelul de motivaţie (deşi acesta intră probabil 
între factorii controlabili), resurse, cunoştinţe în mediul economic etc., care pot 
influenţa de asemenea evoluţia indicatorilor, dar care sunt mai puţin cunoscuţi. 

• Şansa este un tip de problemă ce apare în cazul fiecărui tip de design, constând în 
existenţa unor diferenţe între grupuri, datorate nu atât efectelor de selecţie, cât 
întâmplării/ probabilităţilor. 

• Contaminarea pune în lumină faptul că cercetările de impact nu funcţionează intr-un 
laborator fără ca indivizii să aibă contact unii cu alţii, ci efectele programelor asupra 
unora se pot induce şi către ceilalţi. Chiar dacă indivizii sunt selectaţi pur aleatoriu, 
contaminarea poate exista. Dacă, de exemplu, selectăm jumătate dintre elevii unei 
clase de liceu pentru a participa la un curs de planificare, ne aşteptăm ca efectele 
contaminării să fie extrem de puternice - cunoştinţele unora dintre ei să fie transmise 
şi celorlalţi (din cealaltă jumătate ce nu a participat) -, impactul vizibil în această 
situaţie fiind mai scăzut decât cel real. 

Problemele cu care se confruntă tipurile de design 

• Tipurile de design cu un singur grup (ne referim aici doar la serii de timp şi la cele 
cu măsurare pre- şi post-test - designurile 2 şi 3) suportă în principal ameninţarea 
istoriei - lipsa unui grup de control care să înregistreze şi modificările factorilor 
externi face ca acest tip de design să nu aibă nici o modalitate de a contracara această 
problemă. Totuşi, chiar şi aceste tipuri de design pot fi utile atunci când nu ne 
aşteptăm să apară vreo problemă de validitate internă (efectele fiind puternice şi 
neexistând factori disturbanţi plauzibili). De exemplu, cea mai simplă modalitate de 
a estima efectul introducerii de repartitoare asupra consumului de căldură dintr-un 
bloc este de a compara nivelul consumului înainte ca indivizii să îşi pună repartitoare, 
cu cel al consumului din luna următoare montării acestora. Putem presupune că 
impactul reprezintă această diferenţă de consum, cel puţin atât timp cât nu ne aşteptăm 
ca alţi factori să fi dus la modificări ale consumului (diferenţe de temperatură de la 
o lună la alta, creşterea preţurilor etc.). 

• în cazul tipului de design cvasiexperimental cu măsurare post-test (designul 7) 
principala problemă o reprezintă efectele de selecţie - grupurile pot fi diferite de la 
început şi nu se reuşeşte estimarea mărimii acestor deosebiri. O limitare a problemelor 

de selecţie apare în cazul designului cvasiexperimental cu mai multe măsurări 
(designurile 8 şi 9). Mohr (1995, p. 78) face diferenţa între factorii vizibili şi cei 
neobservaţi, chiar şi în cazul unui pre-test, pentru a arăta că aceste tipuri de design 
(cu măsurare înainte de implementare), limitează distorsiunile vizibile în timpul 
pre-testului (de exemplu, factori de motivaţie, venituri iniţiale, experienţă etc.), dar 
că pot exista totodată factori ce sunt dificil de surprins şi care „interferează” cu 
impactul programului. Alături de problema selecţiei, apar atât contaminarea, cât şi 
şansa (cazul oricărui tip de design cu două sau mai multe grupuri). 

• Tipul experimental de design anulează total problemele de selecţie deoarece indivizii 
sunt selectaţi pur aleatoriu, fără a exista vreun criteriu sau factor care să grupeze 
indivizii diferit în mod sistematic în cele două grupuri. Singura problemă posibilă în 
această situaţie este aceea a apariţiei unei diferenţe iniţiale din cauza şansei (deosebiri 
datorate întâmplării). Totuşi, chiar şi această problemă este aproape în totalitate 
anulată în cazul designului cu măsurare înainte şi după tratament , întrucât orice 
diferenţă este identificată din start şi se ia în considerare în calculul final al impactului, 
ceea ce face ca designul experimental să fie, cel puţin teoretic, cel mai puternic tip de 
design. Trebuie însă să subliniem că, de foarte multe ori designul experimental este 
inutilizabil în cazul programelor sociale, tocmai ca urmare a procedeului de selecţie 
a indivizilor. Dificultatea principală este de natură etică, întrucât resursele limitate nu 
pot fi acordate pe criterii pur aleatorii - este neplauzibil să acorzi VMG doar unora 
dintre persoanele care s-ar califica, pe motiv că se doreşte măsurarea impactului 
acestui program, sau să oferi o masă gratuită doar la jumătate dintre copiii unei şcoli, 
sau să duci doar o parte dintre copiii din acelaşi sat cu microbuzul la şcoală pentru 
a stabili dacă aceste măsuri reduc într-adevăr abandonul şcolar. 

Alături de acest motiv există şi altele care fac ca utilizarea experimentului să fie puţin 
plauzibilă: este dificil din punct de vedere politic să furnizezi un serviciu doar la o parte 
dintre indivizi, grupul de control dispare în cazul în care programul este implementat la 
scară naţională, grupurile îşi pot schimba caracteristicile pe parcursul proiectului tocmai 
din cauza implementării acestuia (de exemplu, în situaţia unui program de acordare a 
VMG, cei din grupul de control pot căuta surse alternative de venit tocmai pentru că nu 
s-au calificat pentru beneficiile oferite prin tratament) (Baker, 2000, p. 3). 

în acest context, designul cvasiexperimental poate avea un avantaj net, întrucât selecţia 
unor grupuri şi nu a unor indivizi face ca majoritatea problemelor de mai sus să fie mai 
simplu de rezolvat. Chiar problemele de morală, precum neacordarea de beneficii, pot fi 
rezolvate dacă diferenţa dintre cele două grupuri (de tratament şi de control) se va reduce 
doar la momentul în timp când acestea vor primi sumele ce le revin (prin stabilirea unui 
calendar transparent în cazul primului grup, beneficiul se acordă mai repede decât în 
cazul celuilalt). Această diferenţă în timp de alocare a resurselor va produce astfel (chiar 
dacă pentru o perioadă scurtă) cele două grupuri necesare a.i. 

• Designul neexperimental/corelaţionist prezintă toate problemele de validitate internă 
menţionate mai sus (selecţie, contaminare şi şansă). Diferenţa majoră o reprezintă 
apariţia alte, distorsiuni posibile - cea a prezentării unei relaţii cauzale false. în 
situaţia acestui tip de design, dat fiind faptul că selecţia s-a făcut chiar de către 
subiecţi, planează riscul ca un alt factor să fi influenţat atât participarea la program. 

cât şi valoarea indicatorului de consecinţă. Faptul că indivizii se autoselectează 
pentru a participa la un curs de recalificare face ca procentul mai mare al celor 
angajaţi să nu fie cu siguranţă pus pe seama programului, ci să existe suspiciunea că 
motivaţia mai puternică a acestora i-a determinat nu doar să participe la cursuri, ci şi 
să-şi caute un loc de muncă într-o măsură mai ridicată decât ceilalţi indivizi (auto- 
selectaţi ca grup de control). 


Măsurarea impactului 

A treia etapă a unei a.i. constă în măsurarea efectivă a impactului prin compararea 
situaţiei datorate programului şi a celei care ar fi avut loc în absenţa acestuia. Chiar dacă 
aparent procedura de măsurare este simplă, fiecare tip de design are particularităţi 
specifice şi, de aceea, vom menţiona indicatorii specifici celor mai importante tipuri de 
design prezentate anterior. Trebuie precizat însă că nu ne propunem aici decât să descriem 
principiile de bază ale estimării impactului, întrucât există tehnici statistice avansate 
pentru a estima cât mai corect plusul de valoare datorat programului (care se bazează pe 
logica prezentată mai jos). 

în cazul designului 1 (un singur grup, post-test), impactul programului nu poate fi 
măsurat obiectiv, deoarece nu avem propriu-zis o estimare a contrafactualului. Cu toate 
acestea, el este o modalitate destul de utilizată în practica evaluării. întrebările de 
satisfacţie privind beneficiile unui anumit program, nivelul de cunoştinţe apreciat ca 
urmare a unui training, estimări ale veniturilor dacă grupul nu ar fi participat la cursuri 
de calificare sunt întrebări implicite de cele mai multe ori în a.i. Deşi pot fi utilizate, ele 
nu sunt relevante atunci când dorim să avem o măsură obiectivă a impactului unui 
program. 

Tipurile de design cu o singură măsurare cu două grupuri (designurile 4, 7, 10) se 
bazează în principal pe simpla diferenţă dintre valoarea medie pentru tratament şi pentru 
grupul de control (sau dintre procente, în cazul indicatorilor non-metrici). Dacă, de 
exemplu, pentru un proiect de îmbunătăţire a calităţii apei în câteva comune timpul 
mediu până la cea mai apropiată sursă de apă este pentru grupul de tratament de 20 de 
minute, iar pentru grupul de control de 30 de minute, putem presupune (dacă nu există 
probleme de validitate internă) că impactul programului este în medie de 10 minute. 
Acelaşi tip de raţionament poate fi folosit şi în cazul designului cu un singur grup 
măsurat înainte şi după tratament, deoarece contrafactualul este considerat a fi valoarea 
iniţială. Impactul unui seminar de informare privind mijloacele contraceptive ar putea fi 
diferenţa de punctaj dintre valoarea unui test aplicat înainte de acţiune şi cea a aceluiaşi 
chestionar aplicat la sfârşit. 

Categoriile de design cu măsurare simplă înainte şi după test (designurile 5, 8, 11) au 
avantajul de a permite anularea unei părţi a diferenţelor dintre cele două grupuri printr-o 
măsurare iniţială. în acest caz, evaluarea impactului se realizează printr-o dublă diferenţă 
(denumită uneori şi „diferenţă în diferenţă”): prima dintre ele, între media valorilor 
pre-test şi media valorilor post-test pentru fiecare grup (tratament şi control) iar cea de-a 
doua între cele două diferenţe calculate anterior. 

Este important de precizat că de cele mai multe ori, indiferent de tipul de design (însă 
cu necesitate în cazul designului corelaţionist/neexperimental), se încearcă controlarea 

altor factori care ar fi putut influenţa rezultatele prin utilizarea de metode statistice 
avansate (în principal, regresii multiple). 

în cazul seriilor de timp, cea mai simplă metodă de estimare a impactului este cea 
grafică (care se poate extinde la utilizarea unor tehnici statistice specifice). Pentru seriile 
de timp cu un singur grup (cel supus tratamentului), impactul programului devine 
evident atunci când se observă schimbări ale pantei valorilor în timp. Să presupunem, de 
exemplu, că dorim să măsurăm impactul unui program de creştere a ponderii indivizilor 
care practică agricultura ecologică şi, pentru aceasta, măsurăm procentul sătenilor care 
folosesc mijloace nepoluante cinci ani înainte şi după ce programul a fost implementat, 
în acest caz, un grafic precum cel de mai jos ne-ar arăta amploarea impactului proiectului, 
începând cu primul an de la implementarea proiectului se observă o creştere bruscă a 
procentului de gospodării care folosesc practici ecologice (diferenţa dintre valorile pentru 
primul an după ce proiectul a fost implementat şi cel anterior este foarte mare). în plus, 
observăm că în ceilalţi ani de după intervenţie ritmul de creştere a procentului de 
gospodării care utilizează astfel de mijloace este accelerat (fapt ce poate fi pus, cel puţin 
la o primă impresie, tot pe seama acestui proiect). încrederea în date devine şi mai 
puternică atunci când seriile de timp sunt realizate nu doar pentru grupul supus tratamen¬ 
tului, ci şi pentru cel de control, întrucât diferenţele de pantă după program pot fi puse 
cu o mai mare certitudine pe seama intervenţiei. 

A Valoarea indicatorului 

de consecinţă ^ 


Implementarea programului 


-► 

Timp 

Vlad GRIGORAŞ 


Analiza nevoilor 

Ce este nevoia? 

Deoarece conceptul de nevoie, care fundamentează programele sociale, este înconjurat 
de ambiguitate, vom începe cu o analiză conceptuală a „nevoii”. Restul spaţiului alocat 
a.n. se va concentra pe modalităţile de identificare şi evaluare a nevoilor în cadrul 

colectivităţilor de mărime mică şi medie (de exemplu, colectivităţi rurale sau urbane). în 
cazul abordărilor macro - presupuse de stabilirea nevoilor cetăţenilor unei ţări întregi, 
cum ar fi România -, eterogenitatea grupului-ţintă, capacitatea limitată de a asigura 
participarea tuturor celor interesaţi, problemele metodologice şi logistice aferente unui 
asemenea ordin de mărime solicită soluţii speciale care nu pot fi acoperite aici din 
motive de spaţiu. 

Potrivit lui McKillip (1998), utilizările termenului de nevoie pot fi reduse la două 
dimensiuni: instrumentalitate şi îngrijorare morală. 

în accepţiunea instrumentală, nevoia semnifică ceea ce este necesar, ceea ce lipseşte 
pentru a se realiza o stare-obiectiv. Identificarea unei asemenea nevoi nu motivează 
acţiunea, dar o sugerează. în schimb, îngrijorarea morală orientează sau determină 
acţiunea. Reviere et al. (1996, p. 5) circumstanţiază această înţelegere arătând că nevoia 
este „o lipsă, o diferenţă între starea reală şi starea de dorit, lipsă recunoscută ca atare 
de către membrii comunităţii, dar situaţia poate fi schimbată”. 

Dincolo de aceste clarificări, subzistă mai multe surse de confuzie în raport cu 
termenul de nevoie. în primul rând, identificarea şi evaluarea nevoilor este subminată de 
tensiunea dintre cei care tind să relativizeze excesiv conceptul şi cei care tind să reducă 
nevoile la câteva trebuinţe de bază, stabilite normativ. în al doilea rând, există mai multe 
modalităţi, mai mult sau mai puţin standardizate, de identificare a nevoilor, acest lucru 
datorându-se căilor variate prin care nevoile se manifestă şi se lasă descoperite. în al 
treilea rând, în multe situaţii este greu de operat distincţia dintre nevoi şi soluţii, 
caracterul final al unor situaţii obiective fiind discutabil, ele constituind doar căi sau 
stări intermediare. Se poate vorbi, din această ultimă perspectivă, de nevoi de stare şi 
nevoi instrumentale. 

Este evident că, pentru a se evita relativizarea nevoilor, acestea trebuie să fie deosebite 
de dorinţe şi simple preferinţe. Doar pentru că cineva simte lipsa unui lucru şi este dispus 
să cheltuiască resurse pentru a-1 dobândi dorinţa nu înseamnă că are nevoie de acel ceva 
într-un fel care să provoace o stare de îngrijorare morală şi să justifice acţiunea comu¬ 
nităţii sau a statului. în această logică, stările-obiectiv ale actorilor care presupun anu¬ 
mite nevoi trebuie să fie restrânse la anumite situaţii care solicită politici legitime. 

Pe de altă parte, puncte de vedere cunoscute, precum celebra piramidă a nevoilor 
formulată de Maslow, ierarhizează nevoile şi acordă calificativul de „fundamentale” în 
primul rând celor fiziologice şi de securitate. Organizarea intervenţiei sociale după o 
astfel de ierarhizare este discutabilă. în condiţiile vieţii moderne, programele sociale nu 
se pot mărgini să asigure evitarea stărilor neplăcute sau asigurarea supravieţuirii. Dezvol¬ 
tarea durabilă, dezvoltarea comunitară participativă, bunăstarea subiectivă, calitatea 
vieţii de muncă sunt dimensiuni ale programelor sociale care nu ating neapărat probleme 
calificate ca fiind bazale - din punctul de vedere al lui Maslow - pentru viaţa oamenilor 
(vezi calitatea vieţii, dezvoltare durabilă şi dezvoltare comunitară participativă). Putem 
spune că, în identificarea nevoilor, este de evitat căutarea unor stări obiectiv universale 
care ar justifica, doar ele, acţiunea. O problemă similară afectează abordările strict nor¬ 
mative ale trebuinţelor organizaţiilor, grupurilor sau colectivităţilor care sunt bazate pe 
reflecţii de tip sistemic sau funcţional. în timp ce critica post-modernă a acestor para¬ 
digme le consideră opresive datorită pretenţiei de a reprezenta din exterior interesele unor 
grupuri ale căror voci nu sunt ascultate, este evident că astfel de puncte de vedere sunt 
bazate pe sisteme de valori la fel de discutabile ca oricare altele sau pe argumentaţii ce 
pot fi eronate în ciuda coerenţei sau a popularităţii unora dintre principiile care le susţin. 

în realitate, nevoile descriu arareori situaţii universale sau fundamentale ; de cele mai 
multe ori, ele sunt delimitate şi dependente de situaţia beneficiarilor. Cu alte cuvinte, 
nevoile sunt variabile de la un context la altul. 

în consecinţă, o definiţie acceptabilă stipulează faptul că nevoia constituie o diferenţă 
negativă resimţită de către membrii comunităţii între realitate şi idealul împărtăşit, 
diferenţă care poate fi acoperită. Identificarea unei nevoi constituie o judecată de valoare 
întrucât în realizarea ei intervine un observator care judecă situaţia beneficiarilor în 
raport cu un anumit sistem de valori. Judecata lui poate fi independentă de consideraţii 
de utilitate sau greu verificabilă empiric. 

Nevoia este a unui grup de persoane, denumit grup-ţintă, care poate fi identificat prin 
anumite caracteristici. Descrierea grupului-ţintă este o etapă importantă a analizei 
nevoilor. Este posibil ca membrii grupului-ţintă să nu fie de acord cu judecata obser¬ 
vatorului, perspectiva acestora fiind ea însăşi contextuală. De exemplu, în sociologie se 
vorbeşte de deprivare relativă, ca percepţie a lipsei prin raportare la categorii de referinţă 
semnificative. Comparaţiile pe care le facem zi de zi în raport cu ceilalţi duc la aprecieri 
subiective ale propriei bunăstări. 

Ce este analiza nevoilor ? 

Putem defini analiza nevoilor (a. n) ca fiind procesul de identificare şi evaluare a nevoilor 
indivizilor din colectivităţi, grupuri sau instituţii. 

Potrivit definiţiei de lucru de mai sus, a.n. are două componente de bază: iden¬ 
tificarea nevoilor şi evaluarea nevoilor. Identificarea nevoilor presupune culegerea de 
date despre cei aflaţi în nevoie, mediul lor, problemele cu care se confruntă şi oferirea de 
soluţii la aceste probleme. Evaluarea nevoilor implică sintetizarea informaţiilor obţinute 
în etapa de identificare a nevoilor, stabilind priorităţile pentru decident. 

A.n. vine în ajutorul procesului decizional în planificarea programelor de dezvoltare 
(vezi dezvoltare comunitară participativă şi dezvoltare socială). Ea constituie prima 
etapă, necesară, în implementarea programelor sociale. Importanţa sa derivă din faptul 
că o bună a.n. poate contribui la o alocare eficientă a resurselor pentru programe sociale, 
indicând calitatea şi tipologia beneficiarilor potenţiali ai programelor de dezvoltare (vezi 
eficienţă, eficacitate şi focalizare) şi ajută la clarificarea obiectivelor şi la evaluarea 
operaţională a programelor de dezvoltare (vezi evaluare şi monitorizare). 

Principiile analizei nevoilor 

• Rezultatele obţinute trebuie să fie de încredere. Aceasta depinde de metodologia 
aleasă pentru culegerea datelor, de punerea ei în practică, de modul de integrare al 
datelor în rezultate relevante pentru obiectivele analizei. Soluţiile alese trebuie să 
răspundă la problemele de fidelitate cu care se confruntă analiza. 

• Procesul de evaluare trebuie să fie cât mai explicit şi transparent, în caz contrar 
existând riscul ca rezultatele să nu fie acceptate. Un demers de evaluare care nu poate 
fi înţeles de către beneficiar poate fi suspectat, cu temei, în ceea ce priveşte calitatea 
abordării şi obiectivitatea diferitelor opţiuni. 

• Evaluarea nevoilor trebuie să fie participativă şi inclusivă, pe cât posibil. Membrii 
grupurilor-ţintă trebuie să fie consultaţi cu privire la problemele lor, la serviciile pe 
care le solicită sau de care beneficiază şi la modalitatea de administrare a acestora. 
Această recomandare pleacă de la premisa că programele impuse de sus în jos, care 
nu reflectă interesele şi percepţiile grupului-ţintă, au efecte negative în ceea ce 
priveşte capacitatea celor asistaţi de a-şi depăşi prin acţiuni autonome situaţiile de 
nevoie (vezi participare şi dezvoltare socială). 

• Evaluarea trebuie să fie eficientă în termeni de cost şi timp. Acurateţea informaţiilor 
este un deziderat important, dar urmărirea preciziei nu trebuie făcută în dauna 
rezultatelor concrete. A.n. se face în cadrul unei anumite planificări, iar termenul de 
predare trebuie să permită realizarea planificării serviciilor şi implementarea acestora. 
In acelaşi timp, costurile financiare şi de alt fel implicate în analiză nu trebuie să 
afecteze resursele disponibile pentru asigurarea serviciilor sociale (vezi analiza 
costurilor). 

Tipuri de nevoi 

Putem clasifica nevoile în funcţie de modalităţile de identificare, urmând taxonomiile lui 

Bradshaw (1972) şi McKillip (1998): 

1. Nevoi normative, stabilite prin raportare la părerea unor experţi cu privire la starea de 
dorit a membrilor unor grupuri. Pragul caloric al sărăciei în România a fost stabilit 
de către experţi la un consum alimentar de 2.505 de calorii pe zi pentru un adult 
echivalent (Banca Mondială, 2003). Toate persoanele care nu dispun de un consum 
alimentar zilnic ce atinge această valoare sunt considerate sărace. 

2. Nevoi resimţite şi exprimate, stabilite prin raportare la preferinţele exprimate de către 
membrii grupului-ţintă sau prin alte răspunsuri comportamentale la anumite situaţii. 
De exemplu, femeile dintr-un studiu propriu privind practicile reproductive şi contra¬ 
ceptive (Hatos, 2004) îşi doresc medici ginecologi care să le trateze cu mai multă 
căldură, empatie, recuzând maniera de abordare rece, impersonală, a multor medici 
cu această specializare. 

3. Nevoi comparative, care sunt identificate prin compararea stării sau a utilizării unor 
servicii de către grupuri similare. Dacă în două comune cu populaţie romă de mărime 
apropiată şi cu incidenţa sărăciei asemănătoare găsim diferenţe mari în ceea ce 
priveşte numărul de cereri pentru acordarea ajutorului pentru VMG, putem afirma că 
instituţiile administraţiei publice locale din localitatea unde s-au depus mai puţin 
cereri nu-şi îndeplinesc corect atribuţiile referitoare la acordarea ajutorului pentru 
VMG. Locuitorii din această comunitate au nevoie de o mai bună informare şi 
îndrumare în ceea ce priveşte drepturile lor la servicii sociale. 

O cale sofisticată de aplicare a metodei comparative în identificarea nevoilor este cea 
cvasiexperimentală, în care stările-obiectiv ale unui număr mare de unităţi din 
grupul-ţintă sunt comparate ţinând cont de valorile altor stări (variabile) presupuse a 
fi în legătură cu caracteristica-obiectiv. Abordarea statistică este indicată mai ales 
când a.n. se referă la colectivităţi mari cum sunt oraşele, regiunile sau ţările. 
Elaborarea de recomandări pentru politici doar pe baza rezultatelor unor modelări 
statistice trebuie să ţină cont de câteva limite importante ale acestei metode: 

- modelul teoretic de la care se porneşte în analiza statistică poate fi eronat; 

- transformarea în model statistic a modelului teoretic poate fi greşită; 

- modelarea depinde de datele disponibile - unele caracteristici nu sunt pur şi 
simplu măsurate sau pot fi măsurate greşit - şi de tehnicile statistice utilizate, care 
au limite specifice. 

Rezultatele analizelor statistice trebuie validate prin alte metode, în mod contrar, 
existând riscul unor politici inadecvate, ineficiente sau cu posibile efecte neaşteptate. 
Un exemplu celebru de politică dedusă din modele statistice este cel al busingului din 
SUA. în urma studiilor de la sfârşitul anilor ’60 ai secolului trecut ale echipei lui 
James Coleman despre sursele inegalităţilor educaţionale din SUA, s-a constatat că 
elevii afroamericani, cei mai dezavantajaţi din punct de vedere şcolar, au rezultate 
corelate pozitiv cu proporţia elevilor albi din clasele şi şcolile la care erau înscrişi. 
Soluţia adoptată a fost cea a desegregării elevilor negri, prin transportarea acestora, 
cu autobuzele, la şcolile din districte cu o pondere mai mare de elevi albi. Chiar dacă 
soluţia a fost corectă, în baza rezultatelor echipei lui Coleman, ea s-a dovedit 
catastrofală prin consecinţele sale neaşteptate : familiile de albi au plecat masiv din 
districtele în care erau aduşi cu autobuzele copiii de culoare, în suburbii, sporind în 
mod semnificativ gradul de segregare rasială din centrele urbane americane mari, 
mai ales. în ciuda acestor rezerve, calea comparativă este una dintre cele mai solide 
căi de identificare a factorilor asociaţi cu anumite stări ale unor colectivităţi. 

4. Indicatori de risc, care semnifică acele caracteristici ce prezic viitoare probleme. Un 
nivel de instrucţie precar, de pildă, de până la 8 clase, determină un risc sporit de 
şomaj de lungă durată pentru o persoană de sex feminin care şi-a pierdut locul de 
muncă. De asemenea, potrivit unor studii sociologice (Jigău, 2002), numărul mare 
de fraţi este un predictor puternic al abandonului şcolar mai ales pentru copiii din 
mediul rural. Alt indicator de risc este consumul de alcool, cafea, ţigări şi droguri. 

5. Nevoi de întreţinere, care pot fi identificate odată cu dispariţia unor contexte - 
precum un serviciu social sau de altă natură care menţine în latenţă anumite probleme. 
Un exemplu în acest sens a fost eliminarea subvenţiilor pentru termoficare, care a 
arătat nevoia ajutoarelor la plata întreţinerii. 

Soluţiile constituie şi ele componente ale descrierii nevoilor. Ele arată ce trebuie lăcut 
pentru a soluţiona problemele. în cazul unor copii din familii sărace cu risc mare de 
abandon şcolar, poate fi vorba de un centru de zi. Femeilor agresate în căminul conjugal 
li se poate oferi un refugiu temporar şi consiliere psihologică şi juridică. Soluţiile găsite 
trebuie să fie eficace, fezabile şi accesibile. Se poate spune că soluţiile sunt mai greu 
identificate decât problemele, mai ales în contextul României. O cauză o reprezintă 
numărul mic al studiilor de evaluare sau al inventarelor de bune practici. Din acest motiv, 
planificatorii de programe sociale din România trebuie să manifeste multă creativitate. 

Etapele analizei nevoilor 

Orice a.n. trebuie să parcurgă următoarele etape : 

- compunerea echipei de evaluare a nevoilor; 

- identificarea utilizatorilor şi a utilităţii; 

- descrierea populaţiei-ţintă şi a mediului de servicii; 

- identificarea nevoilor; 

- evaluarea nevoilor; 

- comunicarea rezultatelor. 

• Compunerea echipei de planificare 

Identificarea şi evaluarea nevoilor la nivel de comunitate întâmpină problemele funda¬ 
mentale ale oricărei măsurări - trebuie să fie validă, de încredere şi reprezentativă. 
In cazul evaluărilor participative, care implică membrii grupului-ţintă, aceste rigori 
implică o atenţie deosebită pentru stabilirea membrilor comunităţii care vor participa 
la activităţile de culegere a datelor. Includerea liderilor trebuie să aibă în vedere peri¬ 
colul acaparării agendei programului de dezvoltare de interesele puternicilor locali, 
în timp ce participarea exclusivă a persoanelor marginale poate duce la un program 
de dezvoltare care va fi obstrucţionat de elita locală. 

• Identificarea utilizatorilor şi a utilităţii 

Utilizatorii analizei sunt cei care vor lua decizii laolaltă cu membrii publicului care vor 
fi afectaţi de acestea. Implicarea ambelor categorii de utilizatori în analiză va uşura 
producerea şi implementarea recomandărilor. în această etapă trebuie stabilite clar 
limitele grupului-ţintă sau graniţele comunităţii căreia i se aplică a.n. Cunoaşterea 
modului în care vor fi folosite rezultatele analizei îl va ajuta pe cercetător să-şi 
concentreze acţiunile pe problemele şi soluţiile convenite, dar poate limita problemele 
şi soluţiile identificate în etapele ulterioare, mai ales în faza identificării nevoilor. 

• Descrierea populaţiei-ţintă şi a mediului de servicii 

Constituie caracteristici importante ale grupului-ţintă aspecte precum: dispersia 
geografică, căile de acces, mijloacele de transport disponibile, variabilele socio- 
demografice, restricţiile privind eligibilitatea pentru anumite servicii sociale, capaci¬ 
tatea pentru servicii. Adeseori sunt folosiţi indicatori sociali pentru a descrie anumite 
categorii. Samuels (1995) a arătat că analiza centrată pe deficite produce rezultate 
ineficiente pentru planificarea programelor de dezvoltare, fiind necesară luarea în 
considerare a resurselor locale existente. Astfel, un inventar detaliat al serviciilor 
disponibile poate contribui la identificarea unor zone neacoperite cu servicii sau a pro¬ 
gramelor complementare ori competitive. Compararea celor care folosesc serviciile 
cu cei din grupul-ţintă poate dezvălui nevoi care nu sunt acoperite sau anumite obsta¬ 
cole în calea implementării soluţiilor. 

• Procedura inventarului de resurse 

Un inventar de resurse reprezintă o colecţie şi o analiză a serviciilor care sunt de 
obicei disponibile unui grup-ţintă specific, de regulă într-o anumită regiune delimitată 
geografic. Informaţia este adunată de la furnizorii de servicii printr-o anchetă sau 
prin interviuri personale, metode prin care se caută răspunsuri la următoarele întrebări 
de genul: Cine este furnizorul de servicii sociale ? Care sunt serviciile furnizate ? 
Cine sunt beneficiarii acestor servicii? Pentru a obţine date de încredere este 
important ca tipurile de servicii şi de clienţi să fie clar delimitate înainte de culegerea 
datelor. Folosirea de categorii vagi va face inconsistente răspunsurile oferite de 
furnizorii de servicii. 

în anumite situaţii, identificarea şi descrierea furnizorilor de servicii sociale se poate 
dovedi dificilă. într-o localitate mică, furnizorii de servicii sociale sunt cunoscuţi, iar cel 
care deţine responsabilitatea efectuării inventarului resurselor nu are probleme cu 
identificarea lor. Situaţia este alta însă la nivelul unui judeţ sau al unui municipiu mare. 

La acest nivel, analistul trebuie să primească cu prudenţă listele „complete” care apar în 
anumite anuare, cataloage sau cele furnizate de către unii experţi din teren. Colectivităţile 
de actori angajaţi intr-un domeniu pot fi afectate de diverse clivaje (de interese, ideolo¬ 
gice) care pot duce la excluziuni reciproce ale grupurilor. O cale bună pentru a obţine o 
viziune completă asupra câmpului organizaţiilor care furnizează servicii intr-un anumit 
domeniu este utilizarea eşantionării „bulgăre de zăpadă”. Acceptând premisa că actorii 
dintr-un domeniu, dintr-o localitate, se cunosc şi poate chiar interacţionează, trebuie 
găsiţi câţiva actori importanţi, care vor numi alte organizaţii, etc. până când toată reţeaua 
organizaţiilor furnizoare este epuizată. 

Identificarea nevoilor 

Aici sunt descrise problemele grupului-ţintă şi soluţiile posibile. Se folosesc de obicei 
mai multe surse de informaţii. Identificarea nevoilor presupune căutare de informaţii 
despre rezultatele aşteptate (stările dorite), stările actuale, eficacitatea, fezabilitatea şi 
modul de utilizare a soluţiilor. 

Evaluarea nevoilor 

Odată ce au fost identificate problemele şi soluţiile, este necesar ca informaţiile să fie 
integrate pentru a face recomandări de acţiune, importante în acest context fiind priori- 
tizarea trebuinţelor sau concluziile referitoare la gravitatea acestora. Pentru integrarea 
datelor pot fi folosite atât tehnici cantitative, cât şi calitative. 

Metode de identificare şi evaluare a nevoilor 

Stabilirea şi prioritizarea nevoilor unei comunităţi se poate baza pe numeroase metode de 
culegere a datelor. Dintre acestea, cele mai larg utilizate sunt aşa-numitele metode de 
grup şi cercetările de tip anchetă. Alte surse importante de informaţii pot fi înregistrările 
oficiale, datele secundare din alte cercetări sau materialele apărute în mass-media. 

Datele valide privind problemele sociale şi soluţiile la acestea pot fi obţinute prin 
discuţii cu grupuri de cetăţeni sau de experţi, cărora li se atribuie sarcina identificării 
nevoilor unei anumite categorii de populaţie. Persoanele care participă la asemenea 
reuniuni îşi folosesc experienţa şi competenţa pentru a ierarhiza (prioritiza) problemele 
unui grup-ţintă, dar şi pentru a identifica resursele disponibile în vederea rezolvării 
situaţiilor indezirabile. Cele mai mari probleme cu astfel de reuniuni le provoacă efectele 
de grup necontrolabile în cazul în care organizarea discuţiei lasă de dorit. Soluţia constă 
în folosirea unor tehnici structurate de discuţie în grup. Larg utilizate în practica de 
planificare a serviciilor sociale sunt: focus grupurile, grupurile nominale şi forumurile 
cetăţeneşti, precum şi audierile publice. Un avantaj secundar al metodelor de grup îl 
reprezintă faptul că ele pot constitui şi forme ale democraţiei participative (vezi partici¬ 
pare şi dezvoltare comunitară participativă). 

Din clasa tehnicilor de analiză a nevoilor bazate pe metoda anchetei sociologice sunt 
frecvent folosite : ancheta sociologică pentru diagnoza unor stări sociale, ancheta privind 
satisfacţia clienţilor şi ancheta cu informatori-cheie. Primele două sunt, din punct de 
vedere metodic, simple anchete în care descrierea populaţiei se bazează pe date culese în 


51 


ANALIZA NEVOILOR 


baza unui eşantion prin care se caută reprezentativitatea. Ancheta de tipul diagnozei 
sociale este eminamente descriptivă, exemple notabile în acest sens fiind anchetele INS 
pe baza cărora se stabileşte pragul, rata şi profilul sărăciei în România (vezi sărăcie). 
Ancheta privind satisfacţia clienţilor este realizată de obicei pentru a stabili nevoile 
neacoperite de programele existente şi pentru a eficientiza alocarea resurselor în cadrul 
acestora. în cazul anchetei cu informatori-cheie, eşantionul nu este unul reprezentativ, ci 
unul compus din actori despre care se presupune că au acces la informaţii bogate şi 
valide privind situaţia grupului-ţintă, la serviciile aflate la dispoziţia acestora şi la 
problemele cu care se confruntă membrii lor. Nu intră în orizontul de relevanţă al acestei 
lucrări discutarea tehnicilor enumerate, pentru care există câteva îndreptare metodologice 
foarte bune (de exemplu, Chelcea, Cauc, Mărgineanu, 1997 ; Rotariu şi Iluţ, 2000; De 
Singly et al., 1998; Krueger şi Casey, 2005). 

Integrarea informaţiilor 

Rezultatul a.n. constă intr-un set de enunţuri privind nevoile grupului-ţintă, fiecare pro¬ 
poziţie fiind susţinută de diversele informaţii adunate în procesul de a.n. Acest rezultat 
nu se rezumă la o listă de probleme sau de nevoi. Nevoile trebuie să fie evaluate după 
câteva dimensiuni care sunt sintetizate intr-un tabel de identificare a nevoilor. McKillip 
(1998) recunoaşte că literatura de specialitate a evitat formularea unor tehnici sistematice 
de integrare a datelor provenite din surse diferite în a.n. 

Atunci când datele provin dintr-o singură sursă - cum ar fi o anchetă sociologică sau 
un interviu de grup -, transformarea lor într-un raport cu privire la nevoi, incidenţa 
acestora şi serviciile propuse este simplă. Acest efort devine tot mai complicat cu cât 
sursele de informaţii se diversifică. 

în analiza noastră destinată planificării serviciilor sociale pentru vârstnicii din Oradea 
(Hatos, Daragiu, Pop, 2004), am integrat datele folosind patru criterii pe care le-am 
grupat într-un tabel cu ajutorul căruia ne-a fost mai uşor să stabilim nevoile care necesită 
intervenţie urgentă: 


Tabelul nr. 1 

Evaluarea nevoilor de îngrijire pentru vârstnicii din Oradea 


Nevoia 

Incidenţă 1 

Acoperirea 
grupului-ţintă 
cu servicii 

Gravitatea 
nevoii - 
aprecierea 
beneficiarilor 

Gravitatea 

nevoii 

aprecierea 

specialiştilor 

Socializare, participare socială, 
companie 

300 

1/2 

3,5 

2 

îngrijire nemedicală 

1000 

1/2 

1 

1 

Recuperare, menţinerea capa¬ 
cităţilor fizice şi intelectuale 

1000 

1/3 

1 

2 


1. Incidenţa este doar aproximată. Numărul de beneficiari posibili este calculat prin extinderea 
ponderilor calculate pe eşantion. Estimarea nu se realizează prin însumarea numerelor din 
coloana din dreapta, deoarece aceeaşi persoană poate manifesta mai multe dintre nevoile listate 
în chestionar. 

Nevoia 

Incidenţă 

Acoperirea 
grupului-ţintă 
cu servicii 

Gravitatea 
nevoii - 
aprecierea 
beneficiarilor 

Gravitatea 

nevoii 

aprecierea 

specialiştilor 

îngrijire medicală 

? 

1/2 

i 

- 

Asistenţă de urgenţă nemedicală 

? 

? 

i 

i 

Informare 

900 

1/5 

3,5 

- 

Reprezentare 

? 

? 

- 

1,5 


Sursa: Hatos, Daragiu, Pop, 2004, p. 364. 


Pentru realizarea tabelului de mai sus am identificat mai întâi nevoile prin interviuri 
individuale şi de grup cu persoane din grupul-ţintă. Nevoile identificate nu le-am tratat 
brut, ci le-am grupat pe categorii care sunt în mare măsură suprapuse unor categorii de 
servicii. Datele privind incidenţa şi acoperirea nevoilor le-am obţinut dintr-o anchetă de 
tip diagnoză socială realizată la Oradea în anul 2003. Incidenţa unui fenomen nu spune 
mare lucru despre gravitatea lui. Aprecierile beneficiarilor şi ale specialiştilor privind inten¬ 
sitatea nevoii sau urgenţa le avem tot din conversaţiile controlate cu aceştia, fie individuale, 
fie de grup, care au fost ulterior codificate prin tehnici de analiză de conţinut. 

Criteriile principale de prioritizare au fost opţiunile membrilor grupului-ţintă şi cele 
ale specialiştilor. Pe baza tabelului de mai sus, mai ales a ultimelor două coloane, se 
poate stabili cu destulă uşurinţă că nevoile care au nevoie de intervenţie promptă în cazul 
vârstnicilor sunt: asistenţa de urgenţă nemedicală, îngrijirea nemedicală, îngrijirea 
medicală şi asistenţa pentru recuperarea şi menţinerea capacităţilor fizice şi intelectuale. 

Indiferent de modalitatea prin care sunt integrate datele culese, prioritizarea nevoilor 
trebuie să fie rezultatul unui proces transparent pentru beneficiarul studiului de evaluare. 
Cu alte cuvinte, modul în care se stabilesc nevoile cele mai urgente sau o oarecare 
ierarhie a nevoilor după importanţă trebuie să fie clar pentru cel care lecturează raportul. 

Comunicarea rezultatelor 

Comunicarea rezultatelor este o etapă cel puţin la fel de importantă ca şi cele anterioare. 
Erorile în transmiterea rezultatelor, a recomandărilor pot periclita transformarea consta¬ 
tărilor în decizii concrete care vor remedia problemele identificate şi evaluate prin analiză. 

Există două modalităţi principale prin care aceste rezultatele sunt comunicate benefi¬ 
ciarilor : raportul de cercetare şi prezentarea publică. 

Raportul este un text care prezintă în esenţă obiectivele studiului de evaluare realizat, 
metodele folosite pentru culegerea datelor şi rezultatele. Adeseori însă, beneficiarii nu 
au timp să citească raportul, nu-1 înţeleg sau nu au motivaţia necesară pentru a transforma 
rezultatele în politici, în acţiune. De aceea, e util ca rezultatele să fie prezentate într-un 
cadru mai public, care angajează participanţii la acţiune. 

Prezentarea raportului presupune un serios efort de relaţii publice care are ca scop nu 
numai transmiterea mesajului, ci şi câştigarea atenţiei publicului şi a simpatiei şi/sau a 
respectului acestuia. Pentru aceasta, prezentarea trebuie rezumată într-un număr restrâns 
(maximum 10) de puncte, care vor constitui temele prezentării, cu retroproiector sau cu 
videoproiector. 

ARIE DE RESPONSABILITATE 


Participarea poate determina desfăşurarea dezbaterii prilejuite de prezentarea raportu¬ 
lui şi, în fine, receptarea concluziilor lui. Participanţii cei mai importanţi trebuie să fie 
din rândul beneficiarilor a.n. Prin consultarea acestora va fi elaborată o listă de par¬ 
ticipanţi, selectarea trebuind să fie ghidată de considerente practice şi strategice, dar şi de 
întrebarea: Care sunt persoanele care pot influenţa deciziile luate pe baza acestui raport ? 

Un număr prea mare de participanţi poate dilua dezbaterile. Este recomandabil ca 
audienţa să fie păstrată la dimensiuni rezonabile. Un maxim de 20 de persoane corespunde 
acestui deziderat. 


Adrian HATOS 


Arie de responsabilitate 

Aria (sfera) de responsabilitate ( a.r :) - tipurile problemelor de care o instituţie este 
responsabilă. A.r. este foarte importantă în cazul instituţiilor publice: guvernul, mi¬ 
nisterele, agenţiile, autorităţile publice judeţene şi locale. A.r. este potenţială/actual 
asumată. A.r. asumată se plasează la două nivele: responsabilitatea asumată formal - 
definită prin reglementările legale (lege, hotărâri de guvern, ordine de ministru, programe 
politice, adoptate de congresele partidelor, de parlament, de guvern); şi responsabilitatea 
asumată practic - existentă în comportamentul instituţiilor. 

A.r. asumată. Deşi asumarea formală a unor responsabilităţi implică obligativităţi 
legale, politice, morale, ele pot fi acoperite foarte inegal sau, uneori, chiar deloc prin 
activitatea practică. Sunt frecvente situaţiile în care responsabilităţile asumate formal nu 
sunt prezente în activitatea efectivă a instituţiilor. Este important, de aceea, să se iden¬ 
tifice şi modurile în care responsabilitatea este asumată practic : alocaţii bugetare - sunt 
alocate resurse financiare pentru realizarea respectivei responsabilităţi -, strategii/planuri 
de acţiune pentru a trata respectiva problemă, reglementări legale (sub formă de drepturi 
ale cetăţenilor - pensii, ajutor de şomaj, alocaţii pentru copii), programe de acţiune, 
mecanisme de monitorizare a activităţii în sfera respectivei responsabilităţi, organisme 
interne cu responsabilitatea de a se ocupa de problemele respective. 

A.r. potenţială se referă la acele responsabilităţi care nu sunt asumate explicit, dar 
sunt legitim de asumat. Sunt responsabilităţile atribuite/aşteptate/cerute/impuse instituţiei 
de către actorii sociali. Asumarea este o arenă de luptă socială/politică. Partidele, asocia¬ 
ţiile, mass-media, populaţia pot considera că o instituţie sau alta trebuie să-şi asume 
anumite responsabilităţi pe care nu şi le asumă încă. A.r. potenţială nu este doar un fapt 
de conştiinţă socială (promovat de actorii sociali), ci este conţinut structural în configu¬ 
raţia sistemului instituţional. MEC este de aşteptat să-şi asume responsabilitatea de a se 
ocupa de toate problemele legate de formarea profesională. Este posibil ca MMFES să 
i se atribuie responsabilitatea de a se ocupa, singur sau în cooperare cu MEC, de 
formarea profesională continuă. 

[> Exemplu 

După câţiva ani de la înfiinţare, Departamentul pentru Protecţia Copilului, aflat în sub- 
ordinea primului-ministru, şi-a definit a.r. redusă doar la copiii abandonaţi. Această defi¬ 
nire formală se regăseşte în documentele departamentului, în strategia de protecţie a 

copilului etc. Diferiţi actori sociali i-au reproşat această restrângere arbitrară. S-a considerat 
că, prin poziţia sa în configuraţia guvernamentală. Departamentul pentru Protecţia Copilului 
ar trebui să-şi asume responsabilitatea pentru toate problemele copilului. O asemenea lăr¬ 
gire a a.r. s-a petrecut târziu, dar a rămas în continuare incompletă. 

în evaluarea unei instituţii, un punct important îl reprezintă analiza a.r. asumată formal 
şi practic ; apoi, evaluarea modului în care se achită de respectivele responsabilităţi. 

Dezvoltarea instituţională. Asumarea responsabilităţilor este un proces care depinde 
de câţiva factori: a) schimbările din sistemul de valori al colectivităţii - valoarea dem¬ 
nităţii umane, în conjuncţie cu alte valori; în societatea actuală, abuzul asupra copilului 
(în forme ca: exploatarea economică, abuzul sexual, maltratarea, neglijarea etc.) a devenit 
o problemă importantă şi introdusă în a. r. a diferitelor instituţii publice sau non-publice ; 
b) apariţia unor cerinţe funcţionale ale societăţii. Spre exemplu, integrarea pe piaţa muncii 
a tinerilor a devenit o problemă, fiind inclusă de către strategia UE ca un obiectiv impor¬ 
tant. Asumarea acestei responsabilităţi a luat forma cerinţei sistemului de învăţământ ca 
toate ciclurile să se termine cu o formare profesională oarecare (un indicator ar incluziunii 
sociale); c) schimbări în sistemul de priorităţi. Din diferite motive, o problemă intră în 
zona priorităţilor şi ea este formal asumată; d) creşterea capacităţilor instituţiilor de a-şi 
lărgi sfera de responsabilitate ; e) apariţia de resurse suplimentare. O societate săracă va 
avea o a.r. restrânsă. Apariţia de noi resurse declanşează posibilitatea/presiunea de asu¬ 
mare a noi responsabilităţi. 

Nu este de aşteptat ca o instituţie, la un moment dat, să-şi asume întreaga a.r. posibilă. 
Este un proces de evoluţie în funcţie de diferiţi factori, nevoi, presiuni, resurse. Orientarea 
spre dezvoltare (vezi dezvoltare socială) rezidă în conştiinţa a. r. potenţială şi stabilirea, 
de fiecare dată, a priorităţilor şi a modului de reacţie pentru punerea lor în practică. Lărgi¬ 
rea a.r. reprezintă o temă de negociere în cadrul sistemului public şi în câmpul politic. 

A.r. sunt asumate/atribuite şi instituţiilor nonguvernamentale. Mass-media are atri¬ 
buite responsabilităţi în foarte multe domenii: informare, promovarea valorilor, evaluarea 
activităţii publice etc. 

Cătălin ZAMFIR 


Atribuirea socială a vinovăţiei 

» 


Schimbarea socială, inclusiv dezvoltarea socială, implică deseori nu numai o înţelegere 
a mecanismelor cauzale care pot duce la un anume rezultat, ci şi o înţelegere morală a 
proceselor sociale. Atât schimbarea, cât şi rezistenţa la schimbare pot fi înţelese ca nobile 
sau culpabile, iar cei care le promovează sau le tolerează vor fi definiţi ca demni de 
respect sau de dispreţ. Interpretările morale ale unui proces social pot fi divergente într-o 
societate dată şi se pot schimba radical de la o epocă la alta. Astfel de atribuiri morale 
pot fi realizate de indivizi, dar ele pot fi şi instituţionalizate într-o societate care caută să 
se desprindă de trecut şi să-şi gestioneze eficient prezentul. înseşi procesele de atribuire 
socială a vinovăţiei (a.s.v.) pot fi evaluate ca fiind corecte sau incorecte etic, eliberatoare 
sau opresive. 

Cauzalitate şi responsabilitate morală 

Ce înseamnă vinovăţia, în relaţie cu cauzalitatea ? O definiţie ar fi putea fi următoarea: 
atribuirea vinovăţiei (a.v.) reprezintă identificarea unui proces cauzal evaluat moral. 
Un actor (individ, organizaţie, societate) poate fi considerat vinovat doar în raport cu 
suferinţa provocată unor agenţi morali (de regulă, este vorba despre oameni, deşi este 
posibil să ne referim şi la animale, specii, la natură în general sau la alte entităţi morale). 
Nu putem fi vinovaţi de alte tipuri de „efecte”, precum daune aduse unui obiect, dar care 
nu au produs suferinţă nimănui. 

Stabilirea vinovăţiei diferă de identificarea cauzelor în ceea ce priveşte tipul de 
măsuri luate pentru a remedia situaţia. în privinţa cauzelor, remedierea se referă strict la 
prevenirea eficientă a efectului. în privinţa vinovăţiei, sancţionarea are şi o componentă 
reparatorie (la nivel material sau simbolic) pentru cei ce au suferit daune - chiar dacă 
aceasta nu previne neapărat repetarea problemei. Justiţia nu este sinonimă cu eficienţa în 
prevenirea devianţei. 

Recunoaşterea vinovăţiei este deseori considerată primul pas în procesul de justiţie - 
deoarece o persoană poate admite că a comis o faptă inacceptabilă fără să se considere 
vinovată de aceasta. Recunoaşterea vinovăţiei presupune recunoaşterea suferinţei impli¬ 
cate de efect, precum şi anumite condiţii în producerea efectului cum ar fi discernământul 
moral (persoanele fără discernământ pot fi cauze ale suferinţei, dar nu pot fi vinovate de 
producerea acesteia), faptul că suferinţa respectivă era predictibilă sau chiar anticipată 
sau, în cele mai clare cazuri, că era intenţionată. 

La nivel social, stabilirea vinovăţiei revine în principal sistemului juridic, pe când 
stabilirea cauzelor revine subsistemelor de cercetare din diferite instituţii, fiind deci un 
demers ştiinţific. Şi sistemul juridic presupune activităţi de cercetare specifice, necesare 
atribuirii adecvate a acţiunilor sau intenţiilor. De asemenea, în anumite cazuri, cercetarea 
din ştiinţele socioumane (mai ales cea istorică sau psihologică) poate contribui la stabi¬ 
lirea vinovăţiei unor actori sociali. 


Atribuirea vinovăţiei ca exerciţiu al puterii 

Procesele sociale de a.v. sunt, în acelaşi timp, procese prin care cei definiţi ca fiind 
vinovaţi sunt sancţionaţi şi deci marginalizaţi sau chiar excluşi din societate (vezi exclu¬ 
ziune morală). Excluderea poate fi formală, prin încarcerare, deprivarea de drepturi 
cetăţeneşti sau chiar execuţie - dar, mai ales în cazul vinovăţiei atribuite prin alte meca¬ 
nisme decât cele propriu-zis juridice, poate fi vorba şi despre o excluziune informală, 
prin stigmatul asociat verdictului de vinovăţie. Persoanele sau categoriile sociale definite 
ca fiind „vinovate” îşi pierd o parte din puterea de care dispun în societate, proporţional 
cu gradul de vinovăţie asociat. Prin urmare, a.v. este intrinsec legată de exercitarea 
puterii şi de lupta pentru putere, la orice nivel, de la cel mai mic grup la întreaga 
societate. Detaşarea instituţiilor juridice de elitele politice ale unei societăţi, dimensiune 
esenţială a separării puterilor într-o organizare democratică, este dificil de realizat şi de 
menţinut. 

A.v. poate fi realizată prin mai multe tipuri de instituţii, atât formale, cât şi informale. 
Instituţia juridică este cel mai des întâlnită, fiind responsabilă de stabilirea vinovăţiilor 
pentru gesturi produse cotidian, dar şi pentru gesturi excepţionale. Instituţia juridică 
operează cu legi scrise şi are un nivel înalt de formalizare. Organizaţiile dispun şi ele 
deseori de departamente sau proceduri juridice proprii, responsabile cu detectarea şi 
sancţionarea abaterilor de la regulile formale de interacţiune. Putem identifica însă şi 
procese informale de a.v. indivizilor la nivel microsocial - ca în cazul stereotipurilor, 
care deseori includ astfel de atribuiri morale: 

- mii sunt deseori consideraţi „vinovaţi” de propria sărăcie, de delincvenţă şi crimă 
organizată, în ţară şi în străinătate ; 

- similar, afro-americanii în SUA sunt consideraţi „vinovaţi” de deprivarea lor econo¬ 
mică, dar şi de criminalitatea ridicată din anumite vecinătăţi; 

- pescarii din Delta Dunării sunt consideraţi „vinovaţi” de pescuitul excesiv şi de 
posibila distrugere a resursei piscicole a ţării; 

- persoanele infectate cu HIV au fost şi chiar mai sunt considerate „vinovate” de păcate 
sexuale ; de altfel, bolile cu transmitere sexuală sunt frecvent interpretate ca indicatori 
ai vinei morale. 

Toate grupurile umane dispun de mecanisme informale, nescrise, de stabilire şi a.v. - 
de la familii până la comunităţi şi societăţi de milioane sau miliarde de persoane. Aceste 
mecanisme presupun alegerea normelor morale relevante care au fost încălcate, realizarea 
unor investigaţii cu privire la evenimentele petrecute, stabilirea unui verdict şi propunerea 
unor sancţiuni în raport cu gravitatea abaterii. Putem regăsi toate aceste etape în situaţii 
sociale diverse precum discuţiile dintre părinţi şi copii, în investigaţiile mass-media 
privind cazurile de corupţie sau în şedinţele din cadrul unei firme referitoare la eşecul 
unui produs pe piaţă. 

în cazurile de criză socială apar deseori instituţii speciale de a. v. care se referă atât 
la sistemul social ca întreg, cât şi la indivizii ce acţionează în cadrul acelui sistem. Astfel 
de instituţii au misiunea de a rezolva două tensiuni fundamentale ale vieţii sociale şi ale 
experienţei morale. Pe de o parte, normele sociale şi legale în vigoare într-o societate 
dată pot fi divergente în raport cu anumite norme morale fundamentale, stabilite de 
observatori interni sau externi ai sistemului social respectiv. Un exemplu extrem al 
acestei divergenţe poate fi întâlnit în societatea germană a celui de-al Treilea Reich, în 
care complicitatea la genocid a fost acceptată şi tolerată practic la scala întregii admi¬ 
nistraţii şi chiar la nivelul vastei majorităţi a populaţiei (Arendt, 1994). Pe de altă parte, 
indivizii sunt simultan supuşi sistemului social şi creatori ai sistemului social; gradul în 
care aceştia participă la structurarea sistemului depinde de puterea politică de care 
dispun, dar nu este niciodată zero. Prin urmare, judecarea unui sistem social ca fiind 
culpabil este întotdeauna însoţită şi de a. v. unor indivizi - fiind însă foarte dificil de tras 
linia între cei care au fost mai degrabă supuşi normelor sociale imorale şi cei care au fost 
mai degrabă creatori ai acestora. 

Atribuirea vinovăţiei sistemului social 

Această atribuire presupune denunţarea unui întreg sistem social ca fiind vinovat atât de 
suferinţe semnificative impuse membrilor săi, cât şi de inducerea complicităţii la acte 
imorale unui număr semnificativ de indivizi. 

Deşi vinovăţia unui sistem social presupune (şi este cauzată) de vinovăţia unor 
indivizi-cheie, care au contribuit activ la crearea respectivului sistem, conceptul include 
şi complicitatea, uneori involuntară sau chiar neconştientizată, a mii de persoane care au 
comis acte considerate vinovate, în încercarea de a duce o viaţă normală în respectivul 
sistem - şi care, într-un alt tip de societate, probabil nu ar fi comis astfel de fapte. 
„Colaboraţioniştii” din ţările ocupate militar, „informatorii” poliţiilor politice şi chiar, 
uneori, funcţionarii publici din administraţiile statelor dictatoriale sunt persoane care, 
din dorinţa de a avea o viaţa „normală” într-un regim „anormal”, încearcă sa se adapteze 
unor reguli opresive şi pot ajunge, la rândul lor, complici la impunerea acelor reguli. 

Conceptul de vinovăţie a sistemului poate fi înţeles din perspectiva conceptului de 
„noroc moral” (moral luck ) introdus de Bernard Williams şi Thomas Nagel (vezi Nelkin, 
2004). Acest concept se referă la faptul că, deseori, actele noastre sunt etichetate ca 
morale sau imorale, chiar dacă nu am avut un control deplin asupra lor şi mai ales asupra 
consecinţelor lor. Astfel, cetăţenii unor regimuri sociale opresive sunt deseori în poziţia 
de a fi „ghinionişti moral”, fiind împinşi de situaţie în a fi complici la acte criminale. 

Experimentele lui Stanley Milgram (Rachlinski, 2000) ilustrează de asemenea cum 
oamenii obişnuiţi pot comite acte recunoscute ca fiind grave imoral (în acest caz, par¬ 
ticipanţii la experiment aplicau şocuri electrice letale unui pretins subiect experimental, 
la ordinele unui cercetător) sub presiunea situaţiei şi a autorităţii altor indivizi - chiar în 
absenţa unor sancţiuni clare pentru nesupunere. 


Atribuirea vinovăţiei indivizilor dintr-un sistem culpabil 

în continuare vom discuta doar instituţiile statului special create pentru a. v. indivizilor 
aflaţi în situaţii politice extraordinare - făcând astfel abstracţie de procesele mai familiare 
de atribuire, precum stereotipizarea sau sistemul juridic. Astfel de instituţii speciale sunt 
în general construite pentru situaţiile de tranziţie de la un regim politic la altul. Carac¬ 
teristica lor definitorie este că sunt constituite pentru a stabili vinovăţia unor acţiuni care, 
atunci când au fost realizate, erau legale sau chiar obligatorii în cadrul unui sistem legal 
ce încălca însă grav drepturile fundamentale ale omului. Prin urmare, este vorba despre 
instituţii excepţionale, care judecă acţiunile individuale conform unor standarde generale 
ale moralităţii considerate imperative morale dincolo de legile momentului; astfel, cei 
care au încălcat aceste standarde sunt consideraţi vinovaţi, chiar dacă au acţionat în 
limitele legalităţii vremii. Deşi aceste instituţii par să aplice legi retroactiv, legitimitatea 
lor de fapt nu se bazează pe forţa legilor momentului, ci pe forţa unor principii morale 
fundamentale acceptate în societatea respectivă, principii mai importante decât legile şi 
care definesc chiar valoarea morală a legilor. De exemplu, colaborarea cu poliţiile poli¬ 
tice sau violenţa împotriva oponenţilor politici pot fi legale într-un regim dictatorial, dar 
astfel de acţiuni vor fi considerate culpabile în raport cu principiile morale generale care 

descalifică legile respective. Astfel de instituţii sunt, prin urmare, dedicate stabilirii 
integrităţii morale a indivizilor (Zamfir, 2006b), trecând dincolo de conformitatea cu 
legea. De aici provine şi vulnerabilitatea lor fundamentală, dat fiind ca principiile morale 
invocate sunt inevitabil interpretate diferit în practică de cei care judecă acţiunile, iar 
lipsa unor legi scrise nu permite apelul la o instanţă unică de arbitraj. Din această cauză, 
astfel de instituţii ale integrităţii sunt în general puse în practică doar în cazuri extreme 
de eşec etic, atunci când reguli fundamentale ale convieţuirii umane au fost încălcate în 
mod sistematic ; abaterile ocazionale sau mai puţin importante de la moralitate rămân de 
domeniul sistemului juridic bazat pe raportarea la legile scrise ale vremii. 

O variabilă-cheie pentru a clasifica instituţiile speciale de a.v. se referă la tipul 
regimului care le creează - putând fi vorba, în cazurile-limită, despre societăţi dictatoriale 
sau, dimpotrivă, despre societăţi democratice (în general democraţii recente care urmează 
unei perioade de regim dictatorial). Altă variabilă importantă se referă la tipul de 
sancţiuni impuse celor consideraţi vinovaţi. 

Câteva exemple de instituţii special constituite pentru a. v. sunt: 

1. Comisiile de stabilire a adevărului istoric. Cea mai cunoscută este Comisia de 
stabilire a adevărului şi de reconciliere din Africa de Sud, instituită după abolirea 
apartheidului, în 1995. Mandatul comisiei consta în a fi martori la depoziţiile produse 
în faţa sa, a le înregistra şi, în anumite condiţii, a acorda amnistie criminalilor vino¬ 
vaţi de încălcări ale drepturilor omului. Astfel de comisii nu impun sancţiuni negative, 
dincolo de condamnarea morală de către societate a unui individ ca urmare a dezvă¬ 
luirii faptelor sale. Mandatul principal al acestor comisii este aducerea la lumină a 
adevărului, iar sancţiunile pozitive (precum amnistia) pot fi folosite pentru a încuraja 
mărturiile sincere ale celor vinovaţi. 

Comisii ale adevărului au fost până în prezent constituite în mai multe ţări, ca urmare 
a proceselor de reaşezare socială după regimuri politice violente - printre care 
Argentina (Comision Nacional Sobre la Desaparecion de Personas 1983), Chile 
(Raportul Retting 1991, Raportul Valech - 2004-2005), Maroc (Instance Equite et 
Reconciliation - 2004) sau Peru (Comision de la Verdad y Reconciliacion - 2001). 

2. Procesele de lustrare, care constau în identificarea indivizilor responsabili pentru 
acte ale unui regim trecut considerat criminal şi în excluderea lor din viaţa publică, 
prin diferite măsuri de sancţionare aplicate într-un stat democratic. Astfel de procese 
pot diferi foarte mult prin mijloacele aplicate şi prin consecinţele lor. Iată în acest 
sens câteva exemple: 

• Denazificarea (Entnazifizierung) a implicat o serie de directive emise de Consiliul 
de Control Aliat începând cu 1946. Metodele denazificării au diferit substanţial 
de la o zonă de ocupaţie la alta. La sfârşitul anilor ’50, procesul denazificării a fost 
treptat înlocuit de procesul „asimilării trecutului” ( Vergangenheitsbewăltigung ), 
care a pus accentul nu pe sancţionarea indivizilor, ci pe investigarea adevărului şi 
înţelegerea la nivel social a semnificaţiei morale a acestuia. 

• Procesele de lustrare în ţări ex-comuniste precum fosta Cehoslovacie, Germania 
de Est sau Polonia ; Comisia Naţională de Studiere a Dosarelor Securităţii înfiin¬ 
ţată în România este de asemenea constituită ca parte a unui proces de lustrare, 
deşi nu există o lege a lustraţiei propriu-zisă. 

• Procesul de debaathificare în Irak, început odată cu interzicerea partidului Baath 
în 2003 ca urmare a intervenţiei militare a coaliţiei conduse de SUA. 

3. Procesele de epurare politică constau în identificarea indivizilor care constituie o 
ameninţare pentru un nou regim şi eliminarea violentă a acestora. închisorile pentru 
deţinuţi politici, deportările sau lagărele de concentrare în Al Treilea Reich sau în 
Gulagul comunist sunt un exemplu familiar cititorilor. Distincţia dintre lustrare şi 
epurare ţine cont de caracterul democratic al statului în care este realizat procesul, 
fiind asociată şi cu o violenţă diferenţiată a sancţiunilor - în general, mult mai redusă 
pentru procesele de lustrare. Astfel de instituţii de a.v. îşi propun două tipuri mari de 
obiective : descoperirea adevărului istoric, pe de o parte, şi, identificarea şi eventual 
sancţionarea celor vinovaţi de participarea la regimul politic anterior definit ca fiind 
opresiv. în cazul statelor dictatoriale, aceste obiective sunt de fapt masca pentru 
acţiunile de înlăturare a adversarilor politici, funcţionând în fapt ca instrumente de 
distorsionare a adevărului şi de opresiune. în cazul societăţilor democratice, astfel de 
instituţii sunt supuse în mai mare măsură controlului public şi exigenţelor de transpa¬ 
renţă şi obiectivitate în judecată, apropiindu-se mai mult de obiectivele cognitive şi 
justiţiare asumate. 

Instituţiile de a. v. în perioadele de tranziţie politică înspre un regim democratic se 
confruntă cu dificultăţi considerabile în realizarea mandatului lor, datorită presiunilor 
impuse de mediul politic, precum şi emoţiilor vii pe care le stârnesc evenimentele evocate, 
dată fiind proximitatea lor istorică. în ceea ce priveşte descoperirea adevărului, există 
riscul ca rezultatele cercetărilor întreprinse de comisii să fie cel puţin parţiale, dacă nu 
distorsionate - adevărurile parţiale fiind pasibile de a fi utilizate politic în defavoarea 
aflării adevărului complet. în ceea ce priveşte identificarea persoanelor vinovate, şi aici 
există riscul incompletitudinii sau atribuirii disproporţionate a sancţiunilor în raport cu 
faptele comise. 

Toate aceste instituţii pot avea consecinţe variabile pentru funcţionarea politică a 
societăţii respective. Ele pot contribui la consolidarea unui stat democratic (de exemplu. 
Comisia din Africa de Sud este considerată în general un succes, deşi a fost subiectul 
multor critici). Ele pot contribui, de asemenea, la destabilizare politică intr-un stat 
democratic sau la consolidarea unui regim dictatorial. 


Cosima RUGHINIŞ 

Banca Mondială ca actor al dezvoltării sociale 

Conferinţa Monetară şi Financiară a Naţiunilor Unite (UN Monetary and Financial 
Conference), organizată în anul 1944, la Bretton Woods, a fost contextul în care ţările 
dezvoltate şi cele mai puţin dezvoltate au dezbătut necesitatea abordării şi reglementării 
problemelor financiare, comerciale şi de dezvoltare economică la nivel internaţional. în 
acest context s-au pus bazele celor trei organizaţii interguvernamentale (FMI, GATT, 
ulterior Organizaţia Mondială a Comerţului 1 WTO şi Banca Mondială ( BM ), care vor 
marca istoria relaţiilor economice în perioada postbelică. 

Dintre cele trei instituţii înfiinţate cu prilejul acestei conferinţe, BM a fost organizaţia 
care a solicitat cea mai mare doză de imaginaţie pentru scena internaţională postbelică 
(Gavin şi Rodrik, 1995, p. 329). 

Dacă necesitatea înfiinţării FMI şi GATT era pe deplin acceptată la nivel internaţional 
şi provenea din nevoia de menţinere a unui sistem monetar internaţional stabil şi de 
asigurare a unui mediu nondiscriminatoriu pentru comerţul internaţional, ideea organi¬ 
zării unei bănci internaţionale care să contribuie la canalizarea capitalului din zonele mai 
bogate către zonele aflate în dezvoltare şi reconstrucţie economică a fost puţin îmbrăţişată 
de către participanţii la această conferinţă. 

Cea mai mare parte a energiei şi a efortului a fost concentrată nu pe organizarea 
Băncii, ci pe organizarea Fondului. Această situaţie a fost predeterminată de însăşi 
invitaţia la conferinţă, care descria obiectivul ca „formularea unor propuneri definite 
pentru un fond monetar internaţional şi, posibil, pentru o bancă” (www.worldbank.org 
„Cronologie”). 

Prezenţa la conferinţă a unor reprezentanţi ai ţărilor subdezvoltate sau în curs de 
dezvoltare, dar mai ales pagubele pe care războiul le provocase în rândul ţărilor dezvoltate 
sunt factori care au contribuit la crearea contextului favorabil înfiinţării unei instituţii 
care să intermedieze transferul de resurse la nivel global. Cu toate acestea, preocuparea 
statelor pentru crearea unui mediu financiar şi comercial stabil se impune şi în carta de 
înfiinţare a BM, în care se stipulează ca obiective „promovarea investiţiilor străine şi a 
comerţului internaţional”, alături de „finanţarea reconstrucţiei economice”, „garantarea 


1. Dat fiind faptul că GATT nu a avut statut de instituţie formală până la momentul înfiinţării 
WTO, mulţi autori includ doar FMI şi Banca Mondială în cadrul organizaţiilor Bretton Woods 
(Kreuger, 1998, p. 1). 

împrumuturilor internaţionale şi acordarea de împrumuturi proprii pentru cele mai folo¬ 
sitoare şi urgente proiecte ” (Carta de înfiinţare a Băncii Mondiale, art. 1). 

Argumentele care au susţinut redistribuirea resurselor între state pot fi incluse în 
aceeaşi categorie a argumentelor care au suţinut redistribuirea prin mecanismele statului 
a bunăstării în interiorul statelor. Odată acceptată necesitatea redistribuirii la nivelul 
discursului public, argumentele în favoarea redistribuirii globale au devenit argumente în 
favoarea unei instituţii multilaterale precum BM, care să furnizeze contextul în care ţările 
bogate acordă ajutoare ţărilor mai sărace, fără ca ajutorul să ducă la subordonarea 
politică a acestora din urmă (Gilbert, Powell, Vines, 1999). 

Momentul înfiinţării BM a fost marcat, în general, de o lipsă de consens în ceea ce 
priveşte obiectivele BM, gradul de implicare al statelor membre şi statutul acesteia pe 
scena internaţională. La dezbaterile prilejuite de Conferinţa de la Bretton Woods nu era 
foarte clar, spre exemplu, dacă BM ar trebui să aibă în principal rolul de garant al 
împrumuturilor private sau acela de furnizor de credite din propriul capital. Unul dintre 
mentorii Organizaţiilor de la Bretton Woods, marcantul economist John Meynard Keynes, 
a promovat cu preponderenţă rolul de garant al BM, intenţionând astfel minimizarea 
contribuţiilor statelor către bancă. Evoluţia imediată s-a concretizat în direcţia opusă. 
Banca orientându-se în mod preponderent către împrumuturi directe şi mai puţin către 
garantare sau participare la împrumuturi private. Această situaţie a permis Băncii să-şi 
dezvolte un grad mai mare de independenţă faţă de piaţa privată în ceea ce priveşte 
finanţarea proiectelor şi termenii împrumuturilor (Rodrik, 1995, p. 330), precum şi 
consolidarea rolului de promotor al dezvoltării sociale la nivel gobal. 


Structura şi organizarea Băncii Mondiale 

De la momentul înfiinţării sale şi până în prezent, BM s-a extins de la o singură instituţie 
BIRD la un grup de cinci instituţii şi anume BIRD, IDA, IFC, MIGA şi Centrul pentru 
Reglementarea Disputelor legate de Investiţii, cunoscut astăzi sub denumirea de Grupul 
Băncii Modiale. 

Conform site-ului oficial al BM, înfiinţarea IDA în anul 1960 a survenit ca urmare a 
succeselor pe care organizaţia-soră - BIRD - le-a avut în reconstrucţia ţărilor europene 
devastate de cel de-al doilea război mondial. Standardele pe care BIRD le impunea împru¬ 
muturilor erau mult prea înalte pentru a putea fi îndeplinite de către cele mai sărace ţări 
ale lumii, prin urmare IDA urma să ofere, în condiţii mai puţin stricte, împrumuturi 
pentru ţările cele mai sărace 1 . Deşi BIRD şi IDA împart aceeaşi echipă operaţională şi de 
conducere, sursa de finanţare şi condiţiile pe care acestea le solicită ţărilor debitoare sunt 
diferite. Astfel, dacă împrumuturile BIRD se acordă în general pe perioade de 10-15 ani 
şi presupun aplicarea de dobânzi, împrumuturile IDA au o perioadă de rambursare mai 
lungă (35-40 de ani), fiind însoţite de dobânzi mici sau chiar egale cu zero. 

Interesul BM pentru dezvoltarea sectorului privat s-a reflectat în contribuţia pe care 
aceasta a avut-o la constituirea unor instituţii care vizează direct acest sector : Corporaţia 
pentru Finanţare Internaţională (înfiinţată în anul 1956) acordă împrumuturi şi dezvoltă 


1. în 2005, condiţiile pentru ca o ţară să primească împrumuturi IDA erau lipsa credibilităţii finan¬ 
ciare (esenţială pentru împrumuturile BIRD) şi venitul per persoană mai mic de 1,025 $ pe zi. 

investiţii în companiile private aflate în ţările în curs de dezvoltare; Centrul pentru 
Reglementarea Disputelor în domeniul Investiţiilor (înfiinţat în 1965) furnizează proce¬ 
duri acceptate reciproc pentru gestionarea disputelor investiţionale care apar între investi¬ 
torii străini şi ţara-gazdă şi MIGA (1988) înfiinţată pentru a încuraja echitatea investiţiilor. 
Dat fiind faptul că aceste din urmă organizaţii sunt doar afiliate la Grupul Băncii 
Mondiale, BIRD şi IDA sunt cele două instituţii reunite sub denumirea de BM, iar 
activitatea acestora va constitui obiectul acestei analize. 

Organizaţiile BM sunt deţinute de guvernele celor 184 de ţări membre, care iau 
decizia finală în problemele importante legate de politici, finanţe sau apartenenţa la 
organizaţie (www.worldbank.org). Spre deosebire de alte instituţii din sistemul ONU, 
unde puterea este împărţită în mod egal între statele membre, în cazul BM, ca şi în cel 
al FMI, capacitatea unui stat membru de a influenţa o decizie depinde de ponderea pe 
care suma subscrisă o are în totalul sumelor subscrise de către ţările membre. Puterea 
decizională a BM este învestită într-un consiliu de guvernatori (un guvernator pentru 
fiecare ţară membră), care se întâlnesc o dată pe an, în cadrul unei întâlniri comune cu 
cea a FMI. Guvernatorii deleagă 22 de directori executivi. Dacă ţările cu cea mai mare 
contribuţie au fiecare un reprezentant în rândul directorilor executivi, restul ţărilor 
membre sunt acoperite de restul de 17 directori executivi, aleşi prin vot de guvernatorii 
reprezentanţi ai acestor ţări. în consecinţă, ţările cu cea mai mare putere decizională sunt 
şi cele cu cea mai mare putere financiară: SUA, cu 16,39% din voturi, Japonia, cu 7,86%, 
Germania, cu 4,49% Franţa şi Marea Britanie, cu 4,30% fiecare. însumând voturile, 
rezultă că cele cinci mari puteri ale lumii deţin aproape 38% din totalul voturilor. Iar 
dacă extindem analiza şi la nivelul ţărilor cu putere financiară medie, rezultă că 21 dintre 
cele 184 de ţări membre ale BIRD deţin 70% din puterea decizională din această 
organizaţie. Pe acest fond, al unei distribuţii complet polarizate a puterii, politicile BM 
au prilejuit nenumărate critici legate de caracterul „neo-imperialist” al unor organizaţii 
care ajung să reprezinte doar interesele marilor puteri pe scena internaţională. 


Evoluţia programelor şi a ideilor asupra dezvoltării 
în cadrul Băncii Mondiale 

La momentul înfiinţării, BM şi FMI au apărut ca răspuns la recunoaşterea de către 
statele şi economiştii perioadei postbelice a imperfecţiunilor pieţei şi a necesităţii 
intervenţiei în modul de gestionare a resurselor la nivel global. Statele, prin mecanismele 
de cooperare internaţională, îşi manifestau acordul şi angajamentul pentru corectarea 
acestor imperfecţiuni. Este contextul în care rolul primordial revine statului, iar coope¬ 
rarea internaţională era văzută ca un mijloc de a întări capacitatea statului de dezvoltare 
economică şi socială. Ulterior, începând cu anii ’90, organizaţiile Bretton Woods sunt 
asociate cu o politică de tip (neo)liberal, bazată în principal pe principiile a ceea ce 
economiştii numesc Consensul de la Washington 1 . Asistăm, aşadar, la o schimbare 
semnificativă a accepţiunii pe care aceste organizaţii o au asupra dezvoltării, de la o 


1. Termenul, introdus în 1990 de către J. Williamson, a fost utilizat de autor pentru a desemna cel 
mai mic numitor comun al politicilor şi sfaturilor acordate de instituţiile cu sediul în Washington 
ţărilor Americii Latine. 

susţinere puternică a rolului statului la promovarea pieţei ca principal instrument al 
dezvoltării sociale. 

Specificul programelor desfăşurate de BM este, în mod natural, o reflectare a ideilor 
pe care aceasta le-a avut asupra dezvoltării: schimbarea accepţiunii a fost însoţită de 
modificări ale programelor şi împrumuturilor pe care le-a promovat în ţările aflate în 
curs de dezvoltare. Pot fi identificate câteva etape ale orientărilor pe care BM le-a avut 
în programele sale de redistribuire a resurselor la nivel global. 

O primă etapă este cea a reconstrucţiei economice postbelice, în care principalele 
împrumuturi ale BM s-au orientat către ţările europene devastate de război. împru¬ 
muturile acordate de bancă (BIRD - la acea vreme) către ţările europene în perioada 
reconstrucţiei economice au totalizat 1 miliard USD, dar au fost mult inferioare celor 
acordate de guvernul american prin planul Marshall, de 12,7 miliarde USD (Kreuger, 
1998, p. 6). 

începând cu anii ’50, reconstrucţia economică postbelică a pierdut din importanţă în 
favoarea programelor adresate ţărilor aflate în curs de dezvoltare. între anii 1950 şi 
1965, politicile BM au vizat mai ales realizarea „planurilor de dezvoltare naţională”, 
finanţarea fiind canalizată către proiecte de mare anvergură ce vizau îmbunătăţirea 
infrastructurii ca premisă pentru o dezvoltare de succes. Statul era văzut ca un actor cu 
rol compensator în dezvoltare, furnizează contextul instituţional care permite sectorului 
privat să se dezvolte şi să funcţioneze eficient. Mai mult decât atât, predilecţia către 
planificare şi reglementare se regăsea inclusiv la nivelul discursului acestei organizaţii: 
era nevoie de o mână vizibilă care să ghideze deciziile legate de investiţii pentru 
asigurarea unei alocări mai rezonante a resurselor (Babai, 1993, p. 984). Este evident 
deci rolul contextului ideilor economice, încurajarea unui rol activ al statului în dezvoltare 
fiind în deplină conformitate cu economia de tip keynesist. 

Perioada anilor ’70 este şi una a schimbărilor majore pentru BM. Sub conducerea lui 
Robert McNamara, pe agenda BM apar o serie de obiective noi - reducerea sărăciei şi 
a inegalităţii, principiile care stăteau la baza acestor obiective fiind redistribuire cu tra¬ 
tarea nevoilor umane de bază. 

Nu există un consens la nivelul analiştilor din domeniu cu privire la motivele care au 
dus la această orientare a BM către obiective cu caracter mai umanitar. 

Un prim motiv invocat este acela al creşterii independenţei BM faţă de marii creditori 
privaţi. Dinamica orientărilor BM este legată, astfel, de statutul pe care aceasta l-a avut 
la nivel internaţional. Dacă la început era o instituţie pur bancară, dependentă de creditul 
privat, în a doua parte a secolului trecut s-a dezvoltat ca o instituţie credibilă la nivel 
internaţional. Relativa independenţă dobândită în această perioadă i-a permis reorientarea 
de la programele care vizau consolidarea unui mediu financiar şi structural stabil pentru 
marii creditori (de exemplu, politici monetare, dar şi dezvoltarea infrastructurii - văzută 
ca o precondiţie pentru performanţa economică) la programe aflate într-o legătură mai 
puţin directă cu marii creditori şi cu o mare aplecare umanitară. 

Analiştii care au o percepţie mai puţin apreciativă la adresa eficienţei BM explică 
modificarea strategiei ca pe o recunoaştere a faptului că programele de mare anvergură 
care au caracterizat perioada anterioară au neglijat şi au lăsat să se accentueze sărăcia şi 
inegalitatea din ţările în curs de dezvoltare. Nu întâmplător, modificarea agendei BM se 
produce în contextul în care, din partea ţărilor beneficiare ale programelor sale, veneau 
semnale negative cu privire la eficienţa măsurilor vestice în reducerea deficitului de 

dezvoltare la nivel global. în această perioadă se conturează teoriile dependenţei , ce ches¬ 
tionau modalitatea în care statele dezvoltate promovau dezvoltarea în rândul ţărilor mai 
puţin dezvoltate. Semnalul de alarmă tras de promotorii acestor teorii era legat de faptul 
că, în timp ce bunăstarea statelor dezvoltate se afla în continuă creştere, cea a statelor 
aflate în curs de dezvoltare era în regres. 

Anii ’80 marchează o nouă schimbare în agenda BM, pe fondul crizelor apărute pe 
scena economică internaţională şi al revirimentului ideilor şi politicilor de factură 
(neo)liberală. Este perioada în care BM dezvoltă programele de ajustare structurală 
(împrumutul de ajustare structurală şi împrumutul de ajustare sectorială).BM a introdus 
drept condiţie în accesarea acestor împrumuturi o serie de politici care vor fi reunite mai 
târziu sub denumirea de Consensul de la Washington. Autorul conceptului, J. Williamson, 
sintetizează aceste politici într-un pachet 1 de 10 măsuri, urmărite de către instituţiile de 
la Washington ( Washington-based institutions ) în ţările în curs de dezvoltare şi, începând 
cu anii ’90, în cele din ECE : 

- disciplină fiscală; 

- redirecţionarea priorităţilor publice către zonele care au efecte de multiplicare 
economică şi care sunt în măsură să îmbunătăţească distribuţia venitului, precum 
serviciile de medicină primară, educaţia primară şi infrastructura; 

- reforma fiscală, în vederea micşorării ratelor marginale de impozitare şi a lărgirii 
bazei de colectare; 

- liberalizarea dobânzilor; 

- rată de schimb competitivă; 

- liberalizarea comerţului; 

- liberalizarea fluxurilor de investiţii străine directe ; 

- privatizare; 

- dereglementare; 

- întărirea drepturilor de proprietate (Williamson, 2000, pp. 252-253). 

Pornite dintr-o paradigmă intelectuală care se bucura de ceea ce Richard Feinberg 
numea proces de „convergenţă universală” (apud Williamson, 1993, 2000), preceptele 
Consensului de la Washington sunt zdruncinate puternic cu prilejul crizelor în care o 
parte a ţărilor „experimentatoare” au intrat în ultimul deceniu al secolului trecut. Mai 
mult decât atât, extinderea acestor politici la spaţiul ex-comunist a stârnit critici vehe¬ 
mente cu privire la fezabilitatea modelului devenit „panaceu universal al dezvoltării”. 
Concentrarea pe indicatori macroeconomici, privatizarea lăcută în grabă sau liberalizarea 
înaintea asigurării unui mediu concurenţial au fost critici pe care inclusiv angajaţi ai BM 
le-au exprimat la adresa acestor politici (Siglitz, 1999 ; 2000). 

Deşi criticile au vizat cu precădere politica FMI 2 , modalitatea de acordare a împrumu¬ 
turilor de ajustare structurală relevă importanţa pe care Consensul de la Washington a 
avut-o asupra politicilor acestei organizaţii - împrumuturile sunt acordate cu condiţia ca 


1. într-o serie de articole apărute ulterior celui în care propune acest concept (1990), Williamson 
regretă faptul că termenul a căpătat uzanţe improprii, fiind asociat cu paradigma ideologică a 
„fundamentalismului de piaţă” (Williamson, 1993, 2000). 

2. în lucrarea sa Globalization : Iits discontents , fostul economist-şef al BM, Josepf Stiglitz, subli¬ 
niază o detaşare clară a politicilor BM de cele ale FMI. 

ţara debitoare să adopte reforme economice sau financiare specifice. Pentru ca obiectivele 
Consensului să fie atinse, măsurile pe care guvernele trebuiau să le adopte au vizat 
inclusiv aspecte cu un mare potenţial distructiv asupra bunăstării populaţiei: reforma 
preţurilor, eliminarea subvenţionărilor sau restricţionarea creşterii inflaţioniste a salarii¬ 
lor. începând cu anii ’90, problematica reducerii sărăciei şi a inegalităţii revine pe agenda 
BM. Dacă în anii ’70 critica adresată BM viza neglijarea de către aceasta a problemelor 
populaţiei, la începutul anilor ’90, creşterea sărăciei a fost legată de înseşi politicile BM 
(coroborate cu cele ale FMI). 


Critici ale programelor Băncii Mondiale 

Este dificil să găseşti o activitate a FMI sau BM care să nu fi fost obiectul criticilor 
(Kreuger, 1998, p 17) 1 . în mod ironic, poate, politicile BM au prilejuit consensul teorii¬ 
lor de stânga şi al celor de dreapta, care, din perspective diferite, au argumentat inoportu¬ 
nitatea existenţei unei instituţii precum BM. Astfel, din perspectiva ideilor de sorginte 
marxistă, banca apare ca o instituţie insensibilă la problemele ţărilor aflate în curs de 
dezvoltare, fiind în primul rând un promotor al intereselor ţărilor dezvoltate, care acţio¬ 
nează în baza unui pattern de relaţionare de tip imperialist. Această critică vizează 
caracterul imperialist al ajutorului internaţional, ca urmare a disproporţionalităţii deci¬ 
zionale în defavoarea ţărilor mai puţin dezvoltate. Pentru gânditorii de dreapta, printre 
care şi cunoscutul economist american Milton Friedman, BM este văzută ca un actor ce 
promovează politici de tip socialist, de planificare statală, în detrimentul dezvoltării 
iniţiativei private în ţările mai puţin dezvoltate. 

Una dintre cele mai frecvente critici aduse activităţii BM este legată de condiţio- 
nalitatea pe care o presupune accesarea împrumuturilor. O primă condiţie este apartenenţa 
ţării debitoare la FMI şi deci respectarea condiţiilor impuse de această organizaţie. Mai 
mult decât atât, însăşi Banca aplică o serie de condiţii de natură macroeconomică, 
specifice FMI, în acordarea împrumuturilor de ajustare structurală. Această practică a 
stârnit o serie de resentimente în rândul ţărilor beneficiare, apreciindu-se că Banca s-a 
substituit autorităţii statale, devenind decidentul de facto pentru guvernele acestor ţări 
(Sahu, 1996, p. 1482). în acest context, imaginea BM a fost asociată cu „caracterul 
fundamentalist” al politicilor FMI. Spre deosebire de FMI, care are ca principal obiect 
de activitate stabilizarea economică, reforme, pe termen scurt şi concentrarea pe aspecte 
macroeconomice, raţiunea funcţionării BM este aceea a unei instituţii preocupate de 
dezvoltarea pe termen lung, prin utilizarea unor instrumente de nivel microeconomic. 
Or, practicile folosite de Bancă pentru acordarea împrumuturilor de ajustare structurală 
au dus la suprapunerea funcţiilor acesteia cu cele ale FMI. 


1. Anne Kreuger, de asemenea fostă economist-şef al BM, face referire la un set de zece critici 
care îi sunt aduse în mod frecvent Băncii : aplicarea unor remedii identice, indiferent de 
circumstanţele ţării respective; sprijinirea unor programe care nu funcţionează ; sprijinirea 
unor programe anticreştere şi de înrăutăţire a situaţiei săracilor; impunerea unor condiţii de 
austeritate; promovarea unei filosofii orientate spre piaţă şi sprijinirea sectorului privat pre¬ 
cum şi aplicarea dogmatică a acesteia ; ignorarea opiniilor reprezentanţilor ţărilor aflate în 
curs de dezvoltare; lipsa de influenţă asupra guvernelor ţărilor dezvoltate; lipsă de transpa¬ 
renţă în negocieri (1998, p. 18). 

Nu în ultimul rând, Banca a fost criticată pentru însăşi natura programelor sale, care 
au fost apreciate fie ca neglijând impactul asupra mediului înconjurător 1 , fie ca lipsite de 
eficienţă. Din această ultimă categorie fac parte observaţiile potrivit cărora obiectivul 
privind reducerea sărăciei, care a concentrat eforturile BM pentru câteva decenii, nu a 
fost realizat decât într-o mică măsură. în sprijinul afirmaţiei de mai sus sunt aduse 
argumente legate de creşterea numărului de persoane sărace 2 la nivel global. Cu toate 
acestea, o parte a analiştilor sunt sceptici cu privire la validitatea legăturii dintre creşterea 
sărăciei şi programele BM. Chiar dacă în valoare absolută populaţia săracă a crescut în 
ultimele decenii, în valoare relativă se constată o descreştere a acesteia (Birdsal şi 
Londono, 1997, p. 32). în aceste condiţii, pare plauzibilă explicaţia potrivit căreia nu se 
poate vorbi de o ineficienţă a programelor BM, ci mai degrabă de o insuficientă adaptare 
a acesteia la ritmul creşterii demografice. Creşterea speranţei de viaţă la naştere, creşterea 
participării şcolare şi a altor indicatori de dezvoltare umană sunt totuşi performanţe pe 
care nici criticii BM nu le pot detaşa de activitatea acestei organizaţii. 

în fine, o ultimă serie de critici pe care le avem în vedere aici vin mai ales din spa¬ 
ţiul european şi vizează instrumentele pe care BM le recomandă în direcţia reducerii 
sărăciei. în opinia promotorilor modelului european de stat al bunăstării 3 , politicile 
recomandate de Bancă în domeniul bunăstării populaţiei prezintă dezavantaje majore pe 
termen lung. Concentrarea pe privatizarea serviciilor sociale şi pe oferirea de beneficii/ 
servicii focalizate către segmentul cel mai sărac al populaţiei se asociază cu riscul unei 
segregări sociale între cei care beneficiază şi cei care susţin aceste beneficii prin taxe şi 
impozite. Dacă pentru populaţia beneficiară, stigmatizarea este preţul pe care trebuie să-l 
plătească, pentru restul populaţiei, pericolul este acela al pierderii suportului pentru 
programele de tip welfare şi, în timp, al acceptanţei acestora de a susţine bugetul public. 
Beneficiile şi serviciile comprehensive, care acoperă, într-o măsură mai mare sau mai 
mică, întreaga populaţie sunt menite nu numai să reducă inegalitatea socială (Korpi şi 
Palme, 1998), dar şi suportul populaţiei, pentru plata taxelor şi a impozitelor (Esping 
Anderson, 1996; Deacon, 1999). 


Activitatea Băncii Mondiale în România 

Pe parcursul celor 17 ani de tranziţie, asistenţa financiară a BM în România însumează 
aproximativ 4 miliarde USD, dintre care granturile, împrumuturile nerambursabile, se 
ridică la aproximativ 5 milioane USD. Programele finanţate de BM au vizat cu precădere 
creşterea investiţiilor şi îmbunătăţirea infrastructurii în domeniile sănătăţii şi educa¬ 
ţiei publice, creşterea eficienţei administraţiei publice şi protecţia mediului, întărirea 


1. Acesta a fost motivul pentru care, începând cu anii ’90, Banca introduce protecţia mediului în 
obiectivele programelor sale, iar din 1992 „se pune în slujba” luptei pentru promovarea unei 
dezvoltări sustenabile. 

2. Persoane care trăiesc cu mai puţin de 1 dolar/zi. 

3. Deşi diferenţele semnificative existente între statele bunăstării europene fac dificilă conceptua¬ 
lizarea unui „model european de stat al bunăstării”, sintagma este uzitată pentru a desemna un 
model de stat care, în comparaţie cu cel american, este într-o mai mare măsură preocupat de 
reducerea inegalităţii sociale, prin oferirea, în sistem public, a unei game largi şi comprehensive 
de beneficii şi servicii sociale. 

protecţiei sociale, prin dezvoltarea politicilor focalizate, adresate cu precădere segmen¬ 
tului mai sărac al populaţiei. 

Dacă la începutul anilor ’90, BMv iza acordarea suportului pentru realizarea cu succes 
a tranziţiei către economia de piaţă, anul 2006 aduce cu sine o reorientare a Băncii către 
sprijinirea integrării ţării în spaţiul UE. Conform strategiei de parteneriat emisă în iunie 
2006, susţinerea integrării economice şi sociale a României va avea în vedere accelerarea 
reformelor instituţionale şi structurale, adresarea vulnerabilităţilor fiscale şi moderni¬ 
zarea sectorului public, reducerea sărăciei şi, un obiectiv nou pe agenda organizaţiei, 
promovarea incluziunii sociale. Asistenţa tehnică rămâne în continuare o componentă 
importantă, BM urmând să sprijine România prin analize şi recomandări care să furnizeze 
informaţii pentru agenda de dezvoltare a tării (www.worldbank.org). 


Banca Mondială ca actor al cunoaşterii în domeniul dezvoltării sociale 

Finanţările oferite prin împrumuturi sau granturi reprezintă doar o parte dintre serviciile 
pe care BM le oferă la nivel global. Banii BM nu ajung niciodată „neînsoţiţi” în ţara 
beneficiară, ci împachetaţi alături de sfaturi şi idei (Gilbert, Powell şi Vines, 1999, p. 14). 
Astfel, de la o instituţie cu scop pur bancar, BM se dezvoltă ca o instituţie de cercetare. 
Asistenţa tehnică spre care s-a orientat a fost explicată prin nevoia de a se asigura o bună 
cunoaştere a mediului către care se operau împrumuturile. în general, capacitatea ţărilor 
debitoare de a returna banii acordaţi este apreciată ca fiind direct proporţională cu per¬ 
formanţa instituţională a acestora, iar expertiza tehnică venită din partea BM este menită 
să contribuie la desfăşurarea unor proiecte eficiente şi la creşterea performanţelor 
(Stiglitz, 1999). 

Apreciindu-se că ceea ce separă ţările mai dezvoltate de cele mai puţin dezvoltate nu 
este numai austeritatea capitalului, ci şi disparitatea în cunoaştere, acoperirea decalajului 
de cunoaştere a devenit centrală pentru strategia BM (World Development Report, 1998). 
Discursul dezvoltat de Bancă promovează cunoaşterea ca unul dintre cele mai importante 
bunuri publice internaţionale, acumularea, procesarea şi diseminarea cunoaşterii în 
dezvoltare fiind apreciate ca responsabilitatea specială a BM (Stiglitz, 1999, p. 14). 

Banca îşi asumă rolul de actor/promotor al cunoaşterii cu un departament de cercetare 
care tinde să aibă cea mai mare influenţă în promovarea ideilor asupra dezvoltării la nivel 
mondial. în anul 1994, bugetul pentru cercetare al BM depăşea cu mai mult de 50% 
bugetul Fundaţiei Naţionale pentru Ştiinţă, organizaţie americană recunoscută pentru 
nivelul înalt al resurselor financiare de care dispune pentru cercetare - 26 de milioane 
USD faţă de 16 milioane USD (Gavin şi Rodrik, 1995, p. 333). Numeroasele publicaţii 
ştiinţifice, expertiza şi implicarea reprezentanţilor comunităţii ştiinţifice au permis 
dezvoltarea unui discurs global deosebit de influent în domeniul politicilor şi al pro¬ 
gramelor sociale (Deacon, 1999) şi au facilitat dezvoltarea capacităţii acesteia de a 
produce cunoaştere instituţională (Zamfir, 2004) şi de a impune această cunoaştere la 
nivelul ţărilor asistate. 

în timp ce latura de „creditor” a BM devine mai puţin importantă (la începutul anilor 
’90 creditele private către ţările aflate în curs de dezvoltare le depăşeau cu mult pe cele 
oferite de Bancă), calitatea sa de producător şi diseminator de cunoaştere îi asigură nu 

numai statutul de bancă atipică, dar şi de actor legitim pentru agenda dezvoltării sociale 
la nivel internaţional. 

Punctul tare al Băncii se află în remarcabila sa capacitate de a disemina şi de a populariza 
idei. Odată ce îşi însuşeşte o idee, influenţa sa financiară asigură o largă acceptanţă a 
acesteia (Mason şi Asher 1973, p. 257, apud Gavin Rodrik, 1995, p. 333). 

Daniela PESCARU-URSE 


Benchmarking 

Benchmarking-ul (b.) reprezintă o metodă de îmbunătăţire a proceselor şi practicilor 
din cadrul organizaţiei prin comparaţie cu alte instituţii similare. Altfel spus, are la bază 
standarde calitative sau cantitative pentru compararea performanţei înregistrate în diferite 
instituţii. Standardul este, de regulă, reper în acelaşi domeniu de intervenţie sau într-un 
domeniu înrudit. Raportarea la un model de practică este facilitată de existenţa, la nivel 
naţional sau regional, a unor informaţii comparative privind bunele practici, dar şi prac¬ 
tici mai puţin reuşite (Ammons, 2001). Termenul este, de asemenea, utilizat cu referire 
la comparaţia condiţiilor contextuale între diferite teritorii şi direcţiile de dezvoltare ale 
acestora. 

Această metodă constă în: 

- analiza propriei organizaţii; 

- analiza competitorilor sau furnizorilor de servicii în acelaşi domeniu de activitate ; 

- identificarea celor mai bune practici utilizate de lideri şi competitori; 

- înţelegerea, adaptarea, asimilarea şi introducerea elementelor valoroase în cadrul 
organizaţiei. 

Această metodă este legată de creşterea eficacităţii prin organizare şi prin oameni 
datorită introducerii unor metode testate şi care au condus la rezultate viabile. 

B. provine din SUA, devenind în anii ’90 unul dintre cele mai importante instrumente 
manageriale pentru asigurarea performanţelor instituţionale. B. a devenit o metodă a 
managementului modern, menită să conducă la creşterea performanţelor instituţiilor prin 
evaluarea mediului înconjurător şi stabilirea performanţelor care trebuie egalate. 

B. poate fi considerat şi un proces continuu de evaluare a produselor, serviciilor sau 
metodelor proprii în raport cu cele ale concurenţilor celor mai performanţi sau cu 
instituţiile recunoscute ca lideri. Instituţia care doreşte să practice b. urmăreşte să depă¬ 
şească instituţiile concurente, măsurând distanţa care le separă şi stabilind măsurile nece¬ 
sare pentru creşterea performanţelor. 


Etapele aplicării metodei 

Firma Xerox, care a fundamentat această metodă, a schematizat cele zece etape ale 
procesului de b. după cum urmează: 

Planificarea 
1. Identificarea ţintelor. 

2. Identificarea instituţiilor similare pentru comparaţie. 

3. Stabilirea metodelor de culegere a datelor utile în analiza comparată. 

Analiza 

4. Determinarea diferenţelor legate de performanţă. 

5. Proiectarea nivelului performanţelor de atins pentru viitor. 

Integrarea 

6. Comunicarea soluţiilor în interiorul organizaţiei. 

7. Stabilirea scopurilor funcţionale. 

Acţiunea 

8. Derularea programelor necesare pentru îmbunătăţirea performanţelor. 

9. Implementarea acţiunilor specifice şi monitorizarea programelor. 

10. Recalibrarea. 

Pentru analiza în procesul de b. se folosesc atât elementele interne instituţiei, cât şi 
cele externe. B. intern are la bază colectarea informaţiilor din instituţie prin colaborarea 
între diferite departamente. B. extern presupune compararea activităţilor, proceselor şi 
sistemelor cu cele ale altei instituţii, pentru îmbunătăţirea performanţelor instituţiei şi 
adaptarea modelelor de succes. 

Riscuri potenţiale 

Utilizarea b. are câteva riscuri: 

- lipsa adecvării b. la propria instituţie ; 

- selectarea unui set de măsuri de performanţă inadecvate obiectivelor instituţiei; 

- alegerea greşită a partenerului de b. ; 

- neînţelegerea condiţiilor care susţin datele despre b. ; 

- nepriceperea în implementarea celei mai bune practici a altcuiva în propria instituţie ; 

- încrederea prea mare în indicatorii cantitativi şi neînţelegerea motivelor fundamentale 
care conduc la performanţă. 

Există şi câteva riscuri specifice, dintre care enumerăm: 

- experimentul de b. nu reuşeşte să genereze îmbunătăţirea activităţii instituţiei din 
perspectiva performanţelor; 

- copierea prin b. a ceea ce fac alţii, Iară adaptarea la contextul în care se dezvoltă 
instituţia. 

B. tinde să fie utilizat tot mai des şi în instituţiile publice, fapt ce determină atât o 
regândire a relaţiilor în interiorul acestora, cât mai ales în relaţiile cu alte instituţii. 

> Exemplu : 

încă din 1993, Romani CRISS a lansat o serie de programe privind îmbunătăţirea stării de 
sănătate a romilor şi accesul acestora la serviciile publice. Primele iniţiative ale organi¬ 
zaţiei au fost legate de intervenţia în comunităţile afectate de conflictele interetnice. în 
Vălenii Lăpuşului a iniţiat campanii de vaccinare şi mediere sanitară, 
în perioada 1997-1998, Romani CRISS, în parteneriat cu CCFD - Paris, a iniţiat un 
proiect-pilot care a avut ca principale obiective îmbunătăţirea comunicării între autorităţile 

medicale şi comunitatea de romi, precum şi formarea profesională a femeilor rome cu un 
nivel mediu de educaţie. în cadrul proiectului au fost incluse 30 de tinere rome, dintre 
care 25 au absolvit cursul de mediatori sanitari. 

Treptat, s-a trecut la faza de elaborare a metodologiei de lucru şi a fişei de post a media¬ 
torului sanitar, cât şi la procesul de instituţionalizare a acestei meserii. întâlnirile şi 
dezbaterile organizate de Romani CRISS au dus la implicarea mai multor actori sociali în 
sprijinirea instituţionalizării mediatorului sanitar. S-a semnat un acord de cooperare între 
Romani CRISS, MSF şi OSCE/ODIHR, document ce reglementează relaţiile de colaborare 
în vederea implementării activităţilor prevăzute în strategia de îmbunătăţire a situaţiei 
romilor (HG 430/2001, capitolul D - Sănătate). 

Parteneriatul a facilitat atât implementarea programului de mediere sanitară, cât şi coo¬ 
perarea dintre comunităţile romilor şi instituţiile locale ale MSF (DSP), ministerul 
sprijinind din punct vedere financiar şi metodologic activitatea mediatorilor sanitari. 

S-a ajuns astfel la o bună practică pentru intervenţia în comunităţile de romi. 

Cele mai multe ţări din ECE au transferat şi adaptat modelul mediatorilor sanitari, 
comparând activitatea cu cea din România. 

Sorin CACE 


Birocratie/Birocratizare 

j 


Cei mai mulţi dintre noi ne intersectăm frecvent, în activităţile şi proiectele cotidiene, cu 
ceea ce convenim să numim în limbajul comun ca fiind birocraţia ( b .)■ Fie că dorim să 
ne rezolvăm problemele personale, fie acţionăm în calitate de membri ai unor organizaţii, 
fie că avem iniţiative antreprenoriale sau încercăm să implementăm anumite programe 
ori proiecte în calitate de reprezentanţi ai unor instituţii, atitudinea dominantă în toate 
aceste situaţii este de cele mai multe ori negativă, de frustrare sau chiar teamă de a intra 
în contact cu „maşinăria birocratică”. 

Mai mult decât atât, există tendinţa asocierii b. cu organizaţiile publice, cu rigiditatea, 
lipsa de flexibilitate, funcţionarea ineficientă în gestionarea problemelor sociale şi a 
proiectelor specifice. 

Ne putem întreba în acest context de ce există b. ? Cum s-a extins ea ? Răspunde unor 
nevoi ale societăţii sau este doar un fenomen disfuncţional ? Este întemeiată percepţia 
negativă asupra ei ? Există alternative la modul de administrare birocratic ? Cercetători 
în diverse discipline cum ar fi sociologie, economie, istorie au încercat să răspundă 
acestor întrebări, analizând b. din diferite unghiuri, propunând viziuni specifice contex¬ 
telor istorice în care şi-au desfăşurat activitatea. 

B. s-a impus ca formă de administrare de fiecare dată când a fost nevoie de controlul 
şi gestionarea unui volum mare de resurse umane, materiale şi financiare. în acest sens, 
despre forme de administrare birocratică se poate vorbi încă din Antichitate. Constituirea 
monarhiilor centralizate şi apoi a statelor naţionale moderne a fost însoţită de sisteme 
birocratizate de administrare a resurselor. Spre exemplu, colectarea taxelor şi impozitelor 
a impus un aparat birocratic cuprinzând funcţionari, registre, muncă specializată destinată 
înregistrării şi gestionării acestor resurse financiare. în acest context însă, b. tinde să fie 

asociată cu sisteme de taxare, putere şi control statal. Nu este de mirare că imaginea 
acestei forme de administrare nu a fost una pozitivă. 

Chiar de la prima utilizare a termenului de către economistul francez Vincent de 
Gournay în 1765 (derivat din „bureaumania”), acesta este asociat unei boli care măcina 
societatea franceză constând în obsesia aplicării regulilor uneori în detrimentul eficienţei 
sau chiar al scopului pentru care a fost creată regula respectivă. Din punct de vedere 
etimologic, termenul b. derivă din bureau („birou”, „oficiu”) şi krato („putere”, 
„conducere”). 

Dimensiunea controlului prin aparatul birocratic de stat este accentuată în viziunea 
marxistă prin opoziţia dintre stat şi societatea civilă. Statul nu reprezintă interesele 
societăţii civile, ci este situat în afara acesteia şi o administrează prin funcţionari şi 
reprezentanţi specializaţi - birocraţii. Referindu-se la Revoluţia Franceză, Marx (1852) 
apreciază că, dacă b. în timpul monarhiei a reprezentat mijlocul pentru preluarea puterii 
de către burghezie, în timpul Restauraţiei şi al republicii parlamentare a devenit un 
instrument al clasei conducătoare. 

în cele din urmă, b. , în calitate de instrument al puterii şi controlului, ajunge să se 
identifice cu statul: „Scopul statului devine scopul b. , iar scopul b. devine scopul 
statului” (Marx, 1843, p. 5). B. reprezintă conştiinţa, puterea şi voinţa statului. 

în critica sa adresată filosofiei hegeliene a dreptului, Marx (1843, p. 5) subliniază 
unul dintre viciile interne ale b. , apreciind că aceasta este : „...un cerc din care nimeni 
nu poate scăpa. Ierarhia ei este o ierarhie a cunoaşterii. Cei din poziţiile înalte îi cre¬ 
ditează pe cei din eşaloanele inferioare cu înţelegerea aspectelor particulare, în timp ce 
aceştia din urmă îi creditează pe cei de sus cu înţelegerea aspectelor universale. Şi astfel, 
se amăgesc reciproc”. 

O primă tratare care depăşeşte viziunea negativă asupra b. , impunând o nouă direcţie 
fertilă de analiză sociologică a fenomenului, este cea realizată de Max Weber. Descrierea 
administrării de tip birocratic este realizată de Weber (1969) în cadrul analizei sistemelor 
de autoritate legitime. Orice sistem de autoritate cultivă credinţa în propria legitimitate, 
deoarece un control eficient şi stabil nu se poate realiza în lipsa acestei legitimări. 

Max Weber (1969, p. 328) identifică trei tipuri ideale de autoritate legitimă: 

- autoritatea legală, legitimată prin raţionalitate şi bazată pe acceptarea autorităţii în 
baza unui sistem impersonal şi universal de reguli; 

- autoritatea tradiţională, legitimată prin credinţa în sacralitatea obiceiurilor, datinilor 
şi tradiţiilor; 

- autoritatea charismatică, bazată pe credinţa în caracterul eroic, exemplar, sacru al 
conducătorului. 

Autoritatea legală, specifică societăţii occidentale moderne, nu-şi poate exercita 
funcţia administrativă decât utilizând un aparat de tip birocratic. 

Pentru Weber, dezvoltarea formelor moderne de organizare în spaţiul occidental este 
corelată până la identificare cu dezvoltarea şi proliferarea administrării de tip birocratic. 
Acest lucru este valabil indiferent dacă vorbim de o organizare socialistă sau capitalistă. 
Administrarea stabilă, intensivă, strictă şi calculabilă presupusă de b. îi conferă acesteia 
un rol esenţial în gestionarea pe scară largă a societăţii. B. permite un nivel înalt de 
calculabilitate pentru conducere, ceea ce o face să devină indispensabilă pentru adminis¬ 
trarea de masă. 

Opţiunea categorică a lui Weber (1969, p. 37) pentru superioritatea b. şi a adecvării 
la realităţile organizaţionale moderne este sintetizată în afirmaţia: „Singura alegere 
posibilă este cea dintre b. şi diletantism în domeniul administraţiei”. B. este superioară 
oricărei alte forme administrative prin precizie, stabilitate şi disciplină. Din punct de 
vedere tehnic b. este capabilă de atingerea celui mai înalt nivel de eficienţă şi de aceea 
reprezintă mijlocul cel mai raţional de administrare. Principala sursă a superiorităţii 
birocratice, atât din punctul de vedere al controlului, cât şi al eficienţei raţionale, este 
constituită din superioritatea tehnică şi de cunoaştere, care, în condiţiile dezvoltării 
tehnologice şi de producţie, a devenit complet indispensabilă. 

Max Weber (1969, pp. 329-336) trasează şi o serie de caracteristici ale tipului ideal 
de b. : norme legale stabilite prin acord sau impunere, în baza eficacităţii sau a unor 
valori raţionale; corp de legi constituit dintr-un set de reguli abstracte impersonale şi 
universale ; supunere în faţa autorităţii realizată doar în calitate de membru; organizare 
ierarhică a poziţiilor; sfere de competenţă bine delimitate ; formularea în scris a legilor 
sau regulilor; membrii nu deţin mijloacele de producţie sau de administrare. 

De asemenea, Weber (1969) trasează şi o serie de caracteristici ale b. şi ale activităţii 
acestora: supunere doar în temeiul obligaţiilor impersonale, relaţiile sunt doar de tip 
contractual, selectarea candidaţilor se face doar pe baza calificării tehnice, remuneraţie 
prin salariu fix cu drept de pensie, dreptul la demisie, salarizare în funcţie de poziţia 
ierarhică şi responsabilităţi, posibilitatea de a avansa în carieră. 

Dacă Weber descrie caracteristicile organizării de tip birocratic şi consideră b. ca 
modalitate de administrare raţională, eficientă, impersonală, care se impune cu necesitate 
în condiţiile societăţii moderne, începând cu analizele realizate de R.K. Merton, accentul 
se deplasează pe efectele organizării de tip birocratic asupra comportamentelor din 
interiorul organizaţiei, în special asupra disfuncţiilor pe care le generează. 

Astfel, pornind de la descrierea weberiană, R.K. Merton (1940) iniţiază o nouă 
direcţie de cercetare a fenomenului organizaţional, şi anume cea a impactului sistemului 
birocratic asupra angajaţilor, comportamentului lor şi modului în care prin compunerea 
acţiunii acestora este generată ineficienţa. Punctul central al analizei mertoniene este 
reprezentat de modul în care se constituie şi funcţionează personalitatea birocratului. 

O primă dimensiune a personalităţii birocratului, cu impact asupra unui comportament 
specific, este surprinsă prin conceptul de incapacitate instruită (trained incapacity). 
Acest concept desemnează incapacitatea unui birocrat de a face faţă unor schimbări sau 
unor situaţii excepţionale, datorită unei foarte bune pregătiri şi discipline profesionale 
care se dovedeşte extrem de eficientă în situaţiile rutiniere şi statice pentru perioade 
îndelungate de timp. Este vorba de inflexibilitatea bazată pe tipare de acţiune standar¬ 
dizate şi pe un exerciţiu perfectat îndelung de aplicare a regulilor. Acest fenomen este 
uşor de înţeles în măsura în care structura birocratică exercită o permanentă presiune 
spre disciplină, conformism, respectarea regulilor, imparţialitate şi impersonalitate. 

Ataşamentul faţă de aplicarea regulilor, apariţia unor fenomene de „sanctificare” a 
procedurilor sunt explicabile prin locul important pe care structura birocratică o ocupă 
în viaţa angajatului. B. este o structură stabilă în sine, ea oferă un loc de muncă şi o 
carieră pe viaţă. Ascensiunea este garantată, în general, pe principiul seniorităţii şi 
capacităţii de a aplica reguli. în consecinţă, birocratul nu poate avea decât o personalitate 
rigidă, pentru care respectarea şi aplicarea regulilor devine scopul principal. 

în organizaţiile birocratice sunt valorizate, chiar şi la nivel informai, capacitatea de 
aplicare imparţială şi consecventă a regulilor. Cu alte cuvinte, pentru birocrat, aplicarea 
corectă a unei reguli, în spiritul disciplinei profesionale, poate să devină mai importantă 
decât rezolvarea problemei pentru care a fost creată respectiva regulă. 

Mai mult decât atât, spune Merton (1940, p. 564), aderenţa la reguli este învestită 
afectiv, iar birocraţii au sentimentul unui destin comun şi al unui grup privilegiat 
(ascensiunea în carieră nu implică competiţia). 

O dimensiune importantă a personalităţii birocratului este cea care vizează relaţia cu 
publicul. Datorită incapacităţii instruite, a faptului că acţionează ca un reprezentant al 
puterii şi prestigiului întregii structuri, a monopolului instituţiilor publice cu privire la o 
serie de servicii, birocratul intră adesea în conflict cu publicul. Astfel că, din persoane 
aflate „în serviciul oamenilor”, devin autoritari şi dominatori. 

Una dintre întrebările cu care Merton (1940, p. 568) îşi finalizează analiza este : „în 
ce măsură anumite tipuri de personalitate sunt selectate şi modificate de diverse b. ? ”. 

Student al lui Merton la Universitatea Columbia, Philip Selznick (1943) abordează de 
asemenea problema b. mai ales sub aspectul structurilor informale care se dezvoltă în 
sânul oricărei organizaţii şi al efectelor acestora asupra funcţionării organizaţiei. Expli¬ 
caţia apariţiei acestor structuri informale este realizată prin introducerea unei idei noi în 
analiza organizaţională, cea a discordanţei dintre interesele membrilor şi scopurile 
organizaţiei. 

în acest sens, ipoteza principală cu care operează Selzinck este aceea că structurile 
informale care se dezvoltă în orice organizaţie tind să modifice scopurile acesteia în 
conformitate cu interesele proprii ale membrilor. 

Cu alte cuvinte, interesele şi scopurile proprii ale membrilor generează, prin interme¬ 
diul relaţiilor informale, structuri de putere, care sunt rezultanta efortului de a modifica 
scopurile organizaţionale în concordanţă cu cele proprii. Selznick subliniază faptul că 
acest comportament este realizat în calitate de agenţi (rezultaţi prin delegarea de funcţii) 
care tind să modifice scopurile declarate ale organizaţiei şi să structureze organizarea 
informală în jurul legăturilor de influenţă, să concentreze puterea la nivelul funcţionarilor. 

Rolul pozitiv al relaţiilor informale într-o organizaţie birocratică este evidenţiat de 
cercetările întreprinse de A. Gouldner (1954) şi P. Blau (1954). într-un studiu asupra 
succesiunii managerilor într-o întreprindere de industrializare a ghipsului, Gouldner 
(1954) a observat rolul pozitiv al relaţiilor informale. Trecerea de la un management 
bazat pe utilizarea şi încurajarea legăturilor informale la unul bazat pe raţionalizare şi 
stricteţe în aplicarea regulilor birocratice a generat proteste şi scăderea productivităţii. 
Situaţia nu a fost remediată fără acceptarea relaţiilor informale. Concluziile cercetării au 
vizat importanţa unei bune gestionări a structurilor informale asupra posibilităţilor de 
control în organizaţii şi importanţei factorului uman implicat, pentru eficienţă şi procesele 
de comunicare. într-un articol din 1954, Blau accentuează de asemenea importanţa 
coeziunii şi funcţia acesteia de reducere a anxietăţii şi implicit de creştere a producti¬ 
vităţii. în lipsa coeziunii, într-un mediu intragrupal competitiv, efortul permanent pentru 
obţinerea de performanţă preia funcţia de absorbţie a anxietăţii. 

Michel Crozier (1964) introduce în analiza sistemelor birocratice un nou factor 
important, şi anume cel al relaţiilor de putere. Puterea este definită de Crozier prin 
relaţiile de dependenţă care se instituie în cadrul organizaţiilor între membrii acesteia sau 

între diverse grupuri. în momentul în care atingerea scopurilor unui membru depinde de 
comportamentul altuia, acesta din urmă deţine un anumit nivel de control şi deci putere. 
O sursă de control şi putere este reprezentată de zonele de incertitudine care există în 
orice organizaţie. Aceste zone de incertitudine vizează posibilităţile comportamentale 
sau acţionale nereglementate prin regulile birocratice, sau regulile care le privesc sunt 
confuze. Controlul acestor zone de incertitudine conferă actorului „libertate de mişcare” 
şi deci putere. 

Cercul vicios birocratic descris de Crozier rezultă din efortul actorilor din cadrul orga¬ 
nizaţiei de a controla astfel de zone de libertate, de incertitudine. Atunci când anumite 
categorii de actori reuşesc să controleze astfel de zone şi le folosesc pentru a-şi spori 
puterea, apar şi frustrări la nivelul celorlalţi actori care fac presiuni spre reglementarea 
acestor zone. Odată însă cu instituirea noilor reguli, probabilitatea de confuzie, de con¬ 
tradicţie între reguli creşte, generând noi zone de incertitudine care trebuie reglementate 
prin noi dispoziţii. In acest fel, din jocul puterii actorilor, numărul regulilor birocratice creşte. 

Studiile realizate de Merton, Selznick, Gouldner, Blau, Crozier şi alţii au încercat să 
sublinieze disfuncţiile şi viciile birocratice generatoare de ineficienţă, rezultate în mod 
paradoxal dintr-o organizare raţională descrisă de Weber. 

Potenţialul disfuncţional al administraţiei birocratice a fost accentuat şi prin formu¬ 
larea unor paradoxuri rezultate din incongruenţa dintre proiectul birocratic (eficienţă 
prin raţionalizare) şi modul real de funcţionare al unei b. Astfel este, spre exemplu: 
Legea lui Parkinson. 

Legea lui Parkinson a fost enunţată de Northcote Parkinson în 1958 (Parkinson’s 
Law : The Pursuit of Progress), şi se bazează pe experienţa avută ca funcţionar în cadrul 
administraţiei de stat britanice. Spre exemplu, Parkinson a observat că deşi dominaţia 
maritimă britanică era în declin (Flota britanică era în scădere), numărul funcţionarilor 
era în creştere. Cu alte cuvinte, numărul angajaţilor nu este dependent de volumul de 
muncă ( Legea multiplicării muncii - volumul de muncă tinde să ocupe tot timpul alocat 
desfăşurării ei). 

Acest fenomen se bazează, spune Parkinson, pe preferinţa funcţionarului de a multi¬ 
plica subordonaţii, şi nu rivalii, pe faptul că funcţionarii desfăşoară munca unul pentru 
altul (Legea multiplicării subordonaţilor). 

Alături de aceste fenomene care induc ineficienţă, M. Vlăsceanu (1993b, pp. 102-106) 
sintetizează câteva dintre principalele caracteristici ale comportamentului disfuncţional 
din cadrul birocraţiilor: 

- evitarea responsabilităţii prin pasarea ei în numele responsabilităţilor clar delimitate 
prin regulamentele interne, prin politica struţului, pe principiul „ignoră problema şi 
va dispărea” ; politica arivistului, pe principiul ignorării problemei până ce funcţio¬ 
narul este avansat; 

- dispersarea responsabilităţii prin înfiinţarea unor comisii sau comitete de decizie 
colectivă; 

- concentrarea autorităţii manifestată prin refuzul delegării autorităţii şi luarea deci¬ 
ziilor fără consultare; 

- formalismul şi ritualismul ca forme de manifestare a personalităţii birocratului descris 
de R. Merton. 

Datorită unor obiective foarte specializate, a dependenţei crescute faţă de aplicarea 
regulilor şi a procedurilor standardizate organizaţiilor birocratice le sunt atribuite carac¬ 
teristici ca: rigiditate, inerţie, rezistenţă la schimbare, incapacitate de adaptare. Acestea 
constituie nu numai disfuncţii, ci şi dezavantajele competitive ale structurilor birocratice 
din cauza incapacităţii de a face faţă schimbărilor rapide din mediul tehnologic, mediul 
organizaţional (în special organizaţiile concurente), diversităţii şi volumului preferinţelor 
publicului/clienţilor. 

în condiţiile în care dezavantajele b. sunt tot mai des menţionate, este legitimă 
întrebarea în ce măsură vor continua ele să existe. Evident că în condiţiile schimbărilor 
rapide ale societăţii moderne, ale tehnologiei tot mai complexe, competitivităţii pieţei şi 
în fine proceselor de globalizare, organizaţiile private au fost primele care au lăcut pasul 
către renunţarea la aparatul birocratic, dezvoltând noi forme organizaţionale cum ar fi, 
spre exemplu: birocraţiile profesionale caracterizate prin personal înalt calificat cu un 
grad ridicat de flexibilitate procedurală, descentralizare, structură ierarhică aplatizată, 
funcţională în medii complexe, dar stabile ; adhocraţia, termen dezvoltat de A. Toffler 
(2000), desemnează un sistem flexibil de administrare şi de rezolvare a problemelor, fără 
a presupune o structură fixă, rigidă, implicând proiecte de echipă cu un caracter temporar, 
funcţională în mediile dinamice şi complexe ; organizaţia matriceală presupune combi¬ 
narea între structura funcţională (pe departament, spre exemplu: cercetare-dezvoltare, 
marketing, resurse umane etc.) şi o structură centrată pe proiecte (management de 
proiecte). 

în mare măsură datorită mărimii, monopolului pe servicii, gradului înalt de centrali¬ 
zare (administrativă şi financiară), unei structuri piramidale înalte, lipsei de competiţie, 
a costurilor schimbării, organizaţiile publice continuă să utilizeze structuri birocratice, 
incluzând astfel şi o parte dintre disfuncţiile amintite. 

Aceste disfuncţii se manifestă, pe de o parte, la nivelul capacităţii organizaţiei publice 
de a răspunde rapid şi eficient la problemele care necesită flexibilitate, creativitate şi 
uneori rapiditate (de exemplu, elaborarea şi implementarea unor proiecte şi programe 
sociale); de a canaliza resursele şi eforturile spre creşterea permanentă a calităţii 
serviciilor. Spre exemplu, dacă pentru realizarea unui proiect o organizaţie privată poate 
mobiliza resurse umane intr-un timp relativ scurt, poate crea o echipă specializată sau 
poate chiar angaja personal cu competenţele necesare, o organizaţie publică trebuie să se 
asigure că există şi este respectat cadrul legal pentru orice iniţiativă organizatorică. 
Angajarea poate ridica problema procedurilor complicate de încadrare în sectorul public, 
iar crearea unei echipe de specialişti poate determina probleme legate de modalitatea de 
retribuţie a acestora. 

Pe de altă parte, disfuncţiile se pot manifesta la nivelul relaţiei dintre structura 
birocratică şi comportamentul funcţionarilor angajaţi în sectorul public. Rezultanta 
relaţiei structură-comportament poate lua forma fie a formalismului, rigidităţii, a perfor¬ 
manţei scăzute datorită demotivării, fie a exploatării resurselor organizaţionale în interes 
propriu, a relaţiilor de putere şi a actelor de corupţie. 

Cu toate acestea, datorită principiilor în baza cărora funcţionează organizaţiile publice 
(imparţialitate, echitate, urmărirea interesului general) şi a volumului mare de resurse 
care trebuie gestionat, caracteristicile structurale de tip birocratic rămân în mare măsură 
singura alternativă administrativă. Dificultatea majoră constă în alegerea mijloacelor 
eficiente de ameliorare a disfuncţiilor pe care b. le poate genera. Astfel de soluţii pot 

veni fie din sfera managementului privat, prin adoptarea unor practici şi concepte 
specifice, fie adoptând modificări structurale şi legislative (de exemplu, descentralizarea). 
La nivelul angajaţilor din sectorul public, disfuncţiile pot fi ameliorate prin adoptarea 
unor strategii de responsabilizare, dar şi motivaţionale, a unor programe de dezvoltare a 
unei etici publice. Pe de altă parte, în cazul României, se poate pune şi problema 
redefinirii rolului funcţionarului public prin deplasarea accentului în percepţia publică 
de la agent de control şi represiune statală (specifică statelor autoritare hipercentralizate 
care au utilizat b. ca mijloc de control) la calitatea de angajat în slujba şi la dispoziţia 
cetăţeanului. 

Ameliorarea disfuncţiilor generate de sistemul administrativ birocratic poate conduce 
la o creştere semnificativă a eficienţei instituţiilor publice, asigurându-se astfel premisele 
elaborării şi implementării cu succes a politicilor, programelor şi proiectelor atât de 
necesare funcţionării societăţii şi iniţiativelor de dezvoltare socială. 

Cosmin TOTH 



c 


Cadrul logic (logical framework) 


Cadrul logic ( c.l .) este un instrument de management folosit în principal în elaborarea, 
implementarea, monitorizarea şi evaluarea programelor şi proiectelor de dezvoltare. 
Metoda c.l. a fost dezvoltată de Leon J. Rosenberg în anul 1979 (în cadrul unui contract 
USAID). în ultimii 20 de ani, c.l. a devenit tot mai popular, fiind adoptat (eventual cu 
unele modificări) de majoritatea donorilor şi organizaţiilor internaţionale 1 ca abordare 
standard pentru aplicaţiile de finanţare, precum şi pe scară largă de ONG-uri (Hailey şi 
Sorgenfrei, 2004). 

C.l. furnizează sub forma unei matrici cu patru linii şi patru coloane, un sumar (pe 
1-2 pagini) al unui program/proiect, care cuprinde răspunsuri la întrebările: 


• Scop 

• Obiective specifice 

• Rezultate aşteptate 

• Activităţi 

• Inputuri 

• Presupoziţii 

• Indicatori 

• Mijloace de verificare 


Cărui scop serveşte programul/proiectul ? 

De ce este propus programul/proiectul ? 

Ce efecte este aşteptat să producă ? 

Cum vor fi produse efectele ? 

Care sunt resursele necesare realizării activităţilor ? 

Care sunt factorii externi cruciali pentru succes ? 

Cum este determinat/măsurat succesul? 

Unde se găsesc informaţiile necesare evaluării succesului ? 


Formatul tipic al cadrului logic 2 


Sumar 

narativ 

Indicatori 

verificabili 

Mijloace 
de verificare 

Presupoziţii importante 

Scop - obiectiv 
general de dezvol¬ 
tare la care este 
aşteptat să contri¬ 
buie programul/ 
proiectul 

Indicatori (cantita¬ 
tivi, calitativi) care 
arată în ce măsură 
a fost atins scopul 
(se precizează peri¬ 
oada de timp). 

Sursele de informaţii 
existente sau cost- 
efective şi metodele 
care vor fi utilizate 
pentru verificarea 
indicatorilor. 

Factorii externi (eveni¬ 
mente, condiţii, decizii în 
afara controlului proiectu¬ 
lui) necesari pentru susţine¬ 
rea progresului către scop 
pe termen lung. 


1. De exemplu, de către GTZ, NORAD, SIDA, DFID, BM, FAO, PNUD, Comunitatea Europeană. 

2. Unii donori, spre exemplu FAO, numesc acest format prin termenul de „matrice de planificare 
a proiectului”. 

Sumar 

narativ 

Indicatori 

verificabili 

Mijloace 
de verificare 

Presupoziţii 

importante 

Obiective specifice - 

schimbările (noua 
situaţie) pe care le 
ţinteşte programul/ 
proiectul 

Indicatori (cantitativi, 
calitativi) pentm 
măsurarea impactului 
şi a alocăm benefi¬ 
ciilor (se precizează 
perioada de timp). 

Sursele de informaţii 
existente sau cost- 
efective şi metodele 
care vor fi utilizate 
pentm verificarea 
indicatorilor. 

Factorii externi 
necesari pentm ca 
realizarea obiectivelor 
să contribuie la 
atingerea scopului de 
dezvoltare. 

Rezultate aşteptate - 

rezultate care cad în 
responsabilitatea 
managementului de 
program/proiect 

Cantitatea, calitatea şi 
timpul până la care 
trebuie obţinut fiecare 
rezultat. 

Sursele de informaţii 
existente sau cost- 
efective şi metodele 
care vor fi utilizate 
pentm verificarea 
indicatorilor. 

Factorii externi în ab¬ 
senţa cărora rezulta¬ 
tele proiectului nu vor 
duce la atingerea 
obiectivelor specifice. 

Activităţi ce trebuie 
îndeplinite în cadrul 
programului/proiectu¬ 
lui pentru a obţine 
rezultatele aşteptate 

Indicatori (cantitativi, 
calitativi) care să arate 
în ce măsură a fost 
îndeplinită fiecare 
activitate. 

Sursele de informaţii 
existente sau cost- 
efective şi metodele 
care vor fi utilizate 
pentm verificarea 
indicatorilor. 

1. ) Decizii şi acţiuni 
în afara controlului 
proiectului care sunt 
necesare pentm înce¬ 
perea programului/ 
proiectului. 

2. ) Factorii externi 
necesari pentm ca 
realizarea activităţilor 
în orarul stabilit să 
ducă la rezultatele 
aşteptate. 

Inputuri 

Resurse - tipul şi nivelul resurselor necesare programului/proiectului 
Buget - resurse financiare necesare (pe componente/activităţi) 

Timp - orarul planificat 


Sursă : Adaptare după Mikkelsen (1995, p. 51) şi La Gra (1990). 


Teoretic, matricea c. I. este completată: 

- vertical descendent - coloana 1, de la scop spre activităţi; 

- vertical ascendent - coloana 4, presupoziţiile privind factorii externi relevanţi, iden¬ 
tificate de la nivelul activităţilor spre scop ; 

- orizontal - coloanele 2 şi 3 privind indicatorii şi mijloacele de verificare a acestora. 

C.l. reprezintă un instrument pentru elaborarea proiectelor de dezvoltare cu ajutorul 
căruia se determină logic : 1. ce scop de dezvoltare serveşte proiectul (goal sau super- 
goal ); 2. ce obiective specifice (purpose sau objectives ) urmăreşte proiectul pentru a 
contribui la (scopul de) dezvoltare; 3. care sunt rezultatele aşteptate în urma imple¬ 
mentării proiectului, pentru a atinge obiectivele specifice ( outputs sau outcomes ); şi 4. ce 
activităţi trebuie întreprinse în cadrul proiectului pentru a obţine rezultatele aşteptate. 
C.l. este deci o metodă de pregătire şi prezentare sintetică a unui proiect pe baza 
interrelaţiilor logice de subordonare între problema socială sau aspectul de dezvoltare 
vizat - reflectate de scop - şi obiectivele specifice, rezultatele aşteptate şi activităţile 
asociate proiectului. Astfel, c.l. are rolul de a facilita analiza acestor interrelaţii. 

Pentru că proiectele de dezvoltare nu pot fi considerate izolat, c.l. facilitează şi 
analiza relaţiilor multiple cu mediul (mediul natural, populaţii, comunităţi, instituţii, 
organizaţii, politici etc.), Această analiză se referă la factorii externi - evenimente, 
condiţii, decizii etc. - aflaţi în afara controlului proiectului, în legătură cu care în c.l. se 
identifică presupoziţiile importante. Un design realist de program/proiect de dezvoltare 
presupune elaborarea „arborelui obiectivelor” (presupoziţiile importante) pornind de la 
activităţi către nivelurile superioare, până la scopul de dezvoltare vizat. 



Presupoziţii privind 
factorii externi relevanţi 
Presupoziţii privind 
factorii externi relevanţi 
Presupoziţii privind 
factorii externi relevanţi 


Presupoziţiile au rolul de a clarifica în ce măsură succesul programului/proiectului 
depinde de factori externi şi, în cazul anumitor donori (de exemplu, Canadian Development 
Agency), de a defini ce înseamnă „forţă majoră” pentru respectivul program/proiect. Pre¬ 
supoziţiile privind factorii externi sunt formulate în termeni pozitivi (de exemplu, fermierii 
vor avea acces la credite, politica agricolă va fi schimbată pentru a favoriza consolidarea 
proprietăţilor agricole mijlocii) şi se referă doar la factorii externi importanţi care au o 
probabilitate mare să intervină, însă exceptându-i pe cei care vor interveni aproape cu 
siguranţă şi pe cei care ar „ucide” proiectul înainte de începerea acestuia. 

în logica c. I ., dacă presupoziţiile de la nivelul activităţilor se dovedesc a fi corecte, 
atunci implementarea activităţilor duce la obţinerea rezultatelor aşteptate şi aşa mai 
departe se trece de la fiecare nivel la nivelul superior. în fapt, nucleul c.l. îl constituie un 
„model logic temporal” alcătuit dintr-un sistem ierarhic de ipoteze, conform căruia: în 
condiţiile date de factorii externi relevanţi, implementarea activităţilor va duce la livrarea 
rezultatelor, livrarea rezultatelor va duce la atingerea obiectivelor specifice, iar atingerea 
obiectivelor specifice va contribui semnificativ la realizarea scopului de dezvoltare. 

Dar pentru a afla dacă şi în ce măsură se trece de la un nivel al matricii la nivelul 
ierarhic superior (de la activităţi la rezultate, de la rezultate la obiective sau de la 
obiective la scop), matricea c.l. include indicatori obiectiv verificabili. Aceşti indicatori 
au deci rolul de a preciza evidenţele empirice care arată că activitatea, rezultatul, 
obiectivul sau scopul au fost atinse. Astfel, indicatorii precizează grupurile-ţintă şi 
grupurile de suport, cantitatea şi calitatea beneficiilor, perioada şi locaţia. Spre exemplu, 
să considerăm unul dintre Obiectivele de Dezvoltare ale Mileniului pentru România până 
în 2009/2015. Scopul acestora este dezvoltarea umană durabilă. Obiectivul 4 presupune 
reducerea mortalităţii infantile, care este operaţionalizat în trei „ţinte” (rezultate aşteptate, 
în limbajul c.l.), dintre care ţinta 9 are asociat următorul indicator: 





CADRUL LOGIC {LOGICAL FRAMEWORK) 


80 


Indicator 

Rata mortalităţii copiilor cu vârsta între 1 şi 4 ani 

Cantitate 

înjumătăţirea ratei mortalităţii copiilor de 1-4 ani 

Calitate 

- 

Perioadă 

între anii 2002 şi 2015 

Locaţie 

România 


Indicatorii incluşi în matricea c. /. furnizează baza pentru activităţile de monitorizare 
şi evaluare (vezi monitorizare şi evaluare). Prin urmare, ei trebuie să fie: SMART - 
specifici, măsurabili, realişti, relevanţi şi programaţi în timp, valizi, fideli, senzitivi 
(inclusiv la aspecte de gen), cost-eficienţi, actuali şi adecvaţi. 

Pentru utilizarea indicatorilor, matricea c.l. cere în coloana „mijloace de verificare” 
identificarea încă dinainte de începerea programului/proiectului a surselor de informaţii 
şi a metodelor ce urmează a fi folosite. Astfel, trebuie identificate : Ce informaţie trebuie 
colectată ? De către cine ? Cu ce frecvenţă ? Prin ce metode ? Există informaţii dispo¬ 
nibile culese cu regularitate (cum sunt datele statistice furnizate de INS, ministere, 
agenţii, institute de cercetare, ONG-uri etc.)? Sunt datele disponibile valide şi fidele? 
Costurile culegerii datelor se încadrează în bugetul stabilit ? Dacă pentru un indicator nu 
sunt identificate mijloacele de verificare, atunci indicatorul respectiv trebuie schimbat. 

Mai ales donorii consideră metoda c. /. ca parte integrantă a sistemului de management 
bazat pe rezultate, ale cărui elemente-cheie sunt (Binnendijk, 2000, p. 4): 


1. Identificarea unor obiective (rezultate) clare şi măsu¬ 
rabile cu ajutorul CL. 

2. Selectarea indicatorilor cu ajutorul cărora să fie 
măsurat progresul către atingerea obiectivelor. 

3. Stabilirea unor ţinte clare pentru fiecare indicator, cu 
ajutorul cărora este evaluată performanţa. 

4. Dezvoltarea unor sisteme de monitorizare a perfor¬ 
manţei care să colecteze cu regularitate date privind 
rezultatele obţinute. 

5. Revizuirea, analizarea şi raportarea rezultatelor prin 
raportare la ţintele planificate 

6. Integrarea evaluărilor pentru a obţine informaţii 
despre performanţele obţinute, complementare celor fur¬ 
nizate de sistemele de monitorizare. 

7. Utilizarea informaţiilor despre performanţe în cadrul 
proceselor de luare a decizie şi de învăţare instituţională, 
precum şi diseminarea acestora către celelalte părţi 
interesate şi parteneri. 

Dale (2003) arată că există o distincţie netă între matricea c.l., care sintetizează 
principalele elemente ale unui program/proiect, şi abordarea c.l., care face referire la 
întregul proces de planificare prin care matricea este completată. Matricea c.l. este 
general acceptată ca fiind (în ciuda unor variaţii în terminologie, de exemplu, „ţintă” în 
loc de „scop”, „efecte” în loc de „rezultate”) o formă standard rezonabilă de prezentare 
(de obicei, spre finanţare) a unui program/proiect de dezvoltare. Abordarea c./. este însă 


Planificare 

strategică 


Măsurarea 

performanţei 


Sistemul de 
management 
bazat pe 

rezultate 

-• 

controversată, căci pune la baza procesului de planificare atingerea consensului între 
toate părţile interesate, asupra fiecărui element al matricei. Mai ales în cadrul programe¬ 
lor/proiectelor de dezvoltare care includ un număr mare de părţi interesate, mobilizarea 
şi negocierile între părţi sunt dificil de realizat, necesită mult timp, resurse umane şi de 
energie considerabile. în schimb, duc la un rezultat fragil (căci orice schimbare poate 
conduce la noi negocieri) şi atât de complex încât sumarizarea sub forma matricei ajunge 
să funcţioneze ca un pat al lui Procust. De aceea, doar o parte dintre donori, guverne şi 
ONG-uri utilizează abordare c.l ., adică includ procese participative sau o analiză a 
părţilor interesate ( stakeholder ctnalysis). 

Metoda c.l ., deşi impusă de majoritatea donorilor şi populară în rândul ONG-urilor, 
este controversată. Atât baza teoretică a abordării, cât şi modul concret de aplicare sunt 
puternic criticate mai ales de reprezentanţi ai comunităţii academice (de exemplu, Gasper, 
2000; Dale, 2003 ; Hailey şi Sorgenfrei, 2004 ; Bakewell şi Garbutt, 2005). Principala 
critică adusă cadrului teoretic al metodei c.l. se referă la faptul că „modelul logic 
temporal” descris mai sus este liniar. Or, în realitate, date fiind punctul de pornire 
(starea de fapt, diagnoza iniţială a problemei) şi punctul final (exprimat de scop/ 
obiective), rutele posibile sunt multiple, nu există o unică rută „cea mai bună”, ci ruta 
optimă de dezvoltare depinde de un număr impresionant de factori aflaţi în afara 
controlului programului/proiectului. 

Simplitatea este principalul punct tare al c.l., căci prezintă în mod logic şi concis 
principalele elemente ale unui program/proiect. C.l. este deci o simplificare şi devine 
„periculos când nu este văzut ca atare” (Gasper, 2000, p. 17). O altă critică adusă c.l. 
din perspectiva modului în care este aplicat se referă la faptul că adesea matricea c.l. 
devine parte a unui contract (între finanţator şi finanţat), ceea ce duce la pierderea 
flexibilităţii de revizuire sau ajustare, mai ales în cazurile în care este rezultatul unor 
procese de negociere între mai multe părţi interesate. Astfel, matricea c.l. „forţează” 
păstrarea parcursului planificat, puterea de a încorpora consecinţele neaşteptate şi 
eventualele rute neintenţionate fiind extrem de limitată. Mai mult, arată Gasper (2000), 
concentrarea c.l. pe rezultatele pozitive aşteptate nu facilitează reflecţia pe marginea 
consecinţelor neaşteptate, mai ales a celor negative. Acest aspect devine cu adevărat 
problematic în cazurile în care c.l. este aplicat în evaluarea şi analiza impactului pro¬ 
gramului/ proiectului. 


Manuela Sofia STĂNCULESCU 


Calitatea vieţii 

9 

Calitatea vieţii (c. v.) se referă la caracterul mai mult sau mai puţin bun sau satisfăcător 
al vieţii oamenilor. Expresia, o reunire de termeni cu cele mai favorabile conotaţii 
posibile, este inclusă tot mai mult în vocabularul cotidian, dar şi al decidenţilor în 
domeniul dezvoltării sociale. Faptul de a avea „o viaţă de calitate” este în mod firesc 
dezirabil, mai ales datorită puternicului accent pe care societatea contemporană îl pune 
pe experienţa nemijlocită a vieţii, asociind trăirea cu vitalitatea şi dinamismul, pe de o 
parte, dar şi pe calitate (a produselor, serviciilor, ş.a.m.d.), considerată unul dintre cele 

mai importante criterii de evaluare a activităţii organizate. Pe de altă parte, publicul pare 
să se considere tot mai îndreptăţit să-şi manifeste prin satisfacţie sau insatisfacţie evaluarea 
condiţiilor de viaţă, în calitate de „beneficiar” al programelor şi politicilor. Astfel, asigu¬ 
rarea unei calităţi a vieţii cât mai ridicate pentru populaţie devine scopul ultim al dez¬ 
voltării sociale (Simon, apud Morse, 2004). 

Conceptul de c.v. apare în secolul XX, baza lui fiind însă clădită anterior în cadrul 
unor domenii ale cunoaşterii şi acţiunii precum filosofia, ştiinţele sociale şi politica. în 
filosofia antică, Platon şi Aristotel critică pretenţiile lui Aristip din Cirene şi ale altor 
reprezentanţi ai hedonismului că o viaţă bună este aceea care oferă cât mai multă plăcere. 
Platon insistă că oamenii pot fi fericiţi doar într-o cetate bine organizată, deschizând un 
lung şir de reflecţii asupra rolului statului în crearea bunăstării individuale. Lui Aristotel 
i se datorează însă prima analiză aprofundată a conceptului de viaţă bună. Eudaimonia - 
tradusă oarecum forţat ca fericire, ce provine de la latinescul felicitas -, pe care Aristotel 
o ridică la rangul de valoare umană supremă, nu este o stare psihologică, ci o acţiune 
întreprinsă de om cu scopul de a trăi în acord cu propriul eu, adică de a-şi realiza 
potenţele. Pentru filosoful antic, conceptul de viaţă bună este însă multidimensional; el 
presupune existenţa a suficiente bunuri exterioare : bunăstare materială, sănătate, prie¬ 
teni, noroc, într-o măsură suficientă ca să permită practicarea virtuţilor morale, ca şi a 
celor intelectuale. 

în perioada modernă, paradigma hedonistă revine însă în forţă odată cu Iluminismul 
şi capătă o sinteză în utilitarism. Principiul celei mai mari fericiri propus de Jeremy 
Bentham, care conchide că scopul acţiunii societăţii trebuie să fie asigurarea celei mai 
mari fericiri - înţeleasă ca plăcere şi absenţa suferinţei - pentru cât mai mulţi oameni va 
influenţa concepţia teoriei economice contemporane de fericire ca utilitate şi va inspira 
în bună măsură politicile sociale contemporane. 

în secolul XX, problematica vieţii bune este însă preluată în forţă de numeroase alte 
domenii ale cunoaşterii: sociologia, urbanismul, geografia socială, asistenţa socială, 
ştiinţele mediului şi nu în ultimul rând ştiinţele medicale. Astfel, sociologia va fi chemată 
să evalueze schimbările sociale luând în calcul factori care ţin de coeziunea socială, 
educaţie, cultură, criminalitate ş.a.m.d. în ştiinţele mediului au fost dezvoltaţi numeroşi 
indicatori ai calităţii mediului natural, ca şi ai capacităţii societăţii de a deslaşura 
activităţi economice care să nu primejduiască bunăstarea şi chiar viaţa generaţiilor 
viitoare (dezvoltare durabilă). în ştiinţele medicale, c.v. este înţeleasă în relaţie cu 
beneficiile sau daunele fizice, psihice şi sociale aduse de boală, dar şi de actul medical. 
Numărul de articole publicate în acest domeniu este impresionant: o căutare în baza de 
articole medicale Pubmed generează peste 54.000 de rezultate. 

Nu trebuie uitate nici sensibilitatea şi aşteptările în schimbare ale omului modern. 
Arta şi literatura secolului XX le vor da glas în modurile cele mai diverse. Chiar şi când 
se vor centra pe contrariul fericirii, răzbate interogaţia asupra dreptului uman la fericire 
şi la limitele acesteia. în planul acţiunii publice, apare ideea că instituţiile guvernării tre¬ 
buie să răspundă în faţa cetăţenilor pentru modul cum s-au ocupat de interesele publice, 
într-adevăr, Secolul Luminilor aduce după sine conştiinţa tot mai clară că politicul are o 
implicare profundă în crearea bunăstării oamenilor. Revoluţia americană înscrie în 
programul său dreptul la fericire, iar ideologiile politice cele mai influente - liberalismul 
şi socialismul - propun căi societale divergente de atingere a ei. Amândouă au fost supuse 
criticilor: liberalismului i s-au reproşat excesele societăţii de consum, transformarea 

bunurilor colective în mărfuri şi atomizarea societăţii, iar socialismului, ineficienţa 
economică şi nivelarea socială. 

Conceptul de c. v. apare în discursul politic în ţările avansate după jumătatea secolu¬ 
lui XX, când monopolul abordării economice a dezvoltării nu mai putea fi păstrat, iar 
celelalte ştiinţe, în special sociologia şi ştiinţele mediului, deveneau tot mai credibile în 
critica lor asupra efectelor colaterale devastatoare ale dezvoltării accelerate, precum 
distrugerea mediului natural şi a relaţiilor sociale. Discursul ştiinţific al c.v. se afirma ca 
un „corectiv al relaţiilor sociale existente” (Zamfir, 1990a). PIB, pe de altă parte, nu mai 
oferea un instrument facil de evaluare a calităţii societăţii americane care, după cel de-al 
doilea război mondial, cunoştea o bogăţie fără precedent, dar şi procese complexe şi 
uneori păgubitoare de schimbare socială, greu de explicat sau de prevăzut. Practic, 
indicatorii sociali (vezi măsurarea dezvoltării sociale : indicatori ai dezvoltării sociale) 
apar sub impulsul necesităţii măsurării efectelor aşteptate ale progresului tehnic generat 
de programul spaţial american (Land, 2000). Lyndon Johnson este politicianul care 
foloseşte primul termenul de c.v. în discursul său despre Marea Societate. începând cu 
anii ’70 apar numeroase lucrări cuprinzând evaluări globale ale c.v. americanilor. Se 
înfiinţează o societate ce reuneşte specialiştii în domeniu (ISQOLS - International Society 
for Quality-of-Life Studies), şi editează prestigiosul jurnal Social Indicators Research. 

Foarte repede, preocuparea trece în Europa, unde în cele mai avansate state, precum 
Germania, Suedia sau Olanda, apar primele rapoarte sociale, colecţii organizate de 
indicatori şi publicate în volume în care sunt incluse analize comparative ale nivelurilor 
şi tendinţelor realizate de sociologi şi statisticieni, efortul sociologilor de a monitoriza 
dezvoltarea luând în considerare atât aspectele obiective, cât şi pe cele subiective. Influenţa 
se întinde şi în Europa de Est, unde Rudolf Andorka, în Ungaria, şi Cătălin Zamfir, în 
România, întreprind cercetări de c.v. încă de la sfârşitul anilor ’70. în România, aceste 
studii au căpătat o adevărată tradiţie după 1990, când se înfiinţează, sub egida Academiei 
Române, Institutul de Cercetare a Calităţii Vieţii (ICCV) care întreprinde cercetări 
periodice de monitorizare (Mărginean, 1990-2006), dând un impuls puternic învăţă¬ 
mântului şi cercetării în domeniu. O multitudine de lucrări pe această temă sunt publicate 
în revista de profil Calitatea vieţii, editată de Academia Română. 

Revenind în America, politica Guvernului Reagan, caracterizată, în contextul rece¬ 
siunii economice, prin drastice reduceri ale tuturor cheltuielilor sociale, marchează o 
cotitură în acest trend ascendent al dezvoltării cercetărilor de c.v. . SUA nu mai întreprind 
rapoarte sociale federale, dar apar o mulţime de studii cu arie tematică mai restrânsă, 
beneficiind de o finanţare privată şi locală. Se realizează rapoarte de dezvoltare şi de c.v. 
ale regiunilor şi oraşelor. Mai ales în SUA, Canada şi Australia, dar şi la nivel global 
apar tentative de a ierarhiza oraşele şi regiunile după criteriile c. v. pe care o oferă, cu 
efecte însemnate pe plan politic. Astăzi, în conştiinţa publică, liderii comunităţilor sunt 
tot mai mult consideraţi a fi responsabili de c.v. membrilor acestora. 

Conceptul actual de c.v. are un caracter complex şi multidimensional, bazându-se pe 
recunoaşterea faptului că îmbunătăţirea c.v., atât la nivel societal, cât şi personal, 
presupune progrese în toate domeniile. Componente precum mediul fizic şi cel economic 
(nivelul de trai) sunt, desigur, foarte importante, dar aspectele care ţin de viaţa socială, 
cultură, politică ş.a.m.d. trebuie şi ele luate în considerare. De aceea este foarte 
importantă conceperea de sisteme de indicatori care să acopere întreaga gamă de 
dimensiuni ale vieţii. De exemplu, sistemul românesc de indicatori de c.v. cuprinde 21 

de dimensiuni: persoana, populaţia, mediul natural, aşezările umane, locuinţa, mediul 
social, familia, ocuparea, c.v. de muncă, resurse macroeconomice pentru nivelul de trai, 
veniturile, consumul, serviciile pentru populaţie, gospodăria, învăţământul, asistenţa 
sanitară, cultura, asigurările şi asistenţa individuală, timpul liber, calitatea mediului 
politic, instituţiile de stat şi ordinea publică (Mărginean, 2005, p. 35). 

Unele dimensiuni sunt măsurate prin indicatori sociali calculabili la nivelul societăţii 
ca întreg (de exemplu, rata şomajului), iar alţii prin indicatori măsuraţi la nivelul indivi¬ 
dului, prin anchete (încrederea în instituţii). De domeniile personale este răspunzător 
direct şi nemijlocit individul - bunăstarea personală, viaţa de familie etc. -, iar cele 
publice sunt rodul interacţiunii dintre oameni sau al acţiunii instituţiilor: viaţa politică, 
relaţiile dintre oameni, bunăstarea socială, siguranţa din locurile publice ş.a.m.d. Studii 
aprofundate au dovedit că domeniile personale (precum familia) sunt în general mai bine 
evaluate decât cele societale (precum viaţa politică), una dintre explicaţiile propuse fiind 
aceea că evaluarea propriei persoane şi a domeniilor apropiate ei este reglată de procese 
psihologice care urmăresc menţinerea unei imagini de sine ridicate. 

Măsurarea c.v. se face atât prin abordări obiective, cât şi subiective. Condiţiile obiec¬ 
tive în care trăieşte individul formează ceea ce numim nivel de trai, fiind măsurabile la 
nivel individual prin indicatori de stare, adică variabilele factuale din chestionare, sau, 
la nivel agregat, prin indicatori obiectivi. Dimensiunea subiectivă reprezintă modul cum 
aceste aspecte verificabile ale vieţii se reflectă în conştiinţa individuală. Domeniile rele¬ 
vante ale vieţii primesc o evaluare din partea omului însuşi, în termeni de bune-rele sau 
satislăcătoare-nesatisfăcătoare, ceea ce permite măsurarea indicatorilor subiectivi, prin 
întrebări specifice incluse în anchetele sociologice. în plus, evaluarea aceasta nu este 
perfect dependentă de condiţiile obiective. De aceea trebuie să avem acces la subiecti¬ 
vitatea individuală, la ansamblul de credinţe, valori, aspiraţii, cutume ce generează 
criterii specifice de evaluare a condiţiilor de viaţă, ca şi la procesele cognitive şi afective 
inerente oricărei aprecieri a domeniilor semnificative. Dacă nu luăm în considerare 
componentele subiective ajungem la situaţia paradoxală descrisă de Haas (1999, p. 730) 
când, consultând o femeie în vârstă aflată de şase luni în stare de moarte cerebrală, fără 
să răspundă la stimuli şi uitată de prieteni şi rude intr-un spital de recuperare, constată 
că: „Inima ei este în regulă, plămânii sunt OK, rinichii par să funcţioneze, iar greutatea 
ei este stabilă. Cantitatea din tuburile prin care este hrănită corect calculată. Personalul 
reuşeşte să-i menţină integritatea pielii”. A pretinde că pacientul în cauză are o viaţă 
bună apare, în modul cel mai izbitor, complet greşit. Pe orice scală de măsură, c.v. aces¬ 
tuia ar fi egală cu zero, pentru că, în absenţa conştiinţei individuale, conceptul nu are 
sens. Desigur, măsurile obiective par să ridice cele mai puţine probleme de validitate sau 
fidelitate. De exemplu, într-o economie cu un grad mare de monetarizare, venitul reflectă 
cel mai corect bunăstarea materială a acelei gospodării. Totuşi, pentru unele domenii cu 
greu putem găsi modalităţi obiective de măsură, fie pentru că ele pur şi simplu nu există - 
să luăm, de pildă, cazul prieteniei -, fie pentru că nu avem un consens asupra nevoilor 
specifice ale indivizilor. Atunci se apelează la măsuri subiective, adică la rapoartele 
subiecţilor. Acestea constau, la rândul lor, în: 

- indicatori de evaluare a calităţii percepute a vieţii, reprezentând modul cum indivizii 
îşi evaluează propriile domenii ale vieţii (indicatori sectoriali sau particulari), dar şi 
viaţa ca întreg (indicatori globali, obţinuţi prin însumarea diferitelor evaluări ale 
sferelor vieţii); 

- indicatori de satisfacţie cu viaţa, care măsoară satisfacţia pe care o au indivizii cu 
domeniile vieţii sau cu viaţa ca întreg ; 

- indicatori de fericire, o „înregistrare a gradului de plinătate, exaltare, bucurie 
accentuată, fericire/nefericire, disperare, nenorocire al unei populaţii” (Zamfir, 1993, 
p. 747). 

în practică este însă greu, dacă nu imposibil să deosebim măsurile de evaluare de cele 
de satisfacţie. Satisfacţia reprezintă ea însăşi o evaluare a unui domeniu. Sunt mulţumit 
de locuinţa mea fiindcă mi se pare bună, şi invers : mi se pare bună fiindcă sunt mulţumit 
de ea. Pe de altă parte, indicatorii de satisfacţie cu viaţa ca întreg şi cei ai fericirii sunt 
cunoscuţi sub numele de indicatori ai bunăstării subiective. 

întrucât între indicatorii subiectivi şi cei obiectivi nu se înregistrează o concordanţă 
perfectă, există o multitudine de teorii care modelează relaţia dintre aceştia. La nivel 
individual, opinia cea mai răspândită este că bunăstarea subiectivă se compune pe baza 
contribuţiei satisfacţiei cu domeniile relevante ale vieţii (locuinţă şi vecinătate, viaţa de 
muncă, viaţă de familie, relaţiile cu ceilalţi ş.a.m.d.). Acest model este cunoscut şi sub 
numele de modelul bottom-up (de jos în sus) şi este sociologic: condiţiile vieţii 
individului îi determină şi modul cum este mulţumit sau fericit cu viaţa lui ca întreg. Pe 
de altă parte, variabilele care ţin de poziţia în societate (sex, vârstă, educaţie etc.) explică 
puţin din variaţia bunăstării subiective, ceea ce i-a determinat pe unii specialişti să 
propună un model opus, top-down (de sus în jos), în care satisfacţia cu viaţa ca întreg, 
influenţată de variabile dispoziţionale şi de trăsături psihologice, precum extroversia are 
efect asupra evaluării diferitelor domenii ale vieţii. De exemplu, persoanele fericite tind 
să-şi evalueze mai pozitiv diferitele aspecte ale vieţii. La limită, s-a afirmat că fericirea 
individuală este predeterminată biologic: de exemplu, un studiu asupra gemenilor 
monozigotici crescuţi separat a relevat că fericirea lor este corelată în proporţie de 
aproximativ 80% (Lykken şi Tellegen, 1996, p. 186), cu alte cuvinte că depinde foarte 
puţin de condiţiile diferite prin care au trecut aceştia. 

Predicţia teoriilor biologice este că bunăstarea subiectivă este o trăsătură stabilă. în 
realitate, această variabilă „este destul de stabilă pe termen scurt, dar nu şi pe termen 
lung, nici în mod relativ şi nici absolut” (Veenhoven, 1994, p. 101). Teoria acestui autor, 
numită a oportunităţilor pentru o viaţă bună , afirmă că o persoană este fericită când 
ofertele societăţii sunt de calitate, iar cererile acesteia sunt rezonabile. Ea este cel mai 
bine testată în comparaţii internaţionale: statele cu cel mai mare PIB au şi fericirea 
medie cea mai ridicată (de pildă, în Europa, corelaţia între nivelurile acestor variabile 
este de aproximativ 0,85). Acest lucru se datorează însă şi faptului că bogăţia societăţii 
se distribuie prin intermediul bunurilor publice (de exemplu, infrastructură, transporturi, 
servicii de sănătate de calitate) şi este corelată pozitiv cu nivelurile condiţiilor nonmate- 
riale, precum libertatea religioasă, culturală, politică şi economică. Variabilitatea atât de 
mare a fericirii între indivizi şi grupuri nu poate fi explicată decât prin faptul că cel mai 
important factor care o afectează îl reprezintă condiţiile legate de mediul socioeconomic. 

De o anumită susţinere teoretică beneficiază şi teoriile standardelor relative. Michalos 
(1985) găseşte că satisfacţia cu diferite domenii de viaţă este influenţată de o diversitate 
de comparaţii intra- şi interpersonale, precum cea cu starea din trecut sau cea cu propriile 
aspiraţii ( teoria discrepanţelor multiple). Formularea cea mai elaborată o găsim în teoria 
comparării, propusă de Brickman şi Campbell (1971), care prezice că oamenii se adap¬ 
tează circumstanţelor. Autorii găsesc că nivelurile satisfacţiei cu viaţa ale câştigătorilor 

la loterie şi ale celor care au suferit infirmităţi importante revin, după o anumită 
perioadă, la niveluri dacă nu identice, cel puţin uşor mai ridicate, respectiv mai scăzute 
faţă de cele de dinaintea momentului când evenimentele respective au avut loc. Această 
presupusă „capcană hedonică”, în care progresele materiale şi sociale nu se răsfrâng 
asupra indivizilor din cauza faptului că aceştia îşi schimbă aspiraţiile pe măsura satisfa¬ 
cerii nevoilor, nu exclude însă faptul că dezvoltarea socială aduce după sine o c.v. mai 
mare, inclusiv la nivel subiectiv. 

Rezumând, c.v. este un concept contemporan care uneşte preocupările individuale 
pentru obţinerea fericirii cu obiectivele politice ale unei societăţi bazate pe respon¬ 
sabilitatea autorităţilor în faţa cetăţeanului şi devine din ce în cel mai mult un scop al 
dezvoltării sociale. Evaluarea calităţii vieţii se face la nivel individual şi social, urmărind 
o gamă largă de dimensiuni surprinse prin măsuri obiective şi subiective. 

Sergiu BĂLŢĂTESCU 


Capital simbolic 

Capitalul simbolic ( c.si .) reprezintă „orice tip de proprietate (orice tip de capital fizic, 
economic, social, cultural) care este percepută de agenţii sociali [...] astfel încât aceştia 
sunt capabili să o cunoască, să o recunoască şi să îi acorde valoare” (Bourdieu, 1999, 
p. 85). Termenul c.si. a fost introdus în sociologie de sociologul francez Bourdieu. Spre 
deosebire de celelalte tipuri de capital, cel simbolic nu există în sine, ci este o realitate 
latentă menită să pună în valoare potenţialităţile individuale preexistente. C.si. este 
reprezentat de „orice formă de capital utilizată în scopul obţinerii de foloase, graţie nu 
capitalului în sine, ci reprezentării asupra sa, legitimităţii pe care acesta o conferă pose¬ 
sorului în faţă celorlalţi” (Voicu, 2005, p. 156). în esenţă, capitalul simbolic este elemen¬ 
tul care ajută la valorificarea celorlalte tipuri de capital, la adaptarea şi punerea în valoare 
în funcţie de situaţie a capitalului economic sau social în vederea atingerii scopurilor 
dorite. C.si. nu numai că ajută la valorificarea celorlalte tipuri de capital, dar se poate 
converti în ele, la fel cum şi capitalul economic sau social se poate converti în c. si. 

De exemplu, o persoană care este mai bine informată cu privire la legislaţia în 
vigoare, având studii în domeniul dreptului (adică un stoc de capital uman crescut), va 
fi utilă comunităţii căreia îi aparţine, furnizând expertiză de specialitate în elaborarea 
unor proiecte de dezvoltare comunitară. Expertiza pe care o are îi conferă o poziţie 
privilegiată în cadrul grupului, dobândind respect din partea celorlalţi. în acest caz, 
capitalul uman se converteşte în c.si ., cunoştinţele în prestigiu social. însă faptul că 
membrii comunităţii respective au valorizat cunoştinţele persoanei respective reprezintă 
esenţa c.si. într-un context cultural şi social diferit, în care stocul de cunoştinţe al 
persoanei nu ar fi fost considerat valoros de către membrii societăţii, capitalul uman nu 
s-ar mai fi convertit în cel simbolic, iar prestigiul persoanei respective nu s-ar mai fi 
datorat cunoaşterii pe care o deţine. 

Dacă putem defini capitalul uman prin „a şti”, pe cel social prin „a fi” (în relaţie cu 
alte persoane) şi pe cel economic prin „a avea”, c.si. înseamnă „a crede” (Sandu, 1996). 
Autorul arată că, urmând linia lui Bourdieu, conceptul de c.si. trimite la valori sociale. 

care sunt „entităţi culturale ce se pot converti în bunuri materiale, productivitate, putere” 
(Sandu, 1999, p. 29). Valorile reprezintă esenţa c.si ., fiind elementul determinant care 
potenţează/pune în valoare celelalte tipuri de capital. De exemplu, în cazul unor comuni¬ 
tăţi de tip tradiţional, educaţia formală a fetelor nu este deloc valorizată. în schimb, este 
valorizată imaginea femeii ca mamă şi soţie. Din acest motiv, femeile care aparţin acestor 
comunităţi şi acumulează un stoc ridicat de educaţie formală (de tip studii universitare), 
însă nu s-au căsătorit de timpuriu şi nu au copii, nu beneficiază de prestigiu social în 
comunitatea de provenienţă, pentru că această comunitate valorizează familia şi copiii, 
nu cariera universitară. în acest context, c.si. este ceva care există „în ochii celui care 
priveşte”, potenţând sau, dimpotrivă, devalorizând caracteristicile individuale, esenţa sa 
rămânând valorile sociale. 

La nivel social, valorile sunt realităţi sociale latente care nu pot fi direct măsurate şi 
au un anumit grad de stabilitate în timp (Voicu, 2002 ; Easter, Mohler, Vinken, 2006). 
Valorile sunt transmise prin procesul de socializare şi caracteristice unei anumite gene¬ 
raţii, modificându-se la nivel social odată cu schimbarea generaţiilor (Inglehart, 1990, 
1997 ; Easter, Mohler şi Vinken, 2006). Cu toate acestea, sistemele individuale de valori 
sunt suficient de flexibile şi se transformă pe parcursul vieţii individuale în funcţie de 
contextele social, economic, politic, reflectând evoluţiile marcante din societate. 

Numeroase studii indică relaţia dintre dezvoltarea socială şi schimbarea c. si. la nivel 
social. Dezvoltarea socială este însoţită de schimbarea tipului de c.si. Practic, orice 
evoluţie de la un tip de societate la altul este însoţită de o transformare a câmpului 
valorilor individuale şi a modului în care este valorizat şi valorificat capitalul uman, 
social sau economic. Două abordări teoretice au încercat să explice relaţia care există 
între dezvoltare şi evoluţia valorilor sociale. Una face referire la trecerea de la colectivism 
la individualism valoric, în contextul evoluţiei de la societăţi tradiţionale la cele moderne, 
cu un grad crescut de complexitate instituţională şi socială. Cea de-a doua orientare 
abordează schimbarea valorică în termenii trecerii de la materialism la postmaterialism 
valoric, simultan cu evoluţia societăţilor pe axa tradiţional-modern-postmodern. 

Prima abordare pune în relaţie trecerea de la societăţile sărace predominant agrare, în 
care viaţa socială se desfăşoară preponderent în comunităţi rurale mici la societăţile 
urbanizate (bogate, cu un nivel de dezvoltare şi de complexitate socială ridicat) cu 
schimbarea valorică de la colectivism la individualism (Triandis et al ., 1993). Cele două 
dimensiuni individualism-colectivism formează un continuum pe care pot fi ordonate 
societăţile umane, cei doi poli fiind însă tipuri ideale (Schwartz, 1990). Supravieţuirea 
societăţilor agrare, sărace, depinde de coeziunea socială şi de subordonarea individuală 
faţă de scorurile grupului. în satele sărace din societăţile agrare sau în oraşele fortificare 
din Evul Mediu, supravieţuirea individului era strâns legată de cea a grupului. Obţinerea 
unei recolte agricole bune era scopul căruia i se subordonau indivizii, subordonare 
manifestată şi în cazul oraşelor-cetate atacate de către inamici. Astfel, se dezvoltă o serie 
de orientări valorice colectiviste, în care scopurile individuale sunt în mare măsură 
subordonate scopurilor grupului de apartenenţă. Grupurile primare, precum familia 
extinsă, vecinătatea sau grupurile de muncă se bucură de o valorizare deosebită, individul 
fiind subordonat scopurilor acestor grupuri. Socializarea în culturile colectiviste pune 
accentul pe tradiţie, obedienţă, datorie, sacrificiu pentru grup, cooperare, interdepen¬ 
denţă, acceptarea autorităţii (Triandis et al., 1993 ; Schwartz, 1990). 

în opoziţie, societăţile individualiste sunt cele bogate, urbanizate, caracterizate 
printr-un grad crescut de mobilitate socială şi geografică şi prin expunerea la mijloacele 

de comunicare în masă (Triandis et al., 1993). în aceste societăţi, apartenenţa la grup 
este multiplă şi mult mai fluidă, indivizii „migrând” geografic şi cultural de la un grup 
la altul în decursul vieţii. în acest context, dependenţa de grupul familiei sau al vecinătăţii 
nu mai este totală, persoanele dezvoltând identităţi culturale şi sociale multiple. Societăţile 
individualiste sunt caracterizate prin grupuri primare restrânse (de tipul familiei nucleare) 
şi prin relaţii sociale secundare în care oamenii dezvoltă obligaţii specifice de tip con¬ 
tractual (Schwartz, 1990). Societăţile individualiste dau prioritate scopurilor individuale 
faţă de cele ale grupului, punând accentul pe valori precum autodirecţionare, încredere 
de sine, independenţă şi creativitate. 

Pornind de la ideea de individualizare a valorilor sociale sub impactul modernizării, 
Ester, Halman şi De Moor (1994) arată că societăţile moderne sunt caracterizate de o 
individualizare a sistemelor de valori personale. Abordarea este puţin diferită de cea 
propusă de Schwartz şi Triandis, fiind practic o continuare a acesteia. Ideea de la care 
porneşte această abordare este că schimbarea socială spre modernism şi postmodernism, 
care a condus la apariţia unor societăţi individualiste, îl scoate pe individ de sub tutela 
grupului şi îl eliberează de constrângerile unei societăţi înalt normative şi uniformizatoare, 
în acest context, sistemele de valori individuale se transformă, se individualizează, fiecare 
persoană începând să-şi creeze o ierarhie proprie a valorilor, diferită de cea a altor mem¬ 
bri ai societăţii. Practic are loc un proces nu doar de individualizare a societăţilor, ci şi 
a sistemelor de valori individuale. 

Cea de-a doua abordare, propusă de Inglehart şi Welzel (2005) leagă procesul de 
schimbare valorică de cel de dezvoltare umană, înţeleasă că dezvoltare a capacităţilor şi 
oportunităţilor fiinţelor umane de a-şi baza vieţile pe alegerea liberă. în fapt, schimbarea 
valorică nu însoţeşte doar procesul de dezvoltare umană, ci este parte a acestui proces. 
Autorii arată că în societăţile sărace, în care oamenii nu pot să-şi satisfacă nevoile de 
bază, valorile dominante sunt cele ale supravieţuirii. Indivizii sunt interesaţi doar de 
supravieţuirea biologică şi dau prioritate valorilor materialiste precum: conformismul, 
obedienţa, evitarea riscului, valorizarea familiei şi supunerea faţă de autoritatea tradi¬ 
ţională, în special cea religioasă. Toate acestea sunt menite să protejeze individul de 
riscurile care ar putea să apară într-o situaţie necunoscută, însă îi reduc considerabil 
capacitatea de a acţiona în virtutea propriilor dorinţe şi a alegerilor individuale. 

în opoziţie, în societăţile bogate, cu un nivel crescut de dezvoltare, indivizii pot să-şi 
satisfacă nevoile de bază cu uşurinţă, nefiind expuşi riscului foametei, al deprivării de 
locuinţă sau al îmbolnăvirilor. Societatea este suficient de bogată, astfel încât aproape 
toţi membrii ei pot să aibă o viaţă la limita decenţei, iar supravieţuirea nu mai constituie 
un scop în sine. în acest context oamenii devin mai puţin supuşi constrângerilor sociale 
şi pot să-şi exprime mai liber propria personalitate. Valorile sociale caracteristice sunt 
cele de tip postmaterialist, de tipul autoexprimării individuale, preocupării pentru calita¬ 
tea vieţii, pentru calitatea mediului, pentru toleranţă. în centrul acestui tip de societate 
se află posibilitatea de alegere liberă individuală. în esenţă, trecerea de la sărăcie la 
bunăstare se traduce prin creşterea posibilităţii de alegere individuală, care este însăşi 
esenţa procesului de dezvoltare umană. 

Capital social 


Capitalul social ( c.so .) este un concept dezvoltat în anii ’90 în analizele sociologice şi 
promovat în proiectele de dezvoltare socială şi comunitară. Răspândirea acestui concept 
se datorează în mare măsură rolului important acordat acestei resurse în proiectele Băncii 
Mondiale. în acest context s-a conturat concepţia conform căreia existenţa unui stoc 
important de c.so. la nivelul unei comunităţi/societăţi reprezintă o condiţie a dezvoltării 
sociale. Filosofia pe care se fundamentează această poziţionare a c.so. în centrul 
proiectelor de dezvoltare socială se bazează pe sublinierea importanţei unor atribute ale 
formaţiunilor sociale cum ar fi: intensitatea şi calitatea relaţiilor, nivelurile şi tipurile de 
încredere, normele, toleranţa în realizarea cu succes a acţiunilor colective. 

în măsura în care aprobarea, derularea şi evaluarea proiectelor, care au la bază această 
filosofie de dezvoltare, includ conceptul de c.so., se pune problema majoră a definirii 
clare, a stabilirii criteriilor şi instrumentelor de măsurare a acestuia. Mai mult, este 
necesară identificarea tipurilor şi formelor de c. so ., a proprietăţilor şi modalităţilor în 
care acesta poate fi generat. Deşi instituţiile interesate (în special Banca Mondială) au 
dezvoltat cercetări şi lucrări proprii pe tema c. so ., conceptul a fost analizat în literatura 
sociologică înainte de a fi inclus în proiectele de dezvoltare socială. 

Prima utilizare a termenului este atribuită Lydei Judson Hanifan (1916), într-o analiză 
a importanţei bunei credinţe, simpatiei, a interacţiunii sociale şi a reunirii acestora într-o 
resursă necesară oricărei iniţiative constructive dintr-o comunitate. 

Deşi a beneficiat de o mare varitate de definiţii, c.so. păstrează o notă comună şi 
anume accentuarea ideii de resursă disponibilă individului sau unei formaţiuni sociale. 
Dacă ideea de resursă este clară, situarea acesteia la nivelul relaţiilor şi structurii sociale 
ridică o serie de dificultăţi în ceea ce priveşte posibilitatea de observare, măsurare, 
înţelegere a modului în care se activează şi, cel mai important, a utilităţii. Desprinderea 
utilităţii este cel mai important aspect, în măsura în care, dacă vorbim despre o resursă, 
ne interesează cum ne putem folosi de aceasta, cum o putem creşte sau măcar menţine, 
şi evident care este convertibilitatea ei. 

Spre exemplu, cu un anumit capital economic (să presupunem o sumă de bani dispo¬ 
nibilă la un moment dat) putem achiziţiona ceva, îl putem investi, îl putem împrumuta. 
De asemenea, avem şi o idee despre modalităţile în care putem păstra, economisi aceşti 
bani, sau îi putem investi pentru a obţine şi mai mulţi. Nu în ultimul rând, avem în minte 
anumite bunuri, servicii, sau alte resurse în care îi putem transforma (convertibilitatea). 

în cazul c. so ., deprinderea modurilor în care poate fi folosit, a modalităţilor de men¬ 
ţinere, acumulare, sau transformare nu este simplă tocmai datorită localizării acestuia la 
nivelul relaţiilor şi structurilor sociale. 

Din cauza dificultăţilor amintite, eforturile de definire a c.so. s-au concretizat de cele 
mai multe ori în descrierea dimensiunilor operaţionale ale acestuia. Un exemplu de 
definiţie în acest sens este cea oferită de Putnam (1993, 2001, p. 188) care descrie c.so. 
prin referire la „...caracteristicile organizării sociale, cum ar fi încrederea, normele şi 
relaţiile ce pot îmbunătăţi eficienţa socială prin facilitarea acţiunii coordonate”. 

Analiza dimensiunilor c. so. s-a realizat în mod diferenţiat, în funcţie de nivelul indi¬ 
vidual sau colectiv al beneficiarilor. 

Indiferent însă dacă ne raportăm la nivelul individului sau al colectivităţii, dimensiu¬ 
nile c. so. pot fi clasificate în funcţie de natura mai mult sau mai puţin concretă, obser¬ 
vabilă, măsurabilă. Mai puţin observabile sunt acele dimensiuni care ţin de atitudinile, 
aprecierile şi evaluările individului. Astfel de dimensiuni sunt: încrederea şi toleranţa. 
Mai concrete şi observabile prin caracterul lor exterior indivizilor şi constrângător sunt 
acele dimensiuni referitoare la norme şi valori de cooperare sau reciprocitate, practici 
participative instituţionalizate. Dimensiunile care cunosc cel mai înalt grad de obiectivare 
sunt cele referitoare la reţele, relaţii şi forme de organizare. 


Capitalul social la nivel individual 

La nivel individual, c.so. se referă la resursele existente la nivelul relaţiilor şi reţelelor 
la care o persoană este conectată şi pe care aceasta reuşeşte să le acceseze, să le utilizeze 
sau să le pună la dispoziţia altora. 

Aceste resurse pot fi bunuri materiale (de exemplu, un împrumut fără dobândă), o 
poziţie socială superioară (spre exemplu, o slujbă sau o nouă funcţie) sau chiar alte 
forme de c.so. (conectarea la alte reţele care se pot dovedi utile în viitor). Cunoştinţele, 
relaţiile pot constitui astfel de forme de c.so. în măsura în care individul le va utiliza 
pentru a obţine resursele de care are nevoie sau pentru a-şi atinge interesele. Chiar dacă 
aceste resurse nu sunt valorificate, ele au o utilitate simbolică pentru individ, fapt care 
îi poate defini poziţia socială. în acest sens este evidenţiată legătura dintre c.so. (în special 
a valorii simbolice reprezentate) şi poziţia în ierarhia structurii sociale (Lin, 1999). 

Mai mult decât atât, din perspectiva aspectelor menţionate (a funcţiilor de facilitare 
a accesului la resurse), c.so. creşte probabilitatea reuşitei iniţiativelor antreprenoriale, iar 
în spaţiul organizaţional, mai ales la nivelul conducerii, devine necesar cu precădere în rela¬ 
ţiile acesteia cu mediul organizaţional (clienţi, organizaţii, spaţiu instituţional etc.). Spre 
exemplu, un director sau un manager conectat la mai multe reţele, având mai multe relaţii 
favorabile, poate avea un acces rapid la informaţie, ceea ce îi poate crea un avantaj competitiv. 

încrederea este una dintre dimensiunile frecvent incluse în analiza c. so. O descriere 
a modului de funcţionare a acesteia la nivel individual a fost realizată de Coleman 
(1990). Investirea încrederii conferă resurse celui în care se investeşte, facilitându-i 
acţiunea; dacă este o persoană care merită, investiţia va aduce beneficii şi celor care au 
investit. Extinderea încrederii într-o persoană care nu merită acest lucru îi conferă 
acesteia putere, dar nu mai aduce beneficii celor care au investit şi astfel va conduce la 
retragerea încrederii. Retragerea simultană a încrederii de către mai multe persoane 
dintr-odată - contracţia încrederii - reduce foarte mult potenţialul de acţiune al celor în 
care a fost investită încrederea. 

Normele reciprocităţii constituie o altă dimensiune a c.so ., în măsura în care facilitează 
accesul individului la resurse. Respectarea normelor reciprocităţii permite scăderea costuri¬ 
lor de tranzacţie 1 şi dezvoltarea durabilă a acelor relaţii care îi facilitează accesul (repetat 
şi la intervale variabile) la resursele dezirabile din punctul de vedere al individului. 


1. Ne referim aici în principal la scăderea costurilor supravegherii şi impunerii respectării nor¬ 
melor contractuale într-o relaţie de schimb. Acest cost al respectării normelor se reflectă direct 
în uşurinţa şi eficienţa cu care se desfăşoară relaţiile de schimb. Un exemplu la limită de relaţie 

Capitalul social la nivel colectiv 

La nivelul colectivităţilor, funcţiile c.so. se structurează în mod diferit faţă de nivelul 
individual. 

In cercetarea comparată asupra regiunilor italiene cu privire la performanţa institu¬ 
ţională, R. Putnam dezvoltă conceptul de c.so. pentru a explica succesul pe care l-au 
experimentat regiunile din nord. Ipoteza centrală este cea conform căreia în comunităţile 
care deţin un stoc important de c. so ., fenomenele de cooperare şi de coordonare eficientă 
vor fi mai frecvente şi mai facile şi astfel va creşte capacitatea de rezolvare a problemelor 
colectivităţii. De asemenea, probabilitatea apariţiei unor fenomene care scad „produc¬ 
tivitatea” acţiunilor colective cum ar fi, spre exemplu, dilemele acţiunii colective * 1 (ana¬ 
lizate de teoria jocurilor), se presupune că se reduce semnificativ în comunităţile care 
deţin c. so. 

Principalele dimensiuni ale c.so. care permit coordonarea eficientă, consideră Putnam, 
sunt normele reciprocităţii generalizate şi reţelele angajamentului civic. 

Reciprocitatea generalizată presupune „o relaţie continuă de schimb, care rămâne pe 
moment nerăsplătită şi neechilibrată, dar care presupune că ambele părţi se aşteaptă ca 
favoarea oferită acum să fie întoarsă mai târziu” (Putnam, 1993, 2001, p. 193). 

Fukuyama (2000, p. 3) extinde această dimensiune normativă a c.so. la ansamblul 
normelor informale care promovează cooperarea între doi sau mai mulţi indivizi. în acest 
sens, precizează Fukuyama, încrederea, reţelele sau formele de asociere constituie doar 
epifenomene ale c.so. şi nu trebuie confundate cu acesta. 

A doua dimensiune, a reţelelor angajamentului civic, se referă la forme asociaţio- 
nale bazate pe interacţiuni orizontale intense (asociaţii între vecini, cooperative, cluburi 
sportive etc.). Cu cât mai dense sunt aceste reţele într-o comunitate, cu atât mai pro¬ 
babil este ca cetăţenii ei să fie capabili să coopereze pentru folosul comun decurgând 
o serie de avantaje cu implicaţii deosebit de importante : creşterea costurilor potenţiale 
ale celui care trişează; susţinerea normelor reciprocităţii; facilitarea comunicării şi 
îmbunătăţirea fluxului de informaţii legate de credibilitatea indivizilor; conservarea 
succesului cooperării anterioare, ca model util pentru o colaborare ulterioară (Putnam, 
1993, 2001, p. 195). 

Reţelele angajamentului civic şi normele reciprocităţii generalizate sunt considerate 
principalele surse ale unei noi dimensiuni ale c.so., şi anume încrederea. în situaţia în 
care monitorizarea schimburilor, contractelor, interacţiunilor este prea costisitoare sau 


contractuală în care costurile tranzacţionale sunt minimizate îl reprezintă afacerile încheiate 
printr-o simplă strângere de mână, fără alte forme instituţionalizate care să asigure respectarea 
contractului. 

1. Situaţia în care, prin combinarea acţiunilor raţionale (de urmărire a interesului propriu) ale 
indivizilor, dar în lipsa oricărei forme de cooperare se ajunge la un rezultat inferior faţă de 
situaţia caracterizată prin coordonarea efortului. Spre exemplu, în lipsa coordonării şi coope¬ 
rării, probabilitatea apariţiei unor mişcări sociale de protest, precum o grevă, ar fi scăzută, 
deoarece nici un actor nu-şi asumă costurile unei acţiuni solitare. în acelaşi mod poate fi 
imaginată, spre exemplu, problema curăţeniei locurilor publice. în lipsa cooperării şi coordo¬ 
nării, probabilitatea ca un actor să iniţieze o acţiune este mică în măsura în care raportul dintre 
costurile şi beneficiile acţiunii sale nu-i permite acest lucru. Vezi acţiunea colectivă. 

imposibilă, încrederea rămâne elementul fundamental de coordonare a acţiunii colective. 
Cu alte cuvinte, cu cât nivelul încrederii într-o comunitate este mai mare, cu atât mai 
mare este şi probabilitatea cooperării. 

Din punctul de vedere al posibilităţilor de facilitare a cooperării şi coordonării acţiu¬ 
nilor colective, formele cele mai productive ale încrederii sunt cea generalizată şi cea 
morală. 

încrederea generalizată, în opoziţie cu încrederea particularizată (încrederea în indi¬ 
vizii cu caracteristici similare), presupune încrederea în „oameni pe care nu-i cunoaş¬ 
tem”, încredere în ceilalţi (Uslaner, 2002, pp. 2-6). Sursele acestei forme de încredere, 
precizează Putnam (1993), sunt reprezentate de celelalte dimensiuni complementare ale 
c.so ., normele reciprocităţii generalizate şi reţelele angajamentului civic. Prin „exerciţiul” 
interacţiunii în reţele din ce în ce mai extinse şi practica schimbului fundamentat pe 
normele reciprocităţii generalizate, încrederea în ceilalţi se extinde şi se generalizează. 

încrederea morală, a doua formă de încredere, cu un potenţial crescut de facilitare a 
acţiunii colective, este considerată în opoziţie cu încrederea strategică. Dacă încrederea 
strategică presupune cunoaşterea situaţiei individului, în care se investeşte şi pe baza 
unui calcul raţional, încrederea morală nu este dependentă de contextul social şi se 
bazează pe o viziune optimistă asupra lumii şi asupra bunelor intenţii. Ideologiile pot 
constitui o sursă a acestei forme de încredere prin anumite viziuni asupra lumii pe care 
le propun indivizilor. 

Sandu (1999, p. 70) introduce o nouă formă a încrederii interpersonale, şi anume 
toleranţa. Astfel, forma „slabă” a încrederii interpersonale sau intergrupale - toleranţa- 
poate fi concepută ca o nouă dimensiune, implicând o definire pozitivă a celuilalt. 

Ca modalitate de creştere a eficienţei acţiunii colective şi astfel a c.so., Coleman 
(1990) propune dimensiunea relaţiilor de autoritate, ce constă în transferarea drepturilor 
de control ale unui actor social, în cadrul unei activităţi, unui alt actor, având ca rezultat 
concentrarea drepturilor de autoritate în mâinile unui singur actor social. Această 
dimensiune poate reprezenta o formă de c. so. în măsura în care este corelată şi susţinută 
de încredere. Astfel, o acţiune realizată de un lider, care se bucură de încrederea oame¬ 
nilor şi a fost învestit cu autoritate, se realizează mai eficient decât o acţiune realizată de 
un singur individ, dar care nu este învestit cu autoritate. 

Astfel, dincolo de fundamentarea raţionalistă a dinamicii încrederii, Coleman (1990) 
accentuează valoarea acesteia pentru realizarea acţiunilor colective şi, mai ales, rolul pe 
care creditul acordat unei persoane îi conferă acesteia puterea de a iniţia şi întreţine o 
acţiune chiar şi în calitate de lider. 


Capitalul social şi instituţiile 

C.so. constituie una dintre componentele esenţiale ale răspunsului pe care Putnam îl 
elaborează pentru întrebarea cu care debuteză analiza sa comparativă asupra regiunilor 
italiene. De ce unele guverne democratice reuşesc, iar altele eşuează? 

Performanţa instituţiilor în implementarea noilor programe şi politici se află însă în 
strânsă legătură cu c.so. existent în comunitate în special sub forma coordonării şi 
încrederii. Astfel, în planul relaţiei dintre implementarea instituţională şi c.so. este 
dezvoltată şi dimensiunea încrederii în instituţii sau încrederea politică. Importanţa 

acestei relaţii este descrisă funcţional în ecuaţia c.so. (Sandu, 2003, p. 20) ca fundamen¬ 
tând cooperarea potenţială sau conformarea la cerinţele instituţionale. 

Vlăsceanu (2001, p. 135), aducând în discuţie noile modele de dezvoltare socială, 
subliniază faptul că una dintre condiţiile operabilităţii instituţiilor formale (nu este 
suficient doar importul sau imitarea unor structuri instituţionale) o reprezintă c. so. şi cel 
intelectual disponibil. 

Relaţia dintre c.so. şi instituţii presupune cel puţin două dimensiuni. 

Prima dintre ele se referă la încrederea politică cu care este învestită instituţia, crescând 
astfel probabilitatea implementării cu succes a proiectelor care presupun acţiuni colective 
coordonate (ne referim la cazurile de coordonare directă a acţiunilor). Spre exemplu, 
încrederea în iniţiativele, capacitatea de coordonare, onestitatea unei autorităţi publice 
locale poate să crească nivelul de implicare al membrilor în derularea proiectelor. 

Cea de-a doua se referă la succesul proiectelor instituţionale datorate nu în mod 
necesar încrederii cu care este învestită, ci uşurinţei cu care comunitatea cooperează şi 
se coordonează în spaţiul public, fapt care permite instituţiilor să propună, să implemen¬ 
teze, să administreze mai uşor şi mai rapid proiectele, politicile şi problemele comunităţii 
(cu costuri tranzacţionale minime). Cu alte cuvinte, existenţa unui nivel înalt de c.so. 
permite instituţiilor să implementeze şi să coordoneze cu eforturi şi costuri minime 
proiectele de dezvoltare. 


Proprietăţile capitalului social 

Două proprietăţi distinctive ale c.so. au fost identificate de Putnam (1993), prin compa¬ 
raţie cu alte tipuri de capital: aspectul de bun public şi capacitatea autogenerativă. 

Ca atribut al structurii sociale în care este cuprinsă o persoană, c. so. nu este proprie¬ 
tatea privată a unei persoane care beneficiază de ea. Spre deosebire de capitalul fizic şi 
capitalul uman, în care investiţia atrage un rezultat concret al cărui singur beneficiar este 
investitorul, în cazul unor forme de c.so ., lucrurile nu stau aşa. Spre exemplu, de for¬ 
marea şi funcţionarea unor asociaţii de multe ori beneficiază nu numai membrii acesteia, 
ci şi comunitatea în care se află. 

Vorbind de două tipuri ideale de echilibre sociale spre care tind comunităţile, Putnam 
accentuează importanţa unei alte proprietăţi a c. so. şi anume capacitatea autogenerativă 
a stocurilor de c. so. Stocurile de c. so ., cum ar fi încrederea, normele şi reţelele tind să 
fie autoregenerante şi cumulative. Acolo unde acest mecanism (autogenerativ) acţionează 
în sens pozitiv se ajunge la echilibre sociale cu niveluri înalte de cooperare, încredere, 
reciprocitate, angajament civic şi bunăstare economică. Absenţa acestor trăsături din 
comunităţile ne-civice este şi ea autoregenerantă: înşelăciunea, neîncrederea, eschivarea, 
exploatarea, izolarea, dezordinea şi stagnarea se intensifică una pe cealaltă. 

Coleman (1990) descrie o serie de factori care contribuie la crearea, menţinerea sau 
distrugerea c.so. 

închiderea reţelelor sociale este un factor care influenţează producerea sau distrugerea 
c.so. închiderea este foarte importantă atunci când este vorba de încredere, întrucât un 
anumit grad de închidere este valoros pentru indivizii care trebuie să decidă dacă trebuie 
sau nu să aibă încredere. 

Stabilitatea structurii sociale este un alt factor care influenţează crearea sau distrugerea 
c.so. Astfel, mobilitatea individuală constituie o acţiune potenţial distructivă. 

Ideologia este un al treilea factor care poate afecta crearea şi distrugerea c.so. O 
ideologie poate crea c.so. impunându-i unui individ cerinţa de a acţiona în interesul 
altcuiva. 

Pe lângă aceşti factori mai există şi alte categorii care pot influenţa formarea c. so ., 
cum ar fi cele care fac persoanele mai puţin dependente una de alta. Sursele oficiale de 
suport a nevoilor sub forma ajutoarelor guvernamentale sau de alte tipuri reprezintă un 
asemenea factor. Prezenţa acestor alternative influenţează c.so. în sensul deprecierii lui, 
şi nu al întăririi, înnoirii lui. Cu cât persoanele cer ajutor una alteia mai mult, cu atât va 
fi mai mare cantitatea de c.so. generat. 


Capitalul social, „veriga lipsă” a strategiilor de dezvoltare 
ale Băncii Mondiale ? 

Analizele, în principal cele realizate de R. Putnam cu privire la legătura dintre c.so. şi 
succesul guvernelor democratice, performanţa instituţională, dezvoltarea comunitară şi 
socială din preajma anilor ’90 au determinat adoptarea conceptului în proiectele derulate 
de Banca Mondială (vezi Banca Mondială ca actor al dezvoltării sociale). 

Considerat în principal ca „veriga lipsă” (Grootaert, 1998), capabil să explice succesul 
sau insuccesul diferenţiat al recomandărilor şi politicilor Băncii Mondiale în diferite 
regiuni, c.so. i se acordă spaţii de analiză tot mai largi pe fondul legăturii cu dezvoltarea 
socială (ca instrument de fundamentare a strategiilor de dezvoltare „de jos în sus”, alături 
de alte concepte precum participare, implicare, responsabilitate civică). 

Interesul pentru c.so. s-a dezvoltat pe fondul mai larg al schimbării viziunii şi 
strategiilor Băncii Mondiale cu privire la dezvoltare. 

Dacă iniţial politica de dezvoltare a BM s-a concentrat asupra dimensiunii economice, 
treptat acest lucru a început să se schimbe. în anii ’70 şi începutul anilor ’80, obiectivul 
major al cercetătorilor din cadrul Băncii Mondiale era creşterea eficienţei economice a 
proiectelor. Se considera că aceste proiecte vor contribui la dezvoltarea economică şi 
astfel vor ameliora sărăcia. Cu toate acestea, la mijlocul anilor ’70, precizează Gloria 
Davis (2004, p. 1), apare o propunere radicală la vremea aceea pentru Banca Mondială 
de a se angaja un număr de antropologi şi sociologi pentru a fi implicată şi dimensiunea 
socială în proiecte. Aceşti cercetători au vizat însă tot creşterea eficienţei economice 1 . 

Pe măsură ce efectele adverse la nivel social ale proiectelor de dezvoltare pe scară 
largă deveneau evidente (spre exemplu, proiectele care vizau construirea unor baraje, 
reţele de irigaţii, autostrăzi) 2 şi ca urmare a criticilor publice cu privire la impactul 


1. Gloria Davis, director al Departamentului pentru Dezvoltare Socială, menţionează explicit 
importanţa şi impactul pe care lucrările sociologului american de origine română Mihail Cernea 
(primul sociolog angajat în cadrul Băncii Mondiale) le-au avut în anii ’80 asupra necesităţii 
considerării factorilor sociali în implementarea proiectelor. 

2. Punctul culminant al reacţiilor faţă de proiectele de dezvoltare ale Băncii Mondiale l-a repre¬ 
zentat o campanie internaţională de proteste declanşate de proiectul Narmada. Acest proiect 
viza construirea unui baraj pe râul Narmada din vestul Indiei, implicând însă, alături de impactul 

negativ al acestora asupra mediului, începând cu mijlocul anilor ’80 şi până la mijlocul 
anilor ’90, a apărut necesitatea luării în considerare a dimensiunii sociale. Ca reacţie, 
BM înfiinţează în cadrul Departamentului pentru o Dezvoltare Sustenabilă a Mediului un 
nou segment dedicat politicilor sociale. 

Banca Mondială devine tot mai interesată de evaluarea impactului social al progra¬ 
mului, de participarea, consultarea şi împuternicirea {empowerment * 1 ) beneficiarilor. 

începând cu mijlocul anilor ’90 se produc o serie de schimbări de concepţie prefigurate 
de Summitul Mondial pentru Dezvoltare Socială al ONU. Concluziile summitului, rezu¬ 
mate în Declaraţia de la Copenhaga din 1995, au avut un impact semnificativ asupra 
modului în care Banca Mondială consideră dimensiunea socială a proiectelor, oferind un 
cadru legitim pentru noile strategii de dezvoltare. Creşterea investiţiilor în sănătate şi 
educaţie, centrarea pe om şi pe dimensiunea participativă în dezvoltare, transparenţa, 
nondiscriminarea şi construirea capacităţii la toate nivelurile (stat, societate civilă, sector 
privat) constituie câteva dintre direcţiile strategice propuse prin declaraţie. 

în acest context, în 1996, Reţeaua Dezvoltării Sociale din cadrul Băncii Mondiale a 
iniţiat un program de studii (Social Capital Iniţiative) vizând definirea, monitorizarea şi 
măsurarea c.so., coordonat de Christiaan Grootaert, cu sprijinul guvernului danez. în 
cadrul acestui program, în decursul a 5 ani, au fost produse 24 de lucrări şi 2 volume 
cuprinzând studii realizate pe un număr de 12 ţări. 

C.so. al unei societăţi, în concepţia Băncii Mondiale, are în vedere instituţiile, 
relaţiile, atitudinile şi valorile care guvernează interacţiunile dintre oameni şi contribuie 
la dezvoltarea socială şi economică. El include valorile şi normele împărtăşite de com¬ 
portament social, reflectate în relaţii personale, încredere, un simţ comun al responsa¬ 
bilităţii civice, care fac ca o societate să fie mai mult decât un ansamblu de indivizi. 

Din perspectiva Băncii Mondiale, c. so. este considerat la trei niveluri: al relaţiilor 
orizontale ; al unui nivel care include şi relaţiile vertical-ierarhice şi dintre grupuri şi a 
nivelului macrostructural - al instituţiilor formale care, prin politicile asumate, promo¬ 
vează, facilitează, în calitate de mediu propice, formarea, menţinerea sau dezvoltarea 
c.so. Cu alte cuvinte, macro instituţiile pot asigura mediul care modelează structura 
socială şi permit dezvoltarea normelor sociale. 

Ca dimensiuni operaţionale utilizate în chestionarul (Integrated Questionnaire for the 
Measurement of Social Capital) (Grootaert, Narayan, Nyhan, Johnes, Woolcock, 2003) 
utilizat de Banca Mondială se află: 


direct asupra mediului natural, şi mutarea unei comunităţi de 140.000 de oameni. Reacţiile au 
determinat renunţarea la împrumutul din partea Băncii Mondiale şi continuarea finanţării din 
resurse guvernamentale. Acest moment a reprezentat pentru Bancă una dintre raţiunile care au 
stat la baza schimbării viziunii şi a strategiilor spre luarea în considerare a efectelor sociale ale 
proiectelor. 

1. Empowerment (împuternicire), termen corelat cu cel de consultare şi participare, presupune 
dezvoltarea capacităţii decizionale a unei comunităţi prin participarea crescută în formularea, 
implementarea şi evaluarea strategiilor, programelor, politicilor cu impact major asupra calităţii 
vieţii membrilor. Cu alte cuvinte, presupune o creştere a gradului de control al unei comunităţi 
asupra gestionării problemelor proprii. Informarea şi consultanţa oferită de autorităţi, precum 
şi creşterea ponderii practicilor consultative ale instituţiilor implicate joacă un rol major în 
acest proces. 

- grupuri şi reţele: natura şi extensia participării membrilor gospodăriei în diverse 
asociaţii, grupuri, reţele, evoluţia acestor participări, precum şi beneficiile şi contri¬ 
buţiile cu privire la aceste asociaţii; 

- încredere şi solidaritate : încredere faţă de străini, dar şi faţă de vecini; 

- acţiune colectivă şi cooperare : măsura în care membrii gospodăriei au participat la 
acţiuni şi proiecte comune, mai ales în cazuri de criză; 

- informare şi comunicare : accesul la informaţie mai ales în ceea priveşte serviciile 
publice şi condiţiile de piaţă; 

- coeziune socială şi incluziune: vizează gestionarea diferenţelor şi a conflictelor 
intergrupale; 

- acţiune politică şi împuternicire: reprezentarea asupra propriei capacităţi de a 
influenţa evenimentele locale şi rezultatele politice. 

Canalele prin care Banca Mondială concepe contribuţia c.so. la dezvoltarea socială 
vizează în principal dimensiunea participativă a indivizilor în reţelele locale, acompaniată 
de o încredere mutuală. Combinarea acestora ar permite obţinerea informaţiilor la un 
cost mai scăzut, adoptarea deciziilor colective şi implementarea acţiunilor colective, asi¬ 
gurând în acelaşi timp respectarea normelor prin ameninţarea cu excluderea din reţele. 

Banca Mondială dezvoltă astfel un instrument de diagnoză a c.so. recomandând în 
acelaşi timp eforturi în vederea creării, menţinerii sau dezvoltării acestei resurse ca o 
condiţie esenţială pentru dezvoltare. 

în România, la propunerea Băncii Mondiale s-a înfiinţat prin Legea nr. 129/1998 
Fondul Român de Dezvoltare Socială (FRDS), ca organism de interes public, autonom din 
punct de vedere lucrativ, aflat sub autoritatea guvernului. Obiectul de activitate al FRDS 
îl reprezintă finanţarea de proiecte de mică infrastructură rurală, activităţi generatoare de 
venit şi servicii sociale comunitare. Unul dintre obiectivele strategice majore ale FRDS 
(alături de reducerea sărăciei şi promovarea incluziunii) o reprezintă dezvoltarea c.so. 
Principiile promovate de FRDS vizează creşterea implicării cetăţeanului, dezvoltarea 
sentimentului de coeziune, sporirea nivelurilor de încredere în lideri şi semeni. FRDS 
este una dintre principalele instituţii din România care aşază c.so. în centrul proiectelor 
şi programelor de dezvoltare comunitară şi socială. 


Capitalul social, un „panaceu” al dezvoltării? 

Cu toate că asocierea dintre c. so. şi capacitatea de dezvoltare socială este larg utilizată, 
ceea ce conduce la riscul formării unei imagini cu caracter normativ (c.so. nu poate 
reprezenta decât un lucru bun), trebuie precizat că el trebuie utilizat doar în strânsă 
legătură cu funcţionalitatea care i se atribuie, fără a continua până la a-1 considera un 
„panaceu” al dezvoltării. Astfel, trebuie evitată transformarea c.so. într-un instrument 
ideologic care să exacerbeze valoarea acestei resurse pentru dezvoltarea socială. Condi¬ 
ţionarea iniţiativelor şi programelor de dezvoltare socială la nivel comunitar de existenţa 
sau creşterea stocului de c.so. poate reprezenta o viziune unilaterală, ignorând, spre 
exemplu, posibilitatea utilizării eficiente a altor tipuri de resurse. 

Mai mult decât atât, c. so. poate funcţiona şi în afara spaţiilor publice, a cooperării şi 
dezvoltării. C.so. se poate dovedi productiv şi util pentru grupări sociale neinteresate de 
bunul public (de exemplu, grupuri de interese). De pildă, anumite dimensiuni ale c.so. 

nu numai că nu contrazic în vreun fel funcţionarea unor reţele de corupţie şi influenţă, 
ci chiar o susţin. 

O altă problemă pe care o generează este posibilitatea ca anumite legături „tari” 1 (în 
sensul utilizat de Granovetter 1973) să genereze forme de c.so. închis ( bonding capital ) 
conducând la fenomene de excluziune socială. Cu alte cuvinte, grupurile închise, care 
deţin un c. so. ridicat în interior, pot declanşa mecanisme defensive sau reactive faţă de 
mediul social. Astfel, existenţa unor forme de c.so. nu numai că nu garantează cooperarea 
generalizată la nivelul întregii comunităţi/societăţi, ci chiar poate provoca fenomene de 
adâncire a diferenţierilor prin închidere. 

Cu toate că R. Putnam a reuşit să demonstreze utilitatea existenţei unor forme de c.so. 
pentru dezvoltare, prin aceasta deschizând calea unei noi direcţii adoptate de Banca Mon¬ 
dială, modalitatea în care apare c. so. rămâne problematică deoarece este explicată doar 
istoric. Cu alte cuvinte, datorită proprietăţii c.so. de a se autogenera acolo unde există şi 
de a dispărea acolo unde este rar utilizat precum şi a nevoii unei „istorii” pentru a exista, 
devine deosebit de problematică generarea acestui capital acolo unde el nu există. 

Reţinând limitările amintite, se cuvine să recunoaştem utilitatea, demonstrată deja 
prin analizele consistente realizate, a conceptului de c.so., importantă fiind raportarea 
corectă la modul în care se constituie şi se instituie funcţionalitatea acestuia. 

Cosmin TOTH 


Capital uman 


Capitalul uman (c. u.) a apărut ca un concept important în economie, fiind promovat încă 
din anii ’50 de către şcoala economică de la Chicago. El desemnează acele calităţi intrin¬ 
sece individului, pe care acesta le poartă cu el întotdeauna, ce sunt valide în orice fel de 
mediu social şi pe care deţinătorul lor le poate utiliza pentru a obţine beneficii de tip mate¬ 
rial, astfel încât să se descurce în mediul respectiv. C.u. include trei componente 
majore : nivelul de instrucţie şcolară (capitalul educaţional), abilităţile practice, capitalul 
biologic (starea de sănătate şi forţa fizică). La nivel agregat, stocul de c.u. al unei colec¬ 
tivităţi reprezintă, în esenţă, suma c.u. al membrilor acelei comunităţi. 

Chiar dacă abordarea c. u. ca factor esenţial în orice proces de schimbare socioecono- 
mică este de dată recentă (conceptul s-a impus practic în anii ’70), economiştii au folosit 
cu mult mai înainte concepte imediat relaţionate, fiind urmaţi relativ repede de ştiinţele 
sociale. Adam Smith, de exemplu, era interesat de abilităţile şi cunoştinţele „folositoare” 
ale fiinţei umane. Aceasta constituia o maşinărie complexă, capabilă de a produce 
beneficii, însă productivitatea forţei de muncă nu era doar una dată de cantitatea în care 


1. M. Granovetter demonstrează, utilizând tehnici sociometrice, faptul, aparent paradoxal, că 
legăturile slabe dintr-o comunitate sunt esenţiale pentru capacitatea acesteia de a-şi rezolva 
problemele. în măsura în care legăturile „tari” dintre membrii unei comunităţi generează forma¬ 
ţiuni sociale „insulare”, ele nu-i vor permite acesteia să reacţioneze unitar şi solidar la proble¬ 
mele cu care se confruntă. Ca atare, devin esenţiale legăturile slabe de tip „punte” între aceste 
grupuri coezive, dar închise. 

aceasta era disponibilă, ci şi de calitatea sa. Abilităţile superioare puteau conduce la o 
capacitate superioară de a genera beneficii în procesul economic. 

Legăturile c.u. cu dezvoltarea au fost puse în evidenţă de o bogată literatură (vezi 
Voicu, 2005b, pentru o trecere în revistă). C.u. contribuie în mod decisiv la creşterea 
economică: oameni mai sănătoşi, mai puternici fizic, mai bine instruiţi, cu mai multe 
abilităţi practice vor fi fără îndoială mai productivi, crescând atât bunăstarea lor, cât şi 
pe a celorlalţi. Componenta educaţională reprezintă un factor important de creştere a 
toleranţei sociale, cu implicaţii imediate în planul coeziunii sociale : cunoaşterea celorlalţi 
contribuie la înţelegerea acestora, a modurilor lor de a fi, făcându-i mai predictibili şi, 
prin urmare, reducând percepţia negativă asupra a orice este străin (în sensul lui Simmel). 
Cunoaşterea contribuie astfel şi la consolidarea încrederii în oameni, sporind capacitatea 
de cooperare a comunităţilor şi societăţilor. Pe de altă parte, cunoaşterea include înţele¬ 
gerea modului de funcţionare a societăţii, conducând la mai buna sa funcţionare. Nu 
întâmplător, procesul de modernizare, raţionalizarea societăţii prin aparate birocratice 
sunt concomitente istoric cu creşterea numerică a populaţiei care a beneficiat de educaţie 
şcolară. 


Măsurare şi rapoarte sociale 

încă din anii ’70, rapoartele dezvoltării (Voicu, 2001b ; Zapf, 2000) au inclus elemente 
importante legate de c. u. Gradul de alfabetizare şi cuprinderea în învăţământ s-au impus 
drept componente ale indicatorului dezvoltării umane. în principal după 1990, când 
progresul tehnologic a permis colectarea şi procesarea unor volume mult mai mari de 
informaţie, rapoartele despre investiţia în c.u. au proliferat. Astăzi, există numeroase 
rapoarte şi baze de date produse anual de către OECD ( Education at a glace), UNESCO 
('Global Education Digest ; Education for AII - Global Monitoring Report etc.). Consiliul 
Europei (EUROSTAT şi Eurydice - Key Data on Education in Europe ; European 
TrendChart on Innovation - European Innovation Scoreboard etc.),Banca Mondială 
(EdStat Database) etc. Lor li se adaugă produse similare venite dinspre organizaţii non- 
guvernamentale transnaţionale, apărând fie anual, fie la câţiva ani distanţă (de exemplu, 
EUA Trends in Higher Education al European University Association), dar şi rapoarte 
detaliate pe sectoare ale generării de capital educaţional, realizate în fiecare ţară în parte. 
Câteva sondaje internaţionale (PIRLS, PISA, TIMSS) realizate periodic (la fiecare 3-4 ani), 
în principal în ţările dezvoltate, dar nu numai, oferă oportunitatea de a testa comparativ 
performanţa sistemelor de învăţământ primar şi secundar inferior (gimnaziul). 

Proliferarea acestor rapoarte anuale şi a surselor de date comparative denotă o atenţie 
deosebită acordată domeniului. Modul de definire a indicatorilor, ca şi tipul de indicatori 
analizaţi defineşte tendinţele globale ale momentului: investiţia în educaţie reprezintă 
astăzi o prioritate pentru majoritatea societăţilor de pe glob, iar monitorizarea schim¬ 
bărilor şi compararea cu tendinţele din alte ţări constituie mijloace de a controla şi 
instrumente pentru a planifica politicile de dezvoltare axate pe generarea de c. u. 

Creşterea duratei de şcolarizare : generalizarea învăţământului 
secundar superior 

Interesul pentru investiţia în educaţie reflectă o tendinţă majoră, înregistrată încă din 
perioada Renaşterii. Este vorba de accesul din ce în ce mai larg, atât cantitativ, cât şi 
calitativ, la educaţie. Din punct de vedere cantitativ, este vorba de tot mai mulţi oameni 
care urmează măcar o formă de instrucţie şcolară. Calitativ, este vorba de atingerea unor 
niveluri tot mai înalte de educaţie. 

Din ce în ce mai mulţi oameni petrec astăzi tot mai mult timp instruindu-se. Cantitatea 
de cunoştinţe şi moduri de a face faţă integrării în colectivitate (şi pe piaţa muncii) a 
crescut constant, odată cu progresul tehnic. Speranţa de viaţă a sporit la rându-i, 
dublându-se aproape comparativ cu situaţia din urmă cu 200 de ani, spre exemplu. 
Durata vieţii crescând, s-a mărit astfel şi timpul pe care un om îşi permite să-l petreacă 
învăţând. 

înainte de al doilea război mondial, a absolvi mai mult de opt clase constituia un fapt 
mai degrabă rar. Astăzi însă, în Europa, generalizarea studiilor secundare superioare 
(liceu sau şcoală profesională) este un proces care pare de neoprit. Pentru generaţiile 
născute în perioada ultimului război mondial, în ţări precum Portugalia, Italia, România, 
Franţa sau Spania, cel mult jumătate au mers la şcoală după încheierea gimnaziului. în 
prezent, procentul celor care abandonează studiile înainte de a merge la liceu sau la 
şcoala profesională s-a înjumătăţit chiar şi în aceste ţări, care, tradiţional, aveau o 
populaţie mai puţin educată decât restul continentului. 


Tabelul nr. 1 

Ponderea celor care au absolvit cel mult gimnaziul, pe generaţii, 
în câteva ţări europene, în 2005 


% 

Născuţi în... 

1941-1950 

1951-1960 

1961-1970 

1971-1980 

1981-1987* 

Suedia 

28 

18 

11 

9 

12* 

Marea Britanie 

35 

30 

29 

23 

13* 

Italia 

71 

54 

45 

34 

21* 

Polonia 

30 

17 

11 

8 

6* 

România 

52 

29 

15 

21 

19* 

Bulgaria 

43 

26 

20 

23 

18* 


Sursa : EUROSTAT, baza de date Online (http ://epp. eurostat.ee. europa.eu), accesată pe 
5 decembrie 2006. 

* Pentru cei născuţi între 1981 şi 1987, cifrele indică ponderea celor care au maximum 8 clase şi nu 
merg la şcoală, raportată la totalul generaţiei respective. 

Exemplu de citire : în Suedia, 28% dintre cei născuţi între 1941 şi 1950 au urmat maximum 8 clase. 
Propoziţia scade la 9% pentru cei născuţi între 1971 şi 1980. 

Sursa : EUROSTAT, http : //epp. eurostat.ee. europa.eu, 5 decembrie 2006. 

Figura nr. 1. Abandon şcolar prematur la populaţia de 18-24 de ani, în Europa, în 2006 
(ponderea celor care nu au absolvit cel mult gimnaziul şi nu mai sunt în sistemul educaţional) 


Elevii care nu au reuşit să absolve decât cel mult gimnaziul, o realitate firească în 
urmă cu jumătate de secol, sunt definiţi în prezent ca părăsind prematur sistemul educa¬ 
ţional (Balica et al., 2006). Noua abordare reflectă evoluţiile curente. în general, în 
Europa contemporană, ponderea celor care nu urmează liceul sau şcoala profesională a 
scăzut în jurul a 10%, cu excepţia ţărilor din sudul continentului, a Lituaniei şi a Irlandei 
(figura nr. 1). în majoritatea continentului, rata abandonării premature a educaţiei s-a 
înjumătăţit în anii ’90, cu câteva excepţii: România şi Bulgaria au resimţit recesiunea 
economică, reducând şi investiţia în educaţie; Ţările Nordice, cu niveluri deja extrem 
de joase ale abandonului prematur încă din anii ’80, au prezentat şi ele stagnări ale ratei 
în cauză 1 . 

Creşterea duratei de şcolarizare : spre generalizarea învăţământului superior ? 

A doua tendinţă vizibilă în unele societăţi, mai ales începând cu anii ’90, dincolo de 
participarea la studiile liceale, este creşterea continuă a ponderii celor ce absolvă o 


1. Influxul important de migranţi poate fi una dintre cauze. 

formă de învăţământ terţiar. în Europa, fenomenul cunoaşte o intensitate mai ridicată în 
Ţările Nordice şi mai scăzută în sud. Două alte procese i se adaugă, susţinând aceeaşi 
tendinţă a prelungirii duratei dedicate educaţiei: primul este cel al diversificării formelor 
de educaţie postliceală, incluzând astăzi studiile universitare de bază ( bachelor ), maş¬ 
terul, doctoratul şi studiile postdoctorale. Al doilea este cel al dezvoltării învăţământului 
recurent, permiţând o mare flexibilitate în accesul la educaţia superioară : în funcţie de 
preferinţe, posibilităţi, nevoi de moment, oricine poate întrerupe studiile pentru o peri¬ 
oadă mai lungă sau mai scurtă, reluându-le mai târziu. 

Principiul general al tendinţelor recente este acela de a permite majorităţii populaţiei 
să acceadă la studii terţiare, pregătind extinderea egalităţii de şanse şi în această direcţie, 
în plus, este vorba de o recunoaştere implicită a creşterii complexităţii vieţii contempo¬ 
rane, ca şi a diversităţii informaţiei şi abilităţilor necesare integrării în societate. Implicit, 
este vorba de o creştere generală a productivităţii muncii, concomitent cu o scădere 
generalizată a duratei săptămânii de lucru, dar şi cu creşterea speranţei de viaţă, deja 
amintită în secţiunea precedentă. Se adaugă şi faptul că modernitatea târzie a adus cu 
sine o preocupare ridicată pentru satisfacerea unor nevoi superioare, incluzând aici 
nevoia de a cunoaşte, nevoia de autorealizare, a căror împlinire este legată (şi) de accesul 
la învăţământul superior. 

Contextul instituţional mai larg în care aceste procese au loc este cel al procesului 
Bologna, de făurire a spaţiului comun al învăţământului superior european (European 
Higher Education Area - EHEA; despre procesul Bologna, vezi Tauch şi Reiclart, 
2003 ; Vlăsceanu şi Voicu, 2006). Ministerele Educaţiei din 45 de ţări europene sunt 
semnatarele unei declaraţii comune care are drept ultim obiectiv creşterea competitivităţii 
universităţilor europene, mai ales în raport cu cele americane. Mai multe instrumente 
structurează direcţiile de evoluţie ale procesului Bologna. între ele regăsim o structură 
similară a educaţiei universitare (organizarea pe cele trei cicluri: bachelor, maşter, 
doctorat, cărora li se adaugă studiile postdoctorale); recunoaşterea mutuală a diplomelor 
şi a creditelor obţinute în orice universitate din spaţiul european; promovarea mobilităţii 
studenţilor (ca metodă de a lărgi difuzarea rapidă a cunoaşterii); o atenţie sporită 
acordată asigurării calităţii procesului educaţional şi finalităţilor sale imediate - înzes¬ 
trarea studenţilor cu know-how ; convergenţa dintre procesul de predare şi activităţile de 
cercetare etc. 

România continuă să aibă o populaţie activă care a urmat în mică măsură studii terţiare. 
Doar 10% dintre persoanele cu vârste între 25 şi 60 de ani au urmat studii universitare sau 
postliceale. Cifra se situează sub jumătatea celei înregistrate în majoritatea ţărilor euro¬ 
pene. în plus, ponderea studenţilor în totalul generaţiilor curente este şi ea relativ redusă 
(vezi Voicu, 2005b). Din punct de vedere formal însă, universităţile din România tind să 
declare în mai mare măsură decât restul universităţilor europene conformarea la obiec¬ 
tivele şi la implementarea mijloacelor de atingere a procesului Bologna (figura nr. 2). 

Recunoaşterea diplomelor 


învăţare pe parcursul vieţii Promovarea mobilităţii 



Promovarea atractivităţii EHEA 


Figura nr. 2. Sistemul educaţional românesc şi convergenţa formală către obiectivele 

procesului Bologna (2006) 

Sursa : calcule proprii pe baza Trends V in European Higher Education Area, sondaj al universităţilor 
europene realizat de European University Association, cu suportul logistic al ICCV, în primăvara lui 
2006. Datele pe care se bazează calculul fiecărui index provin din declaraţiile rectorilor/prorectorilor 
celor aproximativ 1000 de universităţi investigate. 

Notă: EHEA = European Higher Education Area; ERA=European Research Area; ECTS=European 
Credit Transfer System 

Mod de citire : fiecare dimensiune este caracterizată de un index variind de la 0 (mijlocul figurii) la 10 
(marginea acesteia). Cu cât scorul respectiv este mai mare, cu atât, din punct de vedere formal, 
implementarea instrumentelor asociate dimensiunii respective este mai avansată. De exemplu, în ceea 
ce priveşte implicarea studenţilor în gestiunea şi dezvoltarea procesului de învăţământ, datele (bazate 
pe declaraţii ale rectorilor/prorectorilor) indică o conformare medie atât pentru România, cât şi pentru 
restul Europei, scorul pentru România fiind însă puţin mai mare. 


Câteva politici explicite ale dezvoltării capitalului uman educaţional 

Există o multitudine de moduri în care stocul de capitalul educaţional al unei colectivităţi 
poate fi încurajat să crească. în primul rând, ţinând cont de faptul că structura socială 
tinde să se reproducă, accesul larg la învăţământul gimnazial a condus la creşterea 
interesului şi accesului la învăţământul secundar superior (liceu şi şcoală profesională). 
Generalizarea accesului la învăţământul liceal produce, la rându-i, o creştere a numă¬ 
rului celor ce doresc să urmeze studiile universitare etc. 

Politicile explicite de creştere a capitalului educaţional sunt în mod firesc diferen¬ 
ţiate pe niveluri de învăţământ. Pentru primele niveluri, ele vizează în principal evitarea 

abandonului şcolar şi menţinerea interesului elevilor pentru şcoală. în acest sens, oferirea 
de servicii secundare reprezintă una dintre măsurile cele mai eficiente. „Cornul şi 
laptele” (oferirea elevilor din clasele primare, în România, a unui produs de panificaţie 
şi a unui produs lactat, în pauza mare) constituie o astfel de măsură, propunându-şi să 
atragă copiii către şcoală. Şcolile pot oferi şi servicii secundare de tip semiinternat, 
combinate cu suport pentru rezolvarea temelor. O astfel de soluţie poate menţine elevii 
într-o colectivitate relativ controlată, asigurând şi părinţilor libertatea de a-şi urma 
cariera. Riscul este cel al unui control exagerat asupra elevilor. Măsura ar putea constitui 
o soluţie exemplară în acele localităţi rurale din România care se confruntă cu o migraţie 
circulatorie internaţională ridicată. în aceste localităţi există numeroase gospodării în 
care copiii de vârstă şcolară locuiesc cu bunicii pensionari, în timp ce părinţii sunt la 
muncă în străinătate. Astfel de gospodării prezintă un relativ risc de abandonare a 
studiilor şi/sau de a pierde copiii şi adolescenţii în comportamente delincvente 1 . Oferirea 
de servicii şcolare secundare acestor familii, care îşi permit să le cumpere datorită 
fluxului financiar venit de la membrii aflaţi în migraţie circulatorie, ar putea fi o cale de 
evitare a efectelor negative amintite. 

România pare a se afla uşor în urma restului continentului în ceea ce priveşte 
tendinţele de dezvoltare a c.u. Ţara dispune de mai puţini absolvenţi de învăţământ 
superior decât majoritatea ţărilor europene (Voicu, 2005b, pp. 84 ş.u.). Sunt însă mai 
mulţi cei care nu reuşesc să încheie decât cel mult gimnaziul. Politici de promovare a 
învăţământului recurent se impun şi, în ultimii ani, chiar au fost implementate, în 
principal cu privire la populaţia de romi. Atât la nivelul studiilor preuniversitare, cât şi 
la nivelul celor universitare, câteva măsuri au condus la creşteri ale capitalului educa¬ 
ţional. Cursurile de alfabetizare destinate femeilor rome, precum şi cele oferite deţinuţilor 
sunt astfel de exemple. Decizia impusă de Comisia Europeană ca toţi funcţionarii publici 
de la un anumit nivel în sus să fie selectaţi din rândul absolvenţilor de maşter se adaugă în 
aceeaşi linie a stimulării continuării studiilor şi la o distanţă mare de la întreruperea lor 2 . 

Pe de altă parte, calitatea generală a educaţiei primare şi gimnaziale este mai degrabă 
scăzută în raport cu Europa (Mullis et al., 2000, 2003; Martin et al., 2000; Voicu, 


1. Nu există, din câte ştiu, nici un studiu care să evalueze riscul real de abandon al acestor elevi, 
în comparaţie cu colegii lor de generaţie. Există însă o campanie intensă în presa românească, 
purtată în principal prin cotidianul naţional Evenimentul zilei, care aduce exemple de astfel de 
copii „abandonaţi” de către părinţi. Clasificarea migraţiei în căutarea unui loc de muncă drept 
abandon al familiei reprezintă evident o exagerare, atâta vreme cât gospodăriile aflate în această 
situaţie primesc, în medie, de la cei aflaţi la muncă în străinătate sume lunare care erau egale 
în 2003-2004 cu dublul salariului mediu pe economie (Voicu, 2005a, p. 272), permiţând o 
viaţă mai bună şi şanse de dezvoltare superioară pentru copiii ce beneficiază de aceşti bani. 
Fără îndoială, absenţa părinţilor conduce la efecte negative (unele dintre ele pot fi contracarate, 
însă este greu de judecat ce ar fi fost mai bine pentru copii: o viaţă în sărăcie, însă cu părinţii 
alături, sau situaţia actuală). 

2. Cei care nu aveau astfel de studii au căutat să şi le realizeze până la data-limită indicată. în 
ciuda formalismului multora dintre cursurile urmate cu această ocazie, a corupţiei care probabil 
a însoţit acordarea unor diplome, în ansamblu, măsura a condus la o creştere a abilităţilor şi 
cunoştinţelor unui contingent important de adulţi care şi-au definitivat astfel studiile la distanţe 
adesea destul de mari de la obţinerea precedentei diplome. 

2005b). Aceasta reprezintă, între altele, efectul lipsei de educaţie a adulţilor (părinţilor), 
a calităţii reduse a corpului didactic, a investiţiei în educaţie relativ reduse (Voicu, 
2000). Atragerea de cadre didactice de calitate în sistemul de învăţământ, în special în 
cel preuniversitar, reprezintă o problemă generală a societăţilor în care ponderea populaţiei 
cu studii superioare este redusă (Italia sau Portugalia, spre exemplu). în România, 
distribuţia cadrelor didactice pe vârste în 2001 indica dimensiunea problemei: proaspeţii 
absolvenţi de învăţământ superior optau pentru poziţii în sistemul de învăţământ, apoi, 
pe măsură ce reuşeau să găsească un post mai bine plătit şi mai interesant, plecau. Aceasta 
făcea ca vârstele de 30-45 de ani să fie subreprezentate 1 , în favoarea celor foarte tinere 
şi a celor mai în vârstă, care intraseră deja în sistem cu mult înainte de 1989 şi fuseseră 
mai puţin flexibile în anii ’90, astfel că nu părăsiseră sistemul de învăţământ. 



Figura nr. 3. Distribuţia pe vârste a cadrelor didactice din învăţământul preuniverstar 
românesc în 2001 (Dima şi Voicu, 2002) 

Pe termen mediu şi lung, un astfel de sistem de selecţie produce deteriorarea 
accentuată a calităţii sistemului de învăţământ, în care rămân doar absolvenţii cu facultate 
mai puţin competenţi. Simpla creştere a salariilor nu poate reprezenta decât un paliativ. 
Problema de fond este cea a creşterii ariei de selectare a cadrelor didactice, iar acest 
lucru nu se poate realiza decât prin sporirea numărului celor ce-şi finalizează studiile 
universitare. Creditele oferite pentru continuarea studiilor, cel puţin la nivel de colegiu 
(. bachelor ), reprezintă o posibilă soluţie. Ele sunt practicate astăzi în mai multe ţări 
europene (Olanda, Suedia), care investesc masiv de câteva decenii în învăţământul 
universitar, cu un succes deosebit. 

Bogdan VOICU 


1. Nu doar ca număr absolut, dar şi în raport cu ponderea grupelor de vârstă respective în populaţia 
României. 

Cercetare acţiune 

» 


Cercetarea acţiune (c.a.) este un proces iterativ ce presupune un ciclu de activităţi inclu¬ 
zând diagnoza problemelor sociale, intervenţia socială, analiza rezultatelor intervenţiei, 
reajustarea strategiei de intervenţie socială. în acest proces sunt implicaţi cercetătorii, 
practicienii şi subiecţii cercetării consideraţi „participanţi”, care acţionează împreună în 
interiorul unei succesiuni de activităţi ce este reluată până la corectarea problemei 
sociale ce se doreşte a fi rezolvată. 

Acest tip de cercetare propune o modalitate specifică de abordare a procesului de 
schimbare socială, în care cercetătorul îndeplineşte un rol important în intervenţia 
socială, devenind chiar parte a procesului de schimbare. El îşi asumă, pe lângă respon¬ 
sabilităţile stricte de cercetare, şi sarcini care ţin de elaborarea strategiei de intervenţie, 
de implementarea şi evaluarea acesteia. De cele mai multe ori, cercetătorul reia ciclul de 
activităţi încercând să elaboreze o teorie bazată pe date empirice care să conceptualizeze 
fenomenele cercetate. Pe lângă valenţele sale practice, c.a. conduce la acumularea de noi 
cunoştinţe despre realitatea socială. 

O asumpţie ce stă la baza ideii de c.a. este aceea că „sistemele sociale sunt opera 
agenţilor sociali şi nu a sociologilor” (Zamfir, 1999, p. 214). Se admite astfel faptul că 
între societate şi ştiinţa societăţii se produc schimburi permanente de informaţie, graniţele 
între acestea devenind fluide şi modificând dinamica proceselor sociale. 

C.a. se aplică în diferite domenii cum sunt cel organizaţional, comunitar, al asistenţei 
sociale, al politicilor sociale, fiind considerată adecvată specificităţii şi dificultăţilor 
proceselor de intervenţie socială. 


Originile cercetării acţiune 

Ideea c.a. a fost fundamentată în anii ’40 de către Kurt Lewin, în încercarea de a conecta 
teoria şi practica socială. Lewin considera la vremea respectivă că nu există o relaţie 
între teoria socială şi acţiunea socială, şi nici o colaborare între oamenii de ştiinţă şi 
practicieni, cei care ar fi trebuit să utilizeze rezultatele ştiinţifice în activitatea lor. în 
timp ce cercetătorii dezvoltau teoria fără a avea în vedere aplicabilitatea ei, practicienii 
din domeniul social se angajau de cele mai multe ori în acţiuni fără a se informa, astfel 
încât nu se putea vorbi despre rezultate consistente în nici una dintre cele două „lumi” : 
cea abstractă, a oamenilor de ştiinţă, şi cea reală, a celor care construiesc strategii de 
intervenţie şi lucrează în direcţia schimbării sociale. Apropierea acestor două lumi şi 
asocierea cercetării cu acţiunea ar avea, ca urmare, în concepţia lui Lewin, producerea 
de informaţii şi soluţii care să rezulte în acţiuni informate, comportamente îmbunătăţite 
şi strategii de încurajare a schimbării sociale. 

Lewin (1951) a formulat ciclul abordării c.a., conceput ca o serie de activităţi: 
identificarea unei „idei” iniţiale, aflarea faptelor, planificare, acţiune, evaluare, elaborarea 
unui plan îmbunătăţit şi aplicarea acestuia, urmate apoi de reluarea acestor activităţi cu 
scopul înţelegerii suplimentare a situaţiei şi formulării unei teorii cât mai apropiate de 
situaţia reală. 

Modelul lui Lewin ia în considerare experienţa concretă, care devine apoi subiectul 
observaţiei şi reflecţiei, continuate cu un proces de conceptualizare şi abstractizare, 
pentru ca noile concepte şi generalizări să fie din nou testate. 

Originile epistemologice ale c.a. pot fi identificate în lucrările lui Marx şi Engels, în 
Şcoala pragmatismului, care a accentuat importanţa experienţei în ştiinţă, în lucrările lui 
Gramsci şi ale Şcolii de la Frankfurt. Prin introducerea conceptului de „practică”, Marx 
a fost cel care a orientat atenţia asupra caracterului „ştiinţei reale” de a se constitui într-o 
reprezentare a activităţii practice prin intermediul căreia indivizii formează şi re-formează 
societatea. 

Noua paradigmă care s-a conturat mai recent, cea a „sociologiei constructive” (vezi 
cunoaştere instituţională), a fost structurată de necesităţile instituţiilor de rezolvare a 
propriilor probleme, de orientare a lor către performanţă şi de dezvoltare a unor noi 
cunoştinţe cu relevanţă practică imediată. în acest tip de orientare, diferită de ştiinţa 
„fundamentală”, „descriptivă şi explicativă”, poate fi încadrată c.a. 

Aceasta conceptualizează un set de practici utilizate multă vreme în intervenţia socială 
şi încearcă o legitimare ştiinţifică a acestora, o introducere în corpul principal al ştiinţei. 
Dacă la începuturile sale c.a. a fost o încercare relativ izolată de a conecta teoria şi 
practica şi de a depăşi impasul creat de cunoaşterea incompletă a realităţii, în formele 
sale mai recente acest tip de cercetare se relaţionează cu alte două abordări majore: 
„ştiinţa acţiune” ( action Science ) şi „cercetarea participativă” (participatory action 
research). De fapt, există o suprapunere importantă între diferite practici de cercetare 
conceptualizate sub diferite nume şi utilizate în contexte diferite. 

Plecând de la ideea că dihotomia cu care operează ştiinţa tradiţională între ştiinţa 
teoretică şi cea aplicată reflectă o opoziţie între cele două, autorii care au introdus 
conceptul de „ştiinţă acţiune” (Argyris, Shon, 1991; Argyris, Putnam, Smith, 1985) 
considerau că separarea dintre teorie şi practică trebuie depăşită. „Ştiinţa acţiune” are 
rolul, în concepţia acestor autori, de a fundamenta acţiunea în situaţii concrete şi de a 
testa teorii generale. Fiind o orientare utilizată mai ales în organizaţii cu scopul de a 
produce schimbarea, ştiinţa acţiune se concentrează asupra relaţiilor interpersonale şi 
proceselor de comunicare, dar rolul cercetătorului este acela al unui observator mai 
degrabă detaşat al procesului de intervenţie, care este documentat înainte de acţiunea în 
organizaţii. Echipa de intervenţie are controlul asupra intervenţiei şi procesului de 
cercetare. 

„Cercetarea participativă” accentuează în mod special ideea parteneriatului între 
cercetător şi beneficiarii cercetării sale. Domeniile în care acest tip de cercetare se aplică 
sunt: incluziunea socială, participarea locală, creşterea calităţii serviciilor sociale prin 
participarea la proiectarea şi crearea acestora de către cei care vor avea acces la ele. 
Cercetarea de tip participativ, mai recent, este legată de mişcarea ecologistă şi de cea 
feministă, în acest caz aflându-se în strânsă relaţie cu ideea de împuternicire. împuter¬ 
nicirea se referă la un proces de potenţare şi dezvoltare a capacităţilor individuale sau 
comunitare, de creştere a încrederii în posibilitatea rezolvării propriilor probleme. 

Strategiile de dezvoltare implementate de către organizaţiile internaţionale în Fumea 
a Treia sunt în mare parte bazate pe acest tip de cercetare. 

Relaţia ştiinţa tradiţională-cercetarea acţiune 

C.a. se diferenţiază de ştiinţa tradiţională în ceea ce priveşte asumpţiile teoretice şi 
implicaţiile practice. 

în ştiinţa tradiţională, cercetarea se desfăşoară cu scopul descrierii, explicării fenome¬ 
nelor, în esenţă al înţelegerii lumii. Cercetarea clasică adună informaţii în scopul învăţării 
şi, de obicei, se încheie cu momentul descoperirii noilor fapte, în timp ce c.a. are ca 
scop iniţierea de comportamente noi şi ghidarea acestora. 

Adepţii c.a. încep printr-o încercare colaborativă să observe, să înţeleagă şi, în cele 
din urmă, să schimbe situaţia, în tot acest timp reflectând asupra propriilor lor acţiuni. 
Totodată, c.a. încearcă să se asigure că rezultatele obţinute sunt şi puse în practică, iar 
obţinerea rezultatelor se realizează în urma unui proces de încercare de rezolvare a 
problemelor. 

Participanţii în c.a. sunt „participanţi”, şi nu subiecţi în sensul clasic, ei sunt angajaţi 
într-o participare care îi împuterniceşte, într-un dialog cooperativ între cei din „interior” 
şi cei din „exterior”. Ei capătă noi abilităţi, o înţelegere superioară a problemelor, pot 
ajunge la o puternică autodeterminare, pot învăţa despre noi modalităţi de rezolvare a 
problemelor. 

„în modelul standard, cercetătorul turează motorul mental la viteză maximă atunci 
când proiectează cercetarea. Apoi, cercetătorul aplică proiectul cercetării, colectează 
datele şi motorul gândirii intră în stand-by până când el sau, mai exact, operatorii de 
teren au colectat datele. După aceea, motorul mental intră din nou în viteză şi cercetătorul 
încearcă să înţeleagă datele.” (Whyte, 1991, p. 42) 

în c.a., cercetătorul este permanent provocat de către evenimente, idei, informaţii, 
astfel încât procesul de cercetare se transformă într-o învăţare continuă care conduce la 
moduri noi de gândire. Aceasta se întâmplă mai ales în condiţiile în care se intenţionează 
schimbarea socială şi vechile reguli trebuie modificate: este cazul organizaţiilor şi 
comunităţilor. 

Cele două abordări, ştiinţa clasică şi c.a., nu se constituie în alternative una la 
cealaltă. Ambele operează cu aceleaşi instrumente de cercetare, iar modalităţile de 
abordare scopurile procesului de cercetare sunt diferite. C.a. este un mod de a îmbogăţi 
procesul ştiinţific: înţelegerea teoretică şi dezvoltarea socială prin utilizarea unei mai 
largi palete de strategii. 


Caracteristicile cercetării acţiune 

C.a. este un termen-umbrelă pentru un set de practici de cercetare care au scopul de a 
produce schimbarea socială la nivel de grup organizaţional, comunitar şi chiar societal. 
C.a ., în formele în care e practicată astăzi, este caracterizată de câteva trăsături majore: 

1. Este bazată pe experienţa trăită a actorilor sociali şi se adresează acesteia. 

2. Include mai multe moduri de a cunoaşte: intuitive, experienţiale şi conceptuale şi 
încearcă să le conecteze cu teoria. 

3. Se dezvoltă în parteneriat, este explicit şi activ participativă. 

4. Se concentrează asupra problemelor cu semnificaţie practică. 

5. Lucrează cu (mai degrabă decât studiază) oamenii, dezvoltă noi modalităţi de a vedea 
şi de a interpreta lumea (creează o teorie întemeiată pe experienţă). C.a. „construieşte 
teoria în contextul realităţii sociale şi o testează prin intervenţii experimentale care au 
un dublu scop : testarea ipotezelor şi realizarea schimbării într-o direcţie dezirabilă” 
(Argyris şi Schon, 1991, p. 86). 

6. Are ca scop construirea unei capacităţi durabile de rezolvare a problemelor printre 
cei implicaţi. 

Procesul c.a. include o serie de stadii concrete în care analiza problemelor, plani¬ 
ficarea participativă, intervenţia socială, analiza rezultatelor şi reajustarea strategiei se 
succed în scopul rezolvării problemelor şi al realizării procesului de schimbare socială. 

C.a. este un proces care debutează cu identificarea problemei în contextul ei particu¬ 
lar. în unele situaţii, din exterior este utilizat un facilitator pentru a iniţia o dinamică de 
grup, astfel încât participanţii să înţeleagă procesul. Datele sunt apoi colectate folosind 
metodele clasice de cercetare, după care informaţia asupra problemei este făcută cunos¬ 
cută comunităţii (organizaţiei, grupului etc.). în acest stadiu, cercetătorii pot identifica 
strategiile de schimbare, pe care le comunică respectivei comunităţi sau organizaţii, 
aceasta putând constitui o intervenţie prin ea însăşi. Feedbackul organizaţiei (comunităţii) 
poate duce la restructurarea strategiilor, după care datele sunt colectate în continuare 
pentru a se observa efectele schimbării. Intervenţia este considerată experimentală şi 
evaluată pentru a reformula apoi lucrurile şi a le îmbunătăţi. Acest ciclu este repetat până 
la epuizarea problemei identificate iniţial. 

în esenţă, c.a. este o cercetare utilă în modalităţi participative. C.a. se fundamentează 
pe valori democratice, încercând aducerea pe aceleaşi poziţii a unor persoane cu status 
diferit. în special în asistenţa socială (şi în serviciile sociale, în general), acolo unde se 
lucrează cu indivizi, grupuri, comunităţi în dificultate, cele mai importante concepte sunt 
împuternicirea şi participarea. 

Principiile care ghidează c.a. în cazul grupurilor de populaţie aflate în dificultate 
sunt colaborarea neintruzivă (ceea ce presupune respectarea deciziilor participanţilor 
care au „proprietatea” asupra procesului şi rezultatelor), încrederea şi respectul, soli¬ 
daritatea, egalitatea şi mutualitatea, concentrarea pe proces şi utilizarea limbii ca pe o 
modalitate de înţelegere şi tratare a lumii. Aceasta deoarece atunci când oamenii cer¬ 
cetează propriile probleme, ei încep să simtă că au un anumit control asupra informaţiei 
şi un sentiment de putere faţă de experţi descoperind că ştiau deja ceea ce oamenii de 
ştiinţă încă nu aflaseră (Bradbury şi Reason, 2003). 


Critica cercetării acţiune 

C.a. a fost criticată de către adepţii ştiinţei tradiţionale, deoarece, lipsită de rigoarea 
cercetării clasice, nu are control intern şi extern, şi are o contribuţie redusă la producerea 
teoriei. De asemenea, încercarea de a realiza schimbare într-o situaţie concretă şi în timp 
real se poate lovi de faptul că datele problemei se schimbă înainte ca cercetarea iterativă 
să fi produs rezultate concrete. 

1. Relaţia îeorie-practică. Distincţia dintre teorie şi practică nu mai are sensul din 
ştiinţa tradiţională în c. a. Cei care fac cercetare, în interiorul paradigmei tradiţionale 
în ştiinţă, consideră că, atunci când cercetarea devine implicată în acţiunea practică, 
posibilitatea de a realiza o „bună cercetare” este pierdută. 

Sub influenţa majoră a poziţiei exprimate de către Marx, cercetătorii ce lucrează cu 
mijloacele c.a. consideră relaţia teorie-practică într-un alt sens. Rolul teoriei este 
acela de a exprima un portret al lumii aşa cum este, dar, mai ales, aşa cum ar trebui 
să fie. Scopul ultim al teoriei este de a ne ajuta să intervenim în realitate, să realizăm 
o acţiune. 

în ultimele decenii, cercetarea şi societatea s-au întrepătruns din ce în ce mai puternic. 
Frontierele dintre acestea s-au schimbat şi tranzacţiile dintre cele două s-au schimbat 
şi ele. Cercetarea se desfăşoară în interiorul unor sisteme substanţial inovative, cu 
actori care se află din ce în ce mai mult în interacţiune unii cu ceilalţi şi care pot avea 
roluri diferite. Cercetarea nu se mai adresează numai rezultatelor, ci poate contribui 
la design, producţie, marketing şi aşa mai departe. Aceasta înseamnă că cercetarea, 
intrând în relaţie cu „alţii”, operează în contexte definite de alţii. Aproape că nu 
există domeniu al societăţii moderne în care cercetarea să nu fie prezentă. în 
consecinţă, strategiile de cercetare sunt foarte diferite, în funcţie de domeniu, iar 
nevoia de diferenţiere creşte şi ea. 

Călugărul medieval care amesteca rădăcinile şi broaştele şi omul de ştiinţă modern 
care operează în contextul high-tech al unui laborator de chimie împărtăşesc un punct 
comun: ingredientele lor nu protestează (Gustavsen, 2003, p. 156). în domeniul 
social însă, ingredientele pot protesta: noile forme de a lucra, noile graniţe dintre 
ştiinţă şi societate schimbă relaţia între cele două lumi, necesitând forme noi de 
abordare a cercetării. 

2. Validitatea cercetării are un cu totul alt sens în c.a. în timp ce în cercetarea tradiţională 
există modalităţi clare prin care aceasta poate fi verificată, în cazul c.a. ea este dificil 
de verificat, adepţii ei considerând că validitatea este dată de „context” : în cazul în 
care problema iniţială a fost rezolvată, putem spune că cercetarea s-a dovedit validă. 

3. Procesul de cercetare. Atunci când oameni diferiţi sunt aduşi împreună pentru a 
discuta, educaţia diferită va avea ca efect ieşirea din dialog a unor oameni care nu se 
simt pe măsura celor mai educaţi. Acest lucru a fost foarte evident în cazul pro¬ 
gramului antisărăcie din anii ’60 în America, atunci când, ca parte a programelor de 
dezvoltare la nivel local, au fost create consilii consultative din care făceau parte 
oamenii săraci. Aceştia nu au putut influenţa pe termen scurt în mod fundamental 
mersul lucrurilor din cauza poziţiei de inegalitate în raport cu experţii şi ceilalţi actori 
implicaţi şi au devenit, aşa cum s-a dovedit mai târziu, simpli subiecţi ai deciziilor 
clasei mijlocii. 

4. Rigoarea ştiinţifică în c.a. ţine de faptul că explicaţia este permanent validată de către 
practică şi de către cei implicaţi, iar informaţia obţinută se întoarce la participanţi. 
Măsura finală a rigorii este rezolvarea problemei de la care s-a plecat. 

5. O problemă a c.a. este aceea că se concentrează de cele mai multe ori pe probleme 
punctuale, contribuţia la conectarea între teorie şi practică rezultată din aceste proiecte 
fiind nesemnificativă. 

C.a. ocupă un loc mai puţin important în preocupările academice, dar, în ultimii ani, 
a devenit mai substanţială tocmai datorită nevoii de a crea punţi între teorie şi practică, 
datorită necesităţii de a aplica rezultatele cercetării ştiinţifice în strategiile de intervenţie 
socială, fiind adoptată de către organizaţiile internaţionale ca parte a programelor de 
dezvoltare socială. 

Deşi în cazul multor cercetări pot fi identificate elemente ale c.a., ele nu poartă 
întotdeauna această denumire. Uneori, accentul este pus pe ideea de participare, alteori 
de acţiune, preocuparea finală fiind însă întotdeauna rezolvarea problemelor sociale. 

Cele mai multe aplicaţii ale acestei abordări se regăsesc în domenii cum sunt 
schimbarea organizaţională, politicile sociale, asistenţa socială, sistemele informaţionale. 

în România, un studiu care a utilizat în mod explicit o metodologie de tip participativ 
a fost cel care a avut ca obiectiv analiza modalităţilor de desfăşurare a parteneriatului 
public-privat în domeniul furnizării de servicii şi beneficii de asistenţă socială către 
persoanele în nevoie (Lambru şi Mărginean, 2004). Metodologia participativă a presupus 
un rol activ al reprezentanţilor instituţiilor finanţatoare din administraţia publică centrală 
şi locală, ai ONG-urilor, aceştia fiind consideraţi parteneri în procesul de cercetare: 
proiectarea cercetării, determinarea conţinutului instrumentelor de cercetare, analiza 
rezultatelor şi elaborarea propunerilor de îmbunătăţire a activităţii în domeniu. 

Procesul participativ de cercetare contribuie la conştientizarea dificultăţilor existente 
în legătură cu problema ce se doreşte a fi rezolvată, la identificarea de strategii pentru 
rezolvarea acesteia, la sentimentul de „proprietate” asupra procesului de cercetare şi 
intervenţie care poate crea o mai mare implicare ulterioară a actorilor în procesul de 
intervenţie şi conduce şi la o întărire a relaţiilor între actori. 


Iuliana PRECUPEŢU 


Clasă socială 


Relaţia dintre structura de clasă şi dezvoltarea socială poate fi surprinsă în prezent prin 
două puncte de vedere dominante în literatura de specialitate: unul, potrivit căruia 
asistăm de mai bine de două decenii la „sfârşitul claselor sociale”, şi al doilea, care 
consideră că noţiunea de clasă socială (c. s .) este încă în măsură să ajute la înţelegerea 
societăţii contemporane. Ambele puncte de vedere aduc ca principal argument transfor¬ 
mările care au avut loc în ultimele decenii la nivelul societăţii, ca urmare a procesului de 
dezvoltare şi de modernizare: industrializarea, consolidarea sistemului politic demo¬ 
cratic, creşterea nivelului de trai al populaţiei, dezvoltarea sectorului serviciilor, acce¬ 
sibilitatea învăţământului la toate nivelurile sale, mobilitatea socială accelerată atât pe 
verticală, cât şi pe orizontală, omogenizarea consumului etc. 

Adepţii teoriei lui Robert Nisbet lansată într-un articol publicat în 1959 în Pacific 
Sociological Review („The declin and fall of social class”) sunt de părere că dezvoltarea 
şi modernizarea societăţii au eliminat frontierele dintre c. s. : oamenii consumă aceleaşi 
bunuri, învaţă la aceleaşi şcoli, muncesc şi îşi petrec timpul liber în aceleaşi locuri şi în 
acelaşi ritm. Dimpotrivă, cei pentru care noţiunea de c. s. are o mare putere explicativă 

pentru societatea contemporană, susţin că frontierele c.s. s-au extins ori restrâns în 
ultimele decenii, dar nu au dispărut. Structura socială a cunoscut intr-adevăr, în ultimele 
decenii, schimbări importante, atât de ordin calitativ, cât şi cantitativ, dar tocmai alter¬ 
nanţa dintre schimbare şi continuitate a contribuit la dezvoltarea societăţilor capitaliste. 
Pentru a înţelege evoluţia structurii sociale trebuie făcut apel la două concepte conexe: 
mobilitatea socială şi inegalitatea. 


Mobilitate socială şi structură socială 

Una dintre principalele caracteristici ale c.s. este rezistenţa în timp, capacitatea mem¬ 
brilor unei c.s. de a transmite urmaşilor lor un sistem de valori, principii specifice, o 
conştiinţă de clasă. Spre deosebire însă de sclavie, castă, stare sau ordin, c.s. sunt 
compatibile cu o anumită deschidere, cu o „mişcare” a indivizilor în interiorul lor şi 
între ele. Deschiderea, amploarea mobilităţii sociale depinde de cât de bine este structurat 
sistemul de clase la nivelul unei societăţi. Cu cât o societate are un sistem de clase mai 
bine structurat, cu atât este mai puţin favorabilă mobilităţii sociale. 

Atunci când se analizează mobilitatea, trebuie făcută o distincţie între mobilitatea 
socială structurală şi mobilitatea socială netă. Aceasta din urmă este considerată măsura 
reală a permeabilităţii deschiderii sau „fluidităţii” unei societăţi, în timp ce primul tip de 
mobilitate are la bază cauze de natură strict economică. Dezvoltarea socioeconomică, a 
ştiinţei şi tehnologiei, creşterea accesibilităţii învăţământului au avut ca efect sporirea 
numărului de ocupaţii non-manuale şi, în consecinţă, a şanselor ca fiii/fiicele celor 
situaţi la baza ierarhiei sociale (ţărani, muncitori) să acceadă la poziţii socioprofesionale 
mult mai bune comparativ cu părinţii lor. Sociologii care au studiat fenomenul de 
mobilitate socială au ajuns la concluzia că mobilitatea inter- şi intrageneraţională 
ascendentă este mult mai frecventă în societatea contemporană decât mobilitatea socială 
descendentă. Totuşi, avertizează aceştia, „mobilitatea socială de distanţă mare” este foarte 
rară (Blau şi Duncan, apud Giddens, 2001). Terţializarea ocupaţiilor, deproletarizarea 
cum mai este numită, nu echivalează cu „moyennisation” generală a societăţii pentru că 
sectorul terţiar este divizat în ocupaţii non-manuale care permit accesul la expertiză şi 
decizii şi ocupaţii non-manuale care se deosebesc de cele manuale doar prin aceea că nu 
solicită muncă fizică. Doar primul tip de ocupaţii non-manuale, care sunt mult mai 
restrânse cantitativ comparativ cu cel de-al doilea tip, este asociat de sociologi ascensiunii 
în ierarhia socială. Aceasta înseamnă că societatea contemporană nu a devenit mai 
permeabilă sau mai fluidă din punct de vedere social, ci doar a cunoscut un proces mai 
intens şi mai accelerat de schimbări economice. 

Nici democratizarea cantitativă a învăţământului (dezvoltarea infrastructurii educaţio¬ 
nale, prelungirea progresivă a duratei obligatorii de şcolarizare) nu a avut influenţa 
scontată asupra mobilităţii sociale. Singurul efect notabil constă în creşterea nivelului de 
educaţie în rândul tuturor categoriilor sociale. De altfel, încă din anii ’70, sociologii 
avertizau că e puţin probabil ca egalizarea şanselor sociale să se realizeze prin reformarea 
sistemelor de învăţământ. Studii recente realizate la nivelul ţărilor OCDE au confirmat 
faptul că, şi astăzi, în multe dintre ţările capitaliste dezvoltate, probabilitatea ca un tânăr 
să acceadă la nivelul superior de educaţie creşte pe măsură ce nivelul de educaţie al 
părinţilor este mai ridicat. Ţările care au atins un nivel ridicat al egalităţii de şanse de 

acces la educaţie precum Olanda, Finlanda sau Norvegia au redus mai întâi inegalităţile 
socioeconomice dintre indivizi şi dintre grupurile de indivizi. 

Sociologii care nu sunt de acord cu teoria sfârşitului c.s. nu neagă faptul că, în 
ultimele decenii a avut loc un proces de diminuare a inegalităţilor dintre indivizi, că s-a 
înregistrat o îmbunătăţire a nivelului de trai al populaţiei, a condiţiilor de viaţă şi de 
muncă ale acesteia, că a avut loc o extindere a clasei de mijloc în societăţile occidentale. 
Dar, susţin aceştia, în cei „30 de ani glorioşi” (1945-1975) nu s-a reuşit eliminarea 
inegalităţilor dintre indivizi, grupuri, c.s. Mai mult, perioadei de dezvoltarea economică 
i-a urmat una de criză, care a condus la accentuarea inegalităţilor existente şi la apariţia 
altora noi. 


Inegalitate şi structură socială 

Asocierea dintre structura de clasă şi inegalitate este evidentă: structura de clasă 
semnifică o ierarhizare a unor grupuri de indivizi în funcţie de anumite caracteristici 
care le sunt specifice şi care-i diferenţiază între ei. Aceste caracteristici, dat fiind faptul 
că avem de-a face cu o ierarhizare a lor, devin inegalităţi. Inegalităţile, prin raportare la 
structura de clasă, pot fi definite ca diferenţe între indivizi, grupuri de indivizi care se 
traduc în termeni de avantaje sau dezavantaje şi care stau la baza ierarhiei sociale. 

• inegalităţi de venituri 

începând cu anii ’60, la nivelul societăţii occidentale s-a constatat o creştere a veni¬ 
turilor tuturor categoriilor sociale. Acest fapt a contribuit la îmbunătăţirea condiţiilor 
de viaţă ale populaţiei, la creşterea consumului, la menţinerea unei stabilităţi finan- 
ciar-materiale etc. Creşterea nivelului de trai a creat impresia de progres în ierarhia 
socială, chiar dacă cea mai mare parte a populaţiei nu-şi schimbase deloc poziţia 
socială. Acest fapt este evidenţiat şi de studiile întreprinse de sociologii britanici 
J.H. Goldthorpe şi D. Lockwood în aceeaşi perioadă de timp, care au arătat faptul că 
muncitorii, gulerele albastre, deşi atinseseră un nivel foarte ridicat de bunăstare, nu 
s-au „îmburghezit”, adică nu au reuşit să se integreze clasei de mijloc. Membrii 
clasei muncitoare nu aspirau să urce pe scara socială, principalul lor scop fiind doar 
acela de a câştiga cât mai mulţi bani pentru a achiziţiona diverse bunuri. Dezvoltarea, 
modernizarea, tehnologizarea au avut ca efecte şi reducerea locurilor de muncă, şi 
cronicizarea şomajului, înlocuirea muncitorului tradiţional cu muncitorul-operator, 
feminizarea unor ocupaţii din sectorului serviciilor etc. Veniturile populaţiei, la fel ca 
şi consumul, au început să scadă semnificativ mai ales în cazul celor situaţi mai 
aproape de baza ierarhiei sociale. Astfel, în timp ce distanţa dintre veniturile clasei 
superioare şi cele ale clasei de mijloc a crescut considerabil, distanţa dintre veniturile 
celor din urmă şi cele ale membrilor clasei de jos s-a diminuat. Mai mult, declinul 
economic al multor zone industriale a făcut posibilă apariţia subclasei: şomeri pe 
termen lung, excluşi social, indivizi al căror trai zilnic depinde în totalitate de 
asistenţa socială din partea statului, emigranţi etc. Neconcordanţa dintre un sistem 
politic democratic şi degradarea coeziunii sociale a devenit tot mai evidentă, fapt care 
a impus identificarea şi desfăşurarea de programe sociale: burse şcolare, locuinţe 
sociale, servicii medicale gratuite etc. 

• inegalităţi culturale 

Pentru a demonstra existenţa c. s. , unii sociologi consideră că este suficient să avem 
în vedere teoriile educaţiei ( teoria reproducţiei sociale a lui Bourdieu, teoria inega¬ 
lităţii de şanse de acces la educaţie a lui Boudon, teoria codurilor lingvistice a lui 
Berenstain etc.), a căror valabilitate şi actualitate este imposibil de contestat: cultura 
legitimă, acceptată şi promovată prin instituţiile de învăţământ, este în continuare 
cultura clasei dominante. în ţările occidentale sunt realizate periodic studii asupra 
practicilor culturale ale căror rezultate pun în evidenţă faptul că, de la începutul 
anilor ’70 şi până în prezent, nu s-au înregistrat evoluţii semnificative în această 
direcţie : consumul cultural (frecventarea unor spaţii de cultură, consumul de mass- 
-media, lectura etc.) este mult mai ridicat în rândul clasei superioare decât în rândul 
claselor situate la baza ierarhiei sociale. 

• inegalităţi privind speranţa de viaţă 

Dacă în general este acceptată ideea că speranţa de viaţă a bărbaţilor este mai redusă 
decât cea a femeilor, nu acelaşi lucru se poate spune şi despre diferenţele privind 
speranţa de viaţă dintre diferite c. s. Este demonstrat faptul că un nivel de educaţie 
mai ridicat, veniturile mai mari, ocupaţiile non-manuale influenţează pozitiv starea 
de sănătate. Afecţiuni precum diabetul, TBC-ul, cancerul etc. sunt mult mai frecvente 
în rândul claselor de jos decât în rândul celor situate în vârful ierarhiei sociale 
(Waitzkin, apud Giddens, 2001). Cauzele sunt stabilite în accesul mai limitat al celor 
din clasa de jos la servicii medicale, la o alimentaţie necorespunzătoare, la condiţii de 
muncă cu un risc mai scăzut de accidente şi de îmbolnăvire etc. 

• inegalităţi de gen 

Mult timp, societatea a fost dominată de către bărbaţi, femeilor revenindu-le roluri 
considerate mai puţin importante. Accesul femeilor la educaţie, la un loc de muncă, 
participarea politică etc. au devenit realităţi abia în societatea contemporană, însă 
relaţia dintre gen şi structură socială a rămas, în ciuda schimbărilor, una puţin abor¬ 
dată. Motivul, frecvent invocat de numeroşi sociologi, este acela că poziţia femeii în 
ierarhia socială poate fi stabilită în funcţie de poziţia socială ocupată de soţ sau de 
familia de origine a femeii. Includerea de date privind poziţiile socioprofesionale 
deţinute de către femei în cercetările asupra structurii sociale nu au condus, potrivit 
specialiştilor, la modificări semnificative în ceea ce priveşte imaginea de ansamblu a 
societăţii. Acest lucru este posibil şi pentru că, de regulă, poziţiile ocupate de femei 
pe scara socială sunt mai puţin favorabile comparativ cu cele ocupate de bărbaţi. 
Femeile îşi găsesc şi astăzi cu mai mare dificultate decât bărbaţii un loc de muncă 
potrivit nivelului de educaţie şi calificare profesională pe care-1 deţin, iar accesul lor 
la funcţiile de conducere este foarte limitat. Diferenţele de salariu dintre femei şi 
bărbaţi sunt semnificativ în defavoarea femeilor, chiar dacă este vorba de acelaşi loc 
de muncă şi de aceeaşi responsabilitate. Procesul de dezvoltare socioeconomică şi 
socială din ultima perioadă nu poate rămâne însă fără efecte asupra relaţiei gen-strati- 
ficare socială: tot mai puţine femeii care ocupă o poziţie socioprofesională înaltă 
sunt dispuse să renunţe sau să-şi întrerupă activitatea pentru a se dedica activităţilor 
gospodăreşti sau de îngrijire a copiilor, a crescut vârsta la care are loc prima căsătorie, 
atingerea unei siguranţe material-financiare, sociale şi profesionale le permite multora 
dintre ele să decidă să devină părinte singur etc. Aceste tendinţe impun identificarea 
pe viitor a unor noi modalităţi de analiză a relaţiei gen-structură de clasă. 

Toate aceste aspecte sunt specifice societăţii occidentale care, chiar dacă a cunoscut 
o dezvoltare socioeconomică importantă, rămâne una divizată pe c. s. Cei care au analizat 
structura socială a Europei Centrale şi de Est au ajuns la concluzia că aceastea se 
caracterizează printr-un proces inedit de formare a c.s. După încheierea celui de-al 
doilea război mondial, între cele două blocuri ideologice confruntările au vizat şi calităţile 
celor două sisteme de clasă diferite : capitalist şi comunist. în ţările în care s-a instaurat 
regimul comunist erau recunoscute doar două c. s. neierarhice: clasa muncitoare şi 
ţărănimea; elitei politice şi intelectualităţii nu le erau recunoscute caracterul de clasă, 
însă, în ciuda schimbărilor economice importante şi a propagandei ideologice, societatea 
comunistă a fost una polarizată din punct de vedere social: elita conducătoare, care 
deţinea controlul economic şi politic şi îşi crease propriile canale de recrutare, formare 
şi promovare socială, şi marea masă a populaţiei, care se confrunta cu o situaţie de 
sărăcie cronică. Accesul la vârful ierarhiei sociale şi la avantajele pe care le presupune 
aceasta era condiţionat de afilierea politică. România nu a făcut excepţie. 

Procesul accelerat de industrializare a condus şi în România la expansiunea clasei 
muncitoare - în 1950 erau înregistraţi 1.222,9 mii muncitori, pentru ca în 1985 să existe 
6080,4 mii muncitori (Urse, 2003). Dezvoltarea sectorului serviciilor, care ar fi permis 
formarea unei clase de mijloc, a avut însă un ritm foarte lent comparativ atât cu ţările 
având acelaşi regim politic, cât şi cu ţările capitaliste. La începutul anilor ’80, populaţia 
ocupată în acest sector se ridica în România la doar 6,0%, în timp ce în Bulgaria era de 
8,1%, în R.D.G.- 10,7%, în Ungaria - 9,6%, în Marea Britanie - 19,3%, în Belgia - 
18,5% etc. (Urse, 2003). Omogenizarea socială devenise un important obiectiv politic, 
iar unul dintre mijloacele prin care a fost atins consta în menţinerea la valori foarte 
scăzute şi puţin diferenţiate a salariilor. La aceasta se adăuga restricţionarea accesului la 
bunurile şi serviciile de larg consum, constrângerile privind afirmarea şi libertatea perso¬ 
nală, controlul politic al traseului socioeducaţional şi profesional etc. Schimbarea regimu¬ 
lui politic şi economic la începutul anilor ’90 nu a însemnat şi o creştere a nivelului de 
trai al populaţiei. Dimpotrivă, dezindustrializarea, reagrarizarea, apariţia şomajului pe 
termen lung, creşterea preţurilor la principalele bunuri şi servicii au avut efecte negative 
la nivelul tuturor categoriilor sociale. Cercetările întreprinse de ICCV la începutul anilor 
’90 au evidenţiat următoarele aspecte: venituri scăzute la nivelul întregii societăţi şi 
semnificativ diferite între c.s. şi în interiorul c.s. în funcţie de domeniul de activitate, 
statut profesional, mediul de rezidenţă, vârstă, gen etc. De asemenea, cea mai mare parte 
a veniturilor erau orientate spre acoperirea cheltuielilor alimentare - 44,9%, urmate de 
cele pentru servicii - 30,6% şi cheltuieli nealimentare - 24,5% (Stanciu, 2004). Dacă 
cei situaţi în vârful ierarhiei sociale (gospodăriile de patroni) alocau sub 50% cheltuielilor 
alimentare din totalul veniturilor, pe măsură ce ne apropiem de baza ierarhiei, aceste 
cheltuieli depăşeau 50% din totalul veniturilor: 54,8% în cazul salariaţilor şi 63,2% în 
gospodăriile de şomeri (Stanciu 2004). Nici după mai bine de 17 ani de la schimbarea 
regimului politic şi economic situaţia nu s-a schimbat: anchete recente realizate de INS 
asupra bugetelor de familie evidenţiază faptul că, în prezent, în mai puţin de un sfert 
(18%) din gospodării fiecărei persoane îi revine înjur de 100 de euro net pe lună, în 
cazul a 17% dintre gospodării acest venit este între 80-100 şi de euro/lună/persoană, iar 
restul gospodăriilor câştigă sub aceste valori. Astfel, societatea românească este şi astăzi 
una polarizată din punct de vedere socioeconomic : o elită restrânsă, care beneficiază de 

toate avantajele socioeconomice, culturale, politice, şi o majoritate, care nu dispune nici 
măcar de un minimum de confort. 

învăţământul românesc a cunoscut un proces real de democratizare cantitativă în 
perioada comunistă, dar numai la nivel preuniversitar. Nivelul de educaţie a crescut 
semnificativ în rândul tuturor categoriilor sociale, iar valoarea socială a diplomelor 
şcolare, măsurată în termeni de acces la un loc de muncă, s-a menţinut foarte ridicată pe 
întreaga perioadă comunistă. Accesul la nivelul superior de învăţământ a fost însă 
restricţionat prin menţinerea unui număr scăzut de instituţii de învăţământ, profiluri, 
specializări, locuri etc., astfel că ponderea fiilor/fiicelor de ţărani şi de muncitori la 
acest nivel a fost mereu mai redusă comparativ cu fiii/fiicele intelectualilor. Sociologii 
care au studiat fenomenul de mobilitate socială din România au constatat că mai bine de 
trei sferturi din populaţia ţării în vârstă de peste 25 de ani (în anul 1999) avea un statut 
educaţional mai înalt decât al părinţilor, dar tipul de mobilitate dominant era cel de 
distanţă redusă - cel mult o treaptă de instrucţie faţă de cea a tatălui (Cârţână, 2000). 
Reforma sistemului de învăţământ din România, care a debutat la începutul anilor ’90, 
şi-a propus ca principal obiectiv creşterea accesibilităţii tuturor formelor şi nivelurilor de 
educaţie pentru toate categoriile de populaţie, indiferent de caracteristicile socioecono¬ 
mice, etnice, religioase etc. Rata de participare şcolară pentru toate nivelurile de învăţă¬ 
mânt preuniversitar s-a menţinut la valori pozitive în rândul tuturor categoriilor sociale. 
Inegalităţile de acces la educaţie sunt însă foarte ridicate la nivelul superior de învăţă¬ 
mânt: 60% dintre tinerii români care absolvă studii superioare provin din familii cu 
acelaşi nivel de educaţie şi se apreciază că această tendinţă va continua (Dumitru, 2002). 
în aceste condiţii, putem spune că societatea românească este una în care predomină 
fenomenul de reproducere socială, şi nu cel de mobilitate socială. 

Regimul comunist a susţinut întotdeauna, mai ales la nivel propagandistic, principiul 
egalităţii dintre femei şi bărbaţi. Femeile erau solicitate să se implice în toate domeniile 
vieţii sociale, profesionale şi politice. Deşi într-o pondere nesemnificativă, femeile erau 
reprezentate inclusiv în principalele structuri politice şi ocupau funcţii înalte: 34% 
dintre reprezentanţii legislativului comunist (Marea Adunare Naţională) erau femei, iar la 
nivelul guvernului, în anii ’80, cinci dintre cei 40 de miniştri erau femei (Voicu, 2002). 
Dacă situaţia femeilor aflate în vârful ierarhiei sociale era una pozitivă, nu acelaşi lucru 
se poate spune despre marea majoritate a femeilor din România. Sărăcia, imposibilitatea 
achiziţionării unor bunuri de strictă necesitate, limitarea accesului la servicii de sănătate 
şi politica pronatalistă au fost câteva dintre cauzele care au condus la accentuarea inega¬ 
lităţii dintre femei şi bărbaţi. Tranziţia la economia de piaţă nu a adus schimbări semni¬ 
ficative în acest sens. Polarizarea socială se reflectă şi la nivelul relaţiei gen-stratificare 
socială. Dacă în ceea ce priveşte accesul şi succesul în educaţie femeile înregistrează valori 
mai ridicate comparativ cu bărbaţii, nu acelaşi lucru se poate spune şi despre accesul pe 
piaţa muncii sau despre nivelul veniturilor. Şomajul este mai ridicat în rândul femeilor 
decât al bărbaţilor, femeile primesc un venit mai mic prin comparaţie cu bărbaţii, 
ponderea acestora în vârful ierarhiei sociale este mai redusă decât a bărbaţilor etc. 

Nici înainte, nici după ’90, durata speranţei de viaţă în cazul femeilor comparativ cu 
cea a bărbaţilor nu diferă foarte mult în România faţă de alte ţări: este mai ridicată la 
femei şi mai redusă la bărbaţi. Condiţiile dure de viaţă şi de muncă specifice regimului 
comunist au afectat în egală măsură starea de sănătate fizică şi psihică. Se apreciază că 

speranţa de viaţă a femeilor şi a bărbaţilor din România este de 66,3 ani în cazul 
bărbaţilor şi de 73,8% în cazul femeilor, valori cu mult scăzute comparativ cu cele 
înregistrate în ţările occidentale. în prima jumătate a anilor ’90, speranţa de viaţă la 
naştere, atât în cazul femeilor, cât şi al bărbaţilor, a avut o tendinţă descrescătoare, 
pentru ca după 1995 aceasta să înregistreze o creştere în medie cu 2 ani în cazul 
bărbaţilor şi 1,5 ani în cazul femeilor. Factori precum nivelul veniturilor, nivelul de 
educaţie, mediul rezidenţial etc. se reflectă şi asupra stării de sănătate a societăţii 
noastre. Altfel spus, cei care se poziţionează mai aproape de vârful ierarhiei sociale se 
caracterizează printr-o durată medie a speranţei de viaţă mai mare, şi invers. 

în prezent, în România se vorbeşte tot mai mult despre necesitatea reducerii inegalită¬ 
ţilor de orice tip dintre indivizi şi dintre grupuri de indivizi şi crearea premiselor pentru 
expansiunea clasei de mijloc. Realizarea acestui obiectiv ar conduce la o mai mare 
stabilitate şi coeziune socială şi, în consecinţă, la dezvoltare socială. Instrumentele şi 
mecanismele prin care se poate atinge acest obiectiv sunt multiple, însă important este să 
se acţioneze simultan nu doar asupra surselor generatoare de inegalităţi, ci şi asupra 
formelor pe care le pot lua inegalităţile la nivelul unei societăţi. 

Gabriela NEAGU 


Comunitate 


Prin poziţia şi importanţa pe care o are, comunitatea (c.) reprezintă una dintre instituirile 
sociale fundamentale pentru dezvoltarea socială. Departe de a fi o simplă agregare de 
indivizi, ea reprezintă calea mediană între ţesătura birocratică de tip etatic şi procesele 
specifice pieţei libere, caracterizate de urmărirea intereselor individuale. Această afirma¬ 
ţie indică poziţionarea noastră în câmpul comuni ţarismului, mai precis al comunitarismu- 
lui vemacular. în contextul dezbaterilor din ultimului sfert al secolului XX referitoare la 
problemele persistente ale societăţilor occidentale, au existat voci care au subliniat impor¬ 
tanţa comunităţii mai presus de orice. Adepţii comuni ţarismului vernacular (Frazer, 1999) 
sunt cei care consideră că soluţia tuturor problemelor se află în construcţia comunităţilor. 

Absenţa spiritului comunitar - ingredient indispensabil coerenţei acţiunii colective - 
conduce la anomalii care, în pofida persistenţei lor, nu pot fi acceptate decât cu costuri 
foarte ridicate şi deosebit de diverse. Din perspectiva dezvoltării sociale a României, 
observăm că nu doar productivitatea economică este scăzută, ci şi ceea ce am putea numi 
„productivitate” socială, de exemplu capacitatea de a construi, mai precis de a cataliza 
apariţia comunităţilor. în spaţiul românesc contemporan, c. este în mare măsură neputin¬ 
cioasă, lăsând astfel neîndeplinite diverse funcţii atât în planul vieţii cotidiene, cât şi la 
nivel societal, aruncând societatea românească în anomie. Printre cauzele esenţiale ale 
situaţiei noastre actuale se situează şi deficitul comunitar, operaţionalizat prin diversi¬ 
ficare comunitară scăzută, slăbiciune la nivelul comunităţilor existente, prezenţă deosebit 
de modestă a spiritului comunitar cu precădere în mediul urban. 

Ce este comunitatea 

Cuvântul c. este utilizat în legătură cu o varietate enormă de lucruri. Sate, comune, 
târguri, orăşele, municipii, grupări etnice, naţiuni, tuturor li se spune comunităţi. Avem 
c. de credinţă, există c. academică, c. de afaceri şi multe alte c. „specializate”. Până nu 
demult aveam şi Comunitatea Economică Europeană. 

In general, c. se consideră a fi ceva dincolo de orice nevoie de definire sau de 
identificare funcţională generică. Astăzi este larg acceptat faptul că cea mai importantă 
idee sociologică esenţială este chiar c., iar rolul ei unificator rămâne necontestat de către 
cei mai mulţi. Părinţii fondatori ai sociologiei au situat problema c. în centrul preocupă¬ 
rilor proprii, originile şi explicaţia ordinii sociale şi a controlului social fiind de asemenea 
legate de aceasta. Era însă o redescoperire a temei c., curent ce va străbate întreg seco¬ 
lul al XlX-lea. Termenul comunitate începe să se impună odată cu celebra lucrare a lui 
Ferdinand Tonnies, Comunitate fi societate. în accepţiunea gânditorului german, depozi¬ 
tara spiritului comunitar putea fi doar c., realitate socială considerată apanajul exclusiv 
al spaţiilor caracterizate de fenomene şi practici specifice ruralului tradiţional. Societatea - 
creaţie a mediului urban de tip modern - ar fi fost un construct cu finalitate strict instru¬ 
mentală, lipsit de consistenţa relaţiilor de tip comunitar. 

Aşa cum arăta Nisbet (1993), c. este ideea sociologică ce are implicaţiile cele mai 
profunde. Cu toate acestea, puţine sunt conceptele atât de puţin sau de vag explicitate 
cum este cel de c. Vorbim de c. rurală, c. urbană, c. oamenilor de ştiinţă, Comunitatea 
Statelor Independente, Comunitatea Europeană (de câtva timp înlocuit cu cel de Uniune !), 
pentru a desemna realităţi sociale specifice. Reprezentările generate de aceste concepte 
sunt atât de eterogene, încât termenul nu are decât o relevanţă îndoielnică. Translat în 
limbajul de specialitate, termenul şi-a păstrat caracterul vag, denominaţiile multiple şi 
prea puţin relevante 1 . Salaman (1974) consideră că absenţa unui acord sociologic cu 
privire la acest concept se datorează tocmai importanţei sale. Pentru mulţi, c. este o idee 
frustrant de vagă, alunecoasă, chiar periculoasă. Ideea de c. se eschivează, nu poate fi 
surprinsă cu claritate. Este incontestabilă lipsa de precizie a multor termeni utilizaţi cu 
precădere în gândirea socială, având în vedere în special termenii societate, comunitate, 
asociaţie, stat. De asemenea, spre deosebire de cazul altor concepte ca egalitate, liber¬ 
tate ş.a., conceptul de comunitate nu a beneficiat de analize specifice. 

Cohen (1992) arată şi el că termenul comunitate este unul dintre cei care, alături de 
alţii, cum ar fi cultură, mit, ritual, simbol, sunt vehiculaţi în limbajul obişnuit, în cuvân¬ 
tările zilnice. Sunt cuvinte aparent inteligibile atât celor care vorbesc, cât şi celor care 
ascultă. Importate însă în discursul ştiinţelor sociale, ele produc imense dificultăţi, cu un 
plus pentru c. Se spune că modernitatea şi c. sunt ireconciliabile, că acele caracteristici 
ce definesc c. nu pot supravieţui industrializării şi urbanizării. Dacă este să ne gândim 
însă că, de fapt, chiar societăţile în care s-au găsit modalităţi pentru perpetuarea în forme 
noi a c. sunt cele în care dezvoltarea socială este viguros prezentă, înţelegem inconsistenţa 
unor asemenea idei. Alţii au sugerat că dominarea vieţii sociale moderne de către stat, 
precum şi confruntarea esenţială dintre clasele societăţii capitaliste au lăcut din c. un 


1. într-un articol publicat în anul 1955 (Definitions of Community : Areas of Agreement), George 
A. Hillary Jr. a colectat 94 de definiţii diferite ale comunităţii. 

concept anacronic, nostalgic şi burghez. Este interesant să observăm încercările între¬ 
prinse la mijlocul anilor ’80 în cadrul unor şcoli occidentale de a anunţa „sfârşitul” c., 
simptom al iritabilităţii datorate nesfârşitelor încercări de definire. 

Noţiunea de c. este fundamental ambiguă, fiind utilizată atât în spaţiul teoriei, cât şi 
în vorbirea curentă pentru a caracteriza două tipuri diferite de relaţionare. Pe de o parte, 
termenul este utilizat pentru a desemna grupuri ale căror membri împărtăşesc anumite 
valori, precum şi un anumit mod de viaţă. Ei se identifică cu grupul şi cu practicile 
acestuia, existând o percepţie reciprocă a apartenenţei. Mason (2000) numeşte aceasta 
conceptul obişnuit de c. Versiuni ale acestui concept au dominat cea mai mare parte a 
filosofiei politice anglo-americane recente. Pe de altă parte, termenul c. este utilizat 
într-o manieră ce restrânge aplicarea sa doar la grupurile ale căror membri se protejează 
reciproc, nu se exploatează unii pe alţii sau nu se comportă injust unii faţă de alţii, cel 
puţin nu în mod sistematic. Pe acesta îl numeşte „conceptul moral al comunităţii”. 
Ambiguitatea este deseori speculată, oamenii ajungând să descrie drept c. în cel de-al 
doilea sens un set de relaţii sociale care nu trec de fapt de c. în sens obişnuit. 

Deşi vom prezenta la final propria definiţie, considerăm util să inserăm aici definiţia 
c. propusă de Mercer (1956, p. 27): „O comunitate umană este o grupare funcţională de 
indivizi care trăiesc într-o anumită localizare geografică la un moment dat, împărtăşesc 
o cultură comună, sunt aranjaţi într-o structură socială şi exprimă o conştiinţă a unicităţii 
lor, precum şi a identităţii separate ca grup”. 

Maniera contradictorie în care se raportează gânditorii la c. este de asemenea un 
semn al naturii sale complexe. Dacă acest articol ar fi trebuit să aibă un motto, cel mai 
potrivit credem că ar fi fost acest mesaj al lui Fowler (1996, pp. 91-92): „Cei care se 
tem, pe bună dreptate, de posibilităţile tiranice ale c. trebuie de asemenea să se teamă de 
pericolele tiranice ale secării c. ” Ca şi familia, prietenia sau cunoaşterea, c. este ceva 
bun de la prima vedere. Asociind c. cu incluziunea, prietenia, căldura, multă lume se 
simte bine când vorbeşte despre ea. Această prezumţie favorabilă este justificată de ceea 
ce învăţăm din experienţă. De aici şi interesul mare pentru cei care vor să o falsifice, să 
mintă la adăpostul ei, să amintească forţat de ea. O modalitate simplă, dar expresivă de 
a prezenta c. din perspectivă pozitivă o are Weber (1966), când arată că acestea sunt 
„antiteze ale conflictului”. Pe de altă parte, există numeroase voci care subliniază 
potenţialul opresiv al c. Pentru unii gânditori, c. este deosebit de periculoasă, raportat în 
principal la libertatea individuală. în lumea academică, termenul naşte suspiciuni pentru 
că poate fi asociat cu loialităţi restrânse, opuse universalismului etic. 

Se observă şi fără identificarea lor expresă într-un inventar exhaustiv varietatea 
extraordinară a tipologiilor c. şi, mai mult, a formelor de agregare comunitară. Vorbim 
de c. lingvistice, c. constituite în jurul cluburilor sau asociaţiilor, c. religioase, naţionale, 
morale, etnice, parţiale, naturale, deschise, închise, empirice, normative, c. dispersate, 
c. intermitente (care se adună în funcţie de ritmurile agricole, de exemplu), de idei, de 
memorie, de criză, c. de sânge, de rudenie, ocupaţionale etc. etc., de cuprinderi şi 
aspiraţii dintre cele mai diverse. Există de asemenea forme care doar aproximează c ., 
altele care o falsifică ş.a.m.d. 

De ce avem nevoie de comunitate 

Pentru Bender (1991) este evident că o c. îşi găseşte finalitatea în ea însăşi, chiar dacă 
poate oferi ajutor sau avantaje membrilor săi. Ea nu există ca să servească scopuri 
externe sau instrumentale, valoarea sa fiind esenţialmente intrinsecă propriei existenţe. 
Există însă şi abordări care asumă c. funcţii exagerate, aspect datorat în bună măsură 
modalităţii deficitare de identificare a c. Unii autori fac trimitere la c. politică (pentru o 
naţiune) sau la cea a omenirii ca unică soluţie pentru diversele crize traversate. 

în c ., din interdependenţă şi din conştiinţa identităţii împărtăşite răsar legăturile 
comunitare. Se au aici în vedere obligaţiile pe care oamenii le au unii faţă de alţii, 
precum şi faţă de întregul la compunerea căruia participă. în c., oamenii nu pot fi 
consideraţi ca mijloace sau resurse ce pot fi consumate, manipulate sau sacrificate. 
Interesele lor ca indivizi sunt cele avute în vedere, ei nefiind niciodată în postura de 
„resurse umane”, care ar putea fi utilizate cu aceeaşi neutralitate afectivă cu care 
cheltuim resursele financiare, de exemplu. Selznick (2002) exprimă principiul animator 
al c. drept „uniunea solidarităţii şi a respectului”, principiu ce are o foarte mare 
importanţă practică. în diverse organizaţii care nu sunt c. (în afaceri sau în mediul 
militar) se încearcă producerea sentimentului de c. prin falsificarea principiului acesteia. 
S-a observat că oamenii lucrează sau luptă mai bine, acceptă mai uşor disciplina, 
cooperează mai eficace dacă, pe lângă control, simt şi protecţie, şi respect. 

C. ocupaţionale se bucură de o atenţie deosebită din partea unor gânditori datorită 
importanţei pe care o au pentru achiziţia de către relaţiile de grup a caracteristicilor 
specifice comunităţilor. Salaman (1974) defineşte două tipuri de astfel de comunităţi. Un 
tip este reprezentat de c. „cvasi”-ocupaţionale, c. care sunt rezultatul existenţei unei arii 
sau al unui loc de muncă izolat geografic ori segregat spaţial, dominat de o singură firmă 
sau industrie. în astfel de cazuri, modelele de interacţiune asemănătoare celor din c. 
trebuie să apară, vrând-nevrând. Orice va reduce autosuficienţa regiunii va conduce la o 
dezagregare a c. Ne vom ocupa însă de al doilea tip, de ceea ce considerăm a fi adevă¬ 
ratele c. ocupaţionale, ce rezultă din specificul activităţii membrilor şi nu din simpla 
izolare geografică. Elementele definitorii ale c. ocupaţionale sunt următoarele : membrii 
acestora se văd pe ei în termenii rolului lor ocupaţional; imaginea lor despre sine este 
centrată pe rolurile ocupaţionale pe care le au, astfel încât se văd ca poliţişti, tipografi etc., 
şi ca oameni cu anumite abilităţi, calităţi şi interese ; membrii acestor comunităţi ocupa¬ 
ţionale împărtăşesc un grup de referinţă ; în fine, ei se asociază cu şi îşi fac prieteni mai 
degrabă din alţi membri ai c. ocupaţionale. în aceste condiţii, între activitatea profesională 
şi activităţile nonprofesionale nu apare nici o barieră. 


Cum analizăm comunitatea 

Există atribute, caracteristici aparte deţinute într-o anumită măsură de toate c. Taylor 
(1989) prezintă trei dintre acestea. Prima şi cea mai importantă este că persoanele care 
compun c. au în comun credinţe şi valori. A doua caracteristică este aceea că relaţiile 
dintre membrii c. trebuie să fie directe şi să implice multiple dimensiuni. Relaţiile sunt 
directe atunci când nu sunt mediate de reprezentanţi, lideri, instituţii, cum ar fi statul, 

sau de coduri, abstracţiuni ş.a. Cea de-a treia caracteristică este reciprocitatea. Termenul 
semnifică aici o serie de aranjamente, relaţii şi schimburi, incluzând ajutorul mutual, 
anumite forme de cooperare şi diverse forme de a împărţi cu ceilalţi. Intr-un sistem de 
reciprocitate, fiecare act implică o combinaţie de altruism pe termen scurt şi interes 
propriu pe termen lung. 

Cohen (1992) se opreşte şi el asupra a două aspecte fundamentale ale c. Membrii 
unui grup de indivizi ce formează o c. au ceva în comun cu toţi ceilalţi, pe de o parte, 
iar aceasta, pe de altă parte, îi distinge într-o manieră semnificativă de membrii altor 
grupuri. Astfel, c. pare să implice simultan similaritatea şi diferenţa. C. există de fapt în 
minţile membrilor săi. Prin extensie, realitatea graniţelor c. stă în gândire, în semnifi¬ 
caţiile pe care oamenii le ataşează acestora, şi nu în formele lor structurale. într-o c., 
„chiar dacă graniţele sale structurale rămân intacte sau nu, realitatea c. stă în percepţia 
membrilor cu privire la vitalitatea culturii ei. Oamenii construiesc c. în manieră sim¬ 
bolică, făcând din ea o resursă a semnificaţiei, un depozitar al acesteia, precum şi un 
referent al identităţii” (Cohen, 1992, p. 118). 

Dacă ar fi să facem un inventar al dimensiunilor considerate esenţiale în cele mai 
multe abordări, acesta ar include: teritoriul (spaţiul, locul), localizarea, specificul 
graniţelor fizice în conexiune cu reprezentarea mentală generată de acestea, numărul 
membrilor, respectiv specificitatea relaţiilor din interior, precum şi cu cei din afară. în 
timp accentul s-a schimbat de la dimensiunile morfologice la cele relaţionale, de la cele 
materiale la cele ce ţin de spirit. C. poate fi înţeleasă ca denotând, înainte de toate, o 
calitate aparte a relaţiilor umane. 

Elementele c. ar fi valori cruciale pentru construirea şi menţinerea acesteia. Selznick 
(1992) propune un set complex de variabile ce interacţionează, reuşind să dea naştere c. 
şi să o perpetueze. Acestea sunt: istoricitatea, identitatea, reciprocitatea, pluralitatea, 
autonomia, participarea şi integrarea. O c. completă va fi caracterizată prin existenţa 
consistentă şi printr-un echilibru al tuturor acestor elemente. Aspectele legate de trecut 
trebuie să permită şi noului să se impună, iar mutualitatea şi participarea trebuie echi¬ 
librate de pluralitate şi autonomie. „în această teorie normativă, calitatea morală a unei 
c. este dată de abilitatea ei de a apăra toate valorile importante, de a le menţine în ten¬ 
siune aşa cum trebuie şi de a încuraja rafinarea şi elaborarea lor.” (Selznick, 1992, p. 364) 
Reciprocitatea şi interdependenţa reprezintă fundamentul iniţial şi ingredientul ce susţine 
comunităţile. Fiecare dintre noi facem parte dintr-o pluralitate de grupuri. însăşi vitali¬ 
tatea unei c. este dată de aşa-numitele asociaţii intermediare sau grupuri corporative. 

Dimensiunilor, elementelor definitorii, caracteristicilor şi semnelor c. le putem adăuga 
o serie de criterii pe baza cărora c. ar putea fi distinse de acele entităţi care nu ar avea 
trăsăturile necesare pentru a fi considerate comunităţi. Un astfel de criteriu ar fi legat de 
faptul că „toate legile cosmosului, fizice, biologice şi psihologice conspiră pentru a face 
în aşa fel încât cei care trăiesc împreună să se asemene între ei” (Maclver, 1970, p. 30). 
Manierele, tradiţiile, exprimările ş.a., toate sunt caracteristici comune distinctive ce se 
dezvoltă la cei ce trăiesc împreună într-un sens foarte larg. Implicarea personală mai 
profundă, condiţie a apariţiei sentimentului, a spiritului comunitar reprezintă de asemenea 
un criteriu esenţial. Un criteriu implicit la Frazer (1999), de exemplu, chiar dacă 
nespecificat, poate fi dedus din ideea că sentimentul comunitar, nu apare acolo unde se 
împarte doar mizeria. Fa Etzioni (1995, 1996, 1998), criteriile esenţiale sunt grija 
pentru binele celorlalţi, respectiv existenţa imperativelor morale. Exercitarea unui control 

social eficace, prin mijloace licite, dar de altă natură decât cele juridice, este foarte 
important. Rolul controlului social exercitat de c. este fundamental pentru ordonarea 
vieţii sociale. 

Un alt criteriu în măsură să releve c. ar fi comprehensivitatea. Deşi, pentru Selznick 
(1992), este prea mult să ceri ca toate relaţiile sociale ale cuiva să fie găsite în c., 
consideră totuşi că comprehensivitatea ar fi criteriul esenţial al c. Grupurile sunt c. în 
măsura în care cuprind un spectru larg de activităţi şi interese, participarea implicând 
persoanele în întregul lor şi nu pe activităţi segmentare. Ideea includerii unei arii cât mai 
cuprinzătoare din existenţa individului în grup, drept criteriu, drept semn al c. apare la 
mulţi gânditori. Salaman (1974), Nisbet (1993) şi alţii arată că o c. este definită, de cele 
mai multe ori, ca fiind aceea în care individul relaţionează cu ceilalţi mai degrabă ca 
întreg decât într-un rol specific. Fie că amintesc de aspectele existenţei individuale, de 
specificul obligaţiilor între membrii c. sau de alte aspecte de acest tip, ideea din fundal 
este aceea a includerii cât mai complete. Semnul unei c. este acela că viaţa cuiva poate 
fi trăită în întregime în ea. 

Angajamentul persoanei ca întreg în relaţiile comunitare este un element comun 
tuturor interpretărilor religioase sau seculare ale conceptului de c. în ideea „comuniunii”. 
Fără a-1 considera ca un criteriu pe baza căruia s-ar putea identifica toate tipurile de c., 
dimensiunea transcendentă sau cea euforică sunt implicate uneori în cazul c ., putând fi 
un criteriu de identificare. 

Pentru Cohen (1992, p. 16), „criteriul fundamental al c. este acela că membrii ei 
dau, sau cred că dau, un sens similar lucrurilor, fie în general, fie raportat la anumite 
aspecte specifice şi semnificative şi, mai mult, că ei consideră că acest sens diferă de 
unul construit altundeva”. Cum nici o c. reală nu poate fi complet izolată, există un 
context comunitar mai cuprinzător care le influenţează şi în care se integrează. Toţi 
oamenii de pretutindeni ştiu că în afara c. lor există alţi oameni şi alte c. Ideea de distanţă 
şi ideea de diferenţă sunt două elemente de gândire care definesc relaţiile dintre membrii 
unei c. şi indivizii din afara acesteia. 


Schimbarea comunităţilor 

în funcţie de tipul c., identificăm mai multe modalităţi în care acestea apar. Multe c. se 
dezvoltă fără un plan anume, în maniere „naturale”, după cum multe altele sunt conturate 
conştiincios şi sunt bine îngrijite. în această din urmă situaţie, liderii sau organizatorii 
trebuie să ştie cum se dezvoltă c. şi ce le face puternice sau slabe. Ca orice construcţie, 
şi c. astfel conturate trebuie întreţinute şi, la nevoie, reparate. Afirmaţia este valabilă 
inclusiv pentru c. obişnuite bazate pe prietenie şi rudenie. Pentru a fi puternice şi cu 
premise de a rezista timp îndelungat, c. reclamă mult sprijin, instituţii potrivite pentru 
coordonare, educaţie, precum şi oameni care să fie medici, antreprenori sau facilitatori 
ai c. în forma lor modernă. Comunitariştii politici, de exemplu, subliniază neîncetat în 
ultimii ani rolul antreprenorilor sau al organizatorilor c ., actori deosebit de importanţi în 
procesul de construire a c. „Rolul acestor persoane este de a concentra resursele astfel 
încât să construiască noi norme şi modalităţi de relaţionare. Construcţia socială este, în 
acest caz, o strategie politică.” (Frazer, 1999, p. 140) Criteriile, care ne relevă c. fac 
vizibile elementele comune, pe care le regăsim în spatele diversităţii formelor comunitare. 

A construi c. implică un efort de învăţare, de pregătire a acestei acţiuni. Ignorarea 
aspectelor cruciale, cum ar fi cele esenţiale pentru c., ce anume o fortifică, respectiv ce 
o slăbeşte, conduce inevitabil la apariţia unor entităţi care nu au nimic de-a face cu c. 
(Selznick, 2002). 

Relevanţa contextuală deosebită pe care o are pentru noi acum tema UE ne face să o 
abordăm, deşi excede maniera în care concepem comunitatea. Spre deosebire de comuni¬ 
tăţile fenomenologice, ce s-au format în absenţa unui proiect normativ, UE a pornit pe 
baze contractuale, ca o c. normativă. Este şi aceasta o manieră de operaţionalizare a ideii 
liberale că oamenii îşi construiesc propriile c., stabilind criteriile conform cărora îi 
selectează pe cei care să facă parte din c. lor. în cazul UE, care a renunţat de ceva timp 
la sintagma Comunitate Europeană, grupul este mai curând construit decât descoperit, 
membrii fiind mai degrabă adăugaţi decât actualizaţi, ceea ce nu înseamnă că UE nu va 
deveni un spaţiu în care oameni cu interese şi experienţe împărtăşite vor urmări cu toţii 
un acelaşi Bine comun. Dar lărgirea este un proces ce relevă abordări diferenţiate ale 
celor dinăuntru faţă de cei care vin. Nu este foarte nouă ideea că în UE ar trebui să intre 
doar ţări bogate. Este o translare în plan mai larg a completării paletei atitudinale cu ceea 
ce ar fi egoismul de grup, cum îi spune undeva Oldenquist. Se face trecerea de la „eu” 
la „al meu”, fiecare urmărind interesele propriei c., excluzând întemeiat - în viziunea 
adepţilor acestei direcţii - binele celor din afara ei. Există de asemenea o manieră libe¬ 
rală de concepere a c., inclusă în ceea ce se numeşte Country Club Theory ofCommunity. 
Comunităţile apar astfel mai degrabă pe baza excluderii altora decât pe ideea adăugării. 
Aceste country clubs se formează după ce indivizii şi-au conturat identitatea într-un grup 
mai cuprinzător, aspect de asemenea perturbator în raport cu c. Este o inversare a unui 
raport obişnuit, cel ce intră în „club” fiind mai curând perceput ca fiind ieşit de 
altundeva. De aceea, Steeves (1998) nici nu le consideră c. Noi considerăm însă că sunt 
c., normative ce-i drept, dar necesare şi specifice unui moment al istoriei într-un spaţiu 
cultural propice. Relevantă aici este distincţia dintre c. fenomenologice, respectiv cele 
normative, unele descoperite, altele construite. Cele fenomenologice apar probabil mult 
mai greu astăzi şi atunci de ce să nu considerăm că cele normative de astăzi se vor 
transforma în fenomenologice în timp? Dar oare acum istoria mai permite aceasta? 
Oare mobilităţile spaţială, socială etc. nu fac acum imposibilă conturarea c. ? 

Privită în perspectivă istorică, c. îşi relevă dinamica nu doar în termenii integrării, ci 
şi în cei ai dezintegrării, reintegrării etc. Există o tendinţă explicabilă dintr-un anume 
punct de vedere, de a privi c. mai degrabă în procesul dezintegrării. Treptele dezintegrării 
fiind deseori mai vizibile, reliefarea dinamicii comunitare se îndreaptă de multe ori spre 
acestea. Astfel, este mai uşor de scris despre dezintegrarea unei c. decât despre integrare, 
dar şi despre reintegrare. Cel puţin în formele sale tradiţionale, integrarea unei c. are loc 
de obicei în izolare, ceea ce o face dificil de observat. Pe măsură ce munca începe să se 
separe de familie, influenţa schimbărilor în cadrul profesiilor ajunge să influenţeze 
treptat tot mai mult formele de agregare comunitară. De la c. idilică s-a trecut la una 
alterată, dar care se baza totuşi pe „magazinul din colţ”, pe vânzătorul cunoscut, pe o 
siguranţă pe termen lung a locului de muncă prin perpetuarea cererii pentru anumite 
activităţi etc. Apoi totul devine mai alert, mai dinamic pe piaţa muncii, a profesiilor, a 
activităţilor solicitate. Contactele umane se depersonalizează. Familia ajunge ea însăşi 
să-şi schimbe profilul, căsătoriile fiind mai degrabă sortite eşecului decât perpetuării. 
Totul se rearanjează în plan social pe perioada vieţii unei persoane, ceea ce conduce la 

o dispersie şi mai accentuată a indivizilor. Experienţele de lungă durată nu mai apar, iar 
declinul c. continuă. 

Pentru mulţi gânditori americani, schimbarea socială - înţeleasă în sensul în care 
Tonnies vedea trecerea c. -societate - ar fi sinonimă cu distrugerea c. Chiar dacă unii 
consideră acest proces ca fiind regretabil, el este totuşi asumat ca inevitabil. Astfel, se 
prezintă o relaţie simplă şi directă între trecut - caracterizat de prezenţa c. - şi prezentul 
în care c. s-a pierdut sau se pierde. Şi totuşi, există mulţi care consideră că nu trebuie să 
vorbim de colapsul c., ci de schimbarea acesteia. Deşi echilibrul dintre c. şi societate s-a 
schimbat, c. nu a dispărut niciodată. în pofida conotaţiei în general pozitive a termenului, 
imaginea c. a fost afectată în diverse momente de schimbările petrecute în domeniul 
muncii, de spectrul fenomenelor corelate, precum alienarea ş.a. Specialiştii din diverse 
domenii au contribuit şi ei la această deteriorare prin ideea eroziunii, declinului, 
crepusculului sau eclipsei c. 

Ceea ce este cu deosebire important pentru noi este problema c. din mediul urban. în 
măsura în care acestea există în alte spaţii culturale şi produc efecte benefice, le putem 
clama şi pentru noi necesitatea şi putem identifica acele consecinţe legate de absenţa lor. 
Cum am văzut, pentru unii c. este incompatibilă cu modernitatea şi cu atât mai puţin cu 
contemporaneitatea. Dar mulţi vorbesc despre c. la timpul prezent, considerând că putem 
trasa neîntrerupt lanţul formelor comunitare în istorie până astăzi. Este, de altfel, şi con¬ 
vingerea noastră. C. pot exista oriunde sunt îndeplinite condiţiile necesare. Iar acestea pot 
fi îndeplinite şi în mijlocul unui oraş modern, precum şi în spaţii îndepărtate de metropole. 

Acceptarea ideii amestecului dintre gemeinschafî şi gesellschaft în societăţile moderne 
descurajează acţiunile directe de sprijinire a c. ca experienţă socială distinctă. C. nu a 
intrat în colaps, dar este diferită de cea din secolele trecute. Aceea s-a dus pentru totdea¬ 
una, dar asta nu trebuie să ne impacienteze. Noi avem însă nevoie continuu de c. adaptate 
nevoilor prezentului şi viitorului. Este posibil să avem experienţa comunitară într-o 
anumită dimensiune a existenţei noastre, după cum este posibil şi să nu avem această 
experienţă. Este nevoie să luptăm pentru ea şi, de asemenea, să rezistăm tentaţiei de a 
accepta orice este prezentat drept c. 

Polarizarea economică este şi ea o sursă de alimentare a înnoirilor în cadrul c. Cei 
situaţi la un nivel înalt din punctul de vedere al bogăţiei se insularizează în raport cu 
ceilalţi indivizi. Este o nouă elită, constituind „comunităţi închise”, caracterizate prin 
extra-teritorialitate, membrii ei putând fi contactaţi doar prin e-mail sau telefoane mobile, 
şi nu neapărat la o adresă. Practic nu se poate pătrunde în zona în care locuiesc relativ 
stabil, pentru că aceştia circulă oriunde în lume, regăsind peste tot aceleaşi facilităţi. 
Este un exemplu, poate nu cel mai reprezentativ, de noi structuri emergente. 

Din cele de până acum se observă două tendinţe contradictorii referitor la ceea ce ar 
fi c. astăzi. Păstrând terminologia lui Tonnies, unii consideră că gesellschaft a înlocuit 
gemeinschafî, care a dispărut treptat, dar ireversibil. Alţii însă consideră că istoria 
umanităţii poate fi descrisă având drept reper manierele în care c. s-a dezvoltat, s-a 
adaptat, s-a armonizat noilor condiţii, inclusiv dezvoltării gesellschaft, urbanizării ş.a. 
Unii strigă : C. a murit! şi o introduc într-o nişă a istoriei la care se mai reculeg uneori. 
Ceilalţi, ca pe vremuri, când un rege se stingea, dar flacăra regalităţii rămânea aprinsă, 
strigă: C. a murit!, reluând fără ezitare : Trăiască c. ! Pentru aceştia din urmă, categoria 
c. are maniere variate de operaţionalizare, dintre care unele dispar, altele apar şi totul 
decurge ca întotdeauna, în principiu, formele specifice de fenomenalizare devenind 
obiect de analiză. Aceştia din urmă sunt numiţi comunitarişti. 

Comunitatea Morgana 

întârzierea înregistrată în apariţia oraşelor în spaţiul românesc a condus la complexifi- 
carea acestui proces atunci când el s-a accentuat la un moment dat. în perioadele în care 
arderea etapelor părea pentru noi soluţia potrivită, am vizat modele complexe, rămânând 
multe elemente neaprofundate, multe secvenţe nedigerate, toate cu consecinţe nefaste. 
Nu a fost timpul necesar conturării, păstrării sau trecerii treptate către forme urbane de 
convieţuire combinate cu păstrarea elementelor comunitare capabile de apărare la rândul 
lor sau prezervate de cei în cauză. Astfel, odată cu atingerea pragului critic după 1955 
în ceea ce priveşte factorii pull-push în migraţia internă rural-urban, situaţia a devenit 
catastrofală pe termen scurt şi lung, deşi pe termen mediu a părut a fi o situaţie 
acceptabilă, chiar dezirabilă. Milioane de indivizi au migrat spre mediul urban într-o 
perioadă de timp foarte redusă. Numărul scăzut al localităţilor propriu-zis urbane din 
acea perioadă precum şi capacitatea lor redusă de absorbţie a migranţilor au generat 
situaţii a căror rezolvare a fost resimţită din punct de vedere comunitar şi nu numai. 
Migranţii ştiau doar de unde plecaseră, ştiau că nu se pot întoarce, dar nu ştiau unde au 
ajuns, şi astfel se înscriau într-o „zonă dintre”, un inter-mundus care şi-a pus puternic 
amprenta asupra relaţiilor sociale. La unii autori apare ideea că, în aceste condiţii, în 
„mahalale”, c. nu-şi mai exercită funcţia de control social. Pentru noi însă, a vorbi 
despre o c. care nu-şi exercită funcţia de control social este un nonsens. în acel moment 
nu ar mai exista o c. O structură socială de tip comunitar este identificabilă funcţional 
prin exercitarea controlului social. Absenţa acestuia - indiferent de valorile promovate - 
este un semn evident al carenţei comunitare. Şi este vorba, desigur, de controlul social 
realizat doar rezidual pe baza normelor juridice. Migranţii nu aveau cum să ia contact cu 
structuri de tip comunitar nici în mediul urban, deoarece şi acestea erau la fel de puternic 
atacate de comunişti. Indiferent că includeau burghezi, intelectuali etc., ele dispăreau 
foarte uşor datorită fragilităţii lor funciare. Acestea sunt însă aspecte pe care le vom 
aprofunda într-o altă lucrare. 

Astăzi şi oricând, la noi şi aiurea, în contextul dezvoltării sociale este necesară 
orientarea eforturilor în direcţia sprijinirii constituirii şi consolidării c. a agregării 
comunitare în spaţii urbane moderne şi generatoare de capital social. Este mare nevoie 
de c. pentru a reduce entropia socială, iar controlul social trebuie întărit prin intermediul 
c. Controlul social exercitat prin intermediul normativităţii juridice nu este suficient. Ne 
vin în minte cuvintele lui Anatole France (The Red Lily) (apud. Selznick, 2002): 
„Legea, în egalitatea sa maiestuoasă, interzice atât bogaţilor, cât şi săracilor să doarmă 
sub poduri, să cerşească pe străzi şi să fure pâine”. 

Apropiindu-ne de final, arătăm că, din perspectiva noastră, o c. este o formaţiune 
socială rezistentă în timp, reunind un număr relativ restrâns de indivizi, având un 
background cultural şi statusuri sociale asemănătoare, ce locuiesc pe o suprafaţă puţin 
extinsă şi între care există relaţii de cooperare bine stabilite fi persistente, reuşindu-se 
prin aceasta exercitarea unui control social eficient la nivelul grupului respectiv. 

Comunitatea ca resursă a dezvoltării sociale 

Atenţia îndreptată către dimensiunea socială a dezvoltării devoalează capacitatea crescută 
de receptare a celor din jurul nostru. Dezvoltarea socială nu poate fi decât rezidual 
consecinţa însumării fortuite a încercărilor de satisfacere a intereselor individuale sau ale 
grupurilor foarte restrânse. Plasată inevitabil ca imperativ al acţiunii oricărui guvern, de 
exemplu, dezvoltarea socială nu se poate obiectiva printr-o mişcare unidirecţională des¬ 
cendentă. Dezvoltarea socială este dependentă de acţiunea colectivă, de asumarea sau, 
minimal, de receptarea ca legitime a imperativelor comune. Teoretic, poate exista dez¬ 
voltare economică într-o societate atomizată, caracterizată de înscrierea fiecăruia într-o 
cursă pe culoar individual. Dezvoltarea socială rămâne însă dependentă de capacitatea 
crescută de cooperare, de exersarea constantă a dimensiunii empatice. în acest context se 
evidenţiază relevanţa c. ca resursă esenţială a dezvoltării sociale. în cazul c. avem o 
concentrare a energiei, şi nu o disipare a acesteia datorată entropiei sociale crescute. în 
absenţa spiritului comunitar, dezvoltarea socială se va regăsi cel mult în statistici. 

Tudor PITULAC 


Consultare publică 


Consultarea şi participarea publică pot fi definite ca implicare a cetăţenilor în manage¬ 
mentul deciziilor şi oferta de servicii. Consultarea şi participarea au loc atunci când 
cetăţenii şi autorităţile publice au nevoi identificate de consultare/participare şi când 
există mecanisme create pentru a susţine consultarea/participarea. Mecanismele cunos¬ 
cute de consultare/participare publică includ: audieri publice, întâlniri publice, forumuri 
cetăţeneşti, grupuri consultative, diverse tipuri de sondaje de opinie, focus grupuri, 
utilizarea mijloacelor electronice de comunicare, publicaţii ale administraţiei publice etc. 

Există mai multe variante prin care putem analiza conceptul de participare publică. O 
primă variantă este propusă de OECD, care distinge între trei tipuri diferite de implicare 
a cetăţeanului în luarea deciziei de politică publică. 

• Prima „treaptă” de implicare publică se referă la informare. Aceasta presupune că 
procesul politicilor publice este suficient de transparent astfel încât cetăţenii să obţină 
informaţia necesară pentru a vedea în ce măsură guvernul îşi respectă promisiunile, 
pentru a fi capabili să analizeze ce se întâmplă în diverse sectoare de politică publică 
şi să evalueze consecinţele acestora asupra lor. în toate ţările democratice, informarea 
cetăţenilor este normă. 

• Al doilea nivel se referă la consultare ca practică ce permite cetăţenilor să ofere feed- 
back cu privire la opţiunile de politică publică, în diverse stadii ale procesului de 
decizie. Analizînd practica ţărilor OECD cu privire la metodele de consultare publică 
(c.p.) observăm că invitaţiile la c.p. sunt adresate prioritar grupurilor foarte bine 
organizate, cuprinzând grupuri de interes. în majoritatea ţărilor aceste grupuri bine 

organizate, incluzând sindicate, patronate, grupuri ale oamenilor de afaceri, au relaţii 
foarte bine stabilite cu guvernele, se informează sistematic şi participă în sectoarele 
de politică publică unde au interese. Pentru sindicate şi patronate, relaţia cu guvernul 
este stabilită în majoritatea ţărilor pe baze tripartite. 

• Al treilea criteriu se referă la participarea activă, care permite cetăţenilor să devină 
parteneri în luarea deciziilor în politica publică. Participarea presupune ca cetăţenii 
să participe la fixarea obiectivelor de politică publică, să şi poată exprima opinia în 
legătură cu diversele opţiuni de politică publică, să propună strategii de implementare. 
Acest tip de exerciţiu este destul de rar întâlnit. Numai câteva ţări OECD au experienţe 
pozitive de participare a cetăţenilor la luarea deciziilor sau implementează programe - 
-pilot. 

Un alt efort de clasificare a fost făcut de Organizaţia Internaţională pentru Participare 
Publică (IAPP), care defineşte cinci niveluri de participare a publicului în politică. Pri¬ 
mele două sunt identice cu cele propuse de OECD, respectiv informarea publicului şi c.p. 
IAPP desface al treilea nivel din modelul OECD, participarea publică, în două niveluri 
distincte. Astfel, al treilea nivel se referă la exerciţiile de implicare a publicului de către 
guvern în procesul redactării proiectelor de politică publică, pentru a se asigura că opi¬ 
niile diverselor grupuri interesate sunt luate în considerare. Al patrulea nivel se referă la 
exerciţii de colaborare public-privat, în care ONG-urile se angajează în relaţii de colabo¬ 
rare şi parteneriat cu diverse grupuri interesate din public, în fiecare stadiu al dezvoltării 
politicii publice, de la identificarea şi selectarea alternativelor până la evaluare etc. Ulti¬ 
mul stadiu identificat de analiza IAPP se referă la oferirea de responsabilităţi în imple¬ 
mentarea politicii publice unor grupuri interesate din public (empowerment). Deci decizia 
trece în mâna acestor grupuri, precum şi responsabilitatea realizării obiectivelor asupra 
cărora s-a căzut de acord. 

Consultarea şi participarea pot să apară în diverse zone de politică publică, de la 
diferite tipuri de servicii la aspecte ce ţin de dezvoltarea economică, protecţia mediului, 
educaţie, cultură etc. Totodată, consultarea/participarea pot să apară pe diverse compo¬ 
nente ale procesului de politică publică, de la stabilirea de scopuri şi obiective pentru 
strategii de politică publică, la implementare şi evaluare. 

Interesul pentru promovarea participării cetăţenilor la luarea deciziilor de politică 
publică reprezintă un interes relativ nou pentru guverne. Dezvoltarea acestui interes la 
nivel internaţional a avut loc pe fondul crizei instituţiilor politice, deficitului de consens 
între partidele politice şi liderii politici, slăbirii capacităţii statului de a rezolva singur 
toate problemele societăţii. Guvernele, dar şi organizaţiile private iniţiază din ce în ce 
mai mult procese formale de consultare în diverse zone de politică publică şi asistăm la 
o creştere a dialogului între diverşi actori sociali în exteriorul instituţiilor politice 
tradiţionale. 

Nici România nu face excepţie de la aceste tendinţe de creştere a interesului pentru 
consultare şi participare publică. în ultimii 17 ani se înregistrează o dezvoltare a 
formulelor instituţionale şi noninstituţionale de dialog social şi c.p. Dacă la începutul 
anilor ’90 au fost create şi dezvoltate cadrul legislativ şi practica dialogului social, 
începând cu 2001 în România apar şi elemente de legislaţie şi cadru instituţional 
reglementând practica c.p. Aceste elemente se dezvoltă pe fondul evoluţiilor din zona 

reformei guvernării şi a reformei administraţiei publice şi al evoluţiilor specifice din 
zona societăţii civile. 

C.p. aduce beneficii atât administraţiei, cât şi cetăţenilor şi grupurilor interesate 
implicate în proces. în linii foarte generale: 

• Pentru administraţia publică, consultarea reprezintă o oportunitate de a afla cum 
anume este privită o propunere de politică publică, de a înţelege cum vor fi afectate 
diverse grupuri interesate odată ce decizia a fost luată şi implementată, de a obţine 
informaţii şi sugestii relevante din partea publicului, care să ducă creşterea calităţii 
deciziilor de alocare de resurse publice. 

• Pentru cetăţeni şi grupurile interesate, consultarea oferă posibilitatea de a-şi prezenta 
punctele de vedere înainte ca decizia de politică publică să fie luată, de a stabili prin 
interacţiunea cu alte grupuri interesate care sunt costurile şi beneficiile unei anumite 
decizii. 

începând cu anul 2000, asistăm la dezvoltarea unui cadru legislativ şi instituţional 
vizând promovarea formelor de participare a publicului la luarea deciziei. O noutate 
pentru România o reprezintă integrarea consultării publice în cadrul procesului de politici 
publice prin prevedere legislativă. 

Prezentăm în continuare cadrul legislativ specific : 


Act normativ 

Procedee specifice de consultare 

Legea nr. 52/2003 

Art. 6. - (1) In cadml procedurilor de elaborare a proiectelor de acte 
normative autoritatea administraţiei publice are obligaţia să publice un 
anunţ referitor la această acţiune pe site-ul propriu, să-l afişeze la sediul 
propriu, intr-un spaţiu accesibil publicului, şi să-l transmită către mass- 
media centrală sau locală, după caz. Autoritatea administraţiei publice va 
transmite proiectele de acte normative tuturor persoanelor care au depus o 
cerere pentm primirea acestor informaţii. 

(3) Anunţul referitor la elaborarea unui proiect de act normativ cu 
relevanţă asupra mediului de afaceri se transmite de către iniţiator 
asociaţiilor de afaceri şi altor asociaţii legal constituite, pe domenii 
specifice de activitate. 

Legea nr. 52/2003 

Art. 6. - (7) Autoritatea publică în cauză este obligată să decidă 
organizarea unei întâlniri în care să se dezbată public proiectul de act 
normativ, dacă acest lucm a fost cemt în scris de către o asociaţie legal 
constituită sau de către o altă autoritate publică. 

Legea nr. 52/2003 

Art. 7. - (1) Participarea persoanelor interesate la lucrările şedinţelor 
publice se va face în următoarele condiţii: 

b) acest anunţ trebuie adus la cunoştinţa cetăţenilor şi a asociaţiilor legal 
constituite care au prezentat sugestii şi propuneri în scris, cu valoare de 
recomandare, referitoare la unul dintre domeniile de interes public care 
urmează să fie abordat în şedinţa publică. 

Art. 9 - (2) Punctele de vedere exprimate în cadml şedinţelor publice de 
persoanele menţionate la art. 8 au valoare de recomandare. 

Legea nr. 544/2001 

Art. 6 - (1) Orice persoană are dreptul de a solicita şi de a obţine de la 
autorităţile şi instituţiile publice, în condiţiile prezentei legi, informaţiile 
de interes public. 

Act normativ 

Procedee specifice de consultare 

HG nr. 775/2005 

Art. 7 - (2) Activitatea de identificare a variantelor se realizează cu 
consultarea ONG, partenerilor sociali, asociaţiilor profesionale şi a 
reprezentanţilor sectorului privat implicaţi, afectaţi sau interesaţi de 
modul în care este rezolvată problema respectivă. 

Art. 10 - Activitatea de fundamentare are ca rezultat documentul denumit 
propunere de politici publice, elaborat de către direcţiile de specialitate 
sub coordonarea unităţilor de politici publice din cadrul ministerelor şi al 
altor organe de specialitate ale administraţiei publice centrale, care 
cuprinde în formă concisă rezultatele studiilor şi analizelor, precum şi ale 
activităţii de consultare a societăţii civile cu privire la diferitele variante 
de soluţionare identificate. 

HG nr. 775/2005 

Art. 14 - Propunerea de politici publice este transmisă ministerelor şi 
altor organe ale administraţiei publice centrale interesate. 

Legea nr. 90/2001 

Art. 12 - (1) Pentru rezolvarea unor probleme din competenţa sa 
Guvernul poate constitui organisme cu caracter consultativ. (2) în scopul 
elaborării, integrării, corelării şi monitorizării de politici Guvernul poate 
constitui consilii, comisii şi comitete interministeriale. 

HG nr. 750/2005 

Art. 7 - (4) In comisiile şi grupurile de lucru pot participa, ca membri cu 
drepturi depline, şi reprezentanţi ai altor instituţii publice care nu fac 
parte din consiliul coordonator. 

Art. 8 - La lucrările consiliilor interministeriale, ale comisiilor şi 
grupurilor de lucru subordonate pot participa, în calitate de invitaţi, 
reprezentanţi ai autorităţilor şi instituţiilor administraţiei publice, ai 
instituţiilor academice şi de învăţământ superior, ai organizaţiilor 
societăţii civile, care ar putea contribui la soluţionarea unor probleme 
aflate pe ordinea de zi. 

HG nr. 117/2005 

Art. 1 - Se constituie pe lângă Secretariatul General al Guvernului 
Comitetul interministerial pentru coordonarea reformei procesului 
politicilor publice [...] organism cu rol consultativ [...]. 

Art. 2 - La întrunirile Comitetului pot participa, în calitate de invitat, 
reprezentanţi ai autorităţilor publice centrale cu activitate în domeniul 
reformei procesului politicilor publice, care ar putea contribui la 
soluţionarea unor puncte aflate pe ordinea de zi. 

HG nr. 1623/2003 

Art. 3 - (2) La lucrările Consiliului superior pot participa, în calitate de 
invitat, reprezentanţi ai altor autorităţi sau instituţii publice şi alţi 
reprezentanţi, în funcţie de problemele incluse pe ordinea de zi. 

HG nr. 314/2001 

Art. 1 - în cadrul ministerelor [...], precum şi în cadrul prefecturilor se 
vor înfiinţa şi vor funcţiona comisii de dialog social între administraţia 
publică, patronat şi sindicate. 

Art. 4 - Activitatea comisiilor de dialog social are caracter consultativ şi 
vizează, în special, următoarele : [...] 

b) consultarea partenerilor sociali asupra iniţiativelor legislative sau de 
altă natură, cu caracter economico-social, din domeniul de activitate al 
ministerului respectiv; 

c) consultarea partenerilor sociali cu privire la măsurile ce se întreprind 
pe linia restructurării regiilor autonome de sub autoritatea ministerelor, a 
consiliilor judeţene şi, respectiv a consiliilor locale, precum şi a societă¬ 
ţilor comerciale din sectorul respectiv de activitate, în corelaţie cu măsu¬ 
rile de reconversie a forţei de muncă. 

Act normativ 

Procedee specifice de consultare 

HG nr. 50/2005 

Art. 5 - (3) In procesul de elaborare a proiectelor de acte normative 
autorităţile publice iniţiatoare au obligaţia să respecte regulile procedurale 
aplicabile pentru asigurarea transparenţei decizionale, prevăzute de L. 
52/2003 privind transparenţa decizională în administraţia publică. (4) 
Pentru asigurarea consultării partenerilor sociali, autorităţile publice 
iniţiatoare au obligaţia să supună proiectele de acte normative cu caracter 
economico-social analizei comisiilor de dialog social, constituite în cadrul 
acestora în conformitate cu prevederile HG nr. 314/2001 privind înfiinţa¬ 
rea, organizarea şi funcţionarea comisiilor de dialog social în cadrul unor 
ministere şi al prefecturilor, cu modificările şi completările ulterioare 

HG nr. 50/2005 

Art. 7 - (2) Proiectul de act normativ însuşit (...) se transmite conco¬ 
mitent, în copie, autorităţilor publice interesate în aplicarea acestuia, în 
funcţie de obiectul reglementării (...) 

OUG nr. 45/2003 

Art. 8 - Procesul bugetar este deschis şi transparent, acesta realizându-se 
prin: a) publicarea în presa locală sau afişarea la sediul autorităţii 
administraţiei publice locale respective a proiectului de buget local şi a 
contului anual de execuţie a acestuia; 

b) dezbaterea publică a proiectului de buget local, cu prilejul aprobării 
acestuia. 

OUG nr. 45/2003 

Art. 29 - (4) Consultarea primăriilor (pentru echilibrarea bugetelor locale 
cu sumele defalcate din unele venituri ale bugetului de stat) se face de 
către o comisie constituită la nivelul fiecărui judeţ [...] 

OUG nr. 45/2003 

Art. 35 - (3) Pe baza veniturilor proprii şi a sumelor repartizate potrivit 
alin. (2), ordonatorii principali de credite [...] definitivează proiectul 
bugetului local, care se publică în presa locală sau se afişează la sediul 
unităţii administrativ-teritoriale. 

Regulamentul 

Camerei 

Deputaţilor 

Art. 46 - (1) Biroul fiecărei comisii a Camerei Deputaţilor : 

f) invită să ia parte la lucrările comisiei reprezentanţi ai societăţii civile, 
ai asociaţiilor patronale, profesionale sau sindicale, ai administraţiei 
publice centrale ori locale, precum şi ai altor persoane juridice, precum şi 
persoane fizice, la solicitarea membrilor comisiei, a Guvernului şi a 
persoanelor interesate; 

g) organizează, la propunerea membrilor comisiei, şedinţe de consultări 
cu reprezentanţi ai societăţii civile, ai asociaţiilor patronale şi profe¬ 
sionale, ai sindicatelor, ai administraţiei publice centrale sau/şi locale. 

Regulamentul 

Camerei 

Deputaţilor 

Art. 55 - (2) Comisiile pot invita să participe la lucrări persoane inte¬ 
resate, reprezentanţi ai unor ONG şi specialişti din partea unor autorităţi 
publice sau a altor instituţii specializate. Reprezentanţii ONG-urilor şi 
specialiştii invitaţi pot să îşi prezinte opiniile cu privire la problemele 
discutate în comisie sau pot înmâna preşedintelui comisiei documentaţii ce 
vizează tematica pusă în discuţie. 

Legea nr 109/1997 
modificată 

Art. 21 - (1) Consiliul Economic şi Social este consultat obligatoriu de 
către iniţiatorii proiectelor de acte normative şi ai proiectelor de programe 
şi strategii nematerializate în proiecte de acte normative, din domeniul 
său de competenţă. 

Act normativ 

Procedee specifice de consultare 

Legea nr 109/1997 
modificată 

Art. 13 - (14j Guvernul poate hotărî înlocuirea a câte unui membru care 
reprezintă Guvernul cu câte un reprezentant al altor asociaţii profesionale, 
ONG-uri şi altor asemenea organizaţii ale societăţii civile. 

Legea nr. 188/1999 

Art. 20. - (1) Agenţia Naţională a Funcţionarilor Publici are următoarele 
atribuţii: elaborează anual, cu consultarea autorităţilor şi instituţiilor 
publice, Planul de ocupare a funcţiilor publice, pe care îl supune spre 
aprobare Guvernului. 

Legea nr. 73/1993 

Art. 11 - (3) Senatorii şi deputaţii, autori de propuneri legislative, miniş¬ 
tri, secretari de stat şi subsecretari de stat pot lua parte, din proprie iniţia¬ 
tivă sau la invitaţia preşedintelui Consiliului Legislativ, la examinarea, în 
secţiile acestuia, a proiectelor de acte normative supuse avizării. Aceştia 
pot fi invitaţi de preşedintele Consiliului Legislativ la examinarea, pentm 
avizare, a proiectelor de acte din domeniul lor de activitate, indiferent de 
iniţiator. 


Lista actelor normative consultate 

• Legea nr. 52/ 2003 privind transparenţa decizională în administraţia publică. 

• Legea nr. 544/ 2001 privind liberul acces la informaţiile de interes public. 

• Legea nr. 90/2001 privind organizarea şi funcţionarea Guvernului României şi 
ministerelor, cu modificările şi completările ulterioare. 

• Legea nr. 24/2000 privind normele de tehnică legislativă pentru elaborarea actelor 
normative, republicată. 

• HG 50/2005 pentru aprobarea Regulamentului privind procedurile, la nivelul Guver¬ 
nului, pentru elaborarea, avizarea şi prezentarea proiectelor de acte normative spre 
adoptare, republicată. 

• HG 775/2005 pentru aprobarea Regulamentului privind procedurile de elaborare, 
monitorizare şi evaluare a politicilor publice la nivel central. 

• Legea nr. 109/1997 privind organizarea şi funcţionarea Consiliului Economic şi 
Social. 

• Legea nr. 73/2003 pentru înfiinţarea, organizarea şi funcţionarea Consiliului 
Legislativ. 

• HG nr. 750/2005 privind constituirea consiliilor interministeriale permanente. 

• HG nr. 1623/2003 privind înfiinţarea Consiliului Superior pentru Reforma Adminis¬ 
traţiei Publice, Coordonarea Politicilor Publice şi Ajustare Structurală. 

• HG nr. 117/2005 privind constituirea Comitetului interministerial pentru coordonarea 
reformei procesului politicilor publice. 

• HG nr. 314/2001 privind înfiinţarea, organizarea şi funcţionarea comisiilor de dialog 
social în cadrul unor ministere şi al prefecturilor, cu modificările şi completările 
ulterioare. 

• Legea nr. 188/1999 privind Statutul funcţionarilor publici, republicată. 

• Regulamentul Camerei Deputaţilor. 

• OUG nr. 45/2003 privind finanţele publice locale. 

Sumarizând aspectele menţionate mai sus, trebuie să reţinem faptul că elementele de 
c.p. existente în legislaţia şi practica administraţiei publice reprezintă elemente de reformă 
a guvernării, a relaţiei dintre Stat şi cetăţean. Pe lângă preocuparea pentru dezvoltarea 
practicilor de c.p. este necesar să acordăm atenţie şi elementelor calitative legate de pro¬ 
cesele de c.p. C.p. reprezintă o formă de dialog organizat pe teme de interes public şi de 
aici importanţa calităţii managementului acestor procese consultative. 


Mihaela LAMBRU 


Contractare socială 

Dezvoltarea principiilor şi practicii contractării sociale ( c.s .) se încadrează în contextul 
mai larg al reformei administraţiei publice prin adoptarea în managementul instituţiilor 
publice a unor tehnici şi metode inspirate din managementul organizaţiilor private. Acest 
proces de reconsiderare a metodelor de management public are în centrul lui preocuparea 
pentru folosirea mai bună a resurselor publice prin utilizarea unor soluţii bazate pe meca¬ 
nismele pieţii, care să aducă un plus de eficienţă şi transparenţă. 

în contextul procesului de globalizare, în condiţiile în care bugetele naţionale par 
insuficiente pentru a răspunde aşteptărilor şi cerinţelor din partea cetăţenilor, problemele 
publice îşi găsesc tot mai mult soluţia în dezvoltarea de programe de parteneriat public - 
-privat, de contractare de servicii publice şi chiar privatizare de servicii publice. Guver¬ 
nele au început să promoveze tot mai mult modalităţi noi prin care să atragă investiţii 
private pentru soluţionarea problemelor publice. în acest context, începe să se manifeste 
un interes crescut al instituţiilor publice pentru realizarea de parteneriate cu sectorul 
privat, profit şi non-profit. 

în contextul dat de dezvoltarea aplicării parteneriatului public-privat în domeniul 
social, asistăm la o creştere a formulelor de c.s. C.s. este procesul de externalizare a 
serviciilor sociale către contractori privaţi. Aceasta reprezintă un proces care presupune 
scoaterea la licitaţie a ofertei de servicii sociale către contractorii externi privaţi. Cu alte 
cuvinte, în loc să angajeze personal propriu şi infrastructură pentru a susţine oferta de 
servicii sociale identificată ca necesară, statul caută să sprijine aceste servicii prin 
contractarea unui agent privat care va oferi cel mai bun raport calitate-cost în urma unei 
licitaţii. în unele situaţii, la licitaţie pot participa şi instituţii publice, dar respectând 
aceleaşi condiţii de competitivitate impuse actorilor privaţi. în ultimii 20 de ani, guverne 
din întreaga lume şi-au extins experienţa c. s ., care s-a dovedit a fi o formulă avantajoasă 
pentru toate părţile implicate : stat, actori privaţi şi beneficiari. 

Spre deosebire de privatizare, contractarea externă a serviciilor nu presupune dispa¬ 
riţia responsabilităţii guvernamentale în oferirea serviciilor sociale. Actorii privaţi sunt 
contractaţi pentru a oferi un anumit serviciu, dar acesta este făcut în numele statului. De 
aceea, este foarte important să fie create şi dezvoltate mecanisme de monitorizare şi 
evaluare în vederea asigurării calităţii serviciilor conform termenilor contractuali stabiliţi 
de stat. Argumentul cel mai important pentru dezvoltarea practicii c.s. rezidă în creşterea 
eficienţei serviciilor, în posibilitatea de a susţine servicii sociale de calitate cu costuri 
minime. 

în determinarea eficienţei practicii de c.s ., un rol definitoriu îl are stabilirea cu 
claritate a obiectivelor pe care statul doreşte să le atingă prin utilizarea contractorilor 
privaţi. C.s. va avea maximum de eficienţă dacă sunt îndeplinite următoarele condiţii: 

• Claritate în definirea bunurilor şi serviciilor pe care guvernul doreşte să le contracteze, 
cu specificarea standardelor de calitate dorite. Pentru ca procesul de licitaţie să-şi 
atingă scopul propus de a obţine servicii de calitate la un preţ mai scăzut, este 
important ca aceste servicii să fie definite clar şi precis, în aşa fel încât să se poată 
determina cu claritate care sunt actorii privaţi ce răspund cel mai bine cerinţelor 
prezentate în termenii de referinţă ai licitaţiei. Trebuie specificate natura serviciului, 
obiectivele de performanţă, criteriile de evaluare, procedurile pentru a rezolva 
eventualele plângeri şi procedurile de exit la terminarea contractului sau dacă se 
impune desfacerea contractului din cauza slabelor performanţe ale contractorului. 

• Existenţa unui număr suficient de mare de ofertanţi de servicii care să asigure nivelul 
de competiţie necesar pentru a avea o licitaţie eficientă. Este foarte important să 
ţinem seama de gradul de dezvoltare a pieţei serviciilor în domeniul vizat pentru 
contractare. Rolul competiţiei este să asigure servicii de calitate la cel mai bun preţ 
şi acest lucru este posibil numai în condiţiile existenţei unui număr ridicat de posibili 
competitori. Ca rezultat al competiţiei se vor obţine economii la fondurile publice. 
Dar efectul benefic al acestor economii se poate păstra numai dacă mediul competitiv 
este menţinut şi nu există bariere care să împiedice „alimentarea” pieţei cu noi 
ofertanţi de servicii. 

• Costurile de tranziţie sunt minime, astfel încât să se asigure competiţia între actualii 
şi potenţialii contractori. Valoarea economiilor din costurile de implementare trebuie 
să fie mai mare decât valoarea costurilor de tranziţie pentru a asigura eficienţa 
sistemului. 

în altă ordine de idei, dar legat tot de costurile de tranziţie, acestea trebuie să fie 
minime în condiţiile trecerii de la un contractor la altul. în acest mod nu sunt descurajaţi 
cei care doresc să intre în sistem, este stimulată competiţia şi se asigură interesul 
contractorilor de a încerca să ofere servicii de calitate la preţuri minime. 

• Există legături (fie ele şi minime) între serviciile contractate şi restul sistemului. în 
interiorul procesului de contractare sunt produse informaţii valoroase pentru întregul 
sistem de servicii sociale, contractate sau nu, care trebuie recuperate într-o formă sau 
alta (evaluare, monitorizare, raportare). Procesul de contractare slab gestionat are 
tendinţa să diminueze cantitatea de informaţie din dorinţa contractorilor privaţi de 
a-şi proteja şi maximiza şansele în competiţii viitoare. Acest lucru se poate evita prin 
implementarea unui sistem eficient de evaluare, monitorizare şi raportare. 

• Evitarea monopolului în contractare. Dacă sunt scoase spre contractare mai multe 
tipuri de servicii, este de dorit ca acestea să nu fie obţinute de acelaşi contractor sau 
de un număr foarte limitat de contractori. Descurajarea competiţiei şi monopolul vor 
conduce la scăderea eficienţei sistemului de c.s. 

Trebuie spus că precizia obiectivelor în materie de c. s. şi gradul de dezvoltare a pieţei 
pot asigura succesul unui astfel de tip de practică. Deşi în teorie atât stabilirea de 
parteneriate în domeniul programelor sociale, cât şi realizarea de c. s. par relativ simplu 

de realizat, este necesar să avem încă o condiţie de fond îndeplinită: un sistem adminis¬ 
trativ modern, interesat şi activ în materie de reformă şi inovaţie administrativă. 

Serviciile sociale se pretează foarte bine la contractare datorită faptului că există deja 
alternative pe piaţă, adică organizaţii private, în special non-profit, care oferă diverse 
servicii. în cazul serviciilor sociale, ONG-urile sunt parteneri ideali pentru stat, deoarece 
prin misiunea şi forma lor de organizare răspund cel mai bine nevoilor agenţiilor 
nonguvernamentale şi beneficiarilor de servicii sociale. Fiind organizaţii non-profit, 
ONG-urile nu sunt orientate în principal către realizarea de profit pentru acţionari/ 
membri şi sunt guvernate de structuri de conducere pe bază de voluntariat. Aplicarea 
unor formule contractuale presupune o capacitate managerială crescută din partea 
agenţiilor guvernamentale care finanţează implementarea în regim privat a serviciilor de 
asistenţă socială. 

în legislaţia românească se întâlnesc mai multe forme de c. s ., respectiv : contractul 
de servicii, subvenţiile, granturile. 

în România, c.s. este prevăzută, sub diferite forme, într-o serie de acte normative, şi 
anume: 

• OG nr. 68/2003 privind serviciile sociale 1 (M.O., partea I, nr.619/2003) vorbeşte 
despre contracte de servicii şi contracte de parteneriat. 

• Legea nr. 34/1998 privind acordarea unor subvenţii asociaţiilor şi fundaţiilor române 
cu personalitate juridică, ce înfiinţează şi administrează unităţi de asistenţă socială 
(M.O., Partea I, nr. 29/1998), instituie finanţarea serviciului social pe baza unui cost 
mediu lunar al beneficiarului. 

• Legea nr. 350/2005 privind regimul finanţărilor nerambursabile din fonduri publice 
alocate pentru activităţi non-profit de interes general (M.O., Partea I, nr. 1128/2005) 
este o lege cadru ce promovează o procedură aplicabilă tuturor formelor de finanţare 
a entităţilor non-profit din bani publici. 

• OG nr. 34/2006 privind atribuirea contractelor de achiziţie publică, a contractelor de 
concesiune de lucrări publice şi a contractelor de concesiune de servicii. 

în legislaţia specifică fiecărui domeniu social (pesoane vârstnice, cu dizabilităţi sau 
copii) sunt prevăzute articole referitoare la finanţarea acestor tipuri de servicii furnizate 
de ONG-uri. în acest sens găsim referiri la finanţarea serviciilor de la bugetele locale în 
Legea nr. 272/2004 privind protecţia şi promovarea drepturilor copilului (capitolul X), 
Legea nr. 448/2006 privind protecţia şi promovarea drepturilor persoanelor cu handicap 
(art. 32), Legea nr. 17/2000 privind asistenţa socială a persoanelor vârstnice. 

C.s. nu rezolvă miraculos toate problemele de fond în domeniul serviciilor sociale. 
Un sistem de servicii sociale de calitate apare dintr-o interacţiune complexă de elemente 
care ţin de costuri, de calitatea serviciilor şi de principiile de echitate. Rolul guvernului 
trebuie să rămână determinant în stabilirea obiectivelor şi strategiilor de urmat, el fiind 
acela care modelează practica c.s. în beneficiul societăţii. Atât în ţările industrializate, 
cât şi în ţările în curs de dezvoltare sau în tranziţie, a crescut foarte mult în ultimii ani 
interesul pentru dezvoltarea parteneriatului şi a cooperării dintre guverne şi actori 


1. Ordonanţa a fost modificată şi completată prin Legea nr. 515/2003, O.G. nr. 86/2004 şi Legea 
nr. 488/2004. 

nonguvernamentali. Putem vorbi astfel despre o tendinţă globală de reformă a practicilor 
administrative şi de guvernare în cadrul căreia sunt reconsiderate rolul statului în 
societate, precum şi modalităţile prin care se pot rezolva probleme ale societăţii prin 
cooperare intersectorială. Această tendinţă are cel puţin două dimensiuni: 

1. O dimensiune managerială, care se referă în principal la reforma practicilor adminis¬ 
trative, la creşterea eficienţei utilizării fondurilor publice şi a gestionării programelor 
guvernamentale, prin introducerea unor elemente împrumutate din managementul 
organizaţiilor private ; acest nou model de practică administrativă este cunoscut sub 
denumirea de NMP. 

2. O dimensiune politică, ce se referă în primul rând la interesul tot mai mare pentru 
ceea ce numim reforma guvernării, reforma relaţiei dintre guvern şi cetăţean; în 
designul şi implementarea politicilor publice se pune tot mai mult accentul pe 
implicarea cetăţeanului (informare, consultare, participare), pe creşterea transparenţei 
în deciziile administrative, pe creşterea răspunderii şi responsabilităţii guvernamentale 
în hotărârile de politică publică şi pe managementul pluralist. 

Mihaela LAMBRU 


Cultura organizaţională ca factor al dezvoltării 


Cultura organizaţională (c. o.) a devenit obiect al preocupărilor specialiştilor în orga¬ 
nizaţii începând cu anii ’80, odată cu lucrările lui Geert Hofstede, Peters Thomas sau 
Kennedy Allen. în 1981, Universitatea Harvard introduce primul curs în domeniu, numit 
cultura corporaţiei, ceea ce accelerează preocupările pentru concept. Primele analize 
sunt mai degrabă reactive faţă de modelul raţionalist, care excludea din teoretizarea 
eficienţei unei organizaţii factorul uman, valorile, miturile, obişnuinţele, aspiraţiile care 
descriu mediul unei companii. 

C.o. este formată din norme de conduită, valori, aspiraţii şi aşteptări, credinţe, mituri 
specifice unei organizaţii, modele de comportament învăţate, obiceiuri, simboluri vizibile 
ale companiei, care au şi valoare comercială de identificare, sau mai puţin vizibile, 
sistemul de motivare/recompensare/mustrare practicat, drepturile şi obligaţiile salaria¬ 
ţilor. Există, prin urmare, anumite valori ale organizaţiei care încurajează un anumit tip 
de comportament în cadrul acesteia: de la modul în care se îmbracă angajaţii, programul 
de lucru şi până la modalităţile de rezolvare a conflictelor. 

C.o. diferenţiază o organizaţie de altele. în cazul organizaţiilor mari, se dezvoltă 
subculturi la nivelul compartimentelor. 

Factorii care influenţează formarea culturii unei organizaţii sunt: 

- grupul de muncă; 

- stilul de conducere; 

- caracteristici organizaţionale ca: mărimea, istoria organizaţiei, obiectivele, complexi¬ 
tatea, situaţia economică; 

- fondatorii şi proprietarii; 

- mediul tehnologic, economic, social, juridic (Toma, Ionescu, 2001). 

C.o. generează modul cum sunt structurate activităţile în cadrul instituţiei şi relaţionă- 
rile dintre oameni, legăturile cu mediul extern, dar şi rezultatele obţinute în organizaţii, 
pentru că ea se răsfrânge indirect asupra motivaţiei, loialităţii şi creativităţii angajaţilor. 

C.o. este luată ca atare de angajaţi şi de cele mai multe ori aceştia nu percep părţile 
ei constitutive ; specificul cultural al organizaţiei este de multe ori mai bine perceput de 
un observator obiectiv extern sau când o persoană migrează dintr-o companie în alta. 

Există organizaţii care au o cultură de putere, în care liderul formal exercită un 
control rigid. La polul celălalt, alte organizaţii au o cultură de tip echipă, în care ceea ce 
contează este participarea tuturor intr-un efort colectiv, pentru binele comun şi care 
valorizează creativitatea şi comunicarea. Există, pe de altă parte, organizaţii care au o 
cultură de tip academie, în care se pune accentul pe dezvoltarea personală şi atragerea 
unor talente individuale. 

M. Vlăsceanu (2003) propune două abordări ale culturii organizaţionale : individua¬ 
listă şi holistă. în viziunea paradigmei individualiste, iniţiată de Goffman, „Orice organi¬ 
zaţie dispune de o cultură a interacţiunilor şi comunicării care este produsul agregării 
iniţiativelor individuale. Fiecare dintre aceste iniţiative se configurează pe o scenă 
deschisă, dar şi în culisele interpretative ale celorlalţi. Când c.o. blochează aceste jocuri 
şi mai ales împiedică practicarea individuală a tehnicilor de management al impresiilor 
favorabile, riscul apariţiei disfuncţiilor şi al scăderii performanţei este foarte mare” 
(2004, p. 265). 

Pentru cea de-a doua perspectivă, holistă, cultura înseamnă norme, valori, modele de 
comportament, ritualuri, tradiţii, toate trasindividuale, independente de individ, formate 
fie din elemente cognitive, normative, fie afective. 

După Jeffrey Sonnenfeld (1995), există patru tipuri de c.o. 

• C.o. de tip „academie” 

Angajaţii sunt bine pregătiţi în domeniu şi tind să rămână în organizaţie, având 
posibilitate de avansare. Organizaţia pune la dispoziţia lor un mediu de lucru stabil, 
în care îşi pot dezvolta şi utiliza la capacitate maximă abilităţile (universităţi, spitale, 
mari corporaţii. 

• C.o. de tip „echipă de baseball” 

Angajaţii sunt „agenţi liberi”, care au abilităţi foarte căutate pe piaţa muncii. Ei sunt 
foarte solicitaţi şi îşi pot găsi cu uşurinţă un alt loc de muncă. Acest tip de c.o. există 
în organizaţii care desfăşoară activităţi cu risc sporit (investiţii bancare, publicitate). 

• C.o. de tip „club” 

Cea mai importantă cerinţă faţă de angajaţii organizaţiilor cu acest tip de c. o. este să 
se integreze în grup. în general, angajaţii încep de la primul nivel şi rămân în struc¬ 
tura organizaţiei care îi promovează şi apreciază foarte mult vechimea în organizaţie 
(structurile militarizate, firmele de avocatură) 

• C.o. de tip „fortăreaţă” 

Angajaţii nu au siguranţa locului de muncă, putând fi disponibilizaţi în orice moment. 
Acest tip de organizaţii se restructurează masiv la intervale de timp relativ mici. 
Există multe posibilităţi de angajare doar pentru angajaţii cu abilităţi specializate 
(companiile de asigurări, împrumuturi şi economii, marile companii auto). 

După configuraţie, Gh. Ionescu şi A. Toma (2001) identifică alte patru tipuri de 
culturi: 

1. C.o. de tip „pânză de păianjen” - specifică pentru firmele mici, în care există doar 
un centru de autoritate, iar adaptabilitatea la mediu e mare. 

2. C.o. de tip „templu” - specifică firmelor mari, birocratice, cu subculturi la nivelul 
compartimentelor, iar atmosfera este de disciplină. 

3. C.o. de tip „reţea” - specifică organizaţiilor complexe, în care sarcinile sunt repar¬ 
tizate în funcţie de potenţial, puterea descentralizată, creativitatea şi lucrul în echipă 
încurajate. 

4. C.o. de tip „roi” - individul deţine rolul principal, valorile fiind centrate pe indi¬ 
vidualism. 

C.o. influenţează dezvoltarea organizaţiei. Atunci când cultura conţine valori deschise 
spre schimbare, aceasta din urmă se realizează mai uşor. Valorile şi obiceiurile interne sunt 
preluate de angajaţi printr-un proces de socializare, practic un proces de învăţare conti¬ 
nuă. C.o. este un element al organizaţiei cu o stabilitate ridicată, şi o anumită inerţie la 
schimbare, dar cu toate acestea apar elemente noi de c. o. pe parcursul traseului în timp 
al unei companii. C.o. este eminamente conservatoare, iar dezvoltarea ei este simplu 
incrementalistă, adică lentă şi continuatoare în paradigmă” (Vlăsceanu, 2003, p. 265). 

Schimbările din cadrul culturii unei organizaţii pot fi, după M. Vlăsceanu, emergente 
sau planificate. Cele emergente nu afectează în profunzime organizaţia, iar cele planifi¬ 
cate sunt introduse sistematic şi planificat. Aceste două modele se diferenţiază prin trei 
criterii (amploarea schimbării, decalajul şi durata). Dintre cele trei, decalajul cultural 
produs prin schimbare este cel mai important. Schimbarea culturală planificată presupune 
desfiinţarea vechilor modele tradiţionale, dezobişnuirea angajaţilor şi învăţarea unor 
modele noi. De cele mai multe ori însă, noile modele de comportament sunt primite cu 
reticenţă şi scepticism. 

Cristina DOBOŞ 


Cunoaştere instituţională, cunoaştere ştiinţifică 

Cunoaşterea instituţională/cunoaştere comună/cunoaştere 
raţional-teoretică/cunoaştere ştiinţifică 

Cunoaşterea comună. Oamenii au fost constructori înainte de a fi oameni de ştiinţă. 
Sisteme tehnice impresionante (agricultură, sisteme de irigaţii, construcţii care au durat 
milenii, corăbii), sisteme social-culturale (instituţii sociale cum sunt familia, statul, 
morala, limbile, religiile, produsele artistice), sisteme juridice de o mare complexitate 
toate acestea au fost construite pe baza unei cunoaşteri comune/practice. Rezultatele 
cunoaşterii comune sunt produse ale prelucrării experienţei practice, prin încercare şi 
eroare. Construcţiile sociale au fost realizate de-a lungul secolelor, prin perfecţionări şi 
corectări succesive, prin transmiterea cunoştinţelor şi experienţelor dobândite de la o 
generaţie la alta. Vasta majoritate a cunoştinţelor pe care fiecare dintre noi, pentru a trăi, 
le foloseşte în cursul vieţii sunt produse ale cunoaşterii comune, colective şi personale. 

Cunoaşterea raţional-teoretică. Palierul superior al cunoaşterii comune este prelu¬ 
crarea logică a experienţei şi a cunoaşterii comune, cunoscută sub numele de raţiune. 
Cunoaşterea raţională a produs gândirea teoretică ce s-a constituit cu mult înaintea 
ştiinţelor propriu-zise: matematica şi filosofia. Filosofia este o cunoaştere raţional- 
-teoretică, prin prelucrarea cunoaşterii comune. Grecii antici au fost marii codificatori ai 
raţiunii, producând logica. 

Cunoaşterea ştiinţifică (c.ş.) s-a constituit mult mai târziu, începând cu secolele 
XVII-XVIII (fizica, chimia, astronomia); iar ştiinţa speciilor şi biologia, sociologia şi 
psihologia din secolul al XlX-lea. Ştiinţele au apărut ca ştiinţe explicative, fundate pe 
observaţii sistematice şi experimente controlate, pe „munţi de date” prelucrate în 
construcţii teoretice care reprezintă corpul propriu-zis al ştiinţelor. Ştiinţele reprezintă 
prelucrări teoretice, bazate nu atât pe cunoaşterea comună, cât pe culegerea sistematică 
de date şi pe experiment. Dezvoltarea ştiinţelor nu a înlocuit în viaţa de zi cu zi 
cunoaşterea comună, dar pătrunde profund în aceasta, modificând-o şi perfecţionând-o. 
Ştiinţele au pătruns rapid şi în tehnicile tradiţionale, revoluţionându-le. Aşa a apărut 
ingineria, în sensul larg al termenului, dezvoltând instrumente ale construirii de sisteme, 
în multe domenii ale ingineriei, tehnicile de acţiune devin tot mai fundate pe aplicarea 
ştiinţelor teoretice sau pe metodologii proprii, predominant experimentale. 

Cunoaşterea instituţională ( c.i .) este cunoaşterea dezvoltată în cadrul instituţiilor şi 
organizaţiilor 1 . Instituţiile/organizaţiile s-au bazat iniţial exclusiv pe cunoaşterea comună, 
dar rapid au devenit uriaşe organisme producătoare de cunoaştere pe baza experienţei 
practice şi prin comunicare internă: proceduri, tehnici, reţete, norme. C.i. este o cunoaş¬ 
tere conectată şi îmbogăţită prin acţiune. Conceptul de practică, introdus de Marx, se 
referă în mod special la acest tip de cunoaştere. Dacă în primele faze, cunoaşterea 
dezvoltată în instituţii se baza exclusiv pe cunoaşterea comună-practică internă, treptat, 
ea a început să asimileze produsele ştiinţelor. Probabil, c.i. reprezintă situaţia cea mai 
activă de împletire a cunoaşterii practice interne cu ştiinţa. Se foloseşte în mod curent 
termenul „inginerie”, extins la toate disciplinele de tip constructiv. Prefer termenul 
„cunoaştere/ştiinţă constructivă”. Termenul „inginerie” poate să inducă în eroare, pentru 
că este vorba de ştiinţe care fundează acţiunea, şi nu „ştiinţă aplicativă” ; cunoaşterea 
constructivă nu reprezintă decât parţial aplicarea rezultatelor ştiinţelor fundamentale 
explicative, conţinând masiv cunoaştere dezvoltată în interior prin combinarea c.ş. 
fundamentale cu cunoaşterea practică, experimentală). întreprinderile industriale aplică 
ştiinţele inginereşti, dar şi dezvoltă în activitatea lor, în interior, cunoştinţe „tehnice”. 

Toate instituţiile dezvoltă cunoştinţe constructive. Managementul este în mare măsură 
dezvoltat pe baza experienţei organizaţiilor. Parlamentul, guvernul, partidele politice, 
sistemul juridic sunt instituţii care, confruntându-se cu probleme practice, caută soluţii; 
dezvoltă cunoştinţe asupra problemelor, strategii de acţiune, planuri de acţiune, proceduri 


1. Conceptele de „instituţie” şi „organizaţie” se suprapun doar parţial. Organizaţiile sunt sisteme 
formal definite, orientate spre realizarea unor scopuri explicite, cu un grad ridicat de integrare 
structural-funcţională - întreprinderile, instituţiile de cercetare, şcolile, universităţile. Institu¬ 
ţiile se referă la sisteme de reglementare prin norme, valori, practici ale unor largi domenii de 
activitate : sistemul juridic, medical, educativ, familia, parlamentul. în limbajul comun, institu¬ 
ţiile se referă şi la organizaţii reglementate legal: ministerele, primăriile sau chiar şcolile. 

de organizare, sisteme de norme şi legi. Marile organizaţii internaţionale - Banca 
Mondială, FMI, Comisia Europeană, Consiliul Europei, UNICEF, PNUD etc. - sunt 
producătoare ale unor seturi proprii de cunoştinţe orientate spre rezolvarea propriilor 
obiective. Banca Mondială şi UNICEF, pentru a lua doar două exemple, au dezvoltat 
strategii şi tehnici proprii de management al programelor de dezvoltare, dar şi de evaluare 
a programelor. 

Cunoaşterea constructivă se constituie în ştiinţe specializate şi sunt depozitate în 
universităţile cu profil „politehnic”, dar şi în universităţile orientate spre ştiinţele 
fundamentale. 

Teoria raţionalităţii limitate, dezvoltată de Herbert Simon şi grupul său, reprezintă o 
abordare sistematică a c. i. Simon a formulat o problemă nouă: persoanele şi în special 
instituţiile/organizaţiile se confruntă adesea cu probleme de o complexitate superioară, 
cu mai multe ordine de mărime faţă de capacitatea lor de a le cuprinde. Nimeni dintr-o 
instituţie nu ştie cum ar putea construi „pe planşetă” un sistem de organizare a respectivei 
instituţii. în fapt, instituţiile se construiesc „din aproape în aproape”. Problemele com¬ 
plexe se divid în subprobleme şi acestea în sub-subprobleme, până se ajunge la problemele 
mai simple, pentru care există cunoaşterea necesară soluţionării lor. Soluţiile sectoriale 
interacţionează însă, generând noi probleme de adaptare reciprocă şi cooperare. Pas cu 
pas, se construiesc sisteme complexe ce reprezintă rezultatul cumulării şi interacţiunii 
părţilor. Organizaţiile, spune Simon, sunt mari producători de cunoaştere, sunt meca¬ 
nisme complexe de decizie. 

Şi ştiinţele sociale cunosc aceeaşi evoluţie ca ştiinţele naturii. Sociologia a debutat ca 
ştiinţă „fundamentală”, „descriptivă şi explicativă”. Ea tinde să dezvolte tot mai mult o 
nouă paradigmă ştiinţifică pe care aş numi-o „sociologie constructivă”, o „inginerie 
socială”, cum este uneori considerată. 


Ştiinţa şi cunoaşterea instituţională 

C.i. absoarbe tot mai mult cunoştinţele şi practicile ştiinţelor. Ştiinţele pătrund pe mai 
multe căi în instituţii, devenind componente ale cunoaşterii interne. în primul rând, 
instituţiile moderne absorb specialişti formaţi în universităţi şi şcoli vocaţionale. Specia¬ 
liştii primesc în sistemul de învăţământ atât o formaţie ştiinţifică fundamentală - mate¬ 
matică, fizică, chimie, biologie, sociologie, psihologie, economie -, cât şi o formare de 
tip acţionai, practic - ingineria, de exemplu. Specialiştii nu „aplică” doar ceea ce au 
învăţat în sistemul de învăţământ. Ei absorb continuu noile produse ale cunoaşterii. 
Instituţiile, confruntate cu probleme proprii, nesoluţionate de către ştiinţa existentă, 
dezvoltă cunoştinţe noi. Adesea dezvoltă departamente proprii de cercetare ştiinţifică, 
focalizate pe problemele lor sau angajează specialişti şi echipe de cercetare care dezvoltă 
cunoştinţele necesare instituţiei respective. Serviciile externe de cercetare şi consultare 
cunosc o dezvoltare explozivă, ele reprezentând un mecanism continuu de absorbţie a 
cunoaşterii dezvoltate în exteriorul lor. 

Diferenţe de orientare între cunoaşterea instituţională 
şi cunoaşterea ştiinţifică 

între c. ş. şi c. i. există diferenţe structurale, atât prin mecanismele de producere, cât şi 
prin orientarea lor, fapt care le face relativ distincte. C.ş. are ca obiectiv soluţionarea 
unor probleme de dezvoltare a cunoaşterii şi, doar secundar, a unor probleme practice. 
Ea este mai „relaxată”, fiind mai puţin sub presiunea timpului şi a finalizării. Riscul 
asumat al eşecului este mare în c.ş. , erorile sale neproducând direct efecte distructive. 
Rezultatele cercetării ştiinţifice sunt de regulă publicate, dar neluate neapărat în consi¬ 
derare de comunitatea ştiinţifică. C.i. este orientată practic : trebuie să rezolve probleme, 
să dezvolte strategii şi programe, să evalueze soluţiile pe care le-a dezvoltat. Conducerea 
instituţiilor sau a departamentelor componente trebuie, sub presiunea timpului şi a 
feedbackului realităţii, al beneficiarului sau al consumatorului, să ia urgent decizii, să 
aibă performanţe. 

Spre deosebire de ştiinţă, c.i. este orientată de autoritatea instituţiei care o produce. 
Instituţiile sunt nu numai sisteme de cunoaştere-acţiune, dar şi de autoritate. Vârful 
instituţiei are în mod necesar o anumită orientare, determinată de interese sau de opţiuni 
strategice, care trebuie promovată, pentru coeziunea activităţii, prin mijloacele autorităţii. 
Sistemul de autoritate induce deci orientarea întregii gândiri din instituţie. Instituţia nu 
este o republică de membri care au, cel puţin teoretic, o gândire independentă cum este 
ştiinţa, ci o gândire colectivă, cu o orientare dată de autoritatea instituţională. 

Gândirea instituţională este impregnată de mecanisme tipic ideologice. Ea conţine 
inevitabil mecanisme defensive, mult mai pronunţate decât ştiinţa, şi care sunt constitutive 
gândirii instituţionale. Instituţiile sunt structural orientate spre obţinerea suportului 
publicului, al beneficiarilor, al sistemului care le coordonează şi controlează sau al celor 
care le finanţează. Din acest motiv, instituţiile produc inevitabil propriile lor ideologii 
suportive şi justificative: ideologia instituţiei. Ideologia instituţiei exprimă interesele 
autorităţii instituţiei şi opţiunea strategică care trebuie să ofere coerenţă activităţii 
instituţionale. Construirea consensului în interiorul său şi a consensului suportiv exterior 
reprezintă o orientare structurală a comportamentului instituţional, gândirea dezvoltată 
în interiorul ei răspunzând inevitabil acestei cerinţe funcţionale. 


Cătălin ZAMFIR 



D 


Democratizare instituţională 

j 


Perioada de tranziţie politică este considerată încheiată când cei activi în politică sunt de 
acord că o reîntoarcere la statu-quo-ul anterior sau la orice altă formă de autocraţie are 
un grad ridicat de improbabilitate (Schmitter şi Schneider, 2004). însă, chiar dacă a fost 
atins acest punct, nu este garantat faptul că statul a atins un grad ridicat de democraţie, 
în acelaşi timp, democraţia a început să fie practicată frecvent pe scena politică la nivel 
mondial, începând să circule asemenea unei monede devalorizate şi producând ambigui¬ 
tăţi atât pentru politicieni, cât şi pentru mediul academic (Schmitter şi Karl, 1991). 
Simplificând, există trei macroniveluri la care analiza democratizării şi a performanţelor 
democratice poate fi realizată : cultural, economic şi instituţional. Ultimul este cel mai 
important datorită capacităţilor sale de a realiza precondiţiile dezvoltării celorlalte două 
dimensiuni. în acelaşi timp, democratizarea instituţională (d.i.) reprezintă bazele 
analizelor comportamentale şi atitudinale ale performanţelor democratice. 

în încercarea de a propune un cadru analitic în care nivelul d.i. să reprezinte un 
indicator valid al dezvoltării sociale, sarcina primară este de a identifica trăsăturile 
conceptului propus spre analiză. Pornind de la diversele încercări de a surprinde esenţa 
democraţiei, unul dintre cele mai controversate în ştiinţele sociale, voi trece în revistă 
principalele contribuţii teoretice şi metodologice care ajută la identificarea dimensiunii 
instituţionale în procesul de democratizare. Aspectele teoretice extensive sunt necesare 
datorită caracterului inovativ al definiţiei propuse, această enciclopedie conţinând prima 
referinţă la d.i. în România. Definirea operaţională a conceptului este urmată de 
implicaţiile teoretice şi practice ale unui grad sporit de d.i. 


Trăsăturile democratizării instituţionale 

Pornind de la un grad de generalitate superior, esenţa sistemelor politice democratice 
constă în atenţia pe care o oferă nevoilor celor mulţi, opusă autocraţiilor şi dictaturilor, 
unde nevoile şi beneficiile unui grup redus sunt luate în calcul de către sistem. în acord 
cu acest aspect, Lipset (1960, p. 45) defineşte democraţia drept „sistemul politic care 
oferă oportunităţi constituţionale pentru schimbarea guvernanţilor şi un mecanism social 
ce permite majorităţii populaţiei să influenţeze deciziile majore prin alegerea dintre 
competitorii funcţiilor publice” . 

Prin adoptarea unei definiţii negative a democraţiei, Sartori (1987, p. 206) evidenţiază, 
în mod direct, necesitatea dezvoltării unor instituţii precum sistemul electoral, autorităţile 
centrale reprezentative, modalităţile de control şi echilibrare : „Democraţia este un sistem 
în care nimeni nu se poate autoalege, nu se poate autoînvesti cu puterea de a conduce şi, 
astfel, nu îşi poate aroga sieşi puteri necondiţionate şi nelimitate”. Indirect, definiţia lui 
Sartori face trimitere la majoritatea instituţiilor care alcătuiesc structura democratică a 
sistemelor politice moderne : domnia legii, libertatea individuală (de exprimare, gândire, 
opinie şi religie), dreptul de proprietate etc. în condiţiile în care unul dintre elementele 
menţionate în definiţia sa este prezent, aceste instituţii nu funcţionează corespunzător, 
democratizarea lor devenind o necesitate. 

Instituţiile esenţiale în procesul de democratizare sunt evidenţiate de Diamond, Linz 
şi Lipset, (1990, pp. 6-7) care accentuează necesitatea competiţiei pentru ocuparea func¬ 
ţiilor de reprezentare, domnia legii, participarea inclusivă a cetăţenilor şi un grad ridicat 
de libertăţi civile şi politice necesare asigurării integrităţii competiţiei. Cei trei autori 
dezvoltă, în fapt, ceea ce Dahl consideră drept direcţiile de analiză ale democratizării şi 
democraţiei: contestarea publică şi participarea. 

în studiul lor referitor la democratizarea statelor în tranziţie, Linz şi Stepan oferă un 
cadru analitic ce diferenţiază între dimensiunile comportamentale, atitudinale şi constitu¬ 
ţionale. Prima adresează absenţa unui grup semnificativ din punct de vedere politic, dor¬ 
nic să înlăture guvernanţii prin mijloace de forţă, în timp ce a doua dimensiune presupune 
că până şi eventualitatea unor crize puternice nu va conduce majoritatea cetăţenilor spre 
alegerea unui alt mijloc de înlocuire a guvernanţilor decât în limitele cadrului democratic. 
La nivel constituţional, conflictul trebuie rezolvat în conformitate cu normele şi regulile deja 
stabilite, încălcarea acestora fiind costisitoare şi ineficientă (Linz şi Stepan, 1996, p. 5). 

După cum rezultă din definiţiile menţionate, procesul de d.i. presupune stabilizarea 
unor practici, norme şi valori care, odată înrădăcinate şi acceptate de marea majoritate a 
populaţiei, conduc la instaurarea democraţiei. în acest sens, nivelul de dezvoltare al insti¬ 
tuţiilor fundamentale pentru asigurarea climatului democratic poate fi evaluat independent 
de comportamentele şi atitudinile elitelor. Totuşi, trebuie specificată explicit diferenţa 
dintre d. i. şi democratizarea instituţiilor. Acest din urmă concept se subsumează primului. 
Astfel, democratizarea unor instituţii izolate nu conduce la d.i. Un stat în care alegerile 
sunt corecte nu a finalizat procesul de democratizare dacă drepturile şi libertăţile politice 
sunt încălcate sau dacă opţiunile alegătorilor sunt limitate la un partid unic ori la 
candidaţii impuşi de acesta. D.i. presupune diferite grade şi standarde, iar democratizarea 
treptată a instituţiilor individuale conduce la sporirea acestui grad şi la atingerea unor 
standarde. D.i. este finalizată în momentul în care normele şi practicile democratice sunt 
instituţionalizate, reprezentând regula jocului, abaterile de la aceste reguli fiind sporadice 
sau inexistente. 


Definiţie operaţională 

Definiţia operaţională propusă aici surprinde aspectele instituţionale particulare ale 
procesului, având, totodată, menirea de a deschide drumul unor discuţii cu caracter 
practic. Astfel, d.i. este procesul prin care sistemul politic suferă modificări de la un 
regim de natură autoritară şi permite contestarea deschisă a rezultatelor, competiţia în 

alegeri libere şi corecte, participarea inclusivă a cetăţenilor în procesul de luare a 
deciziilor prin intermediul instituţiilor reprezentative şi interzice concentrarea puterii în 
folosul unei minorităţi, prin intermediul unui sistem de control şi echilibrare stabil şi 
instituţionalizat (vezi instituţioncilizare ). Cu alte cuvinte, comparate cu cele ale unui 
regim autoritar, instituţiile devin permisive, inclusive, deschise contestării publice şi 
permit existenţa unor soluţii alternative (opuse soluţiilor unice). în acest sens, efectele 
vor fi evaluate, în secţiunea următoare, pe două planuri - instituţional şi al cetăţeanului. 


Democratizarea instituţională şi dezvoltarea socială 

Dacă legătura dintre democraţie şi dezvoltare socială a fost intens studiată şi problema¬ 
tizată (vezi democraţie), d.i. nu a beneficiat de aceeaşi atenţie în planul teoretic sau al 
cercetării empirice. Ţinând cont de caracteristicile enunţate anterior, mai înguste decât 
cele ale democraţiei în ansamblu, trebuie menţionat că relaţia dintre d.i. şi dezvoltare 
socială este creionată pe coordonate diferite decât cele întâlnite în cazul democraţiei 
drept concept generic, concluziile fiind şi ele diferite. în încercarea de a oferi câteva 
exemple elocvente pentru impactul d.i. asupra dezvoltării sociale, am preferat o metodă 
deductivă, pornind de la un cadru general. Argumentele aduse nu se doresc a fi 
exhaustive, ci doat ilustrative pentru importanţa conceptului propus spre analiză. Astfel, 
propun patru argumente pentru evaluarea acestei legături: contextul democratizării, 
modalităţile şi particularităţile perioadei de tranziţie, faptul că d.i. favorizează dezvoltarea 
socială, iar instituţionalizarea sistemului politic permite sporirea eficientizării politicilor 
în domeniul dezvoltării sociale. 

D.i. trebuie evaluată în funcţie de contextul în care se manifestă. Făcând referire la 
mediul instituţional din spaţiul postcomunist, cel din care face parte şi România, Peter 
Mair (1997, p. 187) observa că are un grad ridicat de instabilitate, cu numeroase con¬ 
flicte apărute între aranjamentele instituţionale iniţiale şi adaptarea regulilor democratice 
ulterioare. Procesul de structurare instituţională nu poate fi rapid finalizat, conducând, 
astfel, la un mediu competiţional nesigur. Utilizând exemple concrete, există nenumărate 
cazuri în România postcomunistă în care legile stabilite iniţial nu aveau norme de 
aplicare în conformitate cu principiile enunţate de la început sau legi care, adoptate 
ulterior, contraveneau unor principii iniţiale. în această situaţie, implementarea legilor şi 
activitatea instituţiilor era blocată, afectând, la nivel general, întreaga societate. Unul 
dintre cazurile elocvente în această direcţie este reprezentat de legea retrocedării caselor 
naţionalizate, care, din cauza unor intervenţii ulterioare, nu a fost respectată şi conduce 
la pierderea proceselor de către stat la Curtea Europeană a Drepturilor Omului, aspect 
ce implică o serie de costuri pentru contribuabilul român. Prin urmare, d.i. ar trebui să 
reprezinte o prioritate pentru factorii de decizie, în vederea evitării blocajelor de natură 
administrativă sau legislativă. 

Un alt motiv pentru evaluarea gradului de d.i. este reprezentat, în plan teoretic, de 
analizarea căilor de tranziţie şi de evidenţierea particularităţilor prezente pe durata 
acestor tranziţii. Procesul de democratizare în spaţiul postcomunist prezintă caracteristici 
şi dezvoltări contradictorii faţă de cele observate la începutul secolului trecut în Europa 
de Vest. Astfel, în cele din urmă sisteme politice occcidentale, democratizarea s-a produs 
prin lărgirea sufragiului acolo unde contestarea publică era deja permisă, în timp ce în 

statele postcomuniste era necesară contestarea pe bazele unei participări crescute (Mair, 
1997, p. 179). în plus, după cum observa Mair, dimensiunile competiţionale dintre 
elitele politice în spaţiul postcomunist nu sunt bine definite, neavând punctul de referinţă 
în instituţiile care le legitimează, fiind orientate, mai degrabă, către câştiguri particulare. 
Gradul ridicat de corupţie din instituţiile de reprezentare din România vine să confirme 
ceea ce Mair afirma în urmă cu zece ani referitor la întreaga regiune. Fenomenul 
corupţiei, manifestat la nivelul instituţiilor reprezentative şi în administraţia publică 
(centrală şi locală), atât de vehiculat în ultimii ani, încalcă unele principii fundamentale 
ale d.i. : oportunitatea de şanse în ocuparea funcţiilor (un tip de monopol competiţional), 
contestarea publică a rezultatelor (alegerilor sau concursurilor pe posturi), alocarea 
preferenţială a resurselor (fără ca meritocraţia să aibă vreun cuvânt de spus). 

în al treilea rând, gradul de d.i. poate fi asociat pozitiv cu un grad sporit al dezvoltării 
sociale. Astfel, o simplă privire asupra ierarhiilor stabilite în domeniul d.i. şi dezvoltării 
sociale indică faptul că statele care au un nivel ridicat al primei dimensiuni înregistrează 
scoruri ridicate şi în ceea ce priveşte dezvoltarea socială. D.i. presupune un proces 
continuu de evoluţie şi încercări repetate de stabilizare a normelor şi regulilor democra¬ 
tice. în acelaşi timp, oferă cadrul de analiză şi dezvoltare a sistemului social, făcând 
posibile studii teoretice referitoare la evoluţia dezvoltării sociale. Chiar în regiunea, 
ECE, state precum Cehia, Ungaria sau Slovenia, care au primit aprecieri favorabile din 
partea UE pentru performanţele lor instituţionale, reuşesc să aibă performanţe ridicate şi 
la nivelul dezvoltării sociale, dovadă fiind locurile fruntaşe din statistici. 

Urmând logica argumentului precedent, cu cât un sistem politic cu un grad de d.i. 
sporit este mai instituţionalizat (vezi instituţionalizare ), cu atât eficienţa instituţiilor 
guvernamentale creşte în ceea ce priveşte promovarea politicilor publice pentru preve¬ 
nirea problemelor sociale ale populaţiei. Normele democratice, odată devenite practică 
în cadrul administraţiei publice, împiedică urmărirea scopurilor personale şi conduc la 
creşterea responsabilităţii funcţionarilor publici şi a celor abilitaţi cu promovarea politi¬ 
cilor publice. Existenţa unei culturi organizaţionale în care cetăţeanul este considerat 
clientul şi scopul final al administraţiei conduce la urmărirea unui interes comun. La 
nivel practic, dorinţa de înnoire a parcului auto din România are la bază dorinţa de a 
îmbunătăţi situaţia mediului şi de a avea un impact pozitiv asupra securităţii în trafic a 
cetăţeanului. Acest aspect implică anumite norme ce au legătură cu democraţia: interesul 
pentru cetăţean, nealterarea bunurilor comune, siguranţa comună în trafic. Exemplul 
contrar este cel al generării unei astfel de politici de existenţa unui grup de interese aflat 
în legătură cu instituţia ce propune programul. Scopul urmărit este realizarea profitului, 
raţiunile acestei decizii fiind personale, situate la o distanţă considerabilă de principiile 
democratice. 

Un răspuns sintetic la întrebarea „De ce este necesară d.i. pentru dezvoltarea 
socială?” poate fi structurat în trei argumente distincte. în primul rând, d.i. este o 
condiţie necesară a dezvoltării sociale. Punctual, acest lucru implică faptul că dezvoltarea 
socială are nevoie de un cadru legislativ şi administrativ în care să se dezvolte. în măsura 
în care instituţiile reuşesc să îndeplinească principiile egalităţii de şanse, contestării libere 
şi publice, incluziunii cât mai multor cetăţeni în procesele de decizie şi ale transparenţei, 
dezvoltarea socială are asigurat cadrul stabilizării. Acest argument nu implică faptul că 
dezvoltarea socială nu este posibilă în medii nondemocratice instituţional, ci doar că nu 
este stabilă. în acest sens, China, deşi cu un sistem politic autoritar, a trebuit să 

democratizeze câteva instituţii (economice, în principal) pentru a-şi atinge nivelul de 
dezvoltare propus. în al doilea rând, d.i. favorizează apariţia dezvoltării sociale, un grad 
ridicat al celei dintâi conducând la o creşterea şi stabilizare a celei de-a doua. Un al 
treilea argument este acela că d.i. este mai uşor de atins decât democratizarea atitudinală 
şi cea comportamentală, de cele mai multe ori, fiind anterioară celor din urmă. în acest 
sens, atingerea unui grad satislăcător de d.i. permite, aşa cum menţionam anterior, 
iniţierea procesului de dezvoltare socială înainte de a aştepta ca şi celelalte două condiţii 
democratice să fie îndeplinite. în termeni practici, scăderea inflaţiei depinde mult mai 
mult de absenţa corupţiei, a clientelismului şi fenomenelor instituţionale asemănătoare 
decât de o opinie favorabilă a populaţiei referitoare la practicile de concediere din 
combinatele neproductive, în vederea eficientizării economiei. 

Toate aceste argumente reprezintă tot atâtea motive pentru care d.i. trebuie finalizată, 
iar nivelul acesteia consolidat, astfel încât să existe o dezvoltare socială stabilă şi de durată 
şi să fie împiedicat un eventual regres. 

Sergiu GHERGHINA 


Democraţie 


Democraţia (d.) reprezintă o „modalitate de conducere a unui sistem social caracterizată 
prin participarea, în diferite forme, a membrilor respectivului sistem la procesul de 
conducere” (Zamfir, 1993, p. 159). D. implică atât participarea directă la actul de 
conducere la diferite niveluri ale sistemului social (d. participativă), cât şi reprezentarea 
intereselor diferitelor grupuri sociale de către anumiţi decidenţi politici aleşi prin alegeri 
libere (d. reprezentativă). în timp ce prima direcţie a acordat atenţie participării tuturor 
grupurilor sociale la actul decizional la diferite niveluri ale societăţii, studiul d. reprezen¬ 
tative s-a orientat către rolul alegerilor şi al sistemului parlamentar la nivel social. 
Conform primei direcţii menţionate, d. presupune participare politică şi civică, prin 
implicarea directă a cetăţenilor atât în mecanismul politic, cât şi în procesele de dezvoltare 
socială şi comunitară. Practic, participarea voluntară şi implicarea în rezolvarea pro¬ 
blemelor comune sunt mecanisme specifice societăţilor democratice, care la rândul lor 
potenţează procesul de dezvoltare socială. 

în opinia lui Dahl (2000), privită din perspectiva reprezentării politice, d. este un 
regim politic ce organizează alegeri în care opoziţia are şanse să câştige şi să obţină 
guvernarea. Astfel, condiţia indispensabilă ca o ţară să poată fi inclusă în rândul demo¬ 
craţiilor o constituie accesul la poziţiile de putere politică pe baza alegerilor libere 
(Diamond, 2004a). Factorii care asigură controlul democratic asupra puterii politice 
rezidă în „protecţia extinsă a libertăţilor individuale şi de grup, într-un pluralism cuprin¬ 
zător în societatea civilă şi în partidele politice, în controlul civil asupra armatei [...] o 
domnie puternică a legii asigurată printr-o putere juridică independentă şi imparţială” 
(Diamond, 2004b). 

Problema raporturilor dintre d. şi dezvoltare socială a fost îndelung dezbătută în 
literatura de specialitate. Teoria compatibilităţii scopurilor dezvoltării, larg răspândită în 
anii ’70, susţinea ideea avansului societăţilor către o serie de obiective spre care să 

evolueze simultan (Huntington, 1996). „Societatea Bună” spre care trebuiau să se îndrepte 
toate statele era una bogată, echitabilă, democratică, stabilă şi autonomă. Astfel, d. nu 
este considerată ca un factor asociat dezvoltării, ci constituie unul dintre ţelurile dezvol¬ 
tării, este parte constituentă a acesteia. Ideea că există un tip unic de „Societate Bună”, 
similară societăţilor vestice industrializate, către care trebuie să se îndrepte toate socie¬ 
tăţile umane a fost însă subiectul unei intense controverse. Definiţia larg acceptată în 
literatura de specialitate, dată de Midgley (1995) dezvoltării sociale, nu face referire la 
un anumit model de societate către care ar trebui să conducă dezvoltarea. Autorul con¬ 
sideră dezvoltarea ca fiind „un proces de schimbare socială planificată, destinată să 
promoveze bunăstarea populaţiei ca întreg, printr-un proces de transformare socială şi 
economică” (1995, p. 25). în acest context, d. nu mai constituie unul dintre scopurile 
procesului de dezvoltare, ci unul dintre fenomenele asociate acestuia, care poate să 
favorizeze şi să fie favorizat de dezvoltare. 

Impactul d. asupra dezvoltării sociale a constituit subiect de controversă în ştiinţele 
sociale. în anii ’50, exista credinţa larg împărtăşită conform căreia dictaturile sunt mai 
eficiente în generarea creşterii economice în statele sărace (Przeworski et al., 2004). 
Autorii citaţi demonstrează însă că nivelul mediu de investiţie este mai mare, iar inves¬ 
tiţiile sunt alocate mai eficient în democraţiile sărace decât în regimurile dictatoriale. în 
plus, d. stimulează dezvoltarea prin protejarea drepturilor de proprietate, indivizii fiind 
mai stimulaţi să investească dacă au siguranţa dreptului de proprietate (Przeworski, 
Limongi, 1993). Per ansamblu, democraţiile, chiar şi cele sărace, generează mai multă 
creştere economică şi conduc la dezvoltare socială într-o măsură mai mare decât regimu¬ 
rile autoritare. 

Relaţia dintre d. şi dezvoltare este însă una complexă, ce implică nu numai efectul 
formei de guvernare asupra procesului de dezvoltare, ci şi relaţia inversă. întrebarea la 
care au încercat, în acest context, să răspundă o serie de studii a fost: este necesar un 
anumit nivel de dezvoltare socială şi economică pentru instaurarea şi consolidarea d. ? 
Studiile dedicate subiectului arată că toate statele bogate, cu un nivel de dezvoltare foarte 
avansat, sunt caracterizate prin existenţa unei democraţii stabile, de lungă durată (Przeworski, 
2004; Dahl, 2000; Lipset, 1960; Neubauer, 1967; Bollen, 1979). Conform autorilor 
citaţi, un anumit nivel de dezvoltare economică este necesar pentru supravieţuirea d ., 
ţările aflate peste acest nivel fiind cu siguranţă state democratice. în opinia lui Przeworski 
(2004), statele care au un PIB per capita de peste 6.000 USD sunt democraţii stabile, 
însă evoluţiile recente din ECE au demonstrat că d. se poate instaura şi în state mai 
sărace. Wejnert (2005) arată însă că dincolo de nivelul de dezvoltare economică al unei 
ţări există şi factori regionali care joacă un rol în instaurarea şi menţinerea d ., democra¬ 
tizarea extinzându-se prin difuziune în ţări cu niveluri similare de dezvoltare. 

Rolul nivelului de dezvoltare socială şi economică în instaurarea d. a fost explicat 
prin mai multe tipuri de abordări teoretice. Teoriile modernizării (Lipset, 1960; Neubauer, 
1967 ; Cutright, 1963) pornesc de la ideea că dezvoltarea economică duce la creşterea 
nivelului general de educaţie şi informare al populaţiei, generând o specializare funcţio¬ 
nală şi separarea sferelor vieţii sociale. Astfel, sfera politică devine independentă de cea 
economică sau de cea religioasă, lăsând liberă calea guvernării democratice. în acest 
context este subliniată importanţa educaţiei şi a dezvoltării mijloacelor de comunicare 
pentru instaurarea d. 

încadrându-se tot în paradigma modernizării, Inglehart şi Welzel (2005) pun accentul 
pe rolul de mediator jucat de orientările valorice în relaţia dintre dezvoltare şi d. Astfel, 
persoanele care trăiesc în societăţi bogate sunt mai înclinate să împărtăşească valori care 
le exprimă propria individualitate ( self-expression values ), precum participarea politică 
şi accentuarea rolului alegerii personale. în acest context, populaţia statelor bogate va fi 
mai ataşată faţă de valorile democratice, susţinând instaurarea şi consolidarea d. 

O altă perspectivă, cea a conflictului de clasă (Schumpeter, 1950; Huber et al ., 
1993), leagă guvernarea democratică de dezvoltarea capitalismului, arătând că economia 
capitalistă a dus la slăbirea rolului social jucat de marii latifundiari şi a întărit poziţia 
socială deţinută de clasa de mijloc şi de cea muncitoare, care au cerut drepturi civile şi 
participare la procesul de luare a deciziei politice. Huber et al. (1993) arată că schimbarea 
balanţei de putere în favoarea clasei de mijloc reprezintă factorul cel mai important în 
explicarea efectului jucat de nivelul de dezvoltare asupra democratizării societăţii. 

Dincolo de relaţia care există între un anumit nivel de dezvoltare şi instaurarea d ., 
există o relaţie şi între gradul de dezvoltare, mai ales economică, şi supravieţuirea d. 
Studiile realizate mai ales în ţările ex-comuniste arată că este necesară menţinerea unui 
anumit nivel de creştere economică pentru consolidarea d. (Mishler şi Rose, 1998, 2000, 
2000b; Munro, 2001; Toka, 1995; Lillbacka, 1999; Eckstein, 1979; Przeworski 
et al ., 2004). Spre deosebire de democraţiile cu vechime, în care stabilitatea regimului 
are la bază suportul populaţiei fundamentat pe valori democratice, în noile democraţii 
populaţia va susţine d. mai ales dacă se dovedeşte a fi mai eficientă din punct de vedere 
economic decât guvernarea autoritară. 

Mălina VOICU 


Descentralizare 


Descentralizarea (</.) reprezintă un concept-umbrelă, ce se referă la un transfer al 
autorităţii decizionale şi de implementare dinspre nivelurile centrale spre cele locale ale 
unui sistem public sau/şi spre organizaţii ce aparţin sistemului privat. Pe scurt, poate fi 
descrisă ca un transfer de putere ce schimbă o relaţie de subordonare într-una de 
coordonare. D. este un concept relativ, ce se defineşte în comparaţie cu alte grade ale 
organizării instituţionale. Termenul „descentralizare” se poate aplica şi la organizaţiile 
private, însă în general este folosit în legătură cu furnizarea de bunuri publice de către 
administraţia publică. Cea din urmă este relevantă în procesul de dezvoltare socială. 

în prezent, conceptul de „descentralizare” ocupă un loc important în instrumentarul 
celor implicaţi în elaborarea politicilor de dezvoltare, dar discuţiile pe marginea sa există 
încă de la întemeierea statului modern. în încercarea de a plasa d. într-o anumită 
paradigmă a dezvoltării, este interesant de observat modul în care diferitele curente 
dominante au dat termenului un înţeles propriu. înainte de apariţia discursului neoliberal, 
d. era plasată periferic, intr-un discurs al dezvoltării bazat pe un stat centralizat. în 
anii ’80, neoliberalismul (promovat în timpul guvernărilor Reagan în SUA şi Thatcher în 
Marea Britanie) considera d. o politică esenţială pentru o guvernare a statului minimal, 
prin privatizarea serviciilor publice. 

Odată cu anii ’90 şi recunoaşterea rolului statului în dezvoltare, d. devine elementul- 
-cheie în reforma administraţiei publice (vezi reforma administraţiei publice). Noua 
orientare, NMP, se referă la reformarea sistemului public după principiile managemen¬ 
tului privat (Osborne şi Gaebler, 2003). NMP acordă d. rolul principal în îmbunătăţirea 
calităţii serviciilor oferite de către administraţia publică, fiind preocupat cu trecerea de 
la un sistem de administrare unitar din punctul de vedere al managementului serviciilor 
la un sistem bazat pe o pluralitate de actori ce administrează şi implementează aceste 
servicii (McLaughlin şi Osborne, 2005). 

Faptul că din ce în ce mai multe state recurg în ziua de astăzi la d. este interpretat 
drept un rezultat firesc al procesului de globalizare şi al societăţii informaţionale, în care 
viteza de reacţie este un parametru important: „în lumea de azi, lucrurile pur şi simplu 
ar funcţiona mai bine dacă cei care lucrează în organizaţiile publice - şcoli, construcţia 
de locuinţe, parcuri, programe de training - ar avea autoritatea să decidă în majoritatea 
activităţilor pe care le deslaşoară” (Osborne şi Gaebler, 1993, p. 251). 

Totodată, agenda „bunei guvernări” (vezi reforma administraţiei publice ) promovate 
de către majoritatea agenţiilor de dezvoltare (BM - vezi Banca Mondială ca actor al 
dezvoltării sociale, PNUD ) include d. printre componentele de bază ale noii reforme 
instituţionale. 


Perspective teoretice 

Abordările ce susţin d. se bazează în general pe două argumente tradiţionale : politice - 
indivizii devin mai implicaţi în luarea deciziilor ce-i privesc - şi economice - îmbunătăţirea 
eficienţei serviciilor publice. Din acest punct de vedere, principiul de bază îl reprezintă 
teorema d. a lui Oates : „Fiecare serviciu public ar trebui furnizat de către jurisdicţia ce 
controlează cel mai mic teritoriu geografic la nivelul căruia beneficiile şi costurile 
acestui serviciu ar fi internalizate” (Schiavo-Campo et al., 2000, p. 160). 

D. reflectă în domeniul furnizării de servicii publice ceea ce federalismul reprezintă 
pentru sistemele de guvernare. Acesta s-a dezvoltat în SUA în anii ’50 şi este cel mai bine 
exemplificat de către modelul Tiebout: în condiţiile în care administraţiile locale îşi 
realizează şi implementează singure politicile, indivizii vor putea alege între ele, ceea ce 
va duce la competiţie şi la o calitate crescută (Bardhan, 2002). 

O diferenţă importantă există între cazurile în care d. a apărut ca rezultat al unei 
strategii, faţă de cele în care ea a reprezentat colapsul statului prin imposibilitatea finan¬ 
ciară a acestuia de a susţine serviciile publice. în unele situaţii, cum ar fi în statele post- 
comuniste şi cele din Asia de Est şi Africa, d. a apărut ca reacţie împotriva regimurilor 
autoritare şi în urma incapacităţii statului de a mai furniza anumite servicii. în momentul 
respectiv reprezenta singura soluţie fezabilă, nefiind rezultatul unei planificări strategice 
(vezi planificare strategică ). Având în vedere că transferul de putere implicat în procesul 
d. necesită timp, o astfel de d. forţată trebuie tratată diferit. 

Tipologii ale descentralizării 

D. este un termen generic ce înglobează mai multe tipuri de transferuri. în funcţie de 
sfera d. (ce anume se descentralizează), aceasta poate fi: 

D. politică - se referă la transferarea puterii politice către cetăţeni prin alegerea 
democratică a reprezentanţilor în administraţie şi la creşterea capacităţii indivizilor de a 
controla deciziile aleşilor. Forma extremă de d. politică presupune ca nivelurile locale 
(oraşe, judeţe) să aibă independenţa absolută în a decide şi implementa politicile. 

D. economică - implică trecerea autorităţii de a furniza anumite bunuri şi servicii 
economice dinspre sectorul de stat spre sectorul privat; privatizarea întreprinderilor de 
stat după ’90 în România reprezintă un exemplu. Deregularizarea (retragerea statului din 
sfera impunerii regulilor pe o anumită piaţă) - deregulation - completează acest tip de d. 

D. fiscală - creşterea autonomiei nivelurilor locale de a lua decizii în ceea ce priveşte 
bugetele locale. Resursele se pot acumula prin: taxarea utilizatorilor unui serviciu, 
impunerea de taxe la nivel local, transferuri dinspre bugetul central sau împrumuturi ale 
administraţiilor locale. 

D. administrativă - include redistribuirea autorităţii de decizie şi/sau implementare 
în cadrul diferitelor niveluri ale sistemului public. 

în funcţie de gradul în care este realizată, d. poate avea următoarele forme: 

• De-concentrare - transferul funcţiei de implementare, decizia fiind în continuare 
centralizată; sistemul de educaţie primară din România reprezintă un astfel de 
exemplu, şcolile primind finanţare şi respectând programa de învăţământ a MEC. 

• Delegare - transferul atât al autorităţii de decizie, cât şi al celei de implementare, 
nivelul central păstrând însă autoritatea în faţa căreia răspunde administraţia locală; 
bugetele primăriilor sunt realizate la nivel local, însă acestea răspund de cheltuielile 
efectuate în faţa consiliilor judeţene. 

• Devoluţie - autoritatea locală este autonomă şi nu răspunde faţă de cea centrală; d. 
educaţiei terţiare, prin autonomia universitară, reprezintă un exemplu de acest tip. 

• Deregularizare - retragerea statului din impunerea regulilor intr-un anumit domeniu; 
desfiinţarea legislaţiei privind achiziţiile publice de la nivelul statului şi trecerea ei la 
nivelul administraţiilor locale ar fi un act de deregularizare. 

în funcţie de modul în care se realizează, d. poate fi sau de tip teritorial - transferul 
furnizării de servicii comunitare la nivelul municipalităţilor, sau de tip funcţional-spe- 
cializată - prin diferenţierea instituţional-funcţională a componentelor unei organizaţii 
(crearea Oficiului pentru Migraţia Forţei de Muncă în interiorul Ministerului Muncii). 

De asemenea, în funcţie de beneficiarul transferului, d. poate fi realizată dinspre 
nivelul central spre nivelurile locale ale administraţiei publice - intraorganizaţională, sau 
spre agenţi economici privaţi şi ONG-uri - interorganizaţională, prin parteneriate de tip 
public-privat (vezi parteneriat public-privat). 

Tipologia prezentată trebuie privită drept un tip ideal, d. luând în realitate forme în 
care categoriile de mai sus se suprapun şi se combină. 

în cele ce urmează se va avea în vedere, în principal, d. administrativă, ca modelul 
central în procesul de dezvoltare socială. Nu trebuie ignorat faptul că d. la nivel 
administrativ este legată de celelalte forme, succesele şi eşecurile înregistrate în acest 
proces depinzând de felul în care se armonizează procesul la toate nivelurile descrise. 

Avantajele descentralizării 

Pornind de la modelele teoretice ale federalizării şi bazându-se pe succesele obţinute în 
ţările dezvoltate, literatura dedicată d. (Schiavo-Campo şi et al ., 2000; Bardhan, 2002 ; 
Kalin, 2006) înregistrează o serie de avantaje ale acesteia. 

în primul rând, d. duce la creşterea calităţii serviciilor oferite de către administraţiile 
publice. Argumentul principal subliniază racordarea nivelului decizional la cei vizaţi de 
către decizie, astfel încât serviciile oferite să răspundă mai bine nevoilor specifice pe 
plan local. Astfel se ţine cont de diversităţile locale în furnizarea bunurilor publice, ceea 
ce reduce inechităţile posibile în acest caz. Spre exemplu, comunităţile cu minorităţi 
etnice pot introduce servicii destinate în mod special nevoilor acestora. 

Un alt efect pozitiv este considerat a fi creşterea eficienţei administraţiilor publice. 
Prin asumarea unei responsabilităţi crescute şi prin competiţia ce derivă în urma d. între 
administraţiile locale, acestea vor căuta să fie cât mai eficiente şi deci să satisfacă un 
număr cât mai crescut de beneficiari. Atunci când se descentralizează şi finanţele, cu atât 
mai mult se va îmbunătăţi eficienţa, întrucât relaţia administraţie-cetăţean se va apropia 
foarte mult de cea firmă-client (vezi relaţii iniţiator-agent). De asemenea, prin reducerea 
domeniilor de responsabilitate ale guvernului central, acesta îşi va mobiliza resursele 
mai eficient către domeniile rămase în sarcina sa. 

în al treilea rând, prin d. creşte gradul de democratizare al unui stat, punându-se 
bazele a ceea ce se chemă „buna guvernare”. Sunt îmbunătăţite transparenţa şi responsabi- 
lizarea decidenţilor, datorită controlului ridicat exercitat de către beneficiarii secto¬ 
rului public la nivel local. Un rol major în feedbackul oferit administraţiei publice va 
reveni cetăţenilor şi societăţii civile, ceea ce va îmbunătăţi coeziunea şi capitalul social 
pe plan local (vezi capital social). 

Corolar al celor de mai sus, d. are rolul de a favoriza dezvoltarea, în primul rând 
printr-o motivare mai puternică a cetăţenilor de a atrage resurse pentru proiectele ce-i 
vor influenţa în mod direct şi, în al doilea rând, prin focalizarea mai eficientă asupra 
grupurilor aflate în situaţii de vulnerabilitate. 


Limitele/riscurile descentralizării 

Teoriile şi premisele ce favorizează d. au însă un punct slab: ca majoritatea teoriilor 
despre dezvoltare, au fost create în ţările dezvoltate. Odată cu introducerea conceptului 
în ţările în tranziţie şi mai ales în cele în curs de dezvoltare (Asia şi Africa), organizaţiile 
internaţionale care au sprijinit procesul (BM, PNUD) s-au confruntat cu o serie de 
probleme. în aceste cazuri, efectele negative au neutralizat (Brazilia, Etiopia), dacă nu 
chiar au depăşit în unele cazuri (Guineea) efectele prevăzute de promotorii procesului 
(Jtitting et al., 2004). 

în primul rând, teoriile federalismului, pe care se bazează conceptul de d ., presupun exis¬ 
tenţa apriorică a unui stoc minim de capital social şi a unei societăţi civile (vezi societate 
civilă) în interiorul fiecărui nivel local, inexistente în cele mai multe state în curs de 
dezvoltare. Astfel, apare problema controlului real al cetăţenilor asupra administraţiei. 

O altă presupoziţie a modelelor teoretice este aceea a mobilităţii cetăţenilor, care, nemul¬ 
ţumiţi de serviciile unei administraţii locale, se vor muta în teritoriul deservit de o alta. 

Nu sunt luate însă în calcul situaţiile în care serviciile oferite de o administraţie sunt 
personalizate pentru a răspunde unor nevoi specifice ale comunităţii locale. De exemplu, 
un etnic maghiar ce doreşte o educaţie în limba maghiară pentru copiii săi, însă este 
nemulţumit de învăţământul primar din localitatea sa se poate muta într-o altă zonă cu 
servicii mai bune de acest tip doar în limita în care mai sunt alte localităţi cu acelaşi 
specific (etnici maghiari). 

Criticii d. atrag atenţia asupra potenţialului de a creşte inegalităţile interregionale 
tocmai prin retragerea statului. Un sistem educaţional descentralizat ar putea creşte 
calitatea în şcolile din judeţele capabile să acumuleze un buget ridicat, dar ar scădea-o 
în judeţele sărace. 

D. poate favoriza corupţia, mai ales în cazurile în care relaţiile clientelare sunt 
tradiţional instituţionalizate. Există două forme prin care se poate întâmpla acest lucru: 
controlul administraţiei publice de către elitele locale (influenţarea deciziilor prin diverse 
mijloace - mită, relaţii informale etc.) şi/sau monopolizarea economiei locale de către cei 
ce iau deciziile la nivel local (alocarea frauduloasă de contracte preferenţiale apropiaţilor 
decidenţilor) (Basta, 2006). 

O altă problemă apare în zonele în care există conflicte - sociale sau etnice. Chiar 
dacă există presupoziţia că o administraţie locală ar putea gestiona mai bine problemele 
acestor comunităţi, trebuie să se ţină cont de conflictele ce pot denatura rolul d. : mino¬ 
ritatea mai puternică la nivel local le poate exclude pe celelalte de la anumite bunuri sau 
servicii. 

Problema finanţării este de asemenea una dintre cele pe care un proces de d. trebuie 
să le ia în seamă. Pentru ca autonomia să fie reală, d. competenţelor trebuie să se 
realizeze în acelaşi timp cu d. fiscală. însă aceasta din urmă poate crea dificultăţi unei 
administraţii locale ce nu poate colecta taxe ori din cauza incapacităţii structurale, ori a 
lipsei de activităţi economice taxabile sub jurisdicţia sa. 

Ultima, dar una dintre cele mai importante probleme cu care se confruntă cei ce 
susţin procesul, este problema resurselor umane. Mai ales în ţările în tranziţie sau în cele 
în curs de dezvoltare, posturile din sectorul public nu sunt atractive pentru cei calificaţi 
în domeniile necesare, din cauza ofertelor salariale. în plus, posibilitatea de promovare 
în administraţia centrală îi atrage pe cei mai capabili dintre angajaţi de la nivelurile 
locale. Astfel, după cum foarte sugestiv a descris Bird problema: „Guvernul central s-ar 
putea să nu ştie ce să facă, iar guvernul local s-ar putea să nu ştie cum să facă” (apud 
Bardhan, 2002, pp. 189-190). 


Rolul descentralizării în dezvoltare 

Două tipuri de întrebări au constituit principalele dezbateri în legătură cu d. : 

• Ce anume trebuie să se descentralizeze? 

• Cum anume trebuie să se descentralizeze ? 

Schiavo-Campo et al. (2000) consideră că administraţiilor locale ar trebui să li se 
acorde autonomie în problemele ce privesc interesul direct al respectivelor comunităţi şi 
care nu au efecte asupra altor jurisdicţii: alimentarea cu apă, gestionarea gropilor de gunoi, 
poliţia comunitară. în alte domenii ar trebuie descentralizate doar anumite sectoare sau 


151 


DESCENTRALIZARE 


doar implementarea. în cazul învăţământului, în timp ce şcolile primare şi secundare 
devin responsabilitatea administraţiilor locale, standardele de calitate şi programa şcolară 
sunt în continuare decise de la nivel central. în privinţa drumurilor, cele de nivel local 
trec în administrarea autorităţii nivelurilor locale, în timp ce drumurile naţionale rămân 
în atribuţiile autorităţii centrale. Anumite domenii ca apărarea, justiţia, relaţiile interna¬ 
ţionale, cercetarea trebuie să rămână la nivel central. 

Despre când şi cum ar trebui realizată d. a început să se scrie mai ales în ultimii ani, 
ca urmare a înregistrării primelor efecte în ţările în curs de dezvoltare şi în cele aflate în 
tranziţie. Studiind impactul acesteia asupra sărăciei, Jiitting et al. (2004) au identificat 
două seturi de condiţii ce-şi pun amprenta în acest proces: cadrul structural şi insti¬ 
tuţional al ţării (capacitatea actorilor locali de a controla procesul, instituţiile sociale şi 
structura relaţiilor de putere moştenite) şi designul procesului (existenţa unei voinţe 
politice, coerenţa politicilor din domeniul </.). în ţările aflate în tranziţie, o problemă 
specifică a însoţit acest proces : dilema simultaneităţii - care este locul procesului de d. 
în cadrul proceselor de reformă a statului ? (Basta, 2006) Se poate implementa o agendă 
a d. în lipsa unui stat funcţional? Sau d. ar trebui realizată abia după ce întâi se 
construieşte capacitatea statului ? 

Ultimele cercetări în domeniu (Jiitting et al., 2004, Campos şi Hellman, 2005) atrag 
atenţia asupra faptului că d. nu reprezintă un panaceu. Rezultatele din Asia de Est şi 
Africa demonstrează că pentru un proces eficient de d. este nevoie de un stat puternic 
care să poată contracara efecte cum ar fi corupţia, de voinţă politică şi de existenţa 
anumitor capacităţi instituţionale de a realiza monitorizarea şi evaluarea procesului, ca şi 
de un transfer al resurselor financiare concomitent cu cel al responsabilităţilor. 


Procesul de descentralizare în România 

Prăbuşirea regimului comunist a lăsat în urmă un stat cu o centralizare extremă: 
întreprinderi de stat, finanţele şi deciziile reglementate la nivel central. în aceste condiţii, 
drumul spre d. reprezenta o necesitate. De asemenea, un rol important în cauzele acestui 
proces l-au avut şi condiţiile impuse de către UE, BM şi PNUD - ce au accentuat d. şi 
reforma administraţiei publice - în schimbul fondurilor oferite. Pe scurt, mecanismele de 
acordare a acestora necesitau existenţa parteneriatelor cu o administraţie publică locală 
şi a unor regiuni de dezvoltare care să absoarbă fondurile oferite (vezi fonduri structu¬ 
rale). Astfel, în România, procesul de d. a urmărit două direcţii: creşterea autonomiei 
administraţiei publice locale (consilii judeţene, consilii locale şi primării) concomitent 
cu crearea unor regiuni de dezvoltare (vezi reforma administraţiei publice). 

în ceea ce priveşte d. în administraţia publică locală, în 2006 procesul se afla în 
derulare. Legea-cadru a d. 195/2006 stipulează ca transferul de competenţe „să se facă 
concomitent cu resursele necesare exercitării acestuia” (www.descentralizare.ro). 

D. regională, pe de altă parte, a început în 1997, ca urmare a cerinţelor UE. Prin 
crearea a opt regiuni de dezvoltare, se dorea diminuarea dezechilibrelor în dezvoltare, 
încurajarea activităţilor economice şi participarea comunităţilor locale, după principiul 
d. Rezultatele de până în prezent nu s-au apropiat însă de obiectivele propuse, în parte 
din cauza lipsei de putere determinate de atribuţiile reduse ce le-au fost repartizate, cât 
şi ca urmare a conflictelor legate de împărţirea regiunilor (Ghinea şi Moraru, 2002). 

Concluzii 

D. se găseşte de peste un deceniu pe agenda de lucru a principalelor organizaţii inter¬ 
naţionale, însă reprezintă în continuare un concept ce stârneşte dispute în legătură cu 
efectele sale benefice. în ultimii ani, datele empirice au început să pună sub semnul între¬ 
bării asumpţiile teoretice pe care se bazează aceasta. Astfel, tendinţa în domeniul dezvol¬ 
tării sociale este de a se trece de la prescripţia d. , în sensul unui manual de instrucţiuni 
universal valabile, spre o evaluare a procesului de d. dependentă de context. 

Romelia CĂLIN 


Dezvoltare comunitară participativă 


în ultimele decenii, am fost martorii sporirii interesului pentru rezolvarea problemelor 
comunitare prin acţiune colectivă sau, mai concret spus, prin participarea beneficiarilor 
la evaluarea nevoilor, planificarea, gestiunea şi implementarea acţiunilor de acoperire a 
necesităţilor colective. 

Dezvoltarea comunitară participativă ( d.c.p .) este definită de BM ca fiind „procesul 
prin care actorii interesaţi ( stakeholders ) influenţează şi împart controlul asupra iniţiative¬ 
lor de dezvoltare şi asupra deciziilor şi resurselor care le afectează” (Banca Mondială, 2006). 

Punctul de vedere oficial al BM marchează explicit separaţia dintre strategia de 
dezvoltare participativă şi cele bazate pe poziţii de expertiză externă sau cele care se 
limitează la a asculta sau a consulta beneficiarii. Consultarea este doar o precondiţie a 
participării, aceasta din urmă presupunând şi procese de învăţare socială din partea bene¬ 
ficiarilor, finalitate mult mai greu materializată în cazul abordărilor care folosesc strategia 
expertizei externe. O activitate de d.c.p. în adevăratul sens al participării produce 
inovaţie socială, beneficiază de angajament mai puternic din partea actorilor implicaţi şi 
sporeşte capacitatea celor din comunităţile beneficiare de a reacţiona eficient la alte pro¬ 
bleme colective. Experienţa din câteva zeci de proiecte de dezvoltare rurală participativă 
le-a permis lui Hagmann et al. (1999) să formuleze câteva recomandări privind inovaţia 
eficace şi implementarea cu succes a programelor de dezvoltare: 

1. Cei din afară nu sunt capabili să stabilească „cele mai bune practici” pentru săteni. 
Diversitatea condiţiilor fiecărui mic fermier, precum şi multitudinea de factori sociali 
şi culturali care determină deciziile beneficiarilor fac soluţiile generale inaplicabile. 

2. Consolidarea capacităţilor de gestiune şi de rezolvare de probleme ale beneficiarilor 
solicită învăţare colectivă prin muncă de teren. Se recomandă tehnici de învăţare prin 
acţiune (action-learning ), privire, descoperire şi experimentare. însuşindu-şi astfel 
inovaţiile, beneficiarii se identifică cu acestea. 

3. Extinderea inovaţiilor depinde de interacţiunea dintre beneficiari şi organizarea lor 
socială. Succesul introducerii unor inovaţii tehnice depinde de acceptarea inovaţiilor 
sociale care le sunt cel mai adesea asociate şi de leadershipul şi colaborarea dintr-o 
comunitate. 

Rolul agentului de dezvoltare trebuie să se schimbe din cel de profesor în cel de 
facilitator (vezi facilitator comunitar). El trebuie să furnizeze metodologia pentru pro¬ 
cesul de dezvoltare, să faciliteze comunicarea şi fluxul de informaţii şi să ofere suportul 
tehnic şi alternative. 


Istoricul dezvoltării comunitare participative 

Din punct de vedere cronologic, pornind de la Baum (2001), Mansuri şi Rao (2004), 

identificăm două valuri ale dezvoltării participative în perioada postbelică: 

• în deceniile 6-7, inspirată de mişcarea cooperativă, de doctrina gandhiană a auto- 
administrării şi dezvoltării la scară mică a satelor sau de apelul lui Freire către cei 
oprimaţi pentru unitate în găsirea de soluţii în vederea îmbunătăţirii propriilor destine, 
s-a manifestat o adevărată modă a dezvoltării participative care a fost implementată 
în peste 60 de ţări din Lumea a Treia, impulsionată mai ales prin eforturile USAID. 
în acelaşi timp, participarea cetăţenească în planificarea urbană a fost încurajată de 
statul american printr-o legislaţie specifică, menită să susţină reprezentarea săracilor 
sau a minorităţilor în procesele decizionale locale. Odată cu epuizarea - e drept, tem¬ 
porară - a interesului pentru temă, resursele destinate proiectelor de acest gen au 
dispărut şi ele. 

• Un al doilea val de dezvoltare participativă a fost susţinut de criticii „dezvoltării la 
scară mare”, prin masive programe guvernamentale, acuzate de ineficienţă şi de lipsa 
durabilităţii, începând cu deceniul 9. Gânditori şi savanţi semnificativi în ştiinţele 
sociale au readus, prin lucrările lor, dezvoltarea participativă pe agenda instituţiilor 
de dezvoltare şi a statelor. Astfel, reluând de la Olson tema eşecului acţiunii colective, 
Ostrom et al. (1990) au arătat că, în practică, există numeroase instituţii sustenabile 
de gestiune a resurselor comune. Sen (1985), la rândul său, a reuşit să mute accentul 
dezideratelor dezvoltării de la aspectele materiale la un ideal general de „capacitate” 
ce presupune anumite strategii de „capacitare” a celor săraci. Discursul politicilor 
sociale s-a suprapus cu cel academic într-o măsură rar întâlnită prin dezbaterile din 
jurul conceptului de „capital social”, făcut actual de studiile privind dezvoltarea, 
performanţele instituţionale, încrederea interpersonală şi participarea asociativă din 
Italia ale lui Putnam şi colaboratorilor săi. Ceea ce, la începutul anilor ’80, era doar 
o mişcare a devenit regulă în strategiile de stimulare ale dezvoltării unor mari 
organizaţii precum BM în anii ’90. Raportul dedicat combaterii sărăciei editat de BM 
în 2002 a fixat capacitarea ca principală prioritate a politicilor de dezvoltare (Banca 
Mondială, 2002). La nivel instituţional, strategia BM a fost implementată prin înfiin¬ 
ţarea aşa-ziselor Fonduri sociale 1 . 


1. Denumit în România Fondul Român de Dezvoltare Socială. 

Activităţi de dezvoltare comunitară participativă şi avantajele acestora 

Viziunea BM despre d. c.p. subliniază consimţământul sponsorilor şi al planificatorilor - 
actori interni sau externi colectivităţii de beneficiari - de a munci colaborativ cu ceilalţi 
actori interesaţi în realizarea următoarelor activităţi (Banca Mondială, 2006): 

- evaluarea politicilor existente, a serviciilor şi a sistemelor de suport; 

- identificarea nevoilor; 

- elaborarea strategiilor de acţiune ; 

- dezvoltarea şi supravegherea politicilor, specificaţiilor, schemelor, bugetelor şi tehno¬ 
logiilor implicate de derularea proiectului. 

D.c.p. a fost o strategie populară în ultimele decenii datorită câtorva avantaje 
promovate ca fiind de la sine înţelese de către susţinătorii lor (Banca Mondială, 2006): 

- fondurile coordonate de comunităţi pot canaliza resursele către nevoile urgente, 
specializate sau complexe; 

- planificarea participativă în comunitate poate aloca eficient resursele ; 

- gestionarea în comunitate a resurselor şi a investiţiilor poate fi transparentă şi efi¬ 
cientă ; 

- strategiile ghidate de comunitate pot capacita grupurile marginalizate ; 

- controlul comunităţilor asupra proceselor decizionale poate spori capitalul social; 

- întărirea organizaţiilor comunitare poate atribui un plus de rezonanţă punctelor de 
vedere ale celor săraci; 

- contribuţiile comunităţilor asigură faptul că investiţiile sunt determinate de cerere şi 
intră în „proprietatea” beneficiarilor formali; 

- legăturile sporite dintre autorităţile locale şi organizaţiile comunitare pot spori viteza 
extinderii efectelor de dezvoltare şi sustenabilitatea programelor de dezvoltare. 

D.c.p. a devenit o regulă în programele de reabilitare urbană din ţările industrializate 
la fel ca şi în cadrul programelor de dezvoltare rurală, fiind, în consecinţă intens 
teoretizată (Wandersman et al. 1987, Chavis şi Wandersman, 1990; Davis, 1991; 
Chambers, 1993; Cleaver, 1999). BM este, pe de altă parte, principala instituţie care 
susţine dezvoltarea comunitară participativă în ţările în curs de dezvoltare şi care, 
totodată, a finanţat masiv chiar şi un program de cercetare a capitalului social, resursă 
considerată esenţială pentru depăşirea dilemelor colective. în mod remarcabil, partici¬ 
parea a devenit un principiu de acţiune fundamental atât pentru gânditorii de stânga, cât 
şi pentru cei neoliberali (Mohan şi Stokke, 2000). 


Procesul dezvoltării comunitare participative 

Instituţiile donatoare şi practicienii au elaborat numeroase manuale sau îndreptare pentru 
d.c.p., analiza critică a acestora neintrând în obiectivele acestei analize. Majoritatea 
specialiştilor ar fi de acord cu accentele şi etapizarea propuse de Hagmann et al. (1999) 
pentru dezvoltarea rurală: 

• Faza I: mobilizarea socială 

Motivarea oamenilor pentru acţiune şi învăţare se produce prin identificarea şi abor¬ 
darea principalelor probleme ale comunităţii. Prin identificarea nevoilor, problemelor 
şi stabilirea unei viziuni comune pentru dezvoltare, beneficiarii devin angajaţi în pro¬ 
cesul de dezvoltare şi atenuează sentimentele de apatie şi de lipsă a controlului. 
Mobilizarea socială presupune: 

- intrarea în comunitate şi construirea încrederii; 

- identificarea şi susţinerea organizaţiilor eficace; 

- iniţierea dezvoltării şi responsabilizării liderilor locali; 

- extinderea participării şi a reflecţiei asupra problemelor colectivităţii la toţi membrii; 

- identificarea nevoilor comunităţii, înţelegând că acestea nu sunt neapărat omogene 
iar cei mai nevoiaşi îşi fac mai greu auzite vocile (vezi analiza nevoilor). 

• Faza a Ii-a : Planificarea acţiunilor la nivel de comunitate 
Prin modalităţi participative se realizează următoarele obiective: 

- prioritizarea problemelor şi nevoilor; 

- căutarea soluţiilor, fără ignorarea cunoaşterii locale ; 

- mandatarea instituţiilor locale pentru punerea în practică a soluţiilor; 

- planificarea acţiunilor : în paşi mici, pentru a susţine motivaţia prin succese ; 

- stabilirea criteriilor de succes - necesare pentru monitorizare. 

• Faza a IlI-a : Implementarea şi experimentarea 

Adeseori, când este vorba de probleme concrete, soluţiile nu pot fi găsite imediat în 
anumite reţetare, iar identificarea lor solicită adaptarea la condiţiile locale, încercarea 
sau îmbunătăţirea unor idei inedite. în această etapă, membrii comunităţilor învaţă 
prin experimentarea cu noile idei. 

• Faza a IV-a : Monitorizarea şi evaluarea 

în ultima etapă, beneficiarii îşi îmbunătăţesc capacitatea de rezolvare a problemelor 
locale prin învăţare comună, care presupune împărtăşirea ideilor şi experienţelor, şi 
prin reflecţie asupra succeselor şi eşecurilor activităţilor şi experimentelor. Faza 
presupune cel puţin două etape : 

- evaluarea pe parcurs: în cazul în care, de exemplu, obiectul proiectului este 
introducerea unor noi tehnologii, participanţii analizează toate soluţiile şi rezul¬ 
tatele, învăţând din experienţa fiecăruia. 

- evaluarea procesului, autoevaluarea şi planificarea activităţilor viitoare (vezi moni¬ 
torizare) . 

Literatura sociologică şi educaţională preocupată de conectarea dezvoltării comunitare 
cu participarea, activismul şi cetăţenia (Antikainen et al., 1996) susţine faptul că stra¬ 
tegiile comunitare participative se bazează pe procese de învăţare şi că o pedagogie a 
societăţii civile (Welton, 2002) ar trebui să susţină politicile de educaţie permanentă. 

în România se desfăşoară mai multe programe de dezvoltare comunitară, în special 
pentru comunităţile rurale, care pun, cel puţin declarativ, accentul pe implicarea comuni¬ 
tăţii în stabilirea priorităţilor, implementarea şi gestiunea programelor. Cel mai mare 
investitor în d.c.p. a fost în ultimii ani FRDS, program al BM. Acesta vizează îmbunătă¬ 
ţirea infrastructurii localităţilor rurale deprivate, dar şi sporirea capacităţii lor de a 
acţiona autonom către soluţionarea problemelor colective. 

Critica programelor de dezvoltare participativă 

în ultimii ani, programele de susţinere a dezvoltării prin strategii de implicare a 
beneficiarilor au stimulat critici din mai multe direcţii. Vom detalia două dintre aceste 
perspective : cea a poziţionării ideologice şi cea care face apel la evaluarea proiectelor 
de dezvoltare comunitară. Ambele abordări îndeamnă la reflecţie şi la o însuşire critică 
a discursului, strategiilor şi practicilor d.c.p. 


Dezvoltarea comunitară participativă: o doctrină suspectă 

Unii critici ai d.c.p. şi ai mişcării capacitării ( empowerment ) consideră că principiile 
care stau la baza acestor curente de gândire şi acţiune au un statut politic dubios. Dincolo 
de faptul că participarea locală poate promova, cel mai adesea implicit, soluţii eurocen- 
trice la problemele de dezvoltare ale ţărilor mai sărace, planurile de d.c.p. converg, 
uneori, cu interesele unora dintre actorii politici, minimizând rolul statului sau pe cel al 
organizaţiilor internaţionale. (Mohan şi Stokke, 2000). Accentul pus pe local depoliti- 
zează într-o oarecare măsură problematica dezvoltării şi poate contribui prin mecanisme 
neaşteptate la dezangajarea politică convenţională a celor implicaţi în astfel de acţiuni. 
Este interesant, din acest punct de vedere, faptul că doctrina d.c.p. reuşeşte o perfor¬ 
manţă ideologică inedită - pune de acord discursul Noii Stângi cu cel al neoliberalilor, 
care prin argumentaţii diferite ajung la viziuni de politică similare. O astfel de evoluţie 
scade responsabilitatea, eforturile, dar şi autoritatea administraţiei centrale, deziderat 
scump politicilor neoliberale. Nu este de mirare faptul că ideea „cetăţeniei active” a fost 
instituţionalizată de sus în jos în Marea Britanie, în perioada regimului thatcherist 
(Marinetto, 2003), deşi conceptul sugerează materializarea unor iniţiative de la baza 
societăţii. în acelaşi timp, accentul pe comunitate şi pe capacitarea indivizilor prin 
participare este o temă dragă adepţilor Celei de-a Treia Căi, cea comunitaristă, variantă 
mai puţin agresivă, adaptată realităţilor capitalismului global, al stângii moderne. Accen¬ 
tele comunitariene din discursul d.c.p. tind să ignore însă eterogenitatea comunităţilor 
idealizate, ce reproduc la scară redusă conflictele sociale de la scară macro. 


Lipsesc evaluările credibile 

Mansuri şi Rao (2004) realizează, pe mai multe paliere, o evaluarea critică a programelor 
de dezvoltare bazate pe participarea comunităţilor implementate de BM. Analiza lor 
arată că focalizarea ( targeting ) proiectelor către persoanele şi familiile cele mai deprivate 
nu a fost întotdeauna reuşită, acest eşec afectând mai ales direcţionarea resurselor către 
cei mai săraci membri ai comunităţilor beneficiare. în plus, preferinţele celor săraci nu 
sunt, adeseori, luate în considerare în mod adecvat la elaborarea şi implementarea 
proiectelor, aceasta şi din cauza unor efecte perverse ale criteriilor de performanţă ale 
proiectelor, care îi constrâng pe cei ce realizează activităţi de d.c.p. să evite problemele 
cele mai dificile. în plus, resursele alocate în cadrul programelor ajung cel mai greu la 
cei mai nevoiaşi beneficiari în comunităţile inegalitare, mai ales în situaţiile în care 

puterea este concentrată/deţinută masiv de elite. Chiar şi în comunităţile mai egalitare, 
elitele domină implicarea comunităţilor în stabilirea, materializarea şi gestionarea bunu¬ 
rilor publice. Această situaţie, încurajată de costurile de oportunitate mai mici pe care le 
suportă elitele, riscă să încurajeze formele nocive de acaparare a bunurilor publice, 
precum furtul sau corupţia, din partea unor categorii mai bine situate ale colectivităţilor 
de beneficiari. Pe de altă parte, acapararea proiectelor de către elitele locale este 
încurajată de frecventa rezumare a categoriei stakeholder, la nivel local, la liderii 
comunitari şi la ignorarea conflictelor interne din comunitate, mai ales când acestea se 
suprapun unor inegalităţi sociale. 

Evaluarea rezultatelor programelor de d.c. suferă adeseori de lacune metodologice. 
Este clar, de exemplu, că infrastructura în localităţile beneficiare se îmbunătăţeşte, dar 
nu este la fel de evident dacă sporul pozitiv este semnificativ mai mare decât în cazul 
programelor centralizate de tipul celor guvernamentale. Capitalul social sau, mai bine 
spus, coeziunea socială, se asociază cu succesul proiectelor, dar ipoteza anteriorităţii 
unei structuri de reţea mai dense şi a capitalului uman mai bun este cel puţin la fel de 
plauzibilă ca şi concluzia fericită că, în urma proiectelor de dezvoltare comunitară 
participativă, creşte capacitatea comunităţilor de a soluţiona probleme de acţiune colec¬ 
tivă. „Capacitarea” comunităţilor şi a indivizilor este doar un deziderat sau o impresie, 
atât timp cât proiectelor le lipsesc monitorizarea şi evaluarea precisă, bazate pe compa¬ 
rarea grupurilor beneficiare cu grupuri de control şi pe culegerea de date iniţiale şi a 
celor de urmărire a efectelor programelor pe termen lung. 


în loc de concluzie : dezvoltarea comunitară participativă presupune 
ca toţi cei implicaţi să înveţe permanent 

Dacă în mod ideal, proiectele de d.c.p. obiectivează interesele şi preferinţele membrilor 
comunităţilor, în realitate, o bună parte dintre succese sau eşecuri se datorează agenţilor 
externi care intervin în planificare şi implementare (vezi planificare strategică). Cei care 
proiectează programe de d.c.p. nu trebuie să ignore că în jurul acestora se mobilizează 
interese competitive, care au la bază eterogenitatea socială a colectivităţilor vizate. Un 
ingredient important al succesului unor asemenea iniţiative de dezvoltare este capacitatea 
de a armoniza aceste interese, rol care le revine de obicei facilitatorilor comunitari. 
Acestora le trebuie, mai mult decât entuziasm, experienţă şi răbdare. întrucât astfel de 
proiecte sunt în fond instanţe de învăţare activă, aplicarea mecanică a unor „bune 
practici” nu are darul de a stimula participarea, coeziunea socială sau capitalul social. 
Toate conceptele şi algoritmii din manualele de d.c.p. trebuie detaliate într-o manieră 
dependentă de context. Pe de altă parte, un mediu instituţional favorabil este, de 
asemenea, indispensabil pentru reuşita iniţiativelor comunitare: statul şi autorităţile 
locale trebuie să aibă o politică transparentă, responsabilă şi favorabilă implicării 
cetăţeneşti, iar liderii locali trebuie să fie, de asemenea, răspunzători în faţa celor pe 
care îi reprezintă, altfel dezvoltarea reflectând doar agenda celor din nivelurile superioare 
ale ierarhiei sociale sau administrative. 


Adrian HATOS 

Dezvoltare durabilă 


Dezvoltarea durabilă (d.d.) este un proces de schimbare în care exploatarea resurselor, 
direcţia investiţiilor, orientarea dezvoltării tehnologice şi schimbarea instituţională sunt 
consistente atât cu nevoile din viitor, cât şi cu cele din prezent. Cu alte cuvinte, 
dezvoltarea este durabilă dacă reuşeşte să satisfacă nevoile umane fără a compromite 
abilitatea generaţiilor viitoare de a-şi îndeplini propriile nevoi. Această accepţiune a 
termenului d.d. a fost lansată de către Comisia Mondială pentru Mediu şi Dezvoltare 
(Comisia Brundtland) în anul 1987. Ea a marcat începuturile promovării unei noi strategii 
de dezvoltare care lua în considerare contextul ecologic al dezvoltării, încercând să 
integreze scopurile economice, de mediu şi sociale. Sustenabilitatea pe termen lung a 
resurselor utilizate în dezvoltare prin ocrotirea mediului înconjurător a devenit astfel o 
preocupare majoră în încercarea de a asigura şanse de creştere şi pentru viitor. 

Având o importantă componentă de mediu, d. d. accentuează în mare măsură dimen¬ 
siunea socială: „Principalul scop al d.d. este de a creşte calitatea vieţii pe termen lung, 
respectând şi celelalte fiinţe” (Mederly et al., 2004, p. 1). Acest tip de dezvoltare 
încearcă să abordeze probleme cum sunt sărăcia şi excluziunea socială, având în vedere 
bunăstarea oamenilor şi realizarea unei distribuţii mai echitabile a output -ului economic 
în interiorul fiecărei ţări, dar şi între ţări. 


Istoria abordării dezvoltării durabile 

Apariţia abordării d.d. a fost rezultatul conştientizării efectelor negative pe care dezvol¬ 
tarea economică le-a produs în plan social şi ecologic. Sfârşitul anilor ’70 a fost marcat 
de critici la adresa creşterii economice, ce fusese considerată până la momentul respectiv 
principala pârghie a dezvoltării. Poluarea, eroziunea solului, defrişarea pădurilor, degra¬ 
darea mediului în general au fost cele mai vizibile costuri ale creşterii economice. în 
paralel, în plan social, noile tendinţe demografice de creştere a populaţiei planetei 
într-un ritm fără precedent, ca şi fenomenele negative produse de industrializare şi 
urbanizare au contribuit la crearea unor dezechilibre ce păreau să ameninţe şansele de 
dezvoltare pe termen lung. înţelegerea acestor efecte ale dezvoltării a condus la integrarea 
preocupărilor ecologice în cele mai generale de dezvoltare, încercându-se astfel coordo¬ 
narea obiectivelor economice, sociale şi de mediu. 

O primă formulare a acestor preocupări a fost cea a „eco-dezvoltării”, care a precedat 
abordarea d.d. Termenul fusese utilizat şi până atunci în agricultură pentru a indica 
eforturile de regenerare a resurselor naturale printr-un management echilibrat al acestora 
(Midgley, 1995). 

După adoptarea termenului „dezvoltare durabilă” în anul 1987 de către Comisia 
Brundtland, abordarea a câştigat adeziunea unui mare număr de actori sociali într-un 
timp relativ scurt, aceştia adoptând ideea în diferite instanţe : organizaţii internaţionale, 
guverne naţionale, organizaţii economice, comunităţi, ONG-uri şi sectorul privat. 

Principalele promotoare ale d.d. la nivel internaţional au fost organizaţiile interna¬ 
ţionale de tipul PNUD, BM şi OECD care au încercat să elaboreze strategii de dezvoltare 

menite să contribuie în paralel la creşterea economică pe termen lung şi la realizarea 
obiectivelor de justiţie socială. 

Conferinţa Naţiunilor Unite pe tema mediului şi dezvoltării (Earth Summit) a adoptat 
în anul 1992 „Declaraţia de la Rio asupra mediului şi dezvoltării”, menţionând ca 
element central faptul că „oamenii reprezintă centrul preocupărilor de d.d., aceştia 
având dreptul la o viaţă sănătoasă şi productivă, în armonie cu natura” (UNa 1992, p. 1). 

Eliminarea modelelor de producţie şi consum care nu pot fi susţinute pe termen lung 
ca şi promovarea unor politici demografice adecvate au fost considerate principalele 
mecanisme prin care pot fi atinse d.d. şi o înaltă calitate a vieţii. 

Agenda 21 a reprezentat planul de acţiune adoptat în cadrul aceleiaşi conferinţe în 
direcţia dezvoltării la nivel naţional şi global. Dimensiunile economică şi socială au fost 
tratate împreună, principalele elemente luate în considerare fiind : combaterea sărăciei, 
schimbarea modelelor de consum, luarea în considerare a dinamicii demografice, protec¬ 
ţia sănătăţii, promovarea unor modele durabile de aşezare umană şi integrarea compo¬ 
nentelor de mediu şi dezvoltare în luarea deciziilor (UNb, 1992). 

Următoarele evenimente la nivel mondial care au marcat evoluţia abordării analizate au 
fost Earth Summit + 5 de la New York (1997) şi Summitul de la Johannesburg (2002). 

La rândul său, UE a adoptat în anul 2001 Strategia de Dezvoltare Durabilă (revizuită 
în anul 2006), orientată de o viziune pozitivă ce presupune un tip de societate mai 
prosperă, mai justă, cu un mediu mai curat, sigur, sănătos, cu alte cuvinte o calitate a 
vieţii crescută pentru generaţiile prezente şi viitoare. 

Principiile care orientează politicile UE sunt: promovarea şi protecţia drepturilor 
omului, solidaritatea între generaţii şi în interiorul acestora, o societate deschisă şi 
democratică, participarea cetăţenilor în luarea deciziilor, participarea mediului economic 
şi a partenerilor sociali, coerenţa politicilor şi o bună guvernare, integrarea politicilor 
prin luarea în considerare a aspectelor economice, sociale şi de mediu, utilizarea celor 
mai bune cunoştinţe disponibile în scopul implementării unor politici eficiente. Principiul 
prevenirii are în vedere anticiparea acelor acţiuni care pot avea efecte negative asupra 
mediului şi sănătăţii oamenilor. De asemenea, sancţionarea celor care poluează mediul 
completează elementele ce stau la baza politicilor UE (Council of the EU, 2006). 

în România, PND, adoptat de către guvern în anul 2005, include ideea d.d. a ţării şi 
stabileşte şase priorităţi naţionale de dezvoltare: 

- creşterea competitivităţii economice, dezvoltarea economiei bazate pe cunoaştere, 
dezvoltarea şi modernizarea infrastructurii de transport; 

- protejarea şi îmbunătăţirea calităţii mediului; 

- dezvoltarea resurselor umane ; 

- promovarea ocupării şi a incluziunii sociale şi întărirea capacităţii administrative, 
dezvoltarea economiei rurale şi creşterea productivităţii în sectorul agricol; 

- diminuarea disparităţilor de dezvoltare între regiunile ţării. 

Prioritatea ce se axează pe componenta de mediu consideră protejarea şi îmbunătă¬ 
ţirea calităţii acestuia ca o pârghie în îmbunătăţirea semnificativă a calităţii vieţii prin 
încurajarea d.d. (PND II, p. 172). 

în esenţă, PND încearcă să realizeze o armonizare a politicilor la nivel naţional cu 
cele europene. 

Indicatori ai dezvoltării durabile 

încercările de cuantificare a d.d. s-au concretizat în elaborarea unui set de indicatori care 
contribuie atât la înţelegerea conţinutului, cât şi la măsurarea şi administrarea procesului 
de d.d. în general, la nivel internaţional, au fost făcute eforturi în crearea unor sisteme 
de indicatori care să permită realizarea de comparaţii între ţări. 

Comisia de Dezvoltare Durabilă a Naţiunilor Unite a elaborat în perioada 1995-1996 
un prim set de 134 de indicatori (Indicatorii Dezvoltării Durabile), cuprinzând patru arii 
majore : socială (41), economică (23), de mediu (55) şi instituţională (15). Ca urmare a 
testării indicatorilor în 22 de ţări, a fost propus un set modificat de 57 de indicatori (UN 
2000b) care să constituie un instrument de măsurare a progresului diferitelor ţări către d.d. 

Indicatorii de Dezvoltare ai Mileniului reprezintă cel mai recent set de indicatori de 
dezvoltare, derivat dintr-un set de obiective de dezvoltare valabile pentru statele în curs 
în dezvoltare şi pentru cele aflate în tranziţie (proiect coordonat de către Divizia pentru 
Statistică a Naţiunilor Unite). 

La rândul său, OECD a elaborat Setul Central de Indicatori de Mediu, având ca scop 
măsurarea progresului, monitorizarea integrării politicilor şi facilitarea comparaţiilor la 
nivel internaţional în domeniul d.d. (OECD, 2003). 

Crearea unui sistem integrat de indicatori întâmpină în prezent o serie de dificultăţi 
metodologice, instituţionale şi tehnice. Deşi există un mare potenţial de influenţare a 
politicilor de ideea d.d., în practica actuală impactul abordării rămâne limitat, şi din 
cauza provocărilor pe care le presupune măsurarea acestei sfere şi monitorizarea progre¬ 
selor în domeniu. 

Din punct de vedere metodologic, există încă neclarităţi care ţin de aspecte precum : 
ce anume se măsoară, cum se măsoară şi modalităţile în care indicatorii sunt legaţi de 
diferitele limite şi orizonturi de timp. De asemenea, comparabilitatea sistemelor de 
indicatori continuă să fie limitată de utilizarea unor cadre diferite pentru indicatori, 
provenite din măsurarea diferită a variabilelor. 

De asemenea, există provocări tehnice legate de definiţiile date diferitelor aspecte 
măsurate, de disponibilitatea seriilor continue de date, de calitatea datelor, de metodele 
de colectare şi procesare a datelor etc. 

Din punct de vedere instituţional, dificultăţile vin din necesitatea de integrare a 
sistemelor de indicatori şi a ideii de sustenabilitate în mecanismele politicilor, pentru ca 
acestea să nu mai reprezinte o simplă adăugire la politicile deja existente. De fapt, 
abordarea necesită o regândire a politicilor, un re-design, şi nu adăugarea unei dimensiuni 
suplimentare, cea de mediu, la ceea ce a fost deja gândit. 

La nivelul UE (Commission of the European Communities, 2005), indicatorii d.d. 
includ următoarele teme şi subteme : 

- dezvoltare economică: investiţii, competitivitate, piaţa forţei de muncă; 

- riscul de sărăcie după transferuri sociale : sărăcie monetară, accesul la piaţa forţei de 

muncă, alte forme de excluziune socială; 

- societatea în proces de îmbătrânire: adecvarea pensiilor, schimbări demografice, 

sustenabilitatea finanţelor publice; 

- sănătate publică: protecţia sănătăţii şi stiluri de viaţă, siguranţa şi calitatea alimen¬ 
telor, managementul produselor chimice, riscurile pentru sănătate aduse de condiţiile 
de mediu; 

- schimbare climatică şi energie ; 

- modele de producţie şi consum: eco-eficienţă, modele de consum, agricultură, 
responsabilitate corporativă; 

- managementul resurselor naturale: biodiversitate, ecosisteme marine, resurse de 
apă, utilizarea pământului; 

- transport: creşterea înregistrată în domeniul transportului, preţul transportului, im¬ 
pactul social şi de mediu al transportului; 

- o bună guvernare : coerenţa politicilor, participare publică ; 

- parteneriat global: globalizarea schimbului, finanţarea d.d. , managementul resurselor. 

Eforturile de cuantificare a d.d. au condus la construirea unor indici ce iau în 
considerare componenta de mediu în evaluarea dezvoltării şi încearcă să exprime în mod 
sintetic nivelul atins de o anumită ţară în ceea ce priveşte d.d. Astfel de indici sunt 
Indicele Sustenabilităţii Mediului (Environmental Sustainability Index - ESI), Indicele 
Performanţei Mediului (Environmental Performance Index - EPI), Indicele Progresului 
Real (Genuine Progress Index - GPI), Indicele Dezvoltării Durabile (Sustainable Development 
Index - SDI). Preocupările curente au în vedere şi calcularea unui produs naţional brut 
„verde” care să ia în considerare costurile poluării şi epuizarea resurselor naturale. 

In ultimul deceniu, abordarea d.d. a fost influenţată de câteva tendinţe globale (Pinter 
et al., 2005). în primul rând, au fost conştientizate costurile, dar şi beneficiile pe care 
procesul de globalizare le presupune pentru condiţiile sociale şi de mediu la nivel 
naţional şi internaţional. De asemenea, au fost înregistrate progrese în înţelegerea 
interacţiunilor dintre mediu şi bunăstarea indivizilor, în special în înţelegerea sărăciei. 

Cele mai recente tendinţe sunt reprezentate de creşterea atenţiei acordate componentei 
sociale a d.d. (d’Ercole şi Salvini, 2003). La nivel internaţional, probleme cum sunt sărăcia 
absolută, şomajul şi sănătatea ocupă un loc important în preocupările organizaţiilor 
internaţionale, în timp ce strategiile d.d. la nivel naţional dedică din ce în ce mai multă 
atenţie unor probleme cum sunt sărăcia relativă, excluziunea, problemele de gen şi 
integrarea imigranţilor. 

Iuliana PRECUPEŢU 


Dezvoltare instituţională 


Conceptul de instituţie este utilizat în sociologie în două sensuri. Un sens larg : un sis¬ 
tem de norme ce reglementează o arie socială - familia, sistemul de rudenie, sistemul de 
conducere politică; dar şi şcoala, ca sistem complex format din totalitatea şcolilor, justi¬ 
ţia etc. Un sens restrâns : sistemele publice - guvern, minister, primărie, consiliu judeţean. 

Dezvoltarea instituţiilor are trei direcţii: a) creşterea performanţei/eficienţei (vezi 
eficienţă) b.) o direcţie externă : extinderea/lărgirea ariei de responsabilitate (vezi arie 

de responsabilitate) c) şi o direcţie internă - perfecţionarea instituţiei ca sistem social 
(vezi dezvoltare organizaţională). 

Creşterea eficientei unei instituţii se referă la gradul de rezolvare a unei probleme/ 
realizării unui obiectiv şi efortul implicat. Eficienţa presupune deci, pe de o parte, 
creşterea eficacităţii, iar pe de altă parte, scăderea costurilor. Creşterea eficienţei implică 
schimbări de strategie (vezi strategie şi planificare strategică ), deci reorganizări strate¬ 
gice, adoptarea de noi metode de acţiune sau simple completări de programe, de resurse. 

Extinderea ariei de responsabilitate pare să fie la ora actuală principala direcţie de 
dezvoltare instituţională ( d.i .). în ultimii 15 ani, nu numai în România, dar şi în UE 
asistăm la o explozie de asumare a responsabilităţilor de către instituţii. în politica 
socială, responsabilitatea pentru combaterea sărăciei s-a lărgit enorm, introducându-se 
noi responsabilităţi, cu noi valori-obiective : combaterea excluziunii sociale (vezi exclu¬ 
ziune socială) şi promovarea incluziunii (vezi incluziune socială ), combaterea traficului 
de persoane, promovarea coeziunii sociale (vezi strategii antisărăcie), a toleranţei, 
combaterea discriminării. 

Instituţiile extind aria de responsabilitate fie prin crearea de noi instituţii subordonate 
(agenţii, de exemplu), fie prin creşterea în complexitate, prin crearea în interiorul lor de 
noi departamente, direcţii. Creşterea în complexitate a instituţiei se realizează prin 
diversificarea sa structurală. 

Lărgirea ariei de responsabilitate prin asumarea de noi probleme de soluţionat are ca 
rezultat creşterea integrării instituţiei în sistemul social global şi asumarea de noi funcţii. 

Dezvoltarea internă se referă la creşterea integrării structurale a noilor activităţi/ 
funcţii, generată de explozia complexităţii interne, rezolvarea tensiunilor şi conflictelor 
interdepartamentale, o mai bună comunicare internă etc. 


Capacitatea/cultura dezvoltării instituţionale 

Dezvoltarea instituţiilor este în primul rând tradiţional efectul succesiunii de schimbări 
generate de crize/presiuni externe sau interne - schimbarea prin crize. Schimbarea prin 
crize are un cost ridicat. în primul rând, pierderile generate de acumularea crizei. în al 
doilea rând, ea este asociată cu procese costisitoare de rearanjare internă, tensiuni 
structurale, efecte distorsionante asupra celorlalte componente. Presiunile conjuncturale 
induc modificări în sistemul de priorităţi, care nu sunt rezultatul unor decizii explicit 
asumate. Criza poate resorbi resurse de la celelalte componente. Un asemenea pattern al 
schimbării găseşte mereu instituţia nepregătită, schimbarea ei având un caracter nepro¬ 
iectat şi neplanificat. Caracterul spontan al schimbărilor succesive prin crize este departe 
de schimbarea optimală, dar, e drept, poate asigura un nivel satisfăcător. 

înlocuirea patternului schimbării prin crize cu schimbarea planificată necesită creş¬ 
terea capacităţii instituţionale de dezvoltare proiectată. O asemenea schimbare necesită 
o cultură instituţională a dezvoltării. 

Elementele componente ale culturii instituţionale a dezvoltării sunt: explorarea ariei 
de responsabilitate (vezi arie de responsabilitate) ; listarea problemelor care intră actual/ 
potenţial în aria de responsabilitate ; diagnoza problemelor din aria de responsabilitate ; 
stabilirea priorităţilor : în ce direcţii trebuie orientat efortul de schimbare/dezvoltare; 
transformarea problemelor prioritare în obiective de dezvoltare ; identificarea strategiei; 

implementarea strategiei intr-un plan de acţiune (vezi plan/program/proiect de dez¬ 
voltare socială). 

Cristalizarea culturii dezvoltării proiectate se face „din mers”, prin acumularea 
elementelor componente ale unei asemenea orientări. 

Orientarea instituţională spre dezvoltare socială este factorul-cheie al procesului de 
dezvoltare socială. 


Cătălin ZAMFIR 


Dezvoltare organizaţională 


Lumea în care trăim astăzi este o lume a organizaţiilor. în fiecare zi intrăm în „contact” 
cu o mulţime de organizaţii (regii de transport, magazine, organizaţiile virtuale de pe 
Internet, facultatea, localuri şi discoteci, spitale, bănci, regii furnizoare de utilităţi, tele¬ 
viziuni etc.). Funcţionarea lumii contemporane nu mai poate fi concepută Iară a lua în 
calcul organizaţiile. Cu ajutorul lor ne sunt satisfăcute de la cele mai elementare nevoi 
până la cele mai complexe şi rafinate. Cei mai mulţi dintre noi suntem membrii unor 
organizaţii şi clienţii altora. înţelegând acest fapt, nu este de mirare că există o preocupare 
intensă pentru buna funcţionare a organizaţiilor. Chiar dacă nu suntem manageri sau 
patroni, de multe ori ne-am fi dorit ca acestea să funcţioneze mai bine. Spre exemplu, 
ne-am fi dorit să fim mai bine deserviţi de organizaţiile ai căror clienţi suntem şi chiar 
ai căror membri suntem. Apariţia teoriilor şi tehnicilor reunite sub denumirea de dezvol¬ 
tare organizaţională (d.o.) ( organizational development ) reprezintă unul dintre modurile 
în care s-a materializat efortul de creştere a eficienţei organizaţiilor. 

D.o. presupune, în esenţă, un proces planificat de schimbare, realizat în direcţia 
creşterii eficienţei organizaţionale şi a valorizării în acelaşi timp a factorului uman şi 
social din cadrul ei. Relaţia complexă dintre eficienţă şi dinamica proceselor psihosociale 
care au loc în organizaţie constituie una dintre provocările la care încearcă să răspundă 
teoriile şi practicile reunite sub umbrela conceptuală a paradigmei d.o. 

O particularitate a procesului de d.o. este reprezentată de tratarea problematicii 
organizaţionale atât dintr-o perspectivă teoretic-academică, cât şi dintr-o perspectivă 
practică, de intervenţie în cadrul organizaţiei. Un concept utilizat şi în d.o., care se 
referă la această caracteristică, este cel de cercetare acţiune ( action research) 1 , implicând 
niveluri înalte de colaborare dintre cercetătorii/experţii în consultanţă organizaţională 
managerii şi membrii organizaţiei. Fiind vorba de o schimbare planificată, ea este 
iniţiată de la vârful organizaţiei, dar vizează modificări sistemice la nivelul întregii orga¬ 
nizaţii, presupunând soluţii la elaborarea cărora participă atât cercetătorul/consultantul, 
cât şi managerul şi ceilalţi membri ai organizaţiei. 


1. în domeniul dezvoltării organizaţionale, abordarea cercetare-acţiune presupune conceperea 
demersului ştiinţific de cercetare ca un ghid util al schimbării organizaţionale. Sunt utilizate 
metode ştiinţifice pentru identificarea problemelor, a cauzelor acestora, a soluţiilor posibile şi 
pentru evaluarea rezultatelor. Colaborarea între cei implicaţi în procesul de schimbare (mana¬ 
gerii, membrii, cercetătorii) este considerată esenţială. Vezi termenul „cercetare acţiune” pentru 
o analiză detaliată. 

Una dintre cele mai cunoscute definiţii, în care regăsim aspectele amintite, este cea 
a lui Beckhard (1969, p. 9): „un efort planificat, la nivelul întregii organizaţii, gestionat 
de la vârf în vederea creşterii eficacităţii şi sănătăţii organizaţionale, prin intervenţii plani¬ 
ficate în procesele organizaţiei, utilizând cunoştinţe specifice ştiinţelor comportamentale”. 

Domeniile de intervenţie vizate de procesul de d.o. sunt strategiile, procesele şi designul 
componentelor (Cummings, 2004, p. 26). Strategiile vizează modurile de administrare a 
resurselor, serviciile şi produsele furnizate, categoriile de clienţi şi pieţele deservite. 
Procesele includ modurile în care se realizează activităţile în cadrul organizaţiei, relaţiile 
dintre membri, procesele decizionale şi de comunicare. Designul componentelor are în 
vedere elemente ca structura organizaţională, descrierea posturilor şi a muncii. 

Fiind vorba de un proces de transfomare, se poate pune întrebarea: ce generează 
nevoia de schimbare ? întrebare justificată şi numai prin faptul că schimbarea presupune 
un efort, un proces care nu este nici facil şi nici dezirabil la nivelul membrilor organiza¬ 
ţiei, dovadă fiind şi bine cunoscuta rezistenţă la schimbare. Cauzele rezistenţei la schim¬ 
bare pot fi multiple : structuri relaţionale instituţionalizate, care vor fi modificate sau se 
vor dizolva; dislocarea practicilor standardizate a obişnuinţelor, a unor modi operandi, 
a unor tradiţii; perceperea schimbării ca o ameninţare a poziţiei şi/sau a intereselor 
proprii; neînţelegerea motivelor schimbării; reticenţă faţă de ideea de schimbare, care 
aduce cu sine un efort în plus, stres şi instabilitate. 

Unul dintre modelele cele mai cunoscute de schimbare a unui sistem social este cel 
identificat de Kurt Lewin (1951), în trei etape : 

- dezgheţarea (se referă la sesizarea nevoii de schimbare şi la diagnosticarea forţelor 
care facilitează schimbarea şi a celor care o frânează); 

- schimbarea (etapa de intervenţie pentru a realiza schimbarea pe baza unui plan şi a 
unor tehnici specifice, împreună cu asigurarea participării membrilor); 

- reîngheţarea (fixarea schimbărilor realizate prin instituţionalizare, sisteme de recom¬ 
pense, forme de socializare etc.). 

în ceea ce priveşte necesitatea demarării unui proces de schimbare, termenii de eficienţă 
şi sănătate organizaţională care apar în definiţia dată de Beckhard surprind două dintre 
aspectele a căror stare poate genera o nevoie de schimbare. 

Conceptul de eficienţă, deşi este des invocat în analizele organizaţionale, presupune 
dificultăţi serioase de măsurare. Eficienţa poate fi definită într-un sens larg ca abilitatea 
organizaţiei de a-şi atinge obiectivele, de a se adapta şi supravieţui, de a funcţiona într-un 
regim de optimalitate în ceea ce priveşte gestionarea resurselor. 

Deşi atingerea obiectivelor organizaţionale reprezintă un criteriu de eficienţă, una 
dintre problemele majore cu care se confruntă organizaţiile este aceea a coordonării şi 
motivării membrilor pentru îndeplinirea acestora. în ecuaţia eficienţei organizaţionale 
intră, aşadar, considerarea factorului uman. Astfel, realizarea unei convergenţe cât mai 
accentuate între scopurile/interesele membrilor organizaţiei şi cele ale organizaţiei 
reprezintă una dintre condiţiile esenţiale pentru o eficienţă crescută. 

Administrarea resurselor organizaţionale (materiale sau umane) în sensul minimizării 
costurilor reprezintă de asemenea un criteriu de evaluare a eficienţei. 

Capacitatea organizaţiei de a fi flexibilă, de a reacţiona prompt la modificările din 
mediu (presiuni ale competiţiei, dinamica cererii, schimbările tehnologice), reprezintă 
un alt criteriu pentru evaluarea eficienţei organizaţionale. 

Cummings (2004) consideră că eficienţa unei organizaţii presupune : atingerea unor 
niveluri înalte de performanţă (dacă satisface nevoile clienţilor, membrilor, furnizorilor şi 
agenţiilor guvernamentale); asigurarea unei calităţi crescute a mediului de muncă (dacă 
reuşeşte să atragă şi să reţină membrii talentaţi); capacitatea de învăţare şi adaptare 
continuă. 

Ineficienţa şi lipsa de sănătate organizaţională pot avea cauze de natură: 

a) Externă - mediul organizaţiei exercită asupra acesteia presiuni sub forma competi¬ 
tivităţii, a dinamicii cererii, a noilor tehnologii şi a unor macrofenomene precum 
globalizarea, cu impact major asupra dinamicii populaţiilor organizaţionale. 

b) Internă - productivitate scăzută, incapacitate de a utiliza noile tehnologii, conflicte, 
fluctuaţie, sabotaj, fenomene de alienare, incapacitate administrativă, motivaţie 
scăzută, rigiditate, procese de comunicare defectuoase etc. 

Sub aspectul evoluţiei sale, d.o. a beneficiat şi a fost influenţată de o mare parte din 
cercetările şi proiectele propuse în legătură cu eficientizarea organizaţiilor, în special de 
cele care vizează influenţa factorului uman din organizaţii. 

în ceea ce priveşte (re)considerarea factorului uman în organizaţii, un important moment 
l-a reprezentat naşterea mişcării relaţiilor umane, care a debutat cu experimentele realizate 
la uzinele Western Electric de la Hawthorne, realizate de E. Mayo şi F. Roethlisberger 
începând cu 1924. Deşi experimentele au vizat iniţial testarea unor ipoteze cu privire la 
relaţia dintre condiţiile de muncă şi productivitate, rezultatele au fost neaşteptate. Astfel, 
deşi condiţiile de muncă au fost modificate în cadrul grupului experimental, productivita¬ 
tea a continuat să rămână la niveluri superioare celei din grupul de control. Acest feno¬ 
men a continuat chiar şi după ce grupul experimental a fost reintegrat. în aceste condiţii, 
singura explicaţie o reprezintă intervenţia factorului uman. 

Deşi aplicarea ideilor dezvoltate în cadrul mişcării relaţiilor umane a condus la 
umanizarea locului de muncă, în prim-plan se află tot eficienţa şi productivitatea. O 
centrare reală pe om şi sublinierea importanţei satisfacerii nevoilor de ordin superior ale 
acestuia se realizează abia în cadrul mişcării resurselor umane. Aici sunt puse bazele 
unei componente importante din cadrul d.o ., şi anume posibilitatea şi nevoia de partici¬ 
pare a membrilor organizaţiei. Regăsim în acest sens studiile clasice cu privire la 
sistemele de conducere participative 1 . 

Naşterea efectivă a d.o. este legată de numele lui Kurt Lewin şi cercetările sale asupra 
dinamicii grupurilor. Din 1944, la insistenţele sale, se fondează, în cadrul Institutului de 
Tehnologie din Massachusetts, Centrul de Cercetare a Dinamicii Grupurilor. în 1946, 
împreună cu o serie de colaboratori (Ronald Lippitt, Leland Bradford şi Kenneth Benne) 
din cadrul Centrului, Lewin realizează o serie de ateliere de lucru cu privire la dinamica 
grupurilor şi leadership, care vizau discuţii, decizii de grup şi încurajarea participării. 
Deşi iniţial observaţiile erau discutate numai de către conducere, la un moment dat au 


1. O serie de studii clasice asupra stilurilor de conducere au accentuat importanţa dimensiunii 
participative în organizaţii. Astfel, pot fi amintite studiile lui M. Vlăsceanu (1993) (pentru o 
descriere a acestora), cele realizate de K. Lewin, R. Lippitt, R. White (1938) (pentru stilurile 
autocratic, laissez faire şi democratic), cercetarea lui Rensis Likert (1967) (pentru stilurile 
autoritar exploatator, autoritar binevoitor, consultativ şi participativ), precum şi lucrările lui 
R. Blake şi J. Mouton (1964) (grila managerială) sau Douglas McGregor (1960) (teoriile X şi Y). 

asistat şi câţiva membri, din proprie iniţiativă. în urma discuţiilor rezultate din dezacor¬ 
dul dintre participanţi şi concluziile observaţiilor, a luat naştere o nouă tehnică de analiză 
şi dezvoltare a grupurilor, care va deveni mai târziu cunoscută sub numele de T-Groups. 
în 1947, în urma unei finanţări din partea Office of Naval Research şi NEA (National 
Education Association), se înfiinţează programul National Training Laboratories amplasat 
într-o localitate izolată - Bethel. Continuatorii ideilor lui K. Lewin, Bradford, Benne şi 
Lippit au dezvoltat mai departe activităţile, experimentele şi exerciţiile grupale, consoli¬ 
dând metodologia grupurilor-T. 

Tehnica grupurilor-T presupune o puternică dimensiune participativă, axată în princi¬ 
pal pe ideea dezvoltării abilităţilor şi deprinderilor de relaţionare în cadrul unui grup. Ca 
metodologie, este utilizată comunicarea menită să furnizeze participanţilor oportunitatea 
de a se autocunoaşte în cadrul grupului, de a înţelege impactul lor asupra grupului, de 
a funcţiona eficient în cadrul grupului şi a întreţine relaţii interpersonale. Scopul explicit 
al acestor tipuri de grupuri nu este comunicarea de informaţii sau luarea de decizii, ci 
studiul propriului comportament, al grupului şi al celorlalţi membri. în acest sens sunt 
utilizate cunoştinţele acumulate în cadrul ştiinţelor comportamentale şi puse la dispoziţie 
de un specialist. Finalitatea urmărită este înţelegerea practică, chiar de către membri, a 
mecanismelor de grup, utilizând ca bază de discuţie, cel puţin pentru început, diagnosticul 
şi observaţiile specialistului. 

Odată cu apariţia în cadrul NTL a lui Richard Beckhard şi Douglas McGregor (cre¬ 
ditaţi cu introducerea termenului d.o.), Rensis Likert, Robert Blake, Herbert Shepard ş.a., 
metodele de tip T-Group s-au dezvoltat şi au fost aplicate în organizaţii, conducând la 
naşterea d.o. la sfârşitul anilor ’50. 

în anii ’60, un filon important de inspiraţie pentru tehnicile utilizate în cadrul 
programelor de d.o. l-au constituit cercetările realizate de Eric Trist (unul dintre 
fondatorii Institutului Tavistock) asupra sistemelor sociotehnice care au pus bazele 
constituirii grupurilor de muncă autonome, cu roluri flexibile, capabile să îmbine în mod 
eficient sistemele sociale (grupuri formale şi informale) şi sistemul tehnic (sarcinile de 
muncă şi procesele de producţie, dotarea tehnologică). Aceste constatări au condus la 
modalităţi de eficientizare a grupurilor de muncă pe baza reproiectării şi armonizării 
sistemului tehnic şi a celui social (Cummings, 2004). 

Teoria factorilor duali de motivaţie realizată de F. Herzberg a avut şi ea un impact 
deosebit asupra d.o. , prin practicile de îmbogăţire a muncii pe care le-a propus în 
vederea creşterii potenţialului motivator al postului. Prin eliminarea unor factori ca sala¬ 
riul, condiţiile de muncă, securitatea din cadrul celor motivatori şi includerea lor în cate¬ 
goria factorilor de igienă (care nu motivează, ci doar produc insatisfacţie dacă lipsesc), 
Herzberg fundamentează o viziune în care primează autorealizarea, recunoaşterea, 
conţinutul muncii, responsabilitatea ca satisfactori (Cummings, 2004). 

Practicile d.o. fundamentate pe umanizarea relaţiilor şi condiţiilor de muncă, pe 
managementul participativ, satisfacţia muncii, dezvoltarea personală şi de grup sau 
democratizarea organizaţiilor a început să piardă din avânt în anii ’70 şi să devină ţinta 
criticilor. 

Greiner şi Cummings (2004, pp. 378-380) rezumă aceste critici la următoarele 
aspecte : 1. obsesia prea mare a d. o. pentru individ, în detrimentul organizării formale 
(control, strategie, structură); 2. supraevaluarea valorilor interpersonale în organizaţie ; 
3. caracterul normativ al schimbării comportamentelor, fără o diagnoză a aplicabilităţii 

şi necesităţii acestor schimbări; 4. accentuarea exagerată a necesităţii construirii echipei, 
ignorând teoriile contingenţei; 5. diminuarea rolului managerului în detrimentul exper¬ 
ţilor în d.o. ; 6. apariţia unor programe şi reţete standardizate, ignorând specificul orga¬ 
nizaţiilor. 

In anii ’80 nu se mai poate vorbi de un nucleu dur al d.o. Acest fapt se datorează 
(alături de criticile aduse) şi schimbărilor sociale, ale mediilor, tehnologiilor şi populaţii¬ 
lor organizaţionale: economie globalizată, tehnologie avansată, dezvoltarea sectorului 
de servicii, forţă de muncă educată, organizaţii cu structuri postbirocratice (organice, 
flexibile) etc. Cu toate acestea, anii care au urmat au fost marcaţi de preocuparea pentru 
modificările structurale ale organizaţiei în efortul de a face faţă provocărilor tot mai mari 
venite din mediul schimbător căruia organizaţia trebuie să i se adapteze (Cummings, 
2004, p. 29). Tot în această perioadă sunt dezvoltate aşa-numitele analize tip SWOT 1 , 
adaptarea la mediu a organizaţiei devenind una dintre principalele preocupări strategice. 

Cu toate că beneficiază de o mare diversitate de tehnici, în general se poate vorbi de 
o serie de paşi, pe care orice intervenţie de tip d.o. încearcă să-i parcurgă: etapa de 
colectare a informaţiilor necesare demarării unui proces de schimbare şi de diagnoză, 
informarea membrilor organizaţiei cu privire la rezultatele obţinute, depăşirea rezistenţei 
la schimbare prin procedee consultative şi participative, implementarea planului de 
acţiune elaborat împreună cu membrii organizaţiei, evaluarea, feedbackul şi ajustarea 
programului. 

Dincolo de aceste etape care sunt într-o măsură mai mare sau mai mică parcurse în 
programele d.o. , există şi o mare varietate de tehnici: începând de la cele clasice, cum 
ar fi grupurile-T şi formarea spiritului de echipă (, team-building ), feedbackul sondajelor 
(ca formă de informare a membrilor cu privire la datele obţinute în etapa de colectare a 
informaţiilor şi discutarea acestora cu membrii) şi până la forme mai moderne, cu 
caracter continuu, cum sunt Managementul Calităţii Totale (TQM) (ca încercare sistema¬ 
tică de a obţine îmbunătăţiri continue în calitatea produselor şi/sau serviciilor unei 
organizaţii) şi reengineering -ul (reproiectarea radicală a proceselor organizaţionale pentru 
a obţine îmbunătăţiri majore în chestiuni ca timpul, costurile, calitatea) (Johns, 1998). 

în măsura în care eficienţa şi sănătatea organizaţională reprezintă un deziderat comun 
tuturor organizaţiilor, o provocare majoră pentru d.o. o constituie instituţiile publice. 
Sistemul de administrare, birocratic prin rigiditatea, structura ierarhică şi formalitatea 
procedurilor, creează premisele unei incompatibilităţi majore între tehnicile specifice 
d.o. şi modul de funcţionare real al organizaţiilor publice. 

Warren Bennis, unul dintre cei mai importanţi cercetători şi consultanţi în domeniul 
d.o. , a observat această incompatibilitate în momentul în care a ajuns preşedinte al 
Universităţii din Cincinnati, fiind pus în situaţia de a administra un sistem birocratic. El 
remarcă faptul că, în general, instituţiile care deţin rolul cel mai important în societate 
(administraţiile publice locale şi centrale, sistemele de sănătate, universităţile) nu au 


1. Analiza SWOT implică un proces de planificare strategică axat pe estimarea riscurilor şi oportu¬ 
nităţilor existente în mediul organizaţional, care ar putea avea o influenţă semnificativă asupra 
atingerii scopurilor organizaţionale. Pe de altă parte, presupune evidenţierea punctelor tari şi 
a punctelor slabe ale acesteia. Estimarea corectă a riscurilor şi oportunităţilor, precum şi a 
punctelor slabe şi tari ar permite organizaţiei dezvoltarea unei strategii adaptative optime la un 
mediu dinamic. 

reprezentat poveşti de succes în ceea ce priveşte aplicabilitatea d. o. Timpul şi mărimea 
organizaţiei sunt văzute de Bennis (1973) ca principale obstacole pentru implementarea 
unor politici sau strategii specifice d.o. şi pentru eficienţa acestui tip de intervenţie. 
Soluţia găsită şi aplicată de Bennis în cele din urmă a fost reprezentată de creşterea la 
nivelul managementului organizaţiei a încrederii, participării şi deschiderii şi a conside¬ 
rării activităţii manageriale ca o activitate umană, şi nu una ca pur raţional-contabilă. 
Mai mult decât atât, el subliniază necesitatea formării managerilor profesionişti, motivaţi 
de o carieră de conducere şi care deţin cunoştinţe specifice ştiinţelor comportamentale. 

Incompatibilităţile existente între d.o. şi structurile instituţiilor publice nu trebuie 
să implice respingerea oricărui demers de eficientizare şi valorizare a factorului uman 
din cadrul acestora. Dificultatea constă în găsirea soluţiilor aplicabile în mod real 
situaţiei existente. Odată cu reconsiderarea unor principii care stau la baza organizaţiilor 
publice, cum sunt, spre exemplu descentralizarea, afirmarea cetăţenului drept client, 
responsabilizarea furnizorilor de servicii, managementul profesionist, se creează pre¬ 
misele flexibilizării şi eficientizării acestui tip de organizaţii. în acest context, e posibil 
ca teoriile şi tehnicile specifice paradigmei d. o. să ofere soluţii utile şi adecvate pentru 
o eficienţă crescută. 

Cosmin TOTH 


Dezvoltare rurală 


Mediul rural a devenit din ce în ce mai prezent pe agenda organismelor internaţionale. 

Conceptul actual de dezvoltarea rurală (d. r. ) este fundamentat pe cel de dezvoltare 

durabilă şi are câteva trăsături esenţiale, referindu-se la: 

• D.r. sustenabilă, care presupune o dezvoltare economică echitabilă şi echilibrată, cu 
un nivel ridicat al coeziunii sociale şi al includerii precum şi asumarea responsabilităţii 
pentru folosirea resurselor naturale şi protecţia mediului. 

• D.r. extensivă sau integrată care se referă la dezvoltarea mediului rural prin extinderea 
mijloacelor de comunicare şi informare, a activităţilor din mediul rural spre sectorul 
non-agricol şi promovarea agriculturii extensive a cărei coordonată esenţială este 
transferul informaţional (conceptul de agricultură extensivă este diferit aici de cel 
tradiţional, care definea opusul agriculturii intensive). 

• D.r. multisectorială care se referă la crearea de reţele şi parteneriate între organizaţii 
internaţionale, agenţii naţionale sau organizaţii ale societăţii civile, în vederea abor¬ 
dării multisectoriale. 


Politica agrară versus politica de dezvoltare rurală 

La ora actuală există două direcţii esenţiale care influenţează procesul de d.r. din 
întreaga lume : raportul sector agricol versus sector neagricol şi grija pentru mediu. Deşi 
ponderea agriculturii în venitul naţional a multor ţări a scăzut, agricultura continuă să 

joace un rol esenţial în economiile rurale. Peste tot în lume, sectorul agricol este sprijinit 
din raţiuni politice, sociale şi mai puţin din raţiuni economice. Politicile agricole sunt 
rezultatul unor negocieri între diverşi actori, acţionând din raţiuni electorale. Agricultura 
nu este guvernată de piaţă, iar decalajele imense de putere de la nivel mondial se reflectă 
în mod direct şi neintermediat în sectorul agricol. 

Creşterea economică globală sporeşte distanţa dintre dezvoltarea agriculturii şi a 
celorlalte sectoare. Scăderea constantă a preţurilor produselor agricole generează o 
redistribuire a relaţiilor de putere dinspre agricultură spre alte sectoare. Are loc un 
transfer de putere şi creşte diferenţa între veniturile din agricultură şi cele din alte ramuri. 

Se observă o mutare de accent dinspre politicile care pornesc din centru spre politicile 
care apar la nivel local. De asemenea, are loc înlocuirea subvenţiilor prin crearea de 
surse noi, competitive. Din această perspectivă, preocuparea pentru diversificarea activi¬ 
tăţilor din mediul rural este în continuă creştere. 


Politici antisărăcie şi politici de dezvoltare rurală 

în ultima perioadă, conceptul de d.r. este considerat o posibilă soluţie pentru rezolvarea 
sărăciei mondiale, dar mecanismele internaţionale de implementare sunt uneori greoaie, 
iar diferiţii actori sunt mai mult sau mai puţin cooperanţi, mai mult sau mai puţin inte¬ 
resaţi. Există un efort constant şi corelat al instituţiilor internaţionale de a redistribui 
bogăţia la nivelul ţărilor sărace. Ritmul în care acestea rămân în urmă este mai rapid 
decât ritmul în care organizaţiile internaţionale în cauză reuşesc să implementeze progra¬ 
mele. Pe de altă parte, politicile protecţioniste creează un surplus de produse agricole în 
centru şi foamete în ţările periferice. Relaţia dintre valoare, preţuri şi foamete duce la 
ascuţirea inegalităţilor în ceea ce priveşte consumul (Guglielmo, 2001). 


Dezvoltarea rurală în Uniunea Europeană 

în cadrul UE, noua politică de dezvoltare pune un accent deosebit pe d.r. Mediul rural 
european a fost considerat un simplu sector, nepunându-se accent pe dimensiunea spaţială 
a acestuia. 

Noua abordare a mediului rural presupune, implicit, şi o definire spaţială a acestuia, 
în practica UE a fost adoptat criteriul OECD, bazat pe densitatea populaţiei. în acest fel, 
încep să devină posibile comparaţiile la nivel internaţional ale condiţiilor şi dinamicii 
mediului rural din Europa. 

Conform criteriului OECD, mediul rural cuprinde toate localităţile cu o densitate a 
populaţiei mai mică de 150 de locuitori/mp. La nivel regional (NUTS 3 1 ), sunt definite 
ca fiind: 


1. Unitate teritorială corespunzătoare nivelului I sau II din Nomenclatorul unităţilor teritoriale de 
statistică (NUTS 1 şi 2), în sensul Regulamentului (CE) nr. 1059/2003 al Parlamentului Euro¬ 
pean şi al Consiliului Europei din 26 mai 2003, privind instituirea unui nomenclator comun al 
unităţilor teritoriale de statistică (NUTS). 

- regiuni predominant rurale cele în care peste 50% dintre locuitori trăiesc în comune 
(cu mai puţin de 150 de locuitori/kmp); 

- regiuni rurale cele în care 15 până la 50% dintre locuitori trăiesc în comune (cu mai 
puţin de 150 de locuitori/kmp); 

- regiuni predominant urbane cele în care sub 15% dintre locuitori trăiesc în comune 
(cu mai puţin de 150 de locuitori/kmp). 

Aplicând această definiţie la populaţia EU-25, aproximativ 57 % din populaţie trăieşte 
în regiuni rurale, care acoperă peste 90% din teritoriu. 

Politicile de d.r. în Europa au fost cuprinse implicit, de-a lungul timpului, în Politicile 
Comune Agricole (Common Agricultural Policy - CAP), aşadar politicile rurale s-au 
suprapus politicilor agrare şi sectorului agricol. 

Mediul rural european a fost abordat zeci de ani doar din perspectiva politicilor 
agrare. Designul său a fost conturat de politici care aveau drept scop asigurarea securităţii 
alimentare sau promovarea UE ca putere exportatoare de produse agricole în lume, şi nu 
dezvoltarea în sine. 

UE şi-a definit relativ recent intenţia de a aplica programe de dezvoltare în zonele 
rurale. Legea nr. 1257/99 privind d.r. are un meniu de 22 de măsuri (care pot fi extinse 
la 26 dacă luăm în considerare şi reforma CAP) după care ar trebui elaborate programele 
de d.r. , în funcţie de necesităţile specifice ale fiecărei regiuni, având drept obiective: 
restructurarea agriculturii, îngrijirea mediului şi diversificarea activităţilor neagricole. 

încă din 2001, la Goteborg, Consiliul European a concluzionat că politica de d.r. va 
accentua mai puţin aspectele legate de susţinerea pe piaţă a agriculturii şi va fi mai mult 
orientată spre asigurarea bunăstării oamenilor, animalelor şi plantelor, a conservării 
mediului, a grijii faţă de natură şi a unei alimentaţii sănătoase. 

în noile abordări, d.r. presupune înainte de toate informaţie. Se pune un accent 
deosebit pe diseminarea de cunoştinţe, informaţii şi know-how, pe transferul şi manage¬ 
mentul informaţiei şi al cunoaşterii. Concepte cum ar fi d.r. extensivă (rural extension 
development ) sau extensia agriculturii (agricultural extension ) implică dezvoltarea infra¬ 
structurii de comunicare, informare şi inovare. 

Mediul rural trebuie gândit din perspectiva viitorului, nu ca pe o rezolvare a proble¬ 
melor din trecut: „Zona rurală nu trebuie să fie privită doar ca o problemă, ci şi ca o 
oportunitate. Politica de d.r. trebuie să includă agricultura intr-un context socioeconomic 
şi ecologic mai larg” (OECD, 2003a, p. 9). 


Fondul European Agricol pentru Dezvoltare Rurală (FEADR) 

Reforma politicii agricole comune din iunie 2003 şi aprilie 2004 a introdus schimbări 
majore, care ar putea avea consecinţe semnificative asupra economiilor rurale de pe 
întregul teritoriu rural al UE, în ceea ce priveşte modelele de producţie agricolă, meto¬ 
dele de gestionare a terenurilor şi de ocupare a forţei de muncă, precum şi, intr-un sens 
mai larg, asupra condiţiilor socioeconomice din aceste zone rurale. 

Regulamentul nr. 1698/2005 al Consiliului UE din 20 septembrie 2005 privind 
sprijinul pentru d.r. acordat prin FEADR dispune că, în elaborarea politicii agricole 
comune şi a metodelor speciale pe care aceasta le poate implica, se va ţine seama de 

caracterul special al activiţătii agricole, determinat de structura socială a agriculturii şi 
de disparităţile structurale şi naturale dintre diversele zone rurale. 

Activitatea FEADR şi operaţiunile la care acesta contribuie trebuie să fie coerente şi 
compatibile cu celelalte politici comunitare şi conforme cu întreaga legislaţie comunitară. 

FEADR trebuie să susţină, în cadrul asistenţei tehnice, punerea în practică a progra¬ 
melor naţionale. în cadrul asistenţei tehnice prevăzute la articolul 5 al Regulamentului 
(CE) nr. 1290/2005 al Consiliului din 21 iunie 2005 privind finanţarea politicii agricole 
comune, ar trebui instituită o reţea de d.r. la scară europeană. 

FEADR intervine în statele membre prin intermediul unor programe de d.r. Aceste 
programe pun în practică o strategie de d.r. prin intermediul unei serii de măsuri grupate 
în conformitate cu patru axe (competitivitate, îmbunătăţirea mediului şi a spaţiului rural, 
diversificare şi calitatea vieţii şi Leader ). 

Fiecare program de d.r. acoperă o perioadă cuprinsă între 1 ianuarie 2007 şi 31 
decembrie 2013. Statul membru poate prezenta fie un program unic, care să acopere 
întregul său teritoriu, fie o serie de programe regionale. Cuantumul global pentru d.r. ar 
trebui să facă obiectul unei repartizări, iar o parte semnificativă a resurselor să fie 
concentrată în regiunile care pot beneficia de obiectivul de „convergenţă” 1 . 

O politica de d.r. ar trebui să însoţească şi să completeze politicile de sprijinire a 
pieţei şi veniturilor, aplicate în cadrul politicii agricole comune, şi să ia în considerare 
obiectivele generale privind coeziunea economică şi socială. 


Dezvoltarea rurală în România 

România are anumite caracteristici diferite de restul UE, care impun măsuri specifice în 
ceea ce priveşte dezvoltarea mediului rural: 

- 62% din populaţia săracă a României locuieşte în mediul rural; 

- sunt aproximativ 40 de milioane de parcele; 

- mai mult de 80% dintre gospodării exploatează sub 2 ha de teren agricol. 


Indicatori de comparare 

România 

UE 

Contribuţia agriculturii la PIB % 

19 

2,9 

Procentul populaţiei mrale din totalul populaţiei % 

47 

15 

Suprafaţa agricolă medie (ha) 

2,4 

18 

Suprafaţa agricolă medie (ha) pe cap de locuitor 

0,65 

0,24 

Suprafaţa agricolă medie (ha) pentm o persoană ocupată în agricultură 

4,48 

9,78 

O persoană ocupată în agricultură produce mâncare pentm... persoane 

6,85 

41,45 


Sursa : www.worldbank.com/data. 


Sprijinul din perioada de preaderare prin intermediul Programului SAPARD a avut un 
rol important în dezvoltarea agriculturii, silviculturii şi a sectorului piscicol datorită 


1. Obiectivul de „convergenţă” este obiectivul acţiunii pentru statele membre şi pentru regiunile 
cele mai puţin dezvoltate, în conformitate cu legislaţia comunitară ce reglementează Fondul 
European de Dezvoltare Regională (FEADER), Fondul Social European (FSE) şi Fondurile de 
Coeziune (FC) pentru perioada 1 ianuarie 2007-31 decembrie 2013. 

implementării măsurilor de modernizare, procesare şi diversificare a activităţilor eco¬ 
nomice din mediul rural. Implementarea Programului SAPARD a promovat şi sprijinit 
iniţiativele antreprenoriale, valorile naturale, culturale, contribuind astfel la calitatea vieţii 
în mediul rural (Zaman, 2003). 

în cadrul Ministerului Agriculturii, Pădurilor şi Dezvoltării Rurale din România 
există Direcţia Generală pentru Dezvoltare Rurală, care are în subordine diferite direcţii, 
cum ar fi cea de politici şi programe de d. r ., pentru coordonare, monitorizare, promovare, 
pentru asistenţă tehnică şi pregătire profesională, precum şi cea pentru controlul şi 
implementarea Programului Naţional de Dezvoltare Rurală (PNDR). 

PNDR 2007-2013 a fost elaborat în octombrie 2006 şi este cel de-al doilea program 
pentru d.r. după cel elaborat pentru perioada 2000/2006. Odată cu acesta, în confor¬ 
mitate cu articolele 11 şi 12 Regulamentul Consiliului 1698/2005 şi Liniile Directoare 
Strategice Comunitare pentru Dezvoltare Rurală, a fost elaborat şi Planul Naţional Stra¬ 
tegic (PNS). Implementarea Programului SAPARD a necesitat dezvoltarea unei capacităţi 
administrative atât la nivel central, cât şi regional şi local, dezvoltare ce facilitează 
implementarea PNDR. 

Autoritatea de Management pentru Programul de Dezvoltare Rurală din România a 
elaborat o serie de documente în vederea d. r ., care se bazează pe o abordare teritorială 
integrată, prin asigurarea complementarităţii, consistenţei şi conformităţii cu alte fonduri 
comunitare şi naţionale. Acest lucru a fost posibil datorită multiplelor consultări atât cu 
partenerii publici, cât şi cu cei privaţi. 

La nivel decizional s-a organizat Comitetul Naţional Strategic pentru Dezvoltare 
Rurală, care este reprezentat de diverse instituţii guvernamentale şi ONG-uri. 

Teritoriul României este predominant rural, având o densitate a populaţiei mai mică 
de 150 de locuitori/kmp. Practic 93,6% din suprafaţa României o reprezintă mediul 
rural, iar 48 % din populaţie trăieşte în aceste zone. 

Contribuţia FEADR prevăzută pentru România în perioada 2007-2015 va fi de : 


Anul 

2007 

2008 

2009 

2010 

2011 

2012 

2013 

2014 

2015 

Milioane euro 

440.0 

527.9 

618.1 

706.4 

883.0 

1,059.6 

1,236.2 

1,412.8 

1,589.4 


Sursa : Programul de Dezvoltare Rurală din România 2007-2013 


Iar pentru perioada de după 2015, suma prevăzută este de 1,766.0 milioane de euro. 
Pentru elaborarea PNDR s-a pus în discuţie de la bun început necesitatea, oportunitatea 
şi posibilitatea implementării de programe regionale. în acest sens, după o analiză a 
capacităţii de implementare la nivel regional, luând în considerare, de altfel, şi experienţa 
implementării Programului SAPARD, s-a ajuns la concluzia potrivit căreia, pentru această 
perioadă de programare se va recurge la o abordare pe întreg teritoriul rural românesc de 
tip bottom up (de jos în sus), prin participarea activă a populaţiei locale în procesul de 
planificare, luare a deciziilor şi implementare a strategiilor necesare dezvoltării zonei. 


Ana BLEAHU 

Dezvoltare socială 


Conceptul de dezvoltare socială (d.s.) se referă la orientarea unei comunităţi/instituţii 
spre realizarea unei stări dezirabile, puse ca obiectiv de atins printr-un proces planificat 
în timp, rezultat al unui set de acţiuni conjugate. 

Conceptul de d.s., astfel definit, include două componente structurale : 

a) O stare-obiectiv de realizat de către o comunitate (actor social). 

b) Un set de acţiuni desfăşurate în timp pentru realizarea respectivului obiectiv: 
strategii, planuri, programe. 

Pentru a avea de a face cu un proces de d.s ., existenţa unui obiectiv nu este suficientă. 
Sunt situaţii în care un obiectiv nu se află în centrul unui proces de d.s. : 

• Obiectivul, deşi dezirabil, nu este neapărat ceva care poate/trebuie să fie realizat 
printr-o acţiune proiectată. Există „idealuri”, „năzuinţe”, dar actorul social nu poate 
să-şi imagineze cum ar putea acţiona pentru realizarea acestuia. Viitorul posibil este 
considerat ca o stare dezirabilă, dar într-o manieră pasivă. 

• Este realizabil printr-o acţiune punctuală (o lovitură de stat) sau prin introducerea 
unui sistem, a unor instituţii sau legi. Societăţile au creat un complex instituţional 
care soluţionează unele obiective : armata, poliţia, sistemul sanitar sau educaţional. 
Instituţiile odată constituite, chiar dacă în momente de criză se pot modifica/perfec¬ 
ţiona, nu reprezintă un proces de d.s. Un sistem de legi promovează un comportament 
şi descurajează un altul indezirabil. 

• Schimbarea socială se realizează printr-un proces continuu de perfecţionare, „din 
aproape în aproape”, neplanificat pe baza unei strategii. Societatea s-a transformat 
continuu, printr-un proces „spontan”, soluţionând „pas cu pas” problemele punctuale 
apărute ; acumularea acestor schimbări produce schimbări neplanificate. Acest proces 
spontan neplanificat nu reprezintă o d.s., aşa cum este ea definită aici. Este deci nece¬ 
sar să facem distincţie între un proces spontan de schimbare socială şi un proces 
planificat de dezvoltare. 

Geneza paradigmei dezvoltării sociale 

în sociologie, dar şi în limbajul curent, d.s. a apărut relativ târziu ca un concept-cheie 
cunoscând o tematică aflată încă în curs de cristalizare. Sociologia a fost, cu rare 
excepţii, o ştiinţă descriptivă şi explicativă a realităţii sociale. Ea a fost în mult mai mică 
măsură o ştiinţă constructivă, un instrument al schimbării sociale. De fapt, această 
orientare a sociologiei a reflectat orientarea societăţii înseşi. De abia cu câteva decenii în 
urmă sociologia a început să dezvolte instrumente de schimbare socială punctuală, în 
slujba actorilor sociali. 

Evoluţia societăţilor a fost mai degrabă caracterizată de schimbarea prin crize, decât 
de d.s. proiectată şi planificată. 

Paradoxal, orientarea spre d.s. nu a apărut în ţările şi segmentele acestora plasate la 
vârful evoluţiei, practic în ţările cele mai dezvoltate. Societăţile prospere s-au aflat într-o 
dinamică rapidă, dar aceasta era rezultatul rezolvării problemelor curente, cumularea lor 
generând o schimbare continuă, o dezvoltare „organică”, neproiectată. 

Iniţial, problematica d.s. a apărut în ţările subdezvoltate, care nu se află intr-un 
proces „natural” de evoluţie, fiind confruntate cu situaţii de criză ale dezvoltării. Este 
cazul decalajului de dezvoltare - exemplul României la sfârşitul secolului al XlX-lea şi 
începutul secolului XX - sau al subdezvoltării cronice - Lumea a Treia. în cazul 
decalajului, programele de dezvoltare au apărut din interior, liderii intelectuali şi politici 
căutând să formuleze strategii, să organizeze acţiuni colective pentru realizarea acestora, 
în această perioadă, în România au dominat preocupările consistente de identificare a 
strategiilor de lichidare a decalajului de dezvoltare. Este exemplul de excepţie al reformei 
promovate de Şcoala sociologică de la Bucureşti. 

Mişcarea comunistă, la sfârşitul secolului al XlX-lea şi în secolul XX, a formulat un 
program cu totul diferit de d. s ., implementat prin revoluţiile comuniste şi promovat cu 
forţa armatei sovietice, ca rezultat al celui de-al doilea război mondial. 

După cel de-al doilea război mondial, odată cu lichidarea imperialismului şi eliberarea 
ţărilor coloniale, s-a pus problema dezvoltării lor : scoaterea din sărăcie, modernizarea, 
lansarea economică; în esenţă dezvoltare spre nivelul ţărilor prospere. Tema d. s. a 
pornit în acest context de la îngrijorarea ţărilor dezvoltate faţă de subdezvoltarea cronică 
a fostelor colonii. Aici, subdezvoltarea era adâncă, lipsind forţele interne cât de cât 
organizate de a elabora şi promova asemenea strategii/programe de dezvoltare. în acest 
caz, ţările dezvoltate au încercat să promoveze ele însele programe de d.s. pentru statele 
subdezvoltate. Este cazul BM şi al FMI, instituţii internaţionale care au în principal ca 
obiectiv ajutorarea ţărilor în criză să intre într-un proces de dezvoltare şi să le asiste în 
acest proces (Forsyth, 2005). O discuţie critică largă pe marginea naturii acestui ajutor 
se găseşte adesea sub denumirea de „neocolonialism” (Cooke, a pud Forsyth, 2005). 

Constituirea UE este un exemplu de d.s. orientată de obiective pe termen lung, 
implementate prin strategii şi planuri: crearea unei economii europene unice, construirea 
unei „societăţi europene”, promovarea incluziunii sociale prin planuri naţionale elaborate 
pe o structură comună. 

în anii ’60, „teoria modernizării” a devenit o componentă-cheie a paradigmei d.s. în 
anii ’70 însă, din cauza eşecului celor mai multe ţări nou eliberate legat de intrarea într-un 
proces de dezvoltare prin modernizare, teoria modernizării a fost aspru criticată, mai ales 
în „teoria dependenţei”. Immanuel Wallerstein a lansat, pe această linie, „teoria sistemu¬ 
lui mondial” (The Modern World-System ): centrul (ţările capitaliste bogate), periferia şi 
semiperiferia. Teoriile marxiste au avut o influenţă enormă asupra sociologiei dezvoltării, 
mai ales asupra analizei statului colonial şi postcolonial (Robbins, apud Forsyth, 2005). 

Reforma statului 

în anii ’60-’70, statul bunăstării a cunoscut o dezvoltare explozivă. Pe măsură ce tot mai 
multe resurse bugetare se investeau în programe sociale, apăreau noi probleme de aceeaşi 
natură. Cursa „noi programe sociale/nevoi în creştere de resurse bugetare” a generat o 
criză financiară a statului bunăstării. în acest context, politica social-democrată, domi¬ 
nantă în anii ’60-’70, a fost înlocuită violent cu o politică neoliberală. Dacă programul 
social-democrat cerea mai mult stat, politica neoliberală cerea mai puţin stat. Margaret 
Thatcher, noul prim-ministru al Marii Britanii în acea perioadă, a lansat o formulă şocantă: 
„Statul nu este soluţia problemelor, ci este însăşi problema”. Soluţia crizei statului bună¬ 
stării este „dezmembrarea statului”, economia trebuind să fie eliberată de sub jugul impo¬ 
zitelor şi al reglementărilor excesive. S-a presupus că economia, intrată într-un ciclu 

rapid de creştere, va rezolva ea însăşi problemele sociale, mult mai eficient decât statul 
bunăstării. După mai puţin de un deceniu, politica neoliberală a dat şi ea semne de criză. 
Pe de o parte, economia nu a dat semne de dezvoltare spectaculoasă, iar pe de altă parte, 
nu a reuşit să rezolve problemele sociale, dimpotrivă sărăcia şi polarizarea socială cres¬ 
când. Statul bunăstării, contrar politicii neoliberale, în loc să se micşoreze, s-a menţinut. 
Criticile statului bunăstării s-au dovedit însă justificate : risipitor, puţin eficient şi, mai 
ales, sursă de corupţie. Unele principii promovate de programul neoliberal s-au dovedit 
însă necesare, între acestea creşterea eficienţei programelor sociale. 

Strategia neoliberală promovată de BM şi FMI în statele europene în tranziţie, 
dominantă în anii ’90 şi axată pe retragerea statului, s-a dovedit o opţiune strategică 
eronată, fiind ea însăşi sursa principală a crizei economice şi sociale care a însoţit 
tranziţia (Zamfir, 2004). 

Preocuparea sistematică de „administrare a dezvoltării” a apărut spre sfârşitul ani¬ 
lor ’80. Ulterior, s-a intensificat şi implantarea în programele de dezvoltare a tehnicilor 
managementului din sectorul privat. în acest context, se vorbeşte despre „managementul 
dezvoltării”. Se produce o fuziune a culturii administrării şi culturii managementului 
organizaţiilor. începând din 2000 se încearcă şi mai mult cuplarea conceptelor de 
dezvoltare, administrare şi management, apărând „administrarea şi managementul dezvol¬ 
tării” (DAM - development, administration and management). Se vorbeşte tot mai mult 
de „un management public nou” (NPM). 


Revoluţia administraţiei: dezvoltarea pe programe/proiecte 

Paradigma d.s. a găsit în ultima perioadă o nouă direcţie de dezvoltare: revoluţia 
administraţiei. în centrul acestei revoluţii stau două tendinţe de schimbare : trecerea de 
la administrarea prin aplicarea legislaţiei la administrarea pe programe, cuplată cu des¬ 
centralizarea. Autonomia administraţiei locale, activizarea acesteia în analiza propriilor 
probleme şi dezvoltarea de programe, inclusiv prin mobilizarea resurselor locale, a dus 
la un nou mod de administrare. Guvernele acordă tot mai multe finanţări pe programe. 
Programele de soluţionare a problemelor locale/naţionale, dezvoltate de autorităţile locale/ 
comunităţile locale/organizaţiile nonguvernamentale sunt selectate prin competiţie, în 
funcţie de calitatea lor. Administrarea tinde să dezvolte managementul pe programe ca 
un instrument net mai eficient decât birocraţia clasică. O asemenea abordare stimulează 
creativitatea în formularea de soluţii, participarea locală şi crearea unei democraţii parti¬ 
cipative locale. în această perspectivă, elementele componente ale paradigmei sunt: iden¬ 
tificarea problemelor sociale şi dezvoltarea de programe în vederea soluţionării lor. 

în contextul adâncirii principiilor democratice, se promovează în ultimii ani „dezvol¬ 
tarea participativă” : adică populaţia însăşi, care este subiectul d.s., poate participa la 
proiectarea şi evaluarea programelor de d.s. 

Criza şi prăbuşirea regimului comunist constituie, în istoria umanităţii, o experienţă 
unică de dezvoltare proiectată, încă superficial valorificată ştiinţific. Reîntoarcerea de la 
o societate comunistă la o societate capitalistă („tranziţia”) prezintă un alt caz de proces 
de dezvoltare, proiectat şi pilotat într-o măsură dominantă de către societăţile dezvoltate 
şi de instituţiile internaţionale ce reprezintă punctul de vedere al acestora. China este un 
exemplu distinct: ieşirea din criza societăţii comuniste prin programe şi forţe proprii. 

Preocuparea pentru d. s. a început să se cristalizeze la toate nivelurile : internaţional 
(UE prezintă o tentativă remarcabilă de dezvoltare economică şi socială programată), 
naţional („tranziţia” este o experienţă cu totul nouă), regional, sectorial (sănătate, învăţă¬ 
mânt), comunitar, schimbarea unor comportamente (consum de droguri, HIV). Acumu¬ 
larea experienţei în varietatea programelor de d. s. oferă o bază solidă de cristalizare a 
unei noi paradigme de construcţie socială proiectată. 

Se poate vorbi de o nouă paradigmă în ştiinţă, conţinând concepte, teorii, instrumente 
de cercetare şi de construcţie de acţiune socială orientată spre dezvoltare. 


Dezvoltarea socială comunitară 

Paradigma d.s. s-a cristalizat şi la nivelul de bază al societăţii: comunităţile. Această 
paradigmă s-a axat pe problema: cum pot fi susţinute comunităţile sociale să dezvolte 
procese de autoorganizare pentru a-şi rezolva problemele şi, în mod special, pentru a ieşi 
din starea de „înapoiere”. 

Preocuparea pentru dezvoltarea comunitară a apărut în două contexte social-econo- 
mice diferite. în ţările dezvoltate, problema dezvoltării comunitare s-a pus doar marginal, 
spre deosebire de ţările sărace. 

în ţările dezvoltate, soluţionarea problemelor individuale şi colective se realizează nu 
la nivelul comunităţii, ci al relaţiei dintre individ şi economia globală/statală. Bunăstarea 
individului este asigurată prin efortul economic individual în cadrul economiei de piaţă 
(aceasta funcţionează prin atomizarea agentului economic), care oferă „contra cost” 
bunurile şi serviciile necesare individului; complementar, „statul bunăstării” oferă 
suportul necesar indivizilor care nu se pot integra în sistemul economic, prin beneficii 
sociale şi servicii de asistenţă socială. 

în societăţile dezvoltate, preocuparea pentru dezvoltarea comunitară a apărut, în 
consecinţă, referitor nu la comunităţile „normale”, angrenate eficient în sistemul econo¬ 
miei globale de piaţă, ci, ca excepţie, la comunităţile economic marginale, aflate într-o 
criză cronică de subdezvoltare. în contextul acestor societăţi, există zone „canceroase”, 
incapabile să se integreze eficient în mecanismele economiei de piaţă care să le antreneze 
în procesul global de creştere economică. în fapt, s-ar putea considera că factorul cel mai 
important nu este numai incapacitatea acestor comunităţi de a se integra eficient intr-un 
proces global de creştere economică, un rol determinant având şi crizele generate de 
procesul de restructurare a economiei de piaţă (restrângerea dramatică a unor sectoare 
economice, ca, de exemplu, mineritul, siderurgia). La acestea se adaugă incapacitatea 
economiei de piaţă de a antrena intr-un proces de prosperitate comunităţile sărace, 
izolate geografic şi social-cultural. în aceste ţări, ca răspuns la asemenea situaţii, s-au 
dezvoltat, dar nu în mare măsură, programe de dezvoltare comunitară. Aceste sisteme au 
un avantaj: activează comunităţile marginalizate, dar reduc şi costurile prin mobilizarea 
resurselor locale, inclusiv a celor umane neplătite. Un alt exemplu este angrenarea în 
lucrări de interes public a beneficiarilor de ajutor social. 

Preocuparea pentru dezvoltarea comunitară a apărut masiv în cazul ţărilor sever şi 
cronic subdezvoltate, în care fragilitatea sistemului economic creează sistematic un deficit 
de oportunităţi unui segment majoritar al comunităţii de a se integra intr-un proces global 
de dezvoltare. Complementar cu poziţia marginală a economiilor în sistemul mondial, se 

formează şi sisteme politice corupte - orientate spre parazitarea resurselor interne - 
incapabile sau chiar neinteresate a se angaja în programe de dezvoltare. Această situaţie 
creează paralizare, disperare, demoralizare colectivă. 

Paradigma dezvoltării comunitare în contextul societăţilor cronic sărace conţine tacit 
o strategie de d.s. globală. Ea nu are în vedere nici „aşteptarea” ca economia de piaţă 
naţională sau includerea ei în economia mondială să reprezinte sursa sigură a dezvoltării 
(există în această privinţă un pesimism cronic) şi nici reforme structurale „de sus în jos”. 
Experienţa câtorva decenii de a promova o strategie coerentă şi susţinută de reforme 
pentru dezvoltare, atât la nivel mondial, cât şi naţional, a produs mai mult dezamăgire cu 
privire la incapacitatea sistemului politic corupt şi frământat de conflicte interne. Strategia 
conţinută mizează pe o abordare „de jos în sus”, bazându-se pe dezvoltarea capacităţilor 
comunitare de dezvoltare, pe posibilitatea motivării comunităţilor de a face eforturi de 
dezvoltare şi de mobilizare a resurselor interne, oricât de modeste ar fi ele, completate 
cu un suport financiar extern. Strategia constă în dezvoltarea comunităţilor prin „forţe 
proprii”. Instrumentul esenţial al acestei strategii este crearea unei coeziuni comunitare 
şi cristalizarea capacităţii de cooperare. Nu întâmplător în centrul acestei strategii stă 
conceptul de capital social. După cum se poate observa, această paradigmă este diferită 
de paradigma societăţilor dezvoltate. BM s-a bazat masiv pe aplicarea unei asemenea 
strategii în ţările sever sărace. Ideea este că dezvoltarea comunitară reprezintă o abordare 
strategică de însănătoşire şi lansare a economiei în ţările sărace sau că cel puţin va genera 
o modalitate de supravieţuire a celor mai sărace comunităţi. Strategia BM pare să 
înregistreze o dezamăgire cu privire la capacitatea statului şi a autorităţilor publice de a 
iniţia asemenea procese de dezvoltare comunitară. Din acest motiv, s-a preferat sistematic 
utilizarea ONG-urilor ca actori care să iniţieze şi să administreze asemenea procese, 
adesea cu excluderea autorităţilor locale. 


Dezvoltarea organizaţiilor (organizational development ) 

în anii ’70 a apărut o preocupare pentru ceea ce s-a numit de la început dezvoltare 
organizaţională. O variantă a acestei paradigme a apărut sub forma „d.s. a organizaţiilor”. 
Explozia în complexitate a organizaţiilor (infuzia unei tehnologii complexe, schimbări 
rapide în tehnicile manageriale), la care s-a adăugat importanţa utilizării resurselor 
umane, a cristalizat ideea unei strategii de d.s. Din ştiinţele sociale (psihologie socială, 
sociologie, psihologie) s-a cristalizat un model de organizare socială a organizaţiilor care 
să asigure performanţe ridicate : motivaţie a performanţei, diminuarea conflictelor, spirit 
inovativ, flexibilitate. Implementarea unor asemenea modele noi de organizare socială a 
organizaţiilor a generat preocuparea unor tehnici de d.s. (Zamfir, 1980). Pe de altă parte, 
înlocuirea mediilor economice relativ stabile şi predictibile cu medii înalt instabile şi 
puţin predictibile a generat preocuparea pentru dezvoltarea strategică. 


Câteva exemple de dezvoltarea prin proiecte 

FRDS a fost iniţiat după o strategie elaborată de BM. El a fost orientat spre satele sărace 
având scopul de a susţine atât soluţionarea unor probleme sociale care nu puteau fi 
rezolvate de acele comunităţi (lucrări de infrastructură, iniţierea de activităţi generatoare 

de venit şi prestarea de servicii sociale), cât mai ales dezvoltarea capacităţii de a organiza 
activităţi colective de soluţionare a problemelor (vezi capital social). Utilizarea progra¬ 
melor nu are ca obiectiv rezolvarea tuturor problemelor sociale, în mod special, ale 
comunităţilor prospere şi ale celor urbane, ci mai mult ale celor „sărace”, lipsite de 
resurse de dezvoltare prin mecanismele standard ale economiei de piaţă. 

Un alt exemplu este Consiliul Naţional al Finanţării Cercetării din învăţământul 
Superior care oferă granturi de cercetare pe bază de competiţie. 

Cătălin ZAMFIR 


Dezvoltare socială şi riscuri ecologice 


Cătălin Zamfir afirmă că procesul de dezvoltare socială poate fi interpretat ca un efort 
sistematic de soluţionare a problemelor sociale dintr-o societate (2006a, p. 18). Dezvol¬ 
tare înseamnă că prezentul reprezintă o îmbunătăţire faţă de trecut, iar această tendinţă 
va continua şi în viitor (vezi dezvoltare socială). Prin recunoaşterea problemelor sociale şi 
prin rezolvarea lor, se presupune că o colectivitate se îndreaptă spre realizarea unei stări 
sociale dezirabile (Zamfir, 2006a, p. 11). Problema care va fi discutată în cele ce 
urmează este următoarea: ce se întâmplă atunci când o componentă importantă a pro¬ 
cesului de dezvoltare - şi anume dezvoltarea economică - generează ea însăşi probleme 
sociale ? Dacă prin dezvoltare socială se înţelege mai mult decât simpla creştere econo¬ 
mică (Peet şi Hartwick, 1999, p. 197), este important să fie analizate posibilele consecinţe 
ale dezvoltării economice şi tehnologice asupra altor sfere ale vieţii sociale : nivelul de 
trai şi distribuţia veniturilor, accesul la servicii sociale, calitatea mediului etc. Identifi¬ 
carea şi analizarea problemelor apărute la interfaţa dintre societate şi mediul natural - 
tema discuţiei de faţă - reprezintă primul pas pentru recunoaşterea lor ca stări indezira¬ 
bile, ca „probleme sociale” (Zamfir, 2006a, p. 17) de a căror rezolvare depinde succesul 
dezvoltării sociale. 


Abordarea sociologică a problemelor de mediu 

Faptul că problemele de mediu sunt consecinţa directă a dezvoltării industriale a fost recu¬ 
noscut încă de la începutul anilor ’70. în celebrul lor studiu intitulat Limitele creşterii 
(1972), Donella Meadows, Jorgen Randers şi Dennis Meadows avertizează că prin epuiza¬ 
rea resurselor naturale şi prin depăşirea capacităţii Pământului de a absorbi emisiile poluante, 
omenirea s-ar putea confrunta cu imposibilitatea de a continua creşterea economică (2004, 
pp. x-xi). îngrijorările publice cu privire la efectele civilizaţiei industriale asupra biosferei, 
care au luat o amploare crescândă în decursul anilor ’60 şi ’70, au avut o influenţă puter¬ 
nică asupra sociologiei, în special în SUA. Această influenţă a fost atât de profundă, încât 
sociologii americani William Catton şi Riley Dunlap (1978) au afirmat că sociologia se 
află într-un impas major, deoarece sociologii au ignorat mediul natural şi de aceea sunt 
incapabili să înţeleagă criza ecologică spre care se îndreaptă societatea umană. 

în ciuda aparentei lor diversităţi, diferitele perspective teoretice care dominau socio¬ 
logia la sfârşitul anilor ’70 - funcţionalismul, teoria conflictului, interacţionismul 


179 


DEZVOLTARE SOCIALA ŞI RISCURI ECOLOGICE 


simbolic, etnometodologia etc. - împărtăşeau fără excepţie o viziune fundamental 
antropocentrică asupra lumii (Catton şi Dunlap, 1978, p. 42). Ca reacţie la această 
paradigmă antropocentrică 1 , Dunlap şi Catton propun o nouă paradigmă ecologică 
(1979, p. 250), menită să aducă în atenţia sociologilor faptul că viaţa socială se află 
într-o relaţie nemijlocită cu viaţa întregului ecosistem terestru. în felul acesta ia naştere 
o nouă subdisciplină, numită sociologia mediului (environmental sociology ) (Dunlap şi 
Catton, 1994 ; Dunlap, 2002). 

Sociologia mediului pune problema mediului natural într-o lumină cu totul nouă. 
Deşi aparent problemele ecologice ţin de domeniul ştiinţelor naturale şi necesită soluţii 
tehnologice, adepţii sociologiei mediului afirmă că atât cauzele degradării mediului, cât 
şi efectele ei sunt, în ultimă instanţă, strâns legate de un anumit tip de organizare econo¬ 
mică, socială şi politică. Aşa-numitele „probleme de mediu” sunt de fapt problemele 
societăţii industriale atunci când aceasta, în procesul de dezvoltare „spontană” (Zamfir, 
2006a, p. 11), atinge şi depăşeşte limitele ecosistemului terestru. 

Catton şi Dunlap oferă o imagine sugestivă a relaţiilor noastre cu mediul natural. 
Premisa de bază este că mediul are o capacitate limitată de a satisface cerinţele societăţii 
industriale. Aceste cerinţe privesc trei aspecte diferite : 1. ecosistemul oferă spaţiu de 
locuit (de exemplu, spaţiu construibil pentru locuinţe şi instituţii); 2. resurse naturale 
şi; 3. loc de depozitare a deşeurilor. Potrivit lui Catton şi Dunlap, în decursul secolului 
XX cele trei imperative ecologice ale societăţii umane au început să depăşească limita de 
toleranţă a ecosistemului, ceea ce a condus la degradarea acestuia (figura nr. 1). 



/ Spaţiu 

I de 

1 locuit 

/Spaţiu de\ 
depozitare \ 

/ Resurse \ \ 

a / 

\ naturale \l 

deşeurilor/ 

Limita de toleranţă a ecosistemului 

terestru la începutul secolului XX 


Figura nr. 1. Ecosistemul terestru şi cele trei cerinţe ale societăţii industriale 
(apud Hannigan, 1995, p. 16) 

Asemenea unui bumerang, degradarea mediului a început să se repercuteze asupra 
societăţii umane, sufocând oraşele cu aer poluat, scăzând producţia agricolă prin eroziu¬ 
nea solului, epuizând treptat resursele minerale etc. Spre sfârşitul secolului XX, locul 


1. Termenul folosit de Dunlap şi Catton este „Human Exemptionalism Paradigm” (oamenii sunt 
scutiţi - are exempt - de constrângeri ecologice) şi a fost tradus, pentru a simplifica exprimarea, 
ca „paradigma antropocentrică”. 

„societăţii opulente” (Galbraith, 1958) a început să fie luat de societatea riscului (risk 
society). Potrivit lui Ulrich Beck (1986), problema care se pune cu o insistenţă din ce în 
ce mai mare într-o societate a riscului nu mai este aceea a distribuirii bunăstării sociale, 
ci a distribuirii riscurilor ecologice (r.e.), sociale, de sănătate etc. Mai mult decât atât, 
în modernitatea târzie, producerea bunăstării materiale tinde să fie însoţită inevitabil de 
producerea acestor riscuri (Beck, 1986, pp. 25-27). 

Este evident astfel cum, în procesul dezvoltării economice a societăţilor industria¬ 
lizate, a apărut o categorie nouă de probleme - cele ecologice - cu impact social negativ. 
Visul de prosperitate şi progres material (Catton şi Dunlap, 1978, p. 42) a început să fie 
întunecat de posibilitatea unui coşmar ecologic (Burch, 1971), rezultat în urma subminării 
bazei naturale a societăţii umane. Cei 30 de ani scurşi de la publicarea Limitelor creşterii 
(1972) au văzut accentuarea continuă a problemelor de mediu (Meadows, Randers şi 
Meadows, 2004). în aceste condiţii, se pune întrebarea: de ce nu s-a încercat schimbarea 
cursului dezvoltării spre forme mai benigne, care să solicite mai puţin capacităţile de 
regenerare ale ecosistemului ? 


Rezistenţa socială la schimbarea cursului dezvoltării 

Un prim răspuns este că, în fapt, s-au făcut numeroase încercări de reducere a proble¬ 
melor ecologice şi sociale generate de industrializare. De la conferinţe internaţionale şi 
legislaţie de mediu la înfiinţarea de ministere ale mediului în majoritatea societăţilor 
industrializate şi în curs de industrializare, ideea de dezvoltare durabilă a fost acceptată 
de toţi actorii politici (guverne, ONG-uri şi companii private) (McNaghten şi Urry, apuci 
Agyeman, Bullard şi Evans, 2003, p. 5). 

Acest răspuns este în bună măsură nesatisfacător, deoarece nu explică de ce politicile 
şi instituţiile de mediu nu au reuşit în fond să frâneze semnificativ declinul ecologic. 
Abordarea sociologică a problemelor de mediu pare să ofere o perspectivă mai promiţă¬ 
toare pentru înţelegerea acestei nereuşite. Sociologii disting între probleme sociale latente 
şi manifeste. Din prima categorie fac parte acele probleme care, deşi sunt recunoscute ca 
situaţii indezirabile, nu reuşesc să mobilizeze voinţa colectivităţii de a le soluţiona 
(Zamfir, 2006a, p. 19). Zamfir menţionează trei condiţii care pot împiedica trecerea unei 
probleme din starea latentă în cea manifestă. Două dintre acestea sunt aplicable proble¬ 
melor de mediu: 1. lipsa unor soluţii/măsuri de urgenţă care să genereze efecte imediate 
de ameliorare; şi 2. opoziţia exercitată de grupuri care îşi văd interesele lezate prin 
aplicarea unor măsuri de protecţie a mediului. 

Lipsa de soluţii pentru criza ecologică nu trebuie luată ad litteram. Este vorba mai 
degrabă despre dificultatea de a diagnostica şi rezolva un mare număr de probleme de 
mediu, mai ales pe acelea care se manifestă departe de experienţa zilnică a celor mai 
mulţi oameni. Spre exemplu, subţierea stratului de ozon nu poate fi constatată decât prin 
analizarea imaginilor trimise de sateliţi (Yearley, 1991, pp. 11-17), iar schimbările 
climatice nu pot fi studiate decât folosind cele mai avansate sisteme de calcul existente 
(Roşa şi Dietz, 1998, pp. 430-431). Ştiinţa se dovedeşte astfel, în multe cazuri, neputin¬ 
cioasă în a dovedi fără nici un dubiu relaţii cauzale între procesul de dezvoltare industrială 
şi schimbările ecologice constatate. 

Cel de-al doilea obstacol în calea unei dezvoltări cu adevărat durabile este semnifi¬ 
cativ şi, în acelaşi timp, mai interesant din punct de vedere sociologic. Deşi la începutul 
anilor ’70 problema mediului părea să fie „problema tuturor”, fiind prezentată drept o 
„cauză” ce depăşea conflictele politice, etnice şi de clasă din epocă, în scurt timp 
„mediul” a dus la apariţia unui nou clivaj social, şi anume între „ecologişti” şi „adepţii 
creşterii” (Morrison, 1973) sau „profeţii catastrofei” şi „profeţii belşugului” (Cotgrove, 
1982, pp. 18-29). 

Acest clivaj a apărut ca un fenomen social cu totul nou. Pentru prima oară, muncitorii 
şi deţinătorii de capital au ajuns să aibă interese comune legate de continuarea creşterii 
economice (Schnaiberg şi Gould, 1994, pp. 80-82). Pentru ambele clase sociale, politicile 
de mediu însemnau scăderea profitabilităţii activităţilor economice şi, în consecinţă, 
salarii şi profituri mai mici. La rândul său, statul avea nevoie de o economie în creştere 
pentru a asigura un nivel acceptabil de bunăstare socială (Schnaiberg şi Gould, 1994, 
p. 69). Pe de altă parte, „ecologiştii” aparţineau clasei de mijloc, venind din rândurile 
profesorilor, ale oamenilor de ştiinţă şi ale funcţionarilor publici etc., iar şi datorită 
poziţiei lor sociale nu depindeau direct de continuarea creşterii economice (Morrison, 
1973, p. 76). Aşadar, la începutul mişcării ecologiste, singura „victimă” a dezvoltării 
economice părea să fie doar mediul natural, în vreme ce toate categoriile sociale păreau 
să beneficieze, cel puţin din punct de vedere material, de avântul economic postbelic. 
Ecologiştii puteau fi văzuţi ca avocaţi ai unui nou sistem de valori (cel ecologic), Iară 
nici o legătură directă cu realităţile vieţii zilnice. în scurt timp avea să se dovedească însă 
că situaţia era cu mult mai complicată. 


Problemele de mediu ca probleme sociale : naşterea mişcării 
de justiţie ecologică 

Pe scurt, pentru cea mai mare parte a populaţiei societăţilor din Vest, în perioada anilor 
’50-’60, „poluarea aerului reprezenta parfumul prosperităţii” (Earth Day NetWork). 
Curând însă acest „parfum” a început să devină din ce în ce mai supărător, mai ales când 
s-a transformat într-o problemă cronică, în special în marile oraşele. Deşi Beck (1986, 
p. 48) a afirmat că „sărăcia este ierarhică, în vreme ce smogul este democratic”, adică 
îi afectează pe toţi indivizii la fel, de la mijlocul anilor ’70 au început să se strângă 
indicii că problemele de mediu nu sunt „neutre” social. Dimpotrivă, problemele ecolo¬ 
gice generate de creşterea economică urmează într-o anumită măsură clivajele social-eco- 
nomice dintr-o societate. într-un studiu de pionierat realizat în New Haven, Connecticut, 
SUA, William Burch a observat că populaţia săracă a oraşului se confrunta cu o poluare 
a aerului (prin prezenţa monoxidului de carbon, a hidrocarburilor etc.) disproporţionat 
de mare în comparaţie cu alte categorii sociale (1976, p. 308). Burch afirma că efectele 
poluării asupra celor săraci conduc, asemenea deficienţelor de nutriţie, la dificultăţi în 
încercarea de îmbunătăţire a poziţiei lor sociale. în acest fel, inegalităţile de clasă sunt 
perpetuate şi chiar consolidate (1976, p. 314). 

La doi ani după studiul lui Burch, se petrece „una dintre cele mai şocante tragedii 
ecologice din istoria Americii” (Beck, 1979). Este vorba de infiltrarea de deşeuri 
chimice industriale în subsolurile şi curţile locuitorilor, aparţinând clasei muncitoare, 
din cartierul Love Canal din Niagara Falls, N. Y., SUA. Printre efectele acestei catastrofe 

ecologice se numără o frecvenţă mult crescută de avorturi spontane, malformaţii congeni¬ 
tale şi diferite tipuri de cancer. Situaţia este suficient de gravă pentru ca preşedintele 
Jimmy Carter să declare Love Canal „zonă calamitată”, iar un tribunal local să ceară 
companiei (Occidental Chemical) responsabile de depozitarea deşeurilor despăgubiri în 
valoare de 250 de milioane USD (Harper, 2004, pp. 358-359). 

Protestul victimelor de la Love Canal, organizat de Lois Gibbs, marchează începutul 
unei mişcări de justiţie ecologică (environmental justice movement) care scoate la iveală 
tendinţa problemelor de mediu (în special depozitarea deşeurilor toxice şi nontoxice) de 
a se concentra în zonele sărace şi/sau locuite de minorităţi etnice (Mertig, Dunlap şi 
Morrison, 2002, pp. 469-470). Un număr crescând de cercetări aduc date cu privire la 
efectele negative ale poluării asupra grupurilor sociale sărace şi marginalizate. Analizând 
15 studii empirice, Mohai şi Bryant ajung la concluzia că în practic fiecare caz analizat 
poluarea este distribuită inechitabil între diferite grupuri de venit şi, cu o singură 
excepţie, între grupuri rasiale (Szasz şi Meuser, 1997, p. 102). în Anglia şi Ţara Galilor, 
66% din totalul emisiilor cancerigene sunt generate de fabrici situate în cele mai sărace 
10% dintre zonele studiate 1 (McLaren, 2003, p. 29). Aceste descoperiri duc la lansarea 
termenilor de rasism ecologic (environmental racismj şi chiar la cel de clasism 2 ecologic 
(Allen, 2001, p. 1). 


Riscuri ecologice şi vulnerabilităţi sociale 

Exemplele de mai sus aduc în prim-planul sociologiei mediului problema r.e. şi a 
vulnerabilităţilor sociale. Riscurile pot fi tehnologice sau naturale, dar în cele mai multe 
cazuri cele două tipuri se suprapun. Riscurile tehnologice se referă la probabilitatea şi 
magnitudinea efectelor negative pe care o anumită tehnologie le poate avea asupra 
sănătăţii şi siguranţei oamenilor şi asupra mediului (Dietz, Frey şi Roşa, 2002, p. 329). 
Nu trebuie scăpat din vedere faptul că tehnologia este un produs social, iar „gradul de 
risc” acceptat pentru o anumită tehnologie este o decizie umană. Din acest motiv, este 
util ca în definiţia riscului să fie cuprins explicit elementul social. Astfel, sociologul 
Michael Cernea defineşte riscul drept „posibilitatea ca un anumit tip de acţiune socială 
să producă efecte adverse (distrugeri, pierderi, deprivarea generaţiilor viitoare etc.)” 
(Cernea, 2000, p. 19). 

Riscurile naturale au la bază evenimente naturale care se repetă cu o anumită perio¬ 
dicitate (cutremure de pământ, uragane, inundaţii). în sens sociologic, aceste fenomene 
naturale devin însă riscuri atunci când au potenţialul de a afecta societatea umană sau 
anumite segmente ale acesteia. Asemănător cu riscurile tehnologice, riscurile naturale 
sunt influenţate de decizii sociale, de exemplu, de decizia de a construi într-o zonă 
inundabilă, de a ridica un oraş într-o zonă seismică etc. (Nigg şi Mileti, 2002, p. 289). 

Vulnerabilitatea se defineşte ca o capacitate limitată a unui grup social sau a unei 
comunităţi de a face faţă efectelor negative ale unui eveniment natural sau tehnologic 
(Allen, 2003, p. 170). Această capacitate limitată este rezultatul unui complex de factori 


1. Fiecare zonă curprinde, în medie, 2.500 de gospodării. 

2. „Clasism” este derivat din rasism şi se referă la supunerea unei (sau unor) clase sociale unui 
tratament discriminatoriu, în acest caz unor condiţii de mediu defavorabile. 

sociali. Sărăcia sau marginalizarea economică, prejudiciile etnice sau rasiale, lipsa 
informaţiei sau cunoştinţelor cu privire la riscuri, manipularea sau dezorganizarea socială 
se numără printre factorii care fac ca anumite categorii sociale să fie deosebit de 
vulnerabile la riscuri. 

Relaţia dintre riscuri şi vulnerabilitate, pe de o parte, şi dezvoltare economică, pe de 
alta, se manifestă cu deosebită pregnanţă în ţările în curs de dezvoltare. Prin ţări în curs 
de dezvoltare se înţeleg ţările din Lumea a Treia (Africa, părţi din Asia şi America 
Latină) şi, într-o anumită măsură, economiile în tranziţie ale Europei de Est. 


Riscuri şi vulnerabilităţi în ţările în curs de dezvoltare 

Problema poluării se pune cu mult mai acut în ţările în curs de dezvoltare faţă de cele 
industrializate. Un singur exemplu este suficient pentru a ilustra această afirmaţie. în 
1984, o fabrică de îngrăşăminte chimice din Bhopal, India, a explodat, provocând moar¬ 
tea a 3.000 de oameni şi rănirea altor 30.000 (Wisner 2003, p. 44). Mulţi dintre aceştia 
erau aşa-numiţii „refugiaţi de mediu”, indivizi dezrădăcinaţi din zone rurale de către 
industriile extractive şi forestiere sau din alte cauze şi care duceau o existenţă precară la 
periferiile marilor oraşe (Gadgil şi Guha, 1995, pp. 3-4). 

Tragedia de la Bhopal reprezintă o ilustrare dramatică a dilemelor pe care le presupune 
dezvoltarea economică în ţările în curs de industrializare. Indivizi forţaţi din diverse 
cauze să-şi părăsească zonele unde s-au născut sunt atraşi de centrele urbane şi industriale 
aflate în dezvoltare rapidă. Din cauza lipsei de mijloace materiale, a educaţiei, ei ajung 
în situaţii de sărăcie care îi expun şi mai mult riscurilor tehnologice şi naturale. Ben 
Wisner afirmă că, din acest punct de vedere, orice dezastru reprezintă un eşec al dez¬ 
voltării sociale (2003, p. 45). Raportul privind dezvoltarea mondială (WorldDevelopment 
Report) pentru 2000/2001 pune accentul pe legătura dintre deprivare economică şi 
vulnerabilitate: „Sărăcia înseamnă mai mult decât consum insuficient sau educaţie şi 
sănătate neadecvate. Vocile celor săraci trădează teama de viitor, convingerea că o criză 
poate lovi în orice moment şi nesiguranţa că există vreo cale de scăpare. Riscurile fac 
parte din viaţa celor săraci, iar schimbările tehnologice, comerciale şi climatice din ziua 
de azi conduc cu mare probabilitate la o creştere a gradului de risc al vieţii de zi cu zi. 
Oamenii săraci sunt adesea printre cei mai vulnerabili din societate deoarece sunt expuşi 
unei multitudini de riscuri” (Banca Mondială, 2001, p. 135). 

Accidentul de la Baia Mare din ianuarie 2000, despre care s-a scris că a fost cel mai 
mare dezastru după Cernobîl (Argeşeanu Cunningham, 2005, p. 99), a fost mai mult 
decât o simplă problemă de poluare. Cei 100.000 mc de apă conţinând concentraţii mari 
de cianură şi metale grele au suprimat pentru o scurtă perioadă întreaga viaţă acvatică de 
pe o bună parte din Someş şi Tisa. Comunităţile din aval, mai ales cele din sectorul ungu¬ 
resc al Tisei, sunt cele mai sărace din Ungaria şi ele au fost cel mai grav afectate de stopa¬ 
rea bruscă a activităţilor turistice şi de pescuit (Vâri, Linnerooth-Bayer şi Ferencz, 2003). 

în afară de consecinţele sociale ale accidentului de la Baia Mare, Aaron Schwabach 
sugerează că însăşi crearea acestui dezastru ecologic a fost rezultatul anumitor factori 
sociali şi economici. El consideră că inegalităţile economice între ţările din avalul şi cele 
din amontele Dunării au făcut ca România să devină o ţintă predilectă pentru investiţii 
poluante (Schwabach, 2000, p. 7). La aceasta au contribut şi legislaţia de mediu mult 

prea permisivă înainte de 2000 şi lipsa unor sancţiuni reale pentru încălcarea acestor 
legi. Bob Deacon (1998, p. 29) consideră însă că aceste două aspecte sunt legate, 
guvernele ţărilor mai sărace fiind în general tentate să dezvolte un cadru legal care să 
ofere cât mai multe avantaje potenţialilor investitori, în defavoarea protecţiei mediului şi 
a populaţiei. 

Referindu-se în general la proiectele miniere, Theodore Downing explică în detaliu 
care este concursul de împrejurări prin care cei săraci şi dezavantajaţi ajung să fie victi¬ 
mele industriilor poluante. Zăcămintele de minereuri se găsesc în zone cu costuri scăzute 
de achiziţie a pământului (pe piaţa globală). Acestea tind să fie exploatate la suprafaţă, 
ceea ce presupune achiziţionarea de suprafeţe extinse, aflate în zone relativ dens locuite. 
La rândul lor, aceste zone nu au un regim al proprietăţii clar definit şi sunt populate de gru¬ 
puri cu influenţă politică redusă, în special de populaţii indigene (Downing, 2002, p. 6). 

Proiectul minier de la Roşia Montană reprezintă un alt exemplu de proiect de 
dezvoltare 1 ce ridică semne de întrebare cu privire la relaţia dintre dezvoltarea econo¬ 
mică şi cea socială. Proiectul presupune strămutarea unui număr de 935 de gospodării 
(RMGC, 2003, p. 81) 2 . Fenomenul de strămutare involuntară oferă o ilustrare clară a 
modului în care ia naştere şi se stabilizează vulnerabilitatea socială. Potrivit lui Cernea, 
procesele de strămutare au ca risc principal sărăcirea populaţiei dislocate. Procesul de 
sărăcire are opt componente principale, care pot fi împărţite în două categorii: riscuri 
care privesc existenţa fizică a individului (pierderea pământului agricol, a locului de 
muncă/ocupaţiei, a locuinţei, creşterea morbidităţii şi mortalităţii, insecuritatea alimen¬ 
tară) şi riscuri sociale (marginalizare, pierderea accesului la bunurile publice şi dezor¬ 
ganizarea socială) (Cernea, 1997; Cernea, 2000, pp. 20-21). Aceste efecte se produc 
chiar dacă populaţia strămutată beneficiază de plăţi compensatorii (Cernea şi Kanbur, 
2002, p. 27). 

O analiză preliminară a planului de strămutare (RMGC, 2003) sugerează că, intr-ade¬ 
văr, riscul de sărăcire la Roşia Montană nu poate fi ignorat (Alexandrescu 2004). De 
exemplu, în 2003, compania favoriza plata de compensaţii în bani, şi nu în natură (case, 
terenuri agricole). La momentul elaborării planului de strămutare, RMGC identificase 
doar 29% din necesarul de teren agricol pentru înlocuirea suprafeţelor din Roşia 
Montană. Cernea afirmă că plăţile compensatorii oferite în bani tind să fie insuficiente 
pentru achiziţia unor proprietăţi echivalente cu cele vândute (Cernea şi Kanbur, 2002, 
p. 33). Experienţa plăţilor compensatorii pentru minerii din Valea Jiului arată că banii 
din aceste plăţi tind să fie cheltuiţi pe bunuri de consum, şi nu folosiţi pentru asigurarea 
traiului pe termen lung (Larionescu, Rughiniş, şi Rădulescu, 1999, p. 157). Cazul 
proiectului minier de la Roşia Montană este un alt exemplu al modului în care dezvoltarea 
industrială poate genera riscuri sociale. 


1. Proiectele de dezvoltare presupun stimularea creşterii economice dintr-o anumită zonă prin 
dezvoltarea sectorului primar (extractiv) şi a celui secundar (productiv). 

2. Aceste date se bazează pe planul de strămutare (Resettlement and Relocation Action Plan - 
RAP) publicat pe site-ul Roşia Montană Gold Corporation (RMGC) în 2003. O nouă versiune 
a RAP a fost publicată pe site-ul companiei în 2006. Cercetări sociologice de teren cu privire 
la efectele strămutării de la Roşia Montană nu au fost efectuate până în prezent. 

Concluzie 

Faptul că dezvoltarea socială este definită ca un proces de îmbunătăţire a vieţii într-o 
societate nu trebuie să ducă la concluzia că acest proces este uniform şi neproblematic. 
Procesul de dezvoltare economică are, de multe ori, efecte negative asupra calităţii 
mediului care, la rândul lor, se răsfrâng asupra calităţii vieţii umane. în acelaşi timp, 
implicaţiile sociale ale problemelor de mediu încă nu au fost recunoscute de către 
colectivitate ca „probleme sociale” şi se află deocamdată în stare de potenţialitate 
(Zamfir, 2006a, p. 19). Există însă semne că problematica relaţiilor dintre calitatea 
mediului şi bunăstarea socială începe să-şi facă treptat loc cel puţin pe lista de priorităţi 
de cercetare, dacă nu şi pe cea a politicilor publice. Agyeman, Bullard şi Evans definesc 
dezvoltarea durabilă ca nevoia de „a asigura o calitate mai bună a vieţii pentru toţi, acum 
şi în viitor, în mod just şi echitabil, şi rămânând în cadrul limitelor ecosistemului 
terestru ” (2003, p. 2, subliniere în original). în această definiţie se constată punerea 
unui accent explicit pe dimensiunea socială a problemelor ecologice şi pe faptul că, 
„oriunde mediul natural ajunge să fie exploatat şi degradat se pun şi probleme de justiţie 
socială, echitate, drepturile omului şi calitatea vieţii în sensul cel mai larg” (Agyeman, 
Bullard şi Evans, 2003, p. 1). Convergenţa dintre preocuparea pentru un mediu nepoluat 
şi sustenabil şi dorinţa de a îmbunătăţi calitatea vieţii celor dezavantajaţi pare a fi calea 
cea mai promiţătoare pentru a asigura generaţiilor viitoare o lume mai sigură şi o viaţă 
mai bună (vezi dezvoltare durabilă, dezvoltare socială, risc, mişcări sociale, globalizare). 

Filip ALEXANDRESCU 


Dezvoltare urbană 


Obiect al cercetărilor interdisciplinare, oraşul îndeplineşte un rol major în organizarea 
economică şi socială a mediului, manifestat prin: funcţia de mobilizare - oraşele 
furnizează un mediu eficient în organizarea muncii, capitalului, materiilor prime şi 
distribuţia produselor, capacitatea de luare a deciziei - şi funcţia de generare şi diseminare 
a inovaţiilor, cunoaşterii şi informaţiilor şi capacitatea de transformare a spaţiului rural 
înconjurător (Knox şi Marston, 2003, p. 414). 

Frecvent, în literatura de specialitate, dezvoltarea urbană ( d.u .) este sinonimă cu 
noţiunea de urbanizare. Aceasta din urmă a cunoscut numeroase definiţii: 

- proces global care implică transformări economice, sociale, comportamentale, gene¬ 
rând modificări ale cadrului natural şi construit, ale utilizării terenurilor şi ale rela¬ 
ţiilor teritoriale (Pascariu, 2004, p. 13); 

- proces de dezvoltare intensă a oraşelor existente şi de creştere în ritm accentuat a 
numărului acestora şi a populaţiei urbane în general; 

- răspândirea în spaţiu a atributelor urbane : concentrare mare a populaţiei, densitate 
ridicată a construcţiilor, echipare tehnico-edilitară avansată, zonificare funcţională 
complexă, pondere semnificativă a populaţiei ocupate în alte activităţi decât cele 
agricole; 

- fenomen obiectiv, specific perioadei contemporane, având la bază dezvoltarea socio- 
economică şi evoluţia politică a ţărilor. Se poate realiza prin extinderea oraşelor existente, 
trecerea unor aşezări rurale în categoria celor urbane, pătrunderea unor caracteristici 
urbane în toate tipurile de comunităţi (Zamfir şi Vlăsceanu, 1993, p. 659); 

- modificarea ponderii populaţiei care locuieşte în mediul urban în populaţia totală 
(Banca Mondială). 

Manifestarea vizibilă a urbanizării este dată de creşterea oraşelor ca număr, mărime 
şi importanţă, dar elementul comun al definiţiilor urbanizării este reprezentat de creşterea 
populaţiei din mediul urban, considerat de altfel aspectul cel mai spectaculos al urbani¬ 
zării. Din perspectivă geografică, schimbările cantitative şi calitative produse de urbani¬ 
zare au generat o serie de concepte: sistem urban, formă urbană, ecologie urbană, 
urbanism (Knox şi Marston, 1993, p. 415). 

Relaţia industrializare-urbanizare a constituit o temă majoră în cercetarea d. u ., cu 
accent pe ţările cu un înalt grad de ruralizare. Dezvoltarea oraşelor este frecvent asociată 
cu industrializarea, prin prisma faptului că industrializarea a necesitat o forţă de muncă 
numeroasă pe care oraşul nu o putea asigura, apelând la arealul rural înconjurător. De 
exemplu, în România, procesul industrializării socialiste a generat un flux continuu de 
populaţie din mediul rural spre cel urban, în timp ce după 1990 dezindustrializarea a 
marcat declinul economic şi social cu precădere al oraşelor mici şi mijlocii. 


Abordări ale conceptului de dezvoltare urbană 

Semnificaţiile d.u. s-au multiplicat în timp, ajungându-se la o serie de interpretări: 

1. D.u. ca stare - d.u. ca proces 

Oraşele sunt entităţi complexe şi distincte care diferă în fitncţie de mărime şi grad de dez¬ 
voltare. Pentru evidenţierea nivelului de d.u. sunt utilizaţi indicatori de diferite tipuri, 
folosiţi drept instrumente de influenţare a deciziei în dezvoltarea teritorială, pornind de 
la colectarea informaţiilor utile privind condiţiile urbane, analiza informaţiilor în vederea ame¬ 
liorării accesului la serviciile urbane şi a performanţelor acestor servicii până la aplicarea 
rezultatelor analizei în formularea şi implementarea politicilor şi programelor de d. u. 

Indicatorii pot ajuta atât la realizarea unor diagnoze ale problemelor urbane, cât şi la 
măsurarea performanţelor unui program de d. u. Complexul de indicatori de d. u. acoperă 
o arie relativ largă de domenii: dezvoltare socioeconomică, infrastructură, transport, mediu 
înconjurător, cerere şi ofertă de locuinţe (Niţulescu, 2000, p. 73). Centrul Naţiunilor Unite 
pentru Aşezări Umane a iniţiat în 1995 un program de formare a capacităţilor naţionale 
şi locale de colectare şi diseminare a unor indicatori referitori la problemele d. u. şi pro¬ 
gramele de ameliorare a condiţiilor de viaţă în mediul urban. Printre domeniile vizate de 
setul de indicatori se înscriu: utilizarea terenurilor, densitatea rezidenţială, dinamica 
populaţiei, dezvoltarea socioeconomică (rata sărăciei, ocuparea în sectorul informai, 
mortalitatea infantilă, participarea şcolară etc.), dotarea locuinţelor, securitatea locuirii, 
transportul urban, calitatea mediului, administraţia locală (May et al., 2000). 

în strânsă legătură cu această abordare se utilizează conceptul de audit (Pascariu, 
2004), definit ca un şir de activităţi direcţionate către diagnosticarea stării localităţilor şi 

a relaţiilor dintre acestea. Practic, auditul presupune trei etape: analiza stadiului de 
dezvoltare a localităţilor pe domenii (populaţie, cooperare teritorială, terenuri, locuinţe, 
dezvoltare socioeconomică, servicii publice, mediu), analiza tendinţelor de dezvoltare a 
localităţilor şi analiza SWOT. Auditul urban, în perspectiva UE, reprezintă un instrument 
prin intermediul căruia sunt puse la dispoziţia celor interesaţi date statistice din diverse 
domenii: demografie, social, economie, mediu, transport, societate informaţională etc. 
Sunt incluse în acest program cca 300 de oraşe europene, pentru fiecare în parte fiind 
elaborat aşa-numitul profil al oraşului. 

D.u. poate fi privită şi ca proces de creştere şi amplificare însoţit de transformări 
calitative generate de aplicarea unor strategii, politici, programe de dezvoltare. Din 
experienţa internaţională, d.u. reprezintă un proces complex, interactiv şi consumator de 
timp, aceste caracteristici fiind determinate de derularea proiectelor de dezvoltare în 
fazele de elaborare, planificare, implementare şi evaluare, faze ce implică o serie de 
actori ale căror decizii determină traiectoria dezvoltării. 

Politica de d.u. constituie un set de măsuri guvernamentale (naţionale, regionale şi 
locale) integrate (economice, sociale, culturale, de mediu, de transport şi de securitate), 
care se adresează oraşelor. Formularea politicilor de dezvoltare are drept scop îmbună¬ 
tăţirea unei situaţii existente, eliminarea disfuncţionalităţilor, echilibrarea unor dezvoltări 
viitoare şi consolidarea unor direcţii de dezvoltare. în funcţie de specificul fiecărui oraş, 
sectoarele acoperite de politicile de d. u. includ: gestionarea terenurilor, locuirea, 
serviciile publice, protecţia mediului, dezvoltarea socioeconomică, modalităţile de revita- 
lizare urbană. Pentru fiecare politică sectorială se elaborează şi se implementează pro¬ 
grame şi proiecte concrete de dezvoltare. 

Astfel, politicile de d.u. abordează şi domeniul dezvoltării sociale, dar în unele studii 
d.u. şi rurală sunt menţionate ca dimensiuni ale dezvoltării sociale. 

Conceptul de durabilitate socială (social sustainability) stă la baza unor programe ce 
promovează interacţiunea socială şi protejarea grupurilor vulnerabile, luând în consi¬ 
derare diversitatea socială. Durabilitatea socială prezintă trei componente: asigurarea 
nevoilor de bază ale locuitorilor (prin condiţii decente de locuire, acces corespunzător la 
servicii de sănătate, disponibilitatea locurilor de muncă la nivelul comunităţii, venituri 
suficiente etc.), menţinerea şi dezvoltarea capacităţilor individuale (prin oportunităţi de 
formare, de ocupare la nivel local, educaţie permanentă, facilităţi de recreere) şi 
menţinerea şi dezvoltarea capacităţilor comunităţii (prin participare la luarea deciziilor, 
oportunităţi de interacţiune socială, suport pentru organizaţii şi reţele la nivelul comu¬ 
nităţii). Principiile care ghidează componentele durabilităţii sociale se referă la: echitate, 
interacţiune şi incluziune socială, securitate şi adaptabilitate (Policy Report - Social 
development, 2005, p. 6). Alături de durabilitatea economică şi ecologică, cea socială 
trebuie să reprezinte un deziderat în planificarea urbană. 

2. Dezvoltarea sistemului urban - dezvoltarea oraşului ca entitate 
de sine stătătoare 

Un sistem urban reprezintă un sistem de localităţi urbane învecinate între care se stabilesc 
relaţii de cooperare economică, socială şi culturală, de amenajare a teritoriului, de 
protecţie a mediului şi de echipare tehnico-edilitară, fiecare păstrându-şi autonomia 
administrativă. Pentru sistemele urbane naţionale sau regionale, dezvoltarea echilibrată 
reprezintă un deziderat. 

Un exemplu concludent este reprezentat de sistemul urban românesc, a cărui dezvoltare 
a generat o serie de probleme, ce trebuie rezolvate prin politica de amenajare a teritoriului 
naţional. Aceste probleme au fost denumite „rupturi ierarhice majore”, identificate prin 
anomalii sau segmente atipice (Ianoş, 2004): 

- hipertrofierea capitalei; 

- subdezvoltarea sectorului superior al ierarhiei urbane (atât ca număr de oraşe, cât şi 
ca număr de locuitori); 

- supradezvoltarea sectorului median al ierarhiei urbane ; 

- subdimensionarea bazei ierarhiei urbane (după 2000 se încearcă atenuarea acestei 
probleme prin declararea unui număr tot mai mare de oraşe fără ca acestea să 
întrunească caracteristicile urbane). 

Dacă în judeţe ca Hunedoara, Alba, Olt, Teleorman putem vorbi de o evoluţie 
echilibrată atât a numărului de oraşe, cât şi a numărului de locuitori al fiecărui oraş din 
sistemul urban judeţean, în alte judeţe se constată dezechilibre majore : Brăila, Arad, 
Dolj, Iaşi, în care reşedinţa de judeţ deţine o mare parte a populaţiei urbane a judeţului 
respectiv, creând de multe ori un adevărat „vid” urban. Aşa cum arată literatura 
geografică urbană, în grupa sistemelor urbane echilibrate se încadrează câteva judeţe, la 
nivelul cărora între primele două oraşe au existat relaţii de competiţie (Ianoş, Talângă, 
1994, p. 36), actualele reşedinţe de judeţ fiind propulsate după 1968 prin intervenţia 
selectivă a statului. Este vorba de acele oraşe mijlocii (între 20.000-100.000 locuitori) 
care au fost declarate reşedinţe de judeţ în 1968. în perioada ce a urmat, până la 
începutul anilor ’90, acestea şi-au triplat numărul de locuitori (Alexandria, Botoşani, 
Bistriţa, Târgovişte). în ultimii zece ani însă, aceste oraşe au cunoscut un declin economic 
puternic, generat de închiderea celor mai multe unităţi industriale cu peste 1.000 de 
salariaţi care au fost amplasate în perioada 1966-1989 în aceste oraşe tocmai pentru a 
atrage populaţia rurală din judeţele respective. în grupa sistemelor urbane „dezechi¬ 
librate” se plasează atât judeţele cu aşa-numitele centre polarizatoare regionale, marile 
oraşe (Craiova, Iaşi, Timişoara, Constanţa, Braşov), ce au „supravieţuit” perioadei de 
tranziţie fără scăderi demografice semnificative, cât şi alte centre subregionale cu zone 
de influenţă ce depăşesc uşor limitele judeţului din care fac parte (Brăila, Mehedinţi, 
Bihor). De multe ori, în cazul acestora din urmă, sistemele urbane judeţene sunt centrate 
exclusiv pe aceste reşedinţe, numărul de oraşe componente ale sistemelor fiind redus în 
comparaţie cu alte judeţe. 

Conceptul Naţional de Dezvoltare Spaţială (CNDS) elaborat pentru România prezintă 
drept obiective strategice : racordarea la reţeaua europeană a polilor şi coridoarelor de 
dezvoltare spaţială, precum şi structurarea şi dezvoltarea reţelei de aşezări urbane, 
bazate pe dezvoltarea spaţială policentrică şi echilibrată a ariilor cu funcţiuni metropoli¬ 
tane şi pe constituirea unui sistem policentric echilibrat de regiuni metropolitane (vezi plani¬ 
ficare teritorială). Aceste opţiuni vor accentua poziţia polilor de dezvoltare regională. 

Pe de altă parte, este necesară trecerea în revistă a principalelor aspecte legate de 
dezvoltarea oraşelor. în primul rând, lucrările de specialitate fac referire cu deosebire la 
dezvoltarea economică urbană (cu trei teorii principale: teoria bazei economice şi 
stadiile dezvoltării unui oraş descrise de W. Thompson, 1965, teoria polilor de creştere 
iniţiată de F. Perroux - 1955 şi impactul dezvoltării industriale asupra creşterii urbane 
A. Pred - 1966) şi mai puţin la dezvoltarea socială urbană. în literatură sunt vehiculate o 
serie de concepte în strânsă legătură cu dezvoltarea oraşului (Niţulescu, 2001): modernizare, 

restructurare, reconstrucţie, renovare, regenerare urbană (Mocanu et al ., 2004). Rege¬ 
nerarea urbană desemnează procesul de reînnoire demografică, socioeconomică şi 
urbanistică în unele oraşe sau zone ale oraşelor afectate de declin demografic, şomaj sau 
degradarea construcţiilor (Buerckner et al., 2005, p. 12). O abordare strategică a 
procesului de regenerare urbană trebuie să stabilească clar rezultatele aşteptate ale 
regenerării, să furnizeze un cadru pentru planuri şi proiecte specifice, să menţină 
legăturile între domeniile implicate, să identifice rolurile şi responsabilităţile actorilor 
implicaţi, să genereze obiective comune şi cooperare. 

D. u. poate genera beneficii macro- şi microeconomice, poate duce la ameliorări ale 
bunăstării sociale şi ale protecţiei mediului, realizarea acestora depinzând de cadrul poli¬ 
tic şi de calitatea managementului urban (Banca Mondială, 2000). Istoric, politicile urbane 
au fost dominate frecvent de susţinerea unei creşteri economice puternice, în timp ce 
funcţia socială a fost neglijată în faţa funcţiei productive a oraşului. Planificarea urbană 
a vizat în principal eficacitatea economică. Cu toate acestea, nu trebuie să neglijăm 
faptul că oraşul funcţionează ca arenă a unor transformări sociale accelerate. Acordarea 
unei atenţii mult prea mari rolului economic al oraşelor, subestimând dimensiunile 
socială, de mediu, politică, culturală, psihologică şi teritorială ale transformărilor actuale, 
poate avea efecte deosebit de grave. 

Oraşul reprezintă o formă superioară de organizare a spaţiului, având două compo¬ 
nente principale : teritorială şi social-economică. Lucrările de specialitate au relevat o 
serie de aspecte/teme ce trebuie luate în considerare în politicile de d. u ., dintre cele care 
se regăsesc frecvent atât în teorie, cât şi în aplicaţiile practice, putând fi menţionate: 
mediul înconjurător şi potenţialul natural al oraşelor, morfologia oraşelor, moşte¬ 
nirea arhitecturală, locuirea, transportul şi mobilitatea, securitatea urbană, grupurile 
sociale dezavantajate, petrecerea timpului liber, multiculturalitatea urbană, accesul la 
servicii, participarea locuitorilor la formularea politicilor urbane, nivelul dezvoltării 
economice etc. 

Provocarea evoluţiei urbane constituie poate cea mai dificilă componentă a dezvoltării 
umane durabile şi necesită găsirea unor modalităţi concrete de armonizare a criteriilor de 
echitate socială, durabilitate ecologică, eficienţă economică, pluralism cultural şi inte¬ 
grare şi distribuţie teritorială echilibrată a activităţilor umane şi a aşezărilor (Jeantet, 
2002, p. 5). Este necesară studierea diferitelor faţete ale transformărilor sociale ce au 
generat o serie de concepte : „oraşul global” (Sassen, 1994), „oraşul fragmentat” marcat 
de excluziune socială, polarizare socială şi spaţială, rasism şi violenţă, „oraşul multi- 
cultural şi multietnic”, „oraşul guvernat” (capacitatea politicilor de management urban 
de a soluţiona crizele sociale urbane), „oraşul ecologic” (oraşele pot juca un rol crucial 
prin creşterea eficienţei economiei urbane pentru asigurarea unui viitor durabil din punct 
de vedere ecologic) şi „oraşul tehnologic” (ştiinţa şi tehnologia pot contribui la dezvoltare, 
dar trebuie să fie dirijate eficient pentru a nu avantaja doar anumite părţi ale populaţiei). 

Oraşele, în special cele din ţările dezvoltate, reprezintă centre ale activităţilor econo¬ 
mice, culturale, inovative, dar d.u. poate avea şi efecte negative : şomaj ridicat, segregare 
socială şi spaţială, insecuritate, calitate proastă a locuirii şi de mediu. Cercetările au 
evidenţiat că, în Europa, un număr tot mai mare de oraşe se confruntă cu probleme 
sociale majore : şomaj, sărăcie, violenţă şi criminalitate, nivel educaţional scăzut, 
consum de droguri, integrarea minorităţilor şi a refugiaţilor, concentrarea problemelor 
fiind mai mare în oraşele mijlocii şi mari. Aceste probleme sunt generate de extinderea 

urbană necontrolată, de caracterul de mozaic al unor oraşe (diversitate rasială, etnică, 
religioasă), de densitatea ridicată a populaţiei în intravilan, de degradarea fondului de 
locuinţe şi de regresul activităţilor industriale etc. 

Politica de d.u. poate juca un rol major în combaterea sărăciei la nivel naţional. 
Populaţia săracă urbană este vulnerabilă în special la şocuri economice. De cele mai 
multe ori este lipsită de acces la servicii, reţele de securitate, protecţie civilă şi reprezen¬ 
tare politică şi se află în situaţii de risc datorate sănătăţii precare, crimei şi violenţei şi 
dezastrelor naturale (privaţiuni multiple). Avantajele vieţii urbane sunt umbrite de aceste 
situaţii marcate de probleme sociale profunde. Problemele de mediu ale ariilor urbane 
(poluarea aerului, apei, solului, zgomotul şi traficul aglomerat) au implicaţii directe 
imediate asupra sănătăţii locuitorilor. Declinul urban în general reprezintă o problemă 
socială complexă, ce poate fi descrisă prin prisma modificărilor nedorite generate de 
şomaj, excluziune socială de diferite tipuri, segregare socio-spaţială (vezi segregare 
socială ), concentrare în zone intraurbane sărace, având condiţii de viaţă improprii. 

Criza oraşului poate fi privită înainte de toate ca o criză a anumitor cartiere. în 
literatura germană este menţionat managementul cartierului ca formă particulară a 
managementului urban, programele centrându-se pe integrarea locuitorilor de alte etnii, 
pe consolidarea infrastructurii sociale, pe ocrotirea sănătăţii, pe locuirea adecvată etc. 

Dacă politica europeană urbană recentă are drept obiective : întărirea rolului oraşelor 
ca centre ale creşterii economice regionale, productivităţii şi ocupării, promovarea egalităţii, 
incluziunii sociale şi regenerării în ariile urbane, protecţia mediului urban şi consolidarea 
rolului autorităţilor locale, în oraşele americane, accentul se pune pe sprijinirea tuturor 
comunităţilor în tranziţia spre noua economie, rezolvarea crizei locuinţelor în oraşe, 
soluţionarea problemelor populaţiei vârstnice, de imigranţi, alte etnii şi crearea unor 
comunităţi sănătoase în care se poate trăi. Urbanizarea în ţările în curs de dezvoltare, în 
special în aglomeraţiile urbane de tipul Mexico City şi Sâo Paolo, este privită frecvent 
ca o problemă. Problemele sociale şi de mediu ce caracterizează aglomeraţiile urbane 
menţionate sunt considerate mult mai grave decât cele din ţările dezvoltate. 

De-a lungul timpului, urbanizarea a generat o serie de fenomene şi forme caracteris¬ 
tice, ce confirmă un aşa-numit caracter ciclic al d.u. (Ianoş, 2004, p. 60) prin prisma 
sensului dominant al mobilităţii populaţiei: urbanizarea propriu-zisă, suburbanizarea, 
periurbanizarea şi gentrificarea (vezi gentrificare). 

La nivel european, una dintre provocările urbane care necesită intervenţii coerente de 
d.u. este reprezentată de fenomenul expansiunii urbane în afara intravilanului ( urban 
sprawl). Acest fenomen reprezintă o formă de suburbanizare excesivă. Agenţia Europeană 
de Mediu (2006) l-a definit ca modelul fizic al extinderii oraşelor mari, caracterizat prin 
densitate mică a populaţiei şi construcţiilor, mai ales asupra terenurilor agricole înconju¬ 
rătoare. Oraşele respective sunt opusul celor compacte, deţin numeroase spaţii libere 
care indică ineficienţă în dezvoltare şi evidenţiază consecinţele creşterii necontrolate. 
Acest fenomen are efecte deosebit de grave asupra mediului, deoarece consumă mari 
suprafeţe de teren, necesită multiplicarea infrastructurii şi creşte gradul de utilizare a 
vehiculelor personale. Factorii care generează expansiunea urbană pot fi grupaţi în: 

- macroeconomici: creştere economică, globalizarea, integrarea europeană; 

- microeconomici: creşterea nivelului de trai, preţul terenului, disponibilitatea terenu¬ 
rilor agricole ieftine; 

- demografici: creşterea populaţiei; 

- locuire : preferinţele de locuire, deficitul de locuinţe, mai mult spaţiu locuibil pentru 
o persoană; 

- probleme ale zonelor intraurbane : poluarea aerului, poluarea fonică, locuinţe mici, 
lipsa spaţiilor verzi, calitatea slabă a serviciilor urbane, insecuritatea; 

- transport: creşterea numărului de automobile, disponibilitatea infrastructurii rutiere, 
transportul public deficitar; 

- aplicarea politicilor de planificare la nivel local şi regional: lipsa coordonării orizon¬ 
tale şi verticale. 


Experienţe şi iniţiative internaţionale 

1. BM a jucat un rol important atât în abordarea strategică a problemelor urbane, cât şi 
în implementarea programelor de d.u. în mod tradiţional, programele de d.u. au avut un 
caracter complex generat de multisectorialitate şi diversitatea instituţiilor implicate, 
precum şi de dimensiunea teritorială. Proiectele de d.u. trebuie să ia în considerare atât 
efectele economice şi sociale, cât şi impactul asupra mediului. 

Printre premisele care stau la baza studiilor ce tratează d. u. se numără: 

• Caracteristicile actuale ale urbanizării: 

- cea mai rapidă creştere are loc în oraşele foarte mari (cu peste un milion de 
locuitori); 

- creşterea numărului de megalopolisuri (se preconizează că în 2015 vor fi 26, cu 
peste 10 milioane de locuitori); 

- extinderea urbană necontrolată; 

- apariţia slum-urilor (vezi segregare socială). 

• Descentralizarea politică, fiscală, administrativă din ultimii zece ani, implementată în 
economiile în tranziţie, are ritmuri diferite în statele lumii. 

• Globalizarea (conectarea directă a oraşelor la pieţele internaţionale prin îmbunătăţirea 
transporturilor şi comunicaţiilor). 

• Reconsiderarea rolului guvernelor de promovare a stabilităţii economice şi sociale, 
participarea cetăţenilor, echilibrarea rolului sectorului public şi privat. 

Pe lângă domeniile clasice ale programelor de asistenţă ale BM (servicii de bază pentru 
populaţia săracă, locuire, managementul mediului, finanţare locală, moştenire culturală 
şi dezvoltare, sărăcie urbană), există noi provocări care suferă în mod constant modi¬ 
ficări şi necesită revizuirea strategiei BM de d. u. : dezvoltarea economică locală, reforma 
pieţei imobiliare, accesul la piaţa de capital, gestionarea dezastrelor naturale. 

Strategia de d.u. este o iniţiativă recentă a BM, pornind de la ideea că oraşele sunt 
motoare ale dezvoltării. Aspectele dezvoltării subliniază rolul abordării complexe, con¬ 
ferind importanţă egală factorilor economici, politici, instituţionali, sociali şi culturali, 
în viziunea BM, o strategie de d.u. reprezintă un proces în cadrul căruia actorii locali 
formulează o viziune holistică pentru oraşul lor. Procesul implică analiza planurilor/ 
proiectelor de dezvoltare economică şi socială şi de atenuare a sărăciei, identificarea 
priorităţilor de investiţii şi de asistenţă pentru dezvoltare şi implementarea viziunii prin 
acţiuni bazate pe parteneriat. 

2. Programul UNESCO de d.u. are drept scop creşterea contribuţiei organizaţiei la 
elaborarea politicilor publice urbane care să promoveze coeziunea socială şi democraţia 
locală prin intermediul cercetării multidisciplinare şi al formării specialiştilor din admi¬ 
nistraţie publică în d. u. Principalele teme se referă la: 

• Politici urbane şi „Right to the city” (temă centrată pe dreptul la condiţii de viaţă 
demne şi sigure în mediul urban, atât pentru indivizi, cât şi pentru grupuri sociale, 
şi pe consolidarea capacităţii autorităţilor locale de a asigura accesul egal al locuito¬ 
rilor la serviciile oferite). 

• D.u. şi transformări sociale (centrată pe analiza fenomenelor sociale urbane, cu 
accent pe participarea persoanelor dezavantajate la procesul de ameliorare a vieţii 
urbane, amestecul social din centrele istorice ale oraşelor, conştientizarea publică a 
problemelor urbane etc. prin parteneriate între diverşi actori: autorităţi locale, 
universităţi, sectorul privat, sectorul nonguvernamental). 

• Durabilitatea socială a zonelor istorice (promovarea proiectelor de revitalizare fără a 
distruge elementele culturale şi fără a disloca locuitorii acestor zone). 

• Guvernanţă urbană şi participare (formarea capacităţii planificatorilor urbani prin 
însuşirea cunoaşterii privind formularea şi implementarea noilor politici urbane). 

3. Agenda Locală 21. Conferinţele Naţiunilor Unite pentru Dezvoltare Durabilă (Rio 
de Janeiro, 1992), pentru Dezvoltare Socială (Copenhaga, 1994), pentru Femei (Beijing, 
1995) şi pentru Aşezările Umane (Istanbul, 1996) au oferit statelor participante un mediu 
favorabil pentru crearea strategiilor de dezvoltare durabilă la nivel local. în România, 
acest proiect a avut ca obiectiv dezvoltarea capacităţii autorităţilor locale, creşterea 
participării publice în procesul de planificare multisectorială, alături de instruirea şi 
cooperarea dintre diferiţi actori locali, acordând asistenţă pentru elaborarea şi imple¬ 
mentarea unor proiecte ale Agendei Locale 21 în nouă oraşe-pilot. Documentul final al 
Agendei Locale 21 este structurat pe trei componente : 

• Strategia Locală de Dezvoltare Durabilă cuprinde o analiză a situaţiei actuale a 
oraşului privit din trei puncte de vedere (social, economic şi de mediu), urmată de 
formularea obiectivelor şi scenariilor de dezvoltare pe termen mediu şi lung. 

• Planul Local de Acţiune stabileşte priorităţile şi paşii care trebuie urmaţi, evaluarea 
financiară a acţiunilor şi stabilirea resurselor şi a modalităţilor de accesare a unor 
finanţări externe. 

• Portofoliul de Proiecte Prioritare cuprinde proiectele importante rezultate în urma 
aplicării strategiei coerente privind dezvoltarea pe termen mediu şi lung a oraşului. 

Având în vedere experienţa acumulată, Guvernul României a decis extinderea progra¬ 
mului AL 21 în peste 40 de oraşe, în perioada 2003-2007. 

4. Programul „A new commitment to neighbourhood renewal”. Marea Britanie a fost 
printre primele state membre UE care au elaborat un Plan Naţional de Acţiune pentru 
Incluziune Socială. Programele teritoriale cu fonduri speciale pentru anumite zone au 
constituit centrul politicilor urbane în Regatul Unit încă din anii ’60, odată cu lansarea 
Ariilor Prioritare Educaţionale. în 2003, Unitatea pentru Excluziune Socială, continuând 
această abordare teritorială, a elaborat un plan de acţiune ce se adresează nivelului local, 
având drept obiective strategice : 

• Atenuarea şomajului şi criminalităţii, ameliorarea stării de sănătate, acces la locuire 

adecvată şi un mediu sănătos în cele mai sărace comunităţi; 

• Diminuarea diferenţelor între comunităţile cele mai sărace şi restul ţării. 

Activitatea Unităţii pentru Excluziune Socială este centrată pe combaterea deprivării 
la nivelul comunităţii, deoarece la acest nivel se evidenţiază cele mai profunde dispari¬ 
tăţi. Unitatea teritorială utilizată nu are o definiţie exactă, percepţiile locale asupra ei 
putând fi definite de linii naturale. Guvernul a introdus Fondul pentru Refacerea Comu¬ 
nităţilor (Neighbourhood Renewal Fund), limitat însă la 88 de autorităţi locale cu pro¬ 
bleme sociale. 

5. Programul URBACT urmăreşte dezvoltarea schimburilor de experienţă între oraşele 
europene care au fost implicate în programul URBAN, iniţiativă comunitară a UE în 
vederea reabilitării economice şi sociale a oraşelor şi cartierelor aflate în criză pentru 
promovarea d.u. durabile. URBAN a promovat o abordare integrată a d.u. durabile, un 
accent deosebit fiind pus pe promovarea incluziunii sociale şi a oportunităţilor egale. în 
cadrul URBACT, temele proiectelor sunt extrem de diverse : excluziune socială, integra¬ 
rea imigranţilor, integrarea populaţiei tinere, regenerarea urbană fizică, dezvoltarea 
economică locală, parteneriatul public-privat, insecuritatea etc. începând cu acest an, 
oraşele şi municipiile româneşti pot accesa programul comunitar URBACT, respectiv 
proiectul „Sprijin pentru oraşe”, adresat cu precădere noilor state membre UE. Proiectul 
este dedicat oraşelor care vor să dezvolte proiecte de d. u. finanţabile în cadrul progra¬ 
melor operaţionale pentru perioada de programare 2007-2013. 


Dezvoltare urbană şi urbanism în România 

Dezvoltarea urbanistică (vezi planificare teritorială) presupune proiectarea şi executarea 
unor lucrări de echipare a spaţiului care echivalează cu transformarea terenului liber în 
teren urbanizat (Pascariu, 2004, p. 29). Acest proces implică o serie de responsabilităţi 
ce revin administraţiei publice locale. 

înainte de 1989, d.u. era marcată de conceptul de sistematizare. Acesta avea drept 
scop „organizarea judicioasă a teritoriului ţării, judeţelor şi comunelor, a localităţilor 
urbane şi rurale, zonarea funcţională privind modul de folosinţă a terenului, stabilirea 
regimului de înălţime, a densităţii construcţiilor, precum şi a densităţii locuitorilor, a 
spaţiilor plantate şi de agrement, echiparea cu dotări social-culturale, cu lucrări tehnico- 
-edilitare şi căi de comunicaţie şi transport, păstrarea şi îmbunătăţirea mediului înconjură¬ 
tor, punerea în valoare a monumentelor istorice şi de artă şi a locurilor istorice, creşterea 
eficienţei economice şi sociale, a investiţiilor, şi îmbunătăţirea continuă a condiţiilor de 
muncă, de locuit şi odihnă pentru întreaga populaţie” (Legea nr. 58/1974). 

Se prevedea concentrarea în zona centrală a tuturor serviciilor, insuficiente în cele 
mai multe cazuri, astfel încât „cartierele dormitor” să îndeplinească o singură funcţie, 
cea rezidenţială, bazându-se pe creşterea densităţii construcţiilor pe unitatea de suprafaţă 
şi predominanţa habitatului în blocuri. Organizarea judicioasă a spaţiului urban pe zone 
funcţionale reprezenta o cerinţă rezultată din industrializarea de tip extensiv. Viaţa 
urbană era puternic marcată de apariţia şi funcţionarea marilor întreprinderi industriale. 


DEZVOLTARE URBANA 


194 


Pot fi stabilite două categorii de probleme cu care se confruntă oraşele din România 
de azi: 

- probleme moştenite (Popescu, 2005, p. 108): activităţi economice la scară mare şi 
productivitate mică - gigantismul industrial şi monospecializarea industrială, depăşite 
tehnologic şi cu capacitate redusă de adaptare -, orientarea limitată a activităţilor 
economice, implantarea artificială a industriilor, forţă de muncă necalificată sau slab 
calificată, servicii publice centralizate ca finanţare şi funcţionare, fond de locuinţe de 
calitate slabă şi întreţinut necorespunzător; 

- probleme generate de procesul de tranziţie : declinul activităţilor industriale, cerere 
crescută de utilităţi, bugete locale deficitare, degradarea mediului, degradarea fon¬ 
dului de locuinţe, expansiunea urbană necontrolată, planificare urbană nefuncţională, 
probleme legate de descentralizarea administrativă, scăderea nivelului de trai, feno¬ 
mene de dezintegrare socială. 

în noua legislaţie românească (Legea nr. 350/2001 privind amenajarea teritoriului şi 
urbanismul), activitatea de urbanism stabileşte direcţiile dezvoltării spaţiale a localităţilor 
urbane şi rurale în acord cu potenţialul acestora, urmărind o serie de aspecte legate de 
asigurarea accesului la infrastructură, servicii publice şi locuinţe pentru toţi locuitorii, 
utilizarea eficientă a terenurilor, protejarea şi valorificarea patrimoniului cultural şi natu¬ 
ral, protejarea împotriva dezastrelor naturale, crearea condiţiilor pentru satisfacerea cerin¬ 
ţelor speciale ale grupurilor vulnerabile: vârstnici, persoane cu handicap, copii. Din 
păcate, aplicarea legislaţiei existente nu reuşeşte să rezolve decât o mică parte a proble¬ 
melor enumerate, deoarece sunt necesare strategii de d.u. care să abordeze integrat 
problemele economice, sociale şi de mediu din ariile urbane, prin programe simultane de 
renovare a mediului urban, de reabilitare a infrastructurii de diferite tipuri, de dezvoltare 
economică şi promovare a ocupării, de integrare a grupurilor etnice şi de protecţie a 
mediului. 


Amalia VÎRDOL 



Educaţia ca instrument al dezvoltării sociale 

» 


Termenul de faţă dezvoltă tema relaţiei dintre educaţie ( e .) şi dezvoltare socială (vezi 
dezvoltare socială) pornind de la punctele de vedere radical opuse ale funcţionalismului 
tehnologic şi şcolii capitalului uman (vezi capital uman), pe de o parte, şi ale criticii 
şcolii acreditărilor şi sociologiei marxiste, pe de altă parte. Vom aborda posibilitatea 
dezvoltării sociale adoptând calea de mijloc a discursului comunitarian, care vede 
prosperitatea individului condiţionată de cea a colectivităţilor şi de coeziunea lor. Din 
această perspectivă, şcoala poate fi un instrument de reducere a inegalităţilor structurale 
(vezi inegalităţi economice), de capacitare a cetăţeniei active, de suport pentru integrarea 
pe piaţa muncii şi chiar o instituţie de dezvoltare în sine, cu condiţia ca investiţiile în 
dezvoltare prin e. să fie distribuite echitabil. 

Concepţiile privind impactul şcolii asupra dezvoltării sociale pot fi organizate în trei 
mari dimensiuni: o perspectivă liberală, intitulată funcţionalism-tehnologic, una pe care 
aş intitula-o comunitariană, specifică orientării denumite actualmente „a treia cale”, şi 
o orientarea critică, cu rădăcini adânci în gândirea socială marxistă şi weberiană. în timp 
ce primele două curente au stimulat elaborarea unor viziuni şi politici de dezvoltare prin 
e., punctul de vedere critic este mai puţin optimist în ceea ce priveşte potenţialul 
reformator al e., subliniind mai ales caracterul aporetic al tuturor încercărilor de a spori 
bunăstarea şi de a democratiza societatea prin mecanismele şcolii convenţionale. Celor 
trei curente de gândire le sunt asociate doctrine social-politice uşor identificabile şi au 
fost promovate de gânditori cu orientări ideologice aflate în polemică. 


Educaţie şi dezvoltare : perspective teoretice 

„E. este un tip de investiţie crucial pentru exploatarea tehnologiei moderne” se afirma 
în introducerea unuia dintre cele mai importante volume de sociologie a e. britanice 
anterioare crizei petrolului (Halsey, Anderson şi Floud, 1961 p. 1). Pentru tehnofunc- 
ţionalism, oferta unui sistem educativ puternic dezvoltat este un răspuns la cerinţele 
(imperativele funcţionale) ale producţiei industriale : 1. dezvoltarea resurselor umane ; 
2. selecţia şi alocarea justă a acestor resurse; şi 3. realizarea coeziunii sociale prin 
transmiterea către noile generaţii a valorilor centrale ale respectivei societăţi. Industria¬ 
lizarea accelerată din ţările comuniste a impus, în mod ironic, o viziune similară cu 

privire la gestiunea resurselor umane în perioada „revoluţiei tehnico-ştiinţifice”. în 
condiţiile unei economii planificate, şcoala trebuia să producă executanţii necesari unei 
infrastructuri economice în continuă diversificare şi creştere, suferind un control strict, 
materializat în conţinuturi şi planuri de şcolarizare unice, prin interzicerea formelor 
alternative de e. şi prin tentative de influenţare a dinamicii demografice. 

Economiştii şcolii capitalului uman, precum Becker (1997) şi Denison (1964), au vizat 
să demonstreze că investiţia în şcoală poate fi rentabilă, ea producând nu numai beneficii 
individuale, ci şi sociale. Potrivit lui Bonavot (apud Young, 2000, p. 747) „principala 
contribuţie a e. la creşterea economică a fost aceea de a creşte calitatea competenţelor 
cognitive ale forţei de muncă şi îmbunătăţirea consecutivă a productivităţii ei marginale”. 
Pentru perioada 1929-1957, Denison (1964) a arătat că aproximativ 25% din sporul 
venitului naţional pe cap de locuitor al SUA poate fi atribuit creşterii numărului de ani 
de instrucţie ai forţei de muncă americane. Multe studii ulterioare au confirmat statistic 
importanţa augmentării nivelului de e. pentru dezvoltarea economiilor naţionale. Potrivit 
unui studiu al BM (vezi Banca Mondială ca actor al dezvoltării sociale) din 1995, doar 
16, respectiv 20 de procente din bogăţia globală sunt atribuibile valorilor produse şi resur¬ 
selor naturale, în timp ce restul de 64% este alcătuit din resursele umane ale planetei. 

Astfel de rezultate au produs entuziasm printre cei care susţineau ideea că problemele 
de dezvoltare ale societăţilor pot fi rezolvate în bună măsură prin intervenţii la nivelul e. 
Studiile ulterioare au ajuns la concluzii mai puţin bune sau chiar contrare. Putem spune 
că teoriile care atribuie fără echivoc sporirii capitalului uman virtutea de a produce 
direct bunăstare aparţin astăzi unui curent de gândire învechit. 

încă din anii ’80, economiştii au dovedit că acumularea de capitaluri fixe, monetare 
sau de capital uman nu produce direct sporul economic, resursa de creştere trebuind să 
fie căutată în altă parte. Dintre factorii importanţi ai creşterii, au fost menţionaţi 
productivitatea muncii sau, mai insistent, politicile economice (Easterly şi Levine, 2001), 
eficienţa guvernamentală (Olson, 1998) sau capitalul social (Putnam, 1993). 

Datele arată că acumularea de capital uman nu are un efect unitar, impactul acesteia 
depinzând de factori de context. în timp ce în perioada 1970-1996, creşterea nivelului de 
instrucţie a fost corelată în toate ţările, în mod pozitiv, cu îmbunătăţirea condiţiilor de 
trai, măsurată prin speranţa de viaţă la naştere şi mortalitatea infantilă, relaţia investiţiei 
în e. cu evoluţia economică este mai puţin clară (Young, 2000). Se poate demonstra că, 
în multe ţări, mai ales în cele în curs de dezvoltare (Africa, America Latină, Asia) - vezi 
Pritchett (2001) -, în anumite perioade, creşterea nivelului de instrucţie al populaţiei are 
o relaţie negativă cu măsurile creşterii economice. Autorul susţine trei explicaţii pentru 
efectul aparent negativ al creşterii nivelului de instrucţie al populaţiei asupra performan¬ 
ţelor macroeconomice: 

1. Lipsurile structurii instituţionale, dar şi absenţa unor oportunităţi de angajare satis¬ 
făcătoare determină adeseori folosirea în modalităţi prădalnice a competenţelor şi 
statusului acumulate în şcoli. O astfel de evoluţie este întâlnită precumpănitor în 
ţările în care, în condiţiile lipsei unui sector economic independent suficient de 
dezvoltat, personalul educat este angajat mai ales în sectorul public, pe care îl 
parazitează şi îl paralizează, contribuind la ineficienţa acestuia şi la stoparea creşterii 
economice. O asemenea politică de ocupare poate avea efecte economice şi institu¬ 
ţionale negative : salariile plătite funcţionarilor angajaţi în sinecuri sărăcesc guvernul. 

iar eficienţa instituţiilor publice scade ca urmare a umflării structurilor birocratice şi 
a diminuării credibilităţii sectorului public. 

2. Ratele de creştere a cererii pentru forţa de muncă educată au sporit în mod diferit de 
la o ţară la alta (fiind influenţate de transformările sectoriale, de politicile particulare 
şi de diferenţele în viteza asimilării unor tehnologii), astfel că ţări care porneau de la 
condiţii diferite au valorificat pe căi specifice resursele umane create prin e. 

3. Şcolaritatea nu are aceeaşi eficienţă în toate ţările. Chiar dacă programele sunt 
similare, modul de organizare al e. poate duce la diferenţe sensibile între absolvenţi 
în ceea ce priveşte competenţele pe care ei ar trebui să le stăpânească. 

Concepţiile tehnofuncţionaliste au fost erodate de neîncrederea din ce în ce mai acută 
manifestată de la mijlocul anilor ’60 în virtuţile modernizării, ale industrializării, cât şi 
faţă de modul de organizare liberală a economiei. Sociologii, dar nu numai ei, reluând 
tema meritocraţiei, au criticat utopiile ce prefigurau o accentuată democratizare a 
societăţii pe baza creşterii accesului la e. , ridicând semne de întrebare chiar şi în ceea ce 
priveşte funcţiile considerate evidente ale şcolii, cum ar fi aceea de formare a forţei de 
muncă calificate sau chestionând presupoziţia rentabilităţii sociale a investiţiei în e. 

Pentru cei din şcoala acreditărilor, printre primii critici „din interior” ai utopiilor 
meritocratice şi funcţionaliste (Collins, 1979), diplomele, spre exemplu, nu arată compe¬ 
tenţele profesionale sau educative ale individului, ci sugerează în termeni foarte generali 
nişte calităţi ale persoanei. Confuzia dintre semnul calificării profesionale, diplomă şi 
competenţele profesionale efective poartă denumirea de credenţialism, iar societatea 
care se bazează exclusiv pe diplome oficiale pentru a plasa persoane în poziţii ocupa- 
ţionale a fost denumită de către Collins (1979) „societatea acreditărilor”. Accentul pe 
diplome nu este, din acest punct de vedere, decât una dintre căile prin care unele grupuri 
profesionale monopolizează accesul la anumite poziţii ocupaţionale avantajoase. 

Marxiştii au încercat să demonstreze că sistemele educaţionale moderne nu fac 
altceva decât să reproducă inegalităţile sociale prin diverse mecanisme, celor din catego¬ 
riile deprivate transmiţându-li-se şanse sociale reduse prin procesele eşecului şcolar. 
Potrivit americanilor Bowles şi Gintis, între conţinutul e. formale şi cerinţele la nivel 
atitudinal ale întreprinderilor capitaliste există o corespondenţă, şcolile selectând şi 
pregătind oamenii pentru diversele poziţii presupuse de diviziunea socială a muncii. 
Diverşi sociologi (Bowles şi Gintis, Pierre Bourdieu, Basil Bernstein) au încercat să 
dezvăluie tehnicile prin care şcoala justifică eşecurile educaţionale ale copiilor din 
clasele muncitoreşti. Este de condamnat, consideră aceştia, apelul la argumentul înzes¬ 
trării genetice prin care se încearcă explicarea rezultatelor şcolare în termeni de inteli¬ 
genţă sau de alte aptitudini sau la indicarea anumitelor tare culturale care descurajează 
investiţiile educaţionale din partea părinţilor sau a copiilor. 


Comumtarianismul sau calea de mijloc a coeziunii sociale 

La baza viziunii despre societate şi a politicilor sociale aferente stau concepte precum 
cele de societate civilă, capital social, coeziune socială, incluziune socială sau participare. 
Spre deosebire de concepţia liberală, care are în centrul ei individul, a cărui propăşire o 
vede atât ca obiectiv, cât şi ca metodă, „a treia cale” subliniază importanţa colectivităţilor. 

dependenţa bunăstării individuale de apartenenţa şi relaţionarea cu comunităţile, care se 
manifestă în asociaţii şi reţele. Şi datorită caracterului său aparent neutru politic, acest 
tip de discurs a constituit principala resursă ideatică a politicilor sociale adoptate de UE 
în domeniul e. 

Starea indezirabilă a societăţii, în această perspectivă, este cea de lipsă de coeziune 
socială, care poate privi atât comunităţile mici, cum sunt vecinătăţile sau micile aşezări 
rurale, cât şi grupările umane mari de mărimea naţiunilor. Dezvoltarea socială urmăreşte 
cu acelaşi interes atât bunăstarea individuală, cât şi coeziunea socială (vezi dezvoltare 
socială). Armonia socială este conceptualizată şi la nivelul structurilor obiective, ca opus 
al polarizării sociale sau al incidenţei sărăciei, dar şi la nivelul individual al practicilor 
şi al structurilor atitudinale, ca identificare cu normele şi simbolurile colectivităţii, 
manifestându-se prin toleranţa pentru diversitate, participarea la activităţile sale curente 
acceptate şi incluziunea în diverse reţele interacţionale. 


Cum poate contribui educaţia la dezvoltarea socială ? 

Odată identificate palierele critice ale coeziunii sociale, ţintele politicilor educaţionale cu 
efect asupra dezvoltării sociale devin clare : 1. e. ca mijloc al sporirii coeziunii sociale 
la nivel structuralmacro ; 2. e. ca mijloc de promovare a incluziunii sociale a individului 
prin două componente care pot fi tratate separat: 2a) promovarea unei atitudini active 
faţă de provocările mediului, faţă de problemele colectivităţii şi faţă de propriile drame ; 
2b) susţinerea competenţelor economice şi sociale ale individului în vederea unei 
capacităţi sporite de integrare pe piaţa muncii; şi, în final, 3. şcoala ca instituţie de 
acţiune concretă de dezvoltare. Aceste dimensiuni se întrepătrund în multe aspecte, astfel 
că tăieturile operate de autor nu trebuie absolutizate. 

1. Educaţia ca mijloc de reducere a inegalităţilor structurale 

Polarizarea socială şi corolarul ei - sărăcia - au fost demult stabilite drept caracteristici 
strâns corelate cu funcţionarea mecanismelor şcolare. Constatându-se faptul că biografiile 
socio-economice sunt puternic corelate cu durata rutelor şcolare, reformatorii sociali din 
ţările occidentale au găsit, după cel de-al doilea război mondial, o soluţie simplă la 
problema democratizării, adică a asigurării accesului cât mai vast la diversele atribute 
economice, sociale, politice şi culturale ale cetăţeniei: sporirea accesului la e. (vezi 
valori ale dezvoltării sociale : egalitatea oportunităţilor educaţionale şi sociale). Astfel 
de politici s-au bazat pe o creştere economică susţinută asociată expansiunii sectoarelor 
industriale şi de servicii ale economiilor. 

Evaluarea reformelor educaţionale din cea de-a doua jumătate a secolului trecut, 
incitată de mişcările sociale de la sfârşitul anilor ’60, a arătat că, deşi s-au înregistrat 
niveluri ridicate ale mobilităţii şcolare, aceasta a fost în mod precumpănitor structurală 
şi a însoţit o scădere nesatisfăcătoare a inegalităţilor de şanse (Boudon, 1973). Mai 
concret, inegalitatea s-a menţinut prin creşterea permanentă a lungimii carierelor şcolare 
necesare pentru ocuparea unor poziţii sociale înalte, devalorizarea diplomelor obţinute la 
niveluri şcolare inferioare şi conservarea inegalităţilor de acces la toate nivelurile de 
învăţământ, dar mai ales la formele superioare sau de elită ale ciclului şcolar. în 
consecinţă, nu numai că societăţile în care a activat „statul bunăstării” au rămas 
inegalitare, dar şi democratizarea şcolii a fost în cea mai mare măsură iluzorie. 

Politicile de reducere a inegalităţilor de şanse se lovesc de câteva obstacole structurale 
sau ideologice, precum şi de provocări al căror răspuns este încă în suspensie : 

a) Un anumit nivel al inegalităţilor este justificat prin doctrina meritocratică, ce prevede 
realizări şcolare diferenţiate în funcţie de talentul şi efortul fiecăruia, egalitatea de 
şanse privind doar anularea impactului pe care originea socială îl are asupra rezulta¬ 
telor şcolare. 

b) Tendinţele de marketizare ale furnizării învăţământului, prin creşterea posibilităţilor 
de alegere în domeniul serviciilor educaţionale şi stimularea competiţiei între şcoli, 
finanţarea indirectă, prin cupoane şcolare, descentralizarea deciziilor privind politicile 
educaţionale şi accentul pus pe eficienţa măsurată prin rezultatele la teste standardizate 
intră adeseori în conflict cu obiectivele sociale ale politicilor educaţionale. Unul 
dintre efectele cele mai frecvent atestate ale acestor politici este acela de adâncire a 
diferenţierii dintre şcoli. 

c) Creşterea ratelor de acces la anumite niveluri şi forme de învăţământ este automat 
contracarată de inflaţia diplomelor, fenomen teoretizat în detaliu de adepţii şcolii 
acreditărilor. Diplomele atestă apartenenţa legitimă la grupuri de status - inerent 
stratificate, astfel că sporirea accesului la un anumit certificat educaţional nu face 
decât să-l descalifice ca titlu de nobleţe socială şi să forţeze introducerea unor 
simboluri diferenţiatoare noi. 

Astfel de observaţii şi probleme califică intenţia anulării inegalităţilor de şanse ca 
fiind strict utopică. Combaterea inegalităţilor de şanse şcolare a luat în ultimele decenii 
forma unor politici mai specific orientate către asistarea grupurilor defavorizate aflate în 
situaţie de realizare şcolară precară şi care prezintă cel mai mare risc de excluziune 
socială. Acestea sunt formate în ţările dezvoltate, de copiii din familiile cele mai sărace, 
de copiii cu anumite dizabilităţi sau de copiii din familiile de imigranţi. în România, 
diverse analize au stabilit riscul major de abandon al copiilor din familiile nevoiaşe, mai 
ales al băieţilor din mediul rural, al copiilor din familiile rome sau al celor cu nevoi 
speciale (Jigău, 2002). în cazul acestor grupuri, politicile educaţionale trebuie combinate 
cu măsuri de natură socială, capabile să egalizeze şansele şcolare, prin anularea riscului 
de abandon şcolar şi printr-un accent pe rezultate şcolare bune. 

2a. Educaţia ca mijloc de capaciîare a cetăţeniei active 

în versiunea „celei de-a treia căi”, dezvoltarea socială trebuie să se bazeze, în mare 
măsură, pe acţiunea autonomă şi responsabilă a cetăţenilor. Pentru aceasta, ei trebuie 
înzestraţi cu resurse atitudinale şi competenţe în vederea rezolvării dilemelor sociale 
prin acţiune colectivă. Persoana care deţine astfel de caracteristici, prin care este aptă 
să fie un „agent al schimbării”, poartă, în discursul UE, dar şi al unor specialişti în 
dezvoltare anglo-saxoni, titulatura de „cetăţean activ”. E. morală şi dezvoltarea virtuţilor 
civice sunt funcţii fundamentale ale şcolii în accepţiunea teoreticienilor comunitarieni 
(Etzioni, 1997). 

Locul şcolii în promovarea cetăţeniei active este discutabil. Competenţele cetăţeneşti, 
precum şi atitudinile active din punct de vedere social şi politic sunt corelate cu durata 
carierei şcolare, însă analizele pe serii temporale ale lui Nie, Junn şi Stehlik-Barry 
(1996) arată că factorul important este şcolarizarea relativă - nivelul de instrucţie 
raportat la cel al celorlalţi concetăţeni -, şi nu durata absolută a şcolarităţii. Cei mai 

instruiţi sunt şi cei mai activi, astfel că şcoala pare încă o dată un mecanism de producere 
a inegalităţii, de data aceasta prin generarea unei elite educate de cetăţeni activi. 

Dacă facem abstracţie de acest mecanism supărător, studiile arată că şcolile pot fi 
eficiente în promovarea atitudinilor şi competenţelor civice. Majoritatea analizelor de 
evaluare a programelor de e. civică atestă importanţa e. informale şi non-formale precum 
şi caracterul critic al stabilirii conţinuturilor pentru orele formale de pregătire civică 
(Torney-Purta, 2002). Şcoala nu trebuie să fie doar un context neutru de familiarizare cu 
discursul civic, ci chiar locul de practicare a ideologiilor inclusive, democratice şi 
participative. Din acest punct de vedere, crearea unui climat democratic în şcoală prin 
implicarea elevilor în procesul decizional de la nivelul unităţii de învăţământ sau al clasei 
este importantă, laolaltă cu exersarea abilităţilor participative prin angajarea în diverse 
activităţi extraşcolare. 

2b. Şcoala şi integrarea pe piaţa muncii 

Sărăcia şi excluziunea socială (vezi excluziune socială şi sărăcie) se datorează, în 
multe situaţii, poziţiilor fragile ale indivizilor pe piaţa muncii, cauzate de calificări 
insuficiente. Când problema apare imediat la ieşirea din sistemul educativ formal, 
situaţia poate fi explicată prin probleme de orientare şcolară şi profesională, de eşec 
şcolar sau prin inadecvarea programelor şcolare la nevoile angajatorilor. Pe lângă 
măsurile de combatere a eşecului şcolar, care trebuie să depăşească obiectivul formal al 
evitării abandonului şi să se concentreze pe rezultatele concrete ale elevilor, sunt necesare 
intervenţii şi servicii corespunzătoare problemelor identificate. 

Un set de soluţii vizează dezvoltarea serviciilor de consiliere în carieră. Acestea 
trebuie să ţină cont de perspectivele de dezvoltare economică pe termen lung ale regiunii - 
ceea ce nu este niciodată o sarcină simplă - şi de imperativele evitării eşecului şcolar şi 
ale incluziunii sociale. 

Sistemul şcolar poate produce necazuri absolvenţilor prin programe şi strategii 
didactice puţin utilizabile în economie, chiar în cazul în care specializările sunt potrivite, 
în asemenea cazuri, rentabilitatea unui angajat este scăzută de costurile de selecţie şi de 
formare. întrucât elaborarea curriculumului şi stabilirea modalităţilor de implementare 
constituie subiectul multor interese care pot intra în coliziune (profesori, angajatori, 
părinţi), schimbarea programelor de învăţământ este una dintre cele mai dificile sarcini 
ale oricărei reforme educaţionale. Se poate aprecia că, în multe situaţii în care investiţiile 
în e. au produs beneficiile economice aşteptate, explicaţia poate fi găsită în programe 
educaţionale potrivite obiectivelor de creştere economică, precum în ţările din Extremul 
Orient (Hatos, 2006a). 

Calificările pot deveni inutile din cauza modificărilor din structura ocupaţională sau 
a evoluţiilor tehnologice, situaţie care intervine, de obicei, mai târziu în ciclul vieţii, dar 
poate avea consecinţe sociale catastrofale. Mulţi dintre românii aflaţi înt-o stare de sărăcie 
extremă au fost afectaţi, la un moment dat, de restructurarea industrială şi nu au reuşit 
să revină pe piaţa muncii din cauza lipsei unor calificări utilizabile. Soluţia promovată în 
ultimul timp pentru acest gen de situaţii marcate de instabilitatea locurilor de muncă este 
e. continuă sau e. adulţilor. Elaborarea unor programe educaţionale adecvate poate fi 
adeseori dificilă, dar, cu toate acestea, recalificarea este văzută de mulţi ca fiind singura 
şansă pentru cei aflaţi în şomaj (Esping-Andersen, 2000). Importanţa acordată e. conti¬ 
nue de către UE subliniază faptul că deprinderile şi cunoştinţele dobândite în decursul 

copilăriei şi tinereţii nu mai sunt suficiente, iar adaptarea la condiţiile economiei contem¬ 
porane presupune participarea la activităţi educaţionale pe tot parcursul vieţii. De aceasta 
depind nu numai locurile de muncă, ci şi participarea socială, culturală şi politică a cetă¬ 
ţenilor şi coeziunea socială prin consecinţele ecluziunii. 

3. Şcoala ca instituţie de dezvoltare 

Efectele de dezvoltare ale şcolilor discutate până acum sunt fie indirecte, fie survin 
prin procese care se derulează pe termen lung. O calitate a şcolilor ce nu trebuie trecută 
cu vederea este capacitatea de a mobiliza resursele comunităţilor pentru soluţionarea 
unor probleme colective. 

Această virtute derivă în primul rând din resursele specifice şcolii. în regiunile 
deprivate, şcoala poate furniza persoanele cu calităţile de leadership necesare organizării 
acţiunilor de dezvoltare. Prin reunirea unui număr mare de persoane în jurul unor 
activităţi şi interese comune, şcoala reprezintă şi un microcontext de mobilizare a acţiunii 
colective. Pentru ca această mobilizare să se producă, şcoala trebuie să aibă nu numai un 
management eficient, dar şi o orientare sistematică spre vecinătate sau spre comunitate, 
prin implicarea părinţilor, a absolvenţilor sau a altor actori din afara sa în diverse 
activităţi. Nu numai infrastructura fizică ar trebui să beneficieze de pe urma acestei 
contribuţii a şcolii, ci şi capitalul social al comunităţilor. Capitalul social extrafamilial al 
elevilor are un efect pozitiv asupra rezultatelor şcolare (Coleman, 1988), iar coeziunea 
socială a comunităţilor poate preveni apariţia unor fenomene grave precum delincvenţa 
juvenilă. 

Proiectele de dezvoltare constituie, pe de altă parte, o miză pentru şcoala însăşi, 
pentru elevi şi cadre didactice deopotrivă. Pe de o parte, activităţile de dezvoltare 
organizate de şcoală sunt o foarte bună situaţie de e. non-formală sau informală, cea mai 
eficientă cale de însuşire a deprinderilor civice, iar pe de altă parte, orice şcoală are 
interesul de a avea vecinătăţi cu cât mai puţine probleme. în plus, un beneficiu indirect 
al participării intensive a şcolii la dezvoltarea comunităţilor este transparenţa sporită a 
şcolii în raport cu părinţii şi cetăţenii din vecinătate. 

Studii recente (Hatos şi Chioncel, 2006c) indică faptul că implicarea şcolilor în 
proiecte de dezvoltare, în România, depinde de voluntarismul unor profesori şi de 
arbitrarul directorilor de instituţii educative. Mai mult, astfel de activităţi sunt mai 
frecvente în şcolile în care ponderea elevilor din „clasa mijlocie profesională” este mai 
mare. Există astfel riscul ca participarea la proiecte de dezvoltare să contribuie la 
sporirea inegalităţilor sociale şi a decalajelor zonale. Este evident că tocmai şcolile şi 
vecinătăţile mai puţin avantajate trebuie implicate în programe de dezvoltare, obiectiv 
care necesită politici speciale. 


Educaţia şi ca instrument al dezvoltării sociale în România 

învăţământul românesc este într-o criză care este negată de puţini dintre actorii implicaţi. 
Anumite caracteristici ale crizei pot avea efecte sociale îngrijorătoare pe termen lung. în 
primul rând, organizarea actuală a sistemului de învăţământ contribuie într-o măsură sem¬ 
nificativă la polarizarea socială şi la generarea unei categorii mari de „excluşi sociali” 
(vezi excluziune socială ) (Mihăilescu, 2005). Acesta este rezultatul neparticipării, al 

ratelor mai mari de abandon sau de eşec şcolar în rândurile unor categorii dezavantajate 
şi insuficient protejate împotriva riscurilor sociale, precum locuitorii din mediul rural, 
romii şi tinerii cu dizabilităţi. O altă problemă o constituie mediocritatea calitativă a 
învăţământului românesc, evidenţiată de comparaţiile internaţionale prilejuite de studii 
precum PISA, PIRLS şi TIMMS sau de clasificările mondiale ale universităţilor. Produc¬ 
tivitatea absolvenţilor români este scăzută sau, altfel spus, societatea suportă costuri 
mari ale lipsei de eficienţă ale sistemului de învăţământ. La astfel de probleme cu efecte 
societale pe termen lung am putea adăuga altele, precum corupţia din sistem şi autori¬ 
tarismul, cu consecinţe atitudinale dezastruoase, sau inerţia curriculumurilor care afec¬ 
tează, din nou, calitatea capitalului uman. 

Diverse politici şi programe naţionale, ca şi o serie de proiecte punctuale, au încercat 
să abordeze unele dintre aceste probleme. Programul „Cornul şi laptele”, cel de reabili¬ 
tare a şcolilor din mediul rural, condiţionarea alocaţiilor de participarea şcolară, distri¬ 
buirea de rechizite gratuite, sistemul de burse pentru învăţământul secundar etc. au atacat 
problema participării şi a abandonului. în acelaşi timp, prin condiţionarea trecerii în 
ciclul secundar superior de un examen de competenţe, indiferent la factorii sociali şi 
instituţionali ai eşecului (examenul de capacitate), la fel ca şi printr-un sistem de burse 
pentru învăţământul superior, mascat sub titulatura de „locuri fără taxă”, atribuite doar 
pe criterii de merit, sistemul de învăţământ românesc se comportă ca un reproducător de 
prim rang al sărăciei şi marginalizării. Lista lungă de măsuri de echitate socială în e ., 
comparată cu rezultatele mediocre, exprimate de disparităţile de şanse educaţionale în 
creştere (MEC, 2005), sugerează că mecanismele producătoare de inegalităţi sunt la 
baza sistemului. Rezolvarea chestiunii calităţii învăţământului prin mecanisme de evaluare 
şi acreditare-reacreditare instituţională se lasă încă aşteptată, la fel ca şi soluţionarea 
celorlalte probleme amintite. 

Este evident că, înainte de a contribui cu succes la dezvoltarea socială a României, 
învăţământul românesc trebuie să treacă el însuşi printr-o transformare radicală. Presiu¬ 
nea competitivităţii internaţionale a ţării, deschiderea pieţelor serviciilor educaţionale şi 
privatizarea unora dintre acestea pot constitui imboldul schimbării în bine sau contextul 
unei subdezvoltări cronice în învăţământul public românesc. Neexistând o politică 
europeană comună în domeniul e ., în afara unor obiective generale precum cele expuse la 
Lisabona sau prin Procesul Bologna, instituţiile europene au pârghii relativ slabe pentru 
a schimba în bine faţa învăţământului din ţările membre (Stoica, 2006). Un imbold impor¬ 
tant din această direcţie poate veni totuşi prin Fondul Social European, prin orientarea 
prioritară a resurselor către proiecte de formare şi calificare profesională. Astfel de 
activităţi vor creşte calitatea forţei de muncă din ţară şi vor contribui la atenuarea 
inegalităţilor sociale, iar învăţământul îşi va dezvolta infrastructura şi latura aplicativă. 


Adrian HATOS 

Eficacitate 


Eficacitatea ( e .) este un concept evaluativ care măsoară gradul de realizare a obiectivelor 
printr-o intervenţie : o strategie, un plan de acţiune, un program etc. Se poate vorbi şi 
despre e. unei organizaţii, în sensul succesului misiunii ei ca urmare a ansamblului de 
programe pe care le derulează (Măţăuan, 1999). 

Dintr-o perspectivă mai largă, a contextului în care sunt implementate intervenţiile, 
e. reprezintă gradul în care un element creat prin intervenţia respectivă îndeplineşte o 
funcţie, satisface o cerinţă funcţională specificată în sistemul respectiv. Din această 
perspectivă funcţionalistă, e. unei acţiuni poate fi pozitivă, nulă sau neutră (Zamfir, 
1987): aduce o schimbare pozitivă, negativă sau nu aduce nici o schimbare semnificativă 
în raport cu cerinţele sistemului. Există o anumită ambiguitate în conceptualizarea e ., 
aceasta fiind definită uneori doar la nivelul intervenţiei respective, în acest caz chiar şi 
programele cu obiective discutabile fiind considerate eficace dacă obiectivele sunt atinse, 
însă înţelesul de bază al e. se referă la impactul asupra realităţii; schimbarea creată prin 
implementarea programului. 

O problemă în evaluarea e. se referă la timpul în care efectele devin vizibile sau 
timpul în care efectele continuă să se producă/se menţin, cele mai reuşite intervenţii fiind 
considerate tocmai acelea care produc efecte pe termen lung, însă în acest caz ele sunt 
şi mai dificil de măsurat. Cătălin Zamfir (1987) enumeră câteva dificultăţi principiale în 
estimarea cu acurateţe a e ., referindu-se la funcţiile oricărui element într-un sistem, dar 
aplicabile şi la programele sociale: determinarea cantitativă a efectelor, separarea 
efectelor diferitelor programe, listarea tuturor consecinţelor unui program, însumarea 
tuturor efectelor, care pot fi numeroase şi pot avea un caracter variat, pentru a estima e. 
globală a programului. 

Cosmin BRICIU 


Eficientă 

9 


Eficienţa ( e .) este un concept evaluativ care măsoară raportul dintre rezultatele unei 
intervenţii (eficacitate) şi costuri. Cu alte cuvinte, este mai eficient un program care 
asigură mai bine „realizarea unui scop cu consumul cel mai mic de resurse, de efort” 
(Zamfir, 1987). Comparaţia între diferite programe din punctul de vedere al e. este din 
ce în ce mai importantă în contextul intensificării competiţiei pentru fonduri. Măsurarea 
eficacităţii este importantă nu doar din punct de vedere comparativ, ci şi pentru a 
îmbunătăţi performanţele programelor: ghidează efortul de planificare a resurselor 
investite şi redimensionarea obiectivelor unui program. 

Pentru a putea derula această formă de evaluare, trebuie colectată în prealabil 
informaţia privind diferitele tipuri de costuri (prin evaluări de proces) şi efecte (prin 
evaluări de impact, vezi termenul). Este aşadar imposibil să fie realizate calcule de e. 
dacă nu este cunoscut impactul net al unui program. Din acest motiv, e. unui program 

este mai uşor de evaluat după o perioadă de timp concludentă de la debutul implementării. 
Totuşi, pentru a fundamenta decizia cu privire la alocarea resurselor pe date, este 
necesară adesea evaluarea e. înainte de implementarea programelor (evaluări ex-ante), 
pe baza unor proiecţii cu privire la rezultatele aşteptate şi resursele necesare. 

Sub forma sa economică, e. este mai uşor de calculat, ca raport între câştiguri şi 
cheltuieli (rentabilitate). Din punct de vedere istoric, se pare că evaluarea e. s-a extins la 
programele publice şi s-a cristalizat intr-un set de reguli formale de analiză în anii ’30 în 
SUA. Răspândirea evaluărilor de acest tip într-un cadru instituţionalizat a fost stimulată 
de cercetările BM şi de aplicarea lor la nivelul Departamentului Apărării al SUA în 1960 
(Rossi, Freeman, Lipsey, 2003, p. 366). 

Două tipuri de analize răspund la întrebările legate de e. (vezi analiza costurilor): 

- analiza cost-beneficiu - relaţia dintre costuri şi rezultate, în termeni monetari; 

- analiza cost-eficacitate - costurile sunt raportate de această dată la fiecare unitate de 

„produs” (rezultate non-financiare) a programului, de exemplu, număr de vaccinuri, 

număr de copii alfabetizaţi etc. 

Dificultăţile în aplicarea analizei de e. se referă la estimarea costurilor şi, mai ales, 
la imputarea unei valori monetare a rezultatelor non-financiare, ultima problemă fiind 
evident mai pregnantă în cazul programelor sociale. Controversa este mai puternică, de 
regulă, cu privire la modalităţile de monetizare a rezultatelor, de aceea „analiza cost- 
-eficacitate este considerată o tehnică mai potrivită decât cea cost-beneficiu” (Rossi, 
Freeman, Lipsey, 2003, p. 372). Estimarea unei valori financiare a rezultatelor se poate 
face în funcţie de valoarea pe piaţă a unor bunuri sau servicii produse, atunci când acest 
lucru este posibil, prin calcule econometrice sau chiar estimări ale beneficiarilor cu 
privire la valoarea serviciilor pe care le primesc, fiecare dintre aceste alternative fiind 
vulnerabilă la critici. Calculele de acest tip reflectă, adeseori, doar o parte dintre 
efectele unei activităţi: atunci când efectele serviciilor oferite de o creşă sunt calculate 
în funcţie de preţul timpului câştigat la locul de muncă de către părinţi, efectele reale pot 
fi mai importante, de exemplu, menţinerea locului de muncă, ascensiunea profesională 
sau creşterea satisfacţiei cu viaţa. 

Probleme legate de calcularea unei valori monetare apar însă şi cu privire la estimarea 
costurilor. în primul rând, costurile includ resursele investite în program, care pot fi de 
ordin financiar, fizic, de timp. Dificultăţile pot surveni din cauza unei contabilizări 
nesistematice a resurselor de către implementatori, ca urmare a caracterului nemonetar 
al unor resurse implicate (la fel ca şi în cazul beneficiilor), la aceste probleme adău- 
gându-se varietatea tipurilor de costuri, nu întotdeauna luate în calcul sau posibil de 
calculat. în al doilea rând, la capitolul costuri sunt incluse şi aşa-numitele costuri de 
oportunitate, teoretic acestea fiind măsurate prin valoarea opţiunilor care nu mai sunt 
disponibile ca urmare a alegerii de a implementa un program; la rândul lor, aceste 
costuri sunt rareori incluse în analiză. O altă problemă este cea a externalităţilor sau 
efectelor neintenţionate: deturnarea serviciilor oferite în cadrul unui program către 
familie, vecini, cunoscuţi, efectele asupra mediului înconjurător sau efectele asupra 
comunităţii din care fac parte beneficiarii. Programele de dezvoltare comunitară se 
confruntă cu riscul deturnării resurselor ca urmare a modalităţii specifice în care sunt 
implementate, prin participarea reţelelor comunitare, uneori bunurile sau serviciile 
distribuite prin program putând fi monopolizate de către acestea. Un astfel de program 

poate avea efecte negative asupra comunităţii în ansamblu, încurajând o stare conflictuală 
între beneficiarii privilegiaţi ai programului şi celelalte persoane eligibile, dar excluse 
arbitrar din program. Deşi este vorba propriu-zis de efecte ale programului, pierderile de 
acest tip pot fi cumulate în cadrul costurilor unui program. Pentru programele sociale, 
două categorii de efecte nedorite sunt amintite frecvent (Rossi, Freeman, Lipsey, 2003): 

- efectul de dislocare : îmbunătăţirea situaţiei beneficiarilor poate duce la înrăutăţirea 
situaţiei altor indivizi care nu au fost ţintă a programului, de exemplu recalificarea 
profesională poate duce la disponibilizări ale persoanelor angajate în prezent; 

- efectul de vacuum: folosind acelaşi exemplu, al unui program de calificare ocupa- 
ţională, părăsirea locurilor de muncă ocupate anterior de către beneficiari. 

Este important să fie selectată perspectiva care structurează demersul de evaluare a 
costurilor şi rezultatelor, întrucât acestea pot fi diferite pentru beneficiari, finanţatori, 
administratori ai programului sau alţi actori interesaţi de program. în plus, fiecare 
obiectiv al unui program trebuie analizat separat, în măsura în care acest lucru este 
posibil, în funcţie de costurile lui specifice. 

Specialiştii enumeră o serie de împrejurări în care evaluarea e. este contraindicată 
(Rossi, Freeman, Lipsey, 2003, p. 367): când sunt necesare costuri (financiare, resurse 
tehnice) prea ridicate faţă de costurile generale ale programului, când eficacitatea 
proiectului nu este contestată (fiind foarte ridicată sau foarte scăzută), când monetizarea 
resurselor şi a rezultatelor ar putea conduce la controverse politice, când datele nu sunt 
disponibile sau presupoziţiile cu privire la costuri şi beneficii sunt fragile (ultima 
precizare este valabilă în cazul evaluărilor ex-ante). 

Peter H. Rossi consideră că rezervele faţă de conceptul de e. „se referă la o combinaţie 
între lipsa de familiaritate cu privire la procedurile analitice implicate, dificultatea de a 
imputa o valoare monetară pentru o parte dintre rezultatele programelor sociale şi lipsa 
disponibilităţii de a abandona programe care au fost evaluate intuitiv, de-a lungul timpu¬ 
lui, ca având consecinţe pozitive” (2003, p. 367). De asemenea, că „există programe în 
care costurile depăşesc beneficiile, dar care sunt, cu toate acestea, importante şi trebuie 
continuate, de exemplu, programele pentru persoanele cu dizabilităţi severe” (Rossi, 
2003, p. 387). Analiza nu devine nerelevantă nici în acest caz, comparaţia între alterna¬ 
tivele de acţiune fiind necesară în continuare. 

Cosmin BRICIU 


Etica deciziilor în organizaţii 


Apartenenţa la o organizaţie poate schimba drastic comportamentul indivizilor sau, chiar 
în situaţia în care persoana nu este influenţată de funcţia sa, cadrul organizaţional poate 
schimba semnificaţia etică a unei anumite decizii (e.d.). 

Organizaţiile şi deciziile individuale 

Organizaţiile dau indivizilor acces la poziţii de putere şi la resurse, astfel încât deficienţele 
de caracter anterioare intrării în organizaţii pot produce efecte amplificate. Astfel, o 
persoană lacomă care intră în administraţia publică într-o poziţie de decizie poate 
produce daune semnificative unei ţări întregi, dacă este implicată în acte de corupţie, iar 
o persoană rasistă cu putere decizională poate genera sau tolera politici publice discri¬ 
minatorii cu impact asupra a milioane de indivizi. Efectul acţiunilor lor ar fi fost limitat 
dacă nu ar fi avut acces la poziţiile de decizie create de organizaţii. 

Impactul sporit al deciziilor individuale odată cu accesul persoanelor la poziţii de 
decizie este relevant pentru înţelegerea legăturii dintre etica comportamentelor din 
organizaţii şi dezvoltarea socială. în societăţile contemporane, procesele de dezvoltare 
sunt promovate nu atât de indivizi, cât de organizaţii - care joacă astfel un rol esenţial 
în intermedierea relaţiei dintre iniţiativa individuală şi societate. Organizaţiile sunt cele 
care traduc intenţiile bune individuale în consecinţe sociale. O structură sau o cultură 
organizaţională care permite eşecuri morale sistematice şi nesancţionate ale membrilor 
săi este un risc pentru societate şi indirect pentru capacitatea acesteia de a se dezvolta 
(vezi cultura organizaţională ca factor al dezvoltării). 

De asemenea, anumite comportamente acceptate legal în sfera privată devin discrimi¬ 
natorii atunci când sunt exercitate în sfera publică. Dacă o persoană preferă să nu 
interacţioneze cu romii sau consideră că femeile nu sunt potrivite în poziţii de conducere, 
acţiunile ei vor fi perfect legale atât timp cât se manifestă în viaţa sa personală. Nu este 
obligatoriu pentru nimeni, din punct de vedere legal, să-şi aleagă persoanele dintr-un 
anumit grup etnic sau să considere că ambele sexe au un potenţial profesional identic. 
Dacă însă această persoană ajunge într-o poziţie de decizie în cadrul unei organizaţii în 
care va stabili politica de recrutare a noilor angajaţi, toate prejudecăţile sale personale 
pot deveni acte de discriminare - chiar atunci când individul acţionează cu cele mai bune 
intenţii în ceea ce el/ea consideră a fi interesul comun. 

Astfel, o persoană care nu este conştientă de semnificaţia etică a preferinţelor şi 
acţiunilor sale, precum şi o persoană care nu urmăreşte atent efectul în practică al 
deciziilor sale poate ajunge în ipostaze grave de eşec etic din cauza neglijenţei (cum ar 
fi cazurile de discriminare neglijentă - care apare nu din cauza intenţiilor discriminatorii, 
ci a neatenţiei faţă de structurile discriminatorii care influenţează decizia). 

Pe de altă parte, organizaţiile pot modifica esenţial discernământul etic al unor per¬ 
soane. Astfel, individul poate renunţa la discernământul său dacă se autoinstrumentali- 
zează, considerând că misiunea sa este să „îndeplinească ordine” fără a se gândi la 
legitimitatea lor. Stanley Milgram a ilustrat acest risc în 1974 (Doise et al. 1996) arătând 
cum obedienţa unei persoane recrutate ca subiect intr-un experiment faţă de ordinele 
unui experimentator cu legitimitate instituţională poate duce inclusiv la administrarea de 
şocuri electrice definite ca fiind letale unor complici ai experimentatorului (vezi dublă 
dezumanizare din excluziune morală). în acest sens, cultura organizaţională are inevitabil 
o dimensiune morală, deoarece poate încuraja sau descuraja sistematic exercitarea 
discernământului moral al indivizilor. 

Deciziile luate în organizaţii ţin cont deseori de consideraţii complexe, iar impactul 
lor depinde de deciziile luate de alţi membri ai aceleiaşi organizaţii. Din această 

perspectivă, oportunităţile decidenţilor dintr-o organizaţie de a se consulta cu alţi 
decidenţi înainte de luarea unor decizii, precum şi circuitul informaţiilor în organizaţia 
respectivă sunt variabile esenţiale ce influenţează decisiv capacitatea efectivă a persoa¬ 
nelor respective de a lua decizii etice. 

Dacă individul devine membru al unei organizaţii puternice care îl protejează de 
consecinţele greşelilor sale (precum în firme-monopol sau, deseori, în administraţia 
publică), el nu va mai învăţa din greşeli şi îşi va pierde capacitatea de a judeca corec¬ 
titudinea acţiunilor sale în ceea ce priveşte efectele pe care le are asupra celorlalţi. 
Alternativ, şi expunerea repetată la consecinţele problematice moral ale propriilor acţiuni 
poate duce la modificarea discernământului. în acest sens, unele profesiuni, precum 
medicina sau armata, îl expun pe individ în mod repetat la situaţii pe care o persoană 
obişnuită le-ar defini drept traumatice din punct de vedere moral (cum ar fi participarea 
la o acţiune care se soldează cu moartea unui om, fără să fie neapărat vorba despre vreun 
accident sau vreo eroare). în aceste condiţii, un profesionist medical sau militar cu 
experienţă îşi modifică radical sensibilitatea etică în raport cu restul societăţii. 

Există şi consecinţe mai puţin grave ale apartenenţei la o organizaţie asupra discernă¬ 
mântului etic. Atunci când activitatea din organizaţie îl pune pe individ în situaţii sociale 
noi, în contact cu persoane cu care anterior nu avusese contact, informaţiile sale despre 
lume se schimbă şi, posibil, grupul său de referinţă se schimbă. Legea de fier a oligarhiei, 
formulată de Robert Michels (în lucrarea sa despre partidele politice, publicată în 1911), 
se referă exact la procesul prin care liderii aleşi ai unei organizaţii devin tot mai 
asemănători cu liderii altor organizaţii concurente şi mai diferiţi de membrii de bază ai 
propriei organizaţii, pe măsură ce aceasta din urmă devine mai mare şi mai birocratizată 
(Vlăsceanu, 1993a). Transformarea se datorează faptului că activităţile cotidiene şi 
cercurile sociale ale tuturor liderilor organizaţiilor de o anumită importanţă socială sunt 
similare. Observaţia conform căreia „puterea corupe” se referă exact la acest fenomen de 
schimbare a propriei personalităţi sub influenţa contextului în care ne pune statutul 
ocupaţional. 

Există diferite mecanisme psihologice care pot fi invocate pentru a înţelege felul în 
care participarea la activităţile unei anumite organizaţii ne modifică personalitatea. De 
exemplu, datorită raţionalizării tindem să ne schimbăm credinţele şi atitudinile pentru a 
fi cât mai concordante cu acţiunile pe care le-am întreprins în situaţiile în care am putut 
să alegem (Doise et al., 1996). O anumită poziţie într-o organizaţie ne pune sistematic 
în situaţia de a face alegeri de anumit tip, în care suntem presaţi - dar nu complet 
constrânşi - să acţionăm într-o anumită direcţie. Tocmai această combinaţie de presiune 
şi de libertate este propice raţionalizării în sensul justificării e.d. favorizate de organizaţie. 
De exemplu, dacă o agenţie a statului are politica de a aloca beneficii sociale, dar este 
constrânsă de resursele financiare şi informaţionale în ceea ce priveşte cantitatea de 
sprijin pe care o poate oferi, este probabil ca treptat personalul care ia efectiv deciziile 
sau care este implicat în luarea acestora să ajungă la concluzia că solicitanţii respinşi nu 
merită, de fapt, să fie susţinuţi de către stat. Un profesor pus în situaţia de a tolera 
copiatul şi plagiatul din cauza lipsei mecanismelor organizaţionale de a le sancţiona 
poate ajunge la concluzia că nu este vorba despre abateri foarte grave - ş.a.m.d. 

Cercetări asupra atribuirii sociale constată faptul că explicăm diferit comporta¬ 
mentul persoanelor cu un statut social ridicat faţă de cele cu un statut social scăzut: pe 
primele le considerăm mai autonome şi mai puţin influenţabile decât pe cele din urmă 

(Doise et al., 1996). Apartenenţa la o organizaţie ne modifică poziţia socială şi astfel ne 
poate pune în situaţia de a explica altfel decât până acum comportamentul anumitor 
oameni. Ca studenţi, putem considera că, în general, colegii noştri sunt persoane 
autonome şi rezonabile; ca membri ai corpului didactic, vom ajunge mai frecvent la 
concluzia că studenţii sunt influenţabili şi nu au discernământ în urmărirea propriilor 
interese. Diferenţele de statut social între experţi şi membrii unei comunităţi defavorizate 
pot conduce la o atitudine similară de atribuire externă a comportamentului acestora, 
considerându-le alegerile ca pe un rezultat al unor influenţe externe mai degrabă decât 
o concluzie a propriei reflecţii şi deliberări. 


Vulnerabilităţi etice ale organizaţiilor publice şi private 

Putem clasifica organizaţiile în funcţie de tipul de actori responsabili de înfiinţarea lor, 
pe de o parte, şi de obiectivele pe care le urmăresc, pe de altă parte: 


Tabelul nr. 1 
Tipologia privat/public 



Actori privaţi 

Actori publici 

Pentru profit 

Firme private 

Firme de stat 

Non-profit (urmăresc alte obiec¬ 
tive : educaţie, justiţie etc.) 

Organizaţii non-profit 
private (cu scop social, 
caritabil etc.) 

Organizaţii non-profit 
publice (administraţie, şcoli, 
spitale publice etc.) 


Pe de o parte, organizaţiile întemeiate de actori publici se confruntă cu problema 
motivării membrilor lor în vederea urmăririi performanţei - în mai mare măsură decât 
cele întemeiate de actori privaţi. Antreprenorii economici sau caritabili privaţi sunt 
direct motivaţi pentru a obţine performanţă prin organizaţiile lor, deoarece le revine 
nemijlocit atât posibilitatea de a alege activitatea pe care să o desfăşoare, cât şi beneficiile 
acesteia - profitul sau satisfacţia şi renumele asociat unui proiect social. în cazul firmelor 
de stat, profitul revine legal bugetului de stat, şi nu celor efectiv implicaţi în întemeierea 
firmei; agenţiile publice au mai puţină libertate în a alege pe cine să asiste şi, în 
consecinţă, problemele cu care se confruntă sunt deseori prea complexe în raport cu 
resursele de care dispun, ducând la o motivaţie redusă a angajaţilor. 

Pe de altă parte, problema specifică organizaţiilor non-profit este cea a evaluării 
performanţei. Performanţa în obţinerea profitului este foarte uşor de monitorizat, dat 
fiind că profitul este vizibil, iar nivelul la care ar trebui să se situeze este la fel de uşor 
de aflat, în funcţie de performanţa sectorului economic respectiv. Dimpotrivă, perfor¬ 
manţa în atingerea unor obiective nefinanciare, precum educarea copiilor, însănătoşirea 
bolnavilor sau obţinerea egalităţii de şanse pentru persoanele defavorizate, este mai 
dificil de detectat. Chiar dacă putem măsura gradul în care aceste obiective au fost 
atinse, este mai greu de evaluat în ce măsură performanţa a fost satisfăcătoare sau nu. 
Cât de mult ar fi trebuit să se îmbunătăţească educaţia copiilor sau sănătatea persoanelor 
internate ? Nivelul posibil de ameliorare diferă în funcţie de nivelul anterior de educaţie 
sau sănătate al persoanelor, astfel încât este greu de decis un prag de performanţă 

satisfăcător. în lipsa unei modalităţi clare de evaluare a performanţei, motivaţia angajaţilor 
este mai greu de stimulat. 

în concluzie, riscul unei delăsări sau al unei indiferenţe care să afecteze performanţa 
este cel mai ridicat în cazul organizaţiilor publice non-profit, fiind cel mai redus în cazul 
organizaţiilor private pentru profit. Totuşi, după cum observă Albert O. Hirschman 
(1999), chiar şi firmele private pot deveni delăsătoare, mai ales dacă nu lucrează intr-un 
mediu competitiv. 

O altă diferenţă importantă între organizaţiile pentru profit şi cele non-profit se referă 
la potenţialul de conflict între obiectivele organizaţionale şi normele etice acceptate în 
mediul social. Acest potenţial este mai ridicat în cazul firmelor, unde maximizarea 
eficienţei financiare poate necesita tot felul de compromisuri sau opţiuni contrare eticii 
sociale dominante, precum abuzul bunurilor comune (poluarea, utilizarea nesustenabilă 
a resurselor naturale, presiunea către modificarea legilor statului pentru a favoriza 
propriile interese) sau tratamentul incorect al forţei de muncă (solicitarea angajaţilor de 
a lucra în condiţii periculoase, cu orar excesiv, cu remuneraţii insuficiente unei vieţi 
minimal decente). 


Eşecul etic normalizat 

Atât în cazul comportamentului individual, cât şi în cazul celui organizaţional, există 
categorii de eşec etic normalizat, adică abateri frecvente, considerate „normale”, de la 
normele care definesc corectitudinea. De exemplu, în societatea românească actuală 
multe tipuri de corupţie sunt considerate fireşti (la vamă, în cazul funcţionarilor publici), 
iar altele nici nu sunt considerate propriu-zis acte de corupţie, în ciuda conflictului 
evident de interese implicat (oferirea de bani medicului după completarea tratamentului 
sau plătirea de meditaţii profesorului cu care copilul învaţă la şcoală). De asemenea, 
anumite cazuri de discriminare sunt considerate cel puţin „parţial corecte” - de exemplu, 
refuzul angajării unui rom, a unei persoane vârstnice sau a unei femei gravide. Astfel de 
gesturi sunt frecvente şi considerate normale fie datorită faptului că au o justificare în 
organizarea socială a activităţii în care apar (medicii au salarii mici, femeile gravide nu 
muncesc eficient), fie deoarece par să nu producă daune (meditaţiile sunt atât în beneficiul 
profesorului, cât şi în cel al elevului meditat). 


Relativizarea profesională a eticii 

Deseori, oamenii au o înţelegere diferită a normelor morale pe care trebuie să le respecte 
la serviciu faţă de cele din viaţa extraocupaţională - din familie, din cercul de prieteni 
etc. Există trei tipuri distincte de concepţii morale: etica universalistă, etica zonală şi 
etica jocului. 

1. Etica universalistă 

în această concepţie, normele morale sunt universale şi se aplică la fel tuturor actorilor 
morali (inclusiv propriei persoane), în toate contextele sociale, fără excepţie. Statutul de 
actor moral nu poate fi redus la poziţia de mijloc pentru a atinge un scop al unui alt actor 
moral. Conform acestei concepţii, structurată de Immanuel Kant (în întemeierea meta¬ 
fizicii moravurilor, apud Miroiu şi Blebea-Nicolae, 2001, p. 24), deşi uneori ne folosim 
de persoane (prin relaţii contractuale diverse, de exemplu) pentru a ne atinge scopurile, 
acestea nu sunt niciodată numai mijloace, ci sunt şi un scop în sine. 

2. Etica zonală 

Ideea unor norme morale universale nu este o idee intuitivă, ea ţine de elaborarea filosofică 
a moralei ca sistem etic. Distincţia dintre cei care aparţin comunităţii noastre morale şi 
cei care se situează în afara ei (vezi excluziune morală) este foarte frecventă. Deseori, sim¬ 
ţim că obligaţiile noastre faţă de persoanele cunoscute sunt mai importante decât aceleaşi 
obligaţii faţă de persoane necunoscute. De asemenea, eşecul de a-i sprijini pe cei apropiaţi 
nouă va fi sancţionat mai probabil şi mai grav decât eşecul de a-i sprijini pe cei cu care 
nu avem o relaţie. Astfel, conform acestui tip de judecată, poate fi preferabilă nedreptăţirea 
unui client decât nedreptăţirea unui coleg; într-un sistem de apartheid, nedreptăţirea 
unei persoane albe este mult mai gravă decât nedreptăţirea unei persoane de culoare. 

Această diferenţiere provine din faptul că, în calitatea noastră de persoane private, 
suntem inseraţi în reţele de solidaritate şi reciprocitate, în care am acumulat numeroase 
datorii de recunoştinţă faţă de cei care ne-au ajutat. Aceste datorii pot intra în conflict cu 
obligaţiile pe care ni le asumăm, direct sau indirect, printr-un contract semnat cu 
parteneri din afara reţelelor noastre de sprijin. Odată intraţi într-o organizaţie, o persoană 
are obligaţii directe faţă de angajator, cu care a semnat un contract, dar şi obligaţii mai 
mult sau mai puţin specificate faţă de toţi cei cu care intră în contact în virtutea activităţii 
sale din organizaţie - colegi, clienţi, beneficiari, competitori etc. în special aceste relaţii 
necontractuale sunt vulnerabile în faţa competiţiei cu interesele persoanelor apropiate 
nouă - deoarece încălcarea (precaută şi ascunsă) a unor interese ale clienţilor sau ale 
comunităţii este mai greu detectată şi mai rar sancţionată decât încălcarea intereselor 
familiei sau ale angajatorului. 

3. Etica jocului 

Chiar dacă suntem dispuşi să acceptăm că toate persoanele merită acelaşi tratament, 
putem considera că regulile ce definesc acest tratament variază de la un context social la 
altul. De exemplu, jocul de poker are reguli care sfidează morala general acceptată: 
recompensează înşelăciunea, minciuna şi egoismul, nu transparenţa, sinceritatea şi 
cooperarea. Aceste reguli sunt importante, iar respectarea lor este vitală pentru desfăşu¬ 
rarea corectă a jocului; totuşi, în multe privinţe, ele contrazic simţul moral comun. 

Definiţia general acceptată a unui joc este : o activitate în care mai mulţi jucători (1) 
participă voluntar, (2) cunosc regulile de interacţiune şi (3) le acceptă. Din acest punct 

de vedere, majoritatea activităţilor sociale diferă de un joc dintr-un punct de vedere sau 
altul: fie participarea nu este voluntară, fie participanţii nu cunosc complet ceea ce noi 
considerăm a fi „regulile jocului”, fie le cunosc, dar nu le acceptă ca fiind corecte sau 
legitime. Totuşi, actorii morali pot alege să considere politica sau afacerile un „joc” cu 
reguli proprii (în general, apropiate de cele ale pokerului), ignorând astfel cu conştiinţa 
împăcată normele de comportament pe care le valorizează în familie şi între prieteni. 

De exemplu, Isak Applbaum (1999) a observat că oamenii care consideră că politica 
este un joc cu reguli proprii tind să facă o confuzie între două tipuri de argumente. 
Primele propoziţii, pe care le vom denumi „argumente plauzibile”, pot fi adevărate sau 
false; totuşi, chiar atunci când sunt adevărate, ele nu reprezintă o justificare etică a 
înşelăciunii şi a calomniei în politică. Celelalte afirmaţii, pe care le vom numi „argumente 
extraordinare”, justifică înşelăciunea şi calomnia prin faptul disputabil că ele sunt 
„regulile jocului” acceptate unanim de participanţii la „jocul politic”. Din câte putem 
observa, afirmaţiile empirice invocate de argumentele extraordinare sunt în general false. 
De aceea, în practica argumentării, morale, actorii sociali se folosesc de forţa de 
convingere a argumentelor extraordinare înlocuindu-le însă baza factuală, subtil, cu cea 
a argumentelor plauzibile. Aceasta poate fi o strategie oratorică eficientă, dar nu este o 
strategie corectă de justificare. 


Tabelul nr. 2 

Perechi de afirmaţii referitoare la moralitate în politică 


Argumente plauzibile 
(nu justifică etic calomnia şi înşelăciunea, 
chiar dacă faptele invocate sunt adevărate) 

Argumente extraordinare 
(justifică etic calomnia şi înşelăciunea, atunci 
când faptele invocate sunt adevărate) 

„Aşteptări” 
(judecată em¬ 
pirică) 

Oponenţii politici se aşteaptă 
să fie calomniaţi, şi votanţii 
se aşteaptă să fie înşelaţi 

„Consimţământ 
(judecată empirică) 

Oponenţii politici consimt 
să fie calomniaţi, iar 
votanţii consimt să fie 
înşelaţi 

„Beneficiu 

net” 

(judecată em¬ 
pirică) 

Calomnia şi înşelăciunea 
politică produc mai multe 
beneficii decât costuri 

„Superioritate 

Pareto” (judecată 
empirică) 

Calomnia şi înşelăciunea 
politică îmbunătăţesc 
situaţia unora şi nu agra¬ 
vează situaţia nimănui 

„Nici o dife¬ 
renţă” 

(judecată 

contrafactuală) 

Dacă eu nu îmi calomniez 
adversarii şi nu înşel ale¬ 
gătorii, atunci altcineva o va 
face 

„Efect pervers” 
(judecată contrafac¬ 
tuală) 

Dacă eu nu-mi calomniez 
adversarii şi nu-mi înşel 
alegătorii, atunci altcineva 
şi mai vicios decât mine o 
va face 

„Obligativitate 
de rol” 
(judecată 
empirică) 

Rolul de strateg de campa¬ 
nie electorală include înşelă¬ 
ciunea prin orice mijloace 
legale 

Obligativitate 

morală” 

(judecată normativă) 

Moralitatea impune ca 
strategii de campanie elec¬ 
torală să urmeze regulile 
rolului de strateg electoral 

„Altruism” 

(judecată 

normativă) 

Un strateg profesionist aflat 
în slujba unui candidat 
trebuie să-şi ignore propriul 
interes 

„ Impersonalitate ” 
(judecată normativă) 

Un strateg profesionist 
aflat în slujba unui candi¬ 
dat trebuie să-şi ignore 
propriile judecăţi morale 


Sursă : Applbaum, 1999, p. 4. 

Chiar în condiţiile în care viaţa politică sau mediul de afaceri nu pot fi considerate un 
joc, rămâne deschisă întrebarea „care este legătura dintre cerinţele morale ale vieţii de 
zi cu zi şi cerinţele morale ale vieţii membrilor unei organizaţii ? Este, de exemplu, 
posibil ca cele două seturi de cerinţe să coincidă sau cel de-al doilea să derive din 
primul; este de asemenea posibil ca ele să aibă surse comune, dar formulări diferite din 
cauza diferenţelor de context ale acţiunii umane pe care le presupun; totodată, este 
posibil ca ele să nu aibă nici măcar surse comune. O diferenţiere între moralitatea vieţii 
private şi moralitatea vieţii publice este deseori acceptată implicit şi intuitiv. S. Hampshire 
(1978) observă că, deşi multe dintre judecăţile noastre morale sunt esenţialmente 
implicite, bazate pe evaluări imposibil de transpus integral în cuvinte, în cazul persoanelor 
publice este esenţial să-şi poată explicita, cel puţin postfactual, deciziile şi raţionamentele 
morale. Deciziile publice trebuie să fie argumentate explicit, pentru a face dovada că 
reprezintă interesele categoriilor sociale pe care trebuie să le reprezinte democratic şi că 
respectă litera şi spiritul legilor. 

în textul său clasic Ruthlessness in Public Life (într-o traducere aproximativă: „Lipsa 
de scrupule în viaţa publică”), Thomas Nagel (1978) observă că, intuitiv, rolurile profe¬ 
sionale par să-i izoleze pe ocupanţii lor de responsabilitatea morală personală pentru 
deciziile pe care le iau, dat fiind că nu sunt în nume propriu, ci în numele instituţiei. 
Această protecţie este condiţionată de cerinţa impersonalităţii în exercitarea funcţiei - 
impersonalitate înţeleasă atât ca detaşare de propriile interese, cât şi ca echitate şi 
adoptare a punctului de vedere instituţional în tratarea celorlalte persoane. Nagel observă 
şi o altă intuiţie morală comună, şi anume faptul că, spre deosebire de indivizi, instituţiile 
par să fie în mai mare măsură ghidate de o etică a consecinţelor şi în mai mică măsură 
de o etică a principiilor. Cu alte cuvinte, intuiţia comună constă în faptul că, în cazul 
instituţiilor, putem invoca argumentul „scopul scuză mijloacele” mai des decât în cazul 
indivizilor - fără să fie însă vorba despre o prioritate absolută a scopurilor în faţa 
mijloacelor. Aceste intuiţii morale referitoare la diferenţierea dintre etica publică şi etica 
privată nu sunt neapărat adevărate, dar ele trebuie avute în vedere într-o discuţie 
referitoare la justificarea morală a unei decizii profesionale. 


Concluzii 

Organizaţiile sunt actori indispensabili ai dezvoltării în societatea contemporană. Ele 
mobilizează resurse multiple şi focalizează exercitarea acestora pentru atingerea eficientă 
a unor scopuri. Monitorizarea socială a corectitudinii deciziilor luate de organizaţii este 
esenţială pentru a evita abuzul puterii dezvoltate de acestea. Această monitorizare poate 
fi exercitată de actori externi unei anumite organizaţii - precum mass-media, autorităţi 
ale statului, competitori etc., dar şi de actori interni organizaţiei, şi anume de membrii 
săi. Aceştia au acces privilegiat la informaţii cu privire la procedurile de decizie ale 
organizaţiei şi pot evalua corectitudinea acestora pe baza mai multor informaţii decât 
actorii externi. Desigur, exprimarea unei judecăţi critice cu privire la acţiunile propriei 
organizaţii nu este o acţiune simplă sau lipsită de costuri profesionale şi personale - ea 
este însă o consecinţă inevitabilă a exercitării corecte a discernământului nostru moral. 


Cosima RUGHINIŞ 

Evaluare 


în definiţia cea mai simplă, a evalua un program sau un proiect înseamnă a analiza modul 
de desfăşurare, rezultatele şi/sau impactul acestuia în lumina obiectivelor şi având în 
vedere procesul de luare a deciziilor strategice. Prin urmare, evaluarea ( e .) este un 
mijloc de identificare a lecţiilor învăţate din acţiunile întreprinse în trecut şi în prezent, 
în vederea găsirii deciziilor care să îmbunătăţească implementarea şi managementul 
activităţilor din viitor. 

începând cu anii ’60, odată cu apariţia programelor sociale ca instrument al politicilor 
sociale, au fost dezvoltate o multitudine de tipuri diferite de e. 

Din punctul de vedere al momentului realizării, există trei tipuri de e. : 

1. E. ex ante, realizată înainte de implementarea programului/proiectului, în scopul de 
a obţine o prognoză cu privire la modul în care un program va funcţiona şi va produce 
efectele dorite. Acest tip de e. poate fi realizată pe baza unui studiu de fezabilitate sau 
a unei diagnoze iniţiale. 

2. E. continuă, realizată de-a lungul perioadei de viaţă a proiectului sau programului. 
Pe de o parte, e. poate avea în vedere dinamica internă a procesului de implementare 
a programului/proiectului şi rezultatele iniţiale ale acestuia (atingerea obiectivelor 
strategice, a ţintelor specifice sau a priorităţilor stabilite în cadrul procesului de 
planificare strategică). Pe de altă parte, e. se poate concentra pe modul specific de 
implementare şi pe efectele acestuia (de exemplu, pe implementarea principiilor 
precum parteneriatul, integrarea, participarea sau distribuirea efectelor în teritoriu). 
Acest tip de e. este în principal bazat pe datele culese prin monitorizare şi este vital 
pentru corecţia şi revizuirea în timp real a planului de acţiune şi a activităţilor. 

3. E. ex post, realizată după finalizarea implementării, în scopul de a furniza informaţii 
despre eficacitatea sau eficienţa unui program/proiect care a fost deja implementat, 
în fapt, e. ex post se poate realiza în faza finală de implementare a programului/ 
proiectului (de exemplu, în ultimele şase luni), atunci când rezultatele acestuia con¬ 
stituie un input pentru procesul de planificare a unui alt program/proiect. Sau e. 
ex post se poate realiza la finalul implementării, când poate cuprinde toate compo¬ 
nentele programului/proiectului (procesul, relevanţa, coerenţa, eficienţa, eficacitatea, 
valoarea adăugată etc.). La modul ideal, e. ex post ar trebui realizată la câteva luni 
sau chiar ani după finalizarea implementării, ceea ce este însă rareori posibil. E. ex 
post este crucială, căci estimează impactul programului/proiectului, atât structural, 
cât şi de-a lungul timpului (de exemplu, rezistenţa/adaptarea la noile fenomene, 
sustenabilitatea intervenţiei), asupra situaţiei problematice iniţiale. 

în funcţie de conţinut, există două tipuri principale de e. E. de proces (numită şi 
formativă) este centrată în principal pe modul de implementare şi de administrare a 
programului/proiectului, are ca scop creşterea calităţii, îmbunătăţirea programului studiat 
şi este în general asociată cu metode calitative de culegere şi analiză a datelor. E. de 
impact (numită şi sumativă) urmăreşte în principal consecinţele (pozitive/negative, 
intenţionate/neintenţionate, volatile/durabile) ale unui program/proiect, are ca scop 
examinarea rezultatelor sau impactului programului şi, cel mai frecvent, utilizează metode 
cantitative de culegere şi de analiză a datelor. 

Tabelul nr. 1 
Tipuri de evaluare 


Momentul 

realizării 


Obiectivele 

evaluării 


Părţile 

interesate 


Evaluarea 
ex ante 
(preli¬ 
minară) 


Evaluare 
la finalul 
fazei 
iniţiale 


Evaluare formativă 
(de proces ) 

înainte de începere şi/sau de- 
a lungul perioadei de viaţă a 
programului/ proiectului. 


Centrată pe îmbunătăţirea de- 
signului şi implementării pro¬ 
gramului/ proiectului. 


Adresată în principal mana¬ 
gementului programului/ pro¬ 
iectului. 


Evaluarea ex post, inclusiv analiza 
impactului 


Evaluare sumativă 
(de rezultate/impact) 

La finalul perioadei de implementare 
şi/sau după încheierea acesteia. 


Centrată pe responsabilităţile faţă de 
beneficiari şi finanţatori, pe identifi¬ 
carea lecţiilor învăţate şi aplicabili¬ 
tăţii acestora pentru implementarea şi 
managementul unor intervenţii în vii¬ 
tor, precum şi pe optimizarea utili¬ 
zării resurselor bugetare. 


Adresată în principal părţilor intere¬ 
sate care nu au fost direct implicate 
în managementul intervenţiei. 


Sursă: DFID, 2005a, p. 13. 


E. de impact are adesea în vedere şi efectele de multiplicare de la nivelul părţilor 
interesate : contribuţia acestora la demararea proiectului (idei, negocieri etc.), mobili¬ 
zarea resurselor (financiare, materiale, umane etc.), efecte ale proiectului în afara 
obiectivelor (schimbarea politicii unor instituţii, lansarea unor noi iniţiative, stabilirea 
unor noi reţele de cooperare interinstituţională etc.), dar şi eventualele obstacole induse 
de accesul asimetric al partenerilor la informaţie sau dinamica defectuoasă între parteneri 
(vezi analiza de impact). 

E. centrate pe efectele programului se diferenţiază în funcţie de răspunsul metodo¬ 
logic pe care îl dau la întrebarea: „Ce trebuie să înţelegem despre modul în care func¬ 
ţionează programele pentru a şti ce realizează ele ? ”. E. structurală este centrată pe 
programe reale şi urmăreşte înţelegerea proceselor sociale, cu scopul de a putea emite o 
prognoză asupra modului în care, intr-un context dat, programul va influenţa ţinta sa. E. 
formei reduse (reduced-form evaluation) tratează programul ca pe o „cutie neagră” şi, 
prin metode experimentale, urmăreşte doar diferenţa dintre starea de dinainte şi cea de 
după implementarea programului. 

Din punctul de vedere al scopului, e. poate fi statică, deoarece compară un set dat de 
opţiuni de program, ţinta e. fiind programul/proiectul evaluat, sau dinamică, întrucât are 
ca finalitate îmbunătăţirea deciziilor în legătură cu programe noi, ce urmează a fi 
dezvoltate, ţinta e. fiind noile programe, încă neimplementate. 

Un alt factor de diferenţiere este evaluatorul sau evaluatorii. Din acest punct de vedere, 
e. poate fi externă sau internă, participativă sau non-participativă. E. externă este 
realizată de unul sau mai mulţi experţi din afara echipei programului/proiectului, în timp 
ce e. internă este realizată de structurile instituţionale responsabile de implementare. 
Deşi e. externă este de regulă considerată „neutră” prin comparaţie cu e. internă, ambele 
tipuri de e. sunt supuse riscului de pseudoevaluare sau abuz evaluativ. Spre exemplu, 
Stufflebeam şi Webster (1981) aduc în discuţie două tipuri de pseudoevaluare, şi anume 
evaluările „controlate politic”, care sunt iniţiate de clienţi ce vor să-şi apere sau să-şi 
menţină sfera de influenţă, şi cele „inspirate din relaţii publice”, elaborate de agenţiile 
sau departamentele de relaţii publice, cu scopul de a construi o imagine pozitivă a 
programului. încă din 1967, Suchman a identificat o serie de forme de abuz evaluativ 
care sunt comune evaluatorilor externi şi interni, cum sunt: „spălarea ochilor” - limitarea 
atenţiei la aspectele favorabile ale programului; „spălarea totală” - evitarea oricărei e. 
obiective ; „submarină” - e. are scopul de a elimina un program; „poza” - adoptarea 
unei posturi aparent ştiinţifice şi obiective, dar lipsite de orice substanţă; „amânarea” - 
întârzierea acţiunii sub pretextul aşteptării unei e ., de care însă nu este nevoie; „sub¬ 
stituţia” - acoperirea eşecului unei activităţi esenţiale unui program, prin devierea 
atenţiei către aspecte mai puţin relevante, dar mai uşor de justificat. 

Pe de altă parte, e. poate fi participativă sau non-participativă. în e. non-partici¬ 
pativă, beneficiarii nu participă la e., spre deosebire de evaluările participative (vezi 
evaluare participativă), în cadrul cărora beneficiarii intervenţiei sunt în acelaşi timp şi 
evaluatorii ei. E. participativă se concentrează mai mult pe proces şi pe efecte indirecte 
şi este mai importantă în cazul intervenţiilor comunitare, având în vedere că acestea 
vizează de cele mai multe ori participarea membrilor comunităţii. Manualele recente de 
monitorizare şi e. ale organizaţiilor internaţionale (BM, DFID, ILO, PNUD, UNICEF, 
USAID etc.) atrag atenţia asupra multiplelor beneficii ale implicării beneficiarilor (ca şi 
asupra altor părţi interesate) în elaborarea şi implementarea programelor sociale, şi nu 
doar în e. acestora. 

Din punctul de vedere al datelor colectate şi analizate, precum şi al metodelor 
utilizate, e. are drept ţintă echilibrul greu de realizat între cantitativ şi calitativ. E., deşi 
este o practică relativ nouă, şi-a dezvoltat un set de metode şi tehnici specifice, 
împrumutate şi adaptate din ştiinţele sociale şi din economie. A fost preluată o gamă 
largă de metode (vezi metode calitative utilizate în evaluare şi metode de prognoză: 
Delphi), atât cantitative (experimentale, cvasiexperimentale sau neexperimentale), cât şi 
calitative (consultarea părţilor interesate, interviul, studiul de caz, studiu comunitar, 
analiza Delphi, panelul de experţi), precum şi metode economice, cum sunt analiza 
minimizării costurilor, analiza cost-eficacitate, cost-beneficiu sau cost-utilitate. Metodele 
de e. sunt complementare şi se nu află în relaţie de opoziţie. Nici una dintre metodele 
discutate anterior nu are un grad de acurateţe aflat deasupra oricărei îndoieli şi nici nu 
este unanim acceptată de teoreticienii şi practicienii e. 

Metoda este aleasă în funcţie de obiectivele e., dar şi de specificul intervenţiei sociale 
evaluate. Astfel, într-un fel vom evalua un program ce are ca obiectiv principal reducerea 
şomajului şi în alt fel vom evalua un program de susţinere a persoanelor ce trăiesc în 
sărăcie extremă, şi iarăşi în alt fel vom evalua un program de intervenţie comunitară. Nu 
numai că obiectivele acestor programe sunt foarte diferite, dar şi mecanismele şi 
grupurile-ţintă sunt diferite. Tipul şi metodele de e. vor fi selectate în funcţie de ceea ce 
se consideră a fi important pentru program. 



EVALUARE 


216 


în realitate, e. unei intervenţii sociale utilizează o combinaţie specifică de metode 
alese în funcţie de o serie de factori, dintre care cei mai importanţi sunt: 1. tipul de 
intervenţie care este evaluată ; şi 2. resursele financiare şi de timp disponibile. O posibilă 
soluţie este triangulaţia (triangulation) , definită ca metodă de stabilire a gradului de 
acurateţe a informaţiilor în studiul unui fenomen sau construct, care constă în combinarea 
de trei sau mai multe surse independente de date, evaluatori, teorii sau metode, pentru 
a verifica dacă duc la aceleaşi concluzii. Aşa cum arată Măţăuan (2002), sunt cunoscute 
patru tipuri de triangulaţie: a) triangulaţia surselor de date, în scopul îmbunătăţirii 
fiabilităţii şi validităţii rezultatelor; b) triangulaţia evaluatorilor, mai multe puncte de 
vedere asupra aceleiaşi probleme ; c) triangulaţia teoriilor, mai multe abordări cu privire 
la aceeaşi problemă; d) triangulaţia metodologică, în scopul minimizării efectelor 
metodelor singulare. Triangulaţia totuşi trebuie folosită cu precauţie, căci se poate 
transforma într-o simplă alăturare a unor surse de date sau puncte de vedere, care nu 
garantează prin ea însăşi îmbunătăţirea calităţii datelor, în schimb necesită resurse 
financiare considerabile. în plus, nu orice e. are nevoie de triangulaţie. 

E. nu este doar un instrument de cunoaştere, ci trebuie înţeleasă ca instrument 
managerial şi de decizie, care furnizează feedback informaţional în mod sistematic. E. 
reprezintă o estimare a eficienţei globale a unei intervenţii, arată în ce măsură aceasta a 
soluţionat problema sau a produs schimbarea urmărită. La nivelul unei instituţii (şi nu 
doar al unui program/proiect), e. constituie un instrument important de analiză a ariei de 
responsabilitate (vezi arie de responsabilitate) asumat formal şi practic, ce pune în 
evidenţă măsura în care instituţia respectivă se achită de responsabilităţi. E. impune deci 
identificarea factorilor responsabili de succes, respectiv de eşec. De aceea, este un 
instrument managerial esenţial pentru a evita risipa pe căi probate a fi ineficiente şi a 
orienta alocarea resurselor pe căi care duc la succes. 

Aşa cum am arătat mai sus, managerul are la dispoziţie o gamă largă de opţiuni posibile. 
E. se poate face în fiecare etapă a ciclului de viaţă al programului, dar şi ca etapă distinctă 
după încheierea lui. Poate fi lăcută atât de evaluatori interni, cât şi de evaluatori externi. 
Poate urmări elementele interne ale programului (structurile instituţionale, actorii impli¬ 
caţi, practicile, activităţile, resursele, principiile strategice, dinamica internă etc.), dar şi 
elementele externe precum relevanţa programului în raport cu problema socială adresată, 
influenţele mediului în care operează programul sau impactul asupra societăţii. 

înainte de a demara o e., managementul trebuie să stabilească un scop şi obiective 
clare pentru aceasta, pornind de la diagnoza problemei sociale adresate, strategia şi 
planul de acţiune stabilite în cadrul procesului de planificare strategică. Astfel, e. poate 
avea (pentru o sinteză, vezi Măţăuan, 1999): 1. scop strategic, de generare de informaţii 
pentru luarea de decizii privind o intervenţie în derulare (de exemplu, continuarea, 
modificarea sau stoparea acesteia), identificarea de noi programe sau privind alegerea 
între mai multe alternative de intervenţie ; 2. scop praxiologic-formativ, de îmbunătăţire 
a practicilor în interiorul programului privind managementul, funcţionarea echipei sau 
modul de furnizare a serviciilor către beneficiari. însă e. poate avea şi un al treilea scop, 
demonstrativ, de a demonstra anumite aspecte legate de program şi de a genera percepţii 
dezirabile asupra programului la nivelul diferitelor părţi interesate (comunităţi, instituţii, 
organizaţii, grupuri sociale, persoane) sau un scop formal-birocratic, de a consolida sau 
perpetua anumite structuri birocratice, Iară nici un rol în luarea vreunei decizii legate 
direct de program sau de politica în domeniul respectiv. Tocmai pentru că majoritatea 
programelor/proiectelor presupun participarea mai multor părţi cu interese divergente 


217 


EVALUARE 


sau chiar conflictuale, bunele practici demonstrează importanţa parteneriatului în stabi¬ 
lirea scopului şi obiectivelor e. 

în al doilea rând, managementul trebuie să determine nevoia de informaţie la nivelul 
fiecărei componente a programului/proiectului şi în funcţie de aceasta e. se va concentra 
pe unul sau mai multe dintre criteriile clasice precum coerenţa, eficienţa, eficacitatea, 
viabilitatea, relevanţa, durabilitatea, sustenabilitatea, accesibilitatea, acoperirea etc. E. va 
fi proiectată în funcţie de criteriul sau combinaţia specifică de criterii pentru care se 
optează, căci e. viabilităţii utilizează surse de informaţie, metode şi indicatori diferiţi de 
e. relevanţei, spre exemplu. 

în al treilea rând, e. este proiectată în funcţie de momentul la care trebuie realizată, 
resursele disponibile şi instituţia/organizaţia care o comandă. Spre exemplu, e. continuă 
care vizează procesul de implementare este organizată diferit faţă de o evaluare finală 
concentrată pe măsurarea rezultatelor/efectelor. Instituţia/organizaţia care comandă e. (şi, 
de obicei, o finanţează) joacă un rol decisiv în stabilirea tipului de e. ce urmează a fi 
realizată, precum şi în definirea scopului şi obiectivelor acesteia. 

E. trebuie planificată încă de la începutul programului/proiectului. în concordanţă cu 
obiectivele e. şi în funcţie de tipul şi criteriile de e. pentru care se optează, sunt stabiliţi 
indicatorii de performanţă (de preferat, în parteneriat). Indicatorii folosiţi pentru a 
măsura progresul treptat şi succesul global al unui program/proiect, fie calitativi, fie can¬ 
titativi ar trebui să fie : 1. SMART - specifici, măsurabili, realişti, relevanţi şi programaţi 
în timp ; 2. valizi - să măsoare ceea ce s-a stabilit că trebuie măsurat; 3. fideli - să ducă 
la concluzii similare atunci când sunt utilizaţi de către persoane diferite; 4. senzitivi - 
să măsoare schimbările importante ale situaţiei măsurate; 5. senzitivi la aspecte de gen - 
să fie dezagregaţi pe sexe; 6. cost-eficienţi - informaţia obţinută să merite costurile 
financiare şi de timp ale procesului de culegere; 7. actuali - să fie cât mai simplu de 
cules şi analizat suficient de repede ; 8. adecvaţi capabilităţilor şi resurselor comunităţii/ 
instituţiei; 9. să folosească seturi de date sau indicatori existenţi pe plan local. Aranja¬ 
mentele instituţionale dedicate e. trebuie stabilite de la începutul programului/proiec¬ 
tului, în funcţie de oamenii, procesele, evenimentele, şi tipurile de instrumente de e. 
necesare pentru măsurarea progresului, atât la nivel global, cât şi la nivelul fiecărei 
componente. în plus, încă de la elaborarea unui program/proiect sunt prevăzute modul şi 
procedurile prin care rezultatele e. sunt încorporate în procesul de luare a deciziilor în 
vederea revizuirii activităţilor din viitor. în acelaşi timp, sunt prevăzute mecanisme de 
verificare şi validare, cu rol de minimizare a riscurilor de manipulare a rezultatelor e. 

E. trebuie înţeleasă ca parte integrată a ciclului oricărui program sau proiect, fiind 
organic legată de toate celelalte faze ale unui astfel de ciclu, şi anume identificarea 
problemei, diagnoza problemei, elaborarea obiectivelor de dezvoltare, a strategiei, a 
planului de acţiune şi implementarea. Modul în care este identificată şi definită problema 
orientează întreaga intervenţie şi, implicit, e. acesteia. Spre exemplu, dacă un proiect ar 
viza salvarea clădirilor înregistrate ca monumente istorice, e. s-ar concentra pe modul şi 
măsura în care acţiunile întreprinse au atins acest obiectiv. în acelaşi timp însă, e. ar 
putea scoate din timp la lumină efectele sociale ale acţiunii, problema chiriaşilor săraci 
din aceste clădiri, care ar determina revizuirea în concordanţă a strategiei şi a planului 
de acţiune. Diagnoza problemei reprezintă punctul de referinţă prin comparaţie cu care 
e. stabileşte impactul intervenţiei. E. produce informaţii suplimentare, culese în perioada 
de implementare a proiectului, care ar putea duce la revizuirea diagnozei iniţiale sau 
chiar la refacerea acesteia. Relaţia dintre e. şi procesul de planificare strategică este de 

asemenea foarte puternică. Pe de o parte, tot ceea ce a fost planificat (obiective strategice, 
activităţi, durată, termene-limită, buget, metode) poate fi supus e. pe de altă parte, e. (iniţială, 
continuă şi finală) poate modifica prin concluziile sale oricare dintre aspectele planificate. 
Teoretic, între e. şi planificare există o relaţie operaţională conform căreia o e. trebuie 
realizată înainte de orice nou pas al procesului de planificare. în fine, e. procesului de 
implementare este vitală pentru a asigura informaţiile necesare luării rapide sau urgente 
a deciziilor impuse de schimbările de la nivelul contextului, de diverse obstacole sau 
evenimente/factori neprevăzuţi, cu consecinţe la nivelul structurilor relevante. 

Orice e. provoacă o serie de oportunităţi ce trebuie exploatate, dar şi riscuri ce 
trebuie evitate. Conform manualului BIM pentru promovarea incluziunii sociale, princi¬ 
palele oportunităţi asociate e. sunt puse în principal în relaţie cu procesul de învăţare 
instituţională şi se referă la: 

- reflecţie continuă asupra deciziilor şi acţiunilor din trecut; 

- evitarea repetării greşelilor şi risipirii resurselor; 

- integrarea cunoaşterii cumulate în diverse domenii şi sectoare de acţiune; 

- îmbunătăţirea deciziilor; 

- identificarea efectelor intenţionate şi neintenţionate, pozitive şi negative de la nivelul 
diferitelor părţi interesate, durabilitatea în timp şi distribuirea lor teritorială; 

- prevenirea unor distorsiuni sau deraieri majore de la obiectivele stabilite; 

- favorizarea proceselor de inovare; 

- crearea unor spaţii de comunicare şi negociere între părţile interesate; 

- creşterea transferabilităţii bunelor practici şi a vizibilităţii instituţiilor. 

Riscurile asociate e. includ: 

- utilizarea ca mijloc de control a oamenilor şi activităţilor acestora, mai ales a 
grupurilor defavorizate sau social excluse ; 

- pseudoevaluare sau forme de abuz evaluative; 

- transformarea e. într-un exerciţiu administrativ sau contabil „pe hârtie”, cu rol de 
justificare a modului în care au fost cheltuite fondurile; 

- aplicarea mecanică a e. , fără a lua în considerare contextul general şi cel local ; 

- alocarea defectuoasă de resurse şi timp necesare realizării e. 

E. măsoară rezultatele programelor, proiectelor sau politicilor. Dar e. reprezintă o 
intervenţie care produce, la rândul ei, şi rezultate neaşteptate. Prin acumularea de 
informaţii de-a lungul timpului, e. produce schimbări incrementale la nivelul instituţiilor 
şi, mai larg, al societăţii. Analizele de e. duc la dezvoltarea bazei de cunoştinţe a diferi¬ 
telor discipline asociate dezvoltării sociale, prin adăugarea de noi informaţii, idei, 
abordări, perspective şi tehnici. E. favorizează diseminarea bunelor practici şi duce la 
îmbunătăţirea procesului de luare a deciziilor atât la nivelul programelor particulare, cât 
şi la nivelul politicilor de dezvoltare. La nivelul programului, e. este un instrument de 
îmbunătăţire a comunicării şi realizării înţelegerii între părţile interesate, precum şi de 
îmbunătăţire a performanţelor echipei de program. La nivel general, e. duce la întărirea 
în timp a simţului de răspundere faţă de societate al instituţiilor chemate să decidă asupra 
şi să implementeze programe sociale. 

Manuela Sofia STĂNCULESCU 

Evaluare centrată pe utilizatori 


în ciuda evoluţiilor din domeniul evaluării şi al dezvoltării diferitelor metode de evaluare, 
utilizarea limitată a rezultatelor evaluărilor este considerată a fi „călcâiul lui Ahile” al 
evaluării. Oricât de bine ar fi realizată o evaluare, din punctul de vedere al respectării 
cerinţelor de robusteţe metodologică, riscul ca ea să nu folosească nimănui ridică semne 
de întrebare asupra înseşi „calităţii” evaluării. Procesul evaluativ presupune costuri 
uneori semnificative iar utilizarea evaluării poate fi considerată un criteriu important de 
apreciere a acesteia. 

Perspectiva evaluării centrate pe utilizatori ( e.c.u.) a fost dezvoltată plecând exact 
de la această problemă a evaluării şi este concepută în vederea creşterii gradului de 
utilizare a evaluării de către potenţialii utilizatori. în această concepţie se pleacă de la 
premisa că evaluarea trebuie să fie „centrată” în funcţie de nevoile decidenţilor: „E.c.u. 
este un proces colectiv de luare a deciziilor în colaborare cu un grup identificat de 
utilizatori” (Patton, 2002, p. 20). 

Realizarea unei evaluări îndeplineşte în mod direct sau indirect anumite funcţii (vezi 
evaluare ). Adesea, evaluările sunt folosite pentru a justifica (ante- sau post-) anumite 
decizii ori politici în faţa opiniei publice, a finanţatorilor sau a unui for ierarhic superior. 
Atunci când vorbim despre e.c.u. , vorbim despre o evaluare realizată cu scopul explicit 
de a servi ca suport în procesul de luare a deciziilor privind soarta unui proiect de 
dezvoltare, chiar dacă aceasta îndeplineşte şi alte funcţii colaterale (de învăţare, de 
împuternicire a participanţilor etc.). 

Pentru că în această perspectivă „utilizarea” evaluării se referă în special la procesul 
de luare a deciziei, vom încerca să clarificăm sensul în care termenii „decident” şi 
„utilizator” sunt folosiţi în această perspectivă. 

Decidenţii sunt acele persoane care au puterea de a decide soarta unui program de 
dezvoltare: durata, populaţia-ţintă, condiţiile de implementare, bugetul. De regulă, 
aceste decizii sunt rezultatul unui proces de negociere între instituţia finanţatoare şi 
organismul de implentare al programului. Desigur că beneficiarii, opinia publică sau 
specialişti ai domeniului vizat pot face presiuni sau contesta anumite decizii, în cazul în 
care aceste decizii sunt cunoscute, însă ei nu fac parte din structura de decizie sau din 
personalul permanent al proiectului. Gestionarii programului pot considera că bene¬ 
ficiarii, de exemplu, nu cunosc suficient de bine programul pentru a fi implicaţi în 
formularea sugestiilor unei evaluări. în acest caz, rolul evaluatorului este acela de a 
aminti celor care au puterea de decizie că pentru a obţine răspunsuri pertinente la între¬ 
bările lor consultarea beneficiarilor este necesară şi utilă. 

în aceste condiţii, utilizatori potenţiali ai unei evaluări pot fi consideraţi toţi cei care, 
folosind rezultatele evaluării, pot influenţa în mod direct sau indirect luarea unei deciziei 
privind condiţiile de continuare ale unui program. 

în principiu, orice evaluare are cel puţin un utilizator potenţial: instituţia care a 
comandat evaluarea. în unele cazuri însă, evaluarea este realizată ca un simplu exerciţiu 
administrativ. Termenul „evaluare centrată pe utilizare” problematizează atitudinea 
potenţialilor utilizatori faţă de rezultatele evaluării. în practică, cu cât numărul actorilor 
implicaţi în evaluare este mai mare, cu atât potenţialii utilizatori sunt mai numeroşi. 

Utilizarea este diferită de raportare şi diseminarea rezultatelor evaluării. Acestea pot 
facilita utilizarea rezultatelor, dar nu trebuie confundate cu utilizarea concretă a evaluării 
în luarea deciziei pentru îmbunătăţirea programelor. 

Prin utilizarea acestui tip de evaluare, este mai probabil ca beneficiarii să utilizeze 
rezultatele evaluării pentru că înţeleg şi se simt responsabili de desfăşurarea şi rezultatele 
evaluării, ţinând cont că au participat în mod direct la realizarea acesteia. Prin implicarea 
lor activă, evaluatorul pregăteşte beneficiarii pentru folosirea rezultatelor şi conduce la 
creşterea intenţiei de a utiliza în mod real evaluarea. Implicarea celor interesaţi în 
evaluare ajută la înţelegerea, acceptarea şi utilizarea rezultatelor. 

în această perspectivă, întrebările care devin relevante pentru evaluare sunt : 

• Cum şi de ce sunt iniţiate evaluările ? 

• Cum este realizat procesul de evaluare (din punctul de vedere al stabilirii scopului 
evaluării şi al termenilor de referinţă) ? 

• Cum sunt folosite rezultatele acestui proces ? 


Desfăşurarea unei evaluări centrate pe utilizatori 

în ciuda unei producţii abundente de studii şi manuale care propun proceduri mai mult 
sau mai puţin standardizate, nu există practic o metodă univocă de realizare a evaluărilor, 
în funcţie de anumite criterii, o evaluare poate adopta strategii diferite. în primul rând 
însă, pentru a fi pertinentă, o evaluare trebuie să răspundă la o întrebare precisă. Eva¬ 
luarea nu poate fi concepută ca o analiză exhaustivă, care vrea să spună totul despre un 
program. 

în general, se consideră că orice program se pretează a fi evaluat şi că aproape oricine 
poate realiza o evaluare, „profesia” de evaluator fiind exercitată de către persoane care 
nu au urmat în mod necesar o pregătire specifică. 

Evaluatorul pus în faţa cererii de a „evalua un program” trebuie să problematizeze de 
la bun început dacă este nevoie de realizarea unei evaluări şi dacă aceasta este posibilă. 
Cu alte cuvinte, trebuie analizată „evaluabilitatea” programului. Ea se referă la judecata 
făcută asupra posibilităţii de a evalua un program din punctul de vedere al resurselor 
existente, al disponibilităţii informaţiilor necesare, al momentului ales în desfăşurarea 
programului. 

Clarificarea faptului dacă „programul este gata pentru a fi evaluat” se stabileşte 
împreună cu cei care lucrează efectiv la pregătirea sau implementarea programului. 
Evaluarea nu trebuie să reprezinte o activitate poliţienească de „spionaj” al celor care 
implementează programul, ci mai degrabă o activitate „colaborativă”, făcută în sprijinul 
acestora, pentru a facilita reuşita programului respectiv. 

Specificitatea e. c. u. constă în fapul că evaluarea este orientată spre nevoile de decizie 
referitoare la un program. Realizarea acestui tip de evaluare nu presupune din start 
utilizarea unei anumite metode, întrucât va rezulta în urma unui proces de negociere cu 
beneficiarul, la fel ca şi stabilirea conţinutului şi modelului. 

Elemente specifice evaluării centrate pe utilizatori 

în terminologia specifică evaluării, realizăm o „evaluare sumativă” atunci când evaluăm 
rezultatele unui program, evaluarea fiind un fel de dare de seamă globală la sfârşitul unui 
program. Atunci când un program este în curs de implementare, evaluarea este realizată 
în scopul de a înţelege procesul de implementare. Această evaluare intermediară, numită 
„evaluare formativă”, contribuie, în principiu, la ameliorarea desfăşurării unui program 
prin identificarea elementelor care facilitează sau care blochează funcţionarea respectivu¬ 
lui program. în această perspectivă, dezvoltată de autori ca Stake (1989), Stufflebeam 
(1989) şi Guba (1989), evaluarea devine un instrument pentru atingerea obiectivelor: 
„Scopul principal al evaluării programelor nu este acela de a verifica şi pune la încercare, 
ci de a ameliora” (Guba şi Lincoln, 1989, p. 23). 

în plus faţă de aspectul educativ al evaluării formative, e. c. u. se preocupă în mod 
explicit şi de condiţiile care pot asigura o cât mai mare utilizare a rezultatelor evaluării. 
De aceea, vom insista asupra a două elemente, esenţiale pentru realizarea unei e.c.u. 

1. Se pleacă de la identificarea utilizatorilor şi a scopului evaluării: „Cine are nevoie 
să utilizeze evaluarea şi în ce scop ? ”. 

Pentru a răspunde la această întrebare, se realizează o reuniune cu toţi cei care ar 
putea fi interesaţi de realizarea şi rezultatele evaluării, pentru ca aceştia să-şi poată 
exprima propriile aşteptări şi nevoi legate de evaluare. 

Folosirea termenului stakeholder (toţi cei care sunt interesaţi de evaluare) poate crea 
dificultăţi pentru că aceştia pot avea interese foarte diverse. O evaluare nu poate fi utilă 
pentru toţi stakeholderii în aceeaşi măsură şi, de regulă, nu poate răspunde întrebărilor 
tuturor. De unde necesitatea de a centra evaluarea asupra actorilor care au nevoie de 
informaţii şi vor să o folosească. 

Interesul anumitor persoane de a folosi rezultatele evaluării va stabili dacă aceste 
rezultate pot contribui la îmbunătăţirea programului. Patton numeşte această caracteristică 
„factorul personal” (the personal factor ) şi o descrie ca reprezentând „identificarea unui 
individ sau a unui grup care, în mod personal, este interesat de realizarea şi de rezultatele 
evaluării” (Patton, 2002, p. 44). Când acest „factor” este prezent, este foarte probabil că 
evaluarea va fi utilizată, iar când el nu există, se observă un impact minim al evaluării 
asupra procesului decizional. 

în mod normal, persoanele interesate în mod direct de rezultatele evaluării sunt actori 
capabili să producă (decidă) o schimbare a intervenţiei. Aceşti utilizatori vor determina 
scopul evaluării (care poate fi influenţarea instituţiei donatoare, cunoaşterea proiectului, 
îmbunătăţirea performanţei proiectului, instrument de presiune politică). 

2. Prin discuţii cu participanţii se va stabili tipul de evaluare ce va fi utilizat, în 
funcţie de scopul evaluării şi de resursele disponibile. 

în teorie au fost stabilite trei scopuri ale evaluării : 

- emiterea de judecăţi; 

- facilitarea îmbunătăţirii practicilor; 

- generarea de cunoştinţe (Patton, 1997, p. 65). 

în practică însă, este recomandabil ca o evaluare să vizeze un scop prioritar. Evaluarea 
centrată pe emiterea de judecăţi asupra programului necesită criterii foarte clare şi valori 
ca bază a judecăţii. Evaluarea centrată pe îmbunătăţirea performanţelor tinde să fie mai 
„deschisă” şi are un caracter predominant informativ. 

Stabilirea scopului evaluării trebuie să ţină seama şi de existenţa „contextului deci¬ 
zional”. Evaluatorul trebuie să încerce să înţeleagă contextul în care va fi aplicată 
evaluarea şi să adapteze procesul pentru a fi cât mai eficient. 


Evaluarea şi luarea deciziilor 

Pentru ca evaluarea să fie utilizată în mod efectiv în procesul de luare a deciziilor, trebuie 
îndeplinite anumite condiţii, atât în ceea ce priveşte realizarea în sine a evaluării, cât şi 
în ceea ce priveşte mediul decizional respectiv. 

Chiar şi atunci când o evaluare este realizată cu scopul explicit de a contribui la 
luarea unei decizii, există numeroase bariere în utilizarea lor concretă în procesul deci¬ 
zional. Carol Weiss (1998) sintetizează factorii care pot influenţa utilizarea evaluărilor în 
luarea deciziilor, numindu-i cei patru I : Interese, Ideologii, Instituţii şi Informaţie. 

• Interesele : decidenţii au tendinţa de a susţine propriile motive şi interese. în situaţiile 
în care rezultatele evaluării nu sunt în acord cu interesele decidenţilor, există tendinţa 
de a minimiza importanţa acordată rezultatelor evaluării în procesul decizional. 

• Ideologiile : decidenţii sunt influenţaţi de ideologia promovată de organizaţia (sau de 
guvernul) din care aceştia fac parte. 

• Instituţiile: deciziile sunt luate întotdeauna într-un anumit context instituţional ce 
include istoria şi cultura respectivei instituţii, norme ce vor influenţa când şi cum vor 
fi luate deciziile. 

• Informaţiile : evaluările reprezintă numai una dintre multiplele surse de informaţii pe 
care decidenţii trebuie să le ia în calcul. Experţii, colegii, grupurile de interese comune 
reprezintă numai câteva dintre sursele care pot fi considerate „legitime” sau impor¬ 
tante în luarea unei decizii. Astfel, rezultatele unei evaluări pot rămâne date secundare 
în luarea unei decizii, în special atunci când aceasta poate avea repercusiuni asupra 
decidenţilor sau asupra altor actori importanţi. 


Cum putem obţine creşterea utilizării evaluărilor în luarea deciziilor ? 

Pentru a surmonta problemele legate de utilizarea evaluărilor în luare deciziilor, Patton 

(2002) a enunţat câteva principii de bază care pot facilita utilizarea evaluării: 

1. Sincronizarea realizării evaluării cu momentul de luare a deciziilor. Evaluarea trebuie 
concepută în aşa fel încât să corespundă cu momentul când este necesară o decizie. 
Ea trebuie să răspundă întrebărilor şi nevoilor concrete ale decidenţilor. Multe evaluări 
sunt realizate după terminarea proiectelor. Ceea ce în teorie poate părea foarte logic, 
în practică nu este foarte util pentru că organizaţiile vor decide viitorul programelor 
înainte de finalul şi deci de evaluarea acestora. 

2. Evaluarea trebuie să fie centrată pe utilizatori , plecând de la întrebarea: „Cine poate 
fi interesat de rezultatele acestei evaluări ? Ea trebuie să vizeze interese şi nevoi de 
informaţie specifice actorilor bine delimitaţi, şi nu audienţe largi şi nedefinite. Va fi 
considerată mai importantă calitatea (gradul de implicare), şi nu cantitatea participării 
(vezi evaluare participativă ). Potenţialii utilizatori trebuie să fie identificaţi şi impli¬ 
caţi încă de la începutul evaluării în realizarea designului acesteia: în deciderea 
temelor şi întrebărilor care vor fi luate în considerare. 

3. Evaluarea trebuie adaptată la întrebările decidenţilor. Trebuie să cunoaştem între¬ 
bările pe care decidenţii le pun cu privire la reuşita unui proiect. De exemplu, trebuie 
să ştim la ce se referă decizia care va urma evaluării : se doreşte extinderea proiectului 
la o altă regiune, un alt sistem sau la un alt grup de persoane ? Sau dacă decidenţii 
ştiu că resursele disponibile pentru continuarea proiectului se vor diminua şi atunci 
sunt interesaţi să ştie dacă se pot obţine aceleaşi rezultate (sau rezultate mai bune) 
folosind resurse mai puţine. Cunoscând nevoile decidenţilor, putem culege informaţiile 
pertinente pentru o anumită „întrebare”. 

4. Realizarea unei analize a contextului decizional împreună cu participanţii la evaluare 
pentru a conştientiza factori situaţionali (cei patru I) ce pot afecta utilizarea evaluării. 

5. Recomandările trebuie să fie realiste şi fezabile, ele trebuie „adaptate” resurselor şi 
capacităţilor de implementare ale actorilor. Este necesar ca evaluarea să fie „dispo¬ 
nibilă” şi „accesibilă” celor interesaţi. 

6. Credibilitatea evaluatorului (a se vedea subcapitolul despre rolul evaluatorului). 

7. Se verifică dacă recomandările evaluării au fost sau nu urmate. Dacă va fi realizată 
o nouă evaluare, aceasta trebuie să analizeze ce recomandări ale evaluării precedente 
nu au fost luate în considerare şi de ce. 

Nu putem spune că există o ierarhie a importanţei acestor premise şi nici că, 
aplicându-le, putem avea garanţia utilizării rezultatelor. Importanţa lor ţine de fiecare 
caz în parte. 

Unul dintre obiectivele e.c.u. este acela de a diminua decalajul dintre concluziile 
evaluării şi folosirea acestor concluzii, de a ajuta responsabilii programelor în formularea 
propriilor întrebări referitoare la proiect, într-o manieră în care ei vor fi capabili să 
rezolve problemele practice şi să-şi amelioreze programele. 


Rolul evaluatorului 

în procesul de design al evaluării evaluatorul este responsabil pentru clarificarea între¬ 
bării : „Cum poate afecta alegerea unei anumite metode de evaluare rezultatul, dar şi 
utilizarea evaluării ? ”. 

Practic întreg designul evaluării, cu etapele specifice oricărei evaluări (specificarea 
întrebărilor şi a criteriilor de evaluare, identificarea metodelor de culegere a datelor), va 
fi rezultatul unei „negocieri” continue pentru a stabili ce anume este important şi cum se 
poate obţine printr-o evaluare. Evaluatorul trebuie să asigure stabilirea standardelor şi a 
criteriilor de interpretare a rezultatelor evaluării, prin care toţi participanţii vor împărtăşi 
un set de valori comune ce vor face greu de contestat concluziile evaluării. 

Sarcina evaluatorului este cu atât mai importantă, cu cât el trebuie să familiarizeze 
participanţii cu metodele şi logica evaluării. Evaluatorul devine responsabil pentru 
pregătirea şi transmiterea tuturor informaţiilor necesare participanţilor. E.c.u. devine 
foarte personală şi situaţională. Evaluatorul-facilitator dezvoltă o relaţie de lucru cu 
beneficiarii, prin care îi va ajuta să stabilească ce tip de evaluare este necesară. 

Rolul evaluatorului în desfăşurarea acestui tip de evaluare este de a fi „activ- 
-reactiv-adaptativ”. Evaluatorul trebuie să fie activ în direcţia concentrării evaluării 
asupra utilizării acesteia, reactiv în luarea în calcul a intereselor utilizatorilor şi adaptiv 
în ceea ce priveşte concilierea intereselor utilizatorilor cu interesul evaluatorului de a 
asigura utilizarea, dar şi calitatea evaluării. 

în desfăşurarea e.c.u., evaluatorul poate fi confruntat cu dileme de genul: „Dacă 
evaluarea va releva elemente importante pe care decidenţii nu le-au considerat ca făcând 
obiectul evaluării?”. „Cum va reuşi evaluatorul să introducă aceste elemente noi pe 
agenda decidenţilor ? ” De exemplu, un program social are atât „beneficiari direcţi” (cei 
ce beneficiază efectiv de program), cât şi „beneficiari potenţiali” (cei ce ar fi trebuit să 
beneficieze, dar nu au avut acces) sau chiar „victime” ale programului (când în situaţii 
de restricţii bugetare programul a fost finanţat cu fondurile destinate iniţial altui program). 
Chiar dacă aceste categorii de persoane nu sunt considerate de către decidenţi importante 
pentru desfăşurarea programului, evaluatorul nu poate ignora acest gen de consecinţe ale 
programului. 

în acelaşi timp, evaluatorul este la rândul lui un actor în desfăşurarea evaluării, şi în 
ciuda autonomiei relative de care dispune, munca sa este înscrisă într-un cadru specific 
de acţiune politică. Evaluarea, ca rezultat al muncii sale, va avea o utilizare pe care nu 
o poate ignora. Evaluatorul trebuie să ia în considerare faptul că designul şi desfăşurarea 
evaluării vor influenţa în mod direct rezultatele şi utilizarea evaluării. 


Concluzii 

Prin centrarea evaluării asupra utilizării se contribuie la creşterea capacităţii actorilor de 
a decide şi acţiona într-un mod „evaluativ”. Această construire de capacităţi este impor¬ 
tantă pentru justificarea costurilor evaluării şi poate încuraja actorii să investească timp 
şi resurse în realizarea evaluării. 

Una dintre dificultăţile acestei abordări este faptul că evaluarea produce „date tari”, 
obţinute prin aplicarea unor metode ştiinţifice de culegere a datelor, iar decizia poate 
avea o dimensiune importantă ce ţine de subiectivitate şi intuiţie, de elemente ce nu pot 
fi luate în calcul în designul evaluării. 

Similar cu evaluarea participativă, e. c. u. susţine ideea participării actorilor în practica 
evaluării, însă dacă în evaluarea participativă tindem spre includerea cât mai multor 
actori, în e.c.u., gradul de participare al celor interesaţi va fi „ponderat”, cu scopul de 
a obţine un grad de utilizare a evaluării cât mai crescut. Dacă e.c.u. nu presupune 
împuternicirea actorilor care nu au putere de decizie, atunci aceasta rămâne un model 
„top-down”, în care participarea propriu-zisă este foarte restrânsă. 

O asemenea formă de evaluare analizează, printre altele, modul cum funcţionează 
evaluările, dacă şi cum acestea sunt folosite în formularea politicilor, în administraţie sau 
organizaţii. Ea atrage atenţia asupra unei oarecare banalizări a practicii evaluaţive şi a 

necesităţii ca evaluarea să includă o dimensiune autocritică ce ar ridica întrebări asupra: 
dimensiunii ideologice a evaluării, funcţiilor pe care aceasta le are şi pe care ar putea să 
le aibă în societatea democratică, tipului de cunoştinţe produse şi modului prin care ele 
sunt produse prin evaluare. 

Veronica MITROI 


Evaluare participativă 

Apariţia abordărilor participative în domeniul dezvoltării şi al evaluării 

într-o accepţiune largă, evaluarea participativă ( e.p. ) a unui program social desemnează 
implicarea în procesul de evaluare a actorilor care au un interes sau sunt afectaţi de des¬ 
făşurarea unui program: implementatori, parteneri, beneficiari sau alte părţi interesate. 

Evaluarea ca subiect de reflecţie în ştiinţele sociale are o istorie relativ scurtă, 
apărând la sfârşitul anilor ’60 (Patton, 1982, p. 12) şi dezvoltându-se cu rapiditate prin 
asimilarea unor termeni din ştiinţele sociale : acţiune socială, schimbare socială, actor, 
participare. Evoluţia termenului „evaluare” a fost în mod direct influenţată de schimbarea 
practicilor în domeniul dezvoltării, în general, de la abordări dominant economiciste la 
abordări mai „democratice”, în care participarea devine unul dintre elementele-cheie în 
definirea obiectivelor programelor de dezvoltare, dar şi a acţiunilor pentru atingerea 
acestor obiective. 

Această schimbare de paradigmă în domeniul dezvoltării sociale (vezi dezvoltare 
comunitară participativă) s-a produs ca urmare a incapacităţii modelelor tehniciste de a 
explica nereuşita programelor de dezvoltare şi în principal a faptului că deseori benefi¬ 
ciarii programelor nu aveau reacţiile dorite de către instituţiile care promovează un 
program de intervenţie socială. 

Termenul „participare” este folosit în domeniul programelor sociale pentru a desemna 
procesul specific prin care principalii actori iau parte activă în planificarea şi luarea deciziei, 
în implementare şi evaluare : „Participarea desemnează procesul prin care un individ (sau 
grup) ia parte într-un proces de decizie şi/sau acţiune şi datorită căruia poate avea un anu¬ 
mit control asupra procesului respectiv” (Enciclopedia Wikipedia - www.wikipedia.org). 

Participarea a fost asociată teoriilor dezvoltării şi, implicit, evaluării în anii ’70-’80, 
odată cu popularizarea paradigmei dezvoltării participative şi a discursului asupra vir¬ 
tuţilor capitalului social (vezi capital social) în implementarea programelor de dezvoltare. 
Participarea este considerată ca fiind dovada exercitării unui act democratic ce conduce 
la împărţirea controlului asupra resurselor implicate şi responsabilităţii pentru folosirea 
lor viitoare, ceea ce poate avea efecte pozitive atât asupra succesului unui program, cât 
şi asupra durabilităţii rezultatelor. 

Direcţia de evoluţie a termenului „evaluare” a fost dinspre o concepţie centrată pe 
„verificarea obţinerii rezultatelor dorite” spre o viziune mult mai complexă, ce încearcă 
identificarea „impactului” şi stabilirea de conexiuni între procesul de implementare a 
unui proiect şi rezultatele obţinute. Astfel, evaluarea a devenit nu numai etapa finală a 
unui proiect (măsurarea rezultatelor şi a impactului proiectului), ci şi parte integrantă a 

acestuia, rezultatele evaluării fiind utilizate ca input -uri pentru îmbunătăţirea şi conti¬ 
nuarea proiectelor. în această perspectivă, evaluarea este centrată pe procesul de imple¬ 
mentare a proiectului şi pe mecanismele de schimbare antrenate. 

Adaptându-se practic obiectivelor proiectelor de dezvoltare, evaluarea a devenit ea 
însăşi parte activă în atingerea acestor obiective: învăţare instituţională, construire/ 
transfer de capacităţi, diminuarea excluziunii sociale. Evaluarea, ca etapă componentă a 
unui program de dezvoltare, a căpătat o importanţă crescândă, iar întrebările referitoare 
la evaluare au progresat de la „Cum trebuie făcută o evaluare ? ” la „Cum poate contribui 
evaluarea la construirea capacităţii locale şi la obţinerea sustenabilităţii dezvoltării ? ” 
(UNDP, 1997, p. 1). 

E.p. a apărut practic ca o alternativă politically correct la evaluarea tehnicist-obiec- 
tivistă utilizată până atunci, care nu lua în calcul relaţiile de putere existente în desfă¬ 
şurarea procesului de evaluare. în prezent, e.p. şi participarea în general sunt considerate 
ca mijloace prin care grupurile marginalizate îşi pot exprima propriile puncte de vedere, 
ceea ce poate contribui la o oarecare echilibrare a relaţiilor de putere. 

Deşi participarea a devenit „punctul comun al metodologiilor alternative în domeniul 
dezvoltării” (Rist, 2001, p. 127), aceasta este o „noţiune problematică”, ce rămâne în 
fapt paternalistă (Pieterse, 2002, p. 35). Pieterse consideră că participarea va reprezenta 
o schimbare fundamentală în teoriile dezvoltării numai atunci când organizaţiile inter¬ 
naţionale, guvernele şi ONG-urile vor fi considerate ca „participând în programele 
de dezvoltare iniţiate de către comunităţile locale”, şi nu în sens invers, cum se întâmplă 
în prezent. 

în acest context, e.p. poate fi considerată: „un proces de autoevaluare, producere 
colectivă de informaţii şi acţiune cooperativă, prin care actorii contribuie la identificarea 
subiectului evaluării, a etapelor evaluării, la culegerea şi analiza datelor” (Jackson şi 
Kassamm, 2006, p. 3). 


De ce „evaluare participativă”, şi nu evaluare pur şi simplu ? 

Am încercat să sintetizăm în multitudinea de sensuri şi utilizări asociate evaluării 
participative câteva caracteristici centrale care nu au pretenţia de a descrie complet 
conceptul, dar pot oferi o imagine asupra specificităţii acestui tip de evaluare. 
Caracteristici definitorii ale evaluării participative: 

- contribuie la diseminarea metodelor participative în practica dezvoltării în general; 

- contribuie la implicarea comunităţilor locale, a organizaţiilor şi a cetăţenilor în 
analizarea şi soluţionarea propriilor probleme ; 

- valorizează cunoştinţele, experienţa şi capacităţile locale în analiza realităţii sociale ; 

- produce reflecţii critice asupra realităţii; 

- susţine drepturile beneficiarilor asupra rezultatelor evaluării; 

- foloseşte metode participative de culegere a datelor; 

- presupune un proces colectiv de negociere (a selectării obiectivelor şi metodelor şi a 
interpretării rezultatelor). 

E.p. se distinge de evaluarea clasică prin câteva elemente specifice : 

Criteriu 

Evaluare clasică 

Evaluare participativă 

Scop 

• Evidenţierea impactului unui pro¬ 
gram 

• Stabilirea succesului 

• înţelegerea mecanismelor de 
schimbare de către participanţi 

• îmbunătăţirea practicilor de 
implementare a programului 

Design 

• Stabilit de regulă înainte de înce¬ 
perea evaluării 

• Flexibil, „negociat” pe parcursul 
evaluării 

Tipul de date 
rezultate 

• Date referitoare la eficienţă, 
eficacitate 

• Judecăţi de valoare prin care eva¬ 
luatorul „diagnostichează” progra¬ 
mul 

• Date descriptive prin care se ex¬ 
plică „de ce” programul a produs 
anumite schimbări 

Rolul 

evaluatorului 

• Exterior programului 

• Actor al evaluării, mediator 

Rolul 

beneficiarilor 

• Foarte slab conceptualizat, intere¬ 
sează în ce măsură nevoile concep- 
tualizate în program au fost satis¬ 
făcute 

• Sunt informaţi despre program şi 
devin la rândul lor informatori 

Utilitate 

• Cunoaşterea rezultatelor proiectului 
de către responsabilii proiectului şi 
de către finanţatori 

• împuternicirea participanţilor 

• Cunoaşterea programului de către 
participanţi 

• îmbunătăţirea practicilor 


în evaluarea de tip standard este asumat faptul că există rezultate directe şi măsurabile 
ale proiectului şi, de regulă, odată proiectul demarat, obiectivele şi procedurile nu sunt 
modificabile. Deseori, mecanismul de schimbare (interacţiunile dintre cei care imple¬ 
mentează şi beneficiari) rămân „cutia neagră” a evaluării. E.p. încearcă să explice 
mecanismele de schimbare antrenate. 

E.p. implică tot timpul un proces de împuternicire, chiar prin simplul fapt că permite 
tuturor actorilor să-şi exprime opiniile cu privire la proiect. în acelaşi timp, participanţii 
sunt implicaţi intr-un proces de acumulare de informaţii despre proiect şi de elaborare a 
propriilor strategii în funcţie de rezultatele evaluării: „Participanţii la proiect şi toţi 
actorii trebuie să fie implicaţi în înţelegerea mecanismelor interne proiectului, a rezulta¬ 
telor şi a eşecurilor şi în propunerea soluţiilor pentru depăşirea obstacolelor” (OESP 
Handbook, 1997, p. 2). Ca urmare a acestui proces, participanţii cunosc şi se adaptează 
mai uşor la rezultatele programului. 

Designul unei e.p. trebuie să fie flexibil. Accentul să fie pus mai degrabă pe informaţia 
primită de la actorii implicaţi decât pe informaţiile considerate a priori de către donor ca 
fiind relevante pentru determinarea succesului proiectului. La limită, se poate considera 
că implicarea şi împuternicirea actorilor sunt mai importante decât rigoarea măsurării 
(Mayoux, 2002, p. 17). 

Acest tip de evaluare are o orientare axiologică prin care se valorizează contextul 
particular de implementare al fiecărui proiect. în cazul programelor de dezvoltare 
conduse de către instituţiile internaţionale, această dimensiune este foarte importantă 
pentru că ea permite diverselor culturi locale să „judece” programul prin prisma 
propriilor criterii. 
















EVALUARE PARTICIPATIVA 


228 


în acelaşi timp, e.p. implică un proces de „negociere de sensuri” între participanţi. 
Aceasta presupune că participanţii trebuie să cadă de acord asupra diferitelor elemente 
ale evaluării. 

Din punct de vedere etic, e.p. ridică totuşi problema diferitelor perspective asupra 
proiectului : „Este mai important diagnosticul expertului sau cel al populaţiei-ţintă ? ”, 
„Beneficiarii evaluării sunt donorii, administratorii sau beneficiarii proiectului ? ”, „cine 
decide selecţia actorilor ?”. E.p. este întemeiată pe ideea de a garanta „independenţa” 
evaluatorului şi a calităţii judecăţii lui prin implicarea altor actori din afara agenţiei 
responsabile cu implementarea proiectului. Rolul evaluatorului devine acela de mediator, 
el trebuind să asigure tuturor participanţilor un spaţiu de exprimare încercând să 
diminueze manifestarea relaţiilor de putere ce pot împiedica exprimarea anumitor opinii. 
Evaluatorul ajută la „înţelegerea” modalităţilor în care programul este administrat, a 
modului în care serviciile sunt produse şi a experienţei beneficiarilor faţă de program. 

în acestă perspectivă, evaluarea capătă trei dimensiuni distincte : legitimare, rezol¬ 
vare de conflicte şi proces de învăţare (Berger, 2002, p. 7). Evaluarea apare ca mijloc de 
învăţare instituţională, ca proces continuu. 


Criterii ale participării publice 

Pentru ca rezultatul unei e.p. să fie legitim şi credibil, este recomandabilă respectarea 

câtorva criterii ale participării publice (George, 2004, p. 20). Procesul trebuie să fie : 

- inclusiv: să acopere în mod direct sau indirect toţi actorii şi categoriile sociale 
interesate (toţi actorii să fie reprezentanţi); 

- deschis şi transparent: etapele şi activităţile evaluării trebuie să fie explicite şi să 
existe siguranţa că au fost bine înţelese de către participanţi; 

- relevant: concentrat asupra elementelor considerate importante pentru desfăşurarea 
proiectului; 

- imparţial: fără biasuri faţă de anumiţi actori; 

- adaptabil: fără un design rigid, adaptabil la sugestiile şi răspunsurile actorilor ; 

- credibil: trebuie să creeze încredere, să producă informaţii despre cum au fost folosite 
rezultate şi la ce anume răspund. 


Tipuri şi exemple de evaluare participativă 

în sens larg, pot fi desemnate ca „participative” toate evaluările în care contribuţiile 
celor implicaţi sau afectaţi de derularea unui program sunt luate în calcul şi estimate 
(McHardy, 2003, p. 3). Datorită încărcăturii ideologice puternice a conceptului de „par¬ 
ticipare” ce „reflectă credinţe deduse din teoriile sociale şi politice” (Pieterse, 2002, p. 5), 
beneficiile participării într-o evaluare sunt practic unanim recunoscute. Realizarea efec¬ 
tivă a e.p. relevă însă o multitudine de practici ce fac dificilă caracterizarea unei evaluări 
ca fiind mai mult sau mai puţin „participativă”. Deseori, folosirea unor metode calitative 
de culegere a datelor, ca focus grupurile sau interviurile cu beneficiarii unui program, 
poate crea iluzia unei e.p. 

Din punctul de vedere al gradului de participare într-o evaluare putem considera două 
criterii (Baron şi Monnier, 2003, p. 9): 

- amploarea participării - se referă la diversitatea grupurilor de interes implicate în 
evaluare (donori, implementatori, beneficiari direcţi sau indirecţi, societate civilă); 

- intensitatea participării - se referă la gradul de implicare a actorilor. în ceea ce 
priveşte intensitatea participării, putem distinge mai multe niveluri; 

- informare : informaţia are un singur sen; publicul este informat despre rezultatele 
evaluării; 

- consultare : actorii comunică informaţii, exprimă idei, valori, interese. Comunicarea 
şi transmiterea informaţiilor sunt făcute în dublu sens : dinspre actori spre evaluator, 
şi invers; 

- colaborare şi parteneriat : evaluarea apare ca un proces de învăţare şi îmbunătăţire a 
programului, responsabilitatea este împărţită, se tinde spre atingerea unui consens cu 
privire la rezultatele evaluării; 

- empowerment şi control local : delegarea autorităţii către comunităţile locale şi 
reprezentanţii lor. 

Participarea poate apărea, aşadar, în diferite etape ale evaluării (de la conceperea 
planului de evaluare până la formularea recomandărilor), iar gradul de implicare şi 
contribuţiile propriu-zise la evaluare pot fi foarte variate. Influenţa directă a gradului de 
participare asupra rezultatelor unei evaluări face necesară precizarea explicită a etapelor 
şi metodelor în care participarea actorilor a fost utilizată. 

Pe de altă parte, este dificil de obţinut o participare „satisfăcătoare” dacă nu se 
acordă atenţie modalităţilor în care participanţii „negociază” poziţia pe care o ocupă în 
cadrul evaluării : „în orice evaluare există un consens cu privire la ceea ce este de 
evaluat, cine este implicat şi în ce măsură, cum se va desfăşura evaluarea şi cât de mult 
va costa. Rezultatul evaluării depinde în mare măsură de răspunsul la aceste întrebări. 
Pentru atingerea consensului, participanţii îşi negociază în mod explicit sau implicit 
«rolul» în evaluare” (McHardy, 2003, p. 1). 


Designul unei evaluări participative 

Un număr remarcabil de instituţii internaţionale, ONG-uri, organisme guvernamentale 
sau universitare propun ghiduri de e.p. , însă în nici un caz nu putem considera că există 
un model general aplicabil care va garanta buna desfăşurare a oricărei evaluări. Aceeaşi 
situaţie este valabilă şi pentru conceperea şi implementarea programelor de dezvoltare 
socială. însuşi caracterul participativ al programelor de dezvoltare şi implicit al evaluării 
atrage atenţia asupra importanţei contextelor specifice fiecărui program. 

Am ales ca exemplu Ghidul realizat de USAID în 1996 pentru realizarea e.p. care are 
avantajul de a fi flexibil şi de a sublinia faptul că e.p. ar trebui să implice un proces de 
negociere continuă între participanţi la nivelul fiecărei etape a evaluării. 

Etape ale evaluării participative 

• Se decide dacă realizarea unei e.p. este necesară şi fezabilă. E.p. este recomandată 
în cazurile în care există un interes asupra procesului de implementare a programului, 
asupra impactului (efectele largi, pozitive şi negative) sau asupra gradului de cunoaş¬ 
tere a programului de către actori. Evaluarea clasică este adecvată atunci când se 
doresc informaţii specializate (tehnice), o judecată exterioară programului, când 
abordarea participativă nu este fezabilă ca timp şi buget sau când există o mare 
animozitate între actori. 

• Se decide gradul de participare dorit. Ce actori vor fi reprezentaţi şi ce roluri vor 
juca? Participarea poate fi largă (responsabili de proiect, beneficiari, parteneri) sau 
poate fi centrată pe actorii importanţi pentru obiectivele evaluării. în acelaşi timp, 
actorii pot participa ca simpli furnizori de informaţii sau pot fi implicaţi în anumite 
etape ale evaluării. Actorii importanţi pentru implementarea proiectului nu sunt în 
mod necesar importanţi şi pentru evaluare. 

• Definirea rolurilor şi a planului evaluării. O atenţie deosebită trebuie acordată 
clarificării rolurilor facilitatorului extern (evaluatorul) şi participanţilor la evaluare. 
O e.p. începe practic cu un grup de lucru care are ca scop stabilirea consensului în 
ceea ce priveşte : întrebările considerate relevante, metodele adaptate culegerii 
datelor, agenda de lucru. 

• Evaluarea propriu-zisă. în e.p. se încearcă maximizarea implicării participanţilor cu 
scopul de a oferi cât mai multe informaţii despre program şi despre procesul de 
evaluare. Comunicarea în acest tip de evaluare are în dublu sens : evaluatorul 
acumulează informaţii de la participanţi şi le oferă acestora o imagine completă 
asupra proiectului. în acelaşi timp, cei care participă la discuţiile de grup au ocazia 
de a cunoaşte punctele de vedere ale celorlalţi şi de a-şi exprima propriile idei. 
Atunci când este realizată într-o manieră participativă, evaluarea poate reprezenta 
singura „ocazie” de dialog între actorii implicaţi într-un program. 

• Analiza datelor şi construirea consensului. în condiţiile exprimării unei multitudini 
de opinii, interpretarea datelor poate deveni dificilă. Aceasta din urmă produce nu 
numai raportul de evaluare, dar ajută participanţii în construirea unui set de cunoştinţe 
comune. Odată analiza datelor terminată, participanţii, împreună cu evaluatorul, 
trebuie să ajungă la un consens în ceea ce priveşte rezultatele evaluării, concluziile şi 
recomandările de făcut pe baza datelor empirice obţinute. în acest fel, donorii/ 
iniţiatorii programului pot fi „obligaţi” să recunoască dificultăţile sau eventualele 
efecte perverse ale programului, iar beneficiarii, la rândul lor, pot înţelege mai bine 
programul şi deveni conştienţi de rolul lor în succesul sau în eşecul programului. 

• Elaborarea unui plan pentru continuarea programului. Prin participarea la evaluarea 
programului şi prin informaţiile pe care le-au căpătat, actorii implicaţi devin agenţi ai 
schimbării, putând aplica conştinţele învăţate pentru îmbunătăţirea programului sau 
pentru alte programe viitoare. 

Metodele folosite în evaluarea participativă 

în e.p ., cel mai des sunt folosite aşa-numitele metode PRA - Practici Rapide de Analiză 
(Participatory Rural Appraisal sau Rural Rapid Appraisal), utilizate în special pentru 
evaluarea programelor de dezvoltare comunitară atât în mediul rural, cât şi în comunităţile 
urbane. Aceste metode, datorită simplităţii şi rapidităţii de aplicare, sunt mai puţin 
costisitoare decât sondajele de opinie, permiţând acumularea unor informaţii conside¬ 
rabile intr-un timp scurt. Se acordă mai puţină importanţă rigorii metodologice în cule¬ 
gerea datelor, urmărindu-se acumularea, intr-un mod cât mai eficient, a unor informaţii 
considerate esenţiale. 

în cadrul acestor metode, de regulă sunt folosite interviuri cu informatori-cheie, dar 
şi focus grupuri, interviuri de grup, minisondaje, studii de caz sau hărţi mentale. Alte 
metode folosite: cele vizuale (diagrame cauzale, diagrame Venn, diagrame de sistem), 
istoriile orale, calendarele, proiectările în viitor, jocurile de rol. 

Cel mai adesea se consideră că abordarea participativă poate produce numai date 
calitative, însă aceasta „poate genera atât date calitative, cât şi cantitative (date numerice), 
de regulă mai relevante decât prin abordările şi metodele clasice” (Chambers, 2006, p. 3), 
de exemplu, prin metode de genul : vot, numărare, estimare, ierarhizare. 

Chiar dacă aceste metode au avantajul rapidităţii şi al costurilor reduse, apar nume¬ 
roase dificultăţi la punerea lor în practică, legate de : realizarea eşantioanelor aleatorii, 
elaborarea indicatorilor şi a măsurătorilor, stabilirea standardelor de rigoare, diversitatea 
metodelor de culegere a datelor. în acelaşi timp, informaţia obţinută poate fi dificil de 
analizat şi sintetizat. 

în plus faţă de aceste dificultăţi legate de rigurozitatea datelor obţinute, implicarea 
actorilor în producerea datelor poate deveni ea însăşi problematică şi nu este în mod 
necesar avantajoasă pentru participanţi. Dacă metodele participative au avantajul costuri¬ 
lor reduse pentru cercetători, ele pot fi mari consumatoare de timp pentru participanţi, 
întrebări critice apar în legătură cu „dreptul de proprietate” asupra datelor obţinute prin 
evaluare şi asupra procesului de împuternicire a anumitor actori în detrimentul altora: 
„Cine va fi împuternicit să participe, cine deţine datele, ce date sunt importante? în ce 
scop este făcută evaluarea ? Cum pot fi împărtăşite şi sintetizate informaţiile diverse ? ” 
(Mayoux, 2001, p. 17). 


Limite şi riscuri 

Deşi avantajele implicării actorilor în procesele de evaluare şi de luare a deciziei sunt 
recunoscute, realizarea evaluării participative în practică este foarte dificilă, metodele nu 
sunt foarte clare, iar relevanţa acestora rămâne discutabilă. 

Una dintre cele mai importante critici adresate e.p. este persistenţa excluziunii sociale 
în ciuda implicării diferiţilor actori în procesul de evaluare. O bună parte dintre 
dificultăţile punerii în practică a e.p. provin din dificultăţile intrinseci termenului „par¬ 
ticipare”. 

Oakley ( apud Gregory, 2000, p. 184) categorizează obstacolele în derularea unei 
evaluări participative în trei tipuri: 

1. Structurale - legate de mediul politic şi de restrângerea procesului de luare a deciziilor 
şi de concepere a politicilor la câţiva indivizi. 

2. Administrative - legate de barierele birocratice existente în administraţie, procedurile 
de planificare şi mecanismele de menţinere a controlului. 

3. Sociale - legate de cultura dependenţei faţă de experţi şi lideri. 

Un risc important în realizarea unei evaluări de acest tip este faptul că aşa-numita 
„pluralitate a punctelor de vedere” poate fi rezultatul unei „false participări”, dacă 
posibilitatea de expresie a diferitelor grupuri de interese nu este asigurată. Chiar şi în 
cazul unei reprezentări adecvate, luarea în calcul a recomandărilor şi a diferitelor opinii 
poate fi superficială, ceea ce conduce la sentimente de frustrare din partea actorilor şi la 
refuzul de a continua implicarea lor în proiect. 

în acelaşi timp, evaluatorul (responsabilul) nu este tot timpul dispus să partajeze 
controlul asupra procesului şi să şi „piardă” o parte a prerogativelor. Evaluatorul are 
propriile convingeri asupra a ceea ce este important în implementarea unui program, iar 
măsura în care acesta se va „exprima” în evaluare poate influenţa şi desfăşurarea evaluării. 
Calificarea şi gradul de încredere pe care evaluatorul le va inspira au o importanţă 
majoră pentru o bună desfăşurare a evaluării. Existenţa conflictelor de interese şi a 
relaţiilor de dependenţă (faţă de putere, status, expertiză) descurajează exprimarea 
anumitor actori şi afectează în mod indirect capacitatea responsabilului de a evalua un 
anumit program. 


Concluzii 

în ciuda acestor obstacole, se consideră că e.p. aduce o contribuţie importantă la 
credibilitatea rezultatelor unei evaluări, fiind utilă pentru înţelegerea şi stabilirea consen¬ 
sului referitor la proiect. E.p. permite o mai bună judecată de valoare asupra programului 
datorită multiplicităţii opiniilor luate în considerare, asigură un proces de cunoaştere 
socială ce favorizează cunoaşterea proiectului de către actorii vizaţi, contribuie la 
responsabilizarea actorilor şi a beneficiarilor în faţa propriilor probleme, dezvoltă abilităţi 
de luare a deciziei şi de interacţiune cu autorităţile (Guba şi Lincoln, 1989). 

Este de asemenea anticipat faptul că realizarea e.p. poate conduce la creşterea 
responsabilităţii participanţilor şi la facilitarea acceptării recomandărilor şi a eventualelor 
acţiuni coercitive ce urmează a fi implementate (OESP Handbook, 1997, p. 1). E.p. poate 
fi considerată şi ca un proces de formare a evaluatorilor. 

încurajarea aplicării abordărilor participative în domeniul dezvoltării sociale, dar şi 
în cel al evaluării conduce la apariţia riscului de a folosi în mod abuziv eticheta unei 
abordări participative pentru a asigura o oarecare credibilitate şi legitimitate rezultatelor 
şi a face dovada exercitării unui act democratic. 

E.p. ne aminteşte existenţa diversităţii, dar şi a fenomenelor de excluziune într-o 
societate (cum ar fi cele de clasă, status, etnie) şi subliniază impactul acestora asupra 
vocilor pe care le auzim sau pe care nu le auzim într-o evaluare. Rolul evaluatorului 
devine critic, el trebuie să încerce să obţină maximul de participare posibil, dar să reţină, 
în acelaşi timp, necesitatea de a balansa diferenţele de putere şi abilitatea fiecărui actor/ 
participant de a comunica şi de a participa (McHardy, 2003, p. 20). 

E.p. presupune un proces de învăţare continuă atât din partea evaluatorilor, cât şi la 
nivel instituţional. Evaluatorul poate propune realizarea unor e.p., însă cel mai adesea 
aceste recomandări nu sunt luate în calcul sau rămân marginale în designul evaluărilor. Ini¬ 
ţiativa realizării unor e.p. trebuie să vină şi din partea instituţiilor care propun realizarea 
unor evaluări şi care sunt dispuse să implice în acest proces toate părţile interesate. In anu¬ 
mite situaţii, beneficiarii pot reclama o cât mai mare implicare în procesul de evaluare. 

Printre soluţiile recunoscute pentru depăşirea acestor dificultăţi în realizarea evaluă¬ 
rilor participative, reţinem modelul Utilization-Focused Evaluation (Evaluare centrată pe 
utilizare) propus de Patton (1997). Această abordare pragmatică propune un „control” al 
participării prin centrarea pe scopul ultim al evaluării, şi anume acela de a pune la dis¬ 
poziţia decidenţilor şi utilizatorilor evaluării informaţiile de care au nevoie. Pentru aceasta, 
se va realiza o „selecţie” a participanţilor în aşa fel încât să participe numai „actorii locali 
cheie care sunt entuziaşti, angajaţi, competenţi şi interesaţi faţă de proiect” (Patton, 
1997, p. 354). Acest model pleacă de la premisa creşterii abilităţilor participanţilor în 
urma procesului de participare. 

Dacă în practică evaluatorul pleacă de la principiul „Căutăm persoanele bine informate 
asupra programului, ce pot oferi multe informaţii şi sunt angajate în proiect”, există 
riscul de a lucra în special cu cei care au puterea de decizie şi mai puţin cu membrii 
comunităţii, care suportă consecinţele proiectului. 

Veronica MITROI 


Excluziune morală 


Problemele specifice cu care se confruntă un grup sau o categorie socială - precum 
sărăcia, starea de sănătate precară, şomajul etc. - sunt deseori conotate moral de actorii 
sociali care le observă. Despre persoanele nevoiaşe, observatorii din societatea respectivă 
pot considera că sunt „săraci merituoşi” sau, dimpotrivă, „săraci care-şi merită soarta” ; 
persoanele bolnave pot fi considerate victime sau vinovate de stilul de viaţă care le-a 
îmbolnăvit; şomerii pot fi priviţi ca oameni leneşi sau persoane excluse de pe piaţa 
muncii din cauza condiţiilor macroeconomice. Atunci când în interiorul unei societăţi un 
grup cu acces la resurse elaborează un proiect de dezvoltare pentru un grup defavorizat, 
există riscul ca această defavorizare să fie conotată nu numai socialmente, ci şi moral¬ 
mente negativ. 

Excluziunea morală {e.m.) apare atunci când o categorie de persoane sunt definite 
social ca fiind vinovate de situaţia defavorabilă în care se află sau de probleme mai 
generale ale societăţii. Acest proces de învinovăţire este sancţionat, formal, dar mai ales 
informai, prin excluderea lor de la diverse forme de participare şi decizie în societate. 

E.m. se referă la categorii de persoane, dar nu vizează culpabilizarea unor indivizi 
particulari în cazuri concrete, nici culpabilizarea generală a unui sistem social. Principala 
semnificaţie sociologică a conceptului de e. m. derivă din faptul că instituie sau menţine 
graniţe în interiorul sistemului social, ducând la reproducerea unor inegalităţi şi relaţii 
de putere. Din acest motiv, e.m. a unei categorii sociale defavorizate este un obstacol în 
calea dezvoltării sociale. 

Excluziunea morală şi dezvoltarea socială 

Un proiect de dezvoltare presupune identificarea unei probleme şi elaborarea unei strategii 
de rezolvare a acesteia, în spiritul unor valori considerate indispensabil legate de 
bunăstarea umană. Un astfel de proiect operează inevitabil cu conceptul de „problemă”. 
Problemele nu au însă numai „cauze” şi „soluţii”, ci ele pot fi înţelese şi ca rezultat al 
unor decizii incorecte luate de actori sociali consideraţi responsabili şi chiar vinovaţi de 
existenţa lor. E.m. apare atunci când o categorie socială este culpabilizată şi astfel 
împinsă în afara ariei de deliberare în soluţionarea unei probleme în care sunt implicate 
şi interesele membrilor săi. O categorie exclusă moral poate însă să fie inclusă în alte 
feluri într-un proiect de dezvoltare - de exemplu, poate să fie obiectul acestuia sau să 
suporte indirect costurile proiectului. 

E.m. a unei categorii semnificative de actori într-un proiect de dezvoltare socială 
duce la lipsa acestuia de sustenabilitate, în măsura în care va fi subminat de eforturile 
predictibile ale acestor persoane de a-şi urmări interesele, aşa cum sunt definite în 
concepţiile lor de viaţă. Aceasta este cu atât mai relevant în situaţiile în care grupul 
exclus moral este chiar ţinta procesului de dezvoltare socială. De exemplu, Gay y Blasco 
(2003) ilustrează elocvent eşecul proiectului autorităţilor spaniole de asimilare a unei 
comunităţi de romi, datorită infantilizării (vezi mai jos) aşa-numiţilor „beneficiari”. 
Aceştia se considerau însă mai degrabă victime şi făceau tot posibilul pentru a opune 
rezistenţă acelor dimensiuni ale proiectului care le impuneau costuri neacceptate. în 
ansamblu, proiectul s-a transformat într-un joc al manipulării reciproce, din cauza 
refuzului autorităţilor de a accepta comunitatea de romi ca un partener în structurarea 
proiectului de dezvoltare. 


Tipuri de excluziune morală 

Există două tipuri mari de e.m. relevante pentru proiectele de dezvoltare : culpabilizarea 
şi infantilizarea. Culpabilizarea apare atunci când un grup social defavorizat este consi¬ 
derat direct responsabil de soarta sa şi vinovat atât de starea proprie, cât şi de costurile 
pe care le pricinuieşte societăţii mai largi. Infantilizarea presupune o oarecare simpatie 
pentru soarta celor defavorizaţi, dar este definită prin devalorizarea discernământului lor, 
situarea în poziţie de minori care nu-şi cunosc cu adevărat interesele. Cele două tipuri de 
e.m. pot fi simultane - precum în cazul minorităţii romilor, care este deseori considerată 
atât responsabilă de situaţia sa de marginalizare, cât şi incapabilă de a-şi vedea interesele 
pe termen lung. Există, de asemenea şi tipuri extreme de e.m., cum ar fi dezumanizarea - 
atunci când anumite persoane nu sunt considerate ca fiind propriu-zis oameni. Situaţia 
sclavilor sau a evreilor în timpul regimului nazist ilustrează această dezumanizare totală. 
Există şi alte temeiuri posibile pentru e.m. a unei categorii sociale - ruperea fizică de 
societate (ce poate fi invocată pentru categorii ocupaţionale ce trăiesc în izolare, precum 
asceţii), ruperea morală de societate prin profesarea unor concepţii etice extreme (precum 
fundamentaliştii religioşi) sau prin comportamente antisociale (cazul celor cu o condam¬ 
nare penală gravă) etc. 

M. Deutsch (2002, p. 10) defineşte e.rti. prin întrebarea „Cine este şi cine nu este 
îndreptăţit să primească un tratament corect şi resurse corecte prin includerea, respectiv 
excluderea din comunitatea noastră morală?” (Opotow, 1990, apud Deutsch, 2002; 
Opotow şi Weiss, 2000) defineşte „raza de acţiune a justiţiei” (the scope of justice ) ca 
mulţimea persoanelor către care nutrim simultan „1. credinţa că li se aplică şi lor 
criteriile noastre de justiţie; 2. disponibilitatea de a aloca o parte dintre resursele 
comunităţii pentru ele; şi 3. disponibilitatea de a face sacrificii pentru a le promova 
bunăstarea” (p. 2). E.m. raţionalizează eventualele prejudicii aduse celor din afara razei 
noastre de acţiune a justiţiei, definindu-i ca irelevanţi, vinovaţi de situaţia în care se află 
sau pur şi simplu ca un mijloc pentru a ne atinge scopurile ( apud Deutsch, 2002). 

Opotow şi Weiss (2000), precum şi Kârreman şi Alvesson (2003) observă că e.m. este 
deseori un proces reflexiv, prin care observatorul defineşte simultan atât statutul persoa¬ 
nelor cu care interacţionează, cât şi propriul său statut. Poziţionarea în raport cu cei din 
exteriorul comunităţii morale proprii are consecinţe asupra definirii comunităţii morale 
şi implicit asupra definirii propriei persoane. Opotow şi Weiss au analizat e.m. a grupă¬ 
rilor ecologiste în disputele legate de mediul înconjurător şi de poluare şi au observat că 
aceasta are de fapt două faţete : pe de o parte, mişcările ecologiste sunt etichetate drept 
extremiste şi sunt excluse din procesele de decizie; pe de altă parte, consumatorii 
resurselor se autoexclud din această problemă, fie prin ignorarea ei completă, fie printr-o 
implicare mai mult formală, dacă aceasta este solicitată din exterior prin atribuţiile de 
serviciu. „Deşi în general ne gândim la e.m. ca la excluziunea celorlalţi, e.m. implică şi 
autoexcluziunea. (...) Negarea propriei implicări este vizibilă în diverse manifestări ale 
e.m ., precum transferul responsabilităţii pentru daune asupra celor victimizaţi, credinţa 
că propria contribuţie la o problemă de mediu nu poate fi detectată, negarea responsa¬ 
bilităţii personale pentru daunele ecologice prin interpretarea lor ca rezultatul unor 
acţiuni şi decizii colective, nu individuale, şi prin asumarea ipostazei unui outsider curat 
şi nevinovat, în comparaţie cu stakeholder- ii murdari, iresponsabili şi culpabili” (Opotow 
şi Weiss 2000, p. 4). Practic, observatorul se poate autoexclude alegând să se situeze în 
exteriorul dilemei morale, culpabilizându-i pe ceilalţi participanţi şi refuzând să recu¬ 
noască relevanţa problemei pentru propria sa viaţă. 

Kârreman şi Alvesson (2003, p. 10) descriu un fenomen similar sub denumirea de 
dublă dezumanizare , preluând conceptul folosit de Vetlesen (1994) pentru a explica 
posibilitatea morală a lagărelor naziste. Dubla dezumanizare înseamnă tratarea celorlalţi 
ca mijloc pentru atingerea unor scopuri, simultan cu conceptualizarea propriei persoane 
ca mijloc pentru atingerea unor scopuri. Astfel este negată atât relevanţa morală a 
celorlalţi ca oameni, cât şi relevanţa morală a propriilor alegeri. Este vorba despre 
instrumentalizarea sinelui în egală măsură cu instrumentalizarea persoanelor vizate, în 
raport cu nişte idealuri suprapersonale. în măsura în care contextul acţiunii favorizează 
instrumentalizarea propriei persoane (ca în cazul multor birocraţii, de exemplu, armata 
fiind cazul extrem), riscul e.m. este inclus în structura organizaţională. 


EXCLUZIUNE MORALA 


236 


Paternalism 

Corespondentul atitudinal al infantilizării unei categorii sociale pe care un actor social 
(precum statul sau un ONG) îşi propune să o sprijine în dezvoltarea sa este paternalismul. 

Organizaţiile publice sau cele private non-profit îşi asumă deseori misiunea de a 
defini interesul colectiv şi de a elabora programe şi proiecte prin care să-l pună în 
practică. Paternalismul apare atunci când astfel de actori sociali stabilesc priorităţi de 
acţiune care nu sunt explicit împărtăşite de unii dintre cetăţenii ce au discernământ şi 
când aceştia sunt motivaţi extrinsec sau chiar constrânşi să le urmeze, pornind de la 
premisa că este în interesul lor să facă acest lucru. Un exemplu cotidian de paternalism 
îl constituie alocarea unei părţi a salariului angajaţilor sub formă de bonuri de masă ; în 
spatele acestei măsuri se află presupoziţia că angajaţii nu-şi folosesc judicios resursele 
financiare pentru a-şi alimenta familia. 

Definiţia patemalismului are prin urmare două componente : 

- componenta cognitivă : devalorizarea cunoaşterii pe care o categorie socială o are 
despre propriile interese şi propunerea unei versiuni alternative; deseori, interesul 
alternativ este evaluat ca fiind superior, întrucât cei care îl propun consideră că: 
1. este pe termen mai lung ; 2. este mai mult orientat spre cooperare (ţine cont şi de 
interesele altora); sau 3. întruchipează mai bine tipul de om valorizat pozitiv de cei 
care îl propun. 

- componenta de acţiune : cei care au puterea de a defini interesul „superior” al 
celorlalţi stabilesc nişte măsuri pentru a-i motiva pe aceştia să acţioneze în concordanţă 
cu el. Cei care dispun de putere pot schimba motivaţia oamenilor de a acţiona 
conform interesului considerat superior atât prin sancţiuni negative (constrângeri), 
cât şi prin recompense (stimulente). Ambele comportamente denotă o concepţie 
paternalistă, dar impunerea de constrângeri este o variantă mai invazivă de paternalism 
decât oferirea de recompense. 


Paternalismul libertarian 

Libertarianismul se referă la concepţia etică potrivit căreia individul este stăpânul absolut 
al vieţii şi proprietăţii sale, iar limitările externe ale libertăţii sale de decizie (inclusiv 
limitările impuse de stat prin impozitare şi legislaţie) trebuie să fie cât mai reduse posi¬ 
bil, chiar inexistente. Conceptul de „paternalism libertarian” pare prin urmare o contra¬ 
dicţie în termeni. El a fost propus de Thaler şi Sunstein (2003) pentru a desemna situaţiile 
în care un actor social trebuie inevitabil să ia o decizie care va influenţa opţiunile dispo¬ 
nibile altor oameni. Intr-o astfel de situaţie, decidentul va încerca, probabil, să adopte 
măsura pe care o va considera cea mai folositoare oamenilor pe care îi influenţează. Ast¬ 
fel, el va da dovadă de paternalism, influenţând deciziile altor oameni în sensul considerat 
„dezirabil”, deoarece nu are posibilitatea de a face altfel. Alternativele sale ar consta fie 
în adoptarea unei măsuri pe care o consideră mai puţin benefică, fie în adoptarea unei 
măsuri la întâmplare, pentru a evita responsabilitatea deciziei - dar ambele variante sunt, 
cel puţin intuitiv, mai puţin justificate decât măsura paternalistă. 

Spre deosebire de deciziile invazive de definire a priorităţilor de acţiune pentru alte 

persoane, paternalismul libertarian apare în situaţiile în care: 

- decidentul nu are posibilitatea, în limitele impuse de formularea problemei pe care 
trebuie să o rezolve, de a lua o decizie care să nu afecteze opţiunile celorlalte per¬ 
soane ; orice decizie ar lua va avea consecinţe asupra motivaţiilor resimţite de celelalte 
persoane; 

- problema nu motivează costurile unui proces de consultare publică cu persoanele 
potenţial influenţate deoarece mizele sunt minore sau este foarte tehnic etc.; 

- deciziile posibile nu impun constrângeri altor persoane; opţiunile acestora sunt 
influenţate prin schimbarea minoră a costurilor şi beneficiilor lor relative, dar nu sunt 
semnificativ limitate. 

Exemple de situaţii care solicită o decizie paternalistă de tip libertarian sunt: 

- cazul unul administrator de cantină care observă că ordinea în care sunt prezentate 
felurile de mâncare influenţează meniul comandat de clienţi; astfel, administratorul 
va avea de ales între a promova o dietă sănătoasă sau a încuraja, prin ordonarea 
tăvilor, o dietă problematică (Thaler şi Sunstein, 2003); 

- cazul unui legiuitor care trebuie să decidă dacă veniturile ocazionale obţinute din 
munca cu ziua vor fi sau nu luate în calcul în cazul beneficiarilor de ajutor social 
(venit minim garantat). O decizie trebuie luată în acest sens, iar fiecare variantă are 
consecinţe atât asupra beneficiarilor (încurajând sau nu munca ocazională), cât şi 
asupra contribuabililor (prin nivelul total al prestaţiilor financiare). 


Paternalismul în relaţie cu persoanele fără discernământ 

Un caz special de paternalism apare atunci când vorbim despre interesele unor categorii 
sociale definite (legal sau medical, de exemplu) ca fiind lipsite de discernământ, temporar 
sau permanent, precum minorii, persoanele dependente de droguri sau cele cu diferite 
probleme psihice. în acest caz, cineva trebuie să-şi asume un rol de decident pentru ei. 
De exemplu, în cazul copiilor, este general acceptat faptul că familia are dreptul şi 
datoria de a le defini interesele şi de a acţiona, inclusiv prin constrângeri (dar nu prin 
violenţă), pentru a-i motiva să le urmeze. în aceste cazuri, se consideră însă că există şi 
interese publice, care ţin de calitatea deciziilor luate în numele acestor categorii sociale 
dependente. Statul îşi asumă dreptul şi responsabilitatea de a interveni în viaţa cetăţenilor 
pentru a urmări aceste interese publice. 

De exemplu, statul român are numeroase tipuri de prevederi şi de sancţiuni (aplicate 
în general părinţilor) legate de definirea şi urmărirea intereselor copiilor: 

Tabelul nr. 1 

Interesele copiilor aşa cum simt definite de către stat 

Interes definit 

Sancţiune 

- obţinerea nivelului minim obliga¬ 
toriu de şcolarizare 

Legea prevede sancţiuni - care însă nu se aplică în 
practică 

- o viaţă fără violenţă 

Abaterile sunt sancţionate penal 

- sănătate 

Servicii medicale gratuite 

Vaccinarea obligatorie (fără sancţiuni în practică) 

- o viaţă fără sărăcie 

Alocaţii financiare pentm familiile cu copii 

Alocaţii în bunuri şi servicii: cornul şi laptele, cantina 
socială 

Ajutoml social (VMG) 


Astfel, dacă statul încearcă să constrângă o familie să-şi dea copiii la şcoală, această 
măsură nu indică paternalism în măsura în care interesele copiilor sunt cele avute în 
vedere, şi nu interesele adulţilor. Este desigur discutabil în ce măsură statul are dreptul 
de a constrânge părinţii şi de a stabili interesele copiilor lor. 

Chiar şi persoanele legal lipsite de discernământ au, din punct de vedere etic, dreptul 
să-şi exprime preferinţele şi dreptul ca acestea să fie respectate conform interesului lor 
superior, aşa cum este acesta definit de cei îndreptăţiţi. Graniţa dintre exercitarea legitimă 
a puterii de decizie în numele altcuiva şi exercitarea abuzivă a acesteia este foarte 
permeabilă. 

Măsuri paternaliste sunt luate deseori în cazul acelor adulţi care, deşi dispun de 
discernământ, sunt definiţi ca fiind ne-liberi în practică, din cauza contextului specific în 
care trăiesc: 

- adulţii care depind de substanţe chimice precum alcoolul, tutunul sau alte droguri; 

- persoanele care trăiesc într-o sărăcie extremă persistentă. De exemplu, conceptul de 
„cultură a sărăciei”, propus în 1959 de Oscar Lewis (1965) şi discutat şi disputat 
ulterior de numeroşi sociologi, se referă la un complex de orientări valorice care îi 
ajută pe oameni să se adapteze la viaţa de mizerie persistentă, dar îi împiedică să iasă 
din aceasta. Statul ar avea misiunea, din acest punct de vedere, să motiveze indivizii 
prinşi într-o cultură a sărăciei să adopte comportamente care să-i scoată din sărăcie 
(prin moduri alternative de consum: cheltuirea unei proporţii mai mari din bugetul 
familiei pe bunuri educaţionale, pe îngrijirea sănătăţii, valorizarea mai ridicată a 
viitorului ş.a.m.d.). 

în unele cazuri, statul ia măsuri care constrâng indivizii să adopte comportamente pe 
care nu le-ar adopta altminteri, fără să fie totuşi cazul unor măsuri paternaliste: 

1. Dacă statul încearcă obţinerea unor bunuri publice recunoscute ca atare de cetăţeni, 
este necesară sancţionarea celor care nu contribuie pentru a asigura producerea 
bunului public. 

2. în orice situaţie va exista o diferenţă de interese între diferite grupuri de cetăţeni. 
Chiar şi în cazul unor bunuri publice recunoscute unanim ca fiind valoroase, precum 
aerul curat, de exemplu, unele grupuri vor prefera un nivel foarte scăzut de poluare. 

în timp ce altele vor accepta şi un nivel mai ridicat. Statul are datoria de a elabora un 
compromis care să reprezinte interesul public, ţinând cont de opinia majoritară, dar 
şi de alţi factori care nu sunt luaţi în calcul de opinia publică (informaţii ştiinţifice, 
relaţii cauzale dintre poluare şi alte aspecte ale vieţii etc). în impunerea acestui 
compromis este inevitabil ca unii oameni să fie constrânşi să acţioneze pentru a urma 
un interes definit de stat. Aceste constrângeri pot fi evaluate sau nu ca fiind pater- 
naliste, în funcţie de gradul în care statul se abate de la preferinţele respectivelor 
categorii sociale şi de modul în care este justificată impunerea (ca un compromis 
necesar între interese aflate în conflict sau ca urmărirea unui interes superior). 


Concepte similare 

Conceptul de e. m. traduce în limbaj etic concepte din ştiinţele socioumane precum cele 
de stigmatizare, excluziune socială sau stereotipizare. 

Stigmatizarea, concept consacrat de Erving Goffman în lucrarea sa Stigma. Notes on 
the Management ofSpoiled Identity (1964), apare atunci când o caracteristică a unei cate¬ 
gorii de indivizi este interpretată social ca semn al incapacităţii de a funcţiona normal în 
societate. Stigmatizarea reprezintă deci e.m. a unei categorii identificate printr-o anumită 
trăsătură (stigmat), ce poate fi predominant biologică (un handicap fizic) sau socială (o 
ocupaţie devalorizată social), uşor vizibilă (precum culoarea neagră a pielii) sau ascunsă 
(precum impotenţa) (Bulai, 1993). Stigmatizarea presupune un refuz general de a 
interacţiona cu membrii respectivei categorii, în orice context social, din cauza alterităţii 
lor extreme. E.m. se referă în special la procesul de structurare a unui grup decizional, 
intr-un context social specific, pe o problemă dată, prin ignorarea unor categorii de 
persoane interesate de miza pusă în dezbatere. Este prin urmare posibil ca un grup social 
să fie exclus moral intr-un anumit context decizional (de exemplu, ecologiştii să fie 
excluşi de la decizii de politică economică, fiind consideraţi iresponsabili) fără ca el să 
fie stigmatizat în general la nivel social. O categorie stigmatizată va fi însă exclusă moral 
în toate contextele decizionale în care stigmatul său este vizibil şi interpretat ca atare. 

Excluziunea socială este definită în sens larg ca o „situaţie de eşec a realizării depline 
a drepturilor cetăţeneşti” (Preda, 2002a). în multe cazuri, excluziunea socială a unui grup 
este asociată cu excluziunea sa morală, dar această legătură nu este necesară. Este posi¬ 
bil ca un grup, precum şomerii, să fie exclus de la exercitarea unor drepturi umane impor¬ 
tante, Iară însă ca statutul lor de membri ai comunităţii morale umane să fie contestat. 
Pe de altă parte, categoriile stigmatizate sunt deseori excluse social pe o dimensiune sau 
alta a drepturilor cetăţeneşti, în măsura în care stigmatul lor este vizibil. 

Stereotipizarea reprezintă procesul de cogniţie socială prin care trăsăturile definitorii 
ale unui anumit grup sunt identificate şi esenţializate, urmând a fi folosite la explicarea 
comportamentului şi a poziţiei sociale a acestuia (Yzerbyt şi Schadron, 2002). Stigmati¬ 
zarea şi e.m. apar ca rezultat al proceselor de stereotipizare a unei categorii sociale. 
Aceste concepte pun accentul în special pe utilizarea politică a stereotipurilor, în vederea 
justificării excluderii anumitor categorii de la interacţiunile şi deciziile sociale importante. 


Cosima RUGHINIŞ 

Excluziune socială 1 

Excluziunea socială : concept şi semnificaţii 

Unul dintre obiectivele centrale ale unor programe de dezvoltare socială îl constituie 
combaterea sărăciei şi a excluziunii sociale (e.s.). în discursul contemporan privind 
politicile sociale se utilizează tot mai des termenii excluziune şi incluziune socială ca o 
extensie a tematicii clasice a sărăciei. La rândul său, sintagma „măsuri de combatere a 
sărăciei” tinde să fie înlocuită treptat cu cea de „promovare a incluziunii sociale”. Dacă 
tematica sărăciei se referea strict la deficitul de resurse financiare, noua tematică a 
promovării incluziunii sociale se referă la o problematică mult mai largă. Pe de o parte, 
la o gamă extrem de variată de deficite de ordin social-cultural-moral-economic , iar pe 
de altă parte, la o orientare activă spre dezvoltarea socială prin intervenţie directă, prin 
construcţia progresivă a unei societăţi inclusive. 

Duffy (1995) consideră că e.s. este un concept mai cuprinzător decât sărăcia, deoarece 
include nu numai lipsa mijloacelor materiale, ci şi imposibilitatea de a fi inclus în 
diferite „reţele" sociale, economice, politice şi culturale. Pe lângă deficitul de venituri 
sau consum implicat de sărăcie, e.s. presupune şi un deficit de participare normală la 
viaţa cotidiană şi activităţile sociale sub multiple forme. 

Conceptul de e.s. este cu mult mai recent decât cel de sărăcie. în 1994, Consiliul 
Europei definea excluşii drept „grupuri întregi de persoane care se găsesc, parţial sau 
total, în afara câmpului efectiv de aplicare a drepturilor omului” (Strobel, 1996, p. 262). 
Ideea de excluziune a apărut în 1975, în documentele Consiliului de Miniştri al Consiliu¬ 
lui Europei (CMCE). Programele Europene Antisărăcie au fost o nouă ocazie de a aduce 
în prim-plan acest concept. în 1988, Comisia Europeană a publicat un document în care 
se face referire explicită la e.s., pentru ca în 1989, în Carta Europeană a Drepturilor 
Fundamentale ale Muncitorilor, publicată de Comisia Europeană, să se spună că, „în 
spiritul solidarităţii, este important să fie combătută e.s. ”. în acelaşi an, CMCE a adoptat 
o rezoluţie privind „combaterea e.s.”, în care se cerea statelor membre să ia măsuri pe 
această linie, iar Comisiei Europene să urmărească aplicarea prevederilor împreună cu 
statele membre (Berghman, 1996, p. 11). Se poate spune că termenul s-a consacrat prin 
cel de-al treilea program antisărăcie (perioada 1990-1994) lansat de Comisia Europeană. 
Din acel moment, discursul politic comunitar a tins să înlocuiască termenul „sărăcie” cu 
cel de „excluziune socială” ca termen central, cu o arie de cuprindere mult mai largă. 

în literatura de specialitate, precum şi în programele politice, o definiţie care ni se 
pare a fi completă şi funcţională subliniază faptul că „excluziunea trebuie definită în 
termeni de incapacitate/eşec de integrare a unei persoane sau grup în unul sau mai multe 
(sub)sisteme dintre următoarele patru : 

- sistemul democratic şi legal, care presupune integrare civică ; 

- piaţa muncii, care promovează integrarea economică ; 


1. Termenul are la bază o serie de rapoarte/studii realizate anterior de către autori precum Zamfir, 
Preda, Dan (2004); Preda (2002a); Preda (2002b). 

- sistemul statului bunăstării, care promovează ceea ce poate fi numit drept integrare 
socială ; 

- sistemul familiei şi comunităţii, care promovează integrarea interpersonală” (Berghman, 
1996). 

E.s. se referă cu precădere la o situaţie de eşec privind realizarea deplină a drepturilor 
cetăţeneşti, atât datorită unor cauze structurale de natură socioeconomică, cât şi unor 
cauze de natură individuală. 

Noua perspectivă de abordare a marginalizării sociale se concentrează pe procesul de 
excluziune/incluziune, spre deosebire de perspectiva sărăciei, care este preponderent 
statică, concentrându-se pe rezultatul unor procese economice greu modificabile. Pentru 
a corecta perspectiva statică prezentă în abordarea tematicii sărăciei, Bruto da Costa 
(1994) propune introducerea conceptului de „sărăcire” care vizează un proces ce conduce 
la rezultatul (static) de sărăcie. Şi acest proces apare doar ca un fragment, un caz 
particular, unidimensional, al altui proces mult mai complex, multidimensional, dinamic 
de e.s., care are drept rezultat starea de deprivare relativă. 

Whelan (1991) defineşte trei tipuri de deprivare generate de absenţa forţată a unor 
bunuri: 

- deprivarea primară (lipsuri legate de alimente, haine, încălzirea locuinţei); 

- deprivarea secundară (absenţa unor bunuri precum telefonul, automobilul, activităţile 
de timp liber dorite); 

- deprivarea privind casa şi bunurile de folosinţă îndelungată (absenţa unor bunuri 
legate de calitatea locuirii şi facilităţile în cadrul locuirii). 

în ceea ce priveşte sursele e.s., pot fi identificate trei tipuri distincte : 

1. Excluziunea structurală, produsă de configuraţia sistemului social însuşi : este rezul¬ 
tatul unor procese structurale, ca, de exemplu, şomajul produs de mecanismele de 
restructurare specifice tranziţiei sau de procesele economice înseşi; efectul unui defi¬ 
cit al politicii sociale sau al unor opţiuni de politică socială inadecvată; lipsa unui 
răspuns corespunzător sistemului social la o anumită nevoie. 

2. Apartenenţa teritorială/comunitară a individului/grupului care face ca el să nu-şi 
satisfacă o anumită nevoie datorită deficitului de resurse din comunitate, deşi există 
o soluţie formală în sistem şi ea funcţionează în alte comunităţi. De exemplu, în 
mediul rural nu există servicii de asistenţă socială specializate (centre de zi pentru 
bătrâni şi copii neglijaţi etc.) sau, dacă există, sunt cel mult embrionare, fapt ce-i 
exclude pe unii cetăţeni de la dreptul de a beneficia de aceste forme de suport social. 

3. Autoexcluziunea (opţiunea este a individului, modelul cultural, dezinteresul, diverse 
alte elemente care ţin de decizia personală determinându-1 în primul rând să opteze 
singur pentru a respinge o anumită formă de participare socială. Faptul că unele 
persoane nu-şi fac acte de identitate sau de căsătorie pentru că nu doresc constituie un 
astfel de exemplu). 

în România, ca ţară aflată în proces de tranziţie, problematica excluziunii şi a 
incluziunii sociale prezintă anumite specificităţi generate de moştenirea comunistă, dar 
şi de însuşi procesul tranziţiei. Dacă există o serie de similarităţi cu ţările occidentale în 
ceea ce priveşte manifestarea unor forme de e.s., diferenţele sunt legate îndeobşte de 
sursele excluziunii, amploarea şi intensitatea manifestărilor lor. 

în ţările occidentale, sursele e.s. sunt într-o mare măsură expresii marginale ale unui 
sistem social rezultat în urma unui proces de dezvoltare ce s-a dovedit până acum a fi 
bine structurat, coerent şi funcţional. 

în ţările aflate în tranziţie, în mod accentuat în cele care s-au confruntat cu probleme 
extrem de dificile, cum este cazul României, sursele cele mai importante ale e.s. se 
plasează în însuşi procesul dificil de schimbare, precum şi în acele procese dezagregante 
care îl însoţesc: explozia sărăciei, procese de dezorganizare socială, incongruenţe ale 
schimbărilor legislative şi ale sistemului de instituţii, toate petrecute într-o perioadă 
scurtă de timp, sub variate presiuni, adesea contradictorii, interne şi externe. 

Criza îndelungată a societăţii comuniste, accentuată în anii ’80, a generat profunde 
procese de dezagregare socială, care s-au propagat după Revoluţie ca o gravă moştenire, 
la acestea adăugându-se şi efectele nocive noi, produse ale unei tranziţii dificile. 

Din acest motiv, o strategie de combatere a e. s. şi promovare a incluziunii sociale în 
România va trebui inevitabil să se orienteze nu numai pe construcţia instituţională a unei 
societăţi inclusive, dar şi pe absorbţia treptată a unor masive acumulări de fenomene care 
conduc la dezagregare socială, rezultate ale unei istorii supuse unor crize multiple. 


Tipuri şi surse de excluziune socială. Grupuri excluse social 

Principalele surse şi forme de manifestare a e. s. în societatea românească, dar şi la nivel 
mondial şi al grupurilor sociale aflate în condiţii de risc ridicat de marginalizare şi exclu¬ 
ziune sunt: a) economică (de la venituri primare ; de la transferuri sociale); b) de la 
educaţie ; c) de la serviciile de sănătate ; d) de la serviciile de asistenţă socială; e) de la 
servicii ocupaţionale/piaţa muncii; f) de la locuire/condiţii decente de locuire ; g) de la 
participare la viaţa politică; h) cea datorată delincvenţei; i) datorată dependenţei de 
alcool, drog; j) cea produsă de deformările de funcţionare ale justiţiei, poliţiei etc.; 
k) datorată accesului redus la oportunităţi în funcţie de zonă/comunitate; accesul la 
transport/căi de comunicaţie; 1) datorată abandonului/lipsei familiei (copii, bătrâni, 
persoane cu handicap); m) în funcţie de gen şi de orientarea sexuală; n) în funcţie de 
apartenenţa etnică/rasială; o) cea generată de traficul de fiinţe umane ; p) culturală şi de 
informaţie etc. 


Surse majore ale excluziunii sociale 

a) In regimul comunist 

Societatea socialistă a generat profunde procese de e.s. cu efecte negative ce s-au 
resimţit şi în perioada de tranziţie. Cele mai importante surse sunt următoarele: 

• economie iraţional dezvoltată, bazată pe industria grea şi prelucrătoare şi pe o 
agricultură extensivă, cu costuri de producţie foarte mari şi cu puţine pieţe de 
desfacere ; ca urmare, după 1989, prăbuşirea acestui tip de industrie a dus la şomaj 
şi reducerea veniturilor salariale, surse majore de e.s. : 

- după 1980, economia socialistă românească intră într-o criză accelerată, devenită 
cronică, ce a produs o sărăcire masivă a populaţiei, la care s-a adăugat degradarea 

calităţii tuturor produselor şi serviciilor şi restrângerea progresivă a accesului la 
acestea, inclusiv la bunurile şi serviciile de bază; 

- prăbuşirea zonelor mono-industriale după 1989 a generat adevărate catastrofe sociale; 

- lipsa investiţiilor în tehnologii moderne a dus la o erodare progresivă a competi¬ 
tivităţii, accentuată puternic după 1989, odată cu deschiderea spre economiile 
occidentale. 

• Dezagregarea sistemului de protecţie socială şi o politică socială aberantă în multe 
domenii au accentuat procesul de sărăcire: 

- scăderea masivă a cheltuielilor sociale publice în domeniile învăţământului şi 
sănătăţii, cu efecte catastrofale asupra calităţii acestora; 

- ignorarea cvasicompletă a sistemului de servicii de asistenţă socială; singurul 
sector dezvoltat intr-un mod unilateral şi aberant a fost cel al instituţiilor reziden¬ 
ţiale, cu efecte negative, adesea catastrofale asupra dezvoltării normale a copiilor 
abandonaţi, a persoanelor cu handicap etc.; 

- politica agresiv pronatalistă, care a dus la o creştere enormă a stresului social, la 
sporirea mortalităţii materne şi infantile, la apariţia unui număr mare de copii nedoriţi 
tocmai în segmentele sărace ale societăţii; efectul cel mai devastator l-a constituit 
creşterea alarmantă a numărului de copii abandonaţi, preluaţi de instituţii a căror 
concepţie, dar şi finanţare au afectat masiv advers şansele de dezvoltare a acestora. 

b) In perioada de tranziţie 

Procesul iniţial de tranziţie, prin dificultăţile sale neaşteptate, a amplificat enorm 
procesele de dezagregare socială care atinseseră deja un nivel dincolo de suporta- 
bilitate în regimul comunist. 

Căderea economică, deficitul de politică socială şi procesele ample de dezagregare 
socială sunt factorii responsabili de explozia sărăciei şi accentuarea proceselor de 
marginalizare şi e.s. 

Căderea economiei 

Strategia de restructurare a sistemului economic, dublată de condiţiile particulare defavo¬ 
rabile (structura economică moştenită şi dezagregarea relaţiilor economice internaţionale) 
a dus la o cădere dramatică a economiei. Abia la sfârşitul anului 2006 s-a atins nivelul 
PIB-ului din 1989. 

Efectele căderii economice asupra standardului de viaţă al populaţiei s-au mani¬ 
festat prin: 

- degradarea constantă şi semnificativă a veniturilor salariate reale ; 

- creşterea fiscalităţii, realizată în mare măsură sub presiunea scăderii bazei de impo¬ 
zitare şi care a condus la deprecierea veniturilor salariate ; 

- creşterea polarizării veniturilor salariale : un număr din ce în ce mai mare de 
angajaţi sunt remuneraţi cu salariul minim pe economie sau în apropierea acestuia; 
la rândul său, raportul dintre salariul mediu şi cel minim s-a degradat semnificativ ; 

- scăderea dramatică a numărului salariaţilor (de la 8,15 milioane în 1990 la 4,6 mi¬ 
lioane în 2006) a dus la dislocarea economică a unor întregi grupuri sociale, dez¬ 
agregând masiv şi bulversând strategiile de viaţă a sute de mii de gospodării; 

- scăderea masivă a ratei de ocupare salariată nu a fost compensată decât parţial de 
creşterea neocupării în formele nesalariale. 

Paralizarea reacţiei de suport social compensatoriu într-o perioadă 
de dificultate economică şi socială 

- Subfinanţarea generală a sistemului de protecţie socială. Efectele sociale ale şocului 
economic al tranziţiei au fost accentuate de un deficit de politică socială. în România 
cheltuielile sociale publice au plasat ţara noastră pe toată perioada tranziţiei pe 
penultimul loc în Europa. Aceasta s-a datorat şi faptului că, în 1989, România era 
ţara socialistă cu cele mai mici cheltuieli sociale publice ca procent în PIB. 

- Subfinanţarea serviciilor de educaţie şi sănătate. Dacă în general cheltuielile sociale 
au fost subfinanţate, anumite componente ale acestora precum serviciile de educaţie 
şi sănătate (dar şi cele de asistenţă socială şi de locuire), au produs efecte sociale 
negative majore din cauza insuficienţei resurselor alocate. Principalele instituţii 
furnizoare de servicii sociale, educaţia şi serviciile de sănătate au contribuit modest, 
nu de puţine ori negativ, la susţinerea colectivităţii aflate intr-un proces dificil de 
tranziţie datorat atât subfinanţării, cât şi reformelor confuze şi întârziate. 

Efectele subfinanţării şi scăderii valorii reale a transferurilor sociale 

Pe ansamblu, veniturile sociale din transferuri s-au erodat mult mai accentuat decât 
veniturile salariale, adâncindu-se astfel diferenţa dintre veniturile salariale şi cele ale 
segmentelor de populaţie dependente de suportul social. Raportat la salariul mediu, 
eroziunea sistemului de pensii a fost cea mai scăzută, urmată de cea a ajutorului de 
şomaj. Suportul pentru şomerii pe termen lung (alocaţia de sprijin) s-a erodat mai rapid. 
Ajutorul social bazat pe testarea mijloacelor, introdus târziu, abia în 1995, practic s-a 
dezagregat până în 2000. Relansarea sa sub forma VMG în 2001 l-a readus la un nivel 
relativ acceptabil. Erodarea alocaţiilor pentru copii s-a produs brutal până în 1997. După 
o scurtă revenire, această erodare şi-a continuat trendul regresiv până în 2001. După 
2001, prin reconsiderarea sistemului de alocaţii pe baza unei mai bune focalizări a unor 
componente ale sale (atenţia specială acordată familiilor monoparentale şi familiilor cu 
mulţi copii), s-a înregistrat un proces de creştere a valorii lor. Situarea constantă a 
ajutorului de şomaj în preajma salariului minim a făcut, pe de o parte, ca motivaţia 
participării pe piaţa muncii a celor care puteau câştiga doar echivalentul salariului minim 
să scadă, iar pe de altă parte, în multe cazuri, să treacă în economia subterană (care 
permite atât primirea ajutorului de şomaj, cât şi obţinerea de alte venituri din activităţi 
informale). 

Explozia sărăciei 

Putem spune că tranziţia în ţara noastră, caracterizată printr-o cădere economică drama¬ 
tică, slab protejată social în anumite perioade, a avut ca efect o explozie a sărăciei. Au 
existat două şocuri ale sărăciei: primul s-a înregistrat în perioada 1991-1993 ; în peri¬ 
oada 1995-1996 s-a produs o uşoară scădere a sărăciei datorată unui anumit reviriment 
economic. Criza economică din perioada 1997-2000 a produs cel de-al doilea şoc al 
sărăcirii: de la un nivel al sărăciei de 20% în 1996 la 36% în 2000. Relansarea 

economiei în 2001 a produs o scădere anuală importantă a nivelului sărăciei: de la 36% 
în 2000 la 25% în 2003. Explozia sărăciei, care a atins un punct maxim în 2000, este 
rezultatul, în concluzie, a trei factori: 

- erori în strategia de restructurare a economiei, atât în ceea ce priveşte privatizarea ei 
şi crearea noilor instituţii ale economiei de piaţă, cât şi politicii macrofinanciare; 

- nivelul scăzut al voinţei politice de suport social compensatoriu în raport cu prăbuşirea 
standardului de viaţă; 

- dezagregarea socială care a afectat semnificativ advers resursele sociale ale relansării 
economice. 

Slaba protecţie socială a populaţiei nu a reprezentat integral un cost social inevitabil, 
într-o măsură importantă, efortul scăzut de protecţie a fost un cost generat de lipsa de 
voinţă politică de creştere a suportului social, şi deci evitabil. în plus, mai ales prin 
efectele combinate ale proceselor de dezagregare socială, resursele sociale ale relansării 
economice şi sociale în perspectivă au fost grav afectate. 

Sistem de asistenţă socială ineficace 

Până la apariţia legislaţiei privind sistemul asistenţei sociale din 2001 şi a ordonanţei 
privind sistemul serviciilor sociale din 2003, asistenţa socială pentru persoanele aflate în 
dificultate, în raport cu nevoile acestora, a fost drastic subfinanţată pe ansamblu, fiind 
concentrată în instituţii rezidenţiale, structural incompletă, cu o slabă focalizare pe 
grupuri şi persoane, caracterizată de un mix confuz de centralizare/descentralizare, cu 
un grad ridicat de fragmentare. 

Sistemul de asistenţă socială a dovedit o capacitate redusă de a compensa efectele 
negative ale tranziţiei asupra segmentelor dezavantajate, fiind caracterizat de: 1. sub- 
finanţare ; 2. incompletitudine structurală (atât în ceea ce priveşte suportul social finan¬ 
ciar pentru cei în nevoie, cât şi sistemul de servicii de asistenţă socială ce a reprezentat 
componenta cea mai slab dezvoltată a sistemului); 3. centrare pe instituţii de asistenţă 
socială rezidenţială ; 4. focalizare defectuoasă pe grupurile-ţintă aflate în nevoie ; 
5. mix confuz de centralizare/descentralizare ; 6. mix confuz public privat. 

în mod special, întârzierea creării unui sistem funcţional de servicii de asistenţă socială 
a fost unul dintre factorii principal responsabili de amploarea vulnerabilităţii societăţii româ¬ 
neşti în tranziţie. Inexistente în regimul comunist, serviciile publice de asistenţă socială 
au fost ignorate şi chiar eliminate din sistemul asistenţei sociale în primii ani de tranziţie. 


Tipuri de excluziune socială 
Excluziunea de la serviciile de educaţie 

Relaţia strânsă dintre şcoală, familie şi comunitate, tradiţional dezvoltată în România, s-a 
degradat în ultima perioadă a regimului comunist, dar şi în timpul tranziţiei. 

Suportul financiar şi social precar acordat şcolii a afectat negativ nu numai calitatea 
învăţământului, dar a produs şi o adâncire a polarizării accesului la învăţământ. Segmen¬ 
tele sărace (prezente masiv în zonele rurale) au un acces extrem de scăzut la învăţământul 

superior, precum şi la cel liceal. Abandonul şcolar, adesea chiar în şcoala primară, chiar 
dacă procentual nu este însemnat prin efectele lui grave, reprezintă o problemă serioasă. 
La aceasta se adaugă şi polarizarea beneficiilor învăţământului pentru segmentul marginal 
al societăţii. Calitatea pregătirii şcolare este înalt polarizată, iar analfabetismul funcţional, 
deşi afectează un segment redus al populaţiei de tineri, trebuie luat în considerare cu 
toată seriozitatea. 

Reforma orientării şcolare a fost mult timp ezitantă, caracterizată prin frecvente 
confuzii şi intenţii bune nefinalizate, fiind şi în momentul actual încă departe de a fi 
ajuns la o structură coerentă, sistematic-structurată pe toate formele de educaţie. Accentul 
tradiţional pus cu precădere pe ştiinţele naturii (vitale pentru meseriile de tip ingineresc) 
nu este încă într-o măsură suficientă complementat de cunoştinţele şi deprinderile utile 
pentru viaţă. Curriculumul şcolar nu cuprinde suficiente discipline referitoare la socie¬ 
tate, economie, dezvoltare personală. Educaţia pentru participare şi cooperare, educaţia 
pentru relaţii pozitive cu ceilalţi, educaţia pentru formarea unor deprinderi active de 
viaţă ocupă încă un rol marginal. 

Participarea şcolară şi abandonul. Deşi statisticile arată că rata de cuprindere în 
ciclul primar este ridicată, iar rata abandonului este relativ scăzută, putem vorbi totuşi 
de performanţe şcolare scăzute pentru o parte semnificativă a elevilor, în special în cazul 
celor din mediul rural. Participarea acestora este mai mult formală, ea reprezentând, prin 
prisma cunoştinţelor acumulate, echivalentul unui abandon funcţional. 

Accentuarea polarizării educaţionale este unul dintre factorii cei mai importanţi ai 
polarizării sociale viitoare. Deşi, pe de o parte, participarea la învăţământul superior a 
crescut rapid (aproximativ 25% dintr-o generaţie urmează astăzi cursuri universitare), a 
crescut în acelaşi timp şi proporţia tinerilor care se retrag din procesul şcolar înainte de 
a obţine o pregătire şcolar-profesională încheiată/finalizată cu o diplomă/certificat de 
absolvire. Se prefigurează astfel riscul fragmentării generaţiilor tinere în două segmente : 
cei care termină studii universitare şi cei care nici măcar nu termină liceul sau o şcoală 
profesională. 

Diferenţele urban-rural în şansele de acces la educaţie, precum şi relativ la perfor¬ 
manţă sunt semnificative. Rata de înscriere în învăţământul gimnazial a absolvenţilor 
ciclului primar este mai mică în mediul rural decât în cel urban, iar performanţele 
elevilor sunt mai reduse. Infrastructura şcolară rurală este şi ea puternic deficitară. 

în cazul satelor izolate, în care nu se poate vorbi de o activitate economică sau 
agricolă comparabilă cu cea din satele accesibile, situate în apropierea drumurilor 
naţionale, problemele legate de resursele materiale, precum şi de cele umane (cadrele 
didactice şi personalul auxiliar care fac naveta) sunt cu atât mai acute. 

O sursă de excluziune gravă o constituie lipsa grădiniţelor în multe localităţi rurale, 
iar acolo unde acestea există, absenţa educatorilor şi a resurselor financiare necesare 
funcţionării conduc la limitarea accesului la educaţia preşcolară în mediul rural. Este 
evident că educaţia copilului este deficitară în mediul rural, unde ponderea personalului 
necalificat este foarte mare comparativ cu mediul urban, iar condiţiile de dotare ale 
grădiniţelor sunt mai proaste. 

Consecinţa gravă a acestor disparităţi necompensate suficient este diferenţa dintre 
rezultatele la examenul de capacitate ale copiilor din mediul rural şi ale celor din mediul 
urban, primii având rezultate inferioare cu aproximativ un punct la limba română şi 
matematică. 

Pentru promovarea egalităţii de şanse este nevoie să se facă eforturi susţinute în 
vederea creşterii participării copiilor din segmentele sociale defavorizate în sistemul 
liceal, pentru că altfel posibilităţile lor de acces la învăţământul superior vor fi blocate. 

Educaţia inclusivă. în momentul actual există o serie de probleme legate de limitarea 
accesului la participarea şcolară a copiilor HIV pozitivi (raportat la anul 1990, numărul 
copiilor cu HIV a scăzut semnificativ, iar îngrijirea lor în ultimul timp este preluată de 
MSF din surse bugetare) sau cu alte tipuri de boli, precum şi a celor cu o serie de forme 
uşoare de handicap, ca urmare nu atât a inexistenţei unor forme de sprijin dezvoltate de 
sistem, cât mai degrabă a atitudinii negative a corpului profesoral, dar mai ales a 
părinţilor copiilor sănătoşi. 

Excluziunea de la serviciile de sănătate 

Probabil că una dintre cele mai fierbinţi teme ale disputelor sociale actuale se referă la 
performanţele contradictorii ale sistemului sanitar, ca urmare a cumulării unor probleme 
precum: 

- creşterea costurilor serviciilor de sănătate a generat, inevitabil, polarizări dramatice, 
prin diferite mecanisme, în accesul la servicii şi medicamente de calitate ; 

- accentul pus mai ales pe tratarea bolilor grave şi neglijarea prevenţiei şi a asistenţei 
primare duce la polarizarea accesului la serviciile de sănătate şi la degradarea stării 
de sănătate pentru segmentele sociale defavorizate ; 

- înlocuirea asistenţei medicale teritoriale cu medicii de familie generează neacoperiri 
zonale şi sociale extrem de frecvente ; 

- niveluri ridicate ale costurilor medicamentelor din cauza mecanismelor ineficiente de 
procurare a lor; 

- prin separarea serviciilor sanitare de cele sociale, spitalele şi celelalte unităţi sanitare, 
inclusiv din cauza lipsei asistenţilor sociali în structurile lor, se dovedesc incapabile 
în construirea unor relaţii eficiente între spital şi familie, a unei participări active a 
pacientului la o viaţă sănătoasă, precum şi în formare sociomedicală a personalului 
din sistem. 

O serie de grupuri sociale au fost marginalizate de la accesul la serviciile de sănătate. 
în cadrul acestor grupuri putem identifica: familiile a căror sărăcie este accentuată de 
procesele de dezorganizare socială; familiile sărace cu mulţi copii; o mare parte a 
populaţiei de romi; locuitorii săraci ai zonelor rurale izolate care nu au banii necesari 
pentru a se deplasa în oraşe, unde sistemul medical este mai bine organizat, iar serviciile 
medicale sunt mult mai variate şi mai calitative ; persoanele Iară loc de muncă şi lipsite 
de un venit constant; persoanele fără locuinţă. Lor li se mai poate adăuga grupul celor 
care nu au acces la servicii de planificare familială din variate motive. 

Patternul stării de sănătate a populaţiei şi al accesului la serviciile medicale exprimă 
efectul combinat al unor factori specifici: 

- sărăcie : lipsa de resurse financiare generează o alimentaţie deficitară, condiţii mizere 
de locuit, lipsa de acces la condiţii de igienă elementară, inclusiv la apă potabilă; 

- dezorganizarea socială generează abandonul grijii faţă de propria sănătate şi mai ales 
a grijii faţă de sănătatea copiilor, stiluri nesănătoase de viaţă, deficit de cultură şi 
educaţie sanitară; 

- accesul redus la serviciile medicale al categoriilor defavorizate social, datorat politici¬ 
lor sociale deficitare din domeniul sănătăţii, duce la înrăutăţirea stării de sănătate a 
populaţiei în situaţie de risc. 

Accesibilitatea serviciilor de sănătate este afectată de factori precum: 

- distanţa până la cel mai apropiat spital/cabinet medical şi/sau accesul ambulanţelor în 
zonele rurale îndepărtate sau fără infrastructură rutieră adecvată; 

- personalul medical de specialitate disponibil - există disparităţi regionale, mediul 
rural fiind defavorizat în acest sens ; 

- numărul mare de persoane care nu lucrează legal sau care aparţin unor grupuri ce nu 
au asigurare de sănătate (copii, pensionari, ţărani, şomeri, beneficiari de VMG). 

Accesul la anumite servicii de sănătate esenţiale, precum cele de stomatologie sau la 
mijloace de contracepţie este foarte dificil pentru o mare parte a populaţiei, atât din 
considerente economice, cât şi din cauza lipsei de informare. Costul tratamentelor 
stomatologice şi al contraceptivelor depăşeşte nivelul resurselor financiare ale segmen¬ 
telor sărace şi este nevoie de introducerea unor forme de subvenţionare a acestora pentru 
a asigura accesul celor săraci la asemenea servicii. 

Lipsa personalului medical, reducerea numărului de dispensare şi policlinici din 
sistemul public, criza medicamentelor compensate sunt doar câţiva dintre factorii care au 
generat în ultimii ani, în România, o excluziune semnificativă de la serviciile de sănătate 
a unor grupuri/categorii sociale întregi. Conform estimărilor (Zamfir, Preda, Dan, 
2004) cca 500.000 de persoane (2,3%) se află în afara reţelei de asistenţă medicală, 
majoritatea fiind persoane care trăiesc în mediul rural. 

Excluziunea de la locuire 

Excluziunea de la locuire este legată îndeosebi de condiţiile proaste de locuire (incluzând 
aici şi inaccesibilitatea la utilităţile publice din cauza costurilor mari în raport cu resursele 
indivizilor), accesul dificil la cumpărarea/închirierea unei locuinţe în mediul urban a 
unei mari părţi a tinerilor şi persoanele fără adăpost. 

Condiţiile proaste de locuire pot fi generate de : 

- supraaglomerare (pentru 6% din populaţia ţării, suprafaţa de locuit/persoană este în 
jur de 4 mp); 

- lipsa racordurilor la utilităţile publice (cca. 250.000 de locuinţe - 3% din total - nu 
aveau nici un fel de racord; în acestea trăiesc cca. 500.000 de persoane); 

- costul ridicat al cheltuielilor de întreţinere ale celor ce locuiesc în mediul urban 
(cheltuielile de întreţinere reprezintă pentru populaţia din oraşele medii şi mari peste 
50% din totalul cheltuielilor pentru servicii); 

- posibilitatea foarte scăzută de a achiziţiona/închiria o locuinţă , în special în oraşele 
mari, unde chiria lunară depăşeşte valoarea salariului mediu pe economie. 

Persoanele fără adăpost au apărut îndeosebi ca urmare a unor procese de dezinstitu- 
ţionalizare, cazuri de boală mentală, evacuări forţate, escrocări asupra persoanelor vulne¬ 
rabile, lipsa resurselor financiare etc. în România, unele estimări (Dan, 2004) arată că 
este vorba de circa 14.000 de astfel de persoane, însă numărul adăposturilor şi capacitatea 
acestora este foarte mică pentru a face faţă unei asemenea probleme sociale. 

Excluziunea de la serviciile ocupaţionale/piaţa muncii 

Una dintre principalele surse ale e.s. o reprezintă lipsa de acces la un loc de muncă, 
determinată frecvent de necorelarea nivelului de pregătire profesională cu cerinţele pieţei 
muncii. 

După 1990, în România, numărul de salariaţi s-a redus aproape la jumătate. Pierderea 
salariului şi înlocuirea lui, în marea majoritate a cazurilor, cu venituri din transferuri 
(sau chiar cu nici un venit) a generat o explozie a sărăciei în rândul persoanelor active 
însă nesalariate. Persoanele eliberate din sistemul salarial s-au distribuit în marea lor 
majoritate în următoarele direcţii (PNAInc, 2002): 

- au trecut în şomaj, într-o perioadă scurtă manifestându-se un nivel substanţial al ratei 
şomajului, care a atins vârful în 1999 (11,8%); în martie 2007 a ajuns la 5,2%, însă 
a crescut numărul persoanelor fără ocupaţie şi al celor plecate la muncă în străinătate ; 

- au ieşit la pensie, adesea înainte de limita legală, fapt care a încărcat sistemul de 
asigurări sociale, fără ca întotdeauna să se fi produs şi o detensionare corespunzătoare 
a pieţei muncii; în aceste condiţii, raportul de dependenţă salariaţi/pensionari a 
devenit supraunitar; 

- au trecut în economia subterană (destul de mulţi), în lipsa locurilor de muncă „ade¬ 
vărate”, cu costurile şi riscurile specifice acesteia; 

- s-au retras în ocupaţii agricole, practicând mai degrabă o agricultură de supravieţuire. 

Rata medie a şomajului pe ţară nu a înregistrat, de-a lungul tranziţiei, valori mai mari 
de 12%, dar a variat sensibil între diferite arii geografice, depăşind pe alocuri 25%. 
Cronicizarea şomajului a făcut ca înregistrarea în categoria şomerilor să nu mai ofere 
avantaje relative, astfel încât la expirarea perioadei în care se plătesc beneficii de şomaj 
persoanele fără loc de muncă să renunţe, în mare parte, la a mai fi în evidenţa Oficiilor 
de Muncă. în acelaşi timp, formele de ocupare atipice legale, de regulă temporare, erau 
permise sub condiţia renunţării la statutul de şomer, caz în care costurile ocupării 
creşteau semnificativ din cauza fiscalităţii cu scop social asociate. Introducerea Legii 
venitului minim garantat a fost însoţită de creşterea cotelor şomajului, ca urmare a 
condiţionării acordării VMG de înscrierea în evidenţele Oficiilor de Muncă. 

Alte fenomene de excluziune de pe piaţa muncii se referă la: 

- şomajul în rândul tinerilor a fost relativ ridicat, din cauza lipsei de locuri de muncă, 
în perioada 1996-2000, s-a produs chiar o reducere a ocupării grupelor foarte tinere 
de vârstă (15-24 ani) de la 13,8% la 11,8%, în paralel cu creşterea ponderii, până 
aproape de 10%, a persoanelor care au depăşit vârsta de 65 ani; 

- rata totală de ocupare a populaţiei (numărul persoanelor ocupate la mia de locuitori) 
a scăzut continuu; 

- la sfârşitul anului 2000, rata de activitate (proporţia populaţiei active în populaţia de 
15 ani şi peste) era de 52,4%, iar rata de ocupare a populaţiei (proporţia populaţiei 
ocupate în populaţia de 15 ani şi peste) era de 46,9% ; 

- sporul natural negativ s-a reflectat şi asupra resurselor de muncă. La 1 ianuarie 2001, 
populaţia activă era cu cea 1,2 milioane mai mică decât la sfârşitul anului 1990, când 
număra 10,84 milioane persoane. 

Pe de altă parte însă, este demn de semnalat că nu se înregistrează discrepanţe grave 
între sexe din punctul de vedere al ocupării. Populaţia ocupată este uşor majoritar 
masculină (circa 54% sunt bărbaţi). în ultimii zece ani a crescut însă rolul forţei de 
muncă feminine în activităţile economice. 

Măsurile active destinate stimulării angajării tinerilor pe piaţa muncii (facilităţi la 
angajare pentru absolvenţii de liceu şi facultate, burse ale locurilor de muncă pentru 
tineri, cursuri de calificare oferite gratuit etc.) au contribuit în ultima vreme la reducerea 
şomajului în rândul tinerilor (Legea nr. 116/2001 privind combaterea Marginalizării 
sociale), dar categoria foarte vulnerabilă acum este a celor aflaţi în preajma vârstei de 
pensionare. 

Munca în economia subterană/neagră reprezintă în ultimii ani o constantă în activi¬ 
tatea unui segment important al populaţiei active. Factorii care determină o asemenea 
situaţie sunt legaţi de corupţie, lipsă de control, politica şi protecţia socială inadecvate, 
fiscalitatea ridicată etc. Deşi munca la negru aduce un minimum de beneficii prestatorilor 
(asigurând în foarte multe cazuri traiul de pe o zi pe alta), ea reprezintă o uriaşă sursă 
de exploatare şi de e. s. a segmentelor defavorizate ale societăţii care lucrează în economia 
subterană, neasigurând nici un fel de protecţie socială ca urmare a necontribuţiei acestora 
la diferitele sisteme de asigurare. 

Munca neremunerată conform actelor, prin înregistrarea în cartea de muncă a unor 
salarii mult mai mici decât în realitate. Pe termen lung, acest lucru este în detrimentul 
angajaţilor, deoarece în acest fel contribuţiile lor la diferitele fonduri sunt mici, astfel că 
ulterior şi beneficiile vor fi mai mici. 


Disfuncţionalităţi în actul de justiţie, de promovare a ordinii sociale 
şi de creştere a siguranţei cetăţeanului 

Rolul justiţiei în menţinerea coeziunii sociale 

Se pot identifica mai mulţi factori care au generat şi pot genera importante disfunc¬ 
ţionalităţi în actul justiţiei: a) confuzia legislativă şi instabilitatea legislativă; b) inter¬ 
ferenţa politicului cu actul justiţiei, situaţie care trebuie combătută cu fermitate, deşi 
probabil că ea este un factor secundar în explicarea erorilor din acest domeniu ; c) unele 
decizii legislative însoţite de lipsa unor mecanisme nejuridice, comunitare de soluţionare 
a problemelor, ceea ce duce la o creştere canceroasă a apelului la justiţie (de exemplu, 
în 2004, datele oferite de Ministerul Justiţiei arătau că unul din doi cetăţeni ai ţării 
apelează la sistemul de justiţie). 

Justiţia, prin funcţionarea sa defectuoasă, este responsabilă într-o măsură semnifi¬ 
cativă, alături de alţi factori, de adâncirea sărăciei segmentelor sociale defavorizate - 
prin erori si abuzuri generate de corupţie, precum şi prin costul ridicat al actului de 
justiţie. Alături de contribuţia esenţială la normalizarea relaţiilor sociale, de consolidare 
a conştiinţei valorilor de drept, nu se poate ignora faptul că, prin frecvenţa încă ridicată 
a disfuncţionalităţilor de aici, ea a contribuit la generarea sentimentelor de disperare şi 
neîncredere în funcţionarea instituţiilor sociale, la alterarea relaţiilor de coeziune socială. 

Poliţia şi relaţiile ei cu comunitatea 

Poliţia reprezintă o instituţie esenţială în asigurarea securităţii personale şi a unei stări de 
încredere şi siguranţă în climatul social şi de coeziune socială. Se poate estima că după 
o perioadă de inhibiţie semnificativă imediat după revoluţie, poliţia şi-a adus o contribuţie 
importantă la instaurarea unui climat de siguranţă în societatea românească. Ea a intrat 
pe o direcţie pozitivă de reformă internă, în acord cu sistemul UE, dovedind un nivel 
apreciabil de profesionalism. Nu poate fi ignorat însă faptul că poliţia prezintă însă un 
grad îngrijorător de infiltrare al unor elemente de corupţie şi abuz, faţă de care, până nu 
demult, nu s-au luat măsuri suficient de severe care să asigure eradicarea lor. Există 
cazuri, care au răbufnit în conştiinţa colectivă, de asociere între unii poliţişti şi crima 
organizată, trafic de influenţă, violenţă bazată pe prejudecăţi etnice şi de gen. 

Traficul de fiinţe umane 

Traficul de fiinţe umane a căpătat o amploare deosebită în perioada de tranziţie. Factorii 
determinanţi nu sunt doar de natură internă (sărăcie, slăbirea controlului social etc.), ci 
şi de natură externă - războaiele din fosta Iugoslavie au oferit un cadru propice pentru 
manifestarea unui astfel de fenomen. Eradicarea acestei probleme nu se poate realiza 
numai prin cooperare internaţională între poliţiile naţionale ; este vitală crearea unor noi 
mecanisme de pedepsire a „consumatorilor” de servicii. 

Creşterea consumului de droguri 

Consumul de droguri a explodat în ultimii ani pe fondul incapacităţii instituţiilor abilitate 
de a se organiza şi dezvolta programe de prevenţie şi recuperare. Reţelele de crimă 
organizată s-au extins masiv şi pe fondul corupţiei, al implicării în aceste reţele a unor 
persoane din sistemele menite să combată acest flagel. 

Creşterea consumului de droguri, concomitent cu scăderea vârstei de la care tinerii 
încep să devină consumatori, reprezintă două dintre cele mai grave probleme cu care se 
confruntă societatea românească. Ponderea cea mai mare a persoanelor consumatoare de 
droguri se înregistrează la grupa de vârstă 19-24 de ani. Costurile mari ale serviciilor de 
recuperare, ca şi rata de succes ar trebui să determine mobilizarea resurselor şi a 
energiilor către prevenirea masivă a creşterii numărului de consumatori. E.s. a persoa¬ 
nelor consumatoare de droguri este foarte greu de resorbit. Mai mult decât atât, sentimentul 
de insecuritate al non-consumatorilor faţă de potenţialele acte violente ale consumatorilor 
împinge la reacţii masive de marginalizare şi excluziune precum şi refuz de suport al 
acestora în vederea recuperării. Cauzele acestui fenomen se regăsesc în procesele de 
dezorganizare socială (la toate nivelurile, dar în special la cel familial) şi personală, 
proliferarea activităţilor din sfera crimei organizate, dificultăţile economice ale unui 
masiv segment al populaţiei. 


EXCLUZIUNE SOCIALA 


252 


Recomandări şi direcţii de acţiune 

O primă categorie a direcţiilor de acţiune se referă la absorbţia definitivă a unor forme 

grave de e. s. care au rezultat din procesul de tranziţie: 

- eliminarea cazurilor de persoane fără acte de identitate (în majoritate romi), care nu 
au acces la nici o formă de protecţie socială, la nici unul dintre drepturile cetăţeneşti; 

- reducerea drastică a procesului de abandon şcolar şi analfabetism şi asigurarea 
accesului la educaţie primară pentru toţi; 

- reducerea masivă şi încercarea de eliminare a situaţiei de copii, adulţi sau familii care 
locuiesc în stradă. 

Direcţii de acţiune pentru promovarea incluziunii sociale în sfera educaţiei 

- suport pentru copiii dotaţi defavorizaţi (în special cei din mediul rural). Introducerea 
unui pachet de burse, subvenţii şi gratuităţi pentru elevii şi studenţii merituoşi din 
familii sărace şi în special din mediul rural, pentru a reduce excluziunea acestora de 
la educaţia liceală şi universitară; 

- suport special pentru educaţia copiilor romi şi dezvoltarea de programe specifice de 
incluziune şi stimulare a participării şcolare; 

- introducerea în şcoală, pe tot parcursul ei a unui program integrat de învăţare a 
deprinderilor de viaţă, cunoştinţelor despre organizarea şi funcţionarea societăţii, 
inclusiv a sistemului politic şi de participare socială; 

- dezvoltarea de programe de educaţie pentru adulţi şi tineri din comunităţile sărace 
inclusiv pentru cei care beneficiază de VMG sau aflaţi în programe de reinserţie 
socială; 

- promovarea educaţiei inclusive; trebuie acţionat prin intermediul unor campanii 
naţionale de educare a populaţiei pentru a-i accepta în şcoli pe copiii HIV pozitivi, pe 
cei cu handicap sau alte categorii respinse de comunitate şi care nu prezintă pericol 
pentru ceilalţi copii. 

Eliminarea formelor de excluziune socială din sfera serviciilor de sănătate 

- creşterea accesului la serviciile de sănătate fundamentale a categoriilor sociale cu 
venituri insuficiente; 

- creşterea accesului grupurilor defavorizate la mijloace de contracepţie şi distribuirea 
acestora către cuplurile sărace, cu risc ridicat de sarcini nedorite şi de abandon; 

- se impune creşterea accesului la servicii de calitate în mediul rural; una dintre 
posibilele măsuri este oferirea unor stimulente mult mai atractive în bani sau în 
natură pentru medici, astfel încât să accepte să profeseze în localităţile care nu au 
medici (sau nu au medici suficienţi); 

- creşterea accentului pe prevenţie şi tratarea în faze incipiente a problemelor de sănătate. 

Promovarea incluziunii sociale în sfera locuirii 

- amenajarea masivă de locuinţe sociale în toate judeţele şi oraşele şi respectarea 
criteriilor de acordare a acestora conform legii locuinţei; 

- sprijinirea în continuare a familiilor sărace pentru plata cheltuielilor de încălzire a 
locuinţei pe perioada de iarnă; 

- identificarea şi monitorizarea persoanelor cu datorii la întreţinere şi stimularea 
autorităţilor locale de a imagina strategii de reeşalonare a plăţilor; 

- creşterea accesului populaţiei sărace la consumul de utilităţi publice ; 

- îmbunătăţirea condiţiilor de locuire a populaţiei din mediul rural prin investiţii în 
infrastructura de bază. 

Promovarea incluziunii pe piaţa muncii 

- dezvoltarea de servicii ocupaţionale integrate ; 

- stimularea măsurilor active de combatere a şomajului, cu accent pe crearea de locuri 
de muncă şi, consecutiv, pe creşterea numărului de salariaţi. Aceasta va duce şi la 
posibilitatea reechilibrării rapide a raportului de dependenţă salariaţi/pensionari. 

- accent special pentru crearea efectivă de locuri de muncă mai ales acolo unde 
neocuparea este foarte ridicată; 

- susţinerea înfiinţării de locuri de muncă şi activităţi aducătoare de venit în mediul 
rural şi în zonele defavorizate pentru a reduce excluziunea teritorială; 

- accent pe creşterea gradului de ocupare a populaţiei de romi prin creşterea opor¬ 
tunităţilor de angajare prin programe de alfabetizare şi apoi de consiliere şi calificare; 

- stimularea angajării în economia formală concomitent cu descurajarea şi sancţionarea 
drastică a celor care lucrează în economia subterană (în special a angajatorilor). 

Eliminarea unor forme de excluziune socială în sfera 

beneficiilor /drepturilor financiare 

- eliminarea discrepanţelor dintre pensiile acordate pentru aceleaşi condiţii de muncă, 
aceeaşi vechime şi aceeaşi categorie ocupaţională, discrepanţe rezultate ca urmare a 
ieşirii la pensie în momente de timp diferite ; 

- promovarea unei politici mai echilibrate privind salariului minim, care să împiedice, 
pe de o parte o serie de angajatori să acorde salarii reale mai mici decât salariul 
minim pe economie, iar pe de altă parte, salariile mari oferite de unii angajatori să fie 
înregistrate ca atare în cărţile de muncă, şi nu la nivelul salariului minim pe 
economie; 

- pentru a reduce dificultăţile de cofinanţare a VMG de către comunităţile locale sărace, 
ea trebuie făcută prin participarea tuturor comunităţilor locale, dar nu cu un procent 
fix, ci cu procentaje variabile, proporţionale cu nivelul de dezvoltare al localităţii. 

Promovarea incluziunii sociale în sfera serviciilor de asistenţă socială 

- promovarea unui sistem integrat de servicii de asistenţă socială, întrucât actualul 
sistem, în ciuda ultimelor evoluţii pozitive este încă fragmentat; 

- diversificarea serviciilor oferite, întrucât în prezent se oferă o gamă foarte limitată de 
servicii de asistenţă socială (de exemplu, serviciile de consiliere, de reinserţie socială, 
de pedepse alternative/probaţiune, peer groups pentru problemele tinerilor şi multe 
alte servicii nu sunt disponibile în România), 

- regândirea legislativă şi instituţională a sistemului delincvenţei juvenile : tribunale 
separate pentru minori, pedepse alternative la închisoare etc. 

- trecerea treptată de la serviciile oferite în instituţii (şi acestea insuficiente şi uneori de 
calitate redusă) la servicii de asistenţă socială oferite în comunitate (centre de zi, case 
sociale) sau în familie/la domiciliu ; 

- creşterea capacităţii MMFES de a elabora strategii şi de a organiza sistemul de 
servicii de asistenţă socială; 

- creşterea numărului şi mai ales a calităţii resurselor umane din sistemul de servicii de 
asistenţă socială. 


Elena ZAMFIR, Marian PREDA şi Adrian DAN 

Facilitator comunitar 


în România, amploarea luată în ultima vreme de programele de dezvoltare comunitară a 
presupus şi apariţia profesiei de facilitator comunitar (f. c. ). Orice program de dezvoltare 
comunitară presupune utilizarea unor agenţi, organizatori, profesionişti care pot îndeplini 
diferite roluri în procesul de proiectare, implementare şi chiar evaluare a strategiei de 
dezvoltare (vezi dezvoltare comunitară participativă). Două mari programe au imple¬ 
mentat la noi în ţară acest concept. FRDS a demarat procesul de facilitare a comunităţilor 
rurale sărace, urmărind să creeze condiţii pentru un acces crescut al locuitorilor comu¬ 
nităţii la programe de dezvoltare, prin încurajarea şi sprijinirea consolidării unei culturi 
organizaţionale, participative şi inclusive, iniţierea de parteneriate la nivel local, prin 
dezvoltarea unor abilităţi practice, dar mai ales manageriale şi de administrare a resurselor. 
Un al doilea program care a introdus acest termen a fost dezvoltat de Fundaţia Civitas 
pentru o Societate Civilă, Centrul de Resurse Cluj, începând cu anul 2002, şi a conceput 
un proces care pune în prim-plan contactul direct cu comunitatea şi se bazează pe stimu¬ 
larea iniţiativelor venite din rândul populaţiei. Permite crearea unor capacităţi individuale 
şi de grup în scopul întâmpinării unor nevoi şi cerinţe de aceeaşi natură. în ambele 
programe, f.c. nu este angajat al autorităţii locale, el reprezintă comunitatea. Aici apare 
diferenţa faţă de promotorul local (vezi promotor local), care este angajat al adminis¬ 
traţiei locale. 

Pentru a defini mai bine profesia de f.c. 1 vom arăta care sunt rolurile şi responsabi¬ 
lităţile acestuia în comunitate, aşa cum sunt descrise în literatura de specialitate (Ross, 
1992, p. 202): esenţial este rolul de facilitator şi ghid care ajută la conştientizarea proble¬ 
melor comunităţii; el încurajează acţiunea şi organizarea, dar intervenţia este responsabi¬ 
litatea comunităţii. Totodată, acordă suport relaţiilor interpersonale şi creează acel mediu 
în care oamenii se simt încurajaţi să se exprime. Elimină blocajele ce pot apărea în 
eforturile de cooperare în interiorul comunităţii prin strategii pe care le are la dispoziţie : 
poate sublinia acele scopuri, legături şi valori comune; poate încerca să evite sau să 
calmeze eventualele conflicte prin clarificarea pentru toată lumea a punctelor de vedere 
exprimate ; şi poate acţiona în mod direct prin integrarea în proces a noi persoane ce pot 
ajuta, prin organizarea de discuţii care să încerce găsirea unui teren comun pentru 
diferitele opinii. El nu conduce, doar facilitează procesele de comunicare şi organizare. 


1. în literatura americană a dezvoltării comunitare, profesionistul implicat în organizarea comu¬ 
nităţii este denumit organizator comunitar (community organiser). 

Are de asemenea rolul de expert ceea ce presupune să furnizeze informaţii şi suport 
direct în domeniile în care deţine competenţă. El poate furniza comunităţii şi organi¬ 
zaţiilor date de cercetare expertiză tehnică, materiale, informaţii asupra metodelor de 
utilizat, având o contribuţie directă la procesul de organizare. Expertul realizează o 
diagnoză a problemelor comunitare, oferă informaţii despre alte comunităţi şi probleme 
similare, metode de organizare şi evaluare. 

Rolul de terapeut social este utilizabil mai ales atunci când comunitatea experi¬ 
mentează tensiuni, conflicte, iar funcţia acestuia este de a implica comunitatea intr-un 
proces care să elimine eventualele obstacole ce fac imposibilă organizarea. Diagnoza şi 
soluţiile sunt pentru comunitate în ansamblul ei, care, ca urmare a acţiunii facilitatorului, 
îşi poate dezvolta capacitatea de a rezolva conflictele. 


Profilul facilitatorului comunitar 

Facilitatorul are nevoie de anumite cunoştinţe, abilităţi, calităţi importante în procesul de 
organizare comunitară. Dar care sunt, mai specific, cerinţele pe care trebuie să le 
îndeplinească un bun f.c. ? Aceste elemente esenţiale au fost identificate de către Rivera 
şi Erlich (1992). Este foarte important ca profesionistul să cunoască obiceiurile, tradiţiile, 
reţelele sociale şi valorile comunităţii. Terenul comun oferit de cunoaşterea tradiţiilor, 
obiceiurilor poate constitui punctul de plecare în comunicare şi, mai departe, în procesul 
de organizare comunitară. F.c. trebuie să înţeleagă şi să cunoască viaţa economică şi 
politică a comunităţii, să aibă o perspectivă analitică asupra acestor două dimensiuni 
pentru a înţelege locul şi rolul procesului de organizare comunitară în cadrul sistemelor 
mai largi în interiorul cărora are loc. 

De asemenea, deţinerea unor calităţi de lider şi/sau capacitatea de a contribui la 
formarea liderilor în comunitate este esenţială. O altă cerinţă este legată de informarea 
cu privire la strategiile de organizare din trecut, cu punctele tari şi slabe, pentru a avea 
un cadru istoric al activităţilor de organizare în vederea elaborării unor strategii şi tactici 
cu şanse crescute de succes. 

Capacitatea de stimulare a implicării ( empowerment ) membrilor comunităţii este 
foarte importantă acolo unde oamenii sunt dezavantajaţi. Procesul de stimulare a impli¬ 
cării indivizilor se produce prin dezvoltarea unei conştiinţe critice din partea comuni¬ 
tăţilor dezavantajate, care le dă posibilitatea de a acţiona pe cont propriu. 

Din punctul de vedere al formării este dezirabil să deţină cunoştinţe de sociologia şi 
psihologia comunităţii şi din domeniul comportamentului organizaţional şi al luării 
deciziilor. 

Abilităţile de cercetare participativă şi evaluativă sunt de dorit întrucât cercetarea este 
un instrument important în procesul de schimbare socială. întrucât una dintre atribuţiile 
f.c. este de a scrie şi dezvolta proiecte de dezvoltare comunitară sunt necesare cunoştinţe 
de dezvoltare a programelor şi managementul programelor. 

Iar conştiinţa propriilor limite şi puncte tari poate ajuta atunci când îşi asumă res¬ 
ponsabilităţi în procesul de organizare. 

Implementarea profesiei de f.c. a apărut în cazul FRDS ca urmare a observării unei 
nevoi imediate. Comunităţile rurale sărace se confruntă atât cu un nivel scăzut de 
informare, cât şi cu o capacitate redusă de mobilizare şi cooperare în vederea asigurării 

bunăstării generale, iar resursele şi mecanismele aflate la îndemâna instituţiilor publice 
nu reuşesc într-o măsură suficientă să răspundă nevoilor acestor categorii de beneficiari. 

Procesul de facilitare a comunităţilor rurale sărace, al cărui scop este de a înlesni 
accesul populaţiei la programe de dezvoltare, prin formarea unei culturi organizaţionale, 
iniţierea de parteneriate la nivel local, prin dezvoltarea unor abilităţi practice, manageriale 
şi de administrare a resurselor. 

Intervenţia facilitatorilor FRDS se derulează pe perioadă limitată de timp (15 zile), 
distribuite pe durata a maxim 3 luni. 

Demersul FRDS urmăreşte atât mobilizarea membrilor comunităţii pentru a demara 
un proiect al Fondului, cât şi încurajarea implicării grupurilor marginale ale comunităţii 
(femei, tineri, săraci, minorităţi etnice, persoane cu dizabilităţi etc.). Un alt obiectiv al 
proiectului este acela de a asigura o bună colaborare la nivel local, între comunitate şi 
autorităţi. 

Se apelează la facilitare nu doar în faza de pregătire a unui proiect comunitar, ci şi 
pentru a asigura implementarea cu succes a proiectului (www.frds.ro). 


Ana Maria PREOTEASA 


Fazele procesului dezvoltării sociale 

Se conturează opt faze ale oricărui proces de dezvoltare socială. 

Prima fază : identificarea şi diagnoza problemelor sociale (vezi probleme sociale ); 
estimarea voinţei colective de a acţiona pentru soluţionarea acestora. Orice proces de 
dezvoltare porneşte de la problemele cu care se confruntă sistemul social respectiv, com¬ 
plementar cu voinţa de a acţiona pentru soluţionarea lor. 

Faza a doua: stabilirea priorităţilor şi adoptarea obiectivului efortului de acţiune/ 
dezvoltare. Limitarea resurselor impune ierarhizarea problemelor ce trebuie abordate şi 
alegerea celor mai importante. Formularea explicită a criteriilor de stabilire a priorităţilor 
este importantă pentru evitarea alegerii sub presiune sau, adesea, din cauza conjunc¬ 
turilor. Orice adoptare a unor obiective exprimă priorităţile stabilite implicit sau explicit. 

Faza a treia : formularea strategiei de acţiune. După stabilirea obiectivului de acţiune 
se pune imediat problema modalităţii de atingere a acestuia - soluţii/strategii de acţiune. 
Problemele cu care se confruntă societăţile actuale au crescut rapid în complexitate. 
Complementar, capacitatea planificării strategice face ca alegerea soluţiilor să nu mai fie 
de genul celor impuse de conjuncturi. Cum să relansezi o economie subdezvoltată, cum 
să minimizezi corupţia sau sărăcia sunt probleme care nu au soluţii simple. S-a conturat 
un nou concept-direcţie de dezvoltare a construcţiei sociale : strategia. Strategia este o 
direcţie globală de acţiune. De exemplu, disputa dintre neoliberalism şi social-democraţie. 
Social-democraţia consideră că reducerea sărăciei trebuie realizată, în principal, prin 
dezvoltarea unui sistem de protecţie socială, atât prin suport financiar a celor în nevoie, 
prin ridicarea celor cu venituri mici la un nivel minim decent, cât şi prin instrumente 
active de îmbunătăţire a capacităţii lor de a produce veniturile pentru un standard decent 
de viaţă. Neoliberalismul a adoptat o altă strategie : scăderea cheltuielilor sociale publice 

prin reducerea taxelor şi a contribuţiilor sociale în vederea stimulării relansării econo¬ 
miei, care, la rândul ei, va oferi mai multe locuri de muncă, reducând astfel sărăcia. 
Totodată, reducerea beneficiilor sociale va motiva „săracii” să facă eforturi mai mari 
pentru a ieşi din sărăcie. 

Adoptarea unei strategii de acţiune trebuie să se fundeze pe identificarea alternativelor 
şi preevaluarea acestora. Mult timp, evoluţia societăţii umane a fost caracterizată de 
paradigma problemei cu soluţie unică (Zamfir, 2004). Este tipică perioada anilor ’90 ai 
tranziţiei în România. Sub presiunea nevoii de schimbare rapidă, reforma, ca mijloc de 
atingerea a obiectivului restructurării societăţii, a fost caracterizată de formularea primei 
soluţii care s-a prefigurat a fi utilizabilă. Graba tranziţiei a fost caracterizată de lipsa de 
interes pentru investigarea alternativelor. Orice program de schimbare, fără o examinare 
a adecvării sale şi cu atât mai puţin fără căutarea de alternative de schimbare, este con¬ 
siderat reformă. Introducerea de manuale şcolare alternative a fost considerată sâmburele 
reformei învăţământului, ignorându-se schimbările mai profunde de structură. 

Ideea de alternative este o temă nouă. Se poate spune că, relativ recent, s-a deschis 
o nouă perspectivă: paradigma problemelor cu soluţii multiple. Căutarea de alternative 
a fost generată de însuşi ciclul de adoptare a unei soluţii, de implementarea ei şi eşecul/ 
conştientizarea limitelor acesteia, care a împins spre căutarea de alternative. Eşecul unei 
soluţii, într-un mediu de cunoaştere suficient de avansat, capabil să exploreze posibilul, 
a dus la dezvoltarea unei noi tematici: construirea de alternative. Explozia alternativelor 
a împins pe prim-plan nevoia dezvoltării unor tehnici de preevaluare a alternativelor. 
Pentru a alege este nevoie de a compara alternativele, să se ierarhizeze şi, pe această 
bază, să se decidă. Aşa a apărut o nouă paradigmă de analiză compusă din concepte ca: 
eficacitate, cost, eficienţă, cost/beneficiu, estimarea impactului, determinarea efectelor 
secundare/perverse (Zamfir, 1988, 2005). 

Preevaluarea strategiilor are în vedere întrebări ca: 

- se atinge sau nu obiectivul global ? 

- sunt efecte laterale/secundare pozitive sau negative/perverse ale strategiei ? 

- care este costul implementării strategiei: este el rezonabil şi, mai ales, sustenabil ? 

- în fine, din alternativele formulate, care este cea mai bună ? 

Faza a patra : operaţionalizarea strategiei într-un plan de acţiune socială. Strategia, 
ca direcţie globală de acţiune cu principiile care fundează opţiunea, nu conţine măsurile 
concrete, în orizonturi de timp specificate, responsabilităţile şi atribuirea de resurse. Un 
nou concept a ocupat un loc important în paradigma dezvoltării sociale: planul de 
acţiune sau planificare strategică (vezi plan/program/proiect de dezvoltare socială şi 
planificare strategică ). Planul de acţiune reprezintă o operaţionalizare a strategiei în 
termeni de o pluralitate de subobiective care, împreună, duc la atingerea obiectivului 
global. Subobiectivele sunt întinse pe perioade de timp, cu ţinte intermediare. 

Exemple: strategia antisărăcie adoptată în 1998 de către Comisia prezidenţială 
antisărăcie. Ea nu a fost operaţionalizată sub forma unui plan de acţiune, rămânând la 
nivelul de direcţii de acţiune şi principii. PNAinc, adoptat în 2002, este o operaţionalizare 
a opţiunilor strategice din 1998. Raportul asupra obiectivelor mileniului trei (2004), 
promovat de PNUD şi realizat de către fiecare ţară în parte, este un exemplu de plan de 
acţiune, dar cu obiective, subobiective şi ţinte de atins în orizonturi date de timp. 

Faza a cincea : implementarea planurilor de acţiune. Planurile cu un grad mare de 
complexitate antrenează o mulţime de actori sociali, instituţii, organizaţii, grupuri sociale, 
comunităţi. în ultimii ani, societatea noastră s-a confruntat cu o experienţă frustrantă: 
se elaborează strategii şi planuri de acţiune. Procesul de elaborate a acestora poate fi 
deosebit de laborios, antrenând mulţi actori sociali, specialişti, instituţii, organizaţii. 
Odată elaborate şi adoptate, multe dintre ele rămân nerealizate, fiind „uitate în sertare”. 
Şi planurile cunosc o dinamică similară cu cea a problemelor sociale (vezi probleme 
sociale). Momentele de criză activizează voinţa de acţiune. Dezvoltarea unei strategii/ 
plan este un răspuns la presiunea de acţiune. Elaborarea şi adoptarea acestora relaxează 
presiunea de acţiune. La aceasta se adaugă dificultăţile de implementare, de acţiune 
efectivă, fapt care duce la „uitarea” planului. 

Din acest motiv, implementarea planului necesită tehnici speciale între care: 

- câştigarea suportului pentru implementarea planului: al instituţiilor implicate, al 
segmentelor sociale implicate, al colectivităţii; 

- mobilizarea resurselor financiare necesare : cele publice, dar şi cele non-publice ; 

- implementarea planului în activitatea instituţiilor implicate: în planurile lor de 
acţiune, în forma unor obiective specifice acestor instituţii care convertesc obiectivele 
planului; 

- motivarea participării la aplicarea planului - interiorizarea acestuia la nivelul colec¬ 
tivităţii, instituţiilor şi organizaţiilor. 

Faza a şasea : monitorizarea implementării planului. Implementarea planului presu¬ 
pune o mulţime de acţiuni ale actorilor implicaţi. Aceştia pot avea motivaţii diferite, 
interese convergente sau divergente, priorităţi proprii. De aceea nu este suficient să „dai 
sarcini”, ci trebuie să urmăreşti continuu realizarea lor. Acest tip de control este desemnat 
tot mai mult prin termenul „monitorizare”. Monitorizarea nu evaluează „rezultatul” 
acţiunii, ci „procesul”. Se presupune că procesul, acţiunea orientată de strategie şi plan, 
va duce la realizarea obiectivului, dacă se aplică prevederile planului într-un mod corect. 
Rapoartele de monitorizare au mai multe funcţii. în primul rând, se asigură aplicarea 
planului pentru a realiza obiectivul propus. în al doilea rând, se asigură orientarea conti¬ 
nuă a actorilor implicaţi în a acţiona în direcţia prevăzută de plan. Se creează conştientiza¬ 
rea şi internalizarea obiectivului. Actorii individuali şi colectivi interiorizează obiectivul, 
creându-se o „cultură a dezvoltării”. 

Faza a şaptea: monitorizarea dinamicii problemei de soluţionat/obiectivului de 
realizat. Paralel cu monitorizarea implementării planului de acţiune este nevoie de o 
monitorizare continuă a problemei de soluţionat. Sărăcia scade/creşte/staţionează? Ce 
se întâmplă cu nivelul abandonului şcolar ? Se realizează sau nu şi în ce grad scăderea 
mortalităţii infantile ? Nu numai implementarea unei strategii determină dinamica respec¬ 
tivei probleme sociale şi nici doar calitatea acesteia, ci şi intervenţia altor factori. Este 
deci necesară o monitorizare în sine a dinamicii problemei, căutându-se totodată să se 
identifice contribuţia strategiei/planului de acţiune şi intervenţia altor factori. 

Faza a opta : evaluarea strategiei/planului. Monitorizarea poate asigura imple¬ 
mentarea cu succes a planului, dar nu neapărat realizarea obiectivului global propus. 
Aceasta depinde nu numai de aplicarea lui consecventă, ci şi de calitatea strategiei/ 
planului. Riscul monitorizării este de a crea o anumită rigiditate acţiunii, o deschidere 
insuficientă pentru critica opţiunii strategice/planului şi explorarea alternativelor. 

Conceptul de evaluare deschide un alt tip de analiză : raportarea strategiei/planului la 
soluţionarea problemei/realizarea obiectivului propus. 

Evaluarea impune identificarea factorilor responsabili de eventualul eşec sau eficacitate 
scăzută. Evaluarea trebuie făcută în toate fazele, dar intr-un mod specific. Cauza eficienţei 
scăzute poate fi deficienţele în operaţionalizarea strategiei: dacă acestea sunt localizate 
în implementarea planului (sunt identificaţi factorii care au împiedicat realizarea lui - 
intervenţia unor factori neprevăzuţi, motivarea scăzută a actorilor implicaţi); în acest 
caz se revede planul de implementare. Sau poate planul a fost inadecvat şi, cu toate că 
a fost realizat, nu s-a atins obiectivul planificat; în acest caz, este revăzut planul de 
acţiune. Sau planul a fost corect, dar strategia neadecvată este responsabilă, şi în acest 
caz se reconsideră strategia, explorând alte strategii alternative. în fine, este posibil ca 
priorităţile să nu fi fost corect stabilite, sau problemele/obiectivele de la care s-a pornit 
să nu fi fost adecvat formulate. Evaluarea finală - la sfârşitul unui ciclu de acţiune - este 
esenţială pentru a se evita risipa efortului pe căi probate a fi insuficiente. 

Procesul dezvoltării sociale are deci un caracter ciclic, cu reveniri în fazele anterioare, 
pentru a include un mecanism de feedback şi corecţie. 

Cătălin ZAMFIR 


Focalizare 

Focalizarea (f.) este o metodă (un ansamblu de metode) prin care se urmăreşte creşterea 
eficienţei politicilor şi programelor prin direcţionarea resurselor către segmentele care 
au cea mai mare nevoie de ele. în mod curent, conceptul de „focalizare” este utilizat în 
primul rând cu referire la transferurile financiare şi mai ales la beneficiile destinate 
populaţiei sărace. însă aplicabilitatea este mai largă, termenul desemnând orice fel de 
intervenţie adresată în mod selectiv unui anumit segment din populaţie, pornind de la 
premisa vulnerabilităţii mai ridicate. 

Deşi alegerea unui sistem focalizat de acordare a beneficiilor sociale a condus în 
cazul unor programe la performanţe mai slabe decât dacă ar fi fost implementate 
universalist, în general preferinţa pentru/. a condus, conform evaluărilor (Coady, Grosh, 
Hoddinott, 2004), la creşterea eficacităţii şi chiar a eficienţei programelor (vezi eficacitate 
şi eficienţă). Din acest motiv, /. a devenit unul dintre principiile de bază în elaborarea 
politicilor şi programelor. De asemenea, alegerea unui „design” focalizat permite 
elaborarea programelor într-un cadru mai bine precizat, cu obiective clare şi un grup-ţintă 
determinat, monitorizarea şi evaluarea fiind mai uşor de realizat. Un rezultat neaşteptat 
îl poate constitui scăderea efortului bugetar pentru susţinerea anumitor programe, ca 
urmare a focalizării lor: „Beneficiile gândite exclusiv pentru săraci ajung să devină, 
adesea, beneficii sărace” (Sen, 1995, apud Pop, 2002, p. 343). 

Există o serie de costuri care trebuie luate în considerare atunci când se ia decizia de 
a implementa în mod focalizat un program: 

• Costurile administrative sunt în general considerabil mai ridicate decât în cadrul 

programelor care nu sunt acordate selectiv. Colectarea informaţiei necesare pentru 

identificarea persoanelor eligibile implică proceduri complicate, implementarea unor 
anchete statistice şi/ sau interviuri cu asistentul social, în funcţie de specificul fiecărui 
program. Cu cât nivelul de precizie al /. e mai ridicat, cu atât e de aşteptat că vor fi 
mai mari costurile administrative pentru identificarea beneficiarilor, care se adaugă 
celor pentru acordarea beneficiilor. Acesta este unul dintre considerentele pentru care 
metodele costisitoare de /. sunt recomandate doar în cazul programelor de mari 
dimensiuni. 

• Costurile private (ale beneficiarilor potenţiali) se referă la cheltuielile legate de 
obţinerea actelor (taxe, costul călătoriilor) care să certifice informaţiile privind 
individul /gospodăria care aplică pentru primirea beneficiului, dar şi privind pierderea 
unor oportunităţi, de exemplu, surse alternative de câştiguri ocazionale, anulate din 
cauza condiţionării acordării beneficiilor de prestarea unor activităţi în interes public. 

• Costurile indirecte se referă la capacitatea programului de a induce schimbări în 
comportamentul beneficiarilor, mai des menţionate fiind subraportarea venitului de 
către solicitanţi şi abandonarea unor activităţi care generau câştiguri pentru a se 
încadra în limitele de venit cerute în cadrul programului. Alt efect negativ este 
stimularea unei migraţii „artificiale” dacă beneficiile sunt acordate doar în anumite 
zone geografice. Există însă şi efecte indirecte pozitive, pe care unele programe le 
pot urmări explicit, cel mai răspândit fiind condiţionarea acordării unor transferuri 
financiare pentru familiile cu copii de participarea şcolară a acestora. 

• Prin cost social este de obicei desemnat fenomenul stigmei beneficiarilor, o temă 
controversată de altfel, probabilitatea ca acest fenomen să fie un factor semnificativ 
fiind mai ridicată pentru beneficiile care se acordă cu condiţia efectuării unor munci 
în interesul colectivităţii. 

• Pot apărea şi unele costuri politice ca efect al preferinţei decidenţilor pentru metodele 
focalizate de implementare, în speţă riscul de scădere a susţinerii politice ca urmare 
a restrângerii numărului de beneficiari ai unui program. Totuşi, dacă suportul 
majorităţii populaţiei este probabil să scadă în condiţiile excluderii celor cu un venit 
decent de la primirea beneficiilor, măsurile care sunt direcţionate în mod transparent 
doar către cei în nevoie este de presupus că îşi vor câştiga mai uşor acceptarea în 
defavoarea celor care duc la împărţirea resurselor fără criterii clare. 

Alegerea unui sistem focalizat de implementare a politicilor şi programelor presupune 
asumarea a două obiective : asistarea exclusivă a grupului-ţintă şi acoperirea în totalitate 
a grupului-ţintă. 

Primul obiectiv se referă la asigurarea eficienţei verticale, iar erorile pe această 
dimensiune ca urmare a includerii celor care nu sunt eligibili (non-săracii, persoanele 
care nu au nevoie de beneficiile, bunurile, serviciile respective) sunt denumite scurgeri 
sau erori de supraincludere ori de acoperire excesivă. Pe lângă direcţionarea suportului 
social către persoanele care nu fac parte din grupul-ţintă al programului, acordarea unor 
beneficii prea generoase (sume excesiv de ridicate, bunuri şi servicii care depăşesc 
necesarul) către beneficiarii din grupul-ţintă este considerată tot o eroare pe dimensiunea 
asigurării eficienţei verticale. 

Al doilea obiectiv se referă la asigurarea eficienţei orizontale, iar erorile pe această 
dimensiune ca urmare a necuprinderii în program a persoanelor/gospodăriilor eligibile 
sunt denumite erori de excludere. Printre cauzele producerii acestui tip de eroare pot fi 


FOCALIZARE 


262 


menţionate evidenţele incomplete cu privire la populaţia unei zone, informaţia distor¬ 
sionată legată de caracteristicile sociodemografice, erorile în evaluarea solicitărilor, lipsa 
de informare a persoanelor eligibile despre program, renunţarea la program din cauza 
unor costuri apreciate ca fiind prea ridicate în raport cu beneficiile obţinute (costuri 
private sau costuri sociale). 

Evaluarea eficienţei programelor este interesată tocmai de analizarea gradului în care 
aceste obiective sunt atinse. Este important de remarcat că, în majoritatea programelor, 
cele două tipuri de erori se află într-un raport invers proporţional, cu alte cuvinte cea mai 
bună acoperire o au programele care nu sunt distribuite exclusiv către populaţia din 
grupul-ţintă (Beckerman, 1979 ; Coady et al., 2004). Aşadar, cele două obiective au un 
caracter normativ, dar experienţa arată că nu pot fi atinse simultan cu succes egal. De 
aceea, atunci când se elaborează un program, este important să fie definite obiectivele 
prioritare şi, în funcţie de aceste clarificări, structura programului şi tipul de eroare 
considerată tolerabilă. 

De asemenea, este de dorit să fie evitată o /. excesivă, respectiv concentrarea pe „cei 
mai săraci dintre săraci” (sau deprivaţi extrem pe altă dimensiune decât cea economică), 
descurajându-i pe cei cu o situaţie uşor mai bună, aceştia din urmă putând ajunge în final 
mai săraci (vulnerabili) decât primii ca urmare a excluderii din program. 


Tipuri de focalizare 

O primă distincţie importantă se referă la f. pe un anumit segment din populaţie sau f. 
pe o anumită arie geografică. în interiorul acestei clasificări există alte tipuri, între care 
putem distinge, astfel /. pe un anumit segment din populaţie, care poate fie realizată prin: 

1. Focalizarea pe baza evaluării gospodăriilor/indivizilor este cea mai precisă moda¬ 
litate de direcţionare a unui program/beneficiu, dar şi cea mai costisitoare. Există 
modalităţi variate prin care pot fi estimate resursele (venitul). 

• Prin testarea mijloacelor sunt estimate resursele individului/gospodăriei care solicită 
cuprinderea în program, pentru a se constata dacă acestea se încadrează sub un 
anumit prag specificat. Un program de acest tip în România este cel de acordare 
a VMG. 

• Testarea resurselor poate fi făcută prin verificarea informaţiei. Verificarea constă cel 
mai adesea în faptul că informaţia este colectată prin intermediul unui interviu „faţă 
în faţă”. Informaţiile pot fi obţinute în urma unei vizite a asistentului social la 
domiciliul persoanei care solicită încadrarea în program, caz în care se pot obţine şi 
date de observaţie, sau prin vizita solicitantului la un oficiu. De asemenea, în multe 
cazuri sunt necesare documente care să susţină declaraţiile solicitantului. O verificare 
ideală a informaţiei ar presupune o documentare din surse alternative (dintr-o sursă 
externă - third party) asupra resurselor: venit, consum, proprietate asupra unor 
bunuri ş.a.m.d. Dacă unele componente ale standardului de viaţă sunt uşor verifi¬ 
cabile, de exemplu, salariile sau beneficiile de şomaj, altele sunt mai dificil sau chiar 
imposibil de controlat, cum ar fi câştigurile din economia informală. De aceea, este 
greu de aplicat cerinţa de investigare a unor surse precum fişele fiscale de declarare 
a veniturilor, taxele şi impozitele, evidenţele băncilor asupra veniturilor, mai ales în 

condiţiile unor societăţi cu un sector informai dezvoltat, cum este şi cazul României, 
în mod teoretic, este posibilă şi verificarea datelor privind anumite părţi ale consu¬ 
mului populaţiei, de exemplu, facturile pentru plata utilităţilor, dar apar din nou 
dificultăţi practice (neracordarea populaţiei sărace la sistemele de distribuţie a ener¬ 
giei), iar procedurile birocratice de identificare a beneficiarilor se complică excesiv, 
în plus, aceste modalităţi de verificare se referă doar la capitalul economic al 
populaţiei, în cadrul programelor care oferă suport pe alte dimensiuni (educaţie, 
sănătate) fiind necesare alte proceduri. 

• Testarea simplă a mijloacelor presupune proceduri minime de verificare, cum ar fi 
alcătuirea unei fişe de către asistentul social, în urma unei vizite, înregistrarea unei 
declaraţii-standard a solicitantului sau, in extremis, doar date calitative culese în 
urma unei vizite la domiciliul aplicanţilor. 

• Testarea mijloacelor pe baza unor indicatori indirecţi aproximează, de asemenea, 
resursele populaţiei (nivelul de bunăstare cel mai adesea) prin colectarea unor date 
privind caracteristicile sociale, demografice sau geografice ale gospodăriilor: zona 
de rezidenţă, dotarea cu bunuri durabile, structura demografică a gospodăriei, nivelul 
de educaţie sau statutul ocupaţional al adulţilor. Datele pot fi obţinute prin anchete 
foarte costisitor de desfăşurat cu toţi beneficiarii sau prin specificarea către beneficiari 
a cerinţei de a oferi informaţiile centralizat. Dacă sunt mai multe dimensiuni măsurate, 
se poate construi un scor agregat pe individ/gospodărie în funcţie de care se decide 
dreptul de a beneficia de program. FRDS a implementat un program de sprijinire a 
comunităţilor sărace pe baza cumulării a cel puţin trei criterii dintr-o serie ce prevede 
accesul gospodăriilor la apă potabilă, reţea electrică, reţeaua de telefonie, distanţa 
faţă de cel mai apropiat oraş de mărime medie, faţă de cea mai apropiată şcoală sau 
spital, lipsa mijloacelor de transport în comun etc. 

2. Focalizarea pe comunitate (vezi comunitate) este o altă metodă de direcţionare a 
suportului social pentru un anumit segment din populaţie cu participarea membrilor 
comunităţii, pornind de la principiul că nevoile sunt mai bine cunoscute de către aceştia, 
iar erorile (scurgerile sau erorile de includere) sunt mai scăzute ca urmare a nivelului 
ridicat de cunoaştere interpersonală. Este vorba de comunităţi formate nu neapărat pe 
criteriul geografic, ci pe criterii sociale : originea, afilierea la locul de muncă sau şcoală, 
comunităţi etnice sau religioase. Această metodă presupune decizia unui grup format din 
membri sau lideri ai comunităţii (fără responsabilităţi oficiale în cadrul programului) cu 
privire la cine trebuie să beneficieze şi cine nu. Pot fi create comitete speciale compuse 
din membrii comunităţii şi/sau oficiali locali pentru a stabili eligibilitatea pentru un 
anumit program. Metoda este mai uşor de aplicat în comunităţile mici, în care membrii 
se cunosc între ei. 

Pe lângă avantajul că sunt valorificate informaţiile comunităţii despre resursele şi 
nevoile membrilor ei, un alt avantaj al metodei îl constituie faptul că implică puţine 
costuri administrative. Aplicarea permanentă a acestei metode este riscantă, întrucât 
poate crea sau perpetua structuri locale de putere, liderii locali putând direcţiona 
beneficiile către familiile lor sau către reţelele de clienţi. 

3. Focalizarea categorială presupune faptul că se acordă dreptul tuturor persoanelor 
care aparţin unui anumit grup al populaţiei, în funcţie de sex, vârstă, zonă rezidenţială, 
de a beneficia de program. Această metodă de /. mai este denumită /. statistică sau de 

grup. Eligibilitatea e definită în termeni de caracteristici ale populaţiei uşor de observat 
şi greu de manipulat. Printre numeroasele transferuri acordate pe baza acestei metode 
pot fi enumerate alocaţiile pentru copii, alocaţiile de şomaj sau pentru persoane cu 
dizabilităţi. Se pare că cel mai răspândit tip de program implementat pe baze categoriale 
este cel cu/. demografică, în special pentru vârstnici şi pentru copii. Se poate considera 
că şi programele care îşi selectează beneficiarii strict pe criterii spaţiale, adică cele care 
aplică metoda /. geografice, constituie o specie a programelor categoriale. 

4. Focalizarea cu autoselecţie este aplicată în programele care nu exclud, în principiu, 
nici un segment al populaţiei de la dreptul de a beneficia de program, dar selecţia este 
totuşi operată ca urmare a unor criterii şi proceduri de acordare neavantajoase pentru cei 
care nu au nevoie de ajutor. Mecanismele prin care este descurajată participarea la 
program a persoanelor care nu aparţin de grupul-ţintă pot fi: acordarea unui suport 
modest, acordarea beneficiului cu condiţia implicării beneficiarilor în programe de 
lucrări de interes public, distribuirea bunurilor şi serviciilor în zone cu o concentrare 
mare de persoane vulnerabile, accesul celorlalţi fiind prea costisitor în raport cu 
beneficiul pe care l-ar obţine. Un exemplu de program în România care se apropie de 
modelul autoselecţiei este înfiinţarea economatelor, magazine adresate săracilor, cu 
produse mai ieftine şi de o calitate modestă, în condiţiile unor scutiri de taxe, impozite 
şi chirii la stat. Principiul autoselecţiei este inclus şi în sistemul de acordare a VMG din 
România, prin cerinţa prestării unor munci de către beneficiari în serviciul comunităţii, 
acesta fiind aşadar un beneficiu social cu criterii multiple de /. (se efectuează şi testarea 
mijloacelor beneficiarilor). 

5. Focalizarea geografică este cealaltă opţiune majoră disponibilă ca alternativă la 
demersul de a selecta un anumit segment din populaţie. Argumentul de bază în utilizarea 
acestei metode se referă la existenţa unor discrepanţe între zone în privinţa nivelului de 
trai, calităţii şi costului locuirii, calităţii infrastructurii fizice, dotărilor gospodăriei etc. 
Cu ajutorul acestei metode, resursele unui program sunt direcţionate către ariile identifi¬ 
cate ca fiind vulnerabile, de cele mai multe ori fiind luate în calcul unităţile administrative 
ale unei ţări. Eligibilitatea este condiţionată de localizarea domiciliului în spaţiul selectat 
în cadrul programului. în ultimii ani, capacitatea de a include indicatori teritoriali în 
planificarea politicilor publice, mai ales în formatul programelor de combatere a sărăciei, 
a înregistrat o creştere direct proporţională cu utilizarea unor metode mai performante de 
integrare şi organizare a datelor spaţiale (Bigmann şi Deichmann, 2000). 

Cele mai multe exemple de/. geografică se referă la programe de asigurare a nevoilor 
de bază sau a accesului la serviciile fundamentale. Cea mai simplă formă implică 
folosirea unei singure variabile, cum ar fi statutul nutriţional, dar pot fi calculaţi şi 
indicatori compoziţi (vezi măsurarea dezvoltării sociale : indici compoziţi ai dezvoltării 
sociale ) ai sărăciei/vulnerabilităţii /deficitului de dezvoltare etc. Deşi această metodă 
este mai puţin costisitoare, este deosebit de importantă valorificarea în cadrul ei a tuturor 
surselor disponibile de date. Succesul metodei depinde în cea mai mare parte de 
capacitatea de identificare a unor variabile care să coreleze puternic cu bunăstarea 
(indiferent cum este aceasta definită: nevoi de bază, capabilităţi, consum etc.). Dacă 
anchetele pe gospodării nu conţin informaţii privind incidenţa sărăciei la nivelul fiecărei 
comunităţi, pot fi folosiţi indicatori indirecţi, care corelează semnificativ cu incidenţa 
sărăciei. 

Elaborarea unor hărţi ale sărăciei la nivel local constituie o etapă importantă în /. 
teritorială, care poate fi utilizată cu succes şi în procesul de descentralizare (adminis¬ 
trativă, fiscală). în cele mai multe state, recensământul este singura sursă de date pentru 
unităţile teritoriale mici, dar nu acoperă multe domenii, de obicei doar caracteristicile 
demografice ale gospodăriilor şi standardul locuirii. în alte ţări există şi alte surse, de 
exemplu, recensământul anual al înălţimii şi greutăţii copiilor înscrişi în şcoli. Acestea 
se corelează mai uşor cu nivelul de bunăstare, dar tot nu constituie o expresie adecvată 
a acestuia. Problemele privind limitarea numărului de variabile în recensământ sau pri¬ 
vind nivelul de dezagregare scăzut permis de anchete au fost rezolvate prin introducerea 
unor metode de predicţie bazate pe ambele surse de date. Acest lucru a permis şi 
elaborarea unor hărţi ale sărăciei la nivel local, ca instrument de/. a intervenţiilor. Harta 
sărăciei este folosită frecvent pentru direcţionarea investiţiilor în infrastructură: con¬ 
struirea şcolilor sau drumurilor, în lucrările publice şi ca mecanism de selecţie în cadrul 
proiectelor finanţate din fondurile sociale, pentru a selecta zonele în care să înfiinţeze un 
serviciu subvenţionat, în care vor fi disponibile anumite transferuri financiare ş.a.m.d. 

Eficienţa unui program social este condiţionată de nivelul de detaliere a informaţiei 
în plan teritorial. Ariile pot fi unităţi politico-administrative sau arii de influenţă ale unor 
furnizori de servicii: sistemul sanitar, educaţional etc. în general, se consideră că atunci 
când unităţile geografice analizate sunt mai reduse ca dimensiuni, transferurile sau bene¬ 
ficiile sunt mai eficiente, provinciile sau regiunile (ca unităţi mai mari de analiză) fiind 
prea eterogene pentru a obţine rezultate pozitive în direcţionarea fondurilor. La nivelul 
unor unităţi mai mici, în special în mediul rural, disparităţile de venituri sunt mai reduse, 
prin/. asupra acestora diminuându-se „pierderile” de populaţie săracă, dar şi „scurgerile” 
sau erorile de includere a populaţiei cu un nivel mai ridicat de bunăstare. De asemenea, 
se poate mări diversitatea măsurilor ce se aplică diferenţiat pentru fiecare unitate. F. poate 
fi îmbunătăţită prin combinarea criteriilor geografice cu alte criterii de eligibilitate bazate 
pe caracteristici ale gospodăriei sau individuale. 

Studiile evidenţiază o serie de avantaje ale/. geografice cum ar fi aplicabilitatea la toate 
tipurile de programe, faptul că furnizează criterii clare de identificare a populaţiei-ţintă, 
necesită puţine resurse administrative şi are mai puţine constrângeri legate de culegerea 
informaţiei decât alte metode de /., un risc redus de a distorsiona comportamentul bene¬ 
ficiarilor, este relativ uşor de implementat şi monitorizat şi poate conduce la implicarea 
mai ridicată a instituţiile locale în administrarea programelor. Printre dezavantaje se numără 
relevanţa scăzută a metodei în situaţia în care nu există o concentrare teritorială a grupului- 
-ţintă, faptul că nu fundamentează decizia cu privire la volumul necesar de resurse, sunt 
excluse persoanele la fel de sărace ca beneficiarii programului, dar care trăiesc în zone 
mai puţin sărace. Cel mai adesea este nevoie de cumularea acestei metode de/. cu altele. 

Un exemplu de program cu/. geografică este schema de grant intitulată „Schema de 
investiţii în servicii sociale în cadrul programului Phare 2001 ”, proiectele desfăşurându-se 
în 11 zone-ţintă de restructurare industrială cu potenţial de creştere economică. 

O observaţie interesantă este aceea că performanţele programelor focalizate depind, 
printre altele, de nivelul de bunăstare al ţării în care sunt implementate, explicaţia 
propusă fiind aceea că nivelul general de dezvoltare implică şi un nivel corespunzător al 
capacităţii de implementare a programului (Coady, Grosh şi Hoddinott, 2004, p. 23). 

Politica regională europeană urmăreşte atingerea unuia dintre principalele obiective 
definite în Tratatul privind UE : întărirea coeziunii economice şi sociale prin promovarea 
solidarităţii sociale şi reducerea disparităţilor sociale şi economice (Tratatul UE, 
art. 158). în acest scop, peste o treime din bugetul total al UE este alocat politicii 
europene regionale (politica de coeziune) prin intermediul instrumentelor financiare 
specifice : fondurile europene, fondurile structurale (f.s.) şi fondul de coeziune. Aceste 
fonduri sunt gestionate în colaborare de către reprezentaţii Comisiei Europene şi cei ai 
autorităţilor competente din statele membre şi de la nivel regional în cadrul de priorităţi 
stabilite de către statele membre, pe baza orientării propuse de comisie. F.s. sunt un 
instrument financiar complementar fondurilor naţionale. Implementarea cu succes a 
acestor fonduri implică mobilizarea tuturor actorilor-cheie relevanţi din domeniul econo¬ 
mic, social şi politic (vezi grupuri de interese) şi un efort comun de planificare strategică 
(vezi strategie şi planificare strategică). 

De-a lungul anilor, statele membre UE au iniţiat şi consolidat o abordare comună a 
diferenţelor în dezvoltare dintre diferite zone. Ca urmare a recunoaşterii diferenţelor 
regionale datorate activităţii agricole, restructurării industriale şi şomajului, a fost 
înfiinţat în anul 1975 Fondul European pentru Dezvoltare Regională. Istoricul abordării 
acestor diferenţe la nivelul comunităţii include semnarea Actului Unic European (1988), 
ce recunoaşte disparităţile regionale şi introducerea definiţiei termenului „coeziune” în 
Tratatul UE (1992) (Hangiu 2006, p. 45 ; Neşa, p. 2). 

Fondurile europene sunt distribuite conform unor perioade de programare stabilite de 
comun acord de către instituţiile UE şi statele care urmează să primească finanţarea. 
Până în acest moment au fost acordate finanţări în perioadele de programare 1989-1993, 
1994-1999 şi 2000-2006. în cadrul acestor perioade, statul membru şi Comisia Europeană 
negociază documentele de programare ce stabilesc liniile strategice de finanţare. Parte¬ 
nerii de dialog respectă o serie de principii de acordare a fondurilor europene, principii 
ce au fost aplicate începând cu anul 1989 şi apoi îmbunătăţite constant. Aceste principii 
de finanţare sunt: 

- principiul adiţionalităţii (fondurile comunitare sunt dublate de cele naţionale. Fon¬ 
durile naţionale din surse publice sau private sunt complementare celor comunitare); 

- principiul concentrării (orientarea primordială a resurselor financiare disponibile 
spre ariile de intervenţie şi zonele cărora se adresează. Printre principalii beneficiari 
ai fondurilor structurale se numără regiunile defavorizate economic, diferite grupuri 
de populaţie expuse riscului excluziunii de pe piaţa muncii şi, nu în ultimul rând, 
autorităţile locale şi regionale); 

- principiul programării (stabilirea liniilor strategice de acordare a acestor fonduri 
conform principiului subsidiarităţii şi programarea în vederea stabilirii unor obiective 
concrete, realizabile); 

- principiul parteneriatului (implicarea tuturor actorilor relevanţi la nivel naţional şi 
regional, inclusiv a societăţii civile, în toate etapele legate de implementarea f.s.). 
Pentru perioada de programare 2001-2007, au apărut modificări privind principiul 

programării şi principiul concentrării. Implementarea obiectivelor Agendei de la Lisabona 

de către statele membre a determinat ajustarea principiului concentrării fondurilor asupra 
priorităţilor comune : convergenţă, competitivitate regională şi ocuparea forţei de muncă 
şi cooperare teritorială (Hangiu, 2006, pp. 45-47). 


Tipuri de fonduri structurale 

Bugetul UE este stabilit pentru o perioadă de şapte ani. Pentru perioada 2007-2013 şi 
structura UE cu 27 de state membre, a fost aprobat un buget în valoare de 864.363 de 
miliarde de euro din care politicii de coeziune îi revin peste 300 de miliarde de euro. 
(Diagrama fondurilor structurale, www.infoeuropa.ro). în ceea ce priveşte priorităţile, 
se au în vedere : convergenţa (creşterea economică şi ocuparea forţei de muncă), com¬ 
petitivitatea (între regiunile UE) şi cooperarea (în vederea dezvoltării armonioase UE) 
(http : //ec.europa.eu/regional_policy/atlas/factsheets/pdf/ fact_eu25_ro.pdf.). 

UE are la dispoziţie patru tipuri de f.s. prin care se acordă asistenţă financiară 
nerambursabilă: 

• Fondul European de Dezvoltare Regională a fost înfiinţat în 1975 şi este orientat spre 
susţinerea regiunilor mai puţin dezvoltate din care se finanţează infrastructura, inves¬ 
tiţia în crearea de noi locuri de muncă, proiectele de dezvoltare locală şi ajutoarele 
pentru firmele mici. Se au totodată în vedere dezvoltările locale şi ale IMM-urilor. 

• Fondul Social European a fost înfiinţat în 1958 şi este concentrat asupra politicii 
sociale a UE, a promovării coeziunii economice şi sociale, în special în domeniul 
ocupării forţei de muncă şi implementarea Strategiei Europene pentru Ocuparea 
Forţei de Muncă. Acest fond este orientat spre finanţarea sesiunilor de formare 
profesională şi asistenţă în recrutare pentru reinserţia pe piaţa muncii a şomerilor şi 
integrarea celor din grupurile dezavantajate. 

• Fondul European de Orientare şi Garantare Agricolă (secţiunea orientare) l a fost 
stabilit în 1962 şi este orientat spre promovarea dezvoltării rurale şi exploatărilor 
agricole. Cadrul general este politica agricolă comună a UE, care are ca obiectiv 
principal dezvoltarea rurală în statele membre (vezi dezvoltare rurală) (Cojanu, 
2004, pp. 14-21) (http://ec.europa.eu/regional_policy/intro/workingl_en.htm). în 
cadrul acestui fond, doar secţiunea orientare este f.s ., în timp ce secţiunea garanţii 
este instrument de lucru al politicii agricole comune. 

• Instrumentul Financiar pentru Orientare Piscicolă a fost reglementat în 1983 şi este 
dedicat politicii comunitare din domeniul pescuitului, mai exact adaptării şi moder¬ 
nizării industriei pescuitului în condiţiile preocupării constante faţă de mediu şi ges¬ 
tionarea resurselor (vezi dezvoltare socială şi riscuri ecologice şi dezvoltare durabilă). 

Cu un PIB/locuitor de 27 % din media UE în anul 2003, România este eligibilă pentru 
f.s. care se adresează regiunilor cu un PIB/locuitor mai mic de 75% din media UE. 
(Document consultativ PND, 2004, p. 4). Dintre f.s. puse la dispoziţia statelor membre 


1. De la 1 ianuarie 2007, Fondul European pentru Orientare şi Garantare Agricolă a fost înlocuit 
cu Fondul European de Garantare Agricolă şi cu Fondul European pentru Agricultură şi Dezvol¬ 
tare Rurală. 

mai puţin dezvoltate, România va accesa pentru perioada 2007-2013 Fondul European de 
Dezvoltare Regională şi Fondul Social European (PND, 2005, p. 355). 

Pentru atingerea obiectivelor de coeziune economică şi socială, UE pune totodată la 
dispoziţie: 

• Fondul de Coeziune , care are ca domenii prioritare de finanţare mediul înconjurător 
şi reţelele transeuropene asociate infrastructurii de transport din statele membre mai 
puţin dezvoltate. 

• Fondul de Solidaritate al UE, înfiinţat în 2002 cu scopul de a asigura sprijinul faţă de 
populaţia unui stat membru sau candidat afectată de un dezastru natural (Cojanu, 
2004, pp. 21-22). 

în vederea utilizării la maximum a f.s ., sunt stabilite de comun acord obiective 
prioritare clare pentru fiecare perioadă de programare. în acelaşi timp, efortul financiar 
şi de planificare strategică (vezi planificare strategică ) este sprijinit printr-o serie de 
iniţiative comunitare, acţiuni inovative şi proiecte de asistenţă tehnică. Ca exemplificare, 
pentru perioada de programare 2000-2006, din Fondul European de Dezvoltare Regională 
a fost finanţată iniţiativa URBAN II (vezi dezvoltarea urbană), orientată spre regenerarea 
oraşelor şi a zonelor urbane aflate în criză, în timp ce din Fondul Social European a fost 
finanţată iniţiativa EQUAL care a vizat sprijinul pentru dezvoltarea resurselor umane în 
condiţiile combaterii discriminării şi promovării egalităţii de şanse pe piaţa muncii. 
Pentru statele candidate, asistenţa tehnică este oferită în cadrul instrumentelor de 
preaderare specifice. Odată cu aderarea unui stat candidat la UE, aceste fonduri de 
preaderare sunt înlocuite cu f.s., urmând ca proiectele de asistenţă tehnică aflate în 
derulare să se finalizeze. Principalele instrumente preaderare sunt: programul Phare, 
Programul Special de Aderare pentru Agricultură şi Dezvoltare Rurală ( SAPARD ) şi 
Instrumentul Structural de Preaderare (ISPA). 


Politica dezvoltării regionale în România 

Conform acquisului comunitar adoptat prin negocierea capitolului 21, „politica regională 
şi coordonarea /. s. ”, România a elaborat Planuri Naţionale de Dezvoltare, documente 
strategice care includ programarea financiară multianuală. Pe baza acestora, ţara noastră 
a accesat fondurile de preaderare (PHARE, ISPA, SAPARD) şi urmează să primească 
după aderare instrumentele structurale (f. s. şi de coeziune). Cadrul de discuţie al /. s. l-a 
reprezentat Planul Naţional de Dezvoltare 2007-2013. Acest document a fost elaborat 
începând cu mai 2004 şi aprobat în şedinţă de Guvern în decembrie 2005 l . 

HG 497/2004 modificată prin HG 1179/2004 au stabilit cadrul instituţional general în 
domeniul politicii regionale în România. Elaborată în urma consultării cu toţi actorii 
relevanţi, politica dezvoltării regionale în România are ca scop asigurarea creşterii 
economice şi dezvoltării sociale echilibrate şi durabile ale unor arii geografice constituite 
în regiuni de dezvoltare, a îmbunătăţirii competitivităţii internaţionale a României şi a 


1. Ministerul Finanţelor estimează că România va primi un ajutor nerambursabil de trei ori mai 
mare decât fondurile anuale preaderare (http : //anaf.mfinante.ro/wps/portal). 

reducerii decalajelor economice şi sociale existente între România şi statele membre ale 
Uniunii Europene (art. 2, Legea nr. 315/2004). 

Cadrul Strategic Naţional de Referinţă (CSNR) reprezintă liantul între dezirabilităţile 
stabilite şi planificate la nivel naţional în domeniul dezvoltării prin Planul Naţional de 
Dezvoltare şi reglementările europene 1 . Referindu-ne la CNSR şi PND, trebuie să subli¬ 
niem că CNSR este susţinut exclusiv din f.s. şi cofinanţare naţională, în timp ce în PND 
sunt incluse şi alte finanţări. 

în vederea alinierii la sistemul de regiuni din Europa, structura administrativă şi 
teritorială a României a cunoscut modificări prin adoptarea Legii nr. 151/1998 privind 
dezvoltarea regională, care a condus la constituirea celor 8 regiuni care corespund NUTS 
II (Nomenclatorul Unităţilor Teritoriale pentru Statistică al UE) 2 . Cu referire strictă la 
f.s. , această lege prevede ca obiectiv, pregătirea cadrului instituţional pentru a răspunde 
criteriilor de integrare în structurile Uniunii Europene şi de acces la f.s. şi la Fondul de 
Coeziune ale Uniunii Europene (art. 2, b, Legea 151/1998). Printre atribuţiile Consiliului 
Naţional pentru Dezvoltare Regională se numără şi aprobarea utilizării fondurilor de tip 
structural, alocate României de către Comisia Europeană în perioada de preaderare, 
precum şi a f.s. după aderarea la UE (cap 4 art. 11, e, Legea nr. 151/1998). 

în urma negocierilor pe marginea capitolului 21, prevederile legislative au fost 
revăzute şi îmbunătăţite astfel încât în 2004 a fost adoptată Legea nr. 315 privind 
dezvoltarea regională. Printre principalele modificări enumerăm: includerea principiilor 
de subsidiaritate, parteneriat şi descentralizare restructurând complet atribuţiile agenţiilor 
pentru dezvoltare regională. O altă modificare a acestei legi este faptul că nu mai include 
prevederi pentru gestionarea /. s. 

Pentru a asigura cadrul propice absorbţiei /. s. , au fost adoptate o serie de prevederi 
legislative. în acest scop, prin H.G nr. 272/2004, Ministerul Linanţelor Publice a fost 
desemnat ca Autoritate de Management pentru Cadrul de sprijin comunitar şi Autoritate 
de Management pentru bondul de Coeziune. Următorul pas important a fost făcut prin 
adoptarea H.G. nr. 1115/2004 privind elaborarea în parteneriat a Planului Naţional de 
Dezvoltare. Au fost totodată înfiinţate două structuri parteneriale : Comitetul Interinsti- 
tuţional pentru Elaborarea PND (CIP) la nivel naţional şi Comitetele Regionale pentru 
Elaborarea Planurilor Regionale de Dezvoltare (CRP) la nivel regional (http: //anaf. 
mfinante.ro/wps/portal). Prin H.G. nr. 1200/2004 a fost stabilit Comitetul Naţional de 
Coordonare a Procesului de pregătire pentru gestionarea Instrumentelor Structurale 
(CNC) prezidat de Ministerul Linanţelor Publice. Structura Programelor Operaţionale de 


1. Conform sintezei publicate pe pagina de Internet a Ministerului Finanţelor, CSNR va face 
legătura între priorităţile naţionale de dezvoltare, stabilite în Planul Naţional de Dezvoltare, şi 
priorităţile la nivel european - Orientările Strategice Comunitare (OSC) privind Coeziunea 
2007-2013 şi Liniile Directoare Integrate ale UE pentru Creştere Economică şi Locuri de 
Muncă 2005-2008 (http : //discuţii. mfinante.ro/static/ 10/pnd/Sinteza_CSNR20apr2006.htm). 

2. Cele 8 regiuni sunt: regiunea Nord-Est (Bacău, Botoşani, Iaşi, Neamţ, Suceava, Vaslui), regiunea 
Sud-Est (Brăila, Buzău, Constanţa, Galaţi, Tulcea, Vrancea), regiunea Sud-Muntenia (Argeş, 
Călăraşi, Dâmboviţa, Giurgiu, Ialomiţa, Prahova, Teleorman), regiunea Sud-Vest Oltenia (Dolj, 
Gorj, Mehedinţi, Olt, Vâlcea), Regiunea Vest-România (Arad, Caraş-Severin, Hunedoara, 
Timiş), regiunea Nord-Vest (Bihor, Bistriţa, Cluj, Maramureş, Satu Mare, Sălaj), regiunea 
Centru (Alba, Braşov, Covasna, Harghita, Mureş, Sibiu) şi regiunea Bucureşti-Ilfov (Ilfov, 
municipiul Bucureşti). 

implementare a instrumentelor structurale a fost stabilită prin H.G. 497/2004 care a 
desemnat totodată şi instituţiile aferente (PND, 2005, pp. 355-356). 

Obiectivul global al strategiei de dezvoltare 2007-2013 urmăreşte reducerea cât mai 
rapidă a disparităţilor de dezvoltare socioeconomică între România şi statele membre ale 
Uniunii Europene iar ţinta este atingerea unui nivel al PIB/locuitor de 41 % din media UE 
în anul 2013 (PND, 2005, p. 236). 

Priorităţile naţionale de dezvoltare identificate în PND sunt: 

- creşterea competitivităţii economice şi dezvoltarea economiei bazate pe cunoaştere; 

- dezvoltarea şi modernizarea infrastructurii de transport; 

- protecţia şi îmbunătăţirea calităţii mediului; 

- dezvoltarea resurselor umane, promovarea ocupării şi incluziunii sociale şi întărirea 
capacităţii administrative; 

- dezvoltarea economiei rurale şi creşterea productivităţii în sectorul agricol; 

- diminuarea disparităţilor de dezvoltare între regiunile ţării. 

Pentru fiecare dintre aceste priorităţi, PND include fundamentare, obiective generale 
şi specifice, o strategie, corelaţia cu politicile UE şi cele naţionale, contribuţia la obiecti¬ 
vele orizontale (egalitatea de şanse, dezvoltarea durabilă şi societatea informaţională), o 
serie de indicatori cu date privind nivelul de referinţă şi obiectivele-ţintă 2015 (PND, 
2005, pp. 245-349). 

Conform programării financiare indicative globale a PND 2007-2013, cele mai multe 
fonduri vor fi alocate priorităţii 5 - dezvoltarea rurală, cu un total de 15237,32 milioane 
de euro urmată de prioritatea 2 - infrastructura de transport, cu un total de 14654,79 
milioane de euro. Cele mai puţine fonduri vor fi alocate priorităţii 1 - competitivitatea : 
5234,43 milioane de euro. Fondurile luate în considerare în această programare financiară 
includ fonduri UE, dar şi fonduri naţionale şi chiar private. F.s., alături de restul instru¬ 
mentelor structurale, acoperă aproape jumătate, mai exact 43 % din totalul finanţărilor 
(PND, 2005, pp. 350-351). 

Deşi f.s. şi fondurile de dezvoltare regională utilizate până acum de către statele 
membre mai sărace (Irlanda, Portugalia, Grecia şi Finlanda) au avut succes reducând o 
parte din disparităţi, au fost criticate atât pentru procedurile complicate de finanţare, cât 
şi pentru eficienţa acestora (Mitroi, 2006, p. 117). Deşi în România au fost făcuţi paşi 
spre stabilirea construcţiei instituţionale necesare accesării /. s. , estimările şi concluziile 
rapoartelor Comisiei Europene privind progresele României arată că administraţia 
publică, atât de la nivel central, cât şi local, nu are capacitatea de a asigura absorbţia 
acestor resurse financiare disponibile după aderare. 

Intr-o evaluare a capacităţii administrative de absorbţie a fondurilor se arăta că doar 
10% din personalul care va fi implicat a fost instruit în acest domeniu. Scenariile propuse 
ca soluţii subliniază faptul că, dacă nu se depune un efort concentrat, sesiunile de 
instruire ar trebuie să se deruleze până la finalul anului 2009. în orice caz, acestea ar 
contribui la sporirea capacităţii actuale de absorbţie de 50% la un maxim de 75% 
(Georgescu, 2006, pp. 14-16). 


Simona STANESCU 

Gentrificare 


Procesul cunoscut în întreaga lume sub numele de gentrificare (g .) presupune ocuparea 
de către populaţia înstărită, cu un status social ridicat, a zonelor aglomerate, locuite de 
persoane cu venituri mai scăzute, şi dislocarea vechilor rezidenţi. Toată această mişcare 
demografică este determinată în mare măsură de dezvoltarea sectorului de servicii în 
defavoarea celui legat direct de producţia industrială şi are drept consecinţă schimbarea 
structurii sociale a zonei şi creşterea atractivităţii acesteia pentru un anumit segment de 
populaţie. 

Prezentarea procesului de g. aduce în discuţie o serie de aspecte teoretice privind 
definirea şi explicaţiile apariţiei acestuia din perspectivă cultural-istorică, precum şi 
evidenţierea acelor particularităţi date de contextul românesc. 

Transformările la care a fost supus oraşul ultimelor decenii determinate de fenomenele 
de industrializare şi urbanizare au afectat modul de locuire şi structura comunităţilor 
umane rezidenţiale, în sensul că acestea au cunoscut, pe de o parte, procese de consolidare 
în ansamblurile de locuinţe urbane, dar pe de altă parte, şi procese de dislocare a 
populaţiei în urma politicilor de reconstrucţie urbană sau a fenomenelor precum g. 

Ruth Glass (1964), cea care introduce noţiunea, tratează g. ca un proces cu puternice 
conotaţii de clasă socială. Ea prezintă cartierele de muncitori din Londra, care sunt 
„invadate” de populaţia aparţinând clasei mijlocii, şi descrie modul de propagare a 
fenomenului în interiorul anumitor zone ale oraşului, cu consecinţe în sensul schimbării 
caracterului social al acestora. 

în aceeaşi direcţie, dar într-o viziune mai integratoare, g. este descrisă ca un proces 
fizic, economic, social şi cultural care implică un schimb de populaţii. Astfel, în zonele 
urbane supraaglomerate, în cartierele odinioară muncitoreşti, noii rezidenţi, reprezentaţi 
de indivizi mai înstăriţi, cu status social mai ridicat, îi înlocuiesc pe cei vechi, în mare 
măsură populaţie defavorizată social, determinând mutarea acestora. Aceştia vor fi nevoiţi 
să-şi găsească locuinţe în zone mai ieftine, mai puţin valoroase economic, social, mai 
conforme cu standardul lor de viaţă (Hammett, 1984). 

Elijah Anderson (1990) abordează fenomenul de g. din perspectiva agenţilor gentrifi- 
catori reprezentaţi de antreprenori locali, speculatori şi reprezentanţi ai claselor privile¬ 
giate, cei care cumpără proprietăţi de la populaţia rezidentă veche, inferioară ca status. 
Un aspect pozitiv al acestui „schimb social” poate fi considerată miza pe care o acordă 
atât nou-veniţii, cât şi vechii proprietari creşterii preţului proprietăţii, în speranţa că 
zona în sine va spori ca valoare, va deveni „la modă”, căutată, deci aducătoare de profit. 

Din perspectivă marxistă, g. este procesul prin care cartierele sărace din interiorul 
oraşelor sunt afectate de afluxul de capital privat venit prin intermediul noii clase sociale 
locale: cumpărătorii de terenuri şi case şi proprietarii care închiriază (Smith (1996). 
Oarecum în acelaşi curent se înscrie şi Liviu Chelcea în definiţia pe care o dă g. drept 
„procesul de reabilitare şi transformare a zonelor urbane bine amplasate, locuite de 
familii cu venituri scăzute, în zone ocupate de o clasă mijlocie, mai puternică financiar” 
(Chelcea, 2000, p. 51). 

în încercarea de a depăşi dificultăţile de definire a acestui concept, important de 
reţinut este că g. este un proces de schimbare la nivelul cartierelor şi vecinătăţilor de 
locuire urbane prin schimbul de populaţie în zonele respective, rezidenţii vechi fiind 
înlocuiţi de cei noi, adică de indivizi mai educaţi şi cu venituri mai mari. 

O altă faţetă a procesului de g. se referă la faptul că anumite locuri se schimbă, prin 
renovarea şi recuperarea valorii lor urbanistice (se reface infrastructura, se reabilitează 
arhitectonic, se câştigă o identitate proprie sau se redobândeşte identitatea pierdută), prin 
creşterea atractivităţii pe piaţă din punct de vedere economic (preţ ridicat al clădirilor şi 
terenurilor din zonă), precum şi prin afirmarea unui nou pattern cultural. 

G. este un proces caracterizat printr-o foarte mare vizibilitate publică. Consecinţele 
sale sunt reabilitarea clădirilor cu valoare arhitecturală ridicată, creşterea taxelor ca 
urmare a sporirii valorii bunurilor imobiliare în zonele gentrificate, precum şi transfor¬ 
marea acestor spaţii în zone urbane capabile să susţină anumite servicii, mare parte 
destinate populaţiei cu un anumit status social. Noile zone devin astfel mult mai atractive 
pentru o mare diversitate de agenţi economici: firme imobiliare, restaurante, baruri, 
hoteluri, buticuri, clinici medicale, centre de sănătate etc. Dar, în acelaşi timp, la fel de 
vizibile par a fi şi consecinţele negative ale g. : „Segregarea geografică a claselor sociale 
în zone de «război» şi în paradisuri rezidenţiale” (Chelcea, 2000, p. 52), ruperea 
legăturilor comunitare din zonele gentrificate, dar şi costurile economice ale dislocărilor 
de populaţie. 

Explicarea cauzelor g. ţine seama în principal de originarea procesului în spaţiul 
anglo-saxon şi apariţia acestuia în perioada ’60-’70. Astfel, sunt luate în considerare 
procese sociale mai largi, legate de modul de producţie, de patternul de consum, de 
modificările demografice. 

Primele analize ale fenomenului sunt legate de tensiunile existente între, pe de o 
parte, abordarea celor interesaţi de latura economică a procesului de g ., de relaţia dintre 
fluxul de capital şi spaţiul urban, şi pe de altă parte, a celor care sunt centraţi pe 
caracteristicile gentrificatorilor, respectiv pe modelele acestora de consum în contextul 
culturii urbane şi al societăţii postindustriale. 


Modul de producţie ca argument - Neil Smith şi teoria „rent-gap” 

G. este văzută de Smith ca un „vector” în procesul de dezvoltare inegală a spaţiului 
urban sub influenţa modului de producţie capitalist. Această teorie are la bază fenomene 
precum retragerea capitalului/reinvestirea acestuia din/în zonele centrale ale oraşului. 
Astfel, în primele două decenii după al doilea război mondial, preţurile şi chiriile 
scăzute practicate pentru proprietăţile de la periferia oraşelor au determinat migraţia 
capitalului către aceste zone suburbane care se dezvoltă din punct de vedere industrial. 

comercial, al serviciilor pentru timp liber, şi nu în ultimul rând, rezidenţial (Smith, 
1986, p. 23). Astfel, pe măsura creşterii valorii terenului în suburbii, se înregistrează 
devalorizarea şi abandonarea proprietăţilor în interiorul oraşelor. Ia naştere o discrepanţă, 
o prăpastie între valoarea actuală a terenului, dată fiind utilizarea lui în prezent, şi 
valoarea potenţială a acestuia, care poate fi mai ridicată în condiţiile unei folosiri mai 
eficiente (teoria „rent gap”). 

Se poate spune că g. este precedată de alte două mari procese precum dezindustria- 
lizarea centrelor oraşelor care generează stocul de clădiri, terenuri neinteresante din 
punct de vedere economic în prezent, dar cu valoare mare potenţială, şi creşterea ofertei 
de locuri de muncă în sectorul serviciilor, în special în domeniul managerial şi în 
activităţile liberale, acestea urmând, spaţial, centralizarea capitalului. 

Astfel apar transformări precum: mutarea activităţilor productive în afara zonelor 
centrale ale oraşelor, despărţirea personalului managerial de personalul legat direct de 
producţie, mutarea birourilor multor companii în zonele centrale ale oraşelor. 

De asemenea, începând cu anii ’70, pe fondul dezvoltării clasei de mijloc se înregis¬ 
trează mutarea slujbelor şi industriilor manufacturiere mai bine plătite din oraşele vestice 
spre suburbii şi ţările Lumii a Treia, acestea reprezentând zone mai favorabile din punct 
de vedere financiar, adică: salarii mici, absenţa sindicatelor, impozite scăzute, legi ale 
mediului mai permisive (Chelcea, 2000, p. 52). Devalorizarea capitalului în centru 
creează oportunitatea pentru revalorizarea acestor zone neexploatate ale spaţiului urban 
(Smith, 1986, p. 24). 

Când prăpastia între valoarea pe piaţă a celor două zone urbane este suficient de 
mare, agenţii gentrificatori - antreprenori de dezvoltare urbană (agenţi imobiliari, 
proprietari, viitori proprietari) - vor încerca să facă profit investind în acele proprietăţi 
abandonate, pregătindu-le pentru noii rezidenţi. Le transformă în locuinţe confort sporit 
care vor atrage o nouă clasă socială, concentrată deja economic în centrul oraşelor. 

Concluzia lui Smith este că procesul de g. se produce datorită „reîntoarcerii” 
capitalului în centrul oraşelor în scopul profitului economic şi al stabilirii rezidenţei în 
proximitatea locului de muncă. 

Această viziune nu explică însă semnele de g. din oraşele tinere, mai puţin industria¬ 
lizate, iar datorită originii americane a autorului este posibil ca aria sa de aplicabilitate 
să fie restrânsă la acest spaţiu socioeconomic. G. nu înseamnă doar renovarea unui spaţiu 
de clădiri abandonate, ci presupune amenajări şi dezvoltarea de servicii rezidenţiale. De 
asemenea, există comunităţi urbane, în special în spaţiul european, care nu au experi¬ 
mentat faza preliminară, de retragere a capitalului, ca în oraşele anglo-americane pentru 
care este valabilă teoria. 


Consumul ca argument 

Această nouă perspectivă subliniază importanţa caracteristicilor gentrificatorilor în 
înţelegerea procesului. Fenomenul are loc în condiţiile manifestării interesului indivizilor 
de a locui în anumite zone ale oraşului. Accentul cade, astfel, pe identificarea acelor 
motivaţii care stau în spatele acestui interes. 

Gentrificarea şi sch im bările economice în general, 
şi în structura ocupaţiilor, în special 

Este vorba de o nouă clasă socială în formare, care este rezultatul trecerii la era 
postindustrială, în care economia este bazată pe servicii. Principalele caracteristici ale 
acesteia se referă la nivelul ridicat al veniturilor, la creşterea accesului la educaţie şi 
multiplicarea oportunităţilor în acest sens, precum şi la un comportament asemănător din 
punctul de vedere al consumului. 

Avem de-a face cu o populaţie ce dispune de venituri mari şi care caută să economi¬ 
sească timp în ce priveşte deplasarea la locul de muncă. Aceste lucruri justifică investiţia 
în proprietăţi imobiliare în interiorul oraşului sau, acolo unde acestea nu există, în 
amenajarea şi dezvoltarea de ansambluri urbane rezidenţiale pe vechile platforme indus¬ 
triale părăsite în urma fenomenului de suburbanizare. Procesul de g. se produce într-un 
climat economic în care interesul pentru locuinţe în interiorul oraşului poate fi interpretat 
drept interes pentru o investiţie profitabilă. 

în concluzie, în spatele acestei noi entităţi sociale se desfăşoară de fapt procesul de 
restructurare economică urbană, principalul factor care determină apariţia acestui grup 
de populaţie - gentrificatorii. Aceştia caută să se concentreze spaţial în acelaşi mod în 
care economia serviciilor se concentrează în interiorul oraşelor. 


Gentrificarea şi schimbările demografice 

Fenomenul de baby-boom din anii ’50 a generat o serie de transformări (prezenţa 
ambilor părinţi pe piaţa muncii, creşterea în anii ’70-’80 a cohortelor de populaţie de 
25-30 de ani, preferinţele de consum în funcţie de generaţie etc.) care au condus la 
sporirea populaţiei rezidente în mediul urban, concretizată într-o creştere a cererii de 
locuinţe. 

Aceasta este una dintre multele schimbări demografice ce au determinat restructurarea 
rezidenţială în oraşe şi în care femeile au avut un rol important. De asemenea, pe lângă 
transformările din interiorul familiei şi al gospodăriei în sensul angajării femeii pe piaţa 
muncii, apar fenomenele de amânare a căsătoriei şi naşterii. 

Apartenenţa de gen determină un anumit mod de relaţionare socială în interiorul 
structurii de clasă socială, iar femeia ajunge să fie gentrificator ca un răspuns la relaţiile 
sociale ale unei societăţi patriarhale. în această concepţie, femeile devin agenţi ai g. mai 
degrabă forţate de relaţii opresive de clasă, determinate de apartenenţa la gen, decît de 
preferinţa pentru o rezidenţă în anumite arii urbane din interiorul oraşului. Accesul la 
educaţie le face pe femei să părăsească şi fizic suburbiile (mediu social caracterizat de 
relaţii sociale patriarhale imediat după război) odată cu respingerea mentală a acestui 
spaţiu. Astfel, populaţia feminină ajunge să exercite o presiune asupra oraşului, aflân- 
du-se în căutarea unei locuinţe şi a unui loc de muncă (Williams, 1986, p. 69). 

Toate aceste comentarii subliniază caracterul de vizibilitate maximă al fenomenului, 
g. fiind un răspuns „spaţial” la relaţiile de clasă şi gen din mediul urban, cel puţin pentru 
spaţiul occidental. 

Sintetic, g. nu este doar un proces de clasă şi nici doar un proces de apartenenţă la 
gen, ci face referire la acei indivizi din clasa mijlocie care au un model de consum 
specific, ce răspunde „gusturilor şi constrângerilor noii clase manageriale (de exemplu, 
lipsa cronică a timpului)” (Chelcea, 2000, p. 53) şi care se defineşte şi prin preferinţa 
pentru rezidenţă în anumite zone urbane din interiorul oraşului. 


Gentrificare, cultură şi identitate 

Există multe studii despre rolul schimbărilor culturale în procesul deg. şi, de asemenea, 
nu lipsesc trimiterile la apartenenţa de clasă în contextul discuţiilor despre stil de viaţă, 
modalităţi de consum, opţiuni culturale ş.a.m.d. Din această perspectivă, populaţia 
gentrificatoare, aparţinând clasei mijlocii, investeşte în proprietăţi cu valoare culturală şi 
istorică (de exemplu, preferinţa pentru un anumit stil arhitectonic al clădirii), afirmân- 
du-şi astfel distanţa faţă de paturile sociale inferioare şi construindu-şi o identitate bazată 
pe consum ca formă de investiţie, ca mijloc de exprimare personală şi ca simbol al 
statusului social. 

Schimbările în economie au condus la o nouă etică a comportamentului de consum. 
Acesta poate fi vizualizat spaţial, în condiţiile în care proprietăţile din zonele gentri- 
ficabile sunt considerate o marfă pentru cei interesaţi să locuiască în zone atractive din 
punctul de vedere al valorii cultural-istorice şi al poziţionării în relativa vecinătate a ceea 
ce înseamnă economia serviciilor urbane. 

în concluzie, vorbind despre influenţa culturii în procesul de g. , mă refer în mod 
special la implicaţiile nivelului de educaţie al populaţiei gentrificatoare, dar şi la alţi 
factori precum apartenenţa la un anumit grup cu o puternică identitate culturală şi 
influenţă socială (artişti, gay), consumul de mass-media, de publicitate etc., aspecte care 
conturează sistemul preferinţelor estetice ale indivizilor. 


Complementaritate în teoria gentrificării 

în mod evident procesul nu poate fi explicat apelând doar la argumentul economic sau 
doar la argumentul cultural şi nici nu se pune problema că unul dintre ele prevalează 
asupra celuilalt în încercarea de a înţelege cauzele fenomenului. 

Unul dintre sociologii adepţi ai acestei perspective este Sharon Zukin (1982), cu 
lucrarea sa clasică Loft Living despre g. în cartierul Soho din New York City. Ea descrie 
cum în anii ’60-’70 mansardele caselor vechi, părăginite, au fost ocupate de artişti care, 
conferind o anumită valoare culturală locului, au determinat investiţii economice şi 
dezvoltarea comercială a zonei. Folosind termenul „capital cultural”, Sharon Zukin 
apreciază că nu a existat un decalaj în timp între cultură şi capital ca inputuri la nivel de 
zonă urbană, ci a fost vorba de o fuziune între acestea, ceea ce a reprezentat primul 
stadiu în procesul de g. 

Avem de-a face cu o viziune integralistă a celor două argumente: producţie şi con¬ 
sum - unul având la bază teoria economică marxistă, iar celălalt teoria culturală post- 
modernă. 

Degentrificarea 

Recesiunea economică de la începutul anilor ’90, care a afectat în special economiile 
americană şi britanică, a generat reacţii în rândul cercetătorilor ce au teoretizat conceptul 
de degentrificare. Este vorba de o redimensionare a efectelor apărute la nivelul cartierelor 
urbane în urma procesului de g. început în anii ’60-’70. 

Ideea erei postgentrificare este susţinută de Larry Bourne, apelând la experienţa 
oraşelor canadiene, prin intermediul unor argumente precum: diminuarea ca dimensiune 
a cohortelor de tineri, potenţiali gentrificatori, fenomenul de amânare a căsătoriilor şi 
întemeierii unor noi gospodării, îmbătrânirea populaţiei, restructurarea macroecono¬ 
mică, recesiunea corporaţiilor, cu efecte în creşterea ratei şomajului în domeniul servi¬ 
ciilor şi sectoarelor conexe acestora (Bourne, 1993, pp. 104-105). 

Această viziune readuce în prim-plan teoria economică a lui Neil Smith, potrivit 
căreia perioadele caracterizate prin retragerea capitalului, prin diminuarea investiţiilor 
sunt urmate de perioade de revigorarea a fluxurilor de capital şi a investiţiilor, acestea 
reprezentând premisele procesului de g. (Smith, 1996, p. 229). 

Indicatorii g. şi degentrificării devin, astfel, indicatori ai dinamicii schimbării sociale 
urbane care se produce în funcţie de perioadele de recesiune/creştere economică. 


Noi teorii ale schimbării urbane şi ale gentrificării în particular 
„Oraşul răzbunător” (The Revanchist City) 

Conceptul are rădăcini în istoria Franţei secolului al XlX-lea, răzbunătorii fiind un grup 
de naţionalişti aparţinând clasei de mijloc care se opuneau celor ce păreau „a cuceri” 
oraşul prin număr şi forţă, reprezentanţi ai clasei muncitoare şi ai Comunei din Paris. 
Neil Smith este cel care face legătura între acest model de confruntare socială în spaţiul 
urban şi procesul g. în oraşele americane ale anilor ’90. Smith prezintă oraşul, centrul 
acestuia, ca un spaţiu al conflictului între populaţia albă aparţinând clasei mijlocii şi 
oricine altcineva care o ameninţă: minoritari, muncitori, cei fără locuinţă (homeless 
people), şomeri, imigranţi etc. (Smith, 1996, p. 211). 

G., ca proces extrem de vizibil, este folosită, astfel, ca o modalitate de a cerceta 
conflictele sociale pe care le generează capitalul economic investit în spaţiul urban. Neil 
Smith oferă două explicaţiile acestui fenomen. Prima face referire la discrepanţa dintre 
optimismul ce caracteriza perioada anilor ’80 şi efectele psihologice ale recesiunii de la 
începutul anilor ’90. Nemulţumirile din rândul păturii mijlocii s-au îndreptat către 
grupurile marginalizate din oraş. Iar în al doilea rând Smith pomeneşte de influenţa pe 
care au avut-o mass-media şi administraţia în propagarea acestui conflict, ele oferind 
modele de atitudine negativă faţă de populaţia exclusă social din oraşele americane. 

Ceea ce se poate spune însă este că această atitudine de antiurbanism nu se poate 
generaliza, nu poate fi privită ca un efect global al capitalismului contemporan atât timp 
cât există state unde se manifestă un ataşament faţă de viaţa şi cultura urbane. 

„ Oraşul emancipat ” (The Emancipatory City) 

Termenul a fost introdus de Loretta Lees în contrast cu ceea ce exprima termenul „the 
revanchist city”, adică oraşul este un spaţiu sigur, primitor, nu exclusivist, care favori¬ 
zează interacţiunea socială, toleranţa şi diversitatea culturală. G. are loc şi ca o reacţie 
de respingere a vieţii în suburbii (Caulfield, 1989, p. 624). 

în acelaşi timp, se ştie că, în general, oraşele sunt o mare masă cosmopolită şi 
eterogenă de indivizi egocentrici, interesaţi doar de bunăstarea personală, rar integraţi în 
reţele sociale largi. A pretinde căg. creează toleranţă înseamnă a nega celelalte consecinţe 
ale procesului pe care le-am descris anterior precum: polarizare socială în funcţie de 
clasă socială, rasa, nivel de venit, excluziune socială ş.a.m.d. 

în analiza fenomenului, întotdeauna trebuie luate în considerare ambele faţete ale 
problemei: interesele gentrificatorilor (aşa-zişii câştigători), dar şi cele ale populaţiei 
rezidente dislocate (aşa-zişii perdanţi). 

Trebuie specificat că aceste două puncte de vedere concurente sunt construcţii 
teoretice care pleacă de la realităţi diferite : Neil Smith este influenţat de viaţa oraşelor 
americane, iar Caulfield de cea a oraşelor canadiene. Astfel, diferitele perspective de 
abordare ale procesului de g. există deoarece punctele de plecare sunt observaţii în 
contexte urbane diferite. 

în ce priveşte oraşele postsocialiste, paradoxul este că succesiunea dintre posesia capi¬ 
talului şi exercitarea controlului asupra anumitor arii urbane trebuie inversată, întrucât mai 
degrabă controlul asupra spaţiului conduce la acumularea de capital (Chelcea, 2000, p. 53). 

Şi ECE au cunoscut fenomenul extinderii economiei serviciilor, ceea ce a generat o 
cerere ridicată de spaţii în centrul oraşelor. Soluţia pentru multe comunităţi urbane a fost 
reamenajarea unor foste zone rezidenţiale, în urma unei presiuni pentru dislocarea 
chiriaşilor şi/sau proprietarilor acestora. 

Pentru înţelegerea mai bună a fenomenului, trebuie analizat mecanismul de acordare 
a drepturilor de proprietate, pentru că g. se suprapune cu perioada de refacere a pro¬ 
prietăţii private sau chiar precedă acest proces. De asemenea, o altă particularitate este 
că g ., în multe situaţii, este un fenomen ce are ca iniţiator statul, realizându-se mai 
degrabă în cadrul proprietăţii de stat decât în cadrul schimburilor de pe piaţă (Chelcea, 
2000, p. 51). 


Gentrificarea în România, proces de „acumulare primitivă ” 1 

In extenso, g. presupune o modificare a compoziţiei cartierelor urbane, însă interesant 
este că, în spaţiul cultural-istoric la care se face referire, aceasta se face oarecum în 
absenţa capitalului şi a drepturilor de proprietate clar definite, atribute esenţiale în 
apariţia g. în societăţile capitaliste. 


1. Este sintagma folosită de Liviu Chelcea atunci când descrie formele specifice pe care le ia 
procesul de gentrificare în oraşele româneşti, în general, şi în Bucureşti, în special, în perioada 
de după Revoluţie. Autorul foloseşte date de recensământ, interviuri şi cercetare de arhivă 
pentru a descrie transformările unei zone centrale din Bucureşti. 

în primul rând gentrificatorii aparţin unei clase sociale ce deţine mai degrabă capital 
social, adică o bogată reţea de relaţii cu instituţiile statului care gestionează fondul 
locativ, decât capital economic, financiar. Este vorba de o nouă clasă capitalistă, formată 
din chiriaşi, antreprenori imobiliari, funcţionari corupţi, căreia îi lipseşte capitalul. 

Acumularea de capital fiind o problemă şi din cauza faptului că creditul este scump, 
achiziţia în anumite condiţii a terenurilor şi caselor devine o modalitate de acumulare de 
capital (de exemplu, casele pot fi oferite garanţii la bănci, închiriate sau vândute). 
Aceasta se întâmplă în special atunci când drepturile de proprietate sunt alocate prefe¬ 
renţial de către stat sau când casele şi terenurile sunt cumpărate ieftin de la stat (Chelcea, 
2000, p. 54). 

în al doilea rând, drepturile de proprietate asupra multor clădiri naţionalizate în 1950 
nu au fost clarificate. După Revoluţie, revendicările legitime ale foştilor proprietari au 
fost în mică parte soluţionate, procesele de restituire întinzându-se pe durata a mai 
multor ani, iar restituirile care s-au făcut au fost reglementate, în sensul că proprietarii 
au fost obligaţi să continue să păstreze chiriaşii în locuinţe, limitându-se, astfel, tranzac¬ 
ţiile legale ale acestor imobile. 

în acelaşi context, o altă problemă care vizează dreptul de proprietate este tergiver¬ 
sarea introducerii sistemului de carte funciară, ce reglementează proprietatea privată 
asupra pământului şi care impune existenţa informaţiilor publice despre proprietarul 
unui teren sau unei clădiri. Acesta a fost şi motivul numeroaselor înşelătorii care s-au 
făcut în primii ani de după ’89 prin vânzarea unei proprietăţi de mai multe ori (Chelcea, 
2000, p. 54). 

Concluzia este că procesul de g. se manifestă diferit şi are un alt rol în spaţiul fostelor 
ţări socialiste - achiziţionarea proprietăţilor urbane de valoare (case, terenuri) este o 
formă de acumulare de capital economic, şi nu o expresie a distribuirii inegale a acestuia. 
Procesul de g. îl însoţeşte pe cel de constituire a unei noi clase capitaliste, la care o 
contribuţie fundamentală o are statul în calitate aici de manipulator al drepturilor de 
proprietate asupra clădirilor proprietate de stat, dar şi naţionalizate. 

G. în spaţiul Europei de Est, în general, şi al României, în particular, este un proces 
de dată recentă care aduce pe scena socială a noilor cartiere rezidenţiale o diversitate de 
actori sociali: de la cei care iniţiază fenomenul, „speculanţii” economici (antreprenorii 
urbani locali, reprezentanţii claselor sociale privilegiate, cumpărătorii de terenuri şi 
imobile), chiar statul, până la populaţia rezidentă veche, gentrificabilii (minoritarii, 
chiriaşii, săracii) şi populaţia rezidentă nouă mai educată, cu venituri mai mari şi mai 
omogenă din punct de vedere etnic. 

în ciuda caracterului său local, consecinţele acestui proces se răsfrâng şi asupra 
mediului urban în ansamblu, determinând o separare suplimentară a săracilor de populaţia 
din clasa de mijloc şi gruparea acestora în spaţii rezidenţiale din ce în ce mai clare, un 
fenomen de omogenizare socială dezechilibrată care atrage costuri suportate de întregul 
oraş. Astfel, implicaţiile procesului de g. sunt de fapt elemente de dezvoltare socială a 
oraşului şi semne ale evoluţiei sistemului social urban în ansamblul său. 


Dana Cornelia NIŢULESCU 

Ghetou şi ghetoizare 


Ghetoul este un spaţiu fizic şi social închis, marginal, cel mai adesea urban, unde 
locuiesc într-o concentraţie ridicată minorităţi etnice, rasiale sau sexuale, fiind constrânse 
de sărăcie şi restricţii sociale. Ghetoizarea se referă la procesul în care o anumită zonă 
devine ghetou. 

în literatura de specialitate din România cu privire la sărăcie, respectiv la problematica 
urbană (vezi, de exemplu, Berevoiescu-Stăculescu, 2004; Peter, 2006), se observă o 
atenţie acordată formării unor pungi ale sărăciei în spaţiul urban, deseori denumite 
ghetouri sau slum-uri (Pâsztor, 2003 ; 2006). Aceste abordări sunt în marea lor majoritate 
de natură calitativă, analizând procesele de sărăcire la nivel individual, prin prisma 
drumurilor de viaţă şi a carierelor profesionale ale „noilor săraci urbani”. 

Termenul ghetou, în comparaţie cu cele de slum, shantytowns sau favelas (vezi 
segregare socială şi spaţială, Gans, 1965 ; Szelenyi, 1990), are o semnificaţie prepon¬ 
derent etnică şi/sau rasială (vezi Clark, 1965; Hannertz, 1969; Jencks şi Peterson, 
1991). însăşi originea socială a termenului - care provine din Europa, dar a fost consa¬ 
crată în SUA, în secolul XX, în terminologia sociologiei urbane şi a problemelor sociale - 
este de natură etnică. în Europa Occidentală medievală, ghetoul s-a referit la acea parte 
a oraşului în care au trăit evreii separaţi de restul creştin al populaţiei. Poate cel mai 
celebru ghetou a fost ghetoul evreiesc din Veneţia, unde iniţial a funcţionat un atelier în 
care muncitorii au răcit fierul proaspăt turnat şi care s-a numit în original campo gheto 
(în traducere aproximativă, locul unde are loc îngheţarea fierului). Locul a fost înconjurat 
de canale, trecerea acestora fiind restricţionată exclusiv prin podurile care noaptea şi pe 
timpul sărbătorilor creştine erau închise, pentru a izola populaţia necreştină (vezi Marcuse, 
1996; Pâsztor, 2006). 

în sociologie, ghetoul se referea iniţial la marile cartiere ale afro-americanilor din 
marile centre urbane, care s-au format prin creşterea volumului imigraţiei negrilor 
dinspre sud spre oraşele industriale din nord, respectiv prin politica discriminării rasiale 
instituţionalizate a majorităţii albe până la sfârşitul anilor ’60 (Wilson, 1987 ; 1996). în 
acest sens tradiţional, ghetoul se referă la cartierele segregate şi populate de membrii 
diferitelor minorităţi etnice, de regulă foarte sărace. 

în urma schimbărilor structurii economiei mondiale prin apariţia economiei postfor- 
diste (vezi Mingione, 1996) (care a generat un strat sesizabil al perdanţilor care nu au 
reuşit să se adapteze la noile condiţii) şi a fluxului de imigranţi, termenul ghetou a fost 
„reinventat” şi utilizat pentru a capta realitatea zonelor în care au apărut etnici săraci 
(vezi Pardo, 1996 ; Stuart, 2001); turci în Germania, greci în Suedia, maghrebieni în 
Franţa (Schaefer, 1998). Mai apoi, în urma restructurării economiilor fostelor state 
socialiste, ghetoul a fost utilizat pentru a descrie universul empiric al marilor cartiere de 
blocuri comuniste, în special cele aflate la periferia oraşelor, foarte sărace, deseori cu un 
specific rural, respectiv cartierele din oraşele monoindustriale (vezi Peter, 2003a; 
2003b ; Berevoiescu-Stăculescu, 2004 ; Ladânyi-Szelenyi, 2004). 

Procesul de ghetoizare este complex. Dacă încercăm să-i dăm o definiţie generală, 
putem afirma că este procesul social prin care se formează cartiere foarte sărace, închise 
din punct de vedere social şi cultural, de regulă populate de grupuri etnice. Procesul în 

sine este complicat şi specific contextului social şi istoric în care are loc. însă, de regulă, 
ghetoizarea presupune componenta etnică, definitorie şi constitutivă (acest element 
distinge ghetoizarea de procesul de segregare sau de pauperizare, formare de slum, 
ghetoul fiind atât izolat, cât şi segregat). 

William L. Henderson şi Larry C. Ledebur (1972) prezintă etapele procesului de 
ghetoizare în spaţiul urban. Ei identifică analitic şase etape autogeneratoare care duc 
spre sărăcie, mizerie şi excludere. După părerea autorilor, elementul comun al etapelor 
constă în constanta discriminare a majorităţii faţă de minorităţile etnice, în special faţă 
de populaţia afro-americană. Odată pornită spirala, sunt şanse mari ca să funcţioneze 
precum un cerc vicios din care cei prinşi la mijloc nu au scăpare. Modelul în ansamblu 
se încadrează în paradigma conflictualistă, neomarxistă şi are la bază competiţia pentru 
resursele simbolice şi materiale. 

Prima etapă : discriminarea pe piaţa forţei de lucru. Diferenţele fizice devin diferenţe 
cu semnificaţii culturale care, împreună cu slaba calificare a locatarilor, fac posibile 
numai realizarea veniturilor sub medie. Această stare accentuează discriminarea şi 
produce o rată peste medie a şomajului în zonele unde locuiesc aceste persoane. 

A doua etapă : devalorizarea economică a zonei. Din cauza discriminării, numărul 
locurilor de muncă disponibile scade, paralel cu schimbările generale ale economiei în 
urma căreia o parte a comercianţilor şi a agenţilor economici practic este dislocată în 
afara oraşului. Mai mult, se schimbă şi structura internă a populaţiei zonei, pentru că se 
accentuează şi migraţia celor cu o stare materială peste medie în afara zonei. Astfel, cei 
care rămân în urmă sunt şi devin din ce în ce mai săraci, din cauza scăderii numărului 
locurilor de muncă. 

A treia etapă : discriminarea pe piaţa imobiliară. Săracii „blocaţi” în zonă devin 
defavorizaţi şi pe piaţa imobiliară, deoarece în lipsa resurselor materiale-financiare nu-şi 
permit renovarea şi întreţinerea locuinţelor, a căror valoare va scădea vertiginos. Paralel, 
pe piaţa imobiliară funcţionează mecanisme şi instituţii discriminatoare (pe bază etnică- 
-rasială, respectiv socială împotriva celor defavorizaţi) care fac practic imposibil accesul 
locuitorilor în zone cu un statut social superior. 

Etapa a patra : discriminarea în accesul la servicii. Această etapă a spiralei surprinde 
aspectul prin care săracii zonei - care devin din de în ce mai săraci şi mai izolaţi - 
întâmpină dificultăţi în accesarea serviciilor şi a infrastructurii. Deoarece pentru adminis¬ 
traţia publică locală zona - în lipsa agenţilor economici plătitoari de taxe - nu este una 
care să aducă venituri semnificative la bugetul local, scad investiţiile în şcoli, iar nivelul 
lor scade sau chiar se închid. Astfel, copiii zonei sunt privaţi de principalul mijloc de 
mobilitate verticală, riscând să devină şi ei slab calificaţi şi săraci. 

Etapa a cincea : degradarea spaţiului arhitectural. în paralel cu valoarea imobilelor 
neîntreţinute şi vizibil degradate, lipsa serviciilor de bază devine critică, ducând la 
creşterea criminalităţii şi a practicilor informale în încercarea de a contracara lipsurile 
cauzate de dezinteresul manifestat de autorităţi. 

Etapa a şasea : izolarea şi autoizolarea (isolation şi enclosure). Populaţia blocată în zona 
degradată - ghetoizată - devine foarte săracă şi marginalizată, fapt ce produce o identitate 
comună, distinctă, bazată pe experienţele specifice situaţiei de marginalitate şi discrimi¬ 
nare, care practic închide cercul vicios al procesului. Locuitorii zonei sunt percepuţi de 
majoritatea din afara ghetoului ca „distincţi”, „exotici” în urma multiplelor stigmatizări 
şi clasificări la care sunt supuşi - caracterizare în cele din urmă acceptată şi de majoritatea 
celor din ghetou, lăcând astfel imposibilă „evadarea” (Henderson-Ledebur, 1972). 

Ghetoul este perceput totdeauna de către majoritatea non-săracă ca fiind o realitate 
socială şi fizică distinctă, cu locuitori definiţi ca fiind diferiţi şi de regulă consideraţi şi 
ca inferiori (Clark, 1965) - astfel de locuri apar pe hărţile mentale ale populaţiei 
majoritare ca locuri „rău-famate”. Graniţele ghetoului totdeauna sunt uşor sesizabile ; 
dinamica relaţiei dintre ghetou şi mediul social şi cultural înconjurător produce semne 
vizibile în jurul ei: limesurile şi liniile de demarcaţie sunt marcate atât fizic, cât şi 
simbolic (Hannertz, 1969). 

Acest model prezentat mai sus este specific spaţiului urban american, unde meca¬ 
nismele pieţei imobiliare sunt de regulă libere, fiind lipsite de o intervenţie semnificativă 
din partea statului (vezi inegalităţi de locuire). în Europa, situaţia este oarecum diferită - 
mai ales datorită funcţiei asumate de către stat în procesul de redistribuţie a fondului 
locativ, bazat pe principiul solidarităţii sociale -, dar efectele postfordiste (aici ne 
referim la deregularizare şi la răspândirea politicilor economice neoliberale) produc 
cartiere sărace de mari dimensiuni asemănătoare cu ghetourile americane: sunt zone 
sărace unde rata şomajului este foarte ridicată, mai ales în rândul tinerilor ; majoritatea 
locuitorilor fac parte din grupuri etnice, fiind descendenţi ai imigranţilor ; sunt cartiere 
cu un grad înalt al indicelui de segregare ; locuitorii sunt supuşi discriminării, mai ales 
pe piaţa forţei de muncă, şi în ansamblu sunt şi stigmatizaţi (vezi Wacquant, 1999). 

în România, problematica ghetourilor este strâns legată, pe de o parte, de situaţia 
defavorizată a romilor, iar pe de altă parte, de latura urbană şi locativă a problematicii 
noii sărăcii (Berevoiescu-Stăculescu, 2004 ; Peter, 2006) şi a segregării. Deşi literatura 
anglo-saxonă defineşte ghetoul ca fiind o entitate strâns legată de realitatea urbană, unii 
autori folosesc acest termen şi pentru descrierea acelor comunităţi izolate geografic şi 
social ale romilor din zonele rurale (Szelenyi-Ladânyi, 2004 ; Mincu, 2006). O explicaţie 
a ghetourilor rome rurale ţine cont de factori precum: istoria socială a romilor şi 
procesul de sedentarizare ; politica de investiţii publice în infrastructură, în mod evident 
discriminatorie în comunităţile de romi; lipsa pământului în proprietate pentru cei mai 
mulţi romi din mediul rural ş.a. 

în zonele urbane regăsim ghetourile (asemenea altor cartiere defavorizate) acolo unde 
se concentrează populaţia aflată într-o sărăcie extremă şi unde nivelul infrastructurii şi al 
serviciilor este extrem de scăzut (pentru detalii şi tipurile de zone urbane sărace vezi 
Berevoiescu-Stăculescu, 2004, pp. 37-64; sau Peter, 2006, pp. 91-109, 133-149). 
Dimensiunea problemei este în creştere şi poate fi o problemă serioasă în calea dezvoltării 
sociale din mai multe aspecte. Pe de o parte, izolarea continuă a unei părţi a populaţiei 
poate să genereze comportamente colective de genul revoltelor urbane, iar pe de altă 
parte, acutizarea ei va presupune costuri sociale uriaşe de reinserţie şi reintegrare. 

Pâsztor GYONGYI şi Peter LÂSZLO 


Globalizare 


Globalizarea (g. ) reprezintă un proces dinamic de intensificare şi interconectare a 
relaţiilor internaţionale ce produce schimbări structurale pe termen lung în plan tehnic, 
economic, politic şi sociocultural. 

G. reprezintă un proces istoric şi ireversibil de dezvoltare socială, determinat de o 
multitudine de factori de genul tehnologiei, economiei de piaţă, liberalizării (vezi 
dezvoltare socială). Fenomenul g. nu este unul cu totul nou, întrucât sub aspectul 
dezvoltării sociale s-a manifestat prin patternuri diferite şi etape succesive de-a lungul 
civilizaţiilor. Forma modernă a acestuia se manifestă însă în mod explicit odată cu 
sfârşitul Războiului Rece, când restructurările geopolitice au impus o interdependenţă 
mondială şi un ritm accelerat al schimbărilor sociale. Ca urmare, g. reprezintă expresia 
noilor dinamici economice, politice, sociale, culturale şi chiar militare. 

Cu toate avantajele vizibile ale g ., există teorii bazate pe noile restructurări şi 
stratificări sociale ce consideră că, în realitate, g. înseamnă instabilitate, turbulenţă şi că 
trăsătura cea mai de temut este tocmai pierderea controlului social. De fapt, se aduce în 
discuţie un anumit deficit ce însoţeşte g ., deficit ce se manifestă în mod special în planul 
securităţii sociale. Putem considera g. ca fiind un proces generator de prosperitate, dar 
şi de riscuri majore, întrucât contribuie la procesul de polarizare socială. G. produce o 
dezvoltare socială diferenţiată, şi nu liniară, ceea ce explică procesul polarizării sociale. 
Rezultatul nu este o comunitate globală unică, ci reţele şi sisteme din diverse sectoare ale 
vieţii aflate în interdependenţă integratoare. 

Principalul factor care a condus la manifestarea g. în forma sa actuală este tehnologia 
şi, în mod special, cea informatizată/digitală, iar al doilea factor declanşator este triumful 
ideologiei liberale şi al economiei de piaţă în detrimentul altor sisteme de organizare 
socială. Procesul g. a luat amploare ca urmare a investiţiilor masive în domeniul tele¬ 
comunicaţiilor, a dezvoltării comerţului, a reţelelor economice şi informaţionale. Se 
desfăşoară la scară planetară, prezentând atât avantaje, cât şi dezavantaje. Hamelink 
(1993) descrie g. ca fiind un proces social la scară globală ce schiţează tranziţia prin care 
trece actualul sistem mondial. Există cel puţin trei sfere ale vieţii sociale în care se 
desfăşoară acest proces : economică (schimburi comerciale transnaţionale, corporaţii în 
mişcare, informatizarea producţiei), politică (centre de putere, instituţii internaţionale, 
organizaţii militare) şi socioculturală (valori, credinţe, simboluri). 

Totodată, sunt diverse perspective de interpretare a fenomenului g. : istorică, geogra¬ 
fică, sociologică, economică, antropologică, lingvistică, politică etc. Deşi aparent definit 
şi acceptat ca un concept, g. generează şi la ora actuală dezbateri contradictorii în mai 
multe privinţe : cauze, etape, consecinţe şi, mai ales, finalitate. Comunităţile epistemice 
au dezvoltat diverse teorii referitoare la g. ce pot fi grupate, în general, în teorii hiper- 
globaliste, teorii sceptice şi teorii transformativiste (vezi Fleld, McGrew, Goldblatt, 
Perraton, 2004, pp. 26-34). 


Dimensiunea economică a globalizării 

Fără îndoială că dezvoltarea economiei şi a comerţului a condus la expansiunea fenome¬ 
nului g ., întrucât schimburile economice implică stabilirea anumitor reţele de comu¬ 
nicare consolidate în timp. Astfel de reţele comerciale existau chiar şi în Antichitate: 
„Roma antică stabilise legături comerciale cu negustorii asiatici, care se strângeau la o 
dată fixă în marea insulă Ceylon, în aşteptarea flotei romane care venea dintr-un port de 
la Marea Roşie” (Bari, 2001, p. 17). 

Balaam şi Veset aduc în discuţie schimbările rapide şi dramatice ale sistemului 
financiar internaţional actual. „Finanţele cresc la o structură globală, unde statele sunt 

mai puţin importante, iar pieţele globale reprezintă puterea. G. este cea mai importantă 
tendinţă a finanţelor de astăzi” (1996, p. 149). Datorită creşterii naturii globale a finan¬ 
ţelor, g. implică integrarea economică şi interdependenţa componentelor sale esenţiale. 
Giddens consideră că „g. economică, în cea mai mare parte, a fost un succes. Problema 
este cum să maximizăm consecinţele sale pozitive şi, în acelaşi timp, să eliminăm 
efectele ei mai puţin favorabile. Succesul general al g. economice nu este greu de 
confirmat” (2001, p. 117). 

Eliminarea distanţelor fizice generată de g. conduce practic la modificarea dinamicii 
societăţii informatizate. Reţelele computerizate gen Internet sunt noile tehnologii ale g. 
Al Gore, fost vicepreşedinte al SUA, se referea în 1994 la o superstructură informatizată 
globală care să încorporeze toate reţelele de comunicaţii existente pentru a facilita g. 
afacerilor. 

în ultimele decenii, procesul de modernizare a cuprins ariile rurale, oraşele, statele, 
spaţiul cibernetic şi hiperspaţiul, ultima fază fiind aceea a transnaţionalizării economiei, 
g. căilor de comunicare şi a democratizării vieţii politice. Toate acestea au condus la o 
g. locală şi la localizarea g. 

Hettne (1995) atrage atenţia asupra faptului că nu trebuie să privim g. doar prin 
componenta sa economică, întrucât ea implică şi o construcţie a identităţii politice în care 
autonomia statală va avea de suferit, g. generând apariţia unui nou context social. 


Dimensiunea politică a globalizării 

Una dintre temele abordate cu predilecţie la nivel internaţional în literatura axată pe g. 
se referă la analiza sistemelor şi a evoluţiilor geopolitice din ultima perioadă (vezi 
Bădescu, 2004). Practic, patternul modern al g. aduce în discuţie triumful democraţiei 
şi al valorilor liberale în detrimentul altor sisteme sociopolitice experimentate de-a 
lungul istoriei. Ceea ce constatăm la ora actuală este expansiunea capitalismului carac¬ 
terizat de democraţie şi economie de piaţă. 

Tentativele moderne de integrare internaţională pot fi identificate în perioada de după 
cele două războaie mondiale, când industrializarea a dat naştere unei societăţi cu multiple 
ramificaţii sociale. Procesul de industrializare a reuşit să „împingă” societatea într-o 
direcţie unitară: g. De altfel, Parson (1966) consideră că schimbările sociale au o 
direcţie specifică şi o logică ce le atrage în această direcţie. Levy (1966) reduce 
modernizarea la industrializare, iar Kerr, Dunlop, Harbison şi Myers (1973) propun teza 
convergenţei societăţilor. Teza se bazează în primul rând pe faptul că societăţile indus¬ 
triale au mai multe caracteristici comune decât societăţile neindustriale, iar în al doilea 
rând pe faptul că, în cele din urmă, toate societăţile industriale vor ajunge la un stadiu 
similar, chiar dacă procesul industrializării se concretizează în moduri diferite de la o 
societate la alta. Lucrurile devin sensibile atunci când aducem în discuţie dimensiunea 
culturală a societăţilor, întrucât aceasta nu poate fi redusă la economic şi politic, ea 
conţinând ceva mult mai profund: valori, stiluri de viaţă, obiceiuri, tradiţii, credinţe 
religioase şi idealuri diverse. 

Unul dintre factorii care au contribuit la magnitudinea actuală a g. este tehnologia. 
Bell (1976) consideră societăţile postindustriale ca un „joc” între oameni, joc în care 
tehnologia creează convergenţa. Societatea convergentă este guvernată de un singur 

principiu: utilizarea cunoştinţelor teoretice pentru producerea serviciilor. Principiul 
amintit ar urma, în concepţia lui Bell, să creeze un viitor singular societăţilor postindus- 
triale. Marx (1977), spre exemplu, ne prezintă o imagine utopică şi secvenţială a pro¬ 
cesului de g ., care a generat o imensă creştere a puterii clasei capitaliste, caracterizată 
de cosmopolitism atât în ceea ce priveşte producţia, cât şi consumul. în viziunea acestui 
filosof, creşterea puterii proletariatului ar fi trebuit să conducă la distrugerea instituţiilor 
burgheze, la încetarea exploatării omului de către om, dar şi la eliminarea ostilităţilor 
dintre state. Problema ce rămâne în suspans după eşecul proiectului socialist este funda¬ 
mentul şi caracterul acestui sistem global. într-adevăr, din punct de vedere teoretic, capita¬ 
lismul nu convinge, dar practic există „forţe secrete” care îl menţin. Amintim aici „mâna 
invizibilă” ca principiu de filosofie socială de care vorbea Adam Smith, cu referire la 
funcţionarea economiei de piaţă. Giddens (1981) vorbeşte despre emergenţa sistemului 
global, considerând că dezvoltarea capitalismului determină istoria modernă a societăţi¬ 
lor, ca şi dezvoltarea statelor-naţiune şi capacitatea lor de a purta războaie între ele. Lumea 
este dominată din punct de vedere economic de modelul capitalist, în special după colapsul 
modelului rival în fosta URSS şi ţările ei satelit. Cu toate acestea, suveranitatea naţională 
trebuie respectată ca o condiţie a încrederii şi recunoaşterii reciproce. Din punct de 
vedere militar, în concepţia lui Giddens, soluţia constă într-un sistem de alianţe. 

Un alt punct de vedere în ceea ce priveşte natura sistemului social actual este 
exprimat de Wallerstein (1974a), care consideră că un sistem mondial are următoarele 
caracteristici: nu poate fi influenţat de evenimente exterioare, este autosuficient şi 
conţine o multiplicitate de culturi care constituie „lumea” în sens fenomenologic. Există 
trei tipuri posibile de asemenea sisteme: a) imperiile (Egiptul Antic, China antică. 
Imperiul Otoman, Rusia feudală, Imperiul moghul din India); b) economiile mondiale 
în care statele-naţiune sunt integrate într-un sistem economic comun: cel capitalist; 
c) socialismul mondial - proiectul rămânând o construcţie utopică. Burton (1972) aduce 
în discuţie modelul „snooker-ball”, conform căruia fiecare stat este o minge ce are 
propria greutate şi propria culoare. Fiecare minge are autonomia sa, dar aceasta este 
limitată de poziţia şi acţiunea celorlalte bile. Printre acestea, bila albă poate fi o 
superputere. Relaţiile dintre bile pe masa de biliard pot să fie de două feluri: diplomatice 
sau violente (război). 


Dimensiunea socioculturală a globalizării 

A treia şi cea mai disputată dimensiune a fenomenului de g. este cea socioculturală. 
Legătura dintre modernizare şi g. este analizată de către geograful Harvey (1989) prin 
intermediul conceptelor de timp şi spaţiu. Ceasul mecanic, spre exemplu, a reconstituit 
timpul ca proces liniar şi universal. Procesul este denumit „compresia spaţiu-timp”, prin 
care timpul poate fi reorganizat astfel încât să scadă constrângerile spaţiale, şi viceversa. 
Când discută despre „satul global”, McLuhan (1964) aduce în discuţie două componente 
esenţiale ale reorganizării spaţiului prin intermediul timpului: prima componentă este 
ceasul mecanic care a modificat concepţia despre timp, iar a doua componentă sunt 
banii, care au mărit viteza şi volumul relaţionărilor. 

Din punct de vedere cultural, Jacka (1992) consideră că g. are consecinţe negative 
întrucât contribuie la pierderea diversităţii. Referitor la diversitatea culturală, Kavolis 

(1988) consideră că lumea este împărţită în cel puţin şapte sisteme civilizaţionale ce 
prezintă caracteristici distincte : creştin, chinez, islamic, hindu, japonez, latin american 
şi african. Teoria diversităţii culturale a civilizaţiilor poate fi regăsită şi la Huntington, 
care a relansat teza ciocnirii civilizaţiilor, potrivit căreia „principalele conflicte ale 
politicii globale vor apărea între naţiuni şi grupări ce aparţin unor civilizaţii diferite. 
Ciocnirea civilizaţiilor va domina politica globală” (1993, p. 22). De aceeaşi părere este 
şi Fukuyama (1992), care consideră că răspândirea economiei de piaţă şi a democraţiei 
conduce la tendinţa de omogenizare a societăţilor umane, dar combate punctul de vedere 
conform căruia g. conduce la omogenitate culturală. 

Un punct de vedere interesant în legătură cu dimensiunea culturală a g. este exprimat 
de către Tomlinson, care consideră că dimensiunea culturală a g. va juca un rol hotărâtor 
în politica internaţională: „De aceea, g. e importantă pentru cultură, în sensul că face 
ca negocierea experienţei culturale să ajungă în centrul strategiilor de intervenţie asupra 
altor domenii ale conexităţii: cel politic, ecologic sau economic” (2002, p. 49). Ideea 
prezentată este de fapt o dezvoltare a tezei puterii identităţii culturale lansate de către 
Castells (1997). 

După Robertson (1992), religia este factorul critic al g. Lumea poate fi din ce în ce 
mai unită, dar nu şi integrată, iar cel mai bun exemplu este dat de formele de manifestare 
religioasă a lumii musulmane, determinându-1 pe Scruton să afirme că „g. a aruncat 
lumea islamică în criză...” (2004, p. 141). în acest cadru de analiză, religia este privită 
ca un factor de rezistenţă în faţa g. Aceasta în forma sa extremă, „doreşte” unificarea 
tuturor religiilor într-un amalgam religios, ceea ce este imposibil de realizat. Hinduismul 
şi budismul, spre exemplu, sunt religii sincretiste, dar nu şi creştinismul. Pentru g ., 
creştinismul este intolerant şi exclusivist. 

Un alt gen de teorii religioase percep fenomenul g. ca un indicator al prăbuşirii 
civilizaţiei actuale, dar trebuie să accentuăm aici faptul că teoriile apocalipsei şi ale 
sfârşitului de mileniu au circulat în toată istoria umanităţii, facându-şi simţită prezenţa în 
rândul popoarelor în special după apariţia şi răspândirea creştinismului (Bull, 1999). 

Aşadar, g. este posibilă în plan economic, tehnologic, politic, social, dar nu şi în plan 
cultural. Constatăm că există o rezistenţă puternică din partea popoarelor în păstrarea 
propriei identităţi culturale. Credinţele şi trăsăturile culturale (identitatea fiecărui popor) 
nu pot fi uniformizate la nivel planetar. Aici este punctul slab şi „călcâiul lui Achile” al 
g. Se admite totuşi posibilitatea uniformizării culturii de consum, ce se manifestă prin 
existenţa unor firme gen Microsoft, Coca-Cola, McDonald’s, ce comercializează bunuri 
indispensabile societăţii moderne. 


Societatea riscului/riscurile globalizării 

(vezi Risc ) 

Sociologul Beck (1992) aduce în discuţie conceptul de societate a riscului, plasând riscul 
în centrul analizei schimbărilor sociale contemporane. Riscul este definit ca o modalitate 
de a coopera în mod sistematic cu hazardul şi insecuritatea indusă de însuşi procesul de 
modernizare. Suma riscurilor generate de g. include, printre altele: radioactivitatea, 
poluarea, accidentele nucleare, încălzirea globală, polarizarea socială etc. 

Pentru că riscul este inerent procesului de g ., acesta devine universal, afectând 
fiecare individ, indiferent de localizare şi clasă socială. Multiplicarea riscului determină 
apariţia unei „societăţi a riscului” caracterizată de o multiplicare şi o diversificare a 
nevoilor care pot avea o dimensiune universală. în acest context, putem vorbi şi de g. 
politicilor sociale (Preda, 2002b) ca răspuns instituţional din partea statelor-naţiune la 
problemele sociale din societatea modernă (vezi probleme sociale). Jordan (1996) 
consideră că societăţile moderne trebuie să-şi creeze mecanismele instituţionale de 
includere a grupurilor sociale marginalizate, întrucât comunităţile cu resurse economice 
scăzute se confruntă cu nemulţumiri şi crize sociale. Societatea a devenit extrem de 
centrifugă, împingând spre periferie o mare masă de indivizi. 

în acelaşi domeniu al protecţiei sociale, din perspectiva procesului de g. ce contri¬ 
buie indiscutabil la procresul de dezvoltare socială, includem şi programele dezvoltate de 
către instituţiile internaţionale (BM, PNUD, UNICEF, UNAIDS etc.), aducând în discuţie 
totodată şi aspectul mai puţin vehiculat, acela al greşelilor de abordare al programelor 
intervenţie în politicile administrative ale statelor. Stiglitz a dezvoltat o asemenea critică, 
centrată în mod special pe cum nu ar trebui să se desfăşoare procesul de g. în sfera 
politicilor sociale şi a politicilor economice internaţionale. Chiar dacă analiza sa este 
centrată în principal pe greşelile comise de BM şi FMI în abordarea reformelor în cadrul 
statelor în curs de dezvoltare, totuşi sunt atinse toate dimensiunile fenomenului de g. 
„Dacă g. va continua să se desfăşoare ca până acum, dacă noi vom continua să nu 
învăţăm din greşelile noastre, acest proces nu numai că nu va reuşi să încurajeze 
dezvoltarea, dar va continua să producă sărăcie şi instabilitate. Fără reformă, reacţia de 
împotrivire care s-a declanşat deja se va amplifica, iar nemulţumirea în privinţa g. va 
creşte.” (Stiglitz, 2003, pp. 378-379) Dezvoltând această idee şi utilizând terminologia 
huntingtoniană am putea afirma că triburile se vor răzvrăti în anii următori, întrucât, în 
ciuda progresului şi a dezvoltării incontestabile, costurile şi pierderile generate de g. 
sunt imense. 


Concluzie 

Chiar dacă g. este un concept multidimensional ce dă naştere la numeroase interpretări 
şi scenarii ce variază de la optimism la pesimism, putem concluziona că aceasta reprezintă 
un proces sistematic de dezvoltare socioeconomică diferenţiată, de intensificare a rela¬ 
ţiilor internaţionale. G. este o sumă de procese complexe aflate în plină desfăşurare, iar 
patternul modern de manifestare relevă mai mult ca oricând o confluenţă a tuturor 
tendinţelor globalizatoare. 

Procesul de g. prezintă avantaje recunoscute, dar şi consecinţe negative ce necesită o 
analiză lucidă (poluare, reducerea resurselor naturale, încălzirea globală, reţele interna¬ 
ţionale teroriste). Nu g. este negativă, ci modalitatea în care aceasta se desfăşoară 
uneori. Va fi extrem de importantă în viitor direcţia în care se va desfăşura procesul g ., 
direcţie ce va depinde de influenţa factorilor locali în cadrul proceselor globale. Prin 
urmare, g. nu este o fatalitate, ci un Janus cu două feţe: riscul şi încrederea. 

Grupuri de interese 


Grupurile de interese (g.i.) pot fi definite drept orice formă de asociere privată a unor 
persoane în organizaţii, care participă la viaţa publică în numele acestora şi încearcă să 
influenţeze politicile publice în sensul intereselor, scopurilor, obiectivelor sau valorilor 
comune ale membrilor săi. 

Studiul rolului g.i. în procesele de dezvoltare a pornit de la faptul că sistemul politic 
pluripartit nu asigură o reprezentare eficientă a unor segmente sociale mai mici, dar cu 
potenţial de influenţă. Ca urmare, stabilirea obiectivelor programelor de dezvoltare, 
reprezentând o anumită viziune valorică asupra unei stări dezirabile a societăţii, nu 
rezultă exclusiv din deciziile guvernelor învestite prin alegeri. 

în cadrul sistemului politic, competiţia pentru alocarea de resurse şi elaborarea de 
politici publice se desfăşoară prin intermediul a două subsisteme diferite după forma de 
organizare şi scopul propus : a) sistemul de partide, şi b) sistemul de presiune. Partidele 
politice sunt, în general, organizaţii mari, cu un grad ridicat de notorietate, formate în 
jurul unei doctrine politice şi care îşi propun să modifice politicile publice prin câştigarea 
competiţiilor electorale şi asumarea răspunderii guvernării. Sistemul (grupurilor) de 
presiune cuprinde organizaţii de dimensiuni reduse, mult mai puţin notorii decât partidele, 
care urmăresc modificarea politicilor publice prin influenţarea autorităţilor de stat, şi nu 
prin participarea la alegeri. Termenul cel mai des utilizat pentru desemnarea organizaţiilor 
din cadrul sistemului de presiune este cel de g.i. 

în spaţiul central şi est-european, studiul asupra g.i. este abia la început, termenul 
având conotaţii vagi, în general de acţiune în afara legii. Din acest motiv, este necesară 
cunoaşterea diferenţelor de conţinut în abordarea europeană şi nord-americană, a tehni¬ 
cilor de presiune şi a principalelor teorii despre rolul g.i. 


Abordări în definirea grupurilor de interese 

Datorită faptului că studiul asupra g.i. a început şi este cel mai avansat în SUA (din cauza 
extinderii activităţii de lobby), există diferenţe notabile între spaţiul academic european 
şi cel american în definirea g.i. în SUA, definirea g.i. are în vedere trei elemente : 1. o 
formă de asociere organizată ; 2. existenţa unui interes comun al celor asociaţi; şi 3. acti¬ 
vitatea de influenţare a politicilor publice în sensul respectivului interes. Exemple de 
astfel de organizaţii sunt: patronate, sindicate, asociaţii profesionale, organizaţii cu caracter 
religios, fundaţii, organizaţii civice, think-tank- uri etc. în acest sens, orice ONG, com¬ 
ponentă a societăţii civile, fie şi fără un scop politic aparent sau declarat devine g.i. pe 
măsură ce se angajează în activităţi cu caracter politic şi militează pentru schimbarea 
politicilor publice. în accepţiunea europeană, g.i. nu cuprinde şi asocierea formală într-o 
organizaţie, ci doar celelalte două elemente, interesul comun şi influenţarea politicilor 
publice. Conceptul american de g.i. poartă în Europa denumirea de grup de presiune. 

G.i. sunt clasificate şi în funcţie de o distincţie foarte importantă asupra naturii 
intereselor reprezentate în două categorii: g.i. public şi g.i. speciale. Nuanţa de „special” 
implică faptul că există interese împărtăşite de o mică parte sau o fracţiune dintr-o 

comunitate, iar grupul respectiv exclude alte grupuri şi poate fi chiar opus acestora. 
Politologul american E.E. Schattschneider nota că „un interes special este exclusiv în 
aproape aceeaşi manieră în care proprietatea privată este exclusivă” (Schattschneider, 
1988, p. 23). Organizaţiile constituite de g.i. speciale au, de obicei, reguli stricte şi 
selective pentru a dobândi calitatea de membru, tocmai din pricina particularităţii intere¬ 
selor reprezentate. Spre exemplu, nu oricine poate deveni membru al unei organizaţii 
patronale sau asociaţii profesionale. G.i. public nu utilizează criterii selective pentru 
acceptarea ca membru, iar interesele pe care le susţin nu sunt adverse faţă de alte grupuri 
sau exclusive. De pildă, o organizaţie care militează pentru abolirea pedepsei capitale, o 
asociaţie filantropică, o organizaţie ecologistă sau o fundaţie pentru ajutorarea celor 
infectaţi cu virusul HIV. Problema este însă că în foarte multe cazuri este foarte dificil 
de lăcut distincţia dintre interese publice şi interese private, din cel puţin trei motive. 
Primul este că g.i. speciale încearcă să se prezinte drept promotori ai interesului naţional. 
Este celebră în acest sens declaraţia preşedintelui General Motors, Charles Wilson, 
conform căreia „ceea ce este bine pentru ţară este bine pentru General Motors, şi 
viceversa” (Schattschneider, 1988, p. 26). Discuţiile publice îmbracă forma interesului 
public deoarece conflictul politic dintre interesele speciale nu e niciodată limitat la cei 
direct interesaţi, fiind necesară captarea sprijinului public. Al doilea motiv este că şi 
grupurile care susţin interese publice pot folosi aceleaşi metode de influenţare a autorită¬ 
ţilor publice ca şi grupurile speciale, astfel încât distincţia este şi mai dificilă. în fine, în 
al treilea rând, g.i. nu sunt nepartizane ori neutre în competiţia electorală dintre partide. 
Numeroase g.i. sunt susţinători tradiţionali ai partidelor care au definite în programele 
lor electorale obiective favorabile acestor grupuri. în timp, schimbarea opţiunii partizane 
devine imposibilă din cauza antagonismului creat de alinierea precedentă cu un anumit 
partid. în acest sens, unele g.i. funcţionează în competiţiile electorale ca aliaţi de facto 
ai anumitor partide politice. 

Din aceste motive, în spaţiul american este folosit termenul grup de presiune pentru 
a desemna g.i., indiferent de specificul acestora, care se angajează în activităţi „de 
presiune” pentru a influenţa autorităţile politice în schimbarea politicilor publice. 


Tehnici de presiune 

Tehnicile de presiune întrebuinţate de g.i. pot fi clasificate în lobby, grassroot lobby, 
electioneering, persuadarea opiniei publice, acţiunea în instanţă şi acţiunea directă. 

Lobby-ul este cea mai cunoscută dintre acestea, presupunând încercarea de influenţare 
directă, personală a deciziei demnitarilor de către membrii sau reprezentanţii unui grup 
de presiune. Activitatea de lobby include redactarea de iniţiative legislative, participarea 
la audieri sau consultări publice şi întâlniri cu demnitari sau înalţi funcţionari publici în 
care se prezintă informaţii şi argumente în sprijinul cauzei pentru care se pledează 
(Fiorina, Peterson şi Voss, 2002, pp. 260-261). Ca urmare a contribuţiilor financiare la 
bugetele de campanie ale partidelor sau politicienilor, activitatea de lobby are conotaţii 
negative, fiind asociată unui comportament corupt. în unele ţări, ca SUA, de exemplu, 
activitatea de lobby este reglementată şi nu constituie infracţiune. Majoritatea acţiunilor 
de lobby din SUA sunt de natură economică, respectiv obţinerea de contracte publice de 
către companii (Godwin şi Seldon, 2002, pp. 205-224). Tehnicile de lobby au succes 


289 


GRUPURI DE INTERESE 


îndeosebi în cazul sistemelor electorale majoritare cu vot uninominal, în care parlamen¬ 
tarul depinde de votul direct al alegătorilor de circumscripţie, astfel încât orice contribuţie 
la bugetul propriu de campanie sau o campanie negativă de imagine asupra propriei 
persoane pot conduce la pierderea fotoliului parlamentar. 

Grassroot lobby presupune o influenţare indirectă a demnitarilor prin intermediul 
alegătorilor. G.i. mobilizează alegătorii prin campanii de informare, rezultând petiţii, 
scrisori sau mesaje electronice în număr masiv pe adresa aleşilor. Un exemplu al unei 
campanii de acest gen încununată cu succes este cea a băncilor şi instituţiilor de credit 
din SUA împotriva unei măsuri legislative de reţinere la sursă a impozitului pe dobândă, 
în plicul lunar care conţine extrasul de cont, băncile au adăugat o scrisoare către clienţii 
lor prin care le explicau scăderea valorii absolute a dobânzii, omiţând cu atenţie faptul 
că impozitul respectiv doar era colectat prin intermediul lor, fără a afecta rata dobânzii. 
Ca urmare a aproape 300.000 de scrisori primite, Congresul a renunţat la respectivul 
proiect legislativ (Kernell şi Jacobson, 2003, p. 489). 

Electioneering reprezintă influenţarea alegerilor printr-o suită de metode pentru a 
asigura sau împiedica alegerea unui anumit politician. Cea mai importantă metodă este 
contribuţia financiară la bugetul de campanie al candidatului, dar şi cumpărarea de 
spaţiu de publicitate electorală, desfăşurarea unei campanii negative împotriva contracan¬ 
didatului, mobilizarea la vot a membrilor grupului şi a electoratului în favoarea unui 
candidat şi împotriva altuia. Astfel de activităţi au loc prin intermediul unor comitete de 
acţiune politică (politicul action committees sau prescurtat PACs), organizaţii specializate 
în strângerea şi cheltuirea de fonduri pentru campaniile electorale. Majoritatea acestor 
comitete reprezintă g.i ., în special de natură economică, dar altele sunt deţinute de 
politicieni şi folosite pentru a primi contribuţii în urma acceptării iniţiativelor de tip 
lobby (Fiorina, Peterson şi Voss, 2002, pp. 262-264). Influenţarea alegerilor prin votul 
membrilor g.i. are un efect minor, şi aceasta numai în cazul organizaţiilor cu un număr 
foarte mare de membri, gen sindicate sau asociaţii confesionale. Cauzele sunt multiple : 
neprezentarea la vot, mobilizarea imperfectă, tendinţa opţiunilor partizane contrare de a 
se anula reciproc şi efectul advers al asocierii de imagine cu un grup de interese speciale 
(Schattschneider, 1988, pp. 48-52). 

Persuadarea opiniei publice reprezintă desfăşurarea de campanii publice de informare 
de către g.i. pentru a schimba atitudinea opiniei publice faţă de o anumită politică 
publică. Acest tip de activitate poartă şi denumirea de advocacy şi presupune cheltuirea 
unor sume semnificative pentru a obţine spaţiu în mass-media. La alegerile prezidenţiale 
din SUA din anul 1996 şi cele pentru Congres din 1998 se estimează că s-au cheltuit cu 
astfel de campanii 150 de milioane USD şi, respectiv, 260 de milioane USD, sume cu 
mult depăşite la alegerile următoare (Fiorina, Peterson şi Voss, 2002, p. 266). O altă 
metodă, facilitată de tehnicile moderne de comunicare electronică, este trimiterea directă 
de mesaje e-mail. Astfel, sunt ocolite costurile ridicate din media şi este stabilit un 
contact direct cu publicul-ţintă. 

Acţiunea în instanţă presupune asocierea ca părţi civile în procese de natură civilă, 
iniţierea de procese sau depunerea la dosar a unor materiale justificative din postura de 
prieteni ai curţii ( amicus curiae, în latină). în acest caz, acţiunea de influenţare nu se 
desfăşoară printr-o legătură directă cu decidenţii politici ori prin influenţarea electoratului 
sau a opiniei publice, ci prin instanţă. 

Acţiunea directă îmbracă forma protestelor de stradă, a mitingurilor sau grevelor 
spontane. Astfel de acţiuni relevă un grad mai scăzut de organizare şi o lipsă a accesului 
la resurse, în special financiare, pentru a recurge la alte activităţi precum cele de mai sus. 
Avantajul acţiunii protestatare este preluarea de către media ca subiect de ştire şi obţinerea 
de notorietate în acest mod. 


Teorii despre rolul grupurilor de interese 

Primele teorii cu privire la g.i. au apărut în anii ’50-’60 în SUA. Rezultatul a fost o teză 
de legitimare a rolului acestora în democraţiile moderne sub numele de teoria pluralistă. 
Autori ca David Truman (1951) şi Earl Latham (1952) vedeau în creşterea numerică a 
g.i. un efect al dezvoltării economice, societatea devenind mai fragmentată şi mai 
variată, rezultând o mare varietate de interese, toate cu aceeaşi legitimitate. Ca atare, 
cetăţenii se organizează spontan în grupuri atunci când interesele sunt ameninţate sau 
necesită susţinere politică. Orice grup este la fel de legitim, dar datorită multitudinii de 
grupuri şi de interese este necesar un consens. Abandonarea unei atitudini moderate, 
consensuale de către un grup ar determina coalizarea majorităţii grupurilor împotriva 
pretenţiilor nejustificat de mari ale respectivului grup. Decizia de politică publică este 
văzută drept o competiţie între interese speciale divergente, dar legitime, fiind un fel de 
rezultantă a acestora. Statul, prin votul legislativului, are rol de arbitru, ratificând 
victoriile coaliţiilor câştigătoare şi termenii compromisului (Latham, 1952, pp. 35-36). 

începând cu anul 1960, se poate vorbi despre un al doilea val de teorii privind g.i., 
ce poate fi caracterizat drept o abordare critică a teoriei pluraliste. Critica formulată de 
E.E. Schattschneider în 1960 în The Semisovereign People vizează reprezentarea, şi 
anume faptul că sistemul de presiune este părtinitor în favoarea unor minorităţi organizate, 
adică a celor care au resursele financiare, de informaţii, competenţe şi putere pentru a se 
constitui în organizaţii menite să le susţină interesele. în esenţă, politica de presiune 
favorizează rezultate convenabile claselor superioare şi mediului de afaceri. Cele mai 
multe organizaţii înregistrate în repertoriul asociaţiilor din SUA sau al organizaţiilor de 
lobby reprezentau interesele comunităţii oamenilor de afaceri, în timp ce la conducerea 
acestor organizaţii se aflau persoane cu un status economic şi social ridicat. Mai mult, 
rata participării în organizaţii non-profit era de asemenea corelată cu un status social 
superior (Schattschneider, 1988, pp. 29-34). „Punctul slab al paradisului pluralist este că 
glasul corului ceresc cântă cu un puternic accent al claselor superioare.” (Schattschneider, 
1988, pp. 34-35) Schattschneider îşi bazează critica şi pe distincţia tipurilor de interese 
din societate. Pluraliştii explicau conflictul pentru stabilirea politicilor publice ca pe o 
concurenţă între interese private divergente. însă în afara intereselor private există intere¬ 
sele comune, publice sau naţionale ale membrilor unei societăţi. Dacă nu ar fi un interes 
comun, atunci ar fi necesară fie o explicaţie pentru continuitatea existenţei comunităţii, 
fie introducerea în dezbatere a ideii că oamenii au un interes special cu privire la binele 
comun. Chiar dacă este greu de definit în termeni concreţi, interesul public există, căci 
altfel nu ar mai exista un consens, fără de care nici un sistem democratic nu poate 
supravieţui. Acest interes este împărtăşit de toţi sau de aproape toţi membrii unei 
comunităţi. Exemple pot fi nevoia colectivă de apărare naţională şi legea penală. Deşi cel 
condamnat poate avea un interes privat împotriva sancţiunii, legea reuşeşte totuşi să 

acopere interesul general. Pe de altă parte, interesele private ale unui grup le exclud în 
mod necesar pe cele ale altor grupuri, fiind chiar în conflict cu acestea. O altă explicaţie 
pentru problema de reprezentare în sistemul de presiune a fost oferită de Mancur Olson 
(1965) în Logica acţiunii colective. în concepţia lui Olson, logica acţiunii colective (vezi 
acţiune colectivă) invalidează presupoziţia pluraliştilor privind organizarea spontană în g. i. 
din cauza faptului că cineva trebuie să îşi asume iniţierea grupului şi găsirea resurselor 
necesare pentru menţinerea acestuia. Din contră, cu cât interesele sunt mai puţin împăr¬ 
tăşite în societate şi grupurile mai reduse numeric, cu atât este mai facilitată organizarea. 

în perioada actuală, există mai multe abordări teoretice privind g.i. Linia critică la 
adresa pluralismului clasic continuă, dar dominante sunt o serie de curente teoretice care 
tind spre o reevaluare pozitivă a g.i. Dinamica ultimelor decenii indică în mod clar o 
creşterea a numărului de asociaţii voluntare şi a gradului de participare, dar şi o 
diversificare a participării din perspectiva stratificării sociale. Creşterea fragmentării a 
însemnat şi o slăbire a dominaţiei sistemului de presiune de către comunitatea de afaceri. 
Pe de altă parte, anumite aspecte negative ale g.i. s-au diminuat, dar contribuţia lor la 
înlăturarea sau ameliorarea unor probleme - birocraţie, lipsă de transparenţă şi responsa- 
bilizarea aleşilor, introducerea unor reforme, o mai bună informare a publicului etc. - 
este evidenţiată în mod pozitiv, deşi critica privind polarizarea de clasă este văzută ca 
rămânând plauzibilă (Kernell şi Jacobson, 2003). Aceasta ar fi teza teoriilor neoplura- 
liste: recunoaşterea deficienţelor g.i ., dar compensarea acestora de părţile pozitive şi 
proliferarea din ultimele decenii înseamnă că g.i. vor avea un rol important de jucat în 
stabilirea politicilor publice. Convergente neopluralismului sunt şi abordările ce ţin de 
categorii precum participare cetăţenească, cultură civică, societate civilă sau capital 
social (vezi societate civilă şi participare şi dezvoltare socială). în altă ordine de idei, 
critica teoriilor neopluraliste consideră că, în numele creşterii participării publicului 
la formularea deciziilor de politică publică, asistăm la o devoluţie a autorităţii statului 
spre o multitudine de agenţii publice, care intră în parteneriate cu publicul sub forma 
ONG-urilor. în acest mod, g.i. bine organizate şi cu resurse puternice preiau controlul 
asupra agenţiilor respective, domină procesul de elaborare a politicilor publice şi 
subminează procesul democratic (Lowi, 1979). 

Iulian STĂNESCU 


Grupuri/societăţi/zone aflate în criză/dificultate 


Grupurile de risc social (g.r) sunt reprezentate de categoriile de persoane care se pot 
afla în situaţii comune de dificultate, generatoare de marginalizare sau excluziune socială, 
temporar sau pe o anumită perioadă de timp variabilă. Limitarea, inexistenţa resurselor 
proprii sau comunitare, imposibilitatea accesării oportunităţilor existente determină 
consecinţe grave asupra: dezvoltării capacităţilor intelectuale, integrităţii fizice, morale, 
spirituale. 

G.r. pot fi alcătuite din: copiii săraci şi familiile acestora, în special cele monoparen- 
tale, copiii de etnie romă, copiii exploataţi economic, abandonaţi, neglijaţi, abuzaţi, copiii 
străzii, copiii fără acte de identitate, familiile cu trei sau mai mulţi copii, sau cele în care 

nici un adult nu are loc de muncă, tinerii de peste 18 ani care părăsesc instituţiile de 
ocrotire, familiile tinere fără locuinţă, persoanele cu handicap, o parte a etniei rome, 
persoanele vârstnice, în special femei rămase singure sau cu pensii extrem de mici, 
persoane Iară adăpost, dar şi alte persoane aflate în situaţii de nevoie socială. 

Formarea pungilor de sărăcie în comunităţi izolate, cu infrastructuri învechite, afectate 
de criza economică, dependente de structuri industriale moştenite din regimul comunist, 
care nu mai pot fi eficiente, sau cele din zonele miniere afectează populaţia locală, 
devenind zone cu multiple probleme sociale şi care sunt extrem de vulnerabile la 
excluziune socială. Localităţile rurale sunt expuse riscului de sărăcire din cauza lipsei de 
importanţă acordate agriculturii şi aplicării unor tehnici lipsite de profesionalism (Zamfir, 
1999). Migrarea populaţiei din mediul rural către cel urban, cu speranţa găsirii unui loc 
de muncă mai bine plătit, cu mai multe oportunităţi culturale şi educaţionale, determină 
un deficit de resurse umane în procesul de dezvoltare socială a acestor comunităţi. 

Populaţia vulnerabilă expusă riscului sărăciei, marginalizării sau excluziunii sociale 
este reprezentată de totalitatea g.r., care sunt lipsite de resurse proprii, de sprijinul 
acordat de familie sau de comunitate şi le sunt limitate sau îngrădite accesul la drepturile 
lor fundamentale. 

Dezorganizarea socială şi sărăcia reprezintă principalele cauze ale dificultăţilor pe 
care le întâmpină aceste categorii sociale. 


Copiii 

în cazul copiilor, consecinţele marginalizării şi excluziunii sociale sunt asociate cu riscul 
abandonului şi al petrecerii timpului în stradă, riscând ca aceştia să devină victime ale 
exploatării economice sau sexuale, sau să reprezinte categorii vulnerabile ale traficului de 
persoane, în mare parte din cauza lipsei de responsabilitate a familiei şi de implicare a 
comunităţii (Lindenberg, 2001, p. 122). 

Copiii străzii 

Copiii străzii reprezintă categoria cea mai expusă riscului de excluziune, care, în 
majoritatea cazurilor, cerşesc în stradă (80%), spală maşini (16%) sau fură (14%) (JIM, 
2005). Fenomenul este îngrijorător din cauza insuficienţei sau ineficienţei politicilor 
sociale pentru această categorie, deşi s-au remarcat în mod deosebit eforturile instituţiilor, 
societăţii civile în aceste situaţii, a ONG-urilor, prin programele derulate, dar rezultatele 
nu au fost pe măsura activităţilor desfăşurate în acest sens. 

Copiii abandonaţi, abuzaţi, exploataţi economic 

Lipsa de responsabilizare a părinţilor, în mare parte datorată unei carenţe educaţionale, 
şi degradarea structurii sociale a familiilor reprezintă principalele cauze ale existenţei 
unor fenomene extrem de grave, cum sunt abuzurilor exercitate asupra copiilor, neglija¬ 
rea lor şi, nu în ultimul rând, abandonul sau exploatarea chiar de propriile familii. 

Deşi ponderea copiilor implicaţi în activităţi economice în 2003 nu era atât de mare 
(2,1-3,7%), se remarcă faptul că aceştia au fost exploataţi încă de la 5 ani. în plus, 

imposibilitatea obţinerii unei evidenţe corecte şi clare a împiedicat stabilirea numărului 
real al celor care au fost folosiţi la munca sezonieră din agricultură (JIM, 2005). 

De cele mai multe ori, cauzele care generează aceste situaţii sunt, pe de o parte, 
datorate neaccesării programelor de planning familial, apariţiei, în consecinţă, a sarci¬ 
nilor nedorite, care generează ulterior neglijarea propriilor copii sau diferite forme de 
abuz : fizic, psihic, emoţional, iar pe de altă parte, fenomenele se datorează climatului 
de dezorganizare socială apărut pe fondul sărăciei persistente a acestor familii. 

Abandonul apare la diverse vârste ale copilului, în majoritatea cazurilor la naşterea 
acestuia, fără ca familiile să se mai implice sau să revină asupra deciziilor de a reintegra 
copilul în familia naturală. Astfel, nu numai lipsa de educaţie sau informare a părinţilor 
generează aceste situaţii, ci şi lipsa unei situaţii economice stabile care să le permită o 
îngrijire corespunzătoare sau să le asigure condiţii decente de viaţă. 

Copiii şi familiile monoparentale 

în România, copiii care provin din familii monoparentale (48%), dar şi cei care provin 
din familii cu trei sau mai mulţi copii, în special cu vârsta sub 15 ani, sau cei de etnie 
romă (80%) sunt extrem de vulnerabili faţă de sărăcie şi prezintă un risc ridicat de 
excluziune socială (JIM, 2005). Aceste aspecte sunt agravate şi de o serie de comporta¬ 
mente violente în familie, asociate în anumite cazuri cu diferite forme de abuz, procese 
care se întâlnesc uneori şi la şcoală, având consecinţe dintre cele mai grave, cum sunt 
abandonul sau eşecul şcolar, comportamente antisociale sau „perpetuarea modelului 
agresiv sau ilegal de comportament” (Badea, 2004, p. 37). 

în cazul familiilor monoparentale există o serie de factori care induc apariţia exclu¬ 
ziunii sociale: numărul mare de copii în întreţinere, în special cu doi sau mai mulţi 
copii, existenţa copiilor cu afecţiuni cronice, locuinţa cu chirie. în aceste cazuri se impun 
o serie de măsuri care ar diminua efectele nedorite, cum ar fi: dobândirea unei calificări 
care să permită, să faciliteze accesarea unui loc de muncă ce asigură venituri cel puţin 
decente, posibilitatea de a primi sprijinul bunicilor copiilor pentru a-i lăsa pe aceştia în 
grija lor, înscrierea lor la creşe sau grădiniţe. 

în România, situaţia familiei monoparentale este caracterizată de lipsa sau insuficienţa 
veniturilor constante, de absenţa programelor destinate părinţilor singuri, care în cele 
mai multe cazuri sunt femei. 

Copiii fără acte de identitate 

Inexistenţa actelor de identitate la copii atrage multiple consecinţe asupra beneficiilor 
oportunităţilor existente, chiar dacă acest fenomen este prezent în cea mai mare măsură 
în rândul comunităţilor de romi. Astfel, apare imposibilitatea accesării serviciilor 
medicale din cauza lipsei asigurărilor medicale sau a înscrierii în sistemul educaţional, 
în anul 2003, 32% dintre copiii străzii din România nu aveau acte de identitate. 

Lipsa de instruire a copiilor sau fragmentarea acesteia determină multiple carenţe 
asupra dezvoltării personale şi profesionale a viitorilor adulţi, care se concretizează în: 
eşec şcolar, abandon, lipsa unei calificări, ce reduc şansa găsirii unui loc de muncă cores¬ 
punzător, generator de venituri constante şi sigure. 

Aspectele menţionate anterior, dar nu numai acestea, generează apariţia unor compor¬ 
tamente antisociale, delincvenţă juvenilă, pentru care sunt prea puţine măsuri de prevenire. 

Deficitul de suport acordat copiilor are consecinţe pe termen lung asupra viitorilor 
tineri prin adoptarea unor deformări comportamentale ireversibile sau greu de corectat 
(Zamfir, 2000b, p. 43). 

Faţă de problemele cu care se confruntă această categorie socială, politicile sociale de 
după anul 2000 au avut ca rezultat îmbunătăţirea parţială a situaţiei, atât prin programe, 
acţiuni, cât şi prin schimbarea modului de funcţionare a sistemului naţional de asistenţă 
socială. Astfel, fenomenul abandonului copiilor săraci a fost diminuat, iar reţeaua de 
asistenţi maternali a reuşit să preia o mare parte din atribuţiile instituţiilor, cu influenţe 
asupra reducerii riscului de marginalizare sau chiar de excluziune socială. Reorganizarea 
sistemului naţional de asistenţă socială, în special înfiinţarea Direcţiilor Generale de 
Asistenţă Socială şi Protecţia Copilului, pune în centrul atenţiei nu numai problematica 
copilului, ci şi a familiei acestuia. 

Copiii lipsiţi de oportunităţi de dezvoltare personală 

în România, în familiile sărace se nasc mai mulţi copii decât în familiile prospere, iar 
probabilitatea ca o familie să se afle în sărăcie se accentuează odată cu creşterea raportului 
dintre numărul de membri şi nivelul veniturilor (extrem de reduse şi care nu acoperă 
decât în mică parte cheltuielile de bază). în aceste condiţii, copiii nu dispun de condiţii 
decente de trai, nu au locuinţă sau aceasta este insalubră ori improprie: barăci din 
cartoane, materiale plastice, tablă etc. Din cauza carenţelor alimentare şi nutriţionale, 
copiii din aceste familii sărace au o stare de sănătate şi o dezvoltare biologică necores¬ 
punzătoare. 

Alocaţiile copiilor nu sunt corelate cu indicele de creştere a preţurilor, consecinţele 
fiind din ce în ce mai grave şi mai greu de redresat. Lipsa veniturilor, a ajutoarelor sociale 
mai bine direcţionate, precum şi alte cauze au generat sărăcirea accentuată a familiilor cu 
mulţi copii şi scăderea semnificativă a natalităţii în ultimii ani (Preda, 1999, p. 309). 

Politicile sociale au fost orientate către acele categorii care au fost supuse riscului cel 
mai grav de sărăcire, precum şi de excluziune socială. Astfel, incidenţa sărăciei în 2003 
a fost mai accentuată la categoria tinerilor de 15-24 de ani, faţă de cea a copiilor de până 
la 15 ani, ceea ce determină pe termen mediu şi lung orientarea formelor de suport cu 
prioritate către prima categorie. Excluziunea perpetuată din generaţie în generaţie 
generează strategii marginale de supravieţuire (Memorandumul Comun în Domeniul 
Incluziunii Sociale, 2005, p. 24). 

Punctele tari ale aplicării strategiei guvernamentale în domeniul protecţiei copilului 
aflat în dificultate (2001-2004) şi a tuturor măsurilor în domeniu sunt reprezentate de 
reorganizarea instituţională şi accentuarea politicilor de incluziune socială a copiilor în 
familii, a adopţiilor şi prevenirii abandonului. Pe de altă parte, au fost neglijaţi copiii 
care, deşi o parte trăiesc în familii, sunt expuşi unor fenomene ce au consecinţe asupra 
dezvoltării ulterioare a acestora şi care sunt fie neglijaţi, fie abuzaţi sau exploataţi 
economic, aspecte ce determină recurgerea la consumul de droguri, abandon sau eşec 
şcolar, ceea ce reprezintă punctele slabe ale acestei strategii. 

Cu toate acestea, rămân multe aspecte pentru care programele sunt fie insuficiente, 
fie ineficiente. Rolul instituţiilor şi comunităţilor locale va trebui să fie mai bine susţinut. 

să asigure dezvoltarea de servicii alternative, de consiliere, de prevenire a abandonului, 
de creştere a accesului la planificarea familială, reintegrarea copiilor, stimularea adopţiei 
şi sprijin pentru aceste familii, stimularea participării şcolare, prevenirea neglijării şi 
abuzurilor de orice formă, prevenirea delincvenţei, dependenţei de droguri, dar şi 
reinserţia socială a delincvenţilor juvenili şi recuperarea consumatorilor de droguri. 

La nivel naţional, în vederea reducerii sărăciei şi marginalizării sociale la copii au 
fost adoptate următoarele obiective pentru perioada 2006-2008 : reducerea numărului de 
copii ai străzii până la eliminarea completă a fenomenului; asistarea copiilor aflaţi în 
situaţie de risc major (victime ale abuzurilor, neglijării, violenţei, exploatării, consumului 
de droguri) în familie/comunitate; creşterea participării şcolare la toate nivelurile a 
copiilor proveniţi din medii defavorizate : mediul rural, familiile sărace şi/sau dezorga¬ 
nizate, familiile de romi, a fetelor din segmentele sociale care operează discriminări la 
nivelul participării şcolare a acestora; prevenirea separării copiilor de părinţi/familie ; 
reducerea numărului de copii separaţi temporar sau definitiv de părinţi; reducerea 
cazurilor de lipsă a identităţii legale (PNAinc, 2005). 


Tinerii 

Gradul de integrare al tinerilor în viaţa socială a comunităţii din care aceştia fac parte 
este determinat de o multitudine de factori, de a căror influenţă trebuie să ţinem cont 
pentru a evalua eficienţa politicilor sociale. 

Astfel de g.r. sunt cele ale tinerilor care locuiesc în regiuni extrem de sărace, 
predominant în mediul rural, unde factorul economic este asociat cu deficitul de educaţie 
şi cu dependenţa financiară de familiile lor, lipsa unei calificări profesionale şi oportu¬ 
nităţi de culturalizare, iar găsirea unui loc de muncă presupune migrarea către oraşe. 
Alte categorii sunt cele ale tinerilor căsătoriţi, cei cu o pregătire şcolară redusă şi care 
vor fi excluşi de pe piaţa muncii datorită deficitului de formare profesională, tinerii 
căsătoriţi pentru care nu sunt asigurate oportunităţi specifice. Tinerele fete sunt mai 
expuse riscului de excluziune socială, mai ales atunci când se confruntă cu obstacole ce 
le defavorizează în accesarea unui loc de muncă sau obţinerea unui venit care să le 
permită să fie independente din punct de vedere economic, aspecte ce generează şi alte 
efecte, dintre care cel mai grav este reprezentat de traficul de fiinţe umane. Consumul de 
alcool şi droguri de către tineri este asociat cu comiterea de diverse infracţiuni, cu 
creşterea delincvenţei juvenile sau implicarea în prostituţie şi proxenetism, cu risc de 
vulnerabilitate pentru traficul de persoane. 

Tinerii cei mai expuşi riscului de excluziune, cu şanse scăzute de incluziune socială 
sunt cei proveniţi din instituţiile de asistenţă socială. în astfel de cazuri, dar nu numai, 
şomajul generează o serie de consecinţe „în lanţ” care accentuează vulnerabilitatea 
acestora şi duc la delincvenţă, consum de droguri, trafic de carne vie etc. De aceea, în 
astfel de cazuri, măsurile de incluziune socială necesită a fi completate cu cele de 
resocializare. în aceeaşi situaţie se află şomerii care preferă să fie beneficiari de ajutor 
social, să lucreze la „negru” sau să plece în străinătate. 

Sistemul de ocrotire a copiilor în instituţii până la vârsta de 18 ani rămâne în 
continuare deficitar, deoarece nu are în vedere pregătirea acestora pentru a se integra în 
societate. De cele mai multe ori, aceştia nu dispun de o educaţie corelată cu momentul 

părăsirii instituţiilor, astfel încât o mare parte dintre ei se pot afla în imposibilitatea 
rezolvării unor probleme complexe, de asigurare atât a unei locuinţe, dar mai ales a unui 
loc de muncă. Lipsa sprijinului familiei, dar şi a funcţionării sistemului face ca acest grup 
să fie extrem de vulnerabil la excluziune socială, cu dificultăţi severe de reinserţie socială 
(Heikkila, 2002, p. 16). în acest sens, crearea de case de tip familial poate facilita o mai 
bună pregătire pentru integrarea în societate şi creşterea încrederii de care aceştia au 
nevoie pentru o viaţă socială corespunzătoare. 


Persoane iară adăpost 

Grupul persoanelor fără adăpost este constituit din: copiii şi adulţii străzii, familii sărace, 
familii evacuate, familii aflate în imposibilitatea de plată a întreţinerii, tinerii ce provin 
din sistemul de ocrotire, familiile tinere. 

Lipsa locuinţelor sociale sau a celor de urgenţă, mai ales în cazul familiilor cu copii, 
dar şi pentru alte categorii, îngreunează şi mai mult rezolvarea acestor probleme, cu 
precădere în rândul persoanelor fără adăpost. 

Asigurarea locuinţelor sociale sau a celor temporare pentru g.r. nu reprezintă o 
măsură viabilă pe termen lung, întrucât apare problema achitării cheltuielilor legate şi de 
întreţinerea ei, ceea ce va determina în mod automat imposibilitatea păstrării acesteia sau 
va exista riscul impunerii evacuării beneficiarilor. 

Existenţa adăposturilor de zi şi de noapte în majoritatea judeţelor acoperă parţial 
necesităţile, iar în cazul copiilor singuri şi al familiilor numeroase aceste „locuinţe 
temporare” nu pot reprezenta o soluţie viabilă. 


Romii 

Grupul cel mai afectat de consecinţele sărăcirii populaţiei adulte este reprezentat de o 
parte a etniei romilor. 

Romii se confruntă cu multiple dificultăţi care se agravează reciproc: lipsa de 
locuinţe, condiţii mizere, stoc educaţional scăzut, deficit de calificare şi de experienţă pe 
piaţa muncii (Schuringa, 2005). Acest fenomen este mult accentuat de o serie de parti¬ 
cularităţi, în special de lipsa actelor de identitate, ceea ce atrage după sine imposibilitatea 
accesării unor drepturi sociale fundamentale : asigurări sociale, asistenţă socială, acce¬ 
sarea unui loc de muncă sau a serviciilor sanitare de bază. Dezinteresul pentru găsirea 
unui loc de muncă atrage consecinţe greu de reparat. în aceste cazuri, lipsa veniturilor 
constante determină imposibilitatea găsirii şi întreţinerii unei locuinţe, în special în 
condiţii salubre. Lipsa de educaţie a populaţiei rome adulte nu motivează şi nu încurajează 
participarea şcolară a propriilor copii, ceea ce face ca ulterior tinerii să se integreze cu 
mari dificultăţi pe piaţa muncii. în aceste situaţii, modelul oferit de părinţi copiilor nu 
încurajează schimbarea sau incluziunea socială, ci, dimpotrivă, poate accentua starea de 
sărăcie sau poate favoriza excluziunea socială, fenomen care se cronicizează la un 
moment dat, după mai multe generaţii. Este important de subliniat aspectul particular al 
lipsei de interes pentru un loc de muncă constant. Caracteristic acestor g. r. este participarea 

la activităţi sezoniere sau ocazionale, în general ca zilieri, de cele mai multe ori doar în 
gospodăriile individuale, uneori chiar cele proprii. 

Cei mai expuşi riscului de excluziune socială sunt copiii: în anul 2003, 80% se aflau 
în sărăcie şi 43,3 % în sărăcie severă (JIM, 2005). 

Sunt prea puţine cazurile în care tinerii de etnie romă termină liceul sau se înscriu la 
cursurile învăţământului superior, deşi politicile sociale în domeniu au susţinut în mod 
constant această oportunitate, ce favorizează şi încurajează diverse forme de instruire. 

Riscul de excluziune socială este mai ridicat la populaţia de etnie romă faţă de alte 
etnii sau chiar faţă de alte g.r. şi ca urmare a unor prejudecăţi specifice sau a modului în 
care membrii comunităţii din care aceştia fac parte înţeleg necesitatea reintegrării sociale. 

Există numeroase preocupări, programe, proiecte pentru integrarea romilor pe piaţa 
muncii, de facilitare a îmbunătăţirii nivelului de instruire, atât pentru şcoli profesionale 
şi licee, cât şi pentru studii superioare, dar se înregistrează încă serioase dificultăţi de 
implementare. în acest sens, Agenţia Naţională pentru romi (ANR) a elaborat şi publicat 
studiul „Politici de ocupare pentru romii din România”. începând cu anul 2002 au fost 
susţinute politici de încurajare a participării şcolare, mai ales pentru învăţământul pre¬ 
şcolar, absolvirea învăţământului obligatoriu sau găsirea celor mai bune soluţii de 
reintegrare a celor care abandonează şcoala. în egală măsură sunt urmărite direcţii de 
stimulare a ocupării romilor, atât prin mobilizarea şi stimularea acestora, cât şi prin 
combaterea atitudinilor discriminatorii faţă de aceştia la nivelul întregii comunităţi şi 
susţinerea relansării de activităţi care să permită dezvoltarea serviciilor fundamentale şi 
o colaborare mai strânsă între autorităţi şi reprezentanţi, pentru o mai bună integrare a 
persoanelor de etnie romă. 

ANR a fost implicată atât în elaborarea PNAinc pentru perioada 2006-2008, a Memo¬ 
randumului Comun de Incluziune Socială, precum şi a Planului Naţional de Dezvoltare 
2007-2013, în cadrul cărora sunt propuse următoarele obiective : identificarea şi rezol¬ 
varea cazurilor de lipsă a actelor de identitate; creşterea oportunităţilor de acces la o 
viaţă social-economică; combaterea tuturor formelor de discriminare etnică (JIM, 2005). 


Persoane vârstnice 

în cazul persoanelor vârstnice, cele mai vulnerabile categorii sunt cea a agricultorilor şi 
cea a femeilor, mai ales a celor rămase singure. Pentru aceste cazuri sistemul de servicii 
sociale nu oferă variante de asistenţă socială corespunzătoare, adaptate cazurilor identi¬ 
ficate şi care necesită intervenţie de urgenţă, constantă şi pe termen lung. 

în perioada de tranziţie, situaţia s-a cronicizat prin accentuarea decalajului dintre 
nivelul pensiilor, extrem de mic, şi nivelul cheltuielilor ridicate cu plata întreţinerii 
locuinţelor, în special pentru încălzirea acestora. Acest fenomen este şi în prezent agravat 
de lipsa unor politici medicale coerente şi concentrate pe aceste g.r ., ceea ce face practic 
imposibilă accesarea serviciilor medicale esenţiale, fundamentale şi achiziţionarea medi¬ 
camentelor specifice şi absolut necesare. 

Persoanele cu dizabilităţi 

Problemele persoanelor cu dizabilităţi sunt în continuare în atenţia specialiştilor din 
domeniu, chiar dacă normele europene ar fi trebuit să diminueze multe dintre aspectele 
cu care aceştia încă se mai confruntă, odată cu intrarea ţării noastre în UE: lipsa 
mijloacelor de transport adecvate la diverse tipuri de handicap fizic, lipsa unor rampe 
funcţionale care să faciliteze accesul în instituţiile publice, evaluarea corectă şi de 
specialitate a gradului de handicap, lipsa de orientare în alocarea de fonduri de la buget, 
ineficienţa societăţii civile în rezolvarea acestor cazuri, lipsa de diversificare a unor 
servicii specifice. 

Chiar dacă majoritatea sunt integraţi în familie şi comunitate, nu sunt suficiente 
mijloace şi facilităţi care să le permită accesul la serviciile specializate. 

Profesionalizarea serviciilor şi o calificare corespunzătoare a asistenţilor sociali pentru 
aceste categorii ar reprezenta măsuri importante de reabilitare a persoanelor cu dizabi¬ 
lităţi. O mai mare atenţie trebuie acordată inserţiei acestei categorii pe piaţa muncii şi 
schimbării mentalităţii membrilor comunităţii de a o trata diferit faţă de altele (Preda, 
2002c). Creşterea gradului de ocupare a persoanelor cu dizabilităţi poate avea două 
direcţii de acţiune : crearea de locuri de muncă specifice, dar şi integrarea lor pe piaţa 
muncii pe principiul promovării drepturilor egale, alături de susţinerea angajatorilor de 
a accepta personal din rândul acestora. în aceste condiţii se poate reduce dependenţa 
financiară şi socială, persoanele cu dizabilităţi devin mai responsabile, încrezătoare, cu 
un grad corespunzător de inserţie profesională, dar şi personală. 

După 2002, programele propuse şi susţinute la nivel guvernamental au încurajat, în 
special financiar, menţinerea persoanelor cu handicap în propria familie, dar care să 
beneficieze de serviciile specializate ale asistenţilor personali. Din păcate, aceştia nu au 
calificarea corespunzătoare, iar serviciile oferite induc o lipsă de motivaţie a familiilor 
de a se implica în programele de reabilitare. De aceea, iniţiativa societăţii civile de a 
pune la dispoziţia acestor categorii serviciile unor centre de specialitate ar trebui susţinută 
mai bine de către instituţiile statului. în această etapă se impun câteva măsuri în acest 
sens, respectiv : dezvoltarea cantitativă, dar mai ales calitativă a serviciilor acordate per¬ 
soanelor cu handicap, cu personal calificat în domeniu, a oportunităţilor de muncă spe¬ 
cifice acestora, o politică de reintegrare în comunitate care să le permită să fie activi şi 
independenţi, promovarea educaţiei inclusive prin cuprinderea în sistemul de învăţământ 
a copiilor şi adaptarea sistemului educaţional la nevoile speciale ale acestora (JIM, 2005). 

Obiectivele de reducere a sărăciei şi marginalizării sociale a persoanelor cu dizabilităţi 
din România se centrează pe asigurarea respectării drepturilor persoanelor cu dizabilităţi, 
creşterea oportunităţilor de ocupare ; îmbunătăţirea şi diversificarea formelor de suport 
pentru persoanele cu dizabilităţi; o politică de egalizare a şanselor sociale prin creşterea 
oportunităţilor de dezvoltare (PNAIC, 2006-2008). 

Zonele cu deficit de dezvoltare 

Regiunile cu deficit de dezvoltare sunt cele de nord-est, sud-est, sud şi sud-vest, 
caracterizate printr-un grad redus de ocupare a forţei de muncă şi, implicit, un nivel 
ridicat al şomajului, ceea ce a generat un decalaj semnificativ al nivelului de trai al 
populaţiei faţă de restul ţării. 

Comunităţile în care se desfăşoară exclusiv sau predominant activităţi agricole ori 
sunt dominate de unităţi de stat, mai puţin eficiente, sau în curs de privatizare, lipsite de 
o infrastructură corespunzătoare, cu salarii extrem de reduse, se constituie în zone cu 
risc social crescut. 

Zonele industriale, cele miniere sau afectate de criza economică din ultimii ani sunt 
puternic afectate de sărăcie, salariile sunt diminuate sau neplătite, rata ridicată a şoma¬ 
jului, lipsesc oportunităţile de dezvoltare, alternativele ocupaţionale au nevoie de strategii 
de reabilitare şi redresare economico-socială. 

In mediul urban, există cartiere sau zone aflate în declin, cu populaţie săracă, fără 
ocupaţie, familii cu mulţi copii, vârstnici lipsiţi de sprijin familial. Pentru toate aceste 
situaţii este necesară o implicare mai activă a factorilor responsabili, a comunităţii şi 
societăţii civile. 

Ca urmare, se produce o degradare continuă a condiţiilor de trai, „în care se crista¬ 
lizează o anumită cultură a sărăciei, comportamente şi stiluri de viaţă caracteristice stării 
de sărăcie cronică, asociate cu stări de descurajare” (Zamfir, 2000b), la care se adaugă 
şi o serie de carenţe ale sistemului, de ignorare a problemelor specifice acestor zone. Se 
impun strategii de dezvoltare socială care să includă programe de suport pentru zonele 
defavorizate şi de absorbţie a pungilor de sărăcie, de reconversie profesională şi diminuare 
a şomajului, de reabilitare economică a acestor zone şi asigurarea oportunităţilor de 
dezvoltare comunitară prin îmbunătăţirea infrastructurii bunăstării colective, susţinerea 
serviciilor sociale de prevenire a excluziunii populaţiei locale şi de promovare a inclu¬ 
ziunii sociale. 


Anca TOMPEA 



Incluziune socială 


Termenul incluziune socială (i.s.) este relativ nou, fiind tot mai des utilizat, împreună 
cu cel de „excluziune socială”, în procesul de formulare a politicilor sociale, atât la nivel 
european, cât şi internaţional. 

Cu ocazia Consiliului European de la Lisabona (martie 2000) s-au stabilit scopurile 
sociale comune ale statelor membre şi a fost definit obiectivul strategic al UE, acela de 
a deveni până în anul 2010 „cea mai dinamică şi mai competitivă economie bazată pe 
cunoaştere, capabilă de o creştere economică durabilă, cu locuri de muncă mai multe şi 
mai bune şi cu o coeziune socială mai mare” (Comisia Europeană, 2001). Anul 2000 a 
reprezentat un punct important pentru politica socială de la nivelul UE. La Lisabona a 
fost introdusă, ca metodologie de lucru, metoda deschisă de coordonare, ce asigură un 
nou cadru de colaborare între statele membre în vederea asigurării convergenţei politicilor 
sociale de la nivel naţional şi atingerii obiectivelor asupra cărora s-a convenit la nivel 
comunitar. O astfel de metodă de lucru era necesară cu precădere în domenii precum cel 
social, unde nu se poate vorbi despre o politică comună tuturor statelor, dar trebuie 
realizat un program comun şi un plan de acţiuni la nivelul UE. 

în procesul de coordonare a politicii comunitare de combatere a sărăciei şi excluziunii 
sociale s-au stabilit, începând din anul 2006, trei domenii-cadru de intervenţie : 

- eradicarea sărăciei şi excluziunii sociale ; 

- un sistem adecvat şi sustenabil de pensii; 

- servicii de sănătate accesibile, sustenabile şi de înaltă calitate. 

Metoda deschisă de coordonare în politica socială presupune la nivelul UE cinci 
elemente-cheie: 

- stabilirea unor obiective comune; 

- stabilirea unor indicatori comuni ca instrument de comparare a bunelor practici şi de 
măsurare a progreselor înregistrate (vezi indicatori ai incluziunii sociale ); 

- transpunerea obiectivelor UE în politici naţionale şi regionale pe baza rapoartelor 
naţionale asupra strategiilor de protecţie şi incluziune socială; 

- publicarea de rapoarte de analiză privind rapoartele naţionale ; 

- realizarea unui program de acţiune comunitară destinat promovării cooperării şi 
schimbului transnaţional de bune practici (http : //ec.europa.eu/employment_social/ 
socialinclusion/indexen. htm). 

Măsurile de eradicare a sărăciei şi excluziunii sociale au constituit puncte esenţiale 
ale Agendei Sociale adoptate la Lisabona, în acest context fiind introdus şi conceptul de 
i.s. Promovarea i.s. a devenit o prioritate comună statelor membre, Consiliul European 
de la Nisa din acelaşi an stabilind următoarele priorităţi privind combaterea sărăciei şi 
excluziunii sociale la nivel comunitar: 

- participarea pe piaţa muncii şi accesul tuturor la resurse, drepturi, bunuri şi servicii; 

- prevenirea riscului de excluziune socială; 

- acţiuni concrete pentru grupurile cele mai vulnerabile; 

- mobilizarea tuturor actorilor implicaţi. 

Aceste teme prioritare au fost incluse ulterior (2001) de către statele membre în 
Planurile Naţionale Antisărăcie şi de Promovare a Incluziunii Sociale, ca răspuns la 
problematica socială. Acest an a marcat o puternică preocupare la nivelul UE pentru 
politica socială, punctul culminant fiind adoptarea la Nisa a Agendei Sociale Europene 
2000-2005 şi reafirmarea ideii suprapunerii dintre politica economică şi cea socială, 
creşterea economică trebuind să fie dublată de dezvoltarea aspectelor sociale precum 
modernizarea sistemului de protecţie socială, promovarea i.s. şi sănătatea. 

La Summitul de la Lisabona, Consiliul European a cerut ţărilor membre UE şi Comi¬ 
siei Europene să contribuie decisiv la eradicarea sărăciei până în anul 2010. Principalul 
obiectiv strategic al UE pentru decada următoare este realizarea unei creşteri economice 
sustenabile, locuri de muncă mai bune şi mai multe şi creşterea coeziunii sociale. în 
atingerea acestui obiectiv, construirea unei UE incluzive constituie un element esenţial. 

La nivelul UE, una dintre agenţiile cele mai implicate în procesul de i.s. este Direc¬ 
toratul pentru Ocupare şi Afaceri Sociale ( Employment and Social Affairs Directorate), 
care administrează Fondul Social European, destinat promovării i.s. în cadrul UE. „Prin 
i.s. înţelege prin dezvoltarea capacităţilor şi oportunităţilor de afirmare nu doar în 
termeni economici, ci şi în termeni sociali, psihologici şi politici.” (http : //www. cesi.org. 
uk/kbdocs/socinc.doc) 

în context internaţional nu se poate vorbi de un consens asupra a ceea ce semnifică 
termenul de i. s. sau cum ar trebui să arate o societate/ţară caracterizată de i. s. Motivul 
îl constituie atât diferenţele dintre indivizi, cât şi cele dintre ţări, un rol principal 
avându-1 situaţia economică şi cultura specifică fiecărei ţări. De aceea, termenul este 
unul relativ. Termenul este mai dezvoltat în ţările vest-europene, însă şi ţările în curs de 
dezvoltare vin cu propriile versiuni ale conceptului de i. s. Un exemplu pentru relativitatea 
termenului se poate observa din definiţia dată de primarul din Santo Andre, Brazilia: 

„I.s. nu este reflectată numai în condiţiile materiale de viaţă (de exemplu,, venituri 
şi condiţii de locuit), ci mai ales ca un element subiectiv : stima de sine şi sentimentul 
de apartenenţă la o comunitate sunt elemente importante ale acestei dimensiuni subiec¬ 
tive. Un exemplu concret îl constituie satisfacţia de a dezvolta propria afacere sau coope¬ 
raţie, de a nu mai umbla prin noroi, de a avea o adresă şi de a putea să primeşti factura 
de telefon şi corespondenţă de la prieteni” (http : //www.cesi. org.uk/kbdocs/socinc.doc). 

Accentul cade în această definiţie în principal pe ceea ce constituie necesităţi umane 
de bază şi într-o mai mică măsură pe venit sau bogăţie. Bunăstarea materială este o 
dimensiune-cheie a i.s., însă aceasta din urmă este corelată şi cu termeni precum 
coeziune socială şi capital social. 

De asemenea, instituţiile transnaţionale precum Naţiunile Unite au trecut prin procesul 
de definire a i.s. folosind ca forum de discuţii Summitul Dezvoltării Sociale din anul 
1995. I.s. este definită operaţional în contextul drepturilor omului, care consideră toţi 
oamenii egali în faţa legii, indiferent de culoare, religie, opţiune politică etc. „O societate 
inclusivă trebuie să se bazeze pe respect pentru drepturile omului şi libertăţile fundamen¬ 
tale, pentru diversitatea culturală şi religioasă, pentru justiţia socială şi pentru nevoile 
speciale ale grupurilor dezavantajate şi vulnerabile, pentru participarea democratică şi 
pentru spiritul legii.” (Organizaţia Naţiunilor Unite) 


Incluziunea socială în statele membre UE 

Conform Raportului UE privind i.s. (2001), cea mai mare provocare pentru politicile 
publice din ţările membre este ca principalele mecanisme care distribuie oportunităţile şi 
resursele - piaţa muncii, sistemul de taxe, sistemul de protecţie socială, educaţia, locui¬ 
rea, sănătatea şi alte servicii - să devină destul de universale în contextul schimbărilor 
structurale pentru a se adresa nevoilor acelor persoane care se află în risc de sărăcie şi 
excluziune socială şi pentru a le asigura accesul la drepturile lor fundamentale. 

în Planurile Naţionale de Acţiune şi Promovare a Incluziunii Sociale ale ţărilor mem¬ 
bre UE există opt provocări/domenii de acţiune principale : 

- dezvoltarea unei pieţe a muncii incluzive şi promovarea angajării ca un drept şi o 
oportunitate pentru toţi; 

- garantarea unui venit adecvat şi a resurselor necesare pentru o viaţă demnă; 

- eliminarea/lupta împotriva dezavantajelor în educaţie ; 

- ocrotirea solidarităţii familiale şi protecţia drepturilor copilului; 

- asigurarea unor condiţii bune de locuit pentru toţi; 

- garantarea accesului egal la servicii (sănătate, transport, asistenţă socială, cultură, 
timp liber, legislativ); 

- îmbunătăţirea serviciilor furnizate către populaţie ; 

- regenerarea zonelor de deprivare multiplă, în sensul elaborării strategiilor de răspuns 
la problemele specifice din aceste zone (din rural şi urban), în vederea reintegrării 
acestora în circuitul economic şi social. 

Raportul UE privind i. s. specifică faptul că, în analiza diferitelor strategii naţionale 
care au fost dezvoltate de statele membre, trebuie luate în considerare diferenţele dintre 
aceste ţări privind: 

• Caracteristicile actualului sistem de protecţie socială, incluzând aici nivelul cheltuie¬ 
lilor publice cu protecţia socială şi universalitatea şi eficienţa sistemului de protecţie 
socială din fiecare dintre state. 

• Percepţia subiectivă asupra sărăciei şi excluziunii sociale, care în unele cazuri este 
asimilată problemelor specifice ale grupurilor vulnerabile ale societăţii, în timp ce în 
alte ţări este considerată ca fiind specifică societăţii în ansamblu. 

• Măsura în care există deja în ţările membre o strategie integrată antisărăcie care să 
cuprindă cadrul larg de lucru analitic, precum şi un set de priorităţi şi un proces de 
monitorizare. 

La nivelul UE există, în ceea ce priveşte Planurile Naţionale de Acţiune şi Promovare 
a Incluziunii Sociale/ Combatere a Excluziunii Sociale, puncte de pornire comune, ce se 
referă la problemele sociale la care aceste planuri trebuie să răspundă. Cu toate acestea, 
strategiile naţionale diferă chiar în cadrul UE, premisele de la care porneşte fiecare stat 
în combaterea sărăciei fiind, aşa cum am descris mai sus, condiţionate de situaţia 
existentă în fiecare dintre aceste state (Joint Report on Social Inclusion, europa.eu.int/ 
comm/employmentsocial/soc-prot/soc-incl/joint_rep_en. htm.). 

Chiar în contextul vest-european, termenul de i.s. are diferite accepţiuni. în contextul 
din Marea Britanie, guvernul a folosit definiţia excluziunii sociale pentru a defini i. s. ca 
opusul acesteia: i. s. este atinsă atunci când indivizii sau zonele nu suferă în urma 
efectelor combinate ale unor probleme conexe precum şomajul, lipsa de instruire, 
veniturile scăzute, condiţiile sărace de locuit, starea precară de sănătate, accesul limitat 
la servicii, medii cu risc ridicat de infracţionalitate şi colaps familial” (http : //www.cesi. 
org .uk/kbdocs/socinc.doc). 

Din această definiţie au rezultat cinci obiective stabilite de guvernul britanic în procesul 
de promovare a i. s. : a) îmbunătăţirea performanţelor educaţionale; b) creşterea per¬ 
spectivelor în vederea obţinerii de locuri de muncă; c) îmbunătăţirea stării de sănătate ; 
d) reducerea criminalităţii; e) îmbunătăţirea mediului. 

Unii autori susţin că se poate să fii simultan exclus şi inclus. De exemplu, poţi fi 
exclus de la servicii medicale de calitate în zona în care trăieşti, dar să fii inclus sau să 
ai acces la servicii educaţionale. 

în cazul în care considerăm termenul i.s. mai adecvat decât cel de sărăcie, atunci 
trebuie luat în considerare faptul că i.s. nu se concentrează exclusiv pe dimensiunea 
financiară. I.s. este realizabilă prin reducerea sărăciei, prin reducerea şomajului şi a 
inegalităţilor de venituri. A fi inclus social este însă, în egală măsură, responsabilitatea 
societăţii şi a individului. Definiţia Centrului pentru Incluziune Socială şi Economică 
(organizaţie non-profit implicată în politica publică din domeniul social în Marea Britanie) 
pune accentul pe acest aspect: „I.s. este procesul prin care se fac eforturi pentru a 
asigura fiecărui individ posibilitatea de a-şi atinge potenţialul în viaţă, indiferent de 
experienţa şi circumstanţele existente. Pentru a realiza i.s., veniturile şi ocuparea sunt 
necesare, dar nu sunt suficiente. O societate inclusivă este caracterizată şi de lupta pentru 
reducerea inegalităţilor, pentru un echilibru între drepturile şi obligaţiile individuale şi 
pentru creşterea coeziunii sociale” (Center for Economic and Social Inclusion, www. 
cesi.org.uk). 


Incluziunea socială în România 

Principiile europene privind i.s., precum şi experienţa statelor membre UE în dome¬ 
niul social au constituit repere pentru elaborarea în România a Planului Naţional 
Antisărăcie şi Promovare a Incluziunii Sociale (PNAinc). Planul naţional a fost elaborat 
luând în considerare caracteristicile socioeconomice ale României ca ţară în tranziţie, 
însă respectă priorităţile şi principiile stabilite la nivel comunitar la Summitul Consiliului 
European de la Lisabona (2000). Planul a constituit un prim document strategic al CASPIS, 
înfiinţată în aprilie 2001, al cărei mod de organizare şi funcţionare a fost definitivat în 

iulie 2002 (HG nr. 705/3.06.2002). PNAinc a fost adoptat de către Guvernul României 
în iulie 2002 (HG nr. 829/31.06.2002), devenind program oficial de guvernare în 
domeniul social. 

PNAinc defineşte i.s. în contextul societăţii româneşti ca fiind „procesul de reinserţie 
în formele de viaţă normale, într-o funcţionare socială normală a persoanelor aflate în 
situaţie de excluziune/marginalizare socială sau cu risc ridicat de marginalizare, prin 
dezvoltarea capacităţilor şi construcţia de oportunităţi”. 

De asemenea, planul stabileşte obiectivele strategice privind eradicarea sărăciei şi 
promovarea i.s. atât pe termen scurt (2002-2004), cât şi pe termen mediu şi lung, cu 
proiecţie până în anul 2012. Cele trei secţiuni principale ale planului cuprind o analiză 
a situaţiei sociale actuale din România, planul global de prevenire şi absorbţie a sărăciei 
şi promovarea i.s. precum şi obiectivele şi priorităţile sectoriale ale PNAinc. 

întregul proces de definitivare a PNAinc a constituit responsabilitatea CASPIS, care 
a coordonat procesul de elaborare, rundele de consultări cu experţii guvernamentali şi 
din mediul academic, parteneri sociali (patronat, sindicate, ONG-uri), precum şi repre¬ 
zentanţi ai organizaţiilor internaţionale (Comisia UE, BM, PNUD, DFID) şi a definitivat 
procesul de dezvoltare instituţională a comisiilor judeţene cu atribuţiile acestora. 

CASPIS este o structură Iară personalitate juridică, aflată sub autoritatea primului- 
-ministru, cu structuri reprezentative la nivel judeţean (în 41 de judeţe şi cele şase 
sectoare ale municipiului Bucureşti). Comisiile Judeţene Antisărăcie şi Promovarea Inclu¬ 
ziunii Sociale (CJASPIS) funcţionează pe principiul parteneriatului cu toate instituţiile 
locale cu atribuţii specifice, având ca obiectiv principal elaborarea Planului Judeţean 
Antisărăcie. Aceste planuri au fost concepute pentru perioada 2002-2004 şi sunt revizuite 
pentru perioada 2004-2008 în vederea adaptării la nivel local a direcţiilor generale 
stabilite în Memorandumul Comun de Incluziune Socială. La nivel naţional, pentru 
perioada 2006-2008, a fost elaborat Programul de implementare a PNAinc, aprobat prin 
HG nr. 1827/2005. 

Memorandumul Comun de Incluziune Socială (JIM) a fost elaborat de toate ţările can¬ 
didate la UE în faza de preaderare ca document pregătitor pentru participarea acestor 
state, după momentul aderării, la metoda deschisă de coordonare în domeniul i.s. în 
memorandumul elaborat de CASPIS şi MMSSF împreună cu Comisia Europeană - 
Direcţia Generală Ocupare şi Afaceri Sociale sunt identificate condiţiile economice şi 
situaţia socială din România la momentul preaderării, principalele surse ale excluziunii 
sociale şi grupurile sociale cele mai afectate de sărăcie. Un capitol distinct este destinat 
provocărilor în abordarea sărăciei în România şi aspectelor de politică socială, fiind 
subliniate direcţiile de acţiune vizate pentru reducerea sărăciei şi creşterea i.s. în 
societatea românească. 

Coordonarea procesului de monitorizare a implementării obiectivelor din memoran¬ 
dum a revenit MMSSF, la iniţiativa căruia, în anul 2006, a fost constituit prin HG nr. 
385/22.03.2006 un comitet director pentru monitorizarea implementării angajamentelor 
asumate prin JIM. Atribuţiile comitetului sunt atât legate de întocmirea de rapoarte de 
monitorizare a implementării priorităţilor prevăzute în memorandum, cât şi de analizarea 
priorităţilor naţionale şi corelarea lor cu documentele programatice privind integrarea 
europeană în domeniul social. 

Programul comunitar Progress privind ocuparea şi solidaritatea sociale 

Progress reprezintă un program comunitar integrat în domeniul ocupării şi i. s. , care va 
include toate programele specifice incluse pe Agenda Socială (2005-2010) a UE. La 
nivelul UE au fost elaborate, în ultimii ani, programe sociale distincte care au avut ca 
obiectiv strategic promovarea de locuri de muncă mai multe şi mai bune şi oportunităţi 
egale pentru toţi. Scopul acestui program-cadru este de a creşte coerenţa programelor 
sociale comunitare în vederea atingerii acestor obiective. 

Programul Progress pentru ocupare şi solidaritate socială a fost adoptat la nivelul UE 
în 2006 şi are ca obiectiv general sprijinirea financiară a implementării obiectivelor UE 
în domeniul afacerilor sociale ( social affairs), aşa cum au fost stabilite în Agenda 
Socială, contribuind prin aceasta la atingerea scopurilor stabilite în strategia adoptată la 
Lisabona (2000). Programul este împărţit în cinci secţiuni: 1. ocupare; 2. i.s. şi 
protecţie socială; 3. condiţii de muncă; 4. non-discriminare ; 5. egalitatea între sexe. 
Astfel, prin programul Progress se va sprijini: 

- implementarea Strategiei Europene de Ocupare (secţiunea 1); 

- implementarea metodei deschise de coordonare în domeniul incluziunii şi protecţiei 
sociale (secţiunea 2); 

- îmbunătăţirea condiţiilor de muncă, inclusiv sănătatea şi siguranţa la locul de muncă 
(secţiunea 3); 

- implementarea efectivă a principiului non-discriminării şi promovarea acestuia în 
toate politicile UE (secţiunea 4); 

- implementarea efectivă a principiului egalităţii între sexe şi promovarea acestuia în 
toate politicile UE (secţiunea 5); 

Obiectivele generale ale programului Progress vizează: a) o mai bună înţelegere a 
situaţiei din statele membre prin analiză, evaluare şi politici de monitorizare ; b) dezvol¬ 
tarea instrumentelor şi metodelor statistice şi a indicatorilor comuni în domeniile acope¬ 
rite de program; c) monitorizarea implementării legislaţiei comunitare şi a obiectivelor 
în statele membre şi evaluarea eficienţei şi impactului acestora; d) promovarea învăţării 
reciproce, identificarea şi diseminarea practicilor pozitive şi a abordărilor novatoare la 
nivelul UE; e) creşterea conştientizării politicilor şi obiectivelor sociale comunitare în 
rândul populaţiei statelor membre şi a actorilor implicaţi; f) creşterea capacităţii 
principalelor reţele europene de a promova, sprijini şi dezvolta politici comunitare. 

Laura STOICA 


Indicatori ai incluziunii sociale 


Conceptul de incluziune socială a fost consacrat la nivel european relativ recent, devenind 
un cadru de elaborare şi evaluare a politicilor sociale în anii ’90 (vezi incluziune 
socială ), perspectivă agreată în cadrul UE. Preocuparea pentru elaborarea unui set de 

indicatori ai incluziunii sociale ( i.i.s .) a apărut în contextul atenţiei sporite acordate în 
ultima perioadă creării unui proiect comun european de dezvoltare socială în cadrul 
„metodei deschise de coordonare” şi al accentului crescut pus pe monitorizarea pro¬ 
gresului în rezolvarea problemelor de interes general. 

Prima etapă importantă în procesul de elaborare a indicatorilor a constituit-o perioada 
conturării obiectivului strategic comun european de promovare a incluziunii sociale. în 
cadrul Summitului Consiliului European de la Lisabona, în 2000, au fost asumate 
obiectivele de realizare a unei „economii competitive şi dinamice”, dar şi de asigurare a 
„coeziunii sociale”. S-a decis elaborarea unui set de indicatori structurali, calculaţi 
periodic de toate statele membre, care stau la baza unei monitorizări permanente a 
stadiilor de realizare a obiectivelor pentru perioada 2000-2010. Principiul care a ghidat 
stabilirea listei indicatorilor structurali a fost asigurarea stabilităţii acestora în timp. Pe 
de altă parte, a fost lăsată deschisă posibilitatea de a încorpora indicatori noi, care să 
reflecte priorităţi politice ale momentului, asigurându-se în acest mod flexibilitatea 
sistemului şi deschiderea la schimbările care pot interveni. Lista indicatorilor structurali 
cuprinde indicatori care definesc „cadrul economic general” şi acoperă cinci domenii 
economice şi sociale : context economic, ocupare, cercetare şi inovaţie, reformă econo¬ 
mică, coeziune socială şi mediu. Lista indicatorilor structurali pentru monitorizarea 
obiectivelor formulate la Lisabona a fost definitivată şi aprobată de Comisia Europeană 
în 2002, la Barcelona, şi cuprinde 42 de indicatori grupaţi pe cele cinci domenii. 

Pe de altă parte, în urma Summitului de la Nisa, din 2000, Consiliul European a 
stabilit ca toate statele membre să elaboreze în 2001 strategii antisărăcie şi de promovare 
a incluziunii sociale şi să elaboreze Planuri naţionale de acţiune. Cu această ocazie, au 
fost formulate patru obiective globale comune statelor membre : 1. facilitarea ocupării, 
lărgirea accesului la resurse, bunuri şi servicii; 2. prevenirea riscului de excluziune ; 
3. ajutorarea celor mai vulnerabili; 4. mobilizarea tuturor instituţiilor relevante. 

în acelaşi timp, s-a stabilit elaborarea unor planuri naţionale de acţiune privind 
incluziunea socială în acord cu obiectivele adoptate. Necesitatea monitorizării progreselor 
anuale ale statelor membre a impus urgenţa elaborării de comun acord a unui set de 
indicatori comparabili. La Summitul de la Stockholm din 2001 s-a propus un prim set 
comun de şapte indicatori pentru monitorizarea performanţelor naţionale : 1. distribuţia 
venitului; 2. proporţia din populaţie aflată pragul de sărăcie înainte şi după transferurile 
sociale; 3. persistenţa sărăciei; 4. proporţia gospodăriilor cu membri fără loc de 
muncă; 5. disparităţi regionale; 6. educaţie scăzută; 7. şomaj pe termen lung. 

în 2001, la Antwerp s-a organizat conferinţa Indicators for social inclusion : Making 
common EU objectives work („indicatori ai incluziunii sociale - realizarea obiectivelor 
comune ale UE”), cu participanţi din mediul academic şi politic din 26 de ţări, în scopul 
implementării unui sistem de indicatori. Raportul elaborat cu această ocazie de grupul de 
cercetători coordonat de Tony Atkinson reprezintă fundamentul setului de i.i.s., ca 
instrument distinct de monitorizare a politicilor sociale la nivel european. în cadrul 
raportului a fost propusă construirea unui sistem de indicatori pe trei niveluri (primar ; 
secundar şi terţiar). Primul nivel era format dintr-un număr restrâns de indicatori (7) de 
maximă relevanţă ; pentru cel de-al doilea nivel au fost propuşi 14 indicatori, meniţi să-i 
susţină pe cei de nivel primar şi să evidenţieze alte dimensiuni ale fenomenului. în timp 
ce indicatorii primari şi secundari erau comuni pentru toate ţările UE, al treilea nivel a 

fost rezervat unor indicatori utilizaţi de fiecare ţară, în scopul reflectării specificului 
naţional, precum şi pentru a facilita interpretarea celor comuni. 

Setul comun de indicatori trebuia să îndeplinească următoarele condiţii (Atkinson, 
2002 ): 

- să fie comprehensiv şi să acopere toate dimensiunile-cheie ale obiectivelor comune ; 

- să fie echilibrat pe diferitele dimensiuni; 

- să permită o evaluare sintetică şi transparentă a performanţelor unei ţări cu privire la 
realizarea obiectivelor comune. 

în cadrul setului, fiecare dintre indicatori trebuie (Atkinson, 2002): 

- să identifice esenţa problemei şi să aibă o interpretare acceptată; 

- să fie robuşti şi valizi din punct de vedere statistic ; indicatorii trebuie să aibă aceeaşi 
semnificaţie în timp, să nu fluctueze din cauza unor fenomene irelevante pentru ceea 
ce-şi propun să măsoare, de exemplu din cauza definiţiilor diferite în timp a feno¬ 
menului măsurat, a sistemelor de colectare diferite etc.; 

- să fie sensibili la performanţele politicilor sociale, dar să nu fie manipulabili; 

- să poată fi actualizaţi periodic; 

- să asigure comparabilitatea între ţări; 

- să fie transparenţi şi accesibili. 

Sarcina de constituire a listei indicatorilor de coeziune socială şi de stabilire a 
metodologiei de calcul a revenit unui „Subgrup al indicatorilor” creat în cadrul Comisiei 
de Protecţie Socială. în ceea ce priveşte indicatorii primari şi secundari, s-a convenit ca : 

- la construirea lor să se folosească o metodologie comună la nivel european; 

- să fie incluşi în Planurile Naţionale privind Incluziunea Socială elaborate de fiecare 
stat membru şi în Rapoartele Comune privind Incluziunea Socială realizate de către 
Comisia Europeană şi statele membre; 

- să fie dezagregaţi după diferite caracteristici: regiune, sex sau pe alte variabile 
relevante pentru fenomenul măsurat (Social Protection Committee, 2001). 
Indicatorii terţiari trebuiau să cuprindă indicatori specifici la nivel naţional, care să 

ajute la interpretarea indicatorilor primari şi secundari, iar selecţia acestora a fost lăsată 
la latitudinea statelor membre. Şi aceştia au fost incluşi în Planurile Naţionale de Inclu¬ 
ziune Socială. Utilizând criteriile de selecţie enunţate în Raportul prezentat la Antwerp, 
Grupul de lucru al Comisiei de Protecţie Socială a stabilit o listă de 18 i.i.s. (10 indi¬ 
catori primari şi 8 indicatori secundari) pe mai multe domenii (sărăcie, ocupare, educaţie, 
sănătate şi locuire), adoptaţi la Consiliul European de la Laeken, în decembrie 2001, de 
unde şi denumirea sub care mai sunt cunoscuţi: indicatori Laeken. Ulterior, aceştia au 
fost revizuiţi, fiind elaborat un nou set de indicatori comuni de incluziune socială. 

în martie 2006, Consiliul Europei a elaborat un cadru comprehensiv al protecţiei 
incluziunii sociale, propunând pentru cele trei domenii componente - incluziune socială, 
pensii, sănătate şi îngrijire pe termen lung trei obiective-cadru ( overarching objectives) 
(EC, 2006, p. 5): 

1. Coeziunea socială, egalitatea între bărbaţi şi femei şi oportunităţi egale pentru toţi 
printr-un sistem de protecţie socială şi politici de incluziune socială adecvate, accesi¬ 
bile, sustenabile financiar, adaptabile şi eficiente ; 

2. Corelarea măsurilor pentru implementarea obiectivelor Strategiei de la Lisabona (o 
creştere economică mai susţinută, locuri mai multe şi mai bune de muncă şi creşterea 
coeziunii sociale) cu cele pentru implementarea Strategiei de Dezvoltare Durabilă. 

3. Asigurarea „bunei guvernări” ( good governance ) bazate pe transparenţă şi implicarea 
tuturor factorilor de decizie în proiectarea, implementarea şi monitorizarea politicilor. 

Pentru a monitoriza fiecare dintre aceste obiective de nivel general, au fost definite 
4 seturi revizute de indicatori comuni (nou propuşi sau agreaţi anterior) şi naţionali: 

- setul de indicatori cadru ; 

- setul de i.i.s. ; 

- setul de indicatori privind sistemul de pensii; 

- setul de indicatori privind sănătatea şi îngrijirea pe termen lung. 

Toate cele patru seturi sunt ghidate după principiile şi criteriile de selecţie enunţate 
de Atkinson (2002). Fiecare set de indicatori conţine (EC, 2006, p. 6): 

• Indicatori comuni UE care contribuie la evaluarea comparativă a progresului în direc¬ 
ţia atingerii obiectivelor comune. 

• Indicatori comuni naţionali - oferă informaţii privind progresul în direcţia atingerii 
anumitor obiective pe baza unor definiţii stabilite în comun, fără a avea în mod 
necesar o interpretare normativă clară. Nu sunt comparabili între ţări, întrucât sursa 
datelor este diferită, iar metodologia de calcul este adaptată în funcţie de parti¬ 
cularităţile fiecărei ţări. Interpretarea datelor trebuie lăcută numai prin raportare la 
contextul măsurării (definiţie, presupoziţii metodologice, reprezentativitate). 

• Indicatori de context. Lista informaţiei contextuale recomandată de EUROSTAT este 
orientativă şi lasă loc şi altor informaţii care sunt considerate importante pentru 
surprinderea şi înţelegerea contextului la nivel naţional. Interesează dinamica ante¬ 
rioară a indicatorilor şi, acolo unde acest lucru este relevant, dinamica prognozată. 

Lista-cadru, agreată deja la nivelul UE, este compusă din 14 indicatori comuni şi 12 
indicatori contextuali, reprezentând o sinteză a celor mai importanţi indicatori din 
celelalte trei seturi pe domenii, o parte importantă constituind-o i.i.s. 

Setul actual de i.i.s. este o versiune reformată a vechiului set Laeken (monitorizat în 
perioada 2002-2005), compus din 11 indicatori primari, 3 secundari şi 11 contextuali. în 
continuare vom prezenta această listă, precizând ce indicatori se regăsesc şi în setul-cadru 
precum şi alte observaţii privind statutul indicatorului (indicator Laeken sau indicator 
nou introdus). 


Indicatori comuni ai incluziunii sociale 1 
a) Indicatori primari 

1. Rata sărăciei, la pragul de 60% din mediana veniturilor disponibile; ca indicator 
suplimentar: valori ale pragului de sărăcie la PPC (Paritatea Puterii de Cumpărare) 


1. EC, 2006, pp. 16-27. 

pentru diferite tipuri de gospodării (este cuprins în setul de indicatori-cadru şi figura 
printre indicatorii primari Laeken). 

2. Rata sărăciei persistente, la pragul de 60% din mediana veniturilor disponibile - 
persoane cu venit sub 60% din venitul median în anul respectiv şi cel puţin doi ani 
din ultimii trei ani. Acest indicator va putea fi calculat începând cu 2009, după patru 
ani de la iniţierea cercetării EU-SILC, cea care furnizează datele necesare (este 
cuprins în setul de indicatori-cadru şi figura printre indicatorii primari Laeken). 

3. Deficitul median relativ faţă de pragul de 60% din mediana veniturilor disponibile : 
distanţa între venitul median al persoanelor relativ sărace şi pragul de sărăcie 
relativă, ca procent din valoarea pragului de sărăcie relativă (este cuprins în setul de 
indicatori-cadru şi figura printre indicatorii primari Laeken). 

4. Rata şomajului pe termen lung (conform definiţiei BIM). Trebuie să fie interpretată 
în contextul ratelor de activitate/inactivitate ale populaţiei (figura printre indicatorii 
primari Laeken). 

5. Ponderea populaţiei din gospodăriile fără persoane ocupate (este cuprins în setul de 
indicatori-cadru şi figura printre indicatorii primari Laeken). 

6. Ponderea tinerilor care au părăsit de timpuriu sistemul educaţional ( early school- 
-leavers ): tinerii de 18-24 ani care au absolvit cel mult învăţământul gimnazial şi nu 
urmează nici o formă de instruire, în total persoane de 18-24 ani (este cuprins în 
setul de indicatori-cadru şi figura printre indicatorii primari Laeken). 

7. Deficitul de ocupare pentru imigranţi: diferenţa procentuală între ponderea persoa¬ 
nelor imigrante neocupate comparativ cu persoanele nonimigrante. Trebuie să fie 
completat de date relevante naţional, incluzând aspecte-cheie ale incluziunii sociale 
a imigranţilor (indicator nou propus). 

8. Indicator de deprivare materială. Nu este încă definit clar, nu se calculează, urmează 
a fi dezvoltat pe baza datelor din EU-SILC. 

9. Indicator de locuire. Nu este încă definit clar, nu se calculează, urmează a fi dez¬ 
voltat pe baza datelor din EU-SILC. Se urmăresc : persoanele fără adăpost, ponderea 
persoanelor care trăiesc în condiţii decente de locuire şi costul locuirii. 

10. Nevoi de îngrijire nesatisfăcute (pe chindie de venit). Nu este încă definit clar, nu se 
calculează, urmează a fi dezvoltat pe baza datelor din EU-SILC. 

11. Indicator de bunăstare a copilului. Nu este încă definit clar, nu se calculează, 
urmează a fi dezvoltat. 

b) Indicatori secundari 

1. Rata sărăciei, detaliată pe mai multe categorii de vârstă. Pentru fiecare grup, 
interpretarea datelor se face ţinând cont de numărul celor care se situează sub prag 
şi de valoarea pragului de sărăcie la PPC (este de fapt indicatorul 1 primar, dar cu 
mai multe dezagregări nou introduse, prezentate în continuare). 

la. Rata sărăciei detaliată pe tip de gospodărie. 

lb. Rata sărăciei după intensitatea muncii. Intensitatea muncii e măsurată ca numărul 
lunilor în care au muncit toţi adulţii din gospodărie în anul de referinţă, ca 
proporţie din numărul de luni care ar fi putut fi lucrate (teoretic) în cadrul 
gospodăriei. Indivizii sunt clasificaţi după o scală de intensitate a muncii unde 0 

reprezintă gospodării în care nimeni nu a lucrat şi 1 gospodării în care toţi adulţii 
au lucrat în întreaga perioadă de referinţă. 

l c. Rata sărăciei după statusul ocupaţional cel mai frecvent, definit drept statusul 
deţinut mai mult de jumătate din lunile anului de referinţă. 

ld. Rata sărăciei după proprietatea asupra locuinţei. 

le. Dispersia în jurul pragului venitului relativ mic - persoane cu venit aflat sub 40%, 
50% sau 70% din venitul median (figura printre indicatorii secundari Laeken). 

2. Ponderea persoanelor (de 25 ani şi peste) cu nivel scăzut de instruire (cel mult 
gimnazial) (figura printre indicatorii secundari Laeken). 

3. Nivel scăzut de alfabetizare : ponderea elevilor de 15 ani care se află la nivelul 1 sau 
mai jos pe scala PISA 1 . Este disponibil la fiecare trei ani (indicator nou introdus). 

c) Indicatori de context 

1. Inegalitatea veniturilor. Raportul dintre chintila superioară şi cea inferioară a 
populaţiei: cei mai bogaţi 20% raportaţi la cei mai săraci 20% (este cuprins în setul 
de indicatori-cadru şi figura printre indicatorii primari Laeken). 

2. Coeficientul Gini (figura printre indicatorii secundari Laeken). 

3. Coeziune regională. Disparităţi regionale din perspectiva şomajului: coeficientul de 
variaţie a ratelor şomajului pe regiuni (figura printre indicatorii primari Laeken). 

4. Speranţa de viaţă sănătoasă (sau speranţa de viaţă fără dizabilităţi), numărul de ani 
pe care o persoană se aşteapă să-i trăiască sănătoasă (este cuprins în setul de 
indicatori-cadru, nou introdus). 

5. Rata sărăciei în raport cu un prag ancorat în timp (este cuprins în setul de indicatori- 
-cadru, figura printre indicatorii secundari Laeken). 

6. Rata sărăciei înaintea trasferurilor sociale (altele decât pensiile) (este cuprins în 
setul de indicatori-cadru de context, figura printre indicatorii secundari Laeken). 

7. Ponderea populaţiei din gospodăriile fără persoane ocupate, pe tipuri de gospodării 
(similar unui indicator-cadru, dar cu altă dezagregare, figura printre indicatorii 
secundari Laeken). 

8. Sărăcia celor care muncesc. Rata sărăciei la persoanele ocupate, pe tip de muncă: 
part-time, full-time (similar unui indicator-cadru, dar cu altă dezagregare). 

9. Indicatori legaţi de plata muncii: capcana şomajului, capcana inactivităţii, capcana 
salariului scăzut (este cuprins în setul de indicatori-cadru, nou introdus). 

10. Venitul net al beneficiarilor de asistenţă socială ca procent din pragul sărăciei, pe 
tipuri de gospodării (este cuprins în setul de indicatori-cadru, nou introdus). 

11. Autoaprecierea dificultăţilor întâmpinate în activităţile de zi cu zi, pe chintile de 
venit, sex şi grupe de vârstă (indicator nou introdus). 

Din punct de vedere strategic, i. i. s. constituie un sistem de monitorizare permanentă 
a situaţiei sociale şi este menit să fundamenteze elaborarea PNAinc-urilor ale ţărilor- 
-membre UE. Setul comun reprezintă rezultatul unui proces îndelungat de armonizare a 


1. Programul Internaţional de Evaluare a Elevilor (PISA - The Programme for International Stu¬ 
dent Assessment) reprezintă o evaluare standardizată a nivelului de cunoştinţe elementare (în 
special referitoare la scris, citit, aritmetică) a copiilor de 15 ani cuprinşi în şcoală, care în 
2006 s-a desfăşurat în 57 de ţări. 



311 


INDICATORI AI INCLUZIUNII SOCIALE 


obiectivelor de politică socială, a sistemelor statistice naţionale, reprezentând un instrument 
foarte important în contextul strategiei europene de dezvoltare socială. Acest proces nu 
poate fi considerat încheiat,ţinând cont atât de dinamica celor doi factori majori de 
influenţă (politicile sociale şi sistemele statistice), cât şi de îmbunătăţirile aduse în 
ultimii ani metodologiei de calcul a unor indicatori. Totuşi, schimbările sunt limitate la 
maximum, datorită dorinţei de a asigura stabilitatea indicatorilor. 


Sistemul de indicatori ai incluziunii sociale în România 

Recent, a fost inclusă printre sistemele de măsurare în România şi perspectiva incluziunii 
sociale promovate la nivel european. Calcularea setului de indicatori ridică însă numeroase 
probleme, legate în special de comparabilitatea datelor, mai ales în privinţa indicatorilor 
de măsurare a sărăciei. Multe studii (Banca Mondială, 2003 ; Panduru et al., 2004) 
consideră că, în condiţiile actuale, metodologia utilizată de UE nu este relevantă pentru 
România. în statele membre ale UE, măsurarea sărăciei se face pe baza veniturilor. 
Conform recomandărilor EUROSTAT, INS calculează i.i.s. ai UE utilizând veniturile 
disponibile (Panduru et al., 2004). în România, metodologia oficială de calcul a sărăciei 
este însă bazată pe cheltuielile de consum, apreciindu-se că acestea redau mai fidel nive¬ 
lul de trai al gospodăriilor. Comparativ cu venitul, consumul este mai stabil în comparaţie 
cu fluctuaţiile şi schimbările economice minore din viaţa individului, evidenţiază redistri¬ 
buirea în cadrul familiei sau altor indivizi, surprinzând şi autoconsumul (având în vedere 
procentul ridicat al populaţiei rurale şi al celor care practică agricultura de subzistenţă, 
în România autoconsumul deţine o pondere ridicată în bugetele gospodăriilor, compo¬ 
nentă mult mai greu de surprins prin măsurarea veniturilor gospodăriei decât prin măsu¬ 
rarea consumului). O altă critică se referă la faptul că indicatorii comuni pentru ţările UE 
acoperă parţial şi inegal dimensiunile incluziunii sociale, sărăcia relativă, inegalitatea şi 
problemele de ocupare fiind privilegiate. Pentru a caracteriza situaţia incluziunii sociale 
la nivel naţional, s-a considerat că sunt necesari mai mulţi indicatori, care să redea în mod 
mai echilibrat situaţia, pe cât mai multe dimensiuni ale excluziunii/incluziunii sociale. 

Problematica incluziunii sociale a fost abordată instituţional în cadrul CASPIS, care a 
iniţiat dezvoltarea sistemului de măsurare şi ulterior de monitorizare nu doar la nivel naţio¬ 
nal, ci şi la nivel judeţean. Astfel a fost elaborat un sistem naţional de i.i.s. (Briciu şi 
Grigoraş, 2004), printr-un proces de consultare interguvernamentală fiind selectat un set 
mai restrâns de indicatori şi adoptat ulterior, prin hotărâre de guvern, pentru a fi calculat 
anual. Dimensiunile şi subdimensiunile vizate au fost: resurse (sărăcie, transferuri 
sociale), piaţa muncii (excluziunea de pe piaţa muncii, excluziunea persoanelor ocupate), 
condiţii de locuit (calitatea locuinţei, utilităţi, acces la locuinţă şi costul locuirii, dotare, 
supraaglomerare), educaţie (participare la educaţie, capital educaţional), sănătate (acces 
la servicii de sănătate, mortalitate şi morbiditate, viaţă sănătoasă), ordine publică. 

A fost propus de asemenea şi un sistem de monitorizare a incluziunii sociale la nivel 
judeţean (Apostol et al., 2004) ca instrument pentru realizarea unor diagnoze sociale, un 
suport important pentru adecvarea politicilor sociale la problemele dintr-un anumit 
judeţ/comunitate. Dimesiunile luate în considerare au fost: ocupare, educaţie, locuire, 
sănătate, servicii de asistenţă socială, copii/tineri în situaţii de risc, persoane cu handicap. 
Selecţia indicatorilor specifici pentru fiecare domeniu şi grup social a ţinut cont şi de 
posibilitatea de producere a acestor indicatori la nivel judeţean. Problema majoră a 

acestor sisteme de monitorizare a incluziunii sociale rămâne însă lipsa de comparabilitate 
a datelor între diferitele niveluri (european - naţional - judeţean). 

Sistemele de monitorizare ale incluziunii sociale (cel comun european, cel naţional şi 
cel judeţean) constituie instrumente utile nu doar pentru diagnoza situaţiei existente şi 
identificarea tendinţelor, ci şi în evaluarea performanţelor politicilor, în orientarea 
strategiilor de dezvoltare socială, pe diferite niveluri. 

Raluca POPESCU 


Indicatori ai învinovăţirii - indicatori ai capacităţii 
de dezvoltare socială a societăţilor 

9 


Tema socială a vinovăţiei 

Orice societate se confruntă cu o mulţime de probleme care afectează advers funcţionarea 
sa normală, iar soluţionarea problemelor este o preocupare constantă a tuturor societă¬ 
ţilor. în fapt, dezvoltarea socială presupune, de regulă, rezolvarea problemelor. Faţă de 
problemele sale, o societate poate avea două atitudini. O atitudine pasivă de tolerare/ 
resemnare. Atitudinea pasivă faţă de probleme este un indicator al unei crize cronice. 
Sau o atitudine activă : societatea caută să iniţieze acţiuni de soluţionare a problemelor 
sale. Starea societăţilor reprezintă, de regulă, o combinare de atitudine activă şi atitudine 
pasivă, cu predominanţa uneia sau a alteia. Asumarea unor probleme presupune, până la 
dezvoltarea unei acţiuni de soluţionare a ei, identificarea cauzelor generatoare a respec¬ 
tivei probleme, a vinovăţiei de întâmplare a acesteia. Am folosit termenul de „vinovăţie” 
pentru că este o temă prezentă în toate societăţile. Vinovăţia s-a constituit pentru a 
desemna responsabilitatea actorilor sociali - de regulă persoane, dar şi instituţii, colecti¬ 
vităţi, state - pentru încălcarea unor norme. Cumularea încălcării normelor generează 
probleme sociale : furtul, omuciderea, înşelăciunea, corupţia etc. Vinovăţia indivizilor 
este deci o cauză a multor probleme sociale. Prevenirea vinovăţiei individuale (compor¬ 
tamentele anormale) este o cale de acţiune asupra problemelor. O cauză alternativă 
explorată de către colectivităţi este şi vinovăţia sistemului : o sursă structurală a proble¬ 
melor sociale. Teoria lui Marx este tipică pentru o asemenea abordare. Delincvenţa nu 
trebuie căutată în reaua-credinţă a indivizilor, ci în modul de organizare a unei societăţi. 
Proprietatea socială generează furtul. Exploatarea, inegalitatea socială generează revolta, 
dar şi criminalitatea. Este celebra sa analiză a capitalismului ca responsabil de încălcarea 
normelor, a delincvenţei. 


Atribuirea vinovăţiei, variabilă strategică în proiectarea dinamicii sociale 

Dacă vinovăţia este atribuită indivizilor, atunci soluţia este reprimarea celor care încalcă 
normele, dar şi educaţia. Dacă vinovăţia este atribuită sistemului, soluţia este schimbarea 
acestuia: prin revoluţie violentă sau paşnică sau prin perfecţionare, dezvoltare socială, 
în consecinţă, atribuirea vinovăţiei problemelor cu care se confruntă o societate este 

înalt relevantă pentru diagnoza stării respectivei societăţi. Atribuirea vinovăţiei indivizilor 
este indicatorul cel mai precis al unei societăţi conservatoare. Sistemul, organizarea 
socială este bună. Doar indivizii produc distorsiuni sociale. Soluţia este educarea 
indivizilor şi, dincolo de limitele acestei acţiuni, represiunea. Indivizii plătesc rateurilor 
organizării societăţii. în plus, o asemenea atribuire ascunde cauzele structurale ale 
problemelor sociale. Pe lângă faptul că această atribuire este semnul unei societăţi 
represive, ea este totodată un instrument de conservare a stării existente. Tendinţele de 
schimbare/dezvoltare sunt blocate. Orice societate conservatoare este totodată şi opresivă, 
transferând responsabilitatea indivizilor. Societăţile dictatoriale sunt caracterizate prin 
practici violente de atribuire a vinovăţiei indivizilor şi grupurilor de indivizi. Fascismul 
a fost caracterizat prin atribuirea responsabilităţii problemelor sale indivizilor şi unor 
grupuri: evrei, ţigani, slavi, nearieni. Instaurarea comunismului a fost marcată de învi¬ 
novăţirea indivizilor cu „mentalităţi burgheze”, foşti capitalişti, susţinători ai capitalis¬ 
mului sau copii şi rude ale acestora. 

Atribuirea responsabilităţii sistemului, structurilor sociale este un indicator sigur al 
unei orientări colective active. în momentele revoluţionare, atribuirea vinovăţiei sistemu¬ 
lui trece în primul-plan al conştiinţei colective. Dar şi o colectivitate orientată spre per¬ 
fecţionarea organizării sale, spre dezvoltare socială este caracterizată prin identificarea 
surselor structurale ale problemelor sale. 

Atribuirea vinovăţiei indivizilor sau „sistemului” nu trebuie privită ca o opţiune 
strategică alternativă, ci mai degrabă complementară. Asumarea/atribuirea morală a 
responsabilităţii de către indivizi este o condiţie vitală a stabilităţii şi funcţionalităţii unei 
societăţi. Instituţii ale sancţionării juridice şi morale există în toate societăţile şi reprezintă 
instrumentele vitale ale asigurării bunei funcţionări, în condiţiile structurale existente. 
Stimularea asumării responsabilităţii individuale reprezintă totodată o resursă a schimbării 
sociale : rolul exemplarităţii morale, al responsabilităţii atât în faţa colectivităţii, cât şi a 
„istoriei”. 


Indicatori ai tipului şi gradului de învinovăţire 

Pentru diagnoza orientării unei societăţi pot fi utilizaţi, în consecinţă, doi indicatori ai 
cantităţii şi tipului de învinovăţire : unindicator de învinovăţire a instituţiilor/organizării 
sociale/sistemului - i. v. s (identifică responsabilitatea în buna/proasta organizare a socie¬ 
tăţii şi totodată exprimă voinţa de schimbare socială) şi un indicator de învinovăţire a 
indivizilor - i.v.i (exprimă gradul de opresiune/manipulare ideologică, ca mijloc de 
protecţie a proastei organizări a societăţii). Dacă ambii indicatori au valori ridicate este 
un semn de criză socială, de societate înalt conflictuală. Valorile scăzute ale ambilor 
indicatori exprimă o societate stabilă şi prosperă. Ea este satislăcută cu starea ei existentă 
şi e optimistă pentru perspectiva sa viitoare. Cel mai grav este un nivel ridicat al i. v. i. a 
indivizilor şi scăzut al i.v.s. Ei indică un sistem social care nu intenţionează să se 
schimbe, dând vina pe indivizi. Cu alte cuvinte, obsesia de a învinovăţi indivizii este un 
indicator sigur al unei societăţi opresive. Capacitatea de schimbare/dezvoltare a societăţii 
este scăzută. Valori ridicate la i.v.s. şi scăzute la i.v.s a indivizilor indică fie o stare 
revoluţionară, prin schimbări radicale structurale, adesea violente, fie o orientare accen¬ 
tuată spre schimbare/perfecţionare/dezvoltare socială. Dacă i.v.s. are valori moderate. 

cuplat cu un nivel scăzut al i.v.i. este sigur expresia unei societăţi orientate spre dezvoltare 
socială programată treptat şi perfecţionare graduală. 

• I. v. s. ridicat + I. v. i. ridicat = criză socială, societate înalt conflictuală; 

• I. v. s. scăzut + I. v. i. scăzut = societate stabilă şi posibil prosperă; 

• I. v. s. scăzut + I. v. i. ridicat = societate opresivă; 

• I. v. s. ridicat + /. v. i. scăzut = societate orientată activ spre schimbare socială, posi¬ 

bil însă şi o stare revoluţionară violentă; 

• I.v.s. moderat + I.v.i. scăzut = societate orientată spre dezvoltare socială, perfec¬ 
ţionare graduală. 

Sursa informaţiilor pentru construirea acestor indicatori poate fi presa, discursurile 
politice şi chiar existenţa unor programe politice, mişcări sociale, instituţii şi practici de 
urmărire a vinovăţiilor individuale sau de dezvoltare/schimbare socială proiectată. 

Societatea noastră actuală pare să fie caracterizată prin valori foarte ridicate ale i. v. i. 
şi scăzute ale i.v.s. Dacă aceasta este situaţia, putem conclude că societatea noastră, în 
momentul de faţă, este conservatoare, neinteresată de o schimbare socială, iar accentul 
cade pe o ideologie opresivă: justifică rateurile sistemului prin învinovăţirea indivizilor. 

Prima perioadă a tranziţiei a fost caracterizată printr-o altă atitudine conservatoare : 
învinovăţirea „moştenirii”, a sistemului trecut. Obsesia de a da vina pe trecut, corectă 
într-o măsură semnificativă, fără discuţie, cuprinde şi o modalitate de a evita asumarea 
problemelor şi a erorilor actuale ; de atribuire a responsabilităţilor actorilor, individuali 
şi instituţionali, ai tranziţiei. 

Utilizând acest model de indicatori, se poate face o evaluare globală a stării societăţii 
noastre actuale. Mulţi sunt şocaţi de violenţa programului „dosariadei” promovate de unii 
lideri politici şi grupări ideologice. Deconspirarea foştilor securişti şi a colaboratorilor 
cu Securitatea este plasată ca obiectivul central al „curăţării” societăţii româneşti. Cola¬ 
borarea cu fosta Securitate (deci o vinovăţie individuală) este prezentată, în diferite forme, 
ca fiind sursa fenomenelor negative care au dominat tranziţia. O asemenea practică a 
învinuirii este suspectată atât de ascunderea adevăratelor cauze şi responsabilităţi ale 
rateurilor tranziţiei, cât şi de folosirea ei ca armă de înlăturare a adversarilor politici. 
Patternul atribuirii violente a responsabilităţilor pentru toate relele societăţii actuale unei 
categorii de persoane (colaboratorii cu Securitatea) este curios de similară ca structură 
cu lupta din anii ’50 împotriva „burghezilor” şi a „fasciştilor”. Obsesia „dosariadei” este 
un indiciu clar al lipsei de voinţă a sistemului de a-şi asuma responsabilitatea pentru pro¬ 
blemele societăţii româneşti şi a lipsei intenţiei de reformare. Doar abandonul practicilor 
de învinovăţire a indivizilor va deschide câmpul unei democraţii reale orientate spre reforme 
şi dezvoltare: voinţa colectivă de a identifica sursa structurală a problemelor grave cu 
care ne confruntăm şi de a promova schimbări de sistem. Asta nu înseamnă că nu trebuie 
recunoscute şi vinovăţii şi responsabilităţi individuale. 


Cătălin ZAMFIR 

Inegalităţi de locuire 


în urma restructurării economice şi a schimbărilor sociale profunde de după 1990, 
problematica locuirii în România a devenit o problemă socială stringentă, strâns legată 
de dezvoltarea socială. De exemplu, lipsa acută a locuinţelor pentru tineri sau concen¬ 
trarea spaţială a locuinţelor de o calitate inferioară (vezi segregare socială şi spaţială şi 
ghetou şi ghetoizare), ocupate de categorii sociale dezavantajate, nu numai că limiteaeză 
dezvoltarea urbană, ci poate cauza şi tensiuni de genul urban unrest (conflicte deschise 
de genul revoltelor sau a confruntărilor stradale) sau alte probleme cum ar fi migraţia 
forţei de muncă tinere şi înalt calificate. 

în literatura de specialitate întâlnim două tipuri principale de abordare a problematicii 
locuirii: pe de o parte, prin prisma lipsei locuinţelor, încadrată în tematica mai generală 
a problemelor sociale, respectiv urbane, iar pe de altă parte, ca mecanism prin care se 
generează, respectiv se reproduc inegalităţile sociale ( Hegedus-Tosics, 1993, pp. 10-11). 

1. Lipsa stocului optim al locuinţelor. Majoritatea analizelor de această natură sunt 
preocupate de lipsa de locuinţe, stare care este privită ca un indicator cuantificabil şi 
măsurabil al i.l. De regulă, se raportează numărul familiilor la numărul unităţilor de 
locuire. în acest caz trebuie însă trasate două aspecte importante : modalităţile prin care 
definim conceptul de familie şi/sau gospodărie, respectiv standardele pe care le privim 
drept criterii pentru a stabili pragurile minime pentru locuire (sub care o locuinţă nu este 
considerată locuibilă). Diferenţa dintre numărul familiilor şi al locuinţelor nu dă neapărat 
numărul celor fără locuinţă, deoarece în realitate întâlnim gospodării formate din mai multe 
familii, respectiv mulţi locuiesc în locuinţe care, potrivit diferitelor standarde, nu sunt 
adecvate locuirii. în această primă abordare, rolul politicilor sociale ar fi în primul rând 
ameliorarea crizei locuinţelor sau, altfel spus, creşterea numărului şi a calităţii acestora. 

2. Locuirea ca mecanism în reproducerea inegalităţilor sociale. Problematica locuirii 
nu înseamnă doar lipsa locuinţelor de o anumită calitate. Ea este strâns legată şi de 
producerea, respectiv reproducerea inegalităţilor sociale prin diferite mecanisme, care 
au ca element central locuinţa. Privind relaţiile dintre inegalităţile sociale şi cele de 
locuire, respectiv relaţiile cauzale dintre acestea, se diferenţiază două abordări majore 
a) inegalităţile în costurile de întreţinere ; şi b) inegalităţile sociale reflectate în modali¬ 
tăţile şi posibilităţile de locuire ale diferitelor clase şi categorii sociale. 

a) Abordările centrate pe inegalităţile în costurile de întreţinere analizează procesele 
sociale prin care diferitele categorii sociale au acces la locuinţe relativ asemănătoare ca 
suprafaţă şi calitate, dar la preţuri şi costuri diferite. Altfel spus, din cauza efectului 
discriminativ al pieţei imobiliare, există o diferenţă sesizabilă între preţurile pe care le 
plătesc membrii diferitelor categorii sociale pentru aceeaşi locuinţă. Studii de caz din 
SUA demonstrează că piaţa locuinţelor îi discriminează pe membrii minorităţilor etnice 
sau rasiale (vezi Bianchi, Farley şi Spain, 1986; Bullard, 1986; Stricker şi Yinger, 
1989; Feagin şi Melvin, 1994) prin efectul NIMBY ( not in my backyard), adică prin 
tendinţa de a păstra o distanţă socială cât mai mare faţă de populaţia de culoare sau de 
un statut inferior decât majoritatea locuitorilor dintr-un cartier anume. Astfel, pentru a 

contracara acest efect, minorităţile indezirabile sunt nevoite să plătească o sumă mai 
mare. Există cazuri asemănătoare şi în Europa, respectiv România, mai ales în cazul 
populaţiei de etnie romă. 

b.) Inegalităţile sociale reflectate în modalităţile şi posibilităţile de locuire a diferitelor 
clase şi categorii sociale. O dimensiune foarte importantă o reprezintă i.l ., adică dife¬ 
renţele în posibilitatea de a accesa locuinţele de o calitate superioară. Se observă tendinţa 
grupurilor sociale cu statut superior să monopolizeze locuinţele considerate „bune”. în 
paralel, membrii grupurilor sociale aflate la baza structurii sociale sunt constrânşi să 
trăiască în condiţii inferioare de locuire. I.l. au astfel o puternică latură economică. 
Deoarece costurile dobândirii şi întreţinerii locuinţei apar în structura costurilor con¬ 
sumului, sumele alocate pentru locuinţă exclud alte costuri şi nevoi ale gospodăriei: 
veniturile influenţează în mod direct accesul la locuire ( affordability ), şi calitatea locuirii 
(locuinţă, dotări, acces la uitilităţi publice, vecinătate). Mai mult, numai o parte a 
factorilor ce determină valoarea locuinţei sunt controlaţi direct de locatar: în preţ sunt 
incluse şi valoarea terenului, a infrastructurii şi a serviciilor care pot fi accesate în 
cartier, a prestigiului zonei, a gradului de poluare etc. - aflate în mare parte în afara ariei 
de influenţă a locatarului (Bounds, 2004, pp. 285-286) şi strâns legate de natura şi 
statutul comunităţii care populează o anumită zonă a oraşului. Locuirea într-o zonă 
considerată „bună” - de preţul terenului, dar şi în funcţie de valoarea simbolică pozitivă 
atribuită cartierului pe harta mentală a populaţiei oraşului în ansamblu - devine o sursă 
de prestigiu şi implicit de putere a celor care locuiesc acolo, respectiv de excludere. 
Astfel, inegalităţile nu numai că se produc, dar se şi reproduc (vezi Greer, 1966), 
respectiv se întăresc. 

Greer vorbeşte despre legătura dintre condiţiile de locuire şi structură socială, 
formulând teza cercului vicios al locuirii. Autorul american susţine că din poziţia 
structurală de locuire derivă anumite posibilităţi şi avantaje apreciate de societate (sau 
lipsa posibilităţilor şi a avantajelor care cu greu pot fi depăşite). De exemplu, o poziţie 
de locuire „bună” într-o zonă „bună” este o resursă importantă ce poate fi uşor 
valorificată. De exemplu, dacă proprietarul unei locuinţe cu o valoare mare pe piaţa 
imobiliară doreşte să devină mic întreprinzător, atunci locuinţa lui poate funcţiona atât 
drept capital (la înfiinţarea firmei), cât şi ca mijloc fix (de exemplu, sediul firmei). Mai 
mult, pentru că activitatea de întreprinzător particular este considerată activitate benefică 
pentru comunitate în general, societatea îl răsplăteşte prin posibilitatea de a acumula şi 
mai mult capital material şi simbolic - inclusiv de a avea acces la o locuinţă de o calitate 
superioară. în opinia lui Greer, cercul vicios apare în modalitatea prin care se face 
răsplata: celor care deslaşoară activităţi considerate funcţional utile (deci dezirabile) 
societatea le oferă posibilitatea de a avea acces la condiţii de locuire mai bune, care devin 
la rândul lor izvoare de resurse materiale şi simbolice. în schimb, o poziţie de locuire 
inferioară devine o barieră structurală în desfăşurarea unei activităţi apreciate, iar lipsa 
acesteia va fi sancţionată şi reflectată şi în calitatea locuirii. Astfel, conchide Greer, i.l. 
se reproduc, se întăresc (Greer, 1966) şi iau formă în clase locative (housing classes) 
(vezi Szelenyi, 1990), în condiţiile în care distribuţia fondului locativ se face exclusiv 
prin intermediul pieţei imobiliare. Conceptul de clasă locativă permite analiza problemei 
la nivel macrosocial surprinzând sistemul poziţiilor structurale de locuire. în acest con¬ 
text, Rex (1968) formulează ideea de bază că „în mediul urban, fondul locativ, mai ales de 
o anumită calitate superioară, întotdeauna se prezintă într-o cantitate redusă, iar membrii 

diferitelor grupuri sociale au şanse inegale de a le accesa” (Rex, 1968, apud Szelenyi, 
1990). I.l. sunt reflectate deci şi în aspectul exterior ale diferitelor zone şi cartiere urbane. 
Se observă tendinţa tot mai accentuată de ruptură în spaţiul urban: de apariţie a car¬ 
tierelor sărace, respectiv exclusiviste elitiste, ce ţin de procesele de segregare socială şi 
spaţială, de ghetoizare, respectiv de suburbanizare şi gentrificare (vezi Marcuse, 1996). 

Dar care sunt principalele căi şi sisteme de distribuţie a fondului locativ ? 

3. Principalele mecanisme de distribuţie. Problematica este strâns legată de rolul şi 
funcţia instituţiei statului. Există două mecanisme principale. în primul model, pe care 
îl numim modelul pieţii libere (vezi Muşii, 1974), numărul necesar al locuinţelor şi 
calitatea acestora sunt determinate exclusiv de cererea pe piaţa imobiliară liberă. Potrivit 
mecanismelor de distribuţie mediate de şi prin piaţa liberă, fiecare are acces la locuinţa 
pe care şi-o permite. Piaţa nu este influenţată în nici un fel de către stat, iar gradul 
inegalităţilor de locuire este foarte mare. Volumul şi natura cererii sunt determinate de 
structura bugetelor de familie. Al doilea model este cel intervenţionist, în care statul îşi 
asumă principalul rol în distribuţia fondului locativ, el fiind cel care stabileşte volumul 
şi calitatea locuinţelor, dar şi principiile şi criteriile de atribuire (Muşii, 1974). Desigur, 
modelele descrise mai sus sunt ideale, în realitate existând o mixtură a celor două. 

Dezvoltarea socială este strâns legată de problematica i. I. în contextul în care o parte 
însemnată a populaţiei, din cauze structurale sau funcţionale, nu poate să-şi permită o 
locuinţă adecvată, atunci această situaţie cauzează alte probleme, ca, de exemplu: 
exodul forţei de lucru necesare, tensiuni interne, un nivel scăzut al consumului, probleme 
funcţionale ale diferitelor zone urbane, sărăcie şi cartiere sărăce. în România de azi, 
lipsa acută de locuinţe reprezintă o problemă stringentă. La nivel local, problematica 
poate fi tratată prin implicarea administraţiei locale în reconfigurarea şi reaşezarea 
principiilor de distribuţie a fondului locativ conform modelului pieţei libere. 

Pâsztor GYONGYI şi Peter LÂSZLO 


Inegalităţi economice 


Inegalitate, creştere şi dezvoltare economică 

O particularitate a tematicii inegalităţilor este aceea de a fi cvasipermanent în atenţia 
oamenilor. Raportul Dezvoltării Umane (UN, 2005) punctează faptul că atitudinea faţă 
de inegalitate, asemenea justiţiei sociale, este înrădăcinată în sistemul de valori al unei 
societăţi şi este supusă schimbării odată cu trecerea timpului. Tematica inegalităţilor este 
vastă, divizându-se în subdomenii de studiu în funcţie de geneza lor. între acestea, 
inegalităţile economice (de venit şi avuţie) au probabil determinările cele mai complexe, 
reflectându-le şi pe cele noneconomice. 

Inegalităţile economice (i. e .) şi de venit se referă la disparităţile bunurilor şi veni¬ 
turilor în cadrul sau între grupuri de persoane, comunităţi sau naţiuni. Problematica este 
tangentă mai multor domenii cum ar fi politica economică, politicile de protecţie socială, 
nivelul de trai, dezvoltarea economică sau socială, politicile comerciale sau globalizarea. 

Mărimea indicatorilor de inegalitate este adesea un barometru al adecvabilităţii măsurilor 
sau direcţiilor urmărite în oricare dintre domeniile amintite. 

între cauzele i.e. sunt identificaţi factori dintre cei mai diverşi. De cele mai multe ori, 
aceştia au propriile determinări şi se află ei înşişi într-o relaţie cauzală, nu neapărat 
directă. între determinanţii i.e. dintre indivizi se regăsesc : 

- potenţialul economic natural în spaţiul în care se găsesc aceştia; 

- amploarea şi structura schimburilor externe ale acestui spaţiu (comerţul şi politica 
economică); 

- reglementarea drepturilor de proprietate ; 

- profilul diferitelor sectoare ale politicii veniturilor (salariale, de asigurări sociale, 
sistemul de impozitare); 

- nivelul general de educaţie/cunoaştere, specificul şi nivelul calificării profesionale al 
populaţiei; 

- caracteristicile individuale - supuse influenţelor culturale, de gen, religie, rasă, clasă 
socială. 

Complexele determinări ale inegalităţii fac ca egalitatea să fie considerată un caz 
particular al inegalităţilor (Roemer, 1996). 

Pe măsură ce avansăm pe scara puterii de decizie în societate, i. e. este asumată ca o 
consecinţă a diferitelor politici distributive ale avuţiei în societate, considerate juste la un 
moment dat. în anumite circumstanţe, inegalitatea este considerată benefică, asemenea 
unui anumit nivel al şomajului, ca modalitate de stimulare a competiţiei şi dezvoltării. 
Ceea ce se urmăreşte de către decidenţi nu este eliminarea i.e., ci menţinerea sau 
aducerea lor la un nivel care să stimuleze mai departe dezvoltarea. Prin urmare, ceea ce 
preocupă deopotrivă decidenţii politici, analiştii, cercetătorii şi opinia publică este 
consensul asupra unor criterii/cauze în raport cu care se acceptă social situaţii de 
inegalitate, precum şi dimensiunea „ecoului” economic al acestora - dimensiunea i.e. 

Problematica situaţiilor de inegalitate acceptate face obiectul dezbaterilor pe tema 
justiţiei sociale, în timp ce dimensiunea şi efectele i.e. sunt nelipsite din discuţiile 
privind nivelul de trai, creşterea economică şi dezvoltarea. Dezvoltarea, spre deosebire 
de simpla creştere, presupune nu doar acumulare cantitativă, ci şi valorificarea resurselor 
naţionale, inclusiv a celor sociale, ca şi accesul şi asimilarea noului, fie el şi resursă, 
facilităţi aduse de un consum diversificat, oportunitate sau punct de vedere (vezi 
dezvoltare socială). 

Până în ultimul deceniu al secolului trecut, inegalitatea şi dezvoltarea economică erau 
rareori considerate împreună. Paradigma liberală a dezvoltării, dar şi contextul ce a 
urmat celui de-al doilea război mondial au promovat ideea că rate susţinute ale creşterii 
economice vor adresa inevitabil şi segmentele sărace ale populaţiei, şi astfel inegalităţile 
de venit şi avuţie vor fi atenuate pe măsură ce efectele creşterii vor fi asimilate. Imediat 
după război, prioritară era relansarea economiilor naţionale, integrarea economică a 
unor segmente largi de populaţie şi creşterea nivelului general de trai. Indicatorul sintetic 
al unor astfel de performanţe este creşterea venitului mediu pe cap de locuitor. 

Spre sfârşitul anilor ’60 economiştii au devenit tot mai interesaţi de efectele creşterii 
asupra distribuţiei. Una dintre teoriile celebre, care pune în corelaţie dezvoltarea şi i.e ., 
curba Kuznets - de forma unui U inversat - statuează că rate mici ale creşterii economice 
duc la creşterea inegalităţii în societate, dar că din cauza imperfecţiunilor pieţei muncii 

şi a schimbării ponderii sectoarelor în economie, dincolo de un anumit nivel al ratelor de 
creştere, inegalitatea va scădea (Bourguignon, 2002). Bine cunoscută, avându-şi geneza 
cam în aceeaşi perioadă, este şi concluzia Dollar şi Kraay. în baza unor analize compara¬ 
tive macroeconomice aceştia au argumentat că liberalizarea comerţului duce la creşterea 
venitului mediu, care, la rândul său, se regăseşte în creşterea veniturilor săracilor. De 
aici concluzia - creşterea economică este în favoarea săracilor (Nye et al., 2002). 

Odată acceptate aceste corelaţii, atenţia economiştilor s-a îndreptat spre pârghii de 
stabilizare macroeconomică şi ajustări structurale a economiilor ineficiente. Ulterior 
anului 2000, relaţia dintre creştere şi inegalitate s-a reimpus în atenţia oamenilor de 
ştiinţă, odată cu accentuarea fenomenelor de inegalitate şi excluziune socială. De această 
dată, discursul a vizat relaţia dintre inegalitate şi dezvoltare socială. Această perspectivă 
se datorează atât schimbărilor ideologice din jurul justiţiei distributive, cât şi progreselor 
făcute în măsurarea dezvoltării. 

Urmare a primului deceniu de dezvoltare sub egida Naţiunilor Unite (1960-1970), 
timp în care accentul a fost pus pe dezvoltarea ţărilor în curs de dezvoltare, s-a constatat 
că jumătatea cea mai săracă a populaţiei nu a beneficiat de efectele acestei creşteri. 
Autori precum Seers au atras atenţia asupra aspectelor calitative ale procesului de 
creştere economică şi au punctat faptul că dacă sărăcia, şomajul şi inegalitatea se reduc 
de-a lungul unei perioade, se poate considera fără îndoială că acea perioadă a fost una de 
creştere, dar că dacă măcar una dintre cele trei are o evoluţie negativă, atunci ar fi 
nefiresc să se facă o astfel de asociere (Nafzinger, 2006). în aceeaşi linie, dar mult mai 
tranşant, Secretarul executiv al Comisiei Economice pentru America Latină şi Caraibe 
(Jose Antonio Ocampo, februarie 2002) consideră că dezvoltarea economică nu are sens 
decât dacă promovează bunăstarea şi integrarea socială. 

Acest punct de vedere sintetizează în egală măsură teoria lui Sen asupra dezvoltării, 
care trebuie să aibă ca finalitate asigurarea libertăţilor indivizilor. între situaţiile în care 
aceştia nu se pot asigura, Sen include cele în care oamenii nu au hrană adecvată, sunt 
ignoraţi, sunt şomeri, nu au acces la educaţie - primară şi de specialitate -, au un risc 
ridicat de deces prematur, le este încălcată libertatea politică, nu au acces adecvat la 
îngrijiri medicale, nu au apă curentă, nu pot apărea în public fără să le fie ruşine, le este 
ameninţat mediul înconjurător (Nafzinger, 2006). 

Prezenţa acestora echivalează cu prezenţa situaţiilor de sărăcie severă şi excluziune 
socială. Acestea blochează mai departe posibilitatea adaptării indivizilor la dinamica 
mediului economic şi social, şi, în plus, sunt responsabile pentru crearea unui climat 
social şi politic instabil, violent revendicativ, cu rate ridicate de infracţionalitate. 

Statistici şi studii mai recente au identificat prezenţa unor astfel de fenomene în lume 
şi au motivat demararea unor eforturi internaţionale în vederea combaterii lor. Au fost 
stabilite astfel Obiectivele de Dezvoltare ale Mileniului, având ca orizont anul 2015, între 
care se regăsesc asigurarea accesului la educaţie primară sau alimentaţie minimală 
pentru dezvoltare sănătoasă, ca şi reducerea la jumătate a dimensiunii fenomenului 
sărăciei în lume şi reducerea inegalităţilor. 

RDU (2005) observa, că „în contextul unei economii globale tot mai prospere, ... mai 
mult de un miliard de copii trăiesc într-o abjectă sărăcie, cu mai puţin de un dolar pe zi”. 
Mai mult, „40% din populaţia lumii trăieşte din mai puţin de doi dolari pe zi, acumulând 
laolaltă 5% din venitul global. Cei mai bogaţi 10% oameni ai lumii, provenind în mare 
parte din ţări cu venituri mari, deţin 54% din veniturile disponibile”. 

Abordările econometrice au fost provocate să verifice adecvabilitatea schimbărilor 
ideologice şi să ofere explicaţii pentru statisticile, uneori paradoxale, privind nivelul de 
trai în lume. 

în baza unor studii mai recente, cu date microeconomice, Bourguignon (2002) punctează 
faptul că ipoteza curbei Kuznets nu se susţine cu claritate. S-a reconfirmat faptul că inega¬ 
litatea în distribuţia proprietăţii, rata medie de şcolarizare sau inegalităţile de şcolarizare 
au efecte asupra nivelului general de inegalitate, dar datele conduc la concluzia că această 
creştere are efecte diferite, chiar contradictorii, în ceea ce priveşte evoluţia inegalităţii, 
iar dimensiunea iniţială a i. e. poate atenua efectele pozitive ale creşterii asupra nivelului 
general de trai. Nici concluzia Dollar şi Kraay nu este suficient susţinută prin exemplele 
unor ţări care au experimentat creşteri economice importante (Nye et al., 2002). 

Odată acceptată reducerea sărăciei ca scop al dezvoltării, se admite o legătură directă 
cu creşterea economică şi distribuţia avuţiei în societate. Aceasta deoarece sărăcia are o 
definiţie absolută şi una relativă. Reducerea sărăciei absolute la un moment dat poate fi 
determinată de creşterea venitului mediu al populaţiei şi/sau de o (mai accentuată) 
creştere a veniturilor celor aflaţi în situaţii dezavantajoase economic. Cu alte cuvinte, de 
reducerea distanţei care îi desparte pe cei săraci de non-săraci. Analiştii fac distincţie 
între efectul de sporire, proporţional pe diferite surse de venit, care lasă distribuţia 
venitului mediu relativ neschimbată, şi cel de distribuţie, mai puternic resimţit pe 
segmentul sărac, independent de fluctuaţia venitului mediu (Bourguignon, 2004). 

Se revine astfel la concluzia lui Dollar şi Kraay, de creştere economică favorabilă 
săracilor (pro-poor growth). De data aceasta însă, favorabilitatea nu se referă la beneficiul 
implicit pe care îl au săracii prin creşterea economică, ci la unul anume adresat lor, 
realizat prin pârghii specifice sau particularităţi ale creşterii. Deşi pare intuitiv, termenul 
de pro-poor growth are trei nuanţări diferite. Numitorul lor comun este vezarea efectelor 
creşterii asupra săracilor. Dincolo de acest punct, se oscilează între a constata efecte 
pozitive asupra veniturilor lor ca urmare a creşterii, a urmări creşterea în aceeaşi măsură 
a veniturilor la toate nivelurile, respectiv a urmări creşterea mai accentuată/intensă a 
veniturilor săracilor. RDU (2005), asemenea Woodward şi Simms (2006), susţin doar 
ultima variantă ca fiind adecvată obiectivelor de dezvoltare. 

Este readusă astfel în atenţie competiţia dintre echitatea socială şi eficienţa econo¬ 
mică. Bourguignon (2004) arăta că adevărata provocare a unei strategii de dezvoltare, al 
cărei scop intrinsec este reducerea sărăciei, constă în găsirea combinaţiilor optime între 
ratele de creştere, profilul şi intensitatea canalelor de redistribuţie către cei aflaţi în 
situaţii dezavantajoase. 


Măsurarea inegalităţii economice 

Există două tipuri clasice de măsurare a i.e. 

Primul constă în compararea veniturilor a două grupuri. Procedeul presupune mai 
multe etape: gruparea indivizilor în grupuri/comunităţi şi determinarea dimensiunii 
lor relative prin raportare la totalul populaţiei; estimarea monetară a avuţiei fiecărui 
grup şi determinarea dimensiunii lor relative prin raportare la veniturile totale ale întregii 
populaţii din care fac parte grupurile; compararea valorilor procentuale reprezentând 
populaţia, respectiv veniturile de care dispune. 

De exemplu, cât reprezintă veniturile însumate ale populaţiei sub 25 de ani, respectiv 
ale celor de peste 50 de ani, comparativ cu ponderea acestor segmente în totalul 
populaţiei. Pe acelaşi principiu se poate determina cât reprezintă veniturile celor care 
locuiesc în Dobrogea comparativ cu ale celor care locuiesc în Banat, ale lucrătorilor din 
agricultură comparativ cu ale celor din industria navală, ale nativilor dintr-o anumită ţară 
comparativ cu cele ale imigranţilor angajaţi şi salarizaţi pe poziţii echivalente, ale 
locuitorilor din Europa comparativ cu ale celor din Asia de Sud-Vest. 

Pentru focalizarea exclusiv pe aspectul economic, s-a căutat identificarea unor segmente 
general semnificative în acest sens. S-a procedat la ordonarea crescătoare (ipotetică) a 
indivizilor după nivelul de venit/avuţie după care populaţia astfel ordonată a fost împărţită 
în grupe egale de câte 5, 10, 20 sau 25%. Primii 5, 10, 20% reprezintă populaţia cu 
venitul/avuţia cea mai mică, în timp ce ultimii 5, 10 sau 20% reprezintă populaţia cu cel 
mai mare venit/avuţie. în practică se folosesc frecvent grupările de 10% sau 20%, 
observând eventual mai în detaliu grupa cea mai săracă, respectiv cea mai bogată prin 
delimitarea în continuare a primilor/ultimilor 5 sau chiar 1 %. Pentru grupele astfel deter¬ 
minate se calculează ponderea venitului/avuţiei disponibile din total venituri/avuţie la 
nivel naţional/regional/internaţional: cu cât sunt mai mici aceste rapoarte, cu atât mai 
egalitară este distribuţia veniturilor. 

Aria valorilor reale ale acestui indicator indică variaţii mari ale nivelurilor de 
inegalitate în lume. Stilwell (2002) citează rapoarte ale Naţiunilor Unite pentru exempli¬ 
ficarea acestei variaţii astfel: 5 :1 sau 6 :1 în ţările scandinave, 10:1 în Marea Britanie, 
12,5 :1 în Australia, 17 :1 în SUA, 42:1 în Africa de Sud sau 49 :1 în Brazilia. 

Cea de-a doua măsură clasică este indicele Gini, măsură propusă de cercetătorul 
italian la mijlocul secolului trecut. Indicele exprimă numeric mărimea suprafeţei dintre 
diagonala cadranului având ca axe procentul de venit reprezentat de diferite grupe (pe 
orizontală) şi cel al populaţiei (pe verticală) şi curba Lorenz (vezi graficul alăturat). 
Aceasta din urmă este o linie curbă aflată sub diagonală şi marchează creşterea părţii de 
venit disponibil odată cu adăugarea unei subdiviziuni (1, 5, 10, 20, 25%) în populaţia de 
analiză. Teoretic, indicele Gini ia valori între 0 (caz de egalitate perfectă, fiecare individ 
deţine/controlează acelaşi nivel al veniturilor) - când curba Lorenz s-ar suprapune cu 

linia diagonală- şi 1 (când un singur individ/subdiviziune deţine întregul venit disponibil 
în societate) - când curba Lorenz s-ar suprapune cu axa OX până la adiţia ultimei 
subdiviziunii, care deţine tot venitul (care s-ar adăuga ultima, populaţia fiind iniţial 
ordonată crescător după venit). Aceste două valori sunt teoretice, dar explicarea lor face 
utilizarea acestei măsuri transparentă şi pentru nespecialişti. 

în grafic, curba punctelor B, aflată mai departe de diagonală, indică un nivel de 
inegalitate mai mare decât cea pe care se află punctele A. Cu cât valorile indicelui Gini 
sunt mai mici cu atât venitul disponibil în societate este mai egal distribuit. Nivelul 
valorilor mici, întâlnite în situaţiile reale este de 0,15-0,20 (în fostele ţări socialiste), în 
timp ce valorile mari ajung la 0,50-0,60, indicând o distribuţie accentuat inegală a 
avuţiei în societate (în unele ţări africane sau ale Americii de Sud, ca şi nivelul de 
inegalitate la nivel global) (vezi tabelul nr. 1). 

De asemenea, curba Lorenz nu are în mod necesar o distribuţie „în oglindă” faţă de 
linia punctată: ea poate avea o formă precum cea a curbei C. în acest din urmă caz, 
ruperile în continuitatea curbei indică distanţe inegale între grupuri în termeni de venit, 
în funcţie de nivelul de venit la care se întâlnesc, acestea pot „împărţi” în două sau mai 
multe segmente, nu neapărat egale, populaţia unei ţări. în zona veniturilor mici indică 
fenomene de sărăcie extremă, care se pot reflecta în valori mari ale sărăciei relative. Pe 
zona veniturilor mari pot indica existenţa unui segment, mai mic sau mai mare, de bogaţi 
detaşat de segmentul apropiat lor. 

O curbă Lorenz de tip C indică guvernanţilor unei ţări zonele de destinaţie, respectiv 
sursele redistribuirii. Dimensiunea distanţei în termeni de venit dintre cei bogaţi şi seg¬ 
mentul imediat apropiat poate oferi indicii despre intensitatea progresivităţii impozitării 
veniturilor şi dacă aceasta trebuie să fie uniformă sau nu. O privire asupra structurii 
veniturilor celor bogaţi poate indica în plus care sunt veniturile asupra cărora este mai 
potrivit a se focaliza impozitarea. Spre exemplu, absenţa unei discontinuităţi marcante pe 
zona veniturilor mari poate justifica adecvabilitatea unei progresivităţi uniforme a 
impozitării odată cu creşterea veniturilor. Chiar şi în prezenţa ei însă, o politică liberală 
poate considera a nu fi necesară redistribuirea decât în mică măsură, şi atunci, în baza 
respectării libertăţilor individuale sau a stimulării capabilităţilor personale de dezvoltare, 
se poate opta pentru o impozitare mai puţin agresivă pe zona veniturilor mari. 

Mai trebuie spus că, deşi măsurarea inegalităţilor se face prin proceduri relativ simple, 
rezultatele sunt tratate adesea cu prudenţă. 

Dincolo de înregistrările încă sărace în plan transversal, pe subgrupe determinate în 
funcţie de diferite criterii, şi longitudinal, odată cu creşterea orizontului de timp, prudenţa 
în abordarea indicatorilor de i.e. se datorează dificultăţilor de estimare a avuţiei/venitului 
total disponibil la nivelul unui grup într-un spaţiu şi loc date. Aceste dificultăţi rezidă în 
varietatea şi specificul surselor de constituire a avuţiei, ca şi în abilitatea instituţiilor 
statistice de a înregistra riguros şi detaliat aceste surse (Ilie, 2004). 

Asemenea lui Burgouignon, care a observat în timp schimbările produse de analize 
prin renunţarea la indicatorii macro, şi alegerea celor microeconomici, şi Seers atrăgea 
atenţia (Nafzinger, 2004) că mult timp guvernanţii nu au fost preocupaţi de fenomenele 
de excluziune socială, nu pentru că ele n-ar fi existat, ci pentru că nu erau cunoscute, mai 
ales ca extindere. Dat fiind că nu se puteau identifica segementele aflate în această situa¬ 
ţie, Seers spune că în analize s-a abuzat de indicatori macroeconomici, utili în comparaţii 

internaţionale (dacă se construiesc pe aceleaşi baze) sau în dinamica generală a i. e ., dar 
incapabili să nuanţeze informaţiile în spaţiul naţional. 

Diversitatea veniturilor a determinat decidenţii în materie de statistică internaţională 
să propună înlocuirea indicatorului de venit cu cel de consum, ca măsură a avuţiei 
indivizilor. Subiectul este extrem de sensibil în contextul măsurării nivelului de trai în 
vederea implementării unor metode de intervenţie socială. Se consideră, în principiu, că 
indicatorul de cheltuieli este mai „curat” decât cel de venituri, că este mai obiectiv (deşi 
nu neapărat mai uşor de calculat). Oricum, indicatorul de consum este mai omogen şi 
totodată mai „palpabil” decât cel al veniturilor, pentru că se referă strict la nevoia de 
consum pe care indivizii trebuie să şi-o satisfacă (Ilie, 2002). în multe ţări se calculează 
ambii indicatori, în timp ce altele au expertiza necesară doar pentru calculul uneia dintre 
variante. De aceea, comparaţiile internaţionale menţionează explicit care dintre aceste 
măsuri este folosită. Cu toate acestea, publicaţiile internaţionale atrag rereori explicit 
atenţia asupra faptului că indicatorii de inegalitate obţinuţi pe baza estimării consumului 
sunt în general mai mici decât cei care s-ar obţine, pentru aceeaşi ţară, pe baza veniturilor. 

în afara acestor măsuri clasice, în analizele de detaliu se folosesc şi indicatori precum 
indicele Theil sau indicii Atkinson (Champernowne şi Cowell, 1998), ca şi coeficienţii 
de concentraţie a diferitor surse de venit (Milanovic, 1999). Aceştia măsoară gradul în 
care o anume sursă de venit se aglomerează/concentrează într-o anumită parte a distri¬ 
buţiei veniturilor disponibile. Indicele Gini este un caz particular al acestor coeficienţi 
(Milanovic, 1998 ; Wagner, 1998), măsurând gradul în care venitul disponibil total se 
concentrează într-o anumită parte a distribuţiei sale. Coeficienţii de concentraţie dau posi¬ 
bilitatea identificării sursei de venit responsabile de variaţia cea mai mare a inegalităţii. 


Utilizarea procedurilor de măsurare a inegalităţilor 

Măsurarea inegalităţii se face periodic, urmărind evaluarea măsurilor care influenţează 
distribuţia/redistribuţia avuţiei în societate sau a politicilor economice. Măsuri mai de 
detaliu ale evoluţiei inegalităţilor pot urmări sursele variaţiilor mari ale i.e. între indivizi, 
pe fondul accentuării indicatorului general al inegalităţilor, care însoţesc de regulă orice 
proces de tranziţie, indiferent de natura lui. Un cunoscut exemplu este cel prezentat de 
Milanovic (2001), în analiza sa asupra efectelor tranziţiei, ca urmare a căderii regimului 
comunist în câteva ţări est-europene. Acelaşi model face subiectul unei teze de doctorat 
realizate în 2004 pentru situaţia României (Ilie, 2004, în manuscris, ICCV). Ambele 
modele diferenţiază veniturile de piaţă şi cele redistribuite şi calculează coeficienţii de 
concentraţie a diferitelor surse de venit. 

Astfel de măsuri pot sta la baza evaluării măsurilor redistributive nou implementate 
prin calcularea coeficienţilor de concentraţie pre- şi post- implementare pecum şi identi¬ 
ficarea modului în care valoarea coeficienţilor s-a schimbat între cele două momente. 

Pentru situaţia României între 1995 şi 2002, analiza a confirmat o mai inegală 
distribuire a veniturilor de piaţă, expuse mecanismelor cererii şi ofertei, dar şi evoluţia 
diferită pe subtipuri ale acestora: salariile au tins să se concentreze pe segmentul 
veniturilor mari, în timp ce veniturile pe cont propriu au tins să se aplatizeze, să aibă o 
distribuţie mai egalitară de-a lungul perioadei analizate. Se poate considera astfel că 
acestea din urmă, în mare măsură expresia activităţilor antreprenoriale la scară mică. 

chiar ocazionale, au fost o modalitate tot mai puţin eficientă pentru creştere nivelului de 
trai al indivizilor. Firesc, veniturile redistribuite au tins să fie mai puternic concentrare 
pe segmentul veniturilor mici, cu excepţia pensiilor - într-o mai mare măsură corelate cu 
veniturile de piaţă (prin mecanismele determinării lor). 

La nivel internaţional, analizele de detaliu ale cauzelor evoluţiilor inegalităţii vizează 
identificarea zonelor cu evoluţii sau involuţii ale indicelui Gini, precum şi procesele 
economice locale/regionale care le-ar fi putut genera. 

In studiile internaţionale se folosesc trei tipuri de măsurare a inegalităţilor (Loungani, 
2003). Primul este măsurarea inegalităţii în spaţiul naţional, determinată de obicei 
printr-una dintre cele două abordări clasice. 

Un al doilea procedeu de măsurare se referă la simpla observare a veniturilor medii 
în diferite ţări, de-a lungul aceleiaşi perioade. Asemenea determinării nivelului de venit 
naţional, nici exprimarea convenţională comparabilă a veniturilor medii în diferite ţări 
nu este procedural facilă. Odată convenit asupra unei proceduri, s-a constatat că venitul 
mediu naţional în unele ţări creşte mai repede decât în altele. Loungani citează observaţia 
lui Prichett care - în baza constatării creşterii distanţei (în termeni de venit mediu per 
capita) dintre ţările tradiţional considerate bogate, respectiv sărace - descrie ultimele 
decenii ca pe o eră a divergenţei. 

Al treilea tip de exprimare a inegalităţii în plan mondial este măsurarea inegalităţii 
globale, de fapt o măsură a inegalităţii între fiecare dintre locuitorii planetei. în acest 
caz, graniţele naţionale sunt virtual inexistente şi fiecare individ are aceeaşi importanţă 
ca oricare altul din lume. Surprinzător pentru o mare parte dintre nespecialişti, o astfel 
de abordare indică reducerea inegalităţii în lume, ceea ce i-a făcut pe o parte dintre 
teoreticieni că considere ultimele decenii o eră a convergenţei. îmbunătăţirea semni¬ 
ficativă a unor indicatori de bază ai sănătăţii, cum este speranţa de viaţă, şi accesul la 
educaţie a unor noi segmente de populaţie sunt argumente suplimentare pentru susţinătorii 
erei convergenţei. 

Cum se explică aceste diferenţe ? Prin aceea că o serie de creşteri semnificative ale 
nivelului de trai în ţări cu o populaţie de 2 milioane de locuitori pot să treacă neobservate, 
după cum creşteri continue ale venitului mediu per capita în ţările dezvoltate pot conduce 
la accentuarea inegalităţii globale dacă în ţări precum China, numărând o cincime din 
populaţia globului, nu se întâmplă nimic în privinţa nivelului de trai. China şi întreaga 
regiune a Asiei de Sud-Est au cunoscut însă spre sfârşitul secolului trecut una dintre cele 
mai spectaculoase creşteri economice. Efectele pozitive vizibile în nivelul de trai al unei 
atât de numeroase populaţii a condus la reducerea decalajelor economice dintre locuitorii 
planetei, consideraţi global. 

Astfel măsurată, relaţia dintre inegalitate şi cauzele economice care o generează se 
analizează diferit, după cum se manifestă în spaţiul naţional, respectiv internaţional. 


Inegalitatea în spaţiul internaţional 

în spaţiul internaţional, locuitorii diferitor ţări au accces la resurse diferite, contexte 
economice diferite, ceea ce-i poate avantaja sau dezavantaja în poziţionarea pe scara 
mondială a veniturilor. Pe de o parte, este vorba de resurse naturale naţionale, iar pe de 

alta, de nivelul de dezvoltare economică a ţării, de gradul de deschidere spre comerţul 
internaţional şi, mai ales, de poziţia ocupată, odată realizată deschiderea spre scena 
relaţiilor comerciale internaţionale. 

Problematica inegalităţilor pe plan internaţional a fost adusă intens în discuţie odată 
cu emergenţa actualului val al globalizării. Deşi o abordare la modă, globalizarea este un 
proces cu istorie îndelungată, strâns legată de dezvoltarea comerţului internaţional. 
Autori precum Coatsworth (2004) şi Williamson (2002) plasează începuturile procesului 
de globalizare la momentul debarcării lui Columb în America de Sud, identificând de 
atunci patru etape ale acestui proces : 1492-1820, 1820-1913, 1913-1950, după 1950. 
Pentru cea din urmă etapă, Williamson distinge două subperioade: înainte şi după 
sfârşitul anilor ’60. 

în ecuaţia relaţiilor comerciale internaţionale, nivelul de dezvoltare al ţărilor partici¬ 
pante la schimb a contat întotdeauna. Am putea spune că a fost cel care le-a generat în 
baza unui principiu elementar: cel (mai) bogat avea interesul şi dispunea de resurse 
pentru a căuta materii prime, forţă de muncă sau pieţe de desfacere, de a-şi consolida sau 
spori puterea economică, fie el stat sau firmă. Pe de altă parte, populaţia din zone sărace, 
fără speranţa de a-şi depăşi situaţia de precaritate economică, alegea să migreze spre 
zonele mai dezvoltate, cu o economie comparativ mai dinamică. Astfel de procese au fost 
repetitive de-a lungul istoriei, mobilul lor fiind acelaşi - dezvoltarea. Ambele fluxuri 
migratorii - al capitalului dinspre ţări bogate către cele mai puţin dezvoltate, respectiv al 
forţei de muncă în sens invers - se observă şi în prezent. Cele două fluxuri au fost 
încurajate în zilele noastre, pe de o parte, de abordarea liberală a dezvoltării, relansată 
în relaţiile internaţionale odată cu colapsul societăţilor socialiste şi de exemplul de 
dezvoltare al unor ţări din America Latină şi Asia de Sud-Est, iar pe de alta, de procesul 
de extindere al UE. 

Aceasta susţine oportunitatea deschiderii pieţelor naţionale pentru formarea uneia 
internaţionale prin liberalizarea comerţului şi a investiţiilor. într-un curent general pro 
liberalizării, singurele pârghii redistributive admise, prin care se poate evita/redresa o 
distribuţie accentuat inegală, sunt investiţiile publice în educaţie şi sănătate (Williamson, 
2000). Se consideră că o piaţă internaţională puternic interconectată prin comerţ şi 
investiţii va conduce spre o distribuţie mai egalitară a avuţiei în lume odată ce tot mai 
mulţi - ţări şi indivizi - vor avea acces la „cunoaştere” prin impactul cu tehnologia 
avansată şi informaţii (Wade, 2001). 

Istoria globalizării arată că fiecare dintre etapele globalizării a avut ca efecte creşteri 
semnificative ale productivităţii muncii şi îmbunătăţirea generală a nivelului de trai. 
Doar că nu imediat şi nu pentru toată lumea. Coastworth (2004) arăta chiar că, într-un 
prim moment, doar o mică parte a populaţiei beneficiază de efectele pozitive ale 
deschiderii spre pieţele internaţionale, majoritatea având de fapt de pierdut (SAPRIN, 
2000). Momentul şi natura schimburilor comerciale vizate prin deschiderea economiilor 
naţionale către piaţa internaţioală sunt de asemenea esenţiale pentru creşterea nivelului 
de trai al populaţiei şi creşterea economică a ţărilor care optează pentru deschiderea 
economiei (Wood, 1967, apud Williamson, 2002). 

Inegalitatea în spaţiul naţional 

în spaţiul naţional este de presupus că toţi cetăţenii au acces la acelaşi tip de resurse. în 
acest context, caracteristicile procesului de distribuţie şi cel redistributiv al avuţiei în 
societate au un rol decisiv în formarea şi explicarea inegalităţilor dintre indivizi. 

Urmărind să respecte ceea ce se consideră a fi o distribuţie justă din punct de vedere 
social, teoriile bunăstării variază semnificativ de la un moment şi loc la altul. Barr 
(1993) arăta că varietatea teoriilor distributive rezidă în subiectul sau aspectul în funcţie 
de care se urmăreşte asigurarea egalităţii. între aspectele enumerate de Barr cel mai 
important, care a delimitat de-a lungul timpului teoriile justiţiei distributive în două mari 
direcţii, este cel a oportunităţii intervenţiei statului în asigurarea bunăstării sociale: 
intervenţia statului sau acţiunea liberă a pieţei constituie cea mai potrivită modalitate de 
ajustare a situaţiilor-problemă ce ţin de distribuţia avuţiei la nivel naţional ? Chiar dacă 
răspunsul este în favoarea intervenţiei statului, rămâne în continuare de discutat: 

- cât de prezent trebuie să fie acesta în distribuţia şi redistribuţia resurselor şi a rezul¬ 
tatelor ; 

- dacă intervenţia trebuie să fie mai intens distributivă sau mai intens redistributivă; 

- dacă aceasta trebuie să prevină sau să amelioreze o situaţie de dificultate ; 

- dacă formarea fondurilor destinate acoperirii situaţiilor de risc economic şi social 
trebuie să fie grija fiecărui individ faţă de posibilele situaţii de dificultate cu care s-ar 
putea confrunta şi prin urmare fondurile să fie private sau să fie o expresie a 
solidarităţii sociale, deci să fie publice ; 

- dacă măsurile de suport social trebuie să fie universale, acordate în virtutea unui 
principiu, sau să se adreseze doar acelora care fac dovada că nu pot depăşi singuri 
situaţia de dificultate în care se află; 

- dacă acest suport trebuie să fie determinat în funcţie de performanţele economice ale 
individului în timpului vieţii sale active sau să vizeze asigurarea unui minim necesar; 

- mărimea ajutorului oferit de societate. 

Teoriile bunăstării au fundamentat abordarea de tip statul bunăstării, în virtutea 
căreia între preocupările statului se numără explicit asigurarea bunăstării cetăţenilor săi. 
în esenţă, aceasta justifică şi încurajează intervenţiile de tip redistributiv ale statului, 
justificate prin mecanisme asigurătorii sau de suport social, pentru a susţine indivizii 
ajunşi în situaţii de risc social. Această abordare are o istorie de mai bine de 100 de ani, 
dar a cunoscut o dinamică deosebită după cel de-al doilea război mondial. După acest 
moment, statul bunăstării a cunoscut perioada sa de aur, pe cea de criză şi, după 1990, 
revirimentul. în paralel cu diferitele faze ale evoluţiei statului bunăstării, modalităţile de 
susţinere s-au diversificat, au fost mai generoase sau mai restrictive, după cum existau 
sau nu fonduri şi suport ideologic pentru cererea socială la un moment dat. 

Mishra (1999) observa că dezvoltarea statului bunăstării s-a făcut în paralel cu 
extinderea mişcării şi ideilor socialiste în lume. într-un astfel de context, capitalismul a 
fost provocat să propună soluţii acceptabile social la probleme precum şomajul de masă, 
securitatea socială sau consumul colectiv de bunuri şi servicii. Reperele statului bunăstării 
au fost proiectate în ţări care blamau săracul şi-l considerau responsabil de situaţia sa 
economică. Atât Raportul Beveridge, cât şi modelul keynesian, ambele aflate la temelia 

construcţiei statului bunăstării, au propus soluţii sociale la situaţii de criză ale pieţei, 
fără a submina însă organizarea capitalistă a economiei. De asemenea, războiul declarat 
sărăciei în SUA la mijlocul anilor ’60 (war on poverty) a fost o concesie făcută de 
guvernul american, care încerca să obţină stabilitate şi susţinere socială în contextul 
ameninţării socialiste (Waddan, 1997). în aceste perioade, argumentele care servesc 
scopurilor echităţii sociale au estompat imperativele eficienţei economice ale guvernelor. 

Perioada de criză a statului bunăstării, când resursele financiare naţionale acopereau 
tot mai greu cererea socială în creştere, a fost marcată de revirimentul curentului liberal, 
manifest prin restricţionarea politicilor de protecţie socială a individului, prin măsuri 
precum: 

- frecventul recurs la metode de testare a mijloacelor şi la programe de tip workfare ; 

- acordarea ajutoarelor în sumă fixă, independent de veniturile anterioare; 

- reducerea cuantumului beneficiilor; 

- restrângerea eligibilităţii (mai ales a transferurilor pentru apariţia situaţiilor de inca¬ 
pacitate de muncă, a pensionării anticipate) la schemele de protecţie socială, prin 

creşterea vârstei de pensionare, a duratei minime de cotizare; 

- reducerea duratei de acordare a beneficiilor sociale ; 

- vitalizarea sistemelor private de asigurare. 

Supravieţuirea statului bunăstării a făcut necesare concesii de ambele părţi. De o 
parte trebuiau găsite justificări pentru reducerea cheltuielilor sociale în creştere, de 
cealaltă trebuia prevenită accentuarea fenomenului de polarizare economică şi socială şi 
contracararea excluziunii sociale chiar şi în ţări cu o economie dinamică şi un nivel 
general de trai ridicat. 

Declinul societăţilor socialiste a intensificat odată în plus măsurile cu caracter liberal, 
deoarece, crede Mishra, capitalismul a avut mai puţine motive să se justifice pentru 
„eşecurile pieţei”, astfel încât, „nu este surprinzător că, în multe ţări, au fost acceptate 
niveluri tot mai ridicate ale insecurităţii, sărăciei şi inegalităţii, fără consecinţe politice” 
(Mishra, 1999, p. 3). 

Revirimentul statului bunăstării este strâns legat şi justificat de accentuarea şi perpe¬ 
tuarea unor niveluri de inegalitate în creştere la nivel naţional. Nevoia de intervenţie socială 
a fost reclamată nu doar de susţinerea celor aflaţi în situaţii de risc economic - fără loc 
de muncă, cu nivel de educaţie scăzut şi prin urmare cu şanse minime de a-şi găsi un 
post, cei cu incapacitate de muncă, sau a celor care nu răspund tuturor condiţiilor de 
eligibilitate pentru a avea acces la schemele de asigurări sociale -, ci şi de nevoia de a 
preveni situaţiile de excluziune socială la ambele capete ale distribuţiei veniturilor şi de 
a păstra coeziunea socială. 

Primele au atras atenţia fenomenele de excluziune socială a celor aflaţi în zona 
veniturilor mici. Aceştia nu doar că pierdeau progresiv şansele de a reveni pe piaţa 
muncii şi de a dobândi astfel libertatea şi securitatea economică, dar aceleaşi perspective 
sumbre se profilau şi pentru generaţia care le urma. într-o succintă analiză privind 
perpetuarea i. e. Teanor atrăgea atenţia nu numai asupra mecanismelor prin care progra¬ 
mele de tip workfare perpetuează excluziunea socială la capătul inferior al distribuţiei 
veniturilor şi reduc şansele beneficiarilor lor de a-şi depăşi vreodată condiţia, dar 
forţează formarea elitelor universitare, a celor înalt calificaţi. Aceştia din urmă tind să se 
grupeze în ceea ce el numeşte „overclass”, un segment la fel de îngust şi de izolat, în 

scheme private de asigurare, spaţii şi moduri de petrecere a timpului, dar şi rezidenţiale, 
ca şi cei care formează „underclass”-ul, situat însă la capătul opus al distribuţiei 
veniturilor şi al avuţiei. 

Fenomenele de excluziune socială, în ansamblul lor, sunt considerate responsabile 
pentru creşterea instabilităţii sociale - greve, conflicte sociale şi interetnice, rate ridicate 
ale criminalităţii, erodarea stării de sănătate a grupurilor afectate, erodarea capitalului 
social şi diluarea coeziunii sociale (Putnam, 2000; Giddens, 2001; Stilwell, 2002). în 
plus, guvernele naţionale pot obţine mai uşor susţinerea politicilor economice pe care le 
au în vedere într-o societate coezivă şi stabilă social. Cele două tipuri de argumente arată 
de ce controlul i. e ., prevenirea perpetuării şi extinderii lor trebuie să se regăsească între 
preocupările prioritare ale guvernelor naţionale. 


Tabelul nr. 1 

Niveluri ale inegalităţii în lume, 2000-2002 (RDU, 2005) 


Ţara 

Anul 

Gini 

Cei mai 
săraci 10% 

Cei mai 
săraci 20% 

Cei mai 
bogaţi 20% 

Cei mai 
bogaţi 20% 

Albania 

2002 a - b 

28,2 

3,8 

9,1 

37,4 

22,4 

Argentina e 

2001 cd 

52,2 

1 

3,1 

56,4 

38,9 

Brazilia 

2001 cd 

59,3 

0,7 

2,4 

63,2 

46,9 

Bulgaria 

2001 cd 

31,9 

2,4 

6,7 

38,9 

23,7 

Camerun 

2001 a - b 

44,6 

2,3 

5,6 

50,9 

35,4 

Chile 

2000 c d 

57,1 

1,2 

3,3 

62,2 

47 

China 

2001 a - b 

44,7 

1,8 

4,7 

50 

33,1 

Croaţia 

2001 a - b 

29 

3,4 

8,3 

39,6 

24,5 

Estonia 

2000 c d 

37,2 

1,9 

6,1 

44 

28,5 

Finlanda 

2000 c d 

26,9 

4 

9,6 

36,7 

22,6 

Germania 

2000 c d 

28,3 

3,2 

8,5 

36,9 

22,1 

Ungaria 

2002 a - b 

26,9 

4 

9,5 

36,5 

22,2 

Indonezia 

2002 a - b 

34,3 

3,6 

8,4 

43,3 

28,5 

Italia 

2000 c d 

36 

2,3 

6,5 

42 

26,8 

Lituania 

2000 a - b 

31,9 

3,2 

7,9 

40 

24,9 

Mexic 

2000 a ' b 

54,6 

1 

3,1 

59,1 

43,1 

Moldova 

2002 a - b 

36,9 

2,7 

6,8 

44,1 

28,4 

Nicaragua 

2001 a - b 

43,1 

2,2 

5,6 

49,3 

33,8 

Norvegia 

2000 c d 

25,8 

3,9 

9,6 

37,2 

23,4 

Paraguay 

2002 c d 

57,8 

0,6 

2,2 

61,3 

45,4 

Portugalia 

1997 c d 

38,5 

2 

5,8 

45,9 

29,8 

România 

2002 a - b 

30,3 

3,2 

7,9 

41 

26,1 

Federaţia Rusă 

2002 a - b 

31 

3,3 

8,2 

39,3 

23,8 

Africa de Sud 

2000 a - b 

57,8 

1,4 

3,5 

62,2 

44,7 

Suedia 

2000 c d 

25 

3,6 

9,1 

36,6 

22,2 

Turcia 

2000 a - b 

40 

2,3 

6,1 

46,7 

30,7 

SUA 

2000 c d 

40,8 

1,9 

5,4 

45,8 

29,9 

Susţinătorii abordării neoclasice a dezvoltării promovează ipoteza creşterii economice 
ca panaceu al sărăciei şi excluziunii sociale. Fără să conteste efectele benefice ale 
creşterii economice asupra nivelului de trai în general sau ale efectelor pozitive ale 
contactului cu tehnologia avansată şi investiţiile, suporterii perspectivei sociale, ca 
element esenţial în ecuaţia dezvoltării, atrag atenţia asupra faptului că aceasta, singură, 
nu este suficientă. 

Deşi inegalitatea globală este în scădere (şi ca urmare a deschiderii naţionale către 
piaţa internaţională şi a accesului capitalului şi a tehnologiei în noi teritorii) ghetourile 
sau slum -urile nu au dispărut. Modul de viaţă al unor triburi din ţări subsahariene fac 
încă obiectul unor emisiuni documentare privind supravieţuirea prin vânătoare. Sen 
observă ca un bărbat din Harlem are mai puţine şanse sa depăşească vârsta de 40 de ani, 
decât unul din Bangladesh. Ratele ridicate de criminalitate şi instabilitatea mediului în 
care trăieşte reduc în foarte mare măsură avantajele de care primul ar putea beneficia ca 
urmare a nivelului general de trai ridicat al SUA (Nafzinger, 2006). 

Indicatorul de inegalitate este prin natura sa sintetic şi tinde să atenueze existenţa 
situaţiilor cu risc social şi economic ridicat. Studii recente susţin necesitatea focalizării 
pe date microeconomice, odată ce în lume s-au făcut progrese remarcabile privind înre¬ 
gistrările statistice în acest sens. Focalizarea pe date macro- este inutilă guvernării locale, 
deoarece ea nu serveşte scopurilor intervenţiei rapide, pe termen scurt, în etapa formării 
situaţiilor cu risc social. 

Continuitatea consistentă a creşterii se bazează pe stabilitate şi coeziune socială şi 
politică, situaţii cu atât mai greu de realizat, cu cât clivajele dintre diferite segmente ale 
societăţii sunt mai adânci. Se vorbeşte despre creşterea economică în favoarea săracilor 
ipro-poor growth), ca indicator al progresului economic real, astfel încât inegalitatea să 
nu devină o frână în calea dezvoltării. 


Simona ILIE 


Instituţii 

9 


Instituţiile (/.(reprezintă unul dintre conceptele-cheie ale sociologiei generale, fiind un 
instrument fundamental al ştiinţelor sociale. I. sunt structuri de interacţiune care au 
drept scop satisfacerea nevoilor sociale primare. Dintre aceste nevoi putem enumera 
socializarea celor din noile generaţii, producerea şi distribuirea bunurilor şi a serviciilor, 
menţinerea ordinii sociale ş.a. Universităţile, spitalele, Armata, Biserica, parlamentul, 
căsătoria, profesia, securitatea socială şi multe altele intră în categoria /. 

Existenţa şi funcţionarea corespunzătoare a /. reprezintă o condiţie a dezvoltării 
sociale. Astfel, configurarea instituţională reprezintă principala problemă practică 
în societăţi precum cea românească. Fiind generatoare de ordine, instituţionalizarea 
se opune entropiei sociale crescute, care macină capacitatea şi aşa redusă de reacţie 
colectivă concertată şi eficace. Sumă a dezvoltării politice, economice, culturale etc., 
dezvoltarea socială este dependentă de /. în absenţa unei armături instituţionale solide, 
am fi nevoiţi să acţionăm pe un teren friabil în care datele problemelor s-ar modifica fără 
încetare. 

Ce sunt instituţiile 

Ca şi în cazul altor concepte sociologice, când utilizăm termenul „instituţii”, avem 
reprezentarea fie a unor reguli cu mare capacitate de impunere, fie a unor organizaţii cu 
vastă cuprindere. Sensul sociologic principal al i. trimite la manierele fundamentale de 
organizare, la regulile constitutive ale societăţii. Unii autori utilizează termenul instituţie 
pentru a desemna asociaţii fie cu o cuprindere deosebită ca mărime, fie având o 
importanţă aparte. Alţii identifică i. cu efectele lor asupra contextului social, cultural sau 
istoric. 

I. reprezintă o formă de organizare socială. Prin organizare înţelegem aici secvenţe 
standardizate de interacţiune. Ca model social, o i. este semnul unui proces specific de 
reproducţie socială. Atunci când îndepărtarea de model este combătută într-o manieră 
anume (prin controale activate în mod repetitiv, construite social, adică printr-un set de 
recompense şi de sancţiuni), ne referim la model ca fiind instituţionalizat. Altfel spus, 
„instituţiile sunt acele modele sociale care atunci când se reproduc cronic îşi datorează 
supravieţuirea proceselor sociale de autoactivare” (Jepperson, 1991, p. 145). Astfel, i. 
nu se reproduc prin acţiune în sensul intervenţiei colective într-o convenţie socială. 
Odată instituţionalizate, practicile nu mai reclamă mobilizare şi intervenţie repetitivă 
pentru a se perpetua. 

O practică este sau nu o i., în funcţie de mai mulţi factori (Jepperson, 1991): 

• în funcţie de contextul social particular, aceeaşi practică poate fi o i. într-o societate - 
de exemplu, votul în America, care nu are nevoie de intervenţia constantă a politicului, 
ci vine de la sine - şi poate să nu fie i. într-o alta, unde este nevoie de intervenţie 
constantă pentru menţinerea sa. 

• într-un sistem ce are mai multe niveluri de organizare, nivelurile supraordonate pot 
opera ca i. raportat la nivelurile subordonate de organizare. 

• Caracterul de i. al unui element social - universitate, căsătorie etc. - este dependent 
şi de distanţa spaţială sau socială, de apropierea fizică sau sentimentală, de rudenii. 

• Dacă un element social este sau nu o i. depinde şi de relativa sa centralitate, în 
sisteme nucleele fiind i. în raport cu periferiile. Astfel, o asociaţie poate fi mai mult 
o i. pentru un non-membru decât pentru un membru. Cu cât o practică este mai dificil 
de schimbat de către cineva, cu cât o poate influenţa mai puţin şi cu cât este mai mult 
influenţat de ea, cu atât acea practică este o instituţie în raport cu respectiva persoană. 

Din cele de mai sus nu putem trage însă concluzia că orice practică rezistentă în timp 
parcurge procesul de instituţionalizare. Există şi modele sociale a căror persistenţă nu 
este asigurată prin procese reproductive autoactivate, aşa cum se întâmplă în cazul i. Pot 
exista consecinţe neintenţionate, chiar dacă persistente, dar care nu sunt modele ce se 
reproduc perpetuu. 

De ce avem nevoie de instituţii 

I. reprezintă resurse esenţiale, în măsură să ofere mijloacele de a rezolva problemele 
sociale şi de a depăşi conflictul social. Ele sunt reguli sociale impuse fie cu ajutorul 
legilor, fie prin intermediul altor mecanisme de control social, oferind o platformă de 
rezolvare a conflictelor în calitatea lor de modele normative de comportament. Aşa cum 
arată Mantzavinos (2004), incapacitatea noastră de a reacţiona mai flexibil în raport cu 
complexitatea mediului social ne face să adoptăm - conştient sau nu - reguli ca soluţii 
la probleme sociale. Capacitatea ridicată de adaptare a omului, posibilitatea de a lua 
decizii creează dificultăţi. Definind modele de comportamente normative împărtăşite de 
indivizi, pe de o parte i. eliberează individul de nevoia de a repeta decizii, iar pe de altă 
parte, reduc entropia socială prin diminuarea impactului subiectivităţii. Ca reguli consti¬ 
tutive ale socialului, i. contribuie la agregarea aşteptărilor, oferă o aproximare a ceea ce 
va fi sau nu va fi, reducând incertitudinea agenţilor. Ele ne ajută să interpretăm corect 
diverse situaţii şi să anticipăm ceea ce este posibil să se întâmple sau să nu se întâmple, 
în context instituţional, putem acţiona mai uşor, nemaifiind nevoiţi să elaborăm judecăţi 
ad-hoc. Cei mai mulţi oameni îşi cresc beneficiile atunci când trăiesc într-un mediu în 
care predicţiile sunt posibile. 

I. nu sunt doar structuri de constrângere. Orice i. oferă capacitate, dar simultan 
exercită şi control. în i. se stabileşte în mod constant un raport între libertate şi constrân¬ 
gere, aşa cum se întâmplă în multe alte segmente ale vieţii sociale. Practic, toate i. implică 
existenţa unei ţesături, care include atât secvenţe programate, cât şi reguli, stabilind îm¬ 
preună identităţi, dar şi rutine corespunzătoare acelor identităţi (Jepperson, 1991). 

I. sunt aranjamente sociale create pentru a soluţiona conflicte potenţiale. Acest 
potenţial pentru conflict este evident în mod particular în cazul i. ce se ocupă de 
jurisdicţia asupra producerii şi distribuirii valorilor esenţiale: sănătate, pace, putere, 
cunoaştere, adevăr, iubire, prosperitate, mobilitate, justiţie, prietenie, educaţie şi altele 
asemenea. Alte i. nu sunt legate direct de acestea, dar de asemenea sprijină stabilirea de 
reguli în absenţa cărora ar putea apărea fricţiuni. Multe dintre aceste i. reglează utilizarea 
socială a spaţiului şi a timpului, ca în cazul parcurilor, pieţelor publice, călătoriilor de 
vacanţă, zilelor libere, petrecerilor aniversare, barurilor etc. „Aceste instituţii au în 
comun faptul că evocă anumite teme, rutine şi orientări, facilitând astfel interacţiunea 
(sau reducând costurile tranzacţiei) celor implicaţi, restrângând această interacţiune la 
un set specific de teme, practici, îndreptăţiri şi premise.” (Offe, 1996, p. 205) 

I. sunt repere esenţiale, care ne ajută să facem predicţii, deoarece implică răspunsuri 
comune la diverse situaţii. I. operează primar prin efectul pe care îl au asupra capacităţii 
oamenilor de a face predicţii referitoare la acţiunea colectivă. Atunci când i. sunt inserate 
profund în mediul social, iar motivaţia existenţei lor este una funcţională, ajung să fie 
considerate ca existând de la sine. 

în viziunea lui Knight (1998, p. 40), „instituţiile nu sunt create pentru a constrânge 
grupuri sau societăţi în efortul de a evita rezultate situate sub optim, ci ele sunt mai degrabă 
subproduse ale inerentelor conflicte semnificative legate de distribuirea rezultatelor 
obţinute”. Scopul principal al celor care dezvoltă reguli instituţionale este să obţină un 
avantaj strategic faţă de ceilalţi actori. I. ce apar astfel pot să fie sau nu eficiente social. 
Dacă forma instituţională care îi favorizează pe cei ce îşi pot impune avantajul strategic 

este eficientă, atunci i. va fi eficientă social. Ineficienţa nu ar ţine astfel de incapacitatea 
actorilor, ci de faptul că aceştia pot prefera alternative ineficiente în măsură să le ofere 
câştiguri individuale crescute. Conceptul-cheie la Knight este cel de conflict distribuţional 
şi poate fi lesne operaţionalizat în contextul proceselor de privatizare şi devalizare pe 
care le-am cunoscut în spaţiul românesc. Prin urmare, atingerea scopurilor colective nu 
poate fi motivaţia primară a i. sociale. Dimpotrivă, regulile instituţionale sunt create prin 
solicitările şi acţiunile actorilor raţionali. 

în absenţa i ., nenumărate interacţiuni care constituie viaţa socială ar fi mai dificile, 
dacă nu ar deveni chiar imposibile, cu impact copleşitor asupra intereselor colective ale 
societăţii. Măsurarea timpului şi spaţiului, de exemplu, sunt cruciale pentru dezvoltarea 
comerţului. Dreptul de proprietate, organizarea producţiei economice şi a distribuţiei, i. 
politice ale statului ş.a.m.d. sunt repere cruciale pentru dezvoltarea socială. I. ne fac 
viaţa mai uşoară, oferindu-ne semnificaţia vieţuirii împreună, permiţând actorilor sociali 
să obţină beneficii pe care altfel nu le-ar fi putut avea. Stabilitatea i ., împreună cu împăr¬ 
tăşirea de către membrii unei comunităţi a conştiinţei acestei stabilităţi, oferă posibilitatea 
apariţiei comportamentelor care asigură obţinerea acestor beneficii. 

Knight (1998) consideră însă că nu este suficient să spunem că doar beneficiile colec¬ 
tive sunt contribuţia i. Există mai multe căi de structurare a i. sociale pentru a produce 
beneficii din cooperare, coordonare sau schimb. Elementul crucial de diferenţiere a 
acestora este reprezentat de consecinţele lor în privinţa distribuţiei. Toate i. asigură 
structura şi stabilitatea necesară actorilor sociali pentru a produce beneficii din compor¬ 
tamentul cooperativ. Prin urmare, identificăm mai multe forme ale aceleiaşi i ., toate 
asigurând beneficiul generat prin cooperare, dar cu rezultate sensibil diferite în ce 
priveşte distribuţia. Există o competiţie a formelor instituţionale care oferă beneficii 
colective, competiţie pe care o câştigă cele cu o eficacitate crescută în domeniul lor 
direct - adică sunt mai eficiente, reduc costurile etc. 


Cum analizăm instituţiile 

Rutherford (1999) aminteşte două abordări complementare în privinţa i. Pe de o parte, 
o abordare structurală, orientată către construirea de modele, iar pe de altă parte, o 
abordare din perspectivă istorică. Raţiunea celei de-a doua derivă din faptul că i. sunt 
marcate de un anumit grad de inerţie. O valoare euristică crescută pentru analiza dez¬ 
voltării şi persistenţei i. o are teoria dependenţei de cale (path dependency theory). 

Abordarea metodologică a raportului dintre indivizi şi i. relevă tensiunile dintre 
individualism, respectiv holism metodologic 1 . Pentru adepţii individualismului metodo¬ 
logic, accentul cade pe maniera în care acţiunea individuală provoacă atât apariţia i ., cât 
şi schimbările instituţionale. O i. poate avea interese şi scopuri numai în măsura în care 
acestea sunt stabilite de indivizi. Holiştii consideră că fiinţa umană este mai degrabă 
produsul societăţii decât societatea un produs al indivizilor. Astfel, punctul esenţial este 
reprezentat de maniera în care elementele sociale - i ., convenţiile sociale s.a. - condiţio¬ 
nează comportamentul indivizilor, care au internalizat normele şi valorile sociale. 


1. Fără a intra în detalii, amintim aici sintagma „individualism instituţional” avansată de J. Agassi 
ca o a treia cale între individualism şi holism. 

încercarea de a reduce totul la acţiunea umană generează un adevărat carusel. „Astfel, 
comportamentul prezent al individului nu poate fi explicat Iară a se face referire la 
instituţiile existente în spaţiul în care el acţionează. Aceste instituţii existente pot fi 
explicate în termeni de consecinţe ale acţiunilor indivizilor în trecut, dar aceste acţiuni 
trecute pot fi explicate doar prin referire la setul de instituţii care exista la acel moment 
ş.a.m.d.” (Rutherford, 1999, p. 35) I. existente la un moment dat afectează semnificativ 
aria opţiunilor individuale. 

Din perspectivă normativă, i. sunt reguli formale şi informale care constrâng compor¬ 
tamentul individual. Indivizii au tendinţa să sprijine acele i. care creează cele mai favo¬ 
rabile constrângeri considerate prin prisma propriilor aşteptări. Offe (1996) subliniază 
că i. încorporează principii normative ale celor care trăiesc în spaţiul social ordonat de 
respectivele i. Există o relaţie reciprocă şi ciclică între i. şi normele sociale. Actorii sociali 
generează şi sprijină i. La rândul lor, i. contribuie la formarea unor agenţi sociali capa¬ 
bili să se supună normelor sociale. I. stabilesc standarde normative şi cognitive despre 
ceea ce este normal, ce trebuie aşteptat, care sunt drepturile şi îndatoririle corespunză¬ 
toare fiecărei poziţii ş.a. I. îndeplinesc o funcţie socializatoare, servind drept exemple şi 
reamintind cum ar trebui să se comporte şi să interacţioneze oamenii, ceea ce ei pot aştepta 
în mod legitim unii de la alţii. Rolul hegemonie al i. ţine de încurajarea autoimpunerii 
din partea actorilor sociali în sensul modelării comportamentului, descurajând manierele 
oportuniste de acţiune. în acelaşi timp, i. oferă actorilor standarde sociale validate despre 
ce preferinţe sau scopuri pot fi urmărite în maniere socialmente acceptate. „Prezenţa sau 
absenţa celor două circuite operative de feedback - disciplină şi drept - reprezintă 
primul test cu ajutorul căruia putem determina dacă o structură socială dată este sau nu 
o instituţie.” (Offe, 1996, p. 200) 

Printre cei care consideră că instituţionalizarea ţine de o anumită caracteristică, există 
unii care consideră că ea trebuie asociată fie cu legitimitatea, fie cu organizaţiile formale, 
fie cu contextualitatea. Or, chiar dacă legitimitatea poate fi o consecinţă a instituţio- 
nalizării sau poate contribui la instituţionalizare, există şi elemente ilegitime care devin 
instituţionalizate : crima organizată, corupţia politică, frauda etc. Există şi o a treia cate¬ 
gorie de definiţii, care diferenţiază i. asociindu-le cu diverse domenii sau controale sociale. 
De exemplu, i. „totale” ale lui Goffman sunt structuri atotcuprinzătoare, bine delimitate 
de mediul extern şi integrând strict diversele aspecte ale vieţii în jurul unui singur plan. 
în cazul instituţionalizării totale, singura contribuţie a individului poate ţine de cât de 
bine poate performa în acel cadru strict. 

Din perspectiva teoriei alegerii raţionale, în măsura în care regulile instituţionale sunt 
menite a influenţa acţiunile pe viitor, cum i. sunt rezultatul interacţiunilor umane, regu¬ 
lile ar trebui să urmărească scopurile şi motivaţiile care au stat la baza acelor interacţiuni. 
Efectele instituţionale nu se vor plia însă pe aşteptările unui anume grup, ci vor fi 
rezultatul ciocnirii intereselor anumitor actori relevanţi. Produsul final este fundamentat 
pe intenţiile şi motivaţiile actorilor aflaţi în competiţie. Cele trei scopuri sociale ce apar 
cu precădere în teorii sunt: eficienţa socială, optimalitatea paretiană, respectiv stabili¬ 
tatea (Knight, 1998). 

I. sociale constrâng actorii (societatea ca întreg sau subgrupuri) în vederea obţinerii 
acestor beneficii colective. Eficienţa socială a unei i. se poate măsura prin capacitatea de 
a maximiza bunăstarea sau utilitatea socială. I. eficiente social sunt acele reguli care 

produc cel mai mare câştig colectiv. Rnight (1998) consideră că explicaţiile alegerii 
raţionale a i. sociale bazate pe câştigul în eficienţă socială nu se susţin atât timp cât sunt 
fundamentate pe intenţiile actorilor sociali. în ce priveşte teoria alegerii publice, aceasta 
se concentrează explicit pe maniera în care deciziile colective conduc la emergenţa 
regulilor formale într-o societate. 


Schimbarea în instituţii şi stabilitatea instituţiilor 

Dezvoltarea socială constă adesea în schimbare instituţională. Există patru mari tipuri de 
schimbare instituţională: formarea instituţională, dezvoltarea instituţională, dezinstitu- 
ţionalizarea, respectiv reinstituţionalizarea (Jepperson, 1991). Formarea instituţională 
este o ieşire din entropia socială, din modurile de comportament nereproductive sau din 
cele care se nu se reproduc „de la sine”. Dezvoltarea instituţională este o schimbare 
într-o i. existentă. Dezinstituţionalizarea reprezintă sensul invers faţă de formare. De 
exemplu, genul era în trecut instituţionalizat, existând o reprezentare clară a sexelor pe 
activităţi. Reinstituţionalizarea reprezintă ieşirea dintr-o instituţionalizare şi intrarea 
într-o altă formă instituţională, organizată după alte principii sau reguli. 

Diversele contradicţii ce pot apărea între i. şi mediul lor, precum şi şocurile exterioare, 
venite din mediu, pur şi simplu pot forţa schimbarea instituţională prin blocarea activării 
procedurilor reproductive sau prin prevenirea acţiunii complete a procedurilor reproduc - 
tive, prin aceasta modificându-se sau distrugându-se i. I. pot suferi de asemenea şi 
schimbări de natură endogenă. 

Schimbarea în i. poate avea loc în două moduri. Fie schimbarea este iniţiată de o 
persoană şi este imitată de alţii, fie este iniţiată de mai mulţi indivizi, acţionând colectiv 
pentru a răspunde la o nouă problemă socială. „O schimbare instituţională are loc ori de 
câte ori unul sau mai mulţi agenţi consideră că interesul lui sau al lor va fi mai bine atins 
în cadrul unui nou aranjament instituţional decât în cadrul precedentului.” (Mantzavinos, 
2004, p. 96) După o alegere individuală sau colectivă, noile soluţii sunt testate de agenţi. 
Aceste alegeri umane ghidate de interese nu sunt predictibile şi, prin urmare, nici 
schimbările instituţionale generate de ele nu sunt previzibile. Alături de factorii econo¬ 
mici, ideologiile au apărut în analiza schimbării instituţionale ca factor determinant. 
Ceea ce putem face acum este doar să spunem cum o schimbare sau alta s-a produs şi nu 
cum se va produce vreuna. Asta deşi imitaţia, atât la nivel de state, cât şi între sectoare, 
este un mecanism important al inovării instituţionale. 

I. nu sunt naturale, ci create de om având cu toate acestea o longevitate ca şi cum ar 
fi fost create de natură. Pentru a surprinde acest caracter, nu este de dorit folosirea 
termenului inerţie, ci a celui de reproducere identică; „...stabilitatea instituţiilor se 
bazează pe procesul social al reproducerii identice, care este asigurat de efectul de 
socializare a instituţiei şi de viabilitatea sa funcţională” (Offe, 1996, p. 208). 

Ultrastabilitatea apare în două moduri. Primul ţine de gradele de libertate pe care i. 
le lasă comportamentului individual. I. oferă doar o structură în interiorul căreia alegerile 
sunt posibile. I. trebuie distinse de ritualuri, în cazul cărora posibilitatea alegerii este 
redusă cât se poate de mult. Până la un punct, cu cât mai liberal va fi un regim impus de 
i ., cu atât mai puţin vulnerabile vor fi acestea la încercările de inovare instituţională. Al 

doilea mecanism prin care se poate impune stabilitatea constă în crearea de reguli 
instituţionale care să reglementeze schimbarea regulilor instituţionale. 

I. depind de semnificaţia pe care le-o acordă actorii. Orice i. trebuie să fie capabilă 
să-şi găsească, să extragă resursele necesare pentru a funcţiona. Atât socializarea internă 
(consolidarea credinţelor), cât şi eficacitatea externă (controlul resurselor) sunt criterii 
necesare pentru existenţa şi viabilitatea i. Ele nu trebuie doar să fie cunoscute că există, 
ci trebuie să aibă sens pentru actori şi chiar să le impună obligaţii. Aceste obligaţii derivă 
din teoriile implicite pe care cei care sprijină impunerea unei anumite ordini instituţionale 
le apără. Dacă efortul de justificare are succes, este generat un sentiment de loialitate 
care îi va face pe actori să ignore o parte a propriilor conflicte de interese şi să se supună 
obligaţiilor stipulate. O schimbare a normelor provoacă o schimbare a mediului, ceea ce 
reclamă o nouă adaptare. La rândul lor, normele sunt elemente ce se adaptează la schim¬ 
bările de mediu. 

Din perspectiva lui Knight (1998), un aspect al stabilităţii instituţionale este de 
factură statică. Identificăm astfel un sens slab al stabilităţii - atunci când nici un individ 
nu are intenţia de a viola regula, şi un sens puternic al stabilităţii - când nu există nici 
un grup de indivizi care să aibă intenţia să formeze o coaliţie cu scopul de a viola sau 
schimba regula. Un alt aspect al persistenţei instituţionale este de natură dinamică. O i. 
este dinamic stabilă dacă e îndeplinită următoarea condiţie : dacă unii actori deviază de 
la regula instituţională, alţi actori vor prefera să se conformeze în continuare, iar devianţii 
vor fi stimulaţi să revină. I. stabile dinamic sunt mai pasibile de menţinere în timp deoa¬ 
rece sunt supuse mai puţin schimbării. 

Preţul stabilităţii i. şi al funcţiilor îndeplinite datorită acestei stabilităţi este rigiditatea. 
Pe de o parte, i. precum universitatea, piaţa, sistemul de partide etc. oferă posibilităţi 
nelimitate de alegere prin combinarea resurselor şi interacţiunilor posibile dintre ele. Pe 
de altă parte, însuşi aranjamentul în sine, care generează atâtea opţiuni, trebuie să fie 
relativ imun faţă de alegere. I. banului, de exemplu, poate media nenumărate tranzacţii 
tocmai pentru că nici unul dintre participanţi nu poate afecta în mod intenţionat valoarea 
monedei sau calitatea acesteia de a fi o măsură universal valabilă a valorii şi un mijloc 
de schimb în tranzacţiile economice. 


Instituţii, convenţii şi organizaţii 

Dacă unii autori consideră că i. trebuie strict diferenţiate de convenţii, respectiv organi¬ 
zaţii, alţii sunt de părere că acestea se suprapun în bună măsură. Situat în prima categorie, 
Offe (1996) arată că, spre deosebire de i ., care trebuie impuse de o a treia parte, conven¬ 
ţiile (de exemplu, condusul pe dreapta/stânga, distribuţia caracterelor pe tastatură ş.a.) 
se impun prin ele însele. înscriindu-se în a doua categorie, Knight (1998) prezintă con¬ 
venţii precum măsurarea timpului şi a spaţiului drept i. propriu-zise. Pe această „linie” 
se înscriu şi Mantzavinos (2004) şi mulţi alţii. 

Deşi termenul instituţii este utilizat şi pentru a desemna organizaţii, ar trebui făcută 
distincţia între ele. I. reprezintă regulile jocului, în timp ce organizaţiile sunt actori colec¬ 
tivi care încearcă să atingă anumite scopuri respectând regulile (Mantzavinos, 2004). Orga¬ 
nizaţiile pot fi politice (partide politice), economice (societăţi comerciale), educaţionale 

(universităţi) etc. Regulile constitutive ale organizaţiilor sunt relevante pentru membrii 
organizaţiei, şi nu pentru toţi membrii societăţii. în momentul în care interacţionează cu 
alţi actori sociali, organizaţiile se supun regulilor sociale generale, adică i. „...chiar dacă 
am dori să considerăm organizaţiile formale ca instituţii sau să opinăm că organizaţiile 
formale pot sprijini sau genera instituţii [...], sau că anumite organizaţii au devenit 
instituţii (Crucea Roşie), este arbitrar să identificăm instituţionalizarea cu organizarea 
formală. Avem motive puternice să considerăm votul şi căsătoria ca fiind instituţii, de 
exemplu, dar acestea nu sunt organizaţii formale.” (Jepperson, 1991, p. 149) Spre 
deosebire de organizaţii, în care există un scop dominant, i. pot fi utilizate pentru mai 
multe scopuri. Trebuie să distingem între i. ca atare şi cazuri individuale legate de o i. 
sau alta. Dacă o organizaţie eşuează, dispare. Dacă o i. eşuează intr-un caz particular al 
unei căsătorii sau al unui partid politic, de exemplu, acel eşec nu va afecta prin el însuşi 
modelul instituţional (Offe, 1996). 


Instituţiile informale şi efectele lor sociale 

Există mai multe criterii în funcţie de care putem realiza tipologii ale i. După modul de 
apariţie, avem i. care apar deliberat, ca produs al acţiunii colective, şi i. ce se nasc 
spontan, în procesul interacţiunii sociale. Diferenţa dintre ele este că, în cazul celor ce 
apar spontan, agenţii nu trebuie să fie conştienţi că acţiunea lor de rezolvare a unei 
probleme îi afectează şi pe alţii. 

După criteriul agentului care asigură impunerea i ., putem distinge între i. formale, 
respectiv informale. Cele formale sunt întărite de lege, având ca instanţă de control 
statul. Cele informale sunt convenţiile, care se impun prin ele însele, regulile morale, 
care au ca element de control individul, respectiv normele sociale, care sunt impuse de 
către indivizii membri ai grupului social. 

Convenţiile sunt acele reguli sociale care se impun cumva de la sine, în sensul că, 
după apariţie, nici un individ nu este stimulat sau provocat să se îndepărteze de o regulă 
pe care toţi ceilalţi o respectă. Convenţiile sunt soluţii la problemele sociale ale coordo¬ 
nării. Regulile rutiere, limba, moneda şi creditul, standardele industriale etc., odată 
prezente, se impun prin ele însele deoarece nici un individ nu va putea să-şi crească în 
mod semnificativ propriul beneficiu din iniţierea unei schimbări. Chiar este mai des 
întâlnit cazul în care convenţiile se schimbă din cauza unor erori ale agenţilor. 

Regulile morale sunt caracterizate de faptul că ele reclamă un comportament care, 
deşi este benefic din punct de vedere social, pare a fi contrar intereselor indivizilor 
consideraţi în sine. Ca şi convenţiile, regulile morale apar spontan intr-un proces de 
interacţiune reglat de o mână invizibilă. Reciprocitatea este un concept foarte relevant 
aici. Este o mare deosebire între situaţia prezentă în comunităţi, bazate pe legături 
personale, şi cea a colectivităţilor foarte numeroase, în care mecanismul reciprocităţii 
funcţionează mai puţin, în sensul că nu are caracterul obligatoriu existent în cazul 
comunităţilor. Dimensiunea grupului oferă mai multe sau mai puţine posibilităţi de 
sustragere. Cu cât grupul este mai mare, iar posibilităţile sunt mai multe, cu atât 
comportamentul moral va fi mai puţin frecvent. Rata criminalităţii este mai mare în 
marile oraşe decât în cele mici, în urban decât în rural, la nivelul grupurilor interlope 
există coduri de onoare ş.a.m.d. 

Conform teoriei sociologice a reglării normative a comportamentului, existenţa 
relaţiilor sociale şi a sancţiunilor conduce la cunoaşterea de către indivizi a normelor 
sociale. Odată cunoscute, acestea sunt internalizate din cauza fricii de sancţiuni. Internali- 
zarea normelor conduce la rândul ei la conformarea faţă de solicitările acestora, adică la 
promovarea unui comportament ghidat normativ. 

Pentru Jepperson (1991) există trei forme ale instituţionalizării: 

- organizaţiile formale; 

- regimurile; 

- cultura. 

Regimurile şi cultura sunt tipuri de instituţionalizare informai organizată. Regimurile 
se referă la instituţionalizare intr-un sistem central de autoritate - în reguli şi sancţiuni 
explicit codificate - în absenţa unui aparat organizaţional formal. Un sistem legal sau 
constituţional poate funcţiona ca regim în acest sens, dar la fel de bine poate funcţiona 
o profesie sau un sindicat în lumea interlopă. în regimuri, aşteptările se concentrează pe 
monitorizarea şi pe sancţionarea de către un „centru” diferenţiat, colectiv. 

Cultura poate de asemenea să aibă un caracter instituţionalizat, aici intrând acele 
reguli, proceduri şi scopuri fără reprezentare primară în organizaţii formale, dar şi fără 
monitorizare şi sancţionare de către o autoritate centrală. Aceste reguli au mai degrabă 
caracter de obiceiuri sau de convenţii. 

Existenţa i. informale într-o societate oferă un anumit tip de ordine. Convenţiile, 
regulile morale şi normele sociale adoptate şi impuse de indivizi în societate ajută la 
creşterea gradului de predictibilitate a comportamentului lor şi stabilizează aşteptările 
mutuale ale agenţilor. Dar este viabilă ordinea instituită doar de i. informale ? Nu ! La 
fel cum teza centralismului legalist (toate disputele individuale sunt cumva rezolvate prin 
lege) este eronată, la fel este şi teza conform căreia în timpurile moderne o societate fără 
stat ar fi viabilă. Asta deşi i. informale conferă ordine. în grupurile mari nu mai sunt 
de ajuns i. informale, pentru a asigura ordinea. Atunci este nevoie de stat, de normă 
juridică. 

Situaţia prezentă în România contemporană reprezintă un referenţial semnificativ 
pentru sesizarea consecinţelor „revoluţiei de după revoluţie”. Aşa a fost numită perioada 
deosebit de dificilă ce a urmat Revoluţiei Franceze din 1789. La noi, după 1989, 
termenul utilizat pentru perioada postrevoluţionară a fost cel de „tranziţie”. După 
îndepărtarea subită a multora dintre reperele instituţionale corespunzătoare vechiului 
regim s-a accentuat degringolada datorată atât absenţei criteriilor, cât şi inversiunii 
valorilor. Toate acestea au avut un impact semnificativ asupra (sub)dezvoltării sociale din 
perspectiva multiplicării aspectelor generatoare de subdezvoltare. Dificultatea agregării 
i. formale, coroborată cu precaritatea impactului celor informale, a condus la situaţia pe 
care o ştim şi care se perpetuează. 

Aşa cum prezentul volum ilustrează, o multitudine de factori sunt relaţionaţi cu dezvol¬ 
tarea socială. Elaborat în domeniul ştiinţelor sociale, conceptul de instituţionalizare ( i.) 
are implicaţii atât la nivel teoretic, în studiile de specialitate, cât şi la nivel practic, 
asupra dezvoltării sociale, dorind iniţial să acopere sfera organizaţională din mediul 
politic şi administrativ, cu aplicabilitate în studiul partidelor, birocraţiilor, comporta¬ 
mentului şi atitudinilor cetăţenilor în procesele electorale sau în luarea unei decizii 
colective. Treptat, datorită dezvoltărilor din ştiinţele politice, ştiinţele administrative şi 
sociologie, i. a căpătat valoare empirică prin aplicabilitatea sa în domeniul politicilor 
publice, tacticilor şi strategiilor guvernamentale sau evaluarea performanţelor organi¬ 
zaţiilor din mediul public şi privat. I. are la bază conceptele de „instituţie” şi „organi¬ 
zaţie” a căror interpretare, definire şi diferenţiere este, deseori, problematică. Analizei 
acestora îi urmează trecerea în revistă a definiţiilor procesului studiat, nivelurile de 
analiză şi componentele sale. Ultima secţiune prezintă implicaţiile teoretice şi practice 
ale acestui proces şi necesitatea termenului în contextul analizei dezvoltării sociale. 


Bazele conceptualizării instituţionalizării: instituţii şi organizaţii 

Fără a dori să ofer definiţii ale instituţiilor, să explic funcţiile şi importanţa lor (vezi 
instituţii), consider necesară discutarea acestui concept în contextul diferenţierii sale de 
organizaţii şi clarificării dimensiunilor de analiză a i. Urmând două abordări majore în 
literatura neoinstituţională, cea a alegerii raţionale şi cea sociologică, instituţiile sunt 
considerate fie roluri şi reguli, fie organizaţii (reguli, interese, cultură şi comportament). 

Diferenţele conceptuale dintre organizaţie şi instituţie sunt extrem de folositoare în 
încercarea de definire a instituţionalizării. O organizaţie este „un sistem coerent de 
activităţi coordonate, care se referă la un mecanism extensibil, şi nu la un instrument 
raţional utilizat pentru îndeplinirea unui obiectiv”. Pe de altă parte, o instituţie implică 
„un produs natural al nevoilor şi presiunilor sociale - un organism responsiv adaptabil” 
(Selznick, 1957, p. 5). De notat este faptul că organizaţiile, într-o anumită măsură, luând 
în calcul şi variabila temporală, sunt transformate în instituţii (Scott, 2001, p. 18). 

Scott (2001) conceptualizează instituţiile drept entităţi sociale complexe ce implică 
reguli, sancţiuni, valori, norme şi scheme. în acest sens, distinge între conţinutul 
normativ şi cel cultural-cognitiv al instituţiilor prin analizarea acestora pe trei niveluri 
diferite. Primul, cel regulator, vizează constrângerile şi reglementările interne emise de 
către instituţie către membri săi. Al doilea, normativ, implică valorile şi normele pe care 
instituţia a fost clădită şi pe care trebuie perpetuată şi ajustată. Ultimul, nivelul cultural- 
-cognitiv, conţine „concepţiile comune care constituie natura realităţii sociale şi cadrele 
prin care este creat acest înţeles” (Scott, 2001, p. 57). 

Definiţii ale instituţionalizării şi distincţii analitice 

Simplificând şi discutând la nivel general, viaţa unei organizaţii poate fi divizată în trei 
faze: geneza, i. şi maturitatea (Panebianco, 1988, p. 19). Combinaţia factorilor organiza- 
ţionali din perioada de geneză influenţează atât gradul, cât şi formele de i.. înainte de a 
analiza aceste din urmă elemente, trebuie să vedem ce este i. . Huntington (1968, p. 12) 
diferenţiază între instituţii ca organizaţii şi ca proceduri şi defineşte i. drept „procesul 
prin care organizaţiile şi procedurile capătă valoare şi stabilitate”. Mainwaring abordează 
i. cu o definiţie similară, adăugând acceptarea de către mediul în care se dezvoltă: „Un 
proces prin care o practică şi o organizaţie devin larg cunoscute, dacă nu universal 
acceptate” (Mainwaring, 1998, p. 5). 

Soos propune o definiţie care urmăreşte aspectele specifice ale i. , diferenţiind între 
factorii interni şi externi implicaţi în i. Astfel, aceasta este „procesul prin care organi¬ 
zaţiile devin stabile şi legitime atât intern (pentru membri lor), cât şi extern (alegători, 
suporteri şi sponsori)” (Soos, 2005, p. 21). Această abordare este consistentă cu definirea 
organizaţiilor drept un sistem de norme valid pentru membrii săi (Lane şi Ersson, 2000, 
p. 34). Complementar definiţiilor oferite de Soos şi Lane şi Ersson, Panebianco (1988, 
p. 53) accentuează rolul jucat pe plan intern de i., văzând-o drept „procesul prin care o 
organizaţie încorporează valorile şi normele fondatorilor săi”. 

Concluzia ce rezultă în urma definiţiilor menţionate este că i. poate fi dihotomizată 
drept existentă sau non-existentă, ci este o chestiune ce ţine de gradul de intensitate. 
Nivelul instituţionalizării diferă din punct de vedere intern şi extern de-a lungul mai 
multor dimensiuni. în acest sens, referindu-se specific la partidele politice, Randall şi 
Svasand se concentrează asupra capacităţii organizaţionale şi a legitimităţii externe a 
acestora (Randall şi Svasand, 2002, pp. 12-13), în timp ce Panebianco formulează în 
termeni de sistemicitate şi autonomie diferenţele dintre cele două niveluri. 

Definiţia operaţională pe care o propun sumarizează şi simplifică aceste concepte 
utilizate şi niveluri de analiză, făcând posibilă identificarea elementelor carecteristice ale 
i. în context teoretic şi empiric. Astfel, i. trebuie înţeleasă drept procesul prin care 
instituţiile devin stabile în termenii patternurilor integrate de comportament, atitudine şi 
cultură. în acelaşi timp, consider necesară distincţia între aspectele interne şi externe ale 
acestui proces, primele referindu-se la dezvoltările proprii ale instituţiei, în timp ce 
ultimele fac referire la relaţionarea instituţiei cu societatea în care se dezvoltă, incluzând 
alte instituţii şi direcţiile de dezvoltare pe care acestea din urmă le implică (vezi izo¬ 
morfism instituţional). 


Importanţa instituţionalizării pentru dezvoltarea socială 

Sistemele politice şi birocratice ale noilor democraţii din ECE au întâmpinat şi întâmpină 
dificultăţi semnificative în construirea şi menţinerea unor instituţii (reprezentative) stabile 
şi puternice. I. are un impact mult mai mare la nivelul acestor state. Pentru simplificare, 
utilizez o dihotomie între planurile teoretic şi empiric, evaluând separat avantajele aduse 
de utilizarea i. Cum în realitate diferenţa dintre cele două planuri nu este atât de clară, 
existând deseori suprapuneri şi complementari (interdependenţe), aceste avantaje pot fi 

nuanţate contextual: numărul aspectelor teoretice şi empirice implicate, crearea unui 
sistem de instituţii complementare sau interdependente (indiferent dacă relaţia de interde¬ 
pendenţă este simetrică - de exemplu, Primăria şi Consiliul Local) sau impunerea unor 
standarde instituţionale pentru atingerea unor obiective (cazul criteriilor de la Copenhaga 
sau a celor 31 de capitole de negociere pentru aderarea României la UE). 

în plan teoretic, i. aduce trei mari avantaje pentru studierea dezvoltării sociale. în 
primul rând, i. oferă un cadru de analiză alternativ pentru acţiunile membrilor unui sistem 
social în care au fost instituţionalizate norme, valori şi reguli. Astfel, comportamentul şi 
dezvoltarea socială pot fi privite şi analizate prin prisma unei logici a conformităţii (logic 
of appropriateness) cu normele sistemului. Această abordare vine să explice dezvoltarea 
socială prin raportarea la mediul în care indivizii se dezvoltă, aceştia acţionând în confor¬ 
mitate cu aşteptările pe care sistemul le are de la ei şi cu regulile şi normele stabilite. 
Astfel, un şofer care vede pe marginea drumului, pe timpul nopţii, o persoană rănită se 
opreşte, de cele mai multe ori, şi acordă primul ajutor, deşi ar putea să continue drumul 
fără ca nimeni să ştie că a trecut pe acolo. însă acţiunea sa îşi găseşte punctul de referinţă 
în normele morale şi valorile dezvoltate de sistem. Un alt exemplu ilustrativ pentru con¬ 
formarea membrilor unei instituţii este reprezentat de soldaţii care deşi ştiu că au şanse 
reduse de supravieţuire, luptă în prima linie, şi o fac deoarece instituţia în cadrul căreia 
acţionează, armata, a instituţionalizat această normă. 

în al doilea rând, i. permite explicarea stabilităţii unor instituţii precum democraţia 
şi economia de piaţă, prin analizarea căilor urmate de factorii interni, precum şi de 
interacţiunile dintre aceştia. Elementul de noutate în planul dezvoltării sociale individuale 
este reprezentat de faptul că elementele de ordin intern ale instituţiei în care individul 
este încadrat joacă un rol esenţial (sau chiar primordial) alături de cele comportamentale. 
De exemplu, comportamentul inadecvat al unui funcţionar public în instituţia în care 
lucrează nu reprezintă un pericol la adresa stabilităţii acesteia, intereselor celorlalţi func¬ 
ţionari sau a promovării intereselor comune ale cetăţeanului atât timp cât există norme 
clar stabilite în organizaţie care să îi limiteze spectrul de acţiune neconformă cu principiile 
mai sus enunţate (vezi administraţie publică). Pe de altă parte, atitudinea pozitivă a unui 
angajat într-o organizaţie nu poate aduce modificări semnificative dacă relaţiile în interior 
sunt bazate pe clientelism, corupţia ocupând un loc semnificativ în mecanismele interne 
dezvoltate. I. se axează pe relaţiile interne dezvoltate şi minimizează rolul indivizilor şi 
al posibilelor erori pe care le pot comite (argumentul nu este valabil în organizaţii private 
de dimensiuni reduse, unde personalizarea funcţiei este posibilă cu mare uşurinţă), 
permiţând, astfel, dezvoltarea socială la nivel individual şi colectiv a membrilor interni 
sau externi ai anumitor instituţii, în conformitate cu valorile şi dimensiunile dezvoltate 
de acestea. 

Un ultim argument teoretic vizează efectul de domino pe care îl reprezintă studiul i. 
Interdependenţele conceptuale pe care le presupune conduc la o analiză implicită a altor 
aspecte, fenomene sau procese. Astfel, studierea i. alegerilor corecte în România implică 
o analiză atentă a modalităţii de implementare a legilor conexe procesului electoral, o 
atenţie sporită asupra nivelului de corupţie a partidelor şi o comparaţie cu statele vecine 
(gradul de i. este, de obicei, evaluat prin prisma raportării la un referent şi în urma 
comparaţiei cu alte situaţii similare, deseori în alt context). 

în plan empiric, importanţa i. poate fi structurată în trei argumente diferite. Primul 
are şi cel mai mare impact la nivelul dezvoltării sociale şi implică influenţa i. asupra 

procesului de luare a deciziei. Acesta din urmă nu este unul pur raţional, ci este adânc 
înrădăcinat în normele elaborate în sistem, în instituţiile ce creionează dezvoltarea 
societăţii. Un stat cu o tradiţie consensualistă de luare a deciziilor va decide o astfel de 
abordare în cazul apariţiei unei provocări urgente, deşi raţional şi eficient într-o astfel de 
situaţie ar fi să ia o decizie în care regula majorităţii să funcţioneze. în acelaşi timp, 
există şi situaţii în care dezvoltarea socială a unor anumiţi indivizi poate fi afectată 
negativ de aspectele instituţionalizate. De exemplu, un sistem de protecţie socială ce 
urmăreşte minimizarea disparităţilor economice dintre cetăţeni nu va fi modificat brusc, 
deşi se poate afla într-o situaţie în care să dăuneze unui segment important al populaţiei, 
datorită mecanismelor şi instituţiilor pe care le-a creat şi a căror dispariţie sau transfor¬ 
mare radicală nu este dorită. Acelaşi lucru se întâmplă deseori şi în administraţia 
publică, unde sistemele vechi nu sunt înlocuite de cele noi, folosindu-se argumente ce ţin 
de i. : vechiul sistem a devenit larg acceptat, funcţionarii s-au obişnuit cu el sau mana¬ 
gementul devine mai dificil în noile condiţii. Toate acestea au loc în contextul în care ar 
fi benefic pentru contribuabil să înlocuiască vechiul sistem cu unul bazat pe eficienţă şi 
eficacitate (vezi birocraţie /birocratizare). 

Un alt nivel la care poate fi observat impactul i. este cel al socializării instituţionale, 
în fapt, instituţionalizarea reprezintă transformarea graduală a socializării până în 
momentul în care normele, regulile şi căile urmate de instituţii creionează şi elaborează 
acţiuni. Astfel, prânzul servit împreună de angajaţii unei organizaţii, promovat la început 
drept mijloc de socializare, devine instituţionalizat şi presupune anumite comportamente 
ale nou-veniţilor în organizaţie, interacţiuni între angajaţii vechi, precum şi elaborarea 
unor atitudini corespunzătoare instituţiei create. în planul dezvoltării sociale pot fi 
trasate cu uşurinţă paralele şi un exemplu comun poate ilustra acest aspect. Odată ce 
individul a atins un anumit nivel de dezvoltare economică, începe să instituţionalizeze 
anumite practici pe care nu le avea înainte, datorită faptului că situaţia financiară nu îi 
permitea acest lucru : joacă tenis de câmp, mergând în fiecare sâmbătă la club. Noul său 
statut îi permite să stabilească o instituţie cu care se socializează şi la care nu va dori să 
renunţe curând. în acest fel, există un stimul permanent pentru a menţine instituţia, acest 
lucru fiind posibil doar prin menţinerea unui nivel economic cel puţin egal cu cel de care 
beneficiază. 

Nu în ultimul rând, la nivel general, absenţa i. conduce la transformarea sistemului, 
iar transformările frecvente au impact asupra dezvoltării sociale. Instituţiile reprezintă 
pilonii pe care se construieşte un sistem social, iar procesul de i. şi gradul în care acesta 
se realizează transformă aceşti piloni. I. afectează, în mod direct, dezvoltarea sistemului 
social prin mecanismele pe care le dezvoltă, o bună parte dintre acestea fiind prezentate 
şi explicate anterior. 

Tratarea exhaustivă a conceptului implică particularizarea unor aspecte contextuale 
ce fac obiectul studiilor individuale. Conceptele ce stau la baza i. , definiţiile şi atributele 
sale, precum şi importanţa în plan teoretic şi practic dovedesc complexitatea acesteia. 
Utilitatea sa pentru dezvoltarea socială impune conceptul de i. drept unul esenţial pentru 
analizele la nivel particular şi sistemic din cadrul societăţilor moderne. 


Sergiu GHERGHINA 

Interes public 1 


Probabil că puţine concepte sunt simultan atât de frecvent folosite şi atât de nedefinite 
precum interesul public (i.p.). Ambiguitatea noţiunii are o utilitate importantă - şi 
anume, permite flexibilitate în deliberare şi în modificarea opţiunilor politice ale demnita¬ 
rilor şi ale electoratului. Lipsa unei definiţii nu se datorează vreunei omisiuni, ci flui¬ 
dităţii reţelelor de interese sociale. încercările de a concretiza conceptul sunt împiedicate 
de pluralitatea de interese divergente din lumea reală şi de relaţiile incerte ale i.p. cu 
interesele private şi de grup. 

Chiar şi conceptul mai general de interes este slab definit, el fiind în general folosit 
ca un sinonim al conceptelor de „preferinţe”, „nevoi” sau „valori”. Toate acestea desem¬ 
nează orientări ale acţiunii umane, motoare ale comportamentului nostru. Conceptul de 
interes diferă însă de celelalte concepte prin conotaţiile sale şi prin tipul de discuţii în 
care este folosit efectiv. 

în ceea ce priveşte conotaţiile, interesul are: 

• conotaţii materialiste : este folosit în special pentru a desemna dorinţa de a obţine bani 
şi alte foloase materiale, şi mai puţin cu referire la valori sufleteşti, spirituale etc.; 

• conotaţii structurale : interesul este considerat ca fiind determinat de poziţia noastră 
obiectivă în societate, într-o relaţie etc.; 

• conotaţii egoiste: interesul este deseori folosit ca sinonim al interesului propriu, 
adesea în opoziţie cu interesul celorlalţi. 

în ceea ce priveşte utilizarea termenului de interes , acesta are particularitatea de a 
apărea frecvent atunci când discutăm interesele celorlalţi, pe care le ghicim în funcţie de 
informaţiile pe care le avem şi de presupoziţia egoismului şi a materialismului. Prin 
urmare, putem defini interesul ca reprezentând preferinţele aşteptate sau predictibile ale 
unui individ, atunci când sunt disponibile informaţii despre poziţia sa în structura 
socială. Interesul nu descrie preferinţele şi nevoile particulare ale unei persoane concrete, 
ci ceea ce observatorii pot deduce cu privire la acestea, date fiind informaţiile disponibile. 
Conceptul are în special o conotaţie economică şi egoistă, deoarece aceste orientări au 
un grad mare de generalitate şi sunt, prin urmare, mai uşor predictibile. 

Analog, definim i.p. prin mulţimea deciziilor care pot servi intereselor membrilor 
unei colectivităţi. în practică, i.p. nu există în lipsa formulării sale de către cei care iau 
decizii în numele comunităţii respective. De asemenea, este important de observat că 
aceste formulări ale interesului public depind de informaţiile disponibile decidenţilor despre 
comunitate. Acest concept se referă la o mulţime de variante, dintre care unele se exclud 
reciproc. Decidenţii politici au misiunea fie de a selecta dintre aceste alternative pe acelea 
care corespund viziunii lor politice şi dorinţelor electoratului, fie de a crea variante noi. 

O abordare alternativă defineşte i.p. printr-un sistem de valori definitorii pentru o 
viaţă bună , precum, de exemplu, şansele de autodezvoltare, participarea la deciziile sociale, 
egalitatea de şanse sau justiţia şi echitatea socială (vezi calitatea vieţii, participare şi dez¬ 
voltare socială, valori ale dezvoltării sociale : egalitatea oportunităţilor educaţionale şi 
sociale şi valori ale dezvoltării sociale : echitate şi justiţie socială). 


1. O primă variantă a acestui text a fost redactată în cadrul proiectului „Interesul public” al Insti¬ 
tutului pentru Politici Publice, coordonat de Elena Iorga, iulie-septembrie 2006. 

în definirea i.p. este relevant, de asemenea, şi nivelul la care se ia decizia. Ceea ce 
pentru un anumit tip de decizie poate fi i.p ., pentru un alt tip poate constitui un interes 
de grup sau local. Deseori i.p. este utilizat ca sinonim al interesului naţional, dar cele 
două concepte pot diferi considerabil atunci când problemele avute în vedere au relevanţă 
internaţională. 

Putem deosebi două tipuri de discuţii referitoare la acţiunile întreprinse de autorităţi 
sau alţi actori sociali în numele i.p. : 

1. cele în care comparăm două alternative care ar putea fi rezonabil considerate a fi în 
i.p. (de exemplu : a investi mai mult în protecţia mediului sau a diminua taxele legate 
de mediu pentru a favoriza creşterea economică); 

2. cele în care analizăm o acţiune despre care nu se poate argumenta, rezonabil, că ar 
servi i.p ., deoarece legătura sa cu interesele private sau de grup este prea puternică. 
Această utilizare negativă a conceptului de i.p. este foarte frecventă: acuzăm anumite 
decizii sau politici ale autorităţilor că sunt părtinitoare. 


Interesul public şi problemele sociale „vicioase” 

Primul tip de discuţie apare în special datorită caracterului vicios al problemelor sociale - 
în conceptualizarea clasică a lui H. Rittel şi M. Webber (1973). Aceştia contrastează 
„problemele vicioase ” (wicked problems ), întîlnite cu precădere în sfera socialului, cu 
„problemele blânde” (tame problems) care apar mai ales în ştiinţele exacte şi în tehnică. 
Autorii observă că problemele vicioase, precum problema sărăciei sau a degradării 
mediului, a violenţei domestice etc., diferă de cele „blânde” în mai multe privinţe: 

• nu au o formulare consensuală, definitivă; formularea însăşi este o problemă, deoarece 
fiecare formulare indică o anumită direcţie de soluţionare a problemei; diferitele 
grupuri de actori sociali implicaţi vor fi în dezacord asupra formulării; 

• fiecare problemă vicioasă este unică; deşi pot exista multe asemănări cu alte pro¬ 
bleme, întotdeauna se vor găsi câteva diferenţe despre care putem argumenta că sunt 
esenţiale; 

• fiecare problemă poate fi considerată un simptom al unei alte probleme mai generale ; 
nu este clar la ce nivel trebuie abordată problema în intervalul dintre cauzele sociale 
cele mai concrete (de exemplu, lipsa de bani şi echipamente a unui minister) şi cele 
mai ample (de exemplu, structura socială inegalitară); 

• fiecare soluţie implementată are consecinţe ireversibile asupra vieţilor oamenilor; 
prin urmare, capacitatea de învăţare prin experimentare şi încercare-şi-eroare este 
foarte limitată; 

• soluţiile problemei generează, la rândul lor, alte probleme, pe o perioadă nelimitată 
de timp; prin urmare, nu există un criteriu clar de evaluare a calităţii unei soluţii, 
deoarece, în timp, efectele succesive ale acestora sunt imposibil de monitorizat; 

• deoarece nu există un criteriu pentru a ne da seama când am soluţionat problema, 
procesul de soluţionare se opreşte conform unor criterii externe, precum lipsa timpului 
şi a resurselor materiale sau apariţia unor alte probleme mai urgente. 

Aceste dificultăţi ilustrează limitările inevitabile ale oricărei încercări de a specifica 
în practică ce reprezintă i.p. la un moment dat. Există câteva surse fundamentale ale 

acestei imposibilităţi, printre care: 1. diversitatea socială; 2. istoria relaţiilor dintre 

grupurile sociale ; 3. incertitudinea cunoaşterii sociale ; şi 4. dificultatea acţiunii politice. 

1. în viaţa socială reală există multe situaţii în care un grup poate câştiga doar dacă 
celălalt pierde - cel puţin pe termen scurt. într-un astfel de caz, orice decizie ar fi 
luată, unele interese de grup ar fi favorizate, iar unele ar fi dezavantajate. Aceasta nu 
înseamnă că nu poate fi luată o decizie despre care să putem spune rezonabil că 
serveşte i.p. , deoarece i.p. nu trebuie să fie întotdeauna diferit de interesul privat. 
I.p. se suprapune parţial cu interesele particulare ale membrilor colectivităţii şi nu 
poate fi luată nici o măsură care să satisfacă la fel de bine toate preferinţele, cu 
excepţia posibilă a unor decizii care să fie egal nepopulare. 

2. Timpul este şi el o dimensiune importantă: societatea se bazează pe o reţea complicată 
de procese de redistribuire şi compensaţie mediate de către stat pe parcursul genera¬ 
ţiilor, astfel încât orice decizie trebuie analizată în contextul acestei structuri, şi nu 
izolat. întrebarea este: cine trebuie să câştige şi cine trebuie să piardă în acest 
moment, pentru a păstra echilibrul şi pentru a crea o schimbare socială în direcţia 
dorită? Desigur, o astfel de întrebare nu poate avea un singur răspuns. 

3. Identificarea i.p. este o chestiune de negociere şi arbitraj, dar este şi o problemă de 
informaţii. Cunoaşterea necesară acestui proces este însă inerent incompletă şi incertă. 
Nici măcar informaţiile brute referitoare la prezent nu sunt uşor accesibile ; variabilele 
sociale pot fi doar aproximativ măsurate, prin metode scumpe şi care depind de 
cooperarea şi sinceritatea unui număr foarte mare de oameni. Interpretarea informa¬ 
ţiilor este realizată de analişti care au fiecare agenda lor proprie, derivând din interese 
sau din valori; construcţia unei imagini cognitive bazate pe datele disponibile este nu 
numai un proces de deliberare, ci şi unul de negociere. în ceea ce priveşte viitorul, 
evoluţia unui fenomen social sau consecinţele probabile ale unei măsuri guverna¬ 
mentale pot fi doar estimate, sau, uneori, pur şi simplu ghicite. 

4. I.p. se referă, în cele din urmă, la acţiuni ce trebuie întreprinse, nu numai la valori 
sau stări de fapt dezirabile. Ce măsuri pot fi însă legitim luate pentru atingerea unui 
scop nobil? Ce mijloace pot fi scuzate? Pot fi sacrificate interesele sau chiar 
drepturile câtorva oameni pentru a urmări binele celor mulţi ? Chiar dacă scopul ar 
fi clar, mijloacele legitime rămân deseori inaccesibile. M. Waltzer scria, dintr-o 
perspectivă pesimistă sau, după opinia multora, realistă: „cei mai mulţi dintre noi nu 
cred că guvernanţii noştri sunt inocenţi [...], chiar şi cei mai buni dintre ei. [...] 
Oamenii care acţionează pentru noi şi în numele nostru sunt în mod necesar speculanţi 
şi mincinoşi” (Waltzer, 1973, p. 161; cf. Pasquerella şi Killilea, 2005, p. 264). în 
aceste condiţii, definiţia unui politician moral nu presupune lipsa gesturilor reprobabile, 
ci conştiinţa vinovăţiei proprii, precum şi eforturile continue de a acţiona moral: 
„Acesta este politicianul moral: îl recunoaştem după mâinile sale murdare. Dacă ar 
fi fost un om moral şi nimic mai mult, mâinile sale nu ar fi fost murdare ; dacă ar fi 
fost un politician şi nimic mai mult, ar fi pretins că mâinile sale sunt curate” (Waltzer, 
1973, pp. 167-168 ; cf. Pasquerella şi Killilea 2005, p. 264). Fără să discutăm în ce 
măsură minciunile sau alte încălcări ale moralităţii (şi implicit ale i.p.) sunt permise 
în politică în vederea urmăririi unui scop nobil, putem să observăm că aceste 
compromisuri sunt reale, fiind considerate de mulţi oameni ca parte a jocului politic. 

Ţinând cont de natura „problemelor vicioase” cu care se confruntă, acuzaţiile privind 
încălcarea i.p. sunt un fel de risc profesional pentru demnitari, funcţionari publici şi alţi 
angajaţi ai unor organizaţii care îşi asumă misiunea de a urmări i.p. (ONG-uri, organizaţii 
internaţionale etc.). Cetăţenii care ocupă alte slujbe nu au la fel de multe oportunităţi de 
a defini şi urmări i.p. ; în consecinţă, nu au acelaşi risc de a fi acuzaţi de abuz. Desigur, 
acest risc este asumat voluntar şi este parte a regulilor jocului, însă trebuie totuşi luat în 
considerare atunci când analizăm o acuzaţie. întrebarea relevantă din această perspectivă 
este : există vreo posibilitate, fie ea şi foarte improbabilă, ca abuzul aparent înfăptuit de 
un astfel de angajat să fi servit de fapt i.p. ? Poate fi argumentat, rezonabil, că decizia 
sa a avut în vedere binele comun ? Această întrebare este doar începutul unui proces de 
judecare, dar ea are meritul de a izola un set de acţiuni care nu pot fi considerate ca 
urmărind i.p ., indiferent de imaginaţia şi toleranţa pe care suntem dispuşi să le investim. 

în cele ce urmează voi face referire în special la demnitari şi funcţionari publici, dar 
aceleaşi criterii pot fi aplicate şi altor tipuri de persoane care îşi asumă responsabilitatea 
de a defini şi urmări i.p. 


Definirea interesului public în programele de dezvoltare 

Conceptul de dezvoltare este intim legat de conceptul de i.p. Dezvoltarea nu se poate 
realiza dacă interesele unor grupuri sociale sunt sistematic neglijate în procesul de 
schimbare. 

Riscurile negocierii 

Stabilirea priorităţilor dezvoltării sau definirea i.p. este nu numai un proces de deliberare, 
ci şi un proces de negociere, în care actorii sociali cu putere mai mare contribuie mai 
mult la definirea direcţiilor de acţiune. în astfel de situaţii apar riscuri precum paterna- 
lismul sau confiscarea beneficiilor programului de către elite. Riscul paternalismului 
apare atunci când autorităţile publice sau specialiştii implicaţi în program definesc 
interesele comunităţii-ţintă discordant faţă de preferinţele declarate ale membrilor comu¬ 
nităţii. Confiscarea beneficiilor de către elite reprezintă o distribuţie neechilibrată a 
bunurilor şi serviciilor generate de program, în favoarea elitelor comunităţii - distribuţie 
datorată unei diferenţe semnificative de implicare în luarea deciziilor între elite şi restul 
comunităţii. 

Cunoaşterea şi reprezentarea intereselor celorlalţi 

în ce măsură poate o persoană să înţeleagă şi să reprezinte interesele unei alte persoane ? 
întrebarea este esenţială atât pentru funcţionarea democraţiilor reprezentative, cât şi 
pentru proiectele de dezvoltare iniţiate în exteriorul comunităţii-ţintă. Există două mari 
tipuri de concepţii despre calitatea reprezentării: 

• Concepţii ale reprezentativităţii demografice (Riccucci şi Meyers, 2004), conform 
cărora posibilitatea unui observator de a reprezenta activ interesele unei alte persoane 
este cu atât mai mare cu cât observatorul este mai similar acesteia ca poziţie socială. 

Conform acestui principiu, este esenţial ca diferitele categorii sociale să fie repre¬ 
zentate în organismele de decizie de membrii lor, şi nu de persoane din exteriorul lor. 
Astfel, această teorie implică faptul că interesele femeilor vor fi mai bine reprezentate 
în general de către femei decât de bărbaţi (toţi ceilalţi factori fiind ţinuţi constanţi), 
interesele minorităţilor etnice de către membri ai respectivelor minorităţi etnice etc. 
• Concepţiile reprezentativităţii politice pun accentul nu pe similaritatea de caracteristici 
sociale, ci pe împărtăşirea unor concepţii comune despre lume şi pe comunicare şi 
cunoaştere reciprocă. Astfel, cheia reprezentării eficiente a intereselor constă în 
identificarea unor persoane cu valori similare (care pot fi sau nu membre ale aceloraşi 
categorii socio-demografice) şi care să aibă competenţa necesară cunoaşterii şi 
comunicării situaţiei de viaţă a celor pe care îi reprezintă, precum şi îndemânarea 
politică necesară negocierii intereselor acestora în mediul politic. 

Condiţiile reprezentării adecvate a intereselor au fost analizate de teorii precum 
„Legea de fier a oligarhiei” 1 (formulată de Robert Michels, în lucrarea sa despre parti¬ 
dele politice, publicată în 1911), care observă că orice lider are tendinţa de a se îndepărta 
de preocupările şi interesele celor pe care îi reprezintă, datorită specializării sale 
funcţionale ca om politic (Vlăsceanu, 1993a). Competenţa sa îl face indispensabil pentru 
organizarea eficientă a colectivităţii, dar, în acelaşi timp, îi schimbă modul de gândire 
astfel încât devine tot mai diferit de cei care l-au ales. Acest proces inevitabil de dis¬ 
tanţare şi alienare a liderilor de electorat poate fi însă ţinut sub control, observă Michels, 
prin diferite metode, cum ar fi circulaţia elitelor. 


Criterii pentru evaluarea politicilor publice din perspectiva 
interesului public 

Evaluarea politicilor publice poate ţine cont de multiple criterii, precum: 

- procedurile prin care au fost elaborate: gradul de consultare publică, respectarea 
legislaţiei naţionale şi internaţionale, utilizarea corectă a resurselor publice, repre¬ 
zentarea echilibrată a tuturor intereselor sociale ; 

- impactul probabil al acestora: cine sunt cei care câştigă şi cine sunt cei care pierd? 
Cum putem agrega costurile şi beneficiile într-un indicator unic ? Există categorii 
care pierd inacceptabil de mult ? Există persoane ale căror drepturi sunt încălcate ? 
Există distorsiuni laterale ale politicii respective asupra capacităţii deliberative a 
societăţii sau asupra funcţionării instituţiilor publice ? 

- corespondenţa politicilor şi programelor cu misiunea asumată politic de către autori¬ 
tăţile publice (aşa cum a fost aceasta formulată în programele politice, în angaja¬ 
mentele din campaniile electorale etc.); 

- opţiunile excluse : ce măsuri devin imposibile sau dificile datorită adoptării acestei 
politici ? 

O astfel de evaluare permite identificarea unor politici publice care sunt fundamental 
eronate din perspectiva i.p. , aşa cum este el definit socialmente la un moment dat (de 


1. Fragmente din textul original pot fi citite pe site-ul prof. Larry R. Ridener la adresa http : // 
www2 .pfeiffer. edu/~lridener/courses/MICHELSR. HTML. 

exemplu, politici care încalcă drepturile omului, au costuri bugetare exagerate sau au 
consecinţe probabile dezastruoase pentru anumite grupuri sociale). în multe cazuri însă 
discuţiile se vor situa într-o arie a nuanţelor de gri, mai degrabă decât o arie alb-negru, 
datorită intervalului de nedefinire în care se situează conceptul de i.p. 

în continuare voi discuta pe scurt doar câteva dintre aspectele menţionate mai sus, cu 
referire mai ales la evaluarea situaţiilor de eşec în urmărirea i.p. 

Consideraţii procedurale 

Utilizarea corectă şi eficientă a resurselor publice 

în cadrul unei analize succinte a acţiunilor demnitarilor şi funcţionarilor publici, în 
categoria resurselor publice putem include toate resursele obţinute de stat de la cetăţeni 
prin instituirea unei obligaţii - precum şi toate resursele generate de stat prin folosirea 
celor dintâi. în această categorie intră, desigur, taxele şi impozitele, contribuţiile sociale 
obligatorii, dar şi timpul petrecut în cadrul învăţământului obligatoriu sau în cadrul 
serviciului militar obligatoriu, timpul necesar efectuării plăţilor obligatorii, informaţiile 
pe care cetăţenii sunt obligaţi să le furnizeze statului ş.a. Prin utilizarea acestor resurse 
„primare”, statul obţine sau generează, la rândul său, resurse publice „secundare”: 
bunuri materiale, servicii către populaţie, norme legale, organizaţii, informaţii ştiinţifice, 
informaţii procedurale (legate de funcţionarea statului însuşi) etc. De asemenea, resursele 
publice includ şi resursele naturale ale unei ţări, aflate implicit în administrarea statului. 

într-o analiză mai largă putem extinde categoria de resurse publice şi asupra resurselor 
prelevate de actori privaţi care au o poziţie de monopol pe piaţă, deoarece şi acestea sunt 
oferite de cetăţeni cvasiinvoluntar, prin lipsa unei opţiuni. 

Desigur, şi resursele oferite voluntar către actori publici sau privaţi pot fi folosite 
incorect; totuşi, în cazul acestora există mecanisme de control, dintre care cel mai 
primitiv, dar eficient, este refuzul de a contribui în viitor. în cazul resurselor publice, 
cetăţenii nu au nici măcar această posibilitate de protest în faţa eventualei utilizări 
abuzive a banilor, timpului sau informaţiilor lor de către autorităţi. 

Deciziile posibil părtinitoare şi decizii predictibil părtinitoare 

O concluzie a prezentării problemelor vicioase cu care se confruntă funcţionarii publici 
şi demnitarii este faptul că orice decizie ar lua, aceasta poate fi considerată părtinitoare 
în favoarea unor anumite interese. Orice decizie este posibil părtinitoare. în aceste 
condiţii, problemele cele mai mari apar în cazul acelor decizii pe care le putem denumi 
„predictibil părtinitoare”, cele care trec dincolo de prezumţia de nevinovăţie în judecata 
unui observator rezonabil: 

- decizii care includ favoruri către propria persoană sau cei apropiaţi; 

- decizii care sunt susceptibile de a fi părtinitoare, deoarece au fost luate în condiţii de 
conflict de interese sau în tranzacţii corupte ; 

- decizii care sunt părtinitoare în mod stabil, continuând structuri de inegalitate de 
tratament persistente în timp (de exemplu, decizii care defavorizează categoriile 
sociale discriminate pe parcursul deceniilor trecute sau decizii care favorizează actori 
sociali cu putere financiară şi decizională foarte ridicată). 

Abuzuri normalizate : excepţie, sau regulă ? 

O anumită problemă de procedură într-o politică publică sau un program de dezvoltare 
poate apărea izolat (cum ar fi, în România actuală, intimidarea prin violenţă a ziariştilor) 
sau poate fi un exemplu al unei practici generalizate (precum corupţia, de exemplu). 
Acţiunile repetate de mulţi indivizi diferă esenţial, din punct de vedere moral, de acţiu¬ 
nile realizate de puţini indivizi - analog cu felul în care, la nivel individual, o greşeală 
repetată de o persoană diferă esenţial de acea greşeală realizată pentru prima oară. 

Prin urmare, atunci când observăm o încălcare a unei norme etice sau legale, este 
important să ştim dacă această acţiune este un abuz excepţional sau un abuz normalizat , 
putând fi chiar, la limită, manifestarea unei norme alternative. Pentru a evalua gradul de 
generalizare şi de instituţionalizare a respectivului comportament scandalos, trebuie să 
examinăm informaţii precum: 

- frecvenţa cazurilor de încălcare a normei respective. Cu cât cazurile sunt mai dese, 
cu atât (paradoxal) avem motive să ne indignăm mai tare, tocmai pentru că aceasta 
indică o anumită normalizare a abaterii; 

- existenţa unor portiţe în lege sau chiar a unor acte normative pentru a permite acest 
comportament sau pentru a nu-1 sancţiona ; 

- existenţa unor practici sistematice de a interpreta abuziv legea pentru a nu acoperi sau 
a nu sancţiona aceste acţiuni; 

- existenţa unor practici sistematice de aplicare abuzivă a legii pentru a ascunde acest 
fenomen; 

- existenţa unor sancţiuni aplicate - informai - celor care nu practică acest fenomen, 
ceea ce semnifică apariţia unei norme alternative şi poate fi un prim semn al 
criminalităţii organizate. 

Consideraţii referitoare la impactul programelor şi politicilor publice 

Distorsiuni ale procesului deliberativ şi decizional: efecte asupra formulării 
interesului public 

Există cazuri de politici publice care, deşi nu au efecte negative directe asupra societăţii, 
afectează capacitatea definirii adecvate a i.p. la nivelul decidenţilor. Un exemplu se 
referă la legile care creează condiţii de trai excepţionale pentru demnitari şi alţi decidenţi. 
Făcând abstracţie de inechitatea lor, acest tip de politici afectează deseori chiar posibili¬ 
tatea unui proces deliberativ care să urmărească eficient i.p. , prin deconectarea intere¬ 
selor şi preocupărilor autorităţilor de cele ale populaţiei, ceea ce va afecta vizibilitatea 
problemelor cu care se confruntă aceasta. 

Alte exemple se referă la lipsa posibilităţii de monitorizare publică a deciziilor luate 
de autorităţi sau la posibilitatea redusă de influenţare a deciziilor publice de către 
populaţie. Astfel de caracteristici ale sistemelor decizionale au, de asemenea, efecte 
negative asupra formulării i.p. I.p. nu este definit doar în Parlament, ci prin fiecare 
decizie, tehnică sau principială, luată de autorităţi. Exemple de măsuri care sporesc 
transparenţa procesului decizional sunt înregistrarea nominală a votului parlamentarilor 
pentru fiecare iniţiativă legislativă sau accesul la informaţii de i.p. privind deciziile luate 
de autorităţile publice de la orice nivel. 

Distorsiuni organizaţionale : efecte asupra performanţelor organizaţiilor publice 

Acţiunile demnitarilor şi ale funcţionarilor publici au efecte şi asupra organizaţiilor din 
care aceştia fac parte. în măsura în care o decizie incorectă este cunoscută colegilor şi 
rămâne nesancţionată, efectele asupra organizaţiei pot fi considerabile. Urmărirea i.p. 
într-o organizaţie a administraţiei publice presupune efort şi asumarea unor riscuri. 
Motivaţia angrenării intr-un asemenea demers dificil scade atunci când cei din jur ignoră 
nepedepsiţi misiunea organizaţiei. 

Nils Brunsson (2002) observa că organizaţiile care au ca scop principal reflectarea şi 
reprezentarea mediului social - precum partidele politice, administraţia publică sau 
organizaţiile cu o misiune asumată de a urmări i.p. - suferă inevitabil de „ipocrizie 
organizaţională”. Pentru a face faţă cerinţelor contradictorii ale diferitelor grupuri de 
interese, organizaţia îşi disociază discursul de decizii şi de acţiuni. Astfel, discursul va 
putea fi orientat către un grup social, deciziile luate vor putea mulţumi un alt grup social, 
iar acţiunile vor favoriza alte categorii. Angajaţii unor astfel de organizaţii sunt prinşi în 
permanenţă în soluţionarea unor probleme insolubile, tensionaţi între exigenţele incompa¬ 
tibile ale diferitelor aspecte ale problemei. Această senzaţie de mers în gol şi de învârtire 
în cerc poate fi descurajantă - cu atât mai mult atunci când corupţia sau conflictele de 
interese în interiorul organizaţiei devin handicapuri adiţionale. 

O parte importantă a recompensei pentru munca angajaţilor din aceste organizaţii 
este (sau ar trebui să fie) intrinsecă - satisfacţia de a fi contribuit la bunul mers al 
societăţii prin propriile decizii şi acţiuni, participarea la o transformare în bine ce 
depăşeşte propria persoană. Desigur, o astfel de satisfacţie depinde de percepţia asupra 
onestităţii şi eficienţei propriei organizaţii, deoarece un angajat nu poate face o diferenţă 
semnificativă la nivelul societăţii fără suportul administraţiei din care face parte. Astfel, 
crearea unei reprezentări conform căreia corupţia şi incompetenţa sunt frecvente şi 
tolerate în organizaţie duce la scăderea satisfacţiei faţă de propria muncă pentru cei care 
îşi investesc energia în urmărirea i.p. 

în ceea ce priveşte performanţele efective, chiar dacă funcţionarul sau demnitarul 
onest continuă să-şi facă datoria conştiincios, eficienţa sa într-o organizaţie dominată de 
angajaţi corupţi sau dezinteresaţi va fi probabil redusă. Persoanele oneste vor fi izolate 
şi marginalizate de către cei mai puţin oneşti, iar reţelele necesare de sprijin şi informaţii 
vor fi întrerupte. 

Cosima RUGHINIŞ 


Izomorfism instituţional 


Instituţionalismul sociologic este definit ca o teorie care explică schimbările, continuitatea 
şi adaptabilitatea instituţiilor. Dezvoltat în cadrul teoriei organizaţionale, conceptul de 
izomorfism instituţional (i.i.) deschide noi perspective în studierea procesului de 
schimbare socială, punând accent pe adaptabilitate. în acest sens, el reprezintă baza de 
argumentare în direcţia modificării scopurilor birocraţiei. Astfel, discursul weberian de 


IZOMORFISM INSTITUŢIONAL 


350 


eficienţă şi competiţie birocratică (vezi birocraţie şi administraţie publică) este înlocuit 
de o preocupare pentru explicarea asemănărilor dintre organizaţii. 

Procesele izomorfice au fost analizate în diferite domenii, de la manualele de colegiu 
la reformele administrative. Axarea asupra organizaţiilor a fost lărgită astfel încât să 
poată surprinde imitări ale programelor de politici (publice sau private) şi design 
instituţional. Definirea i.i. este un prim demers necesar pentru înţelegerea conceptului, 
următorul pas fiind reprezentat de diferenţierea, cu unele exemple concrete, a tipurilor 
de i.i. din literatura de specialitate. Următoarea secţiune conţine un studiu de caz menit 
să ilustreze îmbinarea tipurilor de i.i. în efectuarea unei analize instituţionale. Acesta 
este o sumă a factorilor concurenţi în cazul dezvoltării partidelor în România post- 
comunistă. Subiectul a fost ales datorită funcţiilor partidelor de a agrega şi reprezenta 
interese şi de a transpune în politici publice preferinţele alegătorilor. Astfel, cazul este 
relevant prin prisma conexiunilor ce pot fi realizate între cadrul analitic propus şi 
dezvoltarea socială aferentă politicilor promovate de către partide. Ultima secţiune 
relaţionează i.i., dezvoltarea socială şi posibilul efect asupra administraţiei publice. 


Definirea izomorfismului instituţional 

I.i. este definit drept procesul de constrângere ce acţionează asupra unei unităţi din 
cadrul unei populaţii pentru a o face să fie asemănătoare cu alte unităţi care înfruntă 
acelaşi set de condiţii de mediu (DiMaggio şi Powell, 1991, p. 66). Acesta, spre deosebire 
de teoriile din trecut, nu presupune competiţie liberă şi deschisă, menţionând faptul că 
organizaţiile nu concurează doar pentru resurse şi clienţi, ci şi pentru putere politică şi 
legitimitate instituţională. Copierea structurilor organizaţionale nu este un proces bazat 
pe eficienţă, ci pe dorinţa de a asigura legitimitate. Aceasta din urmă explică faptul că 
organizaţiile caută să fie izomorfe în structura şi domeniile lor de activitate, ţinând cont 
de anumite dimensiuni existente în mediul lor (Scott, 1995, p. 44). 


Tipuri de izomorfism instituţional 

în literatură au fost identificate trei tipuri diferite de i. i. : coercitiv, mimetic şi normativ. 
Izomorfismul coercitiv rezultă din „presiunile formale şi informale exercitate asupra 
organizaţiilor de către alte organizaţii de care depind” (DiMaggio şi Powell, 1991, p. 67). 
Coerciţia este rezultatul unor presiuni precum cele ale unui mandat guvernamental sau 
ale dependenţei de organizaţii-cheie. O organizaţie tinde să copieze modelul celor de 
care depinde. însă imitarea este încurajată şi prin alte mijloace decât puterea şi depen¬ 
denţa, o altă sursă a izomorfismului coercitiv fiind reprezentată de aşteptările culturale 
în care instituţiile se dezvoltă şi funcţionează (DiMaggio şi Powell, 1991, p. 67). Instituţii 
similare create în România şi SUA, care, în plan teoretic, au acelaşi scop, vor utiliza 
mijloace diferite şi îşi vor atinge diferit obiectivele în funcţie de mediul în care se 
dezvoltă: normele şi valorile societale, aşteptările populaţiei sau ale instituţiilor deja 
existente. Ţinând cont de aceste aspecte, factorii de luare a deciziei sau cei ce stabilesc 
aranjamente instituţionale nu ar trebui să împrumute o instituţie fără a se raporta la 
specificul mediului în care va funcţiona. 

Izomorfismul mimetic, cunoscut şi sub denumirea de mimetism instituţional, implică 
faptul că instituţiile se modelează pe fundaţiile altor instituţii ori de câte ori intră în 
contact cu un mediu nesigur, scopuri ambigue sau alternative neclare (DiMaggio şi 
Powell, 1991, p. 69). Nesiguranţa încurajează imitarea, avantajele acestui proces fiind 
ridicate în termenii identificării alternativelor şi soluţiilor valide pentru problemele care 
apar. Organizaţiile observă comportamentul adoptat de alte organizaţii în situaţii similare 
cu cele pe care le au de rezolvat, iar învăţarea şi imitarea soluţiilor reprezintă, de multe 
ori, alegerea mai puţin costisitoare şi mai eficientă. însă acest lucru este valabil doar în 
condiţiile în care se ţine cont de diferenţele de mediu. în principal, mimetismul este 
generat de nesiguranţă, fiind imitate organizaţiile de succes sau percepute ca având 
legitimitate sporită. Această imitare conduce însă la sporirea legitimităţii, fără a se 
asigura însă, neapărat, eficienţă. Extinderea ideii de mimetism de la organizaţii la 
spectrul instituţional a fost realizată de Claus Offe (1992) intr-un articol despre design 
instituţional şi tranziţii democratice. Astfel, el a observat că aranjamentele instituţionale 
din statele postcomuniste reprezintă copii ale sistemelor vestice care au avut succes. Offe 
menţionează că există avantaje în a menţiona copierea în locul creării propriu-zise: 
responsabilitate redusă, absenţa percepţiei că designerul îşi impune propriul punct de 
vedere, legitimitate sporită a instituţiei (Offe, 1992, p. 24). Ca urmare, apariţia mimetis¬ 
mului nu este datorată doar nesiguranţei, ci şi unor strategii adoptate de actorii implicaţi 
în procesul de creionare instituţională. 

Izomorfismul normativ consideră profesionalizarea drept principala sursă de presiune 
pentru modificările instituţionale. Profesionalizarea poate fi conceptualizată drept încer¬ 
carea de controlare a condiţiilor şi metodelor de lucru şi stabilirea bazelor cognitive şi a 
legitimităţii pentru autonomia lor ocupaţională (DiMaggio şi Powell, 1991, p. 70). Acest 
tip de izomorfism este caracteristic mai mult organizaţiilor decât instituţiilor, deoarece 
accentuează aspecte specifice, profesionalizarea fiind greu de detectat în cadrul institu¬ 
ţiilor datorită naturii complexe a acestora. Cu alte cuvinte, profesioniştii, organizaţiile 
create de aceştia şi mecanismele educaţiei formale, socializării şi recrutării produc o 
bază cognitivă şi o legitimitate comună care determină transformarea structurilor organi- 
zaţionale în direcţia asemănărilor (Radaelli, 2000, p. 28). 


Implicaţii ale izomorfismului instituţional - reprezentarea 
şi agregarea intereselor 

Pentru a remarca interacţiunea dintre cele trei ideal-tipuri propuse de DiMaggio şi Powell, 
este necesară analizarea unui caz concret. în acest sens, consider importantă evoluţia par¬ 
tidelor, organizaţii care reprezintă şi agregă interesele cetăţenilor, transformându-le, prin 
diverse mecanisme, în propuneri de politici care influenţează fundamental dezvoltarea 
socială. în acelaşi timp, este necesară relaţionarea izomorfismului cu instituţionalizarea, 
un alt concept esenţial în dezvoltarea unei organizaţii. Unitatea de analiză pentru acest 
exemplu aplicat este România, iar perioada considerată este reprezentată de începutul 
tranziţiei (prăbuşirea comunismului în 1989). 

O primă observaţie cu caracter general vizează faptul că instituţionalizarea partidelor 
are loc intr-un mediu instituţional competitiv, nu intr-un vid instituţional sau intr-un 
mediu în care argumentul tabula rasa funcţionează (Kitschelt, 1992). Partidele nu sunt 

unicele organizaţii ce se instituţionalizează, iar în acest sens pot fi identificaţi multipli 
competitori pentru acestea în cadrul unei societăţi. Voi trece în revistă doar câteva pentru 
a ilustra complexitatea mediului de dezvoltare. Un prim factor este reprezentat de 
instituţionalizarea legăturilor personale, construite pe prietenii şi nepotism, cunoscute în 
România atât în perioada comunistă, cât şi după. Un al doilea factor este instituţia 
democraţiei directe, dăunătoare pentru partide prin prisma funcţiilor pe care acestea 
trebuie să le îndeplinească. Dacă instituţionalizarea democraţiei directe atinge cote 
semnificative de dezvoltare la nivelul comunităţilor locale, importanţa partidelor scade la 
acest nivel, iar influenţa şi existenţa lor este afectată şi la nivel central. Grupurile de 
interes şi lobby reprezintă o altă instituţie rivală partidelor sau care afectează dezvoltarea 
acestora. Acest factor are o dublă influenţă, datorită capacităţii sale de a acoperi multiple 
sfere. Astfel, grupurile de interes devin competitori pentru partid, iar din această poziţie 
pot influenţa, prin diverse mecanisme, dezvoltarea celor din urmă. Un factor adiţional 
este reprezentat de succesorul/succesoarele Partidului Comunist Român, care a modelat 
şi dominat pentru o bună perioadă spectrul politic, deţinând mijloacele şi motivaţiile 
menţinerii şi perpetuării legitimităţii. 

Unele dintre aceste instituţii competitoare au o durată de existenţă mai îndelungată 
decât partidele create după prăbuşirea comunismului (nepotismul, grupurile de interes) 
şi există influenţe în instituţionalizarea partidelor datorită izomorfismului. Toate cele trei 
tipuri specificate anterior se regăsesc în acest proces: izomorfismul coercitiv prin 
presiunile formale şi informale exercitate asupra partidelor de către alte organizaţii de 
care partidul este dependent (grupuri de interese ce finanţează) şi de aşteptările culturale 
din societate (un partid îşi alege deseori strategiile politice şi electorale adaptându-se la 
aceste aşteptări); izomorfismul mimetic prin modelarea partidelor în funcţie de institu¬ 
ţiile cu legitimitate crescută, promovarea valorilor altor organizaţii respectate în societate 
(mesaje religioase, structuri descentralizate); mimetismul normativ prin profesionali¬ 
zarea instituţiei partinice (din păcate, destul de slab dezvoltată). 

Cazul partidelor este unul ilustrativ pentru situaţia multor organizaţii şi instituţii 
naţionale, fiind ales ca exemplu datorită posibilităţii clare de separare a factorilor ce îi 
influenţează dezvoltarea. Depăşind sfera eficientizării birocratice, absolut necesară pentru 
o dezvoltare socială şi instituţională, izomorfismul reuşeşte să ofere explicaţii ale 
schimbărilor generate în interiorul instituţiilor şi organizaţiilor, fiind interesat să explice 
şi asemănările pe care le regăsim la nivelul acestora. 


Izomorfismul instituţional şi dezvoltarea socială 

Dacă precedenta secţiune conţine discuţii teoretice referitoare la impactul i.i. asupra 
dezvoltării sociale prin intermediul partidelor, este util să vedem cum se manifestă 
această legătură în mod direct. Pentru a ilustra această situaţie, am decis să utilizez un 
exemplu comun, întâlnit la nivel central, şi anume efectul în plan economic al schimbării 
guvernelor. în momentul în care au loc alegeri, iar cetăţenii decid să încredinţeze votul 
lor unor noi formaţiuni politice decât cele care guvernau până în acel moment, va exista 
un nou guvern care va aduce cu sine noi politici economice. Astfel, dacă dorim 
reprezentarea grafică a economiei unui stat de-a lungul timpului în funcţie de politicile 
propuse de guvernele alternative, acest grafic nu va fi unul linear, ci vom observa o serie 

de urcuşuri şi coborâşuri care se datorează politicilor diferite propuse de guverne. 
Diferenţa de nivel este cu atât mai mare cu cât schimbarea guvernului este mai radicală. 
De exemplu, în România, schimbările de guvern au implicat o modificare aproape totală 
a partidelor la guvernare, iar politicile economice, în plan teoretic, diferă semnificativ, 
însă, în cazul Olandei, creştin-democraţii şi laburiştii au făcut parte din mai multe 
guverne succesive, iar acest lucru s-a reflectat în diferenţele reduse dintre politicile 
guvernamentale. 

I.i. joacă un dublu rol. în primul rând, reprezintă un factor decisiv în diminuarea 
diferenţelor de politici şi în transformarea evoluţiei dezvoltării sociale în sensul reprezen¬ 
tării sale lineare. Astfel, experienţele precedente şi modelele existente în trecut sau în 
alte medii determină guvernul şi administraţia să nu aplice programele economice în 
forma gândită iniţial, ci să ia în considerare o serie de factori: impactul la nivelul 
bugetului central sau local, impactul la nivelul populaţiei, eficienţa programului compa¬ 
rată cu un model din trecut, efectivitatea şi eficacitatea unui model împrumutat şi aplicat 
într-un context nou. De cele mai multe ori, toate acestea conduc la o apropiere a 
politicilor economice de cele din trecut şi permit o evoluţie constantă (moderată). în al 
doilea rând, i.i. joacă un rol esenţial în crearea politicilor economice. în România, 
programele economice majore de după 1989 au fost inspirate fie de un model extern 
(privatizarea prin intermediul cupoanelor, taxa unică pe venit), fie din trecut. S-a urmărit 
ca adaptarea la contextul românesc să ofere satisfacţii la fel de mari ca în statele în care 
a fost aplicat. Rezultatele nu au coincis uneori cu aşteptările, ca urmare a implementărilor 
deficitare (ignorarea anumitor efecte, insuficienţa legislativă care să susţină reformele 
economice). Poate cel mai evident exemplu în direcţia existenţei unui izomorfism impus 
României pentru realizarea unui grad de dezvoltare economică sunt modelele propuse de 
către FMI, BM şi UE. Acestea au funcţionat în alte contexte şi sunt menite să dea 
rezultate şi în România dacă o serie de cerinţe sunt îndeplinite. 

în pofida exemplelor expuse anterior, i.i. este dificil de perceput de către cetăţeanul 
obişnuit. Prin intermediul unor informaţii detaliate asupra funcţionării instituţiilor statului 
şi asupra modelelor alternative existente se poate ajunge la un nivel de cunoaştere a 
influenţelor pe care organizaţiile externe le au asupra politicilor naţionale. I.i. este însă 
un proces des întâlnit la nivelul organizaţiilor publice şi private şi are efecte directe şi 
indirecte asupra dezvoltării sociale. Cauzele utilizării sale sunt: eficienţa, simplitatea, 
garanţia unor rezultate pozitive sau legitimitatea. 


Sergiu GHERGHINA 


M 


Măsurarea dezvoltării sociale: indicatori 
ai dezvoltării sociale 


Măsurarea dezvoltării sociale ( m.d.s .) este definită din perspectiva rolului sistemelor 
de indicatori de a ghida/orienta intervenţia publică, de a contribui la caracterul planificat, 
inerent pentru definirea unei schimbări sociale ca proces de dezvoltare socială. Indicatorii 
sociali, în ansamblul lor, sunt definiţi ca indicatori care devin elemente ale acţiunii prac¬ 
tice (Mărginean, 2002, p. 33), reflectând anumite trăsături ale fenomenelor şi proceselor 
sociale, măsurând atât starea obiectivă a sistemelor sociale - structura (alcătuirea, 
relaţiile) şi dinamica (funcţionalitatea şi performanţa) -, cât şi starea subiectivă (satis¬ 
facţia, insatisfacţia) (Zamfir, 1976). Indicatorii sociali sunt rezultatul integrării cerinţelor 
de informare, planificare, dezvoltare şi conducere existente la un anumit nivel de 
organizare (comunitar/local, regional, naţional, internaţional). 

Un indicator social îndeplineşte o serie de funcţii între care (Mărginean, 2002, p. 34): 
mijloc de informare privind starea unui domeniu social, mijloc de diagnoză socială; mij¬ 
loc de analiză, evaluare şi interpretare a diferitelor fenomene, relaţii, procese sociale şi 
acţiuni sociale; mijloc de cercetare a obiectivelor de dezvoltare intr-un domeniu sau 
altul; instrument al planificării şi prognozei dezvoltării sociale; mijloc de urmărire 
(măsurare) a schimbărilor intervenite în evoluţia fenomenelor respective, de evidenţiere 
a tendinţei şi a consecinţelor unei anumite acţiuni întreprinse. 

Ca urmare a diversificării şi specializării, măsurarea îşi dezvoltă funcţia stimulativă, 
devenind un instrument democratic de control în luarea deciziilor. Pe lângă faptul că 
„furnizează o măsură a progresului către obiectivele stabilite”, indicatorii sociali îndepli¬ 
nesc o „misiune democratică”, reprezentând un mijloc de influenţare a agendei politice : 
„Pe măsură ce indicatorii sociali sunt acceptaţi în discursul public, ei dau glas votantului” 
(Vogel, 1997, p. 108). 

Sistemele de indicatori şi indicii (vezi măsurarea dezvoltării sociale : indici compo¬ 
ziţi ai dezvoltării sociale) reprezintă un instrument fundamental de stimulare a dezvoltării, 
nu numai de măsurare a acesteia, deoarece: 

- configurarea sistemelor de măsurare este parte integrantă a gândirii prospective sau 
a spiritului de guvernare centrat pe dezvoltare; 

- societăţile moderne au dezvoltat sisteme expert pentru colectarea sistematică de 
informaţie care este transmisă subsistemului politic pentru corectarea în timp real a 
deciziilor ce orientează întregul sistem social; 


355 MĂSURAREA DEZVOLTĂRII SOCIALE : INDICATORI AI DEZVOLTĂRII SOCIALE 

- dezvoltarea comunicaţiilor şi tehnologiilor informaţiei a lacut ca aceste sisteme să 

devină parte a mecanismelor de creştere a ţărilor avansate. 

Este important de remarcat că înainte de generalizarea folosirii indicatorilor în practica 
actuală a instituţiilor internaţionale, publice şi nonguvernamentale cu preocupări în zona 
dezvoltării sociale, sistemele de măsurare au fost utilizate pe larg în activitatea întreprin¬ 
derilor economice. 

Istoricul conceptului de dezvoltare este unul îndelungat, însă perioada de consolidare 
a dimensiunii lui instrumentale, de fundamentare a unor sisteme de măsurare, este mai 
recentă. Mai ales în a doua jumătate a secolului XX au apărut instituţii internaţionale 
care şi-au inclus în titulatură termenul de „dezvoltare” (PNUD, BIRD, BM ş.a.m.d), au 
fost create departamente de dezvoltare, au apărut „profesionişti ai dezvoltării” (development 
professionals), s-a conturat o „comunitate internaţională a dezvoltării” (incluzând în 
primul rând organizaţiile finanţatoare a programelor de dezvoltare), au apărut discipline 
şi metode de cercetare „developmentaliste”. Dezbaterile teoretice stârnite în jurul indicatorilor 
promovaţi au reactivat dileme teoretice mai vechi sau au generat unele dileme şi direcţii 
de cercetare noi. Axele pe care evoluţia conceptului de dezvoltare socială poate fi 
urmărită din prisma consecinţelor asupra metodologiilor de măsurare sunt multiple, mai 
importante fiind cele cu următorii poli: economic-social; indici-sisteme de indicatori, 
(trans)naţional-teritorial, obiectiv-subiectiv şi dimensiuni tari (performanţe economice, 
veniturij-dimensiuni „soft” (capital uman, capital social, capabilităţi etc.). 

Ca un concept-cheie al gândirii politice contemporane, dezvoltarea s-a impus în anii 
’50, momentul naşterii putând fi considerat discursul de învestire al preşedintelui Truman 
(SUA, 1949), care susţinea „dezvoltarea şi creşterea zonelor subdezvoltate” (Voicu, 2002, 
p. 259). Impunerea dezvoltării sociale ca principiu al programelor politice contemporane 
a fost precedată de o serie de abordări teoretice (List, Marx, Weber şi Parsons, printre 
alţii) care au delimitat semnificaţiile conceptului. Creşterea interesului pentru sistemele 
de indicatori a fost stimulată ca urmare a activităţii unor comisii guvernamentale (Mărginean, 
2002, p. 29). Raportul „Recent Social Change” al Comisiei americane pentru studierea 
tendinţelor sociale, publicat în 1933, este primul dintr-o serie de astfel de rapoarte şi 
studii finanţate de instituţii şi agenţii guvernamentale din SUA şi Europa Occidentală, 
referitoare la perspectivele creşterii economice. Alt exemplu notabil îl reprezintă raportul 
„Social Indicators”, 1966 (autori Gross şi Biderman, editor Bauer), lucrare ce are la bază 
activitatea Comisiei NASA privind efectele zborurilor cosmice asupra calităţii vieţii. 

Multă vreme, indicatorii dezvoltării au măsurat creşterea economică. După al doilea 
război mondial, preocuparea principală a constituit-o creşterea PIB-ului şi dezvoltarea 
forţei de muncă. A devenit însă limpede că, pentru majoritatea ţărilor dezvoltate, creşterea 
economică nu a diminuat sărăcia şi celelalte probleme sociale. Cu timpul, s-a recuperat 
dimensiunea socială a dezvoltării, accentuându-se importanţa calităţii creşterii, a dezvoltării 
nu doar economice, ci şi sociale sau umane, lărgindu-se sfera conceptului de dezvoltare, 
începând cu anii ’60, contestarea măsurării venitului ca indicator adecvat al dezvoltării 
a devenit tot mai evidentă - începe dominaţia indicatorilor sociali. Se consolidează activi¬ 
tatea United Nations Research Institute for Social Development (UNRISD), care a adus 
o contribuţie importantă la dezvoltarea indicatorilor sociali şi a extins dezbaterea privind 
dezvoltarea socială, promovând o abordare holistă şi interdisciplinară. 

Ideea indicatorilor sociali a fost preluată în sistemul public şi politic, aceştia devenind 
măsuri instituţionalizate pe probleme de interes general. Majoritatea organizaţiilor 
internaţionale sunt preocupate de dezvoltarea indicatorilor sociali şi editează rapoarte pe 
această temă (ONU, BM, mai recent Comisia Europeană). ONU, prin instituţiile sale, 
oferă un suport constant pentru cercetarea şi dezvoltarea indicatorilor sociali, inclusiv 
prin publicarea de manuale/ghiduri privind măsurarea dezvoltării, monitorizare şi eva¬ 
luare etc. Manualele ONU (primul publicat în 1978, altul în 1989) îşi propun să reprezinte 
un ghid pentru construcţia sistemului de indicatori sociali, urmărindu-se anumite parti¬ 
cularităţi în funcţie de nivelul de dezvoltare economico-socială a ţării respective. 

Atractivitatea unei singure măsuri compozite a dus la apariţia indicilor de dezvoltare 
(vezi măsurarea dezvoltării sociale: indici compoziţi ai dezvoltării sociale). în 1990, 
PNUD propune indicele dezvoltării umane structurat pe trei dimensiuni: longevitatea 
(măsurată prin speranţa de viaţă la naştere), educaţia (măsurată prin gradul de alfabeti¬ 
zare, numărul mediu de ani de şcoală şi rata brută de cuprindere în învăţământ) şi stan¬ 
dardul de viaţă (măsurat prin PIB pe locuitor ajustat la paritatea puterii de cumpărare în 
dolari). PNUD a propus şi o serie de alţi indici precum indicele disparităţii între sexe, 
indicele participării femeilor, indicele sărăciei umane etc. Cele mai recente preocupări 
se referă la elaborarea unor indici care vizează accesul la tehnologiile comunicaţiilor şi 
informaţiilor, nivelul progresului tehnologic şi capacitatea unei ţări de a fi participantă la 
„era reţelelor” („Technology Achievement Index”, introdus în Human Development 
Report, UNDP, 2001; „E-readiness Index”, The Economist Intelligence Unit, 2000). 
Abordarea dezvoltării sociale prin intermediul indicilor a fost criticată (Atkinson et al., 
2002), iar alternativ sunt utilizate seturi de indicatori relevanţi pe dimensiuni ale dezvol¬ 
tării. Printre obiecţiile apărute, menţionăm: eterogenitatea dimensiunilor, selecţia indica¬ 
torilor în urma unor opţiuni metodologice conjuncturale, arbitrarietatea ponderii acordate 
indicatorilor în scorul total. însă nu doar măsurile compozite au dezavantaje metodo¬ 
logice, ci şi seturile de indicatori în cazul cărora „impresia generală este că dimensiunile 
măsurate în cadrul unor sisteme de indicatori nu sunt corelate” (Lindenberg, 2002). 

Alte două perspective importante pentru modul în care este concepută dezvoltarea 
socială sunt teoriile capitalului uman şi cele ale capitalului social (vezi capital social şi 
capital uman). Acestea au deplasat accentul către finalitatea proceselor de dezvoltare 
asupra oportunităţilor individuale (în cazul teoriilor capitalului uman) şi asupra aspectelor 
relaţionale ale structurilor sociale. Ulterior, a devenit influentă teoria capabilităţilor 
(Sen, 1993) ca mijloace disponibile pentru accesul indivizilor la scopurile pe care aceştia 
le valorizează. Privitor la sistemele de indicatori de referinţă, în prezent considerăm că 
indicatorii dezvoltării mileniului (ONU) constituie sistemul de măsurare cu cea mai 
ridicată vizibilitate, alături de sistemele de indicatori structurali şi de incluziune socială 
implementaţi în cadrul UE şi deci cu o aplicabilitate mai restrânsă spaţial, pe aceştia din 
urmă alegând să-i tratăm distinct, ca exemplificare a modului în care au fost preluaţi şi 
completaţi în România. 

Obiectivele de dezvoltare ale mileniului, rezultat al conferinţelor internaţionale şi 
summiturilor mondiale desfăşurate pe parcursul anilor ’90 şi adoptate în cadrul Adunării 
Generale ONU în 2000, reprezintă cadrul agreat la nivel internaţional pentru monito¬ 
rizarea progreselor în dezvoltare. Sunt încurajate trei direcţii majore de acţiune : accele¬ 
rarea creşterii economice, îmbunătăţirea distribuţiei veniturilor, accelerarea dezvoltării 
sociale. Cele opt obiective de dezvoltare socială stabilite la nivel global, dar adaptate la 

specificul naţional al ţărilor semnatare ale „Declaraţiei Mileniului” sunt urmărite prin 
indicatori specifici, iar efortul de îndeplinire a obiectivelor este comparat cu ţintele 
fixate. Ţările semnatare ale „Declaraţiei Mileniului”, printre care şi România, moni¬ 
torizează progresele înregistrate în atingerea Obiectivelor de Dezvoltare ale Mileniului 
prin elaborarea unor rapoarte naţionale asupra ODM, reunite într-un Raport Global 
privind Implementarea „Declaraţiei Mileniului”. România a elaborat un prim raport 
asupra ODM în 2004. 

Valorile naţionale şi internaţionale ale indicatorilor sunt adesea insuficiente pentru a 
informa intervenţiile cu privire la grupurile şi zonele care au cea mai stringentă nevoie 
de suport, lăcând imposibilă implementarea programelor de suport focalizat pe ariile 
afectate şi grupurile vulnerabile. Problema abordării spaţiului şi măsurării prin indicatori 
la nivel teritorial este considerată ca una de maximă importanţă în cadrul paradigmelor 
dezvoltării. Acest lucru este demonstrabil prin faptul că sunt promovate viziuni specifice 
asupra organizării teritoriale - conceptele de regiune de dezvoltare şi de pol de dezvoltare 
în construcţia politică a UE - şi în mod complementar sisteme de măsurare interesate în 
promovarea unor indicatori măsurabili la nivele cât mai specifice din punct de vedere 
teritorial, de la regiune până la localitate. Geografia bunăstării sociale în SUA (Smith, 
1973) este una dintre primele lucrări care analizează componenta teritorială. Tot în anul 
1973, Maloney a testat un indice al vulnerabilităţii sociale, indicatorii privind veniturile 
familiei, procentul familiilor sărace, ocupare, branşarea locuinţelor la instalaţii de apă 
curentă şi canalizare, starea sănătăţii etc. fiind analizaţi în perspectivă teritorială. Un alt 
exemplu este indicele nevoii de dezvoltare a comunităţii (Brown, 1980). După 1990, 
studiile au vizat cu precădere mediul urban. Centrul Naţiunilor Unite pentru Aşezări 
Umane a iniţiat, în anul 1995, un program de formare a capacităţilor naţionale şi locale 
de colectare şi diseminare a unor indicatori referitori la problemele dezvoltării urbane şi 
programele de ameliorare a condiţiilor de viaţă în mediul urban. Pentru analiza şi 
prezentarea datelor în profil, teritorial mai recent au fost elaborate sistemelor infor¬ 
maţionale geografice (GIS), care includ variabile spaţiale în analiza multivariată a 
factorilor generatori de probleme sociale. Hărţile realizate pe baza indicatorilor sociali 
disponibili la diferite nivele de dezagregare sunt tot mai mult utilizate ca instrumente în 
politicile de dezvoltare. 

în literatura de specialitate românească, măsurarea dezvoltării sociale a urmat în 
special două direcţii de cercetare, una privind calitatea vieţii şi alta centrată pe sărăcie/ 
deprivare şi probleme sociale, la care se adaugă în ultimii ani o nouă perspectivă, cea a 
incluziunii sociale. Recent, a fost inclusă printre sistemele de măsurare în România şi 
perspectiva incluziunii sociale promovată la nivel european. UE utilizează o serie de 
indicatori de incluziune socială structuraţi pe mai multe nivele, având un set comun de 
indicatori pentru ţările membre (de nivel primar şi secundar), propus într-o variantă 
extinsă de studiul lui Atkinson et al. (2002) şi adoptat de Comisia Europeană într-o 
variantă mai restrânsă. Indicatorii comuni sunt completaţi de un set specific naţional 
(indicatori de nivel terţiar selectaţi de statele membre). 

O critică frecventă în cazul sistemelor de măsurare este orientarea lor excesiv 
instrumentalistă, fără o teorie care să-i fundamenteze, preocuparea fiind doar de a 
colecta datele disponibile. Apare un proces circular de tipul: dezvoltarea socială 
înseamnă ceea ce se măsoară prin indicatorii selectaţi. în măsura în care conceptul s-a 
lărgit (dezvoltare economică, socială, umană, durabilă), a apărut şi o lipsă de unitate. 

dimensiunile nefiind corelate suficient. în acelaşi timp, există dimensiuni ale calităţii 
vieţii care sunt doar sporadic adresate de sistemele de măsurare a dezvoltării, cum ar fi 
gradul de democratizare al societăţii, gradul de participare ş.a. Specialiştii sunt orientaţi 
de obiectivul pragmatic de a elabora sisteme de indicatori care să constituie o contra¬ 
pondere „obiectivă” la strategiile şi programele decidenţilor politici. De asemenea, se 
poate observa o normativitate excesivă sau un decalaj între generozitatea obiectivelor de 
dezvoltare şi posibilităţile limitate de măsurare. Una dintre explicaţii ar putea fi faptul că 
m.d.s. se realizează pe baza datelor deja disponibile, şi nu colectate în alte scopuri. 

Dezbaterea pe tema dezvoltării a fost, în ultimele decenii, alimentată de proiectele de 
cercetare şi schemele de dezvoltare propuse de organizaţiile internaţionale. Utilizarea 
unor sisteme diferite de indicatori de către aceeaşi agenţie (indicele dezvoltării umane şi 
indicatorii de dezvoltare ai mileniului de către sistemul ONU) sau de către agenţii dife¬ 
rite, care se suprapun în aria lor de intervenţie, poate conduce la informaţii complemen¬ 
tare, dar şi redundante sau contradictorii, la o inflaţie a indicatorilor. 

Cosmin BRICIU 


Măsurarea dezvoltării sociale: indici compoziţi 
de dezvoltare socială 


Indicii compoziţi ai dezvoltării sociale sunt valori ce reprezintă, intr-un singur număr, 
gradul de dezvoltare socială a unui grup social (naţiune, regiune etc.). Ei se obţin prin 
compunerea diferiţilor indicatori ai dezvoltării sociale. Nu toţi specialiştii sunt de acord 
cu această strategie de măsurare şi, de aceea, găsim liste lungi de indicatori nereuniţi 
intr-un index, ca, de exemplu, indicatorii de excluziune socială propuşi de UE. Totuşi, 
indicii compoziţi au numeroşi suporteri, fiind consideraţi „folositori pentru a concentra 
atenţia şi a simplifica problema. Ei prezintă o considerabilă atracţie pentru politicieni. 
Au un impact mai puternic asupra minţii, atrag cu mai mare forţă atenţia publicului decât 
o lungă listă de indicatori, combinaţi cu o discuţie calitativă. Dar cel mai solid argument 
în favoarea lor este că arată inadecvarea altor indecşi, precum PIB” (Streeten, 1995, 
p. 28). într-adevăr, toate măsurile alternative ale dezvoltării, indiferent dacă sunt ţintite 
spre aspecte politice, sociale, de mediu ş.a.m.d., pornesc de la conştientizarea limitelor 
măsurilor economice, în special a PIB. Pe de altă parte, indicatorii de dezvoltare socială 
includ măsuri ale dezvoltării umane, calităţii vieţii şi dezvoltării durabile, care sunt 
adesea greu de separat. 

în această prezentare va fi inclusă o trecere în revistă cuprinzătoare a cerinţelor 
pentru elaborarea acestor indici şi mai multe exemple de indici, clasificaţi după relevanţa 
lor locală, naţională, regională sau globală. 

Criterii pentru elaborarea indicilor compoziţi de dezvoltare 

Cerinţele tehnice pentru indicii compoziţi trebuie să coincidă în mare parte cu cele pentru 

indicatorii sociali în general. Indicii trebuie să fie : 

- specifici, adică legaţi în mod clar de rezultatele urmărite. Elaborarea lor nu trebuie 
să presupună că dezvoltarea are aceeaşi valoare în toate societăţile (Barnett, 1988). 
Dacă este cazul, putem avea indici separaţi pentru ţările în curs de dezvoltare şi pentru 
cele avansate; 

- reprezentativi pentru populaţia şi fenomenul cercetat; 

- de aşa natură încât să reflecte perioada de timp care-1 interesează pe cercetător (Estes, 
2005); 

- sensibili, adică să se schimbe atunci când o fac şi condiţiile sociale; 

- disponibili: colectarea datelor pentru construirea indicatorului trebuie să fie o sarcină 
relativ simplă, chiar atunci când nu sunt public disponibili; 

- eficienţi din punct de vedere al costului. Totuşi, afirmă Morse (2004), din punctul de 
vedere al costului, eficienţa nu trebuie să influenţeze rezultatele dorite prin măsurare 
(nu putem alege indici ieftini, dar care nu măsoară ceea ce dorim). Acolo unde se 
consideră necesară colectarea de date statistice sau de anchetă, ea trebuie realizată ; 

- agregabili sau dezagregabili la diferite nivele de analiză (pe ani, subgrupuri sociale etc.). 
Potrivit lui Barnett (1988), ei trebuie să reflecte distribuţia beneficiilor sociale. De aceea, 
nu trebuie să folosească valori medii, care pot deghiza importante distribuţii inegale 
ale beneficiilor. De exemplu, la elaborarea indicelui olandez de dezvoltare s-a pornit 
de la cerinţa ca măsurarea să se facă la nivel individual pentru ca dezvoltarea să poată 
fi evaluată la nivel naţional pentru grupuri specifice (Boelhouwer şi Stoop, 1999); 

- uşor interpretabili, mai ales când vor fi folosiţi de agenţii de dezvoltare locală; 

- să existe un acord clar şi mutual asupra definiţiilor acestora. Şi Tony Atkinson, 
autorul indicatorilor de excluziune socială la nivel european, subliniază cerinţa ca 
indicatorii să aibă o interpretare clară şi normativă, adică să fie recunoscuţi ca 
semnificativi şi să pară rezonabili celor care îi folosesc (Panduru et al. , 2004); 

- capabili să măsoare mai degrabă rezultatele (cât pot oamenii citi şi scrie) decât intră¬ 
rile (cât s-a cheltuit pe educaţie); 

- bazaţi pe o teorie bine întemeiată, adică testată empiric ; 

- măsurabili atât cu măsuri obiective, cât şi subiective (Hagerty et al., 2001). Această 
indicaţie corespunde unei lungi tradiţii în mişcarea indicatorilor sociali, aceea de a 
oferi indicatorilor obiectivi o contrapondere subiectivă, care poate completa infor¬ 
maţiile insuficiente. în ceea ce-i priveşte pe cercetătorii dezvoltării sociale, ei sunt 
mai degrabă reticenţi în legătură cu folosirea indicatorilor subiectivi. Alţii însă 
argumentează că, din cauza subiectivităţii construirii indicilor şi a problemelor legate 
de disponibilitatea datelor, o măsură subiectivă a progresului social este mai indicată 
decât una obiectivă. Aceasta pentru că, în multe privinţe, indicatorii subiectivi au o 
putere de cuprindere mai mare decât cei obiectivi, având avantajul de a putea spune 
foarte mult despre nevoile, dorinţele şi preferinţele oamenilor (Veenhoven, 2004); 

- flexibili, permiţând realizarea de schimbări în conţinut, scop, metodă, aplicaţii 
comparative (Booysen, 2002). 

Desigur, nu există nici un indice care să întrunească toate aceste cerinţe teoretice, 
multe dintre acestea rămânând doar deziderate. 

Din punct de vedere tehnic, evaluarea indicilor compoziţi cuprinde rezolvarea proble¬ 
melor validităţii şi fidelităţii. în primul caz, este crucial ca indicatorul/componenta sa să 
măsoare ceea ce-şi propune să măsoare. Se presupune aici că nu au fost omise elemente 
care să inducă erori sistematice în măsurare. în al doilea caz, este necesar ca indicii să 
respecte cerinţele de agregare a indicatorilor, ca şi comportamentul lor la teste succesive. 
De aceea, la evaluarea acestor indecşi trebuie urmărite cu atenţie : 

- selecţia variabilelor; 

- scalarea lor; 

- ponderarea şi agregarea componentelor indicilor; 

- modalitatea specifică de validare (Booysen, 2002). 


Exemple de indici compoziţi de dezvoltare 

Cea mai simplă clasificare a indicilor de dezvoltare este în funcţie de acoperirea lor. 
Astfel, după acest criteriu, distingem între indici locali, naţionali, regionali sau globali. 

1. Indicii locali de dezvoltare au fost elaboraţi în special în ultimii 20 de ani, de către 
comunităţile locale. Un exemplu este Social Health Index, elaborat în 1989 la Edmonton, 
Canada. El cuprinde 15 indicatori, pentru care există date începând cu 1980: speranţa 
de viaţă, moartea prematură, copiii cu greutate redusă la naştere, rata sarcinilor la 
adolescente, rata sinuciderilor, apelurile pentru sprijin în caz de crize (violenţă familială, 
agresiuni sexuale, abuzuri asupra copiilor etc.), incidenţa bolilor cu transmitere sexuală, 
cazuri procesate de ajutor social pentru copii, numărul de ajutoare de hrană distribuite, 
procentajul familiilor care trăiesc sub pragul sărăciei, gospodăriile cu un singur părinte, 
rata falimentului personal, rata infracţiunilor asupra proprietăţii, rata crimelor cu violenţă, 
cazurile raportate de violenţă conjugală (Edmonton Social Planning Council, 2002). 

Aceşti indecşi nu conţin decât arareori măsuri economice, ceea ce nu este străin de 
faptul că sunt elaboraţi aproape numai de comunităţi bine dezvoltate din punct de vedere 
economic. Cel mai adesea, ei trădează influenţa puternică a agenţiilor locale confruntate 
cu cazurile sociale. După cum remarcă şi Greenwood (2004), numele acestor indicatori 
poate fi înşelător, putând adesea masca orientarea către dezvoltarea durabilă, calitatea 
vieţii sau dezvoltarea socială. într-o evaluare globală, Richard Estes subliniază că ei sunt 
inovatori şi au un puternic caracter participativ, implicând un mare număr de oameni. 
„Acest tip de abordare promovează sentimentul comunităţii că evaluarea nevoilor, plani¬ 
ficarea, desfăşurarea şi monitorizarea cercetării îi aparţin” (Estes, 2005). Multe variabile 
non-economice şi calitative sunt măsurate mai bine la nivel local, ca, de pildă, calitatea 
aerului şi a apei, posibilităţile de recreere, problemele legate de siguranţa publică, 
sentimentul apartenenţei la comunitate, calitatea educaţiei (Greenwood, 2004). Pe de altă 
parte, studiile realizate în cadrul programelor locale de construcţie a indicatorilor au 
produs puţine date şi se concentrează asupra unui număr limitat de dimensiuni, alegerea 
lor fiind influenţată şi de interesele locale (Greenwood, 2004). De aceea, aceşti indici 
sunt greu, dacă nu chiar imposibil de comparat. 

2. Indicii compoziţi de nivel naţional. Folosiţi de cele mai multe ori pentru a evalua 
disparităţile între regiuni sau localităţi, se pliază pe datele deja existente la nivelul unei 
întregi ţări, culese de institutele de statistică, pe care le agregă prin efortul comunităţii 
naţionale de cercetători. Nu totdeauna ajung să fie menţionaţi în jurnalele internaţionale 
şi câteodată nici nu poartă vreun nume. Un exemplu este indexul folosit pentru evaluarea 
disparităţilor regionale în Ungaria (Quadrado, Heijman şi Folmer, 2001), care reuneşte 
următorii indicatori: locuinţe dotate cu instalaţie de apă (procentaj); locuinţe dotate cu 
canalizare (procentaj); elevi în învăţământul primar şi secundar (la 10.000 de locuitori); 
numărul de doctori (primari şi pediatri) la 10.000 de locuitori; paturi de spital la 10.000 
de locuitori; PIB (procentaj); rata şomajului (procent din forţa de muncă); investiţii în 
economia naţională (pe cap de locuitor). Un indice al dezvoltării localităţilor rurale este 
realizat şi în România, în cadrul unui cunoscut studiu elaborat pentru FRDS (vezi, de 
pildă, Sandu, 1999). 

Desigur că SUA, care au produs şi cele mai multe abordări în domeniu, au constituit 
un laborator de testare pentru astfel de indici (pentru o excelentă trecere în revistă, vezi 
Sharpe şi Smith, 2005). Un bun exemplu este Index of Social Health (ISH), introdus de 
Miringoff şi colegii săi de la Universitatea din Fordham. El cuprinde următoarele dome¬ 
nii, agregate într-o variabilă luând valori între 0 şi 100: mortalitate infantilă; rata copiilor 
abuzaţi; copii săraci (procentul celor sub 18 ani sub pragul sărăciei); rata de sinucideri 
între 15 şi 19 ani; abuzul de droguri între 12 şi 17 ani; abandonul şcolar între 18 şi 
24 de ani; rata şomajului; rata sărăciei capului de familie ; procentajul populaţiei SUA 
sub 65 de ani fără asigurări de sănătate ; procentajul şomerilor care nu primesc ajutor de 
şomaj; procentajul populaţiei SUA peste 65 de ani sub pragul sărăciei; procentajul din 
venitul celor de 65 de ani cheltuit pe sănătate ; omucideri la 100.000 de locuitori; acci¬ 
dente de circulaţie mortale cauzate de alcool; proporţia populaţiei locuind sub nivelul de 
sărăcie care nu primeşte ajutoare alimentare ; diferenţa dintre veniturile medii ale celei 
mai bogate şi celei mai sărace cincimi din familiile cu copii; costul locuirii ca procent 
din venit pentru cei care cumpără prima oară o locuinţă (Miringoff, 1999). 

Calculând acest index începând din anii ’70, Miringoff constată un raport invers între 
dezvoltarea economică şi dezvoltarea socială în SUA, dezvăluirile sale având un puternic 
impact în rândul publicului. Astfel, scorurile ISH au scăzut de la 77, în 1973, la 38, în 
1993, pentru a se ridica doar până la 46, în 1997. La această variaţie predominant 
negativă au contribuit în special ratele sărăciei în creştere, ca şi ratele criminalităţii şi ale 
sinuciderilor (Miringoff, Miringoff şi Opdjcke, 1996; Miringoff şi Miringoff, 1995). 
Indecşii guvernamentali precum cel dezvoltat în 2004, numit Key National Indicators 
(United States Government Accountability Office, 2004), reprezintă mai degrabă o 
excepţie, întrucât de o perioadă bună de timp guvernul SUA a abandonat proiectul unui 
raport social (Estes, 2005). 

3. Indicii compoziţi de dezvoltare la nivel regional, dezvoltaţi de marile regiuni 
politice şi economice, au elaborat sau sunt în procesul de elaborare de indicatori regionali 
de dezvoltare. în ceea ce priveşte UE, Comitetul de Protecţie Socială (SPC) a propus un 
set de 10 indicatori primari şi opt secundari de incluziune socială, aprobaţi la Summitul 
UE de la Laeken în 2001 (Atkinson, 2002). Indicatorii au fost traduşi şi în ţara noastră, 
iar urmărirea lor, alături de setul de indicatori specifici României, a fost fixată printr-o 
HG, în mai 2005, ca fiind unul dintre obiectivele CASPIS (Panduru et al., 2004). O altă 

abordare la acest nivel este European Structural Indicators, elaboraţi ca răspuns la apelul 
summitului de la Lisabona de a transforma UE în „cea mai dinamică şi competitivă 
economie bazată pe cunoaştere din lume, capabilă de o creştere economică sustenabilă, 
cu locuri de muncă mai multe şi mai bune şi cu o mai mare coeziune socială” (European 
Union Presidency, 2000). 

4. Indicii globali ai dezvoltării sociale. Procesul de elaborare a acestora a început 
prin anii ’60, când UNRISD (Institutul ONU de Cercetare pentru Dezvoltare Socială, 
cu sediul la Geneva) a dezvoltat trei indici diferiţi: Le vel ofLiving Index (LLI), General 
Index of Development (GID) (McGranahan et al., 1972) şi Socioeconomic Development 
Index (SID) (McGillivray şi Noorbakhsh, 2004). 

De un real succes s-a bucurat însă Indicele Dezvoltării Umane (IDU) propus de ONU, 
care agregă trei categorii de indicatori: speranţa de viaţă (indicator al condiţiilor de 
viaţă şi sănătăţii); rata analfabetismului combinată cu includerea în învăţământul primar, 
secundar şi terţiar; PIB real pe cap de locuitor. Alegerea indicilor nu este întâmplătoare, 
ei fiind incluşi în multe liste de indicatori de dezvoltare, reflectând şi opţiuni valorice 
(Lind, 2004). Modul de calculare a IDU a suferit modificări pentru a-i spori sensibilitatea 
la schimbare. Ele au fost realizate în urma unor îndelungi şi complicate analize. IDU ia 
valori între 0 şi 1, ţările fiind clasificate, în funcţie de valoarea indicatorului, în ţări cu 
dezvoltare umană înaltă (peste 0,8); ţări cu dezvoltare umană medie (între 0,5 şi 0,79); 
ţări cu dezvoltare umană scăzută (sub 0,5). 

România se află aproape de partea de sus a pragului dezvoltării umane medii, cu 
valori ce au variat între 0,772, în 1990, şi 0,792, în 2003. Totuşi, majoritatea ţărilor 
europene se clasează în prima categorie, iar scoruri inferioare României au numai Rusia, 
Bosnia şi Herţegovina, Belarus, Albania şi Ucraina (UNDP, 2005). 

Modificările constante ale formulei de calcul (atât de agregare, cât şi a indicatorilor 
compoziţi) scad posibilităţile de comparaţie între ani. Indicelui i-au fost aduse o serie de 
critici: ponderea prea mare a alfabetizării, în ciuda faptului că măsurarea acestui concept 
nu este fidelă, sensibilitatea prea mare la micile variaţii ale componentelor, ceea ce alte¬ 
rează diferenţele de rang dintre ţări, alegerea arbitrară a ponderilor acordate celor trei 
dimensiuni, neincluderea unor variabile cruciale precum libertatea politică şi drepturile 
omului (Booysen, 2002 ; Raworth şi Stewart, 2005), unele dintre acestea fiind luate în 
considerare la modificările ulterioare. 

Unul dintre cei mai cuprinzători indici compoziţi este introdus de Estes (1984, 1988). 
Numit Index of Social Progress (ISP, WISP), a fost calculat începând cu 1986. El cuprinde, 
în forma actuală, 45 de indicatori grupaţi în 10 domenii: educaţie, sănătate, statusul 
femeii, efortul de apărare, economie, demografie, geografie, haos politic, diversitate 
culturală şi efort social, agregaţi pe o scară de la 0 la 100. Cele mai dezvoltate, potrivit 
aceastei clasificări, sunt regiunile Australiei şi Noii Zeelande (cu 84 de puncte), Europei 
(82 de puncte) şi Americii de Nord (79 de puncte). România, cu 77 de puncte, ocupă 
locurile 27-28 din 36 de ţări europene, la egalitate cu Letonia (Estes, 2004). 

Concluzie 

Recunoaşterea faptului că PIB-ul este o măsură insuficientă a dezvoltării sociale, dar şi 
nevoia colectivităţilor de a-şi evalua progresul au condus la elaborarea de indici alterna¬ 
tivi, păstrând totodată calitatea primului de a exprima dezvoltarea intr-un singur număr, 
începând cu anii ’60, un număr important de autorităţi şi ONG-uri de la toate nivelele au 
finanţat elaborarea a numeroşi indici de dezvoltare la nivel local, naţional, regional şi 
global, pentru a răspunde nevoilor de evaluare a dezvoltării sociale a diferitelor grupuri 
umane. în afara implicaţiilor sociale şi politice, procesul elaborării şi validării unor 
asemenea indici are şi implicaţii pentru elaborarea de indicatori sociali în general. 

Sergiu BĂLŢĂTESCU 


Metode calitative utilizate în evaluare 


Alegerea metodelor şi tehnicilor de cercetare adecvate situaţiei şi caracteristicilor actori¬ 
lor implicaţi în programul ce urmează a fi evaluat reprezintă o provocare majoră în 
proiectarea oricărui proces de evaluare. Pentru a face faţă unei asemenea provocări, 
evaluatorul operează alegeri dintr-un repertoriu larg de metode şi tehnici de cercetare, cu 
scopul de a produce informaţii semnificative pentru întrebările fundamentale ale eva¬ 
luării, în condiţiile unor constrângeri de resurse (alocate evaluării). Pot fi utilizate 
metode multiple şi o mare varietate de surse de date. între acestea, metodele calitative au 
devenit, începând cu anii ’60, din ce în ce mai răspândite. 


Avantajele utilizării metodelor calitative în evaluare 

Metodele calitative ( m.c .) oferă o privire mai cuprinzătoare asupra modului în care 
beneficiarii se raportează la proiect/program, îi percep valoarea, asupra proceselor care 
influenţează obţinerea anumitor rezultate ; conferă profunzime şi, în unele cazuri, sens 
rezultatelor analizei cantitative (Baker, 2000). Sunt mult mai flexibile şi pot fi adaptate 
continuu nevoilor evaluării. Timpul necesar aplicării lor este, de regulă, mai redus decât 
în cazul evaluării cantitative (în special dacă luăm în considerare utilizarea aşa-numitelor 
„tehnici rapide”, aplicate în mod particular pentru evaluările proiectelor implementate în 
mediul rural 1 ). Avantajul fundamental constă în înţelegerea percepţiilor, atitudinilor şi 
priorităţilor actorilor, condiţiilor şi proceselor care pot afecta derularea şi impactul unui 
proiect/program. Opţiunea pentru m.c. trebuie să ţină seama de faptul că accentul în 


1. Tehnicile rapide (Rapid Rural Appraisal - RRA) sunt un pachet de instrumente, cum ar fi : 
rangurile de bunăstare (wealth rankings), istoriile orale, jocurile de rol, discuţiile în grupuri 
mici, hărţile desenate ale satului, utilizate pentru culegerea, intr-un timp scurt, de informaţii 
asupra unor aspecte legate în special de condiţiile de viaţă. 

evaluările calitative cade asupra „înţelegerii proceselor, comportamentelor şi condiţiilor 
[de deslăşurare a proiectului/programului, n.n.], aşa cum sunt ele percepute de indivizii 
sau grupurile studiate” (Valadez şi Bamberger, 1994, p. 67). 

Discutând despre specificul m.c ., Linda Mayoux considera că fundamentală este 
capacitatea lor de a contribui la formularea răspunsurilor pentru întrebările de tipul: Ce 
se întâmplă ? Cine şi în ce mod este/a fost afectat ? Ce efecte speciale apar în interacţiunea 
dintre mediul iniţial şi proiect/program ? Cum poate fi proiectul/programul îmbunătăţit ? 
(Mayoux, 2006). 


Alegerea metodelor de culegere a datelor 

Alegerea metodelor prin care sunt culese datele trebuie privită în contextul mai larg al 
planificării întregului proces de evaluare. Modalitatea cea mai pertinentă de a aduna 
informaţiile se bazează în primul rând pe definirea clară a ceea ce este nevoie să fie 
cunoscut. Alegerea tipului de abordare şi a tehnicilor care vor fi utilizate trebuie să ţină 
cont de informaţia necesară (sau tipurile de întrebări cărora evaluarea trebuie să le 
răspundă), de indicatorii definiţi/aleşi ca fiind necesari. Lipsa unei planificări riguroase 
a evaluării nu poate fi suplinită/compensată prin „risipa” de metode. Dezvoltarea unei 
„matrici a evaluării, cu listarea întrebărilor de interes, a indicatorilor care vor fi folosiţi 
pentru evaluarea rezultatelor, a variabilelor şi a surselor de date pentru variabile” (Baker, 
2000, p. 30) este un exerciţiu care ar trebui să preceadă derularea etapei de culegere a 
datelor, indiferent prin ce metode (calitative/cantitative) se realizează. 

Un al doilea aspect important în planificarea evaluării, cu consecinţe asupra alegerii 
strategiei de culegere a datelor, este cel legat de tipul de informaţie dorit şi de modalitatea 
în care informaţia produsă va fi utilizată (definirea clară a scopului/scopurilor evaluării). 
Constrângerile legate de timp {când este necesară informaţia) şi resurse financiare (ce 
resurse sunt disponibile pentru evaluare) sunt la fel de importante în decizia asupra 
metodelor care urmează a fi utilizate. 

Pentru a produce rezultate care dau nu numai o imagine asupra proiectului/progra¬ 
mului evaluat, ci sunt deopotrivă credibile şi pot fi utilizate/generalizate în cazul altor 
proiecte/programe similare, evaluarea necesită nu numai o planificare atentă, ci, în 
general, un efort financiar şi de timp consistent. Combinaţia de metode calitative şi 
cantitative, de regulă cea mai potrivită pentru a produce rezultate valoroase, este cos¬ 
tisitoare din punctul de vedere al resurselor necesare. în multe dintre evaluări se decide 
pentru un anume tip de metode, luând mai degrabă în consideraţie economia de resurse 
pe care o permite utilizarea unui anume tip de metode în contextul dat. 

Alegerea abordării (cantitativă/calitativă) şi a tehnicilor concrete care vor fi utilizate 
trebuie să aibă în vedere tipul de informaţie produs şi avantajele/limitele fiecăreia dintre 
metode. Nu este vorba, după părerea noastră, despre faptul că „nici una dintre metode 
nu este perfectă”, ci de faptul că nici una nu este comprehensivă. Cele două tipuri de 
metode nu ar trebui privite în „competiţie”, ci în complementaritate, cu o cunoaştere 
foarte bună a rezultatelor pe care le poate produce fiecare. 


365 


METODE CALITATIVE UTILIZATE IN EVALUARE 


Limitele utilizării metodelor calitative în evaluare 

Dacă m.c. au o serie de avantaje legate în special de profunzimea înţelegerii, pe de altă 
parte, utilizarea lor se loveşte de o serie de limite. Există în primul rând un grad ridicat 
de subiectivitate în culegerea datelor. în al doilea rând, informaţiile pot fi utilizate mult 
mai puţin în scopuri comparative, iar concluziile nu pot fi extinse, prin inferenţă, la 
populaţii mai largi sau din arii geografice diferite. Consecinţa imediată constă în faptul 
că efectele proiectului pot fi mai greu decelate de influenţa altor factori prin utilizarea 
m. c. Validitatea şi credibilitatea datelor au un cu totul alt regim decât în cazul datelor 
cantitative. în acest caz, abilităţile metodologice şi experienţa cercetătorului au o influenţă 
asupra calităţii acestora. 

Pe de altă parte, trebuie avut în vedere că informaţia produsă de m. c. este fundamental 
una descriptivă, cu tipologii slabe, nepermiţând, de regulă, generalizări dincolo de aria 
de culegere. Raportul de cercetare/evaluare, la care trebuie să se aştepte cei interesaţi de 
rezultatele evaluării, va fi unul în care „informaţia este prezentată ca text descriptiv, fiind 
lipsită sau având slabe categorizări” (Baker, 2000, p. 30). Opţiunea pentru o evaluare 
calitativă trebuie să ţină cont de faptul că, maximal, un raport de evaluare calitativ va 
include: 

- analiza detaliată a implementării programului; 

- analiza proceselor majore ale programului; 

- descrierea tipurilor de participanţi şi a diferitelor tipuri de participare; 

- descrierea modului în care programul a afectat participanţii; 

- schimbările observate (sau lipsa lor), rezultate şi impact; 

- analiza punctelor tari şi a punctelor slabe, aşa cum apar în viziunea persoanelor intervie¬ 
vate (fie participanţi, finaţator/i, informatori-cheie din comunitate) (Patton, 1987, p. 7). 


Metode calitative utilizate în evaluare 

în general, în evaluările bazate pe m.c., cele mai utilizate modalităţi de culegere a 
informaţiilor sunt: interviurile, observaţia şi utilizarea documentelor scrise 1 (Patton, 
1997, p. 7). 

Observaţia furnizează evaluatorului oportunitatea de a culege informaţii despre o 
categorie largă de comportamente, interacţiuni, activităţi dintr-o perspectivă holistă, de 
înţelegere a contextului în care se desfăşoară proiectul/programul (Mahoney, 1997). Este 
în mod particular importantă pentru a identifica aspecte pe care participanţii la proiect 
(fie beneficiari, fie organizaţia care-1 implementează) sau non-participanţii nu le conştien¬ 
tizează ca influenţând desfăşurarea proiectului/programului sau, dintr-un motiv sau 
altul, nu doresc să le discute într-o întâlnire directă, aşa cum e cea presupusă de interviu, 
în funcţie de poziţia pe care o adoptă persoana care realizează culegerea informaţiei în 
raport cu programul/proiectul evaluat, se discută despre două tipuri de observaţie: 


1. Documentele scrise reprezintă o sursă de informaţii care se supune aceluiaşi procedeu de analiză 
ca şi rezultatele produse prin aplicarea diverselor tipuri de interviu sau observaţie. Cea mai 
răspândită dintre ele, prezentată aici, este analiza de conţinut. 

observaţie participativă şi observaţie non-participativă. Gradul de participare poate fi 
înţeles cel mai adecvat ca variind intr-un continuum care are la cele două extreme, de o 
parte, situaţia de participant total, iar de cealaltă parte, situaţia de separare completă de 
activităţile observate (rolul de observator extern, de „spectator”). Implicarea observa¬ 
torului poate varia în procesul evaluării: observatorul extern se poate implica treptat în 
desfăşurarea activităţilor, devenind el însuşi un participant, sau de la situaţia de parti¬ 
cipant se poate detaşa de obiectul observaţiei sale. 

Fiecare dintre cele două atitudini are avantajele şi dezavantajele sale. Decizia asupra 
tipului de observaţie este luată în funcţie de datele particulare ale situaţiei de evaluat. în 
observaţia participativă, evaluatorul participă, atât cât este posibil, la viaţa şi activităţile 
participanţilor în programul/proiectul care este evaluat. Esenţial este ca el să poată 
înţelege şi furniza informaţii asupra perspectivei participanţilor ( insider’s view ), asupra 
a ceea ce se întâmplă şi, în acelaşi timp, să poată descrie experienţa pentru cei din afară, 
care nu participă. Măsura în care un observator poate deveni un participant depinde de 
natura proiectului care urmează a fi evaluat/observat. Există situaţii în care observaţia 
participativă nu este posibilă: programele pentru grupuri speciale (spre exemplu, utiliza¬ 
tori de droguri) impun o limită naturală participării; există factori sociali şi politici care 
pot limita participarea evaluatorului (spre exemplu, membrii grupului căruia i se adre¬ 
sează proiectul/programul care urmează a fi evaluat se cunosc foarte bine între ei). 

Utilizarea observaţiei ridică probleme speciale din punctul de vedere al validităţii 
datelor culese, în condiţiile în care observatorul însuşi poate avea un efect asupra a ceea 
ce observă: este posibil ca indivizii subiect al observaţiei să se comporte diferit în situaţia 
în care ştiu că sunt observaţi prin comparaţie cu situaţia în care nu sunt conştienţi că sunt 
observaţi. Opţiunea de a nu divulga poziţia de observator sporeşte calitatea informaţiei 
culese, dar ridică probleme speciale de etică. Opţiunile pot fi diferite din acest punct de 
vedere. Există specialişti ce recomandă culegerea informaţiilor fără divulgarea şi explica¬ 
rea poziţiei observatorului, după cum există specialişti care consideră că o asemenea 
strategie este inacceptabilă. Indiferent de poziţia adoptată de observator, confidenţialitatea 
informaţiei reprezintă un element major în prezentarea informaţiilor rezultate în urma 
aplicării observaţiei. 

Culegerea informaţiei se realizează conform unui protocol de observaţie special 
elaborat în acest scop. Prin protocol sunt definite „conceptele sensibile” ( sensitizing 
concepts), aspecte relevante în cadrul respectivei evaluări, pe care observatorul trebuie 
să le urmărească în mod particular în culegerea informaţiei. Definirea „conceptelor 
sensibile” are în vedere limitele aplicării observaţiei: observatorul nu poate fi atent în 
acelaşi timp la tot ce se întâmplă în jurul său; de aceea, este nevoie să se concentreze pe 
elementele definite ca importante în evaluarea la care participă. 

Avantajele observaţiei constau în obţinerea de informaţii directe despre comporta¬ 
mentele de grup sau individuale şi în faptul că permite evaluatorului să înţeleagă situaţii/ 
contexte specifice, să identifice rezultate neanticipate. Pe de altă parte, este o metodă 
consumatoare de resurse (necesită un timp îndelungat), iar pentru a fi utilizată cu bune 
rezultate necesită evaluatori bine pregătiţi şi cu experienţă. Percepţia selectivă a evaluato¬ 
rului poate distorsiona rezultatele, iar prezenţa sa poate influenţa comportamentul normal, 
obişnuit, al participanţilor. Investigatorul are în acest caz un slab control asupra situaţiei 
care constituie subiectul său de observaţie şi, în condiţiile unui interval scurt de timp. 

poate pune în evidenţă comportamente sau seturi de comportamente atipice (fără a le 
putea defini ca atare). 

Observaţia are capacitatea de a furniza informaţii asupra : mediului (inclusiv fizic) în 
care proiectul se desfăşoară; modului în care cei implicaţi în proiect interacţionează şi 
relaţionează unii cu ceilalţi; activităţilor derulate în cadrul proiectului; particularităţilor 
de limbaj (care pot aduce o mai bună înţelegere a informaţiei culese prin alte m.c. , de 
tipul interviului); comunicării non-verbale ; asupra a ceea ce se întâmplă de fapt (absenţa 
unor activităţi care, dintr-un motiv sau altul, deşi planificate, nu au de fapt loc etc.). 

Interviul este una dintre tehnicile care permit investigarea perspectivelor persoanelor 
care sunt considerate importante pentru evaluarea proiectului (beneficiari direcţi/indi- 
recţi; persoane aparţinând organizaţiilor care implementează proiectul etc.), obţinerea 
de informaţii, date despre acestea. Cele mai utilizate tipuri de interviuri în evaluare 
sunt: interviul structurat şi interviul în profunzime. Diferenţa dintre cele două tipuri 
rezidă în modalitatea în care este culeasă informaţia. în cazul interviului structurat, se 
lucrează cu un ghid de interviu cuprinzând întrebări precise, cu o succesiune prestabilită. 
Interviul în profunzime are o formă mult mai puţin rigidă, bazată pe abordarea unor teme 
de discuţie, nu pe întrebări, şi pe aprofundarea celor de interes. 

Preferinţa pentru un anume tip de interviu este, de regulă, legată de complexitatea 
temei care urmează a fi investigată, de gradul de detaliere a informaţiei care se doreşte 
a fi obţinută, de gradul de „sensibilitate” a temei (subiecte delicate, care presupun între¬ 
bări legate de informaţii intime), de statusul persoanei cu care urmează a avea loc 
discuţia. Spre exemplu, în cazul unor teme de discuţie complexe, pentru care se doreşte 
obţinerea unei cantităţi mari de informaţie, opţiunea va fi interviul în profunzime. 

Deşi interviul în profunzime pare în primă instanţă o tehnică preferabilă celui struc¬ 
turat, pentru a produce o informaţie de calitate, în decizia utilizării sale trebuie avut în 
vedere faptul că necesită operatori de interviu cu bune abilităţi metodologice. Interviul 
în profunzime ia forma unei discuţii libere, în care operatorul este un bun ascultător care 
poate orienta interacţiunea către subiectele de interes pentru cercetare. Dacă cerinţele de 
pregătire ale operatorilor de interviu nu sunt satisfăcute la un nivel corespunzător, poate 
apărea pericolul omiterii culegerii unor informaţii importante. 

Avantajele utilizării interviului constau în mod particular în producerea de informaţii 
bogate, detaliate, cu oportunitatea explorării în profunzime a unor teme de interes. Are 
o flexibilitate ridicată (în special cel în profunzime), permiţând adaptarea interviului la 
indivizi sau situaţii speciale. Dezavantajele vin din costurile ridicate (este consumator de 
timp) şi din necesitatea de a lucra cu personal calificat în faza culegerii datelor (în special 
în cazul utilizării interviului în profunzime, ceea ce creşte, de regulă, costurile financiare 
ale culegerii informaţiilor). 

Focus grupul este un tip particular de interviu, realizat în cadrul unui grup, specificul 
său constând în utilizarea interacţiunii grupului pentru a produce informaţii despre care 
se presupune că nu ar putea fi culese/produse în absenţa acestui context. Focus grupul 
„adună” împreună un număr variabil de persoane (6-8, până la 12) care au o serie de 
caracteristici comune (definite, în cadrul evaluării, ca relevante). Participanţilor la un 
astfel de interviu li se cere, pe o durată de o oră şi jumătate-două ore să discute asupra 
unor teme/întrebări adresate de moderatorul grupului (intervievatorul). în varianta sa 
riguroasă, focus grupul presupune existenţa unei săli special amenajate (cu aparatură de 

înregistrare audio şi video şi a unui geam cu o faţă reflectorizantă) în care se desfăşoară 
discuţia şi acordarea unei recompense participanţilor. Răspândirea metodei şi aplicarea 
ei dincolo de marketing a condus la eliminarea unei părţi dintre aceste cerinţe (legate de 
recompensarea participanţilor şi desfăşurarea numai în săli special amenajate). 

Datorită particularităţilor sale, focus grupul este în mod special considerat relevant în 
a furniza informaţia necesară pentru identificarea şi definirea problemelor apărute în 
faza de implementare, pentru evidenţierea „punctelor tari” şi a „punctelor slabe” ale 
proiectului şi semnalarea de recomandări, obţinerea de percepţii şi opinii despre rezul¬ 
tatele şi impactul proiectului/programului şi, în mod particular, pentru a genera noi idei 
(Mahoney, 1997). Specificitatea sa constă în producerea de informaţii intr-un „context 
social unde indivizii îşi pot evalua/reconsidera propria opinie în contextul opiniilor 
celorlalţi” (Patton, 1987, p. 135). 

Dacă focus grupul poate produce o informaţie extrem de valoroasă, pe de altă parte 
trebuie avut în vedere faptul că doar un număr redus de teme pot fi supuse discuţiei (dat 
fiind timpul de dezbatere acordat fiecăruia) prin acest procedeu. Mai mult poate decât în 
cazul aplicării altor tehnici, focus grupul necesită abilităţi metodologice speciale din 
partea evaluatorului (moderatorului), care trebuie să gestioneze interacţiunea de grup, 
prevenind dominaţia opiniilor unuia (sau câtorva) participanţi şi stimulând intervenţia 
celor mai puţin dispuşi să-şi discute opiniile. 


Analiza informaţiei obţinute prin metode calitative 

Informaţia culeasă în etapa de evaluare prin m. c. necesită un efort atent de sistematizare 
şi analiză. Analiza de conţinut, tehnica cea mai utilizată de prelucrare, vizează codificarea 
şi interpretarea informaţiei provenite din interviuri, observaţie, documente scrise. Ele¬ 
mentul esenţial constă în elaborarea unui sistem de codificare/clasificare a informaţiei 
culese. Operaţia de analiză a informaţiei din perspectiva sistemului de codificare este 
dificilă şi, de regulă, consumatoare de timp. 

Utilizarea pe scară largă a m.c. , necesităţile legate de analiza unei cantităţi mari de 
informaţii într-o perioadă scurtă de timp, nevoia creşterii rigorii în analiza informaţiei obţi¬ 
nute prin m.c. au condus, la începutul anilor ’80, la apariţia diferitelor programe de 
analiză pe computer a informaţiei calitative (ETHNOGRAPH, ATLAS, NUD*IST). 

în alegerea metodelor de culegere şi analiză a datelor trebuie reţinut faptul că, indife¬ 
rent de cât de sofisticat este designul evaluării din acest punct de vedere, implicit cât de 
multe resurse şi ce combinaţie de metode sunt utilizate, nu se poate ajunge la rezultate 
bune dacă lipseşte analiza iniţială a contextului care constituie punctul de referinţă/ 
comparaţie al evaluării: „în condiţiile în care nu am investigat corect (de) la început 
contextul de deslăşurare al proiectului, identificarea rezultatelor/impactului va fi foarte 
dificil de realizat. Deşi afirmaţia ar putea părea banală, aspectul la care face referinţă se 
dovedeşte frecvent în realitatea de zi cu zi a proiectelor” (Eberhard, 2003, p. 9). O eva¬ 
luare de succes înseamnă culegerea informaţiei relevante, analiza ei şi prezentarea intr-un 
mod adecvat nevoilor celor cărora li se adresează evaluarea. 

Metode de prognoză: Delphi 


Prognoza este esenţială pentru elaborarea strategiilor de dezvoltare. Fără o estimare cât 
mai corectă a tendinţelor anumitor fenomene şi procese relevante pentru strategie, 
riscăm să ne propunem obiective nerealiste sau irelevante. De aceea, un efort considerabil 
a fost investit în dezvoltarea şi analiza unor metode care să permită luarea de decizii cât 
mai corecte cu privire la acţiunile viitoare. Este vorba despre metode de decizie şi 
metode de prognoză. în ambele cazuri se poate vorbi despre metode statistice, obiective 
şi metode subiectiv-intuitive, bazate pe judecata experţilor. 

Există dezbateri ştiinţifice ample în legătură cu superioritatea uneia dintre cele două 
categorii asupra celeilalte (vezi Bunn şi Wright, 1991). Modelările şi simulările mate¬ 
matice sunt considerate a fi mai obiective, însă presupun limite date de necesitatea 
completitudinii modelului şi de faptul că pot apărea evenimente neprevăzute, pe care 
experţii, dispunând de informaţii din interior, le pot doar intui. Specificarea modelului 
(includerea anumitor variabile şi excluderea altora, selecţia tipului de simulare mate¬ 
matică) trebuie făcută de experţi şi este rezultatul unui proces decizional bazat pe 
judecata experţilor. De asemenea, interpretarea datelor şi ajustarea modelului atunci 
când este cazul sunt făcute tot de către experţi, în urma unor decizii informate. 

Nu vom prezenta modelele de simulare matematică, având în vedere că acestea se 
bazează pe modele matematice ce nu pot fi abordate aici, ci ne vom concentra în con¬ 
tinuare asupra unei metode intuitive specifice prognozei, frecvent utilizate în procesul de 
elaborare şi revizuire a strategiilor, şi anume tehnica Delphi. Alte metode folosite în 
prognoză sunt la origine fie metode de decizie (procesul ierarhiei analitice, tehnica 
grupului nominal, brainstorming), fie metode de cercetare (focus grup). 


Tehnica Delphi 

Definiţie şi descriere 

Delphi 1 aparţine categoriei metodelor subiectiv-intuitive de predicţie, dar şi de evaluare 
a stărilor incerte şi de stabilire a obiectivelor unei strategii sau ale unui program. Ideea 
care stă la baza metodei este aceea că, în legătură cu o anumită temă dată, există o 
multitudine de cunoştinţe deţinute parţial de mai mulţi experţi, iar obiectivul este acela 
de a colecta şi confrunta toate aceste cunoştinţe în vederea obţinerii unei estimări cât mai 
corecte. Metoda constă în consultarea repetată, în două sau mai multe runde succesive, 
pe baza unui chestionar, a unui panel de experţi asupra unor probleme care nu pot fi 
elucidate prin recursul la informaţiile acumulate în momentul realizării studiului în 
domeniul respectiv. Specificul său rezidă în tratarea experţilor ca grup, deşi răspunsurile 
la întrebările incluse în chestionarul Delphi sunt formulate individual, în condiţii de 


1. Denumirea metodei, atribuită lui Kaplan, unul dintre membrii echipei de cercetare de la RÂND, 
vine de la celebra localitate din Grecia unde era amplasat unul dintre templele lui Apollo. 
Templul a căpătat faimă în lumea antică datorită darului de prevestire a viitorului atribuit 
preoteselor zeului. 

absolută anonimitate. Are loc astfel o comunicare mediată, controlată, între experţii 
participanţi la studiu. Ei au posibilitatea reconsiderării propriei opinii/evaluării opiniei 
celorlalţi prin feedbackul asigurat în fiecare rundă de consultare de echipa de cercetare. 
Valoarea metodei rezidă în special în ideile generate şi în încercarea de stabilire a 
convergenţei estimărilor participanţilor, gradul de consens la care se ajunge reprezentând 
un indicator de performanţă a metodei. 

Istoria metodei 

Metoda a fost dezvoltată în anii ’50 de RÂND Corporation 1 , în cadrul unor experimente 
care vizau introducerea/creşterea rolului predicţiilor furnizate de experţi în designul de 
politici din domeniul militar. Primul studiu amplu despre Delphi este publicat în 1964 de 
Gordon şi Helmer, după ce, în 1962 (Dalkey şi Helmer), apăruse o descriere succintă a 
aplicării metodei în anii ’50, în vederea estimării necesarului de armament pentru 
efectuarea unor sarcini militare. 

Metoda începe să capete notorietate şi este aplicată în diverse ţări. Experienţa 
americană este utilizată pentru aplicaţii în Japonia începând cu 1969 şi repetată în cadrul 
unor studii de dimensiuni mari la fiecare cinci ani. în Europa, în ţări ca Germania, 
Olanda, Franţa sau Marea Britanie, metoda este, de asemenea, utilizată în cadrul unor 
studii coordonate de agenţii guvernamentale sau instituţii similare. în România, metoda 
a fost aplicată, printre altele, pentru consultarea experţilor în ceea ce priveşte problema¬ 
tica romilor şi în elaborarea Strategiei Naţionale de Cercetare, Dezvoltare şi Inovare. 

Etape 

O primă etapă este reprezentată de pregătirea studiului. Aceasta include definirea dome¬ 
niului şi a întrebărilor (obiectivelor) cercetării. 

După ce s-au stabilit obiectivele, se trece la selecţia experţilor. Aceasta este o etapă 
esenţială în desfăşurarea studiului, deoarece rezultatele metodei Delphi sunt dependente 
de cunoştinţele şi experienţa participanţilor în domeniul/domeniile de interes. Criteriile 
de selecţie a experţilor vizează cunoştinţele, iar procesul de definitivare a listei partici¬ 
panţilor porneşte de la surse diverse : publicaţii în domeniul de studiu, recomandări ale 
instituţiilor şi/sau recomandări ale experţilor deja identificaţi. Unul dintre obstacolele 
care trebuie evitate în această etapă este apariţia „efectului de clică” (recomandarea de 
către experţi doar a unor colegi ce împărtăşesc aceleaşi puncte de vedere); acest incon¬ 
venient poate fi depăşit prin recursul la surse multiple de identificare a experţilor. 

în etapa următoare este elaborat chestionarul. Acesta include atât întrebările esenţiale 
ale studiului, ce fac obiectul estimării, cât şi întrebările referitoare la autoevaluarea compe¬ 
tenţei în domeniu, precum şi la argumentele ce susţin răspunsurile la întrebările esenţiale. 


1. RÂND Corporation este o organizaţie nonguvernamentală cu activitate de cercetare şi analiză 
în domeniul politicii şi luării deciziei. Apariţia sa este legată de un proiect iniţiat de United 
States Army Air Forces şi Douglas Aircraft Company, în 1946. Anul apariţiei organizaţiei 
poate fi considerat 1948, când proiectul a fost separat de compania aviatică. în cei aproape 
60 de ani de existenţă, organizaţia s-a extins şi activează astăzi în mai multe state din America, 
Europa şi Asia. 

Odată elaborat chestionarul, acesta se aplică în câteva runde succesive. O rundă 
constă în aplicarea chestionarului, centralizarea şi rezumarea datelor. Experţilor le este 
trimis chestionarul, iar ei sunt rugaţi să-l înapoieze completat până la o anumită dată. în 
această perioadă, ei sunt rugaţi să nu se consulte cu alte persoane, dar pot să folosească 
documente sau date care să-i ajute să dea răspunsuri cât mai corecte. De asemenea, 
experţii sunt rugaţi să aprecieze gradul lor de expertiză în domeniu şi pe diversele 
subdomenii atinse de chestionar. Pentru aceasta există şi indicatori obiectivi, referitori la 
numărul de ani de când lucrează în domeniu, locul problematicii respective în preocu¬ 
pările profesionale ale respondentului sau numărul de articole publicate în domeniu. 

După colectarea chestionarelor, datele obţinute sunt prelucrate şi se face o sinteză a 
lor. Sunt identificate valorile extreme şi calculate măsurile tendinţei centrale (medie, 
mediană, mod). Această sinteză le va fi apoi prezentată experţilor participanţi, iar ei vor 
fi rugaţi să-şi refacă estimările, luând în considerare şi răspunsurile date de ceilalţi (şi pe 
care ei le află sub forma unei sinteze a unor estimări anonime). Este aplicată o formă 
uşor modificată a chestionarului iniţial, în care experţii sunt rugaţi să-şi argumenteze 
estimările. 

Răspunsurile obţinute în a doua rundă sunt din nou colectate şi sintetizate, reţinân- 
du-se în special argumentele ce susţin valorile extreme ale intervalului de variaţie. Aceste 
argumente sunt prezentate experţilor într-o nouă rundă, odată cu sinteza rezultatelor (sub 
forma unei distribuţii a frecvenţei şi/sau a măsurilor tendinţei centrale), iar experţii sunt 
rugaţi să refacă estimările, procesul din rundele anterioare repetându-se. 

Numărul de runde succesive depinde de resursele materiale şi de timp (în general, 
experţii sunt persoane ocupate, iar rata non-răspunsurilor riscă să crească foarte mult 
dacă sunt aplicate prea multe chestionare succesive), dar şi de convergenţa răspunsurilor. 
Se estimează că, începând cu a treia rundă, convergenţa răspunsurilor nu mai creşte 
într-un mod suficient de mare pentru a justifica resursele cheltuite. De aceea, se preferă 
comprimarea în două runde, experţii fiind rugaţi deja din prima rundă să-şi argumenteze 
răspunsurile. 

Avantaje şi dezavantaje 

Succesul aplicării metodei depinde de cunoaşterea avantajelor şi dezavantajelor sale. 
Metoda Delphi este în mod particular utilizată pentru evenimente care pot fi descrise/ 
explicate în mod succint. în cazul unor teme complexe, metoda poate fi utilizată mai 
degrabă în combinaţie cu alte metode de predicţie. Este o metodă care se pretează în mod 
special prognozelor pe termen lung (20-30, chiar 50 de ani). 

Spre deosebire de metodele clasice de estimare, bazate pe cunoştinţele şi intuiţia 
experţilor, tehnica Delphi presupune, ca principal avantaj, posibilitatea cunoaşterii de 
către participanţi a opiniilor şi argumentelor celorlalţi participanţi, păstrându-le însă 
anonimatul şi evitând discuţiile faţă în faţă. Sunt astfel eliminate principalele dezavantaje 
ale întâlnirilor/şedinţelor clasice : este imposibilă apariţia unor lideri de opinie, argumen¬ 
tele fiecăruia au aceeaşi valoare, iar perceperea argumentelor nu se face sub influenţa 
preferinţelor sau a orgoliilor personale. Deoarece nu presupune participarea fizică a 
experţilor în acelaşi loc (experţii nu se întâlnesc), este posibilă participarea unor experţi 
din diferite colţuri ale lumii, criteriul fiind gradul de expertiză, şi nu apropierea fizică. 

Un alt avantaj al tehnicii Delphi este acela că permite obţinerea unor răspunsuri cât 
mai precise : răspunsurile sunt măsurate numeric pentru determinarea răspunsului median 
şi a gradului de convergenţă a estimărilor în cadrul grupului (pentru cele mai folosite 
măsuri, mediana, iar pentru gradul de consens, abaterea intercuantilă). 

Cu toate acestea, validitatea şi credibilitatea rezultatelor sunt subiecte îndelung discu¬ 
tate, având în vedere că metoda se bazează pe opiniile, credinţele, aşteptările participan¬ 
ţilor la studiu, estimările făcute de aceştia fiind supuse subiectivităţii. 

Un alt dezavantaj major al metodei este dat de faptul că păstrarea interesului experţilor 
pentru studiu, dată fiind durata acestuia, este dificilă. Din această dificultate rezultă şi 
numărul mare de non-răspunsuri în rundele ulterioare. 

Utilizarea metodei presupune proceduri relativ complexe de pregătire a studiului, 
realizare a sondajului (în mai multe runde succesive), de analiză a rezultatelor fiecărei 
runde şi de reactualizare a chestionarului. Este o metodă a cărei aplicare presupune un 
interval de timp îndelungat (în comparaţie cu aplicarea unui simplu chestionar sau cu o 
şedinţă în care experţii să discute problema). în general, se afirmă că este o metodă de 
prognoză consumatoare de resurse. Costurile aplicării metodei depind de informaţiile 
preexistente (bază de date cu experţi, spre exemplu), de subiectele propuse, de modali¬ 
tatea de transmitere a chestionarelor etc., factori în legătură cu care echipa ce efectuează 
studiul trebuie să ia decizii. 


Monica ŞERBAN şi Ioana-Alexandra MIHAI 


Misiune/viziune 


Declararea misiunii reprezintă o scurtă descriere a obiectivelor fundamentale ale unei 
organizaţii. Elaborarea şi derularea programelor de dezvoltare a fost dominată în perioada 
postbelică de o pronunţată centralizare, vizibilă şi în determinarea prin lege a misiunii 
organizaţiilor care implementau respectivele programe. Perspectiva contemporană asupra 
dezvoltării sociale pune accentul şi pe o schimbare spre descentralizare (vezi descentra¬ 
lizare). în acest sens, organizaţiile implicate în programe de dezvoltare au dobândit un 
grad de autonomie care permite stimularea iniţiativei în sensul redefinirii misiunii în 
raport cu dezvoltarea socială în funcţie de o viziune proprie. Declaraţia de viziune 
descrie o orientare valorică a perspectivei de viitor şi un cadru de referinţă pentru 
conceperea acţiunilor strategice. O reconsiderare de misiune/viziune ( m./v.) presupune 
o analiză internă a gradului în care organizaţia funcţionează în raport cu raţiunea de a fi 
iniţială şi contextul contemporan. Spre exemplu, BM a trecut printr-un astfel de proces 
la mijlocul anilor ’90, pe considerentul că oferirea de împrumuturi nu constituie o 
metodă suficientă pentru îndeplinirea obiectivului primordial al Băncii, respectiv redu¬ 
cerea sărăciei. în contextul dat de Strategia Lisabona, prin care UE îşi propune să devină 
spaţiul economic cel mai competitiv din lume şi să obţină ocuparea deplină, până în 
2010, prin promovarea unei economii bazate pe cunoaştere, se conturează o fereastră de 
oportunitate în redefinirea de m.lv. pentru organizaţiile din România cu rol în dezvol¬ 
tarea socială. 


Iulian STANESCU 

Mişcări sociale 

Definiţia mişcărilor sociale 

F. Chazel (1997, p. 305) defineşte mişcarea socială (m.s.) ca „o acţiune colectivă de 
protest şi contestare ce urmăreşte să impună schimbări - variabile ca importanţă - în 
structura socială şi/sau politică, apelând frecvent - dar nu în mod exclusiv - la mijloace 
neinstituţionalizate”. Aproape toate definiţiile m.s. subliniază, în fond, caracterul lor 
colectiv, de protest sau revendicativ, faptul că vizează schimbarea în diverse forme şi 
instanţe şi maniera mai puţin convenţională de acţiune a m.s. M.s. nu trebuie asimilate 
fenomenelor colective explozive de genul protestelor sau revoltelor spontane, care au o 
durată scurtă şi sunt, de cele mai multe ori, foarte slab organizate, fiind, spre deosebire 
de acestea, operaţiuni de durată şi, adeseori, foarte sofisticate ca organizare. Acţiunile 
lor urmăresc redistribuirea anumitor drepturi sociale - materiale, politice sau simbolice - 
intr-un conflict mai mult sau mai puţin deschis cu puterea politică sau cu elita socială, 
în care uzează, de obicei, de tactici din afara politicii convenţionale. Unul dintre teore¬ 
ticienii domeniului, Ch. Tilly, a definit, de altfel, m.s. ca fiind „o formă a politicii, dar 
cu alte mijloace” (2004). Formulările vagi din definiţii atenţionează asupra dificultăţilor 
de operaţionalizare a m.s. Spre exemplu, relaţiile dintre politica aşa-zis „convenţională” 
şi tacticile mişcărilor sociale evidenţiază relaţii mult mai complicate decât cele simple de 
confruntare sugerate aici: mişcările ecologiste din ţări precum Germania sau Suedia îşi 
promovează programele prin partide politice înscrise în competiţia politică instituţiona- 
lizată; mobilizarea opiniei publice americane, de către m. s ., în jurul unor teme produce 
rate sporite de participare la alegerile obişnuite (Winders, 1999). 

Studiile dedicate m.s. s-au concentrat pe două aspecte considerate critice pentru 
înţelegerea lor : condiţiile de apariţie şi modul lor de organizare. 


Forme ale mişcării sociale 

O simplă încercare de clasificare a m. s. reflectă generozitatea formelor de manifestare a 
fenomenului, transformările pe care acestea le-au suferit în ultimele decenii şi dependenţa 
conceptualizărilor de teoriile de referinţă. Astfel, din punctul de vedere al profunzimii 
schimbărilor urmărite, putem deosebi între mişcări revoluţionare şi mişcări reformatoare. 
Primele vizează răsturnarea ordinii sociale, politice sau economice - este cazul mişcării 
bolşevice din Rusia ţaristă, a celei fasciste din Italia interbelică, a sindicatului „Solida¬ 
ritatea” din Polonia anilor ’80 sau al islamismului fundamentalist contemporan. Mişcările 
reformatoare nu ţintesc răsturnarea ordinii instituţionale, ci doar modificarea unor norme, 
obiectivele lor fiind tot structurale, precum în cazul mişcărilor de emancipare a femeilor 
sau al mişcărilor ecologiste din zilele noastre. 

Altă distincţie este cea dintre mişcări şi contramişcări. Acestea din urmă sunt tot 
mişcări sociale care apar în opoziţie la intenţiile promotorilor unor m.s. sau a altor 
procese de schimbare socială şi astfel pot fi considerate conservatoare. Spre exemplu, în 

SUA există o puternică mişcare a conservatorilor morali, care militează cu mijloacele 
neinstituţionalizate ale m. s. împotriva legalizării avorturilor. Din acest punct de vedere, 
mineriada din 14-15 iunie 1990 a fost o contramişcare socială, care a răspuns provocării 
mişcării din Piaţa Universităţii. 

Conflictele sociale evoluează şi, odată cu ele, m.s. Dezbaterile privind sursele mişcă¬ 
rilor din 1968 au contribuit la dezvoltarea şi proliferarea, mai ales în literatura europeană, 
a conceptului de „noi m.s.”. Acestea, în contrast cu „vechile m.s.”, de genul mişcării 
muncitoreşti, care aveau revendicări materiale, constituie focare de rezistenţă împotriva 
intruziunii sistemului politico-administrativ în viaţa cotidiană, iar exemplul cel mai la 
îndemână îl oferă mişcarea ecologistă. O altă schimbare cunoscută recent de morfologia 
m.s. a fost produsă de globalizare, care a adus în scenă m.s. transnaţionale. Acestea au 
obiective globale, se organizează la nivel internaţional şi acţionează în cele mai variate 
locuri de pe glob. Greenpeace, Amnesty International sunt printre cele mai notorii 
exemple de organizaţii ale unor m.s. transnaţionale. Ironic, mişcarea antiglobalizare este 
una dintre reflecţiile cele mai clare ale globalizării la nivelul mişcărilor sociale - aderenţii 
acesteia find capabili să se mobilizeze împotriva reuniunilor capitalismului global din 
toate colţurile lumii. Schimbarea este promovată însă, în continuare, şi de m.s. de nivel 
local, regional sau naţional. 


Emergenţa mişcărilor sociale 

Potrivit lui Charles Tilly (2004), m.s. au apărut abia la sfârşitul secolului al XVIII-lea, 
în Anglia şi în America de Nord, ca o consecinţă a unor evoluţii economice şi politice 
importante, precum sporirea autorităţii parlamentelor, capitalizarea economiei şi proleta¬ 
rizarea categoriilor dominate. Teoriile iniţiale privind sursele acestor mişcări, formulate 
în sociologia nord-americană postbelică, le-am atribuit dislocărilor structurale masive 
asociate unor schimbări sociale rapide şi profunde cum sunt urbanizarea sau industria¬ 
lizarea, care conduc la disoluţia controlului social şi încurajează comportamentele 
antisociale (Smelser, 1962 ; Tilly et al., 1975). 

Abordările ulterioare au respins asocierea m.s. cu iraţionalitatea sau devianţa, punând 
în loc o paradigmă raţionalistă potrivit căreia m. s. nu reprezintă altceva decât „politică 
cu alte mijloace”, adeseori singurele mijloace la îndemâna celor marginalizaţi, pentru a 
contesta regulile şi autoritatea elitei puterii. în asemenea condiţii, a înţelege apariţia m.s. 
înseamnă a explica depăşirea dilemei acţiunii colective teoretizată prima oară de Olson 
(1965): costurile participării, comparate cu beneficiile scontate, nu justifică participarea 
din punct de vedere individual la o acţiune de care beneficiază oricum toţi, chiar dacă nu 
au contribuit (vezi acţiune colectivă). 

O variantă devenită deja clasică a acestei abordări este „teoria mobilizării resurselor”. 
S-a remarcat (Oberschall, 1973) că mişcările de protest sunt mai probabile în colecti¬ 
vităţile care beneficiază de o oarecare structură organizaţională preexistentă, separată de 
restul societăţii. Vasi (2004) a subliniat rolul important pe care Federaţia Sindicatelor 
Miniere din Valea Jiului l-a avut în mobilizarea „ortacilor” în mineriadele româneşti. în 
acelaşi ton, McCarthy şi Zald (1977) au arătat că depăşirea dilemei acţiunii colective 
depinde de capacitatea de a obţine suport din afară, resurse financiare şi leadership. în 

analiza lor privind implicarea în mişcarea pentru drepturile civile ale populaţiei de 
culoare din SUA, Fernandez şi McAdam (1988) au reuşit să sublinieze un alt mediator 
important al mobilizării persoanelor - în cazul acestora, al studenţilor - în m.s. : reţelele 
sociale. Prietenii celor implicaţi în m.s. au o şansă mai mare să se implice, la rândul lor, 
decât cei care nu sunt conectaţi cu reţelele celor activi. 

Unii sociologi din şcoala mobilizării resurselor insistă pe parametrii structurii de 
oportunităţi politice pentru a explica apariţia m.s. Receptivitatea sau vulnerabilitatea 
sistemului politic la proteste organizate, absenţa sau prezenţa represiunii, accesul protesta¬ 
tarilor la structurile politice convenţionale şi la organismele decizionale sunt caracteristici 
ale instituţiilor politice, ale statului mai ales, care influenţează apariţia m.s. Specialiştii 
insistă pe o relaţie în formă de U răsturnat între intensitatea represiunii/deschiderea 
regimului politic şi probabilitatea apariţiei m. s. : cu cât autoritatea este mai deschisă la 
dialog, cu atât mai Iară rost este protestul, în timp ce un regim excesiv de sever face 
protestul costisitor (Eisinger 1973 ; Tilly, 1978). 

Studiile comparative recente au nuanţat această ipoteză. Meyer (2004) atenţionează 
asupra unei covariaţii evidente : liberalizarea încurajează m.s. în sistemele nedemocratice, 
în timp ce diminuarea deschiderii sistemului politic provoacă proteste în regimurile 
democratice. Statutul social al prezumtivilor protestatari contează şi el în specificarea 
relaţiei dintre structura de oportunităţi politice şi probabilitatea m.s. : cei din clasa 
mijlocie trebuie să resimtă o anumită excludere de la politica instituţionalizată pentru a 
se mobiliza în m.s. (cum a fost cazul mişcărilor pentru pace din anii ’80, dar şi al 
recentelor proteste împotriva războiului din Golf), în timp ce publicul marginal, exclus 
structural din procesele politice, se mobilizează cu precădere în situaţiile de deschidere 
a politicului (Meyer, 2004). 

Interpretărilor raţionaliste li s-au opus critici care subliniază importanţa dimensiunii 
culturale sau care reintroduc iraţionalul în înţelegerea m.s. Comunalitatea culturală şi/ 
sau interacţiunile frecvente pot induce configurarea unei identităţi colective, ceea ce 
înseamnă, pe de o parte, demarcaţia faţă de alte grupuri şi stimularea solidarităţii interne, 
iar pe de altă parte, încurajează apariţia unor moduri omogene de a vedea interesele de 
grup şi de a înţelege poziţia grupului în raport cu altele. Mobilizarea pentru acţiune colec¬ 
tivă (vezi acţiune colectivă) presupune aprecierea situaţiei unui grup ca fiind injustă, de 
nedorit, şi trecerea de la autoînvinovăţirea pentru situaţia respectivă la blamarea siste¬ 
mului - proces care a primit titulatura de eliberare cognitivă (McAdam, 1982). Aceasta 
presupune anumite moduri de a vedea lumea, de a evalua situaţiile de viaţă din punctul 
de vedere al echităţii lor şi de a atribui cauze inechităţilor percepute. Seturile de „credinţe 
şi semnificaţii orientate către acţiune care inspiră şi legitimează acţiunile şi campaniile 
organizaţiilor mişcărilor sociale” (Snow şi Benford, 2000, p. 614) au fost denumite 
„cadre ale acţiunii colective”. Acestea sunt rezultatul unor negocieri permanente de 
semnificaţii împărtăşite între participanţii la m.s. şi al dialogului dintre participanţii la 
m.s. şi oponenţii săi - puterea sau contramişcări. Cadrele acţiunii colective susţin 
mobilizarea consensului şi a acţiunii în cazul protestatarilor prin identificarea problemei 
şi atribuirea cauzelor, prin indicarea soluţiilor şi a acţiunilor necesare pentru remedierea 
problemei şi prin oferirea unor vocabulare de motive care susţin participarea (Snow şi 
Benford, 2000). Recrutarea de participanţi presupune adeseori alinierea cadrelor acţiunii 
colective la cadre generale, sisteme de credinţe şi interpretare acceptate de un număr 

mare de oameni. Pentru a obţine susţinerea sau acceptarea din partea cât mai multor 
persoane, mişcările de protest îşi ajustează discursul în consecinţă: gherilele marxiste 
din America Latină îşi orientează adeseori retorica după cea a Bisericii Catolice, iar 
protestatarii anticomunişti din piaţa Tiananmen, în vara anului 1989, au insistat pe 
motivaţia patriotică a luptei lor (Zuo şi Benford, 1995). 

„Noile m.s. ” au beneficiat de interpretări speciale din partea unor sociologi europeni 
(Melucci, 1980). Participanţii la aceste mişcări sunt, în cele mai multe cazuri, exponenţii 
„noii clase mijlocii”, alcătuită din salariaţi educaţi, angajaţi mai ales în sectoare necorpo- 
ratiste (cercetare, instituţii de stat) care militează pentru recunoaşterea unor stiluri de 
viaţă alternativă, pentru acceptarea unor identităţi (homosexuali, de pildă) sau pentru 
cauze generoase, arareori cu o semnificaţie materială directă cum este cazul mişcărilor 
ecologiste. Chiar dacă din punct de vedere structural fenomenele de mobilizare sunt 
similare cu cele ale m.s. obişnuite, condiţiile societale care le justifică sunt specificate în 
raport cu teoriile crizei de legitimitate a statului capitalist din modernitatea târzie şi cu 
realitatea axiologixă a societăţii postindustriale. Revendicările noilor m.s. urmăresc 
salvgardarea autonomiei personale şi protejarea societăţii împotriva dominaţiei din ce în 
ce mai apăsătoare a sistemului politico-administrativ şi a pieţei (Della Porta şi Diani, 
1999) asupra vieţii de zi cu zi. Singularitatea noilor m.s. a fost combătută cu argumente 
puternice de mulţi sociologi nord-americani (Pichardo, 1997 ; Mertig şi Dunlop, 2001). 


Organizarea mişcărilor sociale 

Deşi ideea de m.s. sugerează informalitate sau spontaneitate, organizaţiile au un rol 
important în existenţa lor. Aşa cum am arătat mai sus, mobilizarea participanţilor are 
mult de câştigat de pe urma preexistenţei unor organizaţii ale căror resurse de comunicare 
şi de leadership pot fi folosite. 

Realizarea obiectivelor mişcării solicită un important efort organizaţional. Aproape 
întotdeauna acestea se realizează în cadrul unor structuri formale, adaptate la nevoile 
mişcării sau create special pentru aceasta, materializate în ONG-uri. Acestea preiau 
sarcini sistematice precum strângerea fondurilor, comunicarea publică, comunicarea în 
cadrul mişcării şi stabilizează resursele de infrastructură minimale. Organizaţiile mişcă¬ 
rilor sociale pot să fie înfiinţate de jos în sus, prin iniţiativa activiştilor, ori de sus în jos, 
caz în care o instanţă exterioară ajută la stimularea implicării potenţialilor activişti. 
Multe dintre campaniile ecologiste sunt coordonate de organizaţii puternice precum 
Greenpeace. 

Deşi realizările m.s. ar fi fost greu de imaginat în afara raţionalităţii organizaţionale, 
acest element şi anumite corolare ale sale a suscitat critici din mai multe poziţii. Se 
condamnă, de pildă, profesionalizarea anumitor roluri în ONG-uri. Skocpol (2003) arată 
că organizaţiile civice americane operează din ce în ce mai mult managerial, iar sarcinile 
m.s. sunt preluate de profesionişti în lobby sau advocacy. Structura ierarhică a multor 
organizaţii ale m.s. este asociată cu celebra „lege de fier a oligarhiei”. Numeroase 
scandaluri de presă din ultimii ani au scos la iveală legături neaşteptate între conducerile 
unor „centrale” sindicale din România - cu o organizare moştenită de la sindicatele de 
dinainte de 1990, puternic centralizate şi ierarhizate - şi lumea afacerilor. Acestea 
constituie indicii ale oligarhizării mişcării sindicale şi ale folosirii poziţiilor din cadrul 

sindicatelor în beneficiul propriu. în opoziţie cu m.s. convenţionale, „noile mişcări 
sociale” par avea configuraţii mai puţin expuse pericolelor „legii de fier a oligarhiei”, 
bazându-se pe structuri informale, pe reţele orizontale de organizaţii şi pe o coordonare 
cât mai democratică, precum stabilirea prin rotaţie a conducătorilor. 

Eficienţa m.s. în raport cu puterea politică derivă şi din arsenalul de tactici întrebuin¬ 
ţate. Exprimarea doleanţelor participanţilor se face prin mijloacele politicii protestului, 
care sunt de multe ori neconvenţionale. în cadrul m.s. se tipăresc broşuri, se redactează 
petiţii, se organizează lanţuri umane şi se mobilizează activiştii şi simpatizanţii în mitin¬ 
guri în care formele de expresie pot fi deosebit de creative. Pentru un impact cât mai larg 
şi o participare cât mai numeroasă, apelul la mass-media modernă este imperativ, în 
multe m.s. lansându-se campanii publice de acelaşi nivel cu sofisticata publicitate comer¬ 
cială sau de stat. 


Mişcarea socială şi dezvoltarea socială 

în mod obişnuit, m.s. urmăresc schimbarea în direcţia unei mai mari justiţii sociale, 
exceptându-le, bineînţeles, pe cele conservatoare. Admiţând premisa că distribuirea 
echitabilă a drepturilor economice, politice sau culturale constituie unul dintre obiectivele 
dezvoltării sociale, deducem logic faptul că îndeplinirea obiectivelor m.s. contribuie, în 
cele mai multe cazuri, la dezvoltarea socială. Gamson (1992) a opinat că toate mişcările 
sociale promovează „cadre ale injustiţiei sociale”, care identifică şi, eventual, atribuie 
anumite situaţii ca fiind inechitabile (vezi valori ale dezvoltării sociale: echitate şi 
justiţie socială). Acest enunţ este valabil pentru mişcările tradiţionale, recunoscute pentru 
ţintele lor materialiste, cum este cazul mişcării muncitoreşti, al mişcărilor ţărăneşti din 
ţările în curs de dezvoltare sau al diverselor mişcări de eliberare socială din diverse epoci 
şi zone geografice - de exemplu mişcarea de abolire a sclaviei din SUA secolului 
al XlX-lea sau mişcarea anti-apartheid din Africa de Sud din a doua jumătate a secolului 
trecut. Mişcările tradiţionale din ţările dezvoltate sunt din ce în ce mai puţin active, 
datorită preluării repertoriului lor ideologic şi organizaţional de către instituţiile politice 
convenţionale, dar şi datorită schimbării structurii sociale şi a intereselor publicului 
acestor mişcări. Mobilizarea intereselor categoriilor marginalizate au lacut totuşi istorie 
în ţările occidentale prin mişcări sociale adeseori violente - revoltele rasiale din marile 
oraşe americane, ca şi revoltele din suburbiile unor mari oraşe franceze în 2006 - sau 
mai puţin violente, precum cele ale squatter- ilor 1 . 

în ţările în curs de dezvoltare subzistă diverse mişcări de eliberare socială, combinate 
adeseori cu ideologii naţionale sau cu un discurs fundamentalist religios, care au obiective 
şi tactici revoluţionare (cum sunt mişcările comuniste din Peru sau Columbia, dar şi 
anumite mişcări islamiste fundamentaliste) sau reformatoare (Mişcarea Muncitorilor 
Rurali Iară Pământ din Brazilia). 

Majoritatea mişcărilor neo-stângiste, reunite de analiştii europeni sub titulatura de 
„Noi mişcări sociale” (Della Porta şi Diani, 1999), au obiective care sunt într-o legătură 
mai puţin directă cu revendicarea drepturile economice sau politice, urmărind legitimarea 


1. Squatter (lb. engleză) - persoană care ocupă un spaţiu locativ neutilizat tară a avea vreo îndrep¬ 
tăţire oficială. 

unor stiluri de viaţă alternative, a unor identităţi marginale sau obiective precum protecţia 
mediului sau a diversităţii culturale. In afara unor mişcări care nu au legătură cu 
dezvoltarea, cum este cazul celor care militează pentru recunoaşterea drepturilor homo¬ 
sexualilor sau a unor noi mişcări religioase, majoritatea au o componentă de dezvoltare 
cel puţin implicită. 

Exemple clare în acest sens sunt mişcările ecologiste sau cele de solidaritate cu 
Lumea a Treia. Grupările ecologiste transnaţionale militează nu doar pentru conservarea 
biodiversităţii, ci şi pentru o relaţie sustenabilă dintre om şi natură, relaţie regăsită în 
expresia „dezvoltării durabile” (vezi dezvoltare durabilă). Deoarece progresul în sens 
modernist este văzut ca fiind la originea multor dezechilibre ecologice, dar şi sociale, 
bunăstarea trebuie asigurată prin adoptarea unor modalităţi de organizare economică şi 
a unor tehnologii care: 1. sunt prietenoase cu mediul; 2. evită dislocările umane, 
excluziunea socială sau exploatarea. Al doilea imperativ aduce în atenţie colectivităţile, 
instituţiile şi tehnologiile tradiţionale, premoderne, independente de presiunile como- 
dificării, presupuse a fi rezultatul unei evoluţii simbiotice cu contextul natural. Pe 
această linie de argumentaţie, mişcările ecologiste sunt aliate ale grupurilor care militează 
pentru acceptarea diversităţii culturale din regiunile în curs de dezvoltare şi pentru 
dezvoltare - prin menţinerea diversităţii socioculturale. Sunt numeroase cazurile în care 
acţiuni locale de protejare a intereselor - economice şi/sau culturale - ale unor colecti¬ 
vităţi ameninţate de programe de expansiune ale unor mari companii sau/şi de state au 
beneficiat de aportul organizaţiilor ecologiste locale, dar mai ales transnaţionale. Un caz 
elocvent din România este cel al campaniei de blocare a intenţiilor firmei Roşia Montană 
Gold Corporation (vezi mai jos) de a construi un complex de exploatare a aurului în 
Munţii Apuseni. 

Mişcările de solidaritate cu locuitorii din ţările mai slab dezvoltate (Mişcarea pentru 
Justiţie Globală sau Mişcarea pentru un Comerţ Echitabil) sunt un alt exemplu de noi 
mişcări sociale cu program de dezvoltare socială. Concertele Live Aid (1986) şi Live 
Eight (2006) organizate de artişti pop de notorietate mondială în scopul sensibilizării 
politicienilor faţă de problemele Africii sunt doar două dintre ipostazele cele mai renumite 
ale acţiunilor acestui tip de mişcări. Ele încearcă nu numai să colecteze fonduri pentru 
ajutorarea locuitorilor din unele zone lovite de problemele subdezvoltării, dar şi să 
influenţeze deciziile unor instituţii de dezvoltare cu impact global (FMI, BM; vezi 
Banca Mondială ca actor al dezvoltării sociale). 

Specifică acestor m. s. , în comparaţie cu cele tradiţionale, este orientarea lor aparent 
„altruistă” : ele nu servesc interesele propriilor membri, ci pe cele ale unor grupuri cu 
resurse sub aspect politic slabe. Impactul lor asupra dezvoltării este însă semnificativ. 

Cum contribuie m.s. la bunăstarea colectivităţilor pe care le reprezintă sau pe care le 
ajută este o întrebare justificată, dat fiind faptul că schimbarea socială avută în vedere 
de m.s. , potrivit definiţiei, reuşeşte în puţine cazuri (Gamson, 1990). Evaluarea succesu¬ 
lui m. s. în funcţie de reuşita impunerii programului statuat este arareori corectă, deoarece 
m.s. acţionează în multe situaţii nu pentru a promova anumite politici, ci pentru a împie¬ 
dica schimbările indezirabile. în plus, faţă de promovarea unor schimbări planificate, 
m. s. obţin rezultate importante pentru dezvoltare, unele aşteptate, altele mai puţin: 

1. Promovează pe agenda publică teme de dezvoltare. Campaniile de solidaritate cu 

Lumea a Treia au reuşit, în alianţă cu alţi actori, să atragă atenţia guvernelor 

occidentale asupra obstacolelor pe care povara datoriilor externe le opune dezvoltării 
ţărilor celor mai sărace (Sachs, 2005). 

2. M.s. folosesc şi diseminează cunoştinţe create de alte instituţii. Mişcările de dezvol¬ 
tare din Lumea a Treia au promovat tehnici de producţie agricolă moderne şi durabile, 
contribuind la diseminarea progreselor tehnologice din acest domeniu. Preocuparea 
pentru potenţialul de poluare al unor tehnologii este regăsită chiar şi în regiunile cele 
mai slab dezvoltate ale planetei, graţie acţiunilor organizaţiilor ecologiste. 

3. Oferă oportunităţi structurate de exprimare a revendicărilor unor categorii excluse 
îndeobşte din procesele politice convenţionale şi contribuie, astfel, la incluziunea 
socială. Piven şi Cloward (1977) au arătat că mijloacele democraţiei reprezentative 
sunt puţin accesibile şi eficiente pentru promovarea intereselor categoriilor sărace din 
ţările dezvoltate. Participarea la m.s. , ca instrument şi manifestare a democraţiei 
participative (vezi participare şi dezvoltare socială şi societate civilă ), îmbunătăţeşte 
caracterul democratic al guvernării şi, prin mecanismele învăţării prin acţiune, 
sporeşte competenţele civice ale unor categorii marginalizate. 


Mişcările sociale în România postsocialistă 

încercarea de a evalua societatea românească din punctul de vedere al frecvenţei sau al 
succesului m.s. este vană. Nu din cauza absenţei m.s., ci din cauza sărăciei de studii 
serioase dedicate acestei categorii de fenomene. Totuşi, câteva m.s. au captat atenţia 
specialiştilor : este vorba despre „mineriade” şi despre protestele împotriva proiectului 
minier de la Roşia Montană. 

Mineriadele sunt printre fenomenele colective recente din România cel mai bine 
investigate de specialiştii în ştiinţele sociale. Ion Bogdan Vasi (2004) a urmărit factorii 
care explică succesul mobilizării minerilor în acţiunile succesive din 1990, 1991 şi 1999, 
susţinând continuitatea mişcărilor minereşti de-a lungul ultimului deceniu al secolului 
trecut şi subliniind unicitatea pe care mineriadele o conferă tranziţiei româneşti prin 
episoadele de violenţă colectivă. Mobilizarea deosebită a minerilor din Valea Jiului îşi 
are sursele în reţelele sociale dense, în structura de oportunitate politică favorabilă şi 
într-o identitate colectivă militantă specifică Văii Jiului. în aceste condiţii, liderii mişcării 
au fost capabili să contribuie la creionarea unei identităţi unice a participanţilor la 
mişcări şi au condus minerii către victorie, profitând de oportunităţile organizaţionale, 
dar şi de aliaţi puternici. Alin Rus (2007) aplică o privire nuanţată din punct de vedere 
conceptual asupra mişcărilor minerilor, folosind perspectiva teoriilor mişcărilor sociale, 
clasificându-le pe cele din 1990 ca fiind contramişcări sociale, în timp ce doar cele din 
septembrie 1991 şi din decembrie 1999 se califică pentru titlul de mişcări sociale, având 
obiective diferite de încercările de schimbare instituţională. Pornind de la o diferenţiere 
similară, John Gledhill (2005) aprofundează analiza mineriadelor luând în calcul relaţiile 
dintre acestea, structura şi strategiile puterii. Doar mineriada din 1999 a fost o m.s. 
autentică, clar revendicativă, în timp ce restul mişcărilor minerilor au fost acţiuni 
politice „cu mijloace alternative”, violente, ale unei puteri politice, ale cărei resurse 
convenţionale şi a cărei legitimitate erau slabe. La nivelul explicării proceselor de 
mobilizare, Gledhill arată importanţa preexistentei unei structuri organizatorice care 

permite evitarea dilemelor acţiunii colective. în cazul acesta, structura a fost Confederaţia 
Naţională a Sindicatelor Libere din Minerit 

Articolul lui Ban şi Românţan (2006), alături de cele de mai sus, este printre primele 
tratări sistematice, din prisma teoriilor m. s ., a unui astfel de fenomen, în cazul de faţă 
campaniile din perioada 2000-2006 împotriva proiectului de extragere a aurului, cu 
cianură, la Roşia Montană. Autorii arată, pe de o parte, că succesul mişcării se datorează 
unei structuri de oportunităţi politice favorabile - expansiunea influenţei instituţiilor UE 
cu o foarte clară agendă ecologică - şi organizaţiilor ecologiste transnaţionale, toate ca 
efect al aprofundării integrării europene a României. Pe de altă parte, succesul se 
datorează tacticilor de încadrare creative şi eficiente ale organizaţiilor implicate în 
proteste: 1. evitarea limbajului stângist al ecologiştilor europeni prin folosirea unor 
concepte şi formulări specifice neoliberalismului hegemonie românesc şi invocarea unor 
teme autohtone sau specifice regiunii - ceea ce a contribuit la extinderea bazei de 
recrutare a mişcărilor, la stabilirea facilă de alianţe cu elemente ale elitei politice şi 
administrative şi la difuzarea, la costuri mici, a mesajului lor în mass-media conven¬ 
ţională ; 2. apelul la argumente cu mare rezonanţă afectivă, precum necesitatea conser¬ 
vării vestigiilor cu valoare arheologică din regiune şi a bogăţiilor naturale. 

Aprecierea măsurii în care aceste mişcări şi altele au contribuit la dezvoltarea socială 
la diverse niveluri şi în orizonturi temporale variabile este, cel mai adesea, subiect de 
controversă, judecata lacându-se, deocamdată, prin cadrele şi contracadrele asociate. 
Astfel, punctul de vedere liberal condamnă mişcările minerilor, la fel ca şi pe cele 
sindicale, pentru întârzierea reformelor de piaţă şi a transformării economiei româneşti 
într-una capitalistă, viabilă, care ar oferi perspective de prosperitate şi realizare personală 
mai multor cetăţeni. Argumente similare se pot aduce şi în favoarea proiectului minier de 
la Roşia Montană, dezvoltarea locală fiind, de altfel, şi laitmotivul campaniei de imagine 
a firmei promotoare. 

Campaniile de emancipare ale unor mişcări identitare, dintre care au fost vizibile, în 
ultima perioadă, cele ale homosexualilor, au produs adeseori reacţii conservatoare vehe¬ 
mente. în afara contraargumentelor de natură morală, încadrarea mişcării homosexualilor 
de către oponenţii săi se face şi în termenii discursului comunitarian al dezvoltării: 
relaţiile intime dintre persoane de acelaşi sex reprezintă un pericol maxim la adresa 
sustenabilităţii familiei, ca instituţie de bază a oricărei sociabilităţi. 

Adrian HATOS 


Modelele dezvoltării sociale în istoria 
sociologiei româneşti 


Constituirea sociologiei româneşti la mijlocul veacului al XlX-lea a răspuns unor 
provocări sociale şi cognitive majore cu care se confruntau intelectualii ţării încercând să 
găsească cea mai bună cale de dezvoltare a societăţii rămase în urmă cu două-trei secole 
faţă de occidentul european, cu structuri sociale medievale şi cu o mentalitate arhaică, 
premodernă. Percepţia fondatorilor sociologiei, cât şi a generaţiilor succesive de sociologi 
profesionişti asupra căilor de dezvoltare socială apare condiţionată de configuraţia 

socioistorică a societăţii româneşti şi de zestrea teoretică ce a stat la baza evaluărilor lor 
(Zamfir, 1999). Moştenirea lor se concretizează în elaborarea de modele ale dezvoltării 
sociale caracterizate prin comprehensiune, diversitate, caracter problematic, contextua- 
litate, relevanţă istorică şi contemporană. Prezentăm, în cele ce urmează, câteva dintre 
cele mai prestigioase modele ale dezvoltării sociale, dezbătute în istoria centenară a 
sociologiei româneşti (1848-1948): dezvoltarea socială ca proces de modernizare, cu 
câteva variante tipice ; dezvoltarea socială ca suport al identităţii culturale ; dezvoltarea 
socială privită ca sinteză a modernizării şi identităţii culturale. 


Dezvoltarea socială ca proces de modernizare 

Fondatorii sociologiei româneşti (generaţia paşoptistă) conferă conceptului de dezvoltare 
sensul de modernizare, adică de tranziţie de la societatea tradiţională premodernă la 
societatea capitalistă modernă prin crearea unei pieţe capitaliste cu ajutorul capitalului 
străin şi prin împrumut cultural (instituţii, valori, comportamente) din ţările avansate. 
Cei dintâi sociologi au fost sensibili la somaţia momentului şi, în ciuda orientărilor lor 
teoretico-ideologice diferite, au adoptat, unitar, o strategie de dezvoltare definită ca 
proces de modernizare a tuturor structurilor sociale, economice, politice, „reglarea” 
dezvoltării demografice, impulsionarea avansului culturii naţionale. 

Primul efort deliberat al întemeietorilor sociologiei româneşti - generaţia paşoptistă - 
de a edifica un model al dezvoltării societăţii ca proces de modernizare este cuprins în 
programele revoluţiei de la 1848 din Principatele Române, izvorât direct din principiile 
Revoluţiei Franceze. Valorile care susţin aceste programe exprimă raţionalitatea capitalistă 
a muncii eficiente, caracteristică liberalismului economic şi politic : proprietatea privată, 
individul, libera concurenţă, economia de piaţă, societatea civilă, separaţia puterilor, 
adică marile valori liberale susţinute de Locke, Hume, Montesquieu, Tocqueville (Tănase, 
1995, p. 3). Perioada de înflorire a acestor principii, de metamorfoză a lor în practici 
sociale, a fost relativ scurtă, de circa trei decenii. Ea coincide cu începuturile „erei 
burgheze” în România, de la 1828 la 1866 (Zeletin, 1925/1991, pp. 48-99). Cele mai 
spectaculoase transformări generate de programul paşoptist sunt unirea Principatelor, 
reforma rurală, constituţia liberală, independenţa de stat, regatul, statul naţional unitar. 
Mişcările paşoptiste, scria cu pătrundere Ilie Bădescu (1988, p. 249), vor impune două 
idei fundamentale : ideea liberală şi ideea democratică. 

Fondatorii paşoptişti ai sociologiei şi urmaşii lor au provocat cea mai spectaculoasă 
dezbatere asupra dezvoltării întârziatei societăţi româneşti, cunoscută ca disputa asupra 
formelor fără fond. 


Modelul formelor fără fond 

Titu Maiorescu (1840-1917), critic literar, filosof, om politic, şi-a legat numele de cea 
mai cunoscută şi mai virulentă critică a împrumutului de instituţii, principii, reforme 
occidentale în întârziata societate românească de către o elită superficială şi nepregătită, 
conceptualizată drept teoria formelor fără fond. Junimismul, fondat de el, a fost curentul 
cultural ce a depăşit cadrele societăţii „Junimea”, care a reacţionat cu armele ideilor la 

introducerea ideilor paşoptiste liberale şi a instituţiilor avansate din Occident, solicitând 
introducerea cu prudenţă a civilizaţiei apusene. Aceste precauţii se referă mai ales la 
mijloacele utilizate pentru aplicarea formelor importate: „Toţi conservatorii serioşi 
trebuiau să consimtă la faptul împlinit, trebuiau să admită revoluţiunea socială, democra¬ 
tizarea societăţii noastre, ca un ce irevocabil, şi lupta nu mai poate avea loc decât în 
privinţa mijloacelor ce trebuie să întrebuinţăm ca să micşorăm, pe cât se poate, relele 
rezultate ce sporesc din modul defectuos cum această democratizare a fost făptuită. 
A fost o nenorocire la noi că democratizarea s-a făcut de sus în jos, iar nu de jos în sus” 
(Carp, 1907, pp. 260-261). Studiul clasic în care a fost sistematizată de Titu Maiorescu 
celebra teorie a formelor fără fond se numeşte în contra direcţiei de astăzi în cultura 
română (1868). Concluzia la care ajunge Maiorescu este formulată fără echivoc : procesul 
de naştere al burgheziei româneşti şi introducerea principiilor şi instituţiilor moderne în 
politică, ştiinţă, jurnale, academii, şcoli, literatură, muzee, conservator, teatru, constituţie 
sunt opere artificiale, de imitaţie a unor forme fără fond. Această viziune s-a întrupat 
într-o mentalitate care a dominat imaginarul românesc în prima jumătate a secolului XX, 
ecourile sale resimţindu-se şi astăzi. Corolarul acestei poziţii teoretice este ideea potrivit 
căreia dezvoltarea societăţii româneşti moderne este o excepţie faţă de ţările apusene 
care au evoluat de la fond spre forme. 

Omul de cultură, psihologul, filosoful şi sociologul Constantin Rădulescu-Motru 
(1868-1957) a fost discipolul maiorescian care a oferit cea mai izbutită conceptualizare 
a acestui model, în lucrări reprezentative precum: Cultura română şi politicianismul 
(1904), Psihologia poporului român (1938), însuşirile sufleteşti ale populaţiei în viaţa 
economică a României (1939), Vocaţia. Factor hotărâtor în cultura popoarelor (1932), 
Etnicul românesc. Comunitate de origine, limbă şi destin (1942). 

C. Rădulescu-Motru considera că societatea românească a fost prost „croită” de 
oamenii politici ai secolului al XlX-lea, întrucât ei au apreciat eronat că sufletul omenesc 
este o entitate substanţială, universală, ce poate fi împrumutată, imitată ; altfel spus, ei 
au identificat nepermis cultura cu raţiunea umană abstractă. Autorul şi-a asumat sarcina 
de a identifica procesele sociale care au condus la o adevărată patologie a dezvoltării 
sociale a societăţii româneşti şi de a formula strategii de dezvoltare autentice ale acesteia. 

Esenţa problemei dezvoltării sociale a societăţii româneşti este definită în termenii 
decalajului dintre psihologia (sufletul) poporului român şi idealul culturii apusene 
întruchipat în instituţii, valori, comportamente, practici sociale, tehnologii. C. Rădulescu 
a decodificat decalajul dintre instituţiile apusene împrumutate şi realităţile sociale 
româneşti în câteva constructe sociale cum sunt: politicianism; pseudoraţionalizare 
versus raţionalizare adevărată; falsă europenizare versus europenizare autentică; indivi¬ 
dualism subiectiv (capricios) versus individualism constructiv; pseudocultură versus 
cultură; semicultură, gregarism versus solidarism; colectivism versus individualism. 

Politicianismul este definit de autor ca o patologie a regimului democratic prin care 
sunt falsificate finalităţile instituţiilor; acestea devin „mijloace pentru realizarea intereselor 
personale”. în această practică meşteşugită însă, nu se recurge la influenţa tradiţiunilor 
sau la violenţă, ci la consimţământul celor păgubiţi (Rădulescu-Motru, 1904, p. III). 

Opera de raţionalizare a producţiei, a schimbului de mărfuri, a consumului populaţiei 
a fost zădărnicită de decalajul dintre pretenţiile sau hainele instituţionale împrumutate şi 
comportamentele efective ale indivizilor, dând naştere la pseudoraţionalizarea vieţii 
sociale în locul unei raţionalizări autentice. Procesul de europenizare a României nu este 

un lucru rău, considera autorul, ci falsificarea acestui proces este periculoasă, întrucât 
identifică capriciul individualist cu spiritul individualist apusean ; în România, după 
1848, iniţiativa individului era lăsată la voia temperamentului” (Rădulescu-Motru, 1904, 
p. 146). Atât politicianismul, cât şi individualismul subiectiv sunt manifestări ale unui 
fenomen mai general, conceptualizat prin termenul pseudocultură, aflat la antipodul 
culturii autentice. 

Experienţa societăţilor dezvoltate care şi-au format o cultură l-a convins pe sociologul 
român că fenomenul culturii moderne este un proces continuu de construcţie instituţională 
prin aplicarea postulatului logic al identităţii. 

Postulatul logic al identităţii semnifică păstrarea unui înţeles identic al noţiunilor. 
Deprinderile ce rezultă din aplicarea postulatului identităţii fac posibilă înlocuirea vechi¬ 
lor credinţe privind statornicirea voinţei divine şi a practicilor instinctive cu „încrederea 
în libera discuţiune şi stabilitatea raţionamentului” (Rădulescu-Motru, 1904, pp. 123-124). 
Popoarele apusene au supus controlului conştiinţei raporturile sociale reglementate ante¬ 
rior de obiceiuri, tradiţii, superstiţii. 

Autorul subliniază că aici este vorba de identitate de deprinderi şi nicidecum de 
identitate de termeni. Poţi răspândi dicţionare foarte bune pentru explicarea valorilor de 
libertate, constituţie, democraţie printre cetăţenii unor societăţi întârziate, la fel cum au 
procedat şi misionarii care au difuzat milioane de evanghelii printre popoarele din 
Africa. „Cooperaţiunea socială se bazează pe o identitate de deprinderi, iar nu pe o 
identitate de termeni” (Rădulescu-Motru, 1904, p. 129). în societatea românească, 
falsificată prin politicianism, pseudocultură, pseudoraţionalizare, noţiunile de parlament, 
alegător, reprezentant, democraţie, libertate, egalitate variază de la individ la individ. 
Ele trăiesc o viaţă de împrumut, fiind masca altor deprinderi. Instituţiile publice func¬ 
ţionează după principiul real „Ai pe cineva?” la Minister, Tribunal, Prefectură, Bancă, 
Credit. „Acest veşnic cineva face şi desface toate ; el este realul, actualul” (Rădulescu- 
-Motru, 1904, p. 137). O cultură adevărată presupune o educaţie solidă care deprinde 
indivizii cu „stăpânirea de sine, cu munca şi prevederea”, pe când pseudocultura le-a 
„deschis apetitul înainte de a le da mijloacele de a se stăpâni” (Rădulescu-Motru, 1904, 
pp. 76-77). 

Strategia dezvoltării sociale legitime a unei societăţi întârziate este identificată de 
autor în individualizarea raporturilor sociale (valorificarea vocaţiilor individuale) cu 
ajutorul „personalităţilor de faptă sau de caracter”. 


Modelul neoiobăgiei - o expresie marxistă a teoriei formelor fără fond 

Cel mai de seamă sociolog marxist din ţara noastră, C. Dobrogeanu-Gherea (1855-1920) 
s-a legitimat în cultura vremii prin afilierea la tradiţia prestigioasă maioresciană a for¬ 
melor Iară fond. Combinând premise teoretice din gândirea critică maioresciană şi teoria 
materialist-istorică, Dobrogeanu-Gherea a evaluat structura agrară a societăţii româneşti 
din a doua jumătate a secolului al XlX-lea în faimoasa teorie asupra neoiobăgiei, cu larg 
răsunet în gândirea românească, ce a stârnit multe polemici în epocă, controverse şi 
influenţe prelungite şi în „secvenţa” interbelică. Modelul de dezvoltare propus de autor 
constituie o „expresie sintetică a regimului nostru agrar”, care „conservă fondul esenţial 
al vechii iobăgii, dar cu un amestec necesar şi fatal de elemente capitaliste”, o iobăgie 

nouă (Dobrogeanu-Gherea, 1910, p. 370). Ceea ce conferă o notă distinctă acestui model 
faţă de schema maioresciană este ideea, de origine marxistă, a caracterului legic, obiectiv 
al împrumutului de instituţii şi capital străin, în virtutea legii orbitării societăţilor întârziate 
în sfera de influenţă a celor dezvoltate. La Dobrogeanu-Gherea, starea societăţii româneşti 
nu mai este concepută în termeni psihosociali, ca o excepţie nefericită produsă de o elită 
necoaptă şi incompetentă, cum credeau maiorescienii, ci ca o expresie a unei evoluţii 
legice a capitalismului european. 

Modelul neoiobăgiei a adus câteva inovaţii teoretice şi metodologice în cercetarea 
procesului de modernizare a societăţii româneşti: 

• Prin identificarea regimului neoiobag ca invariant structural al societăţii româneşti de 
după 1864, care condensa şi genera contradicţii de clasă adânci şi deci probleme 
sociale majore ale ţării, autorul a fost în măsură să demistifice unele „adevăruri” cu 
putere de circulaţie în epocă, să „mineze” unele prejudecăţi în cunoaşterea socio¬ 
logică. Sunt relevante, din acest punct de vedere, contribuţiile lui Dobrogeanu-Gherea 
cu privire la „non-valoarea pământurilor ţărăneşti”, care producea acea lipsă relativă 
de pământ, precum şi „proletarizarea neoiobăgistă”, cu efecte în direcţia fărâmiţării 
şi transformării pământurilor ţărăneşti în non-valori, „chiar când raportul între 
întinderea pământului şi volumul populaţiei rămâne neschimbat şi când pământul nu 
se concentrează în mâini mai puţine” (Dobrogeanu-Gherea, 1910, p. 11). 

• Contribuţia teoretică cea mai interesantă a autorului neoiobăgiei, pusă în evidenţă de 
I. Bădescu, are în vedere stilul său de argumentare neoevoluţionist, anticipând teoria 
lui E. Service a „efectului de răsturnare” a secvenţelor dezvoltării sau „decalajul cul¬ 
tural invers” (Bădescu, Dungaciu şi Baltasiu, 1996, pp. 10-12). Dobrogeanu-Gherea 
relaţionează structura socială neoiobagă de decalajul dintre stadiul de dezvoltare al 
societăţii româneşti rămase în urmă şi epoca istorică (determinată de orbita ţărilor 
capitaliste înaintate), ceea ce face ca societatea întârziată să evolueze de la forme la 
fond, făcând cu putinţă o structură socială hibridă capitalisto-iobăgistă, în care în faţa 
capitaliştilor marii proprietăţi nu stau ţăranii salariaţi liberi, ci „ţăranii învoiţi, siliţi”. 

Modelul prezintă şi unele limitări formulate de criticii acestuia. De pe poziţiile neo¬ 
iobăgiei, Gherea a văzut cu claritate doar o fază a procesului de diferenţiere socială a 
agriculturii ţărăneşti, şi anume transformarea marii proprietăţi funciare în marfă liberă 
şi naşterea clasei capitaliştilor funciari. Ceea ce nu a sesizat autorul era emergenţa 
procesului de diferenţiere a ţărănimii în pături opuse, ca efect al acţiunii producţiei de 
mărfuri capitaliste, proces care nu se putea produce în proporţii semnificative decât după 
emanciparea ţăranilor şi apariţia proprietăţii ţărăneşti (Costea, Larionescu şi Tănăsescu, 
1996, p. 341). 


Modelul formelor cu fond 

Ştefan Zeletin (1882-1934) a făcut din lucrarea sa fundamentală Burghezia română. 
Originea şi rolul ei istoric (1925/1991) un argument redutabil pentru teoria formelor cu 
fond pe care a contrapus-o teoriei formelor fără fond, susţinută de reprezentanţii 
sociologiei critice. El va susţine că tranziţia societăţii româneşti spre modernitate a 
reprodus schema standard a dezvoltării capitalismului în ţările occidentale, cu un decalaj 

de unul-trei secole, înfăptuindu-se şi aici o evoluţie normală, de jos în sus, de la pre¬ 
facerile economice, care au asigurat condiţiile sociale corespunzătoare, la principiile şi 
instituţiile modeme. La polul opus, tabăra conservatoare susţinea ideea evoluţiei anormale 
a societăţii româneşti, de sus în jos, prin asumarea de către o elită guvernantă imorală şi 
incompetentă de idei, principii, instituţii avansate din Occident fără acoperire în elemen¬ 
tele economiei burgheze, adică forme fără fond. Opţiunea lui Şt. Zeletin este formulată 
fără echivoc; el preciza faptul că, deşi principiile burgheziei apusene de libertate şi 
egalitate au pătruns în plin Ev Mediu românesc, când nu se putea vorbi de condiţiile 
sociale favorabile înfăptuirii lor, „ideile liberale nu au avut un caracter democratic 
modern în faza precapitalistă : ele au luat caracterul liberal revoluţionar numai după ce 
influenţa capitalismului a început a dizolva vechea noastră economie agrară, înlocuind-o 
cu o economie bănească, adică atunci când li s-au creat condiţiile economice” (Zeletin, 
1991, p. 73, subl. autorului). Altfel spus, „era burgheză în România nu ia fiinţă sub 
influenţa ideilor liberale aduse din Apus ; pricina ei stă mult mai adânc, în revoluţionarea 
economiei noastre naţionale. Până atunci, ideile liberale străine iau în societatea noastră 
un caracter medieval: ele dau boierimii mici arma de a lupta pentru privilegii, câtă 
vreme caracteristica unei clase burgheze liberale e năzuinţa desăvârşit opusă, de a 
distruge orice privilegiu şi a acorda libertatea şi egalitatea tuturor, fără nici o deosebire” 
(Zeletin, 1991, p. 75). 

Construcţia fondului acoperit cu forme ale procesului de modernizare a societăţii 
româneşti a urmat, în concepţia lui Zeletin, schema clasică a dezvoltării capitalismului 
în cele trei faze, mercantilism, liberalism, imperialism, formulată de Werner Sombart 
(1863-1941) în lucrările sale Capitalismul modern (1902), Burghezul - contribuţie la 
istoria morală şi intelectuală a omului modern (1913) şi Evreii şi viaţa economică (1911). 
Cele trei faze ale evoluţiei capitalismului, preciza Zeletin, constituie etapele sale funda¬ 
mentale care ajung să creeze „şi forme corespunzătoare de organizare socială” (Zeletin, 
1991, p. 34). în funcţie de forma de capital care predomină - comercial, industrial şi 
financiar -, se constituie tipul de burghezie care îl mânuieşte şi structura societăţii 
respective. Societatea românească a intrat în faza mercantilistă, de formare a burgheziei 
naţionale cu sprijinul capitalului comercial străin, în care predomină comerţul şi camăta, 
după liberalizarea comerţului (1829). Plămădirea burgheziei româneşti şi a statului 
naţional centralizat modern, scria autorul, sunt două procese ce se contopesc în unul 
singur, care dă esenţa mercantilismului românesc. Cea de-a doua fază, liberalismul, 
urmează mercantilismului, fiind la antipodul acestuia. Doctrină a libertăţii totale, a 
iniţiativei, proprietăţii private şi a democraţiei modeme, cu conotaţii de neîncredere în 
puterea centrală şi „anarhism de stat”, liberalismul, consideră Zeletin, are în secolul XX 
doar o semnificaţie istorică, întrucât ţările avansate l-au depăşit, iar cele întârziate sar 
peste el, trecând la cea de-a treia fază. Societatea românească şi-a „precipitat” dezvol¬ 
tarea, cu deosebire după constituirea statului naţional unitar, trecând de la mercantilism 
la etapa a treia, imperialismul financiar. 

Conform acestui model, mecanismele schimbărilor moderne sunt strâns legate de 
nevoile de expansiune ale capitalismului apusean, care îl împing spre pieţele ţărilor agri¬ 
cole aflate, la începutul secolului al XlX-lea, în plin Ev Mediu. Credibilitatea evaluărilor 
sale a fost sporită de analize statistice efectuate de economişti prestigioşi, cum sunt cele 
întocmite de Nicolas Soutzo, I. Brezoianu, C. Băicoianu. Plecând de la statisticile 

întocmite de aceştia, Şt. Zeletin prezintă un tablou foarte convingător al schimbărilor 
structurale produse în societatea românească după liberalizarea comerţului (în urma 
tratatului de la Adrianopole, 1829): dacă în 1831 nu se găsea în Ţara Românească nici 
măcar cantitatea de grâu necesară pentru a umple două corăbii, în 1837 se puteau încărca 
700 de vase cu cereale pentru export. Creşterea comerţului a dus rapid la sporirea 
suprafeţei cultivate de peste cinci ori. Consecinţa imediată a acestei schimbări este 
creşterea valorii pământului, unealtă redutabilă de distrugere a vechiului regim cu 
proprietatea sa uzufructuară (Zeletin, 1991, p. 67). 

Acest model de factură raţionalist-liberală sistematizează fenomenele noi care au 
marcat opera de modernizare a societăţii româneşti: a) naşterea burgheziei româneşti, 
denumită în epocă clasa boiernaşilor comercializaţi sau a micilor boieri agrarieni, 
apărători ai principiilor liberale şi interesaţi de negoţul cu produse agricole ; b) geneza 
unor practici sociale moderne, precum producţii agricole pentru schimb, extinderea 
circulaţiei mărfurilor, „plămădind, pas cu pas, o nouă bază de forţă socială: capitalul” 
(Zeletin, 1991, p. 71); c) instituirea practicii cămătăriei care, alături de capitalul comer¬ 
cial, a îndeplinit funcţia de distrugere a economiei de subzistenţă şi de ruinare a vechii 
clase a nobilimii; d) construcţia infrastructurii necesare economiei de piaţă - drumuri, 
căi ferate, depozite, porturi etc.; e) edificarea, cu sprijinul străinătăţii, a unei reţele 
instituţionale moderne, absolut necesare funcţionării unei pieţe capitaliste: legislaţie 
corespunzătoare, bănci, camere de comerţ, instituţii de credit, tribunale, cod şi instituţii 
fiscale, regim vamal, structuri poliţieneşti. „O piaţă capitalistă”, scria H.H. Stahl, „nu 
poate funcţiona decât sub protecţia unei linişti depline”, asigurată prin legislaţie adecvată, 
reţea poliţienească, reţele tehnice, instituţii moderne, pentru înfăptuirea cărora s-a apelat 
la experienţa şi ştiinţa străină: s-au tradus în româneşte codul de comerţ italian, cel civil 
francez, cel penal elveţian, Constituţia belgiană etc. (Stahl, 2001, p. 122). 

Şt. Zeletin se alătură teoreticienilor clasici care au analizat rolul statului naţional ca 
factor modernizator: W. Sombart, Fr. List, A. de Tocqueville, K. Biicher, Fr. Oppenheimer, 
D.R Marţian, I. Ghica, RS. Aurelian, E. Lovinescu, M. Manoilescu. Ştefan Zeletin a 
fost sociologul care a înţeles cel mai bine funcţiunea statului naţional român în „era 
mercantilismului” (1866 şi până în epoca interbelică, inclusiv). Puterea centrală, scria 
Şt. Zeletin, alcătuită dintr-o „oligarhie politică influenţată de ideile liberale şi care 
guvernează în interesul burgheziei”, este ajutată de vastul aparat birocratic şi de puterea 
militară; ea îndeplineşte rolul de „tutore al burgheziei noastre în proces de dezvoltare”, 
concomitent cu rolul de forţă disciplinatoare a ţărănimii şi clasei muncitoare în curs de 
formare în conformitate cu normele societăţii burgheze. 

Această reprezentare a modernităţii societăţii româneşti axată pe locul central al 
statului ca factor de gestionare şi de concentrare a resurselor are o seamă de efecte nean¬ 
ticipate asupra percepţiei statutului burgheziei care nu au fost intuite de Zeletin, ci de 
unii teoreticieni socialişti şi liberali, ca, de exemplu, C. Dobrogeanu-Gherea (1855-1920), 
Ş. Voinea (1893-1969), H. Sanielevici (1875-1951). Este vorba de poziţia dependentă a 
clasei burgheze faţă de deciziile şi resursele controlate de birocraţie, o burghezie care nu 
este interesată nici de câştigarea autonomiei afacerilor sale pe piaţa liberă, nici de descen¬ 
tralizarea administrativă care i-ar diminua accesul la resursele controlate central. După 
unii analişti, modelul neoliberal etatist se perpetuează şi după 1989 (Tănase, 1995, p. 3). 

Modelul sincronismului vieţii contemporane 

Eugen Lovinescu (1881-1943), critic literar, istoric al culturii, scriitor şi sociolog român, 
a construit un model al dezvoltării sociale ca modernizare cu unele accente diferite de 
viziunea lui Zeletin. în lucrarea sa sociologică Istoria civilizaţiei române moderne, 
voi. I-III (1924-1925), E. Lovinescu formulează legea sincronismului vieţii contempo¬ 
rane, care explică, la capătul unei laborioase analize comparativ istorice, formarea pe 
cale revoluţionară a civilizaţiei româneşti moderne. Principalele secvenţe ale legii 
sociologice a sincronismului sunt următoarele: a) rolul anticipativ şi creator al ideo¬ 
logiei. Procesul formării civilizaţiei române a debutat ca revoluţie ideologică prin 
importul ideilor „libertare” din Apus, în vederea construcţiei constituţionale moderne în 
societatea românească. Principalul agent social al înfăptuirii revoluţiei ideologice l-au 
constituit fruntaşii paşoptişti şi, îndeosebi, forţele revoluţionare liberale în frunte cu 
I.C. Brătianu; b) creşterea de la formă la fond a civilizaţiei. Această creştere este con¬ 
siderată de E. Lovinescu normală pentru societăţile întârziate, în virtutea interde¬ 
pendenţelor capitalismului modern. După construcţia ordinii constituţionale moderne, 
urmează, în faza a doua a dezvoltării civilizaţiei române, edificarea bazei economice şi 
a unei forţe sociale burgheze consolidate, în temeiul legii interdependenţei vieţii materiale 
şi morale a civilizaţiei contemporane ; c) adaptarea fondului şi a formei. Jocul adaptării 
formei şi fondului se înfăptuieşte intr-un „dublu proces cu sens contrar: procesul 
scoborârii formei la fond”, constatat de adversarii formării civilizaţiei române, şi 
„procesul creşterii fondului la formă”, foarte lent şi, practic, invizibil la scara timpului 
prezent, pe care forţele conservatoare îl contestă. Exerciţiul democraţiei asigură, în 
timp, formarea conştiinţei cetăţeneşti şi a transformării suveranităţii naţionale din ficţiune 
în realitate ; d) acţiunea formelor, a instituţiilor asupra „omului social”, asupra societă¬ 
ţilor, este „în afară de orice controversă”, susţine E. Lovinescu, dacă ele - primele - „nu 
atacă sufletul omului în structura lui ancestrală” ; „moravurile publice, virtuţile sociale” 
evoluează şi se mlădiază, aşadar, prin instituţii; e) caracterul unui popor, rasa, specificul 
lui etnic filtrează acţiunea imitaţiilor, producând „asimilarea” şi „refractarea” lor prin 
structura etnico-rasială. La „popoarele de formaţie recentă, îndeosebi, instituţiile fiind 
simple forme imitate”, procesul se desfăşoară astfel, de la formă la fond, urmând a 
creşte ulterior de la fond la formă prin practicarea vieţii instituţionale. 


Modelul dezvoltării sociale ca suport al identităţii culturale. 

Evaluări ale unui fond Iară forme 

Principalii teoreticieni ai modelului dezvoltării întemeiate pe solidarităţi proprii, specifice 
identităţii culturale, etnice a colectivităţii umane, aparţin romanticii germane, narodni¬ 
cismului rusesc, poporanismului şi ţărănismului. Această reprezentare se caracterizează 
prin contestarea împrumutului extern; în acelaşi timp, adepţii acestui model consideră 
legitimă dezvoltarea organică a societăţii, înrădăcinată în tradiţie, stăpânirea pământului, 
aşezămintele vechi, ortodoxia etc. 

Printre susţinătorii cei mai avizaţi ai reprezentării tradiţionale a modernităţii susţinute 
de solidarităţi specifice se numără fondatorii sociologiei poporaniste şi ţărăniste C. Stere 

(1865-1936) şi V. Madgearu (1887-1940). Teza fundamentală a sociologiei poporaniste 
şi ţărăniste o constituie ideea că „evoluţia agriculturii urmează calea ei proprie”, iar 
societăţile cu un mediu social pregnant agrar-ţărănesc vor urma forma de organizare eco¬ 
nomică de tip familial, care nu utilizează forţa de muncă salariată şi căreia îi corespunde 
o psihologie şi o concepţie specifică despre profit, salariu, rentă etc. „Economia ţără¬ 
nească - preciza M. Manoilescu (1891-1950) - este acapitalistă şi aproape anticapitalistă”. 
Pentru ca să fie sprijinită, sunt necesare mijloace specifice care se plasează „alături” de 
capitalism, în organizarea cooperatistă (Manoilescu, 1942, p. 127). 

Pe baza studiului sociologic al structurii sociale a societăţii româneşti de la sfârşitul 
secolului al XlX-lea şi începutul secolului XX, C. Stere stabileşte o diagnoză a stadiului 
său de evoluţie întemeiată pe: a) caracterul social al populaţiei majoritare - ţărănimea 
şi tendinţele ei sociale; b) caracterul agrar al structurii economice şi lipsa industriilor 
mari, ceea ce face imposibil de aplicat schema standard a evoluţiei capitalismului 
occidental stabilită de W. Sombart; c) „fiinţa naţională”, apreciată ca fiind „capitală 
pentru România, angajată pe calea unei democraţii rurale” specifice, necapitaliste (Stere, 
1996, pp. 36-75). Referitor la acest aspect, Stere aprecia: „Calea progresului social nu 
poate fi deschisă pentru noi decât prin realizarea unei adevărate democraţii rurale 
româneşti” (Stere, 1996, p. 74). Sunt cuprinse aici principalele idei poporaniste care au 
constituit nucleul doctrinar al viitoarei sociologii ţărăniste, de după primul război 
mondial: teza „formaţiunii sociale deosebite” a societăţii româneşti, întemeiată pe un 
autentic „intermundium” ţărănesc, concepţia structurii necapitaliste a economiei agrare 
familiale, teza trăiniciei gospodăriei familiale ţărăneşti şi a superiorităţii ei faţă de cea 
capitalistă, idealul antiindustrialist, ideea programatică a cooperaţiei necapitaliste. 

La rândul său, V. Madgearu argumentează teza fundamentală a sociologiei ţărăniste, 
potrivit căreia evoluţia societăţilor cu mediu social pregnant agrar-ţărănesc urmează o 
cale proprie, necapitalistă, bazată pe „proprietatea de muncă” ţărănească de tip familial, 
care nu utilizează forţa de muncă salariată şi căreia îi corespund o psihologie şi o 
concepţie specifice despre profit, salariu, rentă (Madgearu, 1936). 

O formulare sintetică sugestivă a crezului sociologic poporanist întâlnim şi la unul 
dintre discipolii lui Stere, M. Ralea (1896-1964). Acesta susţinea că „suntem o ţară în 
majoritate de ţărani şi istoria ne arată că toate societăţile manifestă fizionomia elementelor 
lor dominante în producţia lor economică. Simpatic sau antipatic, ţăranul e o realitate” 
care trebuie acceptată de oricine o examinează dintr-un unghi sociologic (Ralea, 1928). 

Evaluând modelul poporanist şi ţărănist asupra structurii şi direcţiei de evoluţie a 
societăţii româneşti, Eugen Lovinescu şi Şt. Zeletin observau, nu fără temei, caracterul 
său hibrid, dualismul său structural: o structură social-economică medievală pe care s-a 
altoit o formulă de democraţie politică revoluţionară (Lovinescu, 1972, pp. 314-315); 
„sus” instituţiile democratice ale burgheziei capitaliste, „jos” viaţa economică a vechiului 
regim (Zeletin, 1991, p. 19)! 

Gânditorii de orientare poporanistă şi ţărănistă au introdus în circuitul de idei o 
seamă de conceptualizări privind mecanismele dezvoltării sociale, rolul şi funcţiile 
instituţiilor politice, culturale în cristalizarea poziţiei clasei sociale ţărăneşti. Cercetările 
personale de mare probitate ştiinţifică, dar şi datele furnizate de monografiile sociologice 
ale Şcolii de la Bucureşti i-au îngăduit lui V. Madgearu să formuleze aprecieri nuanţate 
şi originale privind interdependenţa între suprapopulaţia agricolă relativă, densitatea 
rurală, nivelul de trai al gospodăriilor ţărăneşti şi structura socială a ţării, care infirma. 

nu de puţine ori, presupoziţiile teoretice ale sociologiei sale. Sociologia poporanistă a 
constituit „prima critică radicală a evoluţionismului sociologic marxist” şi cea dintâi 
afirmare a „rolului evoluţionar al clasei mijlocii” (Bădescu, Dungaciu şi Baltasiu, 1996, 
p. 82). Evaluând recent contribuţia teoretică a sociologilor poporanişti şi ţărănişti, 
I. Bădescu apreciază efortul lor de a regândi legea standard a evoluţiei capitaliste şi de 
a formula, cu circa cinci decenii în avans faţă de neoevoluţioniştii americani, ideea 
„potenţialului evoluţionar” al societăţilor ţărăneşti, invalidând „mitul evoluţionismului 
unilinear” (Bădescu, Dungaciu şi Baltasiu, pp. 82-102, 161-165). 


Modelul dezvoltării sociale ca sinteză a modernizării 
şi identităţii culturale 

în urmă cu opt decenii a fost creat Institutul Social Român (ISR), din iniţiativa eminen¬ 
tului sociolog Dimitrie Guşti (1880-1955), cu sprijinul unor specialişti în ştiinţa şi practica 
social-politică, una dintre cele mai interesante instituţii de utilitate publică din România 
interbelică. Perspectiva teoretică ce a legitimat acest institut a fost rezultatul unei sinteze 
între nevoia de modernizare a ţării prin împrumut cultural şi cerinţa sprijinirii pe 
comunităţile locale pentru a se înlaptui o dezvoltare durabilă. Strategia adoptată de 
D. Guşti a avut o dublă deschidere : „Răspândirea culturii politice serioase şi formarea 
de conducători”. Sunt vizate aici două categorii de conducători: 

a) Pe de o parte, este vorba de oamenii de stat providenţiali, înzestraţi cu daruri naturale 
şi experienţă politică, dar care nu se pot ridica la înălţimea omului de stat modern 
decât prin depăşirea empirismului afacerilor publice cu ajutorul culturii politice. 

b) în al doilea rând, este vorba de formarea intermediarilor şi „directorilor de opinie 
publică”, a marii „armate cetăţeneşti” care constituie acel grup util de colaboratori 
ai oamenilor de stat moderni. 

Strategia ISR era o expresie sintetică a nevoii de propăşire a societăţii prin modernizare 
instituţională, dublată însă de o implicare sistematică a comunităţilor locale. Ea poate fi 
depistată în contribuţiile principale aduse (Larionescu, 2001): 

- identificarea problemelor sociale majore generate de schimbările structurale ale 
societăţii româneşti de după 1918 - dublarea teritoriului şi a populaţiei, decalajele 
dintre nivelurile de industrializare, urbanizare, organizare administrativă, culturală, 
juridică ale provinciilor noului stat naţional - şi cercetarea lor obiectivă de către cele 
mai prestigioase competenţe ale ţării; 

- încurajarea cunoaşterii şi tratării comparative a problemelor societăţii româneşti cu 
cele ale societăţilor europene, dat fiind faptul că România întregită trăia într-o nouă 
constelaţie social-politică a Europei „cu care va trebui să fie solidară” ; 

- spiritul larg de toleranţă al dezbaterilor publice care să „găzduiască” toate părerile şi 
toate tendinţele sociale şi politice. S-a lacut apel, deliberat, la reprezentanţii părerilor 
celor mai deosebite pentru a da programului prelegerilor o cât mai mare elasticitate ; 

- construirea unei solidarităţi între reprezentanţii ştiinţelor şi practicii sociale, între 
lumea parlamentară, universitară, juridică a presei etc., întemeiată pe scopul comun 
al tratării obiective şi dezinteresate ale acelor probleme care „mişcă şi interesează 

naţiunea”, „fără alt control decât acela al conştiinţei şi responsabilităţii personale”. 
Această solidaritate v-a exercita, la rândul său, o influenţă binefăcătoare asupra 
unităţii morale a naţiunii; 

- cercetările monografice şi de acţiune socială în peste 126 de sate, cu participarea a 
aproape 1.000 studenţi şi 1.600 specialişti şi tehnicieni, au oferit informaţii şi interpre¬ 
tări esenţiale pentru diagnoza situaţiei satelor, ce acopereau 80% din populaţia ţării 
(Guşti, 1938): fărâmiţarea proprietăţii, bugetul gospodăriilor de ţărani săraci, mijlo¬ 
caşi şi bogaţi, inventarul agricol, mortalitatea excesivă, deficitul de naşteri în anumite 
zone, analfabetismul, alimentaţia, igiena sătenilor şi a locuinţei etc. 

Imaginea ISR, conturată în cele peste două decenii de activitate, surprinde o instituţie 
care a cercetat problemele fundamentale ce au preocupat viaţa României interbelice şi 
care a contribuit, simultan, la promovarea legăturilor culturale cu străinătatea, îndeosebi 
a solidarităţii europene, atât de necesară atunci, ca şi astăzi. 

Pe marginea celor prezentate până acum, rezultă că sociologia românească din epocă 
a acordat spaţiu larg şi a mobilizat energii semnificative pentru diagnosticarea fenome¬ 
nelor şi proceselor dezvoltării sociale, devenind ea însăşi parte a proceselor schimbării 
sociale. Sociologii vremii şi ceilalţi specialişti, care au adoptat punctul de vedere socio¬ 
logic în analizele lor, au nutrit convingerea că elaboratele lor ştiinţifice asupra dezvoltării 
sociale vor servi raţionalizării progresive a societăţii, redirecţionării acţiunii de reformare 
socială. în acest context de idei, se poate aprecia faptul că analizele sociologice din 
perioada avută în vedere se înscriu ca rezultate de valoare într-o teorie a utilizării 
cercetării sociale pentru reconstrucţia societăţii, a valorii teoretice şi sociale a disciplinei. 

Maria LARIONESCU 


Monitorizare 


Monitorizarea (m.) programelor este strâns legată de evaluare (vezi evaluare) şi de 
dezvoltarea metodelor de cercetare evaluativă, apărând odată cu extinderea programelor 
sociale în contextul paradigmei dezvoltării sociale. 

M. vizează atât implementarea planurilor de acţiune subsumate strategiilor din diferite 
domenii (de exemplu, prevenirea abandonului şcolar în ciclul secundar), cât şi dinamica 
unor procese sociale (de exemplu, evoluţia fenomenului copiii străzii în Bucureşti). 

M. presupune o examinare minuţioasă şi constantă a resurselor, realizărilor imediate 
şi a rezultatelor intervenţiilor publice. M. se bazează pe un sistem de informaţii coerente 
care se regăsesc în rapoarte, recenzii, balanţe şi se exprimă prin indicatori. Informaţia 
aferentă sistemului de monitorizare se obţine, în primul rând, de la furnizorii de servicii 
şi se utilizează mai ales pentru orientarea intervenţiilor publice. Când m. include formu¬ 
larea unei judecăţi, aceasta se referă întotdeauna la atingerea obiectivelor operaţionale. 

Procesul de m. este conceput şi pentru a oferi feedback şi posibilitatea învăţării 
directe. M. este o responsabilitate a actorilor instituţionali care se ocupă de implementarea 
programelor. 

M. utilizează colectarea sistematică a datelor, pe baza unor indicatori clar precizaţi, 
şi are scopul de a furniza managementului şi principalilor actori-cheie din cadrul unei 
evaluări aflate în desfăşurare repere privind dimensiunea progresului şi a gradului de 
atingere a obiectivelor înregistrate în contextul utilizării fondurilor alocate. 

De-a lungul timpului, s-au dezvoltat multe idei şi metode legate de m. şi evaluarea 
programelor sociale. Cu câteva sute de ani în urmă, odată cu demararea programelor 
pentru săraci, instituţiile de caritate au fost nevoite să justifice modalităţile de cheltuire 
a banilor în faţa organismelor finanţatoare. Aceste prime m. şi evaluări descriau şi 
detaliau serviciile oferite. 

M. sistematică a apărut în contextul dezvoltării programelor sociale, în special în anii 
’60. Treptat, au fost introduse mijloace eficiente de culegere a informaţiilor. Chestionarul 
furnizează multe informaţii legate de planificarea activităţilor şi de modul de organizare 
şi conducere a acestora. Tot în această perioadă, au fost aduse în discuţie aspecte legate 
de observarea şi evaluarea atitudinilor şi comportamentului uman. S-au dezvoltat o serie 
de instrumente de colectare a informaţiilor de tip calitativ, în special interviurile indivi¬ 
duale şi de grup. De asemenea, au fost introduse instrumentele prin care se colectează 
cantităţi mari de informaţii şi se înregistrează activităţile. în prezent, se folosesc 
calculatoare, casetofoane şi camere de luat vederi. 

Odată cu demararea primelor programe sociale s-au formulat şi primele ipoteze care 
au stat la baza acestora şi la rolul m. şi evaluării: 

- ştiinţele sociale vor identifica nu doar problemele sociale, ci şi cauzele şi, în acelaşi 

timp, vor oferi soluţii; 

- aceste soluţii vor fi implementate, monitorizate şi evaluate, rezultând răspunsuri clare 

la probleme; 

- decidenţii vor adopta aceste soluţii; 

- se va ajunge la ameliorarea semnificativă a problemelor sociale. 

Cu toate acestea, foarte mulţi dintre cei implicaţi în programele şi în proiectele care 
furnizează bunuri publice sau de interes public nu văd o compatibilitate între ideea de 
program social sau activitate de binefacere, dar nici asocierea cu termeni ca rentabilitate, 
calitate, cost-beneficiu, susţinând că, mai degrabă, aceştia ar fi mai potriviţi activităţilor 
din zona afacerilor. 

în ciuda unei aparente reţineri în a lua în serios m. şi evaluarea programelor sociale, 
fie ele publice sau private, apar o serie de presiuni pentru realizarea cercetărilor în acest 
domeniu. Aşa cum se ştie, o trăsătură comună tuturor programelor sociale o reprezintă 
insuficienţa resurselor. Putem vorbi de necesitatea continuă de a rezolva un număr mare 
de cazuri cu un minim de resurse. Aceasta poate echivala, de multe ori, cu o scădere a 
calităţii serviciilor; de aceea, un aspect esenţial este realizarea unui echilibru între 
calitatea serviciilor oferite şi nivelul resurselor utilizate. Astfel, apare problema stabilirii 
unor standarde minimale de calitate, de cele mai multe ori surse de controverse în rândul 
furnizorilor de servicii sociale. 

Unul dintre motivele pentru care cei implicaţi în sectorul serviciilor sociale (publice 
sau private) ar trebui să fie interesaţi în problema rentabilităţii în acest sector este faptul 
că o utilizare mai eficientă a resurselor echivalează cu posibilitatea de a sprijini mai 
multe persoane în nevoie. Aceasta poate fi de o importanţă foarte mare în România, unde 
din ce în ce mai mulţi oameni devin victimele unei „tranziţii” ce pare fără sfârşit. 

Totuşi, creşterea preocupării pentru analizele cost-beneficiu, eficienţă, eficacitate nu 
trebuie să devină o scuză pentru reducerea fondurilor (sau a valorii reale într-o perma¬ 
nentă scădere), şi aşa puţine, ale serviciilor sociale, ştiut fiind că, uneori, „economiile” 
realizate în acest domeniu sunt utilizate pentru a acoperi managementul defectuos din 
domeniile în care reducerile de fonduri nu sunt posibile din motive de strategie politică-elec- 
torală şi/sau economică. De fapt, acesta este motivul pentru care foarte mulţi furnizori 
de servicii sociale din sistemul public devin rezervaţi când vorbim de m. şi de evaluare. 
Dar, în condiţiile în care din ce în ce mai mulţi oameni sunt implicaţi în programe 
publice şi private de furnizare a bunurilor publice, m. şi evaluarea devin instrumente 
care pot asigura existenţa lor pe mai departe. 


Funcţiile monitorizării 

Sunt două motive importante pentru care dorim să cunoaştem ce se întâmplă cu progra¬ 
mele dezvoltate. Primul, şi cel mai important, este acela de a putea oferi servicii mai 
bune. Al doilea este legat de punerea în evidenţă a experienţei noastre în domeniu. în 
practică, aceste două funcţii se completează. Monitorizăm ceea ce facem, pentru a atinge 
rezultate mai bune, ca parte a unui management performant, şi, în acelaşi timp, ne 
îndeplinim angajamentele faţă de finanţatorii şi beneficiarii programelor noastre. 

M. ajută la dezvoltarea şi succesul programelor furnizând informaţie pentru: 

- a şti că situaţia actuală tinde către cea proiectată; 

- identificarea problemele la un stadiu la care pot fi rezolvate ; 

- verificarea situaţiei beneficiarilor pentru a urmări progresul; 

- a planifica pe termen lung ; 

- a obţine rezultate maxime cu un minim de resurse. 

De asemenea, ajută la diseminarea experienţelor astfel încât: 

- alte instituţii să poată învăţa din experienţa noastră; 

- să construim o relaţie bună cu comunitatea locală ; 

- să oferim feedback finanţatorilor. 

M. reprezintă baza pentru evaluarea performanţei programelor prin urmărirea intră¬ 
rilor, ieşirilor şi efectelor. Plecând de la aceste elemente din teoria evaluării şi în funcţie 
de corectitudinea înţelegerii lor, evaluarea poate fi percepută fie ca o sumă de grafice şi 
date Iară nici o relevanţă, fie ca instrumentul util şi indispensabil celui ce tratează cu 
seriozitate atât activitatea sa, cât şi a organizaţiei pentru care lucrează. 

Utilizarea conceptelor enunţate mai sus în m. şi evaluare ridică anumite probleme. 
Anumite intrări sunt mai evidente decât altele. Fondurile locale, de exemplu, cele care 
susţin derularea unui program local, reprezintă, evident, o intrare. Dar, pentru ca aceşti 
bani să producă un rezultat (ieşirile), sunt necesare idei şi calităţi manageriale. 

în mod tradiţional, organizaţiile finanţatoare au abordat două atitudini diferite. Fie 
s-au arătat preocupate numai de intrări, verificând cu grijă cererile de finanţare, urmărind 
reducerea costurilor, dar, odată ce banii au fost alocaţi, au arătat puţin interes în ceea ce 
s-a întâmplat ca urmare a acestor intrări, fie s-au arătat preocupaţi de cifre - cuantificând 
rezultatele (ieşirile) - câţi oameni utilizează serviciul respectiv, frecvenţa de acordare a 


393 


MONITORIZARE 


Intrări 

(input-uri) 

- resurse materiale 

- echipamente, facilităţi, clădiri 

- timpul persoanelor implicate (personal retribuit sau voluntari, membri ai 
consiliului de conducere) 

Proces 

(tot ceea ce urmează a se face cu intrările) 

- pe ce se cheltuiesc banii 

- strategia globală a organizaţiei 

- strategia de resurse umane 

Ieşiri 

(output- uri) 

- servicii 

- produse 

- activităţi (desfăşurate de organizaţie pentm a-şi atinge obiectivele, în 
concordanţă cu misiunea pe care o are; ţintite pe beneficii care satisfac 
nevoile subiecţilor) 

Efecte 

efectul sau impactul poate fi atât pe termen scurt, cât şi pe termen lung 


beneficiilor sau cuantumul acestuia, nefiind preocupaţi de valoarea reală a beneficiului, 
de calitatea acestuia sau de efectul (monetar sau non-monetar), pe termen mediu sau 
lung, pe care acesta îl produce. 

în ciuda tuturor acestor dificultăţi, efectele pe termen lung, impactul programului au 
o importanţă deosebită. Ele sunt, în esenţă, ceea ce, de fapt, s-a realizat (opus conceptului 
de „ieşire” care reprezintă ceea ce „s-a produs”). în acest sens, este important ca atât 
organismele implicate în finanţarea programelor sociale, cât şi cele implicate în derularea 
lor şi în furnizarea beneficiilor să-şi dea seama că, la urma urmelor, calitatea şi eficienţa 
efectelor contează cu adevărat, nu numai costul intrărilor sau cantitatea rezultatelor 
(ieşirilor). 


Modalităţi de monitorizare în practica actuală 

Activitatea de monitorizare poate fi realizată în toate fazele derulării programelor şi 
proiectelor sociale în contextul dezvoltării sociale. 


Context 


Proces/ 


Finalizare 


implementare 


(Rezultate/efecte) 


în primul rând, programele şi proiectele sociale trebuie să ţină cont de contextul în 
care se dezvoltă. De aceea, m, contextului constituie un element de bază în realizarea 
unor programe de succes. Mediul în care se implementează un program poate influenţa 
în sens pozitiv sau negativ atât implementarea, cât şi rezultatele. 

M. implementării sau a procesului se realizează în toate fazele de implementare şi 
ţine cont de toate activităţile din cadrul programelor şi proiectelor sociale. Prin înregis¬ 
trarea informaţiilor se poate cunoaşte într-o manieră statică ce anume s-a realizat. 

Subsumat acestui tip de m. , întâlnim m. progresului care are în vedere schimbările 
produse prin derularea programului. Schimbările pot fi de ordin cantitativ sau calitativ 
şi, de multe ori, vizează aspectele comportamentale ale celor implicaţi în program. 

Probleme contemporane în monitorizare 

în ultima perioadă, în special, la nivel european, se pune un accent deosebit pe relaţia 
dintre m. şi evaluările ex ante şi cele ex post. 

Evaluarea ex ante se efectuează înaintea implementării programului. Pentru ca o 
intervenţie să fie evaluată ex ante, ea trebuie să fie cunoscută cu precizie, adică trebuie 
să existe cel puţin un plan de implementare. Această formă a evaluării asigură relevanţa 
şi coerenţa unei intervenţii. Concluziile sale vor fi integrate în procesul decizional. 

în principal, evaluarea ex ante presupune, ca şi m. contextului, o analiză de context, 
deşi furnizează informaţii despre caracteristicile mecanismelor de intervenţie în funcţie 
de ceea ce există deja. 

Evaluarea ex ante furnizează fundamentele necesare m. şi evaluărilor viitoare, prin 
stabilirea unor obiective explicite şi, acolo unde este posibil, a unor obiective cuanti¬ 
ficabile. 

Evaluările de programe pot fi intermediare sau finale. M. împreună cu evaluările 
realizate pe parcurs sau la finalul programelor şi proiectelor sprijină evaluarea ex post 
care judecă intervenţia după ce aceasta s-a încheiat. Scopul este acela de a arăta modul 
în care au fost utilizare resursele şi de a dovedi eficienţa intervenţiilor, contribuind la 
cunoaşterea factorilor de succes sau de eşec, precum şi la cunoaşterea durabilităţii 
efectelor. Prin intermediul acestei evaluări se încearcă obţinerea unor concluzii care să 
poată fi generalizate şi aplicate altor intervenţii. Evaluarea ex post ar trebui să se facă la 
un interval de timp după implementare, dat fiind faptul că vizează producerea impactului. 


Sorin CACE 



Negociere 


Negocierea (n.) nu trebuie gândită ca apanaj al omului de afaceri; n. este folosită uzual 
de fiecare dintre noi în relaţiile pe care le stabilim zilnic cu persoanele din jur. Un 
negociator poate avea calităţi înnăscute, dar bun negociator poţi deveni prin experienţa 
n. şi prin înţelegerea unor principii de bază ale acestui proces. 

N. poate fi definită ca un proces în care sunt implicate două sau mai multe părţi, care 
conlucrează în mod voluntar pentru a obţine un acord reciproc avantajos. Robert Cohen 
(2006) defineşte n. drept modalitate de folosire a informaţiei şi puterii cu scopul de a 
schimba comportamentul oamenilor într-o situaţie de „tensiune”. 

Prin urmare, orice n. (Dragoş, 2005) are câteva trăsături esenţiale : 

- o interdependenţă între cele două părţi; există de ambele părţi interese comune de a 
conlucra pentru a împărţi, rezolva ceva; 

- o divergenţă asupra unui lucru. Fără divergenţe, interacţiunea ar fi marcată de 
consens şi nu ar mai trebui să se negocieze. Divergenţele pot fi de natură cognitivă 
(concepţii de viaţă, preferinţe, soluţii diferite) sau divergenţe de interese (alocarea 
unor valori: de preţ, calitate, timp, spaţiu etc.); 

- conlucrarea celor două părţi. Principiul fundamental al negocierii este „dau, dacă 
dai şi tu”. Schimbul este necesar şi pentru că ambele părţi au posibilitatea de a bloca 
acţiunile celuilalt şi astfel elementul pentru care se negociază poate fi abandonat. 
Negociatorul trebuie deci să ţină cont de interesele lui, dar şi de interesele celuilalt; 

- caracterul voluntar al negocierii. Nici o parte nu este obligată să intre în tratative 
decât datorită intereselor proprii şi orice parte se poate retrage oricând din negociere; 

- motivele interacţiunii pot fi: un proiect comun (eforturi conjugate ale partenerilor de 
a face ceva, fiecare venind însă cu interesele şi strategiile lui în proiect) sau o pro¬ 
blemă comună ; 

- presupune cel mai adesea întâlnirea faţă în faţă, dar se poate realiza şi prin telefon, 
e-mail, scrisori, chiar intermediari; 

- nu există reguli de comportament, stabilite anterior, ale celor implicaţi în negociere : 
negocierea poate fi calmă sau furtunoasă, declanşând certuri, întreruperea nego¬ 
cierii etc.; 

- presupune, în cele mai multe cazuri, ajungerea la un acord reciproc avantajos, care 
să satisfacă ambele părţi. în multe dintre cazuri, finalul negocierii presupune un 
câştig mai mare pentru una din părţi. Se poate spune că evaluarea gradului de 
mulţumire a fiecăreia dintre părţi se face pe baza unor criterii subiective. 

N. presupune o serie de costuri (timp, efort psihic, resurse umane şi materiale). Prin 
urmare, individul se va implica în negociere dacă va considera costul implicat mai mic 
decât câştigul rezultat. De ce negociază oamenii ? Prin n ., indivizii doresc fie realizarea 
unei tranzacţii, a unui schimb, fie rezolvarea unor conflicte, fie introducerea unor 
schimbări sau adoptarea unor decizii. 

Orice n. presupune o etapă iniţială de pregătire şi abia apoi desfăşurarea propriu-zisă 
a procesului. 

După Gh. Pistol (Pistol, 2002), pregătirea n. presupune: 

- studierea pieţei, a concurenţei; 

- studierea partenerilor de n. (analiza dosarului prezentat de ei, experienţe anterioare 
cu acelaşi partener, date obţinute din terţe surse); 

- stabilirea clară a scopului şi obiectivelor n. ; 

- alegerea unor tehnici de n. ; 

- constituirea echipei de n. şi a conducătorului ei (instruirea echipei, împărţirea respon¬ 
sabilităţilor, trasarea limitei de autoritate în n ., mai departe trecându-se la escaladarea 
autorităţii); 

- pregătirea documentelor şi a dosarului n. ; 

- stabilirea planului de n. (obiective minime şi maxime, variante de oferte, posibilităţi 
de compromis); echipa trebuie să cunoască agenda n ., calendarul şi bugetul; 

- stabilirea datei şi locului n. ( n. pe terenul propriu reprezintă un avantaj); 

- stabilirea invitaţilor, a deplasării şi cazării, a petrecerii timpului liber cu invitaţii. 

Robert Cohen (Cohen, 2006) vorbeşte despre cât este de importantă informaţia pe 
care o ai despre cealaltă parte şi despre piaţă. Cohen defineşte trei elemente esenţiale 
care influenţează mersul unei n. : 

1. Informaţia (ea deschide calea spre câştigarea negocierii; este foarte important ceea 
ce ştii despre partea cu care negociezi: 

- aflarea nevoilor, intereselor, priorităţii, a situaţiei financiare, a presiunilor de timp 
şi cost ale părţii adverse aduce un avantaj în câştigarea n. ; 

- culegerea informaţiilor trebuie începută cât mai devreme şi din surse cât mai 
multe; 

- informaţiile sunt oferite prin diferite indicii la care trebuie să fim atenţi: indicii 
verbale (intenţionate sau neintenţionate) sau nonverbale (de comportament). 

2. Timpul. Acesta presează asupra ambelor părţi în moduri diferite : 

- concesiile apar aproape de termenul-limită al n. ; 

- orice termen-limită este rezultatul unei n. anterioare şi nimic nu este inflexibil; 

- şi partea oponentă are de respectat un termen, chiar dacă pare calmă şi detaşată. 

3. Puterea. Percepţia ambelor părţi asupra puterii celuilalt, şi nu puterea reală, influen¬ 
ţează n. Puterea este rezultanta unei serii de factori: 

- crearea concurenţei (concurenţa pentru un lucru creşte valoarea acestuia); 

- legitimitatea (documentele tipărite, actele au o autoritate care cu greu poate fi 
pusă la îndoială); 

- asumarea riscului (riscurile trebuie asumate, dar în mod inteligent, calculat, iar 
minimizarea riscului se poate face prin afilierea la un grup); 

- cunoaşterea nevoilor reale ale celeilalte părţi (acestea pot diferi câteodată de 
nevoile declarate ; satisfacerea nevoilor celuilalt reprezintă un atu); 

- experienţa acumulată (abilităţile tehnice, cunoştinţele de specialitate, experienţa 
în domeniu, admiraţia şi respectul celorlalţi); 

- precedentul creat; 

- investirea timpului şi efortului celuilalt în n. (această investiţie duce la flexibilitatea 
lui în concesii, deoarece, în lipsa acestui compromis, terminarea n. fără un 
rezultat înseamnă pierderea investiţiei de timp şi efort); 

- aplicarea recompenselor sau pedepselor; 

- identificarea cu partenerul (abilitatea de n. creşte dacă celălalt se identifică cu 
dumneavoastră); 

- perseverenţa; 

- capacitatea de persuadare (argumentele inventate trebuie să fie la nivelul de 
înţelegere şi experienţă al partenerului; argumentele trebuie să fie cât mai 
imbatabile şi să corespundă nevoilor şi dorinţelor celuilalt). 

în cazul n. în sfera afacerilor sau diplomaţiei este preferată varianta echipelor de n ., 
nu a indivizilor, întrucât o echipă conţine specialişti din diverse domenii: juridic, 
economic etc. şi, prin urmare, într-o negociere are o competenţă cumulată. 

A. Sawyer şi Guetzkow vorbesc despre trei grupe de variabile implicate în n. (în 
Dragoş, 2005): 

1. Variabilele cauzale (anterioare şi simultane procesului de negociere): 

- negociatorii: diferenţele culturale, de atitudine, de personalitate, de statut; 

- scopul n. : interesele, gradul de divergenţă; 

- organizarea n. şi informaţiilor: secret/public, număr de participanţi, nivel de 
informare, nivel de stres, timp alocat. 

2. Variabilele de proces (pregătirea, comunicarea, procedurile, strategiile negocierii). 

3. Variabilele de rezultat (moduri şi criterii de evaluare a felului în care n. şi-a atins 
scopul). 

B. Modelul PIN al n. dezvoltat de Kremenynk presupune cinci variabile (Dragoş, 
2005): 

1. Actorii n. (interesele lor, raportul de putere, interacţiunea). 

2. Structura n. (obiectul negocierii, contextul). 

3. Strategiile n. (diagnosticul situaţiei, fixarea obiectivelor, modalităţile de conducere a 
întâlnirii). 

4. Procesele n. (secvenţele acţiunilor actorilor: informare, comunicare, strategii de 
influenţare). 

5. Rezultatele n. (încheierea acordului, rezultatul resimţit diferit de către fiecare dintre 
părţi). 

Negociatorul poate adopta în procesul de n. o serie de atitudini ce pot fi plasate pe 
un continuum: de la pasivitate la cooperare, raţionalitate, chiar la dominaţie, agresi¬ 
vitate, ostilitate. 

Se întâmplă câteodată în n. ca una dintre părţi să joace după reguli necurate, folosind 
tehnici de intimidare, hărţuire (ultimatumul, schimbarea negociatorului, evitarea partene¬ 
rului, escaladarea, învinovăţirea) sau tehnici imorale (oferte false, mituire, neglijenţă 

intenţionată, minciuni). Un negociator trebuie să fie pregătit şi pentru astfel de situaţii, 

să le recunoască şi să le contracareze în măsura în care este posibil. 

Un bun negociator are şi calităţi înnăscute legate de inteligenţă, charismă, atenţie, 

volubilitate verbală; în acelaşi timp, se poate şi educa, prin experienţă şi informare. 

Negociatorul trebuie să-şi educe comportamentul astfel încât: 

- să aibă stăpânire de sine şi o voinţă puternică; 

- să abandoneze ideile preconcepute despre partenerii de negociere; 

- să-şi respecte partenerii; 

- să înveţe să asculte ; 

- să fie reţinut în manifestările emoţionale (bucuria câştigării unei etape a n ., tristeţea 
pierderii); 

- să fie flexibil şi adaptabil în luarea deciziilor, să poată lua decizii în condiţii de stres, 
timp limitat, presiuni din partea părţii adverse; 

- să posede capacitatea de a aduna cât mai multe informaţii despre celălalt, fiind atent 
la comportamentul verbal şi non-verbal al acestuia. 

Cristina DOBOŞ 


o 


Obiective 


Obiectivele (o.) reprezintă stările dezirabile ce trebuie atinse în vederea rezolvării 
(complete sau parţiale) a unei probleme. în dezvoltarea socială, ele se prezintă sub forma 
unor enunţuri concrete şi cuantificabile ale rezultatelor scontate, ca urmare a realizării 
unui plan sau program. Prezentarea de faţă va include relaţiile acestui concept cu cele 
similare, caracteristicile dezirabile ale acestora şi recomandări asupra formulării o. de 
dezvoltare. 

Conceptul de o. a apărut în contextul extinderii planificării în toate sectoarele 
activităţii umane (vezi planificare strategică). Dezvoltarea socială nu se poate face fără 
precizarea de o. la nivelul grupurilor, instituţiilor, comunităţilor, naţiunii şi societăţii 
umane ca întreg. Un exemplu îl reprezintă „Obiectivele de Dezvoltare ale Mileniului”, 
adoptate într-o declaraţie comună, în septembrie 2000, de 191 de ţări, printre care şi 
România. ONU a dezvoltat şi o listă de indicatori care să măsoare atingerea acestora 
(United Nations, 2000). 

O. şi scopul sunt chiar raţiunea de a fi a proiectului sau programului. Dar, în timp ce 
scopul este general (ca, de exemplu, dezvoltarea învăţământului agricol), o. trebuie să 
fie specifice, concrete şi în general măsurabile (de exemplu, instruirea, pe parcursul a 
şase luni, a n profesori de tehnici agricole prin metoda învăţământului on-line, dotarea 
în următorul an a x licee de profil agricol cu platforme electronice de învăţare a 
tehnicilor agricole). De asemenea, scopul unui proiect este unic, în vreme ce o. trebuie 
să fie, în mod obligatoriu, multiple : cu fiecare o. atins, distanţa dintre stadiul actual şi 
scopul propus se micşorează. O. diferă şi de activităţi, care descriu modul cum se 
îndeplinesc acestea. Activităţile reprezintă un drum, iar o. capătul acestuia. Cel mai bine 
pot fi deosebite punând întrebarea dacă există un singur mod de a îndeplini o. în caz că 
este aşa, avem de-a face, de fapt, cu o activitate, nu cu un o. De asemenea, o. reprezintă 
materializarea unor priorităţi stabilite la diferite niveluri. 

Caracteristicile dezirabile ale o. au fost sintetizate în modelul SMART (Drucker, 
1954). Potrivit acestuia, o. trebuie să fie : 

- specifice, adică bine definite şi clare pentru oricine cunoaşte la nivel elementar 
proiectul; 

- măsurabile, adică să se cunoască dacă şi când o. au fost atinse şi cât de departe este 
atingerea lor; 

- acceptate, adică toţi cei implicaţi să fie de acord cu ele ; 

- realiste, adică să ţină cont de resursele, informaţiile disponibile şi timpul dat; 

- temporale, adică să ofere timp suficient pentru atingerea scopului, dar nu prea mare - 
pentru a nu afecta performanţa proiectului (Platt, 2002, p. 23). 

Termenii corespunzători fiecărei iniţiale din cuvântul SMART variază de la un autor 
la altul. De exemplu, R poate desemna şi Relevant, orientat spre Rezultate, suportat de 
Resurse (Wikipedia, 2006). 

Alegerea scopurilor şi a o. este modelată de teoriile deciziei şi managementului, cele 
mai importante teorii fiind elaborate în domeniul „managementului prin obiective” şi 
managementul proiectelor. 

Există mai multe tipuri de clasificări ale o. 

• După complexitate: 

- pe termen lung sau generale (de exemplu, dezvoltarea regională); 

- pe termen scurt sau specifice (de exemplu creşterea cu 5 % a investiţiilor străine în 
regiune în următoarele trei luni). 

• După perioada de timp aferentă realizării lor: 

- globale ; 

- intermediare. 

• După măsurabilitate: 

- cantitative (de exemplu, creşterea cu 20% a procentului tinerilor şomeri cu abilităţi 
de muncă cu calculatorul în următorul an); 

- calitative (ca şomerii cuprinşi în program să arate satisfacţie cu oportunităţile 
create de urmarea cursurilor) (Bârgăuanu, 2005). 

Există mai multe erori comune de care trebuie să ne ferim în definirea obiectivelor 
unui proiect: 

- se confundă o. (multiple şi specifice) cu scopul (unic şi general); 

- se prezintă o. neclare; 

- se prezintă în locul o. activităţi (acţiunile concrete pentru a îndeplini o .): 

- nu se precizează intervalul de timp în care se urmăreşte îndeplinirea o. ; 

- nu se pot preciza indicatori concreţi de măsurare a îndeplinirii o. 

Pot fi date şi câteva recomandări generale pentru formularea de o. de calitate (deşi 
cele mai multe sunt specifice domeniului în care se realizează proiectul): 

• O. trebuie alese în funcţie de priorităţile programului din care face parte proiectul în 
cauză şi să se armonizeze cu o. programelor naţionale sau, după caz, internaţionale. 

• De asemenea, ele trebuie să răspundă cât mai bine nevoilor grupului-ţintă, care 
trebuie definit în prealabil cu precizie. 

• în elaborarea scopurilor trebuie să se ţină cont de intenţiile decidenţilor şi de nevoile 
persoanelor sau instituţiilor implicate. Pentru ca proiectul să fie susţinut, el trebuie să 
reflecte, într-o anumită măsură, şi ambiţiile decidenţilor. 

• O. trebuie modelate şi construite în funcţie de efectele sau beneficiile proiectului. în 
cazul în care avem proiecte sau programe complexe, stabilirea o. trebuie realizată pe 
baza unor metode sofisticate de luare a deciziei, precum analiza multicriterială. 

• O. trebuie specificate cât mai clar cu putinţă şi trebuie comunicate cât mai rapid în 
organizaţia care gestionează proiectul. 

în concluzie, pentru instituţiile şi organizaţiile care propun proiecte de dezvoltare 
socială, managementul o. nu este doar o cerinţă formală. Formularea corectă de o. 
realiste, adecvate priorităţilor şi scopului programului şi măsurabile reprezintă una 
dintre condiţiile obligatorii pentru îndeplinirea completă a unui asemenea program. 

Daniela BĂLŢĂTESCU şi Sergiu BĂLŢĂTESCU 


Organizaţia Naţiunilor Unite 


O dezvoltare economică durabilă şi stabilă nu poate fi atinsă Iară o dezvoltare socială, 
respectiv dimensiunea socială a dezvoltării economice şi productivitatea sunt la fel de 
importante ca şi dimensiunile economice. O adevărată provocare a dezvoltării în noul 
mileniu este tranziţia care are loc în structurile sociale şi capitalul uman, tranziţie pe care 
ţările trebuie să şi-o asume, cu scopul de a atinge o dezvoltare durabilă. O abordare 
pozitivă şi proactivă a dezvoltării sociale conduce spre o schimbare fundamentală a 
factorilor ce determină „sănătatea” socială, respectiv dezvoltarea economică. 

Pe plan mondial, Organizaţia Naţiunilor Unite ( ONU) deţine un rol tot mai important 
în dezvoltarea socială datorită mandatului său multidimensional, prezenţei ONU la nivel 
global şi schimbărilor majore care au avut loc în organizaţie în ultimii zece ani. 

ONU a fost înfiinţată oficial pe data de 24 octombrie 1945, odată cu ratificarea Cartei 
ONU de către China, Franţa, URSS, Regatul Unit, SUA şi alte ţări care au participat la 
semnare. Carta ONU este instrumentul principal care stabileşte procedurile, instituţiile 
Naţiunilor Unite, drepturile şi obligaţiunile ţărilor membre. Ziua Naţiunilor Unite este 
celebrată în fiecare an pe data de 24 octombrie. 

Conform Cartei, ONU are următoarele scopuri : 

- menţinerea păcii şi securităţii la nivel internaţional; 

- dezvoltarea relaţiilor de prietenie între naţiuni în baza respectării principiilor egalităţii 
în drepturi şi autodeterminării naţiunilor; 

- colaborarea în domeniul soluţionării problemelor internaţionale de ordin economic, 
social, cultural, umanitar şi promovării drepturilor şi libertăţilor fundamentale ale 
omului; 

- de a exercita rolul unui centru coordonator în acţiunile ţărilor pentru atingerea sco¬ 
purile propuse. 

ONU activează în conformitate cu următoarele principii : 

- este bazată pe egalitatea suveranităţii tuturor membrilor săi; 

- toţi membrii trebuie să îndeplinească obligaţiile stipulate de Cartă; 

- membrii trebuie să soluţioneze conflictele internaţionale pe căi paşnice, fără pericli¬ 
tarea păcii, securităţii şi justiţiei la nivel internaţional; 

- membrii trebuie să se abţină de la ameninţarea sau folosirea forţei împotriva unei 
alte ţări; 

- membrii trebuie să acorde asistenţă ONU în orice acţiune care se desfăşoară în 
conformitate cu Carta şi nu vor acorda asistenţă ţărilor în care ONU ia măsuri pre¬ 
ventive sau de constrângere; 

- ONU trebuie să se asigure ca ţările care nu sunt membre ale ONU să acţioneze în 
conformitate cu aceste principii, în măsura în care este necesar să se menţină pacea 
şi securitatea la nivel internaţional. 

Nici o prevedere a Cartei nu autorizează amestecul ONU în afacerile interne ale 
unei ţări. 


„Obiectivele de Dezvoltare ale Mileniului” (ODM) 

La reuniunea din septembrie 2000, cunoscută ca Summitul Mileniului, şefii de state şi de 
guverne au promovat o nouă viziune pentru dezvoltare, pace şi drepturile omului prin 
adoptarea „Declaraţiei Mileniului”. Prin acea declaraţie, 189 de state membre ale 
Naţiunilor Unite şi-au reafirmat încrederea în principiile Cartei Naţiunilor Unite şi s-au 
angajat să atingă, până în anul 2015, opt obiective globale, cunoscute ca „Obiectivele de 
Dezvoltare ale Mileniului” (ODM): 

1. Eradicarea sărăciei extreme şi a foametei: 

- reducerea cu jumătate a numărului de oameni cu venit sub un dolar pe zi; 

- reducerea cu jumătate a numărului de oameni care suferă de foame. 

2. Realizarea accesului universal la educaţie primară: 

- asigurarea accesului tuturor copiilor, băieţi şi fete, la învăţământul primar. 

3. Promovarea egalităţii genurilor şi consolidarea rolului femeilor : 

- eliminarea inegalităţii genurilor în învăţământul primar şi secundar, preferabil 
până în 2005, şi la toate nivelurile de învăţământ până în 2015. 

4. Reducerea mortalităţii copiilor : 

- reducerea cu două treimi a ratei mortalităţii copiilor cu vârsta sub cinci ani. 

5. îmbunătăţirea sănătăţii materne : 

- reducerea cu două treimi a ratei mortalităţii materne. 

6. Combaterea infecţiilor cu HIV/SIDA, a malariei şi a altor boli: 

- reducerea şi stoparea procesului de răspândire a infecţiei cu HIV/SIDA; 

- reducerea şi stoparea incidenţei malariei şi a altor afecţiuni majore. 

7. Asigurarea unui mediu durabil: 

- integrarea principiilor dezvoltării durabile în politicile naţionale ; reducerea pier¬ 
derilor resurselor naturale; 

- reducerea cu jumătate a numărului de oameni fără acces permanent la apă potabilă 
de calitate; 

- îmbunătăţirea semnificativă a condiţiilor de trai a cel puţin 100 de milioane de 
locuitori din zonele suburbane sărace. 

8. Crearea parteneriatelor globale pentru dezvoltare: 

- dezvoltarea în continuare a unui sistem comercial şi financiar transparent, regle¬ 
mentat de legi, previzibil şi non-discriminatoriu; 

- abordarea nevoilor speciale ale ţărilor mai puţin dezvoltate; 

- abordarea nevoilor speciale ale ţărilor în curs de dezvoltare fără ieşire la mare şi 
a celor situate pe insule mici; 

- soluţionarea problemelor legate de datoriile ţărilor în curs de dezvoltare, prin 
aplicarea unor măsuri la nivel naţional şi internaţional pentru ca acestea să poată 
fi susţinute pe termen lung; 

- elaborarea şi implementarea în cooperare cu ţările în curs de dezvoltare a strate¬ 
giilor cu privire la munca decentă şi productivă a tinerilor; 

- în colaborare cu companiile de produse farmaceutice, asigurarea accesului la 
medicamente esenţiale la preţuri convenabile, în ţările în curs de dezvoltare; 

- în colaborare cu sectorul privat, punerea la dispoziţia tuturor a avantajelor noilor 
tehnologii, în special a tehnologiilor din domeniul informaticii şi cel al comunicaţiilor. 


Structura Organizaţiei Naţiunilor Unite 

ONU reprezintă o familie de organizaţii în care intră Secretariatul Naţiunilor Unite, 
Programele şi Fondurile Naţiunilor Unite (cum ar fi UNICEF şi PNUD), agenţiile 
specializate (UNESCO şi WHO) şi organizaţiile asociate (cum ar fi WTO, Organizaţia 
Mondială a Comerţului). 

70% din activitatea ONU este orientată spre realizarea obiectivelor de bază ale 
organizaţiei cum ar fi promovarea celor mai înalte standarde de viaţă, condiţii economice 
şi sociale care asigură dezvoltarea şi progresul naţiunilor. Agenţiile specializate ale ONU 
asigură practic asistenţa tehnică, umanitară şi de altă natură pentru toate ţările. în coo¬ 
perare cu guvernele, sectorul asociativ şi donatorii bilaterali, agenţiile ONU asigură 
elaborarea politicilor, standardelor, cadrului normativ şi mobilizează fondurile necesare. 

Fiecare organizaţie enumerată mai jos contribuie la dezvoltarea economică şi socială 
în conformitate cu mandatul şi statutul său. 

Programul Naţiunilor Unite pentru Dezvoltare (PNUD) 

Obiectivul principal al PNUD este să sprijine ţările în realizarea „Obiectivelor de 
Dezvoltare ale Mileniului” (ODM). Pentru aceasta, PNUD oferă consultanţă şi servicii 
de implementare a programelor. 

Bazându-se pe propria expertiză şi pe multitudinea de parteneri - guvern, donatori, 
sectorul privat şi societatea civilă -, PNUD acordă sprijin în identificarea soluţiilor de 
dezvoltare atât la nivel naţional, cât şi global. în acest proces se acordă o atenţie 
deosebită reducerii sărăciei şi îmbunătăţirii actului de guvernare, militând, în acelaşi 
timp, pentru protecţia drepturilor omului şi consolidarea rolului femeilor. 

PNUD reprezintă reţeaua globală de dezvoltare a Naţiunilor Unite, care promovează 
schimbarea şi conectează ţările la informaţii, experienţa şi resursele necesare pentru a 
ajuta oamenii să-şi construiască o viaţă mai bună. La cererea secretarului-general al 
Naţiunilor Unite, Kofi Annan, PNUD coordonează în sistemul Naţiunilor Unite procesul 
de realizare a ODM, jucând un rol important în implementarea Proiectului Mileniului şi 
a Campaniei Mileniului. 

Fondul Naţiunilor Unite pentru Copii (UNICEF) 

UNICEF a fost înfiinţat de ONU în 1946, ca răspuns la situaţia grea a copiilor din 
Europa de după al doilea război mondial. De atunci a marcat importante puncte de reper 
în îmbunătăţirea situaţiei copiilor: de la câştigarea Premiului Nobel pentru pace în 

1965, până la campania de salvare a milioane de vieţi de copii anual, lansată în anii ’80; 
de la Convenţia ONU cu privire la Drepturile Copilului din 1989 - devenită în scurt timp 
cel mai răspândit şi acceptat tratat internaţional - la Sesiunea Specială ONU pentru Copii 
din 2002, UNICEF urmăreşte consecvent misiunea sa iniţială, acea de a crea o lume mai 
bună pentru copii. 

Protecţia drepturilor fiecărui copil şi investiţiile în bunăstarea lor sunt cea mai sigură 
cale de a pune capăt sărăciei şi a construi o lume paşnică şi sigură. Pe aceste principii 
se bazează progresul umanităţii. 

Şase din cele opt ODM pot fi atinse prin garantarea drepturilor copiilor la sănătate, 
educaţie, protecţie şi echitate. Aceste obiective vor fi atinse doar dacă drepturile fiecărui 
copil vor fi respectate. Astfel, activitatea pe care UNICEF o derulează în folosul copiilor 
deţine un rol important în procesul de realizare a acestor obiective. 

înaltul Comisariat al Naţiunilor Unite pentru Refugiaţi (ÎCNUR) 

ICNUR a fost fondat în 1950 de Adunarea Generală a Naţiunilor Unite cu scopul de a 
conduce şi coordona activităţile internaţionale de protecţie a refugiaţilor şi de rezolvare 
a problemelor acestora. 

Obiectivul principal al ÎCNUR este să protejeze drepturile şi bunăstarea refugiaţilor. 
ÎCNUR îşi concentrează eforturile pentru a asigura fiecărei persoane posibilitatea de a 
cere azil, de a găsi refugiu sigur în alt stat şi de a se întoarce acasă în mod liber. 

în timpul celor peste 50 de ani de activitate, având peste 6 000 de angajaţi, agenţia 
a oferit asistenţă unui număr de peste 50 de milioane de oameni din 115 ţări, primind 
pentru activitatea sa două Premii Nobel pentru Pace : în 1954 şi 1981. 

Peste tot în lume ÎCNUR este dedicat principiului participării prin consultarea refu¬ 
giaţilor în luarea deciziilor care le afectează vieţile, principiilor Cartei ONU referitoare 
la menţinerea păcii şi securităţii internaţionale ; dezvoltării unor relaţii de prietenie între 
naţiuni; încurajarea respectului pentru drepturile omului şi libertăţile fundamentale. în 
eforturile sale de a sprijini refugiaţii şi de a promova soluţii pe termen lung pentru 
problemele lor, ÎCNUR s-a angajat în parteneriate cu guverne, organizaţii regionale, 
organizaţii internaţionale şi neguvernamentale. 

Fondul Naţiunilor Unite pentru Populaţie (UNFPA) 

UNFPA a fost înfiinţat în 1969 şi, în acest răstimp, a oferit ţărilor în curs de dezvoltare 
şi celor aflate în tranziţie peste şase miliarde USD pentru îmbunătăţirea stării de sănătate, 
a reproducerii şi pentru sprijinirea obiectivelor de dezvoltare durabilă. 

UNFPA promovează cunoaşterea şi conştientizarea problemelor legate de populaţie şi 
dezvoltare; urmăreşte asigurarea accesului tuturor oamenilor la servicii de sănătate a 
reproducerii şi de planificare familială; mobilizează resursele financiare şi voinţa politică 
necesară implementării programelor de dezvoltare. 

Organizaţia Mondială a Sănătăţii (OMS) 

OMS a fost înfiinţată în 1948, cu scopul de a stimula cooperarea pentru promovarea 
sănătăţii tuturor oamenilor. 

Obiectivul OMS este obţinerea celui mai mare grad de sănătate posibil. Aşa cum este 
definită în Constituţia OMS, sănătatea reprezintă nu numai absenţa bolii sau a infirmităţii, 
ci şi o stare de completă bunăstare fizică, mintală sau socială. 

Obiectivele OMS sunt construirea unor comunităţi sănătoase şi combaterea bolilor. 
Pentru îndeplinirea acestor obiective, patru direcţii strategice conturează cadrul de 
activitate al OMS: 

- reducerea mortalităţii excesive, a îmbolnăvirilor şi invalidităţii, mai ales în cazul 
populaţiei sărace şi marginalizate ; 

- promovarea unor stiluri de viaţă sănătoasă şi reducerea factorilor de risc care pot 
afecta sănătatea, riscuri care provin din condiţiile de mediu, economice, sociale şi de 
comportament; 

- dezvoltarea unui sistem de sănătate care să îmbunătăţească serviciile din domeniul 
sănătăţii, să răspundă la nevoile legitime ale oamenilor şi să fie, în acelaşi timp, 
accesibile din punct de vedere financiar; 

- elaborarea unei strategii şi crearea unui sistem medical instituţional, precum şi 
promovarea aspectelor medicale în cadrul politicilor sociale, economice, de mediu şi 
de dezvoltare. 

Fondul Monetar Internaţional (FMI) 

FMI a fost înfiinţat în anul 1944, la Conferinţa din Bretton Woods. Misiunea statutară a 
FMI include extinderea echilibrată a comerţului mondial, stabilitatea ratelor de schimb, 
evitarea devalorizării monetare şi corectarea sistematică a problemelor de balanţă şi plăţi 
la nivel naţional. FMI nu este doar o agenţie specializată a ONU care promovează un 
mediu economic internaţional sănătos, ci şi instituţia monetară centrală pe plan interna¬ 
ţional. Obiectivul principal al FMI constă în prevenirea crizelor din sistemul economic 
prin încurajarea adoptării unor politici economice raţionale ; în plus, aşa cum sugerează 
şi numele, FMI este un fond care poate oferi membrilor finanţare temporară pentru 
redresarea balanţei de plăţi. 

Organizaţia Naţiunilor Unite pentru Agricultură şi Alimentaţie (FAO) 

FAO a fost fondată pe 16 Octombrie 1945 la conferinţa din oraşul Quebec ; în această zi, 
în fiecare an se sărbătoreşte Ziua Internaţională a Alimentaţiei. 

Obţinerea siguranţei alimentare pentru toţi şi asigurarea accesului tuturor oamenilor 
la alimente de bună calitate şi în cantităţi suficiente pentru a duce o viaţă activă şi 
sănătoasă sunt preocupările FAO. 

FAO este în prezent cea mai mare agenţie specializată a ONU şi principala agenţie în 
domeniul agriculturii, pescuitului, silviculturii şi dezvoltării rurale. 

Organizaţia Internaţională a Muncii (ILO) 

ILO a fost fondată în anul 1919 ; în 1941 a devenit prima agenţie specializată în cadrul 
ONU care urmăreşte promovarea justiţiei sociale, a drepturilor omului şi a dreptului la 
muncă, aşa cum sunt recunoscute pe plan internaţional. 

ILO are o structură tripartită unică în sistemul ONU, angajatorii şi salariaţii partici¬ 
pând pe poziţii de egalitate cu guvernele în cadrul organizaţiei. 

Programul Naţiunilor Unite pentru HIV/SIDA (UNAIDS) 

în 1986, ONU au mobilizat şase organizaţii intr-un program întitulat Programul Comun 
al Naţiunilor Unite pentru HIV/SIDA - UNAIDS. Celor şase parteneri şi sponsori ini¬ 
ţiali - UNICEF, PNUD, UNFPA, UNESCO, OMS şi BM, cu timpul, li s-au alăturat 
UNDCP, BIM şi WFP. 

în calitate de promotor al luptei mondiale împotriva HIV/SIDA, misiunea principală 
a UNAIDS este să coordoneze, să întărească şi să susţină o campanie activă şi extinsă 
împotriva răspândirii virusului HIV; să ofere sprijin şi îngrijire celor infectaţi sau 
afectaţi de acest virus ; să reducă vulnerabilitatea individuală şi a comunităţilor la HIV/ 
SIDA; să reducă impactul uman şi socio-economic al epidemiei. 

Fucrând împreună în cadrul UNAIDS, co-sponsorii şi-au extins activitatea prin 
alianţe strategice cu alte agenţii ale Naţiunilor Unite, guverne naţionale, corporaţii, 
mass-media, organizaţii religioase, grupuri comunitare, reţele regionale şi naţionale de 
persoane infectate cu HIV/SIDA şi alte ONG-uri. 

Organizaţia Naţiunilor Unite pentru Educaţie, Ştiinţă şi Cultură (UNESCO) 

UNESCO a fost înfiinţată în noiembrie 1945 cu o misiune mult mai complexă decât 
aceea de a construi săli de clasă în ţări devastate sau de a reconstrui patrimoniul istoric 
şi cultural al lumii. Educaţia, ştiinţele sociale şi naturale, cultura şi comunicarea sunt 
instrumente pentru realizarea unui obiectiv mult mai ambiţios: edificarea păcii în 
mentalitatea oamenilor. 

în prezent, UNESCO funcţionează ca un laborator de idei şi promotor de standarde 
pentru încheierea de acorduri internaţionale privind problemele etice cu care se confruntă 
omenirea. Organizaţia serveşte în acelaşi timp drept „filtru”, diseminează şi facilitează 
schimbul de informaţii şi cunoştinţe ajutând astfel ţările membre să-şi dezvolte capacităţile 
umane şi instituţionale din diferite domenii de activitate. UNESCO promovează coope¬ 
rarea internaţională în domeniul educaţiei, ştiinţei, culturii şi comunicării între cele 190 
de state membre şi şase membri asociaţi. 

Fondul Naţiunilor Unite pentru Femei (UNIFEM) 

UNIFEM activează din anul 1976 şi a fost înfiinţat datorită dorinţei femeilor de 
pretutindeni de a fi reprezentate în Naţiunile Unite ca o voce care să fie căutată, auzită 
şi căreia să i se acorde atenţie. Fiind o iniţiativă inovatoare, dar şi un catalizator al 

sistemului Naţiunilor Unite şi pe plan mondial, UNIFEM oferă asistenţă tehnică şi 
financiară proiectelor şi strategiilor menite să promoveze drepturile femeilor, participarea 
în viaţa politică şi siguranţa economică. 

Cadrul Naţiunilor Unite de Asistenţă pentru Dezvoltare (UNDAF) 

UNDAF este un plan de afaceri al Sistemului ONU pe o perioada anumită de timp, într-o 
ţară care binefeciaza de asistenţa ONU. Acesta se elaborează în cadrul unui proces 
consultativ între agenţiile ONU, Guvern, şi parteneri ai societăţii civile, odată cu 
pregătirea Evaluării Comune pe Ţară (CCA - Common Country Assessment). 

Evaluarea Comună pe Ţară identifică problemele majore cu care se confruntă guvernul 
în domeniul dezvoltării umane şi stabileşte nişte priorităţi care vor fi adresate în Cadrul 
Naţiunilor Unite de Asistenţă pentru Dezvoltare. Fiecare dintre domeniile de cooperare 
stabilite vor avea o contribuţie strategică în realizarea ODM la nivel naţional. 

Larisa LĂZĂRESCU-SPETEŢCHI 


p 


Parteneriat 


Dintr-o perspectivă istorică, parteneriatul (p .) a apărut din nevoia de a înlocui modelul 
tradiţional al luptei dintre sindicate şi patronate, care avea potenţial distructiv, cu modelul 
partenerial, care identifică obiectivele comune ale actorilor implicaţi şi, pe acest fond, 
urmăreşte stabilirea unui acord reciproc acceptabil pentru toate părţile. P. a reprezentat 
astfel un principiu nou al democraţiei, care înlocuieşte lupta/conflictul cu acordul. Astfel 
putem vorbi astăzi de partenerii sociali, care, pentru înţelegerea şi acceptarea reciprocă 
a intereselor, îşi sedimentează anumite interese comune stabilite ca obiectiv şi, pe acest 
fond, poartă negocieri în privinţa modului în care acestea pot fi realizate. 

Pe plan internaţional, p. funcţionează într-un sistem de dialog tripartit între partenerii 
sociali (patronate - sindicate - guvern, acesta din urmă fiind, mai nou, înlocuit, în ţările 
membre UE, de ONG-uri, după modelul european). Un astfel de exemplu sunt Consiliile 
Economice şi Sociale, care au apărut ca urmare a Convenţiei nr. 144/1976 a Organizaţiei 
Internaţionale a Muncii privind consultările tripartite, destinate să promoveze aplicarea 
normelor internaţionale ale muncii. La noi în ţară, Consiliul Economic şi Social a fost 
înfiinţat în 1997 şi este o instituţie publică de interes naţional care a apărut din nevoia 
de a reduce tensiunile sociale provocate de nemulţumirile sindicatelor, patronatelor şi 
ONG-urilor, cauzate de adoptarea unor acte normative. 

Sub aspectul conţinutului, p. se află situat între dialog - care nu presupune o acţiune 
comună desfăşurată pentru realizarea unui anumit obiectiv - şi participare - în care rolul 
fiecărui participant este bine definit într-un anumit context dat. Diferenţa dintre parte¬ 
neriat şi cooperare o reprezintă faptul că, în cadrul parteneriatului, avem de-a face cu un 
grup eterogen de actori implicaţi, pe când în cadrul cooperării avem de-a face cu actori 
de naturi apropiate care sunt pe poziţii de egalitate. P. este, de obicei, mai puţin formal 
şi deşi în unele situaţii e oficializat printr-un acord de p. scris, oferă, prin intermediul 
deschiderii sale, o bază mai durabilă pentru acţiuni viitoare. 


Parteneriatul ca principiu strategic 

P. reprezintă un proces prin care două sau mai multe tipuri de actori, din sectorul public 
sau din sectorul privat, stabilesc un acord pentru a implementa un plan de acţiune, un 
program sau un proiect, stabilite pe baza unei strategii comune, prin intermediul unui set 
de acţiuni conjugate. 

P. reprezintă un principiu strategic fundamental în cadrul paradigmei dezvoltării 
sociale. Rolul p. se evidenţiază în cadrul fazei de implementare a planurilor de acţiune 
a procesului de dezvoltare socială. Planurile de acţiune operaţionalizează strategiile 
elaborate pentru soluţionarea unei probleme sociale şi sunt, în general, foarte complexe, 
necesitând, pentru a fi duse la îndeplinire, mobilizarea unei palete largi de instituţii şi 
actori relevanţi în domeniu (Zamfir, 2006a p. 27). Dacă în anii ’80 termenul parteneriat 
era preponderent folosit pentru a se referi la asociaţi care colaborează la proiecte de 
anvergură, având, în principal, o nuanţă socioeconomică, astăzi este folosit în mod 
extins şi în majoritatea proiectelor desfăşurate la nivel local pentru responsabilizarea şi 
mobilizarea actorilor relevaţi în vederea soluţionării unor probleme (de exemplu, comba¬ 
terea excluziunii sociale). 

Procesul de descentralizare (vezi descentralizare ) a deschis mai multe oportunităţi de 
promovare a unui sistem complex de p. public-privat mai larg între administraţia publică, 
colectivităţile locale şi ONG-uri (JIM, 2005, p. 58). Promovarea unui p. multiplu atât la 
nivel naţional, cât şi local reprezintă o direcţie în care România s-a angajat cu fermitate, 
indiferent de orientarea guvernelor din perioada de tranziţie, şi reprezintă un obiectiv 
prioritar pentru anii viitori. Există o practică în sistemele de guvernare actuale de 
realizare a strategiilor importante de dezvoltare socială prin mecanisme instituţionalizate 
de p. cu reprezentanţii societăţii civile. Un exemplu în acest sens l-a constituit cadrul de 
consultare dintre Guvernul României şi ONG-uri ale romilor, constituit în vederea 
elaborării Strategiei pentru îmbunătăţirea Situaţiei Romilor, strategie care a fost ulterior 
adoptată prin HG în 2001. 

Principiul p. stabileşte un cadru nou de relaţii de colaborare între administraţia 
publică, asociaţii, economia socială şi companiile private pentru interesul general. Pro¬ 
cesul de luare a deciziei se apropie de comunitate, iar iniţiativele propuse de parteneri 
sunt supuse dezbaterii celorlalţi, realizându-se astfel un veritabil exerciţiu democratic. 
Grupurile şi organizaţiile reprezentative, comunitatea locală, ONG-urile şi, nu în ultimul 
rând, beneficiarii trebuie implicaţi intr-un larg proces participativ, intr-un multiplu 
parteneriat, în care rolul central îl are colectivitatea însăşi, reprezentată prin autoritatea 
publică, centrală şi locală (PNAinc, 2002, p. 16). 


Etape în construirea unui parteneriat 

în general, într-o comunitate sau zonă care se confruntă cu probleme majore de excluziune 
socială, un p. nu se înfiinţează în mod spontan, deoarece actorii locali nu au în astfel de 
cazuri energia sau abilităţile de a mobiliza virtualii parteneri şi de a promova p. Astfel, 
de cele mai multe ori, este nevoie în aceste situaţii de stimuli externi care să coopteze şi 
energiile locale. începutul acestui proces presupune o negociere pentru crearea unui 
consens general în vederea implementării ulterioare a strategiei sau planului operaţional, 
elaborate în cadrul p. 

P. în cadrul unui proiect local de dezvoltare menit să soluţioneze o anumită problemă 
socială are avantajul că implică majoritatea actorilor economici, politici şi sociali, care 
se numără, în acelaşi timp, şi printre generatorii acelei probleme sociale. De exemplu, 
o corporaţie care, prin natura activităţii sale, contribuie la procesul de poluare, se poate 
implica, prin intermediul unui p. cu instituţiile publice din domeniul protecţiei mediului 

şi cu alţi actori ai comunităţii în care-şi desfăşoară activitatea, intr-un proiect de 
responsabilitate socială (vezi responsabilitatea socială a corporaţiilor). P. local poate 
limita corporatismul în creştere al unor organizaţii mari, care tind să-şi dezvolte şi să-şi 
protejeze propriile interese, determinându-le să stabilească relaţii solide şi convenţii sau 
acorduri care pot avea efecte pozitive pe plan local. Autorităţile locale au cea mai bună 
poziţie pentru a iniţia p. local, adică acea reţea formată din toţi actorii locali sau din 
majoritatea acestora care să mobilizeze resursele proprii disponibile pentru a planifica 
împreună un set de acţiuni şi activităţi comune, orientate spre obiectivul soluţionării 
problemelor locale. Având în vedere creşterea substanţială a atribuţiilor autorităţilor 
locale ca prioritate centrală a programului de reorganizare administrativă, este deosebit 
de importantă dezvoltarea în forme multiple a p. local pentru dezvoltare social-economică. 

Pentru crearea unui p ., prima fază este cea a diagnozei pentru analiza contextului 
acestuia. în acest sens, trebuie să se facă un inventar al actorilor instituţionali existenţi 
în domeniul de acţiune al viitorului p ., trebuie identificaţi actorii potenţiali, precum şi 
rolul jucat de aceşti actori până la momentul preconizat pentru debutul p. în cazul dez¬ 
voltării unor proiecte locale, trebuie analizată identitatea şi cultura locale, potenţialii 
factori de blocaj ai procesului de negociere. 

Etapele unui proces de p. sunt planificarea, lansarea, dezvoltarea şi consolidarea 
acestuia, iar aceste etape sunt, în general, cumulative. Planificarea p. este foarte impor¬ 
tantă pentru că poate influenţa vitalitatea şi parcursul acestuia. Dacă momentul ales pentru 
crearea unui p. pentru rezolvarea unei probleme e nepotrivit, este posibil ca acesta să fie 
destinat de la început eşecului. în momentele de început, actorii trebuie să se asocieze 
sau să fie selectaţi, să se familiarizeze şi să participe la o evaluare comună a situaţiei 
pentru a stabili un set de reguli pentru acţiunile pe care le vor desfăşura împreună. în 
cadrul planificării, trebuie stabilite durata proiectului, momentele care marchează trecerea 
de la o etapă la alta şi elementele necesare continuităţii şi durabilităţii proiectului. 

Formal, debutul unui p. este marcat de momentul în care actorii implicaţi în proces 
se întâlnesc şi stabilesc regulile pentru desfăşurarea acţiunilor viitoare. După lansarea 
p., la un moment considerat oportun, este necesară dezvoltarea unei relaţii strânse între 
actorii implicaţi şi rolurile acestora . încrederea, reciprocitatea şi cooperarea reprezintă 
un capital specific pentru acţiunile de p. Actorii îşi asumă rolurile specifice şi mobili¬ 
zează resurse pentru îndeplinirea obiectivului respectiv. Dacă actorii nu reuşesc să 
mobilizeze şi să distribuie focalizat resursele în cadrul proiectului, există şanse foarte 
mari ca acesta să eşueze. Uneori, unp. de amploare în care sunt implicate instituţii impor¬ 
tante, credibile şi reprezentative are o legitimitate solidă şi poate obţine uşor fonduri 
externe. Deşi nu urmăresc neapărat să aibă o reprezentativitate foarte exactă, astfel de p. 
trebuie să urmărească reprezentarea majorităţii organizaţiilor locale. Reprezentanţii 
acestor organizaţii trebuie să aibă mandat de a negocia şi de a lua decizii în numele 
organizaţiei. Pe parcursul acţiunilor desfăşurate în cadrul unui p. pot apărea divergenţe 
şi neînţelegeri, dar actorii implicaţi trebuie să le depăşească prin dialog, comunicare, 
transparenţă în luarea deciziilor. După desfăşurarea cu succes a unei serii de acţiuni, p. 
se consolidează, iar partenerii îşi cunosc mai bine rolul şi aria de acţiune. 

Principiul p. joacă un rol fundamental în implementarea fondurilor structurale. 
Conform regulamentelor existente pentru fondurile structurale, statele membre şi Comisia 
Europeană trebuie să traseze acţiunile comunitare printr-un proces amplu de consultare. 

iar în timpul tuturor fazelor (programare, monitorizare, evaluare) trebuie să implice cele 
mai reprezentative organisme la nivel naţional, regional şi local. Acestea trebuie să 
includă parteneri economici, sociali, sectoriali, teritoriali, inclusiv ONG-uri, şi trebuie 
să ia în considerare principiul promovării şanselor egale între bărbaţi şi femei şi dezvol¬ 
tarea durabilă prin integrarea protecţiei mediului. Cu toate că, în general, documentele 
de prezentare a fondurilor europene şi internaţionale subliniază importanţa societăţii 
civile şi a p. public-privat în dezvoltarea şi implementarea proiectelor, finanţatorii 
externi au întâmpinat de multe ori dificultăţi în cooperarea cu sectorul public şi se pot 
situa pe poziţii contrare faţă de autorităţi. Managementul fondurilor externe poate fi 
afectat de schimbările strategiilor de guvernare ce pot diferi destul de mult în cadrul 
ciclurilor electorale. 


Probleme care apar în cadrul parteneriatelor 

Există riscul, datorat unui număr crescut de parteneri implicaţi într-un proiect şi a unui 
număr prelungit de dezbateri asupra propunerilor făcute, ca procesul de luare a deciziilor 
să fie mai greoi şi discuţiile să se poarte Iară a se ajunge la un rezultat. în aceste situaţii, 
sunt necesare o organizare foarte bună a cadrului general de dezbatere şi o coordonare 
strategică a întregului proces. De exemplu, în cadrul procesului de elaborare a documen¬ 
tului strategic comun în domeniul incluziunii sociale (JIM), elaborat de către Guvernul 
României şi Comisia Europeană în perioada 2003-2005, numărul mare de instituţii 
implicate care aveau de elaborat contribuţii sectoriale a generat iniţial un blocaj în 
demararea elaborării propriu-zise a documentului. Stimularea şi relansarea acestui proces 
s-a realizat prin organizarea unor întâlniri de lucru cu grupul de experţi desemnaţi să 
elaboreze contribuţiile instituţiilor pe care le reprezintă, în cadrul cărora responsabilii 
guvernamentali la nivel înalt au explicat natura specifică a acestui document strategic şi 
locul său în cadrul metodei deschise de coordonare a Comisiei Europene. 

O altă problemă care poate să apară este desfăşurarea acţiunii sau a proiectului parte- 
nerial într-un spaţiu inadecvat pentru aplicarea sa. De exemplu, aplicarea unor strategii 
care au funcţionat în unele proiecte desfăşurate în ţările Europei Occidentale nu au dat 
rezultate în programele de dezvoltare instituţională autohtonă. Experţii organizaţiilor 
internaţionale au venit, uneori, cu soluţii generate de experienţa lor personală sau de 
experienţa propriilor ţări, fără a fructifica dialogul cu reprezentanţii comunităţii naţio¬ 
nale/locale (Zamfir, 2004, p. 93). 

O cauză ar putea fi încercarea partenerilor de a-şi impune propriul punct de vedere 
(acest lucru este vizibil mai ales în cazul proiectelor cu finanţare internaţională pentru 
care finanţatorul impune un reprezentant în p.). Disfuncţionalitatea unui p. poate fi 
cauzată de influenţa unui actor sau coparticipant care îi marginalizează pe ceilalţi şi nu 
permite celorlalţi actori să se exprime. 


Codrin SCUTARU 

O preocupare a guvernelor din ultimele decenii a constituit-o reducerea costurilor, dar 
fără a micşora şi numărul serviciilor oferite. Astfel, pentru a răspunde constrângerilor 
fiscale, instituţiile publice au început să manifeste un interes crescut în a conduce 
serviciile publice ca pe o afacere. 

Anii ’70 marchează intrarea în criză a statelor din sistemul welfare state , definit ca 
forma de guvernare în care statul preia responsabilitatea pentru promovarea şi protecţia 
bunăstării cetăţenilor prin intermediul politicilor sociale, garantând câştigurile salariale, 
asigurând îngrijirea medicală, educaţia, sprijinul în cazul accidentelor, bolilor, pensio¬ 
nării şi al lipsei unui loc de muncă. Sistemul de asistenţă şi protecţie socială a avut ca 
efect creşterea duratei de viaţă a indivizilor, astfel că numărul persoanelor aflate la 
vârsta pensionării a devenit mai mare, ceea ce a condus la o creştere a costurilor sociale 
ale guvernelor pentru pensii, îngrijiri medicale şi servicii sociale de sprijin. în acelaşi 
timp, populaţia activă scade ca număr, iar nivelul taxelor şi impozitelor a crescut, ceea 
ce a condus la nemulţumiri din partea cetăţenilor. Creşterile salariale şi cheltuielile 
sociale ajung să depăşească productivitatea muncii, fapt ce determină intrarea statului în 
criză financiară. Se impunea o reformă a sistemului welfare state. 

O soluţie la problemele înregistrate de statul bunăstării a fost oferită de concepţia 
neoliberală promovată de thatcherism, care pune accentul pe mecanismele pieţei în 
asigurarea bunăstării sociale, fiind necesară o implicare minimă din partea statului, care 
ar trebui să asigure doar cadrul legal. în această concepţie, societatea civilă ar reprezenta 
un mecanism autogenerativ de solidaritate socială. Deoarece sprijinea dezvoltarea econo¬ 
mică drept formă de realizare a bunăstării, neoliberalismul nu a luat în seamă problemele 
ecologice care au apărut în urma creşterii economice. Dezvoltarea economică nu a avut 
drept efect creşterea calităţii vieţii, ci polarizarea socială. 

Un alt factor ce a influenţat această schimbare de atitudine este globalizarea, care 
duce la o slăbire a atribuţiilor statului-naţiune. Deşi în contextul globalizării statul-naţiune 
tinde să dispară, competenţele guvernului se extind. Statul îşi păstrează puterea culturală, 
economică şi guvernamentală asupra cetăţenilor săi, dar pentru a o putea exercita va fi 
nevoit să colaboreze cu administraţia publică locală şi cu asociaţii şi grupuri transna¬ 
ţionale. Din acest motiv, conceptul de guvernare nu se mai identifică numai cu guvernul, 
ONG-urile sau organizaţiile cu caracter transnaţional contribuind la guvernare. Noţiunea 
de guvernare se referă la atribuţiile de administrare sau reglementare. Unul dintre 
răspunsurile statului la fenomenul globalizării îl constituie descentralizarea, care nu 
slăbeşte autoritatea statului-naţiune, ci o reafirmă deoarece ajută guvernul central să 
răspundă influenţelor care vin şi din interior, şi din exterior. 

Reforma administraţiei publice, cunoscută sub numele de Noul Management Public 
(New Public Management), ce a avut loc în anii ’80 în ţări precum SUA şi Marea Britanie, 
este cea care aduce în prim-plan ideea creării unui „guvern antreprenorial” care să utili¬ 
zeze resursele de care dispune în vederea maximizării productivităţii şi eficienţei. Se pro¬ 
punea o reformă organizatorică şi financiară, delegarea unor responsabilităţi către actorii 
privaţi şi privatizarea unor servicii publice. Reinventarea guvernării ( reinventing government ) 
presupune adoptarea soluţiilor bazate pe mecanismele pieţei, dar şi reafirmarea eficienţei 

guvernului în faţa acestora. într-o lume aflată în plin proces de globalizare, cu state care 
au bugete naţionale insuficiente, în timp ce aşteptările şi cerinţele din partea cetăţenilor 
sunt în creştere, problemele publice nu pot fi rezolvate de către un singur actor. Din acest 
motiv, guvernele au fost obligate să caute modalităţi noi prin care să atragă investiţii 
private pentru soluţionarea problemelor publice. în acest context, începe să se manifeste 
un interes crescut al instituţiilor publice pentru realizarea de parteneriate cu sectorul 
privat, profit şi non-profit. Pentru a putea sprijini dezvoltarea socială, guvernul poate 
acţiona în parteneriat cu agenţii societăţii civile şi ai sectorului privat. Anthony Giddens 
considera că baza economică a unui astfel de parteneriat o reprezintă economia mixtă. 
Democratizarea democraţiei presupune şi existenţa unui parteneriat între guvern şi 
societatea civilă care permite un control reciproc. 

Parteneriatul public-privat (p.p.-p.), ce implică instituţiile din sectorul public, 
sectorul privat şi societatea civilă, este recunoscut la nivel internaţional ca o cale pentru 
a soluţiona problemele sociale de diverse tipuri - îngrijire medicală, educaţie, protecţie 
socială, trafic de persoane, corupţie etc. Multe dintre problemele sociale contemporane 
depăşesc capacitatea unui singur actor - public, privat sau societate civilă - de a le 
rezolva intr-un mod eficient şi, de aceea, este acceptată ideea că guvernele nu mai pot 
rezolva singure problemele sociale care apar, că sectorul de afaceri trebuie să-şi asume 
şi responsabilităţi sociale şi că societatea civilă trebuie să aibă un rol mai important. 


Definirea conceptului de parteneriat public-privat 

Parteneriatul este definit ca fiind o relaţie contractuală legală existentă între două entităţi 
considerate ca asociaţi principali într-o afacere. O definiţie mai completă consideră 
parteneriatul ca fiind constituit din activităţi realizate în colaborare de către grupuri 
interesate, bazate pe recunoaşterea mutuală a punctelor tari şi a celor slabe ale celor doi 
parteneri, care lucrează pentru îndeplinirea unor obiective stabilite de comun acord şi 
dezvoltate printr-o comunicare eficientă. în cazul p.p. -p ., relaţia contractuală se stabileşte 
între un partener din sectorul public şi unul din sectorul privat. Acest aranjament, în 
general, implică o instituţie guvernamentală centrală sau locală care contractează un 
partener privat pentru a renova, construi, administra, coordona, conduce o facilitate sau 
un sistem care furnizează un serviciu public. în acest aranjament, agenţia sau instituţia 
publică poate păstra conducerea sistemului public, dar partea privată investeşte capital 
pentru a concepe şi dezvolta capacităţile acestuia. 

Având în vedere toate acestea, un parteneriat are loc atunci când există (Glen, apud 
Yidan, 2000, p. 42): 

- obiective comune - parteneriatul este iniţiat cu scopul implementării obiectivelor care 
au fost stabilite de comun acord de către grupurile implicate; 

- acord pentru iniţierea activităţilor; 

- activităţi construite pe baza punctelor tari ale partenerilor; 

- acţiuni care să ducă la depăşirea punctelor slabe - acest lucru poate presupune 
angajarea de consultanţă sau împărtăşirea de cunoştinţe şi experienţă. 

Caracteristicile principale ale p.p. -p. sunt următoarele (United Nations Foundation, 
2003): 

- sunt voluntare şi construite pe respectarea punctelor tari ale partenerilor; 

- optimizează alocarea de resurse; 

- obţin beneficii mutuale pe o perioadă stabilită de timp ; 

- presupun angajamente scrise în care sunt specificate scopul şi durata parteneriatului, 
tipul de management şi coordonare şi procedurile de exit. 

în cadrul p.p.-p. sunt implicaţi actori publici - guverne naţionale, guverne locale, 
municipalităţi, agenţii guvernamentale, instituţii publice - şi actori privaţi - agenţi 
economici privaţi, asociaţii patronale, sindicate şi ONG-uri. 


Tipuri de parteneriat public-privat 

în funcţie de partea care deţine coordonarea activităţilor, putem distinge trei tipuri de 
parteneriat (Marc, apuci Wang, p. 62): 

- p.p.-p. cu coordonare publică - iniţiat de administraţia publică, ce deţine mai mult 
de 50% din acţiuni, adoptarea deciziilor fiind influenţată în cea mai mare măsură de 
partenerul public; 

- parteneriat egal - deciziile sunt adoptate de către cei doi parteneri împreună, puterea 
de decizie fiind egală, iar acţiunile împărţite în mod egal; 

- parteneriat cu coordonare privată - iniţiat, în principal, de către sectorul privat, 
administraţia publică fiind implicată mai mult în monitorizarea şi asigurarea cadrului 
general, scopul major fiind realizarea de profit. 

Parteneriatele pot implica un număr mic de actori care să rezolve o problemă aflată 
la o scară redusă sau mai mulţi actori care îşi pot schimba rolurile atunci când este vorba 
de rezolvarea unui set de probleme complexe. în funcţie de aceste criterii, pot fi iden¬ 
tificate următoarele tipuri de parteneriat (United Nations Foundation, 2003): 

- parteneriat operaţional - care se realizează pentru rezolvarea unor probleme bine 
definite; 

- parteneriat politic sau strategic - constituit pentru rezolvarea problemelor ce decurg 
din schimbările politice sau cele din domeniile protecţiei mediului, ocupării forţei de 
muncă, respectării drepturilor omului; 

- parteneriat creat pentru realizarea suportului necesar rezolvării unor probleme 
( advocacy partnership) . De multe ori, voinţa şi responsabilitatea politică sunt barierele 
cele mai importante în calea schimbărilor sociale ; de aceea, este necesară realizarea 
de coaliţii între diverşi parteneri (ONG-uri, sector de afaceri, mass-media, partide 
politice) care să promoveze şi să susţină soluţiile propuse pentru rezolvarea anumitor 
probleme; 

- parteneriat variat - cuprinde elemente operaţionale, de politică şi advocacy. 

P.p.-p. este realizat cu precădere în domeniul creării de infrastructură (energie, trans¬ 
port, telecomunicaţii, drumuri, utilităţi publice), educaţiei (învăţământ profesional, edu¬ 
caţie profesională, grădiniţă), protecţiei sociale (asistenţă socială, sănătate, ocuparea 
forţei de muncă, fondul de pensii), culturii. 

Beneficiile parteneriatului public-privat 

Obiectivele pentru care sectorul public iniţiază parteneriate pot fi: asigurarea de capital 
şi reducerea presiunii asupra bugetului public, sprijinirea dezvoltării tehnologiilor, 
reducerea corupţiei, împărţirea riscului şi a costurilor, accesul la fondurile companiilor, 
utilizarea expertizei manageriale private, creşterea calităţii serviciilor. Obiectivele secto¬ 
rului privat pot fi: realizarea unui profit acceptabil; capitalul de imagine, credibilitate, 
prestigiu; dezvoltarea şi diversificarea activităţii pe pieţe noi. 

în urma iniţierii unui p.p. -p. se pot obţine beneficii atât de către administraţia publică, 
cât şi de către partenerul din sectorul privat. Aceste beneficii potenţiale ale sectorului 
public cuprind: 

- reducerea costurilor - pentru sectorul public, atât în faza de investiţie, cât mai ales 
în fazele de implementare şi întreţinere a unui serviciu public; 

- împărţirea riscurilor - de către cei doi parteneri. Aceste riscuri pot include : creşterea 
costurilor, incapacitatea respectării termenelor de livrare a serviciilor, insuficienta 
acoperire a costurilor de producere şi furnizare a unor servicii; 

- creşterea nivelului de furnizare a serviciilor sau menţinerea acestuia - sectorul privat 
poate introduce modalităţi noi de producere şi furnizare a unui serviciu, iar acestea 
pot duce la reducerea costurilor sau la creşterea calităţii serviciului public ; 

- creşterea veniturilor - parteneriatul oferă posibilitatea utilizării unor surse extrabu¬ 
getare care nu ar fi disponibile în cazul producerii şi furnizării serviciului de către 
administraţia publică; 

- eficienţă în implementare - birocraţia se reduce astfel încât pot fi utilizate forme mai 
flexibile de contractare şi achiziţii, aprobarea pentru utilizarea capitalului este mai 
rapidă, procesul decizional este mai flexibil şi simplificat; 

- beneficii economice - implicarea administraţiei publice în p.p.-p. poate ajuta la 
stimularea sectorului privat, astfel încât să crească gradul de ocupare a forţei de 
muncă şi să se înregistreze şi o creştere economică. 

Pentru cei implicaţi, parteneriatul poate oferi (Lambru, Mărginean, 2004, p. 19): 

- administraţiei publice - acces la noi resurse financiare, informaţionale, expertiză 
tehnică, tehnologie etc.; 

- organizaţiilor societăţii civile - acces la fonduri mai mari, suport in-kind şi expertiză 
tehnică; 

- sectorului de afaceri - dezvoltarea pieţei, profit, acces la managementul riscurilor, 
dezvoltarea comunităţilor din care provin. 

Iniţierea de p.p.-p. poate aduce beneficii, dar şi riscuri ce pot fi reduse printr-o 
negociere corespunzătoare între cele două părţi şi introducerea unor clauze contractuale. 
Riscurile care pot apărea sunt: pierderea controlului de către administraţia publică, ea 
trebuind să stabilească standardele de performanţă în producerea şi furnizarea serviciilor 
publice ; creşterea costului pentru utilizatorii serviciilor; risc politic ; niveluri inaccep¬ 
tabile ale responsabilităţii; lipsă de încredere ; concurenţă limitată; părtinire în procesul 
de selecţie, litigii de muncă. 

P.p.-p. poate reprezenta soluţia la unele eşecuri în domenii în care administraţia 
publică, piaţa şi comunitatea împărtăşesc un interes, dar nici una dintre părţi nu deţine 
toată responsabilitatea. Deşi p.p.-p. a fost iniţiat ca răspuns la constrângerile bugetare, 
acum este de preferat ca el să fie demarat şi condus de companii private şi organizaţii ale 
societăţii civile (în acest mod se asigură transparenţa), fapt reflectat mai bine de schim¬ 
bările petrecute în percepţiile şi aşteptările cetăţenilor vizavi de rolul fiecărui sector în 
rezolvarea problemelor care în trecut erau privite ca intrând în sarcina guvernelor. 

în dezvoltarea unui p.p.-p. viabil au fost identificate o serie de etape : examinarea 
potenţialilor parteneri existenţi pe piaţă, centrarea pe acţiuni care să conducă la rezultate 
concrete, fixarea de indicatori de performanţă, acceptarea tipului de management, 
planificarea tuturor detaliilor, existenţa unei flexibilităţi în viitoarele activităţi, stabilirea 
termenelor de execuţie, redactarea unui angajament care să fie formalizat. 


Tipologia parteneriatului public-privat 

în funcţie de partenerul care finanţează şi de cel care produce/furnizează serviciul 
public, putem avea două tipologii principale: finanţare publică - furnizare privată şi 
finanţare privată - furnizare publică (Mitchell, Marc, apud Yidan, p. 62). 

Finanţare publică - furnizare privată 

Unul dintre rolurile statului în asigurarea bunăstării sociale presupune realizarea bunurilor 
publice care să fie disponibile pentru toată populaţia. Din acest motiv, cele mai multe 
p.p.-p. sunt cele în care statul este cel care finanţează serviciul public, iar sectorul privat 
îl distribuie. Se consideră că eficienţa şi calitatea serviciului vor fi mult mai bune dacă 
sectorul privat este cel care îl livrează. Poate cel mai comun tip de astfel de parteneriat 
este contractarea. Acest model este destul de extins în cazul serviciilor de sănătate şi al 
educaţiei secundare. Deoarece contractarea devine un model din ce în ce mai des întâlnit 
şi mai complex, atunci când se încheie un astfel de parteneriat trebuie să avem în vedere 
câteva aspecte: 

- importanţa specificării aşteptărilor - trebuie să se specifice în contract rezultatele 
aşteptate şi costurile exacte ; 

- transparenţa - deoarece este vorba de sume mari care provin din banii publici, este 
necesar ca procesul de alocare a contractelor, negocierile şi managementul să fie 
transparente; 

- stabilirea mecanismelor de monitorizare şi evaluare şi a procedurilor de exit. 
Finanţare privată - furnizare publică 

Există foarte puţine modele de acest tip, deoarece indivizii sunt reticenţi în a finanţa 
serviciile guvernamentale în afară de plata taxelor. Excepţia o găsim în serviciile de 
sănătate şi în educaţie, unde indivizii acceptă să plătească taxe pentru obţinerea unor 
facilităţi. Utilizarea taxelor a devenit destul de importantă, datorită faptului că adminis¬ 
traţia nu are capacitatea de a contura furnizarea de servicii publice, iar aceste contribuţii 

au crescut calitatea acestor servicii, mai ales acolo unde taxele au fost administrate la 
nivel local. Sunt, şi în acest caz, câteva aspecte de care trebuie să se ţină cont: 

- taxele trebuie administrate local pentru a creşte calitatea serviciului ; 

- transparenţa - modul cum sunt colectaţi şi utilizaţi banii trebuie să fie transparent; 

- taxele nu trebuie să fie utilizate ca un substitut al fondurilor guvernamentale ; 

- trebuie să existe căi pentru furnizarea acestor servicii şi celor care nu îşi pot permite 
să le plătească. 

Rolul actorilor în cadrul parteneriatului public-privat 

Trebuie să vedem şi care este rolul pe care îl îndeplineşte fiecare actor din cadrul p.p.-p. 
(Glen, apud Yidan, pp. 25-27): 

în general, s-a constatat că rolul administraţiei publice constă în: 

- corectarea eşecurilor pieţei - când nevoile tind să crească din cauza eşecurilor pieţei, 
este necesară acţiunea guvernului. în perioada de tranziţie, serviciile sociale trebuiau 
diversificate astfel încât să răspundă nevoilor beneficiarilor : era nevoie de servicii de 
îngrijire la domiciliu, servicii pentru persoanele seropozitive, servicii de educaţie 
pentru copiii care proveneau din familii sărace, terapie pentru victimele violenţei 
domestice sau cele ale traficului de persoane etc. Deoarece ONG-urile puteau oferi 
aceste servicii unui număr restrâns de beneficiari, a fost necesară acţiunea autorităţilor 
publice care au acordat finanţare ONG-urilor pentru realizarea serviciilor respective; 

- furnizarea de servicii către populaţia săracă ; 

- formularea şi implementarea de standarde pentru asigurarea calităţii - standardele de 
performanţă, indicatorii utilizaţi pentru a monitoriza activitatea şi criteriile de evaluare 
trebuie să fie formulaţi de către guvern. Aceste standarde sunt necesare pentru a se 
asigura calitatea serviciului public; 

- controlul costurilor. 

Rolul sectorului privat este evidenţiat de : 

- îmbunătăţirea calităţii - sectorul privat se află într-o continuă competiţie, ceea ce 
presupune că serviciile trebuie îmbunătăţite din punct de vedere calitativ dacă se 
doreşte menţinerea clienţilor; 

- îmbunătăţirea relaţiilor cu clienţii ; 

- îmbunătăţirea managementului ; 

- dezvoltarea de noi servicii. 

Politica publică în domeniul parteneriatului public-privat 

Politica publică în domeniul contractării trebuie să prevadă următoarele aspecte : obiec¬ 
tivele pe care statul doreşte să le atingă prin aplicarea politicii respective; tipurile de 
servicii sociale care pot fi realizate în parteneriat cu un terţ; care pot fi furnizorii de 
servicii sociale publice ; ce acreditări trebuie să aibă aceşti furnizori; responsabilităţile 
fiecărei părţi; standardele minime de calitate ce trebuie respectate pentru fiecare serviciu 
în parte ; indicatorii de performanţă utilizaţi în monitorizare ; procedura de monitorizare 
şi evaluare ; procedurile de exit. 

Contractarea socială, procesul de scoatere la licitaţie a ofertei de servicii sociale către 
contractori privaţi externi (Lambru, 2004b, pp. 3-17), va fi eficientă numai dacă sunt 
îndeplinite anumite criterii: 

- bunurile şi serviciile pe care guvernul doreşte să le contracteze trebuie să fie clar 
definite şi să fie stabilite şi standardele de calitate dorite; 

- existenţa unui număr suficient de mare de ofertanţi care să poată îndeplini standardele 
stabilite, astfel încât să existe o competiţie între ei; 

- costurile de tranziţie trebuie să fie minime. 


Parteneriatul public-privat în domeniul asistenţei sociale din România 

După revoluţia din 1989, societatea civilă începe să se dezvolte şi în România, fiind 
regândită relaţia dintre sectorul guvernamental şi cel nonguvernamental. Apare astfel 
ideea dezvoltării unor formule de parteneriat între cele două sectoare care să conducă la 
o rezolvare cât mai eficientă a problemelor ce se ivesc din cauza procesului tranziţiei. 
Cadrul legislativ care să reglementeze p.p.-p. în domeniul furnizării de servicii sociale 
este dezvoltat relativ târziu, începând cu anul 1997. 

în 1997 au apărut trei acte legislative importante pentru parteneriatul dintre guvern 
şi ONG-uri în furnizarea de servicii sociale : Legea nr. 218/1997 privind cantinele sociale 
şi Ordonanţele de Urgenţă nr. 25/1997 şi 26/1997 în domeniul protecţiei copilului. Legea 
nr. 218/1997 prevede că ONG-urile care au în administrare cantine sociale pot primi sub¬ 
venţii de la bugetele locale. Ordonanţa de Urgenţă nr. 26/1997 privind protecţia copilului 
aflat în dificultate prevede că organismele private autorizate care au ca obiect de activitate 
protecţia copilului pot organiza o serie de servicii. 

în anul 1998 a apărut Legea nr. 34/1998, iniţiată de MMPS, care urmărea punerea în 
practică a obiectivelor specifice din domeniul asistenţei sociale prevăzute în Programul 
de Guvernare 1998-2000, şi anume : asigurarea unui cadru legal, instituţional şi financiar, 
în vederea eficientizării serviciilor de asistenţă socială prin participarea organizaţiilor 
societăţii civile şi de cult la punerea în practică a măsurilor de asistenţă socială. Prin 
această lege, statul susţinea dezvoltarea şi diversificarea intervenţiei organizaţiilor private 
în furnizarea de servicii sociale, practicând o intervenţie de politică publică de tip 
contractual, modern. Pe de altă parte, legea a reprezentat şi o recunoaştere a rolului 
ONG-urilor în domeniul furnizării de servicii sociale. Prin aplicarea acestei legi, MMPS 
este prima instituţie publică centrală care defineşte şi dezvoltă un program de finanţare 
coerent, pe termen lung, pentru dezvoltarea serviciilor sociale furnizate de ONG-uri. 
Deci, prin intermediul acestei politici publice, statul a avut în vedere realizarea a două 
obiective: dezvoltarea serviciilor de asistenţă socială, pentru o mai bună acoperire a 
segmentelor de populaţie aflate în nevoie, şi dezvoltarea sectorului neguvernamental prin 
suportul acordat asociaţiilor şi fundaţiilor pentru prestarea serviciilor de asistenţă socială. 
Pe lângă aceste două obiective declarate, un alt obiectiv a fost cel de combatere şi 
prevenire a sărăciei, programul fiind inclus, în 1999, pe lista programelor guvernamentale 
de prevenire şi combatere a sărăciei. 

Anul 1999 a marcat apariţia unui act normativ care să stipuleze parteneriatul în 
domeniul protecţiei persoanelor cu handicap - Ordonanţa de Urgenţă nr. 102/1999 ; în 

2000, prin Legea nr. 17 privind asistenţa socială acordată persoanelor vârstnice, este 
prevăzut parteneriatul în domeniul acordării de servicii sociale şi servicii de îngrijire 
sociomedicală pentru persoanele vârstnice. 

Ordonanţa de Urgenţă nr. 86/2004 privind serviciile sociale vine să modifice Ordo¬ 
nanţa de Urgenţă nr. 68/2003. Printre principiile care stau la baza furnizării serviciilor 
sociale specificate în actul normativ se numără şi: parteneriatul între părţile implicate în 
procesul de furnizare a serviciilor sociale şi competenţa şi competitivitatea între părţile 
implicate în proces. în acest act legislativ, la capitolul „Furnizorii de servicii de asistenţă 
socială” sunt prevăzuţi şi cei privaţi, care pot fi: asociaţiile şi fundaţiile, cultele religioase 
şi orice alte forme organizate ale societăţii civile ; persoane fizice autorizate în condiţiile 
legii; filialele şi sucursalele asociaţiilor şi fundaţiilor internaţionale recunoscute în 
conformitate cu legislaţia ; organizaţiile internaţionale de profil. între serviciile publice 
de asistenţă socială şi furnizorii privaţi acreditaţi se pot încheia contracte sau convenţii 
de parteneriat. Contractul de parteneriat trebuie să cuprindă: serviciile oferite, natura şi 
costurile acestora, drepturile şi obligaţiile părţilor, perioada şi condiţiile de furnizare, cu 
respectarea standardelor de calitate stabilite pentru fiecare tip de serviciu, precum şi 
sancţiunile aplicate în condiţiile unor servicii sociale de calitate necorespunzătoare. Con¬ 
venţiile de parteneriat cuprind : responsabilităţile partenerilor publici, privaţi de la nivel 
local şi central şi a partenerilor externi implicaţi în furnizarea serviciilor sociale ; progra¬ 
mele locale de acordare a serviciilor sociale implementate de furnizorii publici de servicii 
sociale, pentru organizarea şi furnizarea de servicii sociale specializate şi de servicii de 
proximitate la nivelul consiliilor judeţene şi locale ; contractele de acordare a serviciilor 
sociale încheiate între diferiţii furnizori, publici şi privaţi; sursele de finanţare şi estima¬ 
rea nivelului acestora; resursele umane implicate în acordarea serviciilor sociale ; moda¬ 
lităţile de sancţionare a încălcării prevederilor convenţiei. 

După cum se poate observa, după Legea nr. 34/1998 care prevede acordarea de subvenţii 
asociaţiilor şi fundaţiilor care prestează servicii sociale, Ordonanţa de Urgenţă nr. 86/ 
2004 vine să completeze actele normative care prevăd p.p.-p . în domeniul furnizării de 
servicii sociale, stipulând şi reglementările ce trebuie cuprinse în contractul de parteneriat. 

în scopul îndeplinirii obiectivelor dezvoltării sociale, este necesară întărirea relaţiilor 
dintre instituţiile administraţiei publice şi organizaţiile non-profit care activează în 
domeniile educaţiei, sănătăţii, serviciilor sociale pentru cei aflaţi în nevoie, integrării 
sociale, reducerii sărăciei, mediului, politicilor active de ocupare a forţei de muncă, 
astfel încât acestea să participe activ în luarea deciziilor de politică publică şi în 
implementarea acestora. Pentru a putea face posibilă cooperarea dintre cele două sectoare, 
este necesară elaborarea unui cadru legislativ care să reglementeze acest mecanism de 
implicare a ONG-urilor în conceperea, implementarea şi evaluarea strategiilor şi progra¬ 
melor de dezvoltare socială. ONG-urile pot sprijini dezvoltarea socială prin: oferirea de 
servicii sociale indivizilor şi grupurilor aflate în nevoie ; consultanţă oferită autorităţilor 
administraţiei, dar şi organismelor internaţionale; consultanţă economică şi financiară 
oferită micilor întreprinzători; campanii de informare pentru cetăţeni; implicarea 
cetăţenilor în procesul de participare la luarea şi implementarea politicilor şi programe¬ 
lor ; suport oferit pentru anumite cauze ( advocacy şi lobby). Va trebui, de asemenea, să 
crească şi funcţia de reglementare şi de control a instituţiilor publice. Pentru a fi siguri 
că se îndeplineşte obiectivul de creştere a calităţii vieţii indivizilor, este necesar ca 

instituţiile publice să-şi dezvolte capacitatea de monitorizare şi evaluare a activităţii 
sectorului privat, profit sau non-profit, în cadrul parteneriatului. 

în domeniul serviciilor sociale p.p.-p. permite creşterea calităţii vieţii indivizilor sau 
grupurilor aflate în situaţie de nevoie socială. Parteneriatul asigură furnizarea promptă a 
acestor servicii în comunităţile care au cea mai mare nevoie de ele (comunităţile sărace, 
comunităţile rurale). în cadrul acestui parteneriat sunt respectate drepturile omului şi 
prin asigurarea confidenţialităţii persoanelor asistate, astfel încât acestea să nu fie 
stigmatizate şi marginalizate de către comunitate. 

P.p.-p. funcţionează eficient dacă modul de lucru este bazat pe încredere şi colaborare 
între participanţi. Deseori, ele antrenează diferite culturi şi implică investiţii semnificative 
de timp şi compromisuri. însă nu trebuie neglijat faptul că beneficiile sunt semnificative 
pentru ambele părţi. 

Claudia PETRESCU 


Participare şi dezvoltare socială 

Paradigma participării 

în sens general, participarea se referă la implicarea membrilor unei colectivităţi sau 
instituţii în diversele sale activităţi, mai ales cele deliberative, şi în procesele sale 
decizionale. Ponderea membrilor unui grup care participă în fazele de consultare şi de 
decizie definesc măsura în care conducerea respectivului grup este democratică. 

Interesul din ultimele decenii pentru problematica participării, manifestat în domenii 
diverse precum cele ale politicului, dezvoltării rurale, managementului sau planificării 
urbane, semnalează forţa unui curent de gândire în ştiinţele sociale, curent pe care îl 
putem denumi paradigma „participării”. în domeniul dezvoltării, interesul pentru partici¬ 
pare a fost însoţit de schimbări importante în optica specialiştilor, dar şi a instituţiilor 
importante în ceea ce priveşte obiectivele dezvoltării, relaţiile dintre dimensiunile 
economic, social şi politic şi rolurile diverselor categorii de actori implicaţi în activităţi 
de dezvoltare. Prosperitatea economică este văzută ca incompletă şi nesustenabilă fără 
atributele cetăţeniei sociale şi politice (Marshall, 1950), ceea ce presupune incluziune 
socială şi participare (cetăţenie activă), obiectivul la nivel macro fiind coeziunea socială. 
Reevaluarea operei lui Tocqueville, mai ales a intuiţiilor sale privitoare la rolul compor¬ 
tamentului asociativ şi participativ în funcţionarea democraţiei americane, şi curentul 
„capitalului social”, care a teoretizat, iniţial, relaţia dintre participarea civică şi dezvol¬ 
tarea economică (Putnam, Leonardi, Nanetti, 1993) au fost doar două dintre elementele 
importante ale acestui curent. 

în funcţie de aria căreia i se aplică discursul, distingem între participarea politică, 
participarea cetăţenească sau participarea comunitară. Participarea politică se referă la 
activităţile cetăţenilor în politică, de genul votării, voluntariatului în campanii electorale, 
donării de bani pentru un candidat sau o mişcare, contactării oficialilor, organizării sau 
susţinerii de petiţii, participării la demonstraţii. Adler şi Goggin (2005) identifică, în 

uzajul conceptului de „angajament civic”, pe care îl putem asimila celui de participare 
civică, două dimensiuni fundamentale: participarea în structuri formale sau informale 
(participare asociativă vs participare comunitară) şi participarea în activităţi comunitare 
sau politice. Baum (2001, p. 1840) identifică participarea cetăţenească cu „implicarea 
cetăţenilor în procesul decizional public”. Acelaşi autor operează distincţia dintre partici¬ 
parea cetăţenească şi participarea comunitară: în timp ce subiectul primului - cetăţeanul - 
este o entitate uşor de delimitat, iar participarea cetăţenească facil de operaţionalizat, 
comunitatea induce probleme de definiţie, delimitare şi, la nivel practic, de reprezentare 
sau de legitimitate. 

Un alt domeniu în care participarea a suscitat un acut interes a fost cel al conducerii 
întreprinderilor, în cadrul mişcărilor „managementului total al calităţii” sau al manage¬ 
mentului participativ. Tehnicile de gestiune a întreprinderii au vizat creşterea produc¬ 
tivităţii acestora prin sporirea democraţiei interne a organizaţiilor. 

Participarea implică multe dintre reflecţiile filosofice specifice democraţiei. în ce 
măsură este justificată participarea la conducere a unor membri ai comunităţii cu 
competenţă discutabilă? Este de aşteptat ca democraţia, prin accentul normativ pe 
egalitatea şanselor de participare la dezbatere şi pe proceduri, să afecteze în mod negativ 
eficienţa colectivităţilor? Care sunt şansele unei conduceri democratice de a evita 
destinul funest al birocratizării şi al monopolului oligarhic prescris de Michels în „legea 
de fier a oligarhiei” ? Acestea sunt chestiuni legate inextricabil de problema participării, 
pe care le semnalăm Iară a le dezvolta. 


Teoretizând participarea 

Problematica generală a participării se poate încadra în matricea conceptuală a acţiunii 
colective (vezi acţiune colectivă). Problema fundamentală a acţiunii colective, aşa cum 
a fost ea formulată iniţial de Olson (1965), este realizarea unui nivel satisfăcător de parti¬ 
cipare în furnizarea bunului public, admiţând că motivaţiile pentru neimplicare (free riding ) 
sunt serioase. Cu alte cuvinte, problema constă în a motiva un număr suficient de mare de 
indivizi să contribuie la bunul comun, în ciuda interesului lor de a nu participa. Definiţia 
acoperă problema participării în diversele contexte disciplinare în care este abordată - 
participarea politică, participarea asociativă, participarea socială. Abordarea din perspec¬ 
tivă economică a furnizării de bunuri publice - aprofundată prin contribuţii exemplare, 
printre alţii, de către Garrett Hardin (cu a lui celebră metaforă a „tragediei bunurilor 
comune”) - a stimulat gânditorii din diverse domenii ale ştiinţelor sociale să caute soluţii 
şi abordări care să depăşească pesimismul relativ la premisele participării, fără a apela 
neapărat la instituţii de furnizare centralizată sau folosind mecanismele pieţei. 

Caracterul problematic al participării şi miza ei au stimulat mai multe direcţii de 
abordare teoretică şi cercetare, de regăsit mai ales în dezbaterile privind participarea 
politică, în sociologia mişcărilor sociale şi în sociologia dezvoltării sociale. Studii 
empirice dedicate acţiunii colective au atenuat pesimismul indus de Olson şi Hardin, 
arătând că rate mult mai înalte de participare decât cele presupuse de modelele conven¬ 
ţionale pot fi atinse în funcţie de intervenţia unor factori sau contexte specifice precum: 
eterogenitatea grupului, eficienţa percepută a contribuţiei, existenţa unei mase critice de 
participanţi sau de norme culturale care stimulează participarea. în cele ce urmează, vom 

detalia câţiva factori ai participării individuale în instanţe de acţiune colectivă, aşa cum 
au reieşit din studii din domenii variate, precum participarea politică, participarea 
asociativă sau dezvoltarea comunitară participativă. 

Putem clasifica teoriile referenţiale în modele ale cererii şi ale ofertei de participare. 
Modelele cererii pun accentul pe factorii de context sau structurali, în timp ce modelele 
ofertei se axează, în primul rând, pe caracteristicile individuale care sunt asociate cu 
probabilităţi specifice de participare. 

Dintre modelele cererii notăm: teoria instituţională propusă de T. Skockpol (Skockpol, 
Munson, Karch şi Câmp, 2002; Skockpol şi Crowley, 2001), care explică evoluţia 
ratelor de participare voluntară, din SUA prin iniţiativele centralizate, mai mult sau mai 
puţin favorabile acţiunilor voluntare, şi teoriile microsociologice, care subliniază im¬ 
pactul reţelelor sociale. Referindu-ne la acestea, Tarrow (1996) a arătat, criticând celebra 
lucrare a lui Putnam despre democraţia italiană, că subdezvoltarea societăţii civile din 
sudul Italiei se datorează mai ales menţinerii ei în situaţie de semicolonie de către statul 
italian, reprezentant al intereselor regiunilor nordice. Exemple din ţări în curs de 
dezvoltare (Baiochi, 2001, pentru Brazilia, şi Fox, 1996, pentru Mexic) arată că societatea 
civilă nu se dezvoltă „organic” de jos în sus, ci prin sinergie instituţională, între stat şi 
societate (Evans, 1997). 

în această categorie includem şi teoretizările rolului reţelelor pentru reuşita acţiunii 
colective. Tipul de reţele predominant într-o societate reflectă măsura în care relaţiile 
sociale sunt afectate de forţele pieţei şi de intervenţia statului sau, altfel spus, gradul în 
care o societate este modernizată în direcţia participării sociale a indivizilor şi a inde¬ 
pendenţei de relaţii familiale. Cetăţenia socială invocată de T.H. Marshall (1950), care 
cuprinde atât îndreptăţirile, cât şi responsabilitatea participării, presupune defamilia- 
lizare, adică atenuarea riscurilor sociale fie prin apel la servicii furnizate pe piaţă, fie 
prin bunuri colective furnizate la nivel colectiv (Esping-Andersen, 1990). Astfel, se 
clarifică mai bine, poate, o distincţie populară printre specialiştii în ştiinţele sociale din 
România, la nivelul analizării impactului reţelelor sociale asupra dezvoltării sociale, anume 
cea dintre relaţiile sociale de tip „legătură” ( bonding ) şi cele de tip „punte” ( bridging). 
Participarea civică este în relaţie pozitivă cu implicarea în relaţii slabe, de tip punte, 
indicate în sondaje, de pildă, de frecvenţa contactelor informale cu colegi de serviciu şi 
prieteni, în timp ce predominanţa sociabilităţii în cadrul reţelelor de rudenie şi de veci¬ 
nătate este văzută ca inhibatoare pentru participarea la iniţiative de acţiune colectivă. 

Reţelele informale intră în competiţie directă cu organizaţiile voluntare formale în 
fostele ţări comuniste (Howard, 2003), acestea din urmă dezvoltându-se în măsură 
semnificativă datorită funcţiilor lor adaptative din perioada de opresiune. în schimb, 
organizaţiile formale sunt atractive doar pentru cei ale căror reţele au fost destructurate 
de forţele pieţei. Studiul Băncii Mondiale privind excluziunea socială din România 
(Amelina, Chiribucă şi Rnack, 2003) susţine corelaţia dintre tipurile de reţele şi formele 
participării sociale. Studiul a identificat o categorie a indiferenţilor din punctul de vedere 
al participării în reţele informale : indivizii au niveluri mari ale încrederii generalizate, 
dar scăzute ale celei specifice, participă puţin în reţele informale şi acţiune colectivă, dar 
au o puternică implicare în organizaţii voluntare. 

O altă distincţie importantă, necesară, este cea dintre lideri şi participanţi, cărora li 
se alătură, ca spectatori, membrii pasivi ai colectivităţilor. Distincţia este susţinută de 
câteva lucrări de referinţă în domeniu, precum cele ale lui Popkin (1977) sau Oliver, 

Marwell şi Teixeira (1985). Cei care îndeplinesc roluri de lideri, denumiţi de Frohlich, 
Oppenheimer şi Young (1971) antreprenori politici, sunt capabili să modifice motivaţiile 
membrilor comunităţii prin contribuţia la mecanismele de atribuire colectivă, prin 
organizarea acţiunii colective şi prin accentuarea sentimentului eficienţei colective, fiind 
ei înşişi beneficiarii unor recompense specifice. 

Factorii individuali au fost mult mai insistent investigaţi. Pentru explicarea participării 
la mişcări sociale, McCarthy, McAdam şi Zald (1988) enumeră ca factori psihologici: 
autoritarianismul, dorinţa de consistenţă cognitivă şi deprivarea relativă. Mai recent, 
conceptul de „mânie” a căpătat o anumită notorietate în studiul mişcărilor, ca fiind prin¬ 
cipalul motiv din spatele implicării în mişcările de protest (Kemper, 1978 ; Ost, 2004). 
Un alt factor psihologic mai puţin studiat, dar la fel de semnificativ este orientarea 
latentă, de factură psihologică, către activismul social, la care fac trimitere totuşi unele 
lucrări (de exemplu, Brady, Verba şi Shlozmann, 1995). Majoritatea savanţilor recunosc 
că participarea poate fi rezultatul conformării la norme sociale sau seturi de obligaţii 
colective (Almond şi Verba, 1996; Hechter, 1987). O variabilă importantă, mai ales 
pentru reprezentanţii şcolii capitalului social, este încrederea interpersonală. Contrar 
tezelor lui Putnam (1995), potrivit căruia participarea creează încredere, Stolle (1998) şi 
Uslaner (2003) arată că membrii asociaţiilor voluntare se recrutează mai ales dintre 
persoanele care au niveluri înalte ale încrederii. Poziţia în stratificarea socială influenţează 
şi ea probabilitatea participării. Participarea este mai probabilă printre membrii clasei 
mijlocii. Teoretizări precum cele ale lui McClelland (1976) sau Bourdieu (1984) atribuie 
clasei mijlocii anumite înzestrări culturale care le stimulează participarea. 

Această observaţie introduce problematica resu rselor pen tru activism, care sunt distri¬ 
buite inegal în funcţie de poziţia în ierarhia socială. Brady, Verba şi Schlozman (1995) 
au arătat că statusul social corelează cu competenţe civice, care se referă la capacităţi 
comunicaţionale şi organizaţionale acumulate de-a lungul vieţii şi care pot fi transferate 
între domenii diverse. Educaţia formală determină, la rândul ei, competenţele civice, în 
mod direct, prin sporirea capacităţii de înţelegere şi de comunicare şi, indirect, prin 
asigurarea unei poziţii de reţea mai bune (Nie, Junn şi Stehlik-Barry, 1996). Activismul 
transmite un know-how al participării, dar şi o identitate de participant (Becker, 1963) pe 
care persoana caută ulterior să o manifeste. Deoarece resursele pentru participare sunt 
asociate puternic cu statusul socioeconomic, este plauzibil ca disponibilitatea de participare 
să se transmită de la o generaţie la alta prin anumite mecanisme de transfer (Jennings, 
2000). Momentul din ciclul vieţii poate determina, la rândul lui, participarea prin faptul 
că priorităţile şi resursele pentru participare sunt diferite între tineri şi vârstnici, între 
necăsătoriţi şi căsătoriţi. 

Resursele materiale ale membrilor colectivităţii sunt, potrivit lui Wilson (1996), 
Massey şi Denton (1993) corelate pozitiv cu capacitatea de implicare în acţiuni colective. 
Sărăcia produce dezorganizare socială, altfel spus, o degradare a capitalului social, ceea 
ce determină declinul şanselor de acţiune colectivă. Astfel de teorii susţin scepticismul 
unora privind capacitatea de autoorganizare a membrilor colectivităţilor deprivate. 

Referitor la impactul participării anterioare în organizaţii comuniste din Europa 
Centrală şi de Est, rezultatele converg în direcţia unei relaţii pozitive. Referindu-se la 
membrii partidelor comuniste din fostele republici socialiste de la estul Cortinei de Fier, 
Bahry şi Silver (1990) au remarcat faptul că aceştia se potrivesc, sub aspectul multor 
caracteristici, cu imaginea tipică a activistului occidental, aşa cum reiese şi din paragrafele 


PARTICIPARE ŞI DEZVOLTARE SOCIALA 


424 


de mai sus. La rândul său, Howard (2003) arată că persoanele care s-au abţinut să 
participe la uniunile de comunişti sau de tineri comunişti au rate de participare scăzute 
şi în perioada postcomunistă. 


Participare cetăţenească şi dezvoltare în România 

Literatura internaţională dedicată participării în diversele ei faţete a stabilit handicapul 
fostelor ţări comuniste în ceea ce priveşte resursele de activism (Howard, 2003 ; Uslaner 
şi Bădescu, 2004). Mai mult, participarea este considerată în primul rând o caracteristică 
a ţărilor dezvoltate (vezi Almond şi Verba, 1989). 

Principala concluzie şi preocupare regăsite în literatura românească în toate aceste 
domenii este că implicarea cetăţenilor în viaţa publică este scăzută. Participarea în 
asociaţii de voluntari - indicator general acceptat al implicării civice - este mai scăzută 
în democraţiile tinere, inclusiv în România, decât în Europa de Vest. Statisticile arată că, 
în timp ce în Europa de Vest aproape 29,8% dintre cetăţeni fac parte din cel puţin o 
asociaţie de voluntari, în fostele ţări comuniste acest indicator se ridică abia la 18,3% 
(Bădescu, 1999). 

Potrivit tuturor măsurătorilor efectuate, România este printre ţările cu cele mai 
scăzute rate de participare asociativă. în noiembrie 2005, 13% dintre subiecţii unui 
Barometru de Opinie Publică erau membri activi ai unei organizaţii voluntare (BOP, 
noiembrie 2005), ceea ce, la o abordare lucidă, este o estimare foarte optimistă. Datele 
din Barometrele de Opinie Publică atestă că segmentul cel mai important al participării 
este asigurat de sindicate şi de persoanele care aparţin minorităţilor etnice şi religioase. 

Cercetările din domeniu au invocat mai multe categorii de factori pentru a explica 
slaba implicare cetăţenească din fostele ţări comuniste. Acestea se întind de la moştenirea 
culturală şi atitudinală a comunismului (parohialism, lipsa încrederii interpersonale şi 
instituţionale, cultură civică precară) şi deprivările mai profunde la care sunt supuşi 
cetăţenii noilor democraţii în deceniile de tranziţie (lipsa resurselor materiale şi fizice 
sau restrângerea reţelelor de legături „slabe”) la caracterul exogen al asociaţiilor voluntare 
şi al ONG-urilor, care rămân printre aranjamentele instituţionale cu cea mai scăzută 
credibilitate în ţări precum România, sau la ostilitatea structurilor guvernamentale faţă 
de orice partener autonom. 

Rezultatele de cercetare din România demonstrează o relaţie fără echivoc între parti¬ 
cipare şi dezvoltare atât la nivel individual, cât şi colectiv. Excluziunea socială înseamnă 
şi o retragere din participarea socială, cei săraci având ratele cele mai scăzute de 
participare comunitară sau civică. Inactivii comunitari, tineri sau vârsnici, sunt săraci, 
nu sunt activi pe piaţa muncii, sunt puţin educaţi, agricultori din mediul rural (Amelina, 
Chiribucă, Rnack, 2003). „Profilul „participantului” în rezolvarea prin cooperare a 
problemelor comune din România este cel al bărbaţilor adulţi (45-55 de ani), ocupaţi, cu 
studii medii, din oraşele mari. Contactarea frecventă a oficialilor este un rol pe care şi-l 
asumă cu precădere elita masculină educată din mediul rural. 

Impactul participării asupra dezvoltării devine clar la analiza corelaţiilor dintre 
participare şi indicatorii de la nivelul comunităţii. Aceiaşi autori constată că gospodăriile 
sărace din comunităţile în care activismul civic este mai intens primesc mai mult ajutor 

pentru venitul minim garantat, ceea ce ar putea fi explicat prin faptul că activismul civic 
produce o mai mare responsabilitate din partea instituţiilor publice. 

Perspectiva asupra participării în România apare mai puţin sumbră dacă extindem aria 
de acoperire a conceptului la implicarea în moduri neinstituţionalizate formal, precum 
formele tradiţionale de solidaritate din mediul rural sau organizarea şi operarea a diverse 
„acţiuni colective” în mediul urban. Aceasta presupune renunţarea centrării aproape 
exclusive a atenţiei pe participarea în asociaţii formale. Investigarea spiritului comunitar 
la sate evidenţiază că norme de solidaritate, cristalizate în obiceiul „clăcii”, supravieţuiesc 
în diverse locaţii, cel puţin în Transilvania (Voicu şi Voicu, 2006). Numeroase probleme 
de conservare şi producere a bunurilor publice sunt rezolvate la oraşe prin acţiune colec¬ 
tivă, folosindu-se scheletul cvasiinstituţional al organizării scărilor de bloc sau al asocia¬ 
ţiilor de proprietari (Hatos, 2006b). 

Adrian HATOS 


Plan de acţiune 

9 


în contextul dezvoltării sociale, strategiile şi planurile de acţiune (p.a .) joacă un rol 
esenţial. Prin operaţionalizarea lor se ajunge la atingerea obiectivelor propuse. 

Există mai multe nivele la care strategiile, p.a ., pot fi dezvoltate. în funcţie de com- 
prehensivitate, pot fi: globale şi sectoriale. Prin raportare la acoperirea lor geografică 
distingem: naţionale, regionale, judeţene şi locale. 

Strategiile (vezi strategie şi planificare strategică) presupun o viziune globală asupra 
unei probleme care trebuie soluţionată şi fac referire la un context social şi instituţional 
foarte bine precizat. Strategia descrie problema şi diagnoza acesteia, precizează viziunea, 
scopul, obiectivele generale şi principiile generale de acţiune. Prin strategie sunt operaţio- 
nalizate domeniile şi direcţiile de acţiune prioritare care conduc la atingerea obiectivelor 
globale. 

P.a. conţin măsurile concrete, cu orizonturi de timp şi responsabilităţi clare, făcând 
referire şi la costurile aferente fiecărei activităţi în parte. 


Obiectivele strategiei de descentralizare a Ministerului Sănătăţii Publice 
Obiectiv general 

Realizarea efectivă a accesului egal al cetăţenilor la îngrijirile sanitare de bază şi creşterea 
calităţii vieţii. 

Obiective specifice 

1. Delimitarea competenţelor administraţiei publice centrale şi locale, în vederea ad¬ 
ministrării mai eficiente, a debirocratizării sistemului sanitar şi a transferului de 

competenţe, atribuţii şi responsabilităţi de la Ministerul Sănătăţii Publice la autorităţile 
regionale şi administraţia publică locală. 

2. Creşterea rolului administraţiei publice judeţene şi locale în dezvoltarea şi implemen¬ 
tarea de programe de sănătate care să răspundă nevoilor specifice ale comunităţii. 

3. Redefinirea rolului structurilor Ministerului Sănătăţii Publice în elaborarea şi implementa¬ 
rea politicilor de sănătate publică, precum şi creşterea calităţii serviciilor spitaliceşti, 
creşterea rolului structurilor regionale în gestionarea problemelor de sănătate publică. 

4. întărirea capacităţii de control a Ministerului Sănătăţii Publice asupra obiectivelor, 
activităţilor şi structurilor din domeniul sănătăţii publice. 

5. Descentralizarea asistenţei medicale spitaliceşti şi întărirea responsabilităţii adminis¬ 
traţiei publice locale faţă de cetăţean. 

6. Asigurarea transparenţei decizionale şi transparenţa în alocarea fondurilor destinate 
sectorului sanitar. 

Planul de acţiune include : 

• Direcţii de acţiune ale obiectivului 2 - creşterea rolului administraţiei publice judeţene 
şi locale în dezvoltarea şi implementarea de programe de sănătate care să răspundă 
nevoilor specifice ale comunităţii. 

• Etape în transferul de competenţe de la nivelul structurilor deconcentrate ale MSP la 
nivelul comunităţilor locale: 

2.1. transferul competenţelor legate de activitatea mediatorilor sanitari romi de la 
ASP : finanţarea, recrutarea, instruirea şi evaluarea activităţii acestora; 

2.2. transferul competenţelor legate de activitatea asistenţilor comunitari de la ASP : 
finanţarea, recrutarea, instruirea şi evaluarea activităţilor acestora; 

2.3. transferul competenţelor legate de asistenţa medicală şcolară şi de medicină 
dentară acordată în unităţile de învăţământ (inclusiv finanţarea); 

2.4. transferul fondurilor alocate de MSP pentru unităţile medico-sociale de la 
bugetul Ministerului Sănătăţii Publice către administraţia publică locală. 

Responsabili: MSP, MAI, MFP, CJ, CLASP Teritoriale. 

Indicatori ai planului de acţiune 

1. Creşterea cu 10% a numărului persoanelor neasigurate care se înscriu la medicul de 
familie. 

2. Scăderea cu 10% a deceselor evitabile la grupele de vârstă între 0-1 an şi 1-4 ani. 

3. Creşterea cu 10% a numărului de controale prenatale în mediul rural. 

4. Creşterea procentului de imunizări la copiii din mediul rural, la nivelul procentului 
din mediul urban. 

5. Creşterea cu 10% a ratei de depistare precoce a cazurilor de TBC, concomitent cu 
scăderea cu 10% a numărului de bolnavi de TBC care abandonează tratamentul, în 
mediul rural. 

6. Creşterea cu 10% a adresabilităţii copiilor din unităţile de învăţământ la serviciile de 
medicină dentară. 

7. Scăderea cu 30% a focarelor de hepatită tip A în cadrul unităţilor de învăţământ. 

8. Creşterea cu 20% a numărului de cazuri internate în unităţile medico-sociale (http : 
//www. ms.ro). 

în practică nu se face întotdeauna o distincţie clară între strategii şi p.a. Uneori, stra¬ 
tegiile includ p.a. ca parte componentă sau ca anexă. în alte situaţii, strategiile nu includ 
un p.a. , dar descriu programele, proiectele sau măsurile ce vor operaţionaliza strategia. 

P.a. şi elementele acestuia trebuie să furnizeze o imagine clară a etapelor ce vor fi 
parcurse, a resurselor implicate şi a responsabilităţilor asumate pentru fiecare etapă în 
parte şi în concordanţă cu termenele de realizare agreate. 

Caracteristicile unui p.a. sunt următoarele : 

Realist - planul este realist ţinând cont de resursele disponibile. 

Fezabilitate - sunt identificate şi alocate resurse umane, materiale şi financiare 
adecvate. 

Asumare - pentru fiecare activitate sau măsură se desemnează un responsabil. 
Măsurabilitate - planul este măsurabil (are asociaţi indicatori clari). 

Temporalitate - planul este clar delimitat în timp. 

Mecanisme posibile de implementare - în funcţie de instituţia X care a elaborat 
politica publică (inclusiv planul de implementare) şi de contribuţia la implementare se 
pot identifica următoarele: 

A. Instituţii care elaborează politici şi le implementează singure : un singur implemen¬ 
tator (de exemplu: Ministerul Muncii, Solidarităţii Sociale şi Familiei); 

B. Instituţii care elaborează politici dar pe care le implementează structurile descentra¬ 
lizate ale acestora : implementatorul are o structură descentralizată (de exemplu : 
Ministerul Muncii elaborează, iar Direcţiile de Dialog Social de la nivel judeţean 
implementează); 

C. Instituţii care elaborează politici şi le implementează în parteneriat pe orizontală şi 
verticală cu alte instituţii publice : implementare în parteneriat pe orizontală cu alte 
instituţii (de exemplu: Ministerul Muncii şi Agenţia Naţională pentru Romi şi 
instituţiile descentralizate ale acestora). 

D. Instituţii care elaborează politici şi subcontractează implementarea : subcontractare 
pentru implementare. 

> Exemplu : 

Punerea în practică a planului de implementare 
în 1998 s-a adoptat în cadrul comisiei prezidenţiale o strategie anti-sărăcie. După adoptare, 
ea trebuia implementată printr-un p.a. Implementarea planului presupunea câteva decizii 
referitoare la instituţie care trebuia să elaboreze planul şi să-l pună în acţiune. Era evident 
că doar Guvernul, ca executiv, cu responsabilitate pentru strategia anti-sărăcie, era în 
poziţia de a elabora un plan şi de a-1 pune în acţiune. Guvernul este însă un complex 
instituţional format din ministere, agenţii, comisii. Trebuia identificată, în interior, insti¬ 
tuţia responsabilă. în 1998, din cauza conflictelor din Guvern, strategia a rămas pe hârtie. 
Ea nu a fost implementată. în 2001, noul Guvern a instituit Comisia Anti-Sărăcie şi 
Promovare a Incluziunii Sociale (CASPIS), subordonată primului-ministru, în cadrul 
Guvernului. Primul pas al implementării strategiei a fost crearea unei instituţii - CASPIS. 
CASPIS a elaborat un Plan antisărăcie şi promovare a incluziunii sociale. Planul a 
reprezentat al doilea pas al implementării strategiei. Desigur, în anii care s-au scurs de la 
adoptarea strategiei, planul a suferit modificări importante faţă de forma iniţială. CASPIS 
trebuia să elaboreze atât planul, cât şi un plan de implementare a planului. 

Strategia nu conţinea o asemenea concepţie. Guvernul, asumându-şi responsabilitatea de 
a implementa strategia, a elaborat, pe lângă plan, şi o concepţie de implementare a 
planului. Noul organism, CASPIS, nu urma să aibă o funcţie executivă, nu trebuia să fie 
un „supraminister”. El trebuia să aibă doar o poziţie strategică. De la început, s-a optat 
pentru următoarea soluţie: planul urma să fie implementat de către toate organismele 
relevante ale Guvernului. „Implementarea prin celelalte organisme” urma să fie coordonată 
şi monitorizată de CASPIS. 

Implementarea planului 

Implementarea unui plan conţine o concepţie, „un plan de implementare” : cum va fi 
implementat planul, de către cine, cum va fi monitorizată implementarea sa. 

CASPIS a decis ca implementarea planului să fie realizată, în principal, de către ministere. 
Procedura era : cererea ministerelor de a include în planurile lor componentele relevante 
ale planului naţional. Desigur că o asemenea asimilare a planului nu era un proces simplu, 
pentru că ministerele aveau propria lor orientare şi era un efort de regândire a planurilor 
lor. Pentru aceasta s-a solicitat fiecărui minister să desemneze un reprezentant care să se 
ocupe de implementarea planului. 

Pentru implementare era nevoie de : 

- mobilizarea diferitelor organisme, în mod special autorităţile publice judeţene şi locale, 
(de exemplu, CJASPIS), dar şi cele nonguvernamentale, universităţile, mass-media; 

- crearea suportului, inclusiv dezvoltarea unei culturi a implementării strategiei. 


Structură posibilă pentru planul de implementare 
Planul de acţiuni (varianta de politici publice care este aleasă pentru implementare) 


Activitatea 

necesară 

imple¬ 

mentării 

Termene 
de realizare 

Respon¬ 

sabil 

Buget 

Rezultate 

Raport 
de monito¬ 
rizare 

Raport 
de evaluare 

Activitatea 

1 

Precizaţi 
data-limită 
pentm rea¬ 
lizarea unei 
activităţi/sub- 
activităţi. 

Menţionaţi 
instituţia 
responsabilă 
şi persoana 
de contact. 

Precizaţi 
bugetul alo¬ 
cat fiecărei 
activităţi, 
detaliat pe 
principalele 
capitole de 
cheltuieli 
(materiale 
de servicii, 
salarii etc.). 

Precizaţi 
rezultatele 
cuantificând 
cât mai 
mult. 

Precizaţi 
termenul de 
realizare a 
raportului 
(exemplu 
după activi¬ 
tatea 1). 

Precizaţi 
termenul de 
realizare a 
raportului 
(exemplu 
după activi¬ 
tatea 5). 



Subacti- 
vitatea la 








Sorin CACE 

Planificare strategică 


La începutul verii anului 2006 au fost demarate înscrierile copiilor în grădiniţe pentru 
anul şcolar 2006-2007. La scurt timp, în câteva mari oraşe, numărul de cereri a depăşit 
cu mult numărul de locuri alocate. Situaţia creată a surprins Ministerul Educaţiei şi 
Cercetării, iar măsurile ulterioare au vizat suplimentarea temporară a numărului de 
locuri, fie prin supraaglomerarea grădiniţelor, fie prin înfiinţarea unor clase de preşcolari 
în cadrul unor şcoli care deţineau spaţii disponibile. în acest caz, MEC nu a previzionat 
la timp creşterea numărului de copii care ar fi intrat în sistemul de învăţământ preşcolar 
pentru anul 2006-2007 şi nu a planificat măsurile necesare pentru a asigura locuri 
suficiente. Asumându-şi pentru acest caz modelul de management al crizei, ministerul nu 
numai că ignoră avantajele planificării pe termen lung şi, implicit, ale planificării strate¬ 
gice (p.s .), dar oferă, prin măsuri provizorii, un standard scăzut al calităţii educaţiei 
unui număr mare de copii, din cauza supraaglomerării grădiniţelor sau gradului redus de 
adecvare a noilor spaţii. 

Astfel de practici, aparent banale, trădează lipsa de interes a instituţiilor publice 
pentru planificare. Paradoxal însă, este greu de crezut că mai există vreo instituţie care 
să nu se poată lăuda că a realizat sau a participat la elaborarea măcar a unei strategii. 
„Avem nevoie de o nouă strategie” - este, adesea, prima constatare a unui funcţionar 
public, proaspăt instalat într-o funcţie de conducere. Planurile strategice anterioare se 
dovedesc a fi eronate sau incompatibile cu viziunea noului şef. Nici măcar nu au fost 
evaluate, dar este cert că, dacă au fost realizate de cei care abia au fost schimbaţi, nu sunt 
bune. Entuziasmul caracteristic elaborării de noi strategii dispare brusc, odată cu redac¬ 
tarea unui document generos în formularea obiectivelor şi împărţirea responsabilităţilor. 
Noul plan strategic - în mare parte compilat din vechile planuri - îşi încheie existenţa 
imediat ce este trimis nivelelor ierarhice superioare şi, eventual, după ce este prezentat 
mass-mediei. Instituţia revine la rutina activităţii zilnice, tulburată doar de situaţii 
„neprevăzute”, cum este cea cu care s-a confruntat MEC. 

Eşecul sau neîncrederea în utilizarea (p.s.) nu este un fenomen nou, fiind deja 
experimentat în domeniul managementului afacerilor, la sfârşitul anilor ’80, după o 
perioadă de 20 de ani de succes. Ian Wilson (2003) explică eşecul prin cele şapte 
„păcate” capitale ale p.s., fiecare fiind abordat în secţiunea următoare din perspectiva 
utilizării p.s. în instituţiile publice din România. 


Eşecul planificării strategice 

O primă cauză este dată de faptul că funcţia p.s. este transferată unui departament 
specializat, care realizează planurile strategice, propuse apoi conducerii executive pentru 
aprobare. Wilson adaugă faptul că p.s. este o funcţie esenţială a conducerii executive, 
rolul unui eventual departament implicat în procesul de p.s. fiind de a participa în etapele 
de diagnoză şi de a facilita elaborarea unui plan, nu de a-1 coordona. Definirea clară a 
rolurilor manageriale în p.s. este susţinută şi de rezultatele unui studiu realizat de Elliott 

Jacques 1 , care clasifică poziţiile deţinute într-o organizaţie după orizontul de timp utilizat 
în planificarea activităţilor. La un prim nivel se află poziţiile ocupate de personalul 
necalificat, pentru care un plan de activităţi are o durată de o zi; managerii de nivel 
inferior trebuie să fie capabili să planifice activităţile pe o perioadă de minimum trei 
luni; iar managerul organizaţiei trebuie să poată structura un plan strategic pentru un 
interval de 10 ani (viziune). 

Ca o consecinţă a separării funcţiei de planificare de atribuţiile managerilor, p. s. s-a 
transformat într-un proces elaborat şi birocratic, descurajând formularea unor opţiuni 
strategice viabile în favoarea unor planuri detaliate. Departamentul special creat pentru 
planificare va tinde să-şi justifice activitatea prin volumul rezultatelor, dar nu şi prin calitatea 
acestora. Revenind la exemplul prezentat în introducere, eşecul planificării la nivelul învă¬ 
ţământului preşcolar a fost posibil chiar şi în condiţiile în care ministerul are un departa¬ 
ment specializat, cu un set generos de funcţii. Deşi planurile operaţionale elaborate de 
departament conţin câteva elemente pentru a asigura „creşterea gradului de cuprindere şi 
menţinere în sistem a copiilor [preşcolari]” şi „crearea de servicii integrate şi alternative 
pentru educaţie şi intervenţie timpurie” 2 , realitatea ne confirmă că opţiunea strategică a 
ministerului este să dezvolte, mai degrabă, mecanisme eficiente de răspuns la crize. 

Wilson mai adaugă faptul că, în mod paradoxal, în ciuda creşterii în complexitate a 
procesului, se foloseşte un număr redus de tehnici sau metode de planificare şi prognoză, 
uneori Iară relevanţă semnificativă pentru specificul planului elaborat. Bine cunoscuta 
analiză SWOT, nelipsită în planurile strategice, este un bun exemplu de utilizare abuzivă 
a unei metode ale cărei limite sunt evidente: 

- nu evidenţiază clar elementele de importanţă strategică; 

- nu ţine seama de diversitatea stakeholder- ilor ; 

- deşi strategia se dezvoltă pe baza punctelor tari identificate/oportunităţilor şi pe redu¬ 
cerea celor slabe şi a ameninţărilor, practic, modelul nu indică direcţiile strategice 
viabile. 

Tendinţa de a izola p. s. de funcţiile conducerii a determinat şi renunţarea la procesul 
de planificare. Astfel, p.s. este percepută ca o activitate fără importanţă, non-necesară, 
prioritară fiind implicarea în activităţile curente. Planificările sunt întocmite numai la 
solicitarea unor instituţii de la nivele ierarhice superioare, fiind doar instrumente 
birocratice fără utilitate („strategii de sertar”). 

O Exemplu : 

Planurile care operaţionalizează strategiile au un grad ridicat de complexitate : conţin o 
mulţime de subobiective, activităţi/programe, antrenează instituţii, organizaţii, grupuri 
sociale, persoane, comunităţi. în ultimii ani, societatea noastră s-a confruntat cu o experienţă 
frustrantă : se elaborează strategii şi planuri de acţiune. Procesul de elaborare a acestora 
poate fi deosebit de complex, antrenând mulţi specialişti, instituţii, organizaţii. Odată elabo¬ 
rate şi adoptate, multe dintre ele rămân nerealizate, fiind „uitate în sertare” (Zamfir, 2005). 

Nu puţine sunt situaţiile în care responsabilitatea întocmirii unui plan strategic este 
plasată unui angajat fără experienţă sau fără calităţile necesare coordonării unui proces 


1. Institute of Organization and Social Studies, Brunei University, Anglia. 

2. http: //www.gov.ro/obiective/mecd/030110-medc-strategie06-08.pdf 

de planificare. Strategia devine un scop în sine pentru că, oricum, activitatea curentă a 
instituţiei este modelată de articole de lege sau decizii „de sus” (adesea neplanificate). 
Şi modul de evaluare a performanţelor manageriale inhibă utilizarea planificării. Centrată 
mai degrabă pe sancţionarea erorilor decât pe recompensarea meritelor, evaluarea 
descurajează asumarea unor decizii strategice. 

Orientarea excesivă către oportunităţile imediate (deşi poate fi o opţiune strategică) 
poate pune sub semnul eşecului chiar şi o planificare de bună calitate. In cazul sectorului 
public trebuie să admitem şi o serie de particularităţi care pot descuraja p.s., şi vom 
aminti aici metodologia alocării bugetelor. Bugetarea strategică, cu un rol esenţial în 
implementarea planurilor strategice, vizează mai mult decât acoperirea unor nevoi 
imediate ale instituţiei având rolul de a planifica resursele necesare atingerii obiectivelor, 
însă este cunoscut faptul că modul în care sunt alocate bugetele pentru instituţiile publice 
nu încurajează suficient susţinerea opţiunilor strategice. Epuizarea bugetelor devine un 
scop în sine, mai cu seamă la finalul anului fiscal, şi nu un mijloc de a asigura resursele 
necesare unui plan strategic. 

Incapacitatea de a construi scenarii realiste. Adesea, strategiile sunt construite în baza 
unui singur scenariu, fără a lua în calcul posibilele influenţe majore, care pot face inutil 
un plan strategic prin lipsa opţiunilor adecvate. 

> Exemplu : 

Ca răspuns la problema minorilor de cetăţenie română neînsoţiţi, aflaţi pe teritoriul 
statelor UE, România a creat, începând cu 2002, un cadru legal şi instituţional pentru 
repatrierea şi protecţia acestora. Estimările cu privire la numărul de copii neînsoţiţi arătau 
dimensiunile îngrijorătoare ale fenomenului. Numai pe teritoriul Franţei, surse ale Amba¬ 
sadei Franceze au avansat cifra de 1 000 de copii de origine română aflaţi neînsoţiţi pe 
teritoriul acestui stat. Pe baza acestor estimări, dar şi a previziunilor, au fost înfiinţate 
servicii specializate de protecţie a minorilor neînsoţiţi şi finanţate o serie de proiecte 
punctuale de prevenire a emigrării copiilor şi de reintegrare a acestora. în 11 judeţe a fost 
deschis câte un centru de tranzit, estimându-se că, în 2005, vor fi repatriaţi cel puţin 
800 de copii. însă, la aproape un an de la înfiinţare, numărul copiilor repatriaţi a fost 
sensibil mai mic decât cel iniţial estimat, unele centre (de exemplu Botoşani) neavând nici 
un beneficiar. Acesta este un caz în care nu au fost identificate opţiuni strategice şi pentru 
situaţia repatrierii unui număr mai mic de copii. Centrele nu au primit şi alte funcţii (de 
exemplu, prevenire), activitatea acestora fiind limitată doar la primirea copilului repatriat 
şi la asigurarea de suport pe termen redus. Astfel, există riscul ca funcţionalitatea centrelor 
să devină nulă, având în vedere că profesioniştii implicaţi în activitatea acestor centre 
primesc atribuţii în alte departamente ale direcţiei. Centrele vor exista doar ca spaţii şi 
numai pe hârtie, fiind iraţională şi costisitoare menţinerea unei echipe de specialişti fără 
un minim de activitate. 

Lipsa opţiunilor strategice. P.s. se limitează la alegerea primei variante care îndepli¬ 
neşte condiţiile optime pentru a deveni viabilă, fără a explora şi alte alternative. în acest 
caz, planul devine inutil atunci când condiţiile favorabile implementării se reduc. Dacă 
într-o localitate din mediul rural, primăria îşi construieşte p.s. pe baza previziunilor finan¬ 
ciare, în condiţiile în care bugetul local depinde de taxele colectate de la un singur 
investitor major, există riscul ca, în cazul retragerii acestuia sau al simplului transfer al 
sediului social într-o altă localitate, proiecte importante ale comunităţii să fie abandonate 
din cauza reducerii sumelor încasate la bugetul local. 

Neglijarea pregătirii mediului organizaţional şi a actorilor-cheie din organizaţie 
pentru p.s. în instituţiile unde predomină preocuparea pentru adecvarea la reguli şi 
proceduri, obiectivele de termen lung sunt abandonate în favoarea celor de termen scurt, 
valorile generale ale organizaţiei sunt subminate de existenţa unor subculturi organi- 
zaţionale predominante, iar p.s. are şanse reduse de a urmări în mod coerent un plan 
strategic. Dezvoltarea unei culturi organizaţionale în conflict cu misiunea instituţiei 
constituie un factor important de rezistenţă la schimbări de amploare, misiunea fiind 
definitorie în p.s. în cazul instituţiilor publice, este simptomatic deficitul exerciţiului 
abordării strategice. De aceea, implementarea unor planuri strategice naţionale poate 
viza mai mult decât atingerea scopului şi a obiectivelor generale propuse. Spre exemplu, 
în cazul PNAinc, o componentă importantă a impactului implementării a fost crearea 
mecanismelor şi a capacităţii instituţionale pentru p. s. 

O Exemplu : 

CASPIS a promovat o nouă politică socială integrată, centrată pe un nou concept - 
promovarea incluziunii sociale -, depăşind abordarea fragmentară orientată exclusiv spre 
combaterea sărăciei şi a problemelor sociale critice. Au fost fixate priorităţile în cadrul 
problemelor sociale grave, cu dezvoltarea unor direcţii precise de acţiune. Deşi imple¬ 
mentarea planului a fost parţială, ea a contribuit la cristalizarea unei noi culturi a 
intervenţiei şi acţiunii sociale (Zamfir, 2005). 

Un alt rol important în p.s. revine misiunii instituţiei. Fără o misiune clar definită şi 
larg acceptată la nivelul stakeholder- ilor, instituţiei îi lipseşte cadrul general care mode¬ 
lează scopul şi obiectivele planurilor strategice. De cele mai mute ori, instituţiile publice 
tind să-şi construiască misiunea pe baza obligaţiilor impuse de legile care le reglementează 
activitatea, dar nu definesc în mod clar cine sunt şi ce vor să facă. Analiza aleatorie a 
misiunii unor instituţii publice de la nivel central ne arată că singurul motiv al existenţei 
acestora este cadrul legal în baza căruia au fost înfiinţate, ceea ce, de foarte multe ori, 
nu contrazice activitatea zilnică şi modul în care instituţia publică se adresează publicului. 
Pe de altă parte, simpla formulare a unei misiuni nu garantează schimbarea peste noapte 
a unei instituţii. în acest context, important este procesul de cristalizare a unei misiuni 
şi gradul de participare a stakeholder- ilor la formularea, dar şi acceptarea acesteia. 

Adaptând septalogul lui Wilson la realitatea instituţiilor publice româneşti, am fi 
tentaţi să credem că eşecul p. s. este doar un stadiu similar celui consumat în domeniul 
managementului afacerilor. Din păcate, în realitate, nu există o cultură a p.s., fiind mai 
importantă redactarea unui document cu pretenţia de plan decât parcurgerea procesului 
de planificare. Implicarea în planificare este, de asemenea, slab încurajată la nivel 
executiv. însă planul strategic nu este un instrument managerial minune care, odată 
elaborat, va indica foarte precis tipul şi succesiunea activităţilor necesare atingerii 
obiectivelor sau a misiunii instituţiei. Pe de altă parte, trebuie să admitem că domeniul 
strategiei are un cadru teoretic în stadiu incipient de dezvoltare, în ciuda interesului 
major acordat, mai ales în domeniul managementului afacerilor. Mintzberg et al. (1998) 
identifică în literatura dedicată strategiei nu mai puţin de 10 de şcoli cu perspective 
distincte (fragmentate şi limitate, consideră autorul) asupra structurii şi rolului acesteia. 
Accentul este orientat mai degrabă către diversificarea perspectivelor decât spre cristali¬ 
zarea unui cadru teoretic comun. John Kay (1993) consideră că p.s. se află în stadiul 
medicinei dominate de credinţa că dezechilibrul umorilor este responsabil de îmbolnăvirea 
organismului. Macmillan şi Tampoe (2002), deşi admit că p.s. este un domeniu încă 

insuficient explorat, atrag atenţia, citându-1 pe Gary Hamei, că strategia nu este un 
concept care poate fi lesne analizat, tipologizat şi formulat în modele care pot garanta 
succesul. Metodele şi tehnicile de planificare sunt utile, dar insuficiente pentru a construi 
un plan strategic şi numai creativitatea poate asigura articularea elementelor unui plan. 
Rolul managerului, pe care îl vom aborda mai pe larg în secţiunile următoare, este esenţial 
în formularea strategiei. Macmillan şi Tampoe afirmă că strategia este un element al 
leadershipului şi o instituţie care se confruntă cu probleme la nivel decizional, (interimat, 
lider formal neacceptat etc.), chiar dacă funcţionează aparent normal, având mari difi¬ 
cultăţi în stabilirea unei strategii coerente pe termen lung. 


Ce este planificarea strategică ? 

P.s. trebuie înţeleasă ca proces, având ca obiectiv (Mercer, 1991) creşterea performanţei 
organizaţionale prin diagnoza nevoilor grupului-ţintă căruia i se adresează, stabilirea 
unor obiective organizaţionale şi identificarea etapelor necesare pentru atingerea acestor 
obiective. însă nu orice obiectiv este strategic. Şi proiectele, planurile sau programele au 
obiective. Strategia presupune însă o perspectivă holistică a tuturor elementelor care pot 
influenţa implementarea planului strategic. 

P. s. se diferenţiază şi de planificarea pe termen lung prin faptul că elementele externe 
care pot influenţa implementarea sunt mai puţin predictibile şi este asumată o dinamică 
necunoscută a acestora. Planurile pe termen lung mizează pe un grad înalt de predic - 
tibilitate şi au o structură mai rigidă la nivelul obiectivelor generale şi specifice şi al 
rezultatelor aşteptate, iar opţiunile alternative nu aduc schimbări fundamentale în imple¬ 
mentarea acestora. Un alt element important al p.s ., adesea ignorat în instituţiile publice, 
este efortul continuu de a produce decizii fundamentale care să asigure atingerea obiec¬ 
tivelor generale. A reduce procesul de planificare la elaborarea unui plan şi implementa¬ 
rea întocmai a acestuia înseamnă renunţarea la caracterul strategic. Planificarea presupune 
un proces continuu de monitorizare şi evaluare intermediară a implementării şi construirea 
de alternative strategice care, uneori, pot deturna fundamental conţinutul planului iniţial, 
în funcţie de rezultatele obţinute, dar şi dinamica factorilor relevanţi. 

> Exemplu : 

în ultimele decenii, din multiple surse, s-a deschis o nouă perspectivă a paradigmei 
problemelor cu soluţii multiple. Se poate identifica începutul dezvoltării capacităţii de a 
formula alternative. O presiune pentru căutarea unor alternative a fost generată de însuşi 
ciclul de adoptare a unei soluţii, implementarea ei şi eşecul/conştientizarea limitelor 
acesteia. Eşecul unei soluţii, într-un mediu de cunoaştere suficient de avansat, capabil să 
formuleze alternative, a dus la dezvoltarea unei noi tematici: construirea unor alternative 
(Zamfir, 2005). 

Aria de adresabilitate este un alt element definitoriu al p.s. Spre deosebire de proiecte 
sau programe care ţintesc rezolvarea unui set de probleme clar definit (de cele mai multe 
ori punctuale), p.s. se referă doar la problemele fundamentale ale unei organizaţii sau 
colectivităţi. 

O altă caracteristică importantă a p.s. se referă la prognoza principalilor factori care 
pot influenţa implementarea planului şi estimarea importanţei acestora. Adesea, institu¬ 
ţiile publice stabilesc orizontul de timp al p.s. în funcţie de resursele care pot fi alocate 

pentru atingerea obiectivelor. însă un astfel de tip de planificare are un caracter operaţio¬ 
nal, fiind condiţionat de identificarea unor resurse sigure destinate atingerii unor obiective 
punctuale, pe termen scurt. Activitatea MEC în domeniul învăţământului preşcolar este 
un bun exemplu pentru importanţa realizării previziunii în planificare. Deşi ministerul 
are o serie de documente strategice care privesc şi învăţământul preuniversitar, maniera 
de intervenţie, în acest caz, este una de răspuns la o situaţie de criză. Dacă documentele 
strategice ale instituţiei ar fi parcurs un proces de planificare, în etapa de prognoză a 
principalilor indicatori şi factori relevanţi pentru domeniu ar fi fost prevăzută creşterea 
numărului de copii de vârstă preşcolară, cu suficient timp înainte pentru a suplimenta 
numărul de locuri. Analiza mediului extern are ca scop identificarea factorilor majori 
care pot influenţa implementarea p.s. Diagnoza mediului economic, politic, social, 
legislativ sau a celui tehnologic permite identificarea tendinţelor majore care pot afecta 
p.s. Analiza mediului intern este focalizată pe : 

- buget; 

- resurse materiale (echipamente, spaţii); 

- capacitate operaţională; 

- resurse umane; 

- servicii oferite; 

- sisteme de evaluare şi monitorizare existente. 

Analiza priorităţilor stakeholder- ilor (Poister şi Streib, 1999) asigură p.s. legitimi¬ 
tatea intervenţiei, dar şi suportul necesar pentru reuşita implementării. Este evident însă 
că nu întotdeauna priorităţile se confundă cu problemele fundamentale cărora ar trebui 
să le răspundă p. s. Selecţia acestora va urmări obţinerea unui grad înalt de acceptare a 
planului strategic. 

O Exemplu : 

în 2001 a fost adoptată Legea-cadru privind sistemul naţional de asistenţă socială care 
punea bazele unei strategii de termen lung pentru organizarea şi funcţionarea acestuia. S-a 
dorit astfel corectarea unor deficienţe majore sesizate în sistemul instituţional: dispersia 
atribuţiilor către un număr mare de instituţii centrale, fără a exista o coordonare a 
acestora, şi adâncirea decalajelor dintre serviciile de la nivel local şi cel judeţean. în mare 
măsură, lipsa unor direcţii strategice globale a încurajat menţinerea acestor deficienţe 
astfel încât, aparent centrată pe priorităţile societăţii româneşti, dezvoltarea serviciilor a 
fost în mod excesiv subsumată unor obiective punctuale (dezinstituţionalizare, protecţia 
copiilor care muncesc, protecţia tinerilor care părăsesc centrele de plasament, copiii 
străzii etc.). Lipsit de o reţea de servicii primare, sistemul naţional de asistenţă socială 
nu-şi putea propune mai mult decât abordarea punctuală şi parţială a unor probleme aflate 
în stare critică. în acest context, MMSSF a ignorat opţiunea strategică a dezvoltării de 
servicii la nivelul autorităţilor locale (primare sau specializate) şi şi-a focalizat în conti¬ 
nuare eforturile în direcţia abordării punctuale a problemelor care intră în sfera asistenţei 
sociale. Ca o consecinţă, la nivelul direcţiilor judeţene ale ministerului au fost preluate 
obiective care nu ţineau seama de priorităţile locale sau de dimensiunea problemei 
abordate. Spre exemplu, protecţia împotriva violenţei în familie, promovată insistent de 
MMSSF, a determinat reconsiderări semnificative în percepţia responsabililor de la nivel 
de judeţ cu privire la cele mai importante probleme sociale sau grupuri-ţintă pentru care 

sunt necesare măsuri de protecţie. în 2004, victimele violenţei în familie au fost menţionate 
ca principale categorii în dificultate în cazul a 19 judeţe de către reprezentanţii DMSSF 
(sursa: baza de date ICCV, 2004), însă de numai 7,1% dintre reprezentanţii consiliilor 
locale din mediul urban (sursa : baza de date CASPIS, 2004). în acest context, derularea 
centralizată a unor programe de dezvoltare a serviciilor de asistenţă socială este supusă 
unui grad înalt de risc dat de neconcordanţa dintre nevoia reală sau cea percepută la 
nivelul unităţii de implementare şi scopurile şi obiectivele unităţii de management. 

Nu în ultimul rând, p.s. asigură legătura între situaţia dată şi cea către care se tinde, 
iar deciziile luate privesc schimbări pe termen mediu şi lung (Mercer, 1991) şi sunt sub¬ 
sumate atingerii obiectivelor generale. Această caracteristică face diferenţa netă dintre un 
program sau proiect şi p.s. Activităţile nu sunt realizate într-o succesiune precisă, ci sunt 
definite opţiuni strategice care imprimă direcţia implementării planului. De aceea, în 
luarea deciziilor în cadrul planurilor strategice, se aplică principiul flexibilităţii (Allen, 
1994), potrivit căruia, pe termen mai lung, cu cât un plan este mai flexibil, cu atât 
probabilitatea pierderilor determinate de evenimente neaşteptate este mai scăzută; costul 
flexibilităţii trebuie apreciat în raport cu riscurile pe care le presupun angajamentele 
făcute în viitor. 


Nivele de implementare a planurilor strategice 

Nivelul la care este implementat planul strategic decide şi amploarea acestuia şi tipul de 
probleme cărora li se adresează. Dacă în cazul unei strategii iniţiate la nivelul unei insti¬ 
tuţii centrale (minister) există, teoretic, condiţiile necesare unor schimbări fundamentale, 
la nivelul unei instituţii locale aflate în subordinea aceluiaşi minister, aplicarea unei stra¬ 
tegii proprii este condiţionată de o serie de factori. De altfel, James L. Mercer descrie 
două nivele posibile ale implementării unui plan strategic : 

• La nivelul unui organizaţii ca întreg - vizează ansamblul activităţii organizaţiei şi 
cuprinde obiectivele fundamentale şi opţiunile majore ale întregii organizaţii, antre¬ 
nând întregul potenţial al acesteia. Un astfel de plan strategic necesită rezolvarea a 
numeroase probleme de coordonare între diferitele activităţi, de alocare a resurselor 
disponibile pentru diferitele activităţi, precum şi pentru diferitele domenii şi activităţi 
ale organizaţiei. Fundamentarea lor impune atât diagnoza stadiului de dezvoltare 
organizaţională, cât şi previziunea factorilor majori care pot influenţa implementarea 
planului. 

• La nivel departamental - extinderea serviciilor, a grupurilor-ţintă sau a acoperirii 
teritoriale sunt doar câteva exemple. Astfel de planuri au obiective derivate şi opţiuni 
strategice de la nivelul diferitelor domenii ale activităţii organizaţiei. Acest tip de 
plan se caracterizează prin sferă de cuprindere şi complexitate mai reduse. De regulă, 
se concretizează în planuri sau programe pe domenii. O strategie de tip departamental 
poate fi adoptată, spre exemplu, la nivelul instituţiilor deconcentrate (de exemplu. 
Direcţie Generală de Muncă, Solidaritate Socială şi Familie). 

Raportată doar la structura unei organizaţii, Mercer restrânge aria de utilizare a p.s. 
la domeniul instituţiilor publice. Există însă şi p.s. sectoriale care implică efortul a două 

sau mai multe instituţii. Planul Naţional Antisărăcie şi promovare a incluziunii sociale, 
strategia de promovare a turismului, strategia de promovare a produselor româneşti sunt 
doar câteva exemple de astfel de planuri. 


Concluzii 

în sectorul public, utilizarea p. s. nu a cunoscut aceeaşi amploare ca în domeniile econo¬ 
mic sau militar. James L. Mercer (1991) argumentează prin faptul că în sectorul public 
nu se regăsesc elemente esenţiale din domeniile în care p. s. este larg utilizată (competiţia 
sau confruntarea directă, cota de piaţă etc.). Pe de altă parte, o serie de particularităţi 
specifice sectorului public (bugetarea anuală, ciclurile electorale) obligă instituţiile 
publice să adopte mai degrabă planuri pe termen scurt decât planuri strategice. Parafra- 
zându-1 pe Del Borgsdorf 1 , putem spune că, în cel mai fericit caz, durata unei p.s. pentru 
sectorul public este limitată la perioada unui ciclu electoral. Principala dificultate în 
sectorul public este perioada de implementare a unui p.s. Deşi, la nivelul simţului 
comun, adesea, sectorului public îi este atribuită stabilitatea, în vreme ce sectorul privat 
este caracterizat de flexibilitate, paradoxal, orizontul de timp pentru implementarea unei 
strategii este clar limitat în cazul sectorului public. Alegerile electorale şi posibilele 
schimbări în conducerea instituţiei publice, metodele inflexibile de alocare a bugete¬ 
lor etc. limitează şansele implementării pe termen lung a unui plan strategic, dacă nu i 
se aduc modificări esenţiale. Nu trebuie însă ignorată lipsa unei culturi a p. s. în instituţiile 
publice. Eficienţei în redactarea de planuri i se opune, de cele mai multe ori, abandonarea 
acestora, managerii instituţiilor având înclinaţii minime pentru p. s. Este o realitate care, 
în mod cert, nu poate fi corectată cu acte normative sau adoptarea unor noi standarde 
manageriale. 

Daniel ARPINTE 


Planificare teritorială 


Planificarea teritorială {p.t .) se referă la metodele utilizate de autorităţile publice 
pentru a modifica distribuţia populaţiei şi a activităţilor în spaţiu la diferite scări geo¬ 
grafice. Vizează toate tipurile de planificare ce au legătură cu utilizarea terenurilor: 
planificare urbană, regională, inclusiv planuri naţionale sau internaţionale (de exemplu, 
la nivelul UE). în literatura de specialitate sunt vehiculate numeroase definiţii. Astfel, 
printre primele definiţii se numără cea din Carta Planificării Regionale/Spaţiale Europene 
(adoptată în 1983 în cadrul Conferinţei Europene a Miniştrilor Responsabili de Planifi¬ 
carea Regională), conform căreia p.t. oferă o dimensiune geografică politicilor econo¬ 
mice, sociale, culturale şi de mediu, fiind totodată şi o „disciplină ştiinţifică, o tehnică 
administrativă şi o politică bazată pe o abordare interdisciplinară şi comprehensivă, 
direcţionată către o dezvoltare regională echilibrată şi către organizarea fizică a spaţiului 
în baza unei strategii generale” (1983, p. 2). 


1. City administrator , Ann Arbor, Michigan. 

în funcţie de obiectivele stabilite şi de nivelul spaţial de referinţă, p.t. poate fi în 
strânsă legătură cu dezvoltarea socială, tratată în special ca obiectiv ce trebuie realizat şi 
ca rezultat al procesului de planificare. Dacă procesul de planificare teritorială se 
adresează unei zone cu probleme sociale grave, etapele de rezolvare sunt similare com¬ 
ponentelor unui proces de dezvoltare socială (aşa cum sunt descrise de Zamfir, 2006a, 
p. 26). Conform definiţiilor din studiile ONU, dezvoltarea socială pune accentul pe 
eradicarea sărăciei, promovarea ocupării şi integrarea socială, acestea devenind, în 
anumite state, obiective secundare ale p.t. 

Din perspectiva formatorilor de specialişti în acest domeniu, p.t. presupune valorifica¬ 
rea optimă a potenţialului economic şi natural, organizarea integrată a reţelelor de transfer 
de energie, informaţii, bunuri, persoane, construirea unei infrastructuri tehnologice a teri¬ 
toriului, dezvoltarea sistemului de localităţi, distribuţia echitabilă a locaţiei industriale şi 
a dotărilor social-culturale. Planificarea presupune coordonare între numeroase domenii: 
distribuţia populaţiei, activităţile economice, habitatul, facilităţile publice, transportul, 
utilităţile, protecţia mediului. P.t. este un amestec de politici sociale, economice şi de 
protecţie a mediului. 

în ceea ce priveşte conceptul de planificare spaţială strategică (PSS), la începutul 
anilor ’60 au început dezbaterile legate de planificarea structurală între specialişti din 
Marea Britanie, Olanda, Franţa, Germania (vezi planificare strategică). Strategia nu 
înseamnă doar o viziune pe termen lung, ci şi interacţiune interinstituţională. Teoriile 
apărute în acea perioadă au fost marcate de o rapidă creştere economică şi demografică 
ce a generat un cadru pentru transformările spaţiale. în anii ’80 a început etapa pătrunderii 
investitorilor privaţi ca primii actori neguvernamentali în procesul de planificare. Anii 
’90 au însemnat implicarea societăţii civile în p.t. PSS a cunoscut o revitalizare după 
1995. PSS se referă la planificarea la nivel superior atât sub aspectul scării geografice 
(supralocal), cât şi al detalierii planurilor şi politicilor (principii generale de organizare 
a spaţiului). Pe termen lung, înseamnă că furnizează un cadru al politicilor spaţiale 
pentru un interval mai mare de 15-20 de ani. Planul strategic trebuie revăzut periodic. 
PSS nu se referă doar la instrumente, ci şi la un proces social prin care se reunesc 
persoane cu poziţii diferite, aflate în relaţii instituţionale diverse, pentru a participa la 
activităţile de planificare şi pentru a elabora strategii de management al schimbării 
teritoriale (Healey, 2003). Planul strategic trebuie să evidenţieze intenţiile privind 
dezvoltarea spaţială pentru a oferi direcţii şi justificare deciziilor cu impact spaţial şi 
pentru a trasa cadrul activităţilor tuturor actorilor din spaţiul respectiv (Preuss, 2003). 
Salet şi Faludi (2000), citaţi de Francesca Sartorio (2005), au identificat trei abordări 
actuale de bază ale acesteia: 

- instituţională, care favorizează două direcţii: una orientată spre legitimizarea activi¬ 
tăţii de planificare şi alta orientată spre instituţionalizare ca oportunitate pentru 
implementarea planurilor şi proiectelor; 

- interactivă, orientată spre crearea legăturilor public-privat pentru a îmbunătăţi perfor¬ 
manţele planificării; 

- sociocrată, centrată pe incluziunea în societate. 

Etapele p.t. sunt aceleaşi ca în orice proces de planificare strategică : definirea pro¬ 
blemelor (inclusiv diagnoza problemelor), stabilirea obiectivelor, generarea alternativelor 
de soluţionare, evaluarea acestora, selectarea celor mai viabile soluţii, implementarea lor 

şi asigurarea unui feedback prin monitorizare şi evaluare. în raportul cercetării Model 
conceptual şi metodologic pentru stabilirea sistemului de relaţii specifice planificării 
strategice regionale în România din perspectiva dezvoltării durabile a zonelor funcţio¬ 
nale/metropolitane şi a aglomeraţiilor urbane (volumul 1, 2004, p. 26), este citat 
modelul lui P. Kotler din 1999, conform căruia procesul planificării strategice este 
structurat în cinci etape: auditul/evaluarea situaţiei existente (care este starea regiunii/ 
oraşului astăzi?), viziunea şi obiectivele strategice (cum ar trebui să devină teritoriul în 
viziunea comunităţii?), formularea politicilor de dezvoltare pe capitole de intervenţie, 
elaborarea planului de acţiune, controlul şi evaluarea. 

în ceea ce priveşte factorii care influenţează rezultatele p.t ., factorul politic ocupă un 
loc important, mai ales prin prisma faptului că autorităţile publice sunt responsabile de 
aceste activităţi. Totuşi, şi agenţiile private contribuie prin activităţile lor la organizarea 
spaţiului. Planificarea necesită o bună colaborare între diferitele niveluri ale guvernării 
(local, regional şi naţional). O condiţie importantă pentru reuşita politicilor de planificare 
este legată de participarea activă a populaţiei din teritoriul vizat. Este esenţial ca populaţia 
să fie informată şi consultată în toate etapele procesului de planificare, în calitate de 
beneficiar direct sau indirect. 

P.t. reprezintă coordonarea strategică a deciziilor variate publice şi private (în general 
de investiţii) intr-un spaţiu dat şi într-o perioadă de timp delimitată. De multe ori, 
asemenea definiţii nu explică ce se înţelege prin teritoriu. Acesta nu poate fi privit ca 
nelimitat/continuu, necesitând stabilirea unei scări geografice (un areal de distribuţie, un 
sistem de aşezări, o structură de fluxuri). Din punctul de vedere al organizării spaţiului, 
unii autori vorbesc de sisteme teritoriale, rezultate din interrelaţiile care se stabilesc între 
mediul natural şi mediile antropice: economic, construit, social şi psihologic (Ianoş, 
2000, p. 24). în amenajarea spaţiului, analizele teritoriale pot fi întreprinse la macroscară 
(nivelul maxim de referinţă caracterizat prin cel mai mare grad de eterogenitate), 
mezoscară (unităţi administrative de diferite ranguri), microscară (nivelul cel mai 
detaliat). La nivelul unui cadru naţional de amenajare a teritoriului, cele trei scări pot 
corespunde nivelului naţional, regional, local. Astfel, de exemplu, regiunile geografice 
reprezintă un caz particular de sistem teritorial. 

P.t. poate furniza soluţii pentru atenuarea problemelor sociale generate de deficitul de 
dezvoltare al unor regiuni/zone, de situaţiile de criză care se manifestă la nivel intra- 
naţional şi intraregional (inclusiv cele generate de hazarde naturale şi antropice) sau de 
caracteristicile unor arii geografice cu probleme specifice (de exemplu, „zone cu handicap 
natural şi demografic”, aşa cum sunt denumite în „Agenda 2000” lansată în 1999 de 
Comisia Europeană). Coeziunea teritorială, înţeleasă ca distribuţia echilibrată a activită¬ 
ţilor la nivelul UE, vine în completarea coeziunii economice şi sociale. Dezechilibrele 
teritoriale vizate de obiectivul obţinerii coeziunii teritoriale se referă la discrepanţele de 
dezvoltare centru-periferie la nivelul sistemelor naţionale de localităţi urbane şi rurale 
(de la diferenţele oraş-zonă suburbană la zonele rurale complet izolate sau la diferenţele 
spaţiale dintre centrul şi periferia unui oraş, asociate cu probleme grave de excluziune 
socială). 

Printre obiectivele fundamentale ale p.t. se numără: 

- dezvoltarea socioeconomică echilibrată a regiunilor; 

- ameliorarea calităţii vieţii; 

- gestiunea responsabilă a resurselor naturale şi protecţia mediului; 

- utilizarea raţională a terenurilor. 

Practica evidenţiază şi promovarea unor obiective specifice pentru zone cu caracte¬ 
ristici speciale : zone rurale predominant agricole, zone urbane cu probleme de creştere 
necontrolată, zone de graniţă, zone montane, regiuni cu probleme structurale, regiuni în 
declin, zone costiere etc. Acestea sunt încadrate, de multe ori, în categoria ariilor 
prioritare, definite ca subregiuni sau grupări de localităţi clar delimitate pentru a permite 
elaborarea şi implementarea unor programe specifice de dezvoltare economică, socială 
sau de mediu. 

P.t. reprezintă o etapă importantă a managementului regional/urban, definit ca proces 
de dezvoltare, execuţie, coordonare şi evaluare a strategiilor integrate în conformitate cu 
politicile regionale/urbane formulate cu ajutorul actorilor relevanţi, fiind practic faza de 
implementare a deciziei în dezvoltarea regională/urbană. 

Activitatea de planificare este ghidată de o serie de principii, definite ca declaraţii cu 
caracter general prezente în legile de planificare, în planurile de amenajare şi măsurile 
specifice. 

Există şi teoreticieni sceptici care afirmă că p.t. este o disciplină a cărei identitate nu 
este pe deplin conturată. Klaus Kunzmann (2002) prezintă toate domeniile implicate în 
planificare (arhitectură, sociologie, ecologie, economie, ştiinţe politice, ştiinţe juridice, 
utilizarea terenurilor, urbanism), orbitând în jurul nucleului neconturat al disciplinei 
(„nucleul invizibil, indefinibil şi aparent neesenţial al p.t.”). 

Printre limitele p.t., în lucrările de specialitate sunt punctate: 

• Tendinţa p.t. de a apela la imagini în scop consultativ sau educativ : triunghiul de aur 
Londra-Paris-Koln, pentagonul european Londra-Hamburg-Miinchen-Milano-Paris, 
Banana Albastră, regiunea Randstad din Olanda, Triunghiul saxon etc. Aceste zone 
de inovaţie şi creştere spontană sunt văzute ca furnizoare de avantaje economice 
pentru ariile sărace învecinate. John Parr (2005) afirmă că, deşi aceste imagini pro¬ 
movează dezvoltarea spaţială inegală, care nu este deloc un deziderat al p.t. , totuşi 
sunt foarte vehiculate. 

• Perioada de timp vizată în p.t. Orizontul de timp are implicaţii puternice asupra 
dimensiunilor schimbării preconizate. 

• Dezagregarea spaţială. O cerinţă minimă pentru p.t. este disponibilitatea unui set 
rezonabil de unităţi teritoriale, cerinţă de multe ori greu de satisfăcut din cauza 
realităţilor practice trecute, tradiţiilor birocratice, costului mare al colectării datelor. 
La aceasta se adaugă problema generată de relaţia dintre unităţile administrative şi 
unităţile funcţionale (mai ales când ele nu se suprapun - de cele mai multe ori, cele 
administrative au fost create înaintea structurilor funcţionale). 

• Cadrul administrativ în care trebuie să opereze p.t. De multe ori sunt mai multe 
departamente care au responsabilităţi specifice pe p.t. , dar care au contacte minime 
unele cu altele, nefiind constrânse de deciziile celorlalte. P.t. poate avea loc la 
diferite nivele ierarhice, o multitudine de nivele conduce la procese consumatoare de 
timp şi la ineficienţă. 

Există şi alte critici, conform cărora dezvoltarea sociospaţială actuală în Europa nu 
este influenţată de tradiţii culturale sau relaţii de comunicare, ci este determinată de forţe 
economice şi intervenţii politice (Jensen, 1997, p. 37). 

Iniţiative europene recente 

în statele membre UE, p.t. este definită ca un ansamblu de metode utilizate de sectorul 
public pentru a asigura organizarea raţională a teritoriului, protecţia mediului şi îndepli¬ 
nirea obiectivelor economice şi sociale, pornind de la principiile dezvoltării durabile 
(Pascariu, 2001-2004, p. 86). Perspectiva europeană de dezvoltare spaţială (ESDP) este 
un document semnat în anul 1999 de statele membre UE în vederea obţinerii unei dez¬ 
voltări teritoriale echilibrate şi durabile la nivelul Uniunii. Regiunea urbană policentrică 
reprezintă ultimul exemplu al preocupărilor responsabililor europeni de planificare. Polii 
de creştere planificată au fost consideraţi ca declanşatori ai transformării economice 
profunde a modelului cultural al regiunii din care fac parte, deoarece determină dispersia 
beneficiilor generate de creşterea economică dinspre pol către aria înconjurătoare 
(Rodwin, 1961, apud Parr, 2005). în ultimul deceniu, regiunea urbană policentrică şi, în 
general, conceptul de policentrism au fost văzute ca un panaceu pentru problemele 
regionale şi urbane. Acestea sunt promovate şi în ESDP, deoarece pot furniza un suport 
fizic pentru reţelele transeuropene. Conceptul policentric vizează trei nivele distincte : 
crearea unor arii largi de integrare economică la scară globală, consolidarea unui sistem 
echilibrat pentru zonele metropolitane, clustere - grupări de oraşe, reţele urbane pe baza 
cooperării interurbane - şi suport pentru dezvoltarea oraşelor mici şi mijlocii din regiunile 
defavorizate, din cele predominant rurale şi din regiunile periferice. 

CEMAT, un comitet format la nivelul Consiliului Europei din miniştrii Planificării 
din statele europene, a pregătit un document similar în anul 2000, care însă trasează 
direcţii de p.t. pentru tot teritoriul european. 

Programul ESPON a fost lansat după elaborarea ESDP, fiind implementat în cadrul 
iniţiativei comunitare INTERREG III, şi are drept obiective: 

- evidenţierea dinamicii teritoriale şi a dezechilibrelor apărute la nivelul regiunilor 

Europei; 

- aplicarea principiilor ESDP; 

- accentuarea dimensiunii teritoriale în politica de coeziune teritorială a UE ; 

- crearea unei comunităţi ştiinţifice „teritoriale” europene. 

în cadrul programului ESPON a fost reluat şi aprofundat conceptul coeziunii terito¬ 
riale, deoarece a fost considerat ambiguu, necesitând clarificare şi consistenţă logică 
(ESPON 3.2, 2006, p. 11). Raportul ESPON defineşte trei componente principale ale 
conceptului: calitate teritorială (cu accent pe managementul resurselor naturale, acces la 
servicii de interes general, calitatea mediului de viaţă şi muncă, reducerea disparităţilor 
interregionale de venit, diminuarea sărăciei şi excluziunii sociale, cooperarea între oraş 
şi zona adiacentă etc.), eficienţă teritorială (cu accent pe sistemul urban policentric, 
dezvoltarea reţelelor de oraşe, consumul de resurse: energie, apă, teren, transport 
durabil, servicii de comunicare, reducerea extinderii urbane necontrolate, atenuarea 
riscurilor de mediu etc.) şi identitate teritorială (cu accent pe conservarea moştenirii 
culturale, capital social, know-how- ul local, avantajul competitiv al fiecărui teritoriu, 
vocaţia teritorială). 

Planificarea teritorială în România 

Instrumentele de amenajare a teritoriului au fost reglementate prin Legea nr. 350 din 
2001 şi sunt reprezentate de : 

• Planul de amenajare a teritoriului naţional - PATN. 

• Planul de amenajare a teritoriului judeţean - PATJ. 

• Planul de amenajare a teritoriului zonal - PATZ. 

La nivel teoretic, aceste documente au caracter de planificare strategică, deoarece ar 
trebui să integreze şi să coreleze strategiile sectoriale şi judeţene, să formuleze direcţiile 
de dezvoltare pentru perioade bine determinate, să beneficieze de suportul politic şi 
administrativ al autorităţilor. Planurile de amenajare trebuie să includă: 

- identificarea elementelor care condiţionează dezvoltarea cu evidenţierea problemelor 
şi disfuncţionalităţilor (pornind de la setul de „indicatori de analiză şi evaluare” şi de 
la componentele caracteristicilor economico-sociale, grupate pe domenii); 

- diagnoza problemelor şi evaluarea decalajului dintre situaţia actuală şi cea anticipată 
şi dorită pentru orizontul stabilit; 

- strategia de dezvoltare spaţială şi programul de măsuri. 

PATN reprezintă sinteza programelor strategice şi sectoriale pe termen mediu şi lung 
pentru teritoriul naţional şi este compus, deocamdată, din cinci secţiuni: căi de comuni¬ 
caţie, apă, zone protejate, reţeaua de localităţi şi zone de risc natural. Secţiunile privind 
spaţiul rural, educaţia şi turismul vor fi finalizate până la sfârşitul anului 2007. 

Planul Naţional de Dezvoltare (PND) 2007-2013 asigură fundamentarea cererii 
României de finanţare a programelor de dezvoltare din fondurile UE. Uniunea Europeană 
utilizează PND pentru evaluarea şi localizarea fondurilor financiare acordate României. 
Una dintre cele şase priorităţi ale acestui plan se referă la sprijinirea dezvoltării echilibrate 
a tuturor regiunilor ţării, concretizând principiile ESDP Printre problemele semnalate se 
numără: gradul redus de atractivitate a regiunilor, declinul activităţilor economice 
manifestat prin decuplarea unor zone de la procesul de creştere economică (zone miniere, 
zone rurale predominant agricole, zone tradiţional subdezvoltate, centre monoindus- 
triale), procesul greoi de descentralizare a responsabilităţilor administrative (servicii 
municipale, servicii de educaţie şi sănătate). 

Pe baza PND a fost elaborat în 2006 Cadrul Strategic National de Referinţă (CSNR), 
ca instrument de direcţionare a surselor de finanţare naţionale, comunitare şi de alt tip, 
pentru perioada 2007-2013. Dacă, până acum, amenajarea teritoriului a fost tratată sepa¬ 
rat faţă de planificarea economică, CSNR subliniază importanţa dimensiunii teritoriale 
în programarea fondurilor structurale şi necesitatea corelării domeniului amenajării 
teritoriului cu cel al politicii de dezvoltare regională. Un prim demers în acest sens a fost 
realizat în 2005 prin elaborarea şi aprobarea conceptului strategic de dezvoltare spaţială 
şi reintegrare în structurile spaţiale europene (2007-2025). 

Nivel 

Instrumente de planificare/ 
Planuri strategice 

Observaţii 

Naţional 

CSNR 

Planul de amenajare a teritoriului 
naţional (PATN) 

Planul Naţional de Dezvoltare 
(PND) 

Obiectivele teritoriale au fost preluate în 
Conceptul Naţional de Dezvoltare Spaţială 
(iniţiat în 2005). 

Regional 

Planul de dezvoltare regională 

Este elaborat de Agenţiile de Dezvoltare 
Regională şi aprobat de Consiliile de Dez¬ 
voltare Regională. 


Planul de amenajare a teritoriului 
judeţean (PATJ) 

Este elaborat sub coordonarea Consiliului 
Judeţean. 

Judeţean 

Programul de dezvoltare economică 
şi socială a judeţului 

Este elaborat sub coordonarea Prefecturii. 

Planul judeţean antisărăcie şi 
promovarea incluziunii sociale (până 
în 2005) înlocuit de Planul judeţean 
din domeniul incluziunii sociale şi 
protecţiei sociale (începând cu 2007) 

Este elaborat sub coordonarea Consiliului 
Judeţean. 


Este elaborat sub coordonarea Prefecturii. 

Zonal 

Planul de amenajare a teritoriului 
zonal (PATZ) 

De exemplu, zona metropolitană a 
Bucureştiului, zona periurbană a municipiu¬ 
lui Târgu-Mureş. 


Planul urbanistic general (PUG) 

PUG cuprinde analize, reglementări şi 
regulamentul local de urbanism pentru 
întregul teritoriu administrativ al unităţii de 
bază (intravilan şi extravilan) şi stabileşte 
norme generale, pe baza cărora se elabo¬ 
rează ulterior în detaliu, la scară mai mică, 
PUZ-urile şi PUD-urile. 

Local 

Planul urbanistic zonal (PUZ) 

PUZ are caracter de reglementare specifică 
detaliată a dezvoltării urbanistice a unei 
zone din localitate (pentru toate funcţiu¬ 
nile : locuire, servicii, producţie, circulaţie, 
spaţii verzi, instituţii publice etc.) şi asigură 
corelarea dezvoltării urbanistice complexe a 
zonei cu prevederile PUG-ului localităţii 
din care face parte. 


Planul urbanistic de detaliu (PUD) 

PUD-ul reprezintă documentaţia prin care 
se asigură condiţiile de amplasare, dimen¬ 
sionare, conformare şi servire edilitară a 
unuia sau mai multor obiective, pe o par¬ 
celă, în corelare cu funcţiunea predomi¬ 
nantă şi vecinătăţile imediate. 

Pe lângă documentele menţionate, autorităţile publice româneşti au elaborat şi alte 
documente sectoriale, luând în considerare şi dimensiunea regională : planurile regionale 
de acţiune pentru ocuparea forţei de muncă, planurile regionale de acţiune pentru 
dezvoltarea învăţământului profesional şi tehnic etc. 

Atât PND-ul, cât şi PATN-ul conţin obiective generale cu valenţe sociale: de la 
îmbunătăţirea condiţiilor de viaţă în localităţile urbane şi rurale la dezvoltarea economică 
şi socială echilibrată a regiunilor şi zonelor ţării. Cu toate acestea, nu este evidenţiată 
suficient de clar legătura cu strategiile/programele sectoriale din domeniul social, chiar 
dacă armonizarea la nivelul întregului teritoriu a politicilor economice, sociale, ecologice 
şi culturale, stabilite la nivel naţional şi local, este scopul de bază al amenajării teritoriului 
conform prevederilor legislative. 

Conceptul Naţional de Dezvoltare Spaţială (CNDS) integrează obiectivele CSNR şi 
PATN, ţinând cont şi de reglementările UE în domeniu, inclusiv de recomandările legate 
de coeziunea teritorială conţinute în Strategia Lisabona/Goteborg din 2004. Obiectivele 
operaţionale rezultate în urma procesului de elaborare a CNDS privesc creşterea accesi¬ 
bilităţii tuturor regiunilor în raport cu UE, creşterea accesului la cunoaştere şi a capacităţii 
de inovare, întărirea reţelei urbane principale prin distribuţia spaţială a terţiarului 
superior, consolidarea reţelei de localităţi şi creşterea calităţii vieţii urbane, continuarea 
procesului de urbanizare şi o nouă relaţie urban-rural, protejarea şi punerea în valoare a 
patrimoniului natural şi construit şi protecţia faţă de riscurile naturale. 

Din păcate, în România, obiectivele ce vizează dezvoltarea socială nu sunt integrate 
suficient în politica de planificare a teritoriului. Abordarea teritorială cu relevanţă în 
domeniul dezvoltării sociale, exprimată în PND 2007-2013 sub forma unui obiectiv de 
sine stătător, se rezumă la menţionarea zonelor cu probleme de dezvoltare pentru care 
sunt formulate obiective care vizează, în principal, sprijinirea economiilor regionale/ 
locale afectate de restructurarea industrială sau tradiţional subdezvoltate ori consolidarea 
reţelei de centre urbane cu potenţial de dezvoltare, care ar contribui la diminuarea 
disparităţilor rural-urban. O explicaţie pentru acest lucru poate fi şi faptul că documen¬ 
tele europene menţionate şi care au stat la baza elaborării celor româneşti nu pun un 
accent deosebit pe dimensiunea socială a dezvoltării teritoriale, cu excepţia unor aspecte 
legate de excluziunea socială urbană. 

Alte puncte slabe ale p.t. în România se referă la coordonarea parţială a planurilor şi 
programelor care vizează obiective teritoriale, caracterul lent al procesului de pregătire 
a planurilor regionale/judeţene/locale, cauzat de resursele umane, tehnice, financiare 
insuficiente, nefinalizarea procesului de descentralizare administrativă, care determină 
necesitatea modificării unor componente ale planificării, lipsa cooperării între actorii 
implicaţi în procesul de planificare, slaba dezvoltare a sistemului de monitorizare şi 
evaluare pentru politicile şi programele de planificare/dezvoltare spaţială, precum şi la 
faptul că programele de educaţie superioară în domeniu, oferite de instituţiile de 
învăţământ superior, nu au un caracter interdisciplinar. 

Politici publice 


Domeniul de cercetare al politicilor publice (p.p .) reprezintă un domeniu hibrid, de 
graniţă între mai multe discipline „clasice”, precum ştiinţa politică, sociologia, ştiinţa 
juridică sau economia. în ceea ce priveşte tehnicile şi metodele de cercetare utilizate, 
acestea sunt împrumutate din diverse discipline sociale şi adaptate nevoilor de instru¬ 
mentar specifice analizei de p.p. 

Până prin anii ’60, ştiinţa politică nu era interesată în mod special de studiul a ceea 
ce se întâmplă în interiorul guvernului şi de studiul mecanismelor guvernării. Lucrările 
de specialitate analizau extensiv procesul electoral, organizaţiile politice, conceptele-cadru 
din ştiinţa politică etc. După anii ’60, creşte interesul pentru a afla ce se petrece în 
interiorul guvernului, sporeşte preocuparea pentru creşterea eficienţei deciziilor în 
materie de alocare a fondurilor publice şi, de aici, interesul pentru studierea manierei în 
care se iau deciziile politico-administrative. 

La începutul anilor ’50, Harold D. Laswell a fost primul care a formulat conceptul de 
ştiintă a p.p. (policy Science). Această disciplină propunea o nouă abordare a analizei 
activităţii guvernamentale, punând accentul pe necesitatea îmbunătăţirii informaţiei care 
intra în activitatea guvernamentală şi a informaţiei pe care o avem despre munca guver¬ 
namentală. Laswell îşi focusează analiza pe caracteristicile procesuale ale p.p. , oferind 
prima schemă secvenţială de analiză a p.p. El stabileşte „o hartă conceptuală care trebuie 
să servească drept ghid în efortul de a obţine o imagine generală asupra fazelor majore 
care caracterizează orice act colectiv”. Laswell stabileşte şapte faze ce caracterizează 
paradigma procesului constitutiv al p.p. : 

- înţelegere; 

- promovare; 

- prescriere; 

- invocare; 

- aplicare; 

- finalizare; 

- evaluare. 

Schema de analiză secvenţială propusă de Laswell îşi păstrează şi astăzi pertinenţa, ea 
fiind preluată, prelucrată, dezvoltată de alţi autori care i-au urmat. Foarte mulţi autori au 
fost atraşi de această schemă secvenţială, care distinge şi analizează diversele etape 
constitutive ale procesului p.p. Multe manuale de ştiinţă a p.p. utilizează schema 
secvenţială, punând accentul pe caracterul procesual în paradigma explicativă a funcţio¬ 
nării p.p. Volumele lui Charles Jones, An Inîroduction to the Study of Public Policy , sau 
James Anderson, Public Policy Making, sunt printre primele manuale de p.p. care au 
consacrat această abordare secvenţială, în etape. De asemenea, acestea au fost şi primele 
manuale „generaliste”, fiind urmate de o serie de lucrări care se concentrau prioritar pe 
o anumită secvenţă. Diverşi autori au pus accentul în cercetările lor pe chestiuni legate 
de identificarea problemelor şi înscrierea lor pe agenda politică sau pe problematica 
implementării sau evaluării de p.p. 

Domeniul p.p. (cercetarea şi analiza în domeniu) poate fi definit foarte bine ca 
ocupându-se de studiul deciziilor politico-administrative de alocare a diverselor forme de 

resurse (materiale, financiare, de know how, simbolice). P.p. , obiectul de studiu al 
disciplinei în cauză, reprezintă acţiunile realizate de către guvern (central sau local) ca 
răspuns la problemele care vin dinspre societate. Vorbim despre p.p. atunci când o 
autoritate publică, centrală sau locală, încearcă prin intermediul unui program de acţiune 
coordonat să modifice mediul economic, social, cultural al actorilor sociali. Obiectul 
acestei discipline cunoaşte definiţii variate, care însă cad de acord asupra unui aspect 
esenţial: p.p. sunt efectul deciziilor luate de guvernanţi. 

Elementele-cheie ale analizei p.p. sunt: decizia politică, luată de actorii politici, de 
a utiliza anumite mijloace pentru a rezolva o problemă. 

Decantând definiţia de mai sus, rezultă o serie de elemente care dau consistenţă unei 
p.p. în primul rând, o p.p. este formată dintr-un ansamblu de măsuri concrete, care dau 
substanţă p.p. Traseul constitutiv al unei p.p. este punctat de diverse decizii. Deci, un al 
doilea element este dat de faptul că o p.p. se defineşte prin aceste decizii, forme de 
alocare a resurselor, a căror natură este mai mult sau mai puţin autoritară şi în care 
coerciţia este mereu prezentă. în al treilea rând, o p.p. se înscrie „într-un cadru general 
de acţiune”, ceea ce ne permite să distingem între o p.p. şi simple măsuri izolate. în 
acest cadru de acţiune, o p.p. are obiective şi scopuri precizate, stabilite în funcţie de 
valori, norme şi interese. Acesta ar fi al patrulea element. Iar ultimul, al cincilea, este 
dat de faptul că o p.p. are un public, adică indivizi şi grupuri a căror situaţie este afectată 
de deciziile luate în cadrul p.p. în cauză. 

Studiul p.p. ne oferă o înţelegere a cauzelor şi consecinţelor deciziilor de p.p. şi 
îmbogăţeşte astfel cunoaşterea noastră asupra societăţii. Studiile de p.p. ne ajută să 
înţelegem mai bine legăturile dintre condiţiile sociale şi cele economice într-o societate 
dată, răspunsul pe care sistemul politic îl oferă acestor condiţii, efectele (dacă există) pe 
care activităţile guvernamentale le au asupra acestor condiţii. 

O altă zonă interesantă a studiului p.p. ne conduce către analizele profesionale de 
p.p., realizate pentru a înţelege cauzele şi consecinţele deciziilor de p.p. Aceste analize 
au o dimensiune practică şi normativă foarte puternică, reprezentând o aplicare concretă 
a ştiinţelor sociale la rezolvarea unor probleme sociale concrete. Cunoaşterea factuală a 
realităţilor sociale reprezintă baza pentru diagnosticarea stării societăţii. Orice societate 
îşi propune anumite scopuri, iar studiul p.p. poate ajuta la realizarea acestora prin 
formularea unor studii profesionale de tipul „dacă... atunci”, permiţând monitorizarea 
mai bună între ceea ce ne-am propus şi mijloacele utilizate pentru atingerea scopurilor. 

Studiile de p.p. au şi un rol foarte important în „alimentarea” discuţiilor politice cu 
informaţii structurate. Exercitarea acestui rol de către comunitatea ştiinţifică conduce la 
dezvoltarea nivelului de informare al cetăţenilor pe teme de interes public şi aflate în 
dezbatere publică (sau vizând dezbaterea publică), îmbunătăţeşte calitatea dezbaterii pe 
teme de politică publică prin structurarea pe baze factuale, analizate ştiinţific, a unor 
opţiuni de decizie politică, ridică nivelul (calitatea) dezbaterii politice în legătură cu 
„politicile corecte” care trebuie adoptate pentru a duce la îndeplinire „scopurile corecte” 
negociate şi stabilite politic. 

Toate elementele menţionate mai sus nu trebuie să ne conducă la ideea că analiştii de 
p.p. se substituie cumva factorilor de decizie politică. Rolul analistului de p.p. este acela 
de a asista (ajuta) la luarea unei decizii politice informate, limitându-se la analiză şi 
consiliere. Analistul de p.p. explică cauzele şi consecinţele diverselor acţiuni de politică 
guvernamentală şi nu prescrie tipuri de decizie. A analiza acţiunile factorilor de decizie 

guvernamentală şi consecinţele acestor acţiuni asupra mediului societal nu echivalează 
cu a prescrie ce trebuie să facă aceşti factori de decizie. 

Studiile de p.p. au, prin definiţie, o valoare practică. în primul rând, studiile de p.p. 
pot să ofere descrieri ale acţiunii guvernamentale în diverse zone de politică sectorială 
(politică socială, protecţia mediului, sănătate, politică fiscală, apărare etc.). Aceste 
studii ne oferă o bază factuală de informaţie indispensabilă pentru orice efort realist şi 
coerent de gestiune a unei societăţi. 

Nu mai puţin, studiile de p.p. ne ajută să interogăm cauzele, factorii determinanţi în 
stucturarea p.p. Putem înţelege de ce o anumită p.p. are un anume profil, şi nu altul. 
Putem înţelege de ce guvernele iau anumite decizii în contexte specifice. Putem să ne 
interogăm asupra efectelor pe care politicile instituţionale, procesele şi comportamentele 
le au asupra p.p. Altfel spus, putem să studiem cauzele p.p ., politicile fiind considerate 
variabile dependente, iar factorii politici, sociali, culturali variabile independente. 

Studiile de p.p. ne oferă informaţii şi despre consecinţele, impactul deciziilor de p.p. 
asupra societăţii (sau comunităţii vizate). Aici avem de-a face cu o zonă foarte specializată 
a studiilor de p.p., aceea a evaluării de p.p. Putem vedea dacă deciziile de p.p. au 
generat sau nu o schimbare în condiţia iniţială a grupului-ţintă, dacă această schimbare 
este cea intenţionată sau nu. Putem analiza dacă deciziile de p.p. au antrenat schimbări 
la nivelul instituţiilor publice, al celor politice sau al procesului politic în general. 

Realizarea p.p. reprezintă un proces complex, în care interacţionează diverse persoane 
şi organizaţii, interesate de rezultatul final al procesului de decizie. Aceste persoane şi 
grupuri sunt implicate în procesul p.p ., încercând prin diverse mijloace să influenţeze 
decizia finală care aparţine întotdeauna instituţiilor guvernamentale. Instituţiile guverna¬ 
mentale, actori principali ai procesului de p.p ., se găsesc în permanenţă sub presiunea 
persoanelor şi grupurilor care încearcă să orienteze decizia de alocare de resurse publice 
conform propriilor interese. De aici, importanţa pe care trebuie s-o acordăm creşterii 
capacităţii guvernului de a realiza p.p. de calitate, conform intereselor majore ale 
societăţii. în ultimii ani, asistăm şi în România la structurarea eforturilor de a creşte 
performanţa administrativă şi de realizare a p.p ., punând accentul pe elemente de gestio¬ 
nare şi coordonare a procesului decizional. în anul 2000, a fost creată Unitatea de Politici 
Publice din cadrul Secretariatului General al Guvernului, structură administrativă cu 
sarcini specifice în domeniul modernizării practicii p.p. în România. Problemele identifi¬ 
cate de această structură administrativă specializată, precum şi posibilele soluţii pentru 
aceste probleme se regăsesc intr-un document integrator publicat în 2006 şi intitulat 
„Strategia pentru îmbunătăţirea sistemului de elaborare, coordonare şi planificare a p.p. 
la nivelul administraţiei publice centrale”. Alături de problemele specificate în strategie, 
odată cu integrarea României în UE, apare o altă provocare majoră, legată de structurarea 
unui proces coerent şi eficace de coordonare a procesului de p.p. din România cu 
procesul p.p. de la nivel european. Funcţionalitatea acestui nou sistem de coordonare va 
creşte şansele României de a participa cu succes, în mod activ şi informat, la procesele 
de luare a deciziilor de la nivel european, urmărind interesul naţional şi având o capacitate 
sporită de a contribui la procesul de decizie în materie de politici europene. 


Mihaela LAMBRU 

Politici sociale 


Politicile sociale (p.s .) sunt parte integrantă a politicilor publice. Politicile publice, în 
ansamblul lor, sunt definite ca pachete structurate de măsuri, activităţi şi programe 
îndreptate către realizarea unor obiective. Ele reprezintă instrumentele operaţionale prin 
intermediul cărora statul şi guvernele/autorităţile locale intervin intr-un anumit domeniu 
şi urmăresc realizarea anumitor obiective de interes public. Politicile publice vizează 
toate domeniile relevante pentru funcţionarea unei societăţi, astfel încât acestea pot fi 
clasificate în politici sectoriale, în funcţie de domeniul în care se constituie: politici 
economice, politici demografice, politici fiscale, politici salariale, politici sociale, politici 
în domeniul protecţiei mediului înconjurător, politici de urbanizare etc. 

în cadrul politicilor publice, p.s. se constituie ca un corp distinct de politici, cu toate 
că şi acestea, la rândul lor, pot fi clasificate în mai multe categorii de politici sectoriale, 
însă ceea ce le uneşte sunt obiectivele generale cărora le sunt subsumate. P.s. îşi propun 
satisfacerea unor nevoi umane - mai mult sau mai puţin elementare - de protecţie 
socială, educaţie, sănătate, locuire şi, în general, creştere a bunăstării sociale, prin inter¬ 
mediul redistribuirii în cadrul societăţii a resurselor considerate a fi relevante (bani, 
servicii, timp etc.). Pe de o parte, politicile sociale se constituie ca soluţii: 1. la 
problemele sociale, în general (ale unor grupuri sociale vulnerabile) şi la cele specifice 
în particular; 2. în vederea respectării drepturilor sociale definite şi constituite la nivel 
politic. Pe de altă parte, ele îşi propun creşterea bunăstării societăţii, prin promovarea şi 
susţinerea consumului anumitor bunuri şi servicii valorizate social (precum serviciile 
educaţionale, de sănătate, cele adresate familiei şi copilului). Pe scurt, obiectivele p.s., 
adică obiectivele sociale, vizează protecţia socială a diferitelor categorii sociale, bună¬ 
starea individuală şi colectivă. 

Deşi protecţia socială este cel mai evident rezultat al p.s., aceasta se poate realiza pe 
mai multe căi. Statul şi autorităţile publice locale, prin intermediul p.s. pe care le 
promovează, este doar unul dintre furnizorii bunăstării individuale. Alţi „furnizori” de 
bunăstare într-o societate sunt: a) piaţa muncii; b) proprietatea individuală; c) orga¬ 
nizaţiile nonguvernamentale; d) familia; e) reţelele sociale bazate pe întrajutorare 
reciprocă; f) Biserica. Importanţa relativă a acestor structuri sociale depinde de ideologia 
adoptată de stat, de cultura politică şi civică a unei societăţi şi, nu în ultimul rând, de 
istoria unui stat. 


Elemente de istorie a politicilor sociale 

Istoria p.s. se suprapune cu istoria statului care îşi asumă o responsabilitate în domeniul 
social, a statului conştient de funcţia sa socială. Momentul naşterii p.s. ca politici 
structurate, coerente şi concertate de realizare a unor obiective cu caracter social se 
plasează în perioada de consolidare a statului naţional. T.H. Marshall consideră că isto¬ 
ria statului social se suprapune, în mare parte, cu istoria constituirii şi definirii drepturilor 
sociale. Drepturile sociale reprezintă, în accepţiunea autorului, ultima categorie de 
drepturi ce se constituie în cadrul statului modern. Dacă drepturile economice şi politice 

se constituie şi se generalizează în secolul al XVIII-lea, respectiv spre sfârşitul secolului 
al XlX-lea, drepturile sociale prind contur abia în secolul XX. Drepturile sociale sunt 
mai vag definite decât cele economice şi politice, ele fiind cuprinse pe o plajă foarte 
largă, de la dreptul la o minimă securitate financiară la incluziune socială şi dreptul la un 
trai decent, în concordanţă cu standardele predominante la nivelul societăţii. 


Ce presupun politicile sociale ? 

Necesitatea existenţei unor p. s. se fundamentează pe recunoaşterea necesităţii intervenţiei 
statului în economie. Dacă necesitatea existenţei unor politici publice care să corecteze 
deficienţele pieţei poate fi argumentată din perspectiva modelelelor economice, gradul în 
care e necesară intervenţia statului este o problemă normativă, morală. Care este gradul 
de intervenţionism adecvat şi ce tipuri de intervenţii sunt necesare - iată întrebări ale 
căror răspunsuri depind de modelele de justiţie (echitate) socială la care aderă o societate. 

Modelele de justiţie socială stau la baza formulării ideologiilor politice şi la definirea - 
în termeni operaţionali - a obiectivelor sociale generale. Formularea obiectivelor în termeni 
operaţionali (deci măsurabili) impune, cu necesitate, depăşirea nivelului valoric-normativ 
şi utilizarea unor metode empirice de diagnoză a problemelor sociale concrete şi de 
evaluare a intervenţiilor proiectate. în lipsa unor abilităţi de analiză empirică sistema¬ 
tică, p.s. - în măsura în care pot fi formulate în termeni operaţionali - vor funcţiona „în 
gol”. „A şti cum să intervii presupune, aşadar, a şti cu precizie (în termeni operaţionali) 
asupra a ce vrei să intervii şi cine (ce categorii de indivizi) face obiectul intervenţiei tale. 
A «măsura» şi compara indivizii între ei în ceea ce priveşte bunăstarea lor impune deci 
definirea şi operaţionalizarea conceptelor de nevoie umană şi bunăstare socială ” (Pop, 
2005, p. 10). 

Odată operaţionalizate obiectivele sociale, este necesară cunoaşterea instrumentelor 
concrete de intervenţie, în vederea realizării acestora. Redistribuirea bunăstării prin 
intermediul politicilor şi programelor concrete presupune formularea unor tipuri de 
beneficii, servicii, subvenţii şi gratuităţi. Principalele pârghii de intervenţie ale statului 
în vederea redistribuirii bunăstării sunt pârghiile financiare (taxare/impozitare şi finan¬ 
ţare) şi programele sociale - beneficii (monetare sau non-monetare), servicii şi subvenţii - 
de tip asiguratoriu şi neasiguratoriu. 

Pentru a sintetiza, putem spune că p.s., ca răspuns la limitele pieţei economice, 
depind nu numai de sistemul valoric şi normativ ce le justifică existenţa, dar şi de modul 
de definire a conceptelor-cheie în baza cărora operează (sărăcie, bunăstare individuală, 
bunăstare socială), de modul de operaţionalizare a obiectivelor sociale generale şi de 
tipul de evaluare utilizată în analiza impactului acestora, de instrumentele concrete de 
redistribuire a bunăstării. Toate aceste elemente - un mixt între elemente de ordin moral 
şi de natură tehnică - sunt esenţiale pentru definirea, proiectarea şi analiza p.s. 

O ultimă etapă, dar la fel de importantă, a formulării p. s. este identificarea actorilor 
sociali ce pot fi implicaţi în implementarea, susţinerea şi finanţarea p. s. O p.s., oricât de 
bine proiectată, poate fi un eşec dacă nu este definită şi în funcţie de contextul instituţional 
şi legislativ concret, de capacităţile actorilor sociali ce o implementează. în plus, p.s. 
trebuie să fie inteligibilă, aplicabilă şi să prevină posibilitatea abuzurilor, pentru a fi 
fezabilă, eficace şi eficientă. 


449 


POLITICI SOCIALE 


O tipologie a politicilor sociale 

în funcţie de modul în care este definită bunăstarea socială şi de elementele considerate 
a fi constitutive pentru aceasta, statul redistribuie, prin intermediul diferitelor p.s ., 
bunurile materiale şi nemateriale considerate a fi a relevante şi valorizate sub aspect 
social, ca, de exemplu, banii, educaţia, sănătatea, locuirea. 

O primă clasificare a p.s. urmează o logică funcţionalistă, ducând la identificarea mai 
multor categorii de politici sectoriale : politicile în domeniul sănătăţii, educaţiei, locuirii, 
asistenţei sociale, asigurărilor sociale, şomajului, politicile de protecţie a persoanelor cu 
dizabilităţi, politicile de protecţie a copilului şi familiei, protecţia victimelor unor 
abuzuri, protecţia imigranţilor etc. Toate aceste categorii de politici au un caracter 
social, în măsura în care vizează o redistribuire a bunăstării la nivelul societăţii. 

O a doua tipologie vizează modalităţile concrete şi condiţiile de realizare a acestei 
redistribuiri. Din această perspectivă, p.s. se împart în politici de tip asiguratoriu şi 
non-asiguratoriu. 

Politicile de tip asiguratoriu presupun condiţionarea acordării unor beneficii sau 
servicii de contribuţie. în cazul sistemelor de asigurări sociale, contribuţia este obligatorie 
pentru toţi cei ce au venituri din muncă. Ele au la bază principiul solidarităţii sociale în 
faţa riscurilor. Solidaritatea socială este definită ca o formă de interdependenţă ce nu se 
reduce la o simplă reciprocitate bazată pe interesele imediate ale indivizilor. Aceasta, în 
funcţie de expresia concretă pe care o dobândeşte, poate fi intra- sau intergeneraţională 
şi s-a constituit, din punct de vedere istoric, ca reacţie la riscurile şi incertitudinile 
asociate economiilor moderne. Extinderea şi generalizarea riscurilor la nivelul întregii 
colectivităţi a dus, progresiv, la apariţia unor forme generalizate de asumare a acestor 
riscuri. Astfel, apar sistemele de asigurări sociale. 

Din perspectivă istorică, sistemele de tip asiguratoriu au fost introduse de către 
cancelarul celui de-al Doilea Reich, Otto von Bismarck. Deşi intenţia sa nu a fost de a 
dezvolta o formă de solidaridate socială, ci de a evita conflictele de clasă într-o perioadă 
de industrializare rapidă a economiilor europene, concomitent cu menţinerea diferenţelor 
de clasă şi a puterii monarhiei, sistemul iniţiat de acesta pune bazele statului modern prin 
reformele instituţionale şi organizatorice pe care le iniţiază. 

Principalul sistem asiguratoriu îl reprezintă sistemul de pensii publice. în mod 
tradiţional, beneficiile, proporţionale cu contribuţiile, sunt acordate într-un sistem de 
tipul Pay-as-You-Go : actualii contribuabili plătesc pentru generaţia de beneficiari (pen¬ 
sionarii). Un sistem alternativ este cel al capitalizării contribuţiilor, printr-un sistem de 
fonduri de pensii administrat de sectorul privat, dar controlat de către stat. Contribuţiile 
sunt direcţionate către un fond special, separat de bugetul de stat, administrat, cel mai 
adesea, în regim tripartit: reprezentanţi ai statului, sindicatelor şi patronatelor. 

Alte sisteme de tip asiguratoriu sunt sistemul de şomaj şi sistemul de servicii de 
sănătate. Dacă sistemul de pensii şi cel de şomaj oferă, cel mai adesea, individului o 
protecţie proporţională cu contribuţia sa, sistemul de asigurări de sănătate se întemeiază 
pe principiul „de la fiecare după posibilităţi, pentru fiecare după nevoi”. 

Politicile de tip non-asiguratoriu (sau non-contributiv) se caracterizează prin faptul 
că acordarea beneficiilor sau serviciilor sociale nu depinde de o contribuţie prealabilă a 

individului. Politicile de tip non-asiguratoriu se împart, la rândul lor, în politici de tip 
universalist /categorial şi în politici de asistenţă socială (selective). 

• Politicile universaliste sunt adresate tuturor indivizilor dintr-o societate (precum 
educaţia obligatorie, alocaţia pentru copii), în timp ce beneficiile şi serviciile catego¬ 
riale se adresează unor categorii de indivizi considerate vulnerabile (de exemplu, 
mame singure, persoane cu dizabilităţi, tineri sub 25 de ani, studenţi) sau valorizate 
social (de exemplu, copiii, familiile cu copii). Prin urmare, criteriul de eligibilitate 
are la bază apartenenţa la o anumită categorie, indiferent de caracteristicile particulare 
ale indivizilor (de exemplu, cu venituri ridicate sau scăzute). Beneficiile, serviciile 
sau subvenţiile sunt acordate, în acest caz, doar în baza dovezii de apartenenţă la 
categoria definită ca făcând obiectul respectivei politici. 

• Asistenţa socială (sau programele selective) - cea de-a doua componentă a politicilor 
de tip non-asiguratoriu - se focalizează numai asupra celor consideraţi a fi „în 
nevoie”, deci asupra segmentului celui mai defavorizat al unei societăţi/comunităţi: 
săraci sau persoane cu risc crescut de a atinge pragul de sărăcie (familii dezorganizate, 
familii în care există riscul abandonului copiilor). Beneficiile şi serviciile de asistenţă 
socială se acordă prin „testarea” nevoilor, tradusă prin „testarea mijloacelor de trai”. 
Testarea reprezintă, în fapt, o analiză a situaţiei concrete a individului, familiei sau 
gospodăriei, din perspectiva capacităţii sale financiare, dar şi din perspectiva bunurilor 
din gospodărie (ca, de exemplu, bunuri de strictă necesitate), a accesului la servicii 
şi a climatului familial. Testarea mijloacelor de trai se poate realiza pe cale „biro¬ 
cratică” (atunci când se reduce la criterii simple şi omogene, ca, de exemplu, nivelul 
veniturilor) sau se poate realiza prin intermediul sistemului-expert (asistenţa socială) 
care, prin mijloace profesionale, identifică nivelul de trai al individului şi nevoile 
individuale ale acestuia (crescând astfel nivelul de personalizare şi adecvare a 
beneficiilor acordate). 

Serviciile de asistenţă socială pot fi acordate atât persoanelor care trăiesc în mediul 
lor natural, social, cât şi prin instituţionalizarea acestora - o formă de protecţie ce 
impune condiţii rezidenţiale speciale. 

Sistemul de protecţie socială este conceput ca un sistem de plase succesive, cu 
„ochiuri” din ce în ce mai mici. Piaţa asigură, până la un punct, bunăstarea individului, 
însă atunci când individul se confruntă cu anumite situaţii (pierderea locului de muncă, 
bătrâneţe, boală), bunăstarea sa este periclitată. El este prins în prima plasă a sistemului 
de protecţie socială: sistemele de asigurări. Sistemele de asigurare nu se adresează însă 
celor care nu au plătit contribuţii, şi, cel mai adesea, această categorie îi defineşte pe cei 
neincluşi în mod sistematic în câmpul muncii. Ca urmare, o nouă plasă vine în ajutorul 
celor ce se „scurg” prin „ochiurile” celei dintâi: politicile universalist-categoriale. 
Chiar şi în aceste condiţii, există indivizi ce rămân neprotejaţi. Astfel că asistenţa socială 
se constituie ca o ultimă plasă ce îi „recuperează” pe toţi cei care nu reuşesc să se 
descurce singuri şi care scapă combinaţiei primelor două plase de protecţie. Asistenţa 
socială acordă o atenţie personalizată, individualizând serviciile şi beneficiile în funcţie 
de nevoile concrete ale indivizilor şi familiilor. „Acest sistem este gândit să fie «responsiv» 
şi sensibil la orice conjunctură particulară, ce plasează individul sau familia într-o stare 
de sărăcie sau imposibilitate de a supravieţui, trăi decent sau integrat în comunitate.” 
(Pop, 2005, p. 22) 

Fiecare tip dep.s. prezintă avantaje şi dezavantaje. Politicile universalist-categoriale, 
în comparaţie cu cele de asistenţă socială, au avantajul: 

- de a asigura o integrare socială mai ridicată a indivizilor, prin prevenirea excluziunii 
sociale şi prezervarea demnităţii individului; 

- de a avea o rată de cuprindere mai mare, deci cuprinderea unui segment mai larg al 
populaţiei în „programul” de creştere a bunăstării; 

- de a fi mai uşor şi mai ieftin de administrat; 

- de a beneficia de o rată de acoperire relativ ridicată, datorită procedurilor simple de 
testare a eligibilităţii. 

Principalele dezavantaje ale acestora se leagă de costurile relativ ridicate pe care le 
presupun, ducând adesea la creşterea excesivă a cheltuielilor sociale ale statului (vezi 
statul bunăstării). Totuşi, principalele critici la adresa acestor politici sunt de natură 
morală. Ele tind să imprime colectivităţii modele de viaţă „dezirabile” şi să ofere servicii 
standardizate, concomitent cu descurajarea sectorului privat în oferirea unor alternative 
de protecţie socială. Universalismul este legat de ideologia colectivistă şi presupune o 
implicare morală şi valorică a statului, ca purtător al unor opţiuni valorice clare 
(Rothstein, 1998). Apariţia unei diversităţi mari din punct de vedere cultural, dar şi sub 
aspectul stilurilor de viaţă face ca predominanţa unor astfel de politici să fie indezirabilă, 
în plus, o astfel de opţiune duce la întărirea funcţiilor paternaliste ale statului, în 
detrimentul libertăţii individuale, după cum consideră adepţii liberalismului. 

Programele de asistenţă socială prezintă şi ele o serie de avantaje şi dezavantaje în 
raport cu celelalte tipuri de p.s. Costurile relativ scăzute, asociate cu o focalizare înaltă 
asupra celor aflaţi „în nevoie”, intervenţia minimă a statului şi, în consecinţă, degrevarea 
populaţiei de taxe şi impozite ridicate constituie principalele avantaje şi baza susţinerii 
acestora de către ideologiile liberale, în detrimentul celor universalist-categoriale. 

Demotivarea muncii, statutul de recipient pasiv al beneficiarilor, „capcana sărăciei”, 
inducerea unor comportamente distorsionate la nivelul beneficiarilor, stigmatizarea sunt 
câteva dintre dezavantajele asistenţei sociale, pe lângă costurile ridicate de administrare 
a acestor politici şi a ratelor de acoperire relativ scăzute. în plus, toate studiile arată că 
ţările în care predomină, la nivelul p.s ., programele de asistenţă socială nu reuşesc să 
facă faţă eficient sărăciei. Altfel spus, regimurile de tip liberal, ale căror principale 
obiective sociale sunt protecţia libertăţii şi proprietăţii sociale, egalitatea de şanse şi 
combaterea sărăciei, nu reuşesc să facă faţă acestui ultim obiectiv prin politicile de tip 
selectiv, focalizate asupra celor în nevoie. 

în concluzie, oportunitatea diferitelor tipuri de p.s. nu trebuie evaluată numai pornind 
de la opţiunile valorice şi ideologice predominante, ci şi de la contextul instituţional, 
legislativ şi organizaţional concret. 


Surse de finanţare a politicilor sociale 

Principalele surse de finanţare ale p.s., de care dispun autorităţile centrale şi adminis¬ 
traţiile locale, sunt bugetul de stat şi bugetele locale, constituite prin colectarea taxelor 
şi impozitelor. Alte surse esenţiale sunt fondurile sociale (de exemplu, fondul de pensii, 
fondul de şomaj, fondul pentru sănătate), constituite prin contribuţii speciale (ale angajaţilor. 

dar şi ale angajatorilor) şi având o destinaţie specifică. Politica fiscală are un impact 
semnificativ asupra resurselor şi tipurilor de servicii alocate protecţiei sociale. Un nivel 
de taxare şi impozitare ridicat descurajează consumul diferitelor servicii private în domeniul 
social, influenţând raportul dintre stat şi piaţa privată ca furnizori de servicii în domeniul 
social. Deducerile de impozit pentru consumul diferitelor servicii sociale furnizate pe 
piaţa privată are, dimpotrivă, un efect benefic asupra expansiunii pieţei private. 


Cine administrează politicile sociale ? 

Proiectarea şi administrarea p.s. au loc la diferite niveluri - autorităţi naţionale sau 
administraţii regionale/locale - în funcţie de tipul acestora. Politicile de asigurare, dar şi 
cele de tip universalist-categorial sunt implementate cel mai adesea de autorităţile 
centrale, prin intermediul organizaţiilor deconcentrate ale acestora. în cazul programelor 
de asistenţă socială, datorită gradului crescut de discreţionaritate pe care îl presupun, 
eligibilitatea este evaluată la nivel local, prin intermediul administraţiilor publice locale 
şi al direcţiilor locale de asistenţă socială. Gradul de descentralizare a serviciilor şi 
programelor sociale depinde de natura acestora, dar şi de capacitatea instituţională şi de 
expertiza la diferitele nivele administrative. 

Luana Miruna POP 


Priorităţi 

» 


Priorităţile (p .) sunt definite ca precedenţe, ca un status acordat în funcţie de ordinea 
importanţei sau urgenţei, pe o perioadă stabilită de timp (de exemplu, priorităţile în 
domeniul guvernării pe perioada 2007-2013). Stabilirea priorităţilor în dezvoltarea socială 
este foarte importantă în contextul limitării resurselor (vezi planificare strategică ) şi al 
presiunii publicului către distribuirea corectă a acestora şi către maximizarea profitului 
investiţiilor publice (***, 2003, p. 61). Astăzi, întrebările critice sunt cele de tipul: „Ce 
fonduri să tăiem, ce activităţi să suplimentăm sau cum să conducem procesele de 
schimbare?”. Stabilirea p. implică aproape întotdeauna alegeri dificile, ca, de pildă, 
între a folosi criterii de valoare (persoanelor în vârstă trebuie să li se acorde întotdeauna 
cea mai competentă asistenţă socială, ca respect faţă de vârsta a treia) sau legate de 
beneficiul de dezvoltare (tinerii dezavantajaţi trebuie să aibă prioritate, pentru că ei au 
cel mai mare potenţial de a contribui, la rândul lor, la dezvoltarea socială). Stabilirea p. 
se poate face la nivel descentralizat (ţinând cont de nevoile specifice ale comunităţilor) 
sau la nivel centralizat (ţinând cont de nevoile regiunii sau ale naţiunii ca întreg). în 
funcţie de domeniul la care se referă, mai pot fi amintite p. naţionale sau regionale, 
p. de finanţare, p. strategice, p. bugetare ş.a.m.d. 

Alegerea p. este modelată de teoriile deciziei şi managementului. în managementul 
programelor şi proiectelor, stabilirea p. este una din primele activităţi, în funcţie de care 
se fixează scopul şi obiectivele. Câteodată, p. nici nu se stabilesc de către organizaţia 

care desfăşoară programul sau proiectul, fiind strict preluate cele fixate de finanţator sau 
de organizaţia centrală (Guvernul, de exemplu). în general însă, elaborarea p. este un 
act cooperativ al tuturor persoanelor sau instituţiilor implicate în program (vezi plan/ 
program/proiect de dezvoltare socială). De exemplu, la întâlnirea de la Lucerna a comi¬ 
tetului interministerial CGIAR s-a recomandat introducerea nevoilor recunoscute de 
beneficiarii programelor de dezvoltare agricolă între p. planurilor de acţiune (Consulta¬ 
tive Group on International Agricultural Research, 1995). Prin aceste consultări, se 
urmăreşte armonizarea nevoilor şi scopurilor tuturor celor interesaţi de anumite programe 
de dezvoltare, ca în exemplul din figura 1, referitor la programele de sănătate publică. 



Figura 1. Modelul armonizării nevoilor şi intereselor grupurilor implicate în stabilirea 
priorităţilor programelor de sănătate publică (Mitton şi Donaldson, 2004, p. 10) 

Pentru elaborarea p. pe termen mediu şi lung se foloseşte modelul de foresight ; el 
reprezintă evaluarea acelor programe/realizări care ar putea avea o puternică influenţă 
asupra dezvoltării sociale (CNCSIS-UEFISCSU, 2006). Foresight- ul implică următoarele 
aspecte: 

- anticiparea şi proiecţia structurată pe termen lung a nevoilor şi dezvoltărilor de natură 
socială, economică şi tehnologică; 

- metode interactive şi participative de realizare a unor studii, analize şi dezbateri explo¬ 
ratorii, cu implicarea unor largi categorii de potenţiali beneficiari ( stakeholders ); 

- crearea de noi reţele de comunicare şi colaborare în plan social, considerate la fel de 
importante ca şi rezultatele formale ale procesului (rapoarte, planuri de acţiune); 

- existenţa unei viziuni strategice, care poate genera un anumit nivel de angajare şi 
responsabilizare a actorilor implicaţi (în special prin intermediul proceselor de 
comunicare între actorii noilor reţele); 

- viziunea strategică nu este o utopie. Ea trebuie să se bazeze pe decizii fezabile ale 
prezentului şi pe planuri de acţiune realiste şi implementabile” (Gavigan, 2001, apud 
CNCSIS-UEFISCSU, 2006). 

Metodele de consultare a celor interesaţi variază în funcţie de numărul persoanelor 
sau instituţiilor implicate. Astfel, se pot folosi grupuri de lucru, analiza Delphi (vezi 
metode de prognoză: Delphi) sau se pot organiza conferinţe tematice şi reţele de 
reprezentanţi ai stakeholder- ilor. 

Una dintre cele mai elaborate abordări ale stabilirii p. o găsim în literatura politicilor 
medicale, unde, începând cu anii ’70, s-a impus abordarea bugetării programelor şi 
analizei marginale ( Program Budgeting and Marginal Analysis - PBMA), o strategie 
pragmatică, bazată pe informaţii, care porneşte de la principiul prioritizării activităţilor 
în funcţie de rata de revenire a investiţiilor. Nu se ia însă cea mai mare rată a investiţiilor 
totale, ci a investiţiilor marginale. Cu alte cuvinte, va fi selectat acel program de sănătate 
care va aduce cel mai mare beneficiu pentru fiecare unitate investită. Astfel, abordarea 
porneşte de la o structură de servicii de sănătate deja stabilită, privilegind schimbările 
cele mai eficiente. 

în fapt, această abordare foloseşte paradigma economică a analizei cost/eficienţă 
(vezi analiza costurilor). Aici se procedează construindu-se o matrice cost/eficienţă, ca 
în figura următoare. 


Cost în creştere 


Eficienţă in scădere-► 



1 

2 

3 

1 

Acceptă 

Acceptă 

Decizie 

2 

Acceptă 

Indiferent 

Respinge 

3 

Decizie 

Respinge 

Respinge 


Figura 2. Matricea cost/eficienţă (Mitton şi Donaldson, 2004, p. 20) 

Pot fi date puţine recomandări generale pentru formularea de p. (deşi cele mai multe 
sunt specifice domeniului în care se realizează proiectul ori programul sau perioadei 
pentru care sunt valabile aceste p.): 

• P. trebuie stabilite în funcţie de p. organizaţiei din care face parte proiectul în cauză, 
în concordanţă cu p. naţionale sau, după caz, internaţionale. 

• Ele trebuie stabilite în funcţie de intenţiile, nevoile sau cerinţele tuturor actorilor 
importanţi în proiect/program ( stakeholders). 

• Complexitatea procesului de stabilire a p. trebuie să fie direct proporţională cu 
resursele implicate, cu timpul de valabilitate şi cu numărul actorilor implicaţi. 

în concluzie, reflectând ordinea importanţei sau urgenţei, p. se stabilesc pe o anumită 
perioadă de timp, având un rol important în orientarea proiectelor şi programele de 
dezvoltare socială. Sunt mai multe metode de stabilire a p ., dar o regulă principală este 
cooperarea tuturor persoanelor sau instituţiilor implicate. 

Daniela BĂLŢĂTESCU şi Sergiu BĂLŢĂTESCU 

Probleme sociale 


Ce este o problemă socială (p.s .)? în literatura de specialitate, p.s. este definită în 
următorii termeni: un factor, proces, stare socială sau naturală care afectează negativ 
funcţionarea societăţii şi/sau condiţia umană. Această definiţie trebuie completată. P.s. 
nu sunt numai stări negative, ci şi pozitive. Apariţia unor oportunităţi de dezvoltare poate 
fi considerată a fi tot o p.s. în condiţiile în care nu există cunoştinţele/resursele necesare 
pentru fructificarea acesteia. O sursă frecventă de p.s. o reprezintă situaţiile de decalaj 
de dezvoltare. Situaţiile de decalaj declanşează căutarea unor strategii de dezvoltare 
socială. Dar dificultăţile de promovare a unui proces de dezvoltare socială reprezintă 
problemele curente cu care se confruntă sistemele sociale. 

P.s. este un fapt/proces social, o componentă importantă a realităţii sociale, mai ales 
a dinamicii sociale. Dinamica societăţii reprezintă un proces continuu de confruntare cu 
problemele sale. A înţelege schimbarea socială este în mare măsură analiza procesului 
social de formulare de probleme şi a efortului social de soluţionare a lor. Societăţile se 
confruntă continuu cu p.s. specifice : delincvenţă, tensiuni şi conflicte sociale, catastrofe 
naturale, criză economică. Soluţionarea problemelor duce frecvent la perfecţionarea 
sistemului. 

Analiza p.s. a reprezentat o preocupare constantă a sociologiei. Sociologia americană 
a fost tradiţional centrată pe analiza p.s. ale societăţii americane. Nu întâmplător, unul 
dintre cele mai populare cursuri din universităţile americane este „Probleme sociale”. 

în formularea unei p.s. pot fi identificate cinci teme distincte : 1 . identificarea p.s. : 
fenomen/proces cu efecte negative sau oportunităţi de dezvoltare; 2. diagnoza naturii 
p.s. ; 3. determinarea magnitudinii ei; 4. identificarea soluţiilor la respectiva problemă 
şi evaluarea lor, pentru a alege o soluţie sau un pachet de soluţii; în această cate¬ 
gorie intră, fireşte, şi identificarea şi mobilizarea resurselor necesare soluţionării p.s. ; 
5. voinţa colectivă de a acţiona în vederea soluţionării acesteia sau abandonarea voinţei 
de a întreprinde o acţiune în acest sens. 


Tipurile de probleme sociale 

Fără a face o listă completă a tipurilor de p.s ., le putem identifica pe cele mai frecvente : 

• Comportamente individuale şi colective care afectează advers celelalte persoane şi 
funcţionarea normală a societăţii : criminalitatea, violenţa, abandonul copiilor, 
discriminarea. 

• Condiţii naturale /sociale care afectează advers colectivităţile/condiţia umană : catas¬ 
trofele naturale, dar şi riscul unor asemenea catastrofe (problema preîntâmpinării 
catastrofelor posibile); războaie, conflicte sociale majore (între grupuri etnice, de 
exemplu); boli precum SIDA, cancerul sau bolile cardiovasculare. 

• Grupuri/societăţi zone aflate în criză/dificultate. Din nou, populaţia de romi, familiile 
cu mulţi copii care prezintă un deficit grav de resurse financiare, zone lovite de crize 
economice (zone miniere : Valea Jiului, de exemplu). 

• Proasta funcţionare a unor instituţii: corupţia, ineficienţa. 

• Deficit de capacităţi individuale şi colective de acţiune : educaţie precară, nivel 
profesional scăzut şi slabă motivare de atingere a performanţelor, capital social 
scăzut. 

• Deficitul capacităţilor instituţiilor responsabile de acţiune. 

• Deficitul comportamentului/stării societăţii în raport cu valorile importante : libertate, 
democraţie, respectul demnităţii umane, oportunităţi egale, coeziune socială, egalitate. 

• Apariţia unor oportunităţi de dezvoltare : accesul la finanţările UE, apariţia pentru o 
firmă a unor noi pieţe. 

• Deficit de dezvoltare. în societăţile actuale orientate spre dezvoltare, diferitele 
societăţi, grupuri sociale, zone/regiuni „sunt rămase în urmă”. Sunt societăţi subdez¬ 
voltate (Lumea a Treia) sau „în curs de dezvoltare” - cu un deficit de dezvoltare, dar 
care au voinţa şi şansa de a lichida decalajul. România secolelor XIX-XX oferă un 
exemplu excelent de formulare a decalajului de dezvoltare dintre ea şi ţările conside¬ 
rate a fi dezvoltate. Populaţia de romi este un larg segment social cu deficit masiv de 
dezvoltare - educaţie, calificare, capacităţi de integrare competitivă într-o lume 
modernă, agravată de discriminări importante. în toate societăţile există zone tradi¬ 
ţional subdezvoltate. 


Atitudinea faţă de probleme sociale 

Societatea poate să ignore problemele sale. Intrând progresiv în criză, poate adopta 
soluţii cu efecte negative, potenţial dezastruoase, poate oscila între abordarea unei soluţii 
şi ignorarea ei sau poate adopta soluţii suficient de eficiente. în societăţile tradiţionale 
multe probleme fie persistă indefinit, fie sunt soluţionate printr-un proces spontan de 
schimbare a condiţiilor care au generat respectiva problemă. Caracteristica societăţilor 
moderne este asumarea problemelor sociale şi, tot mai mult, abordarea strategică 
planificată a acestora. Din acest motiv, tematica problemelor sociale devine o componentă 
esenţială a paradigmei dezvoltării sociale. Ea este baza dezvoltării sociale, dar şi punctul 
de pornire, şi elementul său central. 


Potenţial/Actual 

în literatura standard americană, este curentă considerarea că „o problemă” este socială 
doar dacă este formulată de către colectivitatea respectivă ca „o p.s. ”. Formularea la 
nivelul conştiinţei colective a unei probleme ca p. s. presupune două aspecte distincte : a) 
formularea acelei probleme ca o stare (fenomen, proces negativ, oportunitate) asociată 
cu anxietatea, îngrijorarea, neacceptarea; b) voinţa de a acţiona pentru eliminarea pro¬ 
blemei/fructificarea oportunităţii. „Ceva” care nu este formulat de către colectivitatea 
respectivă ca „problemă” nu este o p.s. pentru respectiva colectivitate. Dar definirea p.s. 
doar din perspectiva asumării ei de către colectivitate ca o „problemă” este superficială, 
eliminând din sfera analizei multe fenomene sociale a căror considerare este esenţială 
pentru analiza p.s. Distincţia „potenţial/actual” lărgeşte sfera de interes a sociologului. 
Pentru o anumită colectivitate, „ceva” poate fi potenţial o problemă, chiar dacă nu este 

formulată, la un moment dat, de către respectiva colectivitate ca o problemă. Poluarea 
mediului poate să nu fie încă formulată ca o problemă, dar, la un moment dat, în anumite 
condiţii, poluarea va deveni inevitabil formulată de către respectiva colectivitate ca 
problemă de soluţionat. Ea este potenţial o problemă care va deveni actual o problemă. 
Unul dintre obiectivele sociologiei este de a detecta problemele potenţiale şi de a 
identifica condiţiile în care acestea vor deveni probleme actuale. Sau, chiar mai mult, să 
acţioneze pentru conştientizarea respectivei probleme şi stimularea voinţei colective de a 
acţiona. Ceea ce se numeşte „marketing social” are drept unul dintre obiectivele sale 
conştientizarea problemelor potenţiale. Violenţa împotriva femeii, între anumite limite, 
nu este în mod tradiţional, în multe segmente ale colectivităţii, o problemă socială. 
Adică ea este considerată normală, şi nu privită ca un comportament anormal care 
trebuie eliminat. întrebarea este cum s-ar putea acţiona astfel încât violenţa împotriva 
femeilor să devină o p.s. 


Latent/Manifest 

Acceptată ca p.s ., ea poate exista în două moduri distincte: latentă sau manifestă. 
Latentă : p.s. este considerată ca problemă, ca fapt negativ care ar trebui să fie eliminat 
sau ca oportunitate ce trebuie fructificată, dar nu există o voinţă de acţiune pentru 
soluţionarea ei. Cu alte cuvinte, colectivitatea are o atitudine pasivă faţă de respectiva 
problemă. Sunt patru situaţii responsabile pentru situarea în latenţă a unei probleme: 
a) deşi acceptată ca problemă, acţiunea în vederea soluţionării ei nu este o prioritate în 
raport cu alte probleme mult mai grave; b) nu există soluţii la respectiva problemă; 
c) există rezistenţe importante la soluţionarea ei, pentru că acţiunea afectează interesele/ 
opţiunile altor segmente ale societăţii; d) nu există resursele necesare, iar canalizarea 
resurselor către rezolvarea problemei ar presupune un efort excesiv, fapt care ar slăbi 
capacitatea sistemului de a face faţă altor probleme. Pasivitatea este asociată cu o 
anumită resemnare : fie colectivitatea nu are o soluţie care să-i motiveze acţiunea, fie, 
din diferite motive, se află în imposibilitatea de a promova soluţia respectivă. Corupţia 
poate fi acceptată negativ de către colectivitate, dar cu resemnarea de a nu fi găsit soluţii 
care par să fie eficiente. Corupţia este negativ estimată colectiv, dar într-o stare de 
pasivitate, de îngrijorare. 

în starea manifestă , problema devine asociată cu voinţa colectivă de a acţiona, fiind 
formulată ca problemă de soluţionat. Se caută identificarea naturii problemei, se formu¬ 
lează soluţii şi se acţionează pentru soluţionarea respectivei probleme. 


Centralitate 

Starea manifestă a unei probleme poate evolua spre centralitate. O problemă socială este 
centrală în cazul în care colectivitatea o consideră a fi prioritară: îi acordă atenţie, 
investeşte resursele instituţionale, colective şi financiare. în poziţia de centralitate se pot 
plasa doar o problemă sau, eventual, un număr restrâns de probleme. Chiar dacă mai 
multe probleme sunt centrale, una singură tinde să fie prioritară. 


PROBLEME SOCIALE 


458 


L. Teorema 1 : de regulă, în poziţia de centralitate este plasată, la un moment dat, 
o singură problemă; rar sunt plasate câteva probleme. 

Rezumând, putem caracteriza nivelele unei p. s. astfel: 


Nivelul problemei sociale 

Caracteristici 

Stare potenţială 

Are toate caracteristicile unei p.s., dar nu este formulată de 
către colectivitate ca o problemă. Deşi nu este prezentă la 
nivelul conştiinţei colective ca o p.s ., în anumite condiţii poate fi 
asumată, în mod conştient, ca problemă. 

Stare latentă 

Este considerată de către colectivitate ca o problemă, fiind aso¬ 
ciată cu o atitudine pasivă : resemnare, frustrare, anxietate. 

Stare manifestă 

P.s., considerată de către colectivitate ca problemă, este asociată 
cu o atitudine activă : există voinţă de a acţiona. 

Şatre de centralitate 

Este o stare manifestă a p.s., considerată prioritară pentm a 
mobiliza atenţia şi a canaliza resursele disponibile. 


Factorii determinanţi ai dinamicii problemelor sociale 

P. s. cunoaşte o dinamică continuă: ea poate avansa pe scara definită anterior de la 
potenţialitate la centralitate, dar poate şi coborî: să părăsească starea de centralitate, 
regresând chiar la latenţă sau potenţialitate. Convenţional, voi numi „în sus” evoluţia 
unei probleme sociale spre centralitate şi „în jos”, trecerea ei spre latenţă/potenţialitate. 
Aceşti termeni nu trebuie asociaţi cu nici o încărcătură valorică: nici un sens al procesului 
nu poate fi considerat principial ca „bun” sau „rău”. Este important totuşi să se identifice 
factorii/condiţiile care guvernează această dinamică. 

Condiţiile evoluţiei ascendente a problemelor sociale 

a) Creşterea importanţei unor valori în raport cu care „ ceva ” devine important ca sursă 
de îngrijorare, de atitudine negativă: libertatea individului, demnitatea umană, 
egalitatea, performanţa economică, legalitatea etc. în ţările nordice, de exemplu, ega¬ 
litatea a fost, în ultimele decenii, o valoare importantă care a dominat politicile 
sociale : cum se poate diminua inegalitatea economică, în condiţiile asigurării creşterii 
continue a bunăstării. Şi în ţările comuniste, egalitatea accentuată a fost o valoare 
centrală, dar asociată cu acceptarea unei egalităţi într-o bunăstare modestă. în ţările 
care optează pentru o ideologie liberală, egalitatea nu este o valoare. Importanţa 
competitivităţii economice diminuează importanţa egalităţii sociale. Un caz special îl 
constituie apariţia unor noi valori: de exemplu, în UE, coeziunea socială şi inclu¬ 
ziunea socială. 

b) Fezabilitatea/oportunitatea soluţionării respectivei probleme. Apariţia resurselor nece¬ 
sare de soluţionare a unei probleme sau apariţia de noi oportunităţi de acţiune fac ca 
aceasta să devină manifestă. De exemplu, dezvoltarea medicinei, a capacităţilor de 
tratament face ca incidenţa bolilor tratabile să devină o p.s. asumată. Dar şi invers, 
lipsa de acces la serviciile de asistenţă medicală, la o serie de tratamente face ca 

bolile respective să rămână latente. Apariţia unor oportunităţi - noi tehnologii, 
creşterea resurselor financiare pentru dezvoltarea de servicii - poate determina ca 
respectiva problemă să devină manifestă sau chiar centrală. 

c) Creşterea tensiunilor asociate, o acumulare masivă a efectelor negative ale respectivei 
p.s ., cu potenţial exploziv. Astfel de explozii sociale distructive le putem găsi în 
revoluţii, revolte sau mişcări sindicale care nu pot fi soluţionate prin negociere/ 
parteneriat. Inundaţiile masive pun pe prim-plan nevoia de regularizare a cursurilor 
apelor. Cutremurele de amploare accentuează nevoia consolidării clădirilor şi intro¬ 
ducerii unor condiţii de securitate în construcţii. Apariţia unor factori cu efecte 
distructive importante - sărăcia şi excluziunea socială, ameninţarea războiului, mai 
ales a războiului nuclear, terorismul politic - face din acestea probleme manifeste, 
putând chiar ocupa poziţii de centralitate. Acumularea unor tensiuni în legătură cu 
respectivele probleme duce aşadar la creşterea voinţei de a acţiona : trecerea lor din 
starea potenţială în cea latentă şi apoi cea în manifestă şi chiar în starea de centralitate. 

d) Oportunităţi de zguduire a blocajelor de sistem. Alegerile politice declanşează 
aspiraţia difuză ca soluţionarea unor probleme să fie supusă atenţiei publice. în 
general, opoziţia este avantajată (în mod special în campaniile electorale) pentru că 
poate veni cu platforme bazate pe propunerea iniţierii unor programe de schimbare 
radicală, ignorând continuitatea. Dar şi partidul/partidele de guvernământ pot, în anu¬ 
mite conjuncturi, să se simtă liber/libere de a depăşi rezistenţele, din cauza apariţiei 
unor presiuni interne sau externe, a unor factori sau actori sociali care au poziţii de 
putere: instituţiile internaţionale care condiţionează acceptarea autorităţii lor de 
avantaje internaţionale (FMI, BM, UE) sau mişcări populare puternice. 

e) Creşterea presiunilor interne. Mass-media reprezintă un factor foarte important de 
presiune. ONG-urile - sindicatele, asociaţiile patronale, profesionale, cultele - pot 
exercita, de asemenea, presiuni de trecere a unor probleme în stare manifestă. 

k. Teorema 2 : trecerea unei probleme dintr-un stadiu inferior într-unul superior se 
produce ca urmare a accentuării unor efecte adverse, a creşterii presiunilor interne/ 
externe, a apariţiei unor noi oportunităţi de acţiune pentru soluţionarea respectivei 
probleme. 


Condiţiile mişcării descendente a unei probleme sociale 

S-a observat că centralitatea unei p.s. nu durează, este strict limitată în timp, involuând 
spre o stare manifestă secundară sau chiar de latenţă. Adesea, p.s. înregistrează o 
involuţie de la starea manifestă la cea de latenţă: adică de la starea de obiectiv de 
soluţionat, aflat în atenţia colectivităţii, la o stare de pasivitate, chiar de demoralizare : 
„ar fi bine, dar nu se prea poate face nimic” ; mai rar, p.s. trece chiar la starea de 
potenţialitate. Factorii care produc involuţia unei p.s. sunt: 

a) O problemă este soluţionată total sau parţial. în primul caz, evident, problema dispare 
cu totul. O asemenea situaţie este foarte rară. Mai frecvent se întâmplă ca respectiva 
problemă să fie soluţionată într-o măsură semnificativă. în această situaţie, scade 
presiunea pentru soluţionarea ei. Dacă participarea şcolară la nivelul obligativităţii 
atinge un nivel satisfăcător, se mai poate acţiona pentru lichidarea neparticipării 

şcolare, dar aceasta nu devine prioritară sau importantă; în aceste condiţii, ea trece 
în stare de latenţă. 

b) Acţiunea de soluţionare a unei probleme se izbeşte de rezistenţele structurale ale 
sistemului. Soluţionarea unor probleme se poate izbi de rezistenţa unui sistem 
instituţional sau a unor aranjamente structurale. Este cazul problemei „corupţiei”, 
care, deşi rezultatele contracarării ei sunt modeste, se menţine în ţara noastră în 
atenţia publică mai mult din cauza presiunilor UE. 

c) Soluţionarea problemei contravine unor valori importante susţinute de forţe sociale 
puternice sau intereselor unor grupuri puternice. Un exemplu este problema dramelor 
generate de naşterile nedorite. Soluţionarea acesteia poate fi blocată de disputa dintre 
„pentru libertatea de alegere” vs „pentru viaţă”, referitoare la controlul naşterilor. 
Un alt exemplu este conflictul dintre presiunea adoptării unor măsuri severe împotriva 
ameninţării terorismului şi valoarea libertăţilor individuale. Din acest motiv, pentru 
ca o problemă să revină în atenţia publică, este nevoie de acumulări de tensiuni şi 
efecte adverse de natură a înfrânge rezistenţele. 

d) Rezistenţe provenite din costul excesiv al acţiunii de soluţionare a respectivei probleme. 

e) O altă problemă explodează ca importanţă, ocupând un loc central, determinând ca 
alte probleme sociale să treacă în starea manifestă/latentă. 

k. Teorema 3 : Ascensiunea unei p. s. în poziţia de centralitate o împinge pe cea care 
ocupa anterior această poziţie în poziţii inferioare. 

Argumentul care sprijină această teoremă este următorul: o problemă de importanţă 
majoră mobilizează masiv resursele, făcând ca celelalte probleme să treacă în stadiile 
inferioare. Cu cât problema aflată în starea de centralitate este mai importantă, cu 
atât celelalte tind spre starea de latenţă. Situaţiile de urgenţă - război, catastrofe 
naturale - prezintă cazuri evidente. 

f) Efortul de soluţionare a problemei dă rezultate nesatisfăcătoare. Posibilităţile de a 
reduce problema se epuizează, efortul continuu nemaiducând la rezultate semnifi¬ 
cative. în această situaţie, problema se retrage din starea de centralitate, trecând în 
starea manifestă sau chiar în cea de latenţă. Aceasta este situaţia cea mai frecventă. 

L. Teorema 4 : după ce se epuizează capacitatea de a fi redusă semnificativ prin efort, 
o p. s. plasată în starea de centralitate/manifestă este trecută în starea de latenţă. 

La criza financiară a statului bunăstării se adaugă şi o criză a tentativei de a pune 
politicile sociale pe baze raţionalist-ştiinţifice. Această criză a luat forma unei noi orien¬ 
tări influente, atât în filosofie, cât şi în ştiinţele sociale : postmodernismul. Haralambos 
şi Holborn (2004, p. XIII) identifică în gândirea sociologică actuală o conectare intere¬ 
santă între starea de spirit postmodernistă, caracteristică societăţilor occidentale, şi noua 
atitudine faţă de ideea de schimbare prin proiectare ştiinţifică. Autorii estimează că sursa 
acestei orientări o reprezintă pierderea încrederii în ştiinţă şi tehnologie, scepticismul 
faţă de beneficiile planificării raţionale, faţă de eficienţa organizaţiilor raţionale biro¬ 
cratice de a satisface nevoile umane. Postmodernismul exprimă pierderea încrederii în 
marile teorii politice care pretind că sunt capabile să îmbunătăţească societatea. 

k. Teorema 5 : legea „golul atrage plinul” : scoaterea unei probleme din poziţia de 
centralitate tinde să atragă în această poziţie o altă problemă. 

Cu alte cuvinte, poziţia de centralitate nu poate să nu rămână neocupată. 



Manipularea problemelor sociale 

Se pot identifica două tipuri de p.s. : problema-stare (război, cataclisme, conflicte, 
prăbuşire economică etc.) şi problema-cauză (factorii care produc/sunt responsabili de 
starea respectivă). Problemele-stare sunt, de regulă, conştientizate în mod adecvat: 

epidemiile, criza economică, conflictele sociale. Nici acestea nu sunt toate „vizibile” 
pentru colectivitate: de exemplu, anumite procese de poluare. Problemele-cauză sunt 
mai puţin evidente pentru conştiinţa comună, ele implicând procese cognitive de analiză 
cauzală. Din acest motiv, colectivitatea poate să-şi imagineze p.s. iluzorii, false : lipsa 
ploii este evidentă pentru populaţie; pedeapsa divină pentru degradarea moravurilor 
poate fi considerată de către comunitate drept cauză a problemei. Din acest motiv, 
definirea problemelor-cauză face parte din ideologia colectivităţii, aşa cum o definea 
Engels : „imaginarea de cauze false” din cauza incapacităţii cognitive sau a interesului de 
a identifica alte cauze decât cele reale. Pe fondul unui deficit de cunoaştere a cauzelor, 
formularea problemelor-cauză poate deveni un instrument al manipulării de către actorii 
sociali. în această ipostază, formularea problemelor-cauză face parte din ideologie , în 
ipostaza acesteia de instrument de luptă politică. De regulă, pe un fond general de criză, 
de insatisfacţie faţă de starea economiei, de criză a instituţiilor sociale, pe fondul 
conflictelor sociale, în lupta pentru putere pot fi utilizate masiv formulări distorsionate 
de probleme-cauză. Asemenea formulări distorsionate pot fi un important mecanism de 
deturnare a atenţiei de la cauzele reale, dar şi un mecanism de absorbţie a incertitudinii 
în jurul profundelor frustrări şi temeri colective. Formularea problemelor-cauză are 
adesea o funcţie compensatorie, oferind o relaxare a stresului social, prin identificarea 
unor cauze şi indicarea unor direcţii de acţiune, în speranţa că problemele-situaţie vor fi 
eliminate. Definirea problemelor-cauză reprezintă un răspuns funcţional la insatisfacţia 
amorfă a colectivităţii. Iată câteva exemple. Isteria identificării vrăjitoarelor care a durat 
câteva secole este un caz paradigmatic. Un alt exemplu este antisemitismul ideologiei 
hitleriste. Criza profundă care a cuprins Germania după primul război mondial, accen¬ 
tuată de criza economică din 1929-1933, a generat o stare colectivă de anxietate şi 
frustrare. Era nevoie de identificarea problemelor-cauză pentru dificultăţile cu care 
societatea germană se confrunta. Evreii, ţiganii, amestecul raselor au fost prezentate 
drept cauzele crizei sociale. Soluţia care decurgea dintr-o astfel de definire era purificarea 
rasială şi, în mod special, suprimarea evreilor, ţiganilor, slavilor. Limita „spaţiului vital” 
a fost o altă definire a problemei-cauză, soluţia fiind expansiunea militară. în întreaga 
perioadă a tranziţiei, considerarea „neocomuniştilor şi a securiştilor” drept cauză a 
eşecurilor tranziţiei pare să fie de acelaşi tip. în lupta politică împotriva FSN/PSDR/ 
PSD, partid compus din mulţi tehnocraţi, lucru care, de altfel, era valabil şi pentru 
celelalte partide, tema „neocomuniştilor/criptocomuniştilor/securiştilor” a fost utilizată 
din plin. Această analiză a factorilor explicativi ai dificultăţilor tranziţiei am dezvoltat-o 
pe larg într-un alt studiu (Zamfir, 2004). Pe de altă parte, lupta împotriva foştilor 
comunişti, securişti şi, mai recent, a corupţiei pare să cadă în aceeaşi categorie. Funcţia 
dramatizării unei p.s. este uneori utilizată pentru a masca adevăratele p.s. 

în cadrul acestei teorii ar putea fi explicat un fenomen care a generat multe contro¬ 
verse : răsturnarea opţiunilor electorale în ultimele săptămâni înainte de alegerile din 
2004. Cu câteva săptămâni înainte de alegeri, PSD şi Adrian Năstase prezentau un suport 
electoral confortabil, greu de depăşit, nefiind previzibil un eveniment de natură să 
schimbe substanţial opţiunile electoratului. Răsturnarea care s-a produs pare să se fi 
datorat exclusiv strategiei lui Traian Băsescu. El a dramatizat criza, a acuzat puternic 
PSD-ul, a promovat centralitatea problemei corupţiei. Această problemă, definită drept 
corupţie la vârf, nu părea să fie prea importată pentru populaţie. Dramatizarea corup¬ 
ţiei, prezentarea ei drept cauză a tuturor problemelor a dat o relansare a multiplelor 

insatisfacţii care s-au canalizat pe responsabilitaea PSD, trecând neobservată lipsa unui 
program pozitiv. El a oferit mai degrabă o atitudine: promisiunea luptei împotriva 
corupţiei, a unei schimbări nedefinite şi, în special, prezentarea unui comportament 
dinamic şi hotărât. Nu programul şi nici obiectivele propuse - lupta împotriva corupţiei, 
reconsiderarea sistemului de pensii sau plafonarea impozitelor - au fost cauza schimbării 
atitudinilor electorale, ci promisiunea unor acţiuni de schimbare, deşi echipa care urma 
să vină nu prezenta o imagine pozitivă, ba chiar avea un trecut înnegurat. Ulterior, 
incapacitatea de a face paşi sesizabili de schimbare, dublată de interesele financiare ale 
noii guvernări, a făcut ca problema centrală - corupţia - să părăsească treptat poziţia de 
centralitate, alte probleme fiind avansate în poziţie centrală: lupta de schimbare a 
preşedinţilor Camerei Deputaţilor şi Senatului, înlocuirea sistemului bicameral cu unul 
monocameral etc. 

L. Teorema 6: pe fondul unui deficit de cunoaştere a cauzelor problemelor-stare, 
formularea problemelor-cauză poate deveni instrument al manipulării de către actorii 
sociali, un instrument de luptă politică, dar şi un mecanism de absorbţie a incerti¬ 
tudinii în jurul profundelor frustrări şi temeri colective. 


Metode de analiză a problemelor sociale 

Nu există o metodologie coerentă de analiză a problemelor sociale, deşi elemente ale 
acesteia există în mare măsură. Este nevoie de o structurare a metodelor deja existente 
de analiză a p.s. Metodologia cercetării trebuie să aibă mai multe paliere. 

1. Diagnoza problemei potenţiale/actuale. în diagnoza problemei potenţiale/actuale intră 
mai multe niveluri de analiză: 

a) Identificarea problemei : delimitarea unui fenomen/proces care actual sau poten¬ 
ţial afectează, intr-un fel sau altul, viaţa colectivităţii, devenind o problemă pentru 
aceasta. 

b) Determinarea magnitudinii problemei. Pentru aceasta sunt utilizaţi indicatori care 
oferă o imagine a problemei-stare : indicatori ai stării de sănătate, ai economiei, 
ai delincvenţei, ai poluării - nivelul mortalităţii infantile, gradul de satisfacţie/ 
insatisfacţie. 

c) Factorii determinanţi ai dinamicii problemei sociale. Este important să se identifice 
factorii, condiţiile, situaţiile care generează constituirea şi dinamica respectivei 
probleme. O asemenea analiză are în vedere fenomene şi procese detectabile cu 
mijloace obiective la un palier obiectiv, independent de palierul conştiinţei. Acest 
palier cuprinde, de asemenea, evidenţierea problemelor-cauză: factorii, condiţiile 
care generează problemele-stare. Sunt incluse aici teorii explicative ale fenome¬ 
nelor negative problematice. O asemenea analiză conferă instrumentul predicţiei 
apariţiei p.s. şi a dinamicii lor. 

2. Diagnoza formelor de conştientizare a problemelor sociale. Conştientizarea proble¬ 
melor reprezintă un palier esenţial al dinamicii p.s. Acestea nu sunt simple epifeno¬ 
mene, reflectări mai mult sau mai puţin adecvate, ci o parte crucială a procesului de 
funcţionare a sistemelor sociale. Analiza p.s. include obligatoriu estimarea colectivă 
a problemei-stare : existenţa percepută a acesteia, estimarea dimensiunilor şi gravitatea 

ei, poziţia ocupată în sistemul de priorităţi. O asemenea analiză va trebui să identifice 
poziţia în conştiinţa colectivă a problemei-stare : potenţială (nu există o conştientizare 
a ei), latentă, manifestă, centrală. Este important să se identifice stările subiective 
colective asociate : atitudine pasivă, de resemnare cu problema, motivaţia/voinţa de 
a acţiona. Trebuie luată în considerare şi diversitatea conştientizării problemelor 
sociale. Unele grupuri/segmente sociale consideră „ceva” ca fiind o problemă, altele 
o ignoră sau nu o consideră a fi o p.s. Importanţa/centralitatea problemei variază în 
conştiinţa diferitelor grupuri. O atenţie specială trebuie acordată formulărilor „proble- 
melor-cauză” de către actorii sociali şi funcţiilor acestor formulări. Pentru analiza 
prezenţei în conştiinţa colectivă a problemelor sociale sunt utilizate metode ca: 
sondajele de opinie, scale de atitudine, focus-grupuri, dar şi analize de conţinut 
(presă, discurs politic). 

3. Analiza activităţii colectivităţii de a face faţă problemelor sociale. în primul rând 
trebuie făcută o listă cu activităţi /soluţii practicate de colectivitate. în al doilea rând, 
este necesară evaluarea eficacităţii/eficienţei soluţiilor practicate. 

4. Identificarea de noi soluţii la problemele sociale. Analiza p.s. nu trebuie să se mărgi¬ 
nească doar la identificarea şi explicarea lor şi a acţiunilor practicate de colectivitate. 
Este importantă şi adoptarea unei orientări constructive. Sociologia trebuie să con¬ 
tribuie la producerea de noi soluţii, la selectarea lor pe baza preevaluării acestora, la 
implementarea şi corectarea lor. Creşterea capacităţii colectivităţilor de înţelegere a 
p.s. şi de evaluare a soluţiilor adoptate reprezintă o contribuţie majoră la creşterea 
capacităţii de dezvoltare socială. 

Cătălin ZAMFIR 


Proces planificat de schimbare 


Conceptul desemnează o schimbare controlată care urmează un plan dinainte realizat. în 
cele ce urmează, voi prezenta definiţiile date acestui concept, făcând referire la diferitele 
domenii ale vieţii personale şi sociale, apoi voi discuta trăsăturile schimbării planificate. 

Schimbarea este prezentă în însăşi esenţa dezvoltării sociale. După cum tot mai mult 
se recunoaşte, în societatea contemporană este din ce în ce mai frecventă concepţia că 
viaţa personală, organizaţională şi socială trebuie transformată în mod raţional, prin 
efort persistent, planificare şi luare de decizii. Aşadar, vorbim de procese planificate de 
schimbare {p.p.s .) la trei nivele: personal, organizaţional şi social. 

în planul traiectoriei personale, Clausen (1991) introduce conceptul de „competenţă 
de planificare” ( planful competence) prin care desemnează capacitatea individului de 
a-şi negocia traiectoria personală, selectând opţiunile de viaţă care se potrivesc cel mai 
bine scopurilor, valorilor şi calităţilor sale personale. Această atitudine reflexivă faţă de 
viaţă, prezentă într-o măsură tot mai mare la omul contemporan, îi va determina, de 
pildă, pe tineri să facă alegeri profesionale şi maritale care se vor concretiza în căsnicii 
şi cariere mai stabile. Mai recent, orientările biografice au fost studiate şi dintr-o 
perspectivă sociologică, abordare ce le leagă de constrângerile ocupaţionale şi sociale 
(Shanahan, 2000). 

în dezvoltarea organizaţională, schimbarea planificată trebuie privită ca un efort 
disciplinat de a produce decizii şi acţiuni fundamentale care să ghideze ceea ce face 
organizaţia, printr-o continuă reevaluare a obiectivelor (vezi planificare strategică). Mai 
concret, schimbarea organizaţională este un răspuns la provocările externe, ea necesitând 
elaborarea unui plan de schimbare care să cuprindă: 

- trecerea în revistă a problemelor apărute în organizaţie ; 

- prezentarea scopurilor care urmează să fie realizate prin implementarea planului de 
schimbare; 

- descrierea paşilor de schimbare, incluzând timpul de implementare, agentul respon¬ 
sabil, acţiunea, modul de monitorizare şi evaluare; 

- analiza SWOT a planului de schimbare, identificând factorii care pot afecta pozitiv 
sau negativ implementarea planului. 

- analiza PEST (adică a factorilor politici, economici, socioculturali şi tehnologici) a 
planului de schimbare. 

De asemenea, orice plan de schimbare organizaţională trebuie să conţină o evaluare 
realistă a rezistenţei la schimbare şi să propună paşi concreţi de înfrângere a acesteia. 

Planificarea socială desemnează realizarea de programe de acţiune îndreptate către 
satisfacerea nevoilor umane şi sociale. Mai concret, ea va cuprinde determinarea priori¬ 
tăţilor (vezi priorităţi), fixarea scopurilor şi obiectivelor (vezi obiective) şi selectarea, 
printr-o cântărire sistematică a alternativelor de politici, programe sau proceduri pentru 
a le atinge. Dacă pe parcursul secolului XX devine tot mai pregnantă nevoia de schimbare 
socială planificată, spre sfârşitul perioadei ea trece tot mai mult în sarcina comunităţilor, 
pe măsura descentralizării (vezi descentralizare). Avem acum mai multe tipuri de 
planificare : de la efortul coordonat la scară naţională, caracterizat de abordarea de sus 
în jos, până la abordările de jos în sus, care pornesc de la identificarea nevoilor de către 
comunităţile însele şi elaborarea de planuri locale de dezvoltare. 

Multă vreme s-a pus un semn de egalitate între planificarea şi managementul centra¬ 
lizat al dezvoltării sociale şi economice. Abordarea cea mai radicală o întâlnim în 
societăţile socialiste. Odată cu victoria revoluţiei sovietice, a fost iniţiat un plan naţional 
de dezvoltare, având ca bază ideologia partidului comunist, ce s-a concretizat în planuri 
cincinale transpuse în fiecare domeniu de activitate. Efortul de transformare a fost 
determinat de regândirea societăţii pe baza principiului intervenţiei statului, condus de 
partid, în toate domeniile vieţii, inclusiv în cel personal, proces care a avut ca efect 
abolirea celor mai multe libertăţi individuale. Pe de altă parte, sistemul economic a fost 
reconstruit pe bazele unei planificări radicale. A apărut economia planificată sau de 
comandă, în care decizia în legătură cu producţia, alocarea preţurilor şi distribuirea 
bunurilor era coordonată de la nivel central. Eşecul acestui tip de planificare în regimurile 
comuniste a început să se întrevadă încă din anii ’ 60 şi a fost unul dintre factorii ce au 
condus la schimbarea de sistem de la sfârşitul anilor ’80. 

însă nu numai în societăţile socialiste era aplicată noţiunea de planificare socială. 
Planuri şi programe sociale au apărut încă din anii ’30 în SUA, sub umbrela New 
Deal-ului, oferind mari oportunităţi de a implementa metodele ştiinţelor sociale, prin 
evaluarea efectelor acestor programe (Stephan, 1935). Dar cea mai mare amploare au 
luat-o aceste programe începând cu anii ’60, sub administraţiile Kennedy, Johnson şi 
Nixon, acestea fiind îndreptate cu prioritate spre probleme sociale precum educaţia. 

locuinţele, sănătatea, reducerea criminalităţii şi asigurările sociale (Kosloski, 2000). în 
anii ’70, odată cu guvernarea Reagan şi criza economică cu care a fost concomitentă, 
statul s-a retras din activitatea de planificare, domeniul cunoscând un puternic reflux. 
Drept rezultat, activitatea de planificare socială a început să se descentralizeze, în SUA 
şi Canada dezvoltându-se numeroase birouri regionale şi locale de planificare socială. 
A apărut o schimbare de paradigmă în planificarea schimbării, când nu se mai punea accent 
pe planurile ambiţioase de schimbări sociale de amploare, organizate de stat şi ghidate 
de sisteme de indicatori sociali cu relevanţă naţională (Wong, 2006). în schimb, s-a pus 
un accent tot mai mare pe aspectele pragmatice şi legate de politici sectoriale. Abordarea 
planificată a dezvoltării a revenit tot mai mult nivelului descentralizat al organizaţiilor 
publice (vezi planificare strategică ), ca şi al administraţiei locale şi regionale. 

Un mare avânt l-a luat planificarea urbană sau regională, definită ca distribuirea 
spaţială a funcţiilor urbane, suburbane şi regionale, în termeni de patternuri de activitate 
ale omului în locaţia fizică (vezi planificare teritorială). Aceasta include facilităţile şi 
îmbunătăţirile funciare care să constituie locul de desfăşurare a acestor activităţi. 
Planificarea urbană desemnează folosirea terenului, transporturile, locuirea, spaţiile 
libere şi recreative, serviciile publice şi conservarea resurselor istorice sau de mediu. Ea 
a ocupat cea mai mare parte a discuţiilor despre planificare, pe care le-a împărţit cu alte 
domenii relativ înguste precum planificarea asociată cu managementul dezastrelor natu¬ 
rale ( disaster planning). 

Dezvoltările recente par însă a întări nevoia de coordonare a iniţiativelor regionale, 
în domenii de politici diferite precum dezvoltarea regională şi planificarea strategică. Pe 
de altă parte, organizaţiile internaţionale, care cresc în forţă concomitent cu slăbirea puterii 
guvernelor naţionale, au interese speciale în dezvoltarea de planuri de dezvoltare. UE, de 
exemplu, are o abordare integrată care combină, între altele, fixarea priorităţilor şi obiec¬ 
tivelor de dezvoltare cu managementul regiunilor de dezvoltare (prin Planurile Naţionale 
de Dezvoltare) şi elaborează sisteme unice de indicatori sociali, valabili la mai multe nivele, 
menite a informa şi monitoriza dezvoltarea. Pe de altă parte, organizaţiile internaţionale 
de dezvoltare, precum BM, FMI şi ONU, exercită o presiune constantă asupra statelor, 
îndrumându-le să abordeze în mod planificat schimbarea economică şi socială, bazată pe 
un sistem de obiective şi priorităţi monitorizabile cu ajutorul indicatorilor. 

Indiferent de agenţii planificării sociale (organizaţii locale, regionale, internaţionale), 
pot fi identificate câteva trăsături ale schimbării sociale planificate: 

• Existenţa unor valori şi ideologii în legătură cu starea dorită a bunăstării sociale. 
Aceste valori sunt de natură a orienta schimbarea socială într-o direcţie conştientizată 
la nivel social. De exemplu, valorile sunt precizate la nivel naţional prin programele 
de guvernare. 

• Identificarea şi conştientizarea nevoilor individului sau societăţii. Nu întâmplător, 
organizaţiile de management al dezvoltării au ca obiectiv conştientizarea publicului şi 
a agenţilor responsabili asupra nevoilor individuale şi colective, ca şi a soluţiilor 
alternative la cele propuse până acum. 

• Dezvoltarea, culegerea şi analiza indicatorilor sociali , care folosesc atât la definirea 
situaţiei existente, cât şi la evaluarea progreselor obţinute în implementarea planurilor/ 
programelor de dezvoltare, atât la nivel local, cât şi naţional. în acest context, un 
punct deosebit de interesant este efortul comunităţilor locale de a-şi elabora indicatori 

specifici care să monitorizeze progresul social (vezi măsurarea dezvoltării sociale: 
indicatori ai dezvoltării sociale). 

• Folosirea teoriilor sociale care explică fenomenele, cauzalitatea socială şi ajută la 
formularea strategiilor de intervenţie pentru rezolvarea problemelor. 

• Elaborarea de strategii de acţiune alternative menite să îndeplinească obiectivele de 
dezvoltare (vezi obiective). 

• Concretizarea tuturor acestor elemente prin elaborarea unui plan coerent care să 
cuprindă obiective şi priorităţi (vezi priorităţi), ca şi strategii alternative. 

• Evaluarea alternativelor şi selecţia acelora care să ghideze acţiunea agenţilor de 
dezvoltare. 

în concluzie, conceptul de schimbare planificată este un produs al secolului XX, ce 
reflectă o atitudine diferită asupra rezolvării problemelor la nivel personal, organizaţional 
şi social prin efort calculat, controlat şi persistent. în plan social, planificarea nu trebuie 
confundată cu managementul centralizat. Pe de altă parte, mai ales în ultimii ani, avem 
o puternică presiune din partea comunităţilor locale de a-şi planifica singure dezvoltarea, 
în ciuda diversităţii ideologiiilor, abordărilor şi agenţilor implicaţi, planificarea se 
dovedeşte a fi de o mare importanţă pentru reuşita eforturilor de dezvoltare socială. 

Sergiu BĂLŢĂTESCU 


Program/proiect de dezvoltare socială 

Ce este un proiect ? 

Programele şi proiectele există în fiecare domeniu sau sferă de activitate. Iniţiate în 
domeniul afacerilor, ele sunt extinse în cel public - sănătate, educaţie, administraţie. Le 
regăsim sub dimensiuni diferite, de la cele aproape neînsemnate (mobilarea unei încăperi), 
la cele de dimensiuni mijlocii (promovarea unui nou serviciu) până la proiecte mari, ca 
importanţă sau întindere (restructurarea unui sistem de servicii destinat comunităţii). 

încercarea de a găsi o definiţie valabilă tuturor tipurilor de proiecte a fost o prioritate 
în activitatea teoreticienilor şi practicienilor din domeniu. 

Iată o definiţie în termeni de caracteristici distinctive : „...un proiect este asumarea 
temporară a răspunderii pentru crearea unui produs sau al unui serviciu...” (*** Project 
Management Institute, 2004)... „sau al unui produs final unic sau rezultat” (Frigenti şi 
Comninos, The Project Management Institute, 1998). 

Această remarcă din finalul definiţiei necesită un comentariu. „Produs final unic sau 
rezultat” are o anumită semnificaţie şi acoperă produsele sau serviciile unei organizaţii. 
De aici rezultă diferenţa netă între produs final sau rezultat şi rezultatele proiectului. 
Proiectul oferă rezultate care contribuie la îmbogăţirea serviciilor organizaţiei. Integrând 
rezultatele proiectului cât mai repede posibil şi transformându-le în acţiuni curente, 
organizaţia însăşi se va dezvolta. Cu toate că proiectele sunt componente critice care 
afectează strategia organizaţională, ele rar pot să asigure realizarea produselor finale. 
Mai curând, proiectele sunt acele vehicule care promovează şi aduc schimbarea organi¬ 
zaţională. 

în ciuda unei bogate literaturi care se referă la teoria intervenţiei sociale, putem spune 
că este greu de identificat o definiţie comprehensivă (Măţăuan, 1999) a programelor 
sociale. De la „idei” despre mijloacele de atingere a unor obiective sociale la instrumente 
de punere în practică a politicilor sociale, programele sociale cuprind o gamă largă de 
acţiuni menite să contribuie la îmbunătăţirea calităţii vieţii prin dezvoltarea capacităţii 
oamenilor de a participa la activităţi sociale. De asemenea, putem spune că programele 
sociale reprezintă un ansamblu planificat şi coordonat de resurse (materiale, financiare, 
umane) şi activităţi alocate, derulate pe o perioadă de timp (necesare pentru atingerea 
unui obiectiv), în scopul satisfacerii unei nevoi sociale, al prevenirii sau al rezolvării 
unei probleme sociale. 

Programele sociale sunt, nu de puţine ori, supuse unor presiuni externe (surse de 
finanţare, electorat, beneficiari ai programului) şi, în acelaşi timp, influenţează instituţiile 
care desfăşoară activităţi programate în sfera socialului. Programarea socială se referă la 
natura programelor sociale şi la rolul lor în rezolvarea problemelor sociale. Se ocupă de 
structura internă şi funcţionarea acestora, de interferenţa lor cu programele derulate de 
alte instituţii (parteneriat) şi de procesele prin care componentele lor pot fi modificate 
pentru a îmbunătăţi performanţa. 

Deşi conţinutul programelor sociale şi ceea ce poate însemna acoperirea neajunsurilor 
pot fi diferite, toate programele au de rezolvat probleme similare. Aceste probleme, 
grupate în jurul identificării de resurse, alocării de fonduri, întreţinerii bugetelor, justifică 
deciziile privind planificarea programelor şi dezvoltarea lor. Programele sociale merg, 
în general, pe stagii similare mecanismelor de dezvoltare organizaţională. 

Proiectele se referă la acţiuni cu nivel de generalitate mai redus decât programele, au 
o sferă de cuprindere mai mică, un grad de complexitate mai redus şi un orizont de timp 
mai scurt. Ele subsumează o serie de activităţi care au scopul de a rezolva anumite 
probleme specifice, într-un timp specific şi într-o zonă specifică. Stadiile proiectelor 
includ : evaluarea, planificarea, implementarea şi monitorizarea. 

Proiectul reprezintă un efort complex de realizare a unor obiective specifice, în limite 
de timp specificate într-un program şi în cadrul unui anumit buget, cu linii directoare 
proprii privind organizarea şi funcţionarea. Are caracter unic, eforturile şi experienţa 
anterioară neregăsindu-se integral în elaborarea şi în implementarea sa. 

Proiectul trebuie să conducă la realizarea unui produs bine definit, rezultat al unui 
cumul de activităţi. Fiecare dintre activităţi trebuie să aibă un moment de început şi unul 
de sfârşit, să poată fi planificată şi realizată. 

Caracteristicile unui proiect: 



Componentele-cheie ale unui proiect: 

obiectiv general/obiective specifice; 
rezultate specifice; 

- termene - presupun constrângeri; 

- buget şi resurse - presupun constrângeri; 

- efortul echipei. 

Condiţii majore pentru un proiect de succes : 

- implicarea stakeholder- ilor şi a beneficiarilor; 

- identificarea şi definirea problemei (de mare importanţă şi interes, atât pentru bene¬ 
ficiari, cât şi pentru stakeholders ); 

- stabilirea obiectivelor majore şi specifice (în mod realist şi fezabil); 

- structura logică şi aplicabilă a managementului de proiect. 

Acestea trebuie să conducă la atingerea obiectivelor propuse, utilizând resurse dispo¬ 
nibile şi responsabilităţi clar definite. 

Planul de lucru descrie modalitatea de implementare a proiectului, listarea actorilor, 
responsabilităţile acestora şi realizarea activităţilor în timpul planificat. 


Cum se diferenţiază un proiect de o operaţie de rutină ? 

Există trei factori care diferenţiază proiectele de activităţile rutiniere : unicitatea, natura 
temporară şi elaborarea progresivă. 

Unicitatea 

Proiectele se referă la acele activităţi care nu au fost făcute anterior. Unicitatea derivă 
atât din caracterul unic al activităţilor, cât şi din furnizarea, în premieră, a unor servicii 
sau din realizarea de produse noi în organizaţie. Se poate ridica un semn de întrebare: 
„Cât de «unic» este acest unic?”. 

Un număr de cinci consilii locale din mediul urban dintr-un judeţ se confruntă cu 
aceeaşi problemă şi oferă populaţiei aceleaşi noi servicii sociale. Planul poate fi unic, 
dar fiecare consiliu are propriul proiect. Unicitatea o observăm în localizarea geografică 
(localitatea este o identitate), managementul proiectului din fiecare localitate fiind specific 
propriului grup-ţintă şi propriilor beneficiari. De asemenea, metodologia proiectului 
este specifică fiecărui consiliu local, cu particularităţile sale. 

Rezultatele auditului anual : fiecare audit poate urma acelaşi model, aceleaşi secvenţe 
de evenimente, dar fiecare audit este unic deoarece se referă la un client, la o echipă, la 
o structură organizaţională. 

Introducerea unui sistem informatic în organizaţie : instalarea sistemului în fiecare 
departament din cadrul organizaţiei presupune aceleaşi manevre, dar fiecare departament 
are specificul său. Astfel că cerinţele şi utilizatorii din fiecare departament relevă 
unicitatea în introducerea sistemului. 

Identificarea şi centrarea pe unicitate îndeplinesc un rol foarte important în manage¬ 
mentul proiectului. Acestea ajută la identificarea noilor arii de risc din organizaţie - fără 
de care managementul ar ajunge în incapacitatea de dezvoltare şi de implementare, la 
momentul oportun, a strategiilor care privesc managementul riscului. 

Natura temporară 

Natura temporară relevă faptul că proiectele sunt de factură tranzitorie. Ele au un început 
bine definit şi un final bine stabilit. Finalul proiectului este important mai ales atunci 
când obiectivele sunt îndeplinite. Proiectul poate fi considerat terminat atunci când se 
ştie clar că obiectivele nu pot fi atinse sau când produsul final nu mai prezintă interes. 
Natura temporară nu se referă la o durată scurtă a timpului de derulare şi nici la 
caracterul temporar al produsului, chiar dacă timpul este o variabilă importantă în 
management. Odată ce obiectivele au fost atinse, proiectul trebuie să înceteze. în situaţiile 
în care proiectul impune crearea unui nou serviciu sau a unui nou produs, sunt aleşi 
membrii de bază ai echipei, datorită cunoştinţelor pe care le au, precum şi experienţei 
acumulate. 

Elaborarea progresivă 

La iniţierea proiectului, rezultatul e dificil de detaliat. Caracterul unic al rezultatului este 
elementul care face dificilă această apreciere. De aceea, este util să vorbim despre 
elaborarea progresivă a proiectului. Cei doi termeni pot fi descrişi astfel: elaborare - 
activitate concertată - sau dezvoltare - cercetare minuţioasă -, iar progresivă - activitate 
ascendentă în paşi. 

La începutul proiectului, scopul acestuia, timpul de derulare, costul şi performanţa 
(parametrii) trebuie riguros definiţi. în timpul derulării proiectului, încă de la etapele 
iniţiale se produce o înţelegere mai bună şi o interiorizare a acestuia dacă intervine 
suportul elaborării progresive. Elaborarea ca întreg necesită definirea detaliată a proiec¬ 
tului ce reflectă gradul cunoaşterii acestuia. Proiectele pot fi diferenţiate dacă le pozi¬ 
ţionăm între cele două extreme ale unui continuum: superficiale, difuze şi clare. 
Continuumul reprezintă, de fapt, nivelul de cunoaştere. El variază de la slaba cunoaştere 
la cunoaşterea profundă. Un proiect bine definit este plasat cât mai aproape de cunoaş¬ 
terea profundă. Aşezarea proiectului pe acest continuum nu este o scalare, ci un element 
de ilustrare. Elaborarea progresivă a proiectelor susţine definirea produselor proiectului, 
ceea ce contribuie la definirea scopului proiectului. Scopul este finalitatea proiectului 
(definită în termeni de produse şi servicii). Diferenţa dintre fixarea prematură a scopului 
şi elaborarea progresivă constă în faptul că prima procedură este generatoare de tensiune. 
Scopul complex, riguros formulat, rezultă din elaborarea progresivă şi se bazează pe 
cunoaşterea profundă. Paradoxal, într-un proiect poate apărea tensiune dacă se definesc 
iniţial o serie de parametri (timp, cost şi performanţă) pe fondul unui scop nu prea clar. 

Tipuri de proiecte 

Au fost identificate şi analizate patru tipuri de proiecte. Clasificarea îi aparţine lui 
Obeng. Acesta dezvoltă ideea corespondenţei între cele patru tipuri de proiecte (Obeng, 
1994): tipul nedesluşit, tipul film, tipul căutare, tipul descris cu ajutorul numerelor 
(figura 1). 


471 


PROGRAM/PROIECT DE DEZVOLTARE SOCIALA 


Managementul proiectului ca proces şi ca 
instrumente slab dezvoltat 


Sunt cunoscute ca proiecte semiînchise. 
Participanţii şi stakeholder- ii au un grad înalt 
de siguranţă asupra a ceea ce trebuie să facă 
şi de nesiguranţă asupra modului de a face. 

Proiecte greoaie, neclare. Participanţii şi 

la final sau chiar de modul în care 
se va ajunge la final. 

Sunt cunoscute ca proiecte închise. 

certitudine şi siguranţă privind derularea 

ce e de făcut şi, în acelaşi timp, asupra 



şi încheierea proiectului, dar nu şi asupra 

modului de a face. 



modului de furnizare. 


Managementul proiectului ca proces şi ca 
instrumente bine dezvoltate. 


Figura 1. Tipuri de proiecte 

în timpul elaborării şi derulării, proiectele pot lua caracteristicile altui tip. Un proiect 
de îmbunătăţire a unei activităţi, dacă se află în etapele iniţiale de derulare, poate fi 
descris ca fiind greoi şi neclar; este cazul unei organizaţii care doreşte îmbunătăţirea 
performanţei, dar nu ştie pe ce anume să se concentreze. Dacă însă totul ar fi clar şi 
obiectivul este clar descris, translatarea este spre proiecte de tip căutare, în care rămân 
neclare doar modalităţile de realizare. Mai mult, un proiect elaborat - concepţia acestuia 
şi implementarea sunt suficient de clare - se înscrie în tipul descris cu ajutorul numerelor. 



























PROGRAM/PROIECT DE DEZVOLTARE SOCIALA 


472 


în timpul implementării, dacă apar factori neprevăzuţi cu caracter perturbator, proiectul 
poate trece la tipul căutare sau, mai mult chiar, la tipul greoi (tabelul 1). 

Aceste tipologii îşi găsesc aplicabilitatea în procesul de planificare a proiectului. 


Tabelul nr. 1 

Clasificarea proiectelor 


Tipul de proiect 
(descris de Obeng) 

Descriere 

generală 

Proiect 

Abordare din punctul 
de vedere al MP 

Proces 1 

Instrumente 2 

Nedesluşit: 

- (de la) cercetare 
pură; 

- schimbarea 
iniţiativelor; 

- lipsa experienţei în 
demlarea proiectelor. 

Nesiguranţă 
în ceea ce 
trebuie făcut. 

Nesiguranţă 

asupra 

modului de a 
realiza ceva. 

Rău înţeles. 

Slab 

dezvoltate. 

Atenţie la fiecare pas. 
Centrarea se face pe fie¬ 
care segment individual. 
După parcurgerea în 
totalitate a unui palier, se 
trece la palieml următor, 
respectând cu stricteţe 
fiecare pas al acestuia. 

Film: 

- (de la) producţia de 
film; 

- dezvoltarea siste¬ 
melor ; 

- (până la) dezvolta¬ 
rea prototipurilor. 

Nesiguranţă 
asupra finali¬ 
tăţii. 

Odată de apar 
unele idei, se 
ştie „drumul” 
spre final. 

Bine înţeles 

Bine 

dezvoltate. 

Deoarece managementul 
proiectului şi metodologia 
acestuia sunt bine ştiute, 
nu trebuie cheltuit prea 
mult timp cu definiţii şi 
cu planificări. Este bine¬ 
venită concentrarea pe 
produsul final (descriere), 
iar procesul va fi uşor de 
manageriat. 

Căutare 

- (de la) îmbunătă¬ 
ţirea activităţii; 

- (până la) dezvolta¬ 
rea produsului. 

Este cunoscut 
finalul, însă 
nu şi modali¬ 
tatea de a 
ajunge acolo. 

Neînţeles 
prea bine 

Nu e necesar 
să fie bine 
dezvoltate 

Proiecte care necesită, în 
prima fază, cercetare 
riguroasă, definirea 
fazelor (un tablou bine 
conturat care să permită 
aprecierea generală şi 
imaginea corectă a 
produsului). 

Concentrarea este nu atât 
pe planificare şi 
proiectare, cât pe 
elaborarea progresivă. 

Descrise cu ajutorul 
numerelor 

- (de la) ingineria 
construcţiilor; 

- (până la) proiecte 
similare care au mai 
fost realizate. 

Este cunoscut 
finalul. 

Experienţă 

Foarte bine 
înţeles 

Foarte bine 
dezvoltate 

Proiecte complexe, 
ample. 


Sorin CACE 


1. Proces - extins la procesul şi la procedurile managementului de proiect. 

2. Instrumente - gradul de dezvoltare a instrumentelor şi tehnicilor de planificare şi de control. 

Promotor local 


Unul dintre obiectivele programelor de dezvoltare comunitară constă, pe lângă realizarea 
unor bunuri sau servicii de interes comunitar (infrastructură, programe sociale sau 
economice) şi în dezvoltarea capacităţii comunitare (a capitalului social). Dezvoltarea 
comunitară este un proces complex în care sunt implicaţi o serie de actori dintre cei mai 
diverşi: autorităţile publice locale, ONG-urile, sectorul privat, dar şi simpli cetăţeni ai 
localităţilor respective (vezi dezvoltare comunitară participativă). 

Conceptul de promotor local (p.l .) s-a folosit alături de alţi termeni meniţi a numi 
profesionistul din domeniul dezvoltării locale/comunitare. Termenul defineşte persoanele 
implicate în proiectele de dezvoltare comunitară care au rolul de a activiza comunităţile, 
de a crea parteneriate între autorităţile publice şi sectorul neguvernamental, în scopul 
realizării de programe pentru soluţionarea problemelor comunităţilor locale. Varianta în 
engleză a termenului este „organizator comunitar” - community organiser (vezi facili¬ 
tator comunitar). 

Experienţa implementării programelor de dezvoltare comunitară a arătat că un factor 
de succes îl reprezintă prezenţa unui actor social care intervine în întregul proces de 
dezvoltare comunitară şi care deţine trei funcţii sau roluri esenţiale: 

- iniţiază sau promovează procesul de dezvoltare; 

- administrează procesul; 

- conduce proiectul. 

Cele trei funcţii pot fi îndeplinite de către o persoană sau de către o instituţie specia¬ 
lizată, numai că, de multe ori, astfel de responsabilităţi presupun resurse şi capacităţi 
diferite şi implică o multitudine de actori sociali. în mediul social românesc, experienţa 
coordonării acţiunilor de dezvoltare comunitară/locală a arătat că administraţia publică 
locală are nevoie de factori capabili să instrumenteze proiecte de dezvoltare comunitară, 
să organizeze resursele locale, să identifice instrumentele adecvate dezvoltării locale şi 
să planifice strategic proiectele. 

Până la această dată, în România s-au desfăşurat trei proiecte importante care au avut 
ca obiectiv implementarea unor noi modele de dezvoltare locală: 

- p.l. - „Modelul Centrului de Asistenţă Rurală” ; 

- agentul de dezvoltare locală - „Modelul Consorţiului de Dezvoltare Locală” ; 

- facilitatorul comunitar - „Modelul Fundaţiei Civitas pentru Societatea Civilă”. 

Conceptul de promotor local a fost utilizat în România pentru prima dată începând cu 
anul 1999, când filiala Fundaţiei pentru o Societate Deschisă (FSD) din Timişoara a 
sprijinit iniţiativa de a se dezvolta, în parteneriat cu Agenţia de Dezvoltare Economică 
Timiş, un proiect-pilot care a avut ca obiectiv implementarea postului de p.l. în 20 de 
localităţi din judeţul Timiş. 

Obiectivul acestui proiect a fost acela de a îmbunătăţi performanţele administraţiei 
publice locale (vezi reforma administraţiei publice) în comunele din judeţul Timiş. în 
această etapă, FSD a avut rolul de finanţare şi coordonare a programului operaţional, iar 
Agenţia de Dezvoltare Economică Timiş, cel de promotor al modelului, de a asigura 

serviciile profesionale de consultanţă, training şi de implementare a proiectului-pilot. 
Implementarea conceptului de p.l. integrat în structura personalului executiv al primă¬ 
riilor oraşelor mici şi a comunelor din judeţul Timiş s-a realizat în trei etape succesive, 
ca urmare a rezultatelor şi creşterii prestigiului profesional al p.l ., dar şi al primăriilor 
care au înfiinţat postul, astfel: 

- etapa I, 1999-2000 : 20 de primării au înfiinţat postul şi au angajat p.l. ; 

- etapa a II-a, 2001 : alte 10 primării au înfiinţat postul şi au angajat p.l. ; 

- etapa a IlI-a, 2003-2004 : alte 21 de primării au înfiinţat postul şi au angajat p.l. 

Rolul promotorilor locali a fost acela de a dezvolta şi iniţia activităţi de dezvoltare 
comunitară şi de a înfiinţa în fiecare localitate asociaţii comunitare în scopul de a 
dezvolta parteneriate cu autorităţile publice locale. Aceste parteneriate au elaborat 
proiecte de dezvoltare locală şi au obţinut finanţări. 

Aşadar, se poate observa că specificul p.l. este dat de faptul că face parte din 
administraţia publică locală, provine din interiorul comunităţii, având un rol de acţiune 
directă în cadrul procesului de dezvoltare, în timp ce facilitatorul comunitar (vezi 
facilitator comunitar) vine din exteriorul comunităţii, nu face parte din administraţia 
publică locală şi asistă comunitatea stimulând, în primul rând, iniţiativele venite din 
rândul populaţiei locale. Este, de obicei, parte a structurilor societăţii civile. 

Rezultatele obţinute de acest proiect (promotorul local) au făcut să se dorească 
extinderea acestuia la nivel naţional, reunind astfel cele două programe (promotorul 
local şi facilitatorul comunitar). începând cu 2004, s-a demarat un proiect naţional cu un 
potenţial impact regional, numit, de data aceasta, agent de dezvoltare locală (vezi 
facilitator comunitar). Obiectivul acestui proiect a constat, în principal, în adoptarea în 
nomenclatorul de funcţii şi în organigrama administraţiilor publice locale a unui post de 
agent de dezvoltare locală şi, implicit, promovarea rolului agentului de dezvoltare locală 
în îmbunătăţirea performanţelor administraţiei publice locale în domeniul economic şi 
social. Specific pentru agentul de dezvoltare locală este faptul că poate fi şi o structură 
cu personalitate juridică, nu doar o persoană, ci şi o asociaţie de persoane. 


Ana Maria PREOTEASA 


R 


Reforma administraţiei publice 


Analiza schimbărilor care au avut loc în societatea românească în perioada de tranziţie 
evidenţiază încă dificultăţi acum, după 18 ani de la revoluţia din 1989. în această 
perioadă, în România au avut loc schimbări semnificative care au fost influenţate de 
tranziţiile din fostele ţări comuniste din ECE, de evoluţia relaţiilor internaţionale din 
această perioadă şi de tendinţele existente în economia mondială. Unul din scopurile 
revoluţiei din 1989 a fost schimbarea regimului politic care se dovedise direct responsabil 
de eşecul economic. Transformarea regimului politic a determinat însă o amplă schimbare 
sistemică, de trecere a sistemului economic spre economia de piaţă, de modificare a 
cadrului juridic pentru a se adapta la noua realitate existentă la nivelul societăţii şi de 
construire a instituţiilor democratice necesare în orice stat de drept. 

Schimbarea regimului politic a determinat, inter alia, şi reformarea sistemului admi¬ 
nistraţiei publice, adică a instituţiilor publice din cadrul statului, care, prin trecerea la 
sistemul democratic, trebuie să acceadă la un alt nivel al relaţiei dintre cetăţeni şi 
autorităţile administrative, la dezvoltarea capacităţii instituţionale a autorităţilor publice, 
la descentralizarea şi redimensionarea relaţiei cu administraţiile publice locale şi. nu în 
ultimul rând, la parteneriatul cu societatea civilă. 

într-un context mai general, reforma administraţiei publice ( r.a.p .) a fost o priori¬ 
tate strategică pentru toate ţările şi s-a datorat crizei statului bunăstării, care a apărut în 
ţările dezvoltate ale Europei Occidentale la sfârşitul anilor ’70. începând cu mijlocul 
anilor ’80, analizele din literatura de specialitate au enunţat ideea retragerii statului din 
rolul de principal responsabil în asigurarea bunăstării sociale (Ilie, 2004, p. 18) şi 
externalizarea funcţiilor statului, care este legată de procesul de descentralizare. 

R.a.p. reprezintă un proces de schimbare ce înglobează toate aspectele legate de 
schimbarea şi reorganizarea structurilor organizatorice care formează baza luării deci¬ 
ziilor şi a implementării acestora, precum şi totalitatea normelor de reglementare a 
modului în care sunt furnizate serviciile publice, în vederea eficientizării sectorului 
public. 

Reforma statului, drept componentă majoră a procesului de dezvoltare socială, are, în 
principal, două direcţii de schimbare, şi anume : trecerea de la simpla aplicare a legis¬ 
laţiei de către instituţiile administraţiei de stat la administrarea pe programe de dez¬ 
voltare, concomitent cu derularea procesului de descentralizare în sensul activizării 

administraţiei locale în diagnoza problemelor cu care se confruntă, a mobilizării de 
resurse şi a dezvoltării de programe proprii (Zamfir, 2004, p. 15). Paradigma dezvoltării 
presupune, astfel, identificarea problemelor sociale existente şi dezvoltarea de programe 
pentru a le soluţiona. 

Ştiinţa politică s-a îndreptat în anii ’60 de la studiul conceptelor fundamentale din 
politologie, analiza sistemelor electorale şi a instituţiilor politice la studiul mecanismului 
guvernării, al eficienţei deciziilor politico-administrative în privinţa mecanismelor de 
alocare a fondurilor publice şi a diferitelor tipuri de resurse (Lambru, 2004a, p. 4). 
Astfel, prin dezvoltarea subramurilor de analiză a politicilor publice şi de ştiinţă a admi¬ 
nistraţiei, ramuri aplicate şi cu implicaţii practice directe a ştiinţei politice, a început să 
se discute tot mai des de reforma guvernării şi a administraţiei publice, în sensul eficien- 
tizării mecanismelor de luare a deciziei şi a implementării acestora. 

Eficienţa este analizată de cele mai multe ori în legătură cu sistemul privat, nu cu cel 
public, şi a fost definită la început ca obţinerea unui maximum de efecte în raport cu 
setul de resurse alocate sau consumate. Teoretic, eficienţa aplicată administraţiei publice 
reprezintă un grad înalt de satisfacere a cetăţenilor, realizarea cu succes a interesului 
public, aşa cum este acesta reprezentat în programele stabilite, soluţionarea unor pro¬ 
bleme şi realizarea unor obiective programatice. 

Funcţionarea administraţiei publice tradiţionale era strâns legată de distincţia dintre 
mijloace şi scopuri, în sensul în care scopurile sunt stabilite de factorul politic, care, prin 
reprezentanţii aleşi de electorat, are legitimitatea de a stabili obiectivele unui mandat de 
guvernare naţională sau locală (vezi obiective), iar funcţionarii publici sunt cei care 
trebuie să găsească cele mai bune mijloace, metode de atingere a scopurilor stabilite de 
decidenţii politici (Miroiu, 2001, p. 16). Corpul de funcţionari trebuia să dezvolte un set 
de proceduri formale, de birou (de unde şi denumirea de birocratice), pe care să le 
aplice, nefiind în situaţia de a participa la procesul de planificare strategică a planurilor 
(vezi planificare strategică) sau programelor de implementare. 

Accentul pus pe eficienţa administraţiei publice a lăcut ca administraţia publică 
contemporană să se profesionalizeze în sensul în care distincţia clară între stabilirea 
scopurilor şi alegerea mijloacelor nu mai operează ca atare, deoarece scopurile şi 
mijloacele alese suferă redefiniri de-a lungul implementării lor procesuale. Mediul de 
acţiune al politicilor publice a devenit unul dinamic, greu predictibil, planificarea 
strategică jucând astfel un rol esenţial care are în vedere opţiunile posibile în raport cu 
diferitele scenarii. Administraţia publică a trecut astfel de la un sistem bazat pe aplicarea 
legislaţiei existente la administrarea prin programe de dezvoltare (Zamfir, 2006a, p. 16), 
care presupune o creştere a rolului expertizei de specialitate în analiza, implementarea, 
monitorizarea şi evaluarea diferitelor opţiuni de politică publică. în afara influenţelor 
factorilor politici, culturali, juridici sau de altă natură asupra eficienţei procesului 
administrativ, factorul uman are cel mai important rol în activităţile şi performanţele 
sectorului public, ca de altfel în orice organizaţie. în ultimii ani s-a solidificat legătura 
între cultura administrativă şi cea a managementului organizaţiei, promovându-se noul 
management public (Zamfir, 2006a, p. 15), bazat pe extinderea culturii eficienţei. 
Eficienţa activităţii din sectorul public este direct proporţională cu folosirea eficientă a 
personalului şi cu rezultatele muncii sale. Analiza politicilor publice de către funcţionarii 
cu responsabilităţi în domeniu are menirea de a facilita deciziile politice luate de oamenii 

politici şi de a le apropia, prin formularea de recomandări, de posibilitatea punerii 
acestora în practică. 

Prin urmare, în cadrul procesului de r. a.p ., concentrarea pe factorul uman, care prin 
potenţialul său poate contribui la creşterea eficacităţii în sectorul public, este absolut 
necesară. Sistemele de norme din administraţie acordă funcţionarilor publici dreptul de 
a lua decizii sau de a emite instrucţiuni, acceptate fără a recurge la persuasiune, negociere 
sau forţă. Ei devin astfel purtătorii autorităţii conferite de normele şi practicile din 
cadrul activităţii respective. 

O componentă foarte importantă a reformei sectorului public o reprezintă reforma 
administraţiei publice locale, al cărei principal pilon îl reprezintă descentralizarea (vezi 
descentralizare) . Descentralizarea reprezintă, în cazul nostru, transferul de autoritate şi 
responsabilităţi de la guvernul central la autorităţile locale, fiind şi un instrument de 
responsabilizare a acestora. Principalele metode de realizare a descentralizării sunt 
crearea unui cadru adecvat pentru procesele de descentralizare/deconcentrare şi întărirea 
autonomiei financiare a autorităţilor locale. Autoritatea guvernării locale îşi are originea 
în baza sa electorală, în faptul că aleşii locali sunt reprezentanţii legitimi ai cetăţenilor 
care i-au ales şi că se situează cel mai aproape de nevoile şi aşteptările membrilor 
comunităţii care i-a ales. 

în România, r.a.p. este un proces care se desfăşoară pe trei paliere, în funcţie de 
nivelul la care are loc sau de grupul-ţintă căruia i se adresează (Profiroiu, 2005, p. 5): 

- la nivelul administraţiei publice centrale : întărirea capacităţii instituţionale în privinţa 
formulării politicilor publice (vezi politici publice), planificării strategice, comu¬ 
nicării şi coordonării interministeriale; 

- la nivelul administraţiei publice locale : finalizarea cu succes a procesului de descen¬ 
tralizare/deconcentrare a serviciilor publice; 

- la nivelul întregii administraţii: profesionalizarea corpului funcţionarilor publici şi a 
persoanelor aflate în funcţii publice care trebuie să fie un grup neutru, comparabil cu 
cel existent în ţările membre ale UE. 

în privinţa formulării politicilor publice , este esenţială acordarea unei atenţii speciale, 
pentru că de acest proces depinde posibilitatea ducerii la îndeplinire cu succes a obiec¬ 
tivelor trasate şi urmărite de către decidenţii politici. Formularea politicilor guvernamen¬ 
tale trebuie să includă comunicarea şi coordonarea interministerială pentru ca instituţiile 
administraţiei publice centrale să nu propună proiecte de acte normative paralele care să 
transpună aceleaşi decizii politice în forme diferite. Pentru întărirea capacităţii institu¬ 
ţionale a autorităţilor administraţiei publice centrale, un rol important în ECE l-au avut 
cooperarea şi programele guvernamentale de parteneriat cu organismele internaţionale, 
folosindu-se astfel expertiza acestora. Activitatea de identificare a problemei de soluţionat 
trebuie să ducă la crearea unei imagini clare şi exacte asupra acesteia pentru a se putea 
identifica o soluţie posibilă. De asemenea, dacă există mai multe probleme identificate 
pentru rezolvare printr-o propunere de politică publică, acestea trebuie prioritizate. 
Scopul unei politici publice îl reprezintă o stare generală de lucruri dezirabilă la nivelul 
unei societăţi, comunităţi, care este aşteptată după implementarea respectivei politici. 
Structurile implicate în procesul de reformă şi de formulare a politicilor publice trebuie 
să-şi definească foarte bine statutul, poziţia şi în ce relaţii funcţionale se află unele faţă 

de altele. Pentru că responsabilii direcţi de formularea politicilor publice sunt înalţii 
funcţionari publici şi cei aflaţi în funcţie de răspundere publică, aceştia trebuie să 
beneficieze de o pregătire adecvată şi de specializări în acest sens, concomitent cu o 
definire clară a atribuţiilor lor în procesul de formulare şi elaborare. Pentru o abordare 
unitară la nivel instituţional, trebuie să se creeze mecanisme transversale de formulare a 
politicilor publice (comitete interministeriale, judeţene şi interjudeţene). Consultarea cu 
societatea civilă şi cu cetăţenii, înainte şi după elaborarea propunerii de politici publice, 
este o etapă absolut necesară în vederea realizării transparenţei actului administrativ şi a 
punerii în practică a unei decizii politice care să fie în concordanţă cu dorinţele şi nevoile 
cetăţenilor în domeniul în care se propune reglementarea. Scopul consultării prin 
dezbateri publice (organizate ca mese rotunde sau, pur şi simplu, prin publicarea 
propunerii de politică pe Internet şi solicitarea de feedback) este să nu se propună 
politici în afara agendei cetăţeanului, de care acesta nu are nevoie sau care sunt chiar 
împotriva interesului public sau comunitar. Este esenţială creşterea importanţei roiului 
beneficiarului (cetăţeanul ) în cadrul formulării politicilor publice, pentru a creşte în final 
calitatea serviciilor publice şi adaptarea acestora la nevoile sale. Formularea mai bună a 
politicilor publice la nivelul administraţiei centrale româneşti este necesară, deoarece, în 
administrarea problemelor curente, Guvernul, principalul responsabil, nu reuşeşte întot¬ 
deauna să-şi stabilească priorităţile strategice şi să coordoneze elaborarea politicilor. în 
România, la nivelul Secretariatului General al Guvernului, s-a înfiinţat, în noiembrie 
2003, Unitatea de Politici Publice, cu misiunea de a contribui la întărirea capacităţii 
Guvernului de coordonare a procesului de formulare, implementare şi monitorizare a 
politicilor publice la nivel central. Se vizează constituirea de unităţi de politici publice la 
nivelul fiecărui minister pentru a se îmbunătăţi managementul politicilor publice de la 
nivelul administraţiei centrale. Cadrul legislativ este deja stabilit şi se urmăreşte o 
anumită standardizare în elaborarea propunerilor de politici publice de la fiecare minister, 
pentru a fi mai uşor de monitorizat şi evaluat. 

în vederea democratizării administraţiei publice locale, descentralizarea reprezintă o 
etapă esenţială şi un pas firesc. Transferul de responsabilităţi, competenţe şi autoritate 
către instituţiile administrative locale este normal, pentru că autorităţile administraţiei 
publice locale cunosc cel mai bine nevoile comunităţilor şi pot identifica cele mai 
adecvate soluţii de răspuns. Descentralizat este acel sistem care are la bază interesul 
local, distinct de cel naţional, în contextul în care localităţile dispun de structuri 
organizatorice şi de un patrimoniu propriu. Descentralizarea se desfăşoară conform 
principiului subsidiarităţii. în funcţie de tipul de responsabilităţi transferate, descentra¬ 
lizarea poate fi de trei tipuri: politică, administrativă şi financiară. 

Descentralizarea politică presupune implicarea cetăţenilor în procesul de luare a 
deciziilor, creşterea importanţei procesului de consultare democratică a acestora şi de 
luare în considerare a manifestării voinţei acestora. Pericle, referindu-se la cetăţenii 
atenieni, spunea, în lucrarea sa Asupra cauzelor măreţiei ateniene, că „...noi suntem 
singurul popor care credem că acela care nu se amestecă în treburile statului nu este 
numai un indolent, ci şi un om de nimic” ( apud Pavel, 1996, p. 5). într-adevăr, un sistem 
democratic solid nu poate exista în afara unei culturi politice democratice participative. 
Descentralizarea politică reprezintă, prin excelenţă, posibilitatea permanentă a influen¬ 
ţării deciziilor guvernamentale şi ale autorităţilor publice de către popor, la nivel naţional 

şi în special local prin conferirea de puteri crescute cetăţenilor. Acest concept este cunos¬ 
cut în literatura de specialitate drept Citizen empowerment. Deciziile politice care se iau 
în contextul unei consultări la nivel extins a populaţiei şi a unei participări crescute a 
acesteia reflectă, intr-un mod mult mai apropiat de realitate, interesele existente la 
nivelul societăţii, nu doar la nivelul demnitarilor aleşi, reprezentanţii politici ai populaţiei, 
care pot, în anumite situaţii, să reprezinte interesele unui procent nereprezentativ al 
populaţiei. Neimplicarea cetăţenilor, ca cenzori legitimi ai politicilor care li se adresează, 
conduce, în multe situaţii, la o manipulare a sistemului electoral democratic de către 
lideri politici care iau decizii şi implementează politici publice care să-i favorizeze pe ei 
sau pe grupurile care i-au propulsat în poziţii de decizie. Descentralizarea politică 
impune însă o extindere a sarcinilor administrative la nivelul sectorului public (Profiroiu, 
2005, p. 35) pentru crearea condiţiilor necesare dezbaterii publice a unei propuneri de 
politică publică sau a unui act normativ, colectării propunerilor venite dinspre cetăţeni şi 
dinspre societatea civilă şi analizei acestora, precum şi pentru crearea centrelor de infor¬ 
mare privind drepturile cetăţeneşti şi alte măsuri de acest tip. De exemplu, organizarea 
unei dezbateri publice cu reprezentanţii societăţii civile dintr-un anumit domeniu de 
acţiune asupra unui proiect de strategie politică în domeniul respectiv presupune cel 
puţin câteva probleme esenţiale. în primul rând, cum selectăm ONG-urile care vor fi 
invitate, ce criterii vom stabili. Dacă invităm toate organizaţiile reprezentative în dome¬ 
niul respectiv, ar putea fi problematic să găsim un spaţiu destul de mare pentru organi¬ 
zarea dezbaterii. Dacă rezolvăm toate aceste probleme logistice, trebuie să colectăm 
propunerile şi comentariile asupra proiectului respectiv, să fie dezbătute apoi intr-un 
cadru adecvat de un grup de experţi în domeniu, iar, în final, concluziile grupului de 
experţi să fie prezentate decidenţilor politici care să hotărască cum va fi modificată 
strategia în urma dezbaterii publice. Desigur, pentru a pune în practică astfel de măsuri 
de descentralizare politică, este necesară existenţa unui cadru democratic care să asigure 
condiţiile adecvate acestui lucru (separarea puterilor în stat, pluralism politic, funcţio¬ 
nalitatea adecvată a instituţiilor statului, informarea şi educarea cetăţenilor în spirit 
participativ). 

Descentralizarea administrativă presupune transferul de autoritate şi responsabilităţi 
în privinţa anumitor funcţii publice de la nivelul guvernului central la agenţiile sau 
unităţile subordonate sau la autorităţile publice regionale sau locale. Deconcentrarea 
reprezintă o formă aparte a descentralizării, realizându-se la un nivel scăzut, şi implică 
transferul de responsabilităţi de la ministerele sau agenţiile centrale la unităţile din 
teritoriu subordonate acestora. în cadrul reformei administraţiei publice româneşti, 
descentralizarea reprezintă transferul de responsabilităţi de la guvernul central la autorită¬ 
ţile administraţiei locale sau la organizaţii, care operează în parteneriat (vezi parteneriat) 
sau independent de guvern, pentru furnizarea serviciilor publice. Există, de asemenea, 
posibilitatea transferării de reponsabilităţi prin privatizarea serviciilor publice către 
organizaţii/societăţi private, deoarece, în anumite circumstanţe, acestea pot fi mai 
eficiente în condiţiile concurenţei de piaţă. Privatizarea se bazează pe prezumţia că 
resursele financiare din mediul privat vor contribui la finanţarea infrastructurii publice, 
eventual prin parteneriate public-privat (Goodin, Kingemann, 2005, p. 548). 

Ultima etapă a descentralizării ca prioritate a reformei administraţiei publice locale o 
reprezintă descentralizarea financiară. Este foarte dificil ca instituţiile administraţiei 

publice locale să devină mai puternice şi să-şi pună în practică deciziile luate datorită 
creşterii autorităţii lor, dacă nu dispun de resurse financiare suficiente, dacă nu pot 
influenţa modul de generare a acestor venituri şi dacă nu au libertatea de a-şi gestiona, 
aşa cum consideră, banii primiţi prin transferuri de fonduri guvernamentale. Alocarea 
resurselor financiare locale trebuie să se facă de către administraţia locală pentru că, prin 
natura şi locul său, cunoaşte cel mai bine priorităţile existente la nivel local. De asemenea, 
stabilirea taxelor şi impozitelor locale se face de către autorităţile locale, în funcţie de 
specificul localităţii respective. în ultimii ani, în România a crescut procentul din PIB 
destinat bugetelor locale, concomitent însă cu creşterea ponderii cheltuielilor locale în 
totalul cheltuielilor publice. 

Un obstacol în calea descentralizării îl reprezintă existenţa simultană în România a 
noilor instituţii locale, democratice, şi a structurilor de tip centralizat, preluate în mare parte 
din sistemul socialist, a căror modernizare ori nu a început încă, ori nu este posibilă. 

Cu toate acestea, descentralizarea a fost deja reglementată în România printr-o lege- 
-cadru (Legea nr. 195/2006) şi constituie o prioritate strategică în cadrul procesului de 
reformă a administraţiei publice locale. De asemenea, modificarea statutului prefectului 
şi transformarea acestuia în înalt funcţionar public reprezintă o altă etapă îndeplinită în 
acest sens. în ultimele rapoarte de monitorizare, Comisia Europeană a remarcat startul 
pozitiv pe care l-a avut procesul de reformă în administraţie, menţionând necesitatea 
continuării acestui proces, în special la nivel local. 

O altă componentă a reformei administrative, considerată de unii autori ca fiind şi cea 
mai importantă, o reprezintă profesionalizarea corpului de funcţionari publici şi reforma. 
Aceasta este absolut necesară pentru întărirea capacităţii administrative în vederea 
absorbirii fondurilor comunitare. Un principiu de bază în managementul resurselor 
umane afirmă că oamenii reprezintă resursa-cheie a oricărei organizaţii. Funcţionarul 
public este atât unul din scopurile reformei administraţiei publice, cât şi un motor al 
funcţionării sistemului administrativ. Denumirea de „funcţionar public” este folosită 
generic pentru persoanele angajate în funcţii publice în cadrul administraţiei de stat. în 
perioada imediat următoare tranziţiei, o mare parte dintre foştii funcţionari ai instituţiilor 
de tip socialist au rămas în continuare în cadrul sistemului, având însă ca punct de 
plecare în crearea noilor comportamente din cadrul instituţiilor democratice de stat în 
formare vechile tipuri de relaţionare cu cetăţeanul. Acest fapt, corelat cu inerţia generală 
a sistemului, a dus mai degrabă la percepţia că administraţia de stat este rigidă, ermetică 
din punctul de vedere al modernizării organizaţionale, şi, de foarte multe ori, ineficientă. 
Astfel, sistemul administrativ nu-şi mai îndeplinea rolul său primordial de a funcţiona în 
slujba cetăţeanului. Aplicarea principiului managementului calităţii totale, preluat de la 
organizaţiile private, este necesar şi poate conduce la implicarea tuturor angajaţilor 
dintr-o instituţie publică în procesul de îmbunătăţire a performanţei instituţiei respective, 
motivaţi de faptul că ar putea fi chiar ei beneficiarii funcţionalităţii şi eficienţei instituţiei 
(Goodin, Kingemann, 2005, p. 549). 

Dezvoltarea conceptului de „management public” la noi în ţară şi diferenţierea clară 
a relaţiei dintre decizia politică şi cea de management (Androniceanu, 1999, p. 86) au dus 
la o schimbare de paradigmă în ceea ce priveşte organizarea şi funcţionarea instituţiilor 
publice. Acestea trebuie să aibă ca scop eficienţa instituţională în sensul de a furniza cu 
succes serviciul public pentru care au fost create. Managementul resurselor umane din 
sectorul public a fost unul deficitar şi este în acest moment insuficient dezvoltat. în 

România, problema cea mai acută cu care se confruntă sectorul public o reprezintă faptul 
că nu se reuşeşte atragerea resurselor umane competitive şi motivate pentru a lucra în 
administraţie. De foarte multe ori, inclusiv personalul din cadrul departamentelor de 
resurse umane nu are cunoştinţele necesare privind recrutarea şi selecţia, rezumându-se 
doar la aplicarea legislaţiei aferente, iar după angajare nu foloseşte indicatori de perfor¬ 
manţă pentru a evalua activitatea personalului angajat. O altă problemă o reprezintă 
influenţa pe care o are încă sistemul politic în recrutarea personalului şi insuficienta 
transparenţă a concursurilor organizate. Nu toate instituţiile publică pe site-uri informa¬ 
ţiile despre posturile vacante scoase la concurs, preferându-se în multe situaţii angajarea 
unor persoane pe bază de recomandări venite din interiorul sistemului. Bibliografiile de 
concurs nu sunt orientate spre aptitudini practice, spre competenţe şi abilităţi sau teste 
psihologice, ci îndeosebi pe memorare de legislaţie. Acest lucru conduce de multe ori la 
angajarea de personal rigid, ancorat în prevederi şi acte normative, mai puţin orientat 
spre inovaţie, eficienţă şi abordări constructive. Dezvoltarea resurselor umane din 
administraţie este esenţială şi trebuie să gestioneze formarea specializată a funcţionarilor 
publici, în special a celor aflaţi în funcţii de conducere şi de răspundere. 

în cadrul reformei funcţiei publice, trebuie totuşi să se ia în considerare în continuare 
principiul stabilităţii funcţiei publice în vederea construirii unei cariere durabile în 
funcţia publică şi a profesionalizării funcţionarilor publici. Cu toate acestea, se impune 
reevaluarea criteriilor de promovare în funcţia publică, în sensul în care competenţa 
trebuie să prevaleze în faţa vechimii în muncă. Un alt pas necesar îl reprezintă depoliti- 
zarea totală a funcţiei publice şi asigurarea neutralităţii şi imparţialităţii funcţionarilor 
publici. Nu putem neglija însă că un factor hotărâtor în atragerea în sistemul public a 
resurselor umane înalt calificate o reprezintă motivarea salariată corespunzătoare a 
acestora. O soluţie posibilă pe viitor ar putea fi adaptarea sistemului de salarizare la 
capacitatea instituţiilor de a atrage şi gestiona fonduri, concomitent cu corelarea salariilor 
cu un sistem de indicatori de performanţă. Chiar dacă de multe ori s-a reuşit recrutarea 
şi selecţia de personal calificat în cadrul administraţiei de stat româneşti, a existat 
ulterior o tendinţă de migrare a acestuia către sectorul privat sau către organizaţiile 
internaţionale, în special din cauza motivaţiei financiare insuficiente şi a dezvoltării 
greoaie, bazată pe vechime în carieră. Accesul la formarea profesională de calitate 
pentru persoanele angajate în sectorul public reprezintă o premisă importantă în profe¬ 
sionalizarea acestora. Practic, o persoană care are studiile necesare pentru a intra în 
corpul funcţionarilor publici trebuie să aibă posibilitatea de a-şi dezvolta cunoştinţele în 
cadrul unor programe specializate de studii postuniversitare din cadrul universităţilor, de 
tipul masteratelor profesionale, programe care să abordeze metode şi tehnici sectoriale 
de management public. 

Schimbările existente în administraţia publică sunt în mod decisiv influenţate de 
trecerea spre noul management public. Conceptele din sectorul public au fost treptat 
înlocuite de ideile de management din sectorul privat, conducând la creşterea importanţei 
implicării funcţionarului public în conducerea eficientă a unui serviciu, departament sau 
a unei instituţii, concomitent cu implicarea în formularea de politici. Astfel, prin 
aplicarea unor principii de eficienţă şi eficacitate, managementul public se apropie de 
esenţa managementului privat, având însă drept obiectiv general satisfacerea interesului 
public. Această viziune recunoaşte şi acceptă rolul deosebit de important al administraţiei 
publice în procesul guvernării. Din păcate, există şi în programele de formare a unor 

manageri publici de elită preocuparea pentru recrutarea unor persoane care au activat 
numai în domeniul public sau care au prea puţină deschidere spre mediul privat, 
contribuindu-se astfel la continuarea izolării sistemului de principiile concurenţiale şi 
dinamismul din sectorul privat. 

Tendinţa generală a administraţiei publice ca formă de exercitare a puterii executive 
într-un stat este de a se extinde datorită creşterii serviciilor publice. Pentru satisfacerea 
reală a cererilor societăţii este nevoie de o bună funcţionare a serviciilor publice. 
Reforma administraţiei publice reprezintă un pas firesc în adaptarea aparatului de stat la 
realităţile sociale, la emergenţa dezvoltării sociale, proces în cadrul căruia statul are 
încă un rol-cheie. 


Codrin SCUTARU 


Reformă - România în perioada de tranziţie 


Termenul reformă (r.) se referă la un program de dezvoltare ce presupune schimbări 
instituţionale în domeniul politic, economic, social sau cultural, în vederea atingerii unei 
stări dezirabile. 

Operarea unei distincţii între tranziţie şi r. este necesară, având în vedere că aceşti 
doi termeni sunt foarte des folosiţi cu referire la schimbările socioeconomice contem¬ 
porane. Tranziţia (vezi tranziţia ca proces istoric în Europa Centrală şi de Est ) vizează 
întregul proces de schimbare a formei de organizare socială de la modelul de tip sovietic 
la modelul de tip occidental. Pentru studiul acestui proces istoric a fost promovată o dis¬ 
ciplină nouă, tranzitologia (vezi teorii asupra tranziţiei economice şi politice de sistem, 
de la socialism la capitalism), ca domeniu de graniţă între economie, sociologie şi 
politologie. în sine, r. se referă doar la tranziţia coordonată politic, adică la direcţiile de 
acţiune asumate de către stat prin decizii politice, care dau un nou curs politicilor publice 
dintr-un anumit domeniu. Actele de r. sunt cuprinse în documente juridico-politice, fie 
ele acorduri internaţionale, legi, ordonanţe, hotărâri de guvern, strategii, programe etc., 
care antrenează răspunderea acţiunii guvernamentale. în acest sens, sfera de cuprindere 
a r ., respectiv a studiului acesteia devine mult mai precis determinată în comparaţie cu 
sfera mult mai extinsă a studiilor de tranzitologie. Deci, r. reprezintă una dintre componen¬ 
tele tranziţiei, al cărei caracter special reiese din acţiunea programată a statului, pe 
coordonate strategice, în economie şi societate. Dintre domeniile supuse r. după 1989, 
schimbările cele mai profunde au vizat r. economică, element ce presupune reconfigura- 
rea structurală a întregii societăţi. R. politică (vezi sistem politic ) a fost promovată într-un 
ritm mult mai rapid, având în vedere complexitatea mult mai redusă a schimbărilor. 


Necesitatea şi contextul reformei: România la sfârşitul anilor ’80 

Lansarea reformei la începutul anilor ’90 în ţările central- şi est-europene, foste compo¬ 
nente ale blocului sovietic, a avut ca surse două elemente : înţelegerea firească a nece¬ 
sităţii unor schimbări structurale economice, sociale şi politice după prăbuşirea vechilor 

regimuri şi situaţia de criză economică. Problemele economico-sociale structurale ale 
acestor ţări, vizibile încă din anii ’80, erau legate în special de poziţia financiară 
internaţională, respectiv datoriile externe apreciabile şi incapacitatea de susţinere a 
necesarului de importuri cu resurse financiare interne. Acest fapt a clamat intervenţia 
instituţiei construite pentru astfel de situaţii critice, respectiv FMI. în conceperea 
programului de reforme, reprezentând condiţionalităţile pentru acordarea de împrumu¬ 
turi, FMI a colaborat cu restul creditorilor fostelor state socialiste, precum şi cu BM. în 
esenţă, constrângerile economice cu care se confruntau aceste state au condus la situaţia 
în care programul de dezvoltare economico-socială pe perioada de tranziţie a fost 
reprezentat de programul de reforme convenite cu instituţiile financiare internaţionale şi 
alţi creditori. 

Ca şi alte state socialiste sau state în curs de dezvoltare, România s-a împrumutat 
masiv la sfârşitul anilor ’70 în vederea finanţării propriilor programe de dezvoltare, 
îndeosebi în industrie. Respectivele sume erau atrase cu dobânzi atrăgătoare, dat fiind 
afluxul de petrodolari - venituri sporite din exportul de petrol al statelor membre OPEC, 
în special cele din zona Golfului Persic, în urma primului şoc petrolier (1973) - cu care 
se confrunta sistemul bancar mondial. Al doilea şoc petrolier (1979-1980) şi majorarea 
ratei dobânzii de intervenţie a Rezervei Federale a SUA la începutul anilor ’80, ca 
urmare a necesităţii finanţării deficitelor publice ale administraţiei preşedintelui Ronald 
Reagan, au condus la majorarea generalizată a dobânzilor şi la o recesiune mondială. Pe 
cale de consecinţă, a apărut o criză a datoriei externe la nivel mondial. Statele care se 
împrumutaseră în schimbul unor dobânzi ieftine nu îşi mai puteau plasa produsele pe o 
piaţă mondială în recesiune la preţurile scontate în momentul accesării creditelor, în timp 
ce serviciul datoriei externe creştea pe măsura dinamicii ascendente a dobânzilor. Această 
situaţie a fost agravată şi de aprecierea dolarului la mijlocul anilor ’80. în acest mecanism 
economico-financiar a fost angrenată şi România, care, în 1982, s-a aflat în situaţia de 
incapacitate de plată (Văcărel, 2001, p. 22). Cu alte cuvinte, valuta deţinută de statul 
român era insuficientă pentru achitarea importurilor curente şi a serviciului datoriei 
externe, adică o stare de faliment a economiei naţionale. Decizia politică luată de condu¬ 
cerea comunistă a statului a fost de a restitui integral datoria externă înainte de termen, 
renunţând la procedura uzuală de refinanţare şi reducând drastic importurile. 

Dincolo de retorica postrevoluţionară anticomunistă, analize bine fundamentate 
(Văcărel, 2001, pp. 15-39 ; Ionete, 1993) conturează în mod clar, pe baza unor indicatori 
obiectivi, situaţia economică a perioadei. Aceste analize scot în evidenţă o serie de 
aspecte esenţiale : forţarea exporturilor, reducerea la minim a importurilor tehnologice, 
finanţarea pierderilor existente în economie şi mascarea acestora, bugete de stat exceden¬ 
tare. în final, datoria externă a fost plătită cu un efort uman şi economic extraordinar. De 
la un sold de 6,8 miliarde de USD în 1985, la sfârşitul anului 1989 totalul datoriei 
externe înregistra doar 174 milioane USD. începând cu 1982, soldul contului curent, în 
care se reflectă valoarea exporturilor, a cunoscut un sold excedentar de aproape 2 miliarde 
de USD până în anul 1989, cu un maxim în 1988 al exportului net, echivalent cu 9,3% 
din PIB. Dezechilibrul financiar extern a fost acoperit de un dezechilibru economico- 
-social intern. Pe măsură ce criza reală, resimţită în nivelul de trai, se accentua, bugetul 
de stat, în loc să înregistreze deficite din ce în ce mai mari, era aprobat şi executat cu 
excedente semnificative. Pentru a face faţă cheltuielilor cu plata datoriei externe, a fost 
instituit un regim de austeritate al cheltuielilor publice, în paralel cu o creştere a ponderii 


REFORMA - ROMANIA IN PERIOADA DE TRANZIŢIE 


484 


bugetului de stat în PIB, tot în sensul controlului şi mai puternic al consumului. Astfel, 
deşi bugetul de stat a crescut la capitolul venituri, realizarea excedentelor s-a făcut pe 
scăderea cheltuielilor, îndeosebi a celor sociale. Principala direcţie a cheltuielilor publice 
era de acoperire a pierderilor din economie. Astfel, la 31 decembrie 1989, circa 5 100 de 
unităţi economice de stat, cooperatiste sau obşteşti, au obţinut pierderi de 171,3 miliarde 
de lei, iar totalitatea unităţilor economice mai aveau pierderi reportate din anii precedenţi 
şi neacoperite în valoare de 213,2 miliarde de lei (Văcărel, 2001, p. 29). De notat că, în 
acea perioadă, PIB, în preţuri curente, era în jurul a 800 miliarde de lei. 


Actorii interni şi externi ai reformei 

Formularea deciziilor de r. este rezultatul interacţiunii mai multor organizaţii şi categorii 
de persoane, atât pe plan intern, cât şi pe plan internaţional. La nivel intern, principalul 
rol îl deţin decidenţii politici, adică politicienii care ocupă, la un moment dat, poziţii în 
structura instituţională care le conferă o anumită putere. 

Pe plan internaţional, se disting trei categorii: a) organizaţiile interstatale (NATO, 
ONU, Consiliul Europei, Comunitatea Economică Europeană - devenită ulterior UE, 
OSCE etc.); b) instituţii financiare internaţionale (de exemplu, FMI şi BM) şi c) orga¬ 
nizaţii nonguvernamentale internaţionale. 

Organizaţiile interstatale pot stabili anumite cerinţe pentru calitatea de stat membru, 
de unde necesitatea adoptării anumitor r. Aceste cerinţe au vizat, în general, elemente de 
r. privind sfera politică, respectiv relaţia stat-cetăţeni, şi o construcţie instituţională 
democratică, după model occidental. 

Organizaţia pentru Cooperare şi Securitate în Europa (OSCE) a constituit un prim 
cadru de afirmare a noului context politic de după sfârşitul Războiului Rece prin 
declaraţia finală a reuniunii şefilor de state şi de guverne de pe continentul european din 
noiembrie 1990, intitulată Carta de la Paris pentru o Nouă Europă. Carta consfinţea 
angajamentul statelor semnatare de a construi, consolida şi întări democraţia, înţeles 
drept singurul sistem de guvernare. OSCE a oferit asistenţă reformelor instituţionale 
necesare pentru alegeri libere şi corecte, pentru drepturile omului şi statul de drept. 

Consiliul Europei (CE) a fost prima organizaţie interstatală de tip occidental la care 
România a aderat după 1989. Obţinerea calităţii de stat membru a necesitat r. privind 
domeniul drepturilor omului (dreptul de proprietate, minorităţi, libertatea presei etc.) şi 
al justiţiei, astfel încât să fie respectate prevederile Convenţiei Europene a Drepturilor 
Omului, document adoptat de statele membre ale Consiliului Europei pentru protejarea 
drepturilor şi libertăţilor fundamentale. 

Organizaţia Tratatului Atlanticului de Nord (NATO), alianţă militară la care România 
a aderat în 2004, s-a implicat în promovarea de reforme privind forţele armate şi sistemul 
de securitate naţională. 

Organizaţia Naţiunilor Unite (ONU) a oferit asistenţă în multiple domenii prin diferite 
organizaţii aflate sub egida sa, precum ILO, UNICEF şi PNUD, care s-a concretizat prin 
expertiză în construcţia noului cadru legal privind, de exemplu, legislaţia muncii sau 
drepturile copilului. 

în relaţia României cu Comunităţile Europene/UE se pot discerne trei faze distincte : 
stat asociat al Comunităţilor Europene (1993-1999), stat aflat în faza de preaderare şi 

negociere a aderării (1999-2006), şi stat membru cu drepturi depline, începând cu 
1 ianuarie 2007. Comisia Europeană a avut un rol deosebit în orientarea şi monitorizarea 
procesului de schimbare în perioada de preaderare, când România a primit şi asistenţă 
financiară de preaderare (prin programele PHARE, ISPA, SAPARD, RICOP). încheierea 
capitolelor de negociere ale tratatului de aderare a presupus nu numai încorporarea 
acquis-ului comunitar în legislaţia internă, ci şi alte măsuri majore de reformă de natură 
economico-socială convenite de Guvern şi Comisie. Până la debutul negocierilor de 
aderare, implicarea a fost mult mai redusă, fiind reprezentative pentru acea perioadă 
programele privind educaţia de tip Tempus şi Socrate. 

Spre deosebire de organizaţiile interstatale, instituţiile financiare internaţionale au 
avut o implicare sporită în ceea ce priveşte promovarea de reforme în economie şi 
politica socială. Din acest motiv, este necesară înţelegerea mecanismelor de funcţionare 
a acestora. FMI şi BIRD au fost create în perioada de sfârşit al celui de-al doilea război 
mondial (1939-1945), când s-a pus problema stabilirii unui nou sistem financiar interna¬ 
ţional, stabil şi capabil să stimuleze creşterea economică mondială. Pentru aceasta, repre¬ 
zentanţi ai celor mai importante state din economia mondială s-au întrunit la Bretton 
Woods, SUA, în 1944, pentru începerea negocierilor sub titulatura oficială de Conferinţa 
Monetară şi Financiară a Naţiunilor Unite. Noul sistem, denumit „sistemul de la Bretton 
Woods”, a devenit operabil în 1946. Printre prevederile Acordului de la Bretton Woods, 
s-a stabilit şi înfiinţarea FMI şi BIRD, motiv pentru care cele două instituţii mai sunt 
cunoscute şi sub denumirea de „instituţiile de la Bretton Woods”. FMI are rolul de 
administrator al acordului şi de a preveni crizele în sistemul financiar internaţional prin 
acordarea de asistenţă financiară statelor care au dificultăţi în susţinerea plăţilor externe. 
Aşadar, FMI nu are atribuţii propriu-zise în finanţarea programelor de dezvoltare socială, 
ci de gardian al stabilităţii economico-financiare globale, Iară de care se poate afirma că 
nici o dezvoltare nu este posibilă. Fiecare stat membru al FMI deţine o cotă, conform 
importanţei în economia mondială, şi, pe cale de consecinţă, un anumit număr de voturi. 
Guvernul SUA deţine cea mai importantă cotă, dispune de cel mai mare număr de voturi, 
precum şi de dreptul de reprezentare permanentă în Consiliul director al FMI, fiind şi 
singurul stat cu drept de veto asupra măsurilor adoptate. Obiectivul iniţial al BIRD a fost 
oferirea de asistenţă financiară internaţională către statele afectate de distrugerile confla¬ 
graţiei mondiale. în deceniile următoare, BIRD şi-a lărgit aria de competenţă spre 
finanţarea proiectelor de infrastructură, de dezvoltare a serviciilor sociale de luptă 
împotriva sărăciei etc. (vezi Banca Mondială ca actor al dezvoltării sociale). Faţă de 
organizarea FMI, în Board- ul BM nici un stat membru nu are drept de veto în ceea ce 
priveşte acordarea de credite sau granturi. După cutumă, directorul general al FMI este 
european, iar preşedintele BM, american. Practica ultimelor decenii, mai ales după rece¬ 
siunea economică mondială de la începutul anilor ’80, a însemnat o adâncire a colaborării 
dintre Fond şi Bancă. în asistenţa financiară pentru ţările aflate în criză, FMI şi BM un 
format un tandem, în care răspunderea formală a Fondului este stabilitatea macroeco¬ 
nomică prin programe de stabilizare, pe când BM promovează programe de ajustare 
structurală. Pentru accesarea de împrumuturi, ambele instituţii cer respectarea unor 
condiţionalităţi prin măsuri de politică economică şi socială asumate de guverne, pentru 
a asigura adecvarea cheltuirii sumelor cu obiectivele celor două organizaţii. Aceste 
condiţionalităţi reprezintă măsuri de politică economică de factură neoliberală, care, în 
literatura de specialitate, sunt cunoscute sub denumirea de Consensul de la Washington. 

Alte instituţii financiare internaţionale implicate în oferirea de asistenţă financiară pe 
perioada reformei includ : BERD, BEI, Banca pentru Dezvoltare a Consiliului Europei, 
USAID. Accesarea de finanţări din partea acestor instituţii nu a inclus respectarea unor 
condiţionalităţi de natura celor promovate de FMI şi BM, însă o serie din creditele 
oferite aveau ca obiective susţinerea unor măsuri convenite cu instituţiile de la Bretton 
Woods, cum ar fi finanţarea BERD pentru asistarea privatizărilor Petrom şi BCR. Pe de 
altă parte, consilierea oferită de experţii respectivelor instituţii în ceea ce priveşte 
elaborarea de strategii sau programe de reformă era congruentă cu liniile directoare de 
politică economică promovată de FMI şi BM. 

ONG-urile (vezi societate civilă ) au avut mai degrabă un rol de sprijin decât de 
formulare a reformei, deoarece, spre deosebire de state sau de organizaţii interstatale, 
ONG-urile nu dispun de o legitimitate de acelaşi ordin de mărime. Finanţarea ONG-urilor 
a fost însemnată şi mixtă în ceea ce priveşte sursele, fiind vorba atât de bani publici ai 
statelor occidentale, cât şi de donaţii private. Direcţiile de acţiune principale au vizat 
sprijinul procesului de democratizare, schimbarea climatului sociocultural în sensul 
culturii politice de tip occidental şi oferirea de asistenţă financiară în formarea de 
specialişti la nivel naţional. Printre cele mai active astfel de organizaţii s-au numărat 
Fundaţia pentru o Societate Deschisă (FSD), Asociaţia Pro Democraţia, Freedom House 
şi Transparency International. Strategia acestora a vizat mai ales influenţarea schim¬ 
bărilor, acţionând în acest sens după model american (vezi grupuri de interese), prin 
exercitarea de presiuni asupra decidenţilor politici. 


Reforma în România: repere strategice şi programe de stabilizare 
şi ajustare structurală 

în cazul României, cea mai mare parte a anului 1990 a reprezentat o perioadă de 
bunăstare, care a întârziat să se facă simţită dimensiunea reală a crizei. Fa originea 
bunăstării au stat o serie de măsuri, caracterizate ca „reparatorii” (Zamfir, 1998) faţă de 
privaţiunile populaţiei din ultimii ani ai vechiului regim. Aceste măsuri - măriri de 
salarii, restituirea părţilor sociale (reţineri din salariile angajaţilor care primeau o cotă 
din capitalul social al întreprinderii, măsură obligatorie iniţiată de fostul regim pentru 
a finanţa întreprinderile), vânzarea locuinţelor proprietate de stat, liberalizarea importu¬ 
rilor etc. - au avut rolul de a creşte semnificativ puterea de cumpărare şi nivelul de trai. 
Susţinerea financiară a bunăstării a fost posibilă datorită faptului că, la sfârşitul anului 
1989, balanţa de plăţi prezenta, pe relaţia devize convertibile, un sold activ de 1,58 de 
miliarde USD (Văcărel, 2001, p. 22). Spre sfârşitul anului, rezervele valutare ale BNR 
erau însă în curs de epuizare. 

în acest context, a fost lansată r. economică. Primul reper strategic a fost dat de 
Schiţa strategiei tranziţiei la economia de piaţă, elaborată de un colectiv de specialişti 
români sub coordonarea academicianului Tudorel Postolache. Schiţa propunea o tranziţie 
în termene cât mai scurte, având ca obiective înlocuirea mecanismelor de tip administrativ 
şi centralist cu mecanismele pieţei, evitând însă costurile sociale greu suportabile. De 
altfel, o condiţie pentru realizarea optimală a tranziţiei era un climat economic şi social 
stabil (Postolache, 1990, p. 12). După alegerile din iunie 1990, Schiţa a devenit progra¬ 
mul de guvernare al Cabinetului Roman. 

în a doua parte a anului 1990, Guvernul premierului Roman a lansat o serie de 
reforme pe linia programatică promovată şi în ţările vecine, respectiv liberalizarea 
preţurilor (octombrie 1990), eliminarea planului unic, înlocuirea sistemului de control al 
proprietarului-stat cu autonomia societăţilor comerciale şi regiilor autonome (Legea 
nr. 15/1990), legislaţie privind privatizarea, deschiderea comerţului exterior, legea 
fondului funciar (Legea nr. 18/1990) etc. Dintre aceste măsuri, Adrian Severin, membru 
al Cabinetului pentru Reformă şi Relaţia cu Parlamentul, apreciază Legea nr. 15 ca fiind 
cea mai importantă (Severin, 1995, p. 57). 

în esenţă, economia României nu a depăşit starea de criză instalată la începutul anilor 
’80, marcată de momentul încetării de plăţi din 1982. Conştientizarea la nivel social a 
stării reale a economiei în anul 1990 a fost întârziată de epuizarea rezervei valutare. 
Abundenţa din prima parte a anului 1990 a fost dată de importurile de bunuri în valoare 
de 9,2 miliarde de USD. La sfârşitul lui 1990, România a ajuns în incapacitate de finanţare 
a unui asemenea consum de import, din cel puţin două motive. Primul ţine de evoluţia 
externă, respectiv de pierderea pieţelor externe prin desfiinţarea CAER, un organism 
oarecum similar Pieţei Comune la care participau ţările de sub influenţa Uniunii Sovietice, 
respectiv de intrarea în disoluţie a însuşi statului sovietic. în cadrul CAER, schimburile 
economice nu se făceau în dolari sau alte valute occidentale, ci în ruble transferabile. 
Aşadar, importurile României din acest spaţiu au trebuit să fie trecute în dolari, ceea ce 
a accentuat criza de valută. Al doilea motiv este reprezentat de schimbarea mecanismului 
de finanţare a economiei. în economia de comandă, finanţarea prin plan a întreprinderilor 
se făcea, faptic, prin bugetul de stat şi prin bănci. Sarcina întreprinderilor era de a înde¬ 
plini planul, fiind controlate de stat prin (ne)acordarea de finanţare. Acum, întreprin¬ 
derilor li se dădea libertate, dar fără un transfer de capital de la bănci şi de la buget, 
lăsându-le sever decapitalizate. Pentru a continua activitatea, acestea aveau nevoie de 
finanţare, de noi credite. Returnarea acestor credite presupunea însă un nivel rezonabil 
al dobânzilor, ceea ce era imposibil în contextul liberalizării preţurilor şi deci al unui 
nivel foarte ridicat al inflaţiei. Lipsite de capital, mai ales de valuta necesară importurilor 
tehnologice, întreprinderile au început să funcţioneze ineficient, ceea ce a dus la începutul 
unei scăderi dramatice a producţiei şi la acumularea de pierderi. 

Lipsa de valută pentru a onora plăţile aferente importurilor, cu alte cuvinte acoperirea 
deficitului de cont curent, a adus Guvernul României în situaţia de a apela la asistenţa 
financiară a instituţiilor de la Bretton Woods, FMI şi BM. în 1990, PIB s-a diminuat cu 
5,6%, iar inflaţia se situase la o valoare de 5,1%. însă faptul cel mai negativ era 
epuizarea rezervelor valutare în valute convertibile (dolari, mărci germane, franci 
elveţieni) în februarie-martie 1991 (BNR, 1991-2005). în aprilie 1991, România a semnat 
primul „Memorandum” pentru un aranjament de credit de tip stand-by cu FMI de după 
1989, prin care au fost făcute trageri în valoare de 772 milioane USD în anul respectiv. 
Conform „Memorandumului” (aprobat prin Hotărârea Parlamentului nr. 12/1991), Guver¬ 
nul premierului Petre Roman se angaja să transfere cea mai mare parte a cheltuielilor de 
investiţii de la bugetul de stat la întreprinderi şi de la fondurile publice la cele private, 
pe considerentul macrostabilizării economice. în privinţa cheltuielilor curente, s-a vizat 
menţinerea sub control a acestora prin restrângerea subvenţiilor la un număr limitat de 
produse, care ocupă un rol important în consumul grupurilor vulnerabile ale populaţiei, 
în privinţa întreprinderilor de stat, Guvernul a recunoscut serioasele dificultăţi financiare 
ale acestora, dar s-a angajat să nu le sprijine prin subvenţii, ci să le determine să se 

restructureze pentru a nu falimenta. Ultima parte a condiţionalităţilor „Memorandumului” 
din 1991 se referă la sectorul social. Guvernul a promis creşterea protecţiei sociale prin 
acordarea de compensaţii funcţionarilor publici şi pensionarilor, majorarea alocaţiei 
pentru copii, ajutoare de maternitate şi sume pentru studenţi şi elevi cu venituri mici. 
Cheltuielile pentru învăţământ şi, mai ales, sănătate urmau să fie sporite. BM a oferit 
asistenţă financiară de urgenţă printr-un împrumut de 180 milioane USD pentru asistenţă 
tehnică şi importuri critice (aprobat prin Legea nr. 57/1991), prin care au fost finanţate 
programele de restructurare la un număr ridicat de companii de stat. Pentru sectorul 
sanitar, BM a oferit un credit în valoare de 150 milioane USD în vederea extinderii 
reţelei şi îmbunătăţirii serviciilor, în special dispensare şi maternităţi (Legea nr. 79/ 
1991). în prima parte a anului 1991, până la semnarea acordului cu FMI, Guvernul a 
trecut prin Parlament o serie de legi care au pus bazele construcţiei instituţionale din 
domeniul politicilor sociale. Este vorba de Legea nr. 1/1991 privind asigurările de 
şomaj, Legea nr. 13/1991 privind contractul colectiv de muncă, Legea nr. 14/1991 
privind sistemul de salarizare şi Legea nr. 15/1991 privind conflictele de muncă. 

în aprilie 1992 a expirat durata precedentului acord stand-by cu FMI şi, ca urmare a 
evoluţiilor negative din economie, Guvernul (condus, din septembrie 1991, de premierul 
Stolojan) a semnat un al doilea „Memorandum” cu Fondul, în mai 1992, pe o durată de 
10 luni, în urma căruia s-au făcut trageri în valoare de 476 milioane USD în cursul anului 
respectiv. Fa acel moment, indicatorii economico-sociali pe anul 1991 evidenţiau, compa¬ 
rativ cu anul 1990, o cădere aPIB de 12,9%, aratei inflaţiei la 170,2%, scăderea produc¬ 
ţiei industriale cu peste 20%, iar valorile în termeni reali ale salariului mediu şi pensiei 
medii reale erau mai reduse cu 18,3%, respectiv 25,7%. Inflaţia a fost stimulată şi de 
deprecierea leului de la un curs mediu anual de 22,43 leu/dolar, în 1990, la 76,39 leu/ 
dolar în 1991 (BNR, 1991-2005 ; INS, 2005). Evoluţia cursului a fost marcată şi de unifi¬ 
carea pieţelor valutare în noiembrie 1991. Acordul (ratificat prin Fegea nr. 64/1992) 
consemna angajamentul Guvernului de a atinge stabilitatea macroeconomică, văzută ca 
fundamentul necesar pentru reuşita programului de reformă (pct. 1). în acest sens, erau 
urmărite eliminarea dezechilibrelor externe şi interne prin politici financiare prudente, 
măsuri structurale menite să eficientizeze alocarea resurselor prin liberalizarea pieţelor, 
un nivel corespunzător al ratei dobânzii şi crearea cadrului legal şi facilitarea sectorului 
privat (pct. 2). Admiţând evoluţiile economice negative ca fiind neprevăzute (pct. 4), 
Guvernul s-a angajat să ia o serie de măsuri. Dintre acestea, se remarcă o ţintă de deficit 
public pe anul 1992 de 2% din PIB, continuarea liberalizării preţurilor şi reducerea 
subvenţiilor la un număr de 16 bunuri de consum, inclusiv energia electrică (pct. 27), 
reducerea subvenţiilor pentru întreprinderi, inclusiv pentru industria minieră (pct. 17) şi 
înlocuirea ICM cu TVA (pct. 21). în privinţa preţului la gaze naturale, Guvernul admitea 
practicarea unui preţ intern cu 30% sub cel la nivel internaţional şi se angaja la o creştere 
trimestrială cu 10%, în termeni reali, până la atingerea parităţii cu preţurile mondiale 
(pct. 27). Asupra politicilor sociale, Guvernul îşi exprima hotărârea de a menţine şi 
întări protecţia socială pentru a preveni greutăţile suplimentare ale populaţiei în perioada 
de tranziţie. în privinţa cadrului legal, Guvernul a făcut trimitere la legile adoptate în 
anii 1990-1991. Guvernul se aştepta ca şomajul să ajungă la 1,4 milioane de persoane, 
reprezentând 14% din forţa de muncă, şi la o creştere a cheltuielilor fondului de şomaj 
în PIB de la 0,2%, în 1991, la 2,2%, în 1992; în acelaşi timp, subvenţiile pentru 
populaţie, estimate la 5,5% din PIB, urmau a fi menţinute (pct. 22). în privinţa 

veniturilor, Guvernul considera ca esenţială frânarea presiunilor inflaţioniste şi promo¬ 
varea competitivităţii economiei şi, pe cale de consecinţă, se angaja să adopte o politică 
de indexare a salariilor pe termen lung, cu intenţia de a menţine creşterea de salarii sub 
rata inflaţiei. Pentru întreprinderile care depăşeau fondul de salarii de referinţă se aveau 
în vedere impozite penalizatoare de până la 500% (pct. 28). în privinţa privatizării, 
Guvernul preconiza să fie vândute cel puţin 400 de unităţi comerciale până la sfârşitul lui 
1992. Lichidarea/închiderea întreprinderilor de stat neviabile erau văzute ca un punct 
esenţial al programului guvernamental. Pentru procesul de privatizare şi de lichidare a 
întreprinderilor, Guvernul se angaja să adopte o strategie de restructurare printr-un 
program de ajustare structurală al BM pe baza unui împrumut (pct. 31). în privinţa 
sectorului extern şi a balanţei de plăţi externe, se prognoza un context dificil pentru anul 
1992, cu o nevoie de finanţare excepţională de 650 milioane USD, pentru a aduce 
rezervele internaţionale la un nivel rezonabil, care urma să fie satisfăcută prin trageri de 
la FMI şi G-24 (pct. 37). 

Acoperirea nevoii de finanţare excepţională a devenit mai facilă prin semnarea, în 
iunie 1992, a acordului de împrumut cu BM, la care se făcea referire în „Memorandumul” 
cu FMI. împrumutul de ajustare structurală (SAL), în valoare de 400 milioane USD şi 
ratificat prin Legea nr. 63/1992, reprezintă cel mai ridicat volum de finanţare acordat 
României după 1990 de către instituţiile financiare internaţionale. Efectuarea tragerilor 
de către Guvern peste limita de 250 de milioane USD era condiţionată de un progres 
realizat de îndeplinirea programului de ajustare structurală şi de îndeplinirea acţiunilor 
prezentate în anexa 4 a acordului, considerate satisfăcătoare de către Bancă (anexa 1, 
pct. 5). Dintre acţiunile cuprinse în anexa 4, listate în 10 puncte, cele mai importante 
vizau: stabilirea unui structuri a preţului, satisfăcătoare pentru Bancă, pentru ţiţei, 
electricitate, lignit, cărbune, inclusiv menţinerea la paritate cu preţurile mondiale, 
creşterea preţului la gaze naturale cu cel puţin 10% trimestrial, în termeni reali, 
liberalizarea preţurilor la toate celelalte produse industriale şi de consum (pct. 4), 
finalizarea privatizării a 3 000 de magazine de stat şi a 20 de întreprinderi de stat 
selecţionate (pct. 9), eliminarea restricţiilor referitoare la exporturile de bunuri, cu 
excepţia celor convenite cu Banca (pct. 6), înfiinţarea unei agenţii antimonopol (pct. 5), 
continuarea menţinerii unui sistem de monitorizare a întreprinderilor de stat, convenit cu 
Banca şi implementarea unui program de restructurare sau lichidare a întreprinderilor 
definite ca neviabile economic sau financiar, conform standardelor respectivului sistem, 
în privinţa măsurilor sociale (pct. 10), s-a convenit reformarea sistemului de alocaţii 
pentru copii şi reducerea impozitelor pentru familiile cu copii, cu condiţia ca toate aceste 
cheltuieli să nu depăşească valoarea de 2% din PIB. 

Evoluţiile economice pe anul 1992 au infirmat aşteptările privind stoparea declinului 
şi macrostabilizarea economică cuprinse în „Memorandumul” cu FMI. în comparaţie cu 
1991, PIB a scăzut cu 8,8% (al treilea an consecutiv de declin), inflaţia a atins pragul de 
210%, iar salariul mediu real şi pensia medie reală au coborât la 71,3%, respectiv 63,1 % 
din nivelul anului 1990. Pe sectorul extern, deşi importurile au fost limitate la 5,7 miliarde 
USD, deficitul contului curent a urcat la 8% din PIB, condiţionând cursul valutar, care 
a „urcat” de la 76,39 lei/USD la 309,95 lei/USD (BNR, 1991-2005 ; INS, 2005). 

Toamna anului 1992 a consemnat primele alegeri parlamentare şi prezidenţiale 
desfăşurate în conformitate cu Constituţia adoptată în anul 1991. Noul Guvern, condus 
de premierul Nicolae Văcăroiu, a înaintat Parlamentului în februarie 1993 Strategia de 

reformă economico-socială a programului de guvernare. Documentul pornea de la 
constatarea stării de criză, manifestată prin dezechilibrul dintre cererea internă şi oferta 
agregată, dezechilibre macroeconomice şi sectoriale. în acest context, Guvernul se 
angaja să acorde prioritate stabilizării macroeconomice şi echilibrării raportului cerere- 
-ofertă prin oprirea declinului producţiei şi creştere economică. Pentru aceasta, Guvernul 
se orienta spre reducerea cheltuielilor curente în favoarea celor de capital, necesare 
restructurării întreprinderilor cu capital majoritar de stat şi a regiilor autonome. în acest 
sens, Guvernul preciza că se va implica în finanţarea integrală sau parţială a investiţiilor 
necesare, în sprijinirea prin subvenţii inclusiv a activităţilor şi companiilor neprofitabile, 
dar absolut necesare în angrenajul economiei naţionale. Firmele ineficiente, lipsite de 
viabilitate economică, urmau a fi reprofilate, redimensionate sau lichidate, însă sub 
administrarea statului, acest proces neputând fi realizat spontan, pe baza mecanismelor 
pieţei. în fine, pentru sporirea gradului de ocupare şi reducere a şomajului, Guvernul îşi 
propunea relansarea investiţiilor publice şi sprijinirea celor private, cu capital autohton 
sau străin. 

După expirarea acordului stand-by cu FMI, în martie 1993, Guvernul recent instalat 
nu a încheiat un nou acord cu Fondul, căutând obţinerea de finanţare externă pe cale 
bilaterală, de la alte state, în special Canada şi SUA, şi de la bănci private, preponderent 
din Germania. Evoluţiile economice pe anul 1993 au fost mixte. Pe de o parte, s-a reuşit 
stoparea declinului economic printr-o creştere a PIB cu 1,5% şi diminuarea deficitului 
extern la 4,4% din PIB, dar incapacitatea asigurării unei finanţări externe consistente a 
pus presiune pe cursul de schimb, care a „urcat” la 760,05 lei/USD faţă 307,95 lei/USD 
în anul precedent. Inflaţia din 1993 a atins valoarea de 256,1%, cea mai mare rată de 
după 1990, iar în ciuda creşterii economice, veniturile reale ale populaţiei s-au diminuat 
la circa 59%, în cazul salariilor, şi 56%, în cazul pensiilor, faţă de 1990. începând cu 
anul 1992, bugetul general consolidat a început să înregistreze deficite, deoarece, din 
cauza căderii economice, nu mai exista o bază pentru veniturile la buget. Cheltuielile 
publice au însumat 38,7% din PIB, în 1990, 41,2%, în 1991, 36,8%, în 1992, şi 33,4%, 
în 1993, însă ponderea cheltuielilor sociale nu a depăşit 17% din PIB, atingând un 
minim de 15,2% în 1993 (BNR, 1991-2005; INS, 2005). 

Necesitatea asigurării de finanţări externe atât pentru deficitul bugetului general 
consolidat, cât şi pentru deficitul de cont curent, reprezentând relaţiile economice de 
schimb ale României cu restul lumii, a condus Guvernul la negocierea şi semnarea unui 
nou acord stand-by cu FMI în mai 1994, valabil trei ani. Cea mai stringentă prioritate a 
Guvernului, conform „Memorandumului”, era declanşarea unui atac în forţă împotriva 
inflaţiei, în condiţiile în care ajustările corective ale preţurilor în economie erau conside¬ 
rate a fi practic încheiate (pct. 3). Pentru atingerea acestui obiectiv, precum şi pentru lansa¬ 
rea durabilă a creşterii economice şi echilibrarea balanţei de plăţi. Guvernul se pronunţa 
pentru o serie de măsuri în consonanţă cu precedentele acorduri cu FMI, respectiv 
ţinerea sub control a deficitului public, mai ales a cheltuielilor publice curente, reducerea 
subvenţiilor, pe motiv că distorsionează alocarea resurselor (pct. 9-20) şi intensificarea 
r. structurale prin privatizarea întreprinderilor şi lichidarea întreprinderilor cu pierderi, 
printr-un grafic convenit cu BM (pct. 45). Faţă de acordurile precedente, se observă o 
tendinţă de extindere, ca dimensiuni şi cuprindere în detalii, privind politicile publice a 
textului „Memorandumului”. Au fost introduse 12 anexe, care cuprindeau indicatori, 
termene, obiective şi repere cu rol de criterii de performanţă, pentru a fi analizate de 

experţii FMI în vedere eliberării tranşelor ulterioare. în plus, punctul 3 al aranjamentului 
fixează 17 condiţii, variind de la indicatori economico-financiari la adoptarea de legi, 
fără de care România nu putea accesa, la anumite date, sumele prevăzute. Faţă de durata 
de trei ani a aranjamentului stand-by, România a efectuat trageri doar până în august 
1995, adică numai un an şi trei luni din perioada prognozată, experţii FMI apreciind că 
România a ieşit din condiţionalităţile prevăzute în acord. 

în perioada 1994-1996, economia a avut o evoluţie ascendentă, cu o creştere a PIB de 
15% faţă de anul 1993. Inflaţia a coborât la 32%, în 1995, şi 38%, în 1996. Salariul 
mediu real a urcat la 72,7 % faţă de puterea de cumpărare din 1990, iar pensia medie 
reală la 63,1 %, valoare ce nu va mai fi atinsă decât după 2004. în acelaşi timp însă, s-a 
deteriorat situaţia deficitelor. Deficitul public a atins 3,9% din PIB, în 1996, iar deficitul 
de cont curent, în esenţă diferenţa dintre importurile şi exporturile de bunuri şi servicii, 
se situa la 7,3% din PIB (BNR, 1991-2005 ; INS, 2005). în condiţiile suspendării finan¬ 
ţării FMI în 1995, Guvernul s-a orientat către alte surse pentru finanţarea deficitului extern, 
respectiv emiterea de obligaţiuni pe pieţele financiare internaţionale, împrumuturi de la 
bănci private, îndeosebi germane şi britanice, relaţii bilaterale şi împrumuturi de la BM. 

în 1995, România a depus cererea de a deveni stat membru al UE, iar impactul asupra 
r. a fost dat de un nou reper strategic, respectiv Strategia naţională de pregătire a 
aderării României la UE, document adoptat în iunie 1995 la Snagov. Documentul a fost 
elaborat de o comisie prezidată de acad. Tudorel Postolache, reunind reprezentanţi ai 
Guvernului, ai partidelor parlamentare, oameni de ştiinţă şi alţi reputaţi specialişti. în 
esenţă, Strategia... identifica decalajele economice dintre România şi UE şi propunea 
scenarii de recuperare a acestor decalaje, precum şi obiective pe principalele direcţii ale 
politicii economice. în vederea recuperării respectivelor decalaje, era propusă promovarea 
unor politici active, de sprijinire de către stat, cu ajutorul instrumentelor financiare, a 
activităţii economice şi a dezvoltării regionale şi locale. 

BM a oferit asistenţă financiară în anii 1994-1996 pentru o serie diversificată de 
programe. în domeniul social. Banca a finanţat r. sistemului de învăţământ, concretizată 
prin Legea învăţământului din 1997, cu două împrumuturi, ambele în valoare de 50 mi¬ 
lioane USD, acordate în 1994, respectiv 1996. Cel de-al doilea împrumut a fost axat pe 
susţinerea r. în învăţământul superior. Legea învăţământului din 1995 prevedea prin¬ 
cipiul autonomiei universitare, oferind o nouă logică a finanţării învăţământului superior 
şi cercetării. Principala destinaţie a împrumuturilor BM a fost însă restructurarea şi 
modernizarea industriei, în special în domeniul energetic şi cel al transporturilor. Un rol 
important în acest context l-a deţinut acordul FESAL (ajustarea sectorului financiar şi al 
întreprinderilor), ratificat prin OG nr. 14/1996, în valoare de 150 milioane USD, care 
cuprindea, printre condiţionalităţile din anexe, privatizarea, restabilirea unui flux finan¬ 
ciar numerar pozitiv sau lichidarea tuturor întreprinderilor aflate în regim de suprave¬ 
ghere specială. 

Alegerile din toamna anului 1996 au consfinţit prima alternanţă democratică la 
putere. Noul cabinet, condus de premierul Victor Ciorbea, a expus concepţia asupra 
situaţiei economico-sociale în preambulul noului acord de tip stand-by cu FMI, în aprilie 
1997. „Memorandumul” respectiv a fost convenit cu Fondul pe o perioadă de un an şi 
adoptat prin OG nr. 30/1997. Conform Guvernului, deteriorarea situaţiei macroeco¬ 
nomice îşi are drept cauză relaxarea politicilor economice începând cu ultima parte 
a anului 1994, rezultând deficite publice şi deficite externe. în plus, România se afla 

într-un stadiu relativ incipient al tranziţiei spre economia de piaţă, cu structuri economice 
care ofereau puţine speranţe de îmbunătăţire a nivelului de trai pentru marea majoritate 
a populaţiei (pct. 1-4). Obiectivele fundamentale ale programului s-au axat pe : a) politici 
macroeconomice şi financiare ; şi b) reforma structurală şi măsurile sociale. Programul 
pleca de la prezumţia că, prin măsurile necesare, PIB ar putea scădea cu 1-2% în 1997, 
urmând o reluare a creşterii economice în 1998. în privinţa politicilor macroeconomice. 
Guvernul expunea principalele măsuri luate de la începutul anului, respectiv liberalizarea 
preţurilor, ajustări masive ale preţurilor controlate şi deprecierea leului. Un prim succes 
este considerat liberalizarea pieţei valutare de la 18 februarie 1997. Guvernul s-a angajat 
să ajusteze lunar preţurile la utilităţi şi servicii publice, în conformitate cu indicele 
preţurilor de consum. Reformele structurale şi măsurile sociale conţineau angajamente 
ale Guvernului privind accelerarea privatizării sau lichidării întreprinderilor de stat. 
Astfel, în industrie urmau a fi privatizate sau lichidate 42 de companii până la sfârşitul 
anului 1997, iar în total 2 750 de companii trebuiau privatizate până la 31 mai 1997 şi 
3 600 până la sfârşitul anului, reprezentând 60% din totalul întreprinderilor ce urmau a 
fi privatizate (pct. 45). Norma de privatizări pentru anul 1997 era, conform acestor date, 
de 30 de întreprinderi pe săptămână. în privinţa măsurilor sociale, cheltuielile sporite cu 
subvenţiile directe şi indirecte erau considerate ca favorizând grupurile de interese în 
detrimentul păturilor vulnerabile ale populaţiei. Guvernul se angaja, într-o perspectivă 
pe termen mediu, să elaboreze o strategie cuprinzătoare privind sărăcia şi să menţină 
ponderea în PIB a bugetelor educaţiei şi sănătăţii (pct. 55-56). 

Obiectivele cuprinse în acordul cu FMI din 1997 au fost prinse şi în acordurile de 
ajustare structurală cu BM, semnate şi ratificate în aceeaşi perioadă de timp. Este vorba 
de modificarea matricei FESAL în februarie 1997 şi împrumutul de ajustare a sectorului 
agricol ASAL, ratificat prin OG nr. 13/1997. Potrivit programului ASAL, Guvernul a 
declarat, conform condiţionalităţilor din anexa 3 a acordului de împrumut, că: toate 
fermele de creştere a porcinelor şi păsărilor au fost privatizate sau, dacă nu, a fost 
iniţiată lichidarea; cel puţin 50 dintr-o listă de 75 de foste ferme de stat au fost 
organizate în unităţi mai mici şi au fost privatizate sau, dacă nu, s-a iniţiat lichidarea lor ; 
s-au privatizat sau s-a iniţiat lichidarea a cel puţin 20 de societăţi din cadrul Agenţiei 
Naţionale pentru Produse Agricole, 30 de societăţi Comcereal şi 1500 dintr-o listă de 
1 682 de societăţi de stat şi 82 de foste unităţi prestatoare de servicii agricole; s-au 
întreprins toate măsurile pentru privatizarea 14 societăţi Comcereal; au fost eliminate 
toate subvenţiile pentru îngrăşăminte şi s-au redus cu 25%, în termeni nominali, 
subvenţiile pentru seminţe; au fost privatizate sau lichidate două societăţi de seminţe, 
Unisem şi Semrom. Amendarea acordului FESAL a avut în vedere obiective privind 
privatizarea societăţilor comerciale şi a regiilor autonome. în acest sens, Guvernul s-a 
angajat să ofere spre privatizare cel puţin 50 de întreprinderi pe săptămână, inclusiv 
400 de întreprinderi de mărime medie şi 50 de mari întreprinderi până la sfârşitul anului 
1997, precum şi închiderea unităţilor neviabile (regii autonome), pentru a reduce pierde¬ 
rile din economie (Văcărel, 2001, pp. 330-331). Un acord de împrumut special privind 
asistenţa în privatizarea Romtelecom, companie de stat cu statut de monopol, la vremea 
aceea, pe piaţa telefoniei fixe, în valoare de 30 de milioane USD a fost semnat în mai 
1998 şi ratificat prin OG nr. 88/1998. 

Faţă de evoluţiile socioeconomice preconizate în „Memorandumul” stipulat cu FMI 
pe 1997-1998, impactul economic al liberalizării de curs valutar din 18 februarie şi 

rezultat şi din măsurile succesive, prevăzute în acordurile cu Fondul şi Banca, a fost mult 
mai substanţial. Şocul deprecierii bruşte din primele luni ale lui 1997, când leul s-a 
depreciat de la un curs mediu pe 3 700 lei/USD la 7 200 lei/USD, a condus la un val 
inflaţionist. Cu o rată medie a inflaţiei de 154,8%, băncile au fost nevoite să mărească 
substanţial dobânzile la creditele acordate în perioada anilor 1995-1996, când dobânzile 
erau stabilite după o valoare a inflaţiei de 36-38%. în acest mod, debitorii băncilor, 
respectiv companiile care au accesat credite, au fost puse în situaţia de a achita sume 
mult mai mari decât cele prognozate în planul de afaceri, determinând chiar incapacitate 
de plată. Cele mai expuse bănci au fost Bancorex, care finanţase în iarna 1996-1997 
importurile energetice ale României, şi Banca Agricolă, creditor al campaniei agricole 
din 1996 şi al împrumuturilor speciale pentru despăgubirea agricultorilor afectaţi de 
calamităţile naturale din 1995-1996. în cazul Băncii Agricole, situaţia a fost complicată 
de lichidările întreprinderilor agroalimentare, conform programului ASAL. Cele două 
instituţii bancare au acumulat creanţe uriaşe, creditele au devenit neperformante şi au 
fost preluate la datoria publică (Georgescu, 2001, pp. 88-91). La scara întregii economii, 
acesta a fost mecanismul recesiunii 1997-1999 : şocul valutar din 1997 a erodat masiv 
puterea de cumpărare a populaţiei, fapt ce a condus la scăderea vânzărilor de bunuri şi 
servicii, deci la o activitate economică redusă pentru întreprinderi. Sistemul bancar s-a 
confruntat cu incapacitatea de plată a multor astfel de întreprinderi, conducând la 
falimente bancare, iar din cauza dobânzilor reale peste nivelul de hiperinflaţie nici nu a 
mai putut credita economia, care, astfel, s-a văzut lipsită de stimulentul financiar necesar 
relansării. La rândul său, sectorul public s-a confruntat cu venituri fiscale mult mai 
reduse din pricina recesiunii şi cu o scădere a capacităţii statului de a-şi finanţa obligaţiile 
referitoare la serviciile publice, în special cele sociale. în cursul anilor 1997 şi 1998, PIB 
a scăzut cu 6,1%, respectiv 4,8%, iar inflaţia a atins valoarea de 154,8%, respectiv 
59,1%. La sfârşitul anului 1998, salariul mediu real reprezenta 58,4% din puterea de 
cumpărare pentru anul 1990, iar pensia medie reală, doar 49,2%. Faţă de deficitul de 
cont curent raportat la PIB pentru anul 1996 (7,3%), un element de bază al motivaţiei 
Guvernului în iniţierea programului de macrostabilizare împreună cu FMI în aprilie 
1997, datele pe 1997 şi 1998 nu arătau îmbunătăţiri semnificative, ci deficite de 6,1% 
din PIB, respectiv 7,2%. în acelaşi timp, deficitul public s-a menţinut la peste 3% din 
PIB, soldul negativ din 1998 fiind cu 0,6 puncte procentuale sub cel din 1996, în 
condiţiile unui PIB redus cu 11,6 %. în privinţa cheltuielilor bugetare, preluarea creditelor 
neperformante ale sistemului bancar la datoria publică a împins categoria de plăţi 
aferente datoriei publice la poziţia secundă în topul categoriilor de cheltuieli, reprezen¬ 
tând 31,2% din totalul cheltuielilor bugetare în 1998 (BNR, 1991-2005 ; INS, 2005). 

în contextul recesiunii economice, o nouă problemă majoră pentru Guvern, în anul 
1999, a fost dată de ratele scadente de plată ale datoriei externe, acumulându-se atât plăţi 
aferente împrumuturilor de la instituţiile financiare internaţionale de la începutul anilor 
’90, cât şi cele din obligaţiunile şi împrumuturile la bănci private din anii 1995-1996. în 
condiţii normale, respectivele datorii puteau fi refinanţate prin noi împrumuturi care să 
le plătească pe cele vechi, datoria fiind astfel „rostogolită”. însă performanţele economice 
negative au condus la degradarea ratingului internaţional al României, deci la dobânzi 
mari cerute de creditorii internaţionali, care făceau respectivele credite inaccesibile. 
Nevoia finanţării plăţilor aferente datoriei externe şi a unui deficit masiv al contului 
curent a determinat Guvernul să apeleze la asistenţa oferită de instituţiile financiare 

internaţionale. Obiectivul nu era atât finanţarea în sine, cât semnalul oferit pieţelor 
financiare că România se află într-o poziţie sustenabilă. în acest sens, Guvernul condus 
de Radu Vasile a semnat un nou acord de tip stand-by cu FMI în august 1999, cu o durată 
de 18 luni, ratificat prin OG nr. 30/1999. Faţă de situaţia economică, caracterizată de 
Guvern ca foarte dificilă în scrisoarea de intenţie către directorul general al FMI, 
„Memorandumul” avea ca obiective centrale reducerea deficitului de cont curent cu 
0,8 miliarde USD, scăderea inflaţiei la 38% până la sfârşitul anului, precum şi creşterea 
rezervelor valutare ale BNR cu 0,5 miliarde USD. Pentru anul 1999, Guvernul admitea 
o proiecţie de scădere a PIB cu 3,5% (pct. 10). Metodele pentru atingerea acestor ţinte 
erau : reducerea semnificativă a deficitului public, limitarea creşterii salariului nominal 
din sectorul public cu mult sub rata inflaţiei şi a deprecierii leului, menţinerea condiţiilor 
severe de creditare şi reducerea pierderilor din sectorul public prin privatizarea şi 
restructurarea întreprinderilor (pct. 11). Pentru r. structurală şi politica socială. Guvernul 
menţionează un nou acord cu BM privind un program de ajustare structurală. Conform 
acestui program, urmau a fi lichidate 40 de întreprinderi şi închise 46 de mine (pct. 31). 
în privinţa privatizării, Guvernul considera ca realizări notabile vânzarea Romtelecom, 
Banc Post şi BRD, dintr-un total de 585 de întreprinderi propuse pentru privatizare la 
începutul anului 1999, dintre care 35 mari. Pentru viitor, Guvernul se angaja să 
experimenteze, în colaborare cu BM, câteva noi metode de privatizare, care, deşi s-ar 
putea să nu aibă rezultate imediate, vor accelera privatizarea pe termen mediu (pct. 32). 
în sectorul bancar, Guvernul se angaja să lichideze Bancorex şi să privatizeze Banca 
Agricolă. „Memorandumul” din 1999 conţinea peste 16 pagini, mai mult de jumătate din 
întregul text cuprinzând condiţionalităţile aferente împrumutului. O noutate sunt acţiunile 
de tip precondiţie, fără de care împrumutul nu putea fi accesat (Anexa A). Restul 
paginilor cuprindeau indicatori de performanţă privind activele BNR, masa monetară, 
sistemul bancar, plafoane de îndatorare publică, arierate, fonduri de salarii din sectorul 
public etc. O altă noutate era pretenţia Fondului ca România să obţină şi o finanţare 
externă din sectorul bancar, fără de care nu se eliberau tranşe de la FMI. Având în vedere 
dobânzile mari cerute de băncile internaţionale (17% - euro, 18,5% - USD), ministrul 
de Finanţe de la acea dată menţionează că ar fi foarte util pentru România ca Fondul să 
fie de acord cu o sumă mai redusă, iar suma împrumutată să fie majorată ulterior, când 
piaţa va fi mai favorabilă. 

Acordul de împrumut cu BM la care se făcea referire în „Memorandumul” din 1999 
era programul PSAL (ajustarea structurală a sectorului privat), în valoare de 300 milioane 
USD, ratificat prin OG nr. 44/1999. Condiţionalităţile acestui împrumut sunt prezentate 
în anexa 3, pe patru direcţii de acţiune: a) restructurarea băncilor; b) privatizarea; 
c) mediul de afaceri; şi d) atenuarea costurilor sociale. Cele mai importante măsuri, în 
plus faţă de cele menţionate în acordul cu FMI, sunt: înfiinţarea AVAB ; oferirea spre 
privatizare a ALRO, ALPROM, SIDEX, Petrom; selecţia a câte cinci mari întreprinderi 
pentru privatizare, respectiv lichidare cu bănci de investiţii sau lichidatori internaţionali, 
acceptabili Băncii; oferirea spre vânzare a alte 30 de întreprinderi de stat; privatizarea 
prealabilă, cu dovezi satisfăcătoare pentru Bancă, a cel puţin 15 întreprinderi de stat şi 
cel puţin 600 de IMM-uri, reprezentând cel puţin 5% din portofoliul FPS ; numirea de 
lichidatori sau oprirea activităţii pentru întreprinderile generatoare a 12% din pierderile 
aferente portofoliului Fondului Proprietăţii de Stat (FPS); reduceri de personal pro¬ 
porţionale cu 25 % din pierderile contabile a şase societăţi miniere şi închiderea a altor 


495 


REFORMA - ROMANIA IN PERIOADA DE TRANZIŢIE 


10 mine. în privinţa atenuării costurilor sociale, Guvernul e precondiţionat de o serie de 
măsuri referitoare la cadrul juridic al plăţilor compensatorii şi al prezentării de rapoarte 
privind execuţia fondului de şomaj, de numărul persoanelor care primesc ajutor social, 
de nivelul nominal şi real al acestora şi de un plan de acţiune pentru îmbunătăţirea 
sistemelor de asistenţă socială. în octombrie 1999, Guvernul României a contractat un 
alt împrumut de la BM, în valoare de 44,5 milioane USD, ratificat prin OG nr. 11/2000, 
privind închiderea a alte 29 de mine. Pe componenta de politici sociale, cel mai important 
împrumut oferit de BM a vizat reforma sistemului sanitar, respectiv renunţarea la sistemul 
de asigurări de inspiraţie germană şi înfiinţarea Casei Naţionale de Asigurări de Sănătate, 
cu buget de sine stătător, ca fond special în cadrul bugetului general consolidat. Proiectul 
de r. a sistemului sanitar a totalizat 40 milioane USD, fiind aprobat prin OG nr. 68/2000. 

Rezultatele economice pe anul 1999 au fost în linie cu aşteptările pesimiste ale 
Guvernului, exprimate în „Memorandumul” stipulat cu FMI. Economia a trecut în al 
treilea an consecutiv de declin, fiind o a doua astfel de perioadă după anii 1990-1992. 
Scăderea cu 1,2% a PIB a fost acompaniată de o inflaţie de 45,8%. Salariul mediu real 
a reprezentat doar 57 % din puterea de cumpărare a anului 1990, iar pensia medie reală, 
47,2%. Deficitul public şi deficitul extern şi-au micşorat sensibil ponderea în PIB, 
atingând 2%, respectiv 3,8% (BNR, 1991-2005 ; INS, 2005). în acest context, FMI a 
considerat că România a ieşit din limitele stabilite prin „Memorandum”, neacordând 
decât o sumă de sub 200 milioane USD. 

în decembrie 1999, România a fost invitată să înceapă negocierile pentru statutul de 
stat membru al Comunităţilor Europene/UE în cadrul Summitului de la Helsinki, la 
patru ani după depunerea cererii de aderare. Ca urmare, cadrul strategic al reformei a 
suferit schimbări sensibile. Statutul de stat în curs de negociere oferea României nu 
numai o îmbunătăţire a ratingului şi condiţii mai avantajoase de a obţine finanţare 
externă, ci şi asistenţă financiară nerambursabilă de preaderare din partea Comunităţilor 
Europene. Noul reper strategic al reformei a fost dat de strategia de dezvoltare pe termen 
mediu, convenită cu UE ca document strategic al politicilor publice pe perioada de 
preaderare. Redactată de un colectiv coordonat de premierul Mugur Isărescu şi acad. 
Tudorel Postolache, Strategia îşi propunea, în cadrul politicilor structurale, finalizarea 
procesului de privatizare a societăţilor din industrie, expunerea unităţilor industriale rămase 
în proprietate publică la forţele pieţei, în condiţiile întăririi disciplinei legislative din dome¬ 
niul concurenţei, inclusiv legea falimentului, (Isărescu, Postolache, 2000, pp. 92-94). 
La capitolul resurse umane şi politici sociale, Guvernul îşi propunea: continuarea r. 
educaţiei; r. în sănătate pentru eficienţa serviciilor, libertatea de alegere a prestatorilor, 
corelarea finanţării cu nivelul economiei; r. în asistenţa socială prin trecerea de la 
programe cu eligibilitate universală la programe orientate către categorii specifice ale 
populaţiei; în domeniul pensiilor, restabilirea echilibrului financiar, echitate generală şi 
complementarea sistemului de plăţi în flux (PAYG) cu fonduri capitalizate; asupra 
ocupării forţei de muncă şi şomajului, deplasarea accentului de la măsuri pasive la cele 
active şi, în fine, armonizarea legislaţiei muncii cu acquis-ul comunitar (Isărescu, Postolache, 
2000, pp. 104-108). în sensul obiectivelor pe domeniul pensiilor, în special restabilirea 
echilibrului financiar, a fost adoptată o reformă prin Legea nr. 19/2000. 

Finanţările oferite de UE şi schimbarea percepţiei internaţionale asupra României 
şi-au făcut simţit efectul chiar din anul 2000. Recesiunea a fost stopată printr-o creştere 

a PIB cu 2,1%, dar cu o menţinere a inflaţiei la 45%. Salariul mediu real a urcat la 
59,4% din puterea de cumpărare din 1990, dar pensia medie reală a coborât la 44%, cel 
mai scăzut nivel de pe întreaga perioadă a tranziţiei. Deficitul de cont curent a rămas în 
parametrii anului precedent (3,7%), în timp ce deficitul bugetar a urcat de la 2% la 3,7% 
din PIB (BNR, 1991-2005 ; INS, 2005). 

După alegerile din 2000, noul guvern, condus de premierul Adrian Năstase, a 
accelerat ritmul negocierilor cu UE. împreună cu Comisia Europeană, Guvernul a 
elaborat strategii pentru fiecare domeniu de politici publice supus cadrului larg al 
reformelor de preaderare. Din perspectiva tranziţiei şi a dezvoltării sociale, cele mai 
relevante documente ale perioadei 2001-2007 sunt Programele Economice de Preaderare 
(PEP), Memorandumul Comun al Incluziunii Sociale România-UE (JIM) şi acordurile cu 
FMI şi BM. Comisia Europeană a iniţiat şi o serie de reforme instituţionale în adminis¬ 
traţia publică prin intermediul programelor de twinning cu cele 15 state membre UE de 
la acea vreme. Relaţia României cu instituţiile financiare internaţionale, în special FMI, 
a pornit de la necesitatea monitorizării progreselor economice pe perioada de preaderare 
şi a îndeplinirii obligaţiilor asumate. Pe cale de consecinţă, măsurile prevăzute în ediţiile 
succesive ale PEP derivă din acordurile cu FMI şi BM. 

în noiembrie 2001, Guvernul României a semnat cel de-al şaselea aranjament pentru 
un acord de tip stand-by cu FMI pe o durată de trei ani şi în valoare de 300 milioane SDR, 
ratificat prin OUG nr. 147/2001. Obiectivele „Memorandumului” au fost reducerea 
inflaţiei (până la o singură cifră în 2004, cel târziu 2005), atingerea unui nivel al 
deficitului de cont curent de 5 % din PIB în 2005 şi o creştere economică medie anuală 
de 5-6%, pentru a reduce decalajele faţă de UE. Strategia de bază pentru atingerea 
acestor obiective menţiona o poziţie fiscală de sprijin, o politică salarială prudentă în 
sectorul bugetar şi al întreprinderilor de stat, măsuri de reducere a cheltuielilor şi 
pierderilor din întreprinderile de stat, inclusiv prin accelerarea privatizării, şi o politică 
monetară restrictivă. Privind dezinflaţia, nu aveau să fie amânate creşterile necesare în 
preţurile administrate (pct. 5 şi 6). Printre condiţionalităţile prevăzute ca măsuri concrete 
asumate de Guvernul României se aflau majorări de preţuri la energia electrică, energia 
termică şi gaze naturale, urmarea şi chiar depăşirea punctelor prevăzute în programul de 
ajustare structurală PSAL 2, respectiv privatizarea BCR, restructurarea Eximbank şi 
CEC, privatizarea Sidex, ALRO, Alprom şi lichidarea a 15 întreprinderi până la 
20 octombrie 2001. „Memorandumul” din 2001 se remarcă prin criteriile de performanţă 
foarte detaliate, care cuprind date şi cote precise privind ajustările de preţuri, dublate de 
un memorandum tehnic de înţelegere pentru acordul stand-by, care aproape echivalează, 
ca întindere, cu textul propriu-zis al „Memorandumului”. 

Acordul de împrumut PSAL 2, în valoare de 300 milioane USD, a fost semnat de BM 
şi Guvernul României în decembrie 2002. Condiţionalităţile sale includ: privatizarea 
BCR, restructurarea CEC, privatizarea ALRO, ALPROM, Petrom, Distrigaz Sud şi 
Distrigaz Nord, a două societăţi de distribuţie a electricităţii şi adoptarea unei strategii 
de privatizare a sectorului de producţie de electricitate. Pe componenta socială, PSAL 2 
prevede : finanţarea suficientă a VMG, implementarea legii privind sistemul naţional de 
asistenţă socială, reforma sistemului public de pensii prin introducerea în parlament a 
proiectului de lege privind pilonul pensiilor private obligatorii. 

La sfârşitul anului 2004, nivelul PIB a ajuns foarte apropiat de cel din 1990, graţie 
a patru ani de creştere economică cu o medie anuală în conformitate cu obiectivul indicat 

în „Memorandumul” din 2001, ceea ce a însemnat o creştere de 25% peste nivelul din 
2000. Inflaţia a coborât la o singură cifră în 2005 (9%), iar deficitul public din 2004 a 
fost de 1,1% din PIB (BNR, 1991-2005 ; INS, 2005). Dezechilibrul extern s-a menţinut 
şi s-a accentuat, România înregistrând deficite de cont curent într-o dinamică ascendentă, 
care au atins 10,3% din PIB în 2006 (BNR, 2007). Capacitatea de finanţare externă a 
deficitului prin investiţii străine directe şi împrumuturi private ale băncilor străine care 
operau în România a determinat începutul unei tendinţe prelungite de apreciere a leului 
în raport cu principalele valute, începând din toamna anului 2004. 

După finalizarea negocierilor cu UE în decembrie 2004 şi alegerile din noiembrie, 
noul guvern, condus de premierul Călin Popescu Tăriceanu, a continuat aplicarea 
măsurilor convenite cu FMI, BM şi Comisia Europeană. Acordul cu FMI din perioada 
2001-2003 a fost dus la îndeplinire cu succes, România având eliberate pentru tragere 
toate tranşele aferente. Reuşita acestui program a contribuit esenţial la acordarea statutului 
de economie de piaţă funcţională de către Comisie şi, pe cale de consecinţă, îndeplinirea 
criteriilor economice privind aderarea. Din iulie 2004, România a intrat intr-un acord de 
tip stand-by preventiv cu FMI, prin care are un plafon maxim de 250 milioane SDR, din 
care se pot efectua trageri numai în caz de urgenţă, rolul acordului fiind de supraveghere 
şi evaluare a politicilor guvernamentale. Măsurile prevăzute în acordul PSAF 2 au fost 
duse la îndeplinire şi după schimbarea de guvern din 2004 prin privatizările BCR şi din 
sectorul energetic. 


Evaluarea reformei 

în evaluarea r. se pot distinge cel puţin patru categorii de abordări: a) a instituţiilor care 
au gestionat reforma; b) a comunităţii ştiinţifice; c) a decidenţilor politici; şi d) a 
ideologiei r. 

Prima abordare aparţine instituţiilor implicate direct sau tangenţial în problematica r ., 
fie ele instituţii la nivel naţional, organizaţii interstatale, instituţii financiare internaţionale 
ori chiar ONG-uri. Toate aceste organizaţii au produs o cantitate apreciabilă de rapoarte 
şi studii. Aceste produse intelectuale analizează o gamă largă de subiecte, cum ar fi: 
direcţia generală a schimbărilor (deci o abordare mai apropiată de tranzitologie), situaţia 
socioeconomică, progresul şi succesele sau insuccesele în promovarea r ., rapoarte de 
evaluare a propriilor programe (în special cele ale BM) sau studii ale experţilor din 
instituţiile internaţionale. Fa nivel naţional, un loc deosebit îl au rapoartele anuale ale 
BNR şi rapoartele privind dezvoltarea umană (PNUD România), elaborate de experţi 
români. Dintre produsele externe, se distinge un studiu aprofundat, publicat de BM şi 
intitulat Transition. The First Ten Years. Analysis and Lessons for Eastern Europe and 
the Former Soviet Union, de analiză a primului deceniu de tranziţie, în care se regăsesc 
evaluări pertinente asupra punctelor pozitive şi negative ale reformelor implementate 
(Banca Mondială, 2002). 

Abordarea comunităţii ştiinţifice din România asupra r. este fragmentară. Fipseşte 
încă o tratare comprehensivă a subiectului. Predomină însă studiile economiştilor, axate 
pe logica şi consecinţele măsurilor convenite cu FMI şi BM. Punctele de vedere adoptate 
variază între o linie care acceptă strategia r., dar contestă aplicarea ei, şi o linie 
contestatară la adresa strategiei în sine. Pe de o parte, este versiunea conform căreia 

programele de r. convenite cu FMI şi BM conţineau măsuri corecte şi necesare, chiar 
dacă aveau un cost social ridicat. Efectele negative nu rezultă din aplicarea r ., ci din lipsa 
de voinţă, ezitările şi slăbiciunile clasei politice în punerea în practică a respectivelor 
programe (Ionete, 2003). Punctul de vedere contestatar pune sub semnul întrebării 
strategia de r. din trei considerente: a) lipsă de adecvare; b) procesul de elaborare a 
acordurilor; şi c) rezultate. Lipsa de adecvare derivă din faptul că FMI şi BM au aplicat 
programe comune tuturor ţărilor în curs de dezvoltare, fără a ţine cont de situaţia 
specifică României. De aici ar rezulta o desconsiderare a intereselor României în cadrul 
competiţiei economice globale în raport cu ţările dezvoltate, care sunt, de altfel, şi 
finanţatorii instituţiilor de la Bretton Woods (Ciutacu, 2001). Acest fapt a fost evidenţiat 
de formele cantitativiste ale soluţiilor propuse de tipul „câte societăţi să fie privatizate”, 
de „plafoanele pentru tarife de import sau export, plafoanele de îndatorare etc. (Văcărel, 

2001, pp. 332-333). Natura inflexibilă a programelor FMI/BM este văzută ca fiind şi 
consecinţa spiritului neoliberal al anilor ’80 (Zamfir, 2004, p. 158). Critica asupra 
procesului de elaborare a acordurilor vizează metodele de negociere şi formulările din 
acordurile cu instituţiile internaţionale. Formulări repetitive de genul „satisfăcătoare 
pentru Bancă” desconsideră interesul împrumutatului, respectiv un stat suveran. în fapt, 
condiţionalităţile şi termenii împrumuturilor, chiar dacă, folosind o formulă mai diplo¬ 
matică, ar fi „convenite”, au efecte ultimative, care denotă o relaţie de inegalitate între 
partenerii acordurilor (Văcărel, 2001, pp. 334-335 ; Zamfir, 2004, pp. 159-160). Critica 
pe rezultate caută să evidenţieze costurile şi urmările tranziţiei. în această privinţă, studiul 
lui N. Belii (2001) despre primul deceniu al tranziţiei prezintă într-o formă comprehensivă 
amploarea pierderilor din economie, comparabile cu conflagraţiile mondiale. Pe latura 
socială, programele FMI au fost criticate pentru încercarea de obţinere a unui echilibru 
financiar, în special pe seama unor cheltuieli sociale reduse, însă fără o strategie de relan¬ 
sare economică, fapt ce a condus la o stare de subdezvoltare şi de degradare a capacităţilor 
sociale ale ţării (Zamfir, 2004, pp. 46-51). 

O perspectivă deosebită asupra r. este dată de cei care, la un moment dat, s-au aflat 
în poziţiile de decizie privind r., respectiv oamenii politici. Desigur, memorialistica 
politică este limitată de caracterul subiectiv şi justificativ, de apărare a deciziilor luate. 
Pe de altă parte, acest gen de lucrări reprezintă singura cale, ce-i drept imperfectă, de 
reprezentare a condiţiilor şi obiectivelor din spatele luării deciziilor. Adrian Severin 
(1995), ministrul care a coordonat r. în anii 1990-1991, prezintă deciziile luate în acea 
vreme din perspectiva unei lupte politice, uneori departe de scena publică, între reformişti 
şi forţele politice conservatoare. Fostul premier Radu Vasile (1998-1999) apreciază că 
riscurile respectării unui acord cu FMI sunt mai mici decât în cazul inexistenţei unui 
acord, însă beneficiile rezultate din acordurile cu instituţiile financiare sunt pe termen 
mediu şi lung. „România nu poate să clădească singură democraţia, fiind săracă.” (Vasile, 

2002, p. 231) Pentru o relaţie mai pragmatică faţă de FMI, de negociere până la atingerea 
unui acord favorabil părţii române, pledează fostul premier Nicolae Văcăroiu (Văcăroiu, 
1998, pp. 233-239). O relatare asupra unei sesiuni de negocieri cu FMI este redată de 
Răsvan Popescu (2002, pp. 136-137). Interesantă este diferenţa dintre abordarea oficială 
protocolară a directorului general Camdessus şi abordarea tehnică a echipei de nego¬ 
ciatori, condusă de directorul regional şi negociatorul-şef pentru România, care presau 
pe închiderea întreprinderilor cu pierderi şi pe echilibrul fiscal. 

Ideologia r. cuprinde, în sens larg, luările de poziţie, intervenţiile şi analizele comen¬ 
tatorilor politici şi economici, jurnaliştilor, editorialiştilor, analiştilor şi ale altor formatori 
de opinie din mass-media, ce au ca finalitate producerea unei concepţii colective. R. devine 
astfel şi un produs social, prin „verdicte” de genul „r. blocată”, „r. amânată”, „adevărata 
r. ” etc. în spaţiul public, consacrarea temei „reformei” a venit după alegerile din 1996, 
până la acea dată vorbindu-se mai mult despre „tranziţie”. Recesiunea din 1997-1999 a 
coincis cu ascensiunea acestei teme, întrebuinţată ca produs ideologic de justificare a 
declinului economico-social şi de contestare a criticilor. în acest mod, s-a construit o 
mitologie a r. (Zamfir, 2004, pp. 124-125) sau o metareformă (Ciutacu, 2001). 

Iulian STĂNESCU 


Relaţii iniţiator-agent 


Sintagma principal-agent relationships (traduse în acest articol ca relaţii iniţiator-agent - 
r.i.-a.) se referă la un tip ideal de relaţii sociale specifice situaţiei în care un specialist 
se pune în serviciul unui beneficiar. Modelul „iniţiator-agent” a fost dezvoltat în ştiinţele 
economice, urmărind, în special, facilitarea analizei relaţiilor dintre acţionarii şi mana¬ 
gerii unei firme. Astfel de relaţii sunt însă frecvente şi în alte contexte sociale, inclusiv 
în cazul programelor şi proiectelor de dezvoltare cu asistenţă de specialitate - fie ea 
externă sau internă comunităţii vizate. 

Conceptualizarea r.i.-a. este utilă pentru înţelegerea problemelor tipice cu care se 
confruntă o astfel de relaţie - aşa cum, de exemplu, „dilema acţiunii colective” subliniază 
problemele tipice care apar în relaţiile de colaborare ale actorilor sociali care doresc 
procurarea unui bun comun (vezi acţiune colectivă). 


Precizări conceptuale 

Perspectiva r.i.-a. (principal-agent framework ) a fost dezvoltată în ştiinţele economice, 
începând din anii ’70, pentru a modela contractele complexe în situaţii de incertitudine, 
în limba română, sintagma a fost tradusă (sau, mai degrabă, preluată) sub denumirea de 
„relaţii principal-agent” (Marinescu, 2004; Păunescu, 2004; Stancu, 2001). Am ales 
traducerea „iniţiator-agent” deoarece în limba română cuvântul „principal” are un sens 
cu totul diferit, existând riscul confuziilor. Conceptul „iniţiator” atrage atenţia asupra 
faptului că, în această relaţie, unul dintre parteneri este responsabil cu structurarea 
relaţiei în jurul propriilor interese şi concepţii (iniţiatorul), în timp ce agentul îşi 
subordonează parţial propriile interese prin participarea sa în procesul configurat de 
iniţiator. Iniţiatorul este beneficiarul acţiunilor de sprijin pe care agentul - în general, un 
specialist - le oferă. Desigur, în practică este posibil ca relaţia să fie propriu-zis iniţiată 
de agent - de exemplu, în cazul în care un asistent social încearcă să convingă o persoană 
depedentă de droguri să se înscrie într-un program de sprijin. 

O relaţie iniţiator-agent „între două (sau mai multe părţi) apare când una dintre ele, 
denumită agent, acţionează pentru, în numele sau ca reprezentant al celeilalte părţi. 

denumită iniţiator, intr-un anumit domeniu al problemelor decizionale” (Ross 1973, 
p. 134, apud Munro, 1999, p. 2). Exemplele cele mai frecvent discutate de relaţii 
iniţiator-agent sunt relaţiile dintre acţionari şi manageri sau cele dintre profesionişti şi 
clienţii lor (avocaţi-acuzaţi, medici-pacienţi). Clienţii unui anumit ofertant de servicii 
sunt însă în poziţia unui „iniţiator” faţă de un „agent”. De altfel, sloganul „clientul 
nostru, stăpânul nostru” este o expresie a contradicţiilor acestei relaţii: clientul este 
proiectat în imaginea de stăpân, deşi o parte substanţială a controlului efectiv asupra 
serviciului oferit se află în mâna agentului (economic, în acest caz). Sloganul este util 
tocmai pentru a masca, temporar, distribuţia reală a puterii în relaţie, pentru a da iluzia 
unui control total asupra procesului de furnizare a serviciilor. 


Problemele relaţiei iniţiator-agent 

Problemele tipice ale r.i.-a. derivă din a) asimetria de control asupra procesului de 
soluţionare a problemelor iniţiatorului, care duce la (şi este perpetuată de); b) asimetria 
de informaţii dintre cei doi parteneri şi la eventuale; c) diferenţe de interese. O altă 
caracteristică importantă se referă la faptul că d) performanţa agentului nu depinde doar 
de competenţa sa proprie, ci şi de factori pe care nu îi poate controla - ceea ce complică 
procesul monitorizării şi evaluării muncii sale de către iniţiator. Apare aici problema 
administrării comune a riscurilor (vezi risc ) şi a luării unor decizii în condiţii de 
incertitudine. 

în ştiinţele economice, aceste probleme sunt abordate în general prin formalizarea lor 
matematică, căutând constrângerile optime pe care iniţiatorul le poate impune agentului 
pentru a minimiza impactul acestor factori asupra intereselor sale. în cele ce urmează, nu 
voi prezenta detalii de modelare matematică a relaţiilor iniţiator-agent, ci voi discuta 
doar relevanţa şi implicaţiile teoretice ale acestei conceptualizări. 

Asimetria de informaţii se poate referi atât la cunoştinţe profesionale, cât şi la 
informaţii cu privire la activitatea agentului. Asimetria de informaţii profesionale este 
foarte ridicată, de exemplu, în relaţiile dintre experţi şi clienţi. Bunăoară, în cazul 
expertizei medicale, de multe ori pacientul este total dependent de cunoaşterea şi 
prescripţiile medicului; clientul unui avocat depinde de competenţa celui din urmă. 
Diferenţele de informare provin însă nu numai din calificarea profesională, ci şi din 
specificul activităţii, agentul fiind direct implicat în procesul decizional şi, prin urmare, 
are o cunoaştere intimă a detaliilor sale (aşa cum, de exemplu, bucătarul este singurul 
care ştie exact ingredientele mâncării servite clienţilor). Atunci când agenţii şi clienţii fac 
parte din categorii sociale diferite, experienţa şi filosofia de viaţă ale acestora vor fi şi ele 
divergente, amplificând asimetria relaţiei. Această diferenţiere socială este frecventă în 
cazul proiectelor de dezvoltare în care experţii provin din alte categorii sociale decât 
grupurile-ţintă. 

Diferenţele de interese dintre iniţiator şi agent sunt deseori considerate inevitabile, 
conform ipotezei homo oeconomicus a actorilor sociali care caută să-şi maximizeze pro¬ 
priile beneficii. Totuşi, „conflictele iniţiator-agent vor apărea chiar şi în absenţa compor¬ 
tamentului egoist, din cauza informaţiilor asimetrice sau a interpretărilor diferite în 
legătură cu cursul cel mai potrivit al acţiunii” (Munro, 1999, p. 5). 

Succesul acţiunilor întreprinse de iniţiator nu depinde doar de competenţa sa, ci şi de 
factori externi incontrolabili. De exemplu, un avocat nu poate garanta unui client 
câştigarea unui proces, oricât de competent ar fi; nici un medic nu poate garanta 
succesul unei operaţii. în procesele de dezvoltare socială, relevanţa factorilor externi 
intervenţiei specialiştilor este cu atât mai ridicată. Asistenţii sociali sau comunitari, de 
exemplu, au, în cele din urmă, un control relativ redus asupra deciziilor pe care le iau 
clienţii lor sau membrii comunităţilor în care lucrează. 

într-o relaţie tipică iniţiator-agent, iniţiatorul este cel care încearcă să creeze o 
structură de motivaţii (prin sancţiuni pozitive şi negative) pentru a-1 determina pe agent 
să-i urmărească interesele. Asimetria informaţiilor conduce la două tipuri de probleme 
pentru iniţiator : selecţia adversă şi riscul moral (Lane, p. 2). Selecţia adversă se referă 
la dificultatea iniţiatorului de a-şi alege agentul cu calificările optime sau cu trăsăturile 
morale cele mai potrivite, date fiind informaţiile limitate de care dispune şi încercarea 
agenţilor de a părea cât mai competenţi; riscul moral se referă la dificultatea iniţiatorului 
de a urmări şi controla comportamentul agentului său, după ce acesta a fost selectat 
(Lane, p. 2). Riscul moral provine din distribuţia efectelor deciziei: agentul ştie că nu 
va suporta decât parţial consecinţele comportamentului său, astfel încât poate să îşi asume 
riscuri nedorite de iniţiator sau să depună un efort prea mic (Păunescu, 2004, p. 142); 
de asemenea, un agent prudent poate să îşi asume riscuri prea mici faţă de cele acceptabile 
pentru un iniţiator dispus să îşi încerce norocul. 

Modelul iniţiator-agent poate fi extins dincolo de interacţiunile bazate pe un contract 
explicit, pentru a include, de exemplu, relaţiile dintre aleşi şi alegători (politicieni şi 
cetăţeni), dintre copii şi părinţi, dintre deţinuţi şi gardieni, dintre cetăţeni şi funcţionarii 
publici etc. Acest model poate fi util pentru a critica instituţiile sociale, atrăgând atenţia 
asupra decalajelor dintre motivaţiile reale pe care instituţiile le induc cetăţenilor şi 
acţiunile care sunt aşteptate din partea acestora, legal şi moral (Rees, apud Munro, 
1999). Inadecvarea stimulilor motivaţionali este invocată adesea pentru a explica inadec- 
varea rezultatelor. 

De exemplu, L. Munro argumentează în favoarea utilizării modelului iniţiator-agent 
în relaţiile de familie. în societatea contemporană, părinţii sunt în postura de agenţi faţă 
de copiii lor (care, în acest sens, sunt „iniţiatori”), deoarece părinţii îşi asumă urmărirea 
intereselor copilului, fiind legaţi de acesta printr-un „contract implicit” (Munro, 1999, 
p. 7). Putem observa aici că această relaţie nu este universală: în multe epoci şi 
comunităţi, copiii au fost priviţi ca proprietate a părinţilor lor sau ca nişte adulţi mai mici 
cu responsabilităţi egale cu cele ale părinţilor (Popescu, 2002, p. 89). Există însă o 
diferenţă majoră între acest tip de relaţie iniţiator-agent şi cele indicate mai sus: spre 
deosebire de angajatori, acţionari şi alţi clienţi adulţi, copiii au o capacitate foarte redusă 
de a monitoriza acţiunile agenţilor. Copiii foarte mici nu înţeleg mizele interacţiunii, iar 
copiii mai mari, chiar dacă le înţeleg, nu au puterea de a interveni atunci când interesele 
le sunt puse pe un plan secund sau chiar încălcate, nici chiar în cazuri extreme, precum 
cele de abuz. L. Munro (1999) argumentează că această incapacitate de control justifică 
intervenţia statului pentru a reduce ocaziile de conflict iniţiator-agent - de exemplu, prin 
oferirea unor servicii sociale gratuite sau a unor beneficii în natură destinate copiilor. 

Pe de altă parte, J.E. Lane critică aplicarea modelului dincolo de sfera contractelor 
explicite, pentru a include, de exemplu, relaţia dintre politicieni şi cetăţeni. El argumen¬ 
tează că, de fapt, nu este clar cine sunt agenţii (doar cei care câştigă alegerile sau şi cei 

care pierd, dar sunt în jocul politic?) şi ce fel de contract îi leagă pe aceştia de cetăţeni 
(clienţi): putem vorbi despre un „contract” în care politicienii propun politici publice 
corecte în schimbul unor recompense precum puterea, prestigiul şi banii? (Lane, p. 4). 

Erving Goffman a elaborat în 1961, în lucrarea sa Aziluri, un model în care r.i.-a. 
poate fi folosită pentru a analiza, dar şi a critica funcţionarea unei instituţii. El porneşte 
de la conceptualizarea unui tip particular de r.i.-a., şi anume relaţia prestator-client. 
Goffman defineşte o astfel de relaţie prin faptul că „practicantul execută un serviciu 
personal specializat pentru un număr de indivizi, serviciul respectiv cerându-i să se 
angajeze în comunicare personală directă cu ei, dar nefiind legat în alte moduri de 
persoanele servite” (Goffman, 2004, p. 280). El înţelege această relaţie ca o triadă 
prestator-client-obiect (Goffman, 2004, p. 281), unde obiectul este un sistem fizic 
complex, aflat în proprietatea clientului, pe care prestatorul are sarcina să-l remedieze 
(precum un automobil, un calculator, corpul omenesc sau, cel puţin în ideologia azilurilor 
psihiatrice studiate de Goffman, psihicul omenesc). în modelul ideal, clientul aduce în 
această relaţie încredere, recunoştinţă şi un onorariu; prestatorul contribuie cu o 
competenţă ezoterică, discreţie profesională, dorinţa de a-şi pune competenţa în servi¬ 
ciul clientului şi, nu în ultimul rând, „o politeţe lipsită de servilism” (Goffman, 2004, 
pp. 281-282). Această analiză detaliată a relaţiei prestator-client îi serveşte autorului ca 
un instrument de analiză pentru funcţionarea (şi disfuncţionalităţile) azilului psihiatric, 
putând fi însă folosită în egală măsură pentru a cerceta relaţiile dintre un asistent social 
şi persoanele asistate sau între un facilitator comunitar şi comunitatea în care lucrează. 


Relevanţa modelului iniţiator-agent pentru înţelegerea programelor 
şi politicilor publice 

R.i.-a. pot fi identificate în interiorul sistemului administraţiei publice : putem discuta, 
de exemplu, despre legislativul - iniţiator - şi executivul - agent - sau despre sistemul 
politic (constituit din politicienii aleşi) - ca iniţiator - şi administraţia publică (constituită 
din funcţionari şi profesionişti publici stabili) - ca agent (Guston, Shapiro, 2004). în 
interiorul fiecărei organizaţii, întâlnim relaţii între angajator şi angajat, care sunt, de 
asemenea, structurate după modelul iniţiator-agent. 

O aplicare frecventă a schemei iniţiator/agent în analiza politicilor şi programelor 
publice se referă la conceptualizarea statului, în ansamblu, ca agent pentru cetăţenii 
consideraţi ca iniţiator (Marinescu, 2004). Această relaţie diferă în câteva privinţe 
importante faţă de relaţiile tipice agent-iniţiator, care presupun: a) selectarea agentului 
de către iniţiator dintr-o mulţime de agenţi disponibili, aflaţi în competiţie ; b) motivarea 
agentului de către iniţiator; şi c) specificarea unui interes precis şi clar definit al 
iniţiatorului pe care agentul îl urmăreşte (această precizare fiind deseori explicitată 
într-un contract). în cazul intervenţiei sociale realizate de autorităţile publice sau de alte 
ONG-uri, cele trei condiţii nu sunt îndeplinite. în primul rând, nu putem vorbi despre 
capacitatea iniţiatorului de a selecta agentul, deoarece pentru multe dintre serviciile 
oferite de stat (precum ordine publică sau protecţie socială) nu există o multitudine de 
oferte comparabile care să se afle în competiţie. De asemenea, actorii privaţi nu au 
capacitatea legală de a recompensa sau stimula autorităţile publice decât prin mecanismul 
indirect al votului (excepţie lacând cel direct, dar ilegal al corupţiei sau mecanismele 

intermediare, precum finanţarea campaniilor electorale). în cele din urmă, interesele pe 
care autorităţile publice se angajează să le urmărească nu sunt, în general, clar specificate 
de către grupurile sociale respective ; dimpotrivă, statul dispune de o latitudine conside¬ 
rabilă în definirea acestor interese şi stabilirea priorităţilor de asistenţă. 

Interesele pe care le sprijină o iniţiativă publică sunt deseori (cel puţin în cazurile 
fericite în care intervenţia nu este evident părtinitoare) multiple şi interpretabile. De 
exemplu, S. Paugam (2002, pp. 246-248) discută pe larg semnificaţia etică a contractului 
de inserţie socială din sistemul francez RMI (revenu minimum d’insertiori). Cine este 
agent şi cine este iniţiator în acest contract ? Ce interese definesc acest schimb ? Este 
beneficiarul cel care se obligă să ofere compensaţii prin muncă şi bună purtare (calificare 
profesională, căutarea unui loc de muncă) pentru veniturile primite din partea societăţii ? 
Sau societatea este cea care se obligă să ofere oportunităţi de participare socială 
cetăţenilor dezavantajaţi ? Pe o linie similară de argumentare, C. Zamfir (2001a) observă 
că VMG instituţionalizat în România implică, de fapt, trei actori sociali: beneficiarii, 
autorităţile naţionale şi autorităţile locale. Cerinţa de a munci 72 de ore pe lună este o 
obligaţie atât pentru beneficiari, cât şi pentru autorităţile locale, care trebuie să se 
mobilizeze pentru a crea oportunităţi de muncă. 

Aceste diferenţe între poziţia statului de agent şi rolul ideal-tipic de agent provin, pe 
de o parte, din monopolul pe care statul îl are în furnizarea multora dintre serviciile 
sale; lipsa competiţiei şi a motivaţiei adiacente este un dezavantaj structural pentru 
ajustarea intervenţiei autorităţilor publice la preferinţele diverselor grupuri sociale. Mai 
mult chiar, autorităţile publice sunt limitate prin lege şi prin responsabilităţile lor în 
încercarea de a sprijini interesele private; o ajustare prea precisă a intervenţiei la 
preferinţele unui grup social în defavoarea altuia contravine misiunii lor generale. Putem 
încerca să înţelegem relaţia dintre autorităţile publice şi o comunitate specifică (în cazul 
de faţă, relaţia dintre autorităţi şi comunităţi dependente de resurse publice) ca o r.i.-a. 
tocmai pentru a putea identifica şi analiza divergenţele faţă de acest model. 


Oscilaţia iniţiator/agent a autorităţilor publice 

Modelul iniţiator-agent a fost aplicat în analiza politicilor publice prin identificarea unui 
iniţiator (cum ar fi anumite categorii sociale, grupuri de interese, naţiuni etc.) şi a unui 
agent (în general, autorităţile statului), urmărind apoi strategiile de rezolvare în practică 
a problemelor puse de această relaţie. Acest model poate fi însă transformat pentru a 
câştiga în relevanţă atunci când analizăm programele de dezvoltare şi alte interacţiuni 
între autorităţile statului şi comunităţile de cetăţeni. Mai precis, putem urmări intervenţia 
autorităţilor publice (la care mă voi referi considerându-le ca fiind „statul”, incluzând 
aici autorităţi locale, judeţene şi centrale, autorităţi alese, dar şi agenţii guvernamentale 
etc.) simultan din două perspective diferite : statul-agent şi statul-iniţiator. Nu este vorba 
despre două puncte de vedere diferite, ci despre două ipostaze pe care autorităţile publice 
şi le asumă în mod necesar, în virtutea poziţiei lor, şi pe care le putem aproxima în 
modelul iniţiator-agent prin relaţii de sens opus. 

Desigur, într-o societate democratică, statul este definit în primul rând ca agent 
pentru cetăţeni şi pentru interesul public (vezi interes public ). Dar dacă privim atât în 
lumea contemporană, cât şi în trecutul istoric, multe societăţi nu sunt sau nu au fost 

democratice pentru că au definit explicit statul ca iniţiator şi cetăţenii ca agenţi în slujba 
acestuia. Această ipostază nu este integral de domeniul trecutului nici chiar în societăţile 
democratice, deoarece ambiguitatea intrinsecă a conceptului de „interes public” face loc 
unei definiri duale a statului. 

Interesul public nu coincide integral cu interesul nici unui grup social particular; 
prin urmare, statul nu îşi poate asuma propriu-zis postura de agent în serviciul vreunei 
categorii sociale, fie ea favorizată sau defavorizată. Statul este agent al cetăţenilor doar 
atunci când aceştia caută realizarea unui obiectiv perfect concordant cu interesul public - 
precum exercitarea unor drepturi, integrarea în societate etc. Statul îşi legitimează 
acţiunile exclusiv prin raportarea la interesul public. Dar ce este acest interes public ? 
Dacă îl privim ca pe o decizie care stabileşte un curs de acţiune din mai multe posibile, 
atunci statul este principalul autor al „interesului public” - deoarece autorităţile sunt 
cele care mediază în practică solicitările multiplelor grupuri de interese pentru a genera 
un compromis politic. Participarea publică este importantă, dar secundară faţă de rolul 
statului în luarea unei decizii referitoare la ceea ce este sau nu este în interesul public. 
Odată luată această decizie şi transpusă în acte normative, cetăţenii sunt cei care devin 
agenţi în slujba îndeplinirii sale, statul având la dispoziţie monopolul violenţei legitime 
pentru a se asigura de cooperarea acestora. 

Prin urmare, schema iniţiator-agent aplicată relaţiilor dintre cetăţeni şi stat este, în 
mod necesar, mediată de conceptul de „interes public”, după cum relaţiile medic-pacient 
sunt mediate de conceptul de „sănătate” sau relaţiile locatar-instalator de conceptul 
„funcţionare bună a instalaţiilor”. 

Bicanic, Gligorov şi Krastev observau că dualitatea iniţiator-agent a autorităţilor 
publice poate fi analizată ca o dualitate acţiune-legitimare: din punctul de vedere al 
acţiunilor întreprinse, statul este definit ca iniţiator în raport cu cetăţenii; din punctul de 
vedere al legitimităţii politicilor sale, statul este definit ca agent. „Statul are puterea de 
a-şi constrânge cetăţenii pentru a-i face să se comporte într-un anume fel, dar realizează 
acest lucru în numele lor. Prin urmare, deşi în fiecare caz concret - sau mai degrabă pe 
parcursul activităţii cotidiene a statului - statul este iniţiatorul, iar cetăţeanul este agentul, 
din punctul de vedere a legitimităţii acţiunilor statului situaţia este inversă.” (Bicanic 
eî al., 2005, p. 11) 

Ambivalenţa poziţiei autorităţilor publice a fost observată de G. Almond şi S. Verba, 
care au descris, reciproc, poziţia ambivalenţă a populaţiei ca supuşi (agenţi) şi cetăţeni 
(iniţiatori): „Oamenii nu iau parte la viaţa politică doar prin rolurile lor de cetăţeni. 
(...) Ei rămân, de asemenea, într-o relaţie de dependenţă faţă de guvernământ, chiar şi 
după ce au adoptat rolul de cetăţean. Deşi pot lua parte la facerea legilor, ei rămân supuşi 
legilor” (Almond, Verba, 1996, p. 191). G. Almond şi S. Verba disting două tipuri de 
competenţă, fiecare corespunzând unui rol al indivizilor : competenţa cetăţenească pentru 
exercitarea funcţiei politice şi competenţa dependentă pentru exercitarea funcţiei de 
supus. Cetăţeanul cere, în timp ce supusul apelează (Almond, Verba, 1996, p. 192). 

Tabelul nr. 1 

Exemple de relaţii iniţiator-agent 

Ipostaza 

Ipostaza 

Relaţie mediată de 

de iniţiator 

de agent 

conceptul de... 

Pacient 

Medic 

„Sănătate” 

Elev 

Profesor 

„Educaţie” 

Copil 

Părinte 

„Dezvoltare” 

Client 

Avocat 

„Apărarea interesului legitim al clientului” 

Angajator 

Angajat 

„Promovarea interesului legitim al angajatorului” 

Enoriaş 

Preot 

„Mântuire” 

Stat 

Asistent social 

„Remediere a inegalităţilor de şansă” 

Persoană defavorizată 

Asistent social 

„Sprijin” 

Persoană defavorizată 

Stat 

„Apărarea intereselor persoanelor defavorizate, în 
limitele promovării interesului public” 

Stat 

Asistent maternal 

„Apărarea intereselor copilului” 

Copil 

Asistent maternal 

„Dezvoltare” 

Copil 

Stat 

„Apărarea intereselor copilului, în limitele promo¬ 
vării interesului public” 


în tabelul de mai sus putem observa diferite exemple de interacţiuni care pot fi 
conceptualizate ca r.i.-a. Este interesant că, în cazul interacţiunilor dintre profesioniştii 
din instituţiile publice şi cetăţeni, precum în relaţia „persoană defavorizată-asistent social”, 
sau „copil-asistent maternal” etc., avem, de fapt, un triunghi de relaţii iniţiator-agent, 
dată fiind implicarea statului şi a conceptului de „interes public”. 


Relaţiile iniţiator-agent în programele de dezvoltare 

Orice program de dezvoltare iniţiat de o instituţie publică implică promovarea intereselor 
unor persoane definite ca ţintă a programului de către profesionişti ai dezvoltării (fie 
aceştia asistenţi sociali, sociologi, economişti, ingineri, medici, cadre didactice etc). 
Aceste relaţii se încadrează în tiparul iniţiator-agent, care ne atrage atenţia asupra riscurilor 
lor inerente. Un astfel de risc constă în preluarea excesivă a controlului procesului de 
dezvoltare de către profesionişti, care au o înţelegere clară a obiectivelor şi structurii 
programului, au interesul ca programul să funcţioneze conform planului şi au un timp 
special alocat pentru aceste activităţi. Dimpotrivă, cetăţenii vizaţi de program sunt 
deseori mai puţin informaţi, mai puţin interesaţi şi au mai puţin timp la dispoziţie pentru 
a se implica. în aceste condiţii, apare un cerc vicios : profesionalizarea excesivă a con¬ 
trolului intervenţiei duce la scăderea şi mai accentuată a implicării celorlalţi parteneri, 
ceea ce poate contribui direct la disocierea programului de interesele şi priorităţile reale 
ale grupului social vizat şi, în cele din urmă, la eşecul programului de dezvoltare. 


Cosima RUGHINIŞ 

Responsabilitatea socială a corporaţiilor 


Responsabilitatea socială a corporaţiilor ( r.s.c .) reprezintă modul în care companiile 
conştientizează influenţa pe care o exercită asupra cadrului economic, social şi de mediu, 
ca rezultat al propriei activităţi, maximizându-şi beneficiile şi, în acelaşi timp, minimi¬ 
zând pierderile pe care le au. Asumându-şi responsabilitatea socială, firmele se angajează 
voluntar în acţiuni folositoare societăţii, acţiuni la care nu sunt obligate prin lege şi care 
depăşesc sfera obligaţiilor legale şi fiscale minimale. 

R.s.c. este îndeosebi cunoscută în literatura de specialitate în forma sa din limba 
engleză sub denumirea de Corporate Social Responsibility. Corporaţia se manifestă ca o 
entitate căreia statul îi conferă dreptul şi autoritatea legală de a acţiona ca o singură 
persoană, distinctă de multitudinea de acţionari care deţin drepturi de proprietate în 
cadrul ei. R.s.c. reprezintă, practic, o concepţie referitoare la contribuţia companiilor la 
procesul de dezvoltare a unei societăţi moderne, tocmai pentru faptul că organizaţiile de 
acest tip au resurse financiare pentru a dezvolta programe sociale. 

Conceptul de r.s.c. este unul dinamic, aflat în dezvoltare şi în ţările Europei Centrale 
şi de Est, prin trecerea la economia de piaţă a fostelor ţări socialiste şi prin faptul că, în 
cadrul procesului lor de extindere, marile companii multinaţionale şi-au deschis filiale în 
aceste ţări, exportând în acest fel şi această dimensiune corporatistă a comportamentului 
organizaţional. în ultimele decenii, marile corporaţii au acumulat o putere deosebită şi, 
astfel, li s-a acordat atenţie atât din partea autorităţilor publice naţionale, a mediului 
academic, cât şi a publicului larg. Cei care s-au poziţionat critic au afirmat că vieţile 
oamenilor sunt influenţate tot mai puţin de guverne şi tot mai mult de către corporaţii, 
care îşi asumă tot mai mult rolul de actori politici în sfera problemelor sociale şi de 
protecţie a mediului. 

R.s.c. presupune alinierea activităţilor companiei la valorile sociale. Compania, ca 
actor social, decide în mod voluntar să aibă ca obiectiv contribuţia la o societate mai 
bună, integrând interesele tuturor celor afectaţi de conduita sa în strategiile, planurile, 
programele şi acţiunile sale, în cadrul unui proces planificat în timp. Astfel, compania 
devine un actor activ în cadrul procesului de dezvoltare socială. 

Pentru corporaţii, diferitele tipuri de public (indivizi, organizaţii, comunităţi, consu¬ 
matori, asociaţii profesionale, administraţie publică), care sunt afectate şi pot influenţa 
acţiunile unor corporaţii, reprezintă categorii de stakeholders faţă de care companiile ar 
trebui să fie răspunzătoare. 

Responsabilitatea presupune să fii conştient şi să ţii cont de consecinţele faptelor tale 
asupra altora într-un orizont de timp care să depăşească prezentul imediat. Astfel, 
responsabilitatea este, prin excelenţă, o formă a solidarităţii umane. 

R.s.c. presupune faptul că o organizaţie are nu numai obligaţii economice şi legale 
faţă de stat, dar şi anumite responsabilităţi faţă de comunitatea în care activează şi de 
membrii acesteia (McGuire, 1963, p. 144). 

Activitatea responsabilă a unei firme se referă la asigurarea succesului său economic 
prin includerea în activităţile sale a unor elemente de ordin social şi ecologic, luându-se 
în considerare şi aşteptările altor actori implicaţi (angajaţi, furnizori, comunitatea în ansam¬ 
blu). în acest sens, consultarea lor este necesară pentru ca activităţile corporaţiei să nu 

se îndepărteze în mod esenţial de aşteptările acestor actori. Activitatea responsabilă a 
corporaţiei duce la efecte benefice pe termen lung, inclusiv la creşterea competitivi¬ 
tăţii sale. 

Motivaţia principală pentru care managementul corporaţiilor consideră necesară 
responsabilitatea socială pare a fi convingerea că acest tip de comportament le poate 
aduce beneficii economice, marcate în special de creşterea vânzărilor acolo unde este 
cazul. în acest sens, sunt utile şi necesare studiile care prezintă corelaţia dintre alegerile 
consumatorilor şi comportamentul responsabil al companiilor. 

Responsabilitatea este esenţială în activitatea unei corporaţii atât pentru menţinerea 
succesului economic, câştigarea şi menţinerea reputaţiei şi prestigiului, precum şi pentru 
obţinerea încrederii celor care lucrează, trăiesc sau îşi desfăşoară activitatea în jurul său. 
Corporaţiile percepute ca responsabile sub aspect social pot beneficia de clienţi mai 
mulţi şi mai satisfăcuţi, în timp ce percepţia publică de iresponsabilitate socială asociată 
unei corporaţii se poate solda cu proteste, boicoturi sau alte atitudini ostile din partea 
consumatorilor. De asemenea, implicarea voluntară a corporaţiilor în finanţarea progra¬ 
melor sociale le poate asigura o mai mare independenţă faţă de controlul guvernamental. 
Pe termen lung, corporaţia contribuie la crearea unui mediu de afaceri stabil şi echilibrat 
prin contribuţiile pozitive la dezvoltarea socială şi consolidarea vieţii comunitare. 

Pe de altă parte, corporaţiile generează uneori probleme sociale, având astfel responsa¬ 
bilitatea de a încerca să le soluţioneze. Progresul tehnic al corporaţiilor duce, uneori, la 
dispariţia unor locuri de muncă, la creşterea nivelului poluării, a şomajului, la depopularea 
zonelor afectate de recesiune structurală şi suprapopularea zonelor de creştere economică 
(a se vedea în acest caz supraaglomerarea Bucureştiului în defavoarea unor judeţe mai 
puţin prospere din zona Moldovei). Corporaţiile sunt actori sociali puternici, care dispun 
de resurse semnificative şi pe care ar trebui să le utilizeze intr-un mod responsabil din 
punct de vedere social. Dezvoltarea unei organizaţii este urmarea firească a eforturilor 
depuse de angajaţii săi şi, uneori, a sprijinului guvernamental. Astfel, dacă se conştien¬ 
tizează acest lucru la nivelul unei organizaţii, ea nu va aduce prejudicii celor care au 
contribuit la progresul său. 

Modelul cel mai cunoscut al r.s.c. a fost propus într-o formă îmbunătăţită de Archie 
Carroll şi A.K. Buchholtz, în 2006. E vorba de aşa-numitul model cvadripartit, alcătuit din: 

• Responsabilităţi economice. Acestea reprezintă stratul primar al responsabilităţii 
sociale şi se referă la faptul că o companie trebuie să fie funcţională din punct de 
vedere economic, să fie profitabilă şi competitivă pe piaţa pe care activează. Acest tip 
de responsabilitate este solicitată imperativ de societate. 

• Responsabilităţi legale. Companiile trebuie să respecte cadrul legal existent în 
societate. Actele normative reflectă, în mare parte, convingerile morale ale societăţii, 
fiind mecanismul de organizare care creează regulile de funcţionare a acesteia. 
Responsabilităţile legale sunt, de asemenea, solicitate imperativ de societate. 

• Responsabilităţi etice. Acestea se referă la respectarea unor norme de practici echi¬ 
tabile, juste atât în afaceri, cât şi faţă de mediul extern al companiei (Lambru, 2004a, 
p. 5). Responsabilităţile etice intră în sfera aşteptărilor societăţii, dincolo de ceea ce 
este obligatoriu conform legilor sau în cadrul circuitului economic. 

• Responsabilităţi filantropice. Acestea reprezintă ultimul nivel şi cel mai înalt al r.s.c. 
în această categorie intră actele caritabile, dezvoltarea de programe sociale complexe 

pentru cei dezavantajaţi, construirea unui sistem de servicii (creşe, grădiniţe, cantine, 
săli de sport) sau facilităţi recreative pentru angajaţi şi pentru familiile acestora, 
finanţarea unor unităţi de învăţământ din cadrul comunităţii respective, acordarea de 
burse, granturi. Responsabilităţile filantropice sunt dorite de societate, nefiind pretinse 
sau aşteptate. 

Prin asumarea şi respectarea celor patru categorii de responsabilităţi, organizaţia 
devine un bun cetăţean corporatist (Carroll, 1991, p. 39). Putem vorbi astfel de un 
anumit civism corporatist (corporate citizenship). Cetăţenia corporativă presupune înţele¬ 
gerea influenţelor generale ale companiei asupra societăţii şi administrarea acestora în 
beneficiul societăţii şi al membrilor săi. în definiţiile date în literatura de specialitate, 
cetăţenia corporatistă include responsabilităţile faţă de mediu, comportamentul faţă de 
angajaţi, practicile etice, produsele sigure şi de încredere, filantropia corporativă strate¬ 
gică, voluntariatul încurajat de angajator şi programele de implicare în comunitate. 
Conceptul face o analogie între individ ca membru al comunităţii şi corporaţia, ca 
membru instituţional al societăţii, respectiv responsabilităţile individuale pe care le are 
individul faţă de societate şi responsabilităţile colective pe care le au corporaţiile faţă de 
comunităţile în cadrul cărora activează. Factorul care a declanşat necesitatea ca organi¬ 
zaţiile să devină buni cetăţeni corporatişti este reprezentat de noul tip de consumator, 
sofisticat, cu exigenţe foarte ridicate. în literatura de specialitate, beneficiile r.s.c. se 
reflectă în cei trei R : Recunoaştere, Reputaţie, Recunoştinţă. 

Responsabilitatea socială corporativă este strâns legată de conceptul de „dezvoltare 
durabilă” (vezi dezvoltare durabilă). Politica de dezvoltare durabilă îşi propune să creeze 
condiţiile pentru o calitate a vieţii mai bună prin stimularea creşterii economice, cât şi 
prin protejarea resurselor naturale şi a mediului înconjurător, prin crearea unui echilibru 
între acţiunile şi responsabilităţile pe care şi le asumă companiile, guvernele/autorităţile 
publice şi cetăţenii. 

Programele de r.s.c. pot fi împărţite, conform tipologiei propuse de Philip Kotler şi 
Nancy Lee (2005), în: 

• Programe centrate pe promovarea unei cauze - în cazul acestora, compania contribuie 
cu resurse pentru a creşte notorietatea şi preocuparea publicului pentru o anumită 
cauză. Este folosită îndeosebi pentru sublinierea poziţionării unui anumite mărci sau 
pentru creşterea vizibilităţii. 

• Marketing legat de o cauză - în cazul acestor programe, companiile se angajează să 
doneze o anumită sumă în favoarea unor cauze în interesul societăţii sau a unei 
comunităţi, sumă care depinde de veniturile realizate într-o anumită perioadă. Acest 
tip de programe se adresează în special companiilor care au produse ce vizează o 
bază mare de clienţi, cu canale de distribuţie dezvoltate şi extinse şi care vor să-şi 
diferenţieze produsele faţă de companiile concurente. 

• Marketing social - este acel tip de program prin care compania îşi propune să 
schimbe un comportament negativ al publicului sau, eventual, să-l convingă să 
adopte un comportament pozitiv. Campaniile de marketing social sunt oportune 
atunci când există o legătură între profilul companiei şi problema socială respectivă. 
Schimbarea comportamentului publicului poate duce la creşterea vânzărilor com¬ 
paniei, iar campania este mai eficientă atunci când vine în continuarea sau completarea 
unor iniţiative publice deja existente. 

• Acţiuni filantropice - prin acest tip de acţiuni, corporaţia sprijină direct, cu resurse, 
de obicei financiare, o anumită cauză sau un anumit tip de program social sau 
comunitar. Acţiunile filantropice sunt oportune pentru poziţionarea şi creşterea 
vizibilităţii firmei respective, iar cauzele sprijinite/finanţate sunt alese în funcţie de 
obiectivele de afaceri ale firmei respective. Dacă firma încearcă astfel de abordări 
atunci când intră pe o piaţă nouă, publicul poate fi mai receptiv, considerând-o res¬ 
ponsabilă sub aspect social. 

• Voluntariat în comunitate - prin acest tip de programe, compania îşi încurajează 
angajaţii să se implice voluntar pentru sprijinirea unei cauze, a acţiunilor iniţiate de 
ONG-uri sau a comunităţii. Prin astfel de acţiuni, creşte atât reputaţia companiei, cât 
şi spiritul de echipă al angajaţilor. 

• Practici de afaceri responsabile social - sunt reprezentate de acele iniţiative ale com¬ 
paniei de îmbunătăţire strategică a acţiunilor şi a modului de operare pentru binele 
general al comunităţii şi protejarea mediului înconjurător. Se folosesc atunci când 
publicul ar putea considera că aceste practici pot rezolva o problemă socială importantă. 

Implicarea companiilor în rezolvarea problemelor comunităţii are şi o latură econo¬ 
mică. Aceasta se centrează pe beneficiile pe care le-ar putea avea compania de pe urma 
implicării sale filantropice sau responsabile. Putem menţiona beneficiile de natură fiscală 
(deduceri sau alte facilităţi), creşterea vizibilităţii companiei şi îmbunătăţirea imaginii 
acesteia şi preferinţa consumatorilor pentru produsele companiilor responsabile social. 
O altă dimensiune a beneficiilor vizează resursele umane, respectiv implicarea de noi 
resurse umane prin acţiuni de voluntariat (elevi, studenţi), creşterea coeziunii interne a 
echipei implicate în derularea proiectului din cadrul companiei respective, calificarea 
personalului în alte domenii de activitate convergente programului de responsabilitate 
socială derulat etc. 

R.s.c. reprezintă modul în care corporaţiile răspund activ la aşteptările contextului 
social în ceea ce priveşte asumarea de responsabilităţi sau, practic, capacitatea unei cor¬ 
poraţii de a răspunde presiunilor sociale. Acest concept diferenţiază mai multe tipuri de 
strategii de responsivitate socială şi, bineînţeles, diferenţiază, în funcţie de aşteptările 
publicului, categoriile de corporaţii. 

O problemă des întâlnită în cadrul programelor de r.s.c. este lipsa de transparenţă a 
programelor. Astfel, în aceste situaţii, publicului nu îi sunt comunicate efectele sociale 
ale programelor şi nici modul în care bugetul alocat acestora s-a derulat pe parcursul des¬ 
făşurării lor. Pentru rezolvarea acestei probleme, este recomandabil ca fiecare program 
de r.s.c. să fie însoţit de o strategie de comunicare care să conţină, pe lângă promovarea 
campaniei în sine, şi rapoarte în care să se prezinte modul de implicare a organizaţiei şi a 
partenerilor săi, modul în care s-au cheltuit banii alocaţi şi rezultatele concrete înregistrate. 

Pentru o responsabilizare eficientă a corporaţiilor, este necesară, pentru fiecare 
corporaţie în parte, elaborarea unei strategii de implicare socială, care să aducă acţiunile 
de r.s.c. mai aproape de diferitele categorii de public, concomitent cu dezvoltarea 
proprie a companiei din punct de vedere economic şi ca actor social activ, ca parte a 
comunităţii în care se află, care trebuie să se întoarcă către membrii acestei comunităţi. 
Dezvoltarea treptată a economiei de piaţă româneşti şi creşterea exigenţelor consu¬ 
matorilor români impun o mai mare atenţie acordată de companii imaginii pe care o au 
în comunitate. 

Un program interesant, desfăşurat în România în ultima perioadă, a fost cel intitulat 
„Litoral curat”, iniţiat de o mare companie de telefonie mobilă. Programul se desfăşoară 
anual, începând din 2005, în timpul sezonului estival, în staţiunile de pe litoralul Mării 
Negre. Cauza socială a programului este combaterea acumulării mari de deşeuri, în 
special de recipiente de plastic, care poluează şi are consecinţe negative asupra mediului, 
precum şi asupra confortului turiştilor. Pentru încurajarea unei culturi a reciclării, s-a 
demarat amplasarea de coşuri de colectare selectivă, acţiuni demonstrative de colectare, 
campanii de informare, precum şi oferirea de premii turiştilor. Compania investeşte 
anual circa 50 000 de Euro în acest program, sumă relativ mică pentru o astfel de 
corporaţie, şi a reuşit până acum colectarea a peste 10 000 kg de materiale plastice şi 10 
000 kg de hârtie. 

Un alt program foarte interesant pentru specificul unei probleme sociale de actualitate, 
respectiv problema inundaţiilor din vara anului 2005, a fost iniţiat de o importantă 
companie românească de construcţii care a donat sinistraţilor din judeţul Vrancea 140 de 
tone de mobilier şi materiale de construcţie pentru a-i ajuta să-şi refacă sau să-şi 
construiască locuinţele. în acest program, intitulat „Speranţă pentru semeni”, compania 
a investit peste 2,5 miliarde de lei. Programul este un model de bune practici şi de 
responsabilitate socială, cu atât mai mult cu cât grupul-ţintă căruia i s-a adresat se afla 
într-o situaţie foarte gravă. 

Codrin SCUTARU 

Riscul ( r .) reprezintă o consecinţă indezirabilă a unei acţiuni actuale sau a unui eveniment 
viitor. Toate planurile /pro gramele de dezvoltare socială prezintă r. ; de aceea, analiza şi 
gestionarea lor este esenţială pentru reuşită. Această prezentare cuprinde evoluţia temei 
r. în contextul social contemporan, o trecere în revistă a tipurilor şi caracteristicilor /:, 
ca şi strategii de management al r. în programele de dezvoltare socială 

R. este o temă relativ nouă în ştiinţele sociale, ceea ce reflectă, pe de-o parte, 
atitudinea tot mai reflexivă a omului contemporan, dar şi caracterul foarte dinamic şi 
interconectat al societăţii contemporane. Planificarea şi gestionarea r. trebuie privită în 
contextul mai general al creşterii nevoii de control şi planificării (vezi planificare 
strategică ), ca şi al nevoii de a lua în considerare toţi factorii care pot influenţa negativ 
activitatea umană. Din acest punct de vedere, societăţile contemporane se confruntă cu 
numeroase categorii de r ., unele dintre ele de factură recentă: r. ecologice, tehnologice, 
militare sau politice. Societăţile postcomuniste în special au fost şi încă mai sunt sunt 
supuse r. asociate cu tranziţia. Situaţia este accentuată de contextul actual al globalizării, 
care face ca un eveniment să poată afecta cu repeziciune ţări sau organizaţii aflate la antipozi. 

Pe de altă parte, există o interdependenţă între r. personale şi cele sociale. De aceea, 
intervenţiile statului în ceea ce priveşte bunăstarea individuală, ca în cazul asigurărilor 
sociale, încep să fie reconceptualizate în termenii managementului r., sub impulsul 
preocupării tot mai accentuate pentru eficienţă. Astfel, protecţia socială poate fi concep- 
tualizată ca intervenţie publică pentru a ajuta indivizii, gospodăriile sau comunităţile 

care au de-a face cu r. legate de imposibilitatea satisfacerii nevoilor de bază. Se consideră 
că acest domeniu nu mai este preocupat doar de asigurarea bunăstării, ci şi de prevenirea 
materializării r. Agenţii implicaţi aici sunt indivizii şi familiile, forţele pieţei, sectorul 
non-profit şi activitatea primară. R. de acest tip pot fi catastrofice sau nu, dependente de 
persoană (ca în cazul unei boli grave, dar netransmisibile) sau covariante (ca în cazul 
inflaţiei sau epidemiilor), singulare sau repetate (ca în cazul îmbolnăvirii grave a unui 
membru al familiei, infirmităţii şi apoi decesului acestuia) (Holzmann şi Jorgensen, 
2001, p. 1005). Indivizii şi familiile dezvoltă ei înşişi strategii de management al r. De 
pildă, ei investesc timp şi bani pentru a menţine contactul cu alte persoane sau instituţii 
din comunitate, care pot prelua r. pe termen scurt, de exemplu împrumutându-i cu bani 
(Teşliuc şi Lindert, 2004, p. 5). în schimb, pentru sociologi ca Giddens, intervenţia 
exagerată a statului în bunăstarea individuală poate constitui ea însăşi un r ., conducând 
la dependenţa individului de ajutoarele sociale. Nu avem de-a face aici cu un r. original, 
natural, ci cu unul „fabricat” (Giddens, 1999, p. 3). 

Astăzi, mai ales în domeniul economic, dar şi în cel social, r. începe să fie înţeles şi 
în sensul lui pozitiv, de oportunitate. Literatura de specialitate recentă se ocupă cu precă¬ 
dere de conceptualizările şi cercetările asupra oportunităţilor, obiectivul fiind acela de a 
gestiona în avantajul proiectului orice ocazie neprevăzută cu potenţial pozitiv (Hillson, 
2001). în fine, dinamismul activităţilor contemporane conduce la o mare incertitudine, 
de unde proliferarea studiilor asupra strategiilor de decizie în incertitudine (Zamfir, 
1990; Kăhkonen, 2000). Totuşi, în literatura de specialitate se face o distincţie foarte 
clară între r. şi incertitudine. 

în managementul proiectelor şi programelor, prin r. se desemnează acele elemente 
sau situaţii incerte a căror apariţie poate avea efecte negative asupra proiectului sau 
programului. Deşi, la limită, se poate vorbi şi de un r. pozitiv (adică de evenimentele cu 
impact pozitiv asupra proiectului), managementul r. în forma sa clasică se adresează, în 
general, situaţiilor potenţial periculoase. Orice program de dezvoltare socială incumbă r. 
care trebuie luate obligatoriu în considerare pentru a asigura succesul programului. De 
exemplu, implementarea la nivel local a unei strategii de dezvoltare stabilită la nivel 
naţional trebuie să ia în calcul r. ca strategia să nu fie susţinută de liderii administraţiei 
publice locale care-şi vor vedea prejudiciate interesele. în absenţa analizei şi manage¬ 
mentului acestui r., implementarea oricărei strategii este sortită eşecului. Un alt exemplu 
este considerarea r. ca proiectul iniţiat să nu poată fi continuat din lipsă de finanţare, 
ceea ce face ca eficienţa unui proiect social să scadă simţitor. 

De ce trebuie practicat un management serios şi profesionist al r. în dezvoltarea 
socială ? în primul rând, pentru că, adesea, apare, atât la nivel individual, cât şi societal, 
tendinţa optimistă de a crede că astfel de evenimente sau situaţii periculoase sau chiar 
catastrofale pentru proiect nu se pot întâmpla. Din punct de vedere psihologic, aceste 
erori de apreciere sunt cunoscute sub diferite nume : „falsă unicitate” (tendinţa indivi¬ 
dului de a considera că nu i se poate întâmpla ceva rău, că este unic din acest punct de 
vedere), „efectul celei de-a treia persoane” (tendinţa de a considera că eşti mai puţin 
expus decât o terţă persoană mesajelor cu potenţial periculos), „optimism nerealist” 
(anticiparea constantă de rezultate mai pozitive ale unei acţiuni) (Hoorens, 1995). Mai 
mult, la nivel societal, persoanele care identifică r. pot fi marginalizate sau penalizate, 
scepticismul lor fiind etichetat drept periculos pentru entuziasmul iniţial al oricărui 
proiect. Rezultatul este o spirală a tăcerii în care cei care anticipează dificultăţi majore 

sunt tot mai puţin motivaţi să se exprime. în plus, de cele mai multe ori, situaţiile de r. 
nu se materializează; prin urmare, nu se poate asocia o valoare de returnare a eforturilor 
de gestionare ar., ca în cazul oricărei alte investiţii. De aceea, managerii tind să 
expedieze la capitolul „vedem atunci ce facem” gândul că s-ar putea întâmpla ceva rău 
în proiect. Astfel, în eventualitatea materializării unui r. major, proiectul sau programul 
implicat poate fi în mare pericol de a nu se realiza. 

R. nu trebuie însă confundat cu problema sau, în general, cu toate situaţiile sau 
evenimentele care necesită intervenţia managerului de proiect. întreaga activitate de 
implementare a unui proiect ţine de planificare şi de intervenţia managerului de proiect 
în situaţii care pot apărea, chiar şi într-o formă care nu este cunoscută. Planificarea şi 
gestionarea r. ţine în mare măsură de corecta anticipare a situaţiilor, de regulă, neaş¬ 
teptate, adică de transformarea r. necunoscute (situaţii care nu au fost anticipate) în r. 
cunoscute (situaţiile deja luate în calcul, evaluate cantitativ şi calitativ şi ierarhizate). 
R. au două dimensiuni importante : 

1. Probabilitatea de a se materializa. în managementul proiectelor şi al programelor, 
evenimentului de r. i se asociază o probabilitate. Ea poate fi infimă (probabilitatea ca 
un cămin de bătrâni în construcţie să fie dărâmat de o rachetă lansată accidental), 
medie (probabilitatea de a apărea un deficit de personal ca urmare a plecării unui 
membru al echipei dintr-o instituţie de stat în sectorul privat) sau mare (probabilitatea 
ca un proiect de dezvoltare în Lumea a Treia să nu poată fi implementat din cauza 
lipsei personalului local instruit). 

2. Impactul asupra proiectului. Orice r. are, în eventualitatea în care se materializează, 
un impact mai mic sau mai mare. De exemplu, faptul că nu se obţine de la autorităţi 
aprobarea planului de construcţie a unui cămin de bătrâni va avea un impact ce se 
poate dovedi fatal proiectului. Faptul că finanţatorul unui program virează banii cu 
întârziere poate avea un impact mediu asupra unui proiect obişnuit. 

Trebuie subliniat însă că echipa de proiect sau consultanţii pot da cea mai validă 
estimare a probabilităţii şi impactului r. , întrucât acesta este specific proiectului derulat. 
De exemplu, în proiectele întreprinse de o organizaţie cu mari resurse financiare, 
întârzierea finanţării poate avea doar un impact redus, în vreme ce pentru un ONG abia 
constituit, dependent de resursele externe, acelaşi eveniment va avea un impact catastrofal. 
Probabilitatea întârzierii finanţării diferă de la un finanţator la altul, dar poate fi estimată 
pe baza experienţei anterioare cu finanţatorul respectiv. 

O distincţie utilă este aceea între r. interne (care ţin de organizaţia promotoare a 
proiectului - de exemplu, absenţa personalului suficient necesar pentru implementarea 
proiectului) şi r. externe (care ţin de mediul în care se desfăşoară proiectul - catastrofe 
naturale, inflaţie, variaţia cursului de schimb, schimbarea unei reglementări locale 
aplicabile la proiect, neîndeplinirea sarcinilor asumate de către parteneri). 

în fine, în domeniul economic, avem r. potenţial pozitive (numite şi /: de afaceri), 
adică acele evenimente care pot avea fie un impact negativ, fie pozitiv (de exemplu 
angajarea unui membru al echipei poate fi bună pentru proiect, dacă munca lui este de 
calitate, sau negativă, dacă el nu este calificat sau nu are experienţa necesară pentru 
aceasta) şi r. eminamente negative (ca, de exemplu, surparea terenului pe care se va 
construi un edificiu social). 

Există câteva etape-standard în managementul r. , aşa cum sunt trecute în cartea de 

referinţă a domeniului, PMBook (*** Project Management Institute, 2004, pp. 111-122): 

1. Planificarea managementului riscului. în această etapă se stabilesc, în primul rând, 
responsabilităţile membrilor echipei de proiect cu privire la r. , procedurile specifice 
ce vor fi utilizate, organizaţiile externe implicate în proces ş.a.m.d. 

2. Identificarea riscurilor. în această etapă sunt identificate evenimentele potenţial 
periculoase sau care pot constitui o oportunitate pentru proiect. Aceasta o poate 
realiza managerul de proiect singur sau pot fi folosite diferite tehnici. Una dintre ele 
este brainstormingul, în care membrii echipei identifică posibilele r. care sunt trecute 
pe o listă. Această metodă este eficientă atâta vreme cât nu se fac comentarii asupra 
valorii sau validităţii părerilor emise în cadrul şedinţei, participanţii nefiind astfel 
demotivaţi să îşi exprime opiniile. O altă metodă este folosirea unor consultanţi 
externi. Se mai foloseşte, în această etapă, şi analiza SWOT. De asemenea, experienţa 
acumulată de echipa de proiect este foarte folositoare aici. Foarte des se folosesc 
listele de verificare, în care sunt introduse r. şi oportunităţi incluse în proiecte 
similare. Folosirea lor nu trebuie absolutizată, întrucât fiecare proiect poate include 
aspecte specifice, cu un potenţial de r. nemaiîntâlnit anterior. Identificarea r. trebuie 
realizată permanent pe parcursul proiectului, iar specialiştii recomandă să se identifice 
r. corespunzătoare fiecărei activităţi a proiectului, aşa cum este specificată în structura 
activităţilor ( Work Breakdown Structure - WBS). De exemplu, în cadrul aprovizionării 
cu echipamente şi materiale, unul dintre r. este ca licitaţiile să nu se realizeze la timp, 
deoarece nici un contractor nu a îndeplinit condiţiile din caietul de sarcini etc. 

3. Analiza calitativă. Odată elaborată lista /:, se evaluează probabilitatea de apariţie a 
fiecărui dintre acestea, ca şi impactul lor asupra obiectivelor proiectului. Din nou, 
această activitate poate fi realizată chiar de managerii de proiect, împreună cu echipa 
de proiect, sau se poate utiliza un aviz extern, folosind, de pildă, analiza Delphi. 
Evaluarea calitativă a r. se face, de regulă, cu măsuri discrete (de exemplu, proba¬ 
bilitate redusă, medie sau ridicată). Pe baza acestor analize, se face o ierarhie a r., 
începând de la evenimentele cu probabilitate mare de apariţie şi impact mare asupra 
programului, până la evenimentele cu probabilitate mică şi impact mic. Specialiştii 
recomandă să li se atribuie o prioritate mai mare evenimentelor cu r. mare şi impact 
mediu decât celor cu r. mediu şi impact ridicat. Această procedură stabileşte, de fapt, 
priorităţile pentru managementul r. , adică se specifică : 

- ce riscuri merită luate în considerare; 

- cât efort este necesar pentru preîntâmpinarea posibilelor riscuri. 

4. Analiza cantitativă. Se măsoară probabilitatea şi impactul r. identificate asupra proiec¬ 
tului şi se estimează implicaţiile lor asupra obiectivelor proiectului. Se calculează 
expunerea la r. după formula următoare : 

Expunerea la risc (ER) = Probabilitatea (R) x Impactul (I). 

Trebuie luat în considerare faptul că unele evenimente sunt mutual exclusive. De 
exemplu, o firmă de construcţii angajată poate preda lucrarea în avans, la timp sau în 
întârziere. Fiecare caz poate avea un impact diferit asupra proiectului, dar probabili¬ 
tăţile însumate ale celor trei evenimente trebuie să fie egale cu 1. 

5. Planificarea răspunsului la r. este acea etapă în care se dezvoltă acţiuni concrete şi 

proceduri de reducere a ameninţărilor asupra obiectivelor proiectului. în literatura de 

specialitate sunt prezentate câteva strategii-standard de răspuns la r. : 

- evitarea r. este strategia radicală prin care se evită acele etape ale proiectului care 
pot genera r. De exemplu, nu se mai include în lista de parteneri o organizaţie care 
a generat mari întârzieri în proiectele anterioare; 

- transferarea riscului prin încheierea de asigurări sau externalizarea procesului de 
management al r. De exemplu, se angajează o firmă de pază, pentru ca materialele 
de construcţii cumpărate să nu fie furate de la locul construcţiei, şi se plătesc 
asigurări în caz de accident pentru maşinile implicate în realizarea unui proiect; 

- reducerea probabilităţii sau impactului r ., prin întocmirea unor planuri pentru 
situaţii neprevăzute sau de contingenţă (care să fie puse în aplicare dacă r. se 
materializează). în plan economic, aceasta se referă adesea la crearea unui fond 
de rezervă pentru a face faţă unei eventuale defectări a unui utilaj şi necesităţii de 
a cumpăra sau închiria altul. Coordonatorul unui program de dezvoltare socială ar 
putea, în anumite cazuri, să aleagă simultan intervenţia pe mai multe paliere în 
rezolvarea unei probleme sociale, pentru a reduce r. ca un eveniment catastrofic să 
afecteze una dintre acţiunile concrete (această strategie este asemănătoare cu 
cerinţa diversificării portofoliului de acţiuni); 

- acceptarea riscului - atunci când nu avem altă posibilitate, existenţa r. trebuie 
acceptată ca atare şi se dezvoltă un plan de rezervă pentru cazul apariţiei unui r. 
inevitabil. Aceasta este o situaţie-limită şi nu exclude monitorizarea, astfel încât 
situaţia de r. să fie pusă în evidenţă imediat ce se manifestă. 

în finalul acestei activităţi se dezvoltă o matrice a r ., după exemplul următor: 


Categoria 

Descrierea 

riscului 

Probabilitatea 
de apariţie 

Impactul 

Strategia 
de eliminare 

Măsuri 

specifice 








6. Implementarea planului de management al r. este etapa imediat următoare. Aici se 
pun în aplicare toate procedurile planificate de reducere a r. 

7. Monitorizarea şi controlul r. au ca scop reactualizarea listei r ., prin eliminarea celor 
depăşite (de exemplu, odată terminată o construcţie, toate r. legate de procesul de 
construcţie în sine au fost depăşite), dar şi prin reevaluarea impactului şi probabilităţii 
r. ulterioare. Trebuie luat în seamă faptul că probabilitatea de materializare a unui r. 
scade pe parcursul desfăşurării proiectului, dar impactul poate creşte. De exemplu, 
atâta vreme cât un proiect social este în primele stadii, ca, de pildă, în cel de 
planificare, probabilitatea de a se întâmpla ceva negativ este cea mai mare, dar 
impactul este minor (de pildă o organizaţie poate renunţa la proiect aproape fără nici 
o repercusiune). în schimb, spre sfârşitul proiectului, r. scad, dar impactul unui 
eveniment important poate fi foarte mare (o decizie de renunţare la proiect poate 
costa organizaţia timp, bani şi prestigiu). 

Orice program de dezvoltare socială implică r. şi oportunităţi. Un management corect 
şi profesionist al r. poate uşura mult munca persoanelor implicate, sporind probabilitatea 
de realizare a programului, ca şi eficienţa acestuia. 

Daniela BĂLŢĂTESCU şi Sergiu BĂLŢĂTESCU 

Sărăcie 

Eradicarea sărăciei (s.) reprezintă una dintre cele mai mari provocări cu care se confruntă 
omenirea de o lungă perioadă de timp, iar extinderea sau lipsa de control asupra feno¬ 
menului va determina crize majore ale umanităţii. La nivelul UE, preocupările de dezvoltare 
socială au avut în centrul atenţiei strategii antisărăcie, prin intermediul planurilor 
naţionale ce conţin principalele direcţii de politici sociale (Zamfir, 2006a, p. 13). 

Majoritatea definiţiilor date s. au în vedere fie formele de manifestare, fie consecinţele 
acesteia, existând, în prezent, numeroase preocupări în sensul aprofundării conceptelor, 
identificării cauzelor, tipurilor specifice, precum şi a efectelor determinate, generate 
într-un context sau altul. 

Din definiţia s. rezultă că aceasta reprezintă expresia unui dezechilibru social accen¬ 
tuat, pe o anumită perioadă de timp, cu implicaţii profunde în viaţa grupurilor supuse 
acestui fenomen. 


Concepte la nivel mondial 

Definirea sau aprofundarea conceptului a atras numeroşi cercetători, care şi-au îndreptat 
atenţia asupra unor aspecte particulare, caracteristice anumitor comunităţi (dar care pot 
fi reprezentative şi la scară amplă), pentru care au elaborat metode de evaluare sau de 
măsurare specifice. 

Seebohm Rowntree (1901) conturează definirea s ., deşi autorul face trimitere doar la 
„insuficienţa veniturilor pentru a obţine necesarul minim de menţinere a randamentului 
fizic” (apud World Development Report, 2000-2001, p. 17). 

Modalitatea de măsurarea s. cu ajutorul volumului cheltuielilor totale ale unei familii 
a reprezentat o altă etapă de studiu, abordată de B. Abel Smith şi R Townsend. Acesta 
din urmă subliniază faptul că săracii au resurse atât de joase faţă de cele de care dispune 
individul sau familia medie, încât ei sunt excluşi de la modelele, obiceiurile şi activităţile 
vieţii obişnuite, (apud Luzzi et al ., 2005, p. 2). La modul aparte, specific, în care trăiesc 
săracii, mediul social tipic pe care aceştia îl promovează prin dezvoltarea propriului 
sistem de valori şi comportament a lăcut referire Oscar Lewis (1961) (apud Preda, 
2002c, p. 157). Autorul atrage atenţia asupra faptului că acest fenomen, pe care l-a 
numit „cultura sărăciei”, este cu atât mai grav cu cât se perpetuează din generaţie în 
generaţie, reprezentând în mod clar un proces dinamic, cu repercusiuni de natură să 
agraveze, şi nicidecum să atenueze consecinţele. 

Este de apreciat faptul că încercările de a delimita teoretic s. nu se opresc numai la 
aspecte de ordin economic, ele trecând barierele cauzelor financiare. în acest sens, 
Amartya Sen (1995) punea în discuţie incapacitatea de a realiza anumite condiţii de 
existenţă apreciate de către ceilalţi ca fiind absolut necesare şi deziderabile, legate de 
absenţa confortului, a belşugului şi a satisfacţiilor. 

La nivel european, preocupările de combatere a sărăciei au prins contur încă din 
1975, semnificativ în acest sens fiind cel de-al doilea Program Antisărăcie din 1988, 
precum şi cel de-al treilea Program Antisărăcie pentru perioada 1990-1994. în acest 
context, Bergham oferă o abordare complexă a consecinţelor, arătând că omenirea se 
confruntă, de fapt, cu noua s ., denumită şi definită de către acesta drept „excluziune 
socială” (apud Preda, 2002c, p. 98). 

încă din 1990, la nivel mondial, obiectivul prioritar al ONU este de a eradica s. şi 
foametea până în anul 2015, iar ca principală măsură impusă în acest sens este susţinerea 
reducerii la jumătate a ponderii persoanelor care trăiesc cu mai puţin de 1 USD/zi. 
Perioada 1997-2006 a fost declarată de către ONU ca „First United Nations Decade for 
Eradication of Poverty”. Organizaţia a stabilit o serie de priorităţi şi a creat programe 
internaţionale ce au avut ca obiectiv îmbunătăţirea calităţii vieţii la nivel global. 

Consiliul Europei a decis, în cadrul Conferinţei de la Nisa, din decembrie 2000, ca 
până în 2001 toate statele membre, dar nu numai, să elaboreze strategii antisărăcie şi de 
promovare a incluziunii sociale. Remarcăm, în acest context, corelaţiile care se stabilesc 
între cele două procese : cel al sărăcirii şi cel al excluziunii sociale, care impun abordări 
comune de eradicare. 


Sărăcia în România 

Analiza s. în România a conturat concepte distincte. Astfel, distincţia între s. absolută 
şi s. relativă atrage atenţia asupra modului în care se realizează evaluarea pentru a 
reflecta cât mai fidel realitatea. O modalitate de apreciere as., în special a celei 
absolute, rezultă din constatarea că „săracul american dispune de o cantitate de bunuri şi 
resurse economice mult mai mari decât săracul indian... deci calitatea vieţii celor mai 
săraci americani va fi de 10 ori mai ridicată decât a celor mai săraci indieni” (Zamfir, 
1995, p. 31). 

Cătălin Zamfir (2000a) subliniază faptul că s. este un complex social-psihologic- 
-cultural, că nu reprezintă doar lipsa veniturilor, acestea fiind, de fapt, cauza ei. Prin 
urmare, trebuie să ne îndreptăm mai mult atenţia asupra tuturor factorilor care o 
determină. în acelaşi context, autorul sublinia faptul că accentul cade pe lipsa resurselor, 
pentru că s. este o stare de lipsă permanentă a resurselor necesare asigurării unui mod 
de viaţă considerat decent, acceptabil la nivelul colectivităţii date (Zamfir, 2000a, p. 29). 
De fapt, evaluarea ţine de aprecierea din partea comunităţii şi apoi de cazul în sine. O 
precizare necesară este aceea că o societate normală poate fi percepută diferit de către 
membrii săi şi că este mult mai important ca, în interiorul acesteia, fiecare persoană să 
aibă posibilitatea de a accesa cât mai multe oportunităţi. 

Studiile de specialitate consideră factorul economic nu numai o cauză a s ., ci şi o con¬ 
secinţă a acesteia, contribuind la o lărgire a sferei de abordare a conceptului. în general, 
s. este definită din perspectiva bunăstării, fără a susţine importanţa exclusivă a factorului 

economic, conceptul de bunăstare fiind abordat şi înţeles intr-un sens extrem de larg, 
care-i conferă, de fapt, s. diferite dimensiuni. în egală măsură, sociologii susţin trecerea de 
la abordarea unidimensională a s. la cea multidimensională, ceea ce presupune luarea în 
considerare a tuturor aspectelor ce ţin de participarea, implicarea indivizilor în viaţa socială. 

începând cu 1990, în România a avut loc o explozie a s. , primul val fiind înregistrat 
în 1991-1993, când gradul de s. a fost mult accentuat de ponderea mare a persoanelor 
aflate în s. , amplificată de o prelungită criză economică. Majoritatea populaţiei experi¬ 
mentează starea de s. , însă în mod diferit, prin condiţii dificile de viaţă sau doar 
suportând efectele degradante ale acesteia. 

Categoriile afectate grav de s. sunt: copiii, tinerii lipsiţi de o calificare profesională, 
familiile cu mulţi copii, familiile monoparentale, în special cele din mediul rural, şomerii, 
agricultorii, pensionarii, persoanele vârstnice şi familiile acestora sau cele de gen 
feminin, singure, persoanele fără adăpost, o parte a populaţiei de romi, copiii abandonaţi 
şi cei ai străzii. 

Strategia de prevenire şi combatere a s. , elaborată în 1999 prin intermediul PNUD, 
a susţinut prea puţin direcţiile ce urmau a fi aplicate, astfel încât suportul social acordat 
grupurilor sărace a fost confuz, deficitar şi lipsit de continuitate. 

în anul 2001, a fost înfiinţat CASPIS, iar rezultatul semnificativ al activităţii acesteia 
se regăseşte în PNAinc, adoptat în iulie 2002 de către Guvern, ca program oficial de 
guvernare şi actualizat pentru perioada 2006-2008. 

Studiile şi analizele efectuate de către CASPIS în colaborare cu mediul academic de 
specialitate s-au finalizat prin elaborarea unui sistem naţional de indicatori de incluziune 
socială, ce permite o abordare pertinentă a politicilor sociale specifice, punând la 
dispoziţia specialiştilor şi a factorilor de decizie instrumentele ce vizează întărirea 
coeziunii sociale. 

Implicarea actorilor sociali, guvernamentali şi nonguvernamentali a permis studii şi 
analize care evaluează, elaborează politici sociale, dar care şi identifică instrumentele 
corespunzătoare, specifice pentru rezolvarea, diminuarea şi chiar eradicarea s. şi exclu¬ 
ziunii sociale. Adoptarea documentelor menţionate de către Guvernul României demon¬ 
strează că integrarea României în UE va permite implementarea strategiei de combatere 
a sărăciei şi excluziunii sociale în deplină concordanţă cu cea a statelor membre. 


Metode de evaluare 

Metodele de evaluare a sărăciei sunt numeroase: metoda Totally Fuzzy and Relative, 
metoda normativă de estimare a s., metoda pragului de s. Leyden, cea a indicelui 
subiectiv de sărăcie a Centrului de Politici Sociale a Universităţii din Antwerp, metoda 
„cetăţeanului reprezentativ” şi metoda Orshansky. 

Metoda normativă se bazează pe conceptul de s. absolută şi are la bază definirea unui 
coş de bunuri şi servicii care să permită acoperirea nevoilor umane fundamentale. în 
România, această metodă a fost aplicată în 1994 de către Cătălin Zamfir, prin stabilirea 
a două coşuri de produse şi servicii ce corespund unui minim necesar pentru un trai 
decent şi minimului de subzistenţă, care se raportează la minimul subiectiv de viaţă, 
luate în considerare atât pentru mediul urban, cât şi pentru cel rural (Zamfir, 1995). 

Minimul de subzistenţă şi minimul de decenţă reprezintă expresia monetară a unui 
coş de bunuri şi servicii, conceput astfel încât să răspundă nevoilor specifice ale persoane¬ 
lor din România. Minimul de subzistenţă reprezintă venitul care asigură în mod strict 
supravieţuirea şi nu permite decât o participare socială minimală. Minimul de decenţă 
este stabilit prin referire la definiţia socială a traiului decent. 

Pragul de sărăcie Leyden (Leyden Poverty Line) constituie una dintre metodele 
subiective de estimare a pragului de s. Astfel, raportările nu s-au făcut la un standard al 
coşului de produse, accentul fiind pus pe funcţia venitului de a genera bunăstare individuală, 
în acest caz, intervine subiectivismul persoanelor în evaluarea propriei lor bunăstări. 

Folosit pentru măsurarea sărăciei subiective, indicele subiectiv de s ., elaborat de 
Cătălin Zamfir în 1994, oferă un mod de ordonare a indivizilor în funcţie de felul în care 
aceştia se definesc sau nu ca săraci. în acelaşi timp, autorul propune şi un alt indicator, 
gradul de sărăcie, la care se adaugă unul complementar, rata sărăcirii, cu scopul evaluării 
amplorii s. (Zamfir, 1995). 

în perioada 2006-2008, coordonarea strategiilor şi a politicilor sociale în România 
vor avea ca element de bază PNAinc. Pentru o evaluare mai eficientă şi mai profundă a 
anumitor aspecte ce pot caracteriza un grup de persoane, au fost înfiinţate la nivel jude¬ 
ţean comisiile CJASPIS, care au ca obiectiv identificarea s. şi a excluziunii sociale zonale, 
a politicilor şi măsurilor de combatere a acestora. 

MMSSF şi CASPIS au elaborat „Memorandumul Comun de Incluziune Socială” 
(JIM), document deosebit de util pentru viitoarele politici şi strategii de susţinere a inclu¬ 
ziunii sociale. Rolul acestui document nu a fost doar de a face o diagnoză a problemelor 
României, ci mai ales de a stabili principale politici sociale pe care Romania trebuie să 
le aplice în scopul reducerii semnificative as. şi a promovării incluziunii sociale. 


Tipuri de sărăcie 

Amploarea s. şi necesitatea politicilor sociale adecvate a impus delimitări cât mai clare cu 
privire la diversitatea tipurilor existente, a modalităţilor de evaluare sau a categoriilor afectate. 

Sărăcia relativă 

S. relativă se referă la procesul care urmăreşte îndeaproape şi din interiorul său starea 
ce profilează un stil de viaţă cu un anumit nivel de trai. Aceasta se raportează la un 
standard de viaţă în parametrii decenţei faţă de aspiraţiile colective de viaţă, a căror lipsă 
generează disconfort şi frustrare. 

S ., aşa cum o defineşte Townsend (1979), nu se rezumă numai la cauze economice şi 
financiare, ci implică o serie de consecinţe care se regăsesc mai târziu în diferite forme 
de excluziune socială, pentru că, de fapt, se referă la deprivare relativă: „oamenii sunt 
deprivaţi relativ dacă ei nu pot accesa, deloc sau în mod suficient, condiţiile de viaţă, 
adică alimentaţia, bunurile şi serviciile, care să le permită îndeplinirea rolurilor, relaţio- 
narea cu ceilalţi, practicarea obiceiurilor care sunt aşteptate de la ei în virtutea faptului 
că sunt membri ai colectivităţii” (apud Luzzi et al., 2005, p. 2). 

Opiniile cercetătorilor cu privire la s. relativă conturează ideea că, deşi persoana 
supravieţuieşte biologic, aceasta nu poate participa la viaţa comunităţii din care face 
parte. în acest caz, persoana poate fi ori marginalizată, ori exclusă. 

Evaluarea s. relative se află în strânsă legătură cu ceea ce impune colectivitatea, 
respectiv cu coordonatele pe care aceasta le stabileşte şi faţă de care membrii săi sunt sau 
nu săraci (Zamfir, 2000a, p. 28). 

Sărăcia absolută 

Studiile pe care le-a întreprins Rowntree (1899, 1901) evaluau, de fapt, s. absolută, 
raportarea facându-se la nivelul minim necesar supravieţuirii (apud World Development 
Report, 2000-2001, p. 17). 

în acest caz, ne referim la asigurarea în exclusivitate a coşului zilnic, respectiv la 
îndeplinirea unor condiţii minime de viaţă necesare supravieţuirii, iar caracterizarea unei 
persoane ca „persoană săracă” se face prin raportarea la anumite standarde, atât pentru 
necesităţile umane de bază, cât şi pentru cele socioculturale. 

Acest model a fost preferat de către specialiştii din România, chiar dacă nu s-a 
conturat o opinie clară cu privire la avantajele folosirii lui. 

Relaţia dintre s. absolută şi cea relativă poate fi de suprapunere sau de identificare 
(Zamfir, 2000a, p. 27). Astfel, contopirea celor două tipuri de s. este specifică societăţilor 
mai puţin dezvoltate; în cele prospere, segmentul sărac este puţin reprezentativ şi se 
încadrează în tipul de s. absolută, cu posibilitatea identificării cu cea relativă. 

Cu toate acestea, avantajul rezultat din alegerea evaluării s. absolute, datorită clarităţii 
în evaluarea progresului social, poate reprezenta un suport solid în susţinerea unor 
politici sociale eficiente de combatere a s. 

Sărăcia extremă 

S. extremă poate fi definită ca o lipsă atât de gravă a resurselor financiare, încât 
condiţiile de viaţă ale persoanei respective sunt absolut inacceptabile pentru o societate 
civilizată şi alterează grav demnitatea fiinţei umane, producând degradări rapide şi greu 
reversibile ale capacităţilor de funcţionare socială normală. Dintre acestea, consecinţele 
asupra copiilor sunt dintre cele mai grave, în special blocarea dezvoltării normale a 
personalităţii, reducând la minimum şansele unei evoluţii adulte normale. 

S. extremă tinde să se fixeze cronic în marginalizare şi excluziune socială, şansele de 
ieşire din aceste situaţii devenind nesemnificative. 

Sărăcia severă 

S. severă este dată de un nivel atât de scăzut al resurselor, încât oferă condiţii extrem de 
modeste de viaţă, pline de lipsuri şi restricţii. 

Este important de subliniat faptul că, deşi împiedică o funcţionare socială normală, 
această stare nu blochează nici efortul de a ieşi din s. şi nici redresarea, în situaţia în care 
resursele revin la normal. 

în egală măsură, studiile de specialitate evidenţiază o clară dependenţă de existenţa 
resurselor, care poate determina sau nu ieşirea din sărăcie. 

Sărăcia structurală 

Concomitent cu identificarea tipurilor de s ., studiile întreprinse au urmărit un aspect 
deosebit de important: cel legat de cauzele care determină apariţia acestora. 

în abordarea oricărei probleme importante, cu efecte negative asupra mai multor 
persoane sau a unei întregi colectivităţi, poate apărea întrebarea : cum a fost posibil sau 
de ce ? Necesitatea identificării cauzelor apariţei s. a dat naştere la explicaţii referitoare 
atât la categoriile sociale vulnerabile, dar mai ales la procesele sociale specifice unei 
societăţi. 

Holman (1973) argumentează legătura directă dintre categoriile sociale şi starea lor 
de s. Cele trei funcţii îndeplinite de s. structurală, prin care aceasta susţine diferenţele 
şi inegalitatea existente în societate, au fost identificate de autor ca fiind : de legitimare 
a structurii sociale existente, de scădere a dorinţei de schimbare socială şi de existenţă 
datorită unor necesităţi. Astfel, se consideră că săracii sunt „necesari” pentru societate, 
deoarece reprezintă singurul grup care prestează activităţi neigienice, dezonorante, nesă¬ 
nătoase, în schimbul unor salarii foarte mici, pe care nici o altă categorie socială nu le-ar 
putea accepta. 

Sărăcia distribuţională 

S. distribuţională reprezintă o stare rezultată în urma distribuţiei şi redistribuţiei bogăţiei 
produse la un moment dat (Zamfir, 2000, p. 31). 

întâlnim, în acest caz, o evaluare a s. corelată cu nivelul de dezvoltare economică şi, 
implicit, cu distribuţia corespunzătoare de resurse ale bunăstării. Corelaţia este una 
directă şi simplă: dacă o economie este prosperă, atunci distribuţia de resurse va fi 
echitabilă, menită să asigure standardul dorit de colectivitate pentru membrii ei, dimi¬ 
nuând sau eliminând s. în situaţia opusă, resursele sunt insuficiente, iar nivelul de viaţă 
propus de colectivitate, din lipsă de oportunităţi, poate fi unul redus. 

în acest caz, nu numai individul se face responsabil de starea de s ., ci întreaga 
comunitate. 

Sărăcia subiectivă 

Evaluarea subiectivă a s. este făcută atât de către persoanele în cauză, care se simt mai 
mult sau mai puţin sărace, cât şi de membrii colectivităţii din care acestea fac parte. 

Estimarea s. doar la nivel individual nu a fost considerată relevantă, ceea ce a impus 
necesitatea evaluării şi de către alte persoane decât cele în cauză, fără de care concluziile 
nu ar fi complete şi corecte. Iniţial, individul era cel care aprecia cât de sărac este, în 
funcţie de resursele pe care le avea la dispoziţie, astfel încât necesităţile sale să fie 
acoperite, şi de modul în care percepea acea stare. Evaluarea individuală este considerată 
corectă de către cercetătorii din domeniu. în egală măsură, se pune accentul pe aprecierile 
celor din jur, care au în vedere un anumit standard, nivel de trai, pe care ceilalţi să-l 
accepte şi către care să tindă. Pornind de la acest obiectiv, efectele subiectivităţii s. pot 
avea consecinţe favorabile, care să înceapă chiar cu scoaterea din starea de sărăcie a 
membrilor societăţii, până la diminuarea sau eradicarea sărăciei. Libertatea membrilor 

colectivităţilor de a stabili care este standardul considerat optim pune în valoare dorinţa 
acestora de progres, bunăstare şi, implicit, de diminuare a stării de s. de toate tipurile, 
mult mai bine estimat din interiorul societăţii decât de către specialişti, care nu sunt 
afectaţi direct de consecinţele ce decurg din aceasta. 

Sărăcia consensuală 

S. consensuală reprezintă o formă subiectivă de s ., care are la bază modul colectiv de 
evaluare. Astfel, la nivelul societăţii, se stabileşte care sunt condiţiile decente de trai, pentru 
a contura factorii care determină această stare de s. în aceste sens, evaluarea se face în 
mod subiectiv de fiecare individ în parte, care se raportează la ceea ce înţeleg semenii 
săi prin trai decent. Provocarea pe care a lansat-o Townsend a dat naştere la multe contro¬ 
verse, dar este cert faptul că el poate fi considerat autorul definirii acestui tip de s. 

Sărăcia de lungă durată şi sărăcia temporară 

în elaborarea programelor şi politicilor de combatere a s. este foarte importantă cunoaş¬ 
terea duratei acesteia şi a grupurilor expuse s. de lungă durată, deoarece s. temporară şi 
cea pe termen lung necesită măsuri diferite de eradicare. 

S. de lungă durată reprezintă starea permanentă de nesatisfacere a nevoilor de bază, 
de lipsuri permanente, ce defavorizează participarea deplină la viaţa socială, cu şanse 
reduse de reintegrare socială. Spre deosebire de aceasta, s. temporară reprezintă o stare 
de nesatisfacere a nevoilor de bază care se întinde pe o perioadă scurtă de timp, ce 
afectează într-o mică măsură capacităţile fizice şi intelectuale ale persoanei, precum şi 
participarea socială a acesteia. Nu există însă un consens în literatura de specialitate cu 
privire la momentul în care se sfârşeşte s. temporară şi începe cea de lungă durată. 

Legătura dintre durata fenomenului şi riscul „reintrării” în s. a reprezentat o preo¬ 
cupare constantă numeroaselor studii recente, care au permis elaborarea concluziilor 
referitoare la faptul că s. de lungă durată expune persoanele la riscul excluziunii sociale. 
De fapt, intervin şi o serie de factori ce ţin de categoria socială, nivelul de educaţie sau 
tipul de familie. 

Indiferent de măsura în care diverşi factori determină s. de lungă sau scurtă durată, 
este hotărâtoare eficienţa politicilor sociale care se aplică în scopul rezolvării situaţiilor 
specifice care au fost elaborate. 

Efectele s. de lungă durată nu sunt deloc de neglijat, fapt demonstrat în mai multe 
situaţii, de-a lungul timpului şi la mai multe tipuri de societăţi influenţate de un număr 
variabil de factori. Este de remarcat perpetuarea efectelor în lanţ, precum şi multiplicarea 
acestora. De cele mai multe ori, suportul social acordat persoanelor sărace pe o durată 
mai mare de timp poate crea dependenţă sau favoriza o anumită stare psihică (deprimare), 
iar lipsa de implicare conduce la ceea ce numim, din ce în ce mai mult, „excluziune socială”. 

Sărăcia socială 

S. socială se defineşte diferit de la o societate la alta, în funcţie de ce anume şi faţă de 
ce necesităţi îşi propune societatea să efectueze raportarea. Pe de altă parte, în cadrul 
aceleiaşi societăţi, putem asista, pe parcursul timpului, la o schimbare a nevoilor sau la 

modificări de ordin calitativ, care vor asigura nu numai un minim de trai decent, ci şi 
facilitarea participării indivizilor la viaţa socială. 

5. socială reflectă nesatisfacerea nevoilor percepute la nivel social. Ea se constituie 
astfel într-o s. recunoscută şi acceptată convenţional, într-o apreciere obiectivă a stării reale 
de sărăcie, raportată la cel mai mare grup de referinţă, semnificativ, recunoscut de întreaga 
societate. Părerea specialiştilor este că „măsurarea” sentimentului de s. nu este relevantă: 
mult mai utilă este sondarea opiniei publice în aprecierea condiţiilor unui trai decent. 

Sărăcia comunitară 

S. comunitară este definită ca lipsa unui serviciu public sau a infrastructurii în cadrul 
comunităţii. Este important să precizăm că un serviciu public poate fi considerat dispo¬ 
nibil doar dacă cel puţin 80% dintre gospodării declară acest lucru. Referitor la categoriile 
de disponibilităţi, acestea privesc atât serviciile publice esenţiale, percepţiile referitoare 
la siguranţa acelei zone, precum şi calitatea infrastructurii de transport. 

Rezultatele studiilor efectuate arată că incidenţa s. comunitare este mai scăzută decât 
cea a s. în consum. Explicaţia este aceea că, predominând individualismul, preocupările 
nu se extind la nivel comunitar, ci rămân la nivelul individului. Un alt aspect care trebuie 
luat în considerare este şi cel al calităţii, nu numai al cantităţii rezultate prin simpla însu¬ 
mare a serviciilor disponibile. 

Nu este lipsită de interes accesibilitatea populaţiei la aceste servicii, care pot exista ca 
atare, dar fără să fie practic disponibile din motive care vizează distanţa, resursele 
financiare sau necunoaşterea. 

Referitor la tipurile de s. comunitară din diferite regiuni, este evident faptul că zonele 
rurale sunt mult mai afectate decât cele urbane, în special în privinţa serviciilor şi a infra¬ 
structurii. Specifică zonelor urbane este o accentuată lipsă de securitate. 

Noi tipuri de sărăcie 

în vederea evaluării cât mai corecte a fenomenului în ansamblu, în ultima perioadă de 
timp sunt specificate alte tipuri de s ., cum ar fi: s. în consum, s. nutriţională, s. condi¬ 
ţiilor locative, s. bunurilor esenţiale de folosinţă îndelungată, s. educaţională, s. în sănă¬ 
tate, s. ocupaţională. 

în numeroase state, eşecul în a răspunde necesităţilor populaţiei prin strategiile de 
dezvoltare reprezintă un obstacol în calea diminuării s. Summitul Mondial al Dezvoltării 
Sociale a stabilit strategii de reducere a s. şi, implicit, a inegalităţilor sociale. în acest 
context, o populaţie sănătoasă, cu o educaţie corespunzătoare şi o protecţie socială adec¬ 
vată va conduce la coeziune socială. Se impune astfel îmbunătăţirea accesului la servicii, 
îndeosebi a celor de educaţie şi sănătate, la programele sociale care susţin familiile 
sărace şi refacerea structurii oportunităţilor. 

La nivel naţional, au fost propuse următoarele obiective în vederea reducerii s. : 
garantarea unui venit minim pentru fiecare persoană, o politică salarială orientată spre 
reducerea fenomenului de s. şi creşterea ocupării, asigurarea accesului la sistemul de 
asigurări sociale proporţional cu nivelul contribuţiilor la sistem (PNAinc, 2005, p. 3). 


Anca TOMPEA 

Schimbare de sistem 


Schimbare socială trebuie să ia în considerare două situaţii distincte : tentativa de schim¬ 
bare a sistemului, în globalitatea sa, şi schimbarea în sistem, a unei componente a 
sistemului. 

De multe ori, tentativele de schimbare socială sunt sursă de dezamăgiri. Schimbările 
pot fi mult inferioare aşteptărilor iniţiale sau nu se produc deloc. Chiar şi atunci când se 
produc, ele pot să nu fie durabile. Pentru a realiza schimbări importante şi durabile, trebuie 
să luăm în considerare faptul că societatea, atât în ansamblu, cât şi părţile sale, formează 
sisteme, caracterizate prin interdependenţă. Orice aspect care face obiectul schimbării 
este parte a unui sistem. Sistemul este o stare de echilibru, de interdependenţă a diferitelor 
componente ale vieţii sociale. Problemele nu sunt, de regulă, izolate, ci interacţionează 
cu alte probleme, tinzând să formeze sisteme stabile, în care se produce un fenomen de 
susţinere reciprocă sau de modificare reciprocă. Schimbarea unui element al sistemului 
poate avea efecte adesea neprevăzute în alte zone ale sistemului. Dar şi invers : schimba¬ 
rea produsă într-un element poate fi anulată de reacţia celorlalte elemente. Sistemele tind 
să se reechilibreze, ca reacţie la influenţele exterioare, configuraţia iniţială relacându-se. 
De multe ori, schimbarea socială poate să aibă un efect care este anulat de reacţia siste¬ 
mului. Orice program de schimbare trebuie, în consecinţă, să ia în considerare efectul 
intervenţiei, interdependenţa schimbării cu alte fenomene cu care interacţionează. 

Există două principii ale schimbării de sistem (s. s.): principiul alegerii variabi¬ 
lei strategice şi principiul abordării alternative şi durabile. 

Principiul alegerii variabilei strategice. Intr-o intervenţie de schimbare trebuie să se 
ia în considerare diferenţele de poziţie ale elementelor/variabilelor care compun respec¬ 
tivul sistem. Schimbarea unei variabile strategice poate produce modificări importante şi 
durabile în toate celelalte variabile, prin efectul difuzării. Elementul strategic are o 
poziţie dominantă. Alte elemente pot avea şi ele o poziţie dominată, dar, deşi influenţează 
celelalte elemente, ele nu au forţa de a genera schimbări de structură durabile, influenţa 
lor putând fi anihilată uşor de reacţia celorlalte elemente. Când se optează pentru un 
proiect de intervenţie, este important, în consecinţă, să se aleagă variabilele strategice 
pentru a obţine rezultate maxime. 

Principiul abordării alternative şi durabile. De cele mai multe ori, nici un element al 
sistemului nu poate produce schimbări durabile în întregul sistem. El introduce anumite 
schimbări în toate celelalte elemente, prin efectul difuziunii, mai mari sau mai reduse, 
dar există mereu o limită: rezistenţa sistemului devine, în timp, tot mai puternică, iar 
capacitatea de schimbare tot mai limitată, până la a nu mai înregistra efecte importante. 
Insistenţa pe acest element devine tot mai ineficientă: o risipă de resurse. Nu înseamnă 
că nu s-a înregistrat o anumită schimbare, o tensiune în sistem. Principiul acţiunii 
alternative constă în a schimba mereu punctele de acţiune din sistem. Intervenţia într-un 
alt punct produce, de asemnea, până la o anumită limită, schimbări în acel punct, poate 
întări schimbările produse de prima intervenţie (făcând-o mai durabilă) sau poate difuza 
alte schimbări în masa sistemului. Acest principiu se bazează pe o caracteristică generală 
a oricărui sistem: orice intervenţie într-un „punct” poate avea efecte de difuziune a 

schimbării în masa sistemului, dar, inevitabil, se confruntă cu o limită, datorată „rezis¬ 
tenţei” sistemului. Intervenţii succesive sau simultane, în puncte diferite ale sistemului, 
au un efect de cumulare, făcând schimbarea mai durabilă şi micşorând rezistenţa la 
schimbare a masei sistemului. 

Cele două principii trebuie percepute ca fiind complementare. De regulă, o intervenţie 
punctuală, chiar dacă se face asupra unei variabile (element) strategice, nu produce 
schimbări de structură şi durabile. Ea trebuie susţinută şi întărită de schimbări şi în alte 
puncte ale sistemului. în acest fel, schimbările se difuzează în sistem, se întăresc 
reciproc, dacă intervenţiile au loc în aceeaşi direcţie. 


Riscurile/eşecurile schimbării 

Există trei cauze majore ale eşecului unui program de schimbare. Prima cauză este 
alegerea „punctului de intervenţie”, a variabilei asupra căreia se concentrează efortul de 
schimbare. Dacă se alege o variabilă „dependentă” sau predominant dependentă, schim¬ 
barea produsă este limitată şi anulată rapid de rezistenţa sistemului. Este deci important 
să fie aleasă o variabilă strategică, „dominantă”, care produce efecte importante de difu¬ 
ziune a schimbării şi reduce rezistenţa la schimbare a sistemului. Dar, cel mai adesea, o 
singură acţiune, chiar asupra unei variabile strategice, nu este suficientă, ea trebuind să fie 
susţinută şi de intervenţii în alte puncte ale sistemului (principiul intervenţiei alternative). 

A doua cauză este lipsa de continuitate a intervenţiei. Adesea, intervenţiile de schim¬ 
bare eşuează. Ce înseamnă aceasta ? într-o primă fază, se înregistrează schimbări vizibile 
în punctul de intervenţie. în faza a doua, adesea, apare dezamăgirea: schimbarea se 
difuzează tot mai limitat, rezistenţa la schimbare crescând rapid. Schimbările preconi¬ 
zate nu sunt atinse. Neproducerea schimbării aşteptate are un efect invers: scade cre¬ 
dibilitatea intervenţiei iniţiale. Scăderea eficienţei intervenţiei, accentuată de faptul că se 
insistă într-un singur punct, demotivează acţiunea, putând avea ca efect abandonul 
proiectului. Continuitatea intervenţiei este esenţială, dar nu neapărat în acelaşi punct. 
Succesul intervenţiei este probabil nu datorită insistenţei asupra aceluiaşi punct, ci a 
abordării alternative : intervenţia într-un alt punct al sistemului care, în timp, produce 
cumulări de schimbare şi întăriri reciproce în sistem. 

A treia cauză este centrarea pe cauze false. Pe lângă risipirea resurselor inevitabil 
rare (utilizarea resurselor într-o direcţie exclude utilizarea acestora pe alte direcţii 
importante), ţintele false demotivează mobilizarea efortului pentru programe importante. 

De exemplu, societăţile actuale se confruntă adesea cu o criză complexă a adolescen¬ 
ţei : eşecul şcolar sau chiar abandonul şcolar, comportamente antisociale, violenţe, neres- 
pectarea, adesea ostentativă, a normelor convieţuirii sociale. într-un cuvânt, un deficit 
de incluziune/integrare socială într-o perioadă critică a formării personalităţii. Sociali¬ 
zarea adolescentului este determinată de o mulţime de factori/componente ale vieţii 
copilului şi adolescentului: familia, şcoala, grupul de copii/adolescenţi, mass-media. 
Biserica, mediul social care poate fi integrativ sau delincvent. Totul formează un sistem 
cu efecte contradictorii. în unele cazuri, efectele interacţiunii pot fi predominant pozitive, 
în alte condiţii, predominant negative. într-un anumit moment, o componentă/problemă 
poate intra în atenţia colectivităţii, datorită unor condiţii speciale (vezi probleme sociale ) - 
grupuri infracţionale, fapte criminale şocante, uzul de droguri, prostituţie. într-un alt 



525 


SCHIMBARE ORGANIZAŢIONALA 


moment, pot exploda alte cazuri, ca efecte ale dezorganizării familiilor sau ale pasivităţii 
şcolii. Explozia în atenţia colectivă a unui factor-problemă poate genera o presiune de 
intervenţie punctuală, care, în lipsa înţelegerii unui complex de factori, va duce inevitabil 
la un efect pozitiv minor şi la abandonarea intervenţiei. Este bine să se acorde o atenţie 
sporită, în orele de dirigenţie, tematicii incluziunii sociale. Această intervenţie însă poate 
avea efecte minore. Copiii care sunt expuşi riscurilor de integrare socială pot să nu 
participe la orele de dirigenţie sau, şi mai frecvent, să aibă o receptivitate scăzută la 
mesajul promovat. Este cunoscut efectul paradoxal al mesajelor : ele întăresc convingerea 
celor care sunt deja convinşi, dar nu are nici un efect de persuasiune asupra celor care 
nu sunt convinşi. Studiile au arătat că primii trei ani din viaţa copilului sunt cruciali în 
evoluţia mentală şi socială ulterioară. Pornind de la această constatare, UNICEF din 
Republica Moldova a lansat un program de convingere a familiilor de a acorda o atenţie 
sporită copilului mic : „citiţi împreună cu copilul”, „jucaţi-vă cu copilul”, „îmbrăţişaţi 
şi sărutaţi copilul”. Se consideră că atenţia acordată copilului mic este o variabilă 
strategică cu efecte durabile şi pozitive. Este clar că în evoluţia copilului vor interveni şi 
alţi factori determinanţi, care pot susţine sau contracara acţiunea iniţială. De aceea, un 
efect substanţial şi durabil este o acţiune alternativă şi multiplă. S-a dovedit că învăţă¬ 
mântul preşcolar este foarte important în evoluţia intelectuală şi socială ulterioară. Se 
constată, pe de altă parte, că adolescenţa înregistrează un proces de schimbare a cadrului 
valoric-normativ de referinţă al copilului, putând afecta negativ achiziţiile anterioare. 
Intervenţia asupra mediului adolescenţilor este şi ea vitală pentru asigurarea unei 
dezvoltări normale. Rolul familiei în acest stadiu se schimbă. Intervenţia şcolii trebuie să 
se realizeze prin activităţi specifice pentru susţinerea procesului de incluziune socială a 
adolescentului. De asemenea, Biserica poate avea o influenţă benefică, alături de alte 
asociaţii şi organizaţii. Un program centrat pe susţinerea procesului de incluziune socială 
a adolescenţilor se află în momentul actual în faţa nevoii urgente de elaborare a unei 
strategii globale de intervenţie. 

Cătălin ZAMFIR 


Schimbare organizaţională 


Schimbarea organizaţională ( s.o .) este definită ca fiind orice modificare, planificată 
sau nu, a structurii şi procedurilor de lucru (Dawson, 1994). Nu orice modificare intră 
în sfera s.o. înlocuirea unor angajaţi, modificarea programului de lucru sau reorganizarea 
unor departamente în cadrul unei instituţii nu generează automat s. o. , decât în măsura în 
care se produc modificări ale misiunii şi viziunii unei organizaţii. 


Factori ai schimbării organizaţionale 

Dintre factorii externi ai schimbării, putem menţiona: 

• Modificări ale mediului extern în care operează organizaţia şi care pot lua forma 
schimbărilor mediului concurenţial sau a preferinţelor principalilor beneficiari deserviţi. 

• Schimbările legislative, fie ele din domeniul de activitate al organizaţiei sau din 
domenii conexe, pot iniţia, susţine sau modifica sensul unui proces de dezvoltare 
organizaţională. Spre exemplu, în cazul instituţiilor publice, concesionarea unor 
servicii către sectorul privat sau cel nonguvemamental modifică fundamental rolul 
acestora. în Marea Britanie, a fost experimentată o astfel de schimbare marcată, în 
anul 1992, de „Community Care Act”, care a redefinit rolul municipalităţilor, reali¬ 
zând separaţia funcţiilor de finanţare de cele de organizare a serviciilor, încurajându-se 
astfel concesionarea serviciilor către sectorul privat şi cel nonguvemamental. Conse¬ 
cinţele majore ale acestui set de măsuri au fost restrângerea rolului şi deprofesio- 
nalizarea sectorului public. De asemenea, campaniile de advocacy sau de informare 
pot avea ca finalitate şi modificarea percepţiei comunităţii cu privire la standardele 
minime de calitate ale serviciilor oferite de instituţiile publice. 

• Progresul tehnologic. în instituţiile publice, adoptarea noilor tehnologii determină 
modificări nu doar în sfera procedurilor de lucru, ci poate influenţa sensibil chiar şi 
structura organizaţională. 

• Evenimentele politice sau sociale majore pot genera procese de transformare nepla¬ 
nificată sau schimbări adaptaţive ale organizaţiei. 

Factorii interni ai schimbării pot fi: diminuarea competitivităţii sau a eficacităţii; 
pierderea prestigiului; dificultăţile financiare ; lipsa motivaţiei personalului sau absen¬ 
teismul. Un factor intern important poate fi schimbarea structurii sau a dimensiunii 
organizaţiei, fapt ce presupune modificări substanţiale ale modului de operare. în cazul 
instituţiilor publice, reorganizarea şi asumarea unor noi responsabilităţi pot genera un 
proces de s.o. Spre exemplu, formarea noii Direcţii Judeţene de Asistenţă Socială prin 
unirea fostelor Direcţii pentru Protecţia Copilului şi a Direcţiei pentru Protecţia Persoa¬ 
nelor cu Handicap va genera schimbări mai profunde decât simpla redefinire a structurii 
noii instituţii prin adăugarea de noi departamente. Este de aşteptat ca, în timp, să fie 
modificate procedurile de lucru sau modul de abordare a problemelor beneficiarilor. 
Abia în această etapă, se poate considera că instituţia parcurge un proces de s. o. 

Cele două tipuri de factori se pot suprapune, determinând grade diferite ale amplitu¬ 
dinii schimbării sau ale direcţiei acesteia. 


Forme ale schimbării organizaţionale 

Literatura de specialitate distinge între schimbarea planificată (definită ca procesul prin 
care membrii organizaţiei sau consultanţi externi identifică, planifică şi implementează 
măsuri de s.o.), s.o. fiind de domeniul exclusiv al managementului organizaţiei, şi 
schimbarea neplanificată. Lippitt, Watson şi Westley (1958) plasează factorii schimbării 
neplanificate în afara organizaţiei. Schimbarea planificată, în opinia aceloraşi autori, 
este precedată de o decizie în acest sens. Levy A. şi Merry U. (1986) adaugă caracte¬ 
risticilor schimbării şi factorul declanşator, care poate lua forma nevoii de schimbare, a 
crizelor, problemelor sau a oportunităţilor de schimbare disponibile. 

Schimbarea organizaţională planificată 

Dezvoltarea organizaţională - ca formă de schimbare - presupune o schimbare planificată 
ce are ca scop creşterea funcţionalităţii organizaţiei şi a eficacităţii. Deşi o poate include, 
dezvoltarea organizaţională nu trebuie confundată cu procesul de creştere organizaţională. 
Lewin, K. (1969) consideră că organizaţiile îşi menţin echilibrul datorită acţiunii a două 
tipuri de factori: pe de o parte, cei favorabili schimbării (îmbunătăţirea condiţiilor de 
muncă, progresul tehnologic etc.) şi, pe de altă parte, cei care generează rezistenţă la 
schimbare (cultură organizaţională incompatibilă cu implicaţiile schimbării, riscul pier¬ 
derii unor poziţii sau a prestigiului, slabă încredere în finalitatea procesului de schimbare 
sau în iniţiatorii acesteia sau lipsa competenţelor). Modelul schimbării planificate pro¬ 
pune metode de reduce a factorilor care inhibă schimbarea şi metode de creştere a 
celor favorabili. Odată atins noul stadiu dorit al dezvoltării organizaţionale, încheierea 
procesului presupune obţinerea unui echilibru între cele două tipuri de factori. 

Rezistenţa la schimbare 

S. o. presupune schimbări esenţiale ale structurii cu implicaţii profunde pentru membrii 
acesteia, care pot percepe transformările ca pe o ameninţare cu privire la locul de 
muncă, la poziţia deţinută sau la privilegiile câştigate în timp. Declanşarea unui proces 
de schimbare, fără evaluarea factorilor inhibatori, poate genera efecte contrare celor 
dorite şi poate pune în pericol chiar existenţa organizaţiei. Rezistenţa la schimbare poate 
fi pozitivă în sensul în care dovedeşte existenţa unui anumit grad de stabilitate şi permite 
predicţia comportamentului organizaţional. Efectele rezistenţei la schimbare sunt însă, 
în principal, negative. Cei mai importanţi factori care pot ameninţa viabilitatea unui 
proces de schimbare sunt: 

- definirea deficitară a problemelor ; 

- lipsa de comunicare şi informaţie ; 

- resursele limitate; 

- dificultăţi în crearea unor noi relaţii interinstituţionale ; 

- cultură organizaţională incompatibilă cu sensul schimbării. 

Peters şi Waterman (1982), în urma unui studiu efectuat asupra companiilor de succes 
din SUA, au stabilit un set de caracteristici ale organizaţiilor deschise către schimbare: 

- orientare spre acţiune şi explorarea unor noi căi de rezolvare a problemelor ; 

- apropiere faţă de client şi adaptare continuă la nevoile acestuia; 

- autonomie în activitatea angajaţilor sau a departamentelor, fiind încurajate asumarea 
riscului sau inovaţia; 

- bună administrare a resurselor umane; 

- cultură organizaţională puternic bazată pe valorile organizaţiei; 

- concentrare a activităţii în domeniile în care organizaţia şi-a dezvoltat expertiza; 

- structură organizaţională simplă, cu un bun echilibru între structurile de conducere şi 
cele de execuţie; 

- structuri descentralizate, autonome, însă puternic legate de valorile organizaţiei. 

Modele ale schimbării organizaţionale 

Ballard (1998) identifică cinci modele ale s.o. : procesul, alegerea raţională, raţionalitatea 
pragmatică, haosul şi învăţarea continuă. 

Primele trei modele se bazează pe premisa existenţei controlului, stabilităţii şi a 
ierarhiei în organizaţii. Celelalte două modele promovează ideea funcţionării organizaţiei 
intr-un mediu aflat într-o continuă şi rapidă schimbare şi pun accentul pe adaptare şi 
supravieţuire. Organizaţia nu mai este un sistem care cunoaşte o dezvoltare liniară, ci 
este dependent de mediul extern. 

5.o. ca proces - este una din primele abordări ale domeniului şi încearcă să analizeze 
modul în care organizaţia răspunde intereselor eterogene ale stakeholder- ilor. 

Alegerea raţională. Modelul este orientat către performanţa organizaţiei şi accen¬ 
tuează importanţa procesului de luare a deciziilor, însă ignoră etapa implementării acestora. 
Etapele unui proces de alegere raţională sunt: 

- conştientizarea existenţei unei probleme; 

- definirea problemei şi a cauzelor; 

- formularea alternativelor pentru rezolvarea problemei; 

- identificarea criteriilor de evaluare a alternativelor; 

- selectarea celei mai bune alternative. 

Haosul. Sensul dat acestui termen nu este sinonim cu cel de dezordine, ci, mai degrabă, 
corespunde cu apropierea de ceea ce este natural, impredictibil. Susţinătorii modelului 
accentuează faptul că predictibilitatea funcţionării unei organizaţii sau formularea unor 
reguli procedurale pentru obţinerea unei structuri controlabile este iluzorie, pentru că 
organizaţiile nu funcţionează în medii în care schimbările sunt lente şi previzibile. Orice 
schimbare a mediului sau a intrărilor într-o organizaţie va genera schimbări impredictibile 
ale rezultatelor sau ale comportamentului organizaţional. De aceea, simpla copiere a 
unui model de succes în dezvoltarea organizaţională nu poate garanta succesul. 

Wechleser şi Backoff (1986) au dezvoltat patru modele de schimbare instituţională 
specifice instituţiilor publice: 

• Dezvoltarea strategică este posibilă în situaţia în care instituţiile publice au obiective 
puţin dependente de nivelele ierarhice superioare şi au un grad înalt de autonomie a 
finanţării, iar managerii se bucură de o relativă independenţă în structurarea capaci¬ 
tăţilor, resurselor şi performanţei organizaţiei. 

• Transformarea este posibilă în cazul instituţiilor care, din cauza presiunilor bugetare 
şi a celor venite din partea grupurilor externe, îşi modifică modul de funcţionare de 
la simpla gestionare a instituţiei publice la promovarea unui management performant 
subsumat clienţilor şi comunităţii. 

• Protecţia este aplicabilă în cazul instituţiilor care au de înfruntat atitudinea critică din 
partea mass-mediei, a legislativului, precum şi nevoi crescute din partea publicului şi 
posibile reduceri bugetare. 

• Strategia politică este aplicabilă în cazul instituţiilor care încearcă să ia decizii favorabile 
nivelelor ierarhice superioare faţă de care se subordonează, în funcţie de modificarea 
configuraţiei grupurilor sau indivizilor ce pot influenţa în mod decisiv organizaţia. 

S. o. implică o nouă orientare privind activitatea unei organizaţii şi influenţează viaţa 
acesteia în toate componentele ei (resurse umane, sistem de management, structură, pro¬ 
ceduri de lucru, competenţe, orientarea către alte tipuri de beneficiari sau nevoi ale 
acestora). 

Daniel ARPINTE 


Schimbare socială prin lege 


în societatea modernă, schimbarea structurii unui sistem (dar şi iniţierea unui nou 
sistem, a unei noi instituţii) se face, de regulă, prin adoptarea unei legi. De cele mai 
multe ori, promovarea unui nou sistem social-instituţional trebuie, în mod obligatoriu, să 
fie realizată prin legi organice. Alte acte normative, ca, de exemplu, hotărâri de guvern 
sau ordine ministeriale, în mod normal, precizează şi concretizează direcţiile schimbării 
promovate prin legi. Schimbarea socială prin lege ( s.s.l .) presupune două faze distincte. 
Prima fază este concretizată de: formularea unei strategii (vezi strategie). Strategia cuprinde, 
în mod obligatoriu, o analiză a stării existente a sistemului şi o direcţie de restructurare 
a sa împreună cu justificarea necesităţii unei asemenea schimbări. Preevaluarea (ex ante ) 
strategiei înseamnă identificarea efectelor probabile ale structurii promovate, comparativ 
cu alternativele. A doua fază presupune implementarea strategiei schimbării într-o formă 
instituţională. Dezvoltarea instituţională reprezintă, în acest caz, aplicarea legii. Orice 
lege care promovează o nouă structură a unui sistem implică, deci, în ea însăşi, explicit 
sau implicit, o strategie de schimbare, o opţiune structurală. Promovarea unei legi struc¬ 
turale trebuie, deci, să fie precedată de discutarea şi adoptarea unei strategii. De exemplu, 
restructurarea sistemului universitar a fost promovată printr-o lege adoptată în 1995. 
Această lege a fost precedată de elaborarea unei strategii de reformă a sistemului 
universitar, discutată în comunitatea academică şi adoptată de către senatele universităţilor, 
de către Conferinţa rectorilor şi de către Guvern. Strategia adoptată formal a fost imple¬ 
mentată prin Legea învăţământului, care cuprinde un capitol distinct referitor la sistemul 
universitar. Principiul fundamental care stă la baza strategiei/legii de reformă a sistemului 
universitar este autonomia universitară. Universităţile au libertatea de a se administra şi 
de a-şi defini misiunea. Legea învăţământului cuprinde totodată şi un nou sistem de 
finanţare a învăţământului superior şi a cercetării ştiinţifice universitare. Complementar, 
este reconsiderată relaţia dintre Ministerul Educaţiei şi Culturii şi universităţi. Autonomia 
universitară a promovat un alt principiu structural: democraţia universitară. Democraţia 
internă universitară presupune ca senatul, ales de către facultăţi, să fie corpul deliberativ ; 
el alege conducerea executivă a universităţii; facultăţile aleg consiliile profesorale, orga¬ 
nismul deliberativ al facultăţii, care alege conducerea facultăţii. Democraţia interuni- 
versitară este concretizată prin organismul reprezentativ al universităţilor în dialog 
cu Ministerul, şi anume Conferinţa rectorilor, şi prin consiliul naţional de acreditare şi 
evaluare, consiliul de finanţare a învăţământului şi a celui de finanţare a cercetării, 
consilii naţionale realizate, de asemenea, pe baza propunerilor universităţilor. 

Se poate întâmpla însă ca o schimbare structurală să fie promovată printr-o simplă 
lege, neprecedată de dezbateri publice. în acest caz, legea conţine neexplicit/tacit o 

strategie de schimbare structurală: nu sunt formulate raţiunile schimbării şi nici efectele 
anticipate ale noii structuri. în aceste cazuri, strategia schimbării promovată prin lege 
este mascată de reglementări concrete şi poate trece neobservată. Un bun exemplu este 
oferit de Legea întreprinderilor din 1991, lege care a promovat un nou sistem de 
conducere şi control, ce s-a dovedit distructiv şi sursă a corupţie. Actualul proiect de lege 
a învăţământului superior (noiembrie 2006) este un alt exemplu. După declararea de 
principiu a autonomei universitare, se promovează un sistem care anulează, de fapt, 
autonomia: un consiliu director, cu funcţii deliberative, din care jumătate este numit de 
ministru; senatul nu mai are o putere deliberativă, rectorul fiind ales de acest consiliu 
director şi având doar funcţii executive ; consiliile facultăţilor îşi pierd funcţiile, conduce¬ 
rea acestora fiind numită şi controlată nu de către consiliile profesorale, ci de către 
conducerea universităţii. în cazul Marii Britanii, marile schimbări de structură sunt 
bazate pe o cartă albă, care cuprinde strategia schimbării şi care este precedată de o 
largă discuţie publică. 

în concluzie, promovarea schimbării structurale printr-o lege, care nu este întemeiată 
pe o discuţie publică asupra strategiei implicate în lege, este o procedură care ocoleşte 
substanţa democraţiei. O astfel de schimbare printr-o lege care promovează mascat o 
strategie, neprecedată de discuţii publice, reprezintă o formă a puterii discreţionare 
birocratice, care promovează interesele unor grupuri sau opinii insuficient examinate, 
propulsate în grabă şi bazate pe competenţe discutabile. 

Testul final al opţiunii nedemocratice este confuzia ideologică din lege: se afirmă 
principii care, apoi, în procedurile concrete cuprinse în lege, sunt anulate. 

Cătălin ZAMFIR 


Segregare socială şi spaţială 


în sens sociologic, segregarea se referă la separarea teritorială şi, implicit, socială a 
diferitelor categorii sociale cu caracteristici rasiale, etnice, culturale sau socioprofesionale 
diferite. Aceasta are întotdeauna un aspect fizic-teritorial. Astfel, persoanele care locuiesc 
în proximitate au o şansă mai mare de a avea caracteristici asemănătoare, respectiv un 
comportament similar: asemănarea relativă se manifestă şi sub aspectul valorilor, atitudi¬ 
nilor, opiniilor şi comportamentelor, respectiv modurilor/stilurilor de viaţă specifice locului. 
De regulă, segregarea socială este un fenomen predominant urban, cercetarea şi teoretiza¬ 
rea sa devenind importantă odată cu manifestarea marcantă a procesului de urbanizare, 
respectiv a problemelor cauzate de consecinţele ei (de exemplu, conflicte rasiale, inega¬ 
lităţi sociale, rasiale şi de locuire, dezorganizare socială sau deficit de legitimitate etc.). 
în literatura de specialitate, segregarea este tratată ca o problemă socială cauzată de defi¬ 
citul de dezvoltare urbană şi de ineficienţa politicilor sociale. 

în ceea ce priveşte teoriile care abordează segregarea, acestea se grupează în două 
mari categorii: teoriile ecologiste şi cele culturali st e. 

1. Conform viziunii ecologiste, diviziunea populaţiei urbane nu este aleatorie, ci mai 
degrabă urmează anumite reguli stricte : oraşele se împart în zone şi sectoare diferenţiate 

atât din punct de vedere funcţional, cât şi în ceea ce priveşte caracteristicile socio-culturale 
ale populaţiei care o locuieşte. Termenul de segregare a fost lansat în sociologie şi 
utilizat în descrierea diviziunii spaţiale a societăţii de către membrii Şcolii din Chicago, 
teoreticieni ai ecologiei urbane (vezi structură urbană) cu o puternică orientare rasială 
(şi etnică, specifică imigranţilor), caracteristică marilor oraşe americane. 

Segregarea, conform teoriilor ecologiste, este unul dintre cele mai importante procese 
urbane (alături de concentrare, disimilare, filtrare, invazie şi succesiune), deoarece 
formarea şi delimitarea spaţială a diferitelor zone şi sectoare duc la separarea populaţiei. 
Prin urmare, aceasta este considerată ca un proces urban natural, datorită marii concen¬ 
trări a populaţiei şi a eterogenităţii stilurilor de viaţă sau a modelelor culturale, fiind 
inevitabilă o diviziune spaţială a acestora (Burgess, Park, McKenzie, 1925). Astfel, potri¬ 
vit ecologiştilor, nu segregarea, ci lipsa acesteia ar fi surprinzătoare şi neobişnuită chiar 
şi pentru simplii locuitori ai unui oraş. Conform acestei abordări, starea normală într-un 
oraş este aceea în care în diferitele zone şi sectoare (sau cartiere) sunt locuite de diferite 
tipuri de oameni şi categorii sociale (Guest, 1979, p. 269). 

Discipolii Şcolii din Chicago au păstrat această abordare a fenomenului segregării, 
încercând să creeze indici obiectivi pentru standardizarea şi măsurarea sa. Metoda 
statistică utilizată şi astăzi pentru măsurarea segregării se leagă de numele cercetătorilor 
Otis Dudley Duncan şi Beverly Duncan (1955). Potrivit soţilor Duncan, segregarea nu 
este altceva decât diviziunea inegală a diferitelor categorii sociale într-un teritoriu definit. 
Din motive analitice şi metodologice, autorii operează cu situaţii în care distribuţia fizică 
a categoriilor sociale nu este una egală şi manifestându-se vizibil în spaţiul respectiv, 
putând fi măsurată statistic prin utilizarea datele recensămintelor. Deci, metoda propusă 
de autori constă în surprinderea şi compararea distribuţiilor statistice între diferitele zone 
şi sectoare ale oraşului şi a categoriilor prestabilite. Gradul segregării este direct pro¬ 
porţional cu mărimea diferenţei dintre zonele şi sectoarele urbane referitore la categoria 
socială aleasă (de exemplu, grup etnic). Altfel spus, în lipsa segregării, diferitele categorii 
sociale ar locui în procente absolut egale în diferitele zone ale oraşului (Duncan şi 
Duncan, 1955, p. 495). 

Astfel, pentru măsurarea gradului de segregare, sociologii au construit aşa-numiţii 
indici de segregare şi disimilaritate, utilizându-i în cazul mai multor variabile sociodemo- 
grafice (de exemplu, nivelul de educaţie, ocupaţia, dar şi vârsta, pe lângă clasicele date 
privind etnia sau rasa). Calculul acestor indici este suma valorii absolute a diferenţelor 
diviziunii procentuale a anumitor categorii sociale pe un anumit teritoriu. Acest număr 
se împarte la 2, astfel încât indicele va putea lua valori între 0 şi 100, unde 100 înseamă 
că prin aşezarea lor cele două categorii se exclud reciproc (adică pe teritoriul unde 
întâlnim o anumită categorie nu vom întâlni deloc cealaltă categorie, ceea ce în literatura 
de specialitate se numeşte segregare totală), iar 0 însemană că dispersia celor două 
categorii este egală, adică ambele categorii sunt prezente cu un procent egal în spaţiul 
cercetat. De asemenea, acest indice poate fi definit ca fiind numărul celor care ar trebui 
să se mute de pe un teritoriu pentru ca dispersia să devină egală (Duncan şi Duncan, 
1955). în cazul în care se analizează două categorii sociale, indicele se numeşte indice 
de disimilaritate, iar în cazul în care se analizează dispersia unei anumite categorii vizavi 
de toate celălalte, indicele se va numi indice de segregare. Beneficiul acestei metode în 
comparaţie cu simplele descrieri procentuale constă în faptul că metoda este capabilă să 

creeze un indice ataşat unei anumite categorii sociale, în timp ce procentele diferitelor 
categorii sociale se referă la anumite teritorii. Metoda poate fi însă utilizată doar în cazul 
datelor de recensământ, la nivelul unităţilor teritoriale analizate, deoarece acestea sunt 
singurele date care pot fi privite ca exhaustive. 

Metoda a fost şi este utilizată în cazul a numeroase analize (vezi Zoloth, 1976; 
Massey, White, Phua, 1996; Massey, Fisher, 2000; Csizmady, 1996 ; Ladânyi, 1989 ; 
2004 ; Pâsztor, 2004) chiar şi de către Biroul de Statistică a Statelor Unite (United States 
Census Bureau), care a publicat, odată cu datele de recensământ, şi indicele de disimilari- 
tate a minorităţilor rasiale în cazul fiecărui stat şi oraş în parte. în cazul României, care 
produce şi, teoretic, ar trebui să furnizeze date, nu are în sarcină calculul unor indicatori 
cum ar fi cei referitori la segregare sau disimilare, neavând nici expertiza necesară. 
Calcularea acestor indici de către oamenii de ştiinţă sau institute devine mai greoaie din 
cauza multitudinii de date necesare, iar rezultatele analizelor nu sunt făcute, de cele mai 
multe ori, publice. 

Cele mai multe analize cu ajutorul acestor metode s-au realizat în SUA şi au demon¬ 
strat nivelul ridicat de segregare a unor categorii defavorizate, minorităţi etnice şi rasiale 
(vezi Zoloth, 1976 ; Massey, White, Phua, 1996 ; Massey, Fisher, 2000; Massey, 2001; 
Yinger, 1995). Situaţia este similară şi pentru ţările dezvoltate, unde, în cazul diferitelor 
minorităţi, în special al imigranţilor, indicii de segregare sunt foarte ridicaţi. Cazul ţărilor 
est-europene fusese oarecum diferit în perioada socialistă. Datorită modului de planificare 
urbană şi a sistemului centralizat de alocare a locuinţelor, segregarea rezidenţială a fost 
mult mai mică în comparaţie cu ţările Europei de Vest (Ladânyi, 1989). Situaţia acestor 
ţări pare să se schimbe după 1989, nivelul segregării crescând considerabil şi depăşind, 
în unele cazuri, chiar şi pe cel din ţările dezvoltate (Ladânyi, 2004, pp. 15-18). Analizând 
nivelul segregării în cazul oraşului Cluj-Napoca, se poate observa că, în timp ce la 
începutul anilor ’90 nivelul acesteia era relativ scăzut, înregistrând indici relativ ridicaţi 
doar în cazul minorităţii maghiare (Pâsztor, 2004, p. 83), nivelul segregării, în special 
pentru categoriile defavorizate (nivelul scăzut al şcolarităţii, romi), a crescut semnificativ. 

2. în contrast cu abordarea ecologistă, perspectiva culturalistă nu consideră segregarea 
ca fiind un proces natural, ci mai degrabă ca fiind cauzat, menţinut şi amplificat de 
discriminare (formală, în cazul apartheidului, sau informală, cotidiană) prin stereotipuri 
negative. în acest sens, segregarea nu este altceva decât acel proces prin care distanţa 
socială dintre diferitele grupuri urbane devine una spaţială. Prin segregare se menţin şi 
se întăresc anumite atitudini şi comportamente de grup, considerate comune, specifice 
unei categorii. De aceea, segregarea marchează întotdeauna o „graniţă” axiologică ce 
devine una topografică între ei şi noi, subliniindu-se deci dimensiunea simbolică, dar 
care are, în marea majoritate a cazurilor, o proiecţie topografică (Massey, Lisher, 2000). 
Astfel, segregarea se referă şi la acele situaţii în care grupurile, identificate prin opoziţia 
binară dintre ei şi noi, pot folosi în mod diferit resursele şi serviciile de care dispun. 
Acest praxis şi semnificaţia lui socială nu numai că separă geografic-teritorial diferitele 
grupuri, ci le şi ordonează ierarhic pe o scară mentală. Astfel, apar acele zone şi sectoare 
rău famate, periculoase şi indezirabile, care în reprezentările sociale „sunt cunoscute” 
chiar şi fără a fi văzute vreodată. Potrivit abordării culturaliste, segregarea socială şi 
teritorială este un rezultat artificial al competiţiei pentru resurse între diferitele categorii 

sociale în spaţiul urban, acesta fiind şi sensul în care este adesea utilizat şi în analiza 
relaţiilor majoritate-minoritate în teoriile cu conflicte sociale. Prin extinderea acestui 
punct de vedere, segrgarea devine sinonimă cu discriminarea, denumind, de fapt, acele 
practici mai mult sau mai puţin instituţionale prin care se limitează accesul anumitor 
grupuri la resurse, statut, prestigiu social, reproducându-se inegalităţile dintre grupurile 
dominante şi cele marginale (Szelenyi, 1990). 

Ca rezultat al segrgării şi al efectului discriminatoriu al acesteia se formează spaţii 
locuite în exclusivitate de categorii defavorizate : slum- uri, ghetouri, shanty-towns. Vom 
prezenta în continuare fiecare dintre aceşti termeni. 

Slum- urile sunt acele zone (cartiere) ale marilor oraşe, locuite în special de populaţia 
săracă. Termenul de slum ar putea fi sinonim cu : mahala, foburg, cartier sărac, cartier 
mărginaş sau colonie. Termenul de mahala este cel mai utilizat pentru traducerea în 
limba română a celui de slum (Hali, 1999, pp. 412-459). în opinia noastră, sensul acestuia 
nu-1 acoperă pe cel al termenului slum, fiind utilizat în special în contexte istorice şi 
caracteristic oraşelor interbelice. Totodată, mahala are un sens peiorativ foarte puternic ; 
evitând utilizarea lui încerc să evit şi această tentă peiorativă. Iar termenul de foburg vine 
din franţuzescul faubourg, însemnând „suburbie”, adică acea parte a oraşului care se 
găseşte în afara centrului sau care se afla, în trecut (în oraşul istoric), în afara cetăţii, 
fiind locuită de muncitorii săraci ( Petit Larousse, 1971). Utilizarea termenului de slum 
este totuşi, în opinia mea, cea mai indicată, deoarece implică şi alte semnificaţii în 
comparaţie cu termenii din limba română enumeraţi mai sus ; termenul descrie o realitate 
despre care încă nu s-a vorbit în cazul României. 

Termenul de slum se leagă de teoria ecologiei urbane, indicând o formă a zonei în 
tranziţie, asemenea ghetourilor. Aceasta este zona locuinţelor care se degradează din 
cauza faptului că sunt locuite de categoriile sărace, imigranţi, minorităţi etnice etc. 
Categoriile mai înstărite părăsesc zona, locuinţele fiind preluate, de asemenea, de 
nou-veniţii săraci, devenind astfel o zonă locuită exclusiv de populaţia săracă. Drept 
urmare, se retrag şi unităţile economice, scade calitatea diferitelor servicii (a învăţă¬ 
mântului, a îngrijirii medicale), scade siguranţa şi creşte din ce în ce mai mult nivelul 
delincvenţei şi al criminalităţii. Slum-mile pot fi caracterizate ca zone ale sărăciei 
accentuate, ale locuinţelor insalubre, ale lipsei locurilor de muncă, foametei, lipsei de 
igienă şi asistenţă medicală (vezi structură urbană). Deşi pot fi observate diferenţe în 
ceea ce priveşte caracterul acestor cartiere sărace şi modul de relaţionare a autorităţilor 
vizavi de acestea în cazul diferitelor ţări, putem spune totuşi că ele sunt prezente atât în 
ţările în curs de dezvoltare, cât şi în ţările Europei de Est sau Vest şi chiar în SUA. 

Termenul de ghetou, deşi este utilizat deseori ca sinonim al celui slum, acoperă o 
realitate diferită. în timp ce caracteristica primordială a slum- ului este sărăcia, cea a 
ghetoului este etnia sau rasa. Termenul a fost utilizat pentru prima dată în cazul cartierului 
evreiesc din Veneţia ( campo ghetto) în perioada medievală, urmând ca toate cartierele 
asemănătoare locuite de evrei să fie denumite astfel. în acea perioadă, ghetourile erau 
cartiere închise, îngrădite, restricţionând astfel mişcarea liberă a locuitorilor săi. 

Segregarea diferitelor minorităţi etnice şi rasiale duce, deci, la formarea ghetourilor. 
Poate cele mai cunoscute sunt cartierele locuite de minorităţile rasiale din SUA, dar pot 
fi regăsite şi în alte zone ale lumii. în cazul ţărilor europene, datorită faptului că, în 

majoritatea cazurilor, piaţa imobiliară nu funcţionează doar pe principiile pieţei libere, 
ghetouri asemănătoare celor americane sunt rar întâlnite. Ca urmare a segregării etnice 
şi rasiale, în ţările europene întâlnim cartiere locuite de minorităţi etnice sau rasiale, o 
mare parte a acestora fiind imigranţi. 

Slum -urile şi ghetourile se diferenţiază, de asemenea, de aşa-numitele shanty-towns 
(.bidonvilles sau favelas), prin faptul că locuitorii lor îşi construiesc locuinţe improvizate, 
din tinichea, carton sau lemn, eventual chirpici, fără acces la apă potabilă, canalizare 
(condiţii de viaţă inacceptabile). 

în ceea ce priveşte locaţia acestora, ea depinde, în primul rând, de orientările pieţei 
imobiliare: sunt vizate de fiecare dată zonele insalubre. în timp ce în SUA acestea se 
află în imediata vecinătate a centrelor comerciale (vezi structură urbană), în ţările 
Europene ele se află la marginea oraşelor, devenind astfel şi „mai puţin vizibile”. 
Cartierele segregate sunt un fenomen specific urban. 

Slum -urile şi ghetourile pot fi privite ca o realitate a României de astăzi. Datorită 
creşterii semnificative a sărăciei (Peter, 2003, pp. 10-17), a liberalizării pieţei imobiliare, 
precum şi a lipsei de politici sociale în acest sens, categoriile defavorizate se retrag din 
ce în ce mai mult în zone ale oraşelor unde infrastructura şi calitatea locuinţelor sunt 
îndoielnice (Pâsztor, 2005, pp. 123-124). în context românesc însă, segregarea socială 
nu e legată exclusiv de mediul urban. în sensul acesta, este de amintit cazul romilor, al 
comunităţilor de romi aşezate nu doar la periferia oraşelor (Stănculescu şi Berevoiescu, 
2004), ci şi a satelor sau comunelor, în apropierea râurilor, pădurilor, pe un teritoriu „al 
nimănui”, aflat în paragină (Sandu, 2005). 

Majoritatea analizelor care vizează cauza segregării se bazează pe trei grupuri de 
ipoteze. Prima perspectivă este legată de alegerea individuală, susţinând că majoritatea 
oamenilor preferă să locuiască în apropierea celor asemenea lor, adică în zone cultural- 
-omogene. Din această perspectivă, piaţa imobiliară reflectă preferinţele sutelor sau 
milioanelor de cumpărători, cumpărarea fiind o alegere voluntară pe o piaţă liberă (vezi 
Thernstrom şi Thernstrom, 1997). 

A doua abordare se centrează pe o explicaţie care se leagă de domeniul economic, 
afirmând că concentrarea diferitelor categorii sociale (etnice sau rasiale) reflectă statutul 
financiar al acestor categorii. Categoriile cu un statut social mai înalt sunt favorizate. 
Acestea, având un nivel de educaţie superior şi venituri mai ridicate, au o libertate mai 
mare în alegerea locaţiei rezidenţiale. Segregarea spaţială (rezidenţială) în această 
abordare reflectă mai degrabă efectul de piaţă decât discriminarea (Ellen, 2000). 

A treia perspectivă subliniază aspectul discriminativ al segregării (percepută drept 
constrângere a anumitor categorii sociale) atât la nivel individual (prin practicile indivi¬ 
zilor legate de alegerea spaţului de locuit), dar şi la nivel politic şi guvernamental, prin 
constrângerea posibilităţilor locative ale categoriilor defavorizate (Massey, 2001; Yinger, 
1995). Se susţine că politicile discriminatorii sunt, în primul rând, responsabile pentru 
persistenţa segregării rezidenţiale pe piaţa imobiliară urbană. 


Pâsztor GYONGYI şi Peter LÂSZLO 

Sistem politic 

Aspecte teoretice 

în abordarea sa sistemică, societatea poate fi înţeleasă ca un ansamblu coerent şi complex 
de componente, de subsisteme (economic, juridic, cultural, administrativ, politic) aflate 
în interacţiune. 

Sistemul politic ( s.p.) se poate schimba în anumite condiţii, fie ca răspuns la o criză 
politică majoră, fie ca răspuns la presiunea unei/unor probleme sociale ce remodelează 
configuraţia sistemului. în primul caz, schimbarea s.p. se produce, în general, ca urmare 
a unei lovituri de stat sau a unei revoluţii, care, printr-o răsturnare violentă, generează, 
în general, o schimbare structurală la nivelul întregii societăţi. în al doilea caz, un set de 
probleme sociale determină, în anumite condiţii, prin asumarea rezolvării acestora de 
către stat, o schimbare instituţională şi de configuraţie a sistemului în ansamblul său. 

S.p. reprezintă, din punct de vedere structural, acea componentă a sistemului social 
global care îndeplineşte funcţii în vederea guvernării. S.p. este alcătuit din instituţii şi 
organizaţii politice (partide, grupuri de interese, sindicate, grupuri de lobby etc.) care dez¬ 
voltă relaţii între ele şi a căror funcţionare este reglementată de norme specifice ce creează 
cadrul şi limitele sistemului. S.p. poate fi definit ca ansamblul proceselor de decizie care 
privesc totalitatea unei societăţi globale (Lapierre, 1968). Din acest punct de vedere, 
dezvoltarea s.p. este şi o dezvoltare a funcţionalităţii acestor procese de decizie. 

Dezvoltarea s.p. este un concept intim legat de dezvoltarea socială, pentru că 
presupune construirea şi gestionarea ansamblului de procese decizionale care privesc 
realizarea unei stări-obiectiv dezirabile pentru întreaga societate. Proiectarea şi planifi¬ 
carea procesului de dezvoltare socială se face la nivelul s.p. Instrumentul principal prin 
care se manifestă s.p. este guvernarea, fapt care face ca, uneori, dezvoltarea s.p. să fie 
conectată cu eficacitatea guvernării. 

S.p. stabileşte obiectivele dezvoltării politice şi asigură realizarea acestora prin 
mobilizarea resurselor existente la nivelul unei societăţi. Evoluţia unei societăţi depinde, 
în mod fundamental, de deciziile adoptate şi de politicile formulate şi implementate de 
s.p. Acesta trebuie abordat ca un sistem în permanenţă deschis, care integrează elementele 
noi sau modificate ale vieţii sociale, precum şi ale proceselor politice care apar în 
contextul dezvoltării sociale. 

S.p. este cel care, prin mecanismele sale proprii, transformă nevoile sociale în 
exigenţe politice. Importanţa sistemelor politice rezidă tocmai în măsura în care acestea 
pot configura conduita politică, prin stabilirea de norme şi legi. 

Dezvoltarea s.p. reprezintă dezvoltarea instituţiilor, atitudinilor şi valorilor care 
alcătuiesc s.p. al unei societăţi (McLean, 2001, p. 138). Astfel, dezvoltarea s.p. întăreşte 
capacitatea statului de a mobiliza şi aloca resurse şi de a procesa intrările în sistem, 
elaborând rezultate implementabile. S.p. se află într-o permanentă interacţiune cu mediul 
său, alcătuit din societate şi contextul internaţional, şi este influenţat de tradiţiile, cultura 
civică şi evoluţia istorică a ţării respective. 

Sistemul primeşte dinspre mediu un set complex de input- uri, alcătuit din probleme 
sociale care necesită rezolvare, cerinţe din partea societăţii sau a indivizilor, rigori 

impuse de evoluţia sistemului de relaţii internaţionale, evenimente, influenţe ale organelor 
informaţionale, priorităţi coordonate de partide etc. 

Cerinţele care generează input- uri sunt determinate de valori sociale şi sunt rezultatul 
unei insatisfacţii existente la nivelul societăţii. Se disting, astfel, trei funcţii ale sistemului 
prin care aceste cerinţe se ajustează la capacitatea sa (Easton, 1974): 

• Funcţia de exprimare a cerinţelor. Această funcţie este asigurată, în primul rând, de 
grupurile de presiune, de iniţiativă şi de lobby, care formulează o serie de revendicări 
şi le înaintează decidenţilor politici spre a fi soluţionate. Aceste grupuri trebuie să fie 
organizate în aşa fel încât să poată fi considerate reprezentative pentru societate sau 
pentru un segment al acesteia. Cu toate acestea, şi instituţiile statului pot avea 
iniţiative proprii în cadrul exprimării cerinţelor şi pot să propună strategii de abordare 
sau soluţionare a unei probleme care să fie apoi dezbătută în sistem. 

• Funcţia de reglare a cerinţelor. Se realizează prin reglare structurală şi prin reglare 
culturală. Reglarea structurală este asigurată de indivizi sau instituţii care au posibili¬ 
tatea să filtreze aceste cerinţe prin exercitarea funcţiei pe care o deţin (parlamentari, 
reprezentanţi ai poporului), a rolului sau misiunii lor (autorităţi politice, organizaţii 
sindicale). Reglarea culturală este realizată de sistemul de valori şi norme existente în 
societate, care se constituie în factori de constrângere a exprimării cerinţelor. 

• Funcţia de agregare a cerinţelor. Realizează sintetizarea revendicărilor existente şi 
exprimarea clară a acestora sub formă de obiective şi programe coerente. Agregarea 
cerinţelor aduce mai aproape de realitate punerea acestora în practică. 

La toate aceste input- uri s.p. trebuie reacţioneze constructiv, să găsească o soluţie, să 
furnizeze un răspuns. Aceste răspunsuri, ca rezultate ale prelucrării din cadrul s.p ., 
reprezintă output- urile, şi pot fi de două tipuri: 

• Decizii concretizate în legi. Un s.p. este concomitent un subsistem al sistemului 
social cu un rol determinat: acela de a produce decizii cu caracter obligatoriu pentru 
întreaga societate. 

• Acţiuni concretizate în politici publice care se elaborează pentru satisfacerea cerinţelor 
existente la nivelul societăţii. 

Rezultatele prelucrării în cadrul s.p. produc anumite modificări asupra mediului, 
determinând, în final, generarea de noi cerinţe şi nevoi sociale. Printr-un sistem de 
retroversiune, prin care societatea reacţionează faţă de modificările survenite, se creează 
permanent noi input- uri pentru s.p ., iar autorităţile sunt din nou puse în situaţia de a lua 
decizii. 

S.p. trebuie să ia în considerare schimbările care intervin în situaţia internă şi 
internaţională şi să răspundă la aceste schimbări într-un timp cât mai scurt. Aceste 
schimbări modifică obiectivul de dezvoltare stabilit iniţial. Pentru ca decalajul provocat 
de aceste schimbări să fie cât mai redus, este necesar ca s.p. să aibă capacitatea de 
anticipare a factorilor de influenţă care vor apărea pe parcurs. Funcţia de anticipare şi 
previziune a s.p. este îndeplinită de serviciile de informaţii, institutele de cercetare şi 
centrele de prognoză (de exemplu, în România funcţionează Comisia Naţională de 
Prognoză care face previziuni economice pe termen mediu şi lung). 

Un s.p. denotă un grad de dezvoltare cu atât mai ridicat cu cât reuşeşte să furnizeze 
reacţii de răspuns la cerinţele societăţii, care să fie cât mai aproape de nevoile resimţite 

ale societăţii şi să poată fi implementat cu succes. Astfel, capacitatea s.p. de a reacţiona 
este o dovadă a funcţionalităţii sale. 

Cu toate acestea, există situaţii când un guvern trebuie să-şi impună politica, cel puţin 
pe termen scurt, Iară să ia în considerare toate aspectele legate de consultare sau de 
reacţia publică şi a societăţii civile, pentru a atinge un anumit obiectiv programatic în 
cazul îndeplinirii unui plan strategic de perspectivă. Aceste situaţii sunt supuse, de 
obicei, criticii, fiind considerate nedemocratice, întrucât sunt premisele instaurării unor 
forţe dictatoriale. 


Rolul sistemului politic în dezvoltare 

Din perspectiva dezvoltării sociale, dezvoltarea s.p. reprezintă orientarea acestuia de la 
administrarea unei societăţi la dezvoltarea unui sistem public mai eficient, mai democrat 
şi mai controlabil (Zamfir, 2006a, p. 15). Această schimbare de orientare a avut loc în 
cadrul adoptării, ca soluţie de dezvoltare, a „reformei statului” în locul dezmembrării 
acestuia. 

Statul, prin intermediul instituţiilor sale, are un rol-cheie în cadrul proceselor de 
eliminare a decalajelor, cum este procesul Românei de integrare europeană. Astfel, 
dezvoltarea sa constă într-un ansamblu de transformări instituţionale produse în majo¬ 
ritatea sectoarelor sociale cu scopul de a creşte performanţele activităţii oamenilor şi 
organizaţiilor componente ale acestuia (Vlăsceanu, 2001, p. 17). Crearea unui sistem 
instituţional suplu, eficient şi adaptat societăţii moderne, în sensul noului management 
public, trebuie să reprezinte o preocupare permanentă în cadrul dezvoltării s.p. 

Rolul de coordonare şi planificare strategică îndeplinit de s.p. este necesar în 
contextul în care mecanismele economiei de piaţă şi societatea civilă nu pot îndeplini 
întotdeauna acest rol, pentru că nu au pârghiile necesare. Chiar şi atunci când nu finan¬ 
ţează un anumit program sau proiect, un guvern poate oferi consultanţă de management 
autorităţilor locale sau ONG-urilor în administrarea programului şi în implementarea 
acestuia. Prin dezvoltarea culturii parteneriale (vezi parteneriat) între instituţiile statului 
şi organizaţiile societăţii civile sau cele din sectorul privat se creează cadrul de acţiune 
pentru implementarea planurilor sectoriale necesare în soluţionarea problemelor sociale 
resimţite de societate. 

Contribuind activ la promovarea şi consolidarea principiilor democratice, statul devine 
un actor de bază în crearea dezvoltării participative , prin intermediul căreia populaţia 
este implicată în proiectarea, elaborarea şi evaluarea politicilor publice şi a programelor 
de dezvoltare socială. 

Societatea civilă are un rol important în abordarea tematică a dezvoltării s.p. Socie¬ 
tatea civilă este alcătuită din acele reţele ale societăţii care îndeplinesc funcţii publice, 
deşi se află în afara controlului statal. Aveam de-a face cu un stat puternic atunci când 
acesta îşi asumă un nivel înalt de responsabilităţi prin intervenţia guvernului în societatea 
civilă, pentru asigurarea bunăstării cetăţenilor săi. 

Un aspect important al înţelegerii s.p. şi a dezvoltării sale, privită ca şi componentă 
fundamentală a dezvoltării sociale, este acela al alcătuirii sale. în literatura de specialitate, 
s-a evidenţiat că s.p. este alcătuit, sub aspectul componentelor sale, din relaţii politice. 

instituţii politice, cultură politică şi interacţiuni ale acestora (Mitran, 1997, p. 48). 
Componentele s.p. interacţionează permanent. Alţi autori consideră că s.p. este alcătuit 
din structura politică şi cultura politică. Structura politică este compusă din instituţii 
politice şi reguli care definesc schimbul social şi identitatea grupurilor sociale. 

Relaţiile politice se stabilesc între categorii şi grupuri sociale pentru satisfacerea 
intereselor acestora în raport cu puterea politică. în cadrul acestora, indivizii, grupurile 
şi comunităţile se implică în mod conştient în organizarea societăţii, având caracter 
programatic. Relaţiile interetnice reprezintă o categorie aparte a relaţiilor politice şi nece¬ 
sită, de cele mai multe ori, o atenţie specială. Relaţiile politice au un caracter organizat 
şi se manifestă prin intermediul instituţiilor politice, al unor strategii, planuri şi programe 
bine definite, privind organizarea societăţii privită în ansamblul său sau sectorial. 
Dezvoltarea unei reţele complexe de relaţii politice este un factor care indică existenţa 
unui s.p. funcţional. 

Pe de altă parte, cultura politică exprimă interiorizarea la nivel de individ a s.p., fiind 
alcătuită din ansamblul valorilor, atitudinilor, convingerilor, cunoştinţelor, sentimentelor 
referitoare la executivul politic, partidele politice, grupurile de interes şi autorităţi 
politice, în general. Astfel, cultura politică generează reguli şi norme ce orientează 
comportamentul politic al indivizilor. înţelegerea necesităţii unui comportament politic 
responsabil reprezintă un indicator al dezvoltării unui s.p. 

Fluxul informaţional şi comunicarea politică au un rol deosebit prin informaţiile şi 
cunoştinţele transmise către societate care creează la nivelul acesteia o orientare a 
atitudinii politice faţă de putere. Dacă aceste informaţii sunt transmise obiectiv, există 
şanse mai mari ca cetăţeanul să-şi formeze un comportament politic adecvat, prin care să 
îşi poată orienta atitudinile pentru a solicita soluţionarea eficientă a nevoilor resimţite 
civic. Consecinţa atitudinii politice conduce fie la armonizarea poziţiei guvernanţilor cu 
cea a celor guvernaţi, fie la cerinţa reformei administraţiei şi a autorităţii sau chiar la 
înlocuirea deţinătorilor puterii politice. 

Un s.p. este cu atât mai dezvoltat cu cât reuşeşte să-şi îndeplinească mai bine funcţiile 
sale în cadrul sistemului social global. Dacă rolul s.p. este de legitimare a celor care deţin 
puterea politică prin asigurarea unui echilibru între guvernanţi şi guvernaţi (Almond, 
Coleman, 1960, p. 7), putem spune că avem de-a face cu un s.p. dezvoltat atunci când 
clasa politică şi exponenţii săi reprezintă într-o măsură cât mai mare interesele celor 
care i-au ales şi le-au conferit puterea politică. 

O altă condiţie pentru ca un s.p. să fie dezvoltat este ca funcţia de distribuire a 
valorilor în cadrul societăţii să fie făcută în concordanţă cu interesele sociale globale, şi 
nu conform intereselor particulare ale unui grup sau colectivităţi care deţin metode şi 
instrumente de ingerinţă în cadrul structurilor de decizie. Dezvoltarea unui s.p. este 
consecinţa acţiunii a două tendinţe : diferenţierea structurală şi specializarea funcţională, 
tendinţa de structurare a comunităţii politice. 

Un mod simplu de a măsura nivelul de dezvoltare al unui s.p. îl reprezintă măsurarea 
modului în care statul, prin instituţiile sale, reuşeşte să facă fată cerinţelor care vin atât 
din partea societăţii, cât şi din partea mediului internaţional. Astfel, un stat cu instituţii 
puternice este capabil să rezolve problemele sociale care apar într-o societate. S.p. îi 
revine responsabilitatea adoptării unor decizii care privesc viaţa socială în ansamblul său, 
dezvoltarea socială fiind proporţională cu performanţele s.p. Dacă factorii decizionali 

ignoră problemele sociale existente sau adoptă soluţii cu efecte negative, s.p. intră 
progresiv în criză. Criza sistemului se poate manifesta sectorial sau la nivelul întregului 
sistem, deoarece toate componentele sale sunt interconectate. 

Codrin SCUTARU 


Societate civilă 


Conceptul de societate civilă (s. c. ) nu are o definiţie unitară, ci este, în general, 
delimitat prin opoziţie faţă de stat, în primul rând, şi faţă de piaţă şi, uneori, chiar 
familie 1 , în mod secundar. Definiţia pe care o dă Centrul pentru Societate Civilă 
din cadrul London School of Economics se referă la acele „acţiuni colective necon¬ 
strânse care vizează interese, obiective şi valori împărtăşite” (CCS, 2004). în general, 
în conceptul de s.c. sunt cuprinse ONG-urile sau forme de organizare voluntară mai 
puţin formale ce reprezintă interesele unor grupuri, cum ar fi categoriile profesionale, 
adepţii unei credinţe, comunităţile, femeile, minorităţile etc. Deşi, deseori, s.c. este 
confundată cu ONG-urile, acestea sunt doar o parte (ce-i drept importantă) a ei, în 
definiţia conceptului fiind incluse atât forme de asociere informală, cât şi organizaţii 
precum şcoala sau Biserica. 


Istoric 

Originile sintagmei s.c. se regăsesc în Grecia antică şi lăceau referire la o societate 
condusă de cetăţeni activi din punct de vedere politic (cu menţiunea că nu toţi locuitorii 
cetăţii erau şi cetăţeni). Sintagma este readusă în centrul atenţiei, în anul 1767, de către 
Adam Ferguson, în lucrarea sa An Essay on the History of Civil Society, în care 
delimitează s.c. ca fiind opusul stării sălbatice, în care fiecare luptă cu toţi ceilalţi, 
constituind sursa păcii sociale prin implicarea oamenilor în relaţii mai complexe. Preluând 
sintagma, Hegel va fi primul care va face o distincţie clară între s.c. (incluzând actorii 
economici), pe de o parte, şi stat, pe de altă parte. Marx preia această idee de la Hegel 
şi critică s.c., pe care o asimilează societăţii burgheze şi despre care consideră că 
reprezintă interesele burgheziei. 

în prima jumătate a secolului XX, A. Gramsci reia discuţia despre s.c., eliminând 
interacţiunile economice din sfera acesteia şi înţelegând s.c. mai degrabă ca pe o 
suprastructură culturală. Apare astfel, pentru prima oară, ideea unei s.c. situate între 
economie şi stat. Deşi a mai apărut în literatura de specialitate şi după aceea, sintagma 
a revenit în centrul atenţiei abia odată cu preluarea sa de către dizidenţii din America 
Latină şi Europa de Est, care vedeau s.c. ca pe singura cale de a se împotrivi statului. De 
aici, conceptul a fost transferat în discursul occidental mai întâi cu privire la societăţile 
nedemocratice sau la democraţiile emergente, iar apoi chiar cu referire la societăţile 


1. Deşi în unele definiţii ale societăţii civile este inclusă şi familia. 

occidentale, odată cu observarea unei implicări din ce în ce mai slabe a cetăţenilor în 
viaţa politică. Se consideră că revitalizarea s.c. va aduce cu sine şi o revitalizare a 
democraţiei (vezi Glasius, 2001). 


Societate civilă şi democraţie 

în cazul societăţilor nedemocratice sau al democraţiilor emergente, s.c. este tratată, în 
general, ca un oponent al statului totalitar, respectiv ca un înlocuitor al unui stat slab, 
corupt. Se consideră că, în aceste două situaţii, calea către un sistem democratic func¬ 
ţional este trasată de preluarea anumitor funcţii ale instituţiilor statului de către s.c. şi 
producerea schimbării de jos în sus. 

Totuşi, nu trebuie să credem că, dacă într-o societate sistemul politic democratic este 
funcţional, atunci importanţa s.c. scade; dimpotrivă, o s.c. activă este nu numai un 
factor al bunei funcţionări a democraţiei (Putnam, 2001), ci şi un indicator al acesteia. 
Astfel, în analiza pe care o lăceau asupra culturii civice, Almond şi Verba (1996) 
observau că, la nivel mondial, se putea vorbi despre o adevărată „explozie a participării”, 
cetăţeanului de rând fiindu-i acordată o importanţă din ce în ce mai mare, relevanţa lui 
pentru sistemul politic trecând mult dincolo de exprimarea votului. S.c. se transformă, 
astfel, în garant al democraţiei, devenind un fel de „câine de pază” al democraţiei în 
societăţile democratice. 

Etzioni (2002) atrage însă atenţia că nu orice s.c. este şi funcţională, propunând 
sintagma de „societate bună”. Dacă în conceptul de s.c. este inclusă orice formă de 
asociere voluntară a oamenilor, chiar şi a celor criminale, în cel de „societate bună” sunt 
incluse doar grupările care promovează sau măcar sunt conforme cu valorile acceptate, 
în general, de către respectiva societate. 

Conceptul în sine este controversat şi din alte puncte de vedere. Pe de o parte, se 
consideră că ar fi depăşit (dovadă fiind concepţia lui Etzioni, expusă mai sus); pe de altă 
parte, îi este reproşat caracterul de instrument de propagandă folosit de către politicienii 
occidentali. Keane (2003), făcând o analiză a discursului despre s.c., remarcă prezenţa 
conceptului, sub forme adaptate, şi în discursul politicienilor islamici, care aparţin unor 
guverne nedemocratice (în această situaţie fiind vorba despre o s.c. nesecularizată, care 
se manifestă sub forma unor asocieri ce nu pun în pericol puterea celor aflaţi la 
conducerea statului). Este vorba, în acest caz, de o folosire manipulatoare a sintagmei cu 
scopul de a abate atenţia de la probleme economice grave, însă acest fapt este un 
indicator al actualităţii discursului şi al felului în care este el perceput de către populaţie. 


Societatea civilă - partener pentru dezvoltare 

Recunoaşterea rolului s.c. în dezvoltarea socială şi economică este evidenţiată prin 
programele unor organisme internaţionale cum ar fi BM, ONU sau UE. Acest rol este 
vizibil în cazul societăţilor în care instituţiile statului nu funcţionează corect, reprezentanţi 
ai s.c. constituindu-se în parteneri ai organizaţiilor internaţionale care li se adresează în 
vederea derulării unor programe şi proiecte de dezvoltare, în vederea generării dezvoltării 

de jos în sus acolo unde nu este posibilă producerea ei de sus în jos, adică pornind de la 
instituţiile statului. în acest caz, partenerul căutat de către finanţatori sunt ONG-urile sau 
aşa-numitele Community Based Organizations („organizaţii comunitare”). 

Rolul ei nu trebuie neglijat însă nici în societăţile unde instituţiile de stat funcţionează 
şi sunt recunoscute ca legitime. în acest caz, s.c. poate deveni partener al statului în 
crearea bunăstării. Pe de o parte, s.c. este consultată atunci când sunt elaborate politicile 
publice, iar pe de altă parte, anumite segmente ale s.c. se constituie în furnizori de 
servicii sociale, fie compensând deficienţe ale politicilor publice în legătură cu anumite 
categorii secifice, fie în parteneriat cu statul. 

Giddens (2001) consideră că s.c. are un rol important în ceea ce el numeşte „a treia 
cale” (spre deosebire de cele două soluţii pentru realizarea bunăstării, abordate până la 
momentul respectiv : neoliberalismul şi social-democraţia). Dacă neoliberalii susţin un 
rol minimal al statului şi o s.c. ce ar trebui lăsată să se dezvolte spontan, dacă social- 
-democraţii văd s.c. ca fiind mai degrabă disfuncţională în ceea ce priveşte furnizarea de 
bunăstare, Giddens susţine că este necesară o „democratizare a democraţiei”, un proces 
de sus în jos prin care statul să sprijine dezvoltarea s.c. prin parteneriate, stimularea 
iniţiativei locale şi revitalizarea comunităţilor. Este propusă, astfel, înlocuirea conceptului 
de stat al bunăstării cu cel de societate a bunăstării, în care statul şi s.c. ar trebui să 
lucreze împreună pentru crearea bunăstării, sprijinindu-se reciproc. 

Ioana-Alexandra MIHAI 


Statul bunăstării 

Conceptul de stat al bunăstării ( s.b .) şi cel de capitalism sunt adeseori prezentate ca 
aflându-se pe poziţii opuse. Dacă promotorii ideologiilor de stânga apreciază că organi¬ 
zarea capitalistă subminează dezvoltarea s.b ., teoreticienii de dreapta subliniază efectele 
negative pe care un s.b. dezvoltat îl are asupra funcţionării eficiente a economiei. Pentru 
acesţia din urmă, măsurile destinate reducerii inegalităţii sociale alterează atât libertăţile 
individuale, cât şi capacitatea pieţei de a funcţiona şi de a aloca eficient resursele. Lite¬ 
ratura de specialitate a lansat numeroase sintagme pentru a desemna influenţa negativă 
a măsurilor de protecţie socială: ciocnirea dintre progres şi securitate (Fisher, 1935, 
a pud Esping-Andersen, 1994) sau marele compromis dintre egalitate şi eficienţă (Okun, 
1975, apud Esping-Andersen, 1994). Dintr-o a treia perspectivă, s.b. este văzut ca un 
mijloc necesar de aplanare a inegalităţilor şi diferenţelor de clasă, constituindu-se intr-un 
element important pentru menţinerea şi prezervarea capitalismului (Polanyi, 1944). 
Dincolo de polemicile pe care le provoacă, incepând cu secolul XX, s.b. rămâne o formă 
de guvernare cu un mare impact asupra lumii occidentale. 


Definirea şi componentele statului bunăstării 

Orice încercare de definire a conceptului de s.b. trebuie să aibă în vedere legăturile 
acestuia cu măsurile de protecţie socială, în speţă cu politicile sociale. Se consideră, 
astfel, că, în timp ce politicile sociale se referă la măsuri care vizează acoperirea unor 

riscuri sociale, pentru a se putea vorbi de un s.b. este nevoie de o implicare masivă a 
statelor în procesele de elaborare şi implementare a politicilor sociale. Esenţa s.b. este 
diferită de cea a politicii sociale, în măsura în care se referă la un model particular de 
construcţie instituţională (Esping-Andersen, 1994, p. 714). Dacă politicile sociale carac¬ 
terizează o largă varietate de state, fie ele şi din categoria ţărilor Lumii a Treia, s.b ., prin 
particularităţile pe care le instituie în relaţia piaţă-familie-stat, este caracteristic cu 
deosebire statelor capitaliste dezvoltate (Esping, Andersen, 1994). S.b. desemnează 
statul capitalist (în special occidental) de după cel de-al doilea război mondial, care s-a 
constituit într-o modalitate specifică de guvernare pe baza consensului social, prin 
îmbinarea eficienţei sistemului economiei de piaţă cu solidaritatea socială şi umanismul 
politicilor sociale redistributive (Preda, 2002c, p. 18). Gradul de instituţionalizare a 
responsabilităţii statului faţă de bunăstarea cetăţenilor diferenţiază statele care practică 
doar politici sociale de cele care au dezvoltat un s.b. Dat fiind faptul că în contextul de 
faţă ne vom referi cu precădere la spaţiul statelor capitaliste dezvoltate, vom atribui celor 
două sintagme - politici sociale şi s.b. - semnificaţii interşanjabile. 

Ca şi componenţă, sintagma de s.b. se asociază, în principal, cu trei categorii de 
măsuri: 1. transferuri monetare, ce vizează securitatea veniturilor (pensii pentru vârstnici, 
alocaţii familiale, asistenţă socială, alocaţii de şomaj etc.); 2. bunuri şi servicii nemone¬ 
tare (serviciile medicale, educaţia 1 , dar şi cantină socială, hrană în şcoli, subvenţionarea 
locuinţei, servicii de îngrijire adresate categoriilor vulnerabile etc.); 3. diferite forme de 
reglementări care furnizează „standarde” în protecţia socială (legile privind salariul 
minim pe economie, siguranţa la locul de muncă, concediul anual obligatoriu, regle¬ 
mentări referitoare la protecţia copilului etc.). 


Istoria statului bunăstării 

Deşi cu rădăcini manifestate de timpuriu în istorie 2 , s.b ., ca mod de guvernare şi ca tip 
specific de societate, se consolidează începând cu secolul XX. Ideile economice domi¬ 
nante în epocă, alături de condiţiile socioeconomice şi de influenţa războaielor mondiale, 
sunt factorii care au contribuit decisiv la formarea sa. 


1. Există o amplă controversă cu privire la includerea „educaţiei” între elementele componente 
ale s.b. Organizaţia pentru Cooperare şi Dezvoltare Economică (OCDE) prezintă indicatorii 
privind cheltuielile cu educaţia, separat de cei privind cheltuielile cu celelalte tipuri de politici 
sociale. Pentru o prezentare extinsă a incompatibilităţii dintre educaţie şi s.b., vezi Wilensky, 
2002. Prezentăm aici educaţia ca şi componentă a sistemului de politici sociale în vederea unei 
acoperiri cât mai largi a conceptului. 

2. Una dintre primele măsuri care poate fi asemănată unei politici sociale este Legea săracilor, 
promulgată pentru prima dată în Anglia, la începutul secolului al XVII-lea. Un alt set de măsuri 
importante pentru contextul în care s-a dezvoltat s.b. sunt programele de asigurări sociale 
iniţiate de cancelarul Otto von Bismarck, în Germania, la sfârşitul secolului al XlX-lea. Ambele 
măsuri stau la baza unor politici sociale caracteristice s.b. modern (primele stau la baza progra¬ 
melor de asistenţă socială, în timp ce ultimele se regăsesc în programele moderne de asigurări 
sociale), dar prin efectele negative pe care le-a avut asupra beneficiarilor (este cazul Legii 
săracilor) sau prin scopul de manipulare şi control politic caruia i-au servit (este cazul asigu¬ 
rărilor sociale), aceste măsuri nu pot fi asimiliate politicilor sociale ce definesc s.b. 

Din punctul de vedere al ideilor economice dominante, începutul secolului XX a 
marcat trecerea de la ideologia liberalismului clasic la un curent ideologic care, deşi se 
apropia în mare măsură de liberalismul clasic, a adus o serie de noutăţi care vor marca 
istoria ideilor economice de după cel de-al doilea război mondial. Liberalismul clasic, 
interpretat prin prisma scrierilor economistului Adam Smith, promova ideea pieţei ca 
mecanism autoreglator, mână invizibilă care va sancţiona, corecta şi reechilibra rapor¬ 
turile dintre actorii economici. Mai mult decât atât, piaţa este văzută ca un furnizor 
echidistant de bunăstare, cel mai bun mijloc de eliminare a inegalităţilor şi a privilegiilor, 
în timp ce statul, prin influenţarea schimbului competitiv, crearea monopolurilor, protec- 
ţionism şi ineficienţă, încurajează diferenţele de clasă, inegalităţile şi privilegiile. Smith 
se opune, deci, oricărei intervenţii a statului în mecanismele economice. Poziţia sa este 
explicabilă dacă avem în vedere contextul în care acesta îşi elaborează teoria: „Pe 
alocuri, scrierile lui Smith seamănă cu cele ale lui Marx. (...) Nu întâmplător, acest 
gânditor şi-a exprimat opoziţia faţă de stat, momentele în care a scris acesta au fost 
caracterizate de privilegii absolutiste, protecţionism mercantilist şi persistenţa corupţiei” 
(Esping-Andersen, 1992, p. 124). 

Ideile liberalismului clasic sunt puternic zdruncinate la mai mult de un secol de la 
momentul în care Smith îşi formulează teoria, odată cu criza economică care a debutat 
în anul 1929. Acesta este contextul în care economiştii chestionează valabilitatea precep¬ 
telor capitalismului de tip laissez-faire şi, în special, a ideii potrivit căreia piaţa elimină 
sărăcia şi asigură, în mod obligatoriu, bunăstare. Britanicul John Maynard Keynes este 
cel care prezintă 1 aceste idei, iar prin lucrările sale oferă bazele teoretice ale apariţiei şi 
dezvoltării s.b. Spre deosebire de Smith, Keynes nu vede piaţa ca pe o balanţă care se 
autoechilibrează, ci ca pe un elevator care poate urca sau coborî, în egală măsură. în 
mod evident, în timpul marii crize de la începutul anilor ’30, „elevatorul” se situa la un 
nivel foarte redus. în acest context, Keynes promovează ideea că statul trebuie să 
intervină pentru a creşte investiţiile şi pentru a asigura, astfel, trendul ascendent al 
pieţei. Introduce ideea ocupării totale, ca mijloc de creştere a veniturilor populaţiei, a 
cererii şi, pe cale de consecinţă, a ofertei de bunuri pe piaţă. Ocuparea totală sau 
şomajul 0 vor deveni principii fundamentale ale guvernării statelor capitaliste în perioada 
postbelică. înregistrând o largă acceptanţă în rândul statelor capitaliste, soluţiile propuse 
de Keynes au reprezentat cadrul teoretic care a legitimat apariţia şi dezvoltarea s.b. 

Implementarea principiilor keynesiene s-a asociat, în plan practic, cu o serie de 
condiţii materiale favorabile, făcând, astfel, posibilă era de aur a s.b. în lucrarea European 
Welfare Policy-squaring the welfare circle (1996), Vie George şi Peter Taylor-Gooby 
apreciază că atât factorii care privesc cererea de politici sociale, cât şi cei care privesc 
oferta de politici sociale au făcut posibilă dezvoltarea s.b. în perioada postbelică. 
Relevanţi pentru cererea de politici sociale sunt indicatorii demografici, rata şomajului şi 
patternul familial predominant. 

Condiţiile demografice influenţează politicile sociale prin faptul că o anumită structură 
demografică a societăţii va determina o anumită orientare şi dimensionare a fondurilor 
sociale, tocmai în funcţie de nevoile specifice diferitelor categorii de vârstă. în general, 


1. Fără a contesta impactul major al teoriei keynesiene, economistul american Robert L. Heilbroner 
subliniază faptul că o parte a elementelor teoriei sunt o reflectare a ceea ce se discuta şi aplica 
deja în epocă (Heilbroner, 2005). 

aspectul problematic pe care factorii demografici îl au pentru politicile sociale este legat 
de dependenţa pe care populaţia care nu se mai află la vârsta activă din punct de vedere 
ocupaţional o manifestă faţă de stat. Perioada postbelică a înregistrat, pentru majoritatea 
statelor, rate ale fertilităţii, în general, ridicate (este bine cunoscut fenomenul baby-boom) 
şi o speranţă de viaţă la naştere relativ scăzută. Această situaţie s-a reflectat într-o pondere 
scăzută a persoanelor în vârstă în totalul populaţiei şi, deci, intr-un raport de dependenţă 
economică care avantaja bugetul destinat politicilor de redistribuire a bunăstării. 

în categoria condiţiilor care au făcut posibilă o ofertă generoasă de politici sociale se 
încadrează rata creşterii economice şi rata inflaţiei. Ca urmare a boom-\i\ui economic 
specific anilor postbelici, statele occidentale înregistrează creşteri economice semnifi¬ 
cative. în plus, în aceeaşi perioadă, rata inflaţiei s-a situat la niveluri scăzute, în timp ce 
deficitul bugetar nu era considerat o problemă din perspectiva politicilor economice ale 
vremii. Valorile acestor indicatori relevanţi pentru cererea şi oferta de politici sociale se 
înregistrează pe fondul unei puternice susţineri, nu numai din partea economiştilor (aşa 
cum am arătat în prima parte a studiului), ci şi din partea opiniei publice. în virtutea 
necesităţii de a se evita cu orice preţ reîntoarcerea la criza economică a anilor ’30, 
populaţia era dispusă să accepte rate crescute ale impozitării, cu atât mai mult cu cât o 
parte a statelor europene practicaseră impozitări crescute încă de pe vremea războaielor 
(Vie şi Taylor-Gooby, 1996). Pe acest fond, statele occidentale se orientează către promo¬ 
varea unor măsuri care acopereau nevoi sociale din ce în ce mai variate şi un public 
beneficiar din ce în ce mai numeros. 

Situaţia se schimbă începând cu a doua jumătate a anilor ’70, odată cu criza petro¬ 
lului, în care au fost angrenate statele la nivel internaţional. Consecinţele negative pe 
care criza petrolului le-a avut în plan economic au fost însoţite şi influenţate totodată de 
creşterea presiunilor pentru acoperirea nevoilor sociale venite din partea unei populaţii 
cu obişnuinţe şi aşteptări înalte în privinţa protecţiei sociale oferite de către stat. în 
primul rând, segmentul personelor active neocupate înregistrează ponderi din ce în ce 
mai crescute în totalul populaţiei. Rata şomajului atinge, în perioada 1980-1993, cote 
maxime: în Spania, 18,9% ; în Italia, 10,8% ; în Marea Britanie 9,8% (***, OECD, 
www.oecd.org). 

De asemenea, schimbarea structurii demografice a populaţiei, cu înclinarea balanţei 
în favoarea persoanelor în vârstă, dependente de sistemul de pensii, a condus la necesitatea 
creşterii bugetelor sociale, astfel încât să acopere nevoile acestui segment al populaţiei. 
Nevoi sociale crescute au rezultat şi ca urmare a schimbării patternului familiei, tendinţa 
evidentă a acestei perioade fiind creşterea numărului familiilor monoparentale, ca urmare 
a creşterii ratei divorţialităţii 1 . Vulnerabilitatea familiilor monoparentale în faţa pieţei şi 
a asigurării bunăstării pe cale privată a dus la creşterea cheltuielilor pentru programele 
sociale destinate acestora. 

Un element comun care se poate constata la nivelul s.b. în această perioadă este 
tendinţa acestora de a-şi creşte, în mod constant, cheltuielile sociale. Această tendinţă 
începe să producă, la sfârşitul anilor ’70, o serie de îngrijorări în rândul opiniei publice 


1. în perioada 1980-1999, statele europene înregistrează o amplificare spectaculoasă a acestui 
fenomen, ajungându-se la valori duble (de la 24,3 la 40,9, în cazul Franţei) sau chiar cvadruple, 
de la 3,7 la 12,5, în cazul Italiei (***, OECD, www.oecd.org). 

(dat fiind faptul că un volum din ce în ce mai ridicat al cheltuielilor publice presupunea 
şi un volum din ce în ce mai ridicat al impozitării). Aceste îngrijorări, asociate cu con¬ 
secinţele produse de criza anilor ’70, au alimentat şi constituit punctul de pornire al unui 
adevărat reviriment al teoriilor economice de sorginte liberală. Marile crize economice 
şi financiare din anii ’70-’80 sunt considerate de către autorii preocupaţi de evoluţia s.b. 
ca începutul decăderii acestuia, a scăderii capacităţii de a face faţă problemelor nou apă¬ 
rute pe scena economică şi socială. Extinderea funcţiilor de protecţie socială a statului 
s-a tradus, în opinia acestora, printr-o creştere a cheltuielilor publice, indeosebi a celor cu 
destinaţie socială, intr-un ritm superior aceluia al creşterii PIB. Crizei financiare căreia 
s.b. de influenţă keynesiană a trebuit să-i facă faţă i s-a adăugat şi criza manifestată ca 
o evidentă a ineficientei s.b. (Zamfir, 1995, p. 378). Criza de legitimitate ţine, în opinia 
lui Pierre Rosanvallon, de performanţele în descreştere ale intervenţiilor publice, de 
caracterul lor precar sau antiredistributiv şi de dezvoltarea efectelor lor perverse, precum 
dificultăţile de folosire a forţei de muncă. Totodată, caracterul anonim, masiv şi centra¬ 
lizat al intervenţiei statului, ca şi renaşterea unor valori, precum autonomia individului, 
sunt considerate, în egală măsură, drept cauze majore ale crizei de legitimitate, atribuită 
acestui tip de organizare a statului. 

Sintetizate, criticile mişcării cunoscute sub denumirea de „Noua Dreaptă” se referă 
la două aspecte principale : 

• Ratele ridicate ale cheltuielilor publice sufocă creşterea economică. Această consecinţă 
se datorează nivelurilor ridicate de impozitare, care au un efect demobilizam asupra 
forţei de muncă, asupra economiilor populaţiei şi asupra investiţiilor care asigură creş¬ 
terea economică. De asemenea, asigurarea exagerată a bunăstării de către serviciile 
publice conduce, din perspectiva acestor analize, la o dezindustrializare şi la o scă¬ 
dere a productivităţii generale (Bacon şi Eltis, apud Vie şi Taylor-Gooby, 1996, p. 6). 

• Supraîncărcarea statului cu responsabilităţi pe care nu reuşeşte să le îndeplinească 
eficient duce la o scădere a legitimităţii sale, scădere reflectată, în principal, de 
încrederea redusă pe care opinia publică o avea în guvern, în perioada anilor ’80. 
Capacitatea statului de a rezolva problemele legate de bunăstarea generală a indivizilor 
era interpretată în termeni negativi, considerându-se că statul este mai degrabă mare 
decât puternic, costă mult dar realizează puţin (Drucker, apud Vie şi Taylor-Gooby, 
1996, p. 6). 

Critici ale s.b. postbelic au venit inclusiv din partea reprezentanţilor ideologiei de 
stânga. Argumentul invocat cu preponderenţă ţinea de caracterul stigmatizant şi excesiv 
de controlam al statului, fapt care duce la creşterea dependenţei individului faţa de stat 
şi, deci, la o creştere dramatică a dominării individului de către reprezentaţii acestuia. 

De asemenea, caracterul excesiv de birocratizat pe care s.b. l-a dobândit ca urmare 
a extinderii exagerate a ariilor de acţiune, ca şi folosirea aparatului de guvernare în 
scopul intereselor personale ale reprezentanţilor acestuia au fost critici provenite dinspre 
ideologiile de dreapta şi cele de stânga, în egală măsură. 

In fine, dezaprobări vehemente la adresa intervenţiei statului în politicile economice 
şi sociale au venit inclusiv din partea opiniei publice, nemulţumită de impozitele prea 
mari aplicate salariilor. Opinia negativă la adresa s.b. apare nu numai la nivelul claselor 
sociale superioare, ci şi în rândul muncitorilor (consideraţi principalii beneficiari ai 

politicilor s.b.), care vedeau în piaţă sursa majoră a bunăstării individuale şi familiale. 
Acest fapt îi determină pe Vie George şi Peter Taylor-Gooby să afirme că declinul s.b. 
este nu numai rezultatul problemelor curente, economice, ci şi rezultatul succeselor sale 
trecute (Vie şi Taylor-Gooby, 1996, p. 5). 


Modele de stat al bunăstării 

Peter Baldwin (1996, p. 29), un analist proeminent al s.b ., aprecia că tipologizarea este 
cea mai limitată formă a demersului intelectual. Plasarea tipologiilor la limita demersului 
ştiinţific se datorează subordonării acestora faţă de procesul de construcţie a teoriilor. în 
timp ce maturitatea ştiinţelor empirice ţine de capacitatea acestora de a formula teorii, 
construcţia tipologiilor rămâne apanajul ştiinţelor empirice aflate într-un stadiu incipient 
de dezvoltare. Tipologizarea s.b. se înscrie într-un demers weberian de construcţie a 
unor ideal-tipuri care, prin abstractizarea diversităţii fenomenelor, permit o înţelegere a 
particularităţilor şi a realităţilor s.b. Construirea tipologiilor presupune identificarea 
unor logici de organizare în jurul cărora se grupează statele, fiind considerate utile doar 
în măsura în care sunt elaborate ca un instrument pentru explicarea evoluţiei s.b. începând 
cu cea de-a doua jumătate a secolului trecut, incercările de identificare a conţinutului 
s.b., de stabilire a diferenţelor şi deosebirilor dintre acestea abundă în literatura de 
specialitate. Primele încercări de tipologizare a s.b. s-au concentrat pe analiza efortului 
statului în direcţia redistribuirii bunăstării, ca indicator pentru acest efort utilizându-se 
ponderea cheltuielilor sociale în totalul PIB. Tipologia rezultată a fost una bipolară, 
statele fiind împărţite în s.b. dezvoltate 1 şi s.b. codaşe 2 . Evaluarea s.b. doar în funcţie de 
nivelul cheltuielor sociale a ridicat, totuşi, o serie de probleme legate de capacitatea 
indicatorului de a descrie complet şi corect diferenţele dintre statele occidentale. Un 
nivel ridicat al cheltuielilor sociale nu se asociază obligatoriu cu o generozitate crescută 
a programelor de securitate socială, ci poate reflecta costuri mari legate de aranjamentele 
şi practicile administrative. în plus, analizele bazate pe acest indicator spun foarte puţin 
despre conţinutul şi natura s.b. De exemplu, este important de ştiut care este gradul de 
acoperire al beneficiilor sociale, cine este publicul-ţintă sau care este modalitatea de 
alocare a lor. Aceste criterii stau la baza tipologiilor multipolare care au fost elaborate 
pentru a descrie s.b. începând cu a doua jumătate a anilor ’70. în studiul de faţă ne oprim 
asupra uneia dintre cele mai citate şi dezbătute tipologii asupra s.b. - cea realizată de 
autorul suedez Gosta Esping-Andersen, la începutul anilor ’90. în lucrarea The Three 
Worlds of Welfare Capitalism, Esping-Andersen grupează s.b. în funcţie de trei criterii: 

- gradul de decomodificare în furnizarea serviciilor sociale (analizat prin măsura în 
care indivizii îşi pot procura bunuri, independent de participarea pe piaţă); 

- impactul distribuţiei serviciilor şi ajutoarelor (analizat ca măsură în care sistemul de 
impozitare şi de ajutoare contribuie la reducerea sau, dimpotrivă, la creşterea 
inegalităţilor sociale); 

- mixtura stat-piaţă în asigurarea pensiilor (Esping-Andersen, 1990). 


1. în general, în această categorie au fost incluse statele europene, cu excepţia Marii Britanii. 

2. SUA este exemplul cel mai frecvent invocat pentru a desemna această categorie. 

Conform acestei logici de grupare, ţările scandinave formează modelul social-demo- 
crat, a cărui caracteristică principală este orientarea statului către reducerea inegalităţilor 
şi a diferenţelor de venit. în cazul acestor ţări, sistemele de securitate socială sunt 
generoase, indivizii fiind îndreptăţiţi, în baza cetăţeniei, la beneficii sociale pentru o 
gamă largă de riscuri. Ocuparea este obiectivul principal al acestor politici, motiv pentru 
care statul este văzut ca un actor important în crearea şi asigurarea de locuri de muncă. 
O preocupare specială este faţă de implicarea femeilor în piaţa muncii, statele scandinave 
având cea mai ridicată rată de ocupare în rândul femeilor. 

în cazul ţărilor anglo-saxone (Marea Britanie, SUA, Irlanda, Australia), autorul 
identifică un model liberal, rezidualist. Sistemele de securitate socială sunt limitate, 
fiind adresate doar acelora care, pe baza testării mijloacelor, dovedesc că nu-şi pot 
acoperi nevoile din celelalte surse de bunăstare socială. Gradul de decomodificare a 
acestor societăţi este redus, piaţa fiind concepută ca principalul furnizor al bunăstării 
individului. Politicile liberale au destinaţia clară de reducere a costului sistemelor de 
securitate socială, prin aceasta asigurându-se cele mai scăzute rate de impozitare din 
cadrul ţărilor membre ale UE. 

în fine, cel de-al treilea model descris de autor este cel conservator-corporatist, 
specific Germaniei, Austriei, Franţei, Luxemburgului şi Belgiei. Ţările corporatiste sunt 
caracterizate prin scheme de asigurare a protecţiei sociale concepute şi adresate în 
funcţie de grupul ocupaţional de care aparţine individul. Reducerea inegalităţilor de 
venit prezentă în politicile scandinave este mai puţin importantă aici, sistemul de protecţie 
socială prezervând inegalitatea de pe piaţa muncii. Legătura dintre contribuţiile la 
asigurări sociale şi beneficiile primite devine, astfel, motorul acestor sisteme de protecţie 
socială. Ca urmare a orientării statelor corporatiste către asigurarea bunăstării prin 
muncă sau prin beneficii asociate acesteia (alocaţii de şomaj generoase), este explicabilă 
dimensiunea relativ redusă a programelor destinate asistenţei sociale. Spre deosebire de 
ţările social-democrate, modelul corporatist implică o angajare mai redusă a femeilor pe 
piaţa muncii, acestea fiind încurajate, în virtutea tradiţiei, să rămână în cadrul gospodăriei 
(Esping-Andersen, 1990). 

Deşi a marcat literatura asupra s.b. din ultimul deceniu al secolului trecut, tipologia 
propusă de Esping-Andersen a stârnit numeroase critici legate, în special, de metodologia 
utilizată. O primă critică vizează faptul că tipologia sa nu acoperă statele sudice ale 
Europei: Grecia, Spania, Portugalia. Maurizio Ferrera grupează aceste state într-un 
model nou, caracterizat, în principal, printr-o precaritate a dezvoltării sistemelor de 
securitate socială (Ferrera, 1996). Metodologia folosită de Esping-Andersen este chestio¬ 
nată şi de către autorul australian Francis Castles, care critică încadrarea Australiei şi a 
Noii Zeelande în categoria ţărilor liberale. Faptul că, în bugetul cheltuielilor sociale, 
programele cu cea mai mare pondere sunt cele de asistenţă socială 1 nu justifică încadrarea 
acestora în modelul liberal de s.b. , Australia şi Noua Zeelandă se încadrează, în opinia 
lui Castles, într-un model diferit de cele propuse de Esping-Andersen. Securitatea 
socială este oferită aici nu prin programele specifice ţărilor europene, ci prin piaţă. S.b. 
este unul bazat pe câştiguri salariale 2 , având o funcţie importantă pentru protecţia 
angajaţilor şi a veniturilor acestora (Castles, 1993). 


1. Este vorba de indicatorul folosit de Esping-Andersen. 

2. Castles propune sintagma de wage-earners welfare state. 

Fundamentate pe construirea de ideal-tipuri, tipologiile s.b. prezintă avantajul acoperirii 
unei largi diversităţi de manifestări, dar au, în acelaşi timp, dezavantajul îndepărtării de 
particularităţile şi de formele hibride pe care s.b. le prezintă în realitate. 


Statul bunăstării şi globalizarea 

Alături de colapsul alternativei socialiste şi de declinul relativ al statului-naţiune, 
globalizarea capitalului este, în opinia lui Ramesh Mishra, un factor de importanţă 
majoră, „cea mai semnificativă şi dramatică schimbare în perspectiva statului bunăstării” 
(Mishra, 1999). în contextul liberei circulaţii a bunurilor şi capitalului, se discută astăzi 
despre globalizarea politicilor sociale. 

O opinie larg acceptată în rândul teoreticienilor domeniului este aceea că deschiderea 
economiilor naţionale şi intrarea acestora în relaţiile de schimb globalizate determină o 
scădere a importanţei s.b. , subminează ideologia protecţiei sociale şi legitimează inegali¬ 
tatea. Astăzi, odată cu relativul declin al statului-naţiune, cheltuielile sociale scad, în 
condiţiile în care se apreciază că mai importante decât nivelul de trai al cetăţenilor sunt 
cheltuielile pe care statul este dator să le realizeze pe scena internaţională şi grija 
acestuia de a nu acumula datorii (Mishra, 1999, p. 18). Competiţia economică globală 
determină o scădere a costurilor prin scăderea impozitelor pentru a se asigura competi¬ 
tivitatea produselor. Reducerea impozitelor conduce la scăderea cheltuielilor sociale, în 
timp ce reducerea costurilor de producţie se reflectă în creşterea şomajului. 

Această scădere a cheltuielilor sociale, ca şi acceptarea unei rate ridicate a şoma¬ 
jului, fenomene ce însoţesc procesul de globalizare a politicilor sociale, se asociază cu 
ideea revenirii la ideile liberale, keynesianismul încetând să mai fie o opţiune viabilă: 
„politicile keynesiene ale stimulării şi managementului economic ca şi procesul de creare 
de locuri de muncă în sectorul public au scăzut în intensitate în faţa globalizării” 
(Mishra, 1999, p. 147). 

Deşi apreciază globalizarea ca un proces de importanţa majoră pentru politicile 
sociale actuale, Ramesh Mishra susţine, în acelaşi timp, ireversibilitatea prezenţei s.b. în 
lume. Există domenii precum educaţia, grija pentru ocupare, care constituie o respon¬ 
sabilitate importantă a guvernelor naţionale. „în timp ce capitalismul laissez-faire -ului a 
dus la criza anilor ’30 urmată de un război mondial, iar socialismul de stat, la o tiranie 
politică şi eşec economic, capitalismul bunăstării (de tip welfare state) a menţinut o 
societate stabilă şi echilibrată, fiind, în acelaşi timp, cadrul pentru unele dintre cele mai 
bune trăsături ale modernităţii” (Mishra, 1999, p. 112). 

Concluzia lui Mishra este că tocmai ordinea globală şi competitivitatea economică 
crescută solicită, din partea statului sau a sectorului public, un rol din ce în ce mai 
important în asigurarea protecţiei sociale. 

Strategie 

Termenul de strategie (s .) îşi are originile în domeniul militar. Primele referiri la s. sunt 
legate, mai degrabă, de rolul liderului armatei {strategos - general desemnat cu respon¬ 
sabilitatea coordonării trupelor). Sun Tzu (Giles, Lionel, 1910) este creditat în literatura 
domeniului cu prima abordare a s. Lucrarea sa (The arî of war ) prezintă elementele 
esenţiale ale strategiei confruntării militare, însă nu poate fi considerată o abordare 
sistematică a s ., ci, mai degrabă, prezentarea unei opţiuni strategice (înfrângerea inami¬ 
cului prin angajarea minimă a forţelor armate în lupta directă). Karl Von Clausewitz 
(1943), în On War, lucrare dedicată metodologiei conflictelor militare, aduce poate cea 
mai importantă contribuţie analizei s. Clausewitz considera că războiul reprezintă mai 
mult decât simpla confruntare a unor forţe armate. Formularea unui scop al războiului 
presupune conturarea unei s. căreia trebuie să i se subsumeze deciziile majore care, de 
cele mai multe ori, exced cadrul militar şi pot afecta semnificativ populaţia ţărilor impli¬ 
cate, economia sau sistemul politic. Toate aceste decizii sunt modelate de s ., care se 
defineşte ca utilizarea confruntării pentru a atinge obiectivul războiului. Rolul liderului 
este, de asemenea, esenţial la Clausewitz care consideră că marii strategi au reuşit nu 
numai pentru că au avut o bună s ., ci şi pentru că au dovedit viziune în alegerea opţiu¬ 
nilor strategice adecvate 1 . Clausewitz a influenţat semnificativ abordările ulterioare (Ansoff, 
1965 ; Andrews, 1971) prin analogiile create în domeniile în care au fost dezvoltate abor¬ 
dări teoretice ale s. (managementul afacerilor sau al organizaţiilor). De altfel, termenul 
de s. sau conceptele asociate acestuia au fost adoptate rapid în diverse domenii. Andrew 
S. Gordon (2004) a identificat 998 de concepte şi 372 de reprezentări ale termenului 
de s. în 48 de domenii (militar, afaceri, relaţii interpersonale, artă, politică, sport etc.) 
şi, probabil, lista poate continua. Diversităţii domeniilor în care a fost adoptat conceptul 
i se adaugă şi larga utilizare, în special în managementul organizaţiilor sau cel al proiec¬ 
telor/programelor. 

Conceptul de s. a fost preluat în managementul afacerilor începând cu anii ’60, însă 
numai în spaţiul restrâns al planificării resurselor pentru a răspunde mai eficient 
evoluţiilor instabile pe piaţă. începând cu anii ’80, succesul unor mari companii, în 
condiţiile unui mediu economic mai puţin favorabil, a constituit modelul de studiu în 
domeniul s. organizaţionale. în mare parte, succesul acestor companii s-a datorat 
inovaţiilor continue în domeniul producţiei şi al serviciilor (Whipp, 2001). 

în ciuda trecutului şi a succesului impresionant, s. rămâne încă un concept vag 
definit. La nivelul percepţiei comune, termenul de s. acoperă o plajă largă de înţelesuri, 
uneori chiar contradictorii. S ., gândirii strategice, viziunii strategice sau planului 
strategic li se atribuie, de cele mai multe ori, acelaşi conţinut, deşi sensul noţiunilor este 
total diferit. Cel mai frecvent, s. este confundată cu planul strategic. însă, deşi cei doi 
termeni par a avea un conţinut comun, distincţia nefiind necesară, analiza celor două 


1. Clausewitz însuşi este un bun exemplu al asumpţiei sale. Deşi lucrarea sa este una de bază în 
domeniul s ., fiind unul dintre puţinii autori citaţi în majoritatea cărţilor de planificare strategică 
(nu doar în domeniul militar, ci şi în cel al managementului afacerilor), ca militar de carieră 
nu a reuşit niciodată să devină un lider. 

concepte va explica într-o oarecare măsură şi eşecul planificării strategice la nivelul 
instituţiilor publice. în mare măsură, acesta se datorează tocmai întocmirii unui plan 
strategic fără a fi conturată o s. coerentă. De aceea, planificarea strategică trebuie privită 
în termeni de proces şi reprezintă operaţionalizarea unei s. Mintzberg (1987) propune 
cinci perspective ale s. , care, deşi nu analizează elementele acesteia, îi diferenţiază clar 
conţinutul de cel al planului strategic. Astfel, s. poate fi: 

- un plan, prin care este desemnat un curs prestabilit de acţiune. Perspectiva este una 
a viitorului, s. având rolul de a stabili ceea ce organizaţia va face pe termen mediu 
şi lung; 

- un pattern ce stabileşte o structură de acţiuni consistente în comportamentul organiza- 
ţional. Perspectiva este una a trecutului, identificarea s. fiind bazată pe modul în care 
a acţionat organizaţia şi cum şi-a definit rolul în baza deciziilor majore anterioare; 

- o poziţionare a organizaţiei, ce rezidă în mijloacele de identificare a locului pe care 
aceasta îl are în mediul său ; 

- o perspectivă ce implică nu numai stabilirea unei poziţii, dar şi o anumită percepţie 
a realităţii ce se reflectă în acţiunile sale ; 

- o schiţă sau un proiect ce constă într-o manevră menită să asigure depăşirea unui 
concurent sau oponent. Acest tip de s. 1 dublează, de fapt, s. reală. 

Mintzberg argumentează că s. apare în timp, pe măsură ce intenţiile se cristalizează 
în raport cu un mediu aflat într-o continuă schimbare. Astfel, organizaţia trebuie să 
înceapă cu o perspectivă asupra unei poziţii certe, sigure, care urmează să fie atinsă prin 
intermediul unui plan întocmit cu atenţie, cu rezultatele şi s. reflectate intr-un model. 
Acest model referitor la decizii şi acţiuni defineşte ceea ce Mintzberg numea „strategie 
realizată” şi „strategie emergentă”. 

Nici literatura de specialitate nu excelează la capitolul definirii termenului, autorii 
preferând, mai degrabă, să critice definiţiile anterioare şi să ofere, la rândul lor, o defi¬ 
niţie pe care ei înşişi o apreciază ca fiind vulnerabilă. însă, ca o caracteristică generală, 
definiţiile tind să accentueze un element sau altul al s. 

S. este un plan general, formulat la nivel de scop, obiective generale şi principii. Din 
această perspectivă, s. nu precizează succesiunea activităţilor şi a obiectivelor inter¬ 
mediare, necesare atingerii scopului sau a misiunii. Distincţia este importantă pentru că, 
adesea, s. se confundă cu planul strategic. 5. nu are un conţinut structurat precum cel al 
planului strategic, accentul fiind pus pe definirea scopului, obiectivelor, principiilor şi 
regulilor care devin repere ale planurilor strategice : „Strategia, ca direcţie globală de 
acţiune, de formulare a principiilor care stau la baza opţiunii, nu conţine măsurile 
concrete, specificate în orizonturi de timp şi responsabilităţi” (Zamfir, 2005). Cu alte 
cuvinte, s. spune ce se va face, dar nu cum se va face. S. nu se conturează în urma plani¬ 
ficării, ci stă la baza planului strategic şi asigură coerenţa internă a acestuia, influenţând 
semnificativ modul în care este implementat. Spre exemplu, definind principiile generale, 
în planificare, unele activităţi/obiective/termene vor deveni strategice prin aportul şi 
importanţa pe care le au în atingerea scopului şi a obiectivelor generale. 

Strategia antisărăcie, adoptată în 1998 de Comisia Prezidenţială Antisărăcie, nu a 
fost operaţionalizată sub forma unui plan de acţiune, rămânând la nivelul de direcţie de 


1. în cazul altor autori, acest tip de s. este numit „stratagemă”. 



551 


STRATEGIE 


acţiune şi principii; Planul antisărăcie şi de promovare a incluziunii sociale, adoptat în 
2002 de către Guvern, este o operaţionalizare a opţiunilor strategice ; Raportul asupra 
obiectivelor mileniului trei, promovat de PNUD şi realizat de fiecare ţară în parte, este 
un exemplu de plan de acţiune, doar cu obiective, subobiective şi ţinte de atins în 
orizonturi date de timp ; acest plan ar trebui să fie convertit în obiective de realizat de 
către instituţiile relevante: sănătate, educaţie, finanţe (Zamfir, 2005). 

De aceea, o s., aparent admirabilă, nu are nici o valoare dacă nu se regăseşte intr-un 
plan strategic. Intr-un articol publicat în 2002, în Harvard Business Review on Advances 
Strategy (Eisenhardt şi Sull, 2002), într-o analiză a s. celor mai importante companii 
americane, ENRON era prezentată, alături de Yahoo, eBay sau AOL, ca o companie de 
succes, datorită s. adoptate. însă, la data publicării articolului, compania intrase deja în 
procedurile de faliment, cu implicaţii de proporţii în economia SUA. 

S. este strâns legată de atribuţiile nivelelor decizionale 1 . Aşa cum am arătat în sec¬ 
ţiunea anterioară, rolul managerului în elaborarea şi coordonarea s. este esenţial. Deşi 
această caracteristică a s. este influenţată de abordările din domeniul economic şi, mai 
ales, cel militar, rolul conducerii instituţiilor publice rămâne unul determinant în formu¬ 
larea s. şi coordonarea procesului de planificare. Dincolo de atribuţiile şi răspunderile 
impuse de poziţia ocupată sau de actele normative, managerul poartă responsabilitatea 
articulării strategiei cu scopurile generale ale organizaţiei într-un întreg coerent. De 
asemenea, la nivelul conducerii sunt prezente competenţele necesare asumării deciziilor 
strategice în raport cu schimbările anticipate şi resursele disponibile. 

S. este elaborată pentru perioade mari de timp. Deşi este elementul asupra căruia 
insistă cei mai mulţi autori, fiind avansate chiar şi estimări ale perioadelor de timp 
necesare implementării unui plan strategic (cel puţin 5 ani), s. ar trebui raportată, mai 
degrabă, la scopul acesteia. Cel mai bun exemplu, în acest caz, sunt s. electorale elabo¬ 
rate pentru perioade scurte de timp (care nu se confundă însă cu perioadele campaniilor 
electorale). Aşadar, elementul determinant al perioadei unei s. depinde în mare măsură 
de gradul în care sunt îndeplinite scopul şi obiectivele generale. O societate comercială 
aflată în stare iminentă de faliment nu îşi poate propune o s. pe termen de 5 sau 10 ani, 
având ca scop obţinerea statutului de lider de piaţă sau obţinerea unei anumite cote de 
piaţă. S. potrivită va avea ca scop salvarea şi redresarea scocietăţii într-o perioadă de 
timp concordantă cu termenele impuse de instanţele judecătoreşti sau autorităţile fiscale. 
Este evident că unele decizii pot fi subsumate unei viitoare s. valabile în cazul salvării 
de la faliment (de exemplu, măsuri de recâştigare a încrederii consumatorilor etc.). 

La nivelul instituţiilor publice, perioada vizată de o s. este puternic influenţată de 
voinţa politică sau de incertitudinea disponibilităţii pe termen lung a resurselor necesare. 
Stabilirea unor termene intermediare în raport cu schimbările importante anticipate 
devin obligatorii pentru a asigura s. viabilitatea pe termen lung. în cazul Planului 
antisărăcie şi de promovare a incluziunii sociale, s. care a stat la baza acestuia a stabilit, 
ca termen strategic în implementarea planului, finalul perioadei de guvernare 2000-2004. 
Astfel, au fost anticipate schimbări ale viziunii noului guvern (indiferent de culoarea 
politică a acestuia) şi a voinţei sale de a continua implementarea planului. 


1. „Teoretic, nu există s. bune. Strategiile bune sunt proaste. Şi strategiile proaste sunt bune. 
Totul depinde de cine le foloseşte.” (Jack Trout) 

PNAinc a propus un set de principii care să stea la baza politicii antisărăcie, un set 
de obiective strategice pe termen mediu/lung (2002-2012) şi un alt set pe termen scurt, 
pe perioada guvernări 2002-2004. Au fost identificate opt sectoare-cheie relevante pentru 
reducerea sărăciei şi pentru stabilirea grupurilor de lucru pentru fiecare sector (ocupare, 
educaţie, sănătate, locuire, copii, tineri, persoane cu handicap, romi) (www.caspis.ro). 


Tipuri de strategii ale instituţiilor publice 

în raport cu cel privat, sectorul public prezintă o serie de particularităţi în ceea ce 
priveşte utilizarea s. J. Mercer identifică trei tipuri de s. la nivelul instituţiilor publice : 
de dezvoltare, politice şi protective. Cu excepţia primului tip, s. instituţiilor publice nu 
sunt un produs exclusiv al capacităţii manageriale ale celor care conduc instituţiile. 5. se 
cristalizează mai degrabă sub influenţa factorilor externi care modelează un anumit 
comportament organizaţional. Chiar şi s. de dezvoltare depind în mare măsură de factorii 
politici sau de modul în care sunt alocate resursele. De asemenea, cele trei tipuri de s. 
nu pot exista în forme pure, ci în combinaţii în care predominant este un anumit tip. 

Strategiile de dezvoltare 

Instituţia implementează acele s. care privesc îmbunătăţirea şi extinderea serviciilor, creş¬ 
terea capacităţii instituţiei de a răspunde modificărilor factorilor externi. O astfel de s. 
îşi găseşte suportul într-un proces de planificare strategică şi are un scop şi un set de 
obiective generale bine definite. Un anumit tip de instituţie publică se poate dezvolta 
diferit în aceleaşi condiţii de reglementare legislativă şi bugetare. Spre exemplu, în 
sectorul de servicii de asistenţă socială de la nivel judeţean, o serie de acte normative au 
adus modificări importante la nivelul instituţiilor. Dacă în cele mai multe cazuri aceste 
modificări au fost aplicate la momentul intrării lor în vigoare sau la termenele-limită 
prevăzute, uneori cu disfimcţionalităţi în activitatea curentă sau conflicte la nivelul 
conducerii, au existat şi situaţii în care instituţiile au adoptat aceste modificări ca pe o 
etapă a dezvoltării. Direcţia de Asistenţă Socială Iaşi s-a format prin unificarea Direcţiei 
pentru Protecţia Copilului şi fosta instituţie pentru protecţia persoanelor cu handicap, cu 
mult timp înaintea celorlalte direcţii judeţene de asistenţă socială şi înaintea termenelor- 
-limită pentru realizarea fuziunii. O astfel de opţiune strategică vizează dezvoltarea 
instituţională, şi nu doar răspunsul la unele obligaţii prevăzute de lege. 

Strategiile politice 

Sunt adoptate de instituţiile care depind de mediul politic şi au un caracter reactiv prin 
modul în care sunt adoptate deciziile majore. în această situaţie se află inclusiv instituţiile 
în care poziţiile managerilor nu sunt funcţii politice, o dovadă fiind schimbările masive 
în conducerea acestor instituţii, imediat după alegerile generale. Astfel, putem distinge 
două tipuri de s. politice : 

a) Conducerea este preluată de un manager numit politic, care va subordona deciziile 
sale viziunii decidenţilor politici care l-au propus/impus în funcţie. 

b) Managerul se menţine în funcţie indiferent de culoarea politică a decidenţilor, însă îşi 
adaptează deciziile majore în funcţie de priorităţile acestora. 

Strategiile protective 

Instituţia este vulnerabilă şi nu are resurse suficiente pentru a răspunde factorilor externi. 
Migraţia primarilor de la un partid la altul poate fi un element al unei astfel de s. De cele 
mai multe ori, dincolo de interesele personale ale aleşilor locali, mutarea este justificată 
de faptul că, aderând la un partid aflat la putere, primăria va avea şanse mai mari de a 
obţine fonduri pentru proiectele locale. 

Adesea ignorată în instituţiile publice, fiind percepută doar ca un document al cărui 
scop este de a răspunde unor cerinţe formulate de nivele ierarhice superioare, rolul s. 
este esenţial nu doar ca pur instrument organizaţional. Elaborarea unei s. poate favoriza 
procese de învăţare organizaţională, de creştere a capacităţii instituţiei de a cunoaşte 
schimbările mediului în care operează şi de a elabora modalităţi de răspuns adecvate. 

Daniel ARPINTE 


Strategii antisărăcie 


O strategie (vezi strategie ) antisărăcie ( s.a .) reprezintă un mod de planificare unitară a 
unui ansamblu de programe, măsuri şi acţiuni orientate în mod sistematic către susţinerea 
persoanelor şi familiilor sărace, în vederea asigurării unui nivel de trai mai ridicat. 
Conceptul se suprapune parţial cu ansamblul politicilor sociale derulate în beneficiul 
săracilor, la care se adaugă componenta planificării integrate a acestora. O s.a. este 
intersectorială, promovând obiective pe toate planurile : ocupare, locuire, sănătate, edu¬ 
caţie, protecţie a familiei şi copilului, protecţie socială a categoriilor defavorizate etc. 
Pentru a putea vorbi despre o s.a. este necesară angajarea sistemului public la nivelul 
conceperii şi derulării ei, însă pot fi circumscrise şi acţiunile actorilor nonguverna- 
mentali. în principiu, o strategie funcţională trebuie să beneficieze de resurse şi să îşi 
propună obiective în raport cu acestea, să fie operaţionalizată într-un plan de acţiune 
care să ofere măsuri detaliate şi să precizeze cum va fi realizată monitorizarea progresului 
către atingerea obiectivelor. 

Instrumentele unei s.a. sunt: 

- la nivel legislativ : totalitatea reglementărilor care privesc drepturile şi măsurile de 
suport pentru persoanele aflate în nevoie ; 

- sistemul de prestaţii în bani şi în natură : sistemul de ajutor social, alte alocaţii şi 
beneficii (alocaţii pentru chirie, subvenţii pentru utilităţi), cantine sociale, alte ajutoare 
în bunuri şi servicii; 

- sistemul fiscal : redistribuirea pe verticală sau pe orizontală; reduceri de impozite ; 

- sistemul de asistenţă socială : beneficii în bani, în natură, în servicii pentru familiile 
sărace, familii cu probleme, în general; 

- servicii sociale : învăţământ şi asistenţă medicală gratuite. 

în ultimul timp se vorbeşte (de exemplu, Ravaillon, 2004) despre o creştere economică 
în beneficiul săracilor : o dezvoltare a economiei care să favorizeze distribuirea rezulta¬ 
telor creşterii economice cât mai accentuat în direcţia persoanelor sărace. Majoritatea 
guvernelor lumii dezvoltă strategii şi programe antisărăcie. Cele mai multe dintre aceste 
strategii, în special în cazul ţărilor cu un nivel scăzut de dezvoltare, sunt stimulate de 
intervenţia organizaţiilor internaţionale în calitate de donor, dar există şi ţări care au 
promovat strategii naţionale proprii. 

Politicile de combatere a sărăciei au reprezentat unul dintre domeniile cele mai 
importante de articulare şi dezvoltare a sistemului de protecţie socială, a politicilor 
sociale, în general. Primele măsuri de politică socială au fost dezvoltate pentru susţinerea 
acestei categorii defavorizate. Astfel, Legea săracilor (Poor Law Act) din Marea Britanie, 
din anul 1601, din timpul reginei Elisabeta, reprezintă prima iniţiativă antisărăcie a 
statului. Acest act normativ prevedea obligaţia fiecărei parohii de a prelua responsabi¬ 
litatea pentru proprii săraci şi acordarea de ajutor acestora în schimbul prestării unor 
munci în folosul comunităţii - cum le-am numi astăzi - din partea celor apţi de muncă, 
fiind remarcabilă asemănarea cu sistemul de acordare a ajutorului social din zilele 
noastre. La începutul secolului XX toate statele dezvoltate derulau programe de susţinere 
a săracilor. 

Prima strategie de combatere a sărăciei poate fi considerată cea iniţiată în Marea 
Britanie după cel de-al doilea război mondial, prin raportul Beveridge, care declara 
sărăcia drept unul dintre cei cinci „giganţi” ( lipsurile, boala, ignoranţa, mizeria, 
inactivitatea) cu care toate statele bunăstării moderne se angajau să lupte. 

Strategiile de reducere a sărăciei (PRSP - Poverty Reduction Strategy Papers) 
elaborate în ţările în curs de dezvoltare, asistate financiar de BM şi FMI, reprezintă, 
probabil, cel mai cunoscut tip de strategie de acest fel. Aceste strategii descriu politicile 
macroeconomice, structurale şi sociale (Klugman, 2002) şi sunt elaborate după o 
metodologie standardizată, fiind actualizate din trei în trei ani, cuprinzând secţiuni cu 
obiective din toate domeniile importante şi având inclus un sistem de monitorizare şi 
evaluare care permite elaborarea periodică de rapoarte de progres. Strategiile de reducere 
a sărăciei sunt acceptate de majoritatea celorlalţi donori internaţionali, iar în ţările unde 
se deslaşoară, acest proces constituie un cadru general în care sunt integrate alte strategii 
sectoriale iniţiate de guvernele respective. 

Eradicarea sărăciei extreme reprezintă un obiectiv fundamental al strategiei globale a 
ONU de promovare a Obiectivelor de dezvoltare a mileniului, care îşi propune înjumă- 
tăţirea, până în 2015, a dimensiunilor acestui fenomen (***, United Nations, 2006). 

La nivel UE, lupta împotriva sărăciei are loc în cadrul instituţional al strategiei de la 
Lisabona, având ca principale obiective promovarea ocupării şi a creşterii economice. 
Conceptul promovat nu este cel de sărăcie, ci de incluziune socială (vezi incluziune 
socială) ca deprivare şi sub alte aspecte decât cel economic. 

Un exemplu de strategie de combatere a sărăciei la nivel naţional îl contituie strategia 
iniţiată în Marea Britanie odată cu instalarea guvernului laburist condus de Tony Blair, 
care şi-a luat angajamentul de combatere a sărăciei şi de eradicare a sărăciei copilului, 
termenul-limită fiind anul 2019. Anual, sunt publicate rapoarte de progres referitoare la 
implementarea strategiei sub titlul „Oportunităţi pentru toţi”, la implementarea strategiei 
şi la elaborarea rapoartelor de monitorizare participând toate departamentele guvernului 
Marii Britanii. 

Strategii antisărăcie în România 

în România, s-a acumulat o expertiză considerabilă în cercetarea fenomenului sărăciei, 
însă în prima fază a tranziţiei nu a fost elaborată o strategie de reducere a acesteia. în 
1997, a fost elaborată o primă strategie pentru combaterea sărăciei. Elaborarea acestui 
document, sub coordonarea preşedinţiei României, nu a permis promovarea strategiei la 
nivel executiv, însă, cu acest prilej, au fost formulate, pentru prima dată, principiile 
politice sociale în domeniu. în 2002, urmărind modelul Planurilor Naţionale (NAPsincl) 
ale ţărilor membre UE, a fost elaborat Planul Naţional Antisărăcie şi de promovare a 
incluziunii sociale (PNAinc), aprobat prin hotărâre de guvern şi implementat, la nivel 
naţional, prin preluarea obiectivelor propuse în planurile sectoriale ale ministerelor 
(***, Guvernul României, 2002). Au fost elaborate planuri şi la nivel judeţean (PJAinc) 
care au preluat obiectivele prioritare la nivel naţional, ajustându-le în conformitate cu 
priorităţile locale şi completându-le cu obiective specifice. La sfârşitul anului 2004, au 
fost elaborate rapoarte de monitorizare la nivel naţional şi judeţean. 

Constituirea CASPIS şi a Comisiilor Judeţene în perioada 2001-2006 a fost rezultatul 
unui proiect naţional cu suport extern (BM şi DFID), ca anticipare a participării României 
la metoda deschisă de coordonare a UE (vezi incluziune socială). Procesul de planificare 
strategică în domeniul combaterii sărăciei, deja iniţiat în România, a intrat în prima fază 
de parcurs comun cu politica de incluziune socială la nivel european, odată cu elaborarea 
de către guvern, alături de Comisia Europeană, a „Memorandumului Comun de Inclu¬ 
ziune Socială” (Joint Iclusion Memorandum - JIM). JIM reprezintă o strategie prin care 
România a precizat care vor fi principalele obiective de protecţie şi incluziune socială 
odată cu integrarea sa în UE. în 2006, a fost elaborat, pe baza obiectivelor prefigurate în 
JIM, Raportul naţional strategic privind protecţia socială şi incluziunea socială, principa¬ 
lele domenii fiind incluziunea socială, pensiile, sănătatea şi îngrijirea pe termen lung. 

România a elaborat primul Raport de ţară asupra Obiectivelor de dezvoltare a 
mileniului în 2004, devenind una dintre cele 191 de ţări participante la agenda globală a 
ONU pentru dezvoltare. Obiectivul-cadru al acestei strategii îl constituie reducerea 
sărăciei severe, fiind completat de o serie de obiective mai specifice, cum ar fi creşterea 
ratei de absolvire în învăţământul obligatoriu sau îmbunătăţirea sănătăţii materne. 

în condiţiile lipsei, iniţial, şi a lipsei de asumare în sistem, ulterior, a s.a. , programele 
cu rol de combatere a sărăciei s-au dezvoltat adesea cu întârziere şi cu dificultăţi în 
privinţa modului în care au fost proiectate. în primii ani de după 1989, nu a existat un 
program specific de combatere a sărăciei, în ciuda creşterii dimensiunilor fenomenului 
şi a accentuării inegalităţii sociale. în 1995, a fost instituită o primă variantă a sistemului 
de ajutor social, însă precaritatea aranjamentelor instituţionale (finanţarea exclusiv de la 
bugetul autorităţilor locale) a condus la o blocare treptată a sistemului (în 2001, doar 5 % 
dintre primării mai acordau acest transfer). în 2001, s-a instituit VMG ca formă 
direcţionată, bazată pe testarea mijloacelor, de sprijin financiar pentru familiile cele mai 
sărace. Acordarea ajutorului social, ca diferenţă dintre veniturile disponibile din orice 
sursă ale familiei şi valoarea pragului, este condiţionată de prestarea unor activităţi în 
serviciul comunităţii locale. Ajutorul este cofinanţat, cea mai mare parte a resurselor 
provenind de la bugetul central, acestea fiind completate cu contribuţia bugetelor locale. 


STRUCTURA URBANA 


556 


Diferitele evaluări ale acordării VMG au evidenţiat focalizarea bună a acestuia şi impactul 
pozitiv asupra sărăciei severe (vezi excluziune socială şi sărăcie). 

La nivel conceptual, ultimii ani au marcat deplasarea accentului dinspre combaterea 
sărăciei, ca lipsă de resurse economice, înspre combaterea excluziunii sociale, înţeleasă 
ca fenomen multidimensional, de lipsă a accesului la diferitele servicii sociale (vezi 
sărăcie şi incluziune socială). Această deplasare de accent a impus abordarea politicilor 
sociale intr-un cadru mai comprehensiv, în care transferurile sociale să fie completate cu 
reforma seviciilor sociale (educaţie, sănătate) şi construirea unui sistem naţional de 
servicii de asistenţă socială. Alocaţiile pentru familie şi pentru copii reprezintă o altă 
componentă a sistemului de protecţie socială cu o contribuţie importantă la ameliorarea 
standardului de viaţă al populaţiei. Din 2004, s-a accentuat focalizarea alocaţiilor pentru 
familiile cu copii, prin introducerea formelor de suport bazat pe testarea mijloacelor 
pentru familiile monoparentale şi prin reconfigurarea alocaţiei pentru familiile cu mulţi 
copii. Până în 2006, aceste alocaţii au fost condiţionate de participarea şcolară a copiilor 
de vârstă corespunzătoare, experienţa dovedind eficienţa acestei măsuri eliminate ulterior. 
Ajutoarele pentru încălzire au constituit, în mod constant, o resursă importantă pentru 
standardul de viaţă al gospodăriilor vulnerabile în sezonul rece. în ultimii ani, s-au 
elaborat o serie de programe de dezvoltare comunitară (vezi dezvoltare comunitară 
participativă), focalizate în special pe mediul rural, pe populaţia de romi sau pe anumite 
zone defavorizate. FRDS, aflat sub autoritatea Guvernului României, coordonează 
metodologic acordarea de granturi comunităţilor rurale sărace şi grupurilor dezavantajate. 

Cosmin BRICIU 


Structură urbană 


Prin sintagma de structură urbană (s.u.) înţelegem modul de aranjare şi utilizare a 
spaţiului urban. Majoritatea specialiştilor sunt de acord cu faptul că există câteva reguli 
care organizează şi dau sens elementelor care alcătuiesc spaţiile urbane. în cazul fiecărui 
oraş, întâlnim cartiere şi spaţii locative, spaţii destinate diferitelor activităţi economice, 
de comerţ, diferite tipuri de servicii, instituţii publice, administraţie, reţele de drumuri, 
transport de persoane şi de mărfuri, respectiv diferite tipuri de reţele comunicaţionale - 
elemente ale căror organizare şi aşezare este calculabilă şi previzibilă într-o oarecare 
măsură. Astfel, structura urbană nu poate fi privită ca una aleatorie, fiind determinată de 
structura geografică, concurenţa dintre diferiţi actori pentru spaţiile considerate mai 
bune, eficienţa utilizării spaţiului, compatibilitatea diferitelor funcţii sau, altfel spus, a 
activităţilor legate de un spaţiu anume, expansiunea activităţilor economice, respectiv 
eficienţa comunicării şi a transportului. Acea abordare care este preocupată în primul 
rând de descifrarea, descrierea şi teoretizarea elementelor şi regulilor care structurează 
spaţiul urban se numeşte ecologie umană sau ecologie urbană. 

în continuare, vor fi prezentate succint patru teorii principale care tratează s. u. Pri¬ 
mele trei teorii sunt strâns legate de teoria ecologiei umane clasice, formulată de membrii 
Şcolii Sociologice din Chicago, ultima fiind un model legat de teoriile postmoderne şi de 
aplicarea acestora în analiza s. u. Prima şcoală de sociologie centrată pe studierea oraşului 

a fost Şcoala Sociologică din Chicago, formată în anii ’20 sub îndrumarea lui Albion 
Small. Membrii marcanţi ai Şcolii din Chicago au fost Robert E. Park, Ernest W. 
Burgess, Roderick D. McKenzie, Luis Wirth, Harvey Zorbaugh, William I. Thomas 
(pentru detalii, vezi Pâsztor, 2006). 

1. Teoria cercurilor concentrice (concentric zone model), formulată de Burgess, 
afirmă că aşezarea teritorială a diferitelor categorii sociale şi a diferitelor activităţi în 
oraş nu este aleatorie: oraşele se divid în diferite zone, delimitarea acestora fiind 
funcţională şi însoţită de o diferenţiere clară a structurii populaţiei rezidente. Structura 
oraşelor, în general, este asemănătoare unor cercuri concentrice, fiecare cerc delimitând 
o zonă precisă cu caracteristici specifice. Aceste cercuri se formează pe parcursul unui 
proces de expansiune, înţeles nu doar în sens geografic, ci şi sub aspectul mărimii 
populaţiei şi al infrastructurii (Burgess, 1973, pp. 148-149). 



Figura 1. Modelul cercurilor concentrice 
Sursa : Burgess, 1973, p. 150. 

în centrul acestor cercuri concentrice se află centrul comercial (Central Business 
District), spaţiul unde se localizează marile instituţii economice şi financiare, dar şi 
magazinele, hotelurile, restaurantele luxoase. Aceasta este zona dens populată pe timpul 
zilei, rămânând nepopulată pe timpul nopţii, deoarece ponderea populaţiei rezidente este 
foarte scăzută. în imediata apropiere a centrului comercial se află zona intermediară 
(inner city). Această zonă este în tranziţie sub mai multe aspecte, însă în primul rând sub 

aspect funcţional. Aceasta este zona locuinţelor închiriate, care se distrug datorită faptului 
că sunt spaţiul de locuit al categoriilor sărace, imigranţi, minorităţi etnice şi categorii cu 
venituri foarte mici (Burgess, 1973, pp. 151-156). Categoriile sociale mai înstărite 
părăsesc zona, locuinţele fiind preluate, de asemenea, de nou-veniţi şi săraci. Astfel, 
această zonă ajunge să fie locuită exclusiv de populaţia săracă. Drept urmare, se retrag 
şi unităţile economice, scade calitatea diferitelor servicii: a învăţământului, a îngrijirii 
medicale, scade nivelul siguranţă şi creşte din ce în ce mai mult cel al delincvenţei şi al 
criminalităţii. 

Următoarea zonă este cea rezidenţială a clasei muncitoare, care încearcă să se retragă 
din zona intermediară, dar tinde să rămână cât mai aproape de centru, altfel spus, cât 
mai aproape de zona industrială, unde îşi au şi locurile de muncă. 

Următoarea zonă este cea rezidenţială a clasei de mijloc, după aceasta urmând zonele 
suburbane. 

După cum afirmă Burgess, poate fi observată o oarecare „fugă” ( running ) din centru 
spre zonele periferice, de preferinţă în cele urbane, oamenii încercând totuşi să rămână 
cât mai aproape de centru. Statutul economic a locuitorilor diferitelor zone este deci 
crescător dinspre centru spre limita oraşului, acolo unde se află zonele rezidenţiale ale 
clasei de sus. Cel mai adesea, problemele sociale, cum sunt criminalitatea, consumul de 
droguri, conflictele dintre diferitele grupuri, sunt observabile în apropierea centrului. 
Indicatorii utilizaţi în stabilirea diferitelor zone au fost preţul imobiliar, datele statistice 
privind numărul familiilor monoparentale, numărul familiilor nucleare, precum şi inci¬ 
denţa delincvenţei şi criminalităţii (Burgess, 1973, p. 153). 

Criticile formulate la adresa modelului cercurilor concentrice au fost de două tipuri. 
Prima categorie a acestora se referă în primul rând la forma modelului, susţinând că 
realităţile unui oraş nu permit formarea unor cercuri concentrice atât de perfecte. în 
rândul criticilor referitoare la forma modelului se plasează şi următoarele două modele 
de mai jos. O altă categorie a criticilor este aceea care pune la îndoială însăşi valabilitatea 
modelului. Având la bază diferite studii de caz, se demonstrează faptul că acest model 
descrie, în primul rând, structura oraşelor americane moderne. Sjoberg (1973) dovedeşte 
faptul că modelul nu este valabil în cazul oraşelor preindustriale, unde statutul social al 
locuitorilor oraşelor a scăzut de la centru spre periferie. La aceleaşi concluzii s-a ajuns 
şi prin studiile de caz ale lui Muşii (1973), despre Praga, sau Chombart de Lauve 
(1976), despre Paris. 

2. Revenind la prima categorie a criticilor modelului cercurilor concentrice, Homer 
Hoyt a fost primul care, drept alternativă, a formulat aşa-numitul model sectorial (sector 
model). Conform acestei teorii, structura oraşului nu este una asemănătoare cercurilor 
concentrice, oraşul divizându-se în sectoare (Hoyt, 1973, p. 176). Aceste sectoare nu au 
neapărat forma unui cerc, putând lua diferite forme, distanţându-se chiar până la periferia 
oraşului. Unele activităţi, cum ar fi, de exemplu, cea manufacturieră şi de desfacere, tind 
să se extindă şi în celelalte sectoare, fără să rămână concentrate în centrul oraşului. 
Astfel, forma oricărui oraş este cu mult mai neregulată decât sugerează Burgess. 
Denumirile diferitelor sectoare sunt preluate, în mare parte, din modelul lui Burgess, 
adăugându-se însă unul nou, cel al zonei industriale, aceasta fiind separată de centrul 
comercial. în schimb, acest model nu vorbeşte despre zona intermediară, în care sunt 
localizate slum-urile, ghetourile precum şi cartierele etnice. Elementul nou al acestei 
teorii este faptul să subliniază importanţa infrastructurii în formarea diferitelor sectoare. 

Figura 2. Modelul sectorial al lui Hoyt 
Sursa : Gottdiener, 1994, p. 109. 

Astfel, sectorul industrial se formează de-a lungul căii ferate, ca principală modalitate de 
transport, iar zonele rezidenţiale ale clasei superioare se formează de-a lungul princi¬ 
palelor artere care leagă diferitele sectoare ale oraşului. Elementul comun al celor două 
teorii este faptul că oraşul este văzut ca o singură unitate unde diferitele zone sau 
sectoare se grupează în jurul centrului, acesta având o funcţie economică. 

3. O critică importantă a acestor teorii a apărut la mijlocul anilor ’40, fiind formulată 
de către Harris şi Ullman (1945), teoria lor fiind numită teoria centrelor multiple 
(multiple nuclei cities) (figura 3). 

Conform acestei teorii, în fiecare oraş pot fi recunoscute mai multe centre cu funcţie 
economică şi/sau administrativă, în jurul cărora se organizează sectoare cu diferite funcţii. 
De asemenea, centrele nu doar se multiplică, ci se şi diferenţiază şi tind să devină mono- 
funcţionale. Astfel, se pot delimita centre comerciale, centre administrative, centre turis¬ 
tice etc., delimitarea acestora datorându-se diferitelor condiţii necesare formării unui 
sector. 

4. Ultimul model de structură urbană prezentat în acest studiu este cel numit keno 
capitalism, un model al oraşului postmodem, elaborat de către Michael Dear şi Steven 
Flusty (2002). în această teorie, cei doi autori sintetizează schimbările apărute în structura 
fizică a oraşelor postmodeme, demonstrând că economia postfordistă a schimbat total acea 
structură urbană pe care o regăsim în modelele ecologiste. Pentru o descriere a acestuia, 

Figura 3. Modelul centrelor multiple elaborat de Harris şi Ullman 
Sursa: Gottdiener, 1994, p. 110. 

autorii utilizează metafora keno capitalism, ale cărei principale caracteristici sunt lipsa 
unui centru sau, mai exact, un centru dominat de periferie, existenţa relaţiilor globale 
alături de cele locale, stratificare socială fluidă, respectiv relocalizarea proceselor urbane. 
Toate acestea duc la o structură urbană fluidă şi mai haotică decât afirmă membrii şcolii 
din Chicago, numită, de către Dear şi Flutsy, „non-structură”. 

O descriere a oraşului postmodern în comparaţie cu oraşul modern rezultă din 
caracteristicile schiţate în tabelul următor : 


Tabelul nr. 1 

Caracteristicile oraşului modern şi postmodern 


Caracteristicile oraşului modern 

Caracteristicile oraşului postmodern 

Megastmcturi - străzi spaţioase cu clădiri 
modeme, uriaşe, de beton şi sticlă. 

Clădiri originale, estetice 

Spaţii liniare şi monotone - suburbii foarte 
ample şi canioane urbane. 

Faţade texturate, spectaculoase, bogat orna¬ 
mentate constituind o atracţie pentm pietoni. 

Ordine şi flexibilitate raţională. 

Spaţii care trădează bogăţie, eleganţă şi stil. 

Duritate şi opacitate - uniformitatea tipică a 
autostrăzii şi lipsa naturii. 

Reconectare la localitate : reconstmire a iden¬ 
tităţii istorice şi geografice. 

Imagini seriale discontinue - asemenea imagi¬ 
nilor văzute din interiorul unui autoturism. 

Distanţarea spaţiilor destinate autoturismelor şi 
pietonilor : redescoperirea spaţiului urban 
pietonal. 


Sursa : Compilaţia autorului după Michael Dear şi Steven Flusty (2002). 

în comparaţie cu raţionalitatea oraşelor moderne, definite în primul rând ca centre de 
producţie, în majoritatea cazurilor industriale, imaginea oraşelor postmoderne este mai 
sofisticată şi detaliată, în ele regăsindu-se diversitatea, multiculturalitatea şi eleganţa 
stilată. Conform acestei imagini, oraşul postmodern este unul dinamic şi eterogen, atât 
sub aspect social, cât şi sub aspect cultural. Această eterogenitate se formează însă din 
mici grupuri omogene, care trăiesc o viaţă izolată, pe propria „insuliţă” (suburbie). Struc¬ 
tura ecologică clasică dispare, formându-se un colaj al diferitelor elemente şi culturi 
urbane (Dear, Flusty, 2002, p. 232). 



SS 

reţeaua structurii urbane, 
spaţii interzise 

li 

1 

cartiere etnice ( etnoburb ) 

gf 

edge cities 

A 

centre închise 

w 

parcuri tematice 

5T 

oportunităţi de consum 

ffi! 

gated communities 

l 

centre de comandă şi control 

■"Ni 

război stradal 


spectacol 

ki 

citadele ale corporaţiilor 
economice şi industriale 




Figura 4. Keno capitalism. Structura oraşului postmodern 
Sursa: Dear, Flusty, 2002, p. 231. 


Noutatea acestui model constă, pe de o parte, în structura pe care o propune, iar pe 
de altă parte, în introducerea unor termeni şi elemente noi, cum sunt edge cities, 
respectiv gated communities, ca realităţi ale oraşelor mari de astăzi. Sintagma edge cities 
(„oraşe de periferie”) se referă la acele spaţii din afara spaţiilor urbane tradiţionale, foste 
suburbii sau zone periferice semi-rurale, unde se concentrează comerţul, afacerile, 
consumul şi locaţiile pentru petrecerea timpului liber. Aceste forme urbane tind să devină 
modelul în care se realizează extinderea oraşelor. 

în accepţiunea modernă, comunităţile închise ( gated communities) sunt o formă a 
comunităţilor rezidenţiale, caracterizate prin perimetre închise asemeni unor fortificaţii. 

unde se controlează intrarea (fie prin gardă de corp fie prin senzori electronici). în cazul 
acestor comunităţi, vom întâlni spaţii semipublice, comune membrilor comunităţii, şi 
interzise tuturor celorlaţi. Acestea pot fi strada sau un mic parc, în cazul comunităţilor 
mici, sau diferite locuri de petrecere a timpului liber, în cazul comunităţilor mai mari. 

Toate aceste elemente atrag atenţia asupra unui nou fenomen al structurii urbane 
actuale, în care oraşul este din ce în ce mai segmentat şi exclusivist, unde trecerea dintr-o 
parte a oraşului în alta devine din ce în ce mai problematică. 

Pâsztor GYONGYI 


Subdezvoltare 

Conceptul de subdezvoltare. Istoric, definiţii şi clasificări. Ţări dezvoltate, 
subdezvoltate şi în curs de dezvoltare 

în limbajul comun, subdezvoltarea (s.) defineşte o stare de anormalitate. Fie că priveşte 
indivizii sau colectivităţie, s. reprezintă definiţia unei stări a acestora, considerată 
inferioară în raport cu o stare-reper, apreciată ca normală pentru momentul/stadiul 
respectiv. 

în ceea ce priveşte indivizii, s. vizează elemente de ordin fizic sau psihic, 
în ceea ce priveşte ţările, chiar dacă perspectiva este una din ce în ce mai complexă, 
indicatorii de bază ai s. rămân, în continuare, cei economici. Aşadar, ţările sunt consi¬ 
derate subdezvoltate dacă sunt insuficient dezvoltate mai ales sub aspect economic. 

Indicatorii economici, chiar dacă sunt acompaniaţi de alte tipuri de indicatori, 
reprezintă indicatorii de bază utilizaţi în caracterizarea ştiinţifică a s. 

Pe de altă parte, însuşi conceptul de dezvoltare economică este unul multidimensional, 
dezvoltarea economică reprezentând nu doar starea economiei la un moment dat, ci şi 
potenţialul acesteia, capacitatea de a genera şi susţine creşterea economică. 

Iniţial, problematica dezvoltării sociale apare în ţările de la periferia imperiilor 
moderne, odată cu destrămarea acestora. Cucerirea independenţei de către ţări din 
America Latină şi, mai târziu, din Europa, a dus la apariţia unui număr important de 
state independente. Aceste state, conştientizând decalajul de dezvoltare pe care îl au faţă 
de ţările din centrul fostelor imperii, s-au angajat în programe de dezvoltare, mai mult 
sau mai puţin coerente, având drept ţel reducerea acestor diferenţe. Aflate la marginea 
imperiilor şi sub influenţa economică şi culturală a acestora, aceste ţări au avut „resurse 
şi forţe interne capabile să proiecteze un proces de diminuare a decalajului, (...) progra¬ 
mele de dezvoltare apărând din interior, liderii politici căutând să organizeze acţiuni 
colective pentru realizarea lor” (Zamfir, 2006a, p. 13). 

în ceea ce priveşte societatea românească, programele revoluţiei de la 1848 pornesc, 
în demersul lor de a realiza o strategie coerentă de dezvoltare a ţării, de la un diagnostic 
unitar şi neechivoc al situaţiei acesteia. Aşadar, la jumătatea secolului al XlX-lea, Principatele 
Române erau etichetate drept „întârziate cu două-trei secole faţă de Occidentul european, 
cu structuri sociale medievale şi cu o mentalitate arhaică, premodernă” (Larionescu, apud 
Zamfir, 2006a, p. 30). 

Generaţia paşoptistă înţelege dezvoltarea ca modernizare, calea ce trebuie urmată în 
acest sens fiind, pe de o parte, atragerea de capital străin în vederea creării unei pieţe 
capitaliste, iar pe de altă parte, împrumutul cultural al instituţiilor, valorilor şi comporta¬ 
mentelor din ţările avansate. A doua jumătate a secolului al XlX-lea a reprezentat o 
perioadă de transformări radicale pentru societatea românească, transformări realizate cu 
ajutorul capitalurilor şi instituţiilor străine. 

începutul secoluiui XX reprezintă debutul unui proces de evaluare a rezultatului 
tuturor acestor transformări accelerate cărora le-a fost supusă societatea românească. Spre 
deosebire de elitele de la 1848, reprezentanţii elitei implicate în procesul de reevaluare 
şi rearticulare a modelului de dezvoltare a ţării din prima jumătate a secolului XX, nemai- 
fiind presaţi de „imperativul ieşirii din barbarie şi intrării în lumea civilizată, ca înaintaşii 
lor, erau preocupaţi de o evaluare mai calmă, cuprinzătoare şi riguroasă a căii parcurse, 
pentru a imagina soluţii de viitor” (Larionescu, apud Zamfir, 2006a, p. 32). 

Această nouă etapă în definirea coordonatelor dezvoltării ţării a beneficiat, ca şi cea 
iniţiată odată cu revoluţia paşoptistă, de contribuţia excepţională a unor personalităţi 
dedicate acestui proiect, personalităţi cu mare potenţial intelectual, ce au condus acţiunea 
de transformare socială care a culminat cu reforma promovată de Şcoala Sociologică de 
la Bucureşti. 

Faţă de statele capabile de eforturi proprii de modernizare, o situaţie foarte diferită o 
prezintă aşa-numitele ţări din Lumea a Treia, lipsite de oportunităţi şi resurse interne şi, 
deci, incapabile de a iniţia un proces de dezvoltare. 

în cazul acestor ţări, cronic subdezvoltate, diagnosticarea, ca atare, şi preocuparea 
pentru elaborarea de programe de dezvoltare apare ca urmare a conştientizării de către 
ţările dezvoltate a pericolului creşterii discrepanţelor între ţările bogate şi cele sărace, 
discrepanţe generatoare de tensiuni internaţionale în creştere, mai ales după cel de-al 
doilea război mondial. 

Problema subdezvoltării apare, aşadar, ca problemă ce trebuie rezolvată cu necesitate, 
după încheierea celui de-al doilea război mondial. Un moment important în acest sens l-a 
reprezentat discursul de investire al preşedintelui Truman, din ianuarie 1949, discurs în 
cadrul căruia acesta anunţa celebrul punct IV, în care se preconiza sprijinirea ţărilor 
subdezvoltate. 

Dacă problema de principiu a necesităţii acordării de asistenţă de către ţările dezvoltate 
în vederea depăşirii stării de subdezvoltare a aşa-numitelor „ţări din Lumea a Treia” a 
avut un ecou general favorabil în epocă, modul de repartizare a ţărilor în cele două 
categorii a generat inevitabile controverse între specialiştii în ştiinţe sociale. 

Conferinţa de la Hot-Springs, din 1943, propunea o clasificare a ţărilor în baza 
criteriilor economico-demografice, după cum urmează: 

- ţări industriale bogate, cu un venit naţional ridicat pe locuitor, categorie în care erau 
incluse ţări precum cele ale Europei Occidentale şi SUA; 

- ţări agrare bogate, cu o densitate scăzută a populaţiei şi cu un venit naţional ridicat, 
precum Australia şi Noua Zeelandă; 

- ţări agrare sărace, cu o densitate foarte ridicată a populaţiei - la acea dată, din această 
categorie făcând parte ţări din Asia, precum China sau India, dar şi din Europa, fiind 
citat exemplul Poloniei. 

Chiar dacă acest tip de abordare, fragmentară şi oarecum vagă, a tipologizării statelor 
sub aspectul dezvoltării s-a rafinat odată cu dezvoltarea câmpului conceptual, gradul de 
industrializare , pe de o parte, şi eficienţa activităţii agricole , pe de altă parte, au rămas 
factori cu o mare putere de discriminare. 

Printre aspectele relevante ale s ., câteva au fost privilegiate în majoritatea abordărilor 
privind s. între acestea, foarte importante rămân cele de ordin economic, precum venitul 
naţional scăzut şi nivelul de industrializare scăzut. Un argument în favoarea acestei 
realităţi este şi faptul că ţările dezvoltate au fost asimilate, timp de câteva decenii din a 
doua jumătate a secolului trecut, cu cele industrializate. ONU, într-o serie de studii 
iniţiate în 1957 („Etude sur la situation economique et sociale de l’Asie et du Pacifique”), 
serie dedicată situaţiei economice şi sociale din ţările Asiei şi Pacificului, împarte ţările 
în două mari categorii: ţări industrializate şi ţări în curs de dezvoltare. 

Chiar dacă aceaste clasificări au cunoscut diverse nuanţe, o constantă a reprezentat-o 
localizarea geografică a statelor „celor mai subdezvoltate, între acestea aflându-se 28 de 
state din Africa subsahariană”. Această listă ( cf. Moldoveanu, 1991, p. 17.) cuprinde, în 
general, statele lipsite de materii prime de bază: Ciad, Niger, Etiopia, Mauritania, Senegal, 
Somalia, Uganda, Republica Centraficană, Botswana etc. 

O altă regiune ce cuprinde un număr important de ţări plasate de ONU pe lista celor 
mai subdezvoltate ţări este Asia de Sud-Est, cu ţări precum Afganistan, Bangladesh, 
Bouthan, Nepal, Laos. 

Dacă, în ceea ce priveşte cazul ţărilor subsahariene, una dintre cauzele majore 
responsabile de adânciră discrepanţelor nu doar faţă de ţările dezvoltate, ci şi faţă de alte 
ţări slab dezvoltate din zonă, este lipsa cvasitotală a materiilor prime. în ceea ce priveşte 
cea de-a doua grupă de ţări, una dintre cauzele majore ale acestor discrepanţe este de 
ordin geografic: lipsa accesului la mare, caracteristică a patru dintre cele cinci ţări 
enumerate mai sus (ONU, 1980, p. 142). 

De altfel, chiar dacă sintagmele „ţări subdezvoltate” şi „ţări în curs de dezvoltare” 
sunt utilizate în multe cazuri ca interşanjabile, ţări precum cele amintite mai sus continuă 
să fie numite „subdezvoltate”, „ţări din Lumea a Treia” sau „ţări mai puţin dezvoltate”, 
care nu pot fi, practic, considerate în curs de dezvoltare. 

Ţările „în curs de dezvoltare”, deşi sunt caracterizate de un venit naţional şi un stan¬ 
dard de viaţă relativ reduse, deşi sensibil superioare celor „subdezvoltate”, deţin, spre deo¬ 
sebire de cele din urmă, o infrastructură modernă şi o structură a activităţii economice, 
în care sectorul primar tinde să fie depăşit ca pondere de cel secundar şi terţiar cumulate. 


Indicatori ai subdezvoltării 

Odată cu rafinarea conceptului de s ., tipologia ţărilor subdezvoltate devine mai nuanţată, 
într-o perspectivă multidisciplinară a abordării fenomenului s. 

Yves Lacoste, citat de Hossein Malek (Malek, 1992, p. 214) face, în cartea sa. Ţările 
subdezvoltate , o sinteză a simptomelor subdezvoltării, realizând o convergenţă a perspec¬ 
tivei economice, sociologice, demografice, politologice şi psihologice. Aceste simp- 
tome sunt: 

- insuficienţa alimentară; 

- agricultura slab dezvoltată; 

- venitul naţional scăzut; 

- industrializarea redusă; 

- consumul scăzut de energie mecanică; 

- situaţia de subordonare economică; 

- sectorul comercial hipertrofiat; 

- structurile sociale înapoiate ; 

- dezvoltarea slabă a claselor de mijloc; 

- integrarea naţională slabă; 

- predominanţa subocupării; 

- nivelul de industrializare scăzut; 

- natalitatea ridicată; 

- starea sanitară deficitară, chiar dacă în curs de ameliorare; 

- gradul scăzut de percepere a situaţiei. 

Faţă de lista lui Lacoste, Claude Levi introduce două elemente noi: condiţia inferioară 
a femeii şi încadrarea în câmpul muncii a copiilor. 

Aşadar, pe lângă criteriile deja amintite, de ordin economic şi demografic, a căror 
pondere în definirea subdezvoltării rămâne una relativ importantă, un loc aparte îl ocupă 
şi elementele ce caracterizează structura socială. Raportarea la indicatori precum gradul 
de dezvoltare a clasei de mijloc lărgeşte sfera de cuprindere a conceptului de subdez¬ 
voltare, s. socială reprezentând atât un efect al s. economice, cât şi o cauză ce întreţine 
spirala s. 

Pe de altă parte, definiţia situaţiei interne a statelor subdezvoltate este conectată cu 
poziţia de state dominate a acestora în spaţiul internaţional al relaţiilor de putere, domi¬ 
naţie economică ce capătă forma dependenţei economice. La baza acestei dependenţe a 
ţărilor subdezvoltate stă fenomenul colonial, având drept consecinţă realitatea postcolonială. 

Hossein Malek sintetizează această situaţie astfel: „ţările subdezvoltate sunt regiuni 
pe care ţările industriale le-au colonizat sau exploatat, ceea ce a determinat blocajul eco¬ 
nomiei lor, care s-a tradus în scăderea productivităţii (agricole şi artizanale), întreruperea 
dezvoltării lor, adâncirea sărăciei şi distorsiunea societăţilor” (Malek, 1992, p. 216) . 

Concluzia autorului citat este că ţările subdezvoltate pot fi împărţite în două categorii: 
ţări colonizate şi ţări colonizabile. 


Subdezvoltarea. Cauze şi factori 

Modul în care este apreciată importanţa relativă a factorilor endogeni sau a celor 
exogeni, ca determinanţi ai s. , generează două mari tipuri de abordări ale fenomenului 
s. , având drept fundal teoretic teoriile modernizării, respectiv teoriile dependenţei (vezi 
dezvoltare socială). 

Teoriile modernizării propun paradigma dezvoltării ca modernizare, după o schemă 
evoluţionistă. Conform acestei scheme, societăţile progresează de la stadiul tradiţional 
până la cel modern, ce reprezintă faza maturităţii lor. Rostow, citat de Ilie Bădescu 
(1996), propune un model în care colectivităţile, în dezvoltarea lor, trec prin şase etape : 
societatea tradiţională, apariţia precondiţiilor creşterii, desprinderea, drumul spre maturi¬ 
tate, societatea de consum şi societatea postconsumeristă. Dacă societăţile tradiţionale 
sunt cele predominant agrare fiind caracterizate de o eficienţă scăzută a activităţii 

agricole, progresul tehnic şi industrializarea fiind premisele „precondiţiilor creşterii”. 
Un rol decisiv în desprinderea către modernitate îl are însă educaţia, care slăbeşte 
rezistenţa la schimbare a vechilor structuri. După cum remarcă Bogdan Voicu, în 
explicaţiile de acest tip „determinismul economic primează, iar doctrina sugerată este 
cea a unor politici de accentuare a industrializării, de raţionalizare a modurilor de 
producţie din agricultură, de stimulare a progresului tehnologic şi de investire în educaţie 
şi infrastructură” (Voicu, Pop, 2002, p. 263). 

Perspectiva sociologică asupra modernizării introduce ca factori determinanţi ai 
acesteia, alături de cei economici, factorii sociali şi culturali. Weber, Parssons, Inkless 
explică diferenţele de dezvoltare economică dintre ţări prin diferenţele socioculturale 
dintre societăţi. 

Dincolo de diferenţele de perspectivă asupra factorilor modernizării şi a modului lor 
de acţiune, teoriile modernizării converg către aceeaşi concluzie : s. reprezintă caracteris¬ 
tică comună a societăţilor ce se află într-o fază incipientă sau intermediară a drumului 
către modernitate, în contrast cu societăţile dezvoltate ce au atins această fază. 

Teoriile dependenţei, dezvoltate de Frank, Cardossso sau Wallerstein, privilegiază în 
demersul lor explicativ factorii externi, ca determinanţi ai s. , punând accentul pe relaţiile 
de putere neechilibrate şi inechitabile dintre state, relaţii ce generează şi întreţin decalajele 
dintre statele dezvoltate şi cele subdezvoltate. 

Abordările mai noi ale fenomenului s. conferă o importanţă sporită stocului de 
capital social şi celui de capital uman, ca indicator al dezvoltării. 

în ceea ce priveşte capitalul uman, operaţionalizat prin stocul de educaţie, importanţa 
educaţiei pentru dezvoltare ca funcţie vitală a societăţii a fost postulată încă din anii ’60. 

Eşecul unor instituţii, precum BM, în implementarea unor programe de dezvoltare a 
determinat o regândire a accentuării importanţei capitalului social ca precondiţie a 
aplicării cu succes a programelor de dezvoltare economică (vezi dezvoltare comunitară 
participativă). 


Mihnea PREOTESI 


T 


Telecentru 


Cea mai simplă definiţie a telecentrului (t. ) este cea inclusă m Dicţionarul Oxford al limbii 
engleze, disponibil on-line : „un loc aflat, de regulă, în mediul rural, unde sunt disponibile, 
pentru uzul comunităţii, echipamente ICT (Information and Communications Technology), 
precum computerele”. în spatele acestui loc (adesea o simplă încăpere într-o clădire, alteori 
o clădire întreagă), se află, în fapt, un instrument de dezvoltare comunitară şi socială, 
proiectat astfel încât să îmbine principii de dezvoltare participativă, integrare socială, 
dezvoltare a capitalului uman prin învăţarea de-a lungul întregii vieţi (,life long learning), 
facilitarea dezvoltării economice, eliminarea disparităţilor regionale etc. 

în cele urmează, vor fi prezentate principiile care guvernează t. ca agent al dezvoltării, 
vor fi punctate evoluţia istorică a t. în lume şi în România, alături de câteva aspecte 
legate de implementare, iar, în final, vor fi schiţate câteva posibile scenarii pentru evo¬ 
luţia instrumentului respectiv. 


Premise 

Globalizarea implică, printre altele, o schimbare a sensului şi modului în care comunică 
oamenii. Pieţele globale, cultura globală au nevoie, pentru a se dezvolta, de un flux infor¬ 
maţional rapid, care să nu mai depindă, ca în trecut, de transporturi (Held et al., 2004). 
Telecomunicaţiile, radioul, televiziunea şi, mai recent, Internetul, sunt factori activi de 
accelerare a schimbărilor sociale, care permit schimbul instantaneu de informaţie între 
puncte complet diferite ale globului, reducând, practic, distanţele la zero. Pentru 
Wellenius et al. (1993), telecomunicaţiile, facilitând accesul pe pieţe, reducând costurile, 
crescând productivitatea, „constituie nucleul şi furnizează infrastructura economiei 
informaţiei ca întreg”. 

Procesul globalizării afectează toate societăţile, în ansamblul lor, însă este prezent în 
grade diferite, variind atât de la o societate la alta, cât şi în interiorul acestora. Accesul 
la ICT este cu atât mai ridicat cu cât societatea/comunitatea este mai dezvoltată 1 . Absenţa 
sa constituie un factor de excluziune de la dezvoltare (Castells, 1996-1998 ; Mansell şi 
Wehn, 1998; Mansell et al., 2002), chiar dacă, cel mai adesea, comunitatea/societatea 


1. Excepţiile de la regulă sunt, în general, rare. 

nu îl percepe ca atare. Boom -ui extraordinar cunoscut de Internet în a doua parte a 
anilor ’90 (Nadolu, 2004) l-a transformat într-o sursă importantă de promovare, respectiv 
limitare a dezvoltării pentru societăţile şi indivizii în afara fluxului contemporan al 
comunicării electronice. 

Importanţa accesului la tehnologie este recunoscută şi prin interesul pe care i-1 acordă 
organizaţiile internaţionale. O scurtă trecere în revistă evidenţiază ca exemple ale 
interesului deosebit pentru acest domeniu existenţa UN ITC Task Force, departamentul 
special creat în cadrul ONU, precum şi a indecşilor dedicaţi dezvoltării tehnologice 
proveniţi de la PNUD (Technology Achievement Index - propus în Human Development 
Report, 2001) sau Comisia Europeană (Summary Innovation Index, calculat anual, 
include în formula de calcul elemente precum accesul la Internet sau mărimea cheltuie¬ 
lilor în sectorul ICT raportate la PIB 1 ) 

Viteza schimbării tehnologice din ultima jumătate de secol a condus la reconsiderarea 
perspectivei dată de capitalul uman, ca factor al dezvoltării 2 . Viziunea Şcolii de la 
Chicago, cea care a generat în anii ’50-’60 dezbaterea despre rolul capitalului uman în 
creşterea economică, era mai degrabă una statică, specifică modernităţii: învăţarea se 
oprea la un anumit nivel, plusurile ulterioare fiind date mai degrabă de experienţă sau 
abilităţi înnăscute. Treptat însă, atenţia s-a focalizat puternic asupra învăţării de-a lungul 
întregii vieţii. Tehnologiile se schimbă astăzi rapid. Pentru majoritatea ocupaţiilor, de 
exemplu, ultimii 10-15 ani au însemnat o reconsiderare substanţială a modului de abor¬ 
dare, prin introducerea computerului ca instrument obligatoriu de lucru. în acest context, 
absenţa deprinderilor de a utiliza tehnologia informatică poate constitui un handicap 
serios pentru integrarea pe piaţa muncii, pentru accesarea granturilor destinate dezvoltării 
comunitare, pentru accesul la informaţii vitale pentru dezvoltarea unor afaceri etc. 

în fine, fără a fi exhaustiv, mai notez importanţa capitalului social în dezvoltarea 
socială. O politică de dezvoltare coerentă nu poate ignora rolul indivizilor ca agenţi 
catalizatori sau care pot împiedica implementarea politicii în cauză. Dezvoltarea partici¬ 
pativă s-a impus în ultimele decenii ca şi concept-cheie pentru generarea sustenabilităţii 
creşterii, progresului. 

Telecentrul ca agent al dezvoltării 

Toate acestea se regăsesc în principiul implementării t. T. reprezintă un instrument care 
promovează dezvoltarea participativă, servind nevoii de informare şi comunicare, contri¬ 
buind la dezvoltarea economică, a capitalului uman şi a celui social. 

în principiu, t. reprezintă un loc dotat cu computere, copiatoare, fax, imprimantă 
scanner, acces la Internet. Un personal minimal, adesea un singur operator, având cunoş¬ 
tinţe de bază în ceea ce priveşte utilizarea echipamentului disponibil, este cel care asigură 
funcţionarea. Locaţia t. este, de regulă, într-o încăpere/clădire uşor accesibilă comunităţii 
pe care o deserveşte. Membrii comunităţii au acces liber la serviciile oferite de t. 


1. Rapoartele anuale, începând cu 2001, sunt disponibile on-line în pagina dedicată de Comisia 
Europeană politicii inovării, la http : //trendchart.cordis.lu/. 

2. Pentru discuţia despre rolul capitalului uman ca factor al dezvoltării, vezi Voicu (2005). 

Aceste servicii răspund nevoilor fireşti de dezvoltare a comunităţii în cauză. Este 
vorba, în primul rând, de comunicare (acces la e-mail, fax, Internet), dar şi de training 
pentru a putea utiliza şi exploata maximal aceste instrumente de comunicare. Se adaugă 
accesul la copiator, important, de exemplu, în comunităţile sărace, atât în procesul şcolar, 
cât mai ales în viaţă de zi cu zi: membrii comunităţii sunt sprijiniţi, astfel, să îşi alcă¬ 
tuiască, de exemplu, dosare cu acte în duplicat, solicitate de servciile birocratice în 
situaţii diverse, cum ar fi accesarea unor beneficii sociale sau a unor credite. 

Accesul la ICT este dublat, în cazul celor mai puţin educaţi, dar nu numai, de sprijin 
pentru înţelegerea şi exercitarea drepturilor lor. Operatorul t. poate acorda sprijin pentru 
completarea/întocmirea unor acte sau cereri, pentru a căuta pe Internet locuri de muncă 
sau orice altă informaţie utilă. 

Un studiu realizat în câteva t. din Anglia (Ellen, 2000) observa că unul dintre 
scopurile principale pentru care membrii comunităţii accesau t. era acela de a utiliza 
computerul pentru procesare de text. Textele respective serveau, de regulă, pentru 
căutarea unui loc de muncă (CV-uri), alteori erau utilizate în procesul educaţional, în 
cadrul life long learning, alteori erau utilizate chiar în interes de afaceri, în IMM-uri. 

în multe cazuri, dezvoltarea IMM-urilor suferă de pe urma absenţei unor echipamente 
ICT. Frecvenţa utilizării acestora (de exemplu faxul sau scannerul, ca şi, în unele situaţii, 
imprimanta, şi chiar computerul personal) nu justifică achiziţionarea. Pe de altă parte, 
dacă IMM-ul este localizat într-un sat izolat, accesul la astfel de echipament este greoi. 
T. poate veni în întâmpinarea acestei nevoi. Mai mult, el poate oferi comunităţii locale 
oportunitatea de a-şi identifica parteneri de afaceri, pieţe de desfacere, furnizori etc. prin 
intermediul Internetului. De altfel, unul dintre scopurile declarate ale primelor t. , iniţiate 
în anii ’80 în Marea Britanie, era de a pune la dispoziţie o parte din baza materială ce 
poate facilita generarea de mici afaceri în comunităţile mai puţin dezvoltate. Tot Intemetul, 
dar şi discuţiile care pot avea loc între cei prezenţi în t. , pot juca rolul de incubator 
(generator) de idei de afaceri sau de dezvoltare comunitară. 

Agroturismul poate beneficia mult de pe urma t. Accesul la informaţiile privind 
dorinţele potenţialilor clienţi, dar şi reclama la ce poate oferi comunitatea turiştilor 
interesaţi de agroturism sunt doar câteva dintre resursele pe care accesul la Internet le 
poate oferi. Se adaugă o potenţială sursă de finanţare a t. , prin asigurarea, contra cost, 
a accesului turiştilor la servicii ICT. 

Un t. care reuşeşte să atragă constant mai mulţi membri ai comunităţii se constituie 
în catalizator al capitalului social, acţionând ca factor de dezvoltare participativă. T. sunt 
implementate, de regulă, de ONG-uri cu activitate în sfera dezvoltării rurale şi sunt locul 
în care oamenii pot găsi diverse pliante şi materiale informative provenite de la diversele 
agenţii de dezvoltare. Informaţia suplimentară este imediat disponibilă pe Internet. Dispo¬ 
nibilitatea informaţiei respective este mai importantă dacă t. reuşeşte să atragă constant 
localnici la sediul său, în scopuri diverse. 

Lectura ziarelor pe Internet, chat-ul cu rudele aflate la lucru în străinătate pot constitui 
astfel de motive care să adune mai mulţi oameni la un loc. Discuţiile dintre aceştia, coro¬ 
borate cu disponibilitatea informaţiei despre diverse granturi de dezvoltare pot favoriza 
dezvoltarea de proiecte comunitare şi aplicarea pentru obţinerea finanţării. în acest sens, 
t. devine un spaţiu public care acţionează ca un incubator al dezvoltării, un loc unde pot 
apărea noi idei, un factor inovator (Salvador et al., 2005). T. poate constitui şi un 

partener important al administraţiei locale, sprijinind, spre exemplu, dezbaterea publică 
în jurul unor chestiuni de interes comunitar. 

Accesul mai frecvent al copiilor la ICT, datorat propensiunii naturale către învăţare, 
generează sustenabilitatea impactului pe termen lung. T. înlătură o barieră importantă 
care se face simţită încă de la vârste mici. Localizate, adesea, în vecinătatea sau chiar în 
incinta şcolilor rurale, aceste instrumente facilitează elevilor accesul la Internet şi 
integrarea în comunităţi virtuale sau în „comunităţi de interes” specifice vârstei, după 
cum le numeşte Tom Cockburn (2005). Astfel, reţelele în care se integrează tinerii pot 
furniza resurse importante pentru dezvoltarea lor ulterioară, dar şi - tot pe termen mediu 
şi lung - pentru dezvoltarea comunităţii de origine. 

Integrarea persoanelor cu dizabilităţi constituie un alt potenţial efect pozitiv al t. , şi 
se produce pe aceleaşi căi sumar descrise mai sus. 

T. poate fi folosit ca un instrument important în educaţia adulţilor. Experienţa 
canadiană îl recomandă ca facilitator al învăţării la distanţă (Latchem şi Walker, 2001). 
O utilizare frecventă este însă şi aceea de locaţie în care sunt realizate diverse traininguri, 
finanţate fie prin granturi destinate acestui scop (spre exemplu, cele provenite de la 
fondurile de asigurări sociale pentru şomaj), fie prin însăşi grantul de înfiinţare a t. 

în mod indirect, t. contribuie la consolidarea unei democraţii puternice (O’Neil, 
2001): ele încurajează participarea, contribuie la creşterea gradului de informare a 
membrilor comunităţii etc. 

Dezvoltate în sistem de reţea, o parte dintre t. din România (cele iniţiate de CAR şi 
CREST - vezi mai jos) se constituie în factori de creare a unor reţele sociale care unesc 
comunităţi relativ îndepărtate, din judeţe diferite, contribuind astfel la creşterea capita¬ 
lului social de tip bridging. 

Tot în România, t. caută să joace un rol important la nivelul localităţii, acţionând în 
mod explicit ca agenţi de dezvoltare locală, ca facilitatori în ceea ce priveşte aplicarea 
pentru diverse granturi de dezvoltare (Ciumăgeanu et al ., 2004). 

Pe ansamblu, t. rămâne un instrument de reducere a disparităţilor regionale, cu 
precădere a aşa-numitului knowledge divide 1 . Date fiind însă implicaţiile multiple, el 
constituie un instrument care determină dezvoltarea socială la modul general, în toate 
aspectele sale, în sensul contemporan al termenului, implicând deopotrivă sustenabilitate, 
participare, echitate, egalitate de acces şi creştere 2 . 


Repere istorice 

Primul t. a apărut cu suport guvernamental, în 1985, la Velmdalen, în Suedia. în urmă¬ 
torii patru ani, până în 1989, numărul t. din Scandinavia a ajuns la 40. în noiembrie 
1993, numărul t. din întreaga lume atinsese cifra de 200, fiind localizate cu precădere în 
Europa, Australia şi Canada (Qvortrup, 1994). 

între ţările europene, alături de Suedia şi Danemarca, Anglia şi Ungaria s-au numărat 
printre pionierii utilizării acestui instrument al dezvoltării încă din anii ’80, generali- 
zându-şi experienţa pe întreg teritoriul ţării în anii ’90. în Marea Britanie, guvernul 


1. Disparităţi în ce priveşte accesul la economia cunoaşterii. 

2. Pentru o discuţie asupra ideologiei curente a dezvoltării, vezi Voicu (2001). 

sprijină astăzi reţeaua de telecottage- uri, în timp ce în Ungaria, Asociaţia Maghiară a 
Telehaz-urilor 1 este o instituţie bine consolidată, implicându-se în dezvoltarea de t. în 
Serbia şi România. 

în afara Europei, t. au prins rădăcini puternice în Canada, Australia şi Noua Zeelandă, 
răspunzând condiţiilor naturale date de distanţele mari şi de depopulare. 

Pe plan internaţional, principalii promotori ai fenomenului sunt USAID, UNESCO, 
IDRC (International Development Research Center - Ottawa), ITU (International Tele- 
communication Union), UN ICT Task Force. Activitatea acestora s-a lăcut simţită mai 
ales în Africa, unde, în anii ’90, au apărut t. în numeroase ţări, oferind prilej de expe¬ 
rimentare şi studiere a impactului pentru comunităţi/societăţi extrem de slab dezvoltate 
(Dumas, 2002; Parkinson, 2005; Hudson, 1999). Câteva ţări din America Latină şi 
Asia au început, la sfârşitul anilor ’90, să experimenteze şi ele proiecte similare. 

în Europa Centrală şi de Est, primele t. au apărut la îndemnul organizaţiilor inter¬ 
naţionale (cazul Bulgariei), urmând exemplul maghiar (în primul rând România, dar şi 
Slovacia şi Polonia) sau sub impactul combinat al celor doi factori (Serbia). Un efect de 
proximitate s-a lăcut simţit şi în ţările baltice, care au împrumutat modelul scandinav: 
în 1993 se deschideau primele t. estoniene, pentru ca, patru ani mai târziu, numărul 
acestora să fie de 32 (foarte mare în raport cu populaţia totală a ţării, de 1 300 000 de 
locuitori). 

în Bulgaria au fost iniţiate unităţi similare t ., cu sprijin USAID, spre sfârşitul anilor ’90. 
Denumite PC3 Centers, acestea sunt localizate în oraşe de aproximativ 10 000 de locui¬ 
tori, însă, funcţional, joacă mai degrabă rolul de Internet Cafe (Ciumăgeanu et al., 2004). 


Telecentre în România 

în România, t. au apărut la sfârşitul anilor ’90, impulsionate fiind de exemplul şi 
finanţarea externă, venite, în principal, din Ungaria. Sectorul ONG-urilor a avut un rol 
extrem de important în dezvoltarea de t ., localizate, iniţial, cu precădere în Transilvania 
şi Banat. Fundaţia Hygeia (Satu Mare) şi Centrul de Asistenţă Rurală (CAR - Timişoara) 
au fost pentru multă vreme actorii cei mai importanţi ai fenomenului. CAR şi CREST 
(program dezvoltat de Hygeia şi devenit, apoi, o organizaţie non-profit de sine stătătoare) 
sunt organizaţiile care au impulsionat dezvoltarea de t ., cele care au impus denumirea în 


1. în Ungaria, t. sunt denumite Telehaz. Englezii folosesc, în general, telecottage , iar uneori 
telecentre. De regulă însă, telecentre este folosit pentru acele unităţi care tind să aibă un rol cât 
mai comercial, oferind servicii celor care preferă să lucreze acasă, la distanţă de firma angaja¬ 
toare, în ceea ce este etichetat drept teleworking sau telecommuting (European Telework Online : 
http://www.eto.org.uk/faq/faqtcvtc.htm). Denumirea românească de „telecentru” este cea 
agreată de ONG-urile ce au iniţiat mişcarea la sfârşitul anilor ’90 (Ciumăgeanu et al. 2004), 
Fundaţia Hygeia deţinând, de altfel, proprietatea asupra mărcii înregistrate „TeleCentru”. Auto¬ 
rităţile publice din România folosesc în documentele oficiale denumirea de „telecentru”. Litera¬ 
tura internaţională consacră şi alte denumiri, după cum notează Aguila Obra et al. (2002, p. 787, 
nota 6): „multipurpose community centres, community technology centres, digital club houses, 
public booths, infocentres, telestugen, community access centres, electronic village hali, telehaus, 
televillages, community communication shops, village knowledge centers, espaces numeries, 
phoneshops”. Denumirile încetăţenite sunt însă cele de „telecentru” ( telecentre ) şi telecottage. 

jargonul organizaţiilor implicate în proiecte de dezvoltare şi în legislaţia românească. în 
2004, existau între 25 şi 30 de t. (site-ul www.telecentru.ro, iniţiat de CAR şi CREST, 
enumera, în 29 august 2006, 28 de telecentre; o altă sursă - Deszo şi Kazamer, 2006 -, 
listează 24 de telecentre funcţionale în România anului 2006, toate iniţiate de ONG-uri). 

Este momentul în care autoritatea guvernamentală, cu sprijinul BM, intervine cu 
intenţia de a crea t. la nivelul comunelor din România. Este interesant de observat şi 
faptul că, deşi la nivel mondial BM manifestă un interes redus în susţinerea t .', în 
România, lucrurile sunt diferite : intenţia Guvernului de a implementa t. în localităţile 
rurale a fost însoţită de un parteneriat realizat cu respectivul finanţator internaţional 
(vezi Voicu şi Voicu, 2004a). 

în cursul anului 2005 au fost instalate 5 telecentre de către operatorul de telefonie 
mobilă Orange, cu finanţare guvernamentală. în decembrie 2005, a fost declanşat 
programul propriu-zis. Sunt acordate primele 33 de contracte pentru a înfiinţa t. din bani 
guvernamentali, alte 70 de locaţii, răspândite în întreaga ţară, fiind încredinţate spre 
înfiinţare, prin licitaţie publică, în martie 2006 1 2 . Costurile estimate ale instalării şi 
funcţionării unui t. erau estimate, în decembrie 2005, la 9 276 Euro 3 . 

Conform estimărilor Agenţiei Naţionale de Reglementare în Comunicaţii, în august 
2006 funcţionau deja 38 de t. (în afara celor înfiinţate de ONG-uri sau autorităţi locale 
şi regionale), amplasate în tot atâtea comune „izolate”, care deserveau o populaţie 
teoretică de 40 000 de locuitori. ANRC anunţa, la jumătatea lui 2006, că, în a doua parte 
a anului, „alte 200 de sate Iară acces sau cu acces redus la servicii de telefonie vor avea 
câte un asemenea telecentru” 4 . 

Să notăm faptul că sectorul ONG-urilor şi autorităţile guvernamentale par a se ignora 
reciproc în România, în ceea ce priveşte implementarea de t. Disputa pe marginea drep¬ 
tului de a utiliza denumirea (Fundaţia Hygeia a înregistrat la Oficiul de Stat pentru 
Invenţii şi Mărci marca „TeleCentru” încă din 2002) a reprezentat, din păcate, doar o 
etapă în modul aproape complet diferit în care autoritatea publică şi sectorul ONG-urilor 
utilizează t. ca instrument de dezvoltare. 

Pentru CAR şi CREST, nucleul TeleCentrului ca proiect îl constituie oferirea de varii 
servicii către comunitate, gestionate în mod obligatoriu de către un ONG, de preferinţă 
cu sprijinul autorităţilor publice locale (Ciumăgeanu et al ., 2004; Deszo şi Kazamer, 
2006). Internetul şi utilizarea computerului sunt serviciile esenţiale, menite să contribuie 
la diminuarea diferenţelor de dezvoltare a economiei bazate pe cunoaştere (knowledge 
divide). Proiectul guvernamental de implementare a t. gravitează mai degrabă în jurul 
oferirii de servicii de telefonie (orice alt serviciu are importanţă secundară), parteneri 
implicaţi fiind, în mod obligatoriu, ANRC, o companie de telefonie 5 - având rolul de a 


1. în analiza politicii Băncii Mondiale în domeniul telecomunicaţiilor, realizată de Courtright 
(2004), t. nu sunt amintite nici măcar o singură dată. 

2. „Trei companii vor instala telecentre în alte 70 de localitati rurale” - comunicat de presă al 
ANRC, 27 martie 2006. 

3. „ANRC a desemnat cinci companii care vor instala telecentre în 33 de sate” - comunicat de 
presă al ANRC, 6 decembrie 2005. 

4. Guvernul României, eu-ro newsletter, nr. 2/13.08.2006, accesat on-line la Chttp : //www.gov.ro/ 
presa/integrare/afis-doc.php?idpresa=28> , pe 29 august 2006. 

5. Teoretic poate fi vorba de orice tip de companie, însă condiţiile prevăzute de ANRC avantajează 
companiile de telefonie : „Partenerul 1 - furnizorul de serviciu universal - asigură accesul la 

înfiinţa t ., şi autorităţile publice locale - cu obligaţia de a asigura gestiunea t. De 
remarcat şi faptul că, în versiune guvernamentală, t. este finanţat de la bugetul statului 
pentru 3 ani, apoi, „în cazul în care proiectul şi-a dovedit utilitatea, primăria poate 
continua administrarea t ., echipamentele din t. intrând în proprietatea primăriei” * 1 . 

Un al treilea tip de program este cel derulat în anii 2004 şi 2005 de către Consiliul 
Judeţean Harghita. Acesta a oferit (prin licitaţie publică) granturi de cofinanţare a 
înfiinţării de t. în judeţ, ONG-urilor sau asociaţiilor microregionale cu sediul în judeţ 2 . 


Probleme în implementarea telecentrelor 

Experienţa CAR şi CREST în implementarea de t. se concretizează, între altele, în cele 
două manuale produse de cele două ONG-uri (Ciumăgeanu et al ., 2004; Deszo şi 
Kazamer, 2006), ambele având, deopotrivă, rolul de a prezenta conceptul şi de a-1 promova 
la nivel naţional. Interesant este faptul că ambele evită să discute despre eventualele 
riscuri care pot să apară în implementarea telecentrelor 3 . Nu acelaşi lucru se petrece cu 
manualele elaborate de instituţiile internaţionale (UNDP - Mâtyâs, 2006; ITU - Colle 
şi Roman, 2001) sau cu analizele de monitorizare şi impact existente în literatură. 
Sintetizez, în cele ce urmează, principalele probleme şi riscuri în implementarea t. 

în primul rând, este vorba de problema identificării şi recrutării personalului care să 
deservească t. Localizarea în comunităţi slab dezvoltate face şi mai dificilă această 
misiune. în satele izolate, de exemplu, este greu să găseşti şi absolvenţi de liceu. Este şi 
mai greu să identifici o persoană care să aibă şi să ştie să folosească echipamentul ICT 
sau să aibă disponibilitatea de a fi instruită în scopul utilizării echipamentului ITC, care 
să prezinte abilităţile (pedagogice) necesare pentru a-i putea forma, la rându-i, pe ceilalţi 
săteni şi care să aibă timp disponibil pentru a face voluntariat, cel puţin câteva ore în 
fiecare zi, asigurând funcţionarea t. O bună soluţie este identificarea unei persoane 
apropiate şcolii din localitate, în cazul în care şcoala există, ulterior elevii şcolii putând 
deveni voluntari în cadrul t. 

Se adaugă apoi problema identificării locaţiei t. Colaborarea cu autorităţile locale 
este o soluţie de luat în considerare, iar localizarea în cadrul sau în imediata apropiere 
a şcolii poate aduce destule beneficii, sub aspectul impactului în rândul populaţiei tinere 
şi a recrutării de voluntari. Localizarea în interiorul şcolii prezintă însă şi riscuri legate 
de perturbarea procesului de învăţământ. Experienţa britanică, în special, sugerează că 


o reţea publică de telefonie, la un punct fix, şi accesul la serviciile de telefonie, la un punct fix. 
Operatorul care va fi desemnat furnizor de serviciu universal va asigura şi va opera legătura de 
acces la reţeaua publică de telefonie, la un punct fix, va furniza, instala şi asigura echipamentele 
în cadrul telecentrului, va asigura suportul tehnic şi va instrui persoanele care vor administra 
telecentrele” (ANRC, 2005, p. 3). 

1. „ANRC a desemnat cinci companii care vor instala telecentre în 33 de sate” - comunicat de 
presă al ANRC, 6 decembrie 2005. 

2. Anunţurile pentru licitaţie şi hotărârile Consiliului Judeţean Harghita sunt disponibile pe Internet 
la <http : //www. cchr.ro/ci/telehaz/telero.html> . 

3. în cele două manuale româneşti, lipsesc sau sunt subdezvoltate şi prezentările unor instrumente 
de monitorizare sau/şi evaluare a impactului t. în literatura internaţională pot fi însă regăsite 
câteva modele în acest sens (Whyte, 2000; O’Neil, 2001). 

o bună soluţie poate fi plasarea t. în locaţii private, mai ales în condiţiile în care, pe 
termen lung, acesta ar putea deveni mai degrabă un telecentre decât un telecottage (vezi 
mai jos). 

Unele tensiuni în comunitate, divergenţe între agenda publică locală, cea a t. şi cea 
a administraţiei locale, tentaţia compradorismului 1 , tensiuni sau simple suspiciuni privind 
existenţa unor tensiuni între aspectele comunitare ( t. în slujba comunităţii) şi cele 
comerciale (t. ca serviciu pe care membri ai comunităţii îl cumpără de la furnizorul său) 
pot genera sau contribui chiar la eşecul t. (vezi, în acest sens, şi Dabinett, 2000). 

Sustenabilitatea poate ridica şi ea probleme. Experienţa internaţională arată că multe 
dintre t. au dispărut după încheierea grantului iniţial. în România, există un risc ridicat 
în acest sens, în special în ceea ce priveşte t. realizate de autoritatea guvernamentală 2 . 
La încheierea finanţării de la bugetul de stat (cu alte cuvinte, după trei ani de activitate), 
t. pot fi preluate de primării, dacă acestea consideră util. Probabil că alipirea lor 
unităţilor şcolare din localitate ar fi fost o soluţie mai bună sub aspectul garantării 
accesului liber al comunităţii la serviciile oferite de t. , dar şi din punct de vedere al 
asigurării unui personal relativ calificat, care să presteze activităţi de voluntariat necesare 
pentru buna funcţionare a unităţii în cauză. 

T. reprezintă un instrument din generaţia postindustrializării, a economiei informaţiei, 
care poate fi greu de înţeles pentru populaţii mai tradiţionale. Mai mult, el poate 
constitui un instrument prea abstract, prin faptul că nu aduce cu sine consecinţe imediate, 
palpabile. Administraţia locală poate fi, astfel, supusă riscului de a minimiza sau chiar 
de a ridica obstacole în calea funcţionării t. Se pot adăuga aici aşteptările nerealiste faţă 
de impactul t. 3 , care pot crea nemulţumiri şi tensiuni. Capacitatea managerială a echipei 
t. este esenţială în acest sens, mai ales în contextul în care am argumentat asupra difi¬ 
cultăţilor de recrutare/formare a unei echipe. 

Formarea este importantă şi atunci când t. deserveşte şi persoane cu dizabilităţi. 
Informaţii, tehnologii şi formule de formare specifică trebuie stăpânite în acest caz de 
membrii echipei t. (pentru exemple în acest sens, vezi Ellen, 2003). 

Tentaţia t. de a avea în comunitate un rol mai mare decât al unui actor ca toţi ceilalţi, 
de a deveni principalul centru decizional la nivel local, le poate deturna de la scopul lor 
de agenţi ai dezvoltării. Principalele două lucrări româneşti produse de mişcarea tele- 
centristă iniţiată de ONG-uri (Ciumăgeanu et al., 2004; Deszo şi Kazamer, 2006) 
sugerează că t. pot avea roluri importante ca iniţiatori şi facilitatori ai proiectelor de 
dezvoltare locală. Un astfel de rol este cât se poate de benefic pentru orice comunitate. 
Riscul asociat este însă ca echipa t. să nu preia, conştient sau nu, acest rol, inhibând 
complet orice alt tip de acţiune comunitară sau de manifestare a tendinţelor asociaţioniste 
pe plan local. 


1. Deturnarea fondurilor destinate dezvoltării de către elitele locale. 

2. Riscul nesustenabilităţii t. formate altfel decât la iniţiativa voluntară locală, venită din partea 
ONG-urilor sau a firmelor locale, este, de altfel, observat la modul general în lume (Proenza, 
2001 ). 

3. în literatura consultată este vizibilă tendinţa către consens asupra unui fapt cât se poate de firesc : 
t. servesc dezvoltării comunitare, sociale şi individuale, însă sunt departe de a fi un panaceu 
universal. Mai mult, este greu de precizat cât din progresul unei localităţi, spre exemplu, se 
datorează implementării/existenţei t. (Gomez, Ospina, 2001; Dabinett, 2001). 

Viitorul: către teleworking şi telecommuting 

Designul unui t. poate varia mult de la o comunitate la alta, în funcţie de scopul pe care 
îl deserveşte. în comunităţile rurale româneşti, accentul cade în principal pe accesul la 
ITC (în cazul t. înfiinţate de CAR, CREST şi alte ONG-uri), respectiv pe accesul la 
telefonie şi - în mai mică măsură - ITC (în cazul t. finanţate de Guvern). în Europa, 
tendinţa este de a transforma aceste t. în instrumente de flexibilizare a pieţei muncii, de 
stimulare a teleworking-ului şi telecommuting- ului. 

De altfel, primele iniţiative de a crea centre care să permită lucrul angajaţilor departe 
de birou datează din anii ’70 (California), respectiv ’80 (Franţa - vezi Obra et al. , 2002). 
Modelul scandinav, care şi-a propus crearea t. (telecottages) destinate accesului liber al 
comunităţii la ITC, s-a dovedit operaţional până spre jumătatea anilor ’90. Dezvoltarea 
extraordinară cunoscută de industria informatică, ieftinirea tehnologiei a făcut ca din ce 
în ce mai mulţi oameni şi comunităţi să înceapă să aibă acces la aceste instrumente chiar 
de acasă. 

Literatura internaţională dedicată t. din Europa este astăzi centrată, în principal, pe 
teleworking (Bertin şi Denbigh, 2000; Obra et al., 2002; Qvortrup, 1999), sugerând 
indirect faptul că t. servesc astăzi, în Marea Britanie, Spania, Franţa, Canada etc., mai 
ales ca instrumente pentru facilitarea acestui mod flexibil de a lucra, sugerat încă din anii 
’70 de binecunoscutul futurolog Alvin Tofler în al său Al treilea val. T. destinate 
teleworking- ului pun la dispoziţie membrilor comunităţii instrumente care să le permită 
să îşi desfăşoare lucrul acasă, la zeci, sute sau chiar mii de kilometri depărtare de sediul 
angajatorului sau clientului. Astfel de centre tind să fie, în fapt, furnizori de servicii 
plătite de către beneficiari, având o pronunţată latură comercială. Serviciile furnizate 
constau, în principal, în instrumente informatice mai scumpe sau mai rar folosite, 
închirierea de scannere, copiatoare, software etc. reprezintă un astfel de serviciu. E 
posibil ca ponderea oferirii serviciilor de Internet (exceptându-le - temporar - pe cele de 
mare viteză) să scadă din ce în ce mai mult, acestea fiind deja disponibile la preţuri 
reduse în gospodării. Mai mult, aşa cum sugerează Hudson (2004), este probabil ca 
unele dintre ele să devină furnizori de servicii Internet (ISP), contra cost, direct în 
gospodăriile şi firmele din zonă. 

Este probabil ca acesta să fie viitorul şi în România. Odată încheiată finanţarea 
iniţială, dar mai ales sub impactul pătrunderii şi răspândirii tehnologiei ITC în gospodării, 
t. vor căpăta, probabil, valenţe pronunţat comerciale. Ele îşi vor menţine însă rolul de 
element catalizator al socializării şi al proiectelor de dezvoltare participativă. într-un 
orizont de timp nu foarte îndepărtat (5-10 ani), conform aşteptărilor mele, t. , ca instru¬ 
mente destinate exclusiv dezvoltării comunităţii, se vor menţine, probabil, mai ales în 
comunităţile izolate şi/sau foarte sărace. Riscul adaptării dificile în comunităţile îmbătrâ¬ 
nite şi în cele tradiţionale va fi probabil unul redus, date fiind efectele de contagiune 
remarcate şi în alte programe, precum FRDS (comunităţile tind să copieze ceea ce se 
petrece în comunităţile învecinate), dar şi nevoile specifice de comunicare induse de 
intensitatea ridicată a migraţiei circulatorii, care, probabil, în următorii 5-6 ani, va 
deveni, în mod evident, definitivă. 

Teorii ale dezvoltării sociale 

Premise ale teoriilor dezvoltării sociale 

Analizând sistemele sociale şi componentele acestora mai degrabă dintr-o perspectivă 
funcţionalistă (dar şi cu elemente din teoriile conflictualiste), Jacobs, Macfarlane şi 
Asokan (1997) dau dezvoltării sociale o accepţiune specifică, distinctă, în comparaţie cu 
alte două procese sociale : supravieţuirea şi creşterea societăţilor. 

La un nivel bazai, se găsesc societăţile aflate în stare de supravieţuire. „Supravieţuirea 
este procesul prin care o comunitate se autosusţine la un nivel minim necesar pentru 
existenţa sa, fără nici un fel de tendinţe manifeste de expansiune orizontală sau ascensiune 
verticală.” O societate care furnizează mijloace, resurse şi oportunităţi doar la nivelul 
supravieţuirii are suficientă energie doar pentru a satisface o serie de nevoi umane 
fundamentale, dar nu are un surplus disponibil pentru a genera creşterea nivelului de 
bunăstare şi dezvoltare durabilă. 

Nivelul următor este ocupat de societăţile care au crescut/cresc peste nivelul minim 
necesar supravieţuirii, dar rămân organizate pe aceleaşi coordonate pe care le-au avut şi 
în trecut. „Oamenii acestor societăţi pot fi impulsionaţi de progresul tehnologic sau de 
exemplul altor comunităţi să-şi intensifice efortul, să-şi extindă scopul activităţilor 
derulate şi să adopte tehnici sau metode îmbunătăţite, dar viaţa [societăţii] rămâne, în 
mod esenţial, organizată la fel ca înainte.” Exemplul elocvent dat de Jacobs et al. (1997) 
este cel al societăţilor din Orientul Mijlociu, care, după criza petrolului din anii ’70, 
şi-au sporit substanţial PIB-ul şi distribuţia acestuia pe cap de locuitor, dar au înregistrat 
schimbări minore în sistemul de organizare şi „productivitate a societăţii”. Deşi parţial 
adevărată, această afirmaţie este făcută şi în lumina valorilor promovate de cultura 
occidentală, relativ conflictuală pe anumite coordonate cu cultura ţărilor arabe din 
Orientul Mijlociu. O relativă excepţie de la regulă însă o reprezintă Dubai, cu investiţii 
masive în sectorul serviciilor, manufacturier, finanţe, IT şi turism, sectorul petrolier 
reprezentând doar 10% din PIB 1 . în ciuda creşterii economice, aceste societăţi rămân 
organizate pe vechile principii, neorientate către dezvoltare socială durabilă, ci doar 
către creştere economică ce aduce cu sine, de multe ori, o polarizare socială accentuată. 

Diferenţa dintre dezvoltare, supravieţuire şi creştere este dată de emergenţa unor 
niveluri noi şi superioare de organizare socială. în cazul dezvoltării, nu este vorba doar 
de o creştere cantitativă a activităţilor economice şi de atingerea ţintelor propuse, ci mai 
ales de o schimbare calitativă în modul în care activităţile sunt realizate în societate. 
Această evoluţie este vizibilă de-a lungul istoriei prin evoluţia societăţilor sub forma 
diferenţierii structurale şi creşterii în complexitate - de la societăţile pastorale/nomade la 
cele agricole/sedentare cu o organizare mult mai elaborată ( sectorul primar), apoi tranziţia 
societăţilor rurale la cele urbane, oraşele-târguri cu economii comerciale care apoi au 
evoluat spre societăţile industriale {sectorul secundar ) şi, în final, spre cele bazate pe 
sectorul terţiar, al serviciilor, quaternar, bazat pe activităţi din domeniul guvernării, 
cultură, cercetare ştiinţifică, educaţie şi IT, şi chiar sectorul quinar (M. Rosenberg, f.a.) 


1. „Dubai - OverView”, USA Today, http ://www.usatoday. com/marketplace/ibi/dubai.htm 

ce include nivelurile superioare de luare a deciziei în societate şi economie (decidenţi de 
vârf din administraţia superioară, ştiinţă, universităţi, cultură şi media). Deşi creşterea 
(economică) şi dezvoltarea (socială) sunt procese distincte, ele sunt strâns corelate, 
complementare şi se condiţionează reciproc. Pornind de la aceste premise, observate 
de-a lungul timpului, Jacobs, Macfarlane şi Asokan (1997) arată că „termenul dezvoltare 
denotă o mişcare calitativă pe verticală spre un nivel superior de performanţă, în timp ce 
termenul creştere denotă o expansiune orizontală cantitativă a activităţilor la oricare 
nivel de organizare pe care societatea l-a atins într-un domeniu particular”. 

Neil J. Smelser (1997) arată că există o serie de dimensiuni sociale asociate cu 
procesul de dezvoltare economică (el foloseşte termenul de dezvoltare în locul celui 
creştere/growth ) ce produce diferite tipuri de schimbare socială : 

- schimbări în structura socială, incluzând aici structura organizaţională; 

- schimbări ce ţin de diversitatea societăţilor dezvoltate; 

- schimbări politice, în particular dezvoltarea formelor democratice de guvernare; 

- schimbări ce se referă la integrare sau creşterea solidarităţii societăţilor. 

Trecând în revistă cele şase elemente fundamentale ce definesc/compun dezvoltarea 
economică, Smelser arată că, în ciuda acestora şi „chiar şi la acest nivel economic, multe 
asumpţii importante sunt legate de sistemul instituţional şi alte realităţi ale societăţii”, 
cum ar fi instituţiile şi normele care sprijină şi reglementează piaţa economică. Cu alte 
cuvinte, spune Smelser, „este imposibil să te gândeşti la dezvoltarea economică, chiar şi 
în termeni foarte restrictivi, fără a invoca asumpţii despre restul societăţii şi structurile 
sale sociale. Aceste asumpţii sunt adesea implicite, dar ele trebuie să fie prezentate” 
(Smelser, 1997, p. 2) pentru a putea explica şi înţelege relaţia de determinare reciprocă 
dezvoltare economică - dezvoltare socială. 

Pornind de la această idee centrală, Smelser încearcă să răspundă la o primă între¬ 
bare : cum şi în ce direcţie sunt reorganizate structurile sociale în timpul procesului de 
dezvoltare economică? Pentru a răspunde la această întrebare, el introduce şi dezvoltă 
conceptul de diferenţiere structurală, care, uneori, este denumit şi specializare a structu¬ 
rilor sau creştere a complexităţii sociale (Smelser, 1997, p. 3). Diferenţierea structurală 
aduce cu sine diversificare. Deşi diferenţa poate fi neclară, este vorba de rolurile şi 
statusurile atribuite ( ascribed - rasă, etnie, gen, limbă maternă, regiune etc.) şi cele 
dobândite ( non-ascribed - cum ar fi apartenenţa la diferite mişcări sociale). Rolurile şi 
statusurile atribuite descriu diferenţierea, pe când cele dobândite descriu diversificarea. 
Acceptarea diversificării, dar şi a multiculturalismului (drept combinaţie între rolurile şi 
statusurile atribuite şi cele dobândite) constituie fundamentele dezvoltării sociale. Diversi¬ 
ficarea generează nevoia de dezvoltare a unor mecanisme care să promoveze integrarea 
socială a grupurilor care nu au putere, grupurile minoritare. Aceasta se realizează pe mai 
multe căi: integrare economică; integrare în sistemul legal; integrare culturală ; 
integrare prin stratificare şi dominare ; integrare familială extinsă prin relaţii de rudenie ; 
integrare teritorială. Există însă grupuri care nu reuşesc să se integreze social şi tind să 
fie marginalizate. Un proces complex, coerent şi uniform de dezvoltare socială nu poate 
lăsa în afara sistemului nici un grup social. Din nou, aici intervine statul care, pe baza 
solidarităţii şi cetăţeniei, furnizează acces la oportunităţi şi resurse (inclusiv prin 
mecanisme redistributive) pentru toţi cetăţenii. 

Teorii specifice ale dezvoltării sociale 

în literatura de specialitate sunt consacrate patru mari teorii ale dezvoltării sociale: 
1. teoria modernizării; 2. teoria dependenţei; 3. teoria sistemului mondial modern; 
4. teoria globalizării. 

1 . Teoria modernizării 

Teoria modernizării a apărut în anii ’50, fiind favorizată, în opinia lui Alvin Y. So 
(1992 ; 2005) de trei factori: 

- câştigarea statutului de superputere de către SUA; 

- extinderea lumii comuniste şi dominaţia acesteia de către URSS (ca superputere); 

- dezintegrarea imperiilor europene coloniale în Asia, Africa şi America Latină, ceea 
ce a dus la apariţia unor noi state, în căutarea unui model de dezvoltare pentru a-şi 
promova economiile naţionale şi a dobândi independenţa politică. 

Teoria modernizării încearcă să explice dezvoltarea socială (dezvoltare = moder¬ 
nizare) având în vedere două accepţiuni complementare: 

- schimbare socială progresivă, direcţionată; 

- efortul întreprins de ţările subdezvoltate pentru a depăşi decalajul ce le separă de 
ţările dezvoltate occidentale. 

Această teorie susţine că societăţile moderne sunt mult mai productive, iar persoanele 
aflate în nevoie beneficiază de o redistribuţie a bunăstării. Organizarea şi mobilizarea 
politică la un nivel superior de complexitate şi reprezentativitate constituie, de asemenea, 
un factor-cheie în declanşarea proceselor de dezvoltare socială. J. Coleman (1990) 
subliniază faptul că societăţile moderne sunt caracterizate de trei trăsături fundamentale : 

- diferenţierea structurii politice (pornind de la ideea lui Smelser de diferenţiere 
structurală); 

- secularizarea unei culturi politice cu accent pe egalitate, care 

- sporeşte capacitatea de organizare politică a unei societăţi. Coleman arată că sistemele 
politice ale societăţilor moderne au o capacitate mai mare de a face faţă şi de a integra 
valori precum identitate naţională, legitimitate, participare şi (re)distribuţie decât 
societăţile tradiţionale. 

Principalele asumpţii ale teoriei modernizării sunt: 

a) Modernizarea este un proces realizat în trepte/stadii succesive (a se vedea teoria lui 
Rostow). 

b) Modernizarea este un proces de omogenizare (a se vedea teoria convergenţei). 

c) Modernizarea este un proces de europenizare şi americanizare (aceste societăţi au 
avut o creştere economică constantă şi o stabilitate a democraţiilor, fiind luate ca 
model sau impunându-se drept model). 

d) Modernizarea este un proces ireversibil şi „contagios” - odată pornit, el nu mai poate 
fi oprit şi este luat drept exemplu de societăţile subdezvoltate şi de cele în curs de 
dezvoltare. 

De aici derivă alte caracteristici: modernizarea este un proces progresiv „care, pe 
termen lung, nu este doar inevitabil, dar este şi dezirabil (...) fiind o schimbare evo¬ 
luţionistă şi nu una revoluţionară” (Reyes, 2001). 

Tributară paradigmei funcţionaliste, teoria modernizării are atât puncte tari, cât şi 
puncte slabe. Criticile cele mai dure subliniază că: 

- dezvoltarea nu este, în mod necesar, un proces unidirecţional, ci se poate realiza pe 
mai multe căi/direcţii; 

- singurul model de dezvoltare considerat valid este cel american/vest-european, fapt 
contrazis de cazul Coreei şi al Taiwanului („tigrii asiatici”) care au cunoscut un nivel 
ridicat de modernizare/dezvoltare sub dominaţia unor regimuri puternic autoritariste, 
şi nu democratice; 

- valorile tradiţionale (conservatoare) nu blochează, în mod necesar, procesul de 
modernizare, îl pot doar încetini, dar, de asemenea, pot contribui la coeziunea 
socială ca fundament al solidarităţii sociale („operaţionalizată” în societatea modernă 
sub forma cetăţeniei sociale ce stă la baza redistribuţiei bunăstării); valorile moderne 
şi cele tradiţionale nu sunt conflictuale, deci nu se exclud reciproc (cazul Japoniei este 
cel mai elocvent - de exemplu, tradiţionala loialitate japoneză faţă de senior/împărat 
poate fi transformată în loialitate faţă de firmă). 

La baza accepţiunii dezvoltării sociale ca schimbare socială progresivă (teoria moder¬ 
nizării a fost fundamentată de W.W. Rostow în 1960) stau o serie de caracteristici eco¬ 
nomice specifice unor perioade istorice, economice şi sociale. Aceste trăsături economice 
caracterizează toate societăţile umane, fiind posibil să le identificăm şi încadrăm într-una 
dintre următoarele cinci categorii: 

- societatea tradiţională; 

- apariţia precondiţiilor desprinderii; 

- desprinderea ( take-off) ; 

- drumul spre maturitate ; 

- societatea de consum (o a şasea etapă este identificată de Voicu, 2002, drept „socie¬ 
tatea postconsumeristă”) 1 . 

Ca urmare a limitelor tehnologice în creşterea productivităţii şi dominanţei sectorului 
agricol în sistemele economice tradiţionale, dezvoltarea a fost puţin posibilă şi extrem de 
lentă (chiar dacă, temporar, au avut loc creşteri economice, ele erau rapid înlocuite de 
perioade de descreştere, ca urmare a secetei, războaielor, molimelor/epidemiilor etc. - 
J. Gimpel, 1983). Pământul necesar activităţilor agricole, ca principal mijloc de produc¬ 
ţie, a fost determinantul principal în structurarea claselor sociale şi a unei mobilităţi 
verticale limitate a acestora (vezi şi Lenski, 2002), ceea ce a dus la o stagnare prelungită. 
Mai mult, arată Rostow (1960), sistemul de valori al acestor societăţi a avut la bază ceea 
ce s-ar putea numi un fatalism pe termen lung, mai precis, asumpţia potrivit căreia paleta 
perspectivelor ce se deschid în faţa nepoţilor unui individ sunt aproape exact aceleaşi pe 
care le-au avut şi bunicii acestuia. Cu alte cuvinte, condiţiile sociale şi politice, ca şi cele 


1. O trecere în revistă a teoriei modernizării în studii de limbă română găsim în lucrările : Ilie 
Bădescu (2006); Bogdan Voicu (2002); Iuliana Precupeţu (2006). 

economic-tehnologice limitate au blocat posibilităţile oamenilor de a manipula şi controla, 
în mod continuu, mediul înconjurător, în scopul de a obţine creştere economică, drept 
precondiţie a dezvoltării. 

Precondiţiile desprinderii sunt structurate în secolele XVII-XVIII, ca urmare a 
transpunerii în plan economic a diferitelor invenţii şi cuceriri tehnologice (revoluţia 
industrială), care au dus la creşterea productivităţii muncii, creşterea economică, extinde¬ 
rea comerţului, industrializare şi creştere în complexitate a societăţii (începe să se 
producă „diferenţierea structurală” definită de N.J. Smelser). Configurarea noilor 
manufacturi şi industrii a generat procesul specializării funcţionale şi al diviziunii sociale 
a muncii, ceea ce a dus la dezvoltarea educaţiei sub multiple forme. Rolul tradiţional al 
familiei se schimbă, se produce o externalizare a funcţiilor gospodăriei/familiei/locuinţei 
(în special pe dimensiunile educaţională-socializare şi cea economică) şi se creează noi 
condiţii pentru mobilitatea verticală, iar statusul începe să fie dobândit şi nu atribuit. 
Productivitatea economică este însă redusă, limitată încă de dominarea metodelor 
tradiţionale, de structurile şi valorile sociale învechite şi de organizarea politică deficitară. 

Desprinderea are la bază normalizarea creşterii economice ca trăsătură comună, 
dublată de coagularea intereselor economice, sociale şi politice în structuri instituţio- 
nalizate, care au dus la un nivel superior de organizare socială şi politică şi la crearea 
statelor moderne. Desprinderea este caracterizată de extinderea sectorului industrial ce 
a generat profituri imense reinvestite în acest sector. Creşte masiv cererea de forţă de 
muncă în industrie şi se naşte un ciclu al creşterii economice. Consecutiv, apare şi o 
creştere a nivelului de bunăstare economică a unei părţi importante a populaţiei, ce 
favorizează mobilitatea verticală şi generează noi structuri sociale complexe. Educaţia 
joacă un rol extrem de important în această etapă prin dezvoltarea sa instituţională. 
Rostow (1960) arată că Marea Britanie s-a „desprins” imediat după 1783; Franţa şi 
SUA, doar cu 2-3 decenii înainte de 1860 ; Germania, puţin înainte de 1875 ; Japonia, 
după 1875 ; Rusia şi Canada, în primul deceniu al secolului XX, în timp ce China şi 
India, abia după cel de-al doilea război mondial. 

Drumul spre maturitate reprezintă o continuare a creşterii economice şi dezvoltării 
tehnologice, cu accent pe eficienţa procesului de producţie, schimbarea vechilor valori şi 
instituţii cu unele noi, adaptate noilor structuri organizaţionale şi sociale care să susţină 
procesul de creştere. Un asemenea proces durează cea 40 de ani de la momentul 
încheierii „desprinderii”. Maturitatea este stadiul în care o economie demonstrează că 
are capacitatea de a depăşi faza desprinderii (şi sectoarele industriale respective) şi de a 
absoarbe şi aplica eficient noile tehnologii asupra prelucrării unei game largi de materii 
prime. „Acesta este stadiul în care o economie demonstrează că are cunoştinţele antre- 
prenoriale şi tehnologice necesare pentru a produce dacă nu totul, atunci orice alege să 
producă.” 

Societatea de consum are la bază extinderea sectorului economic industrial, dar mai 
ales a serviciilor. Două aspecte sunt însă determinante: în primul rând, creşterea 
venitului pe cap de locuitor, care a dus la creşterea independenţei unei importante părţi 
a populaţiei asupra unor contingenţe clasice (alimente, îmbrăcăminte, locuinţă); în al 
doilea rând, ponderea populaţiei salariale a crescut masiv, ceea ce a dus nu doar la 
creşterea populaţiei urbane, ci şi a celei care lucrează în servicii/administraţie/birouri şi 
a salariaţilor cu înaltă calificare din industrie. Productivitatea ridicată a muncii, producţia 


581 


TEORII ALE DEZVOLTĂRII SOCIALE 


de serie, mass-media, procesele educaţionale, mobilizarea politică şi civică sunt elemente 
esenţiale ale societăţii de consum. Statul se reorganizează şi restructurează, creşte în 
complexitate şi dezvoltă subsisteme specifice, precum statul bunăstării, alocând resurse 
importante sistemului de securitate socială. în acest punct, avem de-a face cu o societate 
modernă, în care, aşa cum afirmă Rostow, elementul decisiv l-a constituit automobilul 
ieftin, accesibil unei mari părţi a populaţiei, ce a schimbat şi remodelat aşteptările 
acesteia. 

Abordarea lui Rostow este una făcută sub auspiciile funcţionalismului, fiind evolu¬ 
ţionistă în origini şi atribuind progresului tehnologic rolul dominant în procesul de 
modernizare (înţeles ca dezvoltare). Dezvoltarea necesită investiţii majore de capital, iar 
pentru a facilita creşterea în statele în curs de dezvoltare trebuie create o serie de premise 
(economia trebuie să atingă al doilea stadiu). Pentru Rostow, formarea capitalului şi 
procesul de economisire/acumulare sunt centrale şi stau la baza creşterii economice şi 
apoi a dezvoltării. Cheia dezvoltării o constituie mobilizarea economiilor pe baza 
profiturilor anterioare, pentru a genera noi investiţii ce vor declanşa o autogenerare a 
creşterii economice şi un nou ciclu al dezvoltării. în lipsa acestor economii, o societate 
se poate bloca în al treilea stadiu. 

Criticile la adresa modelului lui Rostow se referă, îndeosebi, la dependenţa unor 
determinaţi ai stadiului de dezvoltare economică a unei ţări, aceştia fiind calitatea şi 
cantitatea resurselor, tehnologiile de care dispune societatea respectivă şi structura 
instituţională a ţării respective. Dacă ne limităm la explicarea experienţei ţărilor vestice, 
teoria lui Rostow este, în mare parte, validă. Pentru alte ţări din alte regiuni ale lumii, 
cu culturi diferite şi condiţii sociale istorice diferite, care au experimentat o modernizare 
redusă, teoria lui Rostow este puternic limitată. 

O a doua accepţiune a dezvoltării sociale în viziunea teoriei modernizării se referă la 
efortul întreprins de ţările subdezvoltate pentru a ajunge la acelaşi nivel de bunăstare ca 
şi societăţile din Vest. Este şi cazul României (Zamfir, 2006a) care, după 1848, dar mai 
ales după instalarea lui Carol I de Hohenzolem-Sigmaringen pe tronul României, se 
înscrie într-un program planificat de dezvoltare socială, menit să reducă decalajul ce ne 
separa de ţările occidentale (Larionescu, 2006, p. 31). Experimentul comunist românesc 
este un alt exemplu de dezvoltare socială, dar fundamental diferit - prin mijloacele 
folosite - de programele de dezvoltare socială ale ţărilor occidentale dezvoltate sau ale 
celor subdezvoltate din Africa şi America Latină. Programele de dezvoltare socială 
iniţiate în România - fie că vorbim de sfârşitul secolului al XlX-lea şi de perioada 
interbelică, fie că vorbim de experimentul comunist - se înscriu masiv pe linia dezvoltării 
sociale ca modernizare. 

Dezavuată în anii ’60, teoria modernizării a fost recent reluată, dar tot din perspectivă 
(neo)funcţionalistă: tradiţia nu mai reprezintă un obstacol, ci un factor adiţional al 
dezvoltării; teoretizarea nu mai este abstractizată, ci are la bază noi studii de caz, 
realizate în context istoric; dezvoltarea nu mai este văzută ca unidirecţională, ci 
multidirecţională; factorii externi şi conflictul nu mai sunt neglijaţi, ci deţin un rol 
important în explicarea dezvoltării multidirecţionale. 

2. Teoria dependenţei 

Aşa cum arată Voicu (2002), teoriile dependenţei au furnizat o explicaţie alternativă, 
comparativ cu cele ale dezvoltării sociale ca proces de modernizare (îndeosebi prin 
industrializare). Punctul critic de pornire a fost incapacitatea teoriei modernizării de a 
explica diferenţele de dezvoltare dintre ţările avansate şi cele subdezvoltate. 

Bazele teoriei dependenţei se regăsesc în analiza situaţiei Americii Latine, făcută la 
iniţiativa ECLAC 1 , în anii ’50, de pe poziţiile paradigmei conflictualiste (neomarxiste). 
Reyes (2001), pe baza dezvoltărilor lui Dos Santos (1971), arată că teoria dependenţei 
combină o serie de elemente derivate din neomarxism cu altele derivate din teoria 
economică a lui J.M. Keynes. 

Aşa cum arată Bădescu (2006, p. 52) „teza teoriilor dependenţei (sau a capitalismului 
dependent) evidenţiază (...) asocierea influenţei externe cu subdezvoltarea şi cu starea de 
colonialism mental (a gândi prin imitaţie), nu cu dezvoltarea”. Mai precis, ţările dez¬ 
voltate („metropola” sau „centrul” - ţări colonizatoare, „capitale” ale unor imperii) 
împiedică dezvoltarea independentă a ţărilor subdezvoltate foste colonii („sateliţii” sau 
„periferia”), creându-se, în fapt, o dependenţă economică, un cerc vicios, în care 
periferia furnizează materie primă (ieftină) şi primeşte în schimb produse tehnologice 
finite (scumpe) pe care nu le poate produce la nivel naţional din cauza („întreţinerii”) 
subdezvoltării. în acest sens, Dos Santos (1971) afirmă că dependenţa sateliţilor de fosta 
metropolă este una triplă: industrială (ca suport pentru crearea PIB), financiară/capital 
şi tehnologică, cea mai problematică fiind ultima. Voicu (2002) arată că şi după obţinerea 
independenţei şi suveranităţii politice, dependenţa de metropolă a fostelor colonii s-a 
perpetuat, din cauza situaţiei monopoliste existente atât pe pieţele de desfacere, cât şi în 
ceea ce priveşte importul. 

Cei mai reprezentativi teoreticieni ai acestui model de explicare a dezvoltării sociale 
sunt: Andre Gunder Frank, Theotonio Dos Santos, Fernando Henrique Cardoso, Edelberto 
Torres-Rivas, Samir Amin şi Râul Prebisch, acesta din urmă fundamentând teoria 
dependenţei. Prebisch (1950) propune un nou model de dezvoltare (focalizat pe America 
Fatină) ce are la bază câteva elemente necesare pentru a crea (pre)condiţiile dezvoltării 
unei societăţi: 

- controlul ratei de schimb valutar, în care guvernul să pună accent mai degrabă pe 
politica fiscală decât pe cea monetară; 

- implicarea mult mai masivă a structurilor publice (centrale şi locale) în procesele de 
dezvoltare naţională; 

- crearea unui cadru suportiv pentru investiţii, acordând un rol preferenţial capitalului 
naţional; 

- permiterea intrării de capital străin doar urmând priorităţile deja fixate prin planurile 
naţionale de dezvoltare; 

- promovarea cererii interne de o manieră mult mai eficace - în special în ceea ce 
priveşte susţinerea pieţelor interne ca bază pentru (re)întărirea procesului de indus¬ 
trializare ; 


1. ECLAC - Economic Commission for Latin America and the Caribbean. Iniţial, comisia s-a 
numit ECLA - Economic Commission for Latin America. 

- generarea unei cereri interne de bunuri şi servicii mult mai mari prin creşterea 
salariilor, care se va resimţi pozitiv prin creşterea cererii agregate pe pieţele interne ; 

- dezvoltarea unor scheme şi mecanisme publice eficace de acoperire cu servicii sociale, 
destinate în special celor în situaţie de risc/nevoie acută, pentru ca aceştia să nu 
devină dependenţi, ci chiar să devină competitivi. 

în esenţă, aceste elemente şi principii propuneau „o strategie de dezvoltare a ţărilor 
latino-americane axată pe reducerea importurilor de materiale prelucrate, prin înlocuirea 
lor cu cele din producţie proprie, stimulând astfel industrializarea”, însă „instabilitatea 
politică a ţărilor latino-americane, dar şi concurenţa ţărilor dezvoltate au făcut ca 
proiectul ECLA să eşueze, deşi a avut rezultate notabile în anii ’60, îndeosebi în Mexic 
şi Brazilia” (Voicu, 2002). 

A.G. Frank (1966, 1975) arată că modelul de explicare a subdezvoltării prin raportare 
la factorii interni şi a dezvoltării prin raportare la factorii externi (specific teoriilor moder¬ 
nizării) este eronat, deoarece, aşa cum arată So (So, 1990, apuci Bădescu, 2006, p. 53): 

- ţările Lumii a Treia nu pot niciodată să meargă pe calea occidentală a dezvoltării, 
pentru că au experienţe pe care Occidentul nu le-a avut; 

- ţările occidentale, de pildă, n-au experimentat colonialismul, pe când ţările Lumii a 
Treia au fost colonii ale celor occidentale; 

- experienţa colonială a alterat radical calea lor de dezvoltare. 

Frank (1966) arată că inferioritatea „periferiei” în raport cu „centrul” (pe dimensiu¬ 
nile productivitate economică, acumulare de capital şi tehnologie) nu poate duce decât 
la o „dezvoltare a subdezvoltării” perpetuă, prin migrarea continuă a resurselor (umane, 
capital financiar, materii prime) dinspre „satelit” către „metropolă”. 

O altă formă de dependenţă este subliniată de Cardoso (1972) şi Cardoso şi Falleto 
(1979) - cea a săracilor faţă de bogaţi sau faţă de suportul statului bunăstării, inegalitatea, 
sărăcia şi excluziunea socială a acestora accentuându-se pe măsura creşterii decalajului 
dintre „centru” şi „periferie”. Apare, astfel, un cerc vicios în care inegalitatea socială 
generează şi, în acelaşi timp, este cauzată de subdezvoltare ; cu alte cuvinte, un cerc al 
dublei dependenţe care face ca ieşirea din subdezvoltare să fie foarte problematică. 

Criticii acestei teorii reclamă faptul că susţinătorii teoriei (sub)dezvoltării sociale pe 
baza dependenţei nu furnizează date empirice suficiente şi coerente care să sprijine 
concluziile formulate (ce se doresc a fi cvasisuficiente). O altă critică face referire la 
argumentul teoriei dependenţei cu privire la legăturile dintre corporaţiile transnaţionale 
care ar fi doar în detrimentul statului şi în beneficiul lor. în realitate, asemenea conexiuni 
şi relaţii de cooperare economică pot fi utilizate drept mijloace de transfer tehnologic, 
care poate duce la dezvoltarea ţărilor-gazdă. Aici, argumentul cel mai important are la 
bază exemplul dat de situaţia actuală a SUA (ca superputere), dar care, în trecut, a fost, 
de asemenea, o colonie, ce a reuşit să rupă cercul vicios al (dezvoltării) subdezvoltării. 

3. Teoria sistemului mondial modern 

Această teorie a fost promovată de Immanuel Wallerstein (1974b, 1990) care, având ca bază 
teoriile dependenţei, a arătat totuşi că acestea nu pot explica integral procesele de dez¬ 
voltare socială ale „metropolelor” şi cele de „dezvoltare a subdezvoltării”, caracteristice 

„periferiilor”. Noile circumstanţe economice naţionale create de procesele complexe de 
schimbare socială (după cel de-al doilea război mondial, dar analiza este realizată pe o 
perioadă de 500 de ani, de la 1492 încoace) au făcut ca sistemele financiare şi de comerţ 
internaţionale să fie mult mai flexibile, îngreunând şi diminuând capacitatea guvernelor 
naţionale de a controla aceste fluxuri. Wallerstein face referire în special la anii ’60, 
când, teoretic, apăruseră premisele ca ţările Lumii a Treia să poată dezvolta mecanisme 
de creştere a standardului de viaţă şi îmbunătăţire a condiţiilor sociale pentru populaţia 
autohtonă. Aceste premise sunt caracterizate de următoarele trăsături (So, 1990, p. 46): 

• Ţările Asiei de Est (Japonia şi „tigrii asiatici” - Taiwan, Coreea de Sud, Hong Kong 
şi Singapore) au continuat să înregistreze creşteri economice substanţiale, în ciuda 
dominanţei istorice şi a dependenţei de economiile europene. Astfel, a devenit din ce 
în ce mai dificil de explicat miracolul economic asiatic prin prisma aşa-numitului 
„imperialism manufacturier” 1 . 

• Criza statelor socialiste - în special răcirea relaţiilor chino-sovietice, (semi)eşecul 
Revoluţiei Culturale Chineze, stagnarea economică a statelor socialiste şi deschiderea 
graduală a acestora către investiţiile capitaliste - a pus, oarecum, capăt miracolului 
socialist, văzut de teoreticienii dependenţei drept calea către independenţă economică 
şi dezvoltare. 

• Criza SUA, în plan economic şi social (pierderea războiului din Vietnam, criza 
Watergate, eşecul războiului împotriva sărăciei lansat de Lyndon Johnson, criza 
petrolului din anii ’73-’74, „stagflaţia” anilor ’70, deficitul bugetar uriaş etc. au 
constituit un puternic semnal de alarmă cu privire la diminuarea hegemoniei ameri¬ 
cane în lumea capitalistă). 

De aici rezultă şi principalele diferenţe între teoria dependenţei şi cea privind sistemul 
mondial: 


Tabelul nr. 1 

Diferenţe între teoria dependenţei şi teoria sistemului mondial 



Teoria dependenţei 

Teoria sistemului mondial 

1. Unitatea de 
analiză 

Statul-naţiune 

Sistemul mondial/lumea însăşi 

2. Metodologia de 
analiză 

Modelul explicativ este unul struc- 
tural-istoric, bazat pe dezvoltarea şi 
decăderea statului-naţiune. 

Susţine ideea dinamicii istorice a 
sistemului mondial, dezvoltat pe 
baza unor trenduri seculare şi în 
cicluri globale/cicluri perechi/ 
„cicluri Kondratieff” (Bădescu, 

2006, p. 59). 

3. Structura 
teoretică 

Bimodală : centm şi periferie. 

Trimodală : centm, semiperiferie şi 
periferie. 

4. Direcţia de 
dezvoltare 

Procesul este, în general, dureros şi 
distmctiv pentm periferie. 

Există posibilitatea „migrării” în 
sus şi în jos în cadml economiei 
mondiale. 


1. Martin Landsberg (1979) arată că „imperialismul manufacturier” este o strategie de industriali¬ 
zare a ţărilor din Lumea a Treia prin exportul de produse finite către ţările dezvoltate, capitaliste. 

Teoria dependenţei 

Teoria sistemului mondial 

5. Focalizarea 
cercetării 

Periferie. 

Centm, semiperiferie şi periferie. 

6. Factori explicativi 
ai dezvoltării 

Localizează cauzele subdezvoltării 
ca fiind externe. 

Localizează cauzele subdezvoltării 
ca fiind interne. 

7. Implicaţia 
doctrinară 

Susţinerea protecţionismului/ 
intervenţia puternică a statului. 

Susţinerea liberului schimb ca 
agent al difuziunii inovaţiilor. 


Aşa cum arată Voicu (2002), organizarea trimodală este absolut necesară pentru a 
asigura echilibrul sistemului: „Necesitatea existenţei statelor semiperiferice derivă din 
raţiuni politice (operează ca o «clasă de mijloc», reducând posibilele tensiuni şi polari¬ 
zarea între statele bogate şi cele sărace), dar mai ales economice (mutarea tehnologiilor 
mai vechi în statele semiperiferice permite menţinerea tehnologiilor de vârf în ţările 
centrale, astfel ca productivitatea muncii să fie ridicată, permiţând existenţa unor salarii 
ridicate şi evitarea crizelor politice interne şi a recesiunii).” 

Redistribuirea bunăstării devine un mecanism secundar (cel principal fiind efortul 
individual în cadrul pieţei libere) esenţial, care generează incluziune socială şi creşterea 
solidarităţii comunităţilor/societăţii ca şi condiţie esenţială pentru promovarea dezvoltării 
sociale. în acest sens : „redistribuirea funcţionează ca mod de asigurare a indivizilor în 
faţa riscului, prevenind crizele sociale şi instabilitatea politică. Astfel, asigurarea funcţio¬ 
nării eficiente a sistemului de securitate socială constituie o condiţie a ordinii sociale şi 
a creşterii economice. Este motivul pentru care unii autori consideră dezvoltarea socială 
ca o doctrină a integrării politicilor sociale şi economice, în care ambele tipuri de 
programe să fie considerate ca parteneri egali. (...) Dezvoltarea socială este astfel menită 
să asigure furnizarea nevoilor de bază pentru toţi indivizii, strategiile dominante fiind 
planificarea şi intervenţia statului” (Voicu, 2002). 

Caracteristicile specifice asociate proceselor de dezvoltare socială în cadrul teoriei 
sistemului mondial arată fără echivoc că unitatea de analiză nu poate fi alta decât 
sistemul social (global) însuşi, care, în cele mai multe situaţii, transcende realităţile 
naţionale. Este adevărat că acesta poate fi studiat inclusiv la nivelul „micro”, intern al 
unei ţări, şi, de asemenea, dintr-un unghi de vedere exterior, deoarece sistemul social 
poate cuprinde mai multe ţări sau regiuni întregi. Ţările acestor regiuni pot fi însă 
inegale ca nivel şi posibilităţi de dezvoltare economică şi relaţii de dependenţă, motiv 
pentru care ţările mai puternice încearcă o expansiune a manifestării relaţiilor de putere 
asupra celor slabe. Aşa cum arată Bădescu (2006), „expansiunea implică, în mod 
necesar, o dezvoltare inegală şi curiozitatea acestui sistem este că însăşi coeziunea lui 
presupune, se bazează, în ultimă instanţă, pe acest fenomen de dezvoltare inegală, adică 
pe o stratificare a economiei mondiale în centre, semiperiferii şi periferii; în interiorul 
ariei centrale, pe o diferenţiere între state, în cadrul statelor, între regiuni, iar în cadrul 
regiunilor, între oraş şi zona rurală etc.” 

Teoria sistemului mondial (ca şi cea a dependenţei, din care derivă şi pe care o 
dezvoltă) vede dezvoltarea socială dintr-un unghi pesimist, deoarece prăpastia dintre 
centru, pe de o parte, şi semiperiferie şi periferie, pe de altă parte, se adânceşte continuu 
şi nu pot fi create mecanisme de creştere pentru ţările periferice sau semiperiferice. 

4. Teoria globalizării 

Teoria globalizării este derivată din teoria sistemului mondial modern şi subliniază 
integrarea globală a unor sisteme sociale complexe, cu accent puternic pus pe mondia- 
lizarea tranzacţiilor economice ca motor al globalizării. Pe lângă globalizarea economică, 
unul dintre cele mai importante aspecte se referă la globalizarea culturală, precum şi la 
creşterea imensă a posibilităţilor de comunicare în timp real la nivelul întregii lumi. De 
fapt, argumentează unii teoreticieni, creşterea frecvenţei şi intensităţii schimburilor 
culturale face ca liantul destul de fragil creat de tranzacţiile economice să fie întărit, astfel 
încât să putem vorbi de o lume interconectată şi interdependentă (într-un oarecare sens, 
putem afirma că ideea de ecumenopolis - „oraşul mondial” - a lui C.A. Doxiadis este 
„materializată” în fenomenul de globalizare; vezi globalizare). 

Caracteristicile specifice ale globalizării fac referire la: 

1. Dezvoltarea spectaculoasă a sistemelor de comunicaţie şi creşterea accesului la 
informaţie, mileniul al IlI-lea aducând cu sine comunicarea globală, în care toate 
ţările interacţionează din ce în ce mai frecvent şi mai uşor, nu doar la nivel guverna¬ 
mental, ci şi la nivelul cetăţenilor obişnuiţi. La aceasta se poate adăuga şi creşterea 
spectaculoasă a posibilităţilor de transport de mărfuri şi persoane, inclusiv scăderea 
timpilor de transport. 

2. Chiar dacă există o dezvoltare inegală a sistemelor de comunicaţie (în ţările dezvoltate 
frecvenţa, intensitatea şi volumul comunicaţiilor - şi, implicit, accesul la o varietate 
de informaţii - fiind mult mai ridicate decât în ţările subdezvoltate), aceste mecanisme 
se răspândesc din ce în ce mai mult, din dorinţa întreprinzătorilor capitalişti de a 
cuceri noi pieţe. Un asemenea fapt nu poate duce decât la creşterea posibilităţilor, 
inclusiv pentru grupurile sărace, marginale, de a comunica, interacţiona şi, deci, de 
a avea acces la informaţii noi (şi utile/utilizabile) într-un context supranaţional. 

3. Efectele comunicării globale restructurează sistemele sociale şi se văd rapid în plan 
social, economic, politic şi cultural, la nivelul fiecărei naţiuni. La nivel economic, de 
exemplu, creşterea accesului la tehnologie şi informaţie al micilor întreprinzători 
creează un mediu economic nou, particular, în care tranzacţiile economice capătă, pe 
lângă dimensiunea reală, o dimensiune virtuală, dată de noile mecanisme monetare şi 
financiare (transfer electronic de bani, plăţi on-line pentru diverse servicii, recepţio- 
narea produselor comandate la mii de kilometri în 24/48 de ore etc.). Asemenea 
fenomene nu pot decât să se constituie în patternuri de uniformizare culturală, creând 
premisele pentru formarea unei culturi globale. 

4. Chiar dacă accesul minorităţilor (săraci/cu acces limitat la resurse de putere) la 
mijloacele de comunicare şi informare creşte, acestea vor fi întotdeauna cu un pas 
înapoia elitelor economice şi politice în aceasta nouă lume a sistemelor de comunicare 
mondială, atât din raţiuni economice, cât şi ca urmare a limitelor (structurale şi 
individuale) în selectarea şi exploatarea informaţiilor disponibile. Elitele vor continua 
să ia deciziile structurale la nivelul acestor ţări, dar se creează premisele dezvoltării 
societăţii civile care poate exercita ample acţiuni de lobby şi advocacy. 

5. Asemenea acţiuni şi alte elemente culturale vor influenţa, practic, o formă pe care o 
va lua structura socială şi direcţiile de dezvoltare economică, cu implicaţii la nivelul 

fiecărei ţări asupra dezvoltării sociale pe termen mediu şi lung (îmbunătăţirea con¬ 
diţiilor sociale şi a calităţii vieţii). 

Toate aceste elemente influenţează, uneori diferenţiat, alteori difuz sau puţin distinc¬ 
tiv, procesele de dezvoltare economică, dar şi programele de dezvoltare socială, de data 
aceasta nu doar la nivelul statului-naţiune, ci la nivel regional şi global. 

Există o serie de trăsături comune între teoria globalizării şi cea a modernizării în 
încercarea amândurora de a explica dezvoltarea socială. Cea mai importantă trăsătură 
regăsită în ambele teorii accentuează un anume tip de „etnocentrism” - faptul că direcţia 
ce trebuie imprimată este cea specifică proceselor de „americanizare”/„europenizare” 
(în termeni de dezvoltare tehnologică şi economică, dar mai ales în termeni de promovare 
a valorilor specifice democraţiilor occidentale). Pe această coordonată, există însă şi o 
diferenţă semnificativă: teoria modernizării este mult mai normativă, subliniind foarte 
clar cum trebuie rezolvată problema dezvoltării, în timp ce teoria globalizării subliniază 
dimensiunea pozitivă, dezirabilă a procesului de globalizare, dar nu în mod necesar, 
având un caracter normativ (Portes, 1992, apud Reyes, 2001). 

De asemenea, şi teoria sistemului mondial are trăsături comune cu cea a globalizării, 
mai ales în ceea ce priveşte unitatea de analiză, care nu mai este statul-naţiune (ca în 
teoria modernizării şi dependenţei), ci lumea însăşi. Diferenţa, în acest punct, derivă din 
perspectiva ideologică şi sociologică de abordare. în timp ce teoria sistemului mondial 
are la bază elemente neomarxiste (conflictualism) ce accentuează caracterul violent şi 
revoluţionar al transformărilor sociale necesare promovării dezvoltării sociale, teoria 
globalizării îşi trage seva din structuralism şi funcţionalism, susţinând ideea unei tranziţii 
graduale, progresive. Etzioni (2002) arată că schimbările graduale, pozitive dintr-o 
societate capătă consistenţă atunci când marea majoritate a grupurilor sociale au capaci¬ 
tatea de autoadaptare la inovaţiile curente, în mod particular în sfera comunicării culturale 
(globalizarea culturii/cultura de masă). 

Globalizarea nu are însă doar un trend pozitiv. Din ce în ce mai mult se discută despre 
globalizarea sărăciei şi globalizarea problemelor sociale, ca efecte ale globalizării econo¬ 
mice, ale creşterii puterii corporaţiilor transnaţionale şi ale orientării lor spre obţinerea 
unor profituri maxime şi slăbirea mecanismelor instituţionale de redistribuire, dezvoltate 
de statul-naţiune clasic. 

O întrebare fundamentală apare în legătură cu necesitatea de a specifica nu doar 
trendurile globalizării, ci şi când se va încheia procesul de globalizare , cum va arăta o 
lume complet globalizată, pentru că, cel puţin teoretic, la momentul respectiv, vom avea 
o singură societate şi cultură care va ocupa întreaga planetă. Sau poate că nu? Este 
extrem de dificilă o asemenea prognoză sociologică, mai ales fără a lua în considerare 
nivelurile înalte ale unor procese de diferenţiere (mai ales culturală/socială, dar şi 
politică şi economică), multicentricitaîe şi fenomene imprevizibile, haotice. Diferenţierea 
actuală limitează viteza unor procese de globalizare şi, la anumite niveluri, o poate chiar 
bloca. De exemplu, identitatea europeană este un construct dezirabil, dar blocat la 
nivelul entităţilor naţionale (vezi procesele dificile de creare a unei Europe sociale 
armonioase sau respingerea Constituţiei europene). Multicentricitatea se referă la faptul 
că centrele tradiţionale de putere - statul-naţiune - devin fluide şi îşi pierd masiv din 
influenţă şi autoritate în faţa noilor competitori reprezentaţi de firmele transnaţionale, 
ale căror interese le transcend pe cele ale statelor-naţiune şi cetăţenilor lor. în fine. 

fenomenele haotice se referă la conflicte sociale masive, dezastre naturale (inclusiv 
epuizarea unor resurse non-regenerabile), descoperiri şi invenţii. Din ce în ce mai multe 
voci însă arată că globalizarea se referă la o serie de forţe şi factori ce acţionează în afara 
controlului social, transformând, într-o manieră necontrolată, lumea actuală, cu conse¬ 
cinţe nu doar negative, ci chiar ireparabile. 

Fiind cea mai recentă teorie ce încearcă să explice dezvoltarea socială şi patternurile 
viitoare de manifestare, teoria globalizării s-ar putea să fie, ca şi predecesoarele ei, de 
altfel, „teoria la modă” în momentul actual. Anii ’60 au adus teoria modernizării şi apoi 
teoria dependenţei, anii ’70 au adus teoria sistemului mondial modern, anii ’80 au lansat 
teoriile postmodernizării (cu un puternic in put din partea cărţii lui J.F. Lyotard - 
Condiţia postmodernă), iar anii ’90 aduc în prim-plan teoria globalizării. Acelaşi lucru 
s-a întâmplat cu „tranziţia” de la dezvoltare economică la dezvoltare socială şi apoi spre 
„dezvoltare sustenabilă” ; sau de la analiza diferitelor categorii de resurse la analiza 
capitalului social ca resursă-cheie ; sau mutarea discursului de la sărăcie la deprivare şi 
de la excluziune socială spre incluziune socială şi societăţi coezive. Indiferent de teoriile 
folosite şi de explicaţiile furnizate, obiectivele pe termen lung ale dezvoltării sociale 
vizează îmbunătăţirea calităţii vieţii şi bunăstarea socială a tuturor grupurilor sociale cu 
o componentă importantă referitoare la protecţie mediului înconjurător, conservarea 
biodiversităţii şi a multiculturalismului ca elemente fundamentale pentru o dezvoltare 
socială sustenabilă. 


Adrian DAN 


Teorii asupra tranziţiei economice şi politice de sistem - 
de la socialism la capitalism 


Sfârşitul regimurilor comuniste în Europa Centrală şi de Est şi transformările către 
democraţie şi economia de piaţă sunt larg percepute ca o provocare pentru dezbaterile 
teoretice actuale din ştiinţele sociale. în linii mari, aceste teorii admit faptul că transfor¬ 
mările postcomuniste au însemnat o reorganizare şi realiniere instituţională care a dus la 
o separare mai clară între economie şi sfera politică. Diverse categorii de teorii, liberale, 
neoinstuţionalist-liberale şi reflexive, elaborate în ştiinţele economice şi politice, au 
conceptualizat însă diferit natura acestei schimbări şi au sugerat prescripţii diferite 
pentru politicile de transformare. 


Teorii liberale 

Sfârşitul regimurilor comuniste în ECE a fost văzut, la începutul anilor ’90, ca o vic¬ 
torie a liberalismului, o dovadă a superiorităţii istorice a valorilor şi instituţiilor libe¬ 
rale ca şi a inevitabilităţii răspândirii lor la nivelul întregului glob (Biersteker, 1992; 
Fukuyama, 1992). Ca urmare, teoriile liberale au jucat un rol crucial în definirea schim¬ 
bărilor de sistem în ţările foste comuniste, înţelese ca „tranziţii” la democraţie şi econo¬ 
mia de piaţă. 

Teoriile liberale, ştiinţele economice neoclasice şi studiile neoliberale despre demo¬ 
craţie au în comun o concepţie asupra actorilor sociali ca agenţi autonomi, raţionali şi 
motivaţi de interese egoiste (Pop, 2002). Efectul la nivelul societăţii al acţiunilor acestor 
actori, despre care se presupune că operează în condiţii de competiţie şi acces neîngrădit 
la informaţia utilă, ar fi pieţele eficiente, iar în câmp politic un regim democratic. 
Argumentând că actorii economici se adaptează rapid şi raţional la mediul lor, economiştii 
neoliberali au susţinut schimbarea rapidă a condiţiilor de mediu prin introducerea unor 
măsuri pentru macrostabilizare, liberalizare a preţurilor şi a comerţului, convertibilitatea 
monedelor naţionale şi privatizare (Blanchard et al., 1991 ; 1993 ; Blanchard, 1997). în 
această viziune, schimbarea de sistem constă într-o simplă resetare a economiei, în aşa 
fel încât aceasta să răspundă mecanismului economiei de piaţă. întreprinderile ar fi 
urmat să se adapteze competiţiei, iniţiativele spontane ale antreprenorilor ar fi dus la 
exploatarea noilor oportunităţi pentru activităţi economice şi formarea pieţelor. în plus, 
controlul birocratic asupra economiei ar fi urmat să fie eliminat dintr-o dată şi, împreună, 
toate aceste măsuri ar fi lacut ireversibilă schimbarea de sistem înainte ca potenţialii 
oponenţi ai schimbării să se poată organiza eficient pentru a rezista acestor măsuri. 
Efectele negative, de aşteptat, precum şomajul, deteriorarea puterii de cumpărare şi a 
veniturilor şi recesiunea economică erau nedorite, desigur, dar acestea erau considerate 
drept probleme temporare şi, în orice caz, erau probleme mai puţin serioase decât 
dezechilibrele de nesusţinut create de economia planificată (Sachs, 1993 ; Przeworski, 
1993 ; Williamson, 1994). Deşi, la începutul anilor ’90, au dominat analizele asupra 
reformelor economice, sub presiunea criticilor, dar şi ca urmare a acumulării de date 
suplimentare despre evoluţiile reale din economie, chiar susţinătorii acestor teorii au 
ajuns să admită că „suntem încă destul de departe de a înţelege efectul politicilor macro¬ 
economice în contextul economiilor în tranziţie” (Blanchard, 1997, p. 26). 

în plan politic, teoriile liberale au analizat condiţiile în care democraţia ar fi putut 
deveni posibilă în ECE (Di Palma, 1990; 1991 ; Linz şi Stepan, 1996). Conform acestor 
teorii, condiţiile necesare pentru democraţie includeau apariţia unor actori politici 
raţionali, mânaţi de interese proprii bine articulate, conştienţi de propriile drepturi şi 
libertăţi şi dispuşi să se mobilizeze pentru atingerea scopurilor lor. Se presupunea, în 
acelaşi timp, că statul va deveni un arbitru neutru al diverselor interese politice, un 
garant al unei „pieţe politice competitive” (Di Palma, 1990, pp. 40-41). Astfel, statul şi 
piaţa, deopotrivă, sunt văzute de teoriile neoliberale ca mecanisme neutre şi corecte de 
coordonare la nivel social a unor seturi de interese aflate în competiţie. 

La fel ca şi schimbarea în economie, şi la nivel politic se prevedea că schimbarea de 
sistem va fi o conversiune rapidă şi voluntaristă care ar duce la schimbări de compor¬ 
tamente, în aşa fel încât actorii politici să demonstreze disponibilitatea şi capacitatea de 
a adopta în comportamentul lor o serie de reguli - competiţia electoral liberală într-un 
sistem pluralist de partide -, fără să încerce să schimbe aceste reguli. Uneori, acordul 
dintre principalele partide politice asupra regulilor pe care se bazează sistemul politic se 
putea formula într-un pact, implicit sau explicit, care presupunea, de asemenea, că orice 
conflicte vor fi rezolvate prin intermediul procedurilor şi instituţiilor democratice (Stepan, 
1986). în plus, aceste teorii defineau şi criteriile după care regimurile democratice puteau 
fi considerate drept consolidate, în funcţie de nivelul de dezvoltare a societăţii civile, a 
statului de drept şi a eficienţei administraţiei publice (Linz şi Stepan, 1996, pp. 6-15). 

Această conceptualizare a schimbării în societăţile postcomuniste, ca simplă şi 
neproblematică tranziţie către democraţie şi economia de piaţă, ca o resetare voluntară 
şi spontană a principiilor de coordonare din economie şi politică, deşi foarte influentă la 
începutul anilor ’90, când a inspirat diverse programe de „terapie de şoc”, a fost treptat 
recunoscută ca simplistă (Kolodko, 1993). Acest deficit conceptual reflectă slaba preocu¬ 
pare a teoreticienilor liberali de a înţelege relaţia dintre economie şi politică. Deşi, în 
general, se susţine că libertăţile economice şi cele politice sunt, deopotrivă, necesare şi 
dezirabile pentru buna funcţionare a societăţilor dezvoltate contemporane şi deşi există o 
anumită afinitate între capitalism şi democraţie (Friedman, 1962 ; Hayek, 1944), teoriile 
liberale presupun, mai degrabă decât demonstrează sau explică, aceste legături sau 
afinităţi şi, ca atare, rămân un ghid inadecvat pentru înţelegerea transformărilor postco¬ 
muniste, a căror caracteristică centrală este tocmai această reaşezare a raporturilor dintre 
economie şi politică. 


Teorii neoinstituţionaliste 

Ştiinţele economice evoluţioniste şi studiul neoinstituţionalist al politicii modifică presu¬ 
poziţiile despre comportamentul agenţilor sociali, individuali sau colectivi făcute de 
neoliberali. Pentru neoinstituţionalişti, actorii sociali operează într-un mediu deja struc¬ 
turat de instituţii, care au rolul de a facilita acţiunea colectivă, reduc costurile legate de 
implementarea şi respectarea regulilor, conduc la o anumită stabilite a ordinii sociale, 
facilitează schimburile şi managementul conflictelor (Coase, 1993; Murrell, 1991; 
North, 1990; Olson, 1992). 

Construind pe aceste presupoziţii generale, ştiinţele economice evoluţioniste au 
conceptualizat schimbare economică din ţările postcomuniste ca un proces gradual în 
care, deşi rezultatul final desirabil era acelaşi cu cel prescris de neoliberali, crearea 
condiţiilor instituţionale pentru apariţia şi funcţionarea pieţelor este considerată mai 
importantă şi precede simpla schimbare a caracteristicilor mediului economic. Schim¬ 
barea instituţională cere timp şi presupune un grad înalt de experimentare şi incertitudine, 
în aceste condiţii, o parte din vechile instituţii rămân necesare pentru menţinerea unui 
grad suficient de coerenţă şi predictibilitate a activităţilor economice. Controlul direct al 
statului asupra cel puţin a unora dintre întreprinderi trebuie menţinut; statul poate să fie 
un agent de socializare şi control al întreprinderilor care trebuie deprinse să accepte 
constrângeri financiare clare şi să se restructureze. Simpla introducere a unor politici 
neoliberale nu este suficientă pentru a determina aceste întreprinderi să adopte un 
comportament de piaţă (Clague, 1992; Carlin şi Mayer, 1994). în plus, instituţiile 
formale, care pot fi stipulate legislativ, nu funcţionează corespunzător în practică dacă 
ele nu sunt sprijinite, de asemenea, de instituţii informale care, la rândul lor, sunt legate 
de norme sociale mai generale. Fără asemenea instituţii informale care să sprijine piaţa, 
un cadru legal pentru reformă, oricât de bine conceput, ar fi mult prea dificil de 
implementat (Berg, 1994; Rapaczynski, 1996). 

în sfera politică, teoriile neoinstituţionaliste preiau şi ele definiţia democraţiei propusă 
de teoriile liberale, însă contribuţia lor decurge din interesul pentru explicarea proceselor 
prin care valorile şi principiile democratice devin, într-adevăr, instituţii, adică reguli ale 

jocului care ajung să fie promovate de anumite organizaţii şi dobândesc puterea de a 
structura acţiuni şi evenimente politice. Conform acestor teorii, principala caracteristică 
a transformărilor politice din ECE, după 1990, este simultaneitatea schimbărilor, la trei 
niveluri distincte conceptual şi analitic : reconfigurarea unor graniţe statale ; elaborarea 
noii ordini constituţionale şi a regulilor noilor regimuri politice ; îndeplinirea sarcinilor 
politice curente legate de priorităţile momentului (Offe, 1991 ; 1996). Acest gen de studii 
încearcă, de asemenea, să disceamă, într-o anumită măsură, legăturile cauzale între designul 
instituţiilor şi o anumită distribuţie a puterii între actori, ca şi condiţiile pentru succesul 
sau reuşita democratizării şi a reformei economie (Elster, 1996 ; Hellman, 1996). 

Ca şi în concepţia studiilor despre democraţie, şi pentru neoinstituţionalişti, noile 
regimuri politice din statele postcomuniste sunt considerate drept democraţii consolidate 
atunci când regulile jocului încetează să mai fie subiect de negociere, fiind considerate ca 
de la sine înţelese, normale, naturale chiar. în termeni de proces, consolidarea a devenit 
un fapt când actorii politici respectă regulile create la niveluri mai înalte ale ierarhiei 
politice şi au interiorizat aceste reguli prin practica unui autocontrol continuu. în plus, 
neoinstituţionaliştii discută direct chestiunea diferenţierii instituţionale dintre politică şi 
economie, o problematică centrală pentru ţările foste comuniste în ECE, caracterizate, la 
începutul anilor ’90, de un grad înalt de fuziune între aceste două sfere (Batt, 1994; 
Comisso, 1986). în acest context, teoriile neoinstituţionaliste explică faptul că diferen¬ 
ţierea sferelor înseamnă asigurarea autonomiei instituţiilor specifice fiecăreia dintre ele 
şi oferă instrumentele conceptuale pentru evaluarea măsurii în care această autonomie 
este realizată. Diferenţierea ca atare este rezultatul delegării de autoritate de la instituţiile 
politice la cele economice, în aşa fel încât, odată ce s-a realizat această delegare, 
convertibilitatea resurselor şi statutului obţinute într-o sferă în termenii şi resursele 
specifice celeilalte devine mult mai limitată. Prin contrast, când actorii politici sunt 
slabi, acest lucru se reflectă în delegarea incompletă de autoritate : actorii politici tind 
să recurgă la strategii directe de control, manifestate printr-o „manie a decretelor” şi 
frecvente schimbări legislative (Elster, Offe şi Preuss, 1998). 

Astfel, teoriile neoinstituţionaliste oferă unele ipoteze, utile pentru studiul transformă¬ 
rilor postcomuniste, pentru a înţelege relaţia dintre economie şi politică. Instituţiile eco¬ 
nomice, specifice pieţei, sunt, în fapt, susţinute de instituţii politice puternice care acceptă 
limitarea competenţei lor. Exercitarea puterii politice într-un mod marcat de certitudine 
asupra propriului rol este necesară pentru delegarea puterii şi autonomiei către instituţiile 
economie în sfera lor specifică, în vreme ce statul îşi păstrează autoritatea de garant de 
ultimă instanţă al acestor instituţii. 

în vreme ce aceste teorii neoinstituţionaliste oferă o înţelegere mai nuanţată a schim¬ 
bării de sistem în ţările postcomuniste, conceptualizarea oferită de ele asupra punctului 
de pornire şi al obiectivului transformărilor rămâne totuşi insuficientă. La fel ca în teo¬ 
riile neoliberale, şi neoinstituţionaliştii preiau Iară să examineze şi naturalizează institu¬ 
ţiile majore ale capitalismului şi, prin urmare, marginalizează alte întrebări cruciale, 
chiar cu privire la caracteristicile de sistem ale socialismului şi capitalismului: formele 
mărfii ca atare, extinderea comodificării asupra puterii de muncă şi modalitatea prin care 
acest proces este justificat deopotrivă în economie şi în sfera politică, drept manifestare 
a libertăţii. 

Teorii reflexive 

Teoriile reflexive accentuează faptul că transformările postcomuniste implică nu numai o 
reorganizare instituţională, o separare instituţională mai adâncă între economie şi politică, 
prin dezvoltarea infrastructurilor pieţei, a sistemului bancar, redistribuirea drepturilor 
proprietăţii şi a responsabilităţilor manageriale asupra firmelor şi, în ultimă instanţă, 
reconfigurarea rolului statului în economie. Deşi foarte important, studiul acestor procese 
ignoră, totuşi, un fapt esenţial: schimbarea de sistem înseamnă transformarea unei forma¬ 
ţiuni istorice socialiste într-una capitalistă. Teoriile reflexive, inspirate de analize marxiste 
şi weberiene de economie politică clasică, sugerează că, dincolo de schimbările institu¬ 
ţionale care fac subiectul analizelor instituţionaliste, este necesară şi o analiză propriu-zis 
sistemică a schimbării. 

Deşi această interpretare rămâne în curs de elaborare, există, în momentul de faţă, o 
sumă de rezultate iniţiale şi sugestii în interiorul unor discipline precum sociologia 
economică şi analizele politice care ţin seama şi de mecanismele simbolice de constituire 
şi exercitare a puterii. Aceste teorii pornesc de la o conceptualizare mai nuanţată a 
relaţiei dintre agenţi şi mediul în care aceştia acţionează, a procesului de inserare 
( embeddedness ) propriu-zisă a actorilor sociali în mediul lor. 


Definirea schimbării de sistem în economie 

Sistemele economice şi politice socialiste au fost adesea caracterizate ca forme de 
„capitalism de stat”. Făcând parte din sistemul capitalist global, aceste ţări nu au putut 
evita logica specifică sistemului: producţia lor era o producţie de mărfuri, aveau relaţii 
de comerţ şi schimburi financiare cu ţări din afara blocului socialist şi şi-au luat, astfel, 
locul în diviziunea internaţională a muncii. Pe plan intern, dreptul exclusiv al statului de 
a poseda mijloacele de producţie a redus întreaga populaţie la statutul de forţă de muncă 
salariată, aflată la dispoziţia statului. De asemenea, unele dintre instituţiile economice 
prezente în economiile capitaliste, precum banii, un sistem relativ sofisticat de diviziune 
a muncii şi anumite forme de organizare şi management economic, au existat, de 
asemenea, şi în interiorul economiilor socialiste. 

Conform lui Polanyi (1957 ; 1992) şi Marx (1976), piaţa, ca mecanism de coordonare 
economică, operează într-o societate în care s-a produs deja comodificarea, transformarea 
în marfă a principalelor componente ale procesului productiv : oamenii devin forţa de 
muncă, natura devine pământ în proprietate, exploatabil, iar banii devin capital. Prin 
extensie, se poate spune că, în societăţile socialiste, mecanismul de coordonare economică 
este planul, iar acesta corespunde unei structuri sociale în care statul deţine monopolul 
asupra mijloacelor de producţie, schimburile economice fiind administrate direct şi 
birocratic. Din acest punct de vedere, schimbarea sistemică în societăţile postcomuniste 
este o schimbare în mecanismul de coordonare economică, de la plan la piaţă. Mai 
concret, întrebarea cu privire la natura acestei schimbări este o întrebare cu privire la 
măsura şi forma în care forţa de muncă, banii şi pământul funcţionau ca mărfuri în 
condiţiile planului şi la modul în care atributele acestui tip de comodificare s-au schimbat 
odată cu adoptarea pieţei ca principal mecanism de coordonare economică. 

Mecanismele prin care această comodificare se realizează şi este justificată sunt 
diferite şi au consecinţe diverse pentru configuraţia şi caracteristicile sistemelor respec¬ 
tive. în capitalism, libertatea formală este acceptată ca o normă economică, socială şi 
politică, iar crizele economice, endemice sistemului, sunt, în acelaşi timp, mai puţin 
costisitoare politic şi mai uşor de folosit ca oportunităţi pentru a disciplina forţa de 
muncă. Separarea sferelor economiei şi politicii joacă un rol important în stabilizarea 
capitalismului, pentru că presupune straturi de diferenţiere instituţională care atenuează 
şi maschează impactul politic al crizelor sociale şi economice (Coates, 2000; Hali şi 
Soskice, 2001; Jessop, 2002). Prin contrast, în capitalismul de stat, recompensa pentru 
acceptarea doctrinei „necesităţii asumate”, a rolului conducător al partidului comunist, 
este promisiunea statului de a reinvesti surplusurile care rezultă din activitatea economică 
la nivel naţional şi de a distribui o parte a acestui surplus în aşa fel încât întreaga 
populaţie să beneficieze de anumite drepturi economice garantate, chiar dacă acestea 
rămân la un nivel foarte modest. 

Din acest punct de vedere, schimbarea sistemică în trecerea de la socialism (capitalism 
de stat) la capitalism liberal poate fi înţeleasă ca schimbare a mecanismului prin care se 
realizează transformarea în marlă a forţei de muncă, a banilor, a pământului şi a altor 
factori de producţie. Doctrina „necesităţii asumate”, fundamentarea regimului pe rolul 
conducător al partidului comunist devine din ce în ce mai greu de susţinut şi este 
respinsă, în ultimă instanţă, pe măsură ce statele comuniste îşi pierd abilitatea de a folosi 
această doctrină pentru a-şi mobiliza populaţiile, pentru a face faţă competiţiei economice 
mondiale şi pentru a-şi îndeplini promisiunile pe care se bazează pactul social. 

înlocuirea „necesităţii asumate” şi a rolului conducător al partidului comunist cu 
principiul libertăţii formale a avut consecinţe importante pentru felul în care costurile 
transformării de sistem au fost distribuite în interiorul societăţii, pentru reorganizarea 
instituţională a statului, redefinirea rolului statului în economie şi crearea de noi relaţii 
de proprietate. Pe de o parte, principiul libertăţii formale a permis elitelor politice din 
aceste ţări să transfere costurile economice ale schimbării către secţiunile mai vulnerabile 
ale forţei de muncă: pensionari, agricultori, diverse categorii de angajaţi ai statului, precum 
educatori sau doctori. O sărăcire rapidă şi dramatică a unor secţiuni largi a populaţiei a 
fost tolerabilă politic şi justificată în numele noilor libertăţi economice şi politice. 

De asemenea, în procesul de transformare de sistem a existat o anumită continuitate 
a vechilor valori şi condiţii structurale; faptul că statul socialist deţinea mijloacele de 
producţie în numele poporului a avut anumite consecinţe practice şi ideologice. Au existat 
puţini deţinători de capital, capabili să cumpere proprietăţile statului odată ce acestea au 
devenit obiectul unor politici de privatizare. în acelaşi timp, legitimitatea morală, pe care 
toţi membrii societăţii o păstrează ca deţinători nominali ai proprietăţii, a fost recunoscută 
în transferul gratuit al unei părţi din mijloacele de producţie în posesia lor, de data 
aceasta ca indivizi. 

în vreme ce direcţia generală a acestor procese de schimbare, de transformare a 
modalităţilor de comodificare a muncii, a banilor şi pământului este evidentă, deslă- 
şurarea istorică reală a acestui proces rămâne subiect de cercetare. Ideea de inserare, de 
apartenenţă a actorilor în mediul lor social (Granovetter, 1985 ; 1992 ; Barber, 1995) 
sugerează că deciziile şi comportamentele economice apar în interiorul unor reţele 
concrete de relaţii sociale. Deciziile economice sunt rareori bazate exclusiv pe informaţia 
conţinută în sistemul de preţuri sau prezumţii generale cu privire la moralitatea şi 

onestitatea potenţialilor parteneri. Dimpotrivă, informaţia explicită sau implicită, obţinută 
prin intermediul relaţiilor sociale existente, este adesea considerată drept baza cea mai 
sigură pentru fundamentarea deciziilor (Granovetter, 1985, pp. 487-493). 

Stark (1990; 1992) şi Stark şi Bruszt (1998) au arătat că actorii economici din ECE 
au avut tendinţa să recombine resursele instituţionale moştenite din perioada comunistă, 
pentru a supravieţui şi a se adapta la incertitudinile create de procesele de transformare 
de după 1990. Ei sugerează că reţelele de firme, mai degrabă decât firmele individuale, 
sunt unităţile potrivite de analiză pentru evaluarea impactului politicilor economice. 
Relaţiile preexistente şi dependenţele dintre firme conţin resurse importante, în termeni 
de informaţie, încredere şi chiar patternuri de avantaje economice, care pot fi folosite 
creativ în designul strategiilor de restructurare. 


Reconstruirea spaţiului politic 

Teoriile reflexive propun, de asemenea, o serie de observaţii şi contribuţii care pot 
conduce la o mai bună înţelegere a rolului statului în procesele de transformare postco- 
munistă şi a naturii procesului de schimbare ca redefinire, reconstruire a sferei politice. 
Evident, statul a avut un rol important în construirea noilor instituţii, deopotrivă în 
economie şi în politică, de la elaborarea cadrului pentru exercitarea dreptului de vot şi 
organizare politică la definirea noilor instituţii care reglează viaţa economică: pieţe, 
sistemul bancar, instrumentele de guvernare macroeconomică prin care se defineşte o 
nouă relaţie între stat şi economie, tradusă prin politicile fiscale şi monetare. 

Cum era de aşteptat, schimbările din economie au fost intens contestate sub aspect 
politic şi chiar rolul statului a fost el însuşi politizat. Au apărut categorii de câştigători 
şi perdanţi în urma proceselor de transformare, ca rezultat al creşterii nivelurilor 
inegalităţii şi sărăciei. Corupţia şi pericolul ca noua formă de organizare economică şi 
politică să ia caracterul „capitalismului politic”, în care deţinători de capital politic, cu 
acces la centrele de putere în stat, ar fi avut posibilitatea de a transforma imediat acest 
capital într-unul economic, şi invers, au fost larg dezbătute în literatura dedicată transfor¬ 
mărilor postcomuniste. O asemenea evoluţie ar duce la plasarea în periferie a ţărilor din 
ECE şi la subminarea oricăror şanse de construire a unor forme de capitalism bazate pe 
reguli transparente şi (relativ) corect implementate (Baltasiu, 2003; Brucan, 1996; 
Hankiss, 1990; Lessenich, 2000; Pop, 2006; Staniszkis, 1991; Zamfir, 2004). 

Intr-o anumită măsură, după cum argumenta Max Weber într-un text scris în 1919, 
economia şi politica sunt întotdeauna într-o relaţie de (numai relativă) autonomie: 
guvernarea trebuie susţinută, deopotrivă, de puterea economică şi de maturitatea politică. 

Pe parcursul întregii istorii, dobândirea puterii economice a fost cea care a dat unei 
clase sau alteia impresia că poate să devină un candidat pentru funcţia de lider politic în 
societate. Este periculos şi, pe termen lung, este şi incompatibil cu interesul naţional ca 
o clasă aflată în declin din punct de vedere economic să continue să exercite puterea poli¬ 
tică. Dar este şi mai periculos ca acele clase care se apropie de poziţia de deţinătoare ale 
puterii economice şi, prin urmare, se aşteaptă să preia şi puterea politică, să nu aibă încă 
maturitatea politică de a-şi asuma crearea unei direcţii pentru stat (Weber, 1994, p. 21). 

Astfel, interdependenţa dintre sfera economică şi cea politică este exprimată prin 
aceea că, în ciuda faptului că există o anumită diferenţiere instituţională între ele, grupuri 

şi clase sociale îşi pot folosi, totuşi, puterea acumulată într-una dintre sfere, pentru a 
dobândi putere sau pentru a-şi menţine puterea în cealaltă. Deţinerea puterii economice 
este considerată o condiţie prealabilă pentru intrarea în competiţia pentru puterea politică. 
Clase economice în declin pot să se opună unor procese politice care le-ar putea margi- 
naliza. Weber pare să sugereze, de asemenea, că se poate imagina o stare de echilibru în 
relaţia dintre aceste sfere când clasele dominante sau aflate în ascensiune din punct de 
vedere economic deţin şi puterea politică. în acest sens, coexistenţa dintre o formă 
liberală de capitalism şi democraţia liberală ar putea fi un exemplu de aliniere armonioasă 
între economie şi politică. 

Dar, aşa cum studiile neoinstituţionaliste evidenţiază foarte clar, economia şi politica 
au un anumit grad de independenţă una faţă de cealaltă. Abilitatea de a mânui, de a folosi 
puterea politică este un factor propriu sferei politice. Această abilitate este dobândită 
prin participarea în instituţii politice care încurajează şi recompensează capacitatea 
indivizilor de a-şi asuma responsabilitatea pentru colectivităţile sau interesele pe care le 
reprezintă (Weber, 1994, pp. 145-271). Şi invers, faptul că o nouă clasă economică poate 
să-şi facă apariţia la marginea unei ordini existente reprezintă o manifestare a indepen¬ 
denţei sferei economice. 

în termenii acestei conceptualizări, economiile planificate, subordonate partidului-stat 
în socialism, au reprezentat un caz istoric în care aspectul de interdependenţă a fost 
accentuat până la dispariţia autonomiei dintre cele două sfere. Din acest motiv, unele 
analize ale transformărilor postcomuniste pleacă de la premisa că eşecul regimurilor 
comuniste şi abandonarea sistemului ca atare s-au datorat unor cauze nonsistemice, 
întâmplătoare (Thom, 1996; Elster, Offe şi Preuss, 1998). Schimbări în condiţiile 
generale, precum răspândirea percepţiei că modelele economice şi politice ale ţărilor 
Europei de Vest erau superioare, corupţia din interiorul partidelor comuniste, vizibilul 
eşec al strategiilor economice bazate pe plan, mai degrabă decât activităţile politice 
concrete, au fost factorii determinanţi ai căderii regimurilor comuniste (Jowitt, 1998). 
Pentru că ţările socialiste făceau parte dintr-un sistem mai vast, capitalist, performanţele 
lor economice au fost totuşi subiectul unor evaluări comparative. în lipsa unei clase 
economice alternative interne, aceste evaluări externe au impus recunoaşterea faptului că 
economiile planificate intraseră în declin, iar această realizare a creat oportunităţi pentru 
schimbările politice (Kornai, 1992, pp. 168-196; Verdery 1996, pp. 19-38). 

Există, de asemenea, sugestii că unii dintre agenţii socializaţi şi profund înseraţi în 
ordinea regimurilor comuniste au putut totuşi alege şi crea un nou sistem, modificând 
treptat „gândirea instituţională” (Douglas, 1987, p. 4) existentă. Aceşti actori au ales să 
se identifice cu elementele ideaţionale, cu valorile propuse chiar de regimurile comuniste, 
reuşind să creeze loialităţi şi solidarităţi alternative, construite în jurul acestor valori. 
Tehnocraţi, manageri, inteligenţia dizidentă au adoptat, în spiritul lor, valori precum 
raţionalitatea, democraţia, participarea în procesul democratic, care aveau deja o anumită 
legitimitate şi o prezenţă instituţională chiar în interiorul regimurilor comuniste, şi s-au 
opus aplicării lor practice distorsionate şi corupte (Eyal şi Townsley, 1995 ; Eyal, Szelenyi 
şi Townsley, 1998, pp. 86-112). Această atitudine a pregătit grupuri pentru rolul de pro¬ 
motori ai unui proiect capitalist bazat pe ideologica economică neoliberală şi pe idealul 
societăţii civile, care incorporează aceste valori intr-un mod considerat mai autentic. Şi, 
intr-adevăr, faptul că aceşti agenţi ai schimbării pot performa acest rol Iară să fie şi 
proprietari ai mijloacelor de producţie corespunde oarecum cu alte variante de capitalism 

contemporan, în care puterea economică este dispersată între proprietari şi manageri 
(Chandler, 1992). 

Astfel, se poate spune că în ECE clasele politice şi manageriale au profitat de slăbirea 
regimurilor comuniste, pusă în evidenţă de competiţia internaţională şi de manifestări 
sporadice de opoziţie internă, şi au creat condiţii pentru o transformare de sistem, cel 
puţin la început, din motive, în bună măsură, normative. Deşi experienţa istorică arată 
că grupurile care au introdus aceste schimbări de sistem nu au fost neapărat şi cele care 
au profitat cel mai mult de schimbare (Michnik, 1998), această analiză confirmă ideile 
lui Weber despre autonomia relativă a sferei politice, în care ideile dominante şi 
identităţile actorilor iau în seamă, dar nu pot fi reduse la promovarea intereselor materiale 
(Bauman, 1994). Cu toate acestea, lipsa de putere economică a noilor elite politice în 
ECE este evidentă, ceea ce face ca sarcina lor obişnuită, de păstrare a aparenţelor de 
principialitate şi dedicaţie pentru reprezentarea dezinteresată a voinţei colective, să fie 
cu atât mai greu de susţinut. Toţi politicienii îşi câştigă existenţa, într-o anumită măsură, 
din politică, chiar şi atunci când dau impresia că trăiesc pentru politică. Dedicaţia lor 
pentru promovarea anumitor valori este motivaţia principală a participării în politică, 
însă, evident, recompensele pentru activitatea lor pot lua şi forme materiale (Bourdieu, 
1991, p. 183; Weber, 1994, pp. 320-321). Consecinţele acestei stări de fapt pentru 
politicienii din ECE şi pentru abilitatea lor de a instituţionaliza eficient şi convingător 
separaţia dintre economie şi politică sunt şi rămân complexe. Faptul că ei au o poziţie 
economică precară şi sunt în postura de a supraveghea, în numele statului, un proces atât 
de vast de redistribuire a proprietăţii alimentează suspiciuni de corupţie şi „capitalism 
politic”. Există o anumită probabilitate, aproape sistemică, ca anumiţi membri ai elitelor 
politice să îşi folosească poziţiile în avantaj personal; în orice caz, dependenţa de 
veniturile generate de salariu, chiar pentru a supravieţui, ar putea conduce, în cel mai 
bun caz, la o anumită înclinaţie de a evita asumarea de riscuri care ar putea ameninţa 
aceste slujbe. 

Un alt aspect al autonomiei politicului în raport cu sfera economică este conceptualizat 
de Weber ca o diferenţă în felul în care politicienii pot să folosească ideile şi valorile pe 
care le consideră esenţiale şi directoare pentru activitatea lor. Weber a identificat, de 
exemplu, tendinţa unor politicieni de a folosi ideile ca idealuri etice absolute, în contrast 
cu o etică de responsabilitate în care idealurile sunt înţelese ca idei directoare, a căror 
realizare practică, deşi dezirabilă, este, practic, imposibilă (Weber, 1994, pp. 359-369). 


Concluzie 

Transformările economice şi politice declanşate de colapsul regimurilor comuniste din 
ECE au fost conceptualizate diferit în interiorul a trei tipuri de teorii. Pentru neoliberali, 
schimbarea de sistem este o tranziţie, relativ neproblematică, decisiv implementată de 
agenţi motivaţi ideologic. Construind pe modelele liberale de înţelegere a politicului şi 
economicului, ca şi a raporturilor dintre acestea, teoriile neoinstituţionaliste iau în 
considerare, într-o analiză mai nuanţată, aspecte legate de dimensiunea temporală a 
acestor procese şi de delicateţea şi dificultatea activităţilor de delegare a puterii. O 
viziune mai complexă asupra acestor transformări este oferită de diverse sugestii şi 

implicaţii, ca şi de analize concrete de caz, bazate pe sociologia economică şi pe o 
înţelegere a politicului care include procese de reprezentare simbolică. 

Astfel, schimbările din ţările foste comuniste din ECE au, deopotrivă, o dimensiune 
sistemică şi una instituţională. Apariţia pieţelor şi reinserarea statelor postcomuniste în 
economia mondială sunt însoţite de o schimbare în forma pe care o ia comodificarea 
forţei de muncă, a pământului şi a banilor. înlocuirea rolului conducător al partidului 
comunist cu libertatea formală creează spaţii mai complexe de intermediere a raporturilor 
dintre economie şi politică. Pe această bază, procesele de reorganizare instituţională 
rămân o dimensiune importantă a schimbării pentru care teoriile neoinstituţionaliste 
oferă instrumente de analiză extrem de utile. Este evident, în acelaşi timp, că redefinerea 
spaţiului politic şi procesul de acumulare capitalistă rămân legate într-o anumită măsură, 
ceea ce constituie o condiţie structurală inevitabilă, mai degrabă decât reflecţia unei 
tendinţe culturale către corupţie sau capitalism politic. 

Liliana POP 


Tranziţia ca proces istoric în Europa Centrală 
şi de Est 


Termenul de tranziţie se referă la procesul istoric de schimbare a formei de organizare 
socială de la modelul de tip sovietic la modelul de tip occidental. Acest proces implică 
transformări în ceea ce priveşte sistemul politic, modul de funcţionare al economiei, 
structura socială şi sistemul de valori. în cazul sistemului politic, schimbările au vizat 
trecerea de la monopolul asupra puterii al partidului comunist la pluripartitism, alegeri 
libere şi stat de drept. în plan economic, a fost abandonat modelul etatist de economie 
centralizată în favoarea modelului capitalist al economiei de piaţă. Schimbările din 
economie au antrenat şi un alt pattern, mult mai complex: cel al stratificării sociale. în 
planul valorilor, a fost abandonată ideologia oficială de tip comunist în favoarea valorilor 
de tip occidental. Tranziţia a devenit posibilă datorită dezagregării blocului de state 
socialiste, format din URSS şi aliaţii săi. Ca organizare, acest bloc avea structuri 
asemănătoare cu blocul statelor occidentale. Pactul de la Varşovia era o alianţă militară 
de tip defensiv, în cotraponderea cu NATO. CAER a fost o organizaţie interstatală 
economică, echivalentul Comunităţii Economice Europeane, care, ulterior, avea să devină 
UE. După prăbuşirea regimurilor socialiste, organizate după model sovietic, din ECE, în 
anul 1989, respectivele organizaţii interstatale au intrat în disoluţie. 

Datorită întinderii geografice a blocului statelor socialiste şi a diferenţelor structurale 
dintre aceste state, se operează o distincţie între trei categorii: 

- statele din ECE, foşti sateliţi ai URSS, inclusiv statele baltice ; 

- statele foste componente ale URSS, membre ale Comunităţii Statelor Independente 
(CSI); 

- statele din Asia, respectiv China, Vietnam, Laos, Cambodgia şi Mongolia. 

în sens general, tranziţia reprezintă trecerea sau procesul de trecere de la o stare sau 
formă la alta, termenul fiind utilizat şi în alte domenii. în istorie, ca ştiinţă ce dispune 

de propria terminologie, pentru schimbarea radicală a structurii economice, sociale, 
politice şi culturale, este utilizat termenul de revoluţie. De aici şi prezenţa acestui termen 
în caracterizarea căderii regimurilor comuniste din Cehoslovacia (Revoluţia de catifea) şi 
România (Revoluţia din Decembrie). însă termenul de revoluţie era oarecum indezirabil 
politic, făcând trimitere mai degrabă la conflictul ideologic care tocmai se sfârşise. 
Neutralitatea ideologică a condus la consacrarea tranziţiei ca termen generic pentru acest 
proces istoric în ECE. 

In ceea ce priveşte relaţia dintre tranziţie şi dezvoltarea socială (vezi dezvoltare 
socială), elementul de schimbare socială spre o stare considerată dezirabilă nu poate fi 
negat, cum nu poate fi negată nici aspiraţia spre condiţii sociale şi de trai mai bune, dar 
se pune problema în ce măsură respectivele schimbări au avut un caracter programatic, 
direcţionat. Anumite componente ale tranziţiei, în special schimbările de sistem politic, 
economic şi din sfera politicilor sociale pot fi analizate ca programe de dezvoltare, 
deoarece se bazează pe o strategie elaborată la modul explicit. Despre alte schimbări, 
mai ales cele în plan valoric (al mentalităţilor sau structurii sociale) nu se poate afirma 
acelaşi lucru. Pe de altă parte, perioada de tranziţie a reprezentat o oportunitate istorică 
de consolidare a păcii şi stabilităţii pe continentul european, după sfârşitul Războiului 
Rece dintre cele două blocuri antagonice, respectiv statele occidentale capitaliste şi 
statele socialiste. 


Formularea strategiei tranziţiei 

Privită ca un proces istoric de dezvoltare împărtăşit de un grup de state cu o organizare 
politică, economică şi socială în linii mari asemănătoare la sfârşitul anilor ’80, tranziţia 
a avut la bază o serie de opţiuni strategice, formulate încă din anii 1989-1990, care au 
trasat liniile directoare pentru întreaga perioadă ce a urmat. 

Sub aspectul transformărilor politice, documentul istoric relevant este declaraţia 
finală a reuniunii din noiembrie 1990 a şefilor de state şi de guverne ai statelor membre 
ale Conferinţei pentru Securitate şi Cooperare în Europa (CSCE), intitulat Carta de la 
Paris pentru o Nouă Europă. Recunoscând momentul de schimbare profundă şi aşteptări 
istorice în care avea loc reuniunea, documentul stabilea un cadru pentru dezvoltarea 
instituţională democratică a continentului european. în acest sens, era recunoscut status- 
-quo- ul internaţional, respectiv integritatea teritorială şi independenţa statelor. Statele 
semnatare se angajau să consolideze, construiască şi întărească democraţia drept singurul 
sistem de guvernare, prin protecţia şi promovarea drepturilor omului, pluralism şi alegeri 
libere şi corecte, precum şi stat de drept. Anexele Cartei de la Paris conţin aranjamente 
instituţionale în vederea îndeplinirii angajamentelor asumate. Rolul CSCE, devenită 
ulterior Organizaţia pentru Securitate şi Cooperare în Europa (OSCE), în desfăşurarea 
de alegeri libere şi corecte în statele membre a fost deosebit, prin oferirea de expertiză 
şi echipe de monitorizare a rezultatelor electorale, asistenţă în redactarea şi implemen¬ 
tarea legislaţiei referitoare la drepturile omului şi instituţiile statului de drept în fostele 
state socialiste, membre al OSCE. în domeniul drepturilor omului, un rol important a 
revenit Consiliului Europei, organizaţia interstatală de referinţă pe continentul european. 
Pentru a dobândi calitatea de stat membru al Consiliului Europei, fostele state socialiste 
au implementat o serie de reforme în administraţie şi justiţie. 

Instalarea unor noi guverne postcomuniste în 1989 şi 1990 în fostele state-satelit ale 
Uniunii Sovietice, iar după 1991 şi în noile state apărute ca urmare a destrămării URSS, 
în special în Rusia şi în statele baltice, a oferit prilejul unei ferestre de oportunitate 
pentru lansarea unor vaste programe de reformă a sistemului economic. 

Formularea acestor prime programe, care conţin elementele centrale ale strategiei 
tranziţiei în plan economic, a început în Polonia, primul stat în care un guvern postcomu- 
nist a ajuns la putere prin alegeri libere. Noul guvern a format o comisie prezidată de 
Leszek Balcerowicz, ministru de Finanţe şi vicepremier pe probleme economice, din 
care mai făceau parte renumitul economist occidental Jeffrey Sachs, recomandat de 
George Soros, precum şi alţi economişti de origine poloneză care activau în mediul 
academic occidental. Programul redactat de comisie a fost cunoscut mai târziu sub 
denumirea de „terapie de şoc”, sugerată de Jeffrey Sachs. Filosofia acestui program a 
fost ancorată în teoria economică de tip neoliberal (sau neoclasic), pe trei componente- 
-cheie: liberalizarea preţurilor, stabilizare şi privatizare. Alte puncte vizau politici 
monetare şi bugetare restrictive, cu scopul de a controla creşterea preţurilor prin politici 
monetare şi bugetare severe, cu dobânzi pozitive ridicate şi deficite publice cât mai 
reduse, liberalizarea politicii de comerţ exterior şi convertibilitatea monedei naţionale, 
precum şi o reformă instituţională vizând retragerea intervenţiei statului din economie şi 
societate (Blanchard, Kenneth, Sachs, 1994). Nuanţa de „şoc” venea din concepţia 
asupra liberalizării totale a preţurilor, a anulării tuturor subvenţiilor şi a privatizării 
rapide. Adoptarea planului, în decembrie 1990, a fost urmată de aprobarea acestuia de 
către FMI, BM şi alţi creditori ai Poloniei şi de trecerea prin Parlamentul polonez a unui 
pachet de legi conţinând respectivele măsuri. 

Rolul cunoaşterii ştiinţifice occidentale asupra formulării strategiei reformei s-a 
concentrat în anii 1991-1994, prin contribuţia unor personalităţi marcante ale lumii 
academice americane, reprezentative pentru teoria economică neoliberală, dominantă în 
epocă atât la nivel intelectual, cât şi la nivelul politicilor publice. Studiile publicate în 
această perioadă subliniau necesitatea trecerii rapide la mecanismele economiei de piaţă 
prin liberalizarea preţurilor şi privatizare. Nevoia implicită a unui program de stabilizare 
aducea însă problema specificităţii ţărilor din ECE. Răspunsul dat a fost sintetizat 
astfel: „în mod clar, problema nu este de a repara stricăciunile dintr-o economie de 
piaţă existentă, ci de a pune în funcţiune una nouă. Oare sunt condiţiile atât de diferite, 
astfel încât să necesite o abordare radical diferită? Noi nu credem asta. Cea mai mare 
parte a logicii pachetelor-standard de stabilizare se aplică, de asemenea, Europei de 
Răsărit.” (Blanchard et al., 1991, p. 1). De altfel, unii dintre aceşti economişti, ocupanţi 
ai unor catedre prestigioase din marile universităţi americane, au avut un rol în desfăşu¬ 
rarea ulterioară a reformelor. Jeffrey Sachs a fost consilierul guvernului rus în perioada 
programului de „terapie de şoc” din Rusia, Lawrence Summers a ocupat poziţia de 
secretar al Trezoreriei (echivalentul ministrului de Finanţe) în cabinetul preşedintelui 
Clinton, iar Stanley Fischer a fost economist-şef al BM (1988-1990) şi director general 
adjunct şi economist-şef al FMI (1994-2001). 

Fixarea unui cadru ştiinţific pentru reforme s-a situat la confluenţa primelor finanţări 
oferite de FMI şi BM pentru ţările în tranziţie. Instituţiile financiare internaţionale au 
adoptat rapid această strategie, care se plia pe filosofia neoliberală a respectivelor 
instituţii, transpusă în activitatea curentă de condiţionarea acordării de asistenţă financiară 
de respectarea liniilor de politică prevăzute în „consensul de la Washington” (vezi Banca 

Mondială ca actor al dezvoltării sociale). FMI a oferit programe de stabilizare prin 
acordurile de împrumut de tip stand-by, în timp ce BM s-a concentrat pe împrumuturi 
pentru programe de ajustare structurală şi construcţie de servicii sociale după model 
occidental (vezi reformă - România în perioada de tranziţie). 

Studiul tranziţiei a fost promovat printr-o disciplină nouă, tranzitologia (vezi teorii 
asupra tranziţiei economice şi politice de sistem - de la socialism la capitalism), ca 
domeniu de graniţă între economie, sociologie şi politologie. Tranzitologia nu poate fi 
redusă la o tratare uniformă, ea cunoscând o largă varietate de abordări, conform diverselor 
curente teoretice din ştiinţele sociale, fie ele neoliberale, instituţionaliste ori structuraliste. 
De asemenea, se pot distinge diferenţe sensibile de abordare, din pricina perspectivei 
diferite faţă de procesul de schimbare socială, între cercetători nord-americani sau 
vest-europeni şi cei din ECE. Tranzitologia include şi evaluări ale tranziţiei instituţiilor 
implicate în proces (vezi cunoaştere ştiinţifică, cunoaştere instituţională). Organizaţiile 
interstatale (OSCE, ONU, Consiliul Europei sau UE) şi organizaţiile financiare interna¬ 
ţionale (FMI, BM, BERD) au promovat o cantitate apreciabilă de produse intelectuale 
dedicate perioadei de tranziţie. După primul deceniu de tranziţie, s-a pus problema în ce 
măsură strategia tranziţiei, în special pe componenta economico-socială, aşa cum a fost 
formulată la începutul tranziţiei şi promovată de instituţiile financiare internaţionale, s-a 
putut constitui în soluţia unică a acestei oportunităţi de dezvoltare. Acest semn de 
întrebare este prezent atât în spaţiul academic occidental (Stiglitz, 2003), cât şi în cel din 
Europa de Est (Zamfir, 2004) şi chiar din America Latină (Perreira, 2001). 


Sfârşitul tranziţiei şi intrarea în posttranziţie 

Tranziţia, ca proces istoric de schimbare socială, se circumscrie unei perioade de timp. 
începutul tranziţiei este uşor de plasat pentru statele din ECE în cursul anului 1989, înce¬ 
pând cu instalarea primului guvern postcomunist în Polonia, în septembrie, şi Revoluţia 
română din decembrie. Sfârşitul tranziţiei este dificil de stabilit cu precizie. în lipsa unui 
indicator global al schimbărilor sociale, se poate vorbi de coexistenţa unor elemente ale 
posttranziţiei, în extindere şi consolidare, şi a unor elemente specifice tranziţiei, care 
persistă. Pe de altă parte, la nivelul conştiinţei colective, tranziţia va deveni parte a 
istoriei în măsura în care nu se va mai vorbi despre acest subiect (Zamfir, 2004, p. 14). 
Din punct de vedere istoric, aderarea statelor din ECE la organizaţiile interstatale occi¬ 
dentale, faţă de care înaintea momentului de început al tranziţiei se aflau într-o relaţie 
antagonică, poate constitui, în sens larg, acel indicator global. Astfel, Polonia, Cehia şi 
Ungaria au aderat la NATO în 1999, urmate de România, Bulgaria, Slovenia, Slovacia şi 
statele baltice (Lituania, Letonia, Estonia), în 2004. Integrarea în Comunităţile Europene/ 
UE a avut loc, de asemenea, în două valuri - opt dintre statele de mai sus în 2004, iar 
Bulgaria şi România în 2007. Fostele republici ale defunctului stat federativ Iugoslavia, 
precum şi Albania se află încă într-o zonă „gri”, cu denumirea generică „Balcanii de 
Vest”, ca urmare a conflictelor militare sângeroase care au marcat sfârşitul statului 
iugoslav. Orizontul de aşteptare al Balcanilor de Vest este acelaşi ca şi cel al ţărilor din 
regiune în anii ’90, anume integrarea în structurile euro-atlantice. 


Iulian STANESCU 



Uniunea Europeană ca factor al dezvoltării sociale 


Uniunea Europeană (UE) reprezintă un exemplu unic de cooperare interstatală pentru 
atingerea obiectivelor politice, economice şi sociale stabilite de comun acord. 

Cele şase state fondatoare ale UE (Belgia, Olanda, Luxemburg, Germania, Franţa şi 
Italia) au fost interesate în special de cooperarea pe plan economic. în anul 1951, a fost 
semnat la Paris tratatul privind „Comunitatea Europeană a Cărbunelui şi Oţelului” 
(CECO). Consolidarea intereselor comune în domeniul economic a condus la semnarea 
tratatelor de la Roma, în anul 1957, prin care s-au înfiinţat „Comunitatea Europeană a 
Energiei Atomice” (EURATOM) şi „Comunitatea Economică Europeană” (CEE). Ambele 
tratate au intrat în vigoare la data de 1 ianuarie 1958. în ceea ce priveşte construcţia 
instituţională a UE, în anul 1967 a intrat în vigoare Tratatul de constituire a unui singur 
Consiliu şi a unei singure Comisii a Comunităţilor Europene. în 1992, a fost semnat la 
Maastricht „Tratatul Uniunii Europene” care a pus bazele UE de astăzi, centrată pe cei 
trei „piloni” : Comunitatea Europeană, Politica Externă şi de Securitate Comună şi 
Justiţia şi Afacerile Interne. 

în tot acest interval de timp, arhitectura geografică a UE s-a modificat prin includerea 
de noi state membre interesate să adere la obiectivele comune stabilite de statele membre. 
Valurile de extindere au cuprins următoarele ţări: Danemarca, Irlanda şi Regatul Unit al 
Marii Britanii (1973), Grecia (1981), Spania, Portugalia (1986), Austria, Finlanda şi 
Suedia (1995). Cel mai amplu val de extindere a inclus 12 state: Cipru, Estonia, 
Letonia, Lituania, Malta, Polonia, Republica Cehă, Slovacia, Slovenia, Ungaria (2004) 
şi Bulgaria şi România (2007). Tratatul de la Nisa (2000) a abordat problema evaluării 
impactului extinderii UE. A fost propusă reforma instituţiilor comunitare în vederea 
integrării celor 12 noi state. 


Dimensiunea socială a Uniunii Europene 

Interesul comun pentru o politică socială la nivelul statelor membre s-a cristalizat pe 
măsura succesului cooperării economice. Nu întâmplător, una dintre primele iniţiative cu 
caracter social a fost adoptată la intersecţia intereselor economice şi sociale : asigurarea 
libertăţii de circulaţie în cadrul spaţiului comunităţi pentru lucrători şi familiile acestora. 
Acest aspect a fost menţionat în Tratatul de la Roma (1957). După o perioadă relativ 

lungă de linişte în domeniul iniţiativelor sociale a urmat Tratatul de la Maastricht (1992) 
care, pe lângă promovarea progresului economic şi social, a precizat preocuparea pentru 
nivelul ridicat al ocupării durabile a forţei de muncă, combaterea excluziunii sociale şi 
întărirea coeziunii sociale şi economice. Tratatul de la Amsterdam (1997) a precizat pro¬ 
blematica ocupării forţei de muncă şi strategia europeană în domeniu. Au fost accentuate 
totodată drepturile cetăţeneşti şi libertatea de mişcare. 

Agenda pentru politica socială (2000-2005) a luat în considerare concepte precum: 
ocuparea forţei de muncă şi egalitate în muncă, economia bazată pe cunoaştere, situaţia 
socială în statele membre, extindere şi internaţionalizare. Preocuparea crescută pentru 
domeniul social pe fundalul întăririi cooperării economice a condus la adoptarea Agendei 
de la Lisabona (2000). Principalul obiectiv stabilit de statele membre a fost acela ca UE 
va deveni, până în 2010, „cea mai competitivă şi dinamică economie din lume, capabilă 
de creştere economică durabilă cu locuri de muncă mai multe şi mai bune şi o înaltă 
coeziune socială”. 

Coordonarea priorităţilor sociale implică împărtăşirea de către statele membre a unui 
set comun de principii: promovarea coeziunii economice şi sociale, promovarea inclu¬ 
ziunii sociale (vezi incluziune socială şi sărăcie ), asigurarea accesului egal pentru toţi la 
servicii, promovarea egalităţii de şansă (vezi egalitatea oportunităţilor educaţionale şi 
sociale) şi combaterea oricărei forme de discriminare, egalitatea dintre bărbaţi şi femei, 
educaţia pe toată durata vieţii (vezi educaţia ca instrument al dezvoltării sociale), buna 
guvernare şi participare (vezi consultare publică şi participare şi dezvoltare socială), 
dezvoltarea durabilă (vezi dezvoltare durabilă) şi, nu în ultimul rând, grija faţă de mediul 
înconjurător (vezi dezvoltare socială şi riscuri ecologice). 

Un element esenţial al dimensiunii sociale a UE este ocuparea forţei de muncă. Aşa 
cum s-a menţionat, prima iniţiativă în acest sens a fost aceea de a asigura completa 
libertate de mişcare a lucrătorilor. în acest sens, a fost adoptat Regulamentul Consiliului 
(CEE) 1408/1971 şi Regulamentul de implementare 574/1972 pentru aplicarea sistemelor 
de securitate socială tuturor angajaţilor, lucrătorilor independenţi şi familiilor acestora 
care se deplasează în Comunitatea Europeană. Scopul acestor regulamente este acela de 
a evita obstacolele în libera circulaţie a lucrătorilor prin asigurarea coordonării legislaţiei 
naţionale privind securitatea socială pentru protejarea drepturilor sociale ale persoanelor 
care circulă în cadrul UE. Practic, indiferent de ţara membră în care se află, un lucrător 
se bucură de acces neîngrădit la sistemele de protecţie socială. Coordonarea se referă la 
domeniul pensiilor, prestaţiilor sociale, ajutoarelor pentru şomaj şi asigurărilor de sănă¬ 
tate. Accesul la sistemele de protecţie socială respectă următoarele principii fundamentale: 

- egalitatea de tratament (tratament egal în toate statele membre); 

- exportabilitatea beneficiilor fie că este vorba despre prestaţiile sociale în bani sau în 
natură; 

- aplicabilitatea legislaţiei (se stabilesc reguli precise privind determinarea legislaţiei 
care urmează să fie aplicată); 

- totalizarea perioadelor de asigurare, de activitate salarială sau independentă (Council 
Regulation, 1908/1971, pp. 8-53). 

Dialogul social cu reprezentanţii angajaţilor şi angajatorilor este constant promovat în 
spaţiul comunitar. Consiliul European Economic şi Social este unul dintre actorii-cheie 

în promovarea dialogului social la nivelul UE. Instituţia a fost înfiinţată în conformitate 
cu prevederile Tratatului de la Roma (1957) şi este compusă din reprezentanţi ai statelor 
membre, nominalizaţi de către autorităţile naţionale din rândul patronatelor, sindicatelor 
sau altor grupuri. Patronatele sunt reprezentate la nivel european de confederaţii din 
domeniul privat şi cu participare publică precum şi o confederaţie pentru întreprinderi 
mici şi mijlocii. Sindicatele sunt reprezentate de o singură confederaţie europeană. în 
fiecare an, este organizat un summit tripartit orientat spre monitorizarea progreselor în 
atingerea obiectivelor stabilite la Lisabona. în anul 2007, Consiliul Economic şi Social 
şi-a exprimat sprijinul complet pentru implementarea strategiei revizuite de la Lisabona. 
(European Commission, 2007, p. 4). 

Dimensiunea socială a UE include şi grija constanţă faţă de transparenţa în decizii şi 
pentru apropierea faţă de cetăţeni. în fiecare an se depun eforturi pentru consultarea şi 
implicarea tuturor actorilor relevanţi: familiile şi reţelele de solidaritate locală (vezi 
comunitate şi participare cetăţenească), instituţiile societăţii civile (vezi societate civilă), 
sindicatele, patronatele (vezi responsabilitatea socială a corporaţiilor), reprezentanţii 
guvernelor, decidenţii politici şi, nu în ultimul rând, actorii internaţionali (vezi Banca 
Mondială şi ONU). în vederea sensibilizării tuturor faţă de valorile comune, au fost 
stabilite oficial teme pentru fiecare an: „Anul european al persoanelor cu dizabilităţi” 
(anul 2003), „Anul european al mobilităţii lucrătorilor” (anul 2006), „Anul european al 
oportunităţilor egale pentru toţi” (anul 2007) şi „Anul european al dialogului inter- 
cultural” (anul 2008). 


Uniunea Europeană ca actor al dezvoltării sociale 

Implementarea valorilor sociale comune implică adoptarea unor instrumente metodolo¬ 
gice comune, precum metoda deschisă de coordonare. Această metodă a fost utilizată 
mai întâi în domeniul ocupării forţei de muncă (1997), fiind apoi transferată în domeniul 
incluziunii sociale (2000) şi reformei sistemului de pensii (2001) (Mărginean, 2004, 
p. 218). în cadrul general oferit de această metodă, statele membre elaborează Planuri 
Naţionale de Ocupare a Forţei de Muncă şi Planuri Naţionale de Promovare a Incluziunii 
Sociale, instrumente indispensabile în evaluarea continuă a politicilor sociale. Interesul 
constant pentru comparare şi diseminarea celor mai bune practici în contextul ajustării 
obiectivelor Agendei de la Lisabona au determinat reformarea indicatorilor de incluziune 
socială (vezi indicatori de incluziune socială). 

Promovarea măsurilor sociale implică obligativitatea statelor membre de a adopta 
integral măsurile incluse în acquis- ul comunitar prin ajustarea legislaţiei naţionale. La 
rândul lor, statele membre răspund acestui efort naţional prin oferirea de asistenţă 
tehnică şi sprijin financiar. în acest context, statele candidate accesează fonduri de 
preaderare în perioada de negociere (PHARE, ISPA, SAPARD), care sunt apoi înlocuite 
de fondurile postaderare (vezi fonduri structurale). 

Conform Agendei de la Lisabona (2000), UE este preocupată de promovarea unei mai 
mari coeziuni sociale. S-a stabilit atingerea unui grad de ocupare de 70% şi creşterea par¬ 
ticipării femeilor la piaţa muncii până în 2010. Consiliul European de la Stockholm a 
adăugat şi ocuparea până la 50% a persoanelor vârstnice până în 2010. Evaluările Agendei 

de la Lisabona, realizate la jumătatea perioadei, au condus la elaborarea unor linii direc¬ 
toare pentru creştere şi crearea de noi locuri de muncă. Măsurile propuse sunt concentrate 
asupra: 

- reformelor la nivelul macroeconomic ; 

- creşterii şi creării de noi locuri de muncă; 

- bunei funcţionări a zonei euro; 

- reformelor la nivelul microeconomic ; 

- creşterii potenţialului european pentru investiţii şi muncă prin coordonarea legislaţiei 
şi îmbunătăţirea infrastructurii; 

- cunoaşterii şi inovării pentru creştere (European Commission, 2005, pp. 13-21). 

Liniile directoare stabilite pentru domeniul ocupării forţei de muncă în perioada 
2005-2008 sunt: 

- atragerea forţei de muncă şi îmbunătăţirea sistemelor de protecţie socială; 

- îmbunătăţirea adaptabilităţii muncitorilor şi a întreprinderilor, precum şi flexibilitatea 
pieţei muncii, creşterea investiţiilor în capitalul uman printr-o educaţie mai bună. 
(European Commission, 2005, pp. 26-29). 

Directoratul General de Ocupare a Forţei de Muncă al Comisiei Europene a iniţiat, de 
asemenea, coordonarea programelor derulate în concordanţă cu priorităţile Agendei 
Sociale. Noul program PROGRESS (2007-2013) va acoperi domeniile ocupării forţei de 
muncă, protecţiei şi incluziunii sociale, sănătatea şi siguranţa la locul de muncă, non- 
-discriminarea, egalitatea între bărbaţi şi femei (vezi incluziune socială). 

Prin măsurile adoptate, UE acţionează ca actor în promovarea dezvoltării sociale. 
Aceste iniţiative se realizează în contextul implementării metodei deschise de coordonare, 
al continuării descentralizării, al întăririi cooperării interministeriale la nivel naţional şi 
al modernizării administraţiei publice centrale şi locale (vezi administraţie publică şi 
reforma administraţiei publice). Scopul final al măsurilor în domeniul social este acela 
de a promova un nivel decent de calitate a vieţii pentru toţi cetăţenii. 


Simona STANESCU 


V 


Valori ale dezvoltării sociale: echitate şi justiţie socială 


Dezvoltarea socială (vezi dezvoltare socială) este un proces complex de schimbare 
economică şi socială care are în centrul ei un sistem de valori fundamentale : egalitate, 
echitate, eficienţă, justiţie socială etc. Prin procesul de schimbare sunt aşteptate, în 
general, rezultate pozitive, dar este luată în calcul şi apariţia unor efecte negative la nivel 
social şi individual. Consecinţele acestora din urmă pot fi diminuate dacă la nivelul 
societăţii funcţionează norme, reguli bazate pe echitate şi justiţie socială. Justiţia socială 
reprezintă, astfel, o modalitate de a distribui resursele (dintotdeauna mai limitate în 
raport cu nevoile indivizilor) în funcţie de anumite criterii (status, libertate, merite, 
eforturi etc.) 

Preocupările pentru menţinerea unui echilibru între evoluţia şi schimbarea socială, 
între eficienţă şi competitivitate economică şi echitate şi justiţie socială au o istorie 
bogată. Dovada o constituie şi faptul că termenii de justiţie şi echitate provin din latină: 
justiţia, derivat de la justus, care înseamnă „dreptate, bunătate” şi echitate, derivat de la 
aequitas, care înseamnă „potrivire, dreptate, cumpătare”. De asemenea, cele mai impor¬ 
tante lucrări din filosofie, - Republica (Platon) şi Etica Nicomahica (Aristotel) - sunt 
consacrate în mare parte analizei a ceea ce ar trebui să fie o societate justă şi echitabilă, 
în societatea antică, justiţia, considerată o virtute esenţială atât a individului, cât şi a 
cetăţii, se poate realiza dacă fiecare cetăţean îşi îndeplineşte rolul cu care a fost învestit 
de la naştere : de filosof, militar sau producător. Astfel, în antichitate, criteriul în funcţie 
de care trebuie realizată justiţia socială era statutul de cetăţean. Şi pentru că nu toţi 
indivizii sunt cetăţeni, deci nu toţi sunt egali între ei, Aristotel stabileşte o distincţie în 
ceea ce priveşte modul de realizare a justiţiei: justiţie comutativă (aplicabilă între indi¬ 
vizi egali între ei, pentru care orice schimb are aceeaşi valoare), justiţie distributivă sau 
proporţională (fiecare trebuie să primească, să fie recompensat în funcţie de eforturile şi 
meritele sale) şi justiţie corectivă (aplicabilă în situaţii de inegalitate dintre indivizi, 
dintre indivizi şi stat, care presupune intervenţia unei a treia părţi în procesul de schimb, 
realizată pe baza unor norme morale sau politice). Ideile asupra justiţiei şi echităţii în 
lumea medievală au evoluat sub semnul contradicţiei dintre curentul teologic, religios şi 
tendinţele laice. De la începuturile creştinismului, Biserica a asociat justiţia cu divinitatea, 
iar inegalităţile dintre oameni erau, în viziunea Bisericii, rezultatul voinţei lui Dumnezeu. 
Deşi oamenii sunt egali între ei, iar adevărul, dreptatea sunt calităţi naturale ale acestora, 
datorită „păcatului originar” ei au devenit incapabili de a înţelege şi de a aplica justiţia 

ideală. Din acest motiv, dreptul de a judeca îi revine puterii divine, iar faptul că unii 
oameni primesc sau deţin mai mult decât alţii este explicat prin meritele şi virtuţile pe 
care aceştia le au în faţa lui Dumnezeu. Inegalităţile dintre oameni nu mai pot fi accep¬ 
tate ca fiind rezultatul voinţei lui Dumnezeu atât timp cât, afirma Montesquieu în celebra 
lucrare Despre spiritul legilor, toţi oamenii au fost creaţi egali toţi au primit de la Creator 
anumite drepturi inalienabile. La rândul său, Rousseau era de părere că oamenii sunt nu 
numai egali între ei, ci şi înzestraţi de la natură cu toate virtuţile. în cea mai importantă 
lucrarea a sa. Contractul social, Rousseau şi-a imaginat o societate bazată pe ordine în 
care domneşte libertatea, egalitatea şi dreptatea. Acest lucru este posibil, afirma Rousseau, 
datorită faptului că oamenii sunt buni de la natură, iar atunci când se implică în activităţi 
publice acţionează şi pe baza virtuţilor lor. Societatea pe care şi-a imaginat-o filosoful 
francez are la bază un pact social pe care oamenii îl semnează în mod liber pentru a bene¬ 
ficia de siguranţă şi dreptate şi, fiind egali, nici unul dintre ei nu poate fi dezavantajat. 
Astfel, egalitatea dintre indivizi trebuie să fie principalul criteriu în funcţie de care 
resursele, indiferent de natura lor, trebuie distribuite. Schema clasică a „contractului 
social”, întâlnită nu numai la Rousseau, ci şi la J. Lock şi I. Kant, va fi reluată în a doua 
jumătate a secolului XX de către J. Rawls în celebra sa lucrare Teoria justiţiei, unde va 
elabora o teorie a justiţiei bazată pe echitate. 


Echitate vs libertate : perspective liberale 

Scopul justiţiei sociale constă în a reduce inegalităţile sociale, economice, politice dintre 
oameni, rezultate ca urmare a modului de funcţionare a principalelor instituţii ale 
societăţii. Pentru unii dintre susţinătorii liberalismului (J.S. Mill, A. Smith, F. Hayek, 
R. Nozick etc.) inegalităţile dintre oameni trebuie reduse fără a se restrânge însă în vreun 
fel libertăţile individuale. Pentru A. Smith, un individ îşi poate urmări propriul interes 
cu condiţia de a nu încălca legea justiţiei. în schimb, pentru F. Hayek, justiţia socială este 
doar un miraj, o idee lipsită de sens şi conţinut; singura egalitate dintre oameni trebuie 
să fie cea în faţa legii, care are obligaţia de a servi interesele tuturor. F. Hayek consideră, 
de asemenea, că într-o economie de piaţă veniturile şi avantajele obţinute de către 
indivizi nu se datorează exclusiv talentului, abilităţilor, eforturilor acestora, ci şi hazar¬ 
dului, şansei. Acesta din urmă este caracteristic unei economii de piaţă libere şi, în 
consecinţă, a-ţi propune să-l corectezi înseamnă a pune în discuţie însăşi economia de 
piaţă. R. Nozick propune o teorie a justiţiei în care inegalităţile dintre indivizi sunt 
perfect justificate dacă cei care deţin mai mult nu au încălcat drepturile altora ; de aceea, 
el propune o egalizare a drepturilor între oameni şi nimic mai mult. Statul, puterile 
publice trebuie, în concepţia majorităţii reprezentanţilor liberalismului, să se limiteze la 
supravegherea aplicării legii, aceeaşi pentru toţi, guvernând cât mai puţin, căci aceasta 
este „cea mai bună politică guvernamentală” (A. Smith, apuci Pop, 2002, p. 413). Există 
însă şi liberali care adoptă o poziţie mai puţin radicală. Funcţionarea liberă a pieţei este 
foarte importantă şi în concepţia lor, dar nu exclud măsuri de intervenţie care să asigure 
un echilibru între eficacitate şi echitate. Problema pe care şi-o pun unii dintre susţinătorii 
liberalismului este aceea că societatea de piaţă este în măsură să producă, în mod 
automat, diferenţiere socială, considerată a fi o caracteristică specifică a economiei de 
piaţă la fel ca şi impulsul natural la efort şi dinamism al populaţiei. Problema care se 

pune este aceea a limitelor până la care poate merge această diferenţiere şi a modalităţilor 
în care se realizează. V. Pareto şi L. Walras susţin că, într-o economie de piaţă liberă, 
intervenţia statului în redistribuirea veniturilor este legitimă, cu condiţia ca eficacitatea 
economică să nu fie pusă în pericol. 


Diminuarea inegalităţilor - condiţie a dezvoltării economice şi sociale 

Inegalităţile într-o economie de piaţă pot să constituie o motivaţie pentru indivizi în 
sensul implicării mai active a acestora în creşterea propriei stări de bunăstare, dar, susţin 
şi Keynes şi adepţii săi, acest lucru poate fi posibil şi în condiţiile unei inegalităţi mai 
reduse. Guvernele, în opinia acestora, pot, şi chiar trebuie, să intervină prin instrumente 
proprii în gestionarea bunurilor şi a nivelului de angajare a forţei de muncă. în analizele 
sale, Lord Beveridge (părintele securităţii sociale britanice) dezvoltă teoria lui Keynes şi 
susţine ideea de a asigura ocuparea deplină, respectând într-o mare măsură mecanismele 
unei pieţe libere. în timpul celor „30 de ani glorioşi” (1945-1975), teoria lui Keynes a 
funcţionat cu succes : creşterea economică a contribuit în mod favorabil la diminuarea 
inegalităţilor socioeconomice dintre oameni, la facilitarea accesului la toate tipurile de 
servicii sociale etc. La începutul anilor ’80 , odată cu criza economică, economiştii, şi 
nu numai, anunţau „moartea lui Keynes” şi „criza statului bunăstării”. Era tot mai des 
susţinută ideea reducerii drepturilor sociale şi căutarea unor noi soluţii de creştere 
economică. Au existat însă şi autori (un exemplu fiind J.P. Fitoussi) care au susţinut 
ideea că eficacitatea economică nu se opune justiţiei sociale. în acest sens, a fost 
elaborată teoria complementarităţii, care se sprijină pe faptul că intervenţia publică în 
domenii precum sănătatea, educaţia, transportul etc. sunt generatoare de egalitate 
(egalitate în ceea ce priveşte accesul la serviciile publice), cu efecte pozitive asupra 
creşterii economice (teoria creşterii endogene). Pe fondul înăspririi condiţiilor econo¬ 
mice, a accentuării inegalităţilor dintre indivizi, dezbaterile asupra justiţiei sociale s-au 
intensificat. Una dintre cele mai importante abordări ale justiţiei sociale, cea care a 
generat cele mai vii dezbateri, este lansată de către J. Rawls în lucrarea Teoria justiţiei 
sociale, publicată în 1971. J. Rawls nu numai că reia ideea „contractului social”, dar 
readuce în discuţie şi pe cea a justiţiei ca virtute, „justiţia este prima virtute a instituţiilor 
sociale aşa cum este adevărul pentru sistemele de gândire” (Rawls, apud Pop, 2002, p. 412), 
iar legile şi instituţiile unei societăţi nu pot fi acceptate decât dacă sunt juste. Fundamen¬ 
tarea justiţiei ca echitate, în concepţia lui J. Rawls, are la bază două principii: 

• Principiul libertăţii, potrivit căruia „orice individ este îndreptăţit la cea mai compre¬ 
hensivă libertate de bază, care să fie compatibilă cu acelaşi tip de libertate pentru 
ceilalţi indivizi” (Rawls, apud Pop, 2002, p. 412). 

• Principiul diferenţei - „inegalităţile sociale şi economice trebuie distribuite astfel încât: 

- să fie în beneficiul cel mai mare al celor mai puţin favorizaţi; 

- să permită tuturor, în condiţii de egalitate şi oportunităţi corecte, să acceadă la pozi¬ 
ţiile şi funcţiile asociate acestor poziţii inegale” (Rawls, apud Pop, 2002, p. 412). 

Teoria justiţiei sociale a lui Rawls, ca, de altfel, majoritatea teoriilor, a avut atât 
susţinători, cât şi opozanţi. Foarte important e faptul că numeroase măsuri de politică 
socială şi economică au la bază această abordare a justiţiei sociale. 

Dezbaterile asupra justiţiei sociale, echitate, egalitate sunt din ce în ce mai des asociate 
cu cele legate de dezvoltare durabilă (vezi dezvoltare durabilă), coeziune socială şi eco¬ 
nomică, considerate a fi cel mai bun resort al competitivităţii şi creşterii economice şi, în 
consecinţă, şi al diminuării inegalităţilor dintre oameni. în definirea conceptului de dezvol¬ 
tare durabilă se insistă asupra faptului că acţiunile fiecăruia dintre noi au efecte nu numai 
asupra celorlalţi, contemporani cu noi, ci şi asupra generaţiilor viitoare. Justiţie socială 
şi echitate înseamnă, din acest punct de vedere, că fiecare naţiune trebuie să aibă dreptul 
la dezvoltare respectând propriile valori culturale, sociale, fără a nega sau prejudicia în 
vreun fel drepturile altor naţiuni. Pentru ca această dezvoltare să aibă un caracter durabil 
în acţiunile şi deciziile noastre, trebuie să ţinem cont şi de cei care nu au acum posibilitatea 
de a-şi apăra drepturile : generaţiile viitoare. Valorile sociale, precum egalitate, echitate, 
justiţie socială, figurează, de asemenea, în toate tratatele care stau la baza procesului de 
unificare europeană. în preambulul Tratatului de la Roma (1957) s-a făcut referire pentru 
prima dată la disparităţile regionale din Europa şi la necesitatea reducerii acestora prin 
măsuri coerente de politică socială şi economică. Au urmat Actul Unic European (1986) şi 
Tratatul de la Maastricht (1992) care au inclus, de fiecare dată, obiective şi modalităţi de 
realizare a „Europei sociale”. Principalele instituţii ale UE (Comisia Europeană, Consiliul 
European), dar şi diferitele comitete şi agenţii au sarcini şi atribuţii prin care contribuie 
la promovarea valorilor sociale. în viitoarea Constituţie a UE este prevăzut faptul că UE 
trebuie să acţioneze în scopul asigurării unei dezvoltări durabile a Europei, bazată pe 
creştere economică echilibrată, să reducă excluziunea socială şi discriminarea, să promo¬ 
veze justiţia şi protecţia socială prin dezvoltarea unei economii de piaţă sociale. 

Valorile fundamentale ale societăţii au făcut deseori obiectul unor studii şi cercetări la 
nivelul populaţiei. De exemplu, în 1999, percepţia populaţiei asupra justiţiei sociale a fost 
analizată prin Ancheta Europeană asupra Valorilor (European Values Survey). Rezultatele 
studiului au pus în evidenţă priorităţile europenilor în materie de justiţie. Astfel, s-a 
constatat faptul că prioritară este asigurarea nevoilor de bază pentru toţi cetăţenii, urmată 
de recunoaşterea meritelor şi eliminarea inegalităţilor majore de venit dintre indivizi 
(Forse şi Parodi, 2006). în România, studiile întreprinse până în prezent în acest sens au 
pus în evidenţă diferenţe semnificative între societatea românească şi societăţile din ţările 
capitaliste dezvoltate sau cele din ţările foste socialiste, în ceea ce priveşte opţiunile asupra 
unui tip sau altul de justiţie socială. Majoritatea populaţiei din România este mult mai 
favorabilă realizării unei justiţii sociale bazate pe principiul egalităţii decât uneia în care 
predominant să fie principiul echităţii. Nivelul de pregătire şcolară, vârsta, sexul, mediul 
de rezidenţă, regiunea istorică sunt factori care influenţează ataşamentul faţă de un anume 
tip de justiţie. Cu cât populaţia este mai în vârstă, cu cât are un nivel de pregătire şcolară 
mai scăzut şi provine dintr-o regiune mai săracă, cu atât ataşamentul faţă de justiţia 
socială bazată pe egalitate este mai ridicat (Chelcea, 1999). Comparativ cu ţările capi¬ 
taliste dezvoltate (SUA, Marea Britanie, Germania), românii sunt de aproape două ori 
mai mult ataşaţi justiţiei sociale bazate pe principiul egalităţii, iar faţă de populaţia ţări¬ 
lor foste comuniste (Bulgaria, Cehoslovacia, R.D. Germană, Rusia, Ungaria) de 1,5 ori 
mai mult (Chelcea, 2000). Acest fapt demonstrează că ataşamentul populaţiei pentru un 
tip sau altul de (re)distribuţie a resurselor este puternic influenţat de nivelul de dezvoltare 
economică şi socială a ţării: un nivel de dezvoltare socială şi economică ridicat 
favorizează echitatea şi justiţia socială. 


Gabriela NEAGU 

Valori ale dezvoltării sociale: egalitatea oportunităţilor 
educaţionale şi sociale 


Un tip distinct de egalitate în societăţile democratice este cel desemnat de principiul 
oportunităţilor egale. în concepţia lui Sartori, egalitatea oportunităţilor presupune două 
subtipuri distincte de egalităţi: acces egal şi start egal. Accesul egal este văzut ca 
recunoaştere egală a unor merite egale. Semnificaţia accesului egal implică o recunoaştere 
şi o răsplată egală a unor merite, capacităţi sau talente similare. în consecinţă, crearea 
egalităţii de acces nu presupune egalizarea circumstanţelor, a condiţiilor iniţiale de start, 
care rămân o problemă diferită. Noţiunea de start egal presupune egalizarea punctelor 
de plecare în competiţia socială, ceea ce implică şi un anume tip de redistribuire socială 
a mijloacelor economice. Egalitatea de acces este cu mult mai uşor de realizat decât 
egalitatea în punctul de pornire. 

O societate bazată pe principiul egalităţii oportunităţilor ar fi una în care distribuţia 
indivizilor în ierarhia socială se realizează în conformitate cu meritele lor. Conceptul de 
merit are în abordarea sociologică funcţionalistă o poziţie deosebit de importantă, fiind 
considerat principalul criteriu pe baza căruia se realizează selecţia şcolară şi, ulterior, 
stratificarea socială. Conceptul de merit corespunde unor cerinţe de eficienţă socială, 
dar şi de justiţie socială. Considerarea meritului ca unic criteriu de selecţie ar eficientiza 
societatea, deoarece, prin această modalitate, indivizii cu cele mai înalte competenţe ar 
fi plasaţi în cele mai înalte poziţii sociale. Totodată, selecţia pe bază de merit satisface 
şi cerinţa de justiţie socială, deoarece există un larg consens valoric asupra faptului că 
recompensele sociale (privilegiile) trebuie acordate în funcţie de merit. Deşi concepţia 
funcţionalistă vede inegalităţile sociale ca „naturale” şi justificate, consideră că societatea 
trebuie să ofere indivizilor oportunităţi egale de a accede la poziţiile din vârful ierarhiei, 
în varianta sa iniţială, meritul a fost definit (Young, 1958) ca „inteligenţă plus efort”. Cu 
alte cuvinte, inegalităţile educaţionale şi cele sociale se datorează unor diferenţe în 
privinţa coeficientului de inteligenţă şi a gradului diferit de efort depus de indivizi, şi nu 
unor diferenţe datorate originii sociale. Societăţile meritocratice ar fi acelea în care în 
realizarea stratificării sociale prevalează abilităţile individuale dobândite ( achieved ), şi 
nu cele datorate naşterii şi moştenirii ( ascriptive). Contrar teoriilor funcţionaliste, studiile 
empirice din anii ’60 şi ’70 au arătat că legătura dintre merit (în accepţiunea restrânsă de 
coeficient de inteligenţă) şi nivelul şcolar dobândit este una relativ slabă. La rezultate 
egale ale testelor de inteligenţă, nivelul de şcolaritate dobândit de indivizi şi, mai mult, 
poziţia lor socială de destinaţie continuă să rămână diferite intr-un număr ridicat de 
cazuri. în acest sens, la nivel teoretic s-a produs o relativizare a noţiunii de merit prin 
schimbarea semnificaţiei acestuia din nivel de inteligenţă plus efort în nivel de şcolaritate 
dobândit. Confruntarea cu realitatea empirică a acestei noi ipoteze meritocratice s-a 
dovedit a invalida din nou pretenţia de a considera societăţile vestice ca promotoare ale 
unor sisteme educaţionale şi sociale meritocratice, bazate pe principiul egalitatii de 
şansă. Studiile întreprinse (Jencks, 1972 ; Boudon, 1974; Goldthorpe, 2001a; Bowles 
şi Gintis, 1976) au arătat că poziţiile sociale de destinaţie ale indivizilor diferă într-o 
măsură semnificativă chiar în condiţiile în care nivelul de şcolaritate este ţinut constant. 
Cu alte cuvinte, indivizi cu origini sociale diferite vor ajunge în poziţii sociale diferite 

chiar dacă au un acelaşi nivel de şcolarizare. Breen şi Goldthorpe (2001a) consideră că 
meritul, în sens de efort şi aptitudini individuale, nu poate fi considerat un principiu 
universal de distribuţie a indivizilor în cadrul structurii sociale şi că nu anulează în nici 
un fel efectele originii sociale a indivizilor. Meritul, înţeles ca nivel de şcolaritate dobân¬ 
dit, are o influenţă limitată asupra poziţiei sociale de destinaţie. Breen şi Goldthorpe 
contrazic şi teza „meritocraţiei crescânde” ( incresead merit-selectiori), potrivit căreia 
societăţile occidentale nu sunt, în mod efectiv, nişte meritocraţii, dar în decursul timpului 
selecţia pe baza meritului personal tinde să devină modalitatea principală de selecţie. 

în lucrarea sa, L’inegalite de chance, Raymond Boudon elaborează o teorie explicativă 
a inegalităţii şanselor şcolare. Provocarea pe care Boudon o lansează sociologiei educaţiei 
este aceea de a elabora o teorie care să pună în relaţie inegalitatea oportunităţilor educa¬ 
ţionale cu inegalitatea oportunităţilor sociale. Boudon defineşte inegalitatea oportuni¬ 
tăţilor educaţionale ca „diferenţele în nivelul de educaţie dobândit care se datorează 
originii sociale” (Boudon, 1973, p. XI). Inegalitatea oportunităţilor sociale este, prin 
urmare, definită ca diferenţa de realizare socială datorată originii sociale. Cererea de 
educaţie este, în teoria lui Boudon, rezultatul agregat al opţiunilor individuale pe care le 
fac indivizii plasaţi în poziţii sociale diferite. Creşterea cererii de educaţie de după cel 
de-al doilea război mondial este un efect de agregare neintenţionat al unei multitudini de 
opţiuni individuale. Mai mult, există o spirală inflaţionistă a creşterii agregate a cererii 
de educaţie, în sensul că, pe măsură ce mai mulţi indivizi decid să urmeze nivele mai 
înalte de şcolarizare, beneficiile asociate acestor nivele de educaţie rămân constante. De 
exemplu, pentru a obţine beneficiile sociale corespunzătoare liceului, datorită creşterii 
agregate a cererii de educaţie, indivizii vor fi nevoiţi să urmeze studii superioare. Cu alte 
cuvinte, fenomenul de devalorizare a diplomei ca urmare a descreşterii inegalităţii 
şanselor şcolare (creşterea cererii agregate de educaţie) afectează, în principal, nivelul 
mediu de şcolarizare. Principala concluzie pe care Boudon o trage în urma analizelor 
sale este aceea că, în timp ce inegalitatea oportunităţilor educaţionale descreşte de-a 
lungul timpului, inegalitatea oportunităţilor sociale are tendinţa de a rămâne constantă. 
Altfel spus, structurile sociale au un grad ridicat de stabilitate, iar schimbarea sistemelor 
educaţionale în sensul creşterii oportunităţilor educaţionale nu modifică în manieră 
sesizabilă stratificarea socială. Ca reprezentant al noii sociologii a educaţiei, Boudon 
adoptă o poziţie pesimistă în ceea ce priveşte considerarea sistemului şcolar ca principal 
mijloc de realizare a unei politici de egalitate socială. El crede că şcoala trebuie să 
continue politica de egalizare a şanselor şcolare, deşi se îndoieşte că o astfel de politică 
poate avea rezultate notabile în egalizarea şanselor sociale. Deoarece efectul stratificării 
asupra poziţiei sociale pe care indivizii reuşesc să o dobândească este unul exponenţial, 
în timp ce efectul şcolarizării este unul modest, Boudon consideră că promovarea unei 
politici de egalitate socială se poate realiza cu succes doar în condiţiile în care se 
acţionează asupra stratificării sociale. Mai concret, o reducere chiar modestă a decalajelor 
economice dintre diversele grupuri sociale ar putea avea ca efect, deopotrivă, o descreş¬ 
tere substanţială a inegalităţii oportunităţilor educaţionale, cât şi a inegalităţii oportuni¬ 
tăţilor sociale. 

Teoria inegalităţilor educaţionale pe care o propune Goldthorpe (2001b) este o 
dezvoltare a celei avansate de Boudon cu două decenii mai devreme. Teza principală pe 
care o susţine Goldthorpe este aceea că diferenţele de nivel şcolar, care se înregistrează 
pe diferite paliere ale stratificării sociale, sunt explicate de către deciziile individuale de 

mobilitate educaţională. în aceste decizii educaţionale (nivelul şcolar urmărit), indivizii 
din diverse clase sociale se orientează după acelaşi principiu al maximizării interesului 
personal. în consecinţă, diferenţele în nivelul de şcolaritate dobândit între indivizii din 
clasa de jos faţă de cei din clasa de sus, spre exemplu, nu pot fi atribuite unor valori 
diferite la nivelul acestor clase, ci unor constrângeri care acţionează diferit în funcţie de 
clasa socială în care sunt poziţionaţi indivizii. Concluzia lui Goldthorpe este că indivizii, 
indiferent de clasa socială din care provin, aleg nivelul de educaţie pe care vor să îl 
urmeze, având o atitudine de aversiune faţă de risc. Goldthorpe consideră că, în alegerile 
educaţionale pe care le fac, indivizii au percepţii diferite asupra costurilor şi beneficiilor 
asociate opţiunilor lor. Copiii proveniţi din familiile clasei de jos, chiar atunci când au 
rezultate şcolare bune, pot renunţa mai uşor să continue nivelele superioare de educaţie 
decât copiii din familiile clasei de sus cu un acelaşi nivel de abilităţi. întreruperea 
şcolarizării copiilor din clasa de jos se datorează unei percepţii a probabilităţii de succes 
mai coborâtă, perceperii unor costuri ale continuării şcolarizării mai ridicate şi a unor 
beneficii ale angajării mai ridicate în momentul în care vor reuşi să atingă un nivel de 
şcolarizare care să evite mobilitatea descendentă. 

în timp ce Boudon consideră că societatea este posibilă ca urmare a acţiunilor 
individuale şi a efectelor de compunere ale acestor acţiuni, Bourdieu concepe o teorie 
deterministă a acţiunii sociale, în care structurile sociale se reproduc intr-un mod puţin 
conştient. Ambii autori consideră că teoria meritocraţiei este mai degrabă o ideologie 
menită să justifice inegalităţile sociale existente şi să legitimeze ordinea socială existentă. 
Oricum, motivele pentru care cei doi autori consideră că meritocraţia este departe de a 
fi un bun descriptor al sistemelor sociale occidentale sunt diferite. Astfel, Bourdieu 
consideră că actuala ordine socială şi stratificarea socială ce o însoţeşte reprezintă 
rezultatul unei distribuţii asimetrice a puterii în cadrul societăţii, distribuţie care, prin 
intermediul sistemului şcolar, se perpetuează, se reproduce. în concepţia lui Bourdieu, 
meritul este o cuantificare a habitus-vlm claselor dominante, o obiectivare a acestuia 
prin echivalarea care se face între un tip de cultură (cultura claselor dominante) şi 
noţiunea de merit. Selecţia pe baza meritului apare astfel ca o modalitate mascată de 
recunoaştere a diferenţelor, a ceea ce este moştenit, printr-o codificare la nivel simbolic 
şi social a comportamentului, manierelor, vocabularului, modalităţilor de gândire, 
expresie şi acţiune ale claselor dominante. Atunci când se presupune că sistemele şcolare 
selectează pe bază de merit, în fapt are loc doar recunoaşterea şi legitimarea diferenţelor 
de clasă. în cazul lui Boudon, contestarea meritocraţiei nu se realizează prin contestarea 
noţiunii de merit ca în cazul lui Bourdieu. Dimpotrivă, meritul individual este considerat 
a fi un mecanism de selecţie care este, în principial, neutru la diferenţele de clasă. 
Importanţa pe care Boudon o acordă capitalului cultural este una redusă, din moment ce 
acesta consideră că şcoala reuşeşte să compenseze într-o mare măsură un bagaj redus de 
capital cultural. 

Putem observa că ceea ce diferă în mod esenţial în concepţia celor doi autori despre 
procesul de producere a inegalităţilor oportunităţilor şcolare este rolul diferenţiat acordat 
mecanismelor primare şi al celor secundare în construcţia inegalităţilor. Bourdieu tinde 
să absolutizeze rolul mecanismelor primare de diferenţiere, socializarea primară, prin 
intermediul căreia copiilor din clase sociale diferite li s-au inculcat habitus -uri diferite, 
care vor avea un efect ce nu va putea fi anulat de către experienţa şcolară. Bourdieu 
consideră că nivelele şcolare diferite atinse de indivizii proveniţi din clase diferite 

reprezintă o reflectare a acestor habitus- uri, valorizate în mod arbitrar de către şcoală 
prin recunoaşterea culturii claselor dominante ca una legitimă şi prin negarea valorii şi 
autenticităţii culturii claselor dominate. Dimpotrivă, Boudon consideră că sistemele 
şcolare au devenit mult mai deschise începând cu anii de după cel de-al doilea război 
mondial şi că un număr din ce în ce mai ridicat de indivizi din clasele de jos au ajuns să 
parcurgă nivele de şcolarizare din ce în ce mai înalte. în opinia sa, există un relativ 
progres în ceea priveşte diminuarea inegalităţilor opotunităţilor educaţionale. Oricum, în 
măsura în care aceste inegalităţi în faţa educaţiei se menţin, cauzele trebuie căutate în 
alegerile pe care le fac indivizii şi familiile lor, şi nu în calitatea sau cantitatea bagajului 
cultural moştenit, care sunt egalizate în procesul educativ. La nivele diferite ale capitalului 
economic, determinat de poziţia ocupată în ierarhia socială, indivizii apreciază în mod 
diferit beneficiile aduse de o şcolarizare prelungită şi costurile asociate unei investiţii în 
capital uman. în consecinţă, cauza inegalităţilor şcolare ar trebui căutată în alegerile pe 
care indivizii aflaţi în poziţii de clasă diferite le fac şi în constrângerile diferite asociate 
poziţiilor de status. 

Dacă, în ceea ce priveşte controversa asupra cauzelor inegalităţilor şcolare, diferenţele 
de perspectivă par ireconciliabile, poziţiile celor doi autori în ceea ce priveşte inegalităţile 
sociale au multe puncte de convergenţă. Atât Boudon, cât şi Bourdieu consideră că siste¬ 
mele de stratificare socială existente au tendinţa de a se perpetua, de a rămâne neschim¬ 
bate pentru perioade lungi de timp. Structura socială a ţărilor vestice a rămas practic 
neschimbată, afirmă Boudon analizând tabelele de mobilitate socială din mai multe ţări 
occidentale. Ambii autori îşi manifestă scepticismul în ceea ce priveşte posibila diminuare 
a inegalităţilor sociale ca urmare a influenţei pe care deschiderea sistemelor educaţionale 
ar putea să o aibă. Boudon consideră că structurile sociale sunt imuabile, pentru că indi¬ 
vizi aflaţi în poziţii asemănătoare fac alegeri similare, în timp ce Bourdieu crede că latenţa 
structurilor sociale este menţinută de clasele dominante în scopul păstrării privilegiilor 
pe care le deţin. 


Mihai SURDU 


Bibliografie 


Adler, R. şi Goggin, Judy, 2005, What do we mean by „civic engagement”?, Journal of 
Transformative Education, nr. 3, pp. 236-253. 

Aguila Obra, Ana Roşa del; Cămara, Sebastiân Bruque şi Melendez, Antonio Padilla, 2002, 
The economic and organizational aspects of telecentres : the Spanish case, Technovation, 22, 
pp. 785-798. 

Agyeman, Julian; Bullard, Robert şi Evans, Bob, 2003, „Joined-up thinking : Bringing together 
sustainability, environmental justice and equity”, în Julian Agyeman, Robert Bullard şi Bob 
Evans (coord.), Just Sustainabilities : Development in an Unequal World, MIT Press, Cambridge. 

Allen, David W., 2001, Social class, race and toxic releases in American counties, The Social 
Science Journal, voi. 38, pp. 13-25. 

Allen, Katrina, 2003, Vulnerability reduction and the community-based approach, în Mark Peeling 
(coord.), Natural Disasters and Development in a Globalizing World, Routledge, Londra, New 
York. 

Allen, Kenneth R., 1994, Creating and executing a business plan. American Agent & Broker. 

Alexandrescu, Filip, 2004, The Social Consequences of the Roşia Montană Mining Project: 
Between Impoverishment Risks and Corporate Responsibility, lucrare de masterat la Univer¬ 
sitatea Lund, nepublicată, Toronto. 

Almond, Gabriel şi Verba, Sidney, 1989, The Civic Culture : Political Attitudes and Democracy in 
Five Nations, Sage Publications, Newbury Park (trad. rom. Cultura civică. Atitudini politice 
şi democraţie în cinci naţiuni. Editura DUStyle, Bucureşti, 1996). 

Almond, Gabriel şi Coleman, J.S., 1960, The Politics of Developing Areas, Princeton University 
Press, Princeton. 

Alston, Philip, 2003, A human rights perspective on the Millennium Development Goals, lucrare 
prezentată în cadrul Proiectului Millenium. 

Amelina, M. ; Chiribucă, D. şi Knack, S., 2003, Mapped in or mapped out ? The Romanian poor 
in inter-household and community networks, Romania. Poverty Assessment, Banca Mondială, 
voi. 2, pp. 168-242. 

Ammons, David N., 2001, Municipal Benchmarks : Assessing Local Performance and Establishing 
Community Standards, Sage Publications, Thousand Oaks, Londra. 

Anderson, Elijah, 1990, Streetwise : Race, Class and Change in an Urban Community, University 
of Chicago Press, Chicago. 

Anderson, Elizabeth, 2000, Beyond Homo CEconomicus : New developments in theories of social 
norms, Philosophy and Public Affairs, voi. 29, nr. 2, pp. 170-200. 

Anderson, James, 1975, Public Policy Making, Hoit, Rinehart &Winston, New York. 

Gordon, Andrew S., 2004, Strategy Representation. An Analysis of Planning Knowledge, Lawrence 
Erlbaum Associates, New Jersey. 

Andrews, K.R., 1971, The Concept of Corporate Strategy, Irwin, Homewood. 

Androniceanu, A., 1999, Management public. Editura Economică, Bucureşti. 


BIBLIOGRAFIE 


614 


Ansoff, H.I., 1965, Corporate Strategy, McGraw-Hill, New York. 

Antikainen, A.; Houtsonen, J.; Kauppila, J. şi Huotelin, H., 1996 ,Living in a Learning Society : 
Life Histories, Identities and Education, Falmer, Londra. 

Apostol, Mirela ; Arpinte, Daniel; Pescaru, Dana ; Pâslaru, Emil; Popescu, Raluca şi Tompea, 
Anca, 2004, Sistem de indicatori de incluziune socială la nivel judeţean, CASPIS. 

Applbaum, Arthur Isak, 1999, Ethics for Adversaries. The Morality of Roles in Public and 
Professional Life, Princeton University Press, Princeton. 

Arendt, Hannah, 1994 [1964], Eichmann in Jerusalem. A Report on the Banality of Evil, Penguin 
Books, New York. 

Argeşeanu Cunningham, Solveig, 2005, Incident, accident, catastrophe: Cyanide on the Danube, 
Disasters, voi. 29, nr. 2, pp. 99-128. 

Argyris, Chris I. şi Schon, Donald A., 1991, Participatory Action Research and Action Science 
Compared, în Foote W. Whyte, Participatory Action Research, Sage Publications, Londra. 

Argyris, Chris; Putnam, Robert şi Smith, D., 1987, Action Science: Concepts, Methods, and 
Skills for Research and Intervention, Jossey-Bass, San Francisco. 

Atkinson, Gerald, 1975, The ejfective negociator. The practicai guide to the strategies and tactics 
of conflict baraining, Quest Research Publications. 

Atkinson, Tony ; Cantillon, Bea ; Marlier, E. şi Noian, B., 2002, Social Indicators. The EU and 
Social Inclusion, Oxford University Press, Oxford. 

Babai, Don, 1993, The World Bank, în Joel Krieger (coord.), The Oxford Companion to Politics 
of the World, Oxford University Press, Oxford. 

Badea, Victor şi Mitrofan, Laurenţiu, 2004, Dimensiuni ale excluderii sociale. Editura Sper, Bucureşti. 

Bahry, D. şi Silver, B., 1990, Soviet Citizen participation on the eve ofdemocratization. American 
Political Science Review, voi. 84, nr. 3, pp. 821-847. 

Baker, Judy, 2000, Evaluating the impact of development projects on poverty. A handbook for 
practitioners. Banca Mondială, Washington D.C. 

Baker, Susan, 2006, Sustainable Development, Routledge, Londra. 

Bakewell, O. şi Garbutt, A., 2005, The use and abuse of the logicul framework approach, Swedish 
International Development Cooperation Agency. 

Baiochi, G., 2001, Participation, activism and politics: The Porto Alegre experiment and 
deliberative democratic theory, Politics and Society, nr. 29 (1). 

Baldwin, Peter, 1996, Can we define a Europen welfare state model ? , în Bent Greve, Comparative 
Welfare Systems, Macmillan, Londra, pp. 29-44. 

Ballard, Steven, 1998, Organizational change, în International Encyclopedia of Public Policy and 
Administration, Westview Press, Oxford. 

Balica, Magdalena ; Fartuşnic, Ciprian; Istrate, Georgeta ; Jigău, Mihaela ; Panduru, Filofteia şi 
Pisică, Silvia, 2006, Dezvoltări recente în domeniul educaţiei şi ocupării în perspectiva 
ţintelor europene. Cazul României (manuscris). 

Baltasiu, Radu, 2003, Sociologie economica şi teoria elitelor. Centrul de Geopolitică şi Antro¬ 
pologie Vizuală, Universitatea din Bucureşti, Bucureşti. 

Ban, C. ; Romantan, A., 2006, Just Greens ? And Gold Mining Protest in Roşia Montana. 

Barber, Bernard, 1995, AII economies are embedded: The career of a concept and beyond. Social 
Research, nr. 62, pp. 387-413. 

Bardhan, Pranad, 2002, Decentralization of governance and development, The Journal of Economic 
Perspectives, voi. 16, nr. 4, pp. 185-205. 

Barnett, T., 1988, Sociology and Development, Hutchinson, Londra. 

Barnier, Michel, 2003, Rural development in an enlarged Europe, Conferinţa europeană despre 
dezvoltare rurală, Salzburg. 

Bari, Ioan, 2001, Globalizare şi probleme globale. Editura Economică, Bucureşti. 

Barr, Nicholas, 1993, The Economies of the Welfare State, ed. a Il-a, Stanford University Press, 
Stanford. 


615 


BIBLIOGRAFIE 


Barzelay, Michael, 2001, The New Public Management: Improving Research and Policy Dialogue, 
University of California Press, Berkeley. 

Basta, Lidija R., 2006, Decentralization - Key issues, major trends and future developments , 
The Online Sourcebook on Decentralization and Local Development, disponibil pe http: // 
www. ciesin. columbia. edu/decentralization/SB_entry. html. 

Batt, Judy, 1994, Political dimensions of privatization în Eastern Europe, în Estrin Saul (coord.), 
Privatization in Central and Eastern Europe, Longman, Londra. 

Baum, H.S., 2001, Citizen participation, în International Encyclopedia ofthe Social and Behavioral 
Sciences, Elsevier, pp. 1840-1846. 

Bauman, Zygmunt, 1994, After the patronage state: A model în search of class interests, în 
Christopher G.A. Bryant şi Edmund Mokrzycki (coord.), The New Great Transformation ? 
Change and Continuity în East-Centrai Europe, Routledge, Londra, pp. 14-35 (trad. rom. 
Comunitatea, Căutarea siguranţei într-o lume nesigură. Editura Antet, Bucureşti, 2001). 

Bârgăouanu, A., 2005, Finanţare Europeană, SNSPA, Bucureşti. 

Bădescu, Gabriel, 1999, Contextual Factors of Political Participation in Romania, EAST, voi. III. 

Bădescu, Gabriel şi Uslaner, Eric, 2004, Civil society development and democratic values in 
Romania and Moldova, East European Politics and Societies, nr. 18/2. 

Bădescu, Ilie, 1988, Timp şi cultură. Editura Ştiinţifică şi Enciclopedică, Bucureşti. 

Bădescu, Ilie, 2004, Tratat de geopolitică. Editura Mica Valahie, Bucureşti. 

Bădescu, Ilie, 2006, Teorii ale dezvoltării, în Cătălin Zamfir şi Laura Stoica (coord.), O nouă 
provocare : dezvoltarea socială. Editura Polirom, Iaşi. 

Bădescu, Ilie ; Dungaciu, Dan şi Baltasiu, Radu, 1996, Istoria sociologiei. Teorii contemporane, 
Editura Eminescu, Bucureşti. 

Beck, Eckardt C., 1979, The Love Canal tragedy, EPA Journal, disponibil pe http: //www.epa. 
gov/history / topics/lovecanal/01. htm. 

Beck, Ulrich, 1986, Risikogesellschaft: Auf dem Weg in eine andere Moderne [Risk Society : 
Towards a New Modernity], Suhrkamp, Frankfurt am Main. 

Beck, Ulrich, 1992, Risk Society, Sage Publications, Londra. 

Becker, Gary S., 1995, Capitalul uman. O analiză teoretică şi empirică cu referire specială la 
educaţie. Editura AII, Bucureşti. 

Becker, H., 1963, Outsiders, The Free Press, New York. 

Beckhard, R., 1969, Reorganization Development, Strategies and Model, Addison-Wesley, Reading. 

Beckerman, Wilfred, 1979, The impact of income maintenance payments on poverty in Britain, 
Economic Journal, voi. 89. 

Bell, Daniel, 1976, The Corning of Post-Industrial Society, Basic, New York. 

Belii, Nicolae, 2001, Tranziţia mai grea decât un război. Editura Expert, Bucureşti. 

Bender, Thomas, 1991, Community and Social Change in America, The Johns Hopkins University 
Press, Baltimore. 

Benford, Robert D. şi Snow, David A., 2000, Framing processes and social movements: An 
overview and assessment, Annual Review of Sociology, voi. 26, pp. 611-639. 

Ben-Ner, Avner şi Putterman, Louis, 1998, Economics, Values, and Organization, Cambridge 
University Press, Cambridge. 

Bennis, W., 1973, An OD expert in the Cat Bird’s Seat, The Journal of Higher Education, voi. 44, 
nr. 5, Ohio State University Press, Columbus. 

Berevoiescu, Ionica şi Stănculescu, Manuela Sofia (coord.), 2004, Sărac lipit caut altă viaţă. 
Editura Nemira, Bucureşti. 

Berg, Andrew, 1994, The logistics of privatisation in Poland, în Olivier Jean Blanchard, Kenneth 
A. Froot şi Jeffrey D. Sachs (coord.), The Transition in Eastern Europe, voi. II, Restructuring, 
Chicago University Press, Chicago, pp. 165-188. 

Berger, H. şi Craig, T., 2002, The challenges of stakeholder participation : Examples of evaluation 
projects from the youth justice context, lucrare prezentată în cadrul Australian Evaluation Society 
International Conference, octombrie-noiembrie, Wollongong. 


BIBLIOGRAFIE 


616 


Berghman, Jos, 1996, Excluziunea socială în Europa: contextul politic şi cadrul analitic, în 
Graham Room (coord.), Measuring Poverty and Exclussion. 

Bertin, Imogen şi Denbigh, Alan, 2000 [1998], The Teleworking Handbook. New Ways of Working 
in the Information Society, ed. a IlI-a, The Telecottage Association, Londra. 

Bianchi, Suzanne M. ; Farley, Reynolds şi Spain, Daphne, 1986, Racial inequalities in housing : 
An examination of recent trends, în Jamshid A. Momeni (coord.), Race, Ethnicity and Minority 
Housing in the United States, Greenwood Press, Westport, pp. 19-30. 

Bicanic, Ivo; Gligorov, Vladimir şi Krastev, Ivan, 2005, State, public sector and development, 
disponibil pe 10 ianuarie 2005 pe site-ul www.gdnet.org/activities/global_research_projects/ 
understanding_reform/thematic_papers/drafts. html. 

Biersteker, Thomas J., 1992, The „triumph” of neoclassical economics in the developing world : 
Policy convergence and bases of governance in the internaţional economic order, în James N. 
Rosenau şi Ernst-Otto Czempiel (coord.), Governance without Government: Order and Change 
in World Politics, Cambridge University Press, Cambridge. 

Bigas, A., 2001, Cultura organizajională - un model de identificare şi analiză nivelară. Revista 
de psihologie organizaţională, voi. 1, nr. 1. 

Bigman, David şi Deichmann, Uwe, 2000, Geographical targeting : A review of different methods 
and approaches in geographical targeting for poverty alleviation. Methodology and applications, 
regional and sectoral studies. Banca Mondială, Washington. 

Binnendijk, A., 2000, Results based management in the development cooperation agencies: A 
review of experience - executive summary, The Development Assistance Committee (DAC) 
Working Party on Aid Evaluation. 

Birdsall, Nancy şi Londono, Juan Luis, 1997, Asset inequality matters - An assessment of the 
World Bank reduction to poverty reduction, The American Economic Review, voi. 87, nr. 2. 

Blakemore, Michael, 2005, Indicators of development and measuring development, în Tim Forsyth 
(coord.), Encyclopedia of International Development, Routledge, Londra. 

Blanchard, Olivier; Dornbusch, Rudiger; Krugman, Paul; Layard, Richard şi Summers, Lawrence, 
1991, Reform in Eastern Europe, The MIT Press, Cambridge. 

Blanchard, Olivier ; Boycko, Maxim; Dornbusch, Marek ; Layard, Richard şi Schleifer, Andrei, 
1993, Post-Communist Reform : Pain and Progress, The MIT Press, Cambridge. 

Blanchard, Olivier J. ; Froot, Kenneth A. şi Sachs, Jeffrey D., 1994, The Transition in Eastern 
Europe, voi. I, Country Studies, University of Chicago Press, Chicago. 

Blanchard, Olivier, 1997, The Economics of Post-Communist Transition, Clarendon Press, Oxford. 

Blau, Peter, 1954, Cooperation and competition in a bureaucracy, The American Journal of 
Sociology, voi. 59, nr. 6, University of Chicago Press, Chicago. 

Blau, Peter M. şi Meyer, Marshall W., 1987, Bureaucracy in Modern Society, Random House, 
New York. 

Boelhouwer, J. şi Stoop, I., 1999, Measuring well-being in the Netherlands : The SCP index from 
1974 to 1997, Social Indicators Research, voi. 48, nr. 1, pp. 51-75. 

Bogdan Vasi, I., 2004, The fi st of the working class : The social movements of Jiu Valley miners 
in post-socialist Romania, East European Politics & Societies, nr. 18, pp. 132-157. 

Bollen, Kenneth, 1979, Political democracy and the timing of development, American Sociological 
Review, voi. 44, pp. 572-587. 

Booysen, F., 2002, An overview and evaluation of composite indices of development, Social 
Indicators Research, voi. 59, nr. 2, pp. 115-151. 

Baron, G. şiMonnier, E., 2003, Une approche pluraliste et participative : Coproduire Vevaluation 
avec la societe civile, Informations sociales, nr. 110, septembrie, Lyon. 

Boudon, Raymond, 1973, L'Inegalite de chanches. La mobilite sociale dans Ies societes industrielles, 
Hachette, Paris. 

Boudon, Raymond, 1974, Education, Opportunity and Social Inequality, John Wiley and Sons, 
New York. 


617 


BIBLIOGRAFIE 


Boudon, Raymond, 2001, Les causes de l’inegalite de chances scolaires, în R. Boudon, 
N. Bulle şi M. Cherkaoui (coord.), Ecole et societe. Les paradoxes de la democraties, Presses 
Universitaires de France, Paris. 

Bounds, Michael, 2004, Urban Social Theory : City, Seif and Society, Oxford University Press, 
New York. 

Bourdieu, J. şi Passeron, J.C., 1977, învăţământ şi reproducţie socială, în Fred Mahler (coord.). 
Sociologia educaţiei şi învăţământului. Editura Didactică şi Pedagogică, Bucureşti. 

Bourdieu, Pierre şi Saint-Martin, M., 1974a, Scholastic excellence and the values of the educa¬ 
ţional system, în J. Eggleston (coord.), Contemporan Research in the Sociology of Education, 
Methuen, Londra. 

Bourdieu, Pierre, 1974b., The school as a conservative force : Scholastic and cultural inequalities, 
în J. Eggleston (coord.), Contemporary Research in the Sociology of Education, Methuen, 
Londra. 

Bourdieu, Pierre, 1981, Systems of education and systems of thought, în M.F.D. Young (coord.), 
Knowledge and Control: New Directions for the Sociology of Education, Macmillan, Londra. 

Bourdieu, Pierre, 1984, Distinction : A Social Critique of the Judgement of Taste, Harvard 
University Press, Cambridge. 

Bourdieu, Pierre, 1991, Language and Symbolic Power, Polity Press, Londra. 

Bourdieu, Pierre, 1999, Raţiuni practice. O teorie a acţiunii. Editura Meridiane, Bucureşti. 

Bourguignon, Franşois, 2002, The distributional effects of growth : Case study vs. cross-country 
regressions. Delta şi Banca Mondială. 

Bourguignon, Franţois, 2004, The poverty-growth-inequality triangle, lucrare prezentată la Indian 
Council for Research on International Economic Relations, New Delhi, februarie. 

Bourne, Larry, 1993, The demise of gentrification ? A commentary and prospective view. Urban 
Geography, nr. 14 (1). 

Bowles, S. şi Gintis, H., 1976, Schooling in Capitalist America: Education Reform and the 
Contradictions of Economic Life, Routledge & Kegan Paul, Londra. 

Bradbury, Hilary şi Reason, Peter, 2003, Action research. An opportunity for revitalizing research 
purpose and practices, Qualitative Social Work, voi. 2, nr. 2. 

Bradshaw, J.R., 1972, The concept of social need, New Society, nr. 496, pp. 640-643. 

Bradshaw, J.S., 1985, A taxonomy of social need, în C.B. Handy, Understanding Organisations, 
ed. a IlI-a, Penguin Books, New York. 

Brady, H.E.; Verba, S. şi Schlozman, K.L., 1995, Beyond Ses - A resource model of politicul 
participation. American Political Science Review, nr. 89 (2), pp. 271-294. 

Bramley, G. şi Hill, M., 1986, Analysing Social Policy, Basil Blackwell, Oxford. 

Breen, Richard şi Moisio, Paso, 2003, Poverty dynamics for measurement erro, ISER, nr. 17, 
Essex. 

Breen, Richard şi Goldthorpe, J.H., 2001a, Classes sociales, mobilite et merite : L’experience de 
deux cohortes britaniques, în R. Boudon, N. Bulle şi M. Cherkaoui (coord.), Ecole et societe. 
Les paradoxes de la democraties, Presses Universitaires de France, Paris. 

Breen, Richard şi Goldthorpe, J.H., 2001b, Explaining educaţional differentials: Towards a 
formal raţional action theory, în D.B. Grusky (ed.), Social Stratification : Class, Race and 
Gender in Sociological Perspective, ed. a Il-a, Westview Press, Oxford. 

Brickman, P.D. şi Campbell, T., 1971, Hedonic relativism and planning the good society, în 
M.H. Appley (coord.), Adaptation Level Theory : A Symposium, Academic Press, New York, 
pp. 287-304. 

Briciu, Cosmin şi Grigoraş, Vlad, 2004, Sistem de monitorizare a incluziunii sociale la nivel 
naţional, CASPIS, Bucureşti. 

Brown, Marilyn, 1980, Do Central Cities and Suburbs Have Similar Dimensions of Need?, 
Professional Geographer, nr. 32(4), pp. 400-411. 


BIBLIOGRAFIE 


618 


Brown, David; Bammer, Gabriele; Batliwala, Srilatha şi Kunreuther, Frances (2003), Framing 
practice - Research engagement for democratizing knowledge, Action Research, voi. 1, nr. 1, 

pp. 81-102. 

Brucan, Silviu, 1996, Stâlpii noii puteri în România, Editura Nemira, Bucureşti. 

Brunsson, Nils, 2002, The Organization of Hypocrisy : Talk, Decisions, Actions in Organizations, 
Abstrakt/Liber, Copenhaga. 

Buerckner, Hans-Joachim; Kuder, Thomas şi Kuehn, Manfred, 2005, Regenerierung schrumpfender 
Staedte, Leibniz Institut fuer Regional Entwicklung und Strukturplanung, Erkner. 

Bulai, Alfred, 1993, Stigmat, în Cătălin Zamfir şi Lazăr Vlăsceanu (coord.). Dicţionar de 
Sociologie, Editura Babei, Bucureşti. 

Bullard, Robert D., 1986, Blacks and the American dream of housing, în Jamshid A. Momeni 
(coord.), Race, Ethnicity and Minority Housing in the United States, Greenwood Press, 
Westport, pp. 53-68. 

Bunn, Derek şi Wright, George, 1991, Interaction of judgemental and statistical forecasting 
methods: Issues and analysis. Management Science, voi. 37, nr. 5, mai. 

Burch, William, 1971, Daydreams and Nightmares: A Sociological Essay on the American 
Environment, Harper & Row, New York, Londra. 

Burch, William, 1976, The peregrine falcon and the urban poor : Some sociological interrelations, 
în Peter J. Richerson şi James McEvoy (coord.), Human Ecology : An Environmental Approach, 
Duxbury Press, North Scituate, Massachusetts. 

Burgess, Ernest; McKenzie, RoderickD. şi Park, Robert E. (coord.), 1925, The City, University 
of Chicago Press, Chicago. 

Burgess, Ernest W., 1973, „A vârosfejlodes : hipotezisek egy kutatâsi javaslathoz, (Dezvoltare 
urbană: ipotezele unei cercetări), în Ivân Szelenyi (coord.), Vărosszociologia (Sociologia 
urbană), KJK, Budapesta, pp. 147-160. 

Burton, John, 1972, World Society, Cambridge University Press, Cambridge. 

Campos, Jose Edgardo şi Hellman, Joel S., 2005, Governance gone local: Does decentralization 
improve accountability ? , în East Asia Decentralizes. Making Local Government Work in East 
Asia, Banca Mondială, disponibil pe http : //siteresources. worldbank.org/INTEAPDECEN/ 
Resources/dc-full-report. pdf. 

Cardon, Alain, 2002, Jocurile manipulării, Editura Codecs, Bucureşti. 

Cardoso, Fernando H., 1972, Dependency and development in Latin America, New Left Review, 
voi. 74. 

Cardoso, Fernando H. şi Falleto, Enzo, 1979, Dependency and Development in Latin America, 
University of California Press, Berkeley. 

Carlin, Wendy şi Mayer, Colin, 1994, The Treuhandastalt: Privatisation by state and market, în 
Olivier Jean Blanchard, Kenneth A. Froot şi Jeffrey D. Sachs (coord.), The Transition in 
Eastern Europe, voi. II, Restructuring, Chicago University Press, Chicago. 

Carlson, J., 1999, Are evaluations useful ? Cases from Swedish development cooperation, SIDA 
Studies in Evaluation, nr. 99/1. 

Carroll, Archie B., 1991, The Pyramid of Corporate Social Responsibility: Toward the Moral 
Management of Organizational Stakeholders , Business-Horizons, Bloomington. 

Carroll, Archie B., 1998, The four faces of corporate citizenship, Business and Society Review, 
nr. 100/101, New York. 

Carroll, Archie B. şi Buchholtz, Ann K., 2006, Business & Society: Ethics & Stakeholder 
Management, ed. a Vl-a, Thompson, New York. 

Carp, P.P., 1907, Discursuri, voi. I, 1868-1888, Imprimeria Naţională, Bucureşti. 

Castles, Francis, 1993, Families of Nations : Patterns of Public Policy in Western Democracies, 
Aldershot, Dartmouth. 

Castells, Manuel, 1996, The Information Age : Economy, Society and Culture, voi. I, The Rise of 
the NetWork Society, Blackwell Publishers, Oxford. 


619 


BIBLIOGRAFIE 


Castells, Manuel, 1997a, The Information Age : Economy, Society and Culture, voi. II, The Power 
of Identity, Blackwell Publishers, Oxford. 

Castells, Manuel, 1998, The Information Age: Econotny, Society and Culture, voi. III, End of 
Millennium, Blackwell Publishers, Oxford. 

Castells, Manuel, 1997b, The Power of Identity , voi. II, The Information Age : Econotny, Society 
and Culture, Blackwells, Cambridge, Oxford. 

Catton, R. William şi Dunlap, Riley E., 1978, Environmental sociology : A new paradigm, The 
American Sociologist, voi. 13, pp. 41-49. 

Caulfield, J., 1989, Gentrification and deşire. Canadian Review of Sociology and Anthropology, 
nr. 26 (4). 

Cârţână, Corneliu, 2000, Mobilitate socială în România. Aspecte cantitative şi calitative la nivel 
naţional. Revista de Sociologie Românească, nr. 1/2000. 

Cernea, Michael M., 1997, The Risks and Reconstruction Model for Resettling Displaced 
Populations, The World Bank: Environment Department, disponibil pe http : //www.policy- 
kiosk.com/cerl .htm. 

Cernea, Michael, 2000, Risks, safeguards, and reconstruction: A model for population displa- 
cement and resettlement, în Michael M. Cernea şi Christopher McDowell (coord.), Risks and 
Reconstruction : Experiences of Resettlers and Refugees, Banca Mondială, Washington. 

Cernea, Michael şi Kanbur, Ravi, 2002, An exchange on the compensation principie in resettlement, 
disponibil pe www.arts.cornell.edu/poverty/kanbur/CompPrinCerKan.pdf. 

Chambers, R., 1993, Challenging theprofessions. Frontiers for rural development, IT Publications, 
Londra. 

Chambers, R. şi Mayoux, L., 2006, Reversing the paradigm : Quantification and participatory 
methods, lucrare prezentată în cadrul conferinţei EDIAIS, Manchester, disponibil la 25 iunie 
2006 pe http : //www.enterprise-impact. org.uk/conference/conferencepapers.shtml. 

Champernowne, David. G. şi Cowell, Frank A., 1998, Economic Inequality and Income Distri- 
bution, Cambridge University Press, Cambridge. 

Chandler, Alfred D. Jr., 1992, The emergence of managerial capitalism, în Mark Granovetter şi 
Richard Swedberg (coord.), The Sociology of Economic Life, Westview Press, Boulder. 

Charchedi, Guglielmo, 2001, For another Europe (A Class analysis of European Economic 
Integration), Verso, Londra, New York. 

Chavis, D. şi Wandersman, A., 1990, Sense of community in the urban environment: A catalyst 
for participation and community development. American Journal of Community Psychology, 
nr. 18/1, pp. 55-81. 

Chazel, F., 1997, Mişcările sociale, în R. Boudon (coord.). Tratat de sociologie. Editura 
Humanitas, Bucureşti. 

Chelcea, Septimiu ; Cauc, N. şi Mărginean, Ioan, 1998, Cercetarea sociologică. Metode şi tehnici. 
Editura Destin, Deva. 

Chelcea, Liviu, 2000, Grupuri marginale în zone centrale : gentrificare, drepturi de proprietate şi 
acumulare primitivă post-socialistă în Bucureşti, Sociologie Românească, nr. 3-4, Bucureşti. 

Chelcea, Septimiu, 1999, Justiţia socială în perioada de tranziţie : opinii studenţeşti. Sociologie 
Românească, nr. 4, Bucureşti. 

Chelcea, Septimiu, 2000, Justiţie socială socialistă şi comunismul rezidual în România după un 
deceniu de tranziţie. O analiză secundară de date. Sociologie Românească, nr. 1, Bucureşti. 

Chombart De Lauve, Philipe, 1976, Appropiation de Tespace et changement social, în Perla Korosec- 
-Serfaty (coord.), Appropiation de l’espace, Ciacco, Strasbourg. 

Degryse, Christophe şi Pochet, Philippe (coord.) (2001), Social developments in the European 
Union - 2000, al doilea raport anual, Observatoire Social Europeen (OSE), European Trade 
Union Institute (ETUI), Bruxelles. 

Church, C. şi Rogers, M.M., 2006, Designing for results : Integrating monitoring and evaluation 
in conflict transformation programs, disponibil pe www.sfcg.org. 


BIBLIOGRAFIE 


620 


Ciumăgeanu, Daniel; Ilie, Lucian; Kolumban, Gabor ; Misaroş, Gabriela ; Predescu, Sorin Vlad 
şi Sălăgeanu, Dragoş, 2004, Introducere in dezvoltarea comunitara prin intermediul Telecen- 
trului. Centrul de Asistenţă Rurală, Timişoara. 

Ciutacu, Constantin, 2001, Reforma şi metareforma, Editura Expert, Bucureşti. 

Clague, Christopher, 1992, The journey to a market economy, în Christopher Clague, Gordon 
G. Rausser (coord.), The Emergence of Market Economies in Eastern Europe, Blackwell, 
Cambridge. 

Clark, Kenneth B., 1965, Dark Ghetto. Dillemas of Social Power, Harper Torchbooks, New York. 

Clausewitz, Karl Von, 1943, On war, Infantry Journal Press, Washington. 

Clausen, J.S., 1991, Adolescent competence and the shaping ofthe life course, American Journal 
of Sociology, voi. 96, nr. 4, pp. 805-842. 

Cleaver, F., 1999, Paradoxes of participation : Questioning participatory approaches to deve- 
lopment, Journal of International Development, nr. 11/4, pp. 597-612. 

Coady, David; Grosh, Margaret şi Hoddinott, John, 2004, Targeting of transfers in developing 
countries. Review of lessons and experience, regional and sectoral studies. Banca Mondială, 
Washington. 

Coase, R.H., 1993 [1991], Nobel lecture: The instituţional structure of production, în Oliver 
Williamson şi Simon Winter (eds.), The Nature ofthe Firm, Oxford University Press, Oxford, 
pp. 227-235. 

Coates, David, 2000, Models of Capitalism : Growth and Stagnation in the Modern Era, Polity 
Press, Londra. 

Coatsworth, John, Globalization, growth, and welfare in history, în M. Suarez Orozco (coord.), 
Globalization. Culture and Education in the New Millennium (în curs de publicare). 

Cockburn, Tom, 2005, New information communication technologies and the development of a 
children’s „community of interest”, Community Development Journal, nr. 40 (3), iulie, 
pp. 329-342. 

Cohen, Anthony, 1992, The Symbolic Construction of Community, Routledge, Londra, New York. 

Cohen, Herb, 2006, Arta de a negocia. Editura Humanitas, Bucureşti. 

Coleman, James, 1988, Social capital in the creation of human capital. American Journal of 
Sociology, voi. 94 (supliment), pp. S95-S120. 

Coleman, James, 1990, Foundations of Social Theory, Belknap Press of Harvard University Press, 
Cambridge. 

Colle, R.D. şi Roman, R., 2001, Modules for training telecentre staffs. An interim report with 
sample modules, ITU, disponobil la 27 august 2006 pe http://www.itu.int/ITU-D/univ_ 
access/telecentres/documents/ModTrainingTelecStaff.pdf. 

Collins, Randall, 1971, Funcţional and conflict theories of educaţional stratification. American 
Sociological Review, nr. 6, decembrie. 

Collins, Randall, 1979, The Credential Society : An Historical Sociology of Education and Stra¬ 
tification, Academic Press, New York. 

Collins, Randall, 1994, Four Sociological Traditions, Oxford University Press, Oxford. 

Comisso, Ellen, 1986, Introduction : State structures, political processes, and collective choices 
in CMEA States, International Organization, nr. 40, pp. 195-238. 

Cojanu, Valentin (coord.), 2004, Cerinţe specifice ale gestionării instrumentelor structurale şi 
implicaţiile pentru România, Institutul European din România, Bucureşti. 

Costea, Şt. ; Larionescu, Maria şi Tănăsescu, F., 1996, Agricultura românească. O perspectivă 
istoric-sociologică, Editura Ararat, Bucureşti. 

Cotgrove, Stephen, 1982, Catastrophe or Cornucopia : The Environment, Politics and the Future, 
John Wiley and Sons, Chichester, Brisbane, Singapore. 

Courtright, Christina, 2004, Which lessons are learned ? Best practices and World Bank rural 
telecommunications policy, The Information Society, nr. 20, pp. 345-356. 

Crozier, Michel, 1964, Le Phenomene bureaucratique, Seuil, Paris. 


621 


BIBLIOGRAFIE 


Csizmady, Adrienne, 1996, Lakotelep es târsadalmi szegregăcio ( Segregare socială în cartierele 
de blocuri), Szociologiai Szemle, nr. 3-4. 

Cutright, Phillips, 1963, National politicul development: Measurement and analysis. American 
Sociological Review, voi. 28, pp. 253-264. 

Dabinett, Gordon, 2000, Regenerating community in the UK: Getting plugged into the information 
society, Community Development Journal, nr. 35, aprilie, pp. 157-166. 

Da Costa, Bruto A., 1994, The measurement of poverty in Portugal, Journal of European Social 
Policy, voi. 4, nr. 2. pp. 95-115. 

Dahl, Robert, 2000, Poliarhiile, Editura Institutul European, Iaşi. 

Dale, R., 2003, The logical framework: An easy escape, a straitjacket, or a useful planning 
tool ? , Development in Practice, 13 (1), pp. 57-70. 

Dalkey, Norman şi Helmer, Olaf, 1962, An Experimental Application of the Delphi Method to the 
Use of Experts, The RÂND Corporation, Santa Monica. 

Davis, Gloria, 2004, A history of the social development network in the World Bank, 1973-2002, 
Banca Mondială, Washington. 

Dawson, P., 1994, Organizational Change: A Processual Approach, Chapman, Londra. 

Deacon, Bob, 1998, Towards a socially responsible globalization : International actors and discourses, 
disponibil pe http : //gaspp. stakes.fi/NR/rdonlyres/F83FA2E8-CD91-409D-BBB0-lD6ED7E148 
B4/0/gaspp 11999. pdf. 

Deacon, Bob, 1999, Towards a socially responsible globalization, GASSP, disponibil pe http :// 
groups.stakes.fi. 

Dear, Michael şi Flusty, Steven, 2002, The Spaces of Postmodernity, Blackwell, Oxford. 

Degryse, Christophe şi Pochet, Philippe (coord.), 2001, Social developments in the European 
Union - 2000, al doilea raport anual, Observatoire Social Europeen (OSE), European Trade 
Union Institute (ETUI), Bruxelles. 

Della Porta, D. şi Diani, M., 1999, Social Movements: An Introduction, Blackwell. Oxford. 

Denison, Edward, 1964, Measuring the contribution of education to economic growth. The 
residual factor and economic growth, OECD, Paris. 

Deszo, Iuliana; Kazamer, Andreea, 2006, Telecentrul - inima comunităţii. Ghid practic de înfiinţare 
şi dezvoltare a unui telecentru. Centrul de Resurse CREST, Satu Mare, disponibil la 29 august 
pe http ://www.crest.ro/rohtml/ghidro.pdf. 

Deutsch, Morton, 2002, Oppression and conflict, lucrare prezentată în sesiunea plenară a adunării 
anuale a International Society of Justice Research, Suedia, 17 iunie. 

D’Ercole, Mira M. şi Salvini, Andrea, 2003, Towards sustainable development: The role of social 
protection , OECD Social Employment and Migration Working Papers, nr. 12, OECD Publishing, 
Guvernul României, Planul Naţional de Dezvoltare a României 2007-2013, disponibil pe 
http : //www.edu.ro/index.php/articles/3382. 

De Singly, F. ; Blanchet, A. ; Gotman, A. şi Kaufmann, J-C., 1998, Ancheta şi metodele ei. Editura 
Polirom, Iaşi. 

Diamond, Larry, 2004a, Prefaţă, în Larry Diamond (coord.), Cum se consolidează democraţia, 
Editura Polirom, Iaşi, pp. 7-12. 

Diamond, Larry, 2004b, în căutarea consolidării, în Larry Diamond (coord.), Cum se consoli¬ 
dează democraţia. Editura Polirom, Iaşi, pp. 17-40. 

Diamond, Larry ; Linz, Juan J. şi Lipset, Seymour Martin, 1990, Politics in Developing Countries : 
Comparing Experiences with Democracy , Lynne Rienner Publishers, Boulder. 

Dickens, Lina şi Watkins, Carol, 1999, Action research : Rethinking Lewin, Management Learning, 
voi. 30, nr. 2, pp. 127-140. 

Dietz, Thomas ; Frey, R. Scott şi Roşa, Eugene A., 2002, Risk, technology and society, în Riley 
E. Dunlap şi William Michelson (coord.), Handbook of Environmental Sociology, Greenwood 
Press, Londra. 


BIBLIOGRAFIE 


622 


Dima, Ana Maria şi Voicu, Bogdan, 2002, Prelucrarea datelor, în Lazăr Vlăsceanu (coord.), 
Şcoala la răscruce. Schimbare şi continuitate in curriculumul învăţământului obligatoriu. 
Studiu de impact, Editura Polirom, Iaşi, pp. 80-181. 

DiMaggio, Paul şi Powell, Walter W. (1991), The iron cage revisited : Instituţional isomorphism 
and collective rationality in organizational fields, în Walter W. Powell şi Paul DiMaggio 
(coord.), The New Institutionalism in Organizational Analysis, University of Chicago Press, 
Chicago, pp. 63-82. 

Di Palma, Giuseppe, 1990, To Craft Democracies: An Essay on Democratic Transitions , Uni¬ 
versity of California Press, Berkeley. 

Dobrogeanu-Gherea, C., 1910, Neoiobăgia. Studiu economico-sociologic al problemei noastre 
agrare. Editura Socec, Bucureşti. 

Doise, Willem; Deschamp, Jean-Claude şi Mugny, Gabriel, 1996, Psihologie socială experi¬ 
mentală, Editura Polirom, Iaşi. 

Dos Santos, Theotonio, 1971, The structure of dependence, în K.T. Kan şi Donald T. Hodges 
(eds.), Readings in the US Imperialism, Extending Horizons, Boston. 

Douglas, Mary, 1987, How institutions think, Routledge, Londra. 

Downing, Theodore E., 2002, Avoiding new poverty : Mining-induced displacement and 
resettlement, disponibil pe www.iied.org/mmsd/mmsdjdfs/058 downing.pdf. 

Dragoş, Vasile Constantin, 2005, Tehnici de negociere în afaceri, disponibil pe www.ase.ro/ 
biblioteca/carti. 

Drucker, P.F., 1954, The Practice of Management, Harper, New York. 

Dumas, Josephine Helen Ann, 2002, ICT and gender equity policy : Lessons of the Mali tele- 
centres, teză despre comunicarea de masă, redactată ca parte a cerinţelor impuse de obţinerea 
titlului de doctor în filosofie, Pennsylvania State University, The Graduate School, College of 
Communications, august. 

Dumitru, Elena, 2002, Oameni de care nouă ne pasă. Revista de Asistenţă Socială, nr. 6. 

Duncan, Otis Dudley şi Duncan, Beverly, 1955, Residential distribution and occupational stra- 
tification. American Journal of Sociology, nr. 60. 

Dunlap, Riley E., 2002, Environmental sociology: A personal perspective on its first quarter 
century, Organization and Environment, voi. 15, nr. 1, pp. 10-29. 

Dunlap, Riley E. şi Catton, William R., 1979, Environmental sociology, Annual Review of 
Sociology, voi. 5, pp. 243-273. 

Dunlap, Riley E. şi Catton, William R. Jr., 1994, Struggling with human Exemptionalism : The 
rise, decline and revitalization of environmental sociology, The American Sociologist, 
voi. 21, pp. 5-30. 

Dye, Thomas R., 1998, Understanding Public Policy, Prentice Hali, New York. 

Easterly, William şi Levine, Ross, 2001, It is not factor accumulation : Stylized facts and growth 
models, The World Bank Economic Review, voi. 15, nr. 2, pp. 177-220. 

Easton, D., 1974, Analyse du systeme politique. Armând Colin, Paris. 

Earth Day NetWork, History of Earth Day, disponibil pe http: //www. earthday.net/resources/ 
history.aspx. 

Eckstein, Harry, 1979, Support for regimes : Theories and tests. Centre for International Studies, 
Research Monography, nr. 44. 

Edelman, Murray, 1964, The Symbolic Uses of Politics, University of Illinois Press, Urbana. 

Klugman, Jeni (coord.), 2002, A sourcebook for poverty reduction strategies. Banca Mondială, 
Washington. 

Eisenhardt, Kathleen şi Sull, Donald, 2002, Strategy as simple rules in Harvard business, Review 
on Advances in Strategy, Harvard Business School Press, Boston. 

Eisinger, P.K., 1973, The conditions of protest bhavior in American cties. American Political 
Science Review, 67, pp. 11-28. 


623 


BIBLIOGRAFIE 


Ellen, Debbie, 2000, Telecentres and the provision of community based access to electronic 
Information in everyday life, Manchester Metropolitan University, Manchester, teză de docto¬ 
rat, disponibilă la 24 august pe http : //www. mmu.ac.uk/h-ss/dic/research/ellen/contents.html ; 
Information Research, nr. 8 (2), ianuarie 2003. 

Ellen, I.G., 2000, Sharing America ’s Neighborhoods : The Prospects for Stable Racial Integration, 
Harvard University Press, Cambridge. 

Elster, Jon, 1978, Logic and Society. Contradictions and Possible Worlds, John Wiley & Sons, 
Chichester. 

Elster, Jon (coord.), 1986, Raţional Choice , Basil Blackwell, Oxford. 

Elster, Jon, 1989a, The Cement of Society. A Study of Social Order, Cambridge University Press, 
Cambridge. 

Elster, Jon, 1989b, Nuts and Boltsfor the Social Sciences, Cambridge University Press, Cambridge. 

Elster, Jon, 1992, Making sense of constitution-making , East European Constituţional Review, 
primăvara, voi. 1, nr. 1, pp. 15-21. 

Elster, Jon, 1996, The role of instituţional interest in East European constitution-making : 
Explaining legislative dominance , East European Constituţional Review, nr. 63 (5), iarna. 

Elster, Jon; Offe, Claus; Preuss, Ulrick K. ; Boenker, Frank; Goetting, Ulrike, Friedbert şi 
Rueb, W., 1998, Instituţional design in post-communist societies : Rebuilding the ship at sea, 
în Cambridge University Press, Cambridge. 

Esping-Andersen, Gusta, 1990, The Three Worlds ofWelfare Capitalism, Polity Press, Cambridge. 

Esping-Andersen, Gusta, 1992, The three political economies of the Welfare state, în J. O’Connor 
şi G. Olsen, Power Resources Theory and the Welfare State, Toronto University Press, Toronto. 

Esping-Andersen, Gusta, 1994, Welfare state and the economy, în R. Smelser şi R. Swedberg, 
Handbook of Economic Sociology, Princeton University Press, Princeton. 

Esping-Andersen, Gusta, 1996, Welfare States in Transition, Sage Publications, Londra. 

Esping-Andersen, Gusta, 2000, Social Foundations of Postindustrial Economies, Oxford Uni¬ 
versity Press, Oxford. 

Estes, R.J., 1984, The Social Progress of Nations, Praeger, New York. 

Estes, R.J., 1988, Trends in World Social Development : The Social Progress of Nations, 1970-1987, 
Praeger, New York. 

Estes, R.J., 2004, Development challenges of the „New Europe”, Social Indicators Research, 
voi. 69, nr. 2, pp. 123-166. 

Estes, R.J., 2005, Global change and indicators of social development, în M. Weil şi M. Reisch 
(coord.), Handbook of Community Practice, Sage Publications, Thousand Oaks, pp. xvi, 708. 

Etzioni, Amitai, 1995, The Spirit of Community. Rights, Responsibilities and the Communitarian 
Agenda, Fontana Press, Londra. 

Etzioni, Amitai (coord.), 1996, New Communitarian Thinking. Persons, Virtues, Institutions, and 
Commitments, University Press of Virginia, Charlottesville, Londra. 

Etzioni, Amitai, 1997, The New Golden Rule : Community and Morality in a Democratic Society, 
Basic Books, New York. 

Etzioni, Amitai, 1998, The Essential Communitarian Reader, Rowman & Littlefield Publishers, 
Lanham, Boulder, New York, Oxford. 

Etzioni, Amitai, 2002, Societatea monocromă. Editura Polirom, Iaşi. 

Evans, P., 1997, Introduction: Development strategies across the public-private divide, în 
P. Evans (ed.), State-Society Synergy: Government and Social Capital in Development, IAS 
Research Series, nr. 94, pp. 1-10. 

Eyal, Gil şi Townsley, Eleanor, 1995, The social composition of the communist nomenklatura : A 
comparison of Russia, Poland, and Hungary, Theory and Society, nr. 24, pp. 723-750. 

Eyal, Gil; Szelenyi, Ivan şi Townsley, Eleanor, 1998, Making Capitalism without Capitalists: 
Class Formation and Elite Struggles in Post-Communist Central Europe, Verso, Londra. 


BIBLIOGRAFIE 


624 


Feagin, Joe R. şi Sikes, Melvin R, 1994, Living with Racism : The Black Middle-Class Experience, 
Beacon Press, Boston. 

Fernandez, R.M. şi McAdam, D., 1988, Social networks and social movements : Multiorganizational 
fields and recruitment to Mississippi Freedom Summer, Sociological Forum, nr. 3, p. 357. 

Ferrera, Maurizio, 1996, The Southern model of welfare in social Europe, Journal of European 
Social Policy, nr. 6, pp. 17-37. 

Fiorina, Morris P., Peterson, Paul E. şi D. Voss, 2002, America’s New Democracy, Longman, 
New York. 

Fischler, Franz, 2003, Europe’s rural areas an invaluable asset for us all. Conferinţa europeană 
asupra dezvoltării rurale, Salzburg. 

Fitz-Gibbon; Taylor, Carol; Lyons, Morris şi Lyons, Lynn, 1987, How to Design a Program 
Evaluation, Sage, Londra. 

Frank, Andre Gunder, 1966, The development of underdevelopment , Monthly Review, voi. 18. 

Frank, Andre Gunder, 1975, Development and underdevelopment in the New World - Smith and 
Marx vi. the Weberians, Theory and Society, voi. 2, nr. 4, pp. 431-466. 

Frazer, Elisabeth, 1999, The Problems of Communitarian Politics. Unity and Conflict, Oxford 
University Press Inc., New York. 

Friedman, Milton, 1962, Capitalism, Freedom, and Democracy, University of Chicago Press, Chicago. 

Frigenti, E. şi Comninos, D., 2006, The Practice of Project Management, Kogan Page, Londra, 
Philadelphia. 

Frohlich, N. ; Oppenheimer, J.A. şi Young O.R., 1971, Political Leadership and Collective 
Goods, Princeton University Press, Princeton. 

Forse, Michel şi Parodi, Maxime, 2006, Justice distributive. La hierarchie des principes selon Ies 
europeens, revista OFCE, disponibil pe www.ofce.org. 

Forsyth, Tim (coord.), 2005, Encyclopedia of International Develpment, Routledge, Londra. 

Fowler, Robert Booth, 1996, Community : Reflections on definition, în Amitai Etzioni (coord.), 
New Communitarian Thinking. Persons, Virtues, Institutions, and Commitments, University 
Press of Virginia, Charlottesville şi Londra, pp. 88-95. 

Fox, J., 1996, How does civil society thicken ? The political construction of social capital in rural 
Mexico, World Development, nr. 24, pp. 1089-1103. 

Fukuyama, Francis, 1992, The End of History and The Last Man, Flamish Hamilton, Londra. 

Fukuyama, Francis, 2000, Social capital and civil society, lucrare prezentată la IMF Conference 
Second Generation Reforms. 

Gadgil, Madhav şi Ramachandra, Guha, 1995, Ecology and Equity : The Use and Abuse of Nature 
in Contemporary India, Routledge, Londra, New York. 

Galbraith, Kenneth J., 1958, The Affluent Society, Riverside Press, Cambridge. 

Gamson, W.A., 1990, The Strategy of Social Protest, Wadsworth Publishing, Belmont. 

Gamson, W.A., 1992, Talking Politics, Cambridge University Press, Cambridge, New York. 

Gans, Herbert J., 1965, The Urban Villagers. Group and Class in the Life of Italian Americans, 
The Free Press, New York. 

Gasper, D., 2000, Evaluating the „logical framework approach” towards learning-oriented 
development evaluation. Public Administration and Development, nr. 20 (1), pp. 17-28. 

Gavigan, J.P., 2001, A Practicai Guide to Regional Foresight, Comisia Europeană. 

Gavin, Michael şi Rodrik, Dani, 1995, The World Bank in historical perspective, The American 
Economic Review, voi. 85, nr. 2. 

Gay y Blasco, Paloma, 2003, This is not a place for civilized people : Isolation, enforced education 
and resistance among Spanish Gypsies, în C. Strânge şi A. Bashford (coord.), Isolation : 
Places and Practices of Exclusion, Routledge, Londra. 

George, C. şi Kirkpatrick, C., 2003, Participation in European Governance Reform : The Role of 
Susteinability Impact Assessment, Institute for Development Policy, Management University of 
Manchester, Manchester. 


625 


BIBLIOGRAFIE 


George, Vie şi Taylor-Gooby, Peter, 1996, European Welfare Policy-Squaring the Welfare Circle, 
St. Martin’s Press, New York. 

Georgescu, Florin, 2001, Starea economico-socială a României în anul 2000, Editura Expert, 
Bucureşti. 

Georgescu, Ion, 2006, Fondurile structurale, impactul trainingului asupra capacităţii de absorbţie. 
Institutul Român de Training, disponibil pe www.irt.ro. 

Ghinea, Anca şi Moraru, Adrian, 2002, Considerente privind procesul de descentralizare în 
România. Reforma administrativ-teritorială. Institutul pentru Politici Publice, Bucureşti. 

Giddens, Anthony, 1981, A Contemporary Critique of Historical Materialism, Macmillan, Londra. 

Giddens, Anthony, 1999, Risk and responsibility, The Modern Law Review, voi. 62, nr. 1, 

pp. 1-10. 

Giddens, Anthony, 2001, Sociologie, Editura BIC ALL, Bucureşti. 

Giddens, Anthony, 2001, A treia cale. Renaşterea social-democraţiei. Editura Polirom, Iaşi. 

Giles, Lionel, 1910 [2000], Sun Tzu on the Art of War - The Oldiest Military Treatise in the World, 
Allandale Online Publishing, Leicester. 

Gilbert, Cristopher; Powell, Andrew şi Vines, David, 1999, Positioning the World Bank, The 
Economic Journal, voi. 109, nr. 459. 

Gimpel, Jean, 1983, Revoluţia industrială în Evul Mediu, Editura Meridiane, Bucureşti. 

Ginsberg, Leon, 1996, Understanding Social Problems, Policies, and Program, University of 
South Carolina Press, Columbia. 

Glasius, Marlies, 2001, Civil Society : A Brief History, CCS, Londra. 

Glass, Ruth, 1964, Aspects ofehange, în Aspects of Change, MacGibbon and Kee, Londra, Centre 
for Urban Studies, Londra, disponibil pe http://parole.aporee.org/work/print.php? words_ 
id=190. 

Gledhill, J., 2005, States of contention : State-led political violence in post-socialist Romania, 
East European Politics & Societies, nr. 19, pp. 76-104. 

Goffman, Erving, 2004, Aziluri, Editura Polirom, Iaşi. 

Gohl, Eberhard, 2003, Checking and Learning. Impact Monitoring and Evaluation - A Practicai 
Guide, VENRO-Geschăftsstelle, Bonn. 

Gordon, Theodore J. şi Helmer, Olaf, 1964, Report on a Long-Range Forecasting Study, The 
RÂND Corporation, Santa Monica. 

Goodin, R.E. şi Kingemann, H.-D., 2005, Manual de ştiinţă politică. Editura Polirom, Iaşi. 

Gomez, Ricardo şi Ospina, Angelica (2001), The lamp without a genie: Using telecenters for 
development without expecting miracles, Journal of Development Communication, nr. 12, dis¬ 
ponibil la 29 august 2006 pe http : //ip.cais. cornell.edu/commdev/documents/jdc-gomez. doc 

Gottdiener, Mark, 1994, The New Urban Sociology, McGraw-Hill Inc., New York, SanFrancisco, 
St. Louis. 

Gouldner, Alvin, 1954, Patterns of Industrial Bureaucracy, Free Press, Glencoe. 

Granovetter, Mark, 1973, The strength of weak ties, The American Journal of Sociology, 
voi. 78, nr. 6. 

Granovetter, Mark, 1985, Economic action and social structure : The problem of embeddedness. 
American Journal of Sociology, nr. 91, pp. 481-510. 

Greenwood, D.T., 2004, Measuring quality of life with local indicators, în E.N. Wolff şi Jerome 
Levy (coord.), What Has Happened to the Quality of Life in the Advanced Industrialized 
Nations ?, Edward Elgar, Cheltenham, Northhampton, pp. 334-374. 

Greer, Scott, 1973, A lakâskerdes es a vârosfelujitâs problemâi (Problema locuirii şi a reabilitării 
urbane), în Szelenyi Ivân (coord.), Vărosszociologia (Sociologie urbană), KJK, Budapesta, 
pp. 147-160. 

Greiner, L., 1972, Red Flags in Organization Development, Business-Horizons, Bloomington. 

Grindle, Merilee S. şi Thomas, John W., 1991, Public Choices and Policy Change : The Political 
Economy of Reform, The Johns Hopkins University Press, Baltimore. 


BIBLIOGRAFIE 


626 


Grootaert, Christiaan; Narayan, Deepa; Nyhan, Veronica şiWoolcock, Michael, 2003, Measuring 
social capital - An integrated questionnaire , World Bank Working Paper, nr. 18, Washington. 

Grootaert, Christiaan, 1998, Social capital - The missing link, World Bank Working Paper, nr. 3, 
Washington. 

Godwin, Kenneth R. şi Seldon, Barry J., 2002, What corporations really want from government, 
în Allan J. Cigler şi Burdett Loomis A. (coord.), Interest Group Politics, ed. a Vl-a, Congres- 
sional Quarterly Press, Washigton. 

Guba, Egon G. şi Lincoln, Yvonna S., 1989, Fourth Generation Evaluation, Sage Publication, 
Newbury Park. 

Guest, Avery M., 1979, Residential segregation in urban area, în Kent P. Schwirian (coord.), 
Contemporary Topics in Urban Sociology, General Learning Press, Morristown, New Jersey. 

Gustavsen, Bjorn, 2003, New forms of knowledge production and the role of action research, 
Action Research, voi. 1, nr. 2, pp. 153-164. 

Guşti, Dimitrie, 1938, Starea de azi a satului românesc. Sociologie Românească, nr. 10-12. 

Guston, David H. şi Shapiro, Stuart, 2004, Procedural control of the bureaucracy, peer review, 
and epistemic drift, lucrare prezentată la întâlnirea anuală a Association of Public Policy 
Analysis and Management, 29 octombrie, disponibilă la 10 ianuarie 2005 pe www.appam.org/ 
conferences/fall/atlanta2004/sessions/downloads/0942.pdf. 

Haas, B.K., 1999, A multidisciplinary concept analysis of quality of life. Western Journal of 
Nursing Research, voi. 21, nr. 6, pp. 728-732. 

Hagerty, M.R. ; Cummins, R.A. ; Ferriss, A.L. ; Land, K.; Michalos, A.C. ; Peterson, M. ; 
Sharpe, A. ; Sirgy, J. şi Vogel, J. (2001), Quality of life indexes for naţional policy : Review 
and agenda for research. Social Indicators Research, voi. 55, nr. 1, pp. 1-96. 

Hagmann, J. ; Chuma, E.; Murwira, K. şi Connolly, M., 1999, Putting process into practice : 
operationalising participatory extension, AgREN Paper, nr. 94, ODI, Londra. 

Hangiu, Diana, 2006, Principiile fondurilor structurale. Consilier European, nr. 4, p. 45. 

Hailey, J. şi Sorgenfrei, M., 2004, Measuring success: Issues in performance management, 
Occasional Paper Series, nr. 44, INTRAC, Oxford. 

Hali, Peter, 1999, Oraşele de Mâine. O istorie intelectuală a urbanismului în secolul XX, Editura 
AII, Bucureşti. 

Hali, Peter A. şi Soskice, David (coord.), 2001, Varieties of Capitalism: The Instituţional 
Foundations of Comparative Advantage, Oxford University Press, Oxford. 

Halsey, A.H. ; Anderson, C.; Jean, Arnold şi Jean, Floud (coord.), 1961, Education, Economy, 
and Society. A Reader in the Sociology of Education, Free Press of Glencoe, New York. 

Hamelink, Cees, 1993, Globalism and naţional sovereignty, în Kaarle Nordenstreng şi Herbert 
Schiller, Beyond National Sovereignty : International Communications in the 1990s, Norwood, 
Ablex. 

Hamnett, Chris, 1984, Gentrification and residential location theory : A review and assessment, 
în D. Herbert şi R.J. Johnston (coord.), Geography and the Urban Environment: Progress in 
Research and Applications, Wiley and Sons, New York, disponibil pe http://sweb.uky.edu/ 
~kpark3 / archives/bib_gentrification. htm. 

Hampshire, Stuart, 1978, Public and private morality, în Stuart Hampshire (coord.), Public and 
Private Morality, Cambridge University Press, Cambridge. 

Hankiss, Elemer, 1990, Eastern European Alternatives, Clarendon Press, Oxford. 

Hannertz, Ulf, 1969, Soulside Inqueries into the Ghetto Culture and Community, Columbia 
Univerity Press, New York. 

Hannigan, John A., 1995, Environmental Sociology: a Social Constructionist Perspective, 
Routledge, Londra, New York. 

Hanifan, Lyda Juston, 1916, The Rural School Community Center, Annals of the American Academy 
of Political and Social Science, voi. 67, pp. 130-138. 

Hantrais, Linda, 1995, Social Policy in the European Union, Palgrave Macmillan, Londra. 


627 


BIBLIOGRAFIE 


Haralambos, Michael; Heald, R.M. şi Holborn, Martin, 2004, Sociology. Themes and Perspec- 
tives, disponibil pe www.haralambosholborn.com. 

Hardin, Garrett, 1968, The tragedy ofthe commons, Science, voi. 162, nr. 3859, pp. 1243-1248. 

Hardin, Russell, 1982, Collective Action, Johns Hopkins University Press, Baltimore. 

Harper, Charles L., 2004, Environment and Society: Human Perspectives on Environmental 
Issues, Prentice Hali, Upper Saddle River. 

Harris, Chauncy D. şi Ullman, Edward L., 1945, The nature of cities, The Annals, nr. 242, pp. 7-17. 

Harvey, David, 1989, The Condition of Postmodernity , Basil Blackwel, Oxford. 

Hatos, Adrian (coord.), 2004, Dragoste, contracepţie şi sărăcie. Comportament sexual şi contra¬ 
ceptiv în context social. Editura Universităţii din Oradea, Oradea. 

Hatos, Adrian, 2006a, Sociologia educaţiei. Editura Polirom, Iaşi. 

Hatos, Adrian, 2006b, Lideri, participanţi şi pasivi: resurse individuale pentru participare comu¬ 
nitară, în Cătălin Zamfir şi Laura Stoica (coord.), O nouă provocare: dezvoltarea socială. 
Editura Polirom, Iaşi. 

Hatos, Adrian şi Chioncel, Nicoleta, 2006, Proiecte în şcoală: dimensiuni civice şi dimensiuni 
interculturale, Scientific and Technical Bulletin, Series: Social and Hummanistic Sciences, 
Universitatea „Aurel Vlaicu” Arad, voi. 12, nr. 9, pp. 43-53. 

Hatos, Adrian; Daragiu, Leontina şi Pop, Ioana (2004), Vârstnicii dependenţi şi semi-dependenţi 
din Oradea. Analiza nevoilor şi a mediului de servicii, în Floarea Chipea şi Florica Ştefanescu 
(coord.). Combaterea sărăciei şi promovarea incluziunii sociale. Editura Universităţii din Oradea, 
Oradea. 

Hayek, Friedrich August, 1944, The Road to Serfdom, Routledge, Londra. 

Healey, Patsy, 2003, Creativity, governance and thepublic sphere, lucrare prezentată la Conferinţa 
„Oraşe, urbanism şi intervenţii urbane”, Bruxelles. 

Healy, Karen, 2001, Participatory action research and social work. A criticai appraisal, International 
Social Work, voi. 44, nr. 1, pp. 93-105. 

Hechter, M., 1987, The Principles of Group Solidarity, University of California Press, Berkeley. 

Hegedus, Jozsef şi Tosics, Ivân, 1993, A lakâsrendszer szociologiai es kozgazdasăgi megkozelltese 
(Abordarea sociologică şi economică a sistemului locativ), manuscris. Budapesta. 

Heikkila, Matti şi Kuivalainen, Susan, 2002, Using Social Benefits to Combat Poverty and Social 
Exclusion : Opportunities and Problems from a Comparative Perspective, Council of Europe 
Publishing, Strasbourg Cedex. 

Heilbroner, R., 2005, Filosofii lucrurilor pământeşti. Editura Humanitas, Bucureşti. 

Henderson, William L. şi Ledebur, Larry C., 1972, Urban Economics : Processes and Problems, 
John Willey and Sons, New York. 

Henninger, N. şi Snel, M., 2002, Where Are the Poor ? Experiences with the Development and 
Use of Poverty Maps, World Resources, UNEP/GRID, Arendai. 

Held, David ; McGrew, Anthony ; Goldblatt, David şi Perraton, Jonathan, 2004 [1999], Transfor¬ 
mări globale. Politică, economie şi cultură. Editura Polirom, Iaşi. 

Hellman, Joel, 1996, Constitutions and economic reform în the post-communist transitions: A 
case for constituţional pre-commitment, East European Constituţional Review, iarna, pp. 46-56. 

Hettne, Bjorn, 1995, Introduction: The internaţional political economy of transformation, în Bjorn 
Hettne, International Political Economy : Understanding Global Disorder, Sapes, Cape Town. 

Hiltrop, Jean şi Udalt, Sheila, 1998, Arta negocierii. Editura Teora, Bucureşti. 

Hillson, D., 2001, Effective strategies for exploiting opportunities, Proceedings of the Project 
Management Institute Annual Seminars & Symposium, noiembrie, Nashville. 

Hirschman, Albert O., 1999 [1970], Abandon, contestare şi loialitate. Editura Nemira, Bucureşti. 

Hoffman, Oscar, 2004, Sociologia organizaţiilor. Editura Economică, Bucureşti. 

Holman, Robert, 1973, Poverty: Consensus and alternatives, British Journal of Social Work, 
voi. 3, nr. 4, Londra. 


BIBLIOGRAFIE 


628 


Holzmann, R. şi Jorgensen, S., 2001, Social protection as social risk management: conceptual 
underpinnings for the social protection, Journal of International Development, voi. 11, nr. 7, 
pp. 1005-1027. 

Hood, Christopher, 1991, A public management for all seasons ? , Public Administration, voi. 69, 
nr. 1, pp. 3-19. 

Hood, Christopher, 1995, Contemporary public management: A new public paradigm ? , Public 
Policy and Administration, voi. 10, nr. 2, pp. 104-117. 

Hoorens, V., 1995, Self-favoring biases, self-presentation, and the self-other asymmetry in social 
comparison, Journal of Personality, voi. 63, nr. 4, pp. 793-817. 

Hossein, Malek şi Drăgan, Ioan (1992), Modernizare şi dezvoltare. O perspectivă culturologică, 
culegere de texte din publicaţii UNESCO, Universitatea Bucureşti, Bucureşti. 

Hoyt, Homer, 1973, A vârosi struktura klasszikus modelljenek ujabb torzulâsai (Schimbările 
modelului clasic al structurii urbane), în Ivân Szelenyi (coord.), Vărosszociologia (Sociologia 
urbană), KJK, Budapesta, pp. 161-181. 

Howard, M., 2003, Why post-communist citizens do not join voluntary organizations ?, în Gabriel 
Bădescu şi Eric Uslaner (coord.), Social Capital and Democratic Transition, Routledge, Londra, 
New York, pp. 165-183. 

Howlett, Michael şi Ramesh, M., 1995, Studying Public Policy - Policy Cycles and Policy 
Subystems, Oxford University Press, Oxford (trad. rom. Studiul politicilor publice. Cicluri si 
subsisteme ale politicilor. Editura Epigraf, Bucureşti, 2004). 

Huber, Evelyne şi Rueschemeyer, Stephans John, 1993, The impact of economic development on 
democracy, Journal of Economic Perspective, voi. 3, pp. 71-86. 

Hudson, Heather E., 1999, Access to the digital economy: Issues for rural and developing 
regions, disponibilă la 20 august 2006 pe http://web.si.umich.edu/tprc/papers/2004/355/ 
TPRC04R2.pdf. 

Hudson, Heather E., 2004, Investing in infrastructure in developing regions : Innovative strategies 
and policies, Sloan Industry Studies Working Papers, disponibilă pe http : //www.industry. 
sloan.org/industrystudies/workingpapers. 

Huntington, Samuel, 1968, Political Order in Chatiging Societies, Yale University Press, New 
Haven, Londra. 

Huntington, Samuel, 1993, The clash of civilisation ?, Foreign Affairs, nr. 3. 

Huntington, Samuel, 1996, The goals of development, în Alex Inkeles şi Masamichi Sasaki 
(coord.), Comparing Nations and Cultures. Readings in a Cross-disciplinary Perspective, 
Prentice Hali, Engelwood Cliffs, pp. 469-504. 

Ianoş, Ioan, 2000, Sisteme teritoriale. Editura Tehnică, Bucureşti. 

Ianoş, Ioan, 2004, Dinamica urbană. Aplicaţii la oraşul şi sistemul urban românesc. Editura 
Tehnică, Bucureşti. 

Ianoş, Ioan şi Tălângă, Cristian, 1994, Oraşul şi sistemul urban românesc în condiţiile economiei 
de piaţă. Institutul de Geografie, Bucureşti. 

Ionete, Constantin, 1993, Criza de sistem a economiei de comandă şi etapa sa explozivă. Editura 
Expert, Bucureşti. 

Ionete, Constantin, 2003, Clasa politică postdecembristă. Editura Expert, Bucureşti. 

Ionescu, Gheorghe şi Toma, Andrei, 2001, Cultura organizaţională şi managementul tranziţiei. 
Editura Economică, Bucureşti. 

Ilie, Simona, 2000, Aspecte metodologice privind analiza distribuţiei veniturilor populaţiei, ICCV, 
TCVRCV, nr. 1-2. 

Ilie, Simona, 2004, Inegalităţi în distribuţia veniturilor şi politica socială a veniturilor, teză de 
doctorat, Facultatea de Sociologie şi Asistenţă Socială, Universitatea din Bucureşti, Bucureşti. 

Inglehart, Ronald, 1990, Culture Shift in Advanced Industrialized Societies, Princeton University 
Press, Princeton. 


629 


BIBLIOGRAFIE 


Inglehart, Ronald, 1997, Modernization and Post-Modernization. Cultural, Economic and Poli- 
tical Change in 43 Societies, Princeton University Press, Princeton. 

Inglehart, Ronald şi Welzel, Christian, 2005, Modernization, Cultural Change and Democracy : 
The Human Development Sequence, Cambridge University Press, Cambridge, New York. 

Isărescu, Mugur şi Postolache, Tudorel (coord.), 2000, Strategia naţională de dezvoltare econo¬ 
mică a României pe termen mediu , Centrul Român de Economie Comparată şi Consensuală, 
Bucureşti. 

Jacka, Elizabeth, 1992, Introducere, în Elizabeth Jacka, Continental Shift: Globalization and 
Culture, LCP, Double Bay. 

Jackson, Edward T. şi Kassam, Yusuf, 2006, Knowledge shared - Participatory evaluation in 
development cooperation , disponibil la 20 iunie pe http : //www.idrc.ca/fr/ev-9377-201-l-DO- 
_TOPIC.html. 

Jacobs, Garry ; Macfarlane, Robertşi Asokan, N., 1997, Comprehensive theory of social development, 
International Center for Peace and Development, http : //www.icpd.org/development theory/ 
comprehensive_theory_of_social_development.htm. 

Jencks, Christopher et al. , 1972, Inequality - A Reassessment ofthe Effect of Family and Schooling 
in America , Basic Books, Inc., New York, Londra. 

Jencks, Christopher şi Petersen, Paul E., 1991, The Urban Underclass, The Brookings Institution, 
Washington. 

Jennings, M.K., 2000, Participation as viewed through the lens ofthe political socialization 
project, lucrare prezentată la Conferinţa Political Participation : Building a Research Agenda, 
Princeton. 

Jensen, O.B., 1997, Discourse analysis and socio-spatial transformation processes : A theoretical 
framework for analysing spaţial planning , Department of Town & Country Planning, Uni¬ 
versity of Newcastle upon Tyne, Working Paper, nr. 61. 

Jessop, Bob, 2002, The future ofthe capitalist state, Polity Press, Londra. 

Jepperson, Ronald, 1991, Institutions, instituţional effects, and institutionalism, în Walter Powell 
şi Paul DiMaggio (coord.), The New Institutionalism in Organizational Analysis, The University 
of Chicago Press, Chicago, pp. 143-163. 

Jigău, Mihaela, 2002, învăţământul rural din România - condiţii, probleme şi strategii de dez¬ 
voltare, UNICEF, ediţia a Il-a, Editura Marlink, Bucureşti. 

Johns, Garry, 1998, Comportament organizaţional. Editura Economică, Bucureşti. 

Johnson, G., 2005, Introduction to Monitoring and Evaluation Workbook, World Bank Institute, 
Washington. 

Jordan, Bill, 1996, A Theory of Poverty and Social Exclusion, Polity Press, Londra. 

Jowitt, Kenneth, 1998, Challenging the „correct” line: Reviewing Katherine Verdery’s What was 
socialism and what comes next ? , East European Politics and Societies, nr. 12, pp. 87-106. 

Jiitting, Johannes ; Kauffmann, Celine ; McDonnell, Ida; Osterrieder, Holger ; Pinaud, Nicolas şi 
Wegner, Lucia, 2004, Decentralization and poverty in developing countries : Exploring the 
impact, OECD Development Centre, Working Paper 236, disponibil pe http : // www.oecd.org/ 
dataoecd/40/19/33648213 .pdf. 

Kalin, Walter, 2006, Decentralization - Why and how ?, The Online Sourcebook on Decen¬ 
tralization and Local Development, disponibil pe http : //www.ciesin.columbia.edu/decentra- 
lization/SB entry.html . 

Kavolis, Vytautas, 1988, Contemporary moral cultures and „ The Return ofthe Sacred”, Sociological 
Analysis, nr. 49 (3), pp. 210-212. 

Kăhkonen, K., 2000, Balancing project risks and opportunities, lucrările Project Management 
Annual Seminars & Symposium, Houston, Texas. 

Kărreman, Dan şi Alvesson, Mats, 2003, Understanding ethical closure in organizational settings : 
the case of media organizations, Institute of Economic Research, Lund University, Working 
Paper Series, disponibil la 8 ianuarie 2005 pe www.lri.lu.se/pdf/wp/2003-6.pdf. 


BIBLIOGRAFIE 


630 


Kay, John, 1993, The Foundation of Corporale Success, Oxford University Press, New York. 

Keane, John, 2003, Societatea civilă. Imagini vechi, viziuni noi. Institutul European, Iaşi. 

Kemper, T.D., 1978, Towards a sociology of emotions: Some problems and some Solutions, 
American Sociologist, nr. 13, pp. 30-41. 

Kennedy, Gavin, 1998, Negocierea perfectă. Editura Naţional, Bucureşti. 

Kernell, Samuel şi Jacobson, Gary D., 2003, The Logic of American Politics, ed. a Il-a, Congres- 
sional Quarterly Press, Washington. 

Kerr, Clark; Dunlop, John; Harbison, Frederick şi Myers, Charles, 1973, Industrialism and 
Industrial Man, Harmondsworth, Penguin, Londra. 

Keynes, J.M., 1970, Teoria generală a folosirii mâinii de lucru, a dobânzii şi a banilor, Editura 
Ştiinţifică, Bucureşti. 

Kiker, B.F., 1966, Historical roots ofthe concept ofhuman capital, Journal of Political Economy, 
nr. 74, octombrie, pp. 481-499. 

Kiker, B.F. (coord.), 1971, Investment in Human Capital, University of South Carolina Press, 
Columbia. 

Kitschelt, Herbert, 1992, The formation of party systems in East Central Europe, Politics and 
Society, voi. 20, nr. 1, pp.7-50. 

Knight, Jack, 1998, Institutions and Social Conflict, Cambridge University Press, Cambridge. 

Knox, Paul şi Marston, Sallie, 2003, Place and Regions in Global Context, Human Geography, 
ed. a Il-a, Pearson Education, New York. 

Kolodko, Gregory W., 1993, From recession to growth in post-communist economies: Expec- 
tations versus reality, Communist and Post-Communist Studies, nr. 26, pp. 123-143. 

Kornai, Janos, 1992, The Socialist System : The Political Economy of Communism, Clarendon 
Press, Oxford. 

Korpi, Walter şi Palme, Joakim, 1998, The paradoxes of redistribution and strategies of equality : 
Welfare state institutions, inequality and poverty in the western countries. American Socio- 
logical Review, voi. 63, nr. 5. 

Kosloski, K., 2000, Evaluation research, în E.F. Borgatta şi M.L. Borgatta (coord.), Encyclopedia 
of Sociology, Macmillan Reference, New York. 

Kotler, Philip şi Lee, Nancy, 2005, Corporate Social Responsibility: Doing the Most Good for 
Your Company an Your Cause, John Wiley & Sons Inc., New York. 

Kotter, J.P. şi Haskett, J.L., 1992, Corporate Culture and Performance, The Free Press, New York. 

Kreuger, Anne, 1998, Whiter the World Bank and the IMF, Journal of Economic Literature, 
voi. 36, nr. 4. 

Krueger, R.A. şi Casey, M.A., 2005, Metoda focus-grup. Ghid practic pentru cercetarea aplicată. 
Editura Polirom, Iaşi. 

Kunzmann, K.R., 2002, Vom unsichtbaren und undefinierbaren Kern derRaumplanung, Raumplanung, 
nr. 105, pp. 329-332. 

Ladânyi, Jânos, 1989, Chatiging patterns of residential segregation, International Journal of 
Urban and Regional Research, nr. 13. 

Ladânyi, Jânos, 2004, Tărsadalmi es etnikai csoportok lakohelyi szegregăcioja Budapesten, a 
poszt-kommunista ătmenetben (Segregarea rezidenţială a diferitelor categorii sociale şi entice 
în Budapesta), WEB Szociologiai Folyoirat, nr. 13. 

La Gra, J., 1990, A commodity systems assessment methodology for problem and project Iden¬ 
tification, disponibil pe www.fao.org. 

Larnbru, Mihaela, 2004a, Politici publice şi administraţie, suport de curs Maşter, Facultatea de 
Sociologie şi Asistenţă Socială, Universitatea din Bucureşti, Bucureşti. 

Larnbru, Mihaela, 2004b, Relaţia între sectorul de afaceri şi sectorul nonguvernamental: între 
sponsorizare şi construcţia de relaţii parteneriale. Fundaţia Concept, Bucureşti. 

Larnbru, Mihaela şi Mărginean, Ioan (coord.), 2004, Parteneriatul public-privat în furnizarea de 
servicii sociale. Editura Ziua, Bucureşti. 


631 


BIBLIOGRAFIE 


Lambru, Mihaela, 2004c, Parteneriat public-privat şi contractare de servicii in domeniul social. 
Revista de Asistenţă Socială, nr. 1, Editura Polirom, Iaşi. 

Lambru, Mihaela, 2006, Există consultare publică în România ? , studiu publicat de Centrul de 
Resurse pentru Participare Publică, disponibil pe http : // www.ce-re.ro. 

Land, K., 2000, Social indicators, înE.F. Borgatta şi R.J.V. Montgomery (coord.), Encyclopedia 
of Sociology , Macmillan Reference, New York, pp. 1844-1850. 

Lane, Jan-Erik, 2004, Relevance of the principal-agent framework to public policy and imple- 
mentation , disponibil pe 12 august la www.fas.nus.edu.sg/ppp/docs/wp/wp29.pdf. 

Lane, Jan-Erik şi Ersson, Svante, 2000, The New Instituţional Politics, Routledge, Londra, 
New York. 

Lapierre, J.W., 1968, L’Analyse du systemes politiques, PUF, Paris. 

Larionescu, Maria, 2001, Ideea de organizare a competenţelor în reforma socială la Institutul 
Social Român, România Socială, nr. 3-4. 

Larionescu, Maria, 2006, Controverse asupra dezvoltării sociale : puncte de vedere în sociologia 
românească, în Cătălin Zamfir şi Laura Stoica (coord.), O nouă provocare : dezvoltarea socială. 
Editura Polirom, Iaşi. 

Larionescu, Maria; Rughiniş, Cosima şi Rădulescu, Sorin M., 1999, Cu ochii minerului: reforma 
mineritului în România, Editura Gnosis, Bucureşti. 

Lassman, Peter şi Speirs, Ronald (coord.), 1994, Political Writings, Cambridge University Press, 
Cambridge. 

Latchem, Colin şi Walker, David (coord.), 2001, Telecentres : Case Studies and Key Issues, (Per- 
spectives on Distance Learning), The Commonwealth of Learning, Vancouver. 

Latham, Earl, 1952, The Group Basis of Politics, Corneli University Press, Ithaca. 

Lenski, Gerhard, 2002 [1966], Putere şi privilegii. O teorie a stratificării sociale. Editura 
Amarcord, Timişoara. 

Lessenich, Stephan, 2000, The Southern image reversed: Dynamics of transformation dynamics, 
East Central Europe, nr. 27, pp. 21-36. 

Levy, Amir şi Uri, Merry, 1986, Organizational Transformation - Approaches, Strategies, Theories, 
Praeger, New York. 

Levy, Marion, 1966, Modernization and the Structure of Societies, Princeton University Press, 
Princeton. 

Levin, Henry şi McEwan, Patrick, 2000, Cost-Effectiveness Analysis. Methods and Applications, 
ed. a Il-a, Sage Publications, Londra. 

Lewin, K., 1969, The Planning of Change, Holt-Riverhart-Winston, New York. 

Lewin, K., 1951, Field Theory in Social Science, Harper, New York. 

Lewis, Oscar, 1965, Five Families. Mexican Case Studies in the Culture of Poverty, New American 
Library, New York. 

Lillbacka, Ralf, 1999, The Legitimacy of the Political Systems : The Case of Finland, Âbo Akademi 
University Press, Âbo. 

Lin, Nan, 2001, Social Capital. A Theory of Social Action and Structure, Cambridge University 
Press, Cambridge. 

Lind, N., 2004, Values reflected in the human development index. Social Indicators Research, 
voi. 66, nr. 3, pp. 283-293. 

Lindblom, Charles, 1980, The Policy-Making Process, Prentice Hali, Englewood Cliffs, p. 26. 

Lindenberg, Marc şi Bryant, Coralie, 2001, Going Global: Transforming Relief and Development 
NGO’s, Kumarian Press, Bloomfield. 

Lindenberg, Marc, 2002, Measuring household livelihood security at the family and community 
level in the developing world, World Development, voi. 30, nr. 2. 

Linston, Harold A. şi Turoff, Murray (coord.), 2002, The Delphi method. Techniques and appli- 
cations, disponibil pe http : //is. njit.edu/pubs/delphibook. 


BIBLIOGRAFIE 


632 


Linz, Juan J. şi Alfred, Stepan, 1996, Problems of Democratic Transition and Consolidation. 
Southern Europe, South America, and Post-Communist Europe, The Johns Hopkins University 
Press, Baltimore, Londra. 

Lippitt R. ; Watson, J. şi Westley, B., 1958, Planned Change : A Comparative Study of Principles 
and Techniques , Harcourt, Brace and World, New York. 

Lipset, Seymour-Martin, 1960, Political Man : The Social Bases of Politics, Doubleday, New York. 

Loungani, Peter, 2003, Inequality. Now you see it, now you don’t, Finance and Development. 

Lovinescu, Eugen, 1924/1972, Istoria civilizaţiei române moderne, Editura Ştiinţifică, Bucureşti. 

Lowi, Theodore J., 1979, The End of Liberalism : The Second Republic of the United States, 
Norton, New York. 

Luzzi, Giovanni Ferro; Fluckiger, Yves şi Weber, Sylvain, 2005, Multidimensional Poverty and 
Cluster Analysis. An Illustration with Switzerland, IPC, Brazilia. 

Lykken, D. şi Tellegen, A., 1996, Happiness is a stochasticphenomenon, Psychological Science, 
voi. 7, nr. 3, pp. 186-189. 

Macmillan, Flugh şi Tampoe, Mahen, 2002, Strategic Management, Oxford University Press, 
New York. 

Madgearu, Virgil, 1936, Agrarianism. Capitalism. Imperialism. Contribuţiuni la studiul evoluţiei 
sociale româneşti. Editura Bucovina, Bucureşti. 

Madgearu, Virgil, 1940, Evoluţia Economiei româneşti după războiul mondial, ISSR, Bucureşti. 

Mahoney, Colleen, 1997, Common qualitative methods, în Joy Frechtling şi Laure Sharp (coord.), 
User-Friendly Handbook for Mixed Methods Evaluation Handbook, National Science Foundation, 
Washington. 

Mainwaring, Scott, 1998, Rethinking party systems theory in the third wave of democratization : 
The importance of party system institutionalization, Working Paper, nr. 260, The Helen Kellogg 
Institute for International Studies, University of Notre Dame, Notre Dame, Indiana. 

Mair, Peter, 1997, Party System Change. Approaches and Interpretations, Clarendon Press, Oxford. 

Makin, Petre şi Cox, Peter, 2006, Schimbarea în organizaţii. Optimizarea comportamentului 
angajaţilor. Editura Polirom, Iaşi. 

Manoilescu, Mihai, 1942, Rostul şi destinul burgheziei româneşti. Editura Cugetarea, Bucureşti. 

Mansell, Robin; Samarajiva, Rohan şi Mahan, Amy, 2002, Networking Knowledge for Information 
Societies: Institutions & Intervention, Delft University Press, Delft. 

Mansell, Robin şi Wehn, Uta (coord.), 1998, Knowledge Societies : Information Technology for 
Sustainable Development, Oxford University Press, New York. 

Mansuri, Ghazaala şi Vijayendra, Rao, 2004, Community-based and driven development: A 
criticai review, The World Bank Research Observer, nr. 19 (1), pp. 1-40. 

Mantzavinos, Chrysostomos, 2004, Individuals, Institutions, and Markets, Cambridge University 
Press, Cambridge. 

Marcuse, Peter, 1996, Space and race in in the post fordist city : The oucast ghetto and advanced 
homlessness in United States today, în Enzo Mingione (coord.), Poverty and the Underclass, 
Blackwell Publishers, Malden, pp. 217-233. 

Marinescu, Cosmin, 2004, Instituţii şi prosperitate. De la etică la eficienţă, Editura Economică, 
Bucureşti. 

Marshall, Thomas H., 1950, Citizenship and Social Class and Other Essays, Cambridge University 
Press, Cambridge. 

Marshall, Thomas H. şi Bottomore, Tom, 1992, Citizenship and Social Class, Pluto Press, Londra. 

Massey, Douglas S., 2001, Residential segregation and neighborhoods conditions in US metro¬ 
politan areas, în N.J. Smelser, W.J. Wilson şi F. Mitchell (coord.). America Becoming : Racial 
Trends and Their Consequences, National Academy Press, Washington. 

Massey, Douglas S. şi Denton, N.A., 1993, American Apartheid, Harvard University Press, 
Cambridge. 


633 


BIBLIOGRAFIE 


Massey, Douglas S. şi Fisher, Mary J., 2000, How segregation concentrates poverty, Ethnic and 
Racial Studies, nr. 23. 

Mason, Andrew, 2000, Community, Solidarity and Belonging. Levels of Community and their 
Normative Significance, Cambridge University Press, Cambridge. 

Marinetto M., 2003, Who wants to be an active Citizen ? The politics and practice of community 
involvement, Sociology, nr. 37 (1), pp. 102-120. 

Martin, Michael O. ; Mullis, Ina V.S. ; Gonzalez, Eugenio J. ; Gregory, Kelvin D. ; Smith, 
Teresa A. ; Chrostowski, Steven J.; Garden, Robert A. şi O’Connor, Kathleen M., 2000, 
TIMSS 1999 International Science. Findings from lEA’s Repeat of the Third International 
Mathematics and Science Study at the Eighth Grade , International Study Center, Lynch School 
of Education, Boston College, disponibil pe www.timss.org. 

Marx, Karl, 1843, Critique of Hegel ’s philosophy ofright, disponibil pe http ://www.marxists. 
org/archive/marx/works/download/Marx_Critique_of_Hegels_Philosophy _of_Right.pdf. 

Marx, Karl, 1852, The Eighteenth Brumaire of Louis Napoleon, disponibil pe http : //www.mar¬ 
xists . org/archive/marx/works/1852/18th-brumaire/index. htm. 

Marx, Karl, 1976, Capital, Penguin Books, Londra. 

Marx, Karl, 1977, Selected Writings, Oxford University Press, Oxford. 

Mâtyâs, Gâspâr; Nagyhâzi, Gyorgy şi Palvolgyi, Peter, 2006, Telecottage Handbook. How to 
Establish and Run a Successful Telecentre. A Practicai Guide for Community Development 
Practitioners on Strategies for ICT-enabled Community Empowerment (based on the Hungarian 
telecottage movement experience), UNDP Regional Bureau for Europe and the Commonwealth 
of Independent States, Bratislava. 

May, Richard et al., 2000, UN habitat indicators database : Evaluation as a source of the status 
of urban development problems and programs, Cities, voi. 17, nr. 3, pp. 237-244. 

Mayoux, Linda, 2001, Participatory methods, lucrare prezentată în cadrul conferinţei EDIAIS, 
24-25 noiembrie 2003, Manchester. 

Mayoux, Linda, 2006, Qualitative methods, disponibil pe www.enterprise-impact.org.uk. 

Mărginean, Ioan, 1982, Măsurarea în sociologie. Editura Ştiinţifică şi Enciclopedică, Bucureşti. 

Mărginean, Ioan (coord.), 1990-2006, Diagnoza calităţii vieţii. Institutul de Cercetare a Calităţii 
Vieţii, Bucureşti. 

Mărginean, Ioan, 2002, Semnificaţia cercetărilor de calitate a vieţii, în Ioan Mărginean şi Ana 
Bălaşa (coord.). Calitatea vieţii. Academia Română, Editura Expert, Bucureşti. 

Mărginean, Ioan, 2004, Politica socială. Editura Expert, Bucureşti. 

Mărginean, Ioan, 2005, Semnificaţia cercetărilor de calitatea vieţii, în Ioan Mărginean şi Ana 
Bălaşa (coord.), Calitatea vieţii în România, Editura Expert, Bucureşti, pp. 25-60. 

Măţăuan, Gabriel, 1999, Evaluarea programelor sociale, FIMAN, Bucureşti. 

Măţăuan, Gabriel, 2002, Evaluarea programelor sociale, în Luana Miruna Pop (coord.), Dicţionar 
de politici sociale. Editura Expert, Bucureşti, pp. 310-324. 

McAdam, D., 1982, Political Process and the Development of Black Insurgency, 1930-1970, 
University of Chicago Press, Chicago. 

McAdam, D. ; McCarthy, J. şi Zald, M. (1988), Social movements, în N.J. Smelser (coord.), 
Handbook of Sociology, Sage Publications, Newbury Park, pp. 695-737. 

McAdam, D. şi Paulsen, R., 1993, Specifying the relationship between social ties and activism. 
American Journal of Sociology, nr. 99 (3), pp. 640-667. 

McCarthy, J.D. şi Zald, M.N., 1977, Resource mobilization and social movements: A parţial 
theory. American Journal of Sociology, nr. 82, p. 1212. 

McClelland, D.C., 1976, The Achievement Motive, Irvington Publishers, Halsted Press, 
New York. 

McGillivray, M. şi Noorbakhsh, F., 2004, Composite indices ofhuman well-being, World Institute 
For Development Economics Research, United Nations University, Wider Discussion Paper, 
WDP 63, pp. 1-21. 


BIBLIOGRAFIE 


634 


McGuire, Joseph W., 1963, Business and Society, McGraw-Hill, New York. 

McHardy, Joan, 2003, Negotiatingparticipation in participatory program evaluations : The dance 
of collaboration. Pacific Institute of Community Development, disponibil pe www.evaluation 
canada. ca/dis tribution/20030601_mchardy _j oan. pdf. 

McKillip, J., 1998, Need analysis, în L. Bickman şi D.J. Rog (coord.), Handbook of Applied 
Social Research Methods, Sage Publications, Thousand Oaks. 

McLaren, Duncan, 2003, Environmental space, equity and ecological debt, în Julian Agyeman, 
Robert Bullard şi Bob Evans (coord.), Just Sustainabilities: Development in an Unequal 
World, MIT Press, Cambridge. 

McLaughlin, Kathleen şi Osborne, Stephen P., 2005, Current trends and future prospects of public 
management - A guide, în Kathleen McLaughlin, Stephen P. Osborne şi Ewan Ferlie (coord.), 
New Public Management - Current Trends and Future Prospects, Routledge, Londra, New York. 

McLean, I., 2001, Dicţionar de politică OXFORD, Editura Univers Enciclopedic, Bucureşti. 

McLuhan, Marshall, 1964, Understanding Media, Routledge, Londra. 

Meadows, Donella; Randers, Jorgen şi Meadows, Dennis, 2004, Limits to Growth : The 30-Year 
Update, Chelsea Green, White River Junction. 

Mederly, Peter; Novacek, Pavel şi Topercer, Jan, 2004, Sustainable development and quality 
of life indicators set - global level, disponibil pe http: //ceses. cuni.cz/downloads/04091 6/ 
040916-novacek .pdf. 

Melucci, A., 1980, The new social movements: A theoretical approach. Social Science Infor¬ 
mation, nr. 19, pp. 199-226. 

Mendelberg, T., 2002, The deliberative Citizen : Theory and evidence, în Delii Carpini, Huddy L. 
Shapiro şi R. Greenwich (coord.), Research in Micropolitics: Political Decision- making, 
Deliberation and Participation, JAI Press, Greenwich. 

Mercer, James L., 1991, Strategic Planning for Public Managers, Quorum Books, Westport. 

Mercer, Blaine Elaine, 1956, The American Community, Random House, New York. 

Mertig, Angela ; Dunlap, Riley şi Morrison, Denton, 2002, The environmental movement in the 
United States, în Riley E. Dunlap şi William Michelson (coord.), Handbook of Environmental 
Sociology, Greenwood Press, Londra. 

Mertig, Angela G. şi Dunlap, R.E., 2001, Environmentalism, new social movements and the new 
class: A cross-national investigation, Rural Sociology, nr. 66, pp. 113-136. 

Merton, Robert K., 1940, Bureaucratic structure andpersonality, Social Forces, nr. 18, University 
of North Carolina Press. 

Meyer, D.S., 2004, Protest and political opportunities, Annual Review of Sociology, nr. 30, 
pp. 125-145. 

Michalos, A.C., 1985, Multiple discrepancies theory. Social Indicators Research, voi. 16, 
nr. 4, pp. 347-413. 

Milanovic, Branco, 1998, Income, Inequality and Poverty during the Transition from Planned to 
Market Economy, Banca Mondială, Regional and Sectorial Studies. 

Milanovic, Branco, 1999, Income, Explaining the Increase in Inequality During the Transition, 
Banca Mondială, Regional and Sectorial Studies. 

Mincer, Jacob, 1993, Studies in Human Capital. Collected Essays of Jacob Mincer, voi. I. 

Michnik, Adam, 1998, Letters from freedom : Post Cold-War realities and perspectives, în Irena 
Grudznka Gross (coord.), New Translations from Polish by Jane Cave, University of California 
Press, Berkeley. 

Mincu, Ion, 2006, Locuirea şi sărăcia extremă. Cazul romilor. Editura Universitară, Bucureşti. 

Midgley, James, 1995, Social Development. The Developmental Perspective in Social Welfare, 
Sage Publications, Londra. 

Mihăilescu, Ioan, 2005, Factori de risc în evoluţia mediului rural, Sociologie Românească, 
voi. 3, nr. 4, pp. 5-35. 


635 


BIBLIOGRAFIE 


Mikkelsen, B., 1995, Methods for Development Work and Research : A Guide for Practitioners, 
Sage Publications, Londra. 

Mingione, Enzo (coord.), 1999, Urban Poverty and the Underclass, Blackwell Publishers, Malden. 

Mintzberg, Henry, 1987, The strategy concept: Five Ps for strategy. California Management 
Review, Free Press, New York. 

Mintzberg, Henry ; Ahlstrand, Bruce şi Lampel, Joseph, 1998, Strategy Safari: A Guided Tour 
through the Wilds of Strategic Management, Free Press, New York. 

Miroiu, Mihaela şi Blebea, Gabriela, 2001, Introducere în etica profesională. Editura Trei, 
Bucureşti. 

Mishler, William şi Richard, Rose, 1998, Five years after the fall: Trajectory of support for 
democracy in post-communist Europe, Studies in Public Policy, nr. 298, Centre for Study in 
Public Policy, University of Strathclyde, Glasgow. 

Mishler, William şi Richard, Rose, 2000a, Political support for incomplete democracies : Realist 
vi. idealist theories and measurement, Studies in Public Policy, nr. 333, Centre for Study in 
Public Policy, University of Strathclyde, Glasgow. 

Mishler, William şi Richard, Rose, 2000b, Learning and re-learning regime support: The dynamics 
of the post-communist regimes, Studies in Public Policy, nr. 326, Centre for Study in Public 
Policy, University of Strathclyde, Glasgow. 

Mishra, Ramesh, 1999, Globalization and the Welfare State, Edward Elgar Publishing Limited, 
Cheltenham. 

Miringoff, M.L., 1999, The Social Health of the Nation : How America is Really Doing, Oxford 
University Press, New York. 

Miringoff, M.L. ; Miringoff, M. şi Opdjcke, S., 1996, The growing gap between standard 
economic indicators and the nation’s social health, Challenge, voi. 39, nr. 4, p. 17. 

Miringoff, M. şi Miringoff, M.L. (1995), America’s social health : The nation’s need to know, 
Challenge, voi. 38, nr. 5, p. 19. 

Miroiu, Adrian, 2001, Introducere în analiza politicilor publice, curs universitar, SNSPA, Bucureşti, 
disponibil pe http ://www.spidd.ro/carti/analiza%20politicilorpublice.pdf. 

Mitran, I., 1997, Politologia în faţa secolului XXI, Editura Fundaţia România de Mâine, Bucureşti. 

Mitroi, Veronica, 2006, Politica de dezvoltare regională între necesitate şi proiect: ce fel de 
regionalizare ?, în Cătălin Zamfir şi Laura Stoica (coord.), O nouă provocare : dezvoltarea 
socială, Editura Polirom, Iaşi. 

Mitton, C. şi Donaldson, C., 2004, Priority Setting Toolkit: A Guide to the Use of Economics in 
Healthcare Decision Making, BMJ Publishing Group, Londra. 

Mkandawire, Thandika, 2002, Globalisation, equity and development, African Sociological 
Review, nr. 6 (1). 

Mocanu, Irena et al. , 2004, Regenerarea urbană: de la idee la acţiune. Revista geografică, 
voi. 10, pp. 155-161. 

Mohr, Lawrence, 1995, Impact Analysis for Program Evaluation, Sage Publications, Londra. 

Mohan, G. şi Stokke K., 2000, Participatory development and empowerment: the dangers of 
localism, Third World Quarterly, nr. 21 (2), pp. 247-268. 

Molnar, Maria, 1999, Sărăcia şi protecţia socială. Editura Fundaţiei România de Mâine, Bucureşti. 

Morrison, Denton, 1973, The environmental movement: conflict dynamics, Journal of Voluntary 
Action Research, voi. 2, pp. 74-85. 

Morse, S., 2004, Indices and Indicators in Development: An Unhealtlty Obsession with Numbers ? , 
Earthscan, Sterling, Londra. 

Munro, Lauchlan, 1999, A principal-agent analysis of the family : implications for the welfare 
state, Working Paper 58, IDPM Discussion Paper Series, Institute for Development Policy and 
Management, Manchester, disponibil la 12 august 2004 pe http://idpm.man.ac.uk/publi- 
cations/wp/dp/dp_wp58 .pdf. 


BIBLIOGRAFIE 


636 


Munro, Neil, 2001, National context or individual differences ? Influences on regime support in 
post-communist societies, Studies in Public Policy, nr. 347, Centre for Study in Public Policy, 
University of Strathclyde, Glasgow. 

Mullis, Ina V.S. ; Martin, Michael O. ; Gonzalez, Eugene J. şi Kennedy, Ann M., 2003, PIRLS 
2001 International Report: IEA’s Study of Reading Literacy Achievement in Primary Schools, 
Boston College, Chestnut Hill. 

Mullis, Ina V.S. ; Martin, Michael O. ; Gonzalez, Eugenio ; Gregory, KelvinD. ; Garden, Robert 
A. ; O’Connor, KathleenM. ; Chrostowski, Steven J. şi Smith, Teresa A., 2000, T1MSS 1999 
International Mathematics. Findings front IEA’s Repeat ofthe Tltird International Mathematics 
and Science Study at the Eighth Grade, International Study Center, Lynch School of Education, 
Boston College, disponibil şi pe www.timss.org. 

Murrell, Peter, 1991, Can neoclassical economics underpin the reform of centrally planned 
economies ? , Journal of Economic Perspectives, nr. 5, pp. 59-76. 

Muşii, Jifi, 1973, Prâga okologiai strukturâjânak fejlodese (Dezvoltarea structurii ecologice a 
Pragăi), în Ivân Szelenyi (coord.), Vărosszociologia (Sociologie urbană), KJK, Budapesta, 
pp. 224-250. 

Nadolu, Bogdan, 2004, Sociologia spaţiilor virtuale, Editura Eurostampa, Timişoara. 

Nafzinger, Wayne, 2006, The meaning of economic development, lucrare de cercetare, UNU WIDER. 

Nagel, Thomas, 1978, Ruthlessness in public life, în Stuart Hampshire (coord.), Public and 
Private Morality, Cambridge University Press, Cambridge. 

Neculau, Adrian (coord.), 1998, Psihosociologia schimbării, Editura Polirom, Iaşi. 

Nelkin, Dana K., 2004, Moral luck, în Stanford Enciclopedia of Philosophy, disponibil pe 
http: //plato. stanford.edu/entries/moral-luck/. 

Neşa, Ana-Maria Roxana, The Romanian economic and social cohesion policy in the context of 
accession to European Union, disponibil pe www.infoeuropa.ro. 

Neubauer, Deane, 1967, Some conditions of democracy. American Political Sceince Review, 
voi. 61, pp. 1002-1009. 

Nie, N.H. ; Junn, J. şi Stehlik-Barry, K., 1996, Education and Democratic Citizenship in America, 
University of Chicago Press, Chicago. 

Nigg, Joanne M. şi Mileti, Dennis, 2002, Natural hazards and disasters, în Riley E. Dunlap şi 
William Michelson (coord.), Handbook of Environmental Sociology, Greenwood Press, Londra. 

Nisbet, Robert, 1993, The Sociological Tradition, TransactionPublishers, New Brunswick, Londra. 

Niţulescu, Dana, 2000, Indicatori comunitari ai dezvoltării urbane, Calitatea Vieţii, voi. 12, 
nr. 1-4, p. 73. 

Niţulescu, Dana, 2001, Planificarea urbană. Percepţii ale problemelor sociale şi programe de 
intervenţie în România, ICCV. 

North, Douglass C., 1990, Institutions, Instituţional Change and Economic Performance, Cambridge 
University Press, Cambridge. 

Obeng, E., 1994, The Project Leader’s Secret Handbook - AII Change, Pitman, Londra. 

Oberschall, A., 1973, Social Conflict and Social Movements, Prentice-Hall, Englewood Cliffs. 

Offe, Claus, 1981, The Attribution of Public Status to Interest Groups : Observations on the West 
German Case, Cambridge University Press, Cambridge. 

Offe, Claus, 1991, Capitalism by democratic design ? Democratic theory facing the triple transition 
in East Central Europe, Social Research, nr. 58, pp. 865-892. 

Offe, Claus, 1992, Designing institutions for East European transitions, lucrare pregătită pentru 
Conferinţa de design instituţional, The Australian National University, Research School of 
Social Science, decembrie, pp. 7-8 ; în Robert Goodin (coord.), The Theory of Instituţional 
Design, Cambridge University Press, Cambridge, pp. 199-226. 

Oliver, P. ; Marwell, G. şi Teixeira, R., 1985, A theory of criticai mass. I. Interdependence, group 
heterogeneity and the production of collective goods. American Journal of Sociology, voi. 91, 
nr. 3, pp. 522-556. 


637 


BIBLIOGRAFIE 


Olson, Mancur, 1965, The Logic of Collective Action : Public Goods and the Theory of Groups, 
Harvard University Press, Cambridge. 

Olson, Mancur, 2000, The Logic of Collective Action, Harvard University Press, Cambridge. 

Olson, Mancur et al., 1998, Governance and growth : A simple hypothesis explaining cross- 
-country differences in productivity growth, IRIS Working Paper, nr. 218. 

Olson, Mancur Jr., 1992, The hidden path to a successful economy, în Christopher Clague şi 
Gordon R. Rausser (coord.), The Emergence ofMarket Economies in Eastern Europe, Blackwell 
Press, Cambridge, pp. 55-75. 

O’Neil, Dara, 2001, Merging theory with practice : Toward an evaluation framework for community 
informatics, prezentare la Internet Research 2.0 : INTERconnections, cea de-a doua Conferinţă 
internaţională a Association of Internet Researchers, 10-14 octombrie, University of Minnesota, 
Minneapolis-St.Paul Minnesota. 

Opotow, Susan, 1990, Moral exclusion and injustice: an introduction, Journal of Social Issues, 
nr. 46 (1), pp.1-20. 

Opotow, Susan şi Weiss, Leah, 2000, Denial and the process of moral exclusion in environmental 
conflict, Journal of Social Issues, toamna. 

Osborne, David şi Gaebler, Ted, 1993, Reinventing Government, Plume, New York. 

Ost, D., 2004, Politics as the mobilization of anger. Emotions in movements and in power. 
European Journal of Social Theory, nr. 7 (2), pp. 229-244. 

Ostrom, E. ; Randall, Calvert şi Eggertsson, Thrainn, 1990, Governing the Commons : The 
Evolution of Institutions for Collective Action, Cambridge University Press, Cambridge. 

Panduru, Filofteia; Duma, Viorica; Vasile, Andreea; Molnar, Maria şi Grigoraş, Vlad, 2004, 
Indicatorii de excluziune /incluziune socială. Institutul Naţional de Statistică şi Universitatea 
Bucureşti, CASPIS, disponibil pe http://www.caspis.ro/downloads/raportincluziune_I.doc. 

Panebianco, Angelo, 1988, Political Parties: Organization and Power, Cambridge University 
Press, Cambridge. 

Pardo, I., 1988, Managing Existence in Naples: Morality, Action, and Structure, Cambridge 
University Press, Cambridge. 

Parkinson, Sarah (coord.), 2005, Telecentres, access and development. Experience and lessons 
from Uganda and South Africa, Bourton on Dunsmore ITDG Publishing/Fountain/IDRC. 

Parkinson, Northcote, 1958, Parkinson’s Law : The Pursuit of Progress, John Murray, Londra. 

Parr, J.B., 2005, The limits of spaţial planning, disponibil pe http ://www.regional-studies- 
-assoc.ac.uk/events/aalborg05/parr.pdf. 

Pascariu, Gabriel (coord.), 2001-2004, Ghid de termeni de specialitate, în Model conceptual şi 
metodologic pentru stabilirea sistemului de relaţii specifice planificării strategice regionale în 
România din perspectiva dezvoltării durabile a zonelor funcţionale/metropolitane şi a aglome¬ 
raţiilor urbane, proiect AMTRANS 1A01. 

Pascariu, Gabriel, 2004, Curs de planificare şi dezvoltare spaţială, Facultatea de Sociologie şi 
Asistenţă Socială, Universitatea Bucureşti, modul nr. 9, Bucureşti. 

Pasquerella, Lynn şi Killilea, Alfred G., 2005, The ethics oflying in the public interest. Reflections 
on the „just lie’’. Public Integrity, voi. 7, nr. 3, pp. 261-273. 

Parson, Talcott, 1966, Societies, Prentice-Hall, Englewood Cliffs. 

Patton, M.Q., 1997, Utilization-Focused Evaluation, Sage Publications, Thousand Oaks. 

Patton, M.Q., 1987, How to Use Qualitative Methods in Evaluation, Sage Publication, Newbury 
Park, Londra, New Delphi. 

Patton, M.Q., 1990, Qualitative Rvaluation and Research Methods, Sage Publications, Londra. 

Patton, M.Q., 2002, Utilization-Focused Evaluation - Checkinglist, Evaluation Checklists Project, 
disponibil la 20 noiembrie 2006 pe www.wmich.edu/evalctr/checklists. 

Paugam, Serge, 2002 [1993], Dialectica asistenţei, în Adrian Neculau (coord.), Analiza şi 
intervenţia în grupuri şi organizaţii. Editura Polirom, Iaşi. 

Pâsztor, Gyongyi, 2004, Un caz de segregare locativă: Clujul anilor '90, Studia, nr. 1. 


BIBLIOGRAFIE 


638 


Pâsztor, Gyongyi, 2004, Pauperizare şi în zona intermediară a Clujului, în Petru Iluţ, Traian 
Rotariu şi Laura Nistor (coord.), România Socială. Drumul Schimbării şi al integrării 
Europene, Editura Eikon, Cluj-Napoca. 

Pâsztor, Gyongyi, 2006, Vărosszociologia. Elmeletek es problemăk (Sociologie urbană. Teorii şi 
probleme). Presa Universitară Clujeană, Cluj-Napoca. 

Păunescu, Mihai, 2004, Dezvoltări teoretice interdisciplinare în managementul organizaţional. 
Sociologie Românească, voi. 2, nr. 1, pp. 141-155. 

Pereira, Luiz Carlos ; Maravall, Jose Maria şi Przeworski, Adam, 2001, Economic Reforms in New 
Democracies : A Social-Democratic Approach, Cambridge University Press, Cambridge. 

Peter, Ester; Halman, Loek şi de Moor, Ruud, 1993, Value shift in Western societies, în Ester 
Peter, Halman Loek şi Ruud de Moor (coord.), The Individualizing Society : Value Change in 
Europe and North America, Tilburg University Press, Tilburg, pp. 1-20. 

Peter, Ester ; Mohler, Peter şi Vinken, Henk, 2006, Values and the social Science : A global world 
of global values?, în Ester Peter, Michael Braun şi Peter Mohler (coord.), Globalization, 
Values Change and Generations, Brill, Leiden, pp. 3-31. 

Peters T. şi Waterman, R., 1982, In Search of Excellence, Harper and Row, New York. 

Peet, Richard şi Hartwick, Elaine, 1999, Theories of Development, Guilford Press, New York, Londra. 

Peter, Lâszlo, 2003a, Uj szegenyek tulelesi eletstrategiăi (Strategiile de supravieţuire a noilor 
săraci), Erdelyi Târsadalom, nr. 1, pp. 26-51. 

Peter, Lâszlo, 2003b, Elszegenyedes es szegregălodăs egy ipari kisvârosban (Segregare şi pauperi¬ 
zare într-un mic oraş industrial), WEB, p. 11. 

Peter, Lâszlo, 2006, Văzlatok a szegenyseg szociologiâjăhoz ( Aspecte sociologice ale sărăciei). 
Presa Universitară Clujeană, Cluj-Napoca. 

Pichardo, N.A., 1997, New social movements: A criticai review, Annual Review of Sociology, 
nr. 23, p. 411. 

Pieterse, J.N., 2001, Development Theory - Deconstructions/Reconstructions, Sage Publication, 
Londra. 

Pinter, Lâszlo ; Hardi, Peter şi Bartelmus, Peter, 2005, Indicators of Sustainable Development: Pro- 
posals for a Way Forward, United Nations Division for Sustainable Development, New York. 

Pinzani, Alessandro, 2003, The contrabassist and the CEO: Moral judgment and collective 
identity, Ethics, voi. 2, nr. 2, pp. 120-136. 

Pistol, Gheorghe, 2002, Tehnica şi strategia negocierilor. Uzanţe şi protocol. Editura Universitară, 
Bucureşti. 

Piven, F.F. şi Cloward, R.A., 1977, Poor People’s Movements: Why They Succeed, How They 
Fail, Pantheon Books, New York. 

Platt, G., 2002, SMART objectives: what they mean and how to set them, Training Journal, 
august, pp. 23-26. 

Poister, H. şi Streib, G., 1999, Strategic management in the public sector: Concepts, models and 
processes. Public Productivity and Management Review, M.E. Sharpe. Inc., New York. 

Polanyi, Karl, 1957 [1944], The Great Transformation : The Politicul and Economic Origins of 
our Time, Beacon Press, Boston. 

Pollitt, Christopher şi Bouckaert, Geert, 2004, Reforma managementului public. Analiza com¬ 
parată, Editura Epigraf, Chişinău. 

Pop, Liliana, 2002, Explaining systemic change : Thepolitical economy ofpost-comunist transfor- 
mations, Working Paper, nr. 98/02, Centre for the study of globalisation and regionalisation, 
University of Warwick, disponibil pe www.csgr.org. 

Pop, Luana Miruna, 1999, Evaluarea sistemului românesc de ajutor social bazat pe testarea mij¬ 
loacelor, în Cătălin Zamfir (coord.), Politici sociale în România : 1990-1998, Editura Expert, 
Bucureşti. 

Pop, Luana Miruna, 2002, Focalizarea beneficiilor sociale, în Luana Miruna Pop (coord.). 
Dicţionar de politici sociale. Editura Expert, Bucureşti. 


639 


BIBLIOGRAFIE 


Pop, Luana Miruna, 2002, Dicţionar de politici sociale , Editura Expert, Bucureşti. 

Pop, Luana Miruna, 2005, Politici sociale. Elemente de teorie, analiză şi evaluare a politicilor 
sociale. Editura Economică, Bucureşti. 

Popa, Nicolae et al. , 1977, Mică enciclopedie de politologie. Editura Ştiinţifică şi Enciclopedică, 
Bucureşti. 

Popescu, Răsvan, 2002, Purtătorul de cuvânt. Editura Universitaria, Bucureşti. 

Popescu, Ruxandra Irina, 2005, Rolul managementului urban în competiţia dintre oraşe, teză de 
doctorat la ASE, disponibilă pe http://www.biblioteca.ase.ro/resurse/resurse_electronice/ 
teza_capitole. php ? dela=460&tid=428&criteriu=titlu&ordine = 1. 

Popkin, S., 1977, The Raţional Peasant. The Political Economy of Rural Society in Vietnam, 
University of California Press, Berkeley. 

Porter, M.E., 1980, Competitive Strategy : Techniques for Analyzing Industries and Competitor, 
Free Press, New York. 

Postolache, Tudorel (coord.), 1990, Schiţa privind strategia înfăptuirii economiei de piaţă în 
România, f.e., Bucureşti 

Powell, Walter W. şi DiMaggio, Paul (coord.), 1991, The New Institutionalism in Organizational 
Analysis, University of Chicago Press, Chicago. 

Prebisch, Râul, 1950, The Economic Development of Latin America and Its Principal Problems, 
United Nations, New York. 

Preda, Marian, 1999, Grupuri sociale ignorate/excluse de politicile sociale în România, în Politici 
sociale în România : 1990-1998, Editura Expert, Bucureşti. 

Preda, Marian, 2002a, Excluziune socială, în Luana Miruna Pop (coord.), Dicţionar de politici 
sociale. Editura Expert, Bucureşti. 

Preda, Marian, 2002b, Globalizarea politicilor sociale, în Luana Miruna Pop (coord.), Dicţionar 
de politici sociale. Editura Expert, Bucureşti, pp. 353-355. 

Preda, Marian, 2002c, Politica socială românească : între sărăcie şi globalizare, Editura Polirom, 
Iaşi. 

Preda, Marian, 2006, Comportament organizaţional. Teorii, exerciţii şi studii de caz. Editura 
Polirom, Iaşi. 

Preda, Marian; Vonica, Simona; Stoica, Laura şi Dragomir, Valentina, 2003, Sărăcie, excluziune 
socială, incluziune socială. Consideraţii teoretice - Metodologie. 

Preuss, S., 2003, Is regionalplanning strategic ? An anglo-german comparison, lucrare prezentată 
la Conferinţa Planning Research, Oxford. 

Pritchett, Lanţ, 2001, Where has all the education gone ?, The World Bank Economic Review, 
voi. 15, nr. 3, pp. 367-392. 

Proenza, Francisco J., 2001, Telecenter sustainability: Myths and opportunities, Journal of 
Development Communication, nr. 12, disponibil la 29 august 2006 pe http : //ip.cais.corneli, 
edu/commdev/documents/jdc-proenza.doc. 

Profiroiu, M. (coord.), 2005, Reforma administraţiei publice în contextul integrării europene. 
Institutul European din România, Bucureşti. 

Przeworski, Adam, 1993, Economic reforms, public opinion and public institutions: Poland in 
the Eastern European perspective, în Luiz Carlos Bresser Pereira, Jose Maria Maravall şi 
Adam Przeworski, Economic Reforms in New Democracies : A Social-democratic Approach, 
Cambridge University Press, Cambridge, pp. 132-198. 

Przeworski, Adam şi Limongi, Fernando, 1993, Political regimes and economic growth, Journal 
of Economic Perspectives, voi. 7, pp. 51-69. 

Przeworski, Adam et al., 2004, Ce determină trăinicia democraţiilor ? , în Larry Diamond (coord.), 
Cum se consolidează democraţia, Editura Polirom, Iaşi, pp. 307-322. 

Psacharopoulos, George şi Patrinos, Harry, 2002, Returns to investment in education : A further 
update, World Bank Research Paper, nr. 2881, septembrie. 


BIBLIOGRAFIE 


640 


Putnam, Robert; Leonardi, Robert şi Nanetti, Raffaela, 1993, Making Democracy Work. Civic 
Tradlitions in Modern Italy, Princeton University Press, Princeton (trad. rom. Cum funcţionează 
democraţia ? , Editura Polirom, Iaşi, 2001). 

Putnam, Robert D., 1995, Bowling alone : America’s declining social capital , Journal of Demo¬ 
cracy, nr. 6 (1), pp. 65-78. 

Putnam, Robert D., 2001, Cum funcţionează democraţia ? Tradiţiile civice ale Italiei moderne, 
Editura Polirom, Iaşi. 

Quade, Edward S., 1982, Analysis for Public Decisions, Elsevier Scientific, New York. 

Quadrado, L. ; Heijman, W. şi Folmer, H., 2001, Multidimensional analysis of regional ine- 
quality : The case of Hungary , Social Indicators Research, voi. 56, nr. 1, pp. 21-42. 

Qvortrup, Lars, 1994, Community Teleservice Centres : A Means to Social, Cultural and Economic 
Development of Rural Communities and Low-income Urban Settlements , Heriot-Watt University, 
Edinburgh; Teleprompt Project, disponibil la 31 august 2006 pe http : //www. itu.int/ITU-D/ 
univ_access/casestudies/qvortrup. html. 

Qvortrup, Lars, 1999, Organisations and social complexity : The case of telework, prezentată la 
UK-Nordic Meeting. Technology, Information and Organisation, Ronneby, Suedia, 15-16 apri¬ 
lie 1999, disponibil la 31 august 2006 pe http://virtualsociety.sbs.ox.ac.uk/nordic/lars.htm. 

Rachlinski, Jeffrey, 2000, The limits of social norms, Chicago-Kent Law Review, voi. 74, 
pp. 1537-1567, disponibil pe http : //lawreview.kentlaw.edu/articles/74-4/index.htm. 

Radaelli, Claudio M., 2000, Policy transfer in the European Union : Instituţional isomorphism as 
a source of legitimacy, Governance : An International Journal of Policy and Administration, 
voi. 13, nr. 1, pp. 25-43. 

Randall, Vicky şi Svasand, Lars, 2002, Party institutionalization in new democracies, Party 
Politics, voi. 8, nr. 1. 

Ralea, M., 1928, Intelectualii şi ţărănimea, Dreptatea, 9 ianuarie. 

Rapaczynski, Andrzej, 1996, The roles of the state and the market în establishing property rights, 
Journal of Economic Perspectives, nr. 10, pp. 87-103. 

Ravallion, Martin, 2004, Pro-Poor growth : A primer. Banca Mondială, Policy Research Working 
Paper nr. 3242, Washington. 

Raworth, K., Stewart, D., 2005, Critiques of the human development index: A review, în 
S. Fukuda-Parr, A.K. Shiva Kumar şi A.K. Sen (coord.), Readings in Human Development: 
Concepts, Measures and Policies for a Development Paradigm, UNDP, Human Development 
Report Office, Oxford University Press, New Delhi, New York. 

Rădulescu-Motru, Constantin, 1904, Cultura română şi politicianismul. Editura Socec, Bucureşti. 

Reason, Peter şi Bradbury, Hilary (coord.), 2001, The Handbook of Action Research, Sage 
Publications, Londra, Thousand Oaks. 

Rees, Ray, 1985, The theory of principal and agent: Part 2, Bulletin of Economic Research, 
voi. 37, nr. 2, pp. 75-95. 

Reichert, Sybille şi Tauch, Christian, 2003, Trends in learning structures in European higher education 
III. Bologna faur years after: Steps toward sustainable re farm of higher education in Europe, 
disponibil pe http ://www.eua.be/eua/jsp/en/upload/Trends2003final. 1065011164859.pdf. 

Reviere, R. ; Berkowitz, S. ; Carter, C.C. şi Gergusan, C.G. (coord.), 1996, Needs Assesment: 
A Creative and Practicai Guide for Social Scientists, Taylor and Francis, Washington. 

Reyes, Giovanni E., 2001, Four Main Theories of Development: Modernization, Dependency, 
World-Systems, and Globalization, University of Pittsburg, Pittsburg. 

Riccucci, Norma M. şi Meyers, Marcia K., 2004, Linking passive and active representation : The 
case of frontline workers in welfare agencies, Journal of Public Administration Research and 
Theory, voi. 14, nr. 4, pp. 585-597. 

Rist, G., 1996, Le Developpement, l’histoire d’une croyance occidentale , Presses de la Fondation 
Naţionale des Sciences Politiques, Paris. 


641 


BIBLIOGRAFIE 


Rittel, Horst W. şi Webber, Melvin M., 1973, Dilemmas in a general theory of planning, Policy 
Sciences, voi. 4, pp. 155-169. 

Rivera, F.G. şi Erlich, John, 1992, Community Organizing in Diverse Society, Allyn and Bacon, 
Needham Heights, Boston. 

Robertson, Roland, 1992, Globalisation : Social Theory ’s Global Culture, Sage Publications, 
Londra. 

Robert, D. ; Benford, D. şi A. Snow, 2000, Framing Processes and Social Movements: An 
OverView and Assessment , Annual Review of Sociology, voi. 26, pp. 611-639. 

Rondinelli, Dennis A., 1998, Privatization, governance and public management: The challenges 
ahead, Business and the Contemporary World, voi. 10, nr. 2. 

Roşa, Eugene A. şi Dietz, Thomas, 1998, Climate change and society : Speculation, construction 
and scientific investigation, International Sociology, voi. 13, nr. 4, pp. 421-455. 

Rosenberg, Matt, Sectors of the economy - Primary, secondary, tertiary, quaternary, and quinary, 
disponibil pe http : //geography.about.com/od/urbaneconomicgeography/a/sectorseconomy.htm. 

Ross, Stephen A., 1973, The economic theory of agency: The principal’s problem. American 
Economic Review, voi. 63, nr. 2, pp. 134-139. 

Ross, Murray G., 1992, Community Organization Theory, Organization and Principles, Harper & 
Row Publishers, New York. 

Rossi, Peter; Freeman, Howard şi Lipsey, Mark, 2003, Evaluation. A systematic Approach, 
ed. a Vl-a, Sage Publications, Londra. 

Rossi, Peter, 1985, Evaluation - A Systematic Approach, Sage Publications, Londra. 

Rostow, Walt W., 2004 [1960], The Stages of Economic Growth : A Non-Communist Manifesto, 
Cambridge University Press, Cambridge, cap. II, The five stages of growth - A summary, 
pp. 4-16, disponibil pe http ://www.mtholyoke.edu/acad/intrel/ipe/rostow.htm. 

Rotariu, Traian şi Iluţ, Petru, 2000, Ancheta şi metodele ei. Editura Polirom, Iaşi. 

Rosanvallon, Pierre, 1998, Noua problemă socială. Institutul European, Iaşi. 

Rothstein, B., 1998, Just Institutions Matter. The Moral and Political Logic of the Universal 
Welfare State, Cambridge University Press, Cambridge. 

Rowe, G. şi Frewer, L.G., 2004, Evaluating public participation exercises : A research agenda, 
Science, Technology and Human Values, nr. 29 (4), pp. 512-556. 

Rus, A., 2007, Mineriadele - între manipulare politică şi solidaritate muncitorească. Editura 
Curtea Veche, Bucureşti. 

Rutherford, Malcolm, 1999, Institutions in Economics. The Old and the New Institutionalism, 
Cambridge University Press, Cambridge. 

Sabatier, Paul A., 1999, Theoretical Lenses on Public Policy, Westview Press, Oxford. 

Sachs, J., 2005, The End of Poverty: Economic Possibilities for Our Time, Penguin Press, 
New York. 

Sachs, Jeantet Celine, 2002, Managing social transformations in cities. A challenge to social 
Sciences, Discussion paper no. 2. 

Sachs, Jeffrey, 1993, Poland’s Jump to Market Economy, The MIT Press, Cambridge. 

Sahu, Sumil, 1996, The World Bank, în Frank Magill (coord.), International Encyclopedia of 
Government and Politics, Salem Press, Pasadena. 

Skockpol, T. şi Crowley, J.E., 2001, The rush to organize : Explaining associational formation in 
the United States, 1860s-1920s, American Journal of Political Science, nr. 45 (4), pp. 813-829. 

Salaman, Graeme, 1974, Community and Occupation. An Exploration of Work/Leisure Relation- 
ships, Cambridge University Press, Cambridge. 

Salomon, Lester M., 1981, Rethinking public management: Third-party government and the 
changing forms of government action. Public Policy. 

Salvador, Tony ; Sherry, John W. şi Urrutia, Alvaro E., 2005, Less cyber, more cafe : Enhancing 
existing small businesses across the digital divide with ICTs, Information Technology for 
Development, voi. 11 (1), pp. 77-95. 


BIBLIOGRAFIE 


642 


Samuels, B., 1995, Know Your Community, Family Resource Coalition, Chicago. 

Sandu, Dumitru, 1996, Sociologia tranziţiei. Valori şi tipuri sociale în România, Editura Staff, 
Bucureşti. 

Sandu, Dumitru, 1999, Spaţiul social al tranziţiei. Editura Polirom, Iaşi. 

Sandu, Dumitru, 1999, Dezvoltare şi sărăcie în satele României, Sociologie Românească, 
nr. 4, pp. 117-138. 

Sandu, Dumitru, 2003, Sociabilitatea în spaţiul dezvoltării. Editura Polirom, Iaşi. 

Sandu, Dumitru, 2005, Comunităţile de romi din România, disponibil pe http :// www.anr.gov.ro/ 
docs/statistici/PROROMI_Comunitatile_de_Romi din Romania_ 187. pdf. 

Sandu, Dumitru, 2005, Dezvoltare comunitară. Cercetare, practică, ideologie. Editura Polirom, 
Iaşi. 

Sartorio, Francesca, 2005, Strategic spaţial planning. A historical view of approaches, its recent 
revival and an overview ofthe state ofthe art in Italy, disponibil pe www.nsl.ethz.ch/index.php/ 
content/download/1181/7154/file/. 

Sartori, Giovanni, 1987, The Theory of Democracy Revisited, Chatham House Publishers, Chatham. 

Sartori, Giovanni, 1999, Teoria democraţiei reinterpretată. Editura Polirom, Iaşi. 

Sassen, Saskia, 1994, The urban complex in a world economy, International Social Science 
lournal, nr. 139, pp. 43-62. 

Schaefer, Richard T., 1998, Racial and Ethnic Groups, Addison-Wesley Educaţional Publishers, 
New York. 

Schnaiberg, Allan şi Gould, Kenneth A., 1994, Environment and Society : The Enduring Conflict, 
St. Martin's Press, New York. 

Schattschneider, E.E., 1988, The Semisovereign People, Wadsworth/Thomson Learning, New York. 

Schiavo-Campo, Salvatore şi Sundaram, Pachampet (coord.), 2000, As ian Development Bank, dis¬ 
ponibil pe http: //www.adb.org/documents/manuals/serve_and_preserve/Chapter05.PDF. 

Schiavo-Campo, Salvatore; Sundaram, Pachampet şi Vista-Baylon, Helen Ireen, 2000, Decen- 
tralization: What, when, and how, în S. Schiavo-Campo, P.S.A. Sundaram, To Serve and To 
Preserve : Improving Public Administration in a Competitive World, Asian Development Bank, 
Mandaluyong City. 

Schmitter, Phillippe şi Schneider, Carsten, 2004, Liberalization, transition and consolidation : 
Measuring the components of democratization, Democratization, voi. 11, nr. 5, pp. 59-90. 

Schmitter, Phillippe şi Karl, Terry Lynn, 1991, What democracy is... and is not, lournal of 
Democracy, voi. 2, nr. 3, pp. 75-88. 

Schultz, Theodore W., 1993, The Economics of Being Poor, Blackwell Publishers, Oxford. 

Schumpeter, loseph, 1950, Capitalism, Socialism and Democracy, Harper and Row, New York. 

Schuringa, Leida, 2005, Community Work and Roma Inclusion, Center for Policy Studies, Spolu 
International Foundation, Utrecht. 

Schwabach, Aaron, 2000, The Tisza cyanide disaster and internaţional law, Environmental Law 
Reporter, voi. 30, disponibil pe http : //www.tj-cgls.org/Faculty_Publications/Tisza_Cyanide_ 
SpillELRarticle .pdf. 

Schwartz, Shalom, 1990, Individualism, collectivism : Critique andproposed refinements, lournal 
of Cross-Cultural Psychology, voi. 21, pp. 139-157. 

Scott, Richard W., 1995, Institutions and Organizations, Sage Publications, Londra. 

Scott, Richard W., 2001, Institutions and Organizations, ed. a Il-a, Sage Publications, Thousand 
Oaks. 

Scruton, Roger, 2004, Vestul şi Restul. Globalizarea şi ameninţarea teroristă. Editura Humanitas, 
Bucureşti. 

Selznick, Philip, 1943, An approach to a theory of bureaucracy, American Sociological Review, 
voi. 8. 

Selznick, Philip, 1957 [1984], Leadership in Administration: A Sociological Interpretation, 
Harper and Row, New York. 


643 


BIBLIOGRAFIE 


Selznick, Philip, 1992, The Moral Commonwealth : Social Theory and the Promise of Community, 
University of California Press, Berkeley. 

Selznick, Philip, 2002, The Communitarian Persuasion, Wodrow Wilson Center Press, Washington. 

Sen, Amartya, 1985, Goals, commitment, and identity, Journal of Law, Economics and Organization, 
Oxford University Press, voi. 1 (2), pp. 341-355. 

Sen, Amartya, 1993, Capability and well-being, în Martha Nusbaum şi Amartya Sen (coord.), The 
Quality of Life, WIDER şi Claredon Press, Oxford. 

Sen, Amartya, 1995, Inequality Re-examined, Harver University Press, Massachusetts. 

Sen, Amartya, 2004, Dezvoltarea ca libertate. Editura Economică, Bucureşti. 

Severin, Adrian, 1995, Lacrimile dimineţii: slăbiciunile Guvernului Roman, Editura Scripta, 
Bucureşti. 

Shadish, W.R. Jr. ; Cook, T.D. şi Leviton, L.C., 1999, Fundamentele evaluării programelor - 
teorii ale practicii. Editura ALL, Bucureşti. 

Shanahan, M.J., 2000, Pathways to adulthood in changing societies : Variability and mechanisms 
in life course perspective, Annual Review of Sociology, voi. 26, nr. 1, pp. 667-692. 

Sharpe, A. şi Smith, J., 2005, Measuring the Impact of Research on Well-being: A Survey of 
Indicators of Well-being, Centre for the Study of Living Standards, Prime Minister's Advisory 
Council on Science and Technology, Ottawa, Ontario. 

Singer, Mihaela şi Sarivan, Ligia (coord.), 2005, Quo Vadis, Academia ? Repere pentru o reformă 
de profunzime în învăţământul superior. Editura Sigma, Bucureşti. 

Sjoberg, Gideon, 1973, A preindusztriâlis vâros (Oraşul preindustrial), în Ivân Szelenyi (coord.), 
Vărosszociologia (Sociologie urbană), KJK, Budapesta, pp. 108-121. 

Skocpol, T., 2003, Diminished Democracy : From Membership to Management in American Civic 
Life, University of Oklahoma Press, Norman. 

Skocpol, Theda; Ziad, Munson; Andrew, Karch şi Bayliss, Câmp, 2002, Patriotic partnerships : 
Why great wars nourished American civic voluntarism, în Ira Katznelson şi Martin Shefter 
(eds.), Shaped by War and Trade : International Influences on American Political Development, 
Princeton University Press, Princeton, pp. 134-180. 

Smelser, N.J., 1962, Theory of Collective Behavior, Routledge and Kegan Paul, Londra, pp. xi, 436. 

Smelser, Neil J., 1997, Social dimensions of economic development. Banca Mondială, Environ- 
mental Sustainable Development, Social Assessment Series, Paper no. 048. 

Smith, Adam, 1991, The Wealth of the Nations, editată de D.D Raphael şi David Campbell, 
Londra (trad. rom. Avuţia naţiunilor. Editura Academiei RPR, 1962-1965). 

Smith, D.M., 1973, The Geography of Social Well-Being in the United States. An Introduction to 
Territorial Social Indicators, McGraw-Hill, New York. 

Smith, Neil, 1986, Gentrification, the frontier and the restructuring of urban space, în N. Smith 
şi P. Williams (coord.), Gentrification of the City, Unwin Hyman, Londra. 

Smith, Neil, 1996, The New Urban Frontier: Gentrification and the Revanchist City, Routledge, 
Londra, New York. 

So, Alvin Y., 1990, Social Change and Development: Modernization, Dependency and World- 
-system Theories, Sage, Newbury Park. 

So, Alvin Y., 1992, Democracy as an antisystemic movement in Taiwan, Hong Kong and China : 
A world systems analysis, Sociological Perspectives, voi. 35, nr. 2, pp. 385-404. 

So, Alvin Y., 2005, Social Change and Development: Modernization, Dependency and World- 
-Systern Theories, Sage Publications, Londra. 

Soos, Gabor, 2005, Local party institutionalization in Hungary, lucrare pentru teza de doctorat în 
filosofie, Department of Political Science, Central European University, Budapesta. 

Stahl, H., 2001, Gânditori şi curente de istorie socială românească, Editura Universităţii Bucureşti, 
Bucureşti. 

Stanciu, Mariana, 2004, Caracteristici definitorii ale modelului de consum mediu românesc actual. 
Calitatea Vieţii, nr. 1-2. 


BIBLIOGRAFIE 


644 


Stanciu, Ştefan şi Ionescu, Mihaela Alexandra, 2005, Cultură şi comportament organizaţional, 
Editura Comunicare.ro, Bucureşti. 

Stancu, Stelian, 2001, Hazardul moral în cadrul teoriei contractelor. Revista Informatica Eco¬ 
nomică , voi. 18, nr. 2, pp. 90-96. 

Staniszkis, Jadwiga, 1991, The Dynamics of the Breakthrough in Eastern Europe: The Polish 
Experience , University of California Press, Berkeley. 

Stark, David, 1990, Privatization in Hungary : From plan to market or from plan to clan ? , East 
European Politics and Societies, nr. 4, pp. 351-392. 

Stark, David şi Brusz, Laszlo, 1998, Postsocialist Pathways : Transforming Politics and Property 
in East Central Europe, Cambridge University Press, Cambridge. 

Stănculescu, Manuela Sofia şi Berevoiescu, Ionica (coord.), 2004, Sărac lipit, caut altă viaţă. 
Editura Nemira, Bucureşti. 

Steeves, H. Peter, 1998, Founding Community. A Phenomenological-Ethical Inquiry, Kluwer 
Academic Publishers, Dordrecht. 

Stephan, A.S., 1935, Prospects and possibilities: The new deal and the new social research. 
Social Forces, voi. 13, nr. 4, pp. 515-521. 

Stepan, Alfred, 1986, Paths towards redemocratization: Theoretical and comparative conside- 
rations, în Guillermo O’Donnell, Philippe C. Schmitter şi Laurence Whitehead (coord.), 
Transitions from Authoritarian Rule : Comparative Perspectives, The Johns Hopkins University 
Press, Baltimore, pp. 64-84. 

Stere, C., 1907-1908/1996, Social-Democratism sau poporanism ? , Editura Porto-Franco, Galaţi. 

Stiglitz, Joseph E., 2003, Globalizarea. Speranţe şi deziluzii. Editura Economică, Bucureşti. 

Stricker, Alex şi Yinger, John, 1989, Do real estate brokers choose to discriminate ? Evidence 
from the 1989 housing discrimination study, Southern Economic Journal, nr. 64. 

Stiglitz, Joseph, 1999, The World Bank at the millenium, The Economic Journal, voi. 109, nr. 459. 

Stilwell, Frank, 2002, Why bother about economic inequality ? , disponibil la 15 iulie pe http: // 
www.onlineopinion.com.au/view.asp ? article = 1866. 

Stoian, Ion; Fota, Constantin şi Ilinca, Gheoghe, 1998, Negociere şi diplomaţie comercială. 
Editura Caraiman, Bucureşti. 

Stoica, Laura, 2006, Politica educaţională ca sursă a dezvoltării sociale. România în context 
european, în Cătălin Zamfir şi Laura Stoica (coord.), O nouă provocare : dezvoltarea socială. 
Editura Polirom, Iaşi, pp. 240-250. 

Stolle, D., 1998, Bowling together, bowling alone: The development of generalized trust in 
voluntary associations, Political Psychology, voi. 19, nr. 3, pp. 497-526. 

Stone, Deborah, 1988, Policy Paradox : The Art of Political Decision Making, W.W. Norton & 
Company, New York. 

Streeten, P., 1995, Human development: The debate about the index, International Social Science 
Journal, voi. 47, nr. 1, p. 25. 

Strobel, P., 1996, De la sărăcie la excludere, în Adrian Neculau şi Gilles Ferreol (coord.), Mino¬ 
ritari, marginali, excluşi. Editura Polirom, Iaşi. 

Stuart, Michael, 2001, Conclusions : Spectres of the underclass, în Rebecca Jean Emigh şi Ivân 
Szelenyi (coord.), Poverty, Ethnicity and Gender in Easter Europe During Market Transition, 
Praeger, Westport, Londra. 

Stufflebeam, D.L. şi Webster, W.J., 1981, An analysis of alternative approaches to evaluation, 
Evaluation Studies Review Annual, nr. 6. 

Suchman, E.A., 1967, Evaluative Research : Principles and Practice in Public Service and Social 
Action Programs, Russel Sage Foundation, New York. 

Sunstein, Cass R., 2003, Moral heuristics, John M. Olin Law and Economics Working Paper 180, 
The Law School, University of Chicago, disponibilă la 10 august 2006 pe http: //www.law. 
uchicago. edu/Lawecon/index .html. 


645 


BIBLIOGRAFIE 


Szasz, Andrew şi Meuser, Michael, 1997, Environmental inequalities : Literature review and 
proposals for new directions in research and theory, Current Sociology, voi. 45, nr. 3, pp. 99-120. 

Szelenyi, Ivân, 1990, Vi irosi tărsadalmi egyenlâ'tlensegek (Inegalităţi sociale urbane ), Akademiai 
Kiado, Budapesta. 

Szelenyi, Ivân, 1996, Cities under socialism - and after, în Gregory Andrusz, Michael Harloe şi 
Ivân Szelenyi (coord.), Cities after Socialism : Urban and Regional Change and Conflict in 
Post-Socialist Societies, Blackwell Publishers, Oxford, pp. 286-317. 

Szelenyi, Ivân şi Ladânyi, Jânos, 2004, A kirekesztettseg văltozo arcai (Formele excluziunii 
sociale), Nappvilâg Kiado, Budapesta. 

Tarrow, S., 1996, Making social Science work across space and time: A criticai reflection on Robert 
Putnam ’s Making Democracy Work, American Political Science Review, nr. 90 (2), pp. 389-397. 

Taylor, Michael, 1989, Community, Anarclty & Liberty, Cambridge University Press, Cambridge. 

Tănase, Stelian, 1995, Trei culturi. Sfera Politicii, anul IV, nr. 28, iunie. 

Teşliuc, Cornelia Mihaela; Pop, Lucian şi Teşliuc, Emil Daniel, 2001, Sărăcia şi sistemul de 
protecţie socială, Editura Polirom, Iaşi. 

Teşliuc, Emil Daniel şi Lindert, K., 2004, Risk and vulnerability in Guatemala: A quantitative 
and qualitative assessment, World Bank Social Protection Team discussion paper no. 0404. 

Thaler, Richard R. şi Sunstein, Cass R., 2003, Libertarian paternalism, The American Economic 
Review, voi. 93, nr. 2, pp. 175-179. 

Thernstrom, S. şi Thernstrom, A., 1997, America in Black and White: One Nation, Invisible, 
Simon and Schuster, New York. 

Thom, Franqoise, 1996, Sfârşiturile comunismului, Editura Polirom, Iaşi. 

Tilly, C., 1978, From Mobilization to Revolution, Addison-Wesley, Reading, Londra. 

Tilly, C., 2004, Social Movements, 1768-2004, Paradigm Publishers, Boulder. 

Tilly, Charles; Tilly, Louise şi Tilly, Richard, 1975, The Rebellious Century, 1830-1930, Dent, 
Londra. 

Toffler, Alvin, 2000, Şocul viitorului. Editurile Antet şi Lucman, Bucureşti. 

Tomlinson, John, 2002, Globalizare şi cultură. Editura Amarcord, Timişoara. 

Torney-Purta, Judith, 2002, Patterns in the civic knowledge, engagement and attitudes of European 
adolescents : The IEA civic education study. European Journal of Education, voi. 37, nr. 2, 
pp. 129-141. 

Toynbee, A., 1975, L’Histoire, Elsevier, Sequoia, Paris, Bruxelles, Oxford University Press, Oxford, 
pp. 354-382. 

Townsend, Peter, 2000, Prisoners of the global global market: Social polarisation and the growth 
of poverty, Working Paper, nr. 25, Townsend Centre for International Poverty Research, The 
Copenhagen Seminars. 

Toka, Gabor, 1995, Political support in East-Central Europe, în Hans-Dieter Klingerman, Dieter 
Fuchs (coord.), Citizens and the State, Oxford University Press, Oxford. 

Treanor, Paul, 9 caracteristici ale inegalităţii, disponibil pe http: //web. inter.nl.net/users/Paul. 
Treanor/new. ineq. html. 

Triandis, Harry et al., 1993, An etic - emic analysis of individualism and collectivism, Journal of 
Cross-Cultural Psychology, voi. 24, pp. 366-383. 

Truman, David, 1951, The Governmental Process, Alfred A. Knopf, New York. 

Ullmann-Margalit, Edna şi Sunstein, Cass R., 2002, Inequality and indignation, John M. Olin 
Law and Economics Working Paper, nr. 141, disponibilă pe http://www.law.uchicago.edu/ 
Lawecon/ index. html. 

Urse, Laureana, 2003, Clasele sociale în România, Analele Institutului Naţional de Cercetări 
Economice, nr. 3-4. 

Uslaner, Eric, 2002, Trust in the knowledge society, lucrare pentru Conferinţa despre capitalul 
social, Tokyo, martie, pp. 24-25. 


BIBLIOGRAFIE 


646 


Uslaner, Eric şi Bădescu, Gabriel (coord.), 2003, Social Capital and the Transition to Democracy, 
Routledge, Londra. 

Valadez, Joseph şi Bamberger, Michael, 1994, Monitoring and evaluating social programs in 
developing countries : A handbook for policymakers, managers and researchers , World Bank 
Institute, Washington. 

Vasile, Radu, 2002, Cursă pe contrasem. Editura Humanitas, Bucureşti. 

Vasile, Constatin Dragoş, 2005, Tehnici de negociere în afaceri, www.ase.ro/biblioteca/carti. 

Văcărel, Iulian, 2001, Politici fiscale şi bugetare în România 1990-2000, Editura Expert, Bucureşti. 

Văcăroiu, Nicolae şi Smeoreanu, Gheorghe, 1998, România, jocuri de interese, Editura Intact, 
Bucureşti. 

Vâri, Anna; Linnerooth-Bayer, Joanne şi Ferencz, Zoltân, 2003, The january 2000 Tisza river 
cyanide spill: Stakeholder views and conflicts, Târsadalomkutatâs, voi. 1, pp. 33-50. 

Veenhoven, R., 1994, Is happiness a trăit - Tests of the theory that a better society does not make 
people any happier. Social Indicators Research, voi. 32, nr. 2, pp. 101-160. 

Veenhoven, R., 2004, Subjective measures ofwell-being, World Institute for Development Econo- 
mics Research, United Nations University, Wider Discussion Paper, voi. 1, no. WDP 2004/07, 
pp. 1-27. 

Verdery, Katherine, 1996, What Was Socialism and What Comes Nextl, Princeton University 
Press, Princeton. 

Vetlesen, A.J., 1994, Perception, Empathy, and Judgment: An Inquiry into the Preconditions of 
Moral Performance, Pennsylvania State University Press, University Park. 

Vlăsceanu, Lazăr, 2001, Politică şi dezvoltare. România încotro ?, Editura Trei, Bucureşti. 

Vlăsceanu, Lazăr şi Voicu, Bogdan, 2006, Implementation of the Bologna objectives in a sample 
of European private higher education institutions : Outcomes of a survey, Higher Education in 
Europe, voi. 31, nr. 1, pp. 25-52. 

Vlăsceanu, Lazăr şi Zamfir, Cătălin (coord.), 1993, Dicţionar de sociologie, Editura Babei, 
Bucureşti. 

Vlăsceanu, Mihaela, 1993a, Oligarhie, în Cătălin Zamfir şi Lazăr Vlăsceanu (coord.), Dicţionar 
de sociologie. Editura Babei, Bucureşti. 

Vlăsceanu, Mihaela, 1993b, Psihosociologia organizaţiilor şi conducerii. Editura Paideia, Bucureşti. 

Vlăsceanu, Mihaela, 1999, Organizaţiile şi cultura organizării, Editura Trei, Bucureşti. 

Vlăsceanu, Mihaela, 2003, Organizaţii şi comportament organizaţional, Editura Polirom, Iaşi. 

Vogel, Joachim, 1997, Thefuture direction of social indicator research, Social Indicator Research, 
voi. 42, nr. 2. 

Voicu, Bogdan, 2001a, învăţământ recurent, în Luana Miruna Pop (coord.), Dicţionar de politici 
sociale. Editura Expert, Bucureşti. 

Voicu, Bogdan, 2002, Dezvoltare socială, în Luana-Miruna Pop (coord.). Dicţionar de politici 
sociale. Editura Expert, Bucureşti, pp. 258-275. 

Voicu, Bogdan, 2005a, Penuria Pseudo-Modernă a Postcomunismului Românesc, volumul I, 
Schimbarea socială şi acţiunile indivizilor. Editura Expert Projects, Iaşi. 

Voicu, Bogdan, 2005b, Penuria Pseudo-Modernă a Postcomunismului Românesc, volumul II, 
Resursele, Editura Expert Projects, Iaşi. 

Voicu, Bogdan şi Pop, Lucian, 2000, Rezultatele şcolare, în Mihaela Jigău (coord.), învăţământul 
rural din România : condiţii, probleme şi strategii de dezvoltare. Editura MarLink, Bucureşti, 
pp. 249-274. 

Voicu, Bogdan şi Voicu, Mălina, 2003, Volunteering in CEE: one of the missing links ?, lucrare 
prezentată la masa rotundă despre „Globalizare, integrare şi dezvoltare socială în Europa 
Centrală şi de Est”, Universitatea „Lucian Blaga” din Sibiu, 6-8 septembrie. 

Voicu, Bogdan şi Voicu, Mălina, 2002, Studiul valorilor europene : un proiect de cercetare inter¬ 
naţională, Calitatea Vieţii, nr. 1. 


647 


BIBLIOGRAFIE 


Voicu, Bogdan şi Voicu, Mălina, 2004a, An evaluation methodology of the knowledge development 
at the level of local community, Banca Mondială, Knowledge Divide in Romania, Paper no. 1, 
Bucureşti, mai. 

Voicu, Bogdan şi Voicu, Mălina, 2004b, Strategies for selecting the communities for implanting 
telecenters. Banca Mondială, Knowledge Divide in Romania, Paper no. 5, Bucureşti. 

Voicu, Bogdan şi Voicu, Mălina, 2004c, Description of the methodology for identifying the target 
groups for the Services of the telecenters within each community , Banca Mondială, Knowledge 
Divide in Romania, Paper no. 4, Bucureşti, mai. 

Voicu, Bogdan şi Voicu, Mălina (coord.), 2006, Satul românesc pe drumul către Europa, Editura 
Polirom, Iaşi. 

Voicu, Mălina, 2002, Politici sociale adresate femeilor, în Luana Miruna Pop (coord.), Dicţionar 
de politici sociale. Editura Expert, Bucureşti. 

Wacquant, Loic, 1999, A nyomor bortonei (închisorile mizeriei), Helikon, Budapesta. 

Waddan, Alex, 1997, The Politics of Social Welfare, Biddles Limited, University of Sheffield, 
Guildford. 

Wade, Robert H., 2001, The rising inequality of the world income distribution, Finance and 
Development, voi. 38, nr. 4. 

Wallerstein, Immanuel, 1974a, The Modern World-System, Academic, New York. 

Wallerstein, Immanuel, 1974b, Dependence in an interdependent world : The limited possibilities 
of transformation within the capitalist world economy. African Studies Review, voi. 17, nr. 1, 
aprilie, pp. 1-26. 

Wallerstein, Immanuel, 1990 [1974], Sistemul mondial modern. Editura Meridiane, Bucureşti. 

Walzer, Michael, 1973, Political Action : The Problem of Dirty Hands, în Philosophy and Public 
Affairs, voi. 2, nr. 2, pp. 160-180. 

Wandersman, A. ; Florin, P. ; Friedmann, R. şi Meier, R., 1987, Who participates, who does not 
and why ?, Sociological Forum, pp. 534-555. 

Weber, Max, 1966, The Theory of Social and Economic Organization, The Free Press, New York. 

Weber, Max, 1969, The Theory of Social and Economic Organization, Oxford University Press, 
New York. 

Weber, Max, 1976, The Protestant Ethic and the Spirit of Capitalism, George Allen & Unwin, 
Londra. 

Wechleser, B. şi Backoff, R.W., 1986, Policy making and administratori in state agencies : Stra¬ 
tegic management approaches, Public Administration Review. 

Weimer, David L. şi Vining, Aidan R., 1989, Policy Analysis : Concepts and Practice, Prentice 
Hali, Englewood Cliffs. 

Weiss, C.H., 1998, Evaluation. Methods for Studying Programs and Policies, Prentice Hali, 
Upper Saddle River. 

Wejnert, Barbara, 2005, Diffusion, development and democracy. American Sociological Review, 
voi. 70, pp. 53-81. 

Welfling, Mary B., 1973, Political Institutionalization : Comparative Analyses of African Party 
Systems, Sage Professional Papers in Comparative Politics, 01-041, Beverly Hills. 

Wellenius, Bjorn, 1993, Telecommunications : World Bank experience and strategy, World Bank 
Discussion Papers, nr. 192, Banca Mondială, Washington. 

Welton, M., 2002, Listening, conflict and citizenship: Towards a pedagogy of civil society, 
International Journal of Lifelong Education, voi. 21, nr. 3, pp. 197-208. 

Whipp, R. ; Adam, B. şi Sabelis, I. (coord.), 2001, Making Time: Time and Management in 
Modern Organizations, Oxford University Press, Oxford. 

White, Anastasia M., 2003, Lewin’s action research model as a tool for theory building. A case 
study from South Africa, Action Research, voi. 2, nr. 2, pp. 439-458. 

Whyte, Anne (coord.), 2000, Assessing Community Telecentres. Guidelines for Researchers, 
IDRC, Ottawa. 


BIBLIOGRAFIE 


648 


Whyte, Foote W., 1991, Participatory Action Research, Sage Publications, Londra. 

Whyte, Foote W. ; Greenwood, Davyd J. şi Lazes, Peter, 1991, Participatory action research: 
Through practice to Science in social research, în Foote W. Whyte, Participatory Action 
Research, Sage Publications, Londra. 

Wilensky, Harold L., 2002, Rich Democracies: Political Economy, Public Policy and Perfor- 
mance, University of California Press, Berkeley. 

Williamson, Jeffrey, 2002, Is protection bad for growth ? Will lobalization last ? Looking for 
answers in history, studiu realizat pentru al XlII-lea Congres al IEF1A, Buenos Aires. 

Williamson, John, 1990, What Washington consensus means by policy reform, în John Williamson 
(coord.), Latin American Adjustment: How Much Has Happened ? , Institute for International 
Economics, Washington. 

Williamson, John, 1994, In Search of a Manual for Ttechnopols, The political economy of policy 
reform, Institute for International Economics, Washington. 

Williamson, John, 2000, What should the World Bank think about the Washington consensus, The 
World Bank Research Observer, voi 15, nr. 2. 

Williams, P, 1986, Class constitution through spaţial reconstruction? A re-evaluation of gen- 
trification in Australia, Britain and the United States, în N. Smith şi P. Williams (coord.), 
Gentrification of the City, Unwin Flyman, Londra. 

Wilson, Ian, 2003, The Subtle Art of Strategy: Organizational Platining in Uncertain Times, 
Greenwood Press, Londra. 

Wilson, William Julius, 1987, The Truly Disadvantaged. The Inner City, the Underclass and the 
Public Policy, University of Chicago Press, Chicago-Londra. 

Wilson, William Julius, 1996, When Work Disappears. The World of the New Urban Poor, Vintage 
Books, New York. 

Winders, Ben, 1999, The roller coaster of class conflict: Class segments, mass mobilization, and 
voter turnout in the U.S., 1840-1996, Social Forces, nr. 77, pp. 833-862. 

Wisner, Ben, 2003, Changes in capitalism and global shifts in the distribution of hazard and 
vulnerability, în Mark Peeling (coord.), Natural Disasters and Development in a Globalizing 
World, Routledge, Londra, New York. 

Wong, C., 2006, Indicators for Urban and Regional Planning: The Interplay of Policy and 
Methods, Routledge, Londra. 

Woodward, David şi Simms, Andrew, 2006, Growth Isn ’t Working, NEF, Londra. 

Yearley, Steven, 1991, The Green Case: A Sociology of Environmental Issues, Arguments and 
Politics, Flarper Collins Academic, Londra. 

Yidan, Wang (coord.), 2000, Public-Private Partnerships in Social Sector. Issues and Country 
Experiences in Asia and Pacific, ADBI Publishing, Tokyo. 

Yinger, J., 1995, Closed Doors, Opportunity Lost: The Continuing Costs of Housing Discri- 
mination, Russell Sage Foundation, New York. 

Yzerbyt, Vincent şi Schadron, Georges, 2002, Cunoaşterea şi judecarea celuilalt. Editura Polirom, 
Iaşi. 

Young, Michael, 1958, The Rise of Meritocracy, Transaction Publishers, New Brunswick. 

Young Y.-J., 2000, Education and development, în E. Borgatta şi R. Montgomery (coord.), 
Encyclopedia of Sociology, ed. a Il-a, Macmillan Reference, New York, voi. II, pp. 741-755. 

Zajac, Gary, 1996, Beyond Hammurabi: A public service definition of ethics failure, Journal of 
Public Administration Research and Theory, voi. 6, nr. 1, pp. 145-160. 

Zaman, Gheorghe, 2003, Reforma instituţională a Uniunii Europene extinse, INCE, Institutul de 
Economie Naţională, Studii şi cercetări economice. 

Zamfir, Cătălin, 1976, Indicatorii sociali de stare şi indicatorii sociali de satisfacţie, Viitorul 
social, nr. 3. 

Zamfir, Cătălin, 1981, Filozofia istoriei. Editura Ştiinţifică şi Enciclopedică, Bucureşti. 

Zamfir, Cătălin, 1984, Indicatori şi surse de variaţie a calităţii vieţii. Editura Politică, Bucureşti. 


649 


BIBLIOGRAFIE 


Zamfir, Cătălin, 1987, Structurile gândirii sociologice. Editura Politică, Bucureşti. 

Zamfir, Cătălin, 1990a, Incertitudinea : o perspectivă psihosociologică, Editura Ştiinţifică, 
Bucureşti. 

Zamfir, Cătălin, 1990b, Calitatea vieţii ca obiectiv politic. Calitatea vieţii, voi. 1, nr. 1, pp. 5-20. 

Zamfir, Cătălin, 1993, Democraţie, în Cătălin Zamfir şi Lazăr Vlăsceanu (coord.), Dicţionar de 
sociologie. Editura Babei, Bucureşti. 

Zamfir, Cătălin (coord.), 1995, Dimensiuni ale sărăciei 1994, Editura Expert, Bucureşti. 

Zamfir, Cătălin (coord), 1998/1999, Politici sociale în România 1990-1998, Editura Expert, 
Bucureşti. 

Zamfir, Cătălin, 1999, Spre o paradigmă a gândirii sociologice. Editura Cantes, Iaşi. 

Zamfir, Cătălin, 2000a, Programe de combatere a sărăciei la nivel comunitar, în Elena Zamfir 
(coord.). Strategii antisărăcie şi dezvoltare comunitară, Editura Expert, Bucureşti. 

Zamfir, Cătălin, 2000b, Elemente pentru o strategie antisărăcie în România, în Elena Zamfir 
(coord.). Strategii antisărăcie şi dezvoltare comunitară. Editura Expert, Bucureşti. 

Zamfir, Cătălin, 2001a, Cele 72 de ore. Revista de asistenţă socială, nr. 1, pp. 54-57. 

Zamfir, Cătălin (coord.), 2001b, Economia informată în România, Creative ID, Bucureşti. 

Zamfir, Cătălin (coord.), 2001c, Sărăcia în România, Creative ID, Bucureşti. 

Zamfir, Cătălin, 2001d, Situaţia sărăciei în România, dimensiuni, surse, grupuri de risc. Revista 
Socială, nr. 2, Bucureşti. 

Zamfir, Cătălin, 2004, O analiză critică a tranziţiei. Ce va fi „după”. Editura Polirom, Iaşi. 

Zamfir, Cătălin, 2005, Spre o paradigmă a gândirii sociologice. Editura Polirom, Iaşi. 

Zamfir, Cătălin, 2006a, „Dezvoltarea socială - câteva elemente teoretice”, în Cătălin Zamfir şi 
Laura Stoica (coord.), O nouă provocare : dezvoltarea socială. Editura Polirom, Iaşi. 

Zamfir, Cătălin, 2006b, învinovăţirea ca instrument al normalizării sociale, dar şi al opresiunii: 
10 critici la o nouă utopie. Sociologie Românească, voi. 4, nr. 3, pp. 165-177. 

Zamfir, Cătălin; Chelcea, Septimiu; Mărginean, Ioan şi Ştefănescu, Ştefan, 1980, Dezvoltarea 
umană a întreprinderii. Editura Academiei, Bucureşti. 

Zamfir, Cătălin şi Preda, Marian (coord.), 2002, Romii în România, Editura Expert, Bucureşti. 

Zamfir, Cătălin şi Stoica, Laura (coord.), 2006, O nouă provocare : dezvoltarea socială. Editura 
Polirom, Iaşi. 

Zamfir, Elena, 1993, Indicatori subiectivi ai calităţii vieţii, în Cătălin Zamfir şi Lazăr Vlăsceanu 
(coord.). Dicţionar de sociologie. Editura Babei, Bucureşti, pp. 745-748. 

Zamfir, Elena, 1995, Sărăcia : teorii şi factori, în Elena Zamfir şi Cătălin Zamfir (coord.). Politici 
sociale. România în context european, Editura Alternative, Bucureşti. 

Zamfir, Elena (coord.), 2000a, Strategii antisărăcie şi dezvoltare comunitară. Editura Expert, 
Bucureşti. 

Zamfir, Elena ; Bădescu, Ilie şi Zamfir, Cătălin (coord.), 2000b, Starea societăţii româneşti după 
10 ani de tranziţie. Editura Expert, Bucureşti. 

Zamfir, Elena şi Preda, Marian (coord.), 2000c, Diagnoza problemelor sociale comunitare. 
Editura Expert, Bucureşti. 

Zamfir, Elena şi Zamfir, Cătălin (coord.), 1995, Politici sociale. România în context European, 
Editura Alternative, Bucureşti. 

Zamfir, Elena (coord.), Preda, Marian şi Dan, Adrian, 2004, Surse ale excluziunii sociale în 
România, Revista de Asistenţă Socială. 

Zapf, Wolfgang, 2000, Social Reporting in the 1970s and in the 1990s, Social Indicators Research, 
nr. 51 (1), pp. 1-15. 

Zeletin, Şt., 1925/1991, Burghezia română. Originea şi rolul ei istoric, Editura Cultura Naţională, 
Bucureşti. 

Zukin, Sharon, 1982, Loft living : Culture and capital, în Urban Change, Johns Hopkins 
University Press, Baltimore. 

Zuo, J. şi Benford, R.D., 1995, Mobilization processes and the 1989 Chinese democracy 
movement, Sociological Quarterly, nr. 36, pp. 131-156. 


BIBLIOGRAFIE 


650 


Rapoarte şi studii 

*** 1991 5 Legitimation from the top to civil society : Politico-cultural change în Eastern Europe, 
World Politics, nr. 44, pp. 49-80. 

*** 1991 ţ Conjunctura economiei mondiale, INEM, Bucureşti. 

*** 1992a, The sociological and economic approaches to labor market analysis : A social structural 
view, în Mark Granovetter şi Richard Swedberg (coord.) The Sociology of Economic Life, 
Westview Press, Boulder, pp. 233-264. 

*** 1992b, Evolution in economics and in the economic reform of the centrally planned eco- 
nomies, în Christopher Clague şi Gordon C. Rausser (coord.), The Emergence of Market 
Economies in Eastern Europe, Blackwell, Cambridge, pp. 35-53. 

*** 1992 [1957], The economy as instituted process, în Mark Granovetter şi Richard Swedberg 
(coord.), The Sociology of Economic Life, Westview Press, Boulder, pp. 29-51. 

*** 1995, Searching for a centre that holds, în Mike Featherstone, Scot Lash şi Roland Robertson 
(coord.), Global Modernities, Sage Publications, Londra, pp. 140-154. 

*** 1996a, Varieties of Transition: The East European and East German Experience, Polity 
Press, Londra. 

*** 1996b, Big bills left on the sidewalk : Wlty some nations are rich, and others poor, Journal of 
Economic Perspectives, nr. 10, pp. 3-24. 

*** 1998a, Justice sociale, în Encyclopaedia Universalis France 5.A., disponibilă la www. 
republique.ch/archives/2002-04/culture/justice-sociale.htm. 

*** 1998b, Strategic planning, strategic budgeting, strategic leadership, în Jay M. Shafritz, 
International Encyclopedia of Public Policy And Administration, Westview Press, Boulder. 

*** 2000, What the change of system from socialism to capitalism does and does not mean, Journal 
of Economic Perspectives, nr. 14, pp. 27-42. 

*** 2002, Harvard Business Review Interviews on Advances in Strategy, Harvard Business School 
Publishing Corporation, Boston. 

*** 2002, Considerente privind procesul de descentralizare în România. Reforma administrativ - 
-teritorială. Institutul pentru Politici Publice, Fundaţia pentru o Societate Deschisă, Bucureşti. 

*** 2004, Barometrul funcţiei publice în România, Institutul pentru Politici Publice, Bucureşti. 

*** 2004, Primul document consultativ pentru Planul Naţional de Dezvoltare, 2007-2013. 

*** 2006, Democratising Capitalism ? The Political Economy of Post-Communist Transformations 
in Romania 1989-2001, Manchester University Press, Manchester. 

*** Path dependence and privatization strategies in East Central Europe, East European Politics 
and Societies, nr. 6, pp. 17-54. 

*** ANRC, 2005, TELECENTRE. Comunicaţii pentru toţi. Experienţa României în implemen¬ 
tarea Serviciului Universal, disponibil la 29 august 2006 pe http://www.anrc.ro/Portals/ 
57ad7180-c5e7-49f5-b282-c6475cdb7ee7/2005.11.16%20backgrounder%20SU.pdf#search= 
%22telecentru%22. 

*** Banca Mondială, 2003, România : Raport de Evaluare a Sărăciei, voi. 2. 

*** Banca Mondială, 2006, Community Driven Development, accesată la 11 noiembrie 2006, la 
http://web.worldbank.org/WBSITE/EXTERNAL/TOPICS/EXTSOCIALDEVELOPMENT/ 
EXTCDD/0,,menuPK : 430167.pagePK : 149018~piPK : 149093 theSitePK : 430161, 00.html. 

*** Banca Naţională a României, 1991-2005, Raport anual. 

*** Banca Naţională a României, 2007, Buletin lunar 2/2007. 

*** CASPIS, 2002, Planul Naţional Antisărăcie şi promovare a incluziunii sociale (PNAinc), 
CASPIS, Guvernul României. 

*** CASPIS, 2005, Planul Naţional Antisărăcie şi promovare a incluziunii sociale, 2006-2008, 
Bucureşti. 

*** CASPIS, 2005, Memorandumul Comun în domeniul incluziunii sociale, România, disponibil 
pe http: //www.caspis.ro/downloads/JIM.pdf. 


651 


BIBLIOGRAFIE 


*** CASPIS, Planul Naţional Antisărăcie şi promovare a incluziunii sociale. Bucureşti, disponibil 
pe http ://www.caspis.ro/pagini/ro/pnainc.php. 

*** CCS, 2004, What is Civil Society ? , disponibil la 8 noiembrie 2006 pe http : //www.lse. ac.uk/ 
collections/CCS/what_is_civil_society.htm. 

*** Center for Economic and Social Inclusion, What is Social lnclusion ? , disponibil pe http: // 
www. cesi. org. uk/kbdocs/socinc. doc. 

*** CNCSIS-UEFISCSU, 2006, Proiect-Strategie CDI pe perioada 2007-2013. Despre Foresight, 
Bucureşti, disponibil la 29 decembrie pe http ://www.strategie-cdi.ro/index.php?id=166. 

*** Commission of the European Communities, Bruxelles, 2005, Sustainable Development 
lndicators to Monitor the Implementation of the EU Sustainable Development Strategy, dis¬ 
ponibil pe http : //ec.europa.eu/sustainable/docs/sec2005_0161_en.pdf. 

*** Consultative Group on International Agricultural Research, 1995, Renewal of the CGIAR: 
Sustainable Agriculture for Food Security in Developing Countries. Ministerial-Level Meeting, 
Lucerne, Switzerland, February 9-10, CGIAR Secretariat, Washington. 

*** Council of the European Commission, 2001, Joint Report on Social Inclusion - Part 1: The 
European Union, including Executive Summary, disponibil pe europa.eu. int/comm/employment 
_social/soc-prot/soc-incl/joint_rep_en.htm. 

*** Council of the European Union, 2006, Renewed EU Sustainable Development Strategy, 
Bruxelles, disponibil pe http : //register.consilium.europa.eu/pdf/en/06/stl0/stl0117. en06.pdf. 

*** Council of the European Union, 2007, Joint Report on Social Inclusion and Social Protection, 
Bruxelles disponibil pe http : //register.consilium.europa.eu/pdf/en/07/st06/st06694. en07.pdf ; 
europa. eu. int/comm/employmentsocial/soc-prot/soc-incl/joint_rep_en. htm. 

*** DFID, 2002, Tools for Development. A Handbook for Those Engaged in Development activity, 
version 15, disponibil pe http://www.dfid.gov.uk/pubs/files/toolsfordevelopment.pdf. 

*** DFID, 2005a, Guidance on Evaluation and Review for DFID Staff, Evaluation Department. 

*** DFID, 2005b, Monitoring and Evaluating Information and Communication for Development 
(ICD) Programmes. 

*** Diagrama Fonduri Structurale, disponibilă pe www.infoeuropa.ro. 

*** Edmonton Social Planning Council, 2002, Tracking the Trends : Social Health, Community 
Trends Working Group, Edmonton. 

*** Engels, Friedrich, 1947, Anti-Duhring, Herr Eugen Duhring ’s Revolution in Science, Progress 
Publishers, disponibil pe http://www.marxists.org/archive/marx/works/1877/anti-duhring. 

*** ESPON Project 3.2, 2006, Spaţial scenarios and orientations in relation to the ESDP and 
Cohesion Policy, Third Interim Report, disponibil pe http://www.espon.eu/mmp/online/ 
website/content/projects/260/716/index_EN.html. 

*** 1980, Etude sur la situation economique et sociale de lAsie et du Pacifique en 1979, Nations 
Unies, Bangkok. 

*** European Comission, 2006, Portfolio of Overarching lndicators and Streamlined Social 
Inclusion, Pensions and Health, disponibil pe http : //ec.europa.eu/employment_social/social_ 
inclusion/docs/2006/indicators_en.pdf. 

*** European Commission, Employment, Social Affairs and Equal opportunities, Social Inclusion 
(site-ul Social Inclusion), disponibil pe http : //ec.europa.eu/employment_social/social_inclusion/ 
index_en.htm. 

*** European Commission, Employment, Social Affairs and Equal opportunities, Progress, (site-ul 
Progress), disponibil pe http://ec.europa.eu/employment_social/progress. 

*** European Commission, 2007, Community Action Programme in the Sphere of Employment 
and Social Solidarity - Progress 2007, Annual Plan of Work, disponibil pe http : //ec.europa.eu/ 
employment_social/progress/docs/programme2007_en.pdf. 

*** European Environment Agency, 2006, Urban Sprawl in Europe. The Ignored Challenge, 
p. 17, disponibil pe www.eea.europa.eu. 

*** European Union Presidency, 2000, Conclusions of the Lisbon European Council, disponibil 
pe http: //ue.eu.int/ueDocs/cms_Data/docs/pressData/en/ec/00100-rl.en0.htm. 


BIBLIOGRAFIE 


652 


*** Fundaţia pentru Dezvoltarea Societăţii Civile, 2001, Making Civil Society Work , disponibil pe 
http : //www. idee.ro/public % 20affairs/civilsoc/Making % 20Civil % 20Society %20Work.zip. 

*** Guvernul României, 2002, Planul Naţional Antisărăcie şi promovare a incluziunii sociale. 
Bucureşti. 

*** Guvernul României, 2003, Raport asupra Obiectivelor de Dezvoltare ale Mileniului, Bucureşti. 

*** Guvernul României, 2005, Planul Naţional de Dezvoltare 2007-2013, Bucureşti. 

*** Guvernul României, 2006, Strategia pentru îmbunătăţirea sistemului de elaborare, coordo¬ 
nare şi planificare a politicilor publice la nivelul administraţiei publice centrale , Bucureşti. 

*** HG nr. 705/3.06.2002. 

*** HG nr. 829/31.06.2002. 

*** HG nr. 1827/2005. 

*** ILO, 2006, CIAR1S, Learning and Resource Centre on Social Inclusion, disponibil pe 
www.ilo.com. 

*** INCD URBANPROIECT, 2004, Model conceptual şi metodologic pentru stabilirea sistemului 
de relaţii specifice planificării strategice regionale în România din perspectiva dezvoltării dura¬ 
bile a zonelor funcţionale/metropolitane şi a aglomeraţiilor urbane, voi. 1, Sinteza cercetării. 
Bucureşti. 

*** Institutul Naţional de Statistică, 2005, Anuarul Statistic al României. 

*** Joint Report on Social Inclusion - Part 1 : The European Union, Including Executive Summary, 
disponibil pe www.europa.eu.int/comm/employment_social/soc-prot/soc-incl/joint_rep_en.htm. 

*** European Commission and Government of Romania, 2005, Joint Inclusion Memorandum of 
Romania. 

*** Legea nr. 58 din 1 noiembrie 1974 privind sistematizarea teritoriului şi localităţilor urbane şi 
rurale publicată în Buletinul Oficial nr. 135 din 1 noiembrie 1974. 

*** Legea nr. 315 din 28 iunie 2004 privind dezvoltarea regională în România, publicată în 
Monitorul Oficial nr. 615/2004. 

*** Legea nr. 350 din 6 iulie 2001 privind amenajarea teritoriului şi urbanismul publicată în 
Monitorul Oficial nr. 373 din 10 iulie 2001. 

*** Legea nr. 351 din 6 iulie 2001 privind aprobarea Planului de amenajare a teritoriului naţional 
(PATN) - secţiunea a IV-a : Reţeaua de localităţi, publicată în Monitorul Oficial nr. 408/2001. 

*** Legea nr. 151/1998 privind dezvoltarea regională în România. 

*** Legea nr. 315/2004 privind dezvoltarea regională în România, publicată în Monitorul Oficial, 
nr. 577, din 29 iunie 2004. 

*** Ministerul Agriculturii, Pădurilor şi Dezvoltării Rurale, 2007, Programul de Dezvoltare Rurală 
din România 2007-2013, Bucureşti. 

*** Ministerul Educaţiei şi Cercetării, 2005, Raport asupra stării sistemului de învăţământ, 
Bucureşti. 

*** Ministerul Muncii, Solidarităţii Sociale şi Familiei, Bucureşti, 2005, Memorandumul Comun 
în Domeniul Incluziunii Sociale, disponibil pe http : //ec.europa.eu/employment_social/social_ 
inclusion/docs/2006/nap/romania_en. pdf. 

*** Ministerul Muncii, Solidarităţii Sociale şi Familiei, 2006, Raport naţional strategic privind 
protecţia socială şi incluziunea socială, Bucureşti. 

*** Ministerul Muncii, Solidarităţii Sociale şi Familiei, 2006, National Strategic Report Concerning 
Social Protection and Social Inclusion, disponibil pe http : //ec.europa.eu/employment_social/ 
socialinclusion/docs/2006/nap/romania_en. pdf. 

*** Monitorul Oficial nr. 64/2006, http : //www.cdep.ro/pls/legis/legis_pck.frame. 

*** NORAD, 1999, The Logical Framework Approach, Handbook for Objectives-Oriented 
Planning, ed. a IV-a. 

*** OECD, 1995, Governance in Transition : Public Management Reforms in OECD Countries, 
Paris. 


653 


BIBLIOGRAFIE 


*** OECD, 2001, Engaging Citizens in Policy Making, Information, Consultation and Public 
Participation, Paris. 

*** OECD, 2003a, The Future of Rural Policies, Paris. 

*** OECD, 2003b, Environmental Indicators. Development, Measurement and Use, Paris, dispo¬ 
nibil pe http: //www.oecd.org/dataoecd/7/47/24993546.pdf. 

*** OECD, 2003c, Governance of Public Research : Toward Better Practices, Organisation for 
Economic Co-operation and Development, OECD Publication Service, Paris. 

*** OECD, 2005, Evaluating Public Participation in Policy Making, Paris. 

*** OSCE, 1990, Carta de la Paris pentru o Nouă Europă, disponibilă la www.osce.org/item/ 
4047.html. 

*** pNUD (OESP), 1997, Results Oriented Monitoring and Evaluation. A Handbook for Pro- 
gramme Managers, disponibil pe http://www.undp.org/eo/documents/mecl3-15.htm. 

*** pnuD, 2002, Handbook on Monitoring and Evaluating for Results, disponibil pe www.undp.org. 

*** PNUD, 1995-2005, Raportul naţional al dezvoltării umane, România. 

*** Project Management Institute, Inc., 2004, A Guide to the Project Management Body of Know- 
ledge (PMBOK Guide), Project Management Institute, Inc., Newtown Square, Pa. 

*** Resolution no. 2 on the European regional!spaţialplanning charter, adoptată la 20 mai 1983, 
în cadrul Conferinţei Europene a Miniştrilor Responsabili de Planificare Regională (CEMAT) 
din Torremolinos, Spania, 19-20 mai 1983, http://www.coe.int/t/e/cultural_co-operation/ 
environment/cemat/list_of_conferences/071_resol 1983. asp. 

*** SAPRIN, Adjustment Debate Leaves World Bank Behind, raport realizat de Comitetul Executiv. 

*** SAPRIN pentru Social Watch, 2000, www.saprin.org/SocWatch2000.htm. 

*** Social Protection Committee, 2001, Report on Indicators in the Field ofPoverty and Social Ex- 
clusion, disponibil pe http : //ec.europa.eu/employment_social/news/2002/jan/report ind_en.pdf. 

*** The World Bank Infrastructure Group, 2000, The needfor a new urban strategy for the Bank, 
în Cities in Transition: World Bank Urban and Local Government Strategy, Urban Development, 
New York, pp. 31-40. 

*** UNDP, 2005a, Local Sustenaible Development, National Human Development Report, New 
York, disponibil pe www.undp.org. 

*** UNDP, 2005b, Human Development Report, United Nations Development Programme, New 
York, p. 388. 

*** United Nations, 1989, Handbook in Social Indicators, UNRISD, New York, Visible hands : 
Taking responsibility for social development. Geneva, 2000, The Next Step in Social Development. 

*** United Nations, 1992a, Report of the United Nations Conference on Environment and 
Development, New York, disponibil pe http : //www.un.org/documents/ga/confl51/aconfl5126- 
-lannexl.htm. 

*** United Nations, 1992b, Agenda 21, New York, disponibil pe http : //www.un.org/esa/sustdev/ 
documents/agenda21 / english/agenda21 toc. htm. 

*** United Nations, 1992c, Partners in Rural Poverty Alleviation : NGO Cooperation, United 
Nations Interagency Committee on Integrated Rural Development, New York. 

*** United Nations, 1997, The United Nations Handbook the Office of Evaluation and Strategic 
Planning, New York. 

*** United Nations, 2000, Millennium Development Goals Indicators. The Official United Nations 
Site for MGD Indicators. Millennium Indicators Database, United Nations Statistical Division, 
New York. 

*** United Nations, 2001, Indicators of Sustainable Development: Guidelines and Methodo- 
logies, New York, disponibil pe http : //www. un.org/esa/sustdev/publications/indisd-mg2001 .pdf. 

*** United Nations, 2004, Basic Facts about United Nations, New York. 

*** United Nations, 2005, Raportul Dezvoltării Umane, New York. 

*** United Nations, 2006, The Millennium Development Goals Report, New York, disponibil pe 
http : //unstats.un.org/unsd/mdg/Resources/Static/Products/Progress2006/MDGReport2006.pdf. 


BIBLIOGRAFIE 


654 


*** United Nations publication, 1999, Social Dimensions of Economic Development and Produc- 
tivity : Inequality and Social Performance, New York. 

*** United Nations Foundation, 2003, Understanding Public - Private Partenrship , disponibil pe 
www.undp.org. 

*** UNFPA, 2004, Programme Manager's Planning, Monitoring & Evaluation Toolkit, Tool 
Number 1 : Glossary of Planning, Monitoring & Evaluation terms. 

*** United States Government Accountability Office, 2004, Informing Our Nation : Improving 
How to Understand and the USA’s Position and Progress , Washington. 

*** USAID, 1996, Performance Monitoring and Evaluation, nr. 1, Center for Development 
information and Evaluation. 

*** Vancouver City Council, 2005, Policy Report: Social Development, disponibil pe http :// 
www. eity.vaneouver.be . ca/ctyclerk/cclerk/20050524/documents/p 1. pdf. 

*** World Bank, 1998, The 1998 World Development Report - Knowledge for Development, 
Washington. 

*** World Bank, 2000, World Development Report, Oxford University Press, New York. 

*** World Bank, 2001, „Helping poor people manage risk”, cap. 8, World Development Report 
2000/2001, disponibil pe www.worldbank.org/poverty/wdrpoverty/report/ch8.pdf. 

*** World Bank, 2002a, Transition. The First Ten Years. Analysis and Lessons for Eastern Europe 
and the Former Soviet Union. 

*** World Bank, 2002b, World Bank Annual Report. Meeting the Poverty Challenge : The World 
Bank’s Goals and Strategies, disponibil la 1 noiembrie 2006 pe http : //www. worldbank.org/ 
html/extpb/2002/chap0100.htm. 

*** World Bank, 2003, Romania : Poverty Assessment, Report no. 26169 - RO. 

*** World Bank, 2004, Monitoring & Evaluation : Some Tools, Methods & Approaches, dispo¬ 
nibil pe www.worldbank.org/oed/ecd/. 

*** World Bank, 2006a, The World Bank Participation Sourcebook, disponibil la 29 iunie pe 
http: //www.worldbank.org/wbi/sourcebook/sb0100.htm. 

*** World Bank, 2006b, Conducting Quality Impact Evaluations Under Budget, Time and Data 
Constraints, disponibil pe www.worldbank.org/, Building Government Monitoring and Eva¬ 
luation Systems Independent Evaluation Group.htm. 

*** World Bank, 2006c, Where is the Wealth of Nations ? Measuring Capital for the XXI Century, 
Washington. 

*** World Development Report, 1998, Knowledge for development, disponibil pe www.world- 
bank.org. 

*** World Development Report, 2000-2001, The nature and evolution of poverty, disponibil pe 
www. worldbank. org. 

*** Wikipedia, 2006, SMART (project management), The Free Encyclopedia, http://en.wiki- 
pedia.org/. 


Resurse Internet 

www. areromania. ro 

http: //anaf. mfinante.ro/wps/portal 

www.bitc.org.uk 

www.bsr.org 

www.car.ro 

http: //www.cjtimis.ro/adetim/Proiecte_realizate.pdf 

www.crest.ro 

www. csreurope. org 


655 


BIBLIOGRAFIE 


www. csrquest. net 
www. csr-romania. ro 

http : //discuţii. mfinante. ro/static/ 10/pnd/Sinteza_CSNR20apr2006. htm 

http : //ec.europa.eu/regional_policy/intro/workingl_en.htm 

http : //ec.europa.eu/regional_policy/atlas/factsheets/pdf/fact_eu25_ro .pdf 

www.frds.ro 

www.ipp.ro 

http: //www. ilo.org/ciaris/ 

http : //www.irisprojects. umd.edu/socat/index. htm 
http: //www.lda.ro 

www. library. uq. edu. au/training/citation/harvard. html 

http : //modernizare.mai. gov.ro 

www.oecd.org 

www.sgg.ro 

www. telecentru. ro 

www. unglobalcompact.org 

www. worldbank. corn/data 

http : //wwwl. worldbank.org/prem/poverty/scapital/whatsc. htm 



Index 


Asteriscul indică paginile la care se găseşte articolul din corpus 
corespunzător intrării respective. 


A 

Acţiune colectivă 19-27*, 89, 91-93, 96, 116, 
125, 152-153, 157, 174, 178, 199, 201, 291, 
331, 336, 373-375, 380, 421-423, 425, 464, 
499, 539, 562, 590 

Administraţie publică 27-31*, 33, 47, 66, 110, 
125, 127-131, 143, 146-151, 167, 192-193, 
206-207, 270, 280, 340-341, 349-350, 409, 
412, 414-416, 419, 425-426, 446, 452, 473- 
-482, 496, 502, 511, 604 
Analiza costurilor 31-35*, 47, 204, 454 
Analiza de impact 35-44*, 214, 448 
Analiza nevoilor 44-53*, 155 
Arie de responsabilitate 53-54*, 161-162, 216 
Atribuirea socială a vinovăţiei 54-59* 

B 

Banca Mondială ca actor al dezvoltării sociale 
60-68*, 94-95, 147, 153, 196, 378, 485 
Benchmarking 68-70* 

Birocraţie/Birocratizare 27-31, 70-76*, 98, 116, 
136, 167, 175, 197, 207, 216, 232, 235, 
263, 291, 338-339, 341, 349-350, 352, 386, 
415, 421, 425, 430, 439, 450, 460, 476, 
530, 545, 569, 589, 592 

C 

Cadrul logic (logical framework) 77-81* 
Calitatea vieţii 32, 45, 81-86*, 88, 158, 171- 
-172, 185, 342, 355, 357-358, 360, 412, 
425, 438, 443, 516, 587-588 
Capital simbolic 86-88* 

Capital social 26, 89-97*, 124, 149, 153-154, 
157, 177-178, 196-197, 201, 225, 278, 291, 


301, 328, 355-356, 420, 423, 440, 456, 473, 
486, 566, 568-570, 588 
Capital uman 86-87, 93, 97-104*, 157, 195- 
-196, 202, 355-356, 401, 566-568, 604, 612 
Cercetare acţiune 105-110*, 163 
Clasă socială 110-116*. 181-182, 271-274, 277- 
-278, 286, 315-316, 318, 388, 579, 595, 611 
Comunitate 23, 26, 32, 45-47, 49-50, 56, 67, 
69-70, 79, 81, 83, 86-87, 89, 91-98, 105-108, 
116-125*, 139, 144, 149-152, 154-158, 173, 
175-178, 182-183, 186-187, 190, 193, 198, 
201, 204-205, 208, 210, 215-217, 226, 229, 
231, 233-235, 239, 241, 252-257, 259, 263- 
-264, 266, 271, 273, 277, 281-282, 286, 
288, 290-295, 297-299, 301, 316-317, 320, 
332, 336-337, 342, 345, 352, 355, 357, 360- 
-361, 365, 382, 389, 392, 399, 405-406, 
409-411, 415-416, 420-421, 423-424, 426, 
430-431, 438, 440, 445-446, 450, 452, 465- 
-467, 473-474, 477-478, 484, 495, 497, 499, 
501-503, 506, 508-511, 515-516, 518, 520, 
522, 526, 528-529, 534, 538-539, 541, 554- 
-556, 561-562, 567-576, 585, 597, 600-603 
Consultare publică 125-131*, 237, 346, 602 
Contractare socială 131-134*, 418 
Cultura organizaţională ca factor al dezvoltării 
134-136*, 206 

Cunoaştere ştiinţifică, cunoaştere instituţională 
67, 106, 136-139’, 600 

D 

Democratizare instituţională 140-144* 
Democraţie 30-31, 50, 58, 140-143, 144-146*, 
192, 257, 283, 285, 290, 314, 339-340, 
345, 352-353, 379, 383, 385, 387-388, 408, 


INDEX 


658 


420-422, 424, 456, 484, 486, 498, 529-530, 
539-541, 570, 578, 587-591, 595, 598 

Descentralizare 75-76, 146-152*, 168, 175, 191, 
194, 199, 245, 265, 269, 372, 386, 409, 
412, 425-426, 441, 443, 452, 465, 475, 477- 
-480 

Dezvoltare comunitară participativă 23, 45-46, 
50, 86, 96, 152-157*, 176-177, 204, 225, 
231, 255-256, 299, 473-474, 556, 566-567, 
569 

Dezvoltare durabilă 45, 82, 158-161*, 168, 180, 
185, 192, 267, 308, 378, 389, 401, 404, 
508, 576, 602, 608 

Dezvoltare instituţională 161-163*, 304, 411 

Dezvoltare organizaţională 162, 163-168*, 177, 
201, 435, 468, 526 

Dezvoltare rurală 152, 154, 168-172*, 267-268 

Dezvoltare socială 46-47, 54, 76, 89, 93-96, 
110, 116, 142, 144-146, 148, 153, 163, 173- 
-178*, 195, 198, 229, 234, 240, 257, 278, 
282, 286, 291-292, 299, 306, 311-314, 318- 
-319, 342, 352, 354-356, 358, 362, 378-380, 
401, 409-410, 419, 437, 454-455, 464, 467, 
475, 485, 501, 506, 510-511, 514-515, 535, 
537, 565, 576-578, 581, 583, 585, 587-588, 
598, 605, 608 

Dezvoltare socială şi riscuri ecologice 178-185*, 
267, 602 

Dezvoltare urbană 185-194*, 273, 530 

E 

Educaţia ca instrument al dezvoltării sociale 
195-202*, 602 

Eficacitate 30-32, 46, 50, 68, 72, 162, 164, 
189, 203-205, 213, 215, 217, 227, 258, 260, 
332, 335, 341, 353, 392, 464, 477, 481, 
526-527, 535, 606-607 

Eficienţă 26-27, 29-31, 33-36, 46-47, 55, 63, 
66 , 70-74, 76, 80, 89-92, 94, 103, 131-132, 
134, 142-144, 146-147, 149, 153-154, 159, 
161-165, 167-168, 175, 181, 189-190, 193- 
-194, 196-197, 199, 202, 203-205*, 209, 
211-213, 216-217, 227, 258, 260-262, 265, 
270, 273, 287, 292, 295, 298-299, 302, 305, 
307, 320, 324, 327, 332, 334, 341, 346-347, 
349-353, 359, 377, 379-381, 391-394, 412- 
-413, 415-416, 418, 421, 423, 425, 430, 436, 
440, 444, 448, 454, 456-457, 460, 464, 475- 
-476, 479-481, 488, 495, 508-511, 513-514, 
518-519, 524, 538, 541-542, 556, 564-565, 
580, 585, 589, 605, 609 


Etica deciziilor în organizaţii 205-212* 
Evaluare 32-36, 38-39, 43-52, 54, 68, 77, 80- 
-86, 89, 95, 105, 126, 130-132, 138, 142, 
151-152, 154-157, 161, 164, 167, 175, 187, 
192, 198, 200, 202-205, 209, 213-218*, 255- 
-256, 259-260, 262, 270, 291, 298, 305, 
307-308, 310, 312, 314, 323, 338, 343, 346- 
-347, 354, 356, 360-361, 363-369, 378, 390- 
-392, 394-395, 397, 407, 410-411, 416-417, 
419-420, 426, 428, 431, 433-434, 437-439, 
441, 443-444, 448, 453, 455, 464-468, 476, 
497, 513, 515-521, 527-529, 537, 546, 554, 
563, 573, 591, 594, 603 
Evaluare centrată pe utilizare 219-225* 
Evaluare participativă 225-233* 

Excluziune morală 55, 206, 210, 233-239* 
Excluziune socială 97, 160, 162, 189-190, 192- 
-193, 199-201, 239, 240-254*, 277, 291-297, 
302, 319, 322, 327-328, 358-359, 409, 438, 
516, 518-519, 521, 556, 588 

F 

Facilitator comunitar 153, 255-257*, 473-474, 
502 

Fazele procesului dezvoltării sociale 257-260* 
Focalizare 46, 66-67, 138, 149, 156, 244-245, 
260-265*, 321, 329, 451, 556, 585 
Fonduri structurale 151, 266-270*, 603 

G 

Gentrificare 190, 271-278*, 317 
Ghetou şi ghetoizare 279-281*, 315, 317, 329, 
533-534, 558 

Globalizare 27, 75, 131, 147, 161, 165, 167, 
190-191, 281-286*, 317, 325, 374, 412-413, 
510, 548, 567, 578, 586-588 
Grupuri de interese 96, 232, 266, 287-291*, 
349, 352, 486, 503-504, 535 
Grupuri/societăţi/zone aflate în criză/dificultate 
291-299*, 455 

I 

Incluziune socială 162, 187, 192, 197, 240, 
294-295, 297, 300-305*, 307, 356-357, 361, 
420, 448, 517-518, 525, 554-556, 585, 588, 
602-604 

Indicatori ai incluziunii sociale 300, 305-312* 
Indicatori ai învinovăţirii - indicatori ai capaci¬ 
tăţii de dezvoltare socială a societăţilor 312- 
-314*, 354-358, 467 


659 


INDEX 


Inegalităţi de locuire 281, 315-317* 

Inegalităţi economice 112, 183, 195, 317-329*, 
458, 607 

Instituţii 22, 30, 35, 40, 46-47, 53-65, 67-70, 
73, 76, 79, 82, 84, 89, 92-93, 95-96, 106, 
110, 113, 115, 119, 121, 126-131, 135-139, 
141-144, 151, 153-155, 161-162, 167-159, 
172-175, 180, 191, 195, 197-198, 201-202, 
212, 214, 216-219, 221-222, 225, 227, 229, 
233, 242-245, 250-251, 254, 257, 259, 265- 
-266, 270, 278, 280, 282, 284, 286, 289, 
292, 294-296, 298, 302, 304, 306, 312-314, 
317, 322, 329-337*, 338-341, 346, 349-353, 
355-356, 370, 376-392, 399-401, 405, 408- 
-414, 418-421, 427-436, 442-443, 446, 453- 
-456, 459, 462, 468, 473, 475-481, 483-487, 
489, 493, 496-498, 501-502, 505, 511-512, 
525-526, 528-529, 535-538, 540-541, 550- 
-553, 556-557, 563, 566, 571, 573, 577, 580, 
588-592, 594-595, 598-601, 603, 606-608 
Instituţionalizare 70, 91, 142-143, 164, 329- 
-330, 333-334, 336-337, 338-341*, 348, 351- 
-352, 437, 450, 542, 596 
Interes public 96, 127, 130-131, 176, 261, 264, 
342-349*, 391, 445, 447, 503-505 
Izomorfism instituţional 339, 349-353* 

M 

Măsurarea dezvoltării sociale : indicatori ai dez¬ 
voltării sociale 83, 354-358*, 467 
Măsurarea dezvoltării sociale : indici compoziţi 
de dezvoltare socială 264, 358-363* 

Metode calitative utilizate în evaluare 215, 363- 
-368* 

Metode de prognoză: Delphi 215, 369-372*, 454 
Misiune/viziune 372* 

Mişcări sociale 91, 314, 373-380*, 423, 577 
Modele ale dezvoltării sociale în istoria sociolo¬ 
giei româneşti 380-390* 

Monitorizare 46, 53, 69, 77, 80, 83, 91, 95, 
98, 128, 130-132, 151, 155, 157, 160, 172, 
212-213, 215, 253, 259-260, 302, 304-306, 
308, 310-312, 337, 348, 356-357, 360, 390- 
-394*. 411, 414, 416-417, 420, 428, 433, 438, 
443, 445, 465-468, 476, 478, 480, 485, 489, 
496, 500-501, 514, 553-555, 573, 598, 603 

N 

Negociere 24, 54, 65, 81, 169, 214, 218-220, 
223, 226, 228-229, 268-269, 285, 340, 344- 


-346, 375, 395-398*, 408-410, 415-416, 459, 
477, 485, 490, 495-498, 591, 603 

O 

Obiective 30, 32-33, 35, 37, 45-46, 52, 59-61, 
63, 65-66, 69, 75, 77-79, 81, 83-84, 86, 96, 
101-102, 126, 132-134, 138, 144, 151, 154- 
-155, 158-160, 162, 164, 170-171, 173-174, 
188-190, 192, 198-200, 202-203, 208-209, 
213-218, 221, 223, 225-227, 230, 240, 257- 
-262, 266, 268, 270, 287-288, 295, 297-298, 
300, 303-308, 311, 319-320, 340, 350, 354, 
356-359, 361, 369-370, 372-374, 376-379, 
389-391, 393-394, 397, 399-401*, 402-405, 
408, 413, 415, 417-420, 425-426, 429-435, 
437-440, 442-443, 445, 447-448, 451-452, 
457, 463, 465-470, 473, 476-477, 486, 490- 
-492, 494-496, 498, 505, 509, 513-514, 522, 
528, 535-536, 539, 550-555, 588, 601, 603, 
608 

Organizaţia Naţiunilor Unite 62, 95, 356, 358, 
362, 399, 401-407*, 437, 466, 484, 516, 540, 
554-555, 564, 568, 600, 603 

P 

Parteneriat 67, 69-70, 106-107, 126, 131-133, 
148, 151, 161, 168, 191-192, 213, 216-217, 
229, 255, 257, 266, 269, 291, 304, 402, 
404, 408-411*. 413-420, 427, 459, 468, 473- 
-475, 477, 479, 537, 541, 572 

Parteneriat public-privat 110, 131, 148, 193, 
412-420* 

Participarea şi dezvoltarea socială 420-425* 

Plan de acţiune 163, 192, 203, 258, 300, 408, 
425-428*, 495, 550-551, 553 

Planificare strategică 147, 157, 162, 167, 213, 
216-217, 258, 266, 268, 399, 425, 429-436*, 
437, 441, 452, 465-466, 476, 510, 537, 549, 
552, 555 

Planificare teritorială 188, 193, 436-443*, 466 

Politici publice 127-128, 206, 287, 342, 346, 
348, 350, 418, 428, 444-446*, 448, 477-479, 
496, 502, 536 

Politici sociale 437, 447-452*, 495, 515, 517- 
-519, 534, 542-544 

Priorităţi 31, 46, 54, 64, 142, 155, 159, 162, 
185, 191-192, 213, 236-237, 257, 259-260, 
266-267, 269-270, 301-304, 306, 345, 363, 
396, 399-401, 407, 410, 423, 432, 434, 441, 
452-454*, 457, 464-467, 475, 478-480, 490, 


INDEX 


660 


503, 505, 513, 516, 536, 553, 555, 582, 
591, 602, 604, 608 

Probleme sociale 177-178, 180-181, 185, 189- 
-190, 193, 248, 257, 259, 286, 292, 312, 
331, 355, 357, 384, 409, 434, 437, 445, 
455-464*, 465, 468, 507, 510, 514, 524, 535 

Proces planificat de schimbare 163, 464-467* 

Program/proiect de dezvoltare socială 79-80, 
163, 258, 453, 467-472* 

Promotor local 255, 473-474* 

R 

Reforma administraţiei publice 130, 147, 151, 
412, 473, 475-482*, 604 

Reforma - România în perioada de tranziţie 64, 
115, 127, 147, 258, 286, 482-499*, 589, 
598-600 

Relaţii iniţiator-agent 26, 149, 499-505* 

Responsabilitatea socială a corporaţiilor 410, 
506-510*, 603 

Risc 26, 36, 40, 42, 46, 48, 59, 66, 69, 88, 
96, 103, 113, 135, 139, 149, 157, 160-161, 
167, 178, 180, 182-184, 190, 199, 201-202, 
204, 206, 209, 215, 217-219, 231-233, 235, 
242, 246, 248-249, 252, 259, 261, 263, 265- 
-267, 280, 282, 285-286, 291-297, 299, 301- 
-304, 306, 311, 319, 326-327, 329, 345, 349, 
396, 405, 411, 415, 422, 431, 435, 440-441, 
443, 449-450, 455, 469, 498-501, 505, 510- 
-514*, 521, 524-525, 527, 542, 547, 573- 
-575, 583, 585, 596, 602, 611 

S 

Sărăcie 40, 47, 51, 56, 63, 65-67, 88, 86, 103, 
114, 151, 153, 159-162, 169, 174, 183, 186, 
189-191, 198, 200, 202, 215, 238, 240-245, 
247, 249-251, 257-258, 264-265, 279-281, 
286, 292-304, 306-311, 317, 319-320, 322, 
327, 329, 343, 356-357, 360-361, 372, 379, 
402-404, 418-419, 427, 432, 436-437, 440, 
442, 448, 450-451, 485, 515-522*, 533-534, 
550-556, 565, 584, 587-588, 594, 602 

Schimbare de sistem 465, 523-525*, 589, 592, 
596 

Schimbare organizaţională 110, 465, 467, 525- 
-529* 

Schimbare socială prin lege 54, 83, 88, 97, 
105, 107-108, 123, 145, 173 , 225 , 256, 313- 
-314, 344, 349, 373, 378, 455, 465-466, 520, 
523, 529-530*, 577-579, 584, 598, 600, 605 


Segregare socială şi spaţială 189-191, 242-243, 
245, 279, 315, 317, 530-534* 

Sistem politic 30, 110, 112, 141-143, 177, 188, 
252, 287, 354, 374-376, 445, 481-482, 502, 
535-539*, 540, 549, 589, 597 
Societate civilă 71, 95, 144, 197, 229, 255, 
291, 379, 381, 403, 412-413, 418, 422, 473, 
475, 478-479, 486, 519, 537, 539-541*, 603 
Statul bunăstării 30, 174-176, 198,241,326-327, 
412, 451, 460, 475, 541-548*, 581, 583, 607 
Strategie 53-54, 63, 67, 70, 76, 92, 94-95, 
105-110, 121, 126, 129, 133, 137-139, 147, 
152-159, 161-164, 166-168, 171-175, 177, 
187-189, 191-192, 194, 200, 203, 211, 213, 
216-218, 220, 227, 237, 242-243, 245, 253- 
-260, 266-270, 285, 294, 299-306, 308, 310- 
-313, 320, 332, 338, 351-352, 358, 364, 366, 
369-370, 372, 379, 381-383, 389-390, 392- 
-393, 395, 397, 399, 403, 405-409, 411, 414, 
419, 425, 427-439, 441-443, 446, 452-456, 
462, 465-467, 469, 473, 475-480, 482, 486, 
489, 491-492, 495-498, 503, 506, 508-511, 
514-518, 522-525, 528-530, 536-538, 549- 
-553*, 554-555, 562, 583-585, 591, 594- 
-595, 598-600, 602-603 
Strategii antisărăcie 162, 258, 302, 306, 515- 
-516, 550, 553-556* 

Structură urbană 274, 531, 533-534, 556-562* 
Subdezvoltare 174, 176, 188, 202, 257, 337, 
355, 378, 422, 498, 562-566*, 582-583, 585 

T 

Telecentru 567-575* 

Teorii ale dezvoltării sociale 576-588* 

Teorii asupra tranziţiei economice şi politice de 
sistem, de la socialism la capitalism 482, 
588-597*, 600 

Tranziţia ca proces istoric în Europa Centrală 
şi de Est 482, 597-600* 

U 

Uniunea Europeană ca factor al dezvoltării so¬ 
ciale 601-604* 

V 

Valori ale dezvoltării sociale : echitate şi justiţie 
socială 342, 377, 605-608* 

Valori ale dezvoltării sociale : egalitatea oportu¬ 
nităţilor educaţionale şi sociale 198, 342, 
609-612* 


Cuprins 

Prezentarea autorilor . 5 

Lista intrărilor . 9 

Lista abrevierilor .13 

Prefaţă (Cătălin Zamfir) .17 

Enciclopedia dezvoltării sociale .19 

Bibliografie .613 

Index .657 










COLLEGIUM 
Sociologie. Antropologie 

au apărut: 

Elisabeta Stănciulescu - Sociologia educaţiei familiale (voi. I, II) 

Traian Rotariu, Petru Iluţ - Ancheta sociologică şi sondajul de opinie 

Gilles Ferreol (coord.) - Dicţionar de sociologie 

Ion I. Ionescu - Sociologii constructiviste 

Petru Iluţ - Abordarea calitativă a socioumanului 

Franqois de Singly, Alain Blanchet, Anne Gotman, J.-C. Kaufmann - Metode ale anchetei 
sociologice : chestionarul şi interviul 
Ştefan Buzărnescu - Sociologia civilizaţiei tehnologice 
Franqois Laplantine - Descrierea etnografică 
Petru Iluţ - Iluzia localismului şi localizarea iluziei. Teme actuale 
de psihosociologie 

Claude Riviere - Socio-antropologia religiilor 

Gary King, Robert Keohane, Sidney Verba - Fundamentele cercetării sociale 
Max Weber - Teorie şi metodă în ştiinţele culturii 
Ioan Mărginean - Proiectarea cercetării sociologice 
Traian Vedinaş - Introducere în sociologia rurală 
Petru Iluţ - Şinele şi cunoaşterea lui. Teme actuale de psihosociologie 
Marie-Odile Geraud, Olivier Leservoisier, Richard Pottier - Noţiunile-cheie ale etnologiei. 
Analize şi texte 

Marian Preda - Politica socială românească între sărăcie şi globalizare 
Emile Durkheim - Regulile metodei sociologice 
Albert Ogien - Sociologia devianţei 

Traian Rotariu - Demografie şi sociologia populaţiei. Fenomene demografice 
Ioan Mihăilescu - Sociologie generală. Concepte fundamentale şi studii de caz 
W. Richard Scott - Instituţii şi organizaţii 

Irina Culic - Metode avansate în cercetarea socială. Analiza multivariată de interdependenţă 
Petru Iluţ - Valori, atitudini şi comportamente sociale. Teme actuale 
de psihosociologie 

Cătălin Zamfir - O analiză critică a tranziţiei. Ce va fi „ după ” 

Gilles Ferreol, Guy Jucquois (coord.) - Dicţionarul alterităţii şi al relaţiilor interculturale 
Robert K. Yin - Studiul de caz. Designul, analiza şi colectarea datelor 
Richard A. Krueger, Mary Anne Casey - Metoda focus grup. 

Ghid practic pentru cercetarea aplicată 

Ronald F. King - Strategia cercetării. Treisprezece cursuri despre elementele ştiinţelor sociale 


Petru Iluţ - Sociopsihologia şi antropologia familiei 

Dumitru Sandu - Dezvoltare comunitară. Cercetare, practică, ideologie 

Cătălin Zamfir - Spre o paradigmă a gândirii sociologice 

Mircea Agabrian - Analiza de conţinut 

Adrian Hatos - Sociologia educaţiei 

Cătălin Zamfir, Laura Stoica (coord.) - O nouă provocare : dezvoltarea socială 
Marian Preda - Comportament organizaţional 

Mihai Păunescu - Organizare şi câmpuri organizaţionale. O analiză instituţională 
Robert Atkinson - Povestea vieţii. Interviul 

Traian Rotariu, Petru Iluţ - Ancheta sociologică şi sondajul de opinie. Teorie şi practică 
(ediţia a Il-a) 

Amia Lieblich, Rivka Tuval-Mashiach, Tamar Zilber - Cercetarea narativă. Citire, 
analiză şi interpretare 

Lazăr Vlăsceanu - Sociologie şi modernitate. Tranziţii spre modernitatea reflexivă 
Vintilă Mihăilescu - Antropologie. Cinci introduceri 
Jacques Coenen-Huther - Sociologia elitelor 
Cosima Rughiniş - Explicaţia sociologică 

Dumitru Sandu (coord.), Cosmin Câmpean, Lucian Marina, Mihaela Peter, Vasile Şoflău 
Practica dezvoltării comunitare 

Cătălin Zamfir, Simona Stănescu (coord.) - Enciclopedia dezvoltării sociale 


www.polirom.ro 

Redactori: Ines Simionescu, Emanuel Grosu 
Coperta: Carmen Parii 
Tehnoredactor: Constantin Mihăescu 


Bun de tipar: iunie 2007. Apărut: 2007 
Editura Polirom, B-dul Carol I nr. 4 • P.O. Box 266 
700506, Iaşi, Tel. & Fax (0232) 21.41.00; (0232) 21.41.11; 
(0232)21.74.40 (difuzare); E-mail: office@,polirom.ro 
Bucureşti, B-dul I.C. Brătianu nr. 6, et. 7, ap. 33, 

O.P. 37 • P.O. Box 1-728, 030174 
Tel.: (021) 313.89.78; E-mail: Office.bucuresti@,polirom.ro 

Tiparul executat la S.C. LUMINA TIPO s.r.l. 
str. Luigi Galvani nr. 20 bis, sect. 2, Bucureşti 
Tel./Fax: 211.32.60, 212.29.27, E-mail: office@luminatipo.com 




Sociologie 

Antropologie 


Cătălin Zamfir 
Simona Stă nes ou 

(CWrdGEMflţirl) 

ENCICLOPEDIA 

DEZVOLTĂRII SOCIALE 

